
PRAEFATIO 

Electorum, Principum et Ordinum 

Imperii 

Augustanae Confessioni Addictorum. 

Omnibus et singulis has nostras lecturis nos, qui iisdem nomina nostra subscripsimus, Augustanae 
Confessioni addicti Electores, Principes et Sacri Romani Imperii in Germania Ordines pro dignitate et gradu 
cuiusque nostra studia, amicitiam ac salutem cum officio coniunctam deferimus et nuntiamus: 

Ingens Dei Opt. Max. beneficium est, quod postremis temporibus et in hac mundi senecta pro ineffabili 
amore, clementia ac misericordia sua humano generi lucem evangebi et verbi sui (per quod solum veram 
salutem accipimus), post tenebras illas papisticarum superstitionum in Gennania, carissima patria nostra, puram 
et sinceram exoriri et praelucere voluit. Et eam sane ob causam brevis et succincta confessio ex verbo Dei et 
sacrosanctis prophetarum et apostolorum scriptis collecta est, quae etiam in Comitiis Augustanis anno 1530 
Imperatori Carolo Quinto, excellentis memoriae, a pientissimis maioribus nostris Germanico et Latino idiomate 



oblata et Ordinibus Imperii proposita, denique publice ad omnes homines Christianam doctrinam profitentes 
adeoque in totum terrarum orbem sparsa ubique percrebuit, et in ore et sermone omnium esse coepit. 

Hanc deinceps confessionem multae ecclesiae et academiae ut symbolum quoddam horum temporum in 
praecipuis fidei articulis praesertim controversis illis contra Romanenses et varias corruptelas doctrinae 
coelestis complexae sunt et defenderunt, et perpetuo consensu ad earn absque omni controversia et dubitatione 
provocaverunt. Doctrinam etiam in illa comprehensam, quam scirent et solidis Scripturae testimoniis suffultam 
et a veteribus receptisque symbolis approbatam, unicum et perpetuum illum vere sentientis ecclesiae ac contra 
multiplices haereses et errores olim defensum, nunc autem repetitum consensum esse, constanter iudicaverunt. 

At vero ignotum nemini esse potest, statim posteaquam summa pietate praeditus et praestantissimus heros 
D. Martinus Lutherus rebus eximeretur humanis, dulcem patriam nostram Germaniam periculosissima tempera 
et rerum perturbationes gravissimas excepisse. In quibus sane difficultatibus et reipublicae ante florentis 
optimeque constitutae misera distractione hostis ille mortalium astute laboravit, ut semina falsae doctrinae et 
dissensiones in ecclesiis et scholis spargeret, dissidia cum offendiculo coniuncta excitaret, atque his suis artibus 
puritatem doctrinae coelestis corrumperet, vinculum caritatis Christianae et pium consensum solveret, 
sacrosancti evangelii cursum maiorem in modum impediret et retardaret. Notum etiam universis est, qua ratione 
hostes veritatis coelestis inde occasionem arripuerint, ut ecclesiis et academiis nostris detraherent, suis erroribus 
integumenta invenirent, pavidas errantesque conscientias a puritate doctrinae evangelicae abstraherent, ut illis in 
ferendo et tolerando iugo servitutis pontificiae et amplectendis reliquis etiam corruptelis cum verbo Dei 
pugnantibus obsequentioribus uterentur. 

Nobis profecto nihil vel gratius accidere poterat, vel quod maiore animorum contentione et precibus a Deo 
Opt. Max. petendum iudicaremus, quam ut nostrae et ecclesiae et scholae in sincera doctrina verbi Dei ac 
exoptata illa et pia animorum consensione perseverassent et, quod Luthero adhuc superstite fiebat, pie et 
praeclare secundum regulam verbi Dei institutae et propagatae ad posteritatem fuissent. Animadvertimus autem, 
quemadmodum temporibus Apostolorum in eas ecclesias, in quibus ipsi evangelium Christi plantaverant, per 
falsos fratres corruptelae introductae fuerunt, ita propter nostra peccata et horum temporum dissolutionem tale 
quid irato Deo contra nostras quoque ecclesias pennissum. 

Quare nostri officii, quod divinitus nobis iniunctum esse novimus, memores in eam curam diligenter nobis 
incumbendum existimamus, ut in provinciis et ditionibus nostris falsis dogmatibus, quae ibi sparsa sunt et 
subinde magis magisque sese quasi in consuetudinem et familiaritatem hominum insinuant, occurratur et 
imperio nostro subiecti in recta pietatis via et agnita et hactenus constanter retenta defensaque veritate doctrinae 
coelestis perseverent, nec ab ea se abduci patiantur. Qua sane in re partim antecessores nostri laudatissimi, 
partim nos elaborare studuimus, quum anno Christi 1558 Francofurti ad Moenum oblata comitiorum, quae tum 
ab Electoribus habebantur, occasione communibus votis in eam sententiam itum est, peculiarem et communem 
conventum habendum esse, in quo de iis rebus, quae ab adversariis ecclesiis et academiis nostris odiose per 
calumniam obiicerentur, solide et familiariter tamen inter nos ageretur. 

Et quidem post deliberationes illas antecessores nostri, piae excellentisque memoriae, et partim etiam nos 
Numburgi in Thuringia congressi sumus. Et tum Augustanam Confessionem, cuius iam aliquoties meminimus, 
Imperatori Carolo Quinto in frequentioribus illis imperii comitiis Augustae anno 1530 habitis oblatam in manus 
sumsimus, et piae illi confessioni, quae solidis testimoniis immotae ac in verbo Dei expressae veritatis 
superstructa est, tum una mente omnes subscripsimus. Videlicet ut ea ratione posteritati consuleremus et, 
quantum quidem in nobis erat, auctores et monitores essemus ad vitanda falsa dogmata, quae cum verbo Dei 
pugnarent. Idque eo consilio fecimus, ut et apud Caesaream Maiestatem, Dominum nostrum clementissimum, 
deinde in universum apud omnes testificatio sempiterna exstaret, nunquam in animum nos induxisse, novum 
aliquod et peregrinum dogma vel defendere vel spargere velle, sed cupere, eam veritatem, quam Augustae anno 
1530 professi sumus, Deo nos iuvante, constanter tueri ac retinere. Fuimus etiam in spem non dubiam adducti, 
fore, ut ea ratione non solum ii, qui puriori doctrinae evangelicae adversantur, a confictis criminationibus et 
accusationibus abstinerent, sed alii etiam boni et cordati homines hac nostra iterata et repetita confessione 
invitarentur, ut maiori studio et cura veritatem coelestis doctrinae (quae sola nobis ad salutem ductrix est) 
quaererent et investigarent, et in ea, saluti animae ac aeternae felicitati suae consulturi, repudiatis in posterum 
omnibus controversiis et disceptationibus acquiescerent. 

Sed non absque animi perturbatione certiores facti sumus, hanc nostram declarationem ac repetitionem illam 
piae confessionis apud adversarios parum admodum ponderis habuisse, nec nos et ecclesias nostras calumniis 



praeiudic iorum, quae contra nos illi in vulgus sane gravissima sparserant, liberatas. Esse etiam ab adversariis 
verae religionis ea, quae nos optimo animo et consilio fecimus, in eam partem accepta, perinde ac si ita incerti 
de religione nostra essemus eamque toties in alias atque alias formulas transfuderimus, ut nec nobis nec 
theologis nostris constaret, quae illa olim Augustae Imperatori oblata confessio esset. Haec adversariorum 
commenta multos bonos ab ecclesiis, scholis, doctrina, fide et confessione nostra absterruerunt et 
abalienaverant. Ad haec incommoda id etiam accessit, quod sub praetextu Augustanae Confessionis dogma 
illud pugnans cum institutione sacrae coenae corporis et sanguinis Christi, et aliae etiam corruptelae passim et 
in ecclesias et in scholas introducerentur. 

Quae omnia quum nonnulli pii, pacis et concordiae amantes, praeterea etiam docti theologi 
animadvertissent, iudicarunt, calumniis illis et subinde magis magisque crescentibus dissidiis in religione rectius 
occurri non posse, quam si controversi articuli ex verbo Dei solide accurateque declararentur et explicarentur, 
falsa dogmata reficerentur et damnarentur, contra autem divinitus tradita veritas diserte et luculenter 
proponeretur; ut qui sibi persuaderent, hac ratione et adversariis silentium imponi, et simplicioribus et piis viam 
ac rationem certam demonstrari posse, quomodo porro in his se dissidiis gerere et in posterum etiam, divina 
adiuti gratia, corruptelas doctrinae vitare possent. 

Principio igitur theologi scripta quaedam hac de re, eaque satis prolixa et ex verbo Dei desumta inter se 
communicarunt, quibus diserte et dextre ostenderunt, quomodo controversiae illae cum offensione ecclesiarum 
coniunctae absque ulla veritatis evangelicae iactura sopiri et tolli e medio possent; ita enim futurum, ut 
adversariis occasiones et praetextus ad calumniam quaesiti praeciderentur et eriperentur. Postremo articulos 
controversos, in manus sumtos, accurate et religiose perpenderunt et declararunt, adeoque scripto quodam 
peculiari complexi sunt, qua via ac ratione dissidia illa exorta recte et pie componi possent. 

Nos autem de hoc pio theologorum proposito facti certiores, non modo id probavimus, sed magno etiam 
studio ac zelo pro ratione muneris et officii divinitus nobis commissi promovendum nobis esse iudicavimus. 

Ac proinde nos Dei gratia, Dux Saxoniae, Elector etc., de consilio quorundam etiam aliorum Electorum et 
Principum in religione nobiscum consentientium, ad provehendum pium illud inter doctores ecclesiae 
concordiae institutum, eximios quosdam minimeque suspectos, exercitatos etiam et singulari eruditione 
praeditos theologos Torgam anno septuagesimo sexto evocavimus. Hi cum fuissent congressi, de articulis 
controversis et scripto pacificationis (cuius paulo ante meminimus) religiose inter se contulerunt. Et quidem 
primum precibus piis ad Deum Opt. Max. eiusque laudem et gloriam susceptis, cura deinde et diligentia 
singulari (iuvante eos Domini Spiritu gratia sua) omnia ea, quae ad hanc deliberationem pertinere et requiri 
videbantur, optimo convenientissimoque ordine scripto quodam complexi sunt. Is postea fiber praecipuis 
nonnullis Augustanam Confessionem profitentibus Electoribus et Principibus ac Ordinibus transmissus est, et 
petitum, ut ipsi, adhibitis praestantissimis et doctissimis theologis, sollicita cura et pio zelo eum legerent, 
diligenter examinarent et suam de eo sententiam et censuram scriptis comprehenderent, et postremo de omnibus 
et singulis iudicium suum eiusque rationes nobis fiberrime exponerent. 

Has ergo censuras eum accepissemus, multas in iis pias et utiles commonefactiones invenimus, quomodo 
transmissa illa declaratio sincerae doctrinae Christianae contra corruptelas ac depravationes sacrarum literarum 
testimoniis muniri et confirmati posset, ne forte progressu temporis sub eius praetextu impia dogmata 
occultarentur, sed sincerae veritatis minime fucata declaratio ad posteritatem transmitteretur. Ex his ergo, quae 
optime meditata ad nos pervenerant, fiber iste piae concordiae, de quo diximus, compositus et ea forma, qua 
subiicietur, absolutus est. 

Deinceps ex nostro ordine quidam (neque enim nos omnes, ut et alii nonnulli, hoc tempore certas ob causas, 
quae obstabant, id facere poteramus) fibrum hunc omnibus et singulis nostrarum regionum et ditionum 
theologis, ecclesiae et scholarum ministris articulatim et distincte recitari, et ipsos ad diligentem accuratamque 
considerationem earum doctrinae partium, quae in illo continentur, excitari curavimus. 

Cum ergo illi declarationem controversorum articulorum congruere imprimis quidem cum verbo Dei, deinde 
Augustana Confessione animadverterent, pronatissimo animo et testificatione suae erga Deum gratitudinis hunc 
Concordiae fibrum, ut piam et genuinam sententiam Augustanae Confessionis exprimentem, ultro et quidem 
accurate meditatum et consideratum receperunt, approbarunt eique subscripserunt, et de eo corde, ore et manu 
palam testati sunt. Quare pia illa pacificatio non solum paucorum quorundam nostrorum theologorum, sed in 
universum omnium et singulorum ecclesiae ministrorum et ludimoderatorum in nostris provinciis et ditionibus 
consentiens et concors confessio et vocatur et perpetuo erit. 



Quia vero nostrae et praeclari nominis antecessorum nostrorum primum Francofurti ad Moenum, deinde 
Numburgi pio et sincero animo susceptae et scriptis comprehensae conventiones non modo eum, qui 
expetebatur, finem et pacificationem non sunt assecutae, sed ex iis etiam a quibusdam patrocinium erroribus et 
falsis dogmatibus quaesitum est: cum tamen nobis ne in mentem quidem unquam venerit, hoc nostro scripto vel 
novum aliquod et falsum doctrinae genus introducere, integumentis commendare, confirmare, vel in minimis 
etiam a Confessione illa anno 1530 Augustae exhibita discedere, quin potius, quotquot nostrum actionibus 
Numburgicis illis interfuimus, tum etiam id integrum nobis reservavimus et promisimus insuper, ut si quid 
successu temporis in nostra Confessione desideraretur, aut quoties id necessitas postulare videretur, nos porro 
omnia solide et prolixe declaraturos esse. Ideoque hanc ipsam ob causam in hoc Libro Concordiae ad 
declarationem constantis et perpetuae voluntatis nostrae et repetitionem Christianae fidei et confessionis nostrae 
magno et pio consensu elaboravimus. Ideo ne adversariorum nostrorum calumniis de ingenio suo confictis, 
quibus factant ne nobis quidem constare, quae sit vera et genuina illa Augustana Confessio, aliqui se turbari 
sinant, sed et ii, qui nunc in vivis sunt, et posteritas etiam diserte et firmiter doceatur ac certior reddatur, 
quaenam illa pia confessio sit, quam et nos et ecclesiae ac scholae nostrarum ditionum omnibus temporibus 
professae et amplexae fuerint: post sinceram et immotam verbi Dei veritatem solam primam illam Augustanam 
Confessionem Imperatori Carolo V. anno 1530 in celebribus illis Comitiis Augustanis exhibitam, solam 
(dicimus) nec ullam aliam, amplecti nos velle luculenter testamur, cuius exempla in archivis Antecessorum 
nostrorum excellentis memoriae, qui ipsi Carolo V. in Comitiis illis eam exhibuerunt, reposita, per fide dignos 
homines, ne quid ad accuratissimas rationes diligentiae in nobis desideraretur, cum eo, quod Imperatori ipsi 
exhibitum est et in Sacri Rom. Imp. archivo asservatur, conferri voluimus, et certi sumus nostra et Latina et 
Germanica exempla per omnia sibi confonni sententia invicem respondere. Qua etiam de causa confessionem 
illam tum exhibitam nostrae, quae his subiicietur, declarationi sive Libro Concordiae inserere voluimus, ut 
omnes intelligant, quod in nostris ditionibus, ecclesiis et scholis nullam aliam doctrinam ferre constituerimus, 
quam quae Augustae anno 1530 a commemoratis supra Electoribus, Principibus et Imperii Ordinibus solenni 
confessione approbata fuit. Hanc confessionem etiam Deo nos bene iuvante, usque ad ultimos spiritus, pie ex 
hac vita ad coelestem patriam migraturi, tenebimus, excelso et intrepido animo puraque conscientia comparituri 
coram tribunali Domini nostri Iesu Christi. Speramus itaque adversarios nostros posthac et nobis et ecclesiarum 
nostrarum ministris parsuros esse, nec consuetis illis et gravissimis criminationibus usuros, nos de fide nostra 
nihil certi apud nos ipsos posse constituere, eamque ob causam fere singulis annis imo vero mensibus novas 
confessionis cudere. 

Porro quod ad alteram Augustanae Confessionis editionem, cuius etiam in Numburgieis actis fit mentio, 
attinet, animadvertimus (quod et notum universis est) quosdam sub praetextu verborum posterioris illius 
editionis corruptelas in negotio coenae et alios errores contegere et occultare voluisse, et scriptis publice excusis 
imperitae plebeculae obtrudere conatos, nec motos esse Augustanae Confessionis (quae prima exhibita est) 
disertis verbis, quibus errores illi palam reficiuntur, ex quibus etiam longe alia, quam ipsi volunt, sententia 
evinci potest. Visum igitur est nobis, hisce literis publice testari et certiores facere universos, quod nec tum ac 
ne nunc quidem ullo modo voluerimus, falsa et impia dogmata et opiniones (quae sub integumentis aliquibus 
verborum latere possent) defendere, excusare aut veluti cum doctrina evangelica consentientes approbare. Nos 
sane nunquam posteriorem editionem in ea sententia accepimus, quae a priori illa, quae exhibita fuit, ulla ex 
parte dissideret. Nec etiam aha scripta utilia D. Philippi Melanchthonis neque Brentii, Urbani Regii, Pomerani 
et similium repudianda ac damnanda esse iudicamus, quatenus cum ea norma, quae Concordiae libro expressa 
est, per omnia consentiunt. 

Quamquam autem nonnulli theologi et in his ipse Lutherus, cum de coena dominica agerent, inviti etiam ab 
adversariis ad disputationes de personale unione duarum in Christo naturarum pertracti sint, tamen theologi 
nostri in Concordiae libro et ea, quae in illo est, sanioris doctrinae nonna diserte testantur et nostram et huius 
libri sententiam constantem et perpetuam esse, pios homines in negotio coenae dominicae ad nulla aha 
fundamenta quam verborum institutionis testamenti Domini nostri Iesu Christi deducendos esse. Nam cum ille 
et omnipotens et verax sit, expeditum ei esse ea, quae et instituit et verbo suo pollicitus est, praestare. Et sane 
cum hoc fundamentum ab adversariis impugnatum non fuerit, de aliis probandi rationibus in hoc argumenti 
genere non contendent, sed in vera fidei simplicitate verbis apertissimis Christi firmiter insistent, quae ratio 
tutissima et erudiendis imperitis hominibus accommodatissima est; neque enim illi ea, quae de his rebus 
accuratius disputata sunt, intelligunt. At vero cum illa assertio nostra et simplex verborum testamenti Christi 



sensus ab adversariis impugnatur, et velut impius et rationibus verae fidei repugnans reiicitur, denique articulis 
Symboli Apostolici (praesertim de Filii Dei incarnatione, ascensione in coelum et sessione ad dexteram 
omnipotentis virtutis et maiestatis Dei) contrarius et proinde etiam falsus esse contenditur, vera solidaque 
articulorum illorum interpretatione demonstrandum est, nostram illam sententiam nec a verbis Christi neque ab 
articulis illis dissidere. 

Quod vero ad phrases et loquendi modos attinet, qui in hoc Concordiae libro, quando de maiestate humanae 
naturae in persona Christi ad dexteram Dei collocatae et evectae agitur, usurpantur, ut omnes sinistrae 
suspiciones et offendicula, quae ex varia significatione vocabuli abstracti (quemadmodum hoc nomine et 
scholae et patres hactenus usi sunt) existere possent, e medio tollantur, theologi nostri disertis et expressis verbis 
testatum volunt, maiestatem illam humanae Christi naturae extra unionem personalem nequaquam 
adscribendam esse, nec etiam concedendum, quod humana natura eam maiestatem, vel propriam, vel per se 
(etiam in unione personali), essentialiter, formaliter, habitualiter, subiective (haec enim, quamvis non satis 
Latine, vocabula scholis placent) possideat. Nam si eam et dicendi et docendi rationem teneremus, divina et 
humana naturae una cum proprietatibus suis confunderentur, humana etiam divinae ratione essentiae et 
proprietatum exaequaretur, imo vero tota negaretur. Sentiendum ergo esse theologi iudicant, id ratione et 
dispensatione hypostaticae unionis fieri, quemadmodum docta antiquitas ea de re caute locuta est, quod 
mysterium tantum habet, ut omnes ingenii nostri intelligentiaeque vires superet. 

Ad condemnationes, reprobationes et reiectiones impiorum dogmatum et eius praesertim, quod de sacra 
coena exstitit, quod attinet, hac sane in hac nostra declaratione et controversorum articulorum solida 
explicatione et decisione expresse et distincte non solum eam ob causam, ut universi sibi ab his damnatis 
dogmatibus caverent, omnino proponendae fuerunt, sed ob alias etiam quasdam rationes nullo modo 
praetermitti potuerunt. Sic ut nequaquam consilium et institutum nostrum sit eos homines, qui ex quadam animi 
simplicitate errant, nec tamen blasphemi in veritatem doctrinae coelestis sunt, multo vero minus totas ecclesias, 
quae vel sub Romano Imperio Nationis Germanicae vel alibi sunt, damnare; quin potius mens atque animus 
noster fuerit, hac ratione fanaticas opiniones et earundem pervicaces doctores et blasphemos duntaxat (quos in 
ditionibus, ecclesiis et scholis nostris nequaquam tolerandos iudicamus) palam reprehendere et damnare, quod 
illi errores expresso verbo Dei repugnent, et quidem ita, ut cum eo conciliari nequeant. Deinde etiam eam ob 
causam hoc suscepimus, ut pii omnes de his diligenter vitandis menerentur. Nequaquam enim dubitamus multos 
pios et minime malos homines in iis etiam ecclesiis, quae hactenus non per omnia nobiscum senserunt, reperiri, 
qui simplicitatem quandam suam sequantur et negotium quidem ipsum non probe intelligant, sed blasphemias, 
quae contra sacram coenam (quemadmodum ea in ecclesiis nostris secundum institutionem Christi dispensatur 
et iuxta verba testamenti ipsius magna bonorum omnium consensione docetur) evomuntur, nullo modo probant. 
Magna etiam in spe sumus, illos, si recte de his omnibus doceantur, iuvante eosdem Domini Spiritu, immotae 
veritati verbi Dei nobiscum et cum ecclesiis ac scholis nostris consensuros esse. Et profecto theologis 
omnibusque ecclesiae ministris imprimis hoc negotii incumbit, ut ex verbo Dei etiam eos, qui ex quadam vel 
simplicitate vel inscitia a veritate aberrarunt, de periculo salutis suae ea, qua decet, moderatione doceant et 
contra corruptelas muniant, ne forte, dum coeci coecorum sunt duces, universi periclitentur. Quamobrem hoc 
nostro scripto in conspectu omnipotentis Dei et coram tota ecclesia testamur nobis propositum nunquam fuisse, 
hac pia conciliationis formula molestiam aut periculum creare piis, qui persecutionem hodie patiuntur. 
Quemadmodum enim christiana caritate moti in societatem doloris cum eis dudum venimus, ita a persecutione 
et gravissima tyrannide, quae in miseros illos maxima exercetur, abhorremus eamque ex animo detestamur. 
Nullo etiam modo in profusionem innocentis illius sanguinis consentimus, qui haud dubie in tremendo illo 
Domini iudicio ac coram tribunali Christi a persecutoribus illis magna severitate repetetur, et hi cane tum 
tyrannidis suae gravissimas rationes reddituri ac poenas horrendas subituri sunt. 

Nostrum equidem in his (ut supra meminimus) id semper propositum fuit, ut in terris, ditionibus, scholis et 
ecclesiis nostris non alia doctrina, quam quae verbo Dei fundata et Augustana Confessione, tum Apologia (et ea 
quidem dextre in genuino suo sensu intellecta) continetur, sonaret et accurate proponeretur, nec pugnantes 
cum] iis opiniones admitterentur, quo sane consilio haec pacificationis formula instituta et absoluta fuit. Quare 
denuo etiam coram Deo et omnibus mortalibus profitemur et testamur, nos declaratione articulorum 
controversorum, quorum iam aliquoties mentio facta est, non novam confessionem, aut ab ea, quae Imperatori 
Carolo V. felicis recordationis anno 1530 exhibita fuit, alienum afferre, sed ecclesias et scholas nostras 
imprimis quidem ad fontes sacrarum literarum et Symbola, tum ad Confessionem Augustanam, cuius ante 



meminimus, deducere voluisse. Hortamur etiam severissime, ut imprimis iuventus, quae ad sacrum ecclesiarum 
et scholarum ministerium educatur, in hoc fideliter et diligenter instituatur, ut ad posteritatem etiam nostram 
sincera doctrina professioque fidei usque ad gloriosum illum adventum unici Redemptoris et Servatoris nostri 
Iesu Christi (largiente hoc Sancto Spiritu) conservetur et propagetur. 

Cum ergo haec sic habeant, et nos de doctrina et confessione nostra propheticis et apostolicis scriptis eruditi 
certi simus, gratiaque Sancti Spiritus mentes et conscientiae nostrae maiorem in modum confirmatae sint, 
librum hunc Concordiae in lucem edendum putavimus. Videbatur enim id apprime esse necessarium, ut inter tot 
nostris temporibus exortos errores, tum offendicula, certamina et diuturnas distractiones illas pia explicatio et 
conciliatio harum omnium controversiarum e verbo Dei exstructa exstaret, ut secundum rationes eius sincera 
doctrina a falsa internosceretur et secerneretur. Praeterea ea res ad hoc etiam confert, ut turbulentis con, 
tentiosisque hominibus, qui ad nullam formulam purioris doctrinae adstringi se patiuntur, liberum non sit, pro 
sua libidine controversias cum offendiculo coniunctas movere et prodigiosas opiniones et proponere et 
propugnare. Ex his enim hoc tandem consequitur, ut purior doctrina obscuretur et amittatur, ad posteritatem 
autem nihil quam opiniones et £ noyvA academicae transmittantur. His accedit et illud, quod pro officii a Deo 
nobis iniuncti ratione hoc nos subditis nostris debere intelligimus, ut, quae ad huius et secuturae vitae rationes 
pertinent, diligenter curemus ac demus operam, ut, quae ad amplificationem nominis ac gloriae Dei et 
propagationem verbi ipsius (ex quo solo salus speratur), ad pacem et tranquillitatem ecclesiarum et scholarum, 
ad commonefactiones et consolationem perturbatarum conscientiarum faciunt, summo studio et quidem, 
quantum fieri potest, procuremus. Praesertim cum nobis certo constaret, a multis bonis et cordatis hominibus 
summi et infirmi ordinis hoc salutare Christianae concordiae opus dudum seriis gemitibus summoque desiderio 
fuisse expetitum et exspectatum; ac ne nos quidem ab initio suscepti negotii pacificationis huius in ea sententia 
fuerimus neque etiamnum simus, hoc tam salutare et apprime necessarium opus concordiae ab hominum oculis 
removendum et penitus occultaridum, ac lucem illam coelestis veritatis subter modum aut mensam ponendam 
esse: quapropter editionem eius diutius extrahere neutiquam debuimus. Neque dubitamus pios omnes, qui et 
veritatis coelestis et concordiae Deo gratae sunt amantes, una nobiscum hoc salutare, utile, pium et 
pernecessarium institutura probaturos et non commissuros esse, ut ad amplificationem gloriae Dei et utilitatem 
publicam, quae et in aeternis et temporalibus cernitur, in ipsis aliquid vel ad summum conatum desiderari 
possit. 

Nos certe (ut ad extremum id repetamus, cuius aliquoties supra meminimus) hoc concordiae negotio 
nequaquam nova comminisci, aut a veritate doctrinae coelestis, quam maiores nostri pietatis nomine 
celeberrimi, sicut et nos, agnoverunt et professi sunt, ullo modo discedere voluimus. Eam autem doctrinam 
intelligimus, quae ex propheticis et apostolicis scriptis exstructa, in tribus veteribus Symbolis: Augustana 
Confessione, anno 1530 Imperatori Carolo V. excellentis memoriae exhibita, deinde Apologia, quae huic 
coniuncta fuit, Smalcaldicis Articulis, utroque denique Catechismo excellentis viri D. Lutheri, comprehensa est. 
Quare etiam nos ne latum quidem unguem vel a rebus ipsis vel a phrasibus, quae in illa habentur, discedere, sed 
iuvante nos Domini Spiritu summa concordia constanter in pio hoc consensu perseveraturos esse decrevimus, 
controversias omnes ad hanc veram normam et declarationem purioris doctrinae examinaturi. Deinde etiam 
apud animum nostrum constituimus velle nos cum reliquis Electoribus, Principibus et Ordinibus Sacri Romani 
Imperii et aliis Christianae reipublicae Regibus, Principibus et Magnatibus secundum Sacri Imperii 
constitutiones et pacta conventa (quae nobis cum illis sunt), pacem et concordiam colere et singulis pro 
dignitatis et ordinis ratione omnia nostra officia benevolentia coniuncta et defere et exhibere. 

Praeterea communicates consiliis in hoc etiam sedulo incumbemus, ut in ditionibus nostris per diligentes 
ecclesiarum et scholarum visitationes et inspectiones officinarum typographicarum et alias denique salutares 
rationes observatis occasionibus et circumstantiis, quae ex nostro et aliorum usu sint, hoc concordiae opus 
magna severitate et summo studio defendamus. Dabimus etiam operam, si vel renascantur controversiae iam 
sopitae, vel novae in religionis negotio oriantur, ut eae absque longioribus et periculosis ambagibus ad 
praecavenda offendicula in tempore e medio tollantur et componantur. 

In cuius rei evidens testimonium nomina nostra magno consensu subscripsimus et sigilla etiam adiunximus. 

Ludovicus, Palatinus Rheni, Elector. Augustus, Dux Saxoniae, Elector. Johannes Georgius, Marchio 
Brandeburgensis, Elector. Joachimus Friedericus, Marchio Brandeburgensis, Administrator Archiepiscopatus 
Magdeburgensis. Johannes, Episcopus Misnensis. Eberhardus, Episcopus Lubecensis, Administrator 
Episcopatus Verdensis. Philippus Ludovicus, Palatinus Rheni. Friderici Vilhelmi et Johannis, Ducum Saxoniae, 



Tutores. Johannis Casimiri et Johannis Ernesti, Ducum Saxoniae, Tutores. Georgius Fridericus, Marchio 
Brandeburgensis. Julius, Dux Brunsvicensis et Luneburgensis. Ottho, Dux Brunsvicensis et Luneburgensis. 
Henricus Junior, Dux Brunsvicensis et Luneburgensis., Dux Brunsvicensis et Luneburgensis. Vilhelmus Junior 
Vuolfgangus, Dux Brunsvicensis et Luneburgensis. Ulricus, Dux Megalopurgensis. Johannis et Sigismundi 
Augusti, Ducum Megalopurgensium, Curatores. Ludovicus, Dux Virtembergensis. Ernesti ct Jacohi, 
Marchionum Badensium, Curatores. Georgius Ernestus, Comes et Dominus Hennebergensis. Fridericus, 

Comes Virtembergensis et Mumpelgartensis. Johannes Guntherus, Comes Schvuarcenburgensis. Vilhelmus, 
Comes Schvuarcenburgensis. Albertus, Comes Schvuarcenburgensis. Emich, Comes Leimingensis. Philippus, 
Comes Hanauensis. Gottfridus, Comes Oetingensis. Georgius, Comes ac Dominus in Castel. Henricus, Comes 
ac Dominus in Castel. Otto, Comes Hoiensis et Bruchhusensis. Johannes, Comes Oldenburgensis et 
Delmenhorstensis. Johannes Hoirus, Comes Mansveldensis. Bruno, Comes Mansveldensis. Hoierus 
Christophorus, Comes Mansveldensis. Petrus Ernestus Junior Comes Mansveldensis. Christophorus, Comes 
Mansveldensis. Albertus Georgius, Comes Stolbergensis. Vuolfgangus Ernestus, Comes Stolbergensis. 
Ludovicus, Comes Glichensis. Carolus, Comes Glichensis. Ernestus, Comes Reinsteinensis. Boto, Comes 
Reinsteinensis. Ludovicus, Comes Leonsteinensis. Henricus, Baro Limpurgensis Semperfrei. Georgius, Baro 
Schonburgensis. Vuolfgangus, Baro Schonburgensis. Anarc Fridericus, Baro Vuildenfeldensis. Consul et 
Senatus Lubecensis. Consul et Senatus Luneburgensis. Consul et Senatus Hamburgensis. Senatus 
Brunsvicensis. Consul et Senatus Landauiensis. Consul et Senatus Civitatis Monasteriensis in Valle Gregoriana. 
Senatus Goslariensis. Consul et Senatus Ulmensis. Consul et Senatus Eslingensis. Senatus Reutlingensis . 

Consul et Senatus Nordlingensis. Consul et Senatus Rothenburgensis ad Tuberam. Consul et Senatus Halae 
Svevorum. Consul et Senatus Heilbronensis. Consul et Senatus Memmingensis . Consul et Senatus Lindauiensis . 
Consul et Senatus Schuueinfurtensis. Senatus Donauverdensis . Camerarii et Senatus Ratisponensis. Consul et 
Senatus Vuimffensis. Consul et Senatus Giengensis. Consul et Senatus Bopfmgensis. Consul et Senatus Alensis. 
Consul et Senatus Kaufbeurensis . Consul et Senatus Isnensis. Consul et Senatus Campidonensis . Senatus 
Goettingensis . Consul et Senatus Leutkirchensis. Senatus Hildesheimensis. Consul et Senatus Hamelensis . 
Consul et Senatus Hannov er ensis . Senatus Mulhusinus. Senatus Erfurdensis . Senatus Eimbecensis . Senatus 
Northeimensis . 

I. 

TRIA SYMBOLA 

Catholica seu Oecumenica. 

Symbolum Apostolicum. 

1] Credo in Deum, Patrem omnipotentem, Creatorem coeli et terrae. 

2] Et in Iesum Christum, Filium eius 3] unicum, Dominum nostrum, qui conceptus est 4] de Spiritu Sancto, 
natus ex Maria virgine, passus sub Pontio Pilato, crucifixus, mortuus 5] et sepultus, descendit ad inferna, tertia 
die resurrexit a mortuis, ascendit ad coelos, sedet 6] ad dexteram Dei, Patris omnipotentis, inde venturus est 
iudicare vivos et mortuos. 

7] Credo in Spiritum Sanctum, sanctam ecclesiam catholicam, sanctorum communionem, 8] remissionem 
peccatorum, carnis resurrectionem et vitam aeternam. Arnen. 


Symbolum Nicaenum. 

1] Credo in unum Deum, Patrem omnipotentem, Factorem coeli et terrae, visibilium omnium et 
invisibilium. 

2] Et in unum Dominum Iesum Christum, Filium Dei unigenitum et ex Patre natum 3] ante omnia saecula, 
Deum de Deo, lumen de lumine, Deum verum de Deo vero, genitum, non factum, consubstantialem Patri, per 4] 
quem omnia facta sunt; qui propter nos homines et propter nostram salutem descendit de coelis, et incarnatus est 
de Spiritu Sancto ex Maria virgine et homo factus est; 5] crucifixus etiam pro nobis sub Pontio Pilato, passus et 
sepultus est; et resurrexit tertia die secundum Scripturas et 6] ascendit ad coelos; sedet ad dexteram Patris et 
iterum venturus est in gloria iudicare vivos et mortuos, cuius regni non erit finis. 



7] Et in Spiritum Sanctum, Dominum et vivificantem, qui ex Patre Filioque procedit, qui cum Patre et Filio 
simul adoratur et glorificatur, qui locutus est per prophetas. 

8] Et unam, sanctam, catholicam et apostolicam ecclesiam. 

9] Confiteor unum Baptisma in remissionem peccatorum 10] et exspecto resurrectionem mortuorum et 
vitam venturi saeculi. Arnen. 


Symbolum Athanasii 

contra Arianos scriptum. 

1] Quicunque vult salvus esse, ante omnia opus est, ut teneat catholicam fidem. 

2] Quam nisi quisque integram inviolatamque servaverit, absque dubio in aeternum peribit. 

3] Fides autem catholica haec est, ut unum Deum in Trinitate et Trinitatem in unitate veneremur, 

4] Neque confundentes personas, neque substantiam separantes. 

5] Alia est enim persona Patris, alia Filii, alia Spiritus Sancti. 

6] Sed Patris et Filii et Spiritus Sancti una est divinitas, aequalis gloria, coaeterna maiestas. 

7] Qualis Pater, talis Filius, talis Spiritus Sanctus. 

8] Increatus Pater, increatus Filius, increatus Spiritus Sanctus. 

9] Immensus Pater, immensus Filius, immensus Spiritus Sanctus. 

10] Aeternus Pater, aeternus Filius, aeternus Spiritus Sanctus; 

11] Et tamen non tres aeterni, sed unus aeternus, 

12] Sicut non tres increati, nec tres immensi, sed unus increatus et unus immensus. 

13] Similiter omnipotens Pater, omnipotens Filius, omnipotens Spiritus Sanctus; 

14] Et tamen non tres omnipotentes, sed unus omnipotens. 

15] Ita Deus Pater, Deus Filius, Deus Spiritus Sanctus; 

16] Et tamen non tres Dii sunt, sed unus est Deus. 

17] Ita Dominus Pater, Dominus Filius, Dominus Spiritus Sanctus; 

18] Et tamen non tres Domini, sed unus est Dominus. 

19] Quia sicut singulatim unamquamque personam Deum ac Dominum confiteri christiana veritate 
compellimur, 

Ita tres Deos, aut tres Dominos dicere catholica religione prohibemur. 

20] Pater a nullo est factus, nec creatus, nec genitus. 

21] Filius a Patre solo est, non factus, nec creatus, sed genitus. 

22] Spiritus Sanctus a Patre et Filio, non factus, nec creatus, nec genitus, sed procedens. 

23] Unus ergo Pater, non tres Patres; unus Filius, non tres Filii; unus Spiritus Sanctus, non tres Spiritus 
Sancti. 

24] Et in hac Trinitate nihil prius aut posterius, nihil maius aut minus; 

25] Sed totae tres personae coaeternae sibi sunt et coaequales, Ita ut per omnia, sicut iam supra dictum 
est, et Trinitas in unitate et unitas in Trinitate veneranda sit. 

26] Qui vult ergo salvus esse, ita de Trinitate sentiat. 

27] Sed necessarium est ad aeternam salutum, ut incarnationem quoque Domini nostri Iesu Christi fideliter 
credat. 

28] Est ergo fides recta, ut credamus et confiteamur, quod Dominus noster Iesus Christus, Dei Filius, Deus 
et homo est: 

29] Deus ex substantia Patris ante saecula genitus, et homo ex substantia matris in saeculo natus: 

30] Perfectus Deus, perfectus homo, ex anima rationali et humana came subsistens; 

31] Aequalis Patri secundum divinitatem, minor Patre secundum humanitatem, 

32] Qui, licet Deus sit et homo, non duo tamen, sed unus eat Christus. 

33] Unus autem non conversione, divinitatis in carnem, sed assumptione humanitatis in Deum. 

34] Unus omnino, non confusione substantiae, sed unitate personae. 

35] Nam sicut anima rationalis et caro unus eat homo, ita Deus et homo unus eat Christus, 

36] Qui passus eat pro nostra salute, descendit ad inferos, tertia die resurrexit a mortuis, 

37] Ascendit ad coelos, sedet ad dexteram Dei Patris omnipotentis, Inde venturus est iudicare vivos et 
mortuos. 



38] Ad cuius adventum omnes homines resurgere habent cum corporibus suis Et reddituri sunt de factis 
propriis rationem, 

39] Et qui bona egerunt, ibunt in vitam aeternam; qui vero mala, in ignem aeternum. 

40] Haec est fides catholica; quam nisi quisque fideliter firmiterque crediderit, salvus esse non poterit. 

II. 

CONFESSIO FIDEI 

exhibita 

Invictissimo Imperatori Carolo V. Caesari Augusto 

in Comitiis Augustae 
Anno MDXXX. 

Ps. 119, 46: Loquebar de testimoniis tuis in conspectu regum et non confundebar. 

Praefatio ad Caesarem Carolum V. 

1] Invictissime Imperator, Caesar Auguste, Domine clementissime. Quum Vestra Caesarea Maiestas 
indixerit conventum Imperii Augustae, ut deliberetur de auxiliis contra Tuream, atrocissimum, haereditarium 
atque veterem Christiani nominis ac religionis hostem, quomodo illius scilicet furori et conatibus durabili et 
perpetuo belli apparatu 2] resisti possit, deinde et de dissensionibus in causa nostrae sanctae religionis et 
Christianae fidei, et ut in hac causa religionis partium opiniones ac sententiae inter sese in caritate, lenitate et 
mansuetudine mutua audiantur coram, intelligantur et ponderentur, 3] ut illis, quae utrimque in Scripturis secus 
tractata aut intellecta sunt, sepositis et correctis, res illae ad unam simplicem veritatem et Christianam 
concordiam componantur et 4] reducantur; ut de cetero a nobis una, sincera et vera religio colatur et servetur, ut, 
quemadmodum sub uno Christo sumus et militamus, ita in una etiam ecclesia Christiana in unitate et concordia 
vivere possimus; 

Quumque nos infra scripti Elector et 5] Principes cum aliis, qui nobis coniuncti sunt, perinde ut alii 
Electores et Principes et Status ad praedicta [*praefata] comitia evocati sumus [simus], ut Caesareo mandato 
obedienter obsequeremur, mature venimus Augustam et, quod citra iactantiam dictum volumus, inter primos 
affuimus. 

6] Quum igitur V. C. M. Electoribus, Principibus et aliis Statibus Imperii etiam hic Augustae sub ipsa initia 
horum comitiorum inter cetera proponi fecerit, quod singuli status imperii vigore Caesarei edicti suam 
opinionem et sententiam in Germanica et Latin 7] lingua proponere debeant atque offerre; et habita 
deliberatione proxima feria quarta rursum responsum est, V. C. M. nos proxima feria sexta articulos nostrae 
confessionis pro nostra parte oblaturos esse; ideo, ut V. C. M. 8] voluntati obsequamur, offerimus in hac 
religionis causa nostrorum concionatorum et nostram confessionem, cujusmodi doctrinam ex Scripturis Sanctis 
et puro Verbo Dei hactenus illi in nostris terris, ducatibus, ditionibus et urbibus tradiderint ac in ecclesiis 
tractaverint. 

9] Quodsi et ceteri Electores, Principes ac Status Imperii similibus scriptis, Latinis scilicet et Gennanicis, 
iuxta praedictam Caesaream propositionem suas opiniones in hac 10] causa religionis produxerint: hic nos 
coram V. C. M. tanquam domino nostro clementissimo paratos offerimus, nos cum praefatis Principibus et 
amicis nostris de tolerabilibus modis ac viis amice conferre, ut quantum honeste fieri potest, conveniamus, et re 
inter nos, partes, citra odiosam contentionem pacifice agitata, Deo dante, dissensio dirimatur et ad unam veram 
concordem 11] religionem reducatur; sicut omnes sub uno Christo sumus et militamus et unum Christum 
confiteri debemus, iuxta tenorem edicti V. C. M., et omnia ad veritatem Dei perducantur, id quod ardentissimis 
votis a Deo petimus. 

12] Si autem, quod ad ceteros Electores, Principes et Status, ut partem alteram, attinet, haec tractatio causae 
religionis eo modo, quo V. C. M. agendum et tractandam sapient duxit, scilicet cum tali mutua presentation 
scriptorum ac sedata collatione inter nos non processerit, nec aliquo fructu facta 13] fuerit: nos quidem testatum 
clare relinquimus, hic nihil nos, quod ad Christianam concordiam (quae cum Deo et bona conscientia fieri 
possit) conciliandam conducere queat, ullo modo detrectare; quemadmodum 14] et V. C. M., deinde et ceteri 
Electores et Status Imperii et omnes, quicunque sincere religionis amore ac studio tenentur, quicunque hanc 



causam aequo animo audituri sunt, ex hac nostra et nostrorum confessione hoc clementer cognoscere et 
intelligere dignabuntur. 

15] Quum etiam V. C. M. Electoribus, Principibus et reliquis Statibus Imperii non una vice, sed saepe 
clementer significaverit et in comitiis Spirensibus, quae anno Domini cet. XXVI. habita sunt, ex data et 
praescripta fonna Vestrae Caesareae instructionis et commissionis recitari et publice praelegi fecerit: 16] V. M. 
in hoc negotio religionis ex causis certis, quae V. M. nomine allegatae sunt, non velle quidquam determinare, 
nec concludere posse, sed apud Pontificem Romanum pro officio V. C. M. diligenter daturam operam de 
congregando concilio generali. Quemadmodum 17] idem latius expositum est ante annum in publico proximo 
conventu, qui Spirae 18] congregatus fuit. Ubi V. C. M. per Dominum Ferdinandum, Bohemiae et Ungariae 
Regem, amicum et dominum clementem nostrum, deinde per Oratorem et Commissarios Caesareos haec inter 
cetera proponi fecit, quod V. C. M. intellexisset et expendisset Locum tenentis V. C. M. in Imperio et 
Praesidentis et Consiliariorum in regimine et Legatorum ab aliis Statibus, qui, Ratisbonae convenerant, 19] 
deliberationem de concilio congregando, et quod iudicaret etiam V. C. M. utile esse, ut congregaretur 
concilium, et quia causae, quae tum tractabantur inter V. C. M. et Romanum Pontificem, vicinae essent 
concordiae et Christianae reconciliationi, non dubitaret V. C. M., quin Romanus Pontifex adduci posset ad 20] 
habendum generale consilium: ideo significabat se V. C. M. operam daturam, ut praefatus pontifex maximus 
una cum V. C. M. tale generale consilium primo quoque tempore emissis litteris publicandum congregare 
consentire 

21] In eventum ergo talem, quod in causa religionis dissensiones inter nos et partes amice et in caritate non 
fuerint compositae, tunc coram V. C. M. hic in omni obedientia nos offerimus ex superabundanti comparituros 
et causam dicturos in tali generali, libero et Christiano concilio, de quo congregando in omnibus comitiis 
imperialibus, quae quidem annis Imperii V. C . M. habita sunt, per Electores, Principes et reliquos Status 
Imperii semper concorditer actum et congruentibus 22] suffragiis conclusum est. Ad cuius etiam generalis 
concilii conventum, simul et ad V. C. M. in hac longe maxima et gravissima causa iam ante etiam debito modo 
et in fonna iuris provocavimus et appellavimus. Cui 23] appellationi ad V. C. M. simul et concilium adhuc 
adhaeremus, neque eam per hunc vel alium tractatum (nisi causa inter nos et partes iuxta tenorem Caesareae 
proximae citationis amice in caritate composita, sedata et ad Christianam concordiam reducta fuerit) 24] 
deserere intendimus aut possumus; de quo hic etiam solenniter et publice protestamur. 


ARTICULI FIDEI PRAECIPUI. 

Art. I. De Deo. 

1] Ecclesiae magno consensu apud nos docent, decretum Nicaenae synodi de unitate essentiae divinae et de 
tribus personis verum et sine ulla dubitatione credendum 2] esse, videlicet, quod sit una essentia divina, quae et 
appellatur et est Deus, aeternus, incorporeus, impartibilis, immensa potentia, sapientia, bonitate, Creator et 
Conservator omnium rerum, visibilium et invisibilium; et 3] tamen tres sint personae eiusdem essentiae et 
potentiae, et coaeternae, Pater, Filius et Spiritus Sanctus. Et nomine personae 4] utuntur ea significatione, qua 
usi sunt in hac causa scriptores ecclesiastici, ut significat non partem aut qualitatem in alio, sed quod proprie 
subsistit. 

5] Damnant omnes haereses, contra hunc articulum exortas, ut Manichaeos, qui duo principia penchant, 
bonum et malum, item Valentinianos, Arianos, Eunomianos, Mahometistas et omnes horum similes. Damnant 
6] et Samosatenos, veteres et neotericos, qui, quum tantum unam personam esse contendant, de Verbo et de 
Spiritu Sancto astute et impie rhetoricantur, quod non sint personae distinctae, sed quod Verbum significet 
verbum vocale et Spiritus motum in rebus creatum. 

Art. II. De Peccato Originis. 

1] Item docent, quod post lapsum Adae omnes homines, secundum naturam propagati, nascantur cum 
peccato, hoc est, sine metu Dei, sine fiducia erga Deum et cum 2] concupiscentia, quodque hic morbus seu 
vitium originis vere sit peccatum, damnans et afferens nunc quoque aeternam mortem his, qui non renascuntur 
per baptismum et Spiritum Sanctum. 

3] Damnant Pelagianos et alios, qui vitium originis negant esse peccatum et, ut extenuent gloriam meriti et 
beneficiorum Christi, disputant hominem propriis viribus rationis coram Deo iustificari posse. 

Art. III. De Filio Dei. 



1] Item docent, quod Verbum, hoc est, Filius Dei, assumserit humanam naturam in 2] utero beatae Mariae 
virginis, ut sint duae naturae, divina et humana, in unitate personae inseparabiliter coniunctae, unus Christus, 
vere Deus et vere homo, natus ex virgine Maria, vere passus, crucifixus, mortuus et 3] sepultus, ut reconciliaret 
nobis Patrem et hostia esset non tantum pro culpa originis, sed etiam pro omnibus actualibus hominum peccatis. 

4] Idem descendit ad inferos et vere resurrexit tertia die, deinde ascendit ad coelos, ut sedeat at dexteram 
Patris, et perpetuo regnet et dominetur omnibus creaturis, sanctificet 5] credentes in ipsum, misso in corda 
eorum Spiritu Sancto, qui regat, consoletur ac vivificet eos se defendat adversus diabolum et vim peccati. 

6] Idem Christus palam est rediturus, ut iudicet vivos et mortuos etc. iuxta Symbolum Apostolorum. 

Art. IV. De Iustificatione. 

1] Item docent, quod homines non possint iustificari coram Deo propriis viribus, meritis est operibus, sed 
gratis iustificentur propter 2] Christum per fidem, quum credunt se in gratiam recipi et peccata remitti propter 
Christum, qui sua morte pro nostris peccatis 3] satisfecit. Hanc fidem imputat Deus pro iustitia coram ipso, 

Rom. 3 et 4. 

Art. V. De Ministerio Ecclesiastico. 

1] Ut hanc fidem consequamur, institutum est ministerium docendi evangelii et porrigendi sacramenta . Nam 
per Verbum et sacramenta tamquam per instrumenta 2] donatur Spiritus Sanctus, qui fidem efficit, ubi et 
quando visum est Deo, in iis, qui audiunt 3] evangelium, scilicet quod Deus non propter nostra merita, sed 
propter Christum iustificet hos, qui credunt se propter Christum in gratiam recipi. 

4] Damnant Anabaptistas et alios, qui sentiunt Spiritum Sanctum contingere sine Verbo externo hominibus 
per ipsorum praeparationes et opera. 

Art. VI. De Nova Obedientia. 

1] Item docent, quod fides illa debeat bonos fructus parere, et quod oporteat bona opera mandata a Deo 
facere propter voluntatem Dei, non ut confidamus per ea opera iustificationem 2] coram Deo mereri. Nam 
remissio peccatorum et iustificatio fide apprehenditur, sicut testatur et vox Christi Lue. 17, 10: Quum feceritis 
haec omnia, dicite: Servi inutiles sumus. Idem docent et veteres scriptores 3] res ecclesiastici. Ambrosius enim 
inquit: Hac constitutum est a Deo, ut, qui credit in Christum, salvus sit sine opere, sola fide gratis accipiens 
remissionem peccatorum . 

Art. VII. De Ecclesia. 

1] Item docent, quod una sancta ecclesia perpetuo mansura sit. Est autem ecclesia congregatio sanctorum, 
in qua evangelium recte docetur et recte administrantur sacramenta. 

2] Et ad veram unitatem ecclesiae satis est consentire de doctrina evangelii et 3] administratione 
sacramentorum. Nec necesse est ubique esse similes traditiones humanas, seu ritus aut ceremonias ab hominibus 
institutas. 4] Sicut inquit Paulus Eph. 4, 5. 6: Una fides, unum baptisma, unus Deus et Pater omnium etc. 

Art. VIII. Quid sit Ecclesia. 

1] Quamquam ecclesia proprie sit congregatio sanctorum et vere redentium, tamen, quum in hac vita multi 
hypocritae et mali admixti sint, licet uti sacramentis, quae per malos administrantur, iuxta vocem Christi 
Matth.23, 2: Sedent scribae et 2] Pharlsaei in cathedra Mosis etc. Et sacramenta et Verbum propter 
ordinationem et mandatum Christi sunt efficacia, etiamsi per malos exhibeantur. 

3] Damnant Donatistas et similes, qui negabant licere uti ministerio malorum in ecclesia, et sentiebant 
ministerium malorum inutile et inefficax esse. 

Art. IX. De Baptismo. 

1] De baptismo docent, quod sit necessarius 2] ad salutem, quodque per baptismum offeratur gratia Dei, et 
quod pueri sint baptizandi, qui per baptismum oblati Deo recipiantur in gratiam Dei. 

3] Damnant Anabaptistas, qui improbant baptismum puerorum et affirmant pueros sine baptismo salvos 
fieri. 

Art. X. De Coena Domini. 

1] De coena Domini docent, quod corpus et sanguis Christi vere adsint et distribuantur 2] vescentibus in 
coena Domini; et improbant secus docentes. 

Art. XI. De Confessione. 

1] De confessione docent, quod absolutio privata in ecclesiis retinenda sit, quamquam in confessione non sit 
necessaria omnium 2] delictorum enumeratio. Est enim impossibilis iuxta Psalmum 19, 13: Delicta quis 
intelligit? 



Art. XII. De Poenitentia. 

1] De poenitentia docent, quod lapsis post baptismum contingere possit remissio peccatorum quocunque 
tempore, quum convertuntur, 2] et quod ecclesia talibus redeuntibus ad poenitentiam absolutionem impertiri 
debeat. Constat autem poenitentia proprie his 3] duabus partibus. Altera est contritio seu 4] terrores incussi 
conscientiae agnito peccato; altera est fides, quae concipitur ex 5] evangelio seu absolutione, et credit propter 
Christum remitti peccata, et consolatur 6] conscientiam et ex terroribus liberat. Deinde sequi debent bona opera, 
quae sunt fructus poenitentiae. 

7] Damnant Anabaptistas, qui negant semel iustificatos posse amittere Spiritum Sanctum; item, qui 
contendunt, quibusdam tantam 8] perfectionem in hac vita contingere, ut peccare non possint. 

9] Damnantur et Novatiani, qui nolebant absolvere lapsos, post baptismum redeuntes ad poenitentiam. 

10] Reiiciuntur et isti, qui non docent remissionem peccatorum per fidem contingere, sed iubent nos mereri 
gratiam per satisfactiones nostras. 

Art. XIII. De Usu Sacramentorum. 

1] De usu sacramentorum docent, quod sacramenta instituta sint, non modo ut sint notae professionis inter 
homines, sed magis ut sint signa et testimonia voluntatis Dei 2] erga nos, ad excitandam et confirmandam fidem 
in his, qui utuntur, proposita. Itaque utendum est sacramentis ita, ut fides accedat, quae credat promissionibus, 
quae per sacramenta exhibentur et ostenduntur. 

3] Damnant igitur illos, qui docent, quod sacramenta ex opere operato iustificent, nec docent fidem requiri 
in usu sacramentorum, quae credat remitti peccata. 

Art. XIV. De Ordine Ecclesiastico. 

De ordine ecclesiastico docent, quod nemo debeat in ecclesia publice docere aut sacramenta administrare, 
nisi rite vocatus. 

Art. XV. De Ritibus Ecclesiasticis. 

1] De ritibus ecclesiasticis docent, quod, ritus illi servandi sint, qui sine peccato servari possunt et prosunt 
ad tranquillitatem et bonum ordinem in ecclesia, sicut certae feriae, festa et similia. 

2] De talibus rebus tamen admonentur homines, ne conscientiae onerentur, tamquam talis cultus ad salutem 
necessarius sit. 

3] Admonentur etiam, quod traditiones humanae institutae ad placandum Deum, ad promerendam gratiam et 
satisfaciendum pro peccatis adversentur evangelio et doctrinae fidei; quare vota et traditiones de cibis et 4] 
diebus etc. institutae ad promerendam gratiam et satisfaciendum pro peccatis inutiles sint et contra evangelium. 

Art. XVI. De Rebus Civilibus. 

1] De rebus civilibus docent, quod legitimae ordinationes civiles sint bona opera Dei, quod 2] Christianis 
liceat gerere magistratus, exercere iudicia, iudicare res ex imperatoriis et aliis praesentibus legibus, supplicia 
iure constituere, iure bellare, militare, lege contrahere, tenere proprium, iusiurandum postulantibus 
magistratibus dare, ducere uxorem, nubere. 

3] Damnant Anabaptistas, qui interdicunt haec civilia officia Christianis. 

4] Damnant et illos, qui evangelicam perfectionem non collocant in timore Dei et fide, sed in deserendis 
civilibus officiis, quia 5] evangelium tradit iustitiam aeternam cordis. Interim non dissipat politiam aut 
oeconomiam, sed maxime postulat conservare tamquam ordinationes Dei et in talibus 6] ordinationibus exercere 
caritatem. Itaque necessario debent Christiani obedire magistratibus 7] suis et legibus; nisi quum iubent peccare, 
tunc enim magis debent obedire Deo quam hominibus. Act. 5, 29. 

Art. XVII. De Christi Reditu ad Iudicium. 

1] Item docent, quod Christus apparebit in consummatione mundi ad iudicandum, et 2] mortuos omnes 
resuscitabit, piis et electis dabit vitam aeternam et perpetua gaudia, 3] impios autem homines ac diabolos 
condemnabit, ut sine fine crucientur. 

4] Damnant Anabaptistas, qui sentiunt hominibus damnatis ac diabolis finem poenarum futurum esse. 

5] Damnant et alios, qui nunc spargunt Iudaicas opiniones, quod ante resurrectionem mortuorum pii regnum 
mundi occupaturi sint, ubique oppressis impiis. 

Art. XVIII. De Libero Arbitrio. 

1] De libero arbitrio docent, quod humana voluntas habeat aliquam libertatem ad efficiendam civilem 
iustitiam et deligendas 2] res rationi subiectos. Sed non habet vim sine Spiritu Sancto efficiendae iustitiae Dei 
seu iustitiae spiritualis, quia animalis homo 3] non percipit ea, quae sunt Spiritus Dei, 1 Cor. 2, 14; sed haec fit 



in cordibus, quum 4] per Verbum Spiritus Sanctus concipitur. Haec totidem verbis dicit Augustinus lib. III. 
Hypognosticon: Esse fatemur liberum arbitrium omnibus hominibus, habens quidem iudicium rationis, non per 
quod sit idoneum in iis, quae ad Deum pertinent, sine Deo aut inchoare aut certe peragere, sed tantum in 
operibus vitae praesentis, tam bonis quam 5] etiam malis. Bonis dico, quae de bono naturae oriuntur, id est, 
velle laborare in agro, velle manducare et bibere, velle habere amicum, velle habere indumenta, velle fabricare 
demum, uxorem velle ducere, pecora nutrire, artem discere diversorum rerum bonarum, vel quidquid bonum ad 
praesentem 6] pertinet vitam. Quae omnia non sine divino gubernaculo subsistunt, imo ex ipso et per ipsum 
sunt et esse coeperunt. Malis 7] vero dico, ut est velle idolum colere, velle homicidium etc. 

8] Damnant Pelagianos et alios, qui docent, quod sine Spiritu Sancto solis naturae viribus pessimus Deum 
super omnia diligere, item praecepta Dei facere quoad substantiam actuum. Quamquam enim externa opera 9] 
aliquo modo efficere natura possit (potest enim continere manus a furto, a caede), tamen interiores motus non 
potest efficere, ut timorem Dei, fiduciam erga Deum, castitatem, patientiam etc. 

Art. XIX. De Causa Peccati. 

De causa peccati docent, quod, tametsi Deus creat et conservat naturam, tamen causa peccati est voluntas 
malorum, videlicet diaboli et impiorum, quae, non adiuvante Deo, avertit se a Deo, sicut Christus sit Ioh. 8, 44: 
Quum loquitur mendacium, ex se ipso loquitur. 

Art. XX. De Bonis Operibus. 

I] Falso accusantur nostri, quod bona opera prohibeant. 2] Nam scripta eorum, quae exstant de decem 
praeceptis, et alia simili argumento testantur, quod utiliter docuerint de omnibus vitae generibus et officiis, quae 
genera vitae, quae opera in qualibet vocatione Deo placeant. 3] De quibus rebus olim parum docebant 
concionatores, tantum puerilia et non necessaria opera urgebant, ut certas ferias, certa ieiunia, fraternitates, 
peregrinationes, cultus sanctorum, rosaria, monachatum et similia. 4] Haec adversarii nostri admoniti nunc 
dediscunt, nec perinde praedicant haec inutilia opera ut olim. 5] Praeterea incipiunt fidei mentionem facere, de 
qua olim mirum erat silentium. 6] Docent nos non tantum operibus iustificari, sed coniungunt fidem et opera, et 
dicunt nos fide et operibus iustificari. 7] Quae doctrina tolerabilior est priore, et plus afferre potest consolationis 
quam vetus ipsorum doctrina. 

8] Quum igitur doctrina de fide, quam oportet in ecclesia praecipuam esse, tamdiu iacuerit ignota, 
quemadmodum fateri omnes necesse est, de fidei iustitia altissimum silentium fuisse in concionibus, tantum 
doctrinam operum versatam esse in ecclesiis, nostri de fide sic admonuerunt ecclesias: 

9] Principio, quod opera nostra non possint reconciliare Deum, aut mereri remissionem peccatorum et 
gratiam et iustificationem, sed hanc tantum fide consequimur, credentes, quod propter Christum recipiamur in 
gratiam, qui solus positus est mediator et propitiatorium, per quem reconcilietur Pater. 10] Itaque qui confidit 
operibus se mereri gratiam, is aspernatur Christi meritum et gratiam, et quaerit sine Christo humanis viribus 
viam ad Deum, quum Christus de se dixerit Ioh. 14, 6: Ego sum via, veritas et vita. 

II] Haec doctrina de fide ubique in Paulo tractatur; Eph. 2, 8: Gratia salvi facti estis per fidem, et hoc non 
ex vobis, Dei donum est, non ex operibus etc. 

12] Et ne quis cavilletur a nobis novam Pauli interpretationem excogitari, tota haec causa habet testimonia 
patrum. Nam 13] Augustinus multis voluminibus defendit gratiam et iustitiam fidei contra merita operum. 14] 

Et similia docet Ambrosius [Prosper Aquitanus] De Vocatione Gentium et alibi. Sic enim inquit De Vocatione 
Gentium: Vilesceret redemptio sanguinis Christi, nec misericordiae Dei humanorum operum praerogativa 
succumberet, si iustificatio, quae fit per gratiam, meritis praecedentibus deberetur, ut non munus largientis, sed 
merces esset operantis. 

15] Quamquam autem haec doctrina contemnitur ab imperitis, tamen experiuntur piae ac pavidae 
conscientiae plurimum eam consolationis afferre, quia conscientiae non possunt reddi tranquillae per ulla opera, 
sed tantum fide, quum certo statuunt, quod propter Christum habeant placatum Deum, quemadmodum Paulus 
docet Rom. 5, 1: 16] Iustificati per fidem, pacem habemus apud Deum. 17] Tota haec doctrina ad illud certamen 
perterrefactae conscientiae referenda est, nec sine illo certamine intelligi potest. Quare 18] male iudicant de ea 
re homines imperiti et profani, qui Christianam iustitiam nihil esse somniant nisi civilem et philosophicam 
iustitiam. 

19] Olim vexabantur conscientiae doctrina operum, non audiebant ex evangelio consolationem. 20] 
Quosdam conscientia expulit in desertum, in monasteria, sperantes ibi se gratiam merituros esse per vitam 
monasticam. 21] Alii alia excogitaverunt opera ad promerendam gratiam et satisfaciendum pro peccatis. 22] 



Ideo magnopere fuit opus hanc doctrinam de fide in Christum tradere et renovare, ne deesset consolatio pavidis 
conscientiis, sed scirent, fide in Christum apprehendi gratiam et remissionem peccatorum et iustificationem. 

23] Admonentur etiam homines, quod hic nomen fidei non significat tantum historiae notitiam, qualis est in 
impiis et diabolo, sed significet fidem, quae credit non tantum historiam, sed etiam effectum historiae, videlicet 
hunc articulum, remissionem peccatorum, quod videlicet per Christum habeamus gratiam, iustitiam et 
remissionem peccatorum. 

24] Iam qui scit se per Christum habere propitium Patrem, is vere novit Deum, scit se ei curae esse, invocat 
eum, denique non est 25] sine Deo, sicut gentes. Nam diaboli et impii non possunt hunc articulum credere: 
remissionem peccatorum. Ideo Deum tamquam hostem oderunt, non invocant eum, 26] nihil boni ab eo 
exspectant. Augustinus etiam de fidei nomine hoc modo admonet lectorem et docet in Scripturis nomen fidei 
accipi non pro notitia, qualis est in impiis, sed pro fiducia, quae consolatur et erigit perterrefactas mentes. 

27] Praeterea docent nostri, quod necesse sit bona opera facere, non ut confidamus per ea gratiam mereri, 
sed propter voluntatem Dei. 28] Tantum fide apprehenditur remissio peccatorum ac gratia. 29] Et quia per fidem 
accipitur Spiritus Sanctus, iam corda renovantur et induunt novos affectus, ut parere bona opera possint. 30] Sic 
enim ait Ambrosius [De Vocatione Gentium ]: Fides bonae voluntatis et iustae actionis genitrix est. 31] Nam 
humanae vires sine Spiritu Sancto plenae sunt impiis affectibus et sunt imbecilliores, quam ut bona opera 
possint efficere coram Deo. 32] Adhaec sunt in potestate diaboli, qui impellit homines ad varia peccata, 33] ad 
impias opiniones, ad manifesta scelera; quemadmodum est videre in philosophis, qui et ipsi conati honeste 
vivere, tamen id non potuerunt efficere, 34] sed contaminati sunt multis manifestis sceleribus. Talis est 
imbecillitas hominis, quum est sine fide et sine Spiritu Sancto et tantum humanis viribus se gubernat. 

35] Hinc facile apparet, hanc doctrinam non esse accusandam, quod bona opera prohibeat, sed multo magis 
laudandam, quod ostendit, quomodo bona opera facere possimus. 36] Nam sine fide nullo modo potest humana 
natura primi aut secundi praecepti opera facere. 37] Sine fide non invocat Deum, a Deo nihil exspectat, non 
tolerat crucem, sed quaerit humana praesidia, confidit humanis praesidiis. 38] Ita regnant in corde omnes 
cupiditates et humana consilia, quum abest 39] fides et fiducia erga Deum. Quare et Christus dixit: Sine me 
nihil potestis facere, Ioh. 15, 5. 40] Et ecclesia canit: Sine tuo numine nihil est in homine, nihil est innoxium. 

Art. XXI. De Cultu Sanctorum. 

1] De cultu sanctorum docent, quod memoria sanctorum proponi potest, ut imitemur fidem eorum et bona 
opera iuxta vocationem, ut Caesar imitari potest exemplum Davidis in bello gerendo ad depellendos Tureas a 
patria. 2] Nam uterque rex est. Sed Scriptura non docet invocare sanctos, seu petere auxilium a sanctis, quia 
unum Christum nobis proponit mediatorem, propitiatorium, pontificem et intercessorem. 3] Hic invocandus est, 
et promisit se exauditurum esse preces nostras, et hunc cultum maxime probat, videlicet ut invocetur in omnibus 
afflictionibus. 1 Ioh. 2, 1:4] Si quis peccat, habemus advocatum apud Deum etc. 

5] Haec fere summa est doctrinae apud — nos, in qua cemi potest nihil inesse, quod discrepet a Scripturis, 
vel ab ecclesia catholica, vel ab ecclesia. Romana, quatenus ex scriptoribus nota est. Quod quum ita sit, 
inclementer iudicarit isti, qui nostros pro haereticis haberi postulant. 6] Sed dissensio est de quibusdam 
abusibus, qui sine certa auctoritate in ecclesias irrepserunt, in quibus etiam, si qua esset dissimilitude, tamen 
decebat haec lenitas episcopos, ut propter confessionem, quam modo recensuimus, tolerarent nostros, quia ne 
canones quidem tam duri sunt, ut eosdem ritus ubique esse postulent, neque similes unquam omnium 
ecclesiarum 7] ritus fuerunt. Quamquam apud nos magna ex parte veteres ritus diligenter servantur. 8 Falsa 
enim calumnia est, quod omnes ceremoniae, omnia vetera instituta in ecclesias nostris aboleantur. 9] Verum 
publica querela fuit abusus quosdam in vulgaribus ritibus haerere. Hi, quia non poterant bona conscientia 
probari, aliqua ex parte correcti sunt. 

ARTICULI, IN QUIBUS RECENSENTUR ABUSUS MUTATI. 

1] Quum ecclesiae apud nos de nullo articulo fidei dissentiant ab ecclesia catholica, tantum paucos quosdam 
abusus omittant, qui novi sunt et contra voluntatem canonum vitio temporum recepti, rogamus, ut Caesarea 
Maiestas clementer audiat, et quid sit mutatum, et quae fuerint causae, quo minus coactus sit populus illos 
abusus contra conscientiam observare. 2] Nec habeat fidem Caesarea Maiestas istis, qui, ut inflamment odia 
hominum adversus nostros, miras calumnias spargunt in populum. 3] Hoc modo irritatis animis bonorum 
virorum initio praebuerunt occasionem huic dissidio, et eadem arte conantur nunc augere discordias. 4] Nam 
Caesarea Maiestas haud dubie comperiet tolerabiliorem esse formam et doctrinae et ceremoniarum apud nos, 
quam qualem homines iniqui et malevoli describunt. 5] Porro veritas ex vulgi rumoribus aut maledictis 



inimicorum colligi non potest. 6] Facile autem hoc iudicari potest, nihil magis prodesse ad dignitatem 
ceremoniarum conservandam et alendam reverentiam ac pietatem in populo, quam si ceremoniae rite fiant in 
ecclesiis. 

I. De Utraque Specie. 

1] Laicis datur utraque species sacramenti in coena Domini , quia hic mos habet mandatum Domini Matth. 
26, 27: Bibite ex hoc omnes. 2] Ubi manifeste praecepit Christus de poculo, ut omnes bibant. 

3] Et ne quis possit cavillari, quod hoc ad sacerdotes tantum pertineat, Paulus ad Corinthios 1 1, 26 
exemplum recitat, in quo apparet totam ecclesiam utraque specie usam esse. 4] Et diu mansit hic mos in 
ecclesia, nec constat, quando aut quo auctore mutatus sit, tametsi Cardinalis Cusanus recitet, 5] quando sit 
approbatus. Cyprianus aliquot locis testatur populo sanguinem datum esse. 6] Idem testatur Hieronymus, qui ait: 
Sacerdotes eucharistiae ministrant et sanguinem Christi populis dividunt. Imo Gelasius Papa 7] mandat, ne 
dividatur sacramentum, dist. 2. De Consecrat., cap. Comperimus [Gelasius: “Comperimus autem, quod quidam 
sumpta tantummodo corporis sacri portione a calice sacrati cruoris abstineant; qui procul dubio aut integra 
sacramenta percipiant, aut ab integris arceantur, quia divisio unius eiusdemque mysterii sine grandi sacrilegio 
non 8] potest provenire”]. Tantum consuetudo non ita vetus aliud habet. Constat autem, 9] quod consuetudo 
contra mandata Dei introducta non sit probanda, ut testantur canones, dist. 8., cap. Veritate, eum sequentibus. 

10] Haec vero consuetudo non solum contra Scripturam, sed etiam contra veteres canones 11] et exemplum 
ecclesiae recepta est. Quare si qui maluerunt utraque specie sacramenti uti, non fuerunt cogendi, ut aliter 
facerent eum offensione conscientiae. Et quia divisio 12] sacramenti non convenit cum institutione Christi, solet 
apud nos emitti processio, quae hactenus fieri solita est. 

II. De Coniugio Sacerdotum. 

1] Publica querela fuit de exemplis sacerdotum, qui non continebant. 2] Quam ob causam et Pius Papa 
dixisse fertur, fuisse aliquas causas, cur ademptum sit sacerdotibus coniugium, sed multo maiores esse causas, 
cur reddi debeat. Sic enim scribit Platina [P latina, Vita Pii II.: “Sacerdotibus magna ratione sublatas nuptias 
maiori restituendas videri”]. 3] Quum igitur sacerdotes apud nos publica illa scandala vitare vellent, duxerunt 
uxores, ac docuerunt, quod liceat ipsis contrahere matrimonium. Primum, quia 4] Paulus dicit 1 Cor. 7, 2. 9: 
Unusquisque habeat uxorem suam propter fornicationem . Item: Melius est nubere, quam uri. Secundo, 5] 
Christus inquit Matth. 19, 12: Non omnes capiunt verbum hoc, ubi docet non omnes homines ad coelibatum 
idoneos esse, quia Deus creavit hominem ad procreationem, Gen. 1, 28. 6] Nec est humanae potestatis, sine 
singulari dono et opere Dei creationem mutare. Igitur 7] qui non sunt idonei ad coelibatum, debent 8] contrahere 
matrimonium. Nam mandatum Dei et ordinationem Dei nulla lex humana, nullum votum tollere potest. Ex his 
causis 9] docent sacerdotes sibi licere uxores ducere. 

10] Constat etiam in ecclesia veteri sacerdotes fuisse maritos. 11] Nam et Paulus ait 1 Tim. 3 , 2 , episcopum 
eligendum esse, qui sit maritus. 12] Et in Germania primum ante annos quadringentos sacerdotes vi coacti sunt 
ad coelibatum, qui quidem adeo adversati sunt, ut archiepiscopus Moguntinus, publicaturus edictum Romani 
pontificis de ea re, paene ab iratis sacerdotibus per tumultum oppressus sit. 13] Et res gesta est tam inciviliter, ut 
non solum in posterum coniugia prohiberentur, sed etiam praesentia, contra omnia iura divina et humana, contra 
ipsos etiam canones, factos non solum a pontificibus, sed a laudatissimis synodis, distraherentur. 

14] Et quum senescente mundo paulatim natura humana fiat imbecillior, convenit prospicere, ne plura vitia 
serpant in Germaniam. 

15] Porro Deus instituit coniugium, ut esset remedium humanae infirmitatis. Ipsi 16] canones veterem 
rigorem interdum posterioribus temporibus propter imbecillitatem hominum laxandum esse dicunt, quod 
optandum est, ut fiat et in hoc negotio. 17] Ac videntur ecclesiis aliquando defuturi pastores, si diutius 
prohibeatur coniugium. 

18] Quum autem exstet mandatum Dei, quum mos ecclesiae notus sit, quum impurus coelibatus plurima 
pariat scandala, adulteria et alia scelera digna animadversione boni magistratus: tamen mirum est nulla in re 
maiorem exerceri saevitiam quam adversus 19] coniugium sacerdotum. Deus praecipit honore afficere 
coniugium. Leges in omnibus 20] rebus publicis bene constitutis, etiam apud ethnicos, maximis honoribus 
ornaverunt. 21 ] At nunc capitalibus poenis excruciantur, et quidem sacerdotes, contra canonum voluntatem, 
nullam aliam ob causam nisi propter 22] coniugium. Paulus vocat doctrinam daemoniorum, quae prohibet 
coniugium, 1 Tim. 4, 1 sqq. 23] Id facile nunc intellige potest, quum talibus suppliciis prohibitio coniugii 
defenditur. 



24] Sicut autem nulla lex humana potest mandatum Dei tollere, ita nec votum potest 25] tollere mandatum 
Dei. Proinde etiam Cyprianus suadet, ut mulieres nubant, quae non servant promissam castitatem. Verba eius 
sunt haec, Lib. I, epist. 11: Si autem perseverare nolunt aut non possunt, melius est, ut nubant, quam ut in 
ignem deliciis suis cadant; certe nullum fratribus aut sororibus scandalum faciant. 

26] Et aequitate quadam utuntur ipsi canones erga hos, qui ante iustam aetatem voverunt, quomodo fere 
hactenus fieri consuevit. 

III. De Missa. 

1] Falso accusantur ecclesiae nostrae, quod missam aboleant. Retinetur enim missa apud 2] nos et summa 
reverentia celebratur. Servantur et usitatae ceremoniae fere omnes, praeterquam quod Latinis cantionibus 
admiscentur alicubi Gennanicae, quae additae 3] sunt ad docendum populum. Nam ad hoc unum opus est 
ceremoniis, ut doceant 4] imperitos. Et non modo Paulus 1 Cor. 14, 2 sq. praecipit uti lingua intellecta populo in 
ecclesia, sed etiam ita constitutum est humano iure. 5] Assuevit populus, ut una utantur sacramento, si qui sunt 
idonei; id quoque auget reverentiam ac religionem publicarum 6] ceremoniarum. Nulli enim admittuntur, 7] nisi 
antea explorati. Admonentur etiam homines de dignitate et usu sacramenti, quantam consolationem afferat 
pavidis conscientiis, ut discant Deo credere et omnia bona a Deo 8] exspectare et petere. Hic cultus delectat 
Deum, talis usus sacramenti alit pietatem 9] erga Deum. Itaque non videntur apud adversarios missae maiore 
religione fieri quam apud nos. 

10] Constat autem hanc quoque publicam et longe maximam querelam omnium bonorum virorum diu 
fuisse, quod missae turpiter profanarentur, collatae ad quaestum. Neque 11] enim obscurum est, quam late 
pateat hic abusus in omnibus templis, a qualibus celebrentur missae tantum propter mercedem aut stipendium, 
quam multi contra interdictum 12] canonum celebrent. Paulus autem graviter minatur his, qui indigne tractant 
eucharistiam, quum ait 1 Cor. 1 1, 27: Qui ederit panem hunc, aut biberit calicem Domini indigne, reus erit 
corporis et sanguinis Domini. 13] Itaque quum apud nos admonerentur sacerdotes de hoc peccato, desierunt 
apud nos privatae missae, quum fere nullae privatae missae nisi quaestus causa fierent. 

14] Neque ignoraverunt hos abusus episcopi; qui si correxissent eos in tempore, minus nunc esset 
dissensionum. Antea sua 15] dissimulatione multa vitia passi sunt in ecclesiam serpere. Nunc sero incipiunt 
queri 16] de calamitatibus ecclesiae, quum hic tumultus non aliunde sumserit occasionem quam ex illis 
abusibus, qui tam manifesti erant, ut tolerari amplius non possent. Magnae 17] dissensiones de missa, de 
sacramento exstiterunt. 18] Fortasse dat poenas orbis tam diuturnae profanationis missarum, quam in ecclesiis 
tot saeculis toleraverunt isti, qui 19] emendare et poterant et debebant. Nam in Decalogo, Ex. 20, 7, scriptum 
est: Qui Dei nomine abutitur, non erit impunitus. At ab 20] initio mundi nulla res divina ita videtur unquam ad 
quaestum collata fuisse ut missa. 

21] Accessit opinio, quae auxit privatas missas in infinitum, videlicet quod Christus sua passione satisfecerit 
pro peccato originis, et instituerit missam, in qua fieret oblatio pro quotidianis 22] delictis, mortalibus et 
venialibus. Hinc manavit publica opinio, quod missa sit 23] opus delens peccata vivorum et mortuorum ex 
opere operato. Hic coeptum est disputari, utrum una missa dicta pro pluribus tantumdem valeat, quantum 
singulae pro singulis. Haec disputatio peperit istam infinitam multitudinem missarum. 

24] De his opinionibus nostri admonuerunt, quod dissentiant a Scripturis Sanctis et laedant gloriam 
passionis Christi. Nam passio 25] Christi fuit oblatio et satisfactio non solum pro culpa originis, sed etiam pro 
omnibus reliquis peccatis, ut ad Hebraeos, 10, 10, 26] scriptum est: Sanctificati sumus per oblationem Iesu 
Christi semel. Item 10, 14: 27] Una oblatione consummavit in perpetuum sanctificatos. 

28] Item Scriptura docet nos coram Deo iustificari per fidem in Christum, quum credimus, nobis remitti 
peccata propter Christum. 29] Iam si missa delet peccata vivorum et mortuorum ex opere operato, contingit 
iustificatio ex opere missarum, non ex fide, quod Scriptura non patitur. 

30] Sed Christus iubet facere in sui memoriam, Luc. 22, 19. Quare missa instituta est, ut fides in iis, qui 
utuntur sacramento, recordetur, quae beneficia accipiat per Christum, et erigat et consoletur pavidam 
conscientiam. Nam id est meminisse Christi, beneficia 31] meminisse ac sentire, quod vere exhibeantur nobis. 
32] Nec satis est historiam recordari, quia hanc etiam Iudaei et impii recordari possunt. 33] Est igitur ad hoc 
facienda missa, ut ibi porrigatur sacramentum his, quibus opus est consolatione, sicut Ambrosius ait: Quia 
semper pecco, semper debeo accipere medicinam. 

34] Quum autem missa sit talis communicatio sacramenti, servatur apud nos una communis missa singulis 
feriis atque aliis etiam diebus, si qui sacramento velint uti, ubi porrigitur sacramentum his, qui petunt. Neque 



35] hic mos in ecclesia novus est. Nam veteres ante Gregorium non faciunt mentionem privatae missae; de 
communi missa plurimum loquuntur. Chrysostomus ait: 36] Sacerdotem quotidie stare ad altare et alios ad 37] 
communionem accersere, alios arcere. Et ex canonibus veteribus apparet unum aliquem celebrasse missam, a 
quo reliqui presbyteri et diaconi sumpserunt corpus Domini. Sic enim 38] sonant verba canonis Nicaeni: 
Accipiant diaconi secundum ordinem post presbyteros ab episcopo vel a presbytero sacram communionem. 39] 
Et Paulus 1 Cor. 1 1, 33 de communione iubet, ut alii alios exspectent, ut fiat communis participatio. 

40] Postquam igitur missa apud nos habet exemplum ecclesiae, ex Scriptura et patribus, confidimus 
improbari eam non posse, maxime quum publicae ceremoniae magna ex parte similes usitatis serventur. Tantum 
numerus missarum est dissimilis, quem propter maximos et manifestos abusus certe moderari prodesset. 41] 
Nam olim etiam in ecclesiis frequentissimis non fiebat quotidie missa, ut testatur Historia Tripartita, lib. 9, c. 
38: Rursus autem in Alexandria quarta et sexta feria Scripturae leguntur easque doctores interpretantur, et 
omnia fiunt praeter solennem oblationis morem. 

IV. De Confessione. 

1] Confessio in ecclesiis apud nos non est abolita. Non enim solet porrigi corpus Domini nisi antea 
exploratis et absolutis. Et 2] docetur populus diligentissime de fide absolutionis, de qua ante haec tempora 
magnum 3] erat silentium. Docentur homines, ut absolutionem plurimi faciant, quia sit vox Dei 4] et mandato 
Dei pronuntietur. Ornatur potestas clavium et commemoratur, quantam consolationem afferat perterrefactis 
conscientiis et quod requirat Deus fidem, ut illi absolutioni tamquam voci de coelo sonanti credamus, et quod 
illa fides in Christum vere consequatur et accipiat remissionem peccatorum. Antea immodice extollebantur 
satisfactiones; 5] fidei vero et meriti Christi ac iustitiae fidei nulla fiebat mentio. Quare in hac parte minime sunt 
culpandae ecclesiae nostrae. Nam hoc etiam adversarii tribuere 6] nobis coguntur, quod doctrina de poenitentia 
diligentissime a nostris tractata ac patefacta sit. 

7] Sed de confessione docent, quod enumeratio delictorum non sit necessaria, nec sint onerandae 
conscientiae cura enumerandi omnia delicta, quia impossibile est omnia delicta recitare, ut testatur Psalmus 19, 
13: Delicta quis intelligit? Item Ieremias 17, 9: 8] Pravum est cor hominis et inscrutabile. Quodsi nulla peccata 
nisi recitata remitterentur, 9] nunquam acquiescere conscientiae possent, quia plurima peccata neque vident, 10] 
neque meminisse possunt. Testantur et veteres scriptores enumerationem non esse necessariam. Nam in decretis 
citatur Chrysostomus, 11] qui sic ait: Non tibi dico, ut te prodas in publicum, neque apud alios te accuses; sed 
obedire te volo prophetae dicenti: Revela ante Deum viam tuam. Ergo tua confitere peccata apud Deum, verum 
iudicem, ovum oratione. Delicta tua pronuncia non lingua, sed conscientiae tuae memoria etc. 12] Et glossa De 
Poenitentia, dist. 5, cap. Consideret, fatetur humani iuris esse confessionem. 13] Verum confessio cum propter 
maximum absolutionis beneficium tum propter alias conscientiarum utilitates apud nos retinetur. 

V. De Discrimine Ciborum. 

1] Publica persuasio fuit non tantum vulgi, sed etiam docentium in ecclesiis, quod discrimina ciborum et 
similes traditionem humanae sint opera utilia ad promerendam gratiam et satisfactoria pro peccatis. Et quod sic 
2] senserit mundus, apparet ex eo, quia quotidie instituebantur novae ceremoniae, novi ordines, novae feriae, 
nova ieiunia, et doctores in templis exigebant haec opera tamquam necessarium cultum ad promerendam 
gratiam, et vehementer terrebant conscientias, si quid 3] omitterent. Ex hac persuasione de traditionibus multa 
incommoda in ecclesia secuta sunt. 

4] Primo obscurata est doctrina de gratia et iustitia fidei, quae est praecipua pars evangelii, et quam maxime 
oportet exstare et eminere in ecclesia, ut meritum Christi bene cognoscatur et fides, quae credit remitti peccata 
propter Christum, longe supra opera collocetur. Quare et Paulus in hunc locum 5] maxime incumbit, legem et 
traditiones humanas removet, ut ostendat iustitiam Christianam aliud quiddam esse quam huiusmodi opera, 
videlicet fidem, quae credit peccata 6] gratis remitti propter Christum. At haec doctrina Pauli paene tota 
oppressa est per traditiones, quae pepererunt opinionem, quod per discrimina ciborum et similes cultus 7] 
oporteat mereri gratiam et iustitiam. In poenitentia nulla mentio fiebat de fide, tantum haec opera satisfactoria 
proponebantur; in his videbatur poenitentia tota consistere. 

8] Secundo hae traditiones obscuraverunt praecepta Dei, quia traditiones longe praeferebantur praeceptis 
Dei. Christianismus totus putabatur esse observatio certarum feriarum, rituum, ieiuniorum, vestitus. Hae 9] 
observationes erant in possessione honestissimi tituli, quod essent vita spiritualis et vita perfecta. Interim 
mandata Dei iuxta 10 ] vocationem nullam laudem habebant, quod paterfamilias educabat sobolem, quod mater 
pariebat, quod princeps regebat rempublicam. Haec putabantur esse opera mundana et imperfecta et longe 



deteriora illis splendidis observationibus. Et hic error valde cruciavit 11] pias conscientias, quae dolebant se 
teneri imperfecto vitae genere, in coniugio, in magistratibus aut aliis functionibus civilibus, mirabantur 
monachos et similes, et falso putabant illorum observationes Deo gratiores esse. 

12] Tertio traditiones attulerunt magna pericula conscientiis, quia impossibile erat omnes traditiones servare, 
et tamen homines arbitrabantur has observationes necessarios esse cultus. Gerson scribit multos incidisse 13 ] in 
desperationem, quosdam etiam sibi mortem conscivisse, quia senserant se non posse satisfacere traditionibus, et 
interim consolationem nullam de iustitia fidei et de 14 ] gratia audierant. Videmus su mm i stas et theologos 
colligere traditiones et quaerere £ tusiksu aq ut levent conscientias; non satis tamen expediunt, sed interdum 
magis iniiciunt laqueos conscientiis. 15 ] Et in colligendis traditionibus ita fuerunt occupatae scholae et 
conciones, ut non vacaverit attingere Scripturam et quaerere utiliorem doctrinam de fide, de cruce, de spe, de 
dignitate civilium rerum, de consolatione conscientiarum in arduis tentationibus. 16 ] Itaque Gerson et alii 
quidam theologi graviter questi sunt se his rixis traditionum impediri, quominus versari possent in meliore 
genere doctrinae. Et Augustinus vetat onerare conscientias 17 ] huiusmodi observationibus, et prudenter 
admonet Ianuarium, ut sciat eas indifferenter observandas esse; sic enim loquitur [Augustinus, Epist. 1 19 ad 
Ianuarium: “Quod enim neque contra fidem, neque contra bonos mores iniungitur, indifferenter est habendum et 
pro eorum, inter quos vivitur, societate servandum est”]. 

18 ] Quare nostri non debent videri hanc causam temere attigisse aut odio episcoporum, 19 ] ut quidam falso 
suspicantur. Magna necessitas fuit de illis erroribus, qui nati erant ex traditionibus male intellectis, admonere 
ecclesias. 20] Nam evangelium cogit urgere doctrinam in ecclesiis de gratia et iustitia fidei, quae tamen intelligi 
non potest, si putent homines se mereri gratiam per observationes ab ipsis electas. 

21] Sic igitur docuerunt, quod per observationem traditionum humanarum non possimus gratiam mereri aut 
iustificari. Quare non est sentiendum, quod huiusmodi observationes sint necessarius cultus. 22 ] Addunt 
testimonia ex Scriptura. Christus Matth. 15,3.9 excusat apostolos, qui non servaverant usitatam traditionem, 
quae tamen videbatur de re non illicita, sed media esse, et habere cognationem cum baptismatibus legis, et dicit: 
Frustra colunt me mandatis hominum. 23 ] Igitur non exigit cultum inutilem. Et paulo post addit: Omne, quod 
intrat in os, non inquinat hominem. Item Rom. 14, 17: 24 ] Regnum Dei non est esca aut potus. 25 ] Coi. 2, 16. 
20. 21: Nemo indicet vos in cibo, potu, sabbata aut die festo. Item: Si 26 ] mortui estis cum Christo ab clementia 
mundi, quare tamquam viventes in mundo decreta facitis: Ne attingas, ne gustes, ne contrectes? Act. 15, 10 ait 
Petrus: Quare 27 ] tentatis Deum, imponentes iugum super cennces discipulorum, quod neque nos neque patres 
nostri portare potiamus? Sed per gratiam Domini nostri Iesu Christi credimus 28 ] salvari, quemadmodum et 
illi. Hic vetat Petrus onerare conscientias pluribus ritibus 29 ] sive Mosis, sive aliis. Et 1 Tim. 4, 1 3 vocat 
prohibitionem ciborum doctrinam daemoniorum, quia pugnat cum evangelio talia opera instituere aut facere, ut 
per ea mereamur gratiam, aut quod non possit existere Christianismus sine tali cultu. 

30 ] Hic obiiciunt adversarii, quod nostri prohibeant disciplinam et mortificationem carnis, sicut Iovinianus. 
Verum aliud deprehendetur 31 ] ex scriptis nostrorum. Semper enim docuerunt de cruce, quod Christianos 
oporteat tolerare afflictiones. Haec est vera, 32 ] seria et non simulata mortificatio, variis afflictionibus exerceri 
et crucifigi cum Christo. 

33 ] Insuper docent, quod quilibet Christianus debeat se corporali disciplina aut corporalibus exercitiis et 
laboribus sic exercere et coercere, ne saturitas aut desidia exstimulet ad peccandum, non ut per illa exercitia 
mereamur gratiam aut satisfaciamus pro peccatis. 34 ] Et hanc corporalem disciplinam oportet semper urgere, 
non solum paucis et constitutis diebus, sicut Christus praecipit 35 ] Lue. 21, 34: Cavete, ne corpora vestra 36 ] 
graventur crapula. Item Matth. 17, 21: Hoc genus daemoniorum non eiicitur nisi 37 ] ieiunio et oratione. Et 
Paulus ait 1 Cor. 9, 27: Castigo corpus meum et redigo in servitutem. 38 ] Ubi clare ostendit se ideo castigare 
corpus, non ut per eam disciplinam mereatur remissionem peccatorum, sed ut corpus habeat obnoxium et 
idoneum ad res spirituales et ad faciendum officium iuxta 39 ] vocationem suam. Itaque non damnantur ipsa 
ieiunia, sed traditiones, quae certos dies, certos cibos praescribunt cum periculo conscientiae, tamquam 
istiusmodi opera sint necessarius cultus. 

40 ] Servantur tamen apud nos pleraeque traditiones, quae conducunt ad hoc, ut res ordine geratur in 
ecclesia, ut ordo lectionum 41 ] in missa et praecipuae feriae. Sed interim homines admonentur, quod talis cultus 
non iustificet coram Deo, et quod non sit ponendum peccatum in talibus rebus, si omittantur sine scandalo. 42 ] 
Haec libertas in ritibus humanis non fuit ignota patribus. 43 ] Nam in Oriente alio tempore servaverunt pascha 
quam Romae, et quum Romani propter hanc dissimilitudinem accusarent Orientem schismatis, admoniti sunt ab 



aliis, tales mores 44] non oportere ubique similes esse. Et Irenaeus inquit: Dissonantia ieiunii fidei 
consonantiam non solvit [FH biacpcovua xrp q vqaxsu aq xrp v (D p® voiav xrp q Tuicxctog auvdaxpoi], sicut et 
distinet. 12 Gregorius Papa significat, talem dissimilitudinem non laedere unitatem ecclesiae. 45] Et in Historia 
Tripartita, lib. 9, multa colliguntur exempla dissimilium rituum et recitantur haec verba: Mens apostolorum fuit 
non de diebus festis sancire, sed praedicare bonam conversationem et pietatem. 

VI. De Votis Monachorum. 

1] Quid de votis monachorum apud nos doceatur, melius intelliget, si quis meminerit, qualis status fuerit 
monasteriorum, quam multa contra canones in ipsis monasteriis 2] quotidie fiebant. Augustini tempore erant 
libera collegia; postea, corrupta disciplina, ubique addita sunt vota, ut tamquam excogitato carcere disciplina 
restitueretur. 

3] Additae sunt paulatim supra vota aliae 4] multae observationes. Et haec vincula multis ante iustam 
aetatem contra canones iniecta sunt. 

5] Multi inciderunt errore in hoc vitae genus, quibus, etiamsi non deessent anni, tamen iudicium de suis 
viribus defuit. Qui 6] sic irretiti erant, cogebantur manere, etiamsi quidam beneficio canonum liberari 7] 
possent. Et hoc accidit magis etiam in monasteriis virginum quam monachorum, quum sexui imbecilliori magis 
parcendum 8] esset. Hic rigor displicuit multis bonis viris ante haec tempora, qui videbant puellas et 
adolescentes in monasteria detrudi propter victum. Videbant, quam infeliciter succederet hoc consilium, quae 
scandala pareret, quos laqueos conscientiis iniiceret. Dolebant 9] auctoritatem canonum in re periculosissima 
omnino negligi et contemni. Ad 10] haec mala accedebat talis persuasio de votis, quam constat etiam olim 
displicuisse ipsis monachis, si qui paulo cordatiores fuerunt. 11] Docebant vota paria esse baptismo; docebant 
se hoc vitae genere mereri remissionem peccatorum et iustificationem coram Deo. 12] Imo addebant vitam 
monasticam non tantum iustitiam mereri coram Deo, sed amplius etiam, quia servaret non modo praecepta, 
etiam consilia evangelica. 

13] Ita persuadebant monasticam professionem longe meliorem esse baptismo, vitam monasticam plus 
mereri quam vitam magistratuum, vitam pastorum et similium, qui in mandatis Dei sine factitiis religionibus 14] 
suae vocationi serviunt. Nihil horum negari potest; exstant enim in libris eorum. 

15] Quid fiebat postea in monasteriis? Olim erant scholae sacrarum litterarum et aliarum disciplinarum, 
quae sunt utiles ecclesiae, et sumebantur inde pastores et episcopi: nunc alia res est; nihil opus est recitare nota. 
16] Olim ad discendum conveniebant: nunc fingunt institutum esse vitae genus ad promerendam gratiam et 
iustitiam, imo praedicant, esse statum perfectionis, et longe praeferunt omnibus aliis vitae generibus, a Deo 
ordinatis. 17] Haec ideo recitavimus nihil odiose exaggerantes, ut melius intellige posset de hac re doctrina 
nostrorum. 

18] Primum de his, qui matrimonia contrahunt, sic docent apud nos, quod liceat omnibus, qui non sunt 
idonei ad coelibatum, contrahere matrimonium, quia vota non possunt ordinationem ac mandatum Dei tollere. 
Est 19] autem hoc mandatum Dei 1 Cor. 7, 2: Propter fornicationem habeat unusquisque 20] uxorem suam. 
Neque mandatum solum, sed etiam creatio et ordinatio Dei cogit hos ad coniugium, qui sine singulari Dei opere 
non sunt excepti, iuxta illud: Non est bonum 21] homini esse solum, Gen. 2, 18. Igitur non peccant isti, qui 
obtemperant huic mandato et ordinationi Dei. 

22] Quid potest contra haec opponi? Exaggeret aliquis obligationem voti, quantum volet, tamen non poterit 
efficere, ut votum 23] tollat mandatum Dei. Canones docent in omni veto ius superioris excipi; quare multo 
minus haec vota contra mandata Dei valent! 

24] Quodsi obligatio veterum nullas haberet causas, cur mutari possit: nec Romani pontifices dispensassent. 
Neque enim licet homini obligationem, quae simpliciter est iuris 25] divini, rescindere. Sed prudenter 
iudicaverunt Romani pontifices aequitatem in hac obligatione adhibendam esse; ideo saepe de 26] votis 
dispensasse reguntur. Nota est historia de rege Arragonum revocato ex monasterio; et exstant exempla nostri 
temporis. 

27] Deinde, cur obligationem exaggerant adversarii seu effectum voti, quum interim de ipsa voti natura 
sileant, quod debet esse in re possibili, quod debet esse voluntarium, sponte 28] et consulto conceptum? At 
quomodo sit in potestate hominis perpetua castitas, non 29] est ignotum. Et quotusquisque sponte et consulto 
vovit? Puellae et adolescentes, priusquam iudicare possunt, persuadentur ad vovendum, interdum etiam 
coguntur. Quare 30] non est aequum tam rigide de obligatione disputare, quum omnes fateantur contra voti 
naturam esse, quod non sponte, quod inconsulto, admittitur. 



31] Plerique canones rescindunt vota, ante annum quintum decimum contracta, quia ante illam aetatem non 
videtur tantum esse iudicii, ut de perpetua vita constitui possit. 32] Alius canon, plus concedens hominum 
imbecillitati, addit annos aliquot; vetat enim ante annum duodevicesimum votum fieri. 33] Sed utrum 
sequemur? Maxima pars habet excusationem, cur monasteria deserant, quia plurimi ante hanc aetatem voverunt. 

34] Postremo, etiamsi voti violatio reprehendi posset, tamen non videtur statim sequi, quod coniugia talium 
personarum dissolvenda 35] sint. Nam Augustinus negat debere dissolvi, 27. quaest., 1. cap., Nuptiarum ; cuius 
non est levis auctoritas, etiamsi alii postes, aliter senserunt [Augustinus, De Bono Viduitatis: “Coniugia 
voventium non sunt dissolvenda”]. 

36] Quamquam autem mandatum Dei de coniugio videatur plerosque liberare a votis, tamen afferunt nostri 
et aliam rationem de votis, quod sint irrita, quia omnis cultus Dei ab hominibus sine mandato Dei institutus et 
electus ad promerendam iustificationem et gratiam, impius est, sicut Christus ait Matth. 15, 9: 37] Frustra 
colunt me mandatis hominum. Et Paulus ubique docet iustitiam non esse quaerendam ex nostris observationibus 
et cultibus, qui sint excogitati ab hominibus, sed contingere eam per fidem credentibus, se recipi in gratiam a 
Deo propter Christum. 

38] Constat autem monachos docuisse, quod factitiae religiones satisfaciant pro peccatis, mereantur gratiam 
et iustificationem. Quid hoc est aliud, quam de gloria Christi detrahere et obscurare ac negare iustitiam fidei? 

39] Sequitur igitur ista vota usitata impios 40] cultus fuisse, quare sunt irrita. Nam votum impium et factum 
contra mandata Dei non valet; neque enim debet votum vinculum esse iniquitatis, ut canon dicit. 

41] Paulus dicit Gal. 5, 4: Evacuati estis a Christo, qui in lege iustijicamini; a gratia 42] excidistis. Ergo 
etiam qui votis iustificari volunt, evacuantur a Christo et a gratia 43] excidunt. Nam et hi, qui votis tribuunt 
iustificationem, tribuunt propriis operibus hoc, quod proprie ad gloriam Christi pertinet. 

44] Neque vero negari potest, quin monachi docuerint se per vota et observationes suas iustificari et mereri 
remissionem peccatorum; imo affinxerunt absurdiora, dixerunt 45] se aliis mutuari sua opera. Haec si quis velit 
odiose exaggerare, quam multa possit colligere, quorum iam ipsos monachos pudet! 46] Adhaec persuaserunt 
hominibus factitias religiones esse statum Christianae perfectionis. 47] An non est hoc iustificationem tribuere 
operibus? 48] Non est leve scandalum in ecclesia, populo proponere certum cultum ab hominibus excogitatum 
sine mandato Dei, et docere, quod talis cultus iustificat homines. Quia iustitia fidei, quam maxime oportet tradi 
in ecclesia, obscuratur, quum illae mirificae religiones angelorum, simulatio paupertatis et humilitatis et 
coelibatus offunduntur oculis hominum. 

49] Praeterea obscurantur praecepta Dei et verus cultus Dei, quum audiunt homines solos monachos esse in 
statu perfectionis, quia perfectio Christiana est serio timere Deum et rursus concipere magnam fidem et 
confidere propter Christum, quod habeamus Deum placatum, petere a Deo et certo exspectare auxilium in 
omnibus rebus gerendis iuxta vocationem; interim foris diligenter facere bona 50] opera et servire vocationi. In 
his rebus est vera perfectio et verus cultus Dei; non est in coelibatu aut mendicitate aut veste 51] sordida. Verum 
populus concipit multas perniciosas opiniones ex illis falsis praeconiis 52] vitae monasticae. Audit sine modo 
laudari coelibatum: ideo cum offensione conscientiae versatur in coniugio. 53] Audit solos mendicos esse 
perfectos: ideo cum offensione conscientiae retinet possessiones, negotiatur. 54] Audit consilium evangelicum 
esse de non vindicando: ideo alii in privata vita non verentur ulcisci; audiunt enim consilium esse, 55] non 
praeceptum. Alii omnes magistratus et civilia officia iudicant indigna esse Christianis. 

56] Leguntur exempla hominum, qui deserto coniugio, deserta reipublicae administratione abdiderunt se in 
monasteria. Id 57] vocabant fugere ex mundo et quaerere vitae genus, quod Deo magis placeret; nec videbant 
Deo serviendum esse in illis mandatis, quae ipse tradidit, non in mandatis, quae 58] sunt excogitata ab 
hominibus. Bonum et perfectum vitae genus est, quod habet mandatum Dei. 59] De his rebus necesse est 
admonere homines. 

60] Et ante haec tempora reprehendit Gerson errorem monachorum de perfectione et testatur, suis 
temporibus novam vocem fuisse, quod vita monastica sit status perfectionis. 

61] Tam multae impiae opiniones haerent in votis: quod iustificent, quod sint perfectio Christiana, quod 
servent consilia et praecepta, quod habeant opera supererogationis. Haec 62] omnia quum sint falsa et inania, 
faciunt vota irrita. 

VII. De Potestate Ecclesiastica. 

1] Magnae disputationes fuerunt de potestate episcoporum, in quibus nonnulli incommode commiscuerunt 
potestatem ecclesia 2] sticam et potestatem gladii. Et ex hac confusione maxima bella, maximi motus 



exstiterunt, dum pontifices, freti potestate clavium, non solum novos cultus instituerunt, reservatione casuum, 
violentis excommunicationibus conscientias oneraverunt, sed etiam regna mundi transferre et imperatoribus ad 
3] imere imperium conati sunt. Haec vitia multo ante reprehenderunt in ecclesia homines 4 ] pii et eruditi. Itaque 
nostri ad consolandas conscientias coacti sunt ostendere discrimen ecclesiasticae potestatis et potestatis gladii, 
et docuerunt, utramque propter mandatum Dei religiose venerandam et honore afficiendam esse tamquam 
summa Dei beneficia in terris. 

5 ] Sic autem sentiunt, potestatem clavium seu potestatem episcoporum iuxta evangelium potestatem esse 
seu mandatum Dei praedicandi evangelii, remittendi et retinendi peccata et administrandi sacramenta. Nam 6] 
cum hoc mandate Christus mittit apostolos Ioh. 20, 21 sqq.: Sicut misit me Pater, ita et ego mitto vos. Accipite 
Spiritum Sanctum; quorum remiseritis peccata, remittuntur eis, et quorum retinueritis peccata, retenta sunt. 7 ] 
Mare. 16, 15: Ite, praedicate evangelium omni creaturae etc. 

8] Haec potestas tantum exercetur docendo seu praedicando Verbum et porrigendo sacramenta vel multis, 
vel singulis iuxta vocationem, quia conceduntur non res corporales, sed res aeternae, iustitia aeterna, Spiritus 
Sanctus, vita aeterna. 9 ] Haec non possunt contingere nisi per ministerium Verbi et sacramentorum, sicut Paulus 
dicit Rom. 1, 16: Evangelium est potentia Dei ad salutem omni credenti. 10 ] Itaque quum potestas ecclesiastica 
concedat res aeternas et tantum exerceatur per ministerium Verbi, non impedit politicam administrationem, 
sicut ars canendi nihil impedit politicam administrationem. 11] Nam politica administratio versatur circa alias 
res quam evangelium. Magistratus defendit non mentes, sed corpora et res corporales adversus manifestas 
iniurias, et coercet homines gladio et corporalibus poenis, ut iustitiam civilem et pacem retineat. 

12] Non igitur commiscendae sunt potestates ecclesiastica et civilis. Ecclesiastica suum mandatum habet 
evangelii docendi et 13 ] administrandi sacramenta. Non irrumpat in alienum officium, non transferat regna 
mundi, non abroget leges magistratuum, non tollat legitimam obedientiam, non impediat iudicia de ullis 
civilibus ordinationibus aut contractibus, non praescribat leges magistratibus de forma reipublicae; 14 ] sicut 
dicit Christus Ioh. 18, 36: Regnum meum non est de hoc mundo. 15 ] Item Lue. 12, 14: Quis constituit me 
iudicem aut divisorem super vos? 16 ] Et Paulus ait Phil. 3, 2: Nostra politia in coelis est. 17 ] 2 Cor. 10, 4: Arma 
militiae nostrae non sunt carnalia, sed potentia Deo ad destruendas cogitationes etc. 

18 ] Ad hunc modum discernunt nostri utriusque potestatis officia, et iubent utramque honore afficere et 
agnoscere, utramque Dei donum et beneficium esse. 

19 ] Si quam habent episcopi potestatem gladii, hanc non habent episcopi ex mandato evangelii, sed iure 
humano, donatam a regibus et imperatoribus ad administrationem civilem suorum bonorum. Haec interim alia 
functio est quam ministerium evangelii. 

20 ] Quum igitur de iurisdictione episcoporum quaeritur, discerni debet imperium ab 21 ] ecclesiastica 
iurisdictione. Porro secundum evangelium seu, ut loquuntur, de iure divino nulla iurisdictio competit episcopis 
ut episcopis, hoc est, his, quibus est commissum ministerium Verbi et sacramentorum, nisi remittere peccata, 
item cognoscere doctrinam et doctrinam ab evangelio dissentientem reiicere et impios, quorum nota est 
impietas, excludere a communione ecclesiae sine vi humana, 22 ] sed Verbo. Hic necessario et de iure divino 
debent eis ecclesiae praestare obedientiam, iuxta illud Lue. 10, 16: Qui vos audit, me audit. 23 ] Verum quum 
aliquid contra evangelium docent aut statuunt, tunc habent ecclesiae mandatum Dei, quod obedientiam prohibet, 
Matth. 7, 15: Cavete a pseudoprophetis! 24 ] Gal. 1,8: Si angelus de coelo aliud evangelium evangelizaverit, 
anathema sit! 25 ] 2 Cor. 13,8: Non possumus aliquid contra veritatem, sed pro veritate. 26 ] Item: Data est 
nobis potestas ad aedificationem, non ad destructionem. 27 ] Sic et canones praecipiunt, 2, q. 7, cap. Sacerdotes, 
et cap. Oves. 28 ] Et Augustinus contra Petiliani epistolam inquit: Nec catholicis episcopis consentiendum est, 
sicubi forte falluntur, aut contra canonicas Dei Scripturas aliquid sentiunt. 

29 ] Si quam habent aliam vel potestatem vel iurisdictionem in cognoscendis certis causis, videlicet 
matrimonii aut decimarum etc., hanc habent humano iure, ubi cessantibus ordinariis coguntur principes vel 
inviti suis subditis ius dicere, ut pax retineatur. 

30] Praeter haec disputatur, utrum episcopi seu pastores habeant ius instituendi ceremonias in ecclesia et 
leges de cibis, feriis, gradibus ministrorum seu ordinibus etc. condendi. 31] Hoc ius, qui tribuunt episcopis, 
allegant testimonium Ioh. 16, 12: Adhuc multa habeo vobis dicere, sed non potestis portare modo. Quum autem 
venerit ille Spiritus veritatis, docebit vos omnem veritatem. 32] Allegant etiam exemplum apostolorum Act. 15, 
20, qui prohibuerunt abstinere a sanguine et suffocato. 33] Allegant sabbatum, mutatum in diem dominicum 



contra Decalogum, ut videtur. Nec ullum exemplum magis iactatur quam mutatio sabbati. Magnam contendunt 
ecclesiae potestatem esse, quod dispensaverit de praecepta Decalogi. 

34] Sed de hac quaestione nostri sic docent, quod episcopi non habent potestatem statuendi aliquid contra 
evangelium, ut supra ostensum est. Docent idem canones 9. distinet. 35] Porro contra Scripturam est traditiones 
condere aut exigere, ut per eam observationem satisfaciamus pro peccatis, aut mereamur gratiam et iustitiam. 
36] Laeditur enim gloria meriti Christi, quum talibus observationibus 37] conamur mereri iustificationem. 
Constat autem, propter hanc persuasionem in ecclesia paene in infinitum crevisse traditiones, oppressa interim 
doctrina de fide et iustitia fidei, quia subinde plures feriae factae sunt, ieiunia indicta, ceremoniae novae, novi 
honores sanctorum instituti sunt, quia arbitrabantur se auctores talium rerum his operibus mereri 38] gratiam. 

Sic olim creverunt canones poenitentiales, quorum adhuc in satisfactionibus vestigia quaedam videmus. 

39] Item auctores traditionum faciunt contra mandatum Dei, quum collocant peccatum in cibis, in diebus et 
similibus rebus, et onerant ecclesiam servitute legis, quasi oporteat apud Christianos ad promerendam 
iustificationem cultum esse similem Levitico, cuius ordinationem commiserit Deus apostolis et episcopis. 40] 
Sic enim scribunt quidam, et videntur pontifices aliqua ex parte exemplo 41] legis Mosaicae decepti esse. Hinc 
sunt illa onera, quod peccatum mortale sit etiam sine offensione aliorum in feriis laborare manibus, quod sit 
peccatum mortale emittere horas canonicas, quod certi cibi polluant conscientiam, quod ieiunia sint opera 
placantia Deum, quod peccatum in casu reservato non possit remitti, nisi accesserit auctoritas reservantis; quum 
quidem ipsi canones non de reservatione culpae, sed de reservatione poenae ecclesiasticae loquantur. 

42] Unde habent ius episcopi has traditiones imponendi ecclesiis ad illaqueandas conscientias, quum Petrus 
vetet Act. 15, 10 imponere iugum discipulis, quum Paulus dicat 2 Cor. 13, 1 0. potestatem ipsis datam esse ad 
aedificationem, non ad destructionem. Cur igitur augent peccata per has traditiones? 

43] Verum exstant clara testimonia, quae prohibent condere tales traditiones ad promerendam gratiam, aut 
tamquam necessarias ad 44] salutem. Paulus Coi. 2, 16.20: Nemo vos indicet in cibo, potu, parte diei festi, novi 
lunio aut sabbatis. 45] Item: Si mortui estis cum Christo ab elementis mundi, quare tamquam viventes in mundo 
decreta facitis: Non attingas, non gustes, non contrectes? Quae omnia pereunt usu et sunt mandata et doctrinae 
hominum, quae habent speciem sapientiae. 46] Item ad Titum 1, 14, aperte prohibet traditiones: Non 
attendentes Iudaicis fabulis et mandatis hominum, aversandum veritatem. 

47] Et Christus Matth. 15, 14.13 inquit de his, qui exigunt traditiones: Sinite illos; caeci sunt et duces 
caecorum; 48] et improbat tales cultus: Omnis plantatio, quam non plantavit Pater meus coelestis, eradicabitur. 

49] Si ius habent episcopi, onerandi ecclesias infinitis traditionibus et illaqueandi conscientias, cur toties 
prohibet Scriptura condere et audire traditiones? Cur vocat eas doctrinas daemoniorum, 1 Tim. 4, 1? Num 
frustra haec praemonuit Spiritus Sanctus? 

50] Relinquitur igitur, quum ordinationes, institutae tamquam necessariae aut cum opinione promerendae 
gratiae, pugnent cum evangelio, quod non liceat ullis episcopis tales 51] cultus instituere aut exigere. Necesse 
est enim in ecclesiis retineri doctrinam de libertate Christiana, quod non sit necessaria servitus legis ad 
iustificationem, sicut in Galatis, 5, 1, scriptum est: Nolite iterum iugo servitutis subiici. 52] Necesse est retineri 
praecipuum evangelii locum, quod gratiam per fidem in Christum gratis consequamur, non propter certas 
observationes aut propter cultus ab hominibus institutes. 

53] Quid igitur sentiendum est de die deminice et similibus ritibus templorum? Ad haec respondent, quod 
liceat episcopis seu pastoribus facere ordinationes, ut res ordine gerantur in ecclesia, non ut per illas mereamur 
gratiam, aut satisfaciamus pro peccatis, aut obligentur conscientiae, ut iudicent esse necessarios cultus, ac 
sentiant se peccare, quum 54] sine offensione aliorum violant. Sic Paulus 1 Cor. 11, 5. 6 ordinat, ut in 
congregatione mulieres velent capita, 1 Cor. 14, 30, ut ordine audiantur in ecclesia interpretes etc. 

55] Tales ordinationes convenit ecclesias propter caritatem et tranquillitatem servare eatenus, ne alius alium 
offendat, ut ordine et sine tumultu omnia fiant in ecclesiis, 1 Cor. 14, 40; cf. Phil. 2, 14; 56] verum ita, ne 
conscientiae onerentur, ut ducant res esse necessarias ad salutem, ac judicent se peccare, quum violant eas sine 
aliorum offensione; sicut nemo dixerit peccare mulierem, quae in publicum non velato capite procedit sine 
offensione hominum. 

57] Talis est observatio diei dominici, paschatis, pentecostes et similium feriarum et 58] rituum. Nam qui 
iudicant ecclesiae auctoritate pro sabbato institutam esse diei dominici observationem tamquam necessariam, 

59] longe errant. Scriptura abrogavit sabbatum, quae docet omnes ceremonias Mosaicas post revelatum 
evangelium emitti posse. Et 60] tamen quia opus erat constituere certum diem, ut sciret populus, quando 



convenire deberet, apparet ecclesiam ei rei destinasse diem dominicum, qui ob hanc quoque causam videtur 
magis placuisse, ut haberent homines exemplum Christianae libertatis, et scirent nec sabbati nec alterius diei 
observationem necessariam esse. 

61] Exstant prodigiosae disputationes de mutatione legis, de ceremoniis novae legis, de mutations sabbati, 
quae omnes ortae sunt ex falsa persuasione, quod oporteat in ecclesia cultum esse similem Levitico, et quod 
Christus commiserit apostolis et episcopis excogitare novas ceremonias, quae sint ad salutem 62] necessariae. 

Hi errores serpserunt in ecclesiam, quum iustitia fidei non satis clare 63] doceretur. Aliqui disputant diei 
dominici observationem non quidem iuris divini esse, sed quasi iuris divini; praescribunt de feriis, quatenus 
liceat operari. Huiusmodi 64] disputationes quid sunt aliud nisi laquei conscientiarum? Quamquam enim 
conentur epiikeizare traditiones, tamen nunquam potest aequitas deprehendi, donec manet opinio necessitatis, 
quam manere necesse est, ubi ignorantur iustitia fidei et libertas Christiana. 

65] Apostoli iusserunt, Act. 15, 20, abstinere a sanguine. Quis nunc observat? Neque tamen peccant, qui 
non observant, quia ne ipsi quidem apostoli voluerunt onerare conscientias tali servitute, sed ad tempus 
prohibuerunt propter scandalum. 66] Est enim perpetua voluntas evangelii consideranda in decreto. 

67] Vix ulli canones servantur accurate et multi quotidie exolescunt apud illos etiam, qui diligentissime 
defendunt traditiones. 68] Nec potest conscientiis consuli, nisi haec aequitas servetur, ut sciamus eos sine 
opinione necessitatis servari nec laedi conscientias, etiamsi traditiones exolescant. 

69] Facile autem possent episcopi legitimam obedientiam retinere, si non urgerent servare traditiones, quae 
bona conscientia servari non possunt. 70] Nunc imperant coelibatum, nullos recipiunt, nisi iurent se puram 71] 
evangelii doctrinam nolle docere. Non petunt ecclesiae, ut episcopi honoris sui iactura sarciant concordiam; 
quod tamen 72] decebat bonos pastores facere. Tantum petunt, ut iniusta onera remittant, quae nova sunt et 
praeter consuetudinem ecclesiae catholicae recepta. 73] Fortassis initio quaedam constitutiones habuerunt 
probabiles causas; quae tamen posterioribus temporibus non congruunt. 74] Apparet etiam quasdam errore 
receptas esse. Quare pontificiae clementiae esset illas nunc mitigare, quia talis mutatio non labefacit ecclesiae 
unitatem. Multae enim traditiones humanae tempore mutatae 75] sunt, ut ostendunt ipsi canones. Quodsi non 
potest impetrari, ut relaxentur observationes, quae sine peccato non possunt praestari, oportet nos regulam 
apostolicam, Act. 5, 29, sequi, quae praecipit, Deo magis obedire, quam hominibus. 

76] Petrus vetat episcopos dominari et ecclesiis imperare, 1 Petr. 5, 3. 77] Nunc non id agitur, ut dominatio 
eripiatur episcopis, sed hoc unum petitur, ut patiantur evangelium pure doceri, et relaxent paucas quasdam 
observationes, quae sine peccato servari non 78] possunt. Quodsi nihil remiserint, ipsi viderint, quomodo Deo 
rationem reddituri sint, quod pertinacia sua causam schismati praebent. 

Epilogus. 

1] Hi sunt praecipui articuli, qui videntur habere controversiam. Quamquam enim de pluribus abusibus dici 
poterat, tamen, ut fugeremus prolixitatem, praecipua complexi sumus, ex quibus cetera facile iudicari possunt. 

2] Magnae querelae fuerunt de indulgentiis, de peregrinationibus, de abusu excommunicationis. Parochiae 
multipliciter vexabantur per stationarios. Infinitae contentiones erant pastoribus cum monachis de iure 
parochiali, de confessionibus, de sepulturis, de extraordinariis concionibus et de 3] aliis innumerabilibus rebus. 
Huiusmodi negotia praetermisimus, ut illa, quae sunt in hac causa praecipua, breviter proposita facilius 
cognosci possent. 4] Neque hic quidquam ad ullius contumeliam dictum aut collectum est. 5] Tantum ea recitata 
sunt, quae videbantur necessario dicenda esse, ut intelligi possit, in doctrina ac ceremoniis apud nos nihil esse 
receptum contra Scripturam aut ecclesiam catholicam, quia manifestum est, nos diligentissime cavisse, ne qua 
nova et impia dogmata in ecclesias nostras serperent. 

6] Hos articulos supra scriptos voluimus exhibere iuxta edictum Caesareae Maiestatis, in quibus confessio 
nostra exstaret et eorum, qui apud nos docent, doctrinae summa cerneretur. 7] Si quid in hac confessione 
desiderabitur, parati sumus latiorem informationem, Deo volente, iuxta Scripturas exbibere. 

8] Caesareae Maiestatis Vestrae 
fideles et subditi: 

9] Ioannes, Dux Saxoniae, Elector. 

10] Georgius, Marchio Brandenburgensis . 

11] Emes tus, Dux Luneburgensis . 

12] Philippus, Landgravius Hessorum. 

13] Ioannes Fridericus, Dux Saxoniae. 



14] Francis cus, Dux Luneburgensis . 

15] Volfgangus, Princeps ab Anhalt. 

16] Senatus Magistratusque Nurnbergensis. 

17] Senatus Reutlingensis . 

APOLOGIA CONFESSIONIS. 

Philippus Melanchthon Lectori S. D. 

1] Postquam confessio Principum nostrorum publice praelecta est, theologi quidam ac monachi 
adornaverunt confutationem nostri scripti, quam quum Caesarea Maiestas curasset etiam in consessu Principum 
praelegi, postulavit a nostris Principibus, ut illi confutationi assentirentur. 

2] Nostri autem, quia audierant multos articulos improbatos esse, quos abiicere sine offensione conscientiae 
non poterant, rogaverunt sibi exhiberi exemplum confutationis, ut et videre, quid damnarent adversarii, et 
rationes eorum refellere possent. 

Et in tali causa, quae ad religionem et ad docendas conscientias pertinet, arbitrabantur fore, ut non gravatim 
exhiberent suum scriptum adversarii. 

Sed non potuerunt id impetrare nostri nisi periculosissimis conditionibus, quas recipere non poterant. 

3] Instituta est autem deinde pacificatio, in qua apparuit, nostros nullum onus quamlibet incommodum 
detrectare, quod sine offensione conscientiae suscipi posset. 4] Sed adversarii obstinate hoc postulabant, ut 
quosdam manifestos abusus atque errores approbaremus; quod quum non possemus facere, iterum postulavit 
Caesarea Maiestas, ut Principes nostri assentirentur confutationi. Id facere Principes nostri recusaverunt. 

Quomodo enim assentirentur in causa religionis scripto non inspecto? Et audierant articulos quosdam 
damnatos esse, in quibus non poterant iudicia adversariorum sine scelere comprobare. 

5] Iusserant autem me et alios quosdam parare apologiam confessionis, in qua exponerentur Caesareae 
Maiestati causae, quare non reciperemus confutationem, et ea, quae obiecerant adversarii, diluerentur. 6] 
Quidam enim ex nostris inter praelegendum capita locorum 7] et argumentorum exceperant. Hanc apologiam 
obtulerunt ad extremum Caesareae Maiestati, ut cognosceret nos maximis et gravissimis causis impediri, 
quominus confutationem approbaremus. Verum Caesarea Maiestas non recepit oblatum scriptum. 

8] Postea editum est decretum quoddam, in quo gloriantur adversarii, quod nostram confessionem ex 
Scripturis confutaverint. 

9] Habes igitur, lector, nunc apologiam nostram, ex qua intelliges, et quid adversarii iudicaverint (retulimus 
enim bona fide), et quod articulos aliquot contra manifestam Scripturam Spiritus Sancti damnaverint, tantum 
abest, ut nostras sententias per Scripturas labefactaverint. 

10] Quamquam autem initio apologiam instituimus communicato cum aliis consilio, tamen ego inter 
excudendum quaedam adieci. Quare meum nomen profiteor, ne quis queri possit sine certo auctore librum 
editum esse. 

11] Semper hic meus mos fuit in his controversiis, ut, quantum omnino facere possem, retinerem formam 
usitatae doctrinae, ut facilius aliquando coire concordia posset. Neque multo secus nunc facio, etsi recte possem 
longius abducere huius aetatis homines ab adversariorum opinionibus. 

12] Sed adversarii sic agunt causam, ut ostendant se neque veritatem neque concordiam quaerere, sed ut 
sanguinem nostrum exsorbeant. 

13] Et nunc scripsi, quam moderatissime potui; ac si quid videtur dictum asperius, hic mihi praefandum est, 
me cum theologis ac monachis, qui scripserunt confutationem, litigare, non cum Caesare aut Principibus, 14] 
quos, ut debeo, veneror. Sed vidi nuper confutationem et animadverti adeo insidiose, et calumniose scriptam 
esse, ut fallere ; etiam cautos in certis locis posset. 

15] Non tractavi tamen omnes cavillationes; esset enim infinitum opus; sed praecipua argumenta complexus 
sum, ut exstet apud omnes nationes testimonium de nobis, quod recte et pie sentiamus de evangelio 16] Christi. 
Non delectat nos discordia, nec nihil movemur periculo nostro, quod quantum sit in tanta acerbitate odiorum, 
quibus intelligimus accensos esse adversarios, facile intelligimus. Sed non possumus abiicere manifestam 
veritatem et ecclesiae necessariam. 

Quare incommoda et pericula propter gloriam Christi et utilitatem ecclesiae perferenda esse sentimus, et 
confidimus Deo probari hoc nostrum officium, et speramus aequiora de nobis iudicia posteritatis fore. 

17] Neque enim negari potest, quin multi loci doctrinae Christianae, quos maxime prodest exstare in 
ecclesia, a nostris patefacti et illustrati sint; qui, qualibus et quam periculosis opinionibus obruti, olim iacuerint 
apud monachos, canonistas et theologos sophistas, non libet hic recitare. 

18] Habemus publica testimonia multorum bonorum virorum, qui Deo gratias agunt pro hoc summo 
beneficio, quod de multis necessariis locis docuerit meliora, quam passim leguntur apud adversarios nostros. 

19] Commendabimus itaque causam nostram Christo, qui olim iudicabit has controversias, quem oramus, ut 
respiciat afflictas et dissipatas ecclesias et in concordiam piam et perpetuam redigat. 

APOLOGIA CONFESSIONIS. 


Art. I. De Deo. 

1] Primum articulum confessionis nostrae, probant nostri adversarii, in quo exponimus, nos credere et 
docere, quod sit una essentia divina, individua etc., et tamen tres sint distinctae personae eiusdem essentiae 
divinae! et coaeternae, Pater, Filius et Spiritus Sanctus. 2] Hunc articulum semper docuimus et defendimus, et 
sentimus eum habere certa et firma testimonia in Scripturis Sanctis, quae labefactari non queant. Et constanter 
affirmamus, aliter sentientes extra ecclesiam Christi et idololatras esse et Deum contumelia afficere. 

Art. II (I.) De Peccato Originali 

1] Secundum articulum, de peccato originis, probant adversarii, verum ita, ut reprehendant tamen 
definitionem peccati originalis, quam nos obiter recitavimus. Hic in ipso statim vestibulo deprehendet Caesarea 
Maiestas, non solum iudicium, sed etiam candorem istis defuisse, qui confutationem scripserunt. Nam quum nos 
simplici animo obiter recensere voluerimus illa, quae peccatum originis complectitur, isti, acerba interpretatione 
conficta, sententiam per se nihil habentem incommodi arte depravant. Sic inquiunt: Sine metu Dei, sine fide esse 
est culpa actualis ; igitur negant esse culpam originalem. 

2] Has argutias satis apparet in scholis natas esse, non in consilio Caesaris. Quamquam autem haec 
cavillatio facillime refelli possit, tamen, ut omnes boni viri intelligant, nos nihil absurdi de hac causa docere, 
primum petimus, ut inspiciatur Germanica confessio; haec absolvet nos suspicione novitatis. Sic enim ibi 
scriptum est: Weiter wird gelehrt, dass nach dem Fall Adams alie Menschen, so natuerlich geboren werden, in 
Suenden empfangen und geboren werden, das ist, dass sie alie von Mutterleibe an voll boeser Lueste und 
Neigung sind, keine wahre Gottesfurcht, keinen wahren Glauben an Gott von Natur haben koennen. 3] Hic 
locus testatur nos non solum actus, sed potentiam seu dona efficiendi timorem et fiduciam erga Deum adimere 
propagatis secundum carnalem naturam. Dicimus enim, ita natos habere concupiscentiam, nec posse efficere 
verum timorem et fiduciam erga Deum. Quid hic reprehendi potest? Bonis viris quidem arbitramur nos satis 
purgatos esse. Nam in hanc sententiam Latina descriptio potentiam naturae detrahit, hoc est, dona et vim 
efficiendi timorem et fiduciam erga Deum detrahit et in adultis actus. Ut quum nominamus concupiscentiam, 
non tantum actus seu fructus intelligimus, sed perpetuam naturae inclinationem. 

4] Sed postea ostendemus pluribus verbis, nostram descriptionem consentire eum usitata ac veteri 
definitione. Prius enim consilium nostrum aperiendum est, cur his potissimum verbis hoc loco usi simus. 



Adversarii in scholis fatentur materiale, ut vocant , peccati originalis esse concupiscentiam. Quare in definienda 
non fuit praetereunda, praesertim hoc tempore, quum de ea nonnulli parum religiose philosophantur. 

5] Quidam enim disputant, peccatum originis non esse aliquod in natura hominis vitium seu corruptionem, 
sed tantum servitutem seu conditionem mortalitatis, quam propagati ex Adam sustineant sine aliquo proprio 
vitio propter alienam culpam. Praeterea addunt neminem damnari morte aeterna propter peccatum originis, sicut 
ex ancilla servi nascuntur et hanc conditionem sine naturae vitiis, sed propter calamitatem matris sustinent. 6] 
Nos ut hanc impiam opinionem significaremus nobis displicere, concupiscentiae mentionem fecimus, optimo 
animo morbos nominavimus et exposuimus, quod natura hominum corrupta et vitiosa nascatur. 

7] Neque vero tantum concupiscentiam nominavimus, sed diximus etiam deesse timorem Dei et fidem. Id 
hoc consilio adiecimus. Extenuant peccatum originis et scholastici doctores, non satis intelligentes definitionem 
peccati originalis, quam acceperunt a patribus. De fomite disputant, quod sit qualitas corporis, et, ut suo more 
sint inepti, quaerunt, utrum qualitas illa contagione pomi an ex afflatu serpentis contracta sit, utrum augeatur 
medicamentis. Huiusmodi quaestionibus oppresserunt principale negotium. 8] Itaque quum de peccato originis 
loquuntur, graviora vitia humanae naturae non commemorant, scilicet ignorationem Dei, contemptum Dei, 
vacare metu et fiducia Dei, odisse iudicium Dei, fugere Deum iudicantem, irasci Deo, desperare gratiam, habere 
fiduciam rerum praesentium etc. Hos morbos, qui maxime adversantur legi Dei, non animadvertunt scholastici; 
imo tribuunt interim humanae naturae integras vires ad diligendum Deum super omnia, ad facienda praecepta 
Dei, quoad substantiam actuum; nec vident 9] se pugnantia dicere. Nam propriis viribus posse diligere Deum 
super omnia, facere praecepta Dei, quid aliud est, quam habere iustitiam originis? 10] Quodsi has tantas vires 
habet humana natura, ut per sese possit diligere Deum super omnia, ut confidenter affirmant scholastici, quid 
erit peccatum originis Quorsum autem opus erit gratia Christi, si nos possumus fieri iusti propria iustitia; 
Quorsum opus erit Spiritu Sancto, Si vir humanae per sese possunt Deum super omnia 11] diligere et praecepta 
Dei facere? Quis non videt, quam praepostere sentiant adversarii? Leviores morbos in natura homini agnoscunt, 
graviores morbos non agnoscunt, de quibus tamen ubique admonet nos Scriptura et prophetae perpetuo 
conqueruntur, videlicet de carnali securitate, de contemptu Dei, de odio Dei et similibus vitiis 12] nobiscum 
natis. Sed postquam scholastici admiscuerunt doctrinae Christianae philosophiam de perfectione naturae, et 
plus, quam satis erat, libero arbitrio et actibus elicitis tribuerunt, et homines philosophica seu civili iustitia, 
quam et nos fatemur rationi subiectam esse et aliquo modo in potestate nostra esse, iustificari coram Deo 
docuerunt: non potuerunt videre interiorem 13] immunditiam naturae hominum. Neque enim potest iudicari nisi 
ex Verbo Dei, quod scholastici in suis disputationibus non saepe tractant. 

14] Hae fuerunt causae, cur in descriptione peccati originis et concupiscentiae mentionem fecimus, et 
detraximus naturalibus viribus hominis timorem et fiduciam erga Deum. Voluimus enim significare, quod 
peccatum originis hos quoque morbos contineat: ignorationem Dei, contemptum Dei, vacare metu Dei et fiducia 
erga Deum, non posse diligere Deum. Haec sunt praecipua vitia naturae humanae, pugnantia proprie cum prima 
tabula Decalogi. 

15] Neque novi quidquam diximus. Vetus definitio recte intellecta prorsus idem dicit, quum ait , peccatum 
originis carentium esse iustitiae originalis. Quid est autem iustitia? Scholastici hic rixantur de dialecticis 
quaestionibus, non explicant, quid sit iustitia 16] originalis. Porro iustitia in Scripturis continet non tantum 
secundam tabulam Decalogi, sed primam quoque, quae praecipit de 17] timore Dei, de fide, de amore Dei. 
Itaque iustitia originalis habitura erat non solum aequale temperamentum qualitatum corporis, sed etiam haec 
dona: notitiam Dei certiorem, timorem Dei, fiduciam Dei, aut certe 18] rectitudinem et vim ista efficiendi. 

Idque, testatur Scriptura, quum inquit hominem ad, imaginem et similitudinem Dei conditum esse.: Quod quid 
est aliud, nisi in homine hanc sapientiam et iustitiam effigiatam esse, quae Deum apprehenderet et in qua 
reluceret Deus, hoc est, homini dona esse data: notitiam Dei, timorem Dei, fiduciam erga Deum et similia? 19] 
Sic enim interpretantur similitudinem Dei Irenaeus et Ambrosius, qui quum aha multa in hanc sententiam dicit, 
tum ita inquit: Non est ergo anima ad imaginem Dei, in qua Deus non semper est. 20] Et Paulus ad Ephesios 5, 

9 et Colossenses 3,10 ostendit imaginem Dei notitiam Dei esse, iustitiam et veritatem. 21] Nec Longobardus 
veretur dicere, quod iustitia originis sit ipsa similitudo Dei, quae homini indita est a Deo. 22] Recitamus 
veterum sententias, quae nihil impediunt Augustini interpretationem de imagine. 

23] Itaque vetus definitio, quum inquit peccatum esse carentiam iustitiae, detrahit non solum obedientiam 
inferiorum virium hominis, sed etiam detrahit notitiam Dei, fiduciam erga Deum, timorem et amorem Dei, aut 
certe vim ista efficiendi detrahit. Nam et ipsi theologi in scholis tradunt ista non effici sine certis donis et auxilio 



gratiae. Nos ipsa dona nominamus, ut res intelligi possit, notitiam Dei, timorem et fiduciam erga Deum. Ex his 
apparet veterem definitionem prorsus idem dicere, quod nos dicimus, detrahentes metum Dei et fiduciam, 
videlicet non actus tantum, sed dona et vim ad haec efficienda. 

24] Eadem est sententia definitionis, quae exstat apud Augustinum, qui solet definire peccatum originis 
concupiscentiam esse. Significat enim concupiscentiam successisse amissa iustitia. Nam aegra natura, quia non 
potest Deum timere et diligere, Deo credere, quaerit et amat carnalia; iudicium Dei aut secura contemnit, aut 
edit perterrefacta. Ita et defectum complectitur Augustinus et 25] vitiosum habitum, qui successit. Neque vero 
concupiscentia tantum corruptio qualitatum corporis est, sed etiam prava conversio ad carnalia in superioribus 
viribus. Nec vident, quid dicant, qui simul tribuunt homini concupiscentiam non mortificatam a Spiritu Sancto 
et dilectionem Dei super omnia. 

26] Nos igitur recte expressimus utrumque in descriptione peccati originalis, videlicet defectus illos, non 
posse Deo credere, non posse Deum timere ac diligere, item habere concupiscentiam, quae carnalia quaerit 
contra Verbum Dei, hoc est, quaerit non solum voluptates corporis, sed etiam sapientiam et iustitiam carnalem, 
et confidit his bonis, contemnens Deum. 27] Neque solum veteres, sed etiam recentiores, si qui sunt cordatiores, 
docent simul ista vere peccatum originis esse, defectus videlicet, quos recensui, et concupiscentiam. Sic enim 
inquit Thomas: Peccatum originis habet privationem originali iustitiae et cum hoc inordinatam, dispositionem 
partium animae, unde non est privatio pura, sed quidam habitus corruptus [Thomas Aquinas, Summa theol., P. 
II, partic. 1, q. 82: “Sicut aegritudo corporalis habet aliquid de privatione, in quantum tollitur aequalitas 
sanitatis, et aliquid habet positivi, ipsos scilicet humores inordinate dispositos: ita etiam peccatum originale 
habet privationem originalis iustitiae et cum hoc inordinatam dispositionem partium animae; unde non est 
privatio pura, sed est quidam habitus corruptus”]. 28] Et Bonaventura: Quum quaeritur, quid sit originale 
peccatum, recte respondetur, quod sit concupiscentia immoderata. Recte etiam respondetur, quod sit debitae 
iustitiae carentia. Et in una istarum responsionum includitur altera. 29] Idem sensit Hugo, quum ait, originale 
peccatum esse ignorantiam in mente et concupiscentiam, in carne. Significat enim, nos nascentes afferre 
ignorationem Dei, incredulitatem, diffidentiam, contemptum, odium Dei. 30] Haec enim complexus est, quum 
ignorantiam nominat. Et hae sententiae consentiunt cum Scripturis. Nam Paulus interdum expresse nominat 
defectum, ut 1 Cor. 2, 14: Animalis, homo non percipit ea, quae Spiritus Dei sunt. Alibi, Rom. 7, 5, 
concupiscentiam nominat efficacem in membris et patientem malos fructus. 31] Plures locos citare de utraque 
parte possemus; sed in re manifesta nihil opus est testimoniis. Et facile iudicare poterit prudens lector, has non 
tantum culpas actuales esse, sine metu Dei et sine fide esse. Sunt enim durabiles defectus in natura non 
renovata. 

32] Nihil igitur de peccato originis sentimus alienum aut a Scriptura aut a catholica ecclesia, sed gravissimas 
sententias Scripturae et patrum, obrutas sophisticis rixis theologorum recentium, repurgamus et in lucem 
restituimus. Nam res ipsa loquitur recentiores theologos non animadvertisse, quid voluerint patres de defectu 
loquentes. 33] Est autem necessaria cognitio peccati originis. Neque enim potest intelligi magnitudo gratiae 
Christi, nisi morbis nostris cognitis. Tota hominis iustitia mera est hypocrisis coram Deo, nisi agnoverimus cor 
naturaliter 34] vacare amore, timore, fiducia Dei. Ideo propheta Ieremias 31,19 inquit: Postquam ostendisti 
mihi, percussi femur meum. Item Ps. 116, 11: Ego dixi in excessu meo: Omnis homo mendax, id est, non recte 
sentiens de Deo. 

35] Hic flagellant adversarii etiam Lutherum, quod scripserit , peccatum originis manere post Baptismum; 
addunt, hunc articulum iure damnatum esse a Leone X. Sed Caesarea Maiestas in hoc loco manifestam 
calumniam deprehendet. Sciunt enim adversarii, in quam sententiam Lutherus hoc dictum velit, quod peccatum 
originis reliquum sit post Baptismum. Semper ita scripsit, quod Baptismus tollat reatum peccati originalis, 
etiamsi materiale, ut isti vocant, peccati maneat, videlicet concupiscentia. Addidit etiam de materiali, quod 
Spiritus Sanctus, datus per Baptismum, incipit mortificare concupiscentiam et novos motus creat in homine. 36] 
Ad eundem modum loquitur et Augustinus, qui ait: Peccatum in Baptismo remittitur, non ut non sit, sed ut non 
imputetur [Augustinus, De nupt., lib. I, c. 25: “Dimitti concupiscentiam camis in Baptismo, non ut non sit, sed 
ut in peccatum non imputetur”]. Hic palam fatetur esse, hoc est, manere peccatum, tametsi non imputetur. Et 
haec sententia adeo placuit posterioribus, ut recitata sit et in decretis. Et contra Iulianum inquit Augustinus: Lex 
ista, quae est in membris, remissa est regeneratione spirituali et manet in came mortali. Remissa est, quia reatus 
solutus est sacramento, quo renascuntur fideles; manet autem, quia operatur desideria, contra quae dimicant 



fideles. 37] Sic sentire ac docere Lutherum sciunt adversarii, et quum rem improbare non possint, verba tamen 
calumniantur, ut hoc artificio innocentem opprimant. 

38] At disputant concupiscentiam poenam esse, non peccatum. Lutherus defendit peccatum esse. Supra 
dictum est Augustinum definire peccatum originis, quod sit concupiscentia. Expostulent cum Augustino, si quid 
39] habet incommodi haec sententia. Praeterea Paulus ait Rom. 7, 7. 23: Concupiscentiam nesciebam esse 
peccatum, nisi lex diceret: Non concupisces', item: Video aliam legem in membris meis repugnantem legi mentis 
meae et captivantem me legi peccati, quae est in membris meis. 40] Haec testimonia nulla cavillatione everti 
possunt. Clare enim appellant concupiscentiam peccatum, quod tamen his, qui sunt in Christo, non imputatur, 
etsi res sit natura digna morte, ubi non 41] condonatur. Sic patres citra controversiam sentiunt. Nam Augustinus 
longa disputatione refellit opinionem istorum, qui sentiebant concupiscentiam in homine non esse vitium, sed 
od 5roa (popov, ut corporis color aut adversa valetudo od 6ioa (popov dicitur. 

42] Quodsi contendent adversarii fomitem esse od 5iod (popov, reclamabunt non solum multae sententiae 
Scripturae, sed plane tota ecclesia. Quis enim unquam ausus est dicere haec esse od 5ioa (popa, etiamsi perfectus 
consensus non accederet: dubitare de ira Dei, de gratia Dei, de Verbo Dei, irasci iudiciis Dei, indignari, quod 
Deus non eripit statim ex afflictionibus, fremere, quod impii meliore fortuna utuntur quam boni, incitari ira, 43] 
libidine, cupiditate gloriae, opum etc. Et haec agnoscunt in se homines pii, ut apparet in psalmis ac prophetis. 
Sed in scholis transtulerunt huc ex philosophia prorsus alienas sententias, quod propter passiones nec boni nec 
mali simus, nec laudemur nec vituperemur. Item nihil esse peccatum, nisi voluntarium. Hae sententiae apud 
philosophos de civili iudicio dictae sunt, non de iudicio Dei. Nihilo prudentius assuunt et alias sententias, 
naturam non esse malam. Id in loco dictum, non reprehendimus; sed non recte detorquetur ad extenuandum 
peccatum originis. Et tamen hae sententiae leguntur apud scholasticos, qui intempestive commiscent 
philosophicam seu civilem doctrinam de moribus cum evangelio. 44] Neque haec in scholis tantum 
disputabantur, sed ex scholis, ut fit, efferebantur ad populum. Et hae persuasiones regnabant et alebant fiduciam 
humanarum virium et opprimebant cognitionem gratiae Christi. 45] Itaque Lutherus, volens magnitudinem 
peccati originalis et humanae infirmitatis declarare, docuit reliquias illas peccati originalis non esse sua natura 
in homine od 5ioa (popa sed indigere gratia Christi, ne imputentur, item Spiritu Sancto, ut mortificentur. 

46] Quamquam scholastici utrumque extenuant, peccatum et poenam, quum docent hominem propriis 
viribus posse mandata Dei facere: in Genesi aliter describitur poena imposita pro peccato originis. Ibi enim non 
solum morti et aliis corporalibus malis subiicitur humana natura, sed etiam regno diaboli. Nam ibi, Gen. 3, 15, 
fertur haec horribilis sententia: Inimicitias ponam inter te et mulierem, et inter semen tuum et semen illius. 47] 
Defectus et concupiscentia sunt poenae et peccata; mors et alia corporalia mala et tyrannis diaboli proprie 
poenae sunt. Est enim natura humana in servitutem tradita, et captiva a diabolo tenetur, qui can impiis 
opinionibus et erroribus dementat et 48] impellit ad omnis generis peccata. Sicut autem diabolus vinci non 
potest nisi auxilio Christi, ita non possumus nos propriis viribus 49] ex ista servitute eximere. Ipsa mundi 
historia ostendit, quanta sit potentis regni diaboli. Plenus est mundus blasphemiis contra Deum et impiis 
opinionibus, et his vinculis habet diabolus irretitos sapientes et 50] iustos coram mundo. In aliis ostendunt se 
crassiora vitia. Quum autem datus sit nobis Christus, qui et haec peccata et has poenas auferat et regnum 
diaboli, peccatum et mortem destruat: beneficia Christi non poterunt cognosci, nisi intelligamus mala nostra. 
Ideo de his rebus nostri concionatores diligenter docuerunt, et nihil novi tradiderunt, sed Sanctam Scripturam et 
sanctorum patrum sententias proposuerunt. 

51] Haec arbitramur satisfactura esse Caesareae Maiestati de puerilibus et frigidis cavillationibus, quibus 
adversarii articulum nostrum calumniati sunt. Scimus enim nos recte et eum catholica ecclesia Christi sentire 
Sed si renovabunt hanc controversiam adversarii, non defuturi sunt apud nos, qui respondeant et veritati 
patrocinentur. Nam adversarii in hac causa magna ex parte, qui loquantur, non intelligunt. Saepe dicunt 
pugnantia, nec fonnale peccati originis ne defectus, quos vocant, recte ac dialectice expediunt. Sed nos hoc loco 
noluimus istorum rixas nimis subtiliter excutere. Tantum sententiam sanctorum patrum, quam et nos sequimur, 
communibus et notis verbis duximus esse recitandam. 

Art. III. De Christo. 

52] Tertium articulum probant adversarii, in quo confitemur duas in Christo naturas, videlicet naturam 
humanam, assumptam a Verbo in unitatem personae suae; et quod idem Christus passus sit ac mortuus, ut 



reconciliaret nobis Patrem; et resuscitatus, ut regnet, iustilicat et sanctificet credentes etc. iuxta Symbolum 
Apostolorum et Symbolum Nicaenum. 

Art. IV. (II.) De Iustificatione, 

1] In quarto, quinto, sexto et infra in articulo vicesimo damnant nos, quod docemus homines non propter sua 
merito, sed gratis propter Christum consequi remissionem peccatorum fide in Christum. Utrumque enim 
damnant, et quod negamus homines propter sua merita consequi remissionem peccatorum, et quod affirmamus 
homines fide consequi remissionem peccatorum et fide in Christum 2] iustificari. Quum autem in hac 
controversia praecipuus locus doctrinae Christianae agitetur, qui recte intellectus illustrat et amplificat honorem 
Christi et affert necessariam et uberrimam consolationem piis conscientiis, rogamus, ut Caesarea Maiestas de 
rebus tantis clementer nos audiat. 3] Nam adversarii, quum neque quid remissio peccatorum, neque quid fides, 
neque quid gratia, neque quid iustitia sit, intelligant, misere contaminant hunc locum, et obscurant gloriam et 
beneficia Christi, et eripiunt piis conscientiis propositas in Christo consolationes. 4] Ut autem et confirmare 
confessionem nostram et diluere ea, quae adversarii obiiciunt, pessimus, initio quaedam praefanda sunt, ut 
fontes utriusque generis doctrinae, et adversariorum et nostrae, cognosci possint. 

5] Universa Scriptura in hos duos locos praecipuos distribui debet: in legem et promissiones. Alias enim 
legem tradit, alias tradit promissionem de Christo, videlicet quum aut promittit Christum venturum esse, et 
pollicetur propter eum remissionem peccatorum, iustificationem et vitam aeternam, aut in evangelio Christus, 
postquam apparuit, promittit remissionem peccatorum, iustificationem et vitam aeternam. 6] Vocamus autem 
legem in hac disputatione Decalogi praecepta, ubicunque illa in Scripturis leguntur. De ceremoniis et 
iudicialibus legibus Mosis in praesentia nihil loquimur. 

7] Ex his adversarii sumunt legem, quia humana ratio naturaliter intelligit aliquo modo legem (habet enim 
idem iudicium scriptum divinitus in mente), et per legem quaerunt remissionem peccatorum et iustificationem. 

8] Decalogus autem requirit non solum externa opera civilia, quae ratio ut cunque efficere potest, sed etiam 
requirit alia, longe supra rationem posita, scilicet vere; timere Deum, vere diligere Deum, vere invocare Deum, 
vere statuere, quod Deus exaudiat, et exspectare auxilium Dei in morte, in omnibus afflictionibus; denique 
requirit obedientiam erga Deum in morte et omnibus afflictionibus, ne has fugiamus aut aversemur, quum Deus 
imponit. 

9] Hic scholastici secuti philosophos tantum docent iustitiam rationis, videlicet civilia opera, et affingunt, 
quod ratio sine Spiritu Sancto possit diligere Deum supra omnia. Nam donec humanus animus otiosus est, nec 
sentit iram aut iudicium Dei, fingere potest, quod velit Deum diligere, quod velit propter Deum benefacere. Ad 
hunc modum docent homines mereri remissionem peccatorum, faciendo quod est in se, hoc est, si ratio dolens 
de peccato eliciat actum dilectionis Dei, aut 10] bene operetur propter Deum. Et haec opinio, quia naturaliter 
blanditur hominibus, peperit et auxit multos cultus in ecclesia, vota monastica, abusus missae, et subinde alii 
alios cultus atque observationes hac opinione excogitaverunt. 11] Et ut fiduciam talium operum alerent atque 
augerent, affirmaverunt Deum necessario gratiam dare sic operanti, necessitate non coactionis, sed 
immutabilitatis. 

12] In hac opinione multi magni et perniciosi errores haerent, quos longum esset enumerare. Tantum illud 
cogitet prudens lector: Si haec est iustitia Christiana, quid interest inter philosophiam et Christi doctrinam? Si 
meremur remissionem peccatorum his nostris actibus elicitis, quid praestat Christus? Si iustificari possumus per 
rationem et opera rationis, quorsum opus est 13] Christo aut regeneratione? Et ex his opinionibus iam eo 
prolapsa res est, ut multi irrideant nos, qui docemus aliam iustitiam 14] praeter philosophicam quaerendam esse. 
Audivimus quosdam pro concione, ablegato evangelio, Aristotelis ethica enarrare. Nec errabant isti, si vera 
sunt, quae defendunt adversarii. Nam Aristoteles de moribus civilibus adeo scripsit erudite, nihil ut de his 
requirendum sit amplius. 15] Videmus exstare libellos, in quibus conferuntur quaedam dicta Christi cum 
Socratis, Zenonis et aliorum dictis, quasi ad hoc venerit Christus, ut traderet leges quasdam; per quas 
mereremur remissionem peccatorum, non acciperemus 16] gratis propter ipsius merita. Itaque si recipimus hic 
adversariorum doctrinam, quod mereamur operibus rationis remissionem peccatorum et iustificationem, nihil 
iam intererit inter iustitiam philosophicam, aut certe pharisaicam, et Christianam. 

17] Quamquam adversarii, ne Christum omnino praetereant, requirunt notitiam historiae de Christo et 
tribuunt ei, quod meruerit nobis dari quendam habitum, sive, ut ipsi vocant, primam gratiam, quam intelligunt 
habitum esse inclinantem, ut facilius diligamus Deum, exiguum tamen est, quod huic habitui tribuunt, quia 
fingunt actus voluntatis ante habitum illum et post illum habitum eiusdem speciei esse. Fingunt voluntatem 



posse diligere Deum; sed habitus ille tamen exstimulat, ut idem faciat libentius. Et iubent mereri hunc habitum 
primum per praecedentia merita; deinde iubent mereri operibus legis incrementum illius habitus et 18] vitam 
aeternam. Ita sepeliunt Christum, ne eo mediatore utantur homines, et propter ipsum sentiant se gratis accipere 
remissionem peccatorum et reconciliationem, sed somnient se propria impletione legis mereri remissionem 
peccatorum et propria impletione legis coram Deo iustos reputari; quum tamen legi nunquam satisfiat, quum 
ratio nihil faciat nisi quaedam civilia opera, interim neque timeat Deum, neque vere credat se Deo curae esse. Et 
quamquam de habitu illo loquuntur, tamen sine iustitia fidei neque existere dilectio Dei in hominibus, neque 
quid sit dilectio Dei, intelligi potest. 

19] Et quod fingunt discrimen inter meritum congrui et meritum condigni, ludunt tantum, ne videantur 
aperte TieAayiavdCciv. Nam si Deus necessario dat gratiam pro merito congrui, iam non est meritum congrui, sed 
meritum condigni. Quamquam quid dicant, non vident. Post habitum illum dilectionis fingunt, hominem de 
condigno mereri. Et tamen iubent dubitare, utrum adsit habitus. Quomodo igitur sciunt, utrum de congruo an 

20] de condigno mereantur? Sed tota haec res conficta est ab otiosis hominibus, qui non norant, quomodo 
contingat remissio peccatorum, et quomodo in iudicio Dei et terroribus conscientiae fiducia operum nobis 
excutiatur. Securi hypocritae semper iudicant se de condigno mereri, sive adsit habitus ille, sive non adsit, quia 
naturaliter confidunt homines propria iustitia; sed conscientiae: perterrefactae ambigunt et dubitant, et subinde 
alia opera quaerunt et cumulant, ut acquiescant. Hae nunquam sentiunt se de condigno mereri, et ruunt in 
desperationem nisi audiant praeter doctrinam legis evangelium de gratuita remissione peccatorum et iustitia 
fidei. 

21] Ita nihil docent adversarii nisi iustitiam rationis aut certe legis, in quam intuentur sicut ludaei in velatam 
Mosis faciem, et in securis hypocritis, qui putant se legi satisfacere, excitant praesumptionem et inanem 
fiduciam operum et contemptum gratiae Christi. Econtra pavidas conscientias adigunt ad desperationem, quae 
sperantes cum dubitatione nunquam possunt experiri, quid sit fides et quam sit efficax; ita ad extremum penitus 
desperant. 

22] Nos autem de iustitia rationis sic sentimus, quod Deus requirat eam, et quod propter mandatum Dei 
necessario sint facienda honesta opera, quae Decalogus praecipit, iuxta illud Gal. 3, 24: Lex est paedagogus ; 
item 1 Tim. 1, 9: Lex est iniustis posita. Vult enim Deus coerceri carnales illa civili disciplina, et ad hanc 
conservandam dedit leges, litteras, doctrinam, magistratus, poenas. Et 23] potest hanc iustitiam utcunque ratio 
suis viribus efficere, quamquam saepe vincitur imbecillitate naturali et impellente diabolo ad 24] manifesta 
flagitia. Quamquam autem huic iustitiae rationis libenter tribuimus suas laudes; nullum enim maius bonum 
habet haec natura corrupta, et recte inquit Aristoteles: Neque hesperum neque luciferum formosiorem esse 
iustitia [Aristoteles, Ethicorum ad Nicomachum, lib. V. c. 3: lloAAod kic, icpaxu oiq roso v oa peroso v silvai 8oksu 

8ikouoou3 vq, Kai ovU 0’'’ f£: ojrspog oiU 0 ’ £ orilo o q oDJu xco Banpaaxoo <;], ac Deus etiam omat eam 
corporalibus praemiis: tamen non debet cum contumelia Christi laudari. 

25] Falsum est enim, quod per opera nostra mereamur remissionem peccatorum. 

26] Falsum est et hoc, quod homines reputentur esse iusti coram Deo propter iustitiam rationis. 

27] Falsum est et hoc, quod ratio propriis viribus possit Deum supra omnia diligere et legem Dei facere, 
videlicet vere timere Deum, vere statuere, quod Deus exaudiat, velle obedire Deo in morte et aliis 
ordinationibus Dei, non concupiscere aliena etc., etsi civilia opera efficere ratio potest. 

28] Falsum est et hoc et contumeliosum in Christum, quod non peccent homines facientes praecepta Dei 
sine gratia. 

29] Huius nostrae sententiae testimonia habemus non solum ex Scripturis, sed etiam ex patribus. Nam 
Augustinus copiosissime disputat contra Pelagianos, gratiam non dari propter merita nostra. Et De Natura et 
Gratia inquit: Si possibilitas natur edis per liberum arbitrium et ad cognoscendum, quomodo vivere debeat, et ad 
bene vivendum sufficit sibi, ergo Christus gratis mortuus est, ergo evacuatum est scandalum crucis. 30] Cur 
non etiam ego hic exclamem? Imo exclamabo et istos increpabo dolore Christiano: Evacuati estis a Christo, 
qui in natura iustificamini; a gratia excidistis, Gal. 5, 4; cf. 2, 21. Ignorantes enim iustitiam Dei et vestram 
volentes constituere, iustitiae Dei non estis subiecti. Sicut enim finis legis, ita etiam naturae humanae vitiosae 
salvator Christus est ad iustitiam omni credenti. Rom. 10, 3. 4. 31] Et Ioh. 8, 36: Si vos Filius liberaverit, vere 
liberi eritis. Non igitur possumus per rationem liberari a peccatis et mereri remissionem peccatorum. Et Ioh. 3, 

5 scriptum est: Nisi quis renatus fuerit ex aqua et Spiritu, non potest introire in regnum Dei. Quodsi opus est 
renasci per Spiritum Sanctum, iustitia rationis non iustificat nos coram Deo, non 32] facit legem. Rom. 3, 23: 



Omnes carent gloria Dei, id est, carent sapientia et iustitia Dei, quae Deum agnoscit et glorificat. Item Rom. 8, 

7. 8: Sensus carnis inimicitia est adversus Deum. Legi enim Dei non est subiectus ac ne potest quidem ei 
subiici. Qui autem in came sunt, Deo placere non possunt. 33] Haec adeo sunt aperta testimonia, ut non 
desiderent acutum intellectorem, sed attentum auditorem, ut Augustini verbis utamur, quibus ille in eadem 
causa usus est. Si sensus camis est inimicitia adversus Deum, certe caro non diligit Deum; si non potest legi Dei 
subiici, non potest Deum diligere. Si sensus carnis est inimicitia adversus Deum, peccat caro etiam, quum 
externa civilia opera facimus. Si non potest subiici legi Dei, certe peccat, etiamsi egregia facta et digna laude 
34] iuxta humanum iudicium habet. Adversarii intuentur praecepta secundae tabulae, quae iustitiam civilem 
continent, quam intelligit ratio. Hac contenti putant se legi Dei satisfacere. Interim primam tabulam non vident, 
quae praecipit, ut diligamus Deum, ut vere statuamus, quod Deus irascatur peccato, ut vere timeamus Deum, ut 
vere, statuamus, quod Deus exaudiat. At humanus animus sine Spiritu Sancto aut securus contemnit iudicium 
Dei, aut in poena fugit et 35] odit iudicantem Deum. Itaque non obtemperat primas tabulae. Quum igitur 
haereant in natura hominis contemptus Dei, dubitatio de Verbo Dei, de minis et promissionibus, vere peccant 
homines etiam, quum honesta opera faciunt sine Spiritu Sancto, quia faciunt ea impio corde, iuxta illud Rom. 

14, 23: Quidquid non est ex fide, peccatum est. Tales enim operantur cum contemptu Dei, sicut Epicurus non 
sentit se Deo curae esse, respici aut exaudiri a Deo. Hic contemptus vitiat opera in speciem honesta, quia Deus 
iudicat corda. 

36] Postremo hoc imprudentissime scribitur ab adversariis, quod homines, rei aeternae irae, mereantur 
remissionem peccatorum per actum elicitum dilectionis, quum impossibile sit diligere Deum, nisi prius fide 
apprehendatur remissio peccatorum. Non enim potest cor, vere sentiens Deum irasci, diligere Deum, nisi 
ostendatur placatus. Donec terret et videtur nos abiicere in aeternam mortem, non potest se erigere natura 
humana, ut diligat 37] iratum, iudicantem et punientem. Facile est otiosis fingere ista somnia de dilectione, quod 
reus peccati mortalis possit Deum diligere super omnia, quia non sentiunt, quid sit ira aut iudicium Dei. At in 
agone conscientiae et in acie experitur conscientia vanitatem illarum speculationum philosophicarum. 38] 

Paulus ait Rom. 4, 15: Lex iram operatur. Non dicit, per legem mereri homines remissionem peccatorum. Lex 
enim semper accusat conscientias et perterrefacit. Non igitur i usti li eat, quia conscientia perterrefacta lege fugit 
iudicium Dei. Errant igitur, qui per legem, per opera sua mereri se remissionem peccatorum confidunt. Haec 39] 
de iustitia rationis aut legis, quam adversarii docent, satis sit dixisse. Nam paulo post, quum nostram sententiam 
de iustitia fidei dicemus, res ipsa coget plura testimonia ponere; quae etiam proderunt ad illos errores 
adversariorum, quos hactenus recensuimus, evertendos. 

40] Quia igitur non possunt homines viribus suis legem Dei facere, et omnes sunt sub peccato et rei aeternae 
irae ac mortis: ideo non possumus per legem a peccato liberari ac iustificari, sed data est promissio remissionis 
peccatorum et iustificationis propter Christum, qui datus est pro nobis, ut satisfaceret pro peccatis mundi, et 
positus est 41] mediator ac propitiator. Et haec promissio non habet conditionem meritorum nostrorum, sed 
gratis offert remissionem peccatorum et iustificationem, sicut Paulus ait Rom. 11,6: Si ex operibus, iam non est 
gratia. Et alibi, Rom. 3,21: Iustitia Dei iam manifestatur sine lege, id est, gratis offertur remissio peccatorum. 
Nec pendet reconciliatio 42] ex nostris meritis. Quodsi ex nostris meritis penderet remissio peccatorum et 
reconciliatio esset ex lege, esset inutilis. Quia enim legem non facimus, sequeretur etiam promissionem 
reconciliationis nunquam nobis contingere. Sic argumentatur Paulus Rom. 4, 14: Si ex lege esset hereditas, 
inanis esset fides et abolita promissio. Si enim promissio requireret conditionem meritorum nostrorum ac 
legem, quum legem nunquam faciamus, sequeretur promissionem inutilem esse. 

43] Quum autem iustificatio continget per gratuitam promissionem, sequitur, quod non possimus nos ipsi 
iustificare. Alioqui quorsum opus erat promittere? Quumque promissio non possit accipi nisi fide, evangelium, 
quod est proprie promissio remissionis peccatorum et iustificationis propter Christum, praedicat iustitiam fidei 
in Christum, quam non docet lex; neque haec est iustitia legis. 44] Lex enim requirit a nobis opera nostra et 
perfectionem nostram. Sed promissio offert nobis, oppressis peccato et morte, gratis reconciliationem propter 
Christum, quae accipitur non operibus, sed sola fide. Haec fides non affert ad Deum fiduciam propriorum 
meritorum, sed tantum fiduciam promissionis seu 45] promissae misericordiae in Christo. Haec igitur fides 
specialis, qua credit unusquisque sibi remitti peccata propter Christum, et Deum placatum et propitium esse 
propter Christum, consequitur remissionem peccatorum et iustificat nos. Et quia in poenitentia, hoc est, in 
terroribus, consolatur et erigit corda, regenerat nos et affert Spiritum Sanctum, ut deinde legem Dei facere 
possimus, videlicet diligere Deum, vere timere Deum, vere statuere, quod Deus exaudiat, obedire Deo in 



omnibus afflictionibus, mortificat concupiscentiam etc. 46] Ita fides, quae gratis accipit remissionem 
peccatorum, quia opponit mediatorem et propitiatorem Christum irae Dei, non opponit nostra merita aut 
dilectionem nostram, quae fides est vera cognitio Christi, et utitur beneficiis Christi et regenerat corda et 
praecedit legis impletionem. Et 47] de hac fide nulla syllaba exstat in doctrina adversariorum nostrorum. 

Proinde reprehendimus adversarios, quod tantum tradunt iustitiam legis, non tradunt iustitiam evangelii, quod 
praedicat iustitiam fidei in Christum. 

Quid Sit Fides Iustificans. 

48] Adversarii tantum fingunt fidem esse notitiam historiae, ideoque docent eam cum peccato mortali posse 
existere. Nihil igitur loquuntur de fide, qua Paulus toties dicit homines iustificari, quia, qui reputantur iusti 
coram Deo, non versantur in peccato mortali. Sed illa fides, quae iustifiicat, non est tantum notitia historiae, sed 
est assentiri promissioni Dei, in qua gratis propter Christum offertur remissio peccatorum et iustificatio. Et ne 
quis suspicetur tantum notitiam esse, addemus amplius: est velle et accipere oblatam promissionem remissionis 
peccatorum et iustificationis. 

49] Ac facile potest cerni discrimen inter hanc fidem et inter iustitiam legis. Fides est Aaxpcii a, quae accipit 
a Deo oblata beneficia; iustitia legis est Aaxpcii a. quae offert Deo nostra merita. Fide sic vult coli Deus, ut ab 
ipso accipiamus ea, quae promittit et offert. 

50] Quod autem fides significet non tantum historiae notitiam, sed illam fidem, quae assentitur promissioni, 
aperte testatur Paulus, qui ait Rom. 4, 16, iustitiam ideo ex fide esse, ut sit firma promissio. Sentit enim 
promissionem non posse accipi nisi fide. Quare inter se correlative comparat et connectit promissionem et 
fidem. 51] Quamquam facile erit iudicare, quid sit fides, si Symbolum consideremus, ubi certe ponitur hic 
articulus: Remissionem peccatorum. Itaque non satis est credere, quod Christus natus, passus, resuscitatus sit, 
nisi addimus et hunc articulum, qui est causa finalis historiae: Remissionem peccatorum. Ad hunc articulum 
referri cetera oportet, quod videlicet propter Christum, non propter nostra merita, donetur, 52] nobis remissio 
peccatorum. Quid enim opus erat Christum dari pro peccatis nostris, si nostra merita pro peccatis nostris possunt 
satisfacere? 

53] Quoties igitur de fide iustificante loquimur, sciendum est haec tria obiecta concurrere: promissionem, et 
quidem gratuitam, et merita Christi tamquam pretium et propitiationem. Promissio accipitur fide; gratuitum 
excludit nostra merita et significat tantum per misericordiam offerri beneficium; Christi merita sunt pretium, 
quia oportet esse aliquam certam propitiationem pro peccatis 54] nostris. Scriptura crebro misericordiam 
implorat. Et sancti patres saepe dicunt nos 55] per misericordiam salvari. Quoties igitur fit mentio 
misericordiae, sciendum est, quod fides ibi requiratur, quae promissionem misericordiae accipit. Et rursus, 
quoties nos de fide loquimur, intelligi volumus obiectum, scilicet misericordiam promissam. 56] Nam fides non 
ideo iustifiicat aut salvat, quia ipsa sit opus per sese dignum, sed tantum, quia accipit misericordiam promissam. 

57] Et hic cultus, haec tartpsii a, in prophetis et psalmis passim praecipue laudatur, quum tamen lex non 
doceat gratuitam remissionem peccatorum. Sed patres norant promissionem de Christo, quod Deus propter 
Christum vellet remittere peccata. Igitur quum intelligerent Christum fore pretium pro nostris peccatis, sciebant 
opera nostra non esse pretium rei tantae. Ideo gratuitam misericordiam et remissionem peccatorum fide 
accipiebant, sicut sancti in novo testamento. 58] Huc pertinent illae crebrae repetitiones misericordiae et fidei in 
psalmis et prophetis ut hic, Ps. 130, 3 sq.: Si iniquitates observaveris, Domine, Domine, quis sustinebit? Hic 
confitetur peccata, nec allegat merita sua. Addit: Quia apud te propitiatio est. Hic erigit se fiducia misericordiae 
Dei. Et citat promissionem: Sustinuit anima mea in verbo eius, speravit anima mea in Domino, id est, quia 
promisisti remissionem peccatorum, hac 59] tua promissione sustentor. Itaque et patres iustificabantur, non per 
legem, sed per promissionem et fidem. Ac mirum est adversarios adeo extenuare fidem, quum videant ubique 
pro praecipuo cultu laudari, ut Ps. 50, 15: Invoca me in die tribulationis et eripiam te. 60] Ita vult innotescere 
Deus, ita vult se coli, ut ab ipso accipiamus beneficia, et quidem accipiamus propter ipsius misericordiam, non 
propter merita nostra. Haec est amplissima consolatio in omnibus afflictionibus. Et huiusmodi consolationes 
abolent adversarii, quum fidem extenuant et vituperant, et tantum docent homines per opera et merita cum Deo 
agere. 

Quod Fides in Christum Iustificet. 

61] Primum, ne quis putet nos de otiosa notitia historiae loqui, dicendum est, quomodo contingat fides. 
Postea ostendemus, et quod iustificet et quomodo hoc intelligi debeat, et diluemus ea, quae adversarii obiiciunt. 
62] Christus Lucae ultimo, 24, 47, iubet praedicare poenitentiam in nomine suo et remissionem peccatorum. 



Evangelium enim arguit omnes homines, quod sint sub peccato, quod omnes sint rei aeternae irae ac mortis, et 
offert propter Christum remissionem peccatorum et iustificationem, quae fide accipitur. Praedicatio 
poenitentiae, quae arguit nos, perterrefacit conscientias veris et seriis terroribus. In his corda rursus debent 
concipere consolationem. Id fit, si credant promissioni Christi, quod propter ipsum habeamus remissionem 
peccatorum. Haec fides in illis pavoribus erigens et consolam accipit remissionem peccatorum, iustificat et 
vivificat. Nam illa consolatio est nova et spiritualis 63] vita. Haec plana et perspicua sunt, et a piis intelligi 
possunt, et habent ecclesiae testimonia. Adversarii nusquam possunt dicere, quomodo detur Spiritus Sanctus. 
Fingunt sacramenta conferre Spiritum Sanctum ex opere operato sine bono motu accipientis, quasi vero otiosa 
res sit donatio Spiritus Sancti. 

64] Quum autem de tali fide loquamur, quae non est otiosa cogitatio, sed quae a morte liberat, et novam 
vitam in cordibus parit et est opus Spiritus Sancti: non stat cum peccato mortali, sed tantisper, dum adest, bonos 
65] fructus parit, ut postea dicemus. Quid potest dici de conversione impii seu de modo regenerationis 
simplicius et clarius? Proferant unum commentarium in Sententias [Petri Lombardi] ex tanto scriptorum 
agmine, qui 66] de modo regenerationis dixerit. Quum loquuntur de habitu dilectionis, fingunt eum homines per 
opera mereri, non docent per Verbum accipi, sicut et hoc tempore Anabaptistae docent. 67] At cum Deo non 
potest agi, Deus non potest apprehendi nisi per Verbum. Ideo iustificatio fit per Verbum, sicut Paulus inquit 
Rom. 1,16: Evangelium est potentia Dei ad salutem omni credenti. Item 10, 17: Fides est ex auditu. Et vel hinc 
argumentum sumi potest, quod fides iustificet, quia, si tantum fit iustificatio per Verbum et Verbum tantum fide 
apprehenditur, sequitur, quod fides iustificet. 68] Sed sunt aliae maiores rationes. Haec diximus hactenus, ut 
modum regenerationis ostenderemus, et ut intelligi posset, qualis sit fides, de qua loquimur. 

69] Nunc ostendemus, quod fides iustificet. Ubi primum hoc monendi sunt lectores, quod, sicut necesse est 
hanc sententiam tueri, quod Christus sit mediator, ita necesse sit defendere, quod fides iustificet. Quomodo 
enim erit Christus mediator, si in iustificatione non utimur eo mediatore, si non sentimus, quod propter ipsum 
iusti reputemur? Id autem est credere, confidere meritis Christi, quod propter ipsum certo velit nobis Deus 
placatus esse. 70] Item sicut oportet defendere, quod praeter legem necessaria sit promissio Christi, ita necesse 
est defendere, quod fides iustificet. Lex enim non potest fieri, nisi prius accepto Spiritu Sancto. Necesse est 
igitur defendere, quod promissio Christi necessaria sit. At haec non potest accipi nisi fide. Itaque qui negant 
fidem iustificare, nihil nisi legem abolito evangelio et abolito Christo docent. 

71] Sed nonnulli fortassis, quum dicitur, quod fides iustificet, intelligunt de principio, quod fides sit initium 
iustificationis seu praeparatio ad iustificationem, ita ut non sit ipsa fides illud, quo accepti sumus Deo, sed 
opera, quae sequuntur, et somniant fidem ideo valde laudari, quia sit principium. Magna enim vis est principii, 
ut vulgo dicunt: ’Ap%rf| iffj piou naviob q, ut si quis dicat, quod grammatica efficiat omnium artium doctores, 
quia praeparet ad alias artes, etiamsi sua quemque ars vere artificem efficit. Non sic de fide sentimus, sed hoc 
defendimus, quod proprie ac vere ipsa fide propter Christum iusti reputemur seu accepti Deo simus. 72] Et quia 
iustificari significat ex iniustis iustos effici seu regenerari, significat et iustos pronuntiari seu reputari. Utroque 
enim modo loquitur Scriptura. Ideo primum volumus hoc ostendere, quod sola fides ex iniusto iustum efficiat, 
hoc est, accipiat remissionem peccatorum. 

73] Offendit quosdam particula SOLA, quum et Paulus dicat Rom. 3, 28: Arbitramur hominem iustificari 
fide, non ex operibus', item Eph. 2, 8. 9: Dei donum est, non ex vobis neque ex operibus, ne quis glorietur; item 
Rom. 3, 24: Gratis iustificati. Si displicet exclusiva SOLA, tollant etiam ex Paulo illas exclusivas: gratis, non 
ex operibus, donum est etc. Nam hae quoque sunt exclusivae. Excludimus autem opinionem meriti. Non 
excludimus Verbum aut sacramenta, ut calumniantur adversarii. Diximus enim supra fidem ex Verbo concipi, 
ac multo maxime ornamus ministerium Verbi. 74] Dilectio etiam et opera sequi fidem debent. Quare non sic 
excluduntur, ne sequantur, sed fiducia meriti dilectionis aut operum in iustificatione excluditur. Idque perspicue 
ostendemus. 

Quod Remissionem Peccatorum Sola Fide in Christum Consequamur. 

75] Fateri etiam adversarios existimamus, quod in iustificatione primum necessaria sit remissio peccatorum. 
Omnes enim sub peccato sumus. Quare sic argumentamur: 

76] Consequi remissionem peccatorum est iustificari iuxta illud, Ps. 32, 1 : Beati, 77] quorum remissae sunt 
iniquitates. Sola fide in Christum, non per dilectionem, non propter dilectionem aut opera consequimur 
remissionem peccatorum, etsi dilectio sequitur fidem. 78] Igitur sola fide iustificamur, intelligendo 
iustificationem, ex iniusto iustum effici seu regenerari. 



79] Minor ita facile poterit declarari, si sciamus, quomodo fiat remissio peccatorum. Adversarii frigidissime 
disputant, utrum sint una mutatio, remissio peccatorum et infusio gratiae. Otiosi homines, quid dicerent, non 
habebant. In remissione peccatorum oportet in cordibus vinci terrores peccati et mortis aeternae, sicut Paulus 
testatur 1 Cor. 15, 56 sq. : Aculeus mortis peccatum est, potentia vero peccati lex, Gratia autem Deo, qui dat 
nobis victoriam per Dominum nostrum Iesum Christum. Id est, peccatum perterrefacit conscientias; id fit per 
legem, quae ostendit iram Dei adversus peccatum, sed vincimus per Christum. Quomodo? Fide, quum erigimus 
nos fiducia promissae misericordiae propter 80] Christum. Sic igitur probamus minorem: Ira Dei non potest 
placari, si opponamus nostra opera, quia Christus propositus est propitiator, ut propter ipsum fiat nobis placatus 
Pater. Christus autem non apprehenditur tamquam mediator nisi fide. Igitur sola fide consequimur remissionem 
peccatorum, quum erigimus corda fiducia misericordiae propter 81] Christum promissae. Item Paulus Rom. 5, 2 
ait: Per ipsum habemus accessum ad Patrem, et addit: per fidem. Sic igitur reconciliamur Patri et accipimus 
remissionem peccatorum, quando erigimur fiducia promissae misericordiae propter Christum. Adversarii 
Christum ita intelligunt mediatorem et propitiatorem esse, quia meruerit habitum dilectionis, non iubent nunc eo 
uti mediatore, sed prorsus sepulto Christo, fingunt nos habere accessum per propria opera, et per haec habitum 
illum mereri, et postea dilectione illa accedere ad Deum. Annon est hoc prorsus sepelire Christum et totam fidei 
doctrinam tollere? Paulus econtra docet nos habere accessum, hoc est, reconciliationem per Christum. Et ut 
ostenderet, quomodo id fiat, addit, quod per fidem habeamus accessum. Fide igitur propter Christum accipimus 
remissionem peccatorum. Non possumus irae Dei opponere nostram dilectionem et opera 

82] Secundo. Certum est peccata remitti propter propitiatorem Christum. Rom. 3, 25: Quem posuit Deus 
propitiatorem. Addit autem Paulus: per fidem. Itaque ita nobis prodest hic propitiator, quum fide 
apprehendimus promissam in eo misericordiam et opponimus eam irae ac iudicio Dei. Et in eandem sententiam 
scriptum est ad Ebraeos 4, 14. 16: Habentes pontificem etc. Accedamus cum fiducia. Iubet enim accedere ad 
Deum, non fiducia nostrorum meritorum, sed fiducia pontificis Christi; requirit igitur fidem. 

83] Tertio. Petrus in Actis, cap. 10, 43: Huic omnes prophetae testimonium perhibent, remissionem 
peccatorum accipere per nomen eius omnes, qui credunt in eum. Quomodo potuit clarius dicere? Remissionem 
peccatorum accipimus, inquit, per nomen eius, hoc est, propter eum: ergo non propter nostra merita, non propter 
nostram contritionem, attritionem, dilectionem, cultus, opera. Et addit: quum credimus in eum. Requirit igitur 
fidem. Neque enim possumus apprehendere nomen Christi nisi fide. Praeterea allegat consensum omnium 
prophetarum. Hoc vere est allegare ecclesiae auctoritatem. Sed de hoc loco infra de poenitentia, rursus 
dicendum erit. 

84] Quarto. Remissio peccatorum est res promissa propter Christum. Igitur non potest accipi nisi sola fide. 
Nam promissio accipi non potest nisi sola fide. Rom. 4, 16: Ideo ex fide, ut sit firma promissio, secundum 
gratiam; quasi dicat: si penderet res ex meritis nostris, incerta et inutilis esset promissio, quia nunquam 
constituere possemus, quando satis meriti essemus. Idque facile intelligere queunt peritae conscientiae Ideo 
Paulus ait Gal. 3, 22: Conclusit Deus omnia sub peccatum, ut promissio ex fide Iesu Christi detur credentibus . 
Hic detrahit meritum nobis, quia dicit omnes reos esse et conclusos sub peccatum; deinde addit promissionem, 
videlicet remissionis peccatorum et iustificationis, dari, et addit, quomodo accipi promissio possit, videlicet 
fide. Atque haec ratio sumpta ex natura promissionis apud Paulum praecipua est et saepe repetitur. Neque 
excogitari neque fingi quidquam potest, quo hoc Pauli argumentum everti queat. Proinde 85] non patiantur se 
bonae mentes depelli ab hac sententia, quod tantum fide accipiamus remissionem propter Christum. In hac 
habent certam et firmam consolationem adversus peccati terrores et adversus aeternam mortem et adversus 
omnes portas inferorum. 

86] Quum autem sola fide accipiamus remissionem peccatorum et Spiritum Sanctum, sola fides iustificat, 
quia reconciliati reputantur iusti et filii Dei, non propter suam munditiem, sed per misericordiam propter 
Christum, si tamen hanc misericordiam fide apprehendant. Ideoque Scriptura testatur, quod fide iusti reputemur, 
Rom. 3, 26. Adiiciemus igitur testimonia, quae clare pronuntiant, quod fides sit ipsa iustitia, qua coram Deo 
iusti reputamur, videlicet, non quia sit opus per sese dignum, sed quia accipit promissionem, qua Deus pollicitus 
est, quod propter Christum velit propitius esse credentibus in eum, seu quia sentit, quod Christus sit nobis 
factus a Deo sapientia, iustitia, sanctificatio et redemptio, 1 Cor. 1, 30. 

87] Paulus in Epistola ad Romanos praecipue de hoc loco disputat et proponit, quod gratis iustificemur fide, 
credentes nobis Deum placatum propter Christum. Et hanc propositionem capite tertio, quae statum universae 
disputationis continet, tradit: Arbitramur hominem fide iustificari, non ex operibus legis, 3, 28. Hic adversarii 



interpretantur ceremonias Leviticas. At Paulus non tantum de ceremoniis loquitur, sed de tota lege. Allegat enim 
infra, 7, 7, ex Decalogo: Non concupisces. Et si opera moralia mererentur remissionem peccatorum et 
justificationem, etiam nihil opus esset Christo et promissione, et ruerent omnia illa, quae Paulus de promissione 
loquitur. Male etiam scriberet ad Ephesios, 2, 8, gratis nos salvatos esse, et donum Dei esse, non ex operibus. 
Item Paulus allegat Rom. 4,1.6 Abraham, allegat Davidem. At hi de circumcisione habuerunt mandatum Dei. 
Itaque si ulla opera iustificabant, necesse erat illa opera tunc, quum mandatum haberent, etiam iustificasse. Sed 
recte docet Augustinus Paulum de tota lege loqui, sicut prolixe disputat De Spiritu et Litera, ubi postremo ait: 
His igitur consideratis pertractatis que pro viribus, quas Dominus donare dignatur, colligimus non iustificari 
hominem praeceptis bonae vitae, nisi per fidem Iesu Christi [hoc est, non lege operum sed fidei, non littera, sed 
spiritu, non factorum meritis, sed gratuita gratia]. 

88 ] Et ne putemus temere excidisse Paulo sententiam, quod fides iustificet, longa disputatione munit et 
confirmat eam in quarto capite ad Romanos, et deinde in omnibus epistolis repetit. 89 ] Sic ait capite quarto ad 
Romanos 4, 5: Operanti merces non imputatur secundum gratiam, sed secundum debitum; ei autem, qui non 
operatur, credit autem in eum, qui iustificat impium, reputatur fides eius ad iustitiam. Hic clare dicit fidem 
ipsam imputari ad iustitiam. Fides igitur est illa res, quam Deus pronuntiat esse iustitiam, et addit gratis 
imputari, et negat posse gratis imputari, si propter opera deberetur. Quare excludit etiam meritum operum 
moralium. Nam si his deberetur iustificatio coram Deo, non imputaretur fides ad iustitiam 90 ] sine operibus. Et 
postea, Rom. 4, 9: Dicimus enim, quod Abrahae imputata est 91 \ fides ad iustitiam. Capite 5, 1 ait: Iustificati ex 
fide, pacem habemus erga Deum, id est, habemus conscientias tranquillas et laetas 92 ] coram Deo. Rom. 10, 10: 
Corde creditur; ad iustitiam. Hic pronuntiat fidem esse 93 ] iustitiam cordis. Ad Gal. 2, 16: Nos in Christo Iesu 
credimus, ut iustificamur ex fide Christi et non ex operibus legis. Ad Eph. 2, 8: Gratia enim salvati estis per 
fidem, et hoc non ex vobis, Dei enim donum est; non ex operibus, ne quis glorietur. 

94] lohannis, capite primo, v. 12: Dedit eis potestatem filios Dei fieri, his, qui credunt in nomine eius, qui 
non ex sanguinibus neque ex voluntate carnis neque ex voluntate viri, sed ex Deo nati sunt. 95] lohannis 3, 
14.15: Sicut Moses exaltavit serpentem in deserto, ita exaltari oportet Filium hominis, ut omnis, qui credit in 
ipsum, non pereat. 96] Item v. 17: Non misit Deus Filium suum in mundum, ut iudicet mundum, sed ut salvetur 
mundus per ipsum. Qui credit in eum, non iudicatur. 

97 ] Act. 13, 38. 39: Notum igitur sit vobis, viri fratres, quod per hunc vobis remissio peccatorum 
annuntiatur et ab omnibus, quibus non potuistis in lege iustificati. In hoc omnis, qui credit, iustificatur. 
Quomodo potuit clarius de officio Christi et de iustificatione dici? Lex, inquit, non iustificabat. Ideo Christus 
datus est, ut credamus nos propter ipsum iustificari. Aperte detrahit legi iustificationem. Ergo propter Christum 
iusti reputamur, quum credimus, nobis Deum placatum esse 98 ] propter ipsum. Act. 4, 11. 12: Hic est lapis, qui 
reprobatus est a vobis aedificantibus, qui factus est in caput anguli, et non est in aliquo alio salus. Neque enim 
aliud nomen est sub coelo datum hominibus, in quo oporteat nos salvos fieri. Nomen autem Christi tantum fide 
apprehenditur. Igitur fiducia nominis Christi, non fiducia nostrorum operum salvamur. Nomen enim hic 
significat causam, quae allegatur, propter quam contingit salus. Et allegare nomen Christi est confidere nomine 
Christi, tamquam causa seu pretio, propter quod salvamur. 99 ] Act. 15, 9: Fide purificans corda eorum. Quare 
fides illa, de qua loquuntur apostoli, non est otiosa notitia, sed res, accipiens Spiritum Sanctum et iustificans 
nos. 

100 ] Abacuc 2, 4: Ius tus ex fide vivet. Hic primum dicit homines fide esse iustos, qua credunt Deum 
propitium esse, et addit, quod eadem fides vivificet, quia haec fides parit in corde pacem et gaudium et vitam 
aeternam. 

101 ] Esaiae 53, 11: Notitia eius iustificabit multos. Quid est autem notitia Christi, nisi nosse beneficia 
Christi, promissiones, quas per evangelium sparsit in mundum? Et haec beneficia nosse, proprie et vere est 
credere in Christum, credere, quod, quae promisit Deus propter Christum, certo praestet. 

102] Sed plena est Scriptura talibus testimoniis, quia alibi legem, alibi promissiones de Christo et de 
remissione peccatorum et de gratuita acceptatione propter Christum tradit. 

103 ] Exstant et apud sanctos patres sparsim similia testimonia. Ambrosius enim inquit in Epistola ad 
Irenaeum quendam: Subditus autem mundus eo [Deo] per legem factus est, quia ex praescripto legis omnes 
conveniuntur et ex operibus legis nemo iustificatur, id est, quia per legem peccatum cognoscitur, sed culpa non 
relaxatur. Videbatur lex nocuisse, quae omnes fecerat peccatores, sed veniens Dominus Iesus peccatum 
omnibus, quod nemo poterat evitare, donavit et chirographum nostrum sui sanguinis effusione delevit. Hoc est, 



quod ait Rom. 5, 20: Abundavit peccatum per legem; superabundavit autem gratia per Iesum. Quia postquam 
totus mundus subditus factus est, totius mundi peccatum abstulit, sicut testificatus est Iohannes, Ioh. 1, 29, 
dicens: Ecce agnus Dei, ecce, qui tollit peccatum mundi. Et ideo nemo, glorietur in operibus, quia nemo factis 
suis iustificatur. Sed qui iustus est, donatum habet, quia post lavacrum iustificatos est. Fides ergo est, quae 
liberat per sanguinem Christi, quia beatus ille, cui peccatum remittitur et venia donatur, Ps. 32, 1 . 104 ] Haec 
sunt Ambrosii verba, quae aperte patrocinantur nostrae sententiae; detrahit operibus iustificationem et tribuit 
fidei, quod liberet 105 ] per sanguinem Christi. Conferantur in unum acervum sententiarii omnes, qui magnificis 
titulis ornantur. Nam alii vocantur angelici, alii subtiles, alii irrefragabiles. Omnes isti lecti et relecti non tantum 
conferent ad intelligendum Paulum, quantum confert haec una Ambrosii sententia. 

106 ] In eandem sententiam multa contra Pelagianos scribit Augustinus. De Spiritu et Litera sic ait: Ideo 
quippe proponitur iustitia legis, quod qui fecerit eam, vivet in illa, ut quum quisque infirmitatem suam 
cognoverit, non per suas vires neque per literam ipsius legis, quod fieri non potest, sed per fidem concilians 
iustificatorem perveniat et faciat et vivat in ea. Opus rectum, quod qui; fecerit, vivet in eo, non fit nisi in 
iustificato. Iustificatio autem ex fide impetratur. Hic; clare dicit iustificatorem fide conciliari et iustificationem 
fide impetrari. Et paulo post: Ex lege timemus Deum, ex fide speramus in Deum. Sed timentibus poenam 
absconditur gratia, sub quo timore anima laborans etc. per fidem confugiat ad misericordiam Dei, ut, det, quod 
iubet. Hic docet lege terreri corda, fide autem consolationem capere, et docet prius fide apprehendere 
misericordiam, quam legem facere conemur. Recitabimus paulo post et aha quaedam. 

107 ] Profecto mirum est, adversarios tot locis Scripturae nihil moveri, quae aperte tribuunt iustificationem 
fidei, et quidem 108 ] detrahunt operibus. Num frustra existimant toties idem repeti? Num arbitrantur excidisse 
Spiritui Sancto non animadvertenti 109 ] has voces? Sed excogitaverunt etiam cavillum, quo eludunt. Dicunt de 
fide formata accipi debere, hoc est, non tribuunt fidei iustificationem nisi propter dilectionem. Imo prorsus non 
tribuunt fidei iustificationem, sed tantum dilectioni, quia somniant fidem posse 110] stare cum peccato mortali. 
Quorsum hoc pertinet, nisi ut promissionem iterum aboleant et redeant ad legem? Si fides accipit remissionem 
peccatorum propter dilectionem, semper erit incerta remissio peccatorum, quia nunquam diligimus tantum, 
quantum debemus; imo non diligimus, nisi certo statuant corda, quod donata sit nobis remissio peccatorum. Ita 
adversarii, dum requirunt, fiduciam propriae dilectionis in remissione peccatorum et iustificatione, evangelium 
dei gratuita remissione peccatorum prorsus abolent; quum tamen dilectionem illam neque praestent neque 
intelligent, nisi credant gratis accipi remissionem peccatorum. 

111 ] Nos quoque dicimus, quod dilectio fidem sequi debeat, sicut et Paulus ait Gal. 5, 6: In Christo Iesu 
neque circumcisio aliquid valet neque praeputium, sed fides per dilectionem efficax. 112 ] Neque tamen ideo 
sentiendum est, quod fiducia huius dilectionis aut propter hanc dilectionem accipiamus remissionem 
peccatorum et reconciliationem, sicut neque accipimus remissionem peccatorum propter aha opera sequentia, 
sed sola fide, et quidem fide proprie dicta, accipitur remissio peccatorum, quia promissio non potest accipi nisi 
fide. 113 ] Est autem fides proprie dicta, quae assentitur promissioni; de 114 ] hac fide loquitur Scriptura. Et quia 
accipit remissionem peccatorum et reconciliat nos Deo, prius hac fide iusti reputamur propter Christum, quam 
diligimus ac legem facimus, etsi necessario sequitur dilectio. 115 ] Neque vero haec fides est otiosa notitia, nec 
potest stare cum peccato mortali, sed est opus Spiritus Sancti, quo liberamur a morte, quo eriguntur et 
vivificantur perterrefactae mentes. 116 ] Et quia sola haec fides accipit remissionem peccatorum et reddit nos 
acceptos Deo et affert Spiritum Sanctum, rectius vocari gratia gratum faciens poterat, quam effectus sequens, 
videlicet dilectio. 

117 ] Hactenus satis copiose ostendimus et testimoniis Scripturae et argumentis ex Scriptura sumptis, ut res 
magis fieret perspicua, quod sola fide consequimur remissionem peccatorum propter Christum, et quod sola fide 
iustificemur, hoc est, ex iniustis iusti efficiamur seu regeneremur. 118 ] Facile autem iudicari potest, quam 
necessaria sit huius fidei cognitio, quia in hac una conspicitur Christi officium, hac una accipimus Christi 
beneficia, haec una affert certam et firmam 119 ] consolationem piis mentibus. Et oportet in ecclesia exstare 
doctrinam, ex qua concipiant pii certam spem salutis. Nam adversarii infeliciter consulunt hominibus, dum 
iubent dubitare, utrum consequamur remissionem peccatorum. Quomodo in morte sustentabunt se isti, qui de 
hac fide nihil audiverunt, qui putant dubitandum esse, utrum consequantur remissionem peccatorum? Praeterea 
120] necesse est retineri in ecclesia Christi evangelium, hoc est, promissionem, quod gratis propter Christum 
remittuntur peccata. Id evangelium penitus abolent, qui de hac fide, 121 ] de qua loquimur, nihil docent. At 



scholastici ne verbum quidem de hac fide tradunt. Hos sequuntur adversarii nostri et improbant hanc fidem. Nec 
vident se totam promissionem gratuitae remissionis peccatorum et iustitiae Christi abolere improbata hac fide. 

(Art. III) De Dilectione et Impletione Legis. 

1] Hic obiiciunt adversarii: Si vis in vitam ingredi, serva mandata, Matth. 19, 17; item: Factores legis 
iustificabuntur, Rom. 2, 13; et aha multa similia de lege et operibus, ad quae priusquam respondemus, 
dicendum est, quid nos de dilectione et impletione legis sentiamus. 

2] Scriptum est apud prophetam, Ier. 31, 33: Dabo legem meam in corda eorum. Et Rom. 3, 31 ait Paulus, 
legem stabiliri non aboleri per fidem. Et Christus ait Matth. 19, 17: Si vis ingredi in vitam, serva mandata. Item 
1 Cor. 13, 3: Si dilectionem non habeam, nihil sum. 3] Hae sententiae et similes testantur, quod oporteat legem 
in nobis inchoari et magis magisque fieri. Loquimur autem non de ceremoniis, sed de illa lege, quae praecipit de 
motibus cordis, videlicet de Decalogo. 4] Quia vero fides affert Spiritum Sanctum et parit novam vitam in 
cordibus, necesse est, quod pariat spirituales motus in cordibus. Et qui sint illi motus, ostendit propheta, Ier. 31, 
33, quum ait: Dabo legem meam in corda eorum. Postquam igitur fide iustificati et renati sumus, incipimus 
Deum timere, diligere, petere et exspectare ab eo auxilium, gratias agere et praedicare et obedire ei in 
afflictionibus. Incipimus et diligere proximos, quia corda habent spirituales et sanctos motus. 

5] Haec non possunt fieri, nisi postquam fide iustificati sumus et renati accipimus Spiritum Sanctum. 
Primum quia lex non potest fieri sine Christo. Item lex non potest 6] fieri sine Spiritu Sancto. At Spiritus 
Sanctus accipitur fide, iuxta illud Pauli, Gal. 3, 14: Ut promissionem Spiritus accipiamus per fidem. 7] Item 
quomodo potest humanum cor diligere Deum, dum sentit eum horribiliter irasci et opprimere nos temporalibus 
et perpetuis calamitatibus? Lex autem semper accusat nos, semper ostendit irasci 8] Deum. Non igitur dirigitur 
Deus, nisi postquam apprehendimus fide misericordiam. Ita demum fit obiectum amabile. 

9] Quamquam igitur civilia opera, hoc est, externa opera legis, sine Christo et sine Spiritu Sancto aliqua ex 
parte fieri possint, tamen apparet ex his, quae diximus: illa, quae sunt proprie legis divinae, hoc est, affectus 
cordis erga Deum, qui praecipiuntur in prima tabula, non posse fieri sine Spiritu 10] Sancto. Sed adversarii 
nostri sunt suaves theologi; intuentur secundam tabulam et politica opera, primam nihil curant, quasi nihil 
pertineat ad rem, aut certe tantum externos cultus requirunt. Illam aeternam legem et longe positam supra 
omnium creaturarum sensum atque intellectum, Deut. 6, 5: Diliges Dominum Deum tuum ex toto corde, prorsus 
non considerant . 

11] At Christus ad hoc datus est, ut propter eum donentur nobis remissio peccatorum et Spiritus Sanctus, qui 
novam et aeternam vitam ac aeternam iustitiam in nobis pariat. Quare non potest lex vere fieri nisi accepto 
Spiritu Sancto per fidem. Ideo Paulus dicit, legem stabiliri per fidem, non aboleri; quia lex ita demum fieri 
potest, quum contingit 12] Spiritus Sanctus. Et Paulus docet 2 Cor. 3, 15 sq.: Velamen, quo facies Mosis tecta 
est, non posse tolli nisi fide in Christum, qua accipitur Spiritus Sanctus. Sic enim ait: Sed usque in hodiernum 
diem, quum legitur Moses, velamen positum est super cor eorum; quum autem conversi fuerint ad Deum, 
auferetur velamen. Dominus autem Spiritus est; ubi autem Spiritus Domini, ibi libertas. 13] Velamen intelligit 
Paulus humanam opinionem de tota lege, Decalogo et ceremoniis, videlicet quod hypocritae putant externa et 
civilia opera satisfacere legi Dei, et sacrificia et cultus ex opere operato iustificare coram Deo. 14] Tunc autem 
detrahitur nobis hoc velamen, hoc est, eximitur hic error, quando Deus ostendit cordibus nostris immunditiem 
nostram et magnitudinem peccati. Ibi primum videmus nos longe abesse ab impletione legis. Ibi agnoscimus, 
quomodo caro secura atque otiosa non timeat Deum, nec vere statuat respici nos a Deo, sed casu nasci et 
occidere homines. Ibi experimur nos non credere, quod Deus ignoscat et exaudiat. Quum autem audito 
evangelio et remissione peccatorum fide erigimur, concipimus Spiritum Sanctum, ut iam recte de Deo sentire 
possimus, et timere Deum et credere ei etc. Ex his apparet, non posse legem sine Christo et sine Spiritu Sancto 
fieri. 

15] Profitemur igitur, quod necesse sit inchoari in nobis et subinde magis magisque fieri legem. Et 
complectimur simul utrumque, videlicet spirituales motus et externa bona opera. Falso igitur calumniantur nos 
adversarii, quod nostri non doceant bona opera, quum ea non solum requirant, sed etiam ostendant, quomodo 
fieri possint. 16] Eventus coarguit hypocritas, qui suis viribus conantur legem facere, quod non possint 
praestare, 17] quae conantur. Longe enim imbecillior est humana natura, quam ut suis viribus resistere diabolo 
possit, qui habet captivos omnes, qui non sunt liberati per fidem. 18] Potentia Christi opus est adversus 
diabolum, videlicet, ut, quis scimus nos propter Christum exaudiri et habere promissionem, petamus, ut 
gubernet et propugnet nos Spiritus Sanctus, ne decepti erremus, ne impulsi contra voluntatem Dei aliquid 



suscipiamus. Sicut Psalmus, 68, 19, docet: Captivam duxit captivitatem, dedit dona hominibus. Christus enim 
vicit diabolum et dedit nobis promissionem et Spiritum Sanctum, ut auxilio divino vincamus et ipsi. Et 1 Ioh. 3, 
8: Ad hoc apparuit Filius Dei, ut solvat opera diaboli. 19 ] Deinde non hoc tantum docemus, quomodo fieri lex 
possit, sed etiam quomodo Deo placeat, si quid fit, videlicet non quia legi satisfaciamus, sed quia sumus in 
Christo, sicut paulo post dicemus. Constat igitur nostros requirere bona opera. 20 ] Imo addimus et hoc, quod 
impossibile sit, dilectionem Dei, etsi exigua est, divellere a fide, quia per Christum acceditur ad Patrem, et 
accepta remissione peccatorum vere iam statuimus nos habere Deum, hoc est, nos Deo curae esse, invocamus, 
agimus gratias, timemus, diligimus, sicut Iohannes docet in prima epistola. Nos diligimus eum , inquit 1 Ioh. 4, 
19 , quia prior dilexit nos, videlicet, quia dedit pro nobis Filium et remisit nobis peccata. Ita significat 
praecedere fidem, sequi 21 ] dilectionem. Item fides illa, de qua loquimur, existit in poenitentia, hoc est, 
concipitur in terroribus conscientiae, quae sentit iram Dei adversus nostra peccata, et quaerit remissionem 
peccatorum et liberari a peccato. Et in talibus terroribus et aliis afflictionibus debet haec fides crescere et 
confirmari. Quare 22 ] non potest existere in his, qui secundum carnem vivunt, qui delectantur cupiditatibus suis 
et obtemperant eis. Ideo Paulus ait Rom. 8, 1: Nulla nunc damnatio est his, qui sunt in Christo Iesu, qui non 
secundum carnem ambulant, sed secundum Spiritum. Item v. 12.13: Debitores sumus, non carni, ut secundum 
carnem vivamus. Si enim secundum carnem vixeritis, moriemini; sin autem Spiritu actiones corporis 
mortificabitis, vivetis. 23 ] Quare fides illa, quae accipit remissionem peccatorum in corde perterrefacto et 
fugiente peccatum, non manet in his, qui obtemperant cupiditatibus, nec existit cum mortali peccato. 

24 ] Ex his effectibus fidei excerpunt adversarii unum, videlicet dilectionem, et docent, quod dilectio 
iustificet. Ita manifeste apparet, eos tantum docere legem. Non prius docent accipere remissionem peccatorum 
per fidem. Non docent de mediatore Christo, quod propter Christum habeamus Deum propitium, sed propter 
nostram dilectionem. Et tamen qualis sit illa dilectio, non dicunt, neque 25 ] dicere possunt. Praedicant se legem 
implere, quum haec gloria proprie debeatur Christo; et fiduciam propriorum operum opponunt iudicio Dei, 
dicunt enim se de condigno mereri gratiam et vitam aeternam. Haec est simpliciter impia et vana fiducia. Nam 
in hac vita non possumus legi satisfacere, quia natura carnalis non desinit malos affectus parere, etsi his resistit 
Spiritus in nobis. 

26 ] Sed quaerat aliquis: Quum et nos fateamur dilectionem esse opus Spiritus Sancti, quumque sit iustitia, 
quia est impletio legis, cur non doceamus, quod iustificet? Ad hoc respondendum est: Primum hoc certum est, 
quod non accipimus remissionem peccatorum neque per dilectionem, neque propter dilectionem nostram, sed 
propter Christum sola fide. 27 ] Sola fides, quae intuetur in promissionem et sentit ideo certo statuendum esse, 
quod Deus ignoscat, quia Christus non sit frustra mortuus etc., vincit terrores peccati et mortis. 28 ] Si quis 
dubitat, utrum remittantur sibi peccata, contumelia afficit Christum, quum peccatum suum iudicat maius aut 
efficacius esse quam mortem et promissionem Christi; quum Paulus dicat Rom. 5, 20, gratiam exuberare supra 
peccatum, hoc est, misericordiam 29 ] ampliorem esse quam peccatum. Si quis sentit se ideo consequi 
remissionem peccatorum, quia diligit, afficit contumelia Christum et comperiet in iudicio Dei, hanc fiduciam 
propriae iustitiae impiam et inanem esse. Ergo necesse est, quod fides reconciliet et 30 ] iustificet. Et sicut non 
accipimus remissionem peccatorum per alias virtutes legis seu propter eas, videlicet propter patientiam, 
castitatem, obedientiam erga magistratus etc., et tamen has virtutes sequi oportet: ita neque propter dilectionem 
Dei accipimus remissionem peccatorum, etsi sequi eam necesse est. 31 ] Ceterum nota est consuetudo sennonis, 
quod interdum eodem verbo causam et effectus complectimur Kcrtoa ai)\T.K'6o%rf) v. Ita Lucae 7, 47 ait Christus: 
Remittuntur ei peccata multa, quia dilexit multum. Interpretatur enim se ipsum Christus, quum addit v. 50: 

Fides tua salvam te fecit. Non igitur voluit Christus, quod mulier illo opere dilectionis merita esset remissionem 
peccatorum. Ideo enim clare dicit: Fides tua salvam te fecit. 32 ] At fides est, quae apprehendit misericordiam 
propter verbum Dei gratis. Si quis hoc negat fidem esse, prorsus non intelligit, 33 ] quid sit fides. Et ipsa historia 
hoc loco ostendit, quid vocet dilectionem. Mulier venit hanc afferens de Christo opinionem, quod apud ipsum 
quaerenda esset remissio peccatorum. Hic cultus est summus cultus Christi. Nihil potuit maius tribuere Christo. 
Hoc erat vere Messiam agnoscere, quaerere apud eum remissionem peccatorum. Porro sic de Christo sentire, sic 
colere, sic complecti Christum est vere credere. Christus autem usus est verbo dilectionis non apud mulierem, 
sed adversus Pharisaeum, quia totum cultum Pharisaei cum toto cultu mulieris comparabat. Obiurgat 
Pharisaeum, quod non agnosceret ipsum esse Messiam, etsi haec externa officia ipsi praestaret, ut hospiti, viro 
magno et sancto. Ostendit mulierculam et praedicat huius cultum, unguenta, lacrimas etc., quae omnia erant 
signa fidei et confessio quaedam, quod videlicet apud Christum quaereret remissionem peccatorum. Magnum 



profecto exemplum est, quod non sine causa commovit Christum, ut obiurgaret Pharisaeum, virum sapientem et 
honestum, sed non credentem. Hanc ei impietatem exprobrat et admonet eum exemplo mulierculae, significans 
turpe ei esse, quod, quum indocta muliercula credat Deo, ipse legis doctor non credat, non agnoscat Messiam, 
non quaerat apud eum remissionem peccatorum et salutem. 34 ] Sic igitur totum cultum laudat, ut saepe fit in 
Scripturis, ut uno verbo multa complectamur; ut infra latius dicemus in similibus locis, ut Lue. 11,41: Date 
eleemosynam, et omnia erunt munda. Non tantum eleemosynas requirit, sed etiam iustitiam fidei. Ita hic ait: 
Remittuntur ei peccata multa, quia dilexit multum, id est, quia me vere coluit fide et exercitiis et signis fidei. 
Totum cultum comprehendit. Interim tamen hoc docet, quod proprie accipiatur fide remissio peccatorum, etsi 
dilectio, confessio et alii boni fructus sequi debeant. Quare non hoc vult, quod fructus illi sint pretium, sint 
propitiatio, propter quam detur remissio peccatorum, quae reconciliet nos Deo. 35 ] De magna re disputamus, de 
honore Christi, et unde petant bonae mentes certam et firmam consolationem, utrum fiducia collocanda sit 36 ] 
in Christum, an in opera nostra. Quodsi in opera nostra collocanda erit, detrahitur Christo bonos mediatoris et 
propitiatoris. Et tamen comperiemus in iudicio Dei, hanc fiduciam vanam esse et conscientiam inde ruere in 
desperationem. Quodsi remissio peccatorum et reconciliatio non contingit gratis propter Christum, sed propter 
nostram dilectionem, nemo habiturus est remissionem peccatorum, nisi ubi totam legem fecerit, quia lex non 
iustificat, donec nos accusare potest. 37 ] Patet igitur, quum iustificatio sit reconciliatio propter Christum, quod 
fide iustificemur, quia certissimum est sola fide accipi remissionem peccatorum. 

38 ] Nunc igitur respondeamus ad illam obiectionem, quam supra proposuimus. Recte cogitant adversarii 
dilectionem esse legis impletionem, et obedientia erga legem certe est iustitia; sed hoc fallit eos, quod putant, 
nos ex lege iustificari. Quum autem non iustificemur ex lege, sed remissionem peccatorum et reconciliationem 
accipiamus fide propter Christum, non propter dilectionem aut legis impletionem, sequitur necessario, quod fide 
in Christum iustificemur 

39] Deinde illa legis impletio seu obedientia erga legem est quidem iustitia, quum est integra, sed in nobis 
est exigua et immunda. Ideo non placet propter seipsam, non est accepta propter seipsam. 40 ] Quamquam autem 
ex his, quae supra dicta sunt, constet iustificationem non solum initium renovationis significare, sed 
reconciliationem, qua etiam postea accepti sumus: tamen nunc multo clarius perspici poterit, quod illa inchoata 
legis impletio non iustificat, quia tantum est accepta propter fidem. Nec est confidendum, quod propria 
perfectione et impletione legis coram Deo iusti reputemur, ac non potius propter Christum: 

41 ] Primum, quia Christus non desinit esse mediator, postquam renovati sumus. Errant, qui fingunt eum 
tantum primam gratiam meritum esse, nos postea placere nostra legis impletione et mereri vitam aeternam. 
Manet 42 ] mediator Christus, et semper statuere debemus, quod propter ipsum habeamus placatum Deum, 
etiamsi nos indigni simus. Sicut Paulus 1 Cor. 4, 4 aperte docet, quum ait: Nihil mihi conscius sum, sed in hoc 
non iustificatus sum; sed sentit se fide reputari iustum propter Christum, iuxta illud: Beati, quorum remissae 
sunt iniquitates, Ps. 32, 1; Rom. 4, 7. Illa autem remissio semper accipitur fide. Item imputatio iustitiae 
evangelii est ex promissione; igitur semper accipitur fide, semper statuendum est, quod fide 43 ] propter 
Christum iusti reputemur. Si renati postea sentire deberent, se acceptos fore propter impletionem legis, quando 
esset conscientia certa, se placere Deo, quum nunquam legi satisfaciamus? 44 ] Ideo semper ad promissionem 
recurrendum est, hac sustentanda est infirmitas nostra, et statuendum nos propter Christum iustos reputari, qui 
sedet ad dextram Patris et perpetuo interpellat pro nobis, Rom. 8, 34. Hunc pontificem contumelia afficit, si 
quis sentit se iam iustum et acceptum esse propter propriam impletionem legis, non propter illius promissionem. 
Nec intelligi potest, quomodo fingi queat homo iustus esse coram Deo, excluso propitiatore et mediatore 
Christo. 

45 ] Item, quid opus est longa disputatione? Tota Scriptura, tota ecclesia clamat legi non satisfieri. Non igitur 
placet illa inchoata legis impletio propter seipsam, sed propter 46 ] fidem in Christum. Alioqui lex semper 
accusat nos. Quis enim satis diligit, aut satis timet Deum? Quis satis patienter sustinet afflictiones a Deo 
impositas? Quis non saepe dubitat, utrum Dei consilio an casu regantur res humanae? Quis non saepe dubitat, 
utrum a Deo exaudiatur? Quis non saepe stomachatur, quod impii fortuna meliore utuntur quam pii, quod pii ab 
impiis opprimuntur? Quis satisfacit vocationi suae? Quis diligit proximum sicut seipsum? Quis non irritatur 47 ] 
a concupiscentia? Ideo Paulus inquit Rom. 7, 19: Non quod volo, bonum, hoc facio, sed quod nolo malum. Item 
v. 25: Mente servio legi Dei, carne autem servio legi peccati. Hic aperte praedicat se legi peccati servire. Et 
David ait Ps. 143, 2: Non intres in iudicium cum servo tuo, quia non iustificabitur in conspectu tuo omnis 
vivens. Hic etiam servus Dei deprecatur iudicium. Item Ps. 32, 2: Beatus vir, cui non imputat Dominus 



peccatum. Semper igitur in hac infirmitate nostra adest peccatum, quod imputari poterat, de quo paulo post 
inquit, v. 6: Pro hoc orabit ad te omnis sanctus. Hic ostendit sanctos etiam oportere petere remissionem 48] 
peccatorum. Plus quam caeci sunt, qui malos affectus in carne non sentiunt esse peccata, de quibus Paulus Gal. 
5, 17 dicit: Caro concupiscit adversus Spiritum, Spiritus adversus carnem. 49] Caro diffidit Deo, confidit rebus 
praesentibus, quaerit humana auxilia in calamitate, etiam contra voluntatem Dei, fugit afflictiones, quas debebat 
tolerare propter mandatum Dei, dubitat de Dei misericordia etc. Cum talibus affectibus luctatur Spiritus Sanctus 
in cordibus, ut eos reprimat ac mortificet, et inferat novos 50] spirituales motus. Sed de hoc loco infra plura 
testimonia colligemus, quamquam ubique obvia sunt, non solum in Scripturis, sed etiam in sanctis patribus. 

51] Praeclare inquit Augustinus: Omnia mandata Dei implentur, quando, quidquid non fit, ignoscitur. 
Requirit igitur fidem, etiam in bonis operibus, ut credamus nos placere Deo propter Christum nec opera ipsa per 
52] se digna esse, quae placeant. Et Hieronymus contra Pelagianos: Tunc ergo iusti sumus, quando nos 
peccatores fatemur, et iustitia nostra non ex proprio merito, sed ex Dei consistit misericordia. 53] Oportet igitur 
adesse fidem in illa inchoata legis impletione, quae statuat, nos propter Christum habere Deum placatum. Nam 
misericordia non potest apprehendi nisi fide, sicut supra 54] aliquoties dictum est. Quare quum ait Paulus Rom. 
3, 31, legem stabiliri per fidem, non solum hoc intelligi oportet, quod fide renati concipiant Spiritum Sanctum, 
et habeant motus consentientes legi Dei, sed multo maxime refert et hoc addere, quod sentire nos oportet, quod 
procul a perfectione legis absimus. 55] Quare non possumus statuere, quod coram Deo iusti reputemur propter 
nostram impletionem legis, sed quaerenda est alibi iustificatio, ut conscientia fiat tranquilla. Non enim sumus 
iusti coram Deo, donec fugientes iudicium Dei irascimur Deo. 56] Sentiendum est igitur, quod reconciliati fide 
propter Christum iusti reputemur, non propter legem aut propter opera nostra, sed quod haec inchoata impletio 
legis placeat propter fidem, et quod propter fidem non imputetur hoc, quod deest impletioni legis, etiamsi 
conspectus impuritatis nostrae perterrefacit nos. Iam si est alibi quaerenda iustificatio, ergo nostra dilectio 57] et 
opera non iustificant. Longe supra nostram munditiem, imo longe supra ipsam legem collocari debent mors et 
satisfactio Christi, nobis donata, ut statuamus nos propter illam satisfactionem habere propitium Deum, non 
propter nostram impletionem legis. 

58] Hoc docet Paulus ad Gal. 3, 13, quum ait: Christus redemit nos a maledictione legis, factus pro nobis 
maledictum, hoc est, lex damnat omnes homines, sed Christus, quia sine peccato subiit poenam peccati et 
victima pro nobis factus est, sustulit illud ius legis, ne accuset, ne damnet hos, qui credunt in ipsum, quia ipse 
est propitiatio pro eis, propter quam nunc iusti reputantur. Quum autem iusti reputentur, lex non potest eos 
accusare aut damnare, etiamsi re ipsa legi non satisfecerint. In eandem sententiam scribit ad Colossenses, 2, 10: 
In Christo consummati estis', quasi dicat: etsi adhuc procul abestis a perfectione legis, tamen non damnant vos 
reliquiae peccati, quia propter Christum habemus reconciliationem certam et firmam, si creditis, etiamsi haeret 
peccatum in carne vestra. 

59] Semper debet in conspectu esse promissio, quod Deus propter suam promissionem, propter Christum, 
velit esse propitius, velit iustificare, non propter legem aut opera nostra. In hac promissione debent pavidae 
conscientiae quaerere reconciliationem et iustificationem, hac promissione debent se sustentare ac certo 
statuere, quod habeant Deum propitium propter Christum, propter suam promissionem. Ita nunquam possunt 
opera conscientiam reddere pacatam, 60] sed tantum promissio. Si igitur praeter dilectionem et opera alibi 
quaerenda est iustificatio et pax conscientiae, ergo dilectio et opera non iustificant, etsi sunt virtutes et iustitiae 
legis, quatenus sunt impletio legis. Et eatenus haec obedientia legis iustificat iustitia legis. Sed haec imperfecta 
iustitia legis non est accepta Deo nisi propter fidem. Ideo non iustificat, id est, neque reconciliat, neque 
regenerat, neque per se facit acceptos coram Deo. 

61] Ex his constat sola fide nos iustificat coram Deo, quia sola fide accipimus remissionem peccatorum et 
reconciliationem propter Christum, quia reconciliatio seu iustificatio est res promissa propter Christum, non 
propter legem. Itaque sola fide accipitur, etsi donato Spiritu Sancto sequitur legis impletio. 

Responsio ad Argumenta Adversariorum. 

62] Cognitis autem huius causae fundamentis, videlicet discrimine legis et promissionum seu evangelii, 
facile erit diluere ea, quae adversarii obiiciunt. Citant enim dicta de lege et operibus et omittunt dicta de 
promissionibus. 63] Semel autem responderi ad omnes sententias de lege potest, quod lex non possit fieri sine 
Christo, et si qua fiunt civilia opera sine Christo, non placent Deo. Quare quum praedicantur opera, necesse est 
addere, quod fides requiratur, quod propter fidem praedicentur, quod sint fructus et testimonia fidei. 64] 
Ambiguae et periculosae causae multas et varias solutiones gignunt. Verum est enim illud veteris poetae: 

Sed in bonis et finnis causis una atque altera solutio, sumpta ex fontibus, corrigit omnia, quae videntur 
offendere. Id fit et in hac nostra causa. Nam illa regula, quam modo recitavi, interpretatur omnia dicta, quae de 
lege 65 ] et operibus citantur. Fatemur enim Scripturam alibi legem, alibi evangelium seu gratuitam 
promissionem peccatorum propter Christum tradere. Verum adversarii nostri simpliciter abolent gratuitam 
promissionem, quum negant, quod fides iustificet, quum docent, quod propter dilectionem et opera nostra 
accipiamus remissionem peccatorum et 66] reconciliationem. Si pendet ex conditione operum nostrorum 
remissio peccatorum, prorsus erit incerta. Erit igitur abolita promissio. 67 ] Proinde nos revocamus pias mentes 
ad considerandas promissiones, et de gratuita remissione peccatorum et reconciliatione, quae fit per fidem in 
Christum, docemus. Postea addimus et doctrinam legis. Et haec oportet aD pGoropsuv, ut ait Paulus 2 Tim. 2, 15. 
Videndum est, quid legi, quid promissionibus Scriptura tribuat. Sic enim laudat opera, ut non tollat gratuitam 
promissionem. 

68] Sunt enim facienda opera propter mandatum Dei, item ad exercendam fidem, item propter confessionem 
et gratiarum actionem. Propter has causas necessario debent bona opera fieri, quae, quamquam fiunt in carne 
nondum prorsus renovata, quae retardat motus Spiritus Sancti et aspergit aliquid de sua immunditie, tamen 
propter fidem sunt opera sancta, divina, sacrificia et politia Christi regnum suum ostendentis coram hoc mundo. 
In his enim sanctificat corda et reprimit diabolum, et ut retineat evangelium inter homines, foris opponit regno 
diaboli confessionem sanctorum et in nostra imbecillitate declarat potentiam suam. 69 ] Pauli apostoli, 

Athanasii, Augustini et similium, qui docuerunt ecclesias, pericula, labores, conciones sunt sancta opera, sunt 
vera sacrificia Deo accepta, sunt certamina Christi, 70 ] per quae repressit diabolum et depulit ab his, qui 
crediderunt. Labores Davidis in gerendis bellis et in administratione domestica sunt opera sancta, sunt vera 
sacrificia, sunt certamina Dei, defendentis illum populum, qui habebat Verbum Dei, adversus 71 ] diabolum, ne 
penitus extingueretur notitia Dei in terris. Sic sentimus etiam de singulis bonis operibus in infimis vocationibus 
et in privatis. Per haec opera triumphat Christus adversus diabolum, ut quod Corinthii, 1 Cor. 16, 1, conferebant 
eleemosynam, sanctum opus erat et sacrificium et certamen Christi adversus diabolum, qui laborat, ne quid flat 
72 ] ad laudem Dei. Talia opera vituperare, confessionem doctrinae, afflictiones, officia caritatis, mortificationes 
carnis, profecto esset vituperare externam regni Christi inter homines 73 ] politiam. Atque hic addimus etiam de 
praemiis et de merito. Docemus operibus fidelium proposita et promissa esse praemia. Docemus bona opera 
meritoria esse, non remissionis peccatorum, gratiae aut iustificationis (haec enim tantum fide consequimur), sed 
aliorum praemiorum corporalium et spiritualium in hac vita et post hanc vitam, quia Paulus 74 ] inquit 1 Cor. 3, 
8: Unusquisque recipiet mercedem iuxta suum laborem. Erunt igitur dissimilia praemia propter dissimiles 
labores. At remissio peccatorum similis et aequalis est omnium, sicut unus est Christus, et offertur gratis 
omnibus, qui credunt sibi propter Christum remitti peccata. Accipitur igitur tantum fide remissio peccatorum et 
iustificatio, non propter ulla opera, sicut constat in terroribus conscientiae, quod non possunt irae Dei opponi 
ulla nostra opera, sicut Paulus clare dicit Rom. 5, 1: Fide iustificati, pacem habemus erga Deum per Dominum 
nostrum Iesum Christum, per quem et accessum habemus fide etc. 75 ] Fides autem, quia filios Dei facit, facit et 
coheredes Christi. Itaque quia iustificationem non meremur operibus nostris, qua efficimur filii Dei et coheredes 
Christi, non meremur vitam aeternam operibus nostris. Fides enim consequitur, quia fides iustificat nos, et habet 
placatum Deum. Debetur autem iustificatis iuxta illud Rom. 8, 30: Quos iustificavit, eosdem et glorificant. 76 ] 
Paulus Eph. 6, 2 sq. commendat nobis praeceptum de honorandis parentibus mentione praemii, quod additur illi 
praecepto, ubi non vult, quod obedientia erga parentes iustificet 77 ] nos coram Deo; sed postquam fit in 
iustificatis, meremur alia magna praemia. Deus tamen varie exercet sanctos et saepe differt praemia iustitiae 
operum, ut discant non confidere sua iustitia, ut discant quaerere voluntatem Dei magis quam praemia, sicut 
apparet in lobo, in Christo et aliis sanctis. Et de hac re docent nos multi psalmi, qui consolantur nos adversus 
felicitatem impiorum, ut Ps. 37, 1: Noli aemulari. Et Christus ait Matth. 5, 10: Beati, qui 78 ] persecutionem 
patiuntur propter iustitiam, quoniam ipsorum est regnum coelorum. His 79 ] praeconiis bonorum operum 
moventur haud dubie fideles ad bene operandum. Interim etiam praedicatur doctrina poenitentiae adversus 
impios, qui male operantur, ostenditur ira 80 ] Dei, quam mutatus est omnibus, qui non agunt poenitentiam. 
Laudamus igitur et requirimus bona opera et multas ostendimus causas, quae fieri debeant. 

Sic de operibus docet et Paulus, quum inquit Rom. 4, 9 sq., Abraham accepisse circumcisionem, non ut per 
illud opus iustificaretur. Iam enim fide consecutus erat, ut iustus reputaretur. Sed accessit circumcisio, ut 



haberet in corpore scriptum signum, quo commonefactus exerceret fidem, quo etiam confiteretur fidem coram 
aliis et alios ad credendum suo 81] testimonio invitaret. Abel fide gratiorem hostiam obtulit, Hebr. 11,4. Quia 
igitur fide iustus erat, ideo placuit sacrificium, quod faciebat, non ut per id opus mereretur remissionem 
peccatorum et gratiam, sed ut fidem suam exerceret et ostenderet abis ad invitandos eos ad credendum. 

82 ] Quum hoc modo bona opera sequi fidem debeant, longe aliter utuntur operibus homines, qui non 
possunt credere ac statuere in corde, sibi gratis ignosci propter Christum, se habere Deum propitium gratis 
propter Christum. Hi, quum vident opera sanctorum, humano more iudicant, sanctos promeruisse remissionem 
peccatorum et gratiam per haec opera. Ideo imitantur ea et sentiunt se per opera similia mereri remissionem 
peccatorum et gratiam, sentiunt se per illa opera placare iram Dei et consequi, ut propter illa opera iusti 
reputentur. 83 ] Hanc impiam opinionem in operibus damnamus. Primum, quia obscurat gloriam Christi, quum 
homines proponunt Deo haec opera tamquam pretium et propitiationem. Hic bonos, debitus uni Christo, 
tribuitur nostris operibus. Secundo, neque tamen inveniunt conscientiae pacem in his operibus, sed alia super 
alia in veris terroribus cumulantes tandem desperant, quia nullum opus satis mundum inveniunt. Semper accusat 
lex et parit iram. Tertio, tales nunquam assequuntur notitiam Dei; quia enim irati fugiunt Deum iudicantem et 
affligentem, nunquam sentiunt se exaudiri. 84 ] At fides ostendit praesentiam Dei, postquam constituit, quod 
Deus gratis ignoscat et exaudiat. 

85 ] Semper autem in mundo haesit impia opinio de operibus. Gentes habebant sacrificia, sumpta a patribus. 
Horum opera imitabantur, fidem non tenebant, sed sentiebant opera illa propitiationem et pretium esse, propter 
quod Deus reconciliaretur ipsis. 86] Populus in lege imitabatur sacrificia hac opinione, quod propter illa opera 
haberent placatum Deum, ut ita loquamur, ex opere operato. Hic videmus, quam vehementer obiurgent populum 
prophetae. Psalmo 50, 8: Non in sacrificiis arguam te. Et Ieremia 7, 22: Non praecepi de holocaustomatis. Tales 
loci damnant non opera, quae certe Deus praeceperat ut externa exercitia in hac politia, sed damnant impiam 
persuasionem, quod sentiebant se per illa opera placare iram Dei, et 87 ] fidem abiiciebant. Et quia nulla opera 
reddunt pacatam conscientiam, ideo subinde nova opera excogitantur praeter mandata Dei. Populus Israel 
viderat prophetas in excelsis sacrificasse. Porro sanctorum exempla maxime movent animos, sperantes se 
similibus operibus perinde gratiam consecuturos esse, ut illi consecuti sunt. Quare hoc opus mirabili studio 
coepit imitari populus, ut per id opus mereretur remissionem peccatorum, gratiam et iustitiam. At prophetae 
sacrificaverant in excelsis, non ut per illa opera mererentur remissionem peccatorum et gratiam, sed quia in illis 
locis docebant, ideo ibi testimonium fidei suae proponebant. 88] Populus audierat Abraham immolasse filium 
suum. Quare et ipsi, ut asperrimo ac difficillimo opere placarent iram Dei, mactaverunt filios. At Abraham non 
hac opinione immolabat filium, ut id opus esset pretium et propitiatio, propter quam iustus reputaretur. 89 ] Sic 
in ecclesia instituta est coena Domini, ut recordatione promissionum Christi, quarum in hoc signo admonemur, 
confirmetur in nobis fides et foris confiteamur fidem nostram et praedicemus beneficia Christi, sicut Paulus ait 
1 Cor. 11, 26: Quoties feceritis, mortem Domini annunciabitis etc. Verum adversarii nostri contendunt missam 
esse opus, quod ex opere operato iustificat et tollit reatum culpae et poenae in his, pro quibus fit. Sic enim 
scribit Gabriel. 

90 ] Antonius, Bemhardus, Dominicus, Franciscus et alii sancti patres elegerunt certum vitae genus vel 
propter studium, vel propter aha utilia exercitia. Interim sentiebant se fide propter Christum iustos reputari et 
habere propitium Deum, non propter illa propria exercitia. Sed multitudo deinceps imitata est non fidem patrum, 
sed exempla sine fide, ut per illa opera mererentur remissionem peccatorum, gratiam et iustitiam; non senserunt 
se haec gratis accipere propter propitiatorem Christum. Sic de omnibus operibus iudicat mundus, 91 ] quod sint 
propitiatio, qua placatur Deus, quod sint pretia, propter quae reputamur iusti. Non sentit Christum esse 
propitiatorem, non sentit, quod fide gratis consequamur, ut iusti reputemur propter Christum. Et tamen quum 
opera non possint reddere pacatam conscientiam, eliguntur subinde alia, fiunt novi cultus, nova vota, novi 
monachatus praeter mandatum Dei, ut aliquod magnum opus quaeratur, quod possit 92 ] opponi irae et iudicio 
Dei. Has impias opiniones de operibus adversarii tuentur contra Scripturam, At haec tribuere operibus nostris, 
quod sint propitiatio, quod mereantur remissionem peccatorum et gratiam, quod propter ea iusti coram Deo 
reputemur, non fide propter Christum propitiatorem, quid hoc aliud est, quam Christo detrahere honorem 
mediatoris et 93 ] propitiatoris? Nos igitur, etsi sentimus ac docemus, bona opera necessario facienda esse ( debet 
enim sequi fidem inchoata legis impletio), tamen Christo suum honorem reddimus, sentimus ac docemus, quod 
fide propter Christum coram Deo iusti reputemur, quod non reputemur iusti propter opera sine mediatore 
Christo, quod non mereamur remissionem peccatorum, gratiam et iustitiam per opera, quod opera nostra non 



possimus opponere irae et iudicio Dei, quod opera non possint terrores peccati vincere, sed quod sola fide 
vincantur terrores peccati, 94 ] quod tantum mediator Christus per fidem opponendus sit irae et iudicio Dei. Si 
quis secus sentit, non reddit Christo debitum honorem, qui propositus est, ut sit propitiator, ut per ipsum 95 ] 
habeamus accessum ad Patrem. Loquimur autem nunc de iustitia, per quam agimus cum 96 ] Deo, non cum 
hominibus, sed qua apprehendimus gratiam et pacem conscientiae. Non potest autem conscientia pacata reddi 
coram Deo, nisi sola fide, quae statuit nobis Deum placatum esse propter Christum, iuxta illud, Rom. 5,1: 
Iustificari ex fide, pacem habemus ; quia iustificatio tantum est res gratis promissa propter Christum, quare sola 
fide semper coram Deo accipitur. 

97] Nunc igitur respondebimus ad illos locos, quos citant adversarii, ut probent nos dilectione et operibus 
iustificari. Ex Corinthiis, 1 Cor. 13, 2, citant: Si omnem fidem habeam etc., caritatem autem non habeam, nihil 
sum. Et hic magnifice triumphant. Totam ecclesiam, aiunt, certificat Paulus, quod non iustificat sola fides. 

Facilis 98 ] autem responsio est, postquam ostendimus supra, quid de dilectione et operibus sentiamus. Hic locus 
Pauli requirit dilectionem. Hanc requirimus et nos. Diximus enim supra, oportere existere in nobis 
renovationem et inchoatam legis impletionem, iuxta illud, Ier. 31, 33: Dabo legem meam in corda eorum. Si 
quis dilectionem abiecerit, etiamsi habet magnam fidem, tamen non retinet eam. Non 99 ] enim retinet Spiritum 
Sanctum. Neque vero hoc loco tradit Paulus modum iustificationis, sed scribit his, qui, quum fuissent iustificari, 
cohortandi erant, ut bonos fructus ferrent, ne amitterent Spiritum Sanctum. Ac 100 ] praepostere faciunt 
adversarii: hunc unum locum citant, in quo Paulus docet de fructibus, alios locos plurimos omittunt, in quibus 
ordine disputat de modo iustificationis. Ad hoc in aliis locis, qui de fide loquuntur, semper ascribunt 
correctionem, quod debeant intelligi de fide fonnata. Hic nullam ascribunt correctionem, quod fide etiam opus 
sit sentiente, quod reputemur iusti propter Christum propitiatorem. Ita adversarii excludunt Christum a 
iustificatione et tantum docent iustitiam legis. Sed redeamus ad Paulum. 101 ] Nihil quisquam ex hoc textu 
amplius ratiocinari potest, quam quod dilectio sit necessaria. Id fatemur. Sicut necessarium est non furari. 

Neque vero recte ratiocinabitur, si quis inde velit hoc efficere: non furari necessarium est, igitur non furari 
iustificat; quia iustificatio non est certi operis approbatio, sed totius personae. Nihil igitur laedit nos hic Pauli 
locus; tantum ne affingant adversarii, quidquid ipsis libet. Non enim dicit, quod iustificet dilectio, sed quod nihil 
sim, id est, quod fides extinguatur, quamlibet magna contigerit. Non dicit, quod dilectio vincat terrores peccati 
et mortis, quod dilectionem nostram opponere pessimus irae ac iudicio Dei, quod dilectio nostra satisfaciat legi 
Dei, quod sine propitiatore Christo habeamus accessum ad Deum nostra dilectione, quod dilectione nostra 
accipiamus promissam remissionem peccatorum. Nihil horum dicit Paulus. Non igitur sentit, quod dilectio 
iustificet, quia tantum ita iustificamur, quum apprehendimus propitiatorem Christum et credimus nobis Deum 
propter Christum placatum esse. Nec est iustificatio somnianda omisso propitiatore Christo. 102 ] Tollant 
adversarii promissionem de Christo, aboleant evangelium, si nihil opus est Christo, si nostra dilectione 
possumus vincere mortem, si nostra dilectione sine propitiatore Christo 103 ] accessum habemus ad Deum. 
Adversarii corrumpunt pleraque loca, quia suas opiniones ad ea afferunt, non sumunt ex ipsis locis sententiam. 
Quid enim habet hic locus incommodi, si detraxerimus interpretationem, quam adversarii de suo assuunt, non 
intelligentes, quid sit iustificatio aut quomodo flat? Corinthii antea iustificati multa acceperant excellentia dona. 
Fervebant initia, ut fit. Deinde coeperunt inter eos existere simultates, ut significat Paulus, coeperunt fastidire 
bonos doctores. Ideo obiurgat eos Paulus, revocans ad officia dilectionis; quae, etiamsi sunt necessaria, tamen 
stultum fuerit somniare, quod opera secundae tabulae coram Deo iustificent, per quam agimus cum hominibus, 
non agimus proprie cum Deo. At in iustificatione agendum est cum Deo, placanda est ira eius, conscientia erga 
Deum pacificanda est. Nihil horum fit per opera secundae tabulae. 

104 ] Sed obiiciunt praeferri dilectionem fidei et spei. Paulus enim ait 1 Cor. 13, 13: Maior horum caritas. 
Porro consentaneum est maximam et praecipuam virtutem iustificare. 105 ] Quamquam hoc loco Paulus proprie 
loquitur de dilectione proximi et significat, dilectionem maximam esse, quia plurimos fructus habet. Fides et 
spes tantum agunt cum Deo. At dilectio foris erga homines infinita habet officia, tamen largiamur sane 
adversariis, dilectionem Dei et proximi maximam virtutem esse, quia hoc summum praeceptum est: Diliges 
Dominum Deum, Matth. 22, 37. Verum quomodo inde ratiocinabuntur, quod dilectio iustificet? 106 ] Maxima 
virtus, inquiunt, iustificat. Imo, sicut lex etiam maxima seu prima non iustificat, ita nec maxima virtus legis. Sed 
illa virtus iustificat, quae apprehendit Christum, quae communicat nobis Christi merita, qua accipimus gratiam 
et pacem a Deo. Haec autem virtus fides est. Nam, ut saepe dictum est, fides non tantum notitia est, sed multo 
magis velle accipere seu apprehendere ea, quae in promissione de Christo offeruntur. 107 ] Est autem et haec 



obedientia erga Deum, velle accipere oblatam promissionem, non minus Carpsi a, quam dilectio. Vult sibi credi 
Deus, vult nos ab ipso bona accipere, et id pronuntiat esse verum cultum. 

108 ] Ceterum adversarii tribuunt dilectioni iustificationem, quia ubique legis iustitiam docent et requirunt. 
Non enim possumus negare, quin dilectio sit summum opus legis. Et humana sapientia legem intuetur et quaerit 
in ea iustitiam. Ideo et scholastici doctores, magni et ingeniosi homines, summum opus legis praedicant, huic 
operi tribuunt iustificationem. Sed decepti humana sapientia non viderunt faciem Mosis retectam, sed velatam, 
sicut Pharisaei, philosophi, Mahometistae. 109 ] Verum nos stultitiam evangelii praedicamus, in quo alia iustitia 
revelata est, videlicet, quod propter Christum propitiatorem iusti reputemur, quum credimus nobis Deum 
propter Christum placatum esse. Nec ignoramus, quantum haec doctrina abhorreat a iudicio rationis ac legis. 

Nec ignoramus multo speciosiorem esse doctrinam legis de dilectione. Est enim sapientia. Sed non pudet nos 
stultitiae evangelii. Id propter gloriam Christi defendimus et rogamus Christum, ut Spiritu Sancto suo adiuvet 
nos, ut id illustrare ac patefacere possimus. 

110 ] Adversarii in confutione et hunc locum contra nos citaverunt ex Coi. 3, 14: Caritas est vinculum 
perfectionis. Hinc ratiocinantur, quod dilectio iustificet, quia perfectos efficit. Quamquam hic multis modis de 
perfectione responderi posset, tamen nos simpliciter sententiam Pauli recitabimus. Certum est Paulum de 
dilectione proximi loqui. Neque vero existimandum est, quod Paulus aut iustificationem aut perfectionem coram 
Deo tribuerit operibus secundae tabulae potius, quam primae. Et si dilectio efficit perfectos, nihil igitur opus erit 
propitiatore Christo. Nam fides tantum apprehendit propitiatorem Christum. Hoc autem longissime abest a 
sententia Pauli, qui nunquam patitur 111] excludi propitiatorem Christum. Loquitur igitur non de personali 
perfectione, sed de integritate communi ecclesiae. Ideo enim ait, dilectionem esse vinculum seu colligationem, 
ut significet se loqui de colligandis et copulandis pluribus membris ecclesiae inter se. Sicut enim in omnibus 
familiis, in omnibus rebuspublicis concordia mutuis officiis alenda est, nec retineri tranquillitas potest, nisi 
quaedam errata inter se dissimulent homines et condonent: ita iubet Paulus in ecclesia dilectionem existere, 
quae retineat concordiam, quae toleret, sicubi opus est, asperiores mores fratrum, quae dissimulet quaedam levia 
errata, ne dissiliat ecclesia in varia schismata et ex schismatis oriantur odia, factiones et haereses. 

112] Necesse est enim dissilire concordiam, quando aut episcopi imponunt populo duriora onera, nec habent 
rationem imbecillitatis in populo. Et oriuntur dissidia, quando populus nimis acerbe iudicat de moribus 
doctorum aut fastidit doctores propter quaedam levia incommoda; quaeruntur enim deinde et aliud doctrinae 
genus et alii doctores. 113 ] Econtra perfectio, id est, integritas ecclesiae, conservatur, quando firmi tolerant 
infirmos, quando populus boni consulit quaedam incommoda in moribus doctorum, quando episcopi quaedam 
condonant imbecillitati populi. 114 ] De his praeceptis aequitatis pleni sunt libri omnium sapientum, ut in hac 
vitae consuetudine multa condonemus inter nos propter communem tranquillitatem. Et de ea quum hic, tum 
alias saepe praecipit Paulus. Quare adversarii imprudenter ratiocinantur ex nomine perfectionis, quod dilectio 
iustificet, quum Paulus de integritate et tranquillitate communi loquatur. Et sic interpretatur hunc locum 
Ambrosius: Sicut aedificium dicitur perfectum seu integrum, quum omnes partes apte inter se coagmentatae 
sunt. 115 ] Turpe est autem adversariis, tantopere praedicare dilectionem, quum nusquam praestent eam. Quid 
nunc agunt? Dissipant ecclesias, scribunt leges sanguine et has proponunt Caesari, clementissimo Principi, 
promulgandas, trucidant sacerdotes et alios bonos viros, si quis leviter significavit se aliquem manifestum 
abusum non omnino probare. Haec non conveniunt ad ista praeconia dilectionis, quae, si sequerentur adversarii, 
ecclesiae tranquillae essent et respublica pacata. Nam hi tumultus consilescerent, si adversarii non nimis acerbe 
exigerent quasdam traditiones inutiles ad pietatem, quarum plerasque ne ipsi quidem observant, qui 
vehementissime defendunt eas. Sed sibi facile ignoscunt, aliis non item, ut ille apud poetam: Egomet mi 
ignosco, Maevius [Maenius] inquit. 116 ] Id autem alienissimum est ab his encomiis dilectionis, quae hic ex 
Paulo recitant, nec magis intelligunt, quam parietes intelligunt vocem, quam reddunt. 

117 ] Ex Petro citant et hanc sententiam, 1 Petr. 4, 8: Universe delicta operit caritas. Constat et Petrum loqui 
de dilectione erga proximum, quia hunc locum accommodat ad praeceptum, quo iubet, ut diligant se mutuo. 
Neque vero ulli apostolo in mentem venire potuit, quod dilectio nostra vincat peccatum et mortem, quod dilectio 
sit propitiatio, propter quam Deus reconcilietur omisso mediatore Christo, quod dilectio sit iustitia sine 
mediatore Christo. Haec enim dilectio, si qua esset, esset iustitia legis, non evangelii, quod promittit nobis 
reconciliationem et iustitiam, si credamus, quod propter Christum propitiatorem Pater placatus sit, quod 
donentur 118 ] nobis merita Christi. Ideo Petrus paulo ante iubet, ut accedamus ad Christum, ut aedificemur 
super Christum. Et addit: Qui crediderit in eum, non confundetur, 1 Petr. 2, 4 6. Dilectio nostra non liberat nos a 



confusione, quum Deus iudicat et arguit nos. Sed fides in Christum liberat in his pavoribus, quia scimus propter 
Christum nobis ignosci. 

119 ] Ceterum haec sententia de dilectione sumpta est ex Proverbiis, 10, 12, ubi antithesis clare ostendit, 
quomodo intelligi debeat: Odium suscitat rixas, et universa delicta tegit dilectio. 120 ] Idem prorsus docet, quod 
illa Pauli sententia ex Colossensibus sumpta, ut, si quae dissensiones inciderint, mitigentur et componantur 
aequitate et commoditate nostra. Dissensiones, inquit, crescunt odiis, ut saepe videmus ex levissimis 
offensionibus maximas fieri tragoedias. Inciderant quaedam inter C. Caesarem et Pompeium leves offensiones, 
in quibus, si alter alteri paululum cessisset, non extitisset bellum civile. Sed dum uterque morem gerit odio suo, 
ex re nihili maximi motus orti sunt. 121 ] Et multae in ecclesia haereses ortae sunt tantum odio doctorum. Itaque 
non de propriis delictis, sed de alienis loquitur, quum ait: Dilectio tegit delicta, videlicet aliena, et quidem inter 
homines, id est, etiamsi quae offensiones incidunt, tamen dilectio dissimulat, ignoscit, cedit, non agit omnia 
summo iure. Petrus igitur non hoc vult, quod dilectio coram Deo mereatur remissionem peccatorum, quod sit 
propitiatio excluso mediatore Christo, quod regeneret ac iustificet, sed quod erga homines non sit morosa, non 
aspera, non intractabilis, quod quaedam errata amicorum dissimulet, quod mores aliorum etiam asperiores boni 
consulat, sicut vulgaris quaedam sententia praecipit: Mores amici noveris, non 122 ] oderis. Neque temere de 
hoc officio dilectionis toties praecipiunt apostoli, quod philosophi vocant £ 7usii Ksiav. Necessaria est enim haec 
virtus ad publicam concordiam retinendam, quae non potest durare, nisi multa dissimulent, multa condonent 
inter se pastores et ecclesiae. 

123 ] Ex Iacobo citant 2, 24: Videtis igitur, quod ex operibus iustificatur homo et non ex fide sola. Neque 
alius locus ullus magis putatur officere nostrae sententiae, sed est facilis et plana responsio. Si non assuant 
adversarii suas opiniones de meritis operum, Iacobi verba nihil habent incommodi. Sed ubicunque fit mentio 
operum, adversarii affingunt suas impias opiniones, quod per bona opera mereamur remissionem peccatorum, 
quod bona opera sint propitiatio ac pretium, propter quod Deus nobis reconcilietur, quod bona opera vincant 
terrores peccati et mortis, quod bona opera coram Deo propter suam bonitatem sint accepta, nec egeant 
misericordia et propitiatore Christo. Horum nihil venit in mentem Iacobo, quae tamen omnia nunc defendunt 
adversarii praetextu sententiae Iacobi. 

124 ] Primum igitur hoc expendendum est, quod hic locus magis contra adversarios facit, quam contra nos. 
Adversarii enim docent hominem iustificari dilectione et operibus. De fide, qua apprehendimus propitiatorem 
Christum, nihil dicunt. Imo hanc fidem improbant; neque improbant tantum sententiis aut scriptis, sed etiam 
ferro et suppliciis conantur in ecclesia delere. Quanto melius docet Iacobus, qui fidem non omittit, non subiicit 
pro fide dilectionem, sed retinet fidem, ne propitiator Christus excludatur in iustificatione. Sicut et Paulus, 
quum summam tradit vitae Christianae, complectitur fidem et dilectionem, 1 Tim. 1,5: Finis mandati caritas 
est de corde puro et conscientia bona et fide non ficta. 

125 ] Secundo res ipsa loquitur, hic de operibus dici, quae fidem sequuntur, et ostendunt fidem non esse 
mortuam, sed vivam et efficacem in corde. Non igitur sensit Iacobus, nos per bona opera mereri remissionem 
peccatorum et gratiam. Loquitur enim de operibus iustificatorum, qui iam sunt reconciliati, accepti et consecuti 
remissionem peccatorum. Quare errant adversarii, quum hinc ratiocinantur, quod Iacobus doceat, nos per bona 
opera mereri remissionem peccatorum et gratiam, quod per opera nostra habeamus accessum ad Deum, sine 
propitiatore Christi. 

126 ] Tertio Iacobus paulo ante dixit de regeneratione, quod fiat per evangelium. Sic enim ait 1,18: Volens 
gemat nos Verbo Veritatis, ut nos essemus primitiae creaturarum eius. Quum dicit nos evangelio renatos esse, 
docet, quod fide renati ac iustificati simus. Nam promissio de Christo tantum fide apprehenditur, quum 
opponimus eam terroribus peccati et mortis. Non igitur sentit Iacobus, nos per opera nostra renasci. 

127 ] Ex his liquet non adversari nobis Iacobum, qui, quum otiosas et securas mentes, quae somniabant se 
habere fidem, quum non haberent, vituperaret, distinxit inter mortuam fidem ac vivam fidem. 128 ] Mortuam ait 
esse, quae non parit bona opera; vivam ait esse, quae parit bona opera. Porro nos saepe iam ostendimus, quid 
appellemus fidem. Non enim loquimur de otiosa notitia, qualis est etiam in diabolis, sed de fide, quae resistit 
terroribus conscientiae, quae erigit et consolatur perterrefacta corda. 129 ] Talis fides neque facilis res est, ut 
somniant adversarii, neque humana potentia, sed divina potentia, qua vivificamur, qua diabolum et mortem 
vincimus. Sicut Paulus ad Colossenses, 2, 12, ait, quod fides sit efficax per potentiam Dei et vincat mortem: In 
quo et rescitati estis per fidem potentiae Dei. Haec fides, quum sit nova vita, necessario parit novos motus et 
opera. Ideo Iacobus recte negat nos tali fide iustificari, quae est 130 ] sine operibus. Quod autem dicit nos 



iustificari fide et operibus, certe non dicit nos per opera renasci. Neque hoc dicit, quod partim Christus sit 
propitiator, partim opera nostra sint propitiatio. Nec describit hic modum iustificationis, sed describit, quales 
sint iusti, postquam iam sunt iustificati et 131 ] renati. Et iustificari significat hic non ex impio iustum effici, sed 
usu forensi iustum pronuntiari. Sicut hic, Rom. 2, 13: Factores legis iustificabuntur. Sicut igitur haec verba 
nihil habent incommodi: Factores legis iustificabuntur, ita de Iacobi verbis sentimus: Iustifiicatur homo non 
solum ex fide, sed etiam ex operibus, quia certe iusti pronuntiantur homines habentes fidem et bona opera. Nam 
bona opera in sanctis, ut diximus, sunt iustitiae et placent propter fidem. Nam haec tantum opera praedicat 
Iacobus, quae fides efficit, sicut testatur, quum de Abrahamo dicit 2, 21: Fides adiuvat opera eius. In hanc 
sententiam dicitur: Factores legis iustificantur, hoc est, iusti pronuntiantur, qui corde credunt Deo, et deinde 
habent bonos fructus, qui placent propter Iidem, ideoque sunt impletio legis. 132 ] Haec simpliciter ita dicta nihil 
habent vitii, sed depravantur ab adversariis, qui de suo affingunt impias opiniones. Non enim sequitur hinc 
opera mereri remissionem peccatorum, opera regenerare corda, opera esse propitiationem, opera placere sine 
propitiatore Christo, opera non indigere propitiatore Christo. Horum nihil dicit Iacobus, quae tamen impudenter 
ratiocinantur adversarii ex Iacobi verbis. 

133 ] Citantur adversus nos et aliae quaedam sententiae de operibus. Lue. 6, 37: Remittite et remittetur vobis. 
Esa. 58, 7: Frange esurienti panem tuum; tunc invocabis, et Dominus exaudiet. Dan. 4, 24: Peccata tua 
eleemosynis redime. Matth. 5, 3: Beati pauperes spiritu, quia talium est regnum coelorum. 134 ] Item v. 7: Beati 
misericordes, quia misericordiam consequentur. Hae sententiae etiam nihil haberent incommodi, si nihil 
affingerent adversarii. Duo enim continent: Alterum est praedicatio seu legis seu poenitentiae, quae et arguit 
malefacientes et iubet benefacere; alterum est promissio, quae additur. Neque vero ascriptum est peccata remitti 
sine fide, aut ipsa opera propitiationem esse. 135 ] Semper autem in praedicatione legis haec duo oportet 
intelligi, et quod lex non possit fieri, nisi fide in Christum renati simus, sicut ait Christus Ioh. 15, 5: Sine me 
nihil potestis facere. Et ut maxime fieri possint quaedam externa opera, retinenda est haec universalis sententia, 
quae totam legem interpretatur: Sine fide impossibile est placere Deo; retinendum est evangelium, quod per 
Christum habeamus accessum ad Patrem, 136 ] Hebr. 11,6; Rom. 5, 2. Constat enim, quod non iustificamur ex 
lege. Alioqui quorsum opus esset Christo aut evangelio, si sola praedicatio legis sufficeret? Sic in praedicatione 
poenitentiae non sufficit praedicatio legis seu verbum arguens peccata, quia lex iram operatur, tantum accusat, 
tantum terret conscientias, quia conscientiae nunquam acquiescunt, nisi audiant vocem Dei, in qua clare 
promittitur remissio peccatorum. Ideo necesse est addi evangelium, quod propter Christum peccata remittantur, 
et quod fide in Christum consequamur remissionem peccatorum. Si excludunt adversarii a praedicatione 
poenitentiae evangelium de Christo, merito sunt iudicandi blasphemi adversus Christum. 

137 ] Itaque quum Esaias primo capite, v. 16 18,. praedicat poenitentiam; Quiescite agere perverse, discite 
benefacere, quaerite iudicium, subvenite oppresso, iudicate pupillo, defendite viduam, et venite et expostulate 
mecum: si fuerint peccata vestra ut coccinum, quasi nix dealbabuntur. Sic et hortatur ad poenitentiam propheta 
et addit promissionem. Et stultum fuerit in tali sententia, tantum haec opera considerare: subvenire oppresso, 
iudicare pupillo. Initio enim ait: Desinite agere perverse, ubi taxat impietatem cordis et requirit Iidem. Nec dicit 
prophets, quod per opera illa: subvenire oppresso, iudicare pupillo, mereri possint remissionem peccatorum ex 
opere operato, sed praecipit haec opera ut necessaria in nova vita. Interim tamen remissionem peccatorum fide 
accipi vult ideoque additur promissio. 138 ] Sic sentiendum est de omnibus similibus locis. Christus praedicat 
poenitentiam, quum ait: Remittite, et addit promissionem: Remittetur vobis. Lue. 6, 38. Neque vero hoc dicit, 
quod illo nostro opere, quum remittimus, mereamur remissionem peccatorum ex opere operato, ut vocant, sed 
requirit novam vitam, quae certe necessaria est. Interim tamen vult fide accipi remissionem peccatorum. Sic 
quum ait Esaias 58, 7: Frange esurienti panem, novam vitam requirit. Nec propheta de illo uno opere loquitur, 
sed de tota poenitentia, ut indicat 139 ] textus; interim tamen vult remissionem peccatorum fide accipi. Certa est 
enim sententia, quam nullae portae inferorum evertere poterunt, quod in praedicatione poenitentiae non sufficiat 
praedicatio legis, quia lex iram operatur et semper accusat. Sed oportet addi praedicationem evangelii, quod ita 
donetur nobis remissio peccatorum, si credamus nobis remitti peccata propter Christum. Alioqui quorsum opus 
erat evangelio, quorsum opus erat Christo? Haec sententia semper in conspectu esse debet, ut opponi possit his, 
qui abiecto Christo, deleto evangelio male detorquent Scripturas ad humanas opiniones, quod remissionem 
peccatorum emamus nostris operibus. 

140 ] Sic et in concione Danielis, 4, 24, fides requirenda est. Non enim volebat Daniel regem tantum 
eleemosynam largiri, sed totam poenitentiam complectitur, quum ait: Redime peccata tua eleemosynis, id est, 



redime peccata tua mutatione cordis et operum. Hic autem et fides requiritur. Et Daniel de cultu unius Dei 
Israelis multa ei concionatur, et regem convertit non solum ad eleemosynas largiendas, sed multo magis ad 
fidem. Exstat enim egregia confessio regis de Deo Israelis: Non est alius Deus, qui possit ita salvare, Dan. 3, 

29. Itaque duae sunt partes in concione Danielis. Altera pars est, quae praecipit de nova vita et operibus novae 
vitae. Altera pars est, quod Daniel promittit regi remissionem peccatorum. Et haec promissio remissionis 
peccatorum non est praedicatio legis, sed vere prophetica et evangelica vox, quam certe voluit Daniel fide 141 ] 
accipi. Norat enim Daniel promissam esse remissionem peccatorum in Christo non solum Israelitis, sed etiam 
omnibus gentibus. Alioqui non potuisset regi polliceri remissionem peccatorum. Non est enim hominis, 
praesertim in terroribus peccati, sine certo Verbo Dei statuere de voluntate Dei, quod irasci desinat. Ac verba 
Danielis in sua lingua clarius de tota poenitentia loquuntur et clarius promissionem efferunt: Peccata tua per 
iustitiam redime et iniquitates tuas beneficis erga pauperes. Haec verba praecipiunt de tota poenitentia. Iubent 
enim, ut flat iustus, deinde ut bene operetur, ut, quod regis officium erat, miseros adversus iniuriam 142 ] 
defendat. Iustitia autem est fides in corde. Redimuntur autem peccata per poenitentiam, id est, obligatio seu 
reatus tollitur, quia Deus ignoscit agentibus poenitentiam, sicut Ezech. 18, 21. 22 scriptum est. Neque hinc 
ratiocinandum est, quod ignoscat propter opera sequentia, propter eleemosynas, sed ignoscit propter suam 
promissionem his, qui apprehendunt promissionem. Nec apprehendunt, nisi qui vere credunt et fide peccatum 
vincunt et mortem. Hi renati dignos fructus poenitentiae parere debent, sicut Iohannes ait Matth. 3,8. Est igitur 
addita promissio: Ecce (Dan. 4, 24) erit sanatio dilectorum tuorum. 143 ] Hieronymus hic praeter rem addidit 
dubitativam particulam et multo imprudentius in commentariis contendit remissionem peccatorum incertam 
esse. Sed nos meminerimus evangelium certo promittere remissionem peccatorum. Et hoc plane fuerit 
evangelium tollere, negare, quod certo debeat promitti remissio peccatorum. Dimittamus igitur hoc in loco 
Hieronymum. Quamquam et in verbo redimendi promissio ostenditur. Significatur enim, quod remissio 
peccatorum possibilis sit, quod possint redimi peccata, id est, tolli obligatio seu reatus, seu placari ira Dei. Sed 
adversarii nostri ubique omissis promissionibus tantum praecepta intuentur et affingunt humanam opinionem, 
quod propter opera continget remissio, quum hoc textus non dicat, sed multo magis fidem requirat. Nam 
ubicunque promissio est, ibi fides requiritur. Non enim potest accipi promissio nisi fide. 

144 ] Verum opera incurrunt hominibus in oculos. Haec naturaliter humana ratio, et quia tantum opera cemit, 
fidem non intelligit neque considerat, ideo somniat haec opera mereri remissionem peccatorum et iustificare. 
Haec opinio legis haeret naturaliter in animis 145 ] hominum, neque excuti potest, nisi quum divinitus docemur. 
Sed revocanda mens est ab huiusmodi carnalibus opinionibus ad Verbum Dei. Videmus nobis evangelium et 
promissionem de Christo propositam esse. Quum igitur lex praedicatur, quum praecipiuntur opera, non est 
repudianda promissio de Christo. Sed haec prius apprehendenda est, ut bene operari possimus, et ut opera nostra 
Deo placere queant, sicut inquit Christus Ioh. 15, 5: Sine me nihil potestis facere. Itaque si Daniel his verbis 
usus esset: Peccata tua redime per poenitentiam, praeterirent hunc locum adversarii. Nunc quum vere hanc 
ipsam sententiam verbis aliis, ut 1 Cor. 11, 31: Si nos iudicaremus, non iudicaremur a Domino. Et Ier. 15, 19: 

Si converteris, convertam te. Et Zach. 1,3: Convertimini ad me, et ego convertar ad vos. Et Ps. 50, 15: Invoca 
me in die tribulationis. 

148 ] Teneamus igitur has regulas in omnibus encomiis operum, in praedicatione legis, quod lex non fiat sine 
Christo, sicut ipse inquit: Sine me nihil potestis facere', item, quod sine fide impossibile sit placere Deo, Hebr. 
11,6. Certissimum est enim, quod doctrina legis non vult tollere evangelium, non vult tollere propitiatorem 
Christum. Et maledicti sint Pharisaei, adversarii nostri, qui legem ita interpretantur, ut operibus tribuant gloriam 
Christi, videlicet, quod sint propitiation quod mereantur remissionem peccatorum. Sequitur igitur semper ita 
laudari opera, quod placeant propter fidem, quia opera non placent sine propitiatore Christo. Per hunc habemus 
accessum ad Deum, Rom. 5, 2, non per opera sine mediatore Christo. 149 ] Ergo quum dicitur: Si vis in vitam 
ingredi, serva mandata, Matth. 19, 7, sentiendum est mandata sine Christo non servari, nec placere sine Christo. 
Sic in ipso Decalogo, in primo praecepto, Exod. 20, 6 Faciens misericordiam in millia his, qui diligunt me et 
custodiunt praecepta mea, amplissima promissio legis additur. Sed haec lex non fit sine Christo. Semper enim 
accusat conscientiam, quae legi non satisfacit, quare territa fugit iudicium et poenam legis. Lex enim operatur 
iram, Rom 4, 15. Tunc autem facit legem, quando audit nobis propter Christum reconciliari Deum etiamsi legi 
non possumus satisfacere. Quum hac fide apprehenditur mediator Christus, cor acquiescit et incipit diligere 
Deum et facere legem, et scit iam se placere Deo propter mediatorem Christum, etiamsi illa inchoata legis 
impletio procul absit 150 ] a perfectione et valde sit immunda. Sic iudicandum est et de praedicatione 



poenitentiae. Quamquam enim scholastici nihil omnino de fide in doctrina poenitentiae dixerunt, tamen 
arbitramur neminem adversariorum tam esse furiosum, ut neget absolutionem evangelii vocem esse. Porro 
absolutio fide accipi debet, ut erigat perterrefactam conscientiam. 

151] Itaque doctrina poenitentiae, quia non solum nova opera praecipit, sed etiam promittit remissionem 
peccatorum, necessario requirit fidem. Non enim accipitur remissio peccatorum nisi fide. Semper igitur in his 
locis de poenitentia intelligere oportet, quod non solum opera, sed etiam fides requiratur, ut hic Matth. 6, 14: Si 
dimiseritis hominibus peccata eorum, dimittet et vobis Pater vester coelestis delicta vestra. Hic requiritur opus 
et additur promissio remissionis peccatorum, quae non contingit propter opus, sed propter Christum per fidem. 
152] Sicut alibi multis locis testatur Scriptura. Act. 10, 43: Huic omnes prophetae testimonium perhibent, 
remissionem peccatorum accipere per nomen eius omnes, qui credunt in eum. Et 1 Ioh. 2, 12: Remittuntur vobis 
peccata propter nomen eius. Eph. 1,7: In quo 153] habemus redemptionem per sanguinem eius in remissionem 
peccatorum. Quamquam quid opus est recitare testimonia? Haec est ipsa vox evangelii propria, quod propter 
Christum, non propter nostra opera, fide consequamur remissionem peccatorum. Hanc evangelii vocem 
adversarii nostri obruere conantur male detortis locis, qui continent doctrinam legis aut operum. Verum est 
enim, quod in doctrina poenitentiae requiruntur opera, quia certe nova vita requiritur. Sed hic male assuunt 
adversarii, quod talibus operibus mereamur remissionem peccatorum aut iustificationem. 154] Et tamen 
Christus saepe annectit promissionem remissionis peccatorum bonis operibus, non quod velit bona opera 
propitiationem esse, sequuntur enim reconciliationem, sed propter duas causas. Altera est, quia necessario sequi 
debent boni fructus. Monet igitur hypocrisin et fictam poenitentiam esse, Si non sequantur boni fructus. Altera 
causa est, quia nobis opus est habere externa signa tantae promissionis, quia 155] conscientia pavida multiplici 
consolatione opus habet. Ut igitur baptismus, ut coena Domini sunt signa, quae subinde admonent, erigunt et 
confirmant pavidas mentes, ut credant firmius remitti peccata, ita scripta et picta est eadem promissio in bonis 
operibus, ut haec opera admoneant nos, ut firmius credamus. Et qui non benefaciunt, non excitant se ad 
credendum, sed contemnunt promissiones illas. Sed pii amplectuntur eas et gaudent habere signa et testimonia 
tantae promissionis. Ideo exercent se in illis signis et testimoniis. Sicut igitur coena Domini non iustificat ex 
opere operato sine fide, ita eleemosynae non iustificant sine fide ex opere operato. 

156] Sic et Tobiae concio, cap. 4, 1 1, accipi debet: Eleemosyna ab omni peccato et a morte liberat. Non 
dicemus hyperbolen esse, quamquam ita accipi debet, ne detrahat de laudibus Christi, cuius propria sunt officia 
liberare a peccato et a morte. Sed recurrendum est ad regulam, quod doctrina legis sine 157] Christo non 
prodest. Placent igitur eleemosynae Deo, quae sequuntur reconciliationem seu iustificationem, non quae 
praecedunt. Itaque liberant a peccato et morte non ex opere operato, sed ut de poenitentia supra diximus, quod 
fidem et fructus complecti debeamus, ita hic de eleemosyna dicendum est, quod tota illa novitas vitae salvet. Et 
eleemosynae sunt exercitia fidei, quae accipit remissionem peccatorum, quae vincit mortem, dum se magis 
magisque exercet et in illis exercitiis vires accipit. Concedimus et hoc, quod eleemosynae mereantur multa 
beneficia Dei, mitigent poenas, quod mereantur, ut defendamur in periculis peccatorum et mortis, sicut paulo 
ante de tota poenitentia diximus. 158] Ac tota concio Tobiae, 4, 6, inspecta ostendit ante eleemosynas requiri 
fidem: Omnibus diebus vitae tuae in mente habeto Deum. Et postea, v. 20: Omni tempore benedio Deum et pete 
ab eo, ut vias tuas dirigat. Hoc autem proprie fidei est illius, de qua nos loquamur, quae sentit se habere Deum 
placatum propter ipsius misericordiam, et vult a Deo iustificari, sanctificari et gubernari. 159] Sed adversarii 
nostri, suaves homines, excerpunt mutilatas sententias, ut imperitis fucum faciant. Postea affingunt aliquid de 
suis opinionibus. Requirendi igitur sunt integri loci, quia, iuxta vulgare praeceptum, incivile est, nisi tota lege 
perspecta, una aliqua particula eius proposita, iudicare vel respondere. Et loci integri prolati plerumque secum 
afferunt interpretationem. 

160] Citatur mutilatus et hic locus Luc. 11,41: Date eleemosynam, et ecce omnia munda sunt vobis. Plane 
surdi sunt adversarii. Toties iam dicimus ad praedicationem legis oportere addi evangelium de Christo, propter 
quem placent bona opera, sed illi ubique excluso Christo docent mereri 161] iustificationem per opera legis. Hic 
locus integer prolatus ostendet fidem requiri. Christus obiurgat Pharisaeos, sentientes se coram Deo mundari, 
hoc est, iustificari crebris ablutionibus. Sicut papa, nescio quis, de aqua sale conspersa inquit, quod populum 
sanctificet ac mundet ; et glossa ait, quod mundet a venialibus. Tales erant et Pharisaeorum opiniones, quas 
reprehendit Christus, et opponit huic fictae purgationi duplicem munditiam, alteram internam, alteram 
externam. Iubet, ut intus mundentur, et addit de munditie externa: Date eleemosynam de eo, quod superest, et 
sic omnia erunt vobis munda. 162] Adversarii non recte accommodant particulam universalem omnia', Christus 



enim addit hanc conclusionem utrique membro: Tunc omnia erunt munda, si intus eritis mundi, et foris dederitis 
eleemosynam. Significat enim, quod externa mundities collocanda sit in operibus a Deo praeceptis, non in 
traditionibus humanis, ut tunc erant illae ablutiones, et nunc est quotidiana illa aspersio aquae, vestitus 
monachorum, discrimina ciborum et similes pompae. Sed adversarii corrumpunt sententiam, sophistice translata 
particula universali ad unam partem: Omnia 163 ] erunt munda datis eleemosynis. Atqui Petrus dixit Act. 15, 9, 
fide purificari corda. Sed totus locus inspectus sententiam offert consentientem eum reliqua Scriptura, quod si 
corda sint mundata, et deinde foris accedant eleemosynae, hoc est, omnia opera caritatis: ita totos esse mundos, 
hoc est, non intus solum, sed foris etiam. Deinde cur non tota illa concio coniungitur? Multae sunt partes 
obiurgationis, quarum aliae de fide, aliae de operibus praecipiunt. Nec est candidi lectoris excerpere praecepta 
operum, omissis locis de fide. 

164 ] Postremo hoc monendi sunt lectores, quod adversarii pessime consulunt piis conscientiis, quum docent 
per opera mereri remissionem peccatorum, quia conscientia colligens per opera remissionem non potest 
statuere, quod opus satisfaciat Deo. Ideo semper angitur et subinde alia opera, alios cultus excogitat, donec 
prorsus desperat. Haec ratio exstat apud Paulum, Rom. 4, 5, ubi probat, quod promissio iustitiae non contingat 
propter opera nostra, quia nunquam possemus statuere, quod haberemus placatum Deum. Lex enim semper 
accusat. Ita promissio irrita esset et incerta. Ideo concludit, quod promissio illa remissionis peccatorum et 
iustitiae fide accipiatur, non propter opera. Haec est vera et simplex et germana sententia Pauli, in qua maxima 
consolatio piis conscientiis proposita est et illustrator gloria Christi, qui certe ad hoc donatus est nobis, ut per 
ipsum habeamus gratiam, iustitiam et pacem. 

165 ] Hactenus recensuimus praecipuos locos, quos adversarii contra nos citant, ut ostendant, quod fides non 
iustificet et quod mereamur remissionem peccatorum et gratiam per opera nostra. Sed speramus nos piis 
conscientiis satis ostendisse, quod hi loci non adversentur nostrae sententiae, quod adversarii male detorqueant 
Scripturas ad suas opiniones, quod plerosque locos citent truncatos, quod omissis locis clarissimis de fide 
tantum excerpant ex Scripturis locos de operibus eosque depravent, quod ubique affingant humanas quasdam 
opiniones praeter id, quod verba Scripturae dicunt, quod legem ita doceant, ut evangelium de Christo 166 ] 
obruant. Tota enim doctrina adversariorum partim est a ratione humana sumpta, partim est doctrina legis, non 
evangelii. Duos enim modos iustificationis tradunt, quorum alter est sumptus a ratione, alter ex lege, non ex 
evangelio seu promissione de Christo. 

167 ] Prior modus iustificationis est apud ipsos, quod docent homines per bona opera mereri gratiam tum de 
congruo, tum de condigno. Hic modus est doctrina rationis, quia ratio non videns immunditiem cordis sentit se 
ita placare Deum, si bene operetur, et propterea subinde alia opera, alii cultus ab hominibus in magnis periculis 
excogitari sunt adversus terrores conscientiae. Gentes et Israelitae mactaverunt humanas hostias et alia multa 
durissima opera susceperunt, ut placarent iram Dei. Postea excogitari sunt monachatus, et hi certaverunt inter se 
acerbitate observationum contra terrores conscientiae, contra iram Dei. Et hic modus iustificationis, quia est 
rationalis et totus versatur in externis operibus, intelligi potest et utcunque praestari. Et ad hunc canonistae 
detorserunt ordinationes ecclesiasticas male intellectas, quae a patribus longe alio consilio factae sunt, nempe 
non ut per opera illa quaereremus iustitiam, sed ut ordo quidam propter tranquillitatem hominum inter se in 
ecclesia esset. Ad hunc modum detorserunt et sacramenta maximeque missam; per hanc quaerunt iustitiam, 
gratiam, salutem ex opere operato. 

168 ] Alter modus iustificationis traditur a theologis scholasticis, quum docent, quod iusti simus per 
quendam habitum a Deo infusum, qui est dilectio, et quod hoc habitu adiuti intus et foris faciamus legem Dei, et 
quod illa impletio legis sit digna gratia et vita aeterna. Haec doctrina plane est doctrina legis. Verum est enim, 
quod lex inquit: Diliges Dominum Deum tuum etc., Deut. 6, 5. Diliges proximum tuum, Lev. 19, 18. Dilectio 
igitur est impletio legis. 

169 ] Facile est autem iudicium homini Christiano de utroque modo, quia uterque modus excludit Christum, 
ideo reprehendendi sunt. In priore manifesta est impietas, qui docet, quod opera nostra sint propitiatio pro 
peccatis. Posterior modus multa habet incommoda. Non docet uti Christo, quum renascimur. Non docet 
iustificationem esse remissionem peccatorum. Non docet prius remissionem peccatorum contingere, quam 
diligimus, sed fingit, quod eliciamus actum dilectionis, per quem mereamur remissionem peccatorum. Nec 
docet fide in Christum vincere [vinci] terrores peccati et mortis. Fingit homines propria impletione legis 
accedere ad Deum sine propitiatore Christo; fingit postea ipsam impletionem legis sine propitiatore Christo 



iustitiam esse dignam gratia et vita aeterna, quum tamen vix imbecillis et exigua legis impletio contingat etiam 
sanctis. 

170 ] Verum si quis cogitabit evangelium non esse frustra datum mundo, Christum non esse frustra 
promissum, exhibitum, natum, passum, resuscitatum, facillime intelliget nos non ex ratione aut lege iustilicari. 
Nos igitur cogimur de justificatione dissentire ab adversariis. Evangelium enim alium modum ostendit; 
evangelium cogit uti Christo in iustificatione, docet, quod per ipsum habeamus accessum ad Deum per fidem, 
docet, quod ipsum mediatorem et propitiatorem debeamus opponere irae Dei; docet fide in Christum accipi 
remissionem peccatorum 171 ] et reconciliationem et vinci terrores peccati et mortis. Ita et Paulus ait, iustitiam 
esse non ex lege, sed ex promissione, in qua promisit Pater, quod velit ignoscere, quod velit reconciliari propter 
Christum. Haec autem promissio sola fide accipitur, ut testatur Paulus ad Rom., cap. 4, 13. Haec fides sola 
accipit remissionem peccatorum, iustificat et regenerat. Deinde sequitur dilectio et ceteri boni fructus. Sic igitur 
docemus hominem iustificari, ut supra diximus, quum conscientia, territa praedicatione poenitentiae, erigitur et 
credit se habere Deum placatum propter Christum. Haec fides imputatur pro iustitia coram Deo, Rom. 4, 3. 5. 
172 ] Et quum hoc modo cor erigitur et vivificatur fide, concipit Spiritum Sanctum, qui renovat nos, ut legem 
facere possimus, ut possimus diligere Deum, Verbum Dei, obedire Deo in afflictionibus, ut possimus esse casti, 
diligere proximum etc. Haec opera, etsi adhuc a perfectione legis procul absint, tamen placent propter fidem, 
qua iusti reputamur, quia credimus nos propter Christum habere placatum Deum. Haec plana sunt et evangelio 
consentanea et 173 ] a sanis intelligi possunt. Et ex hoc fundamento facile iudicari potest, quare fidei tribuamus 
iustificationem, non dilectioni, etsi dilectio fidem sequitur, quia dilectio est impletio legis. At Paulus docet nos 
non ex lege, sed ex promissione iustificari, quae tantum fide accipitur. Neque enim accedimus ad Deum sine 
mediatore Christo, neque accipimus remissionem peccatorum propter nostram dilectionem, 174 ] sed propter 
Christum. Ac ne diligere quidem possumus iratum Deum, et lex semper accusat nos, semper ostendit iratum 
Deum. Necesse est igitur nos prius fide apprehendere promissionem, quod propter Christum Pater sit placatus et 
ignoscat. 175 ] Postea incipimus legem facere. Procul a ratione humana, procul a Mose reiiciendi sunt oculi in 
Christum et sentiendum, quod Christus sit nobis donatus, ut propter eum iusti reputemur. Legi nunquam in 
carne satisfacimus. Ita igitur iusti reputamur non propter 176 ] legem, sed propter Christum, quia huius merita 
nobis donantur, si in eum credimus. Si quis igitur haec fundamenta consideraverit, quod non iustificemur ex 
lege, quia legem Dei humana natura non potest facere, non potest Deum diligere, sed quod iustificemur ex 
promissione, in qua propter Christum promissa est reconciliatio, iustitia et vita aeterna: is facile intelliget 
necessario tribuendam esse iustificationem fidei, Si modo cogitabit Christum non esse frustra promissum, 
exhibitum, natum, passum, resuscitatum, Si cogitabit promissionem gratiae in Christo non esse frustra, praeter 
legem et extra legem factam esse statim a principio mundi, Si cogitabit promissionem fide accipiendam esse, 
sicut Iohannes inquit 1. ep. 5, 10 sq. : Qui non credit Deo, mendacem facit eum, quia non credit in testimonium, 
quod testificatus est Deus de Filio suo, et hoc est testimonium, quod vitam aeternam dedit nobis Deus, et haec 
vita in Filio eius est. Qui habet Filium, habet vitam; qui non habet Filium Dei, vitam non habet. Et Christus ait 
Ioh. 8, 36: Si vos Filius liberaverit, vere liberi eritis. Et Paulus Rom. 5, 2: Per hunc habemus accessum ad 
Deum, et addit: per fidem. Fide igitur in Christum accipitur promissio remissionis peccatorum et iustitiae. Nec 
iustificamur coram Deo ex ratione aut lege. 

177 ] Haec tam perspicua, tam manifesta sunt, ut miremur tantum esse furorem adversariorum, ut haec 
vocent in dubium. Manifesta oa 7106 bsi^ig est, quum non iustificemur coram Deo ex lege, sed ex promissione, 
quod necesse sit fidei tribuere iustificationem. Quid potest contra 178 ] hanc oa neo dafiv opponi, nisi totum 
evangelium, totum Christum abolere quis volet? Gloria Christi fit illustrior, quum docemus eo uti mediatore ac 
propitiatore. Piae conscientiae viderit in hac doctrina uberrimam consolationem sibi proponi, quod videlicet 
credere se certo statuere debent, quod propter Christum habeant placatum Patrem, non propter nostras iustitias, 
et 179 ] quod Christus adiuvet tamen, ut facere etiam legem possimus. Haec tanta bona eripiunt ecclesiae 
adversarii nostri, quum damnant, quum delere conantur doctrinam de iustitia fidei. Viderint igitur omnes bonae 
mentes, ne consentiant impiis consiliis adversariorum. In doctrina adversariorum de iustificatione non fit mentio 
Christi, quomodo ipsum debeamus opponere irae Dei, quasi vero nos possimus iram Dei dilectione vincere, aut 
diligere Deum iratum possimus. 180 ] Adhaec conscientiae relinquuntur incertae. Si enim ideo sentire debent se 
habere Deum placatum, quia diligunt, quia legem faciunt, semper dubitare necesse est, utrum habeamus Deum 
placatum, quia dilectionem illam aut non sentiunt, ut fatentur adversarii, aut certe sentiunt valde exiguam esse, 
et multo saepius sentiunt se irasci iudicio Dei, qui humanam naturam multis terribilibus malis opprimit, 



aerumnis huius vitae, terroribus aeternae irae etc. Quando igitur acquiescet, quando erit pacata conscientia? 
Quando diliget Deum in hac dubitatione, in his terroribus? Quid est aliud haec doctrina legis nisi doctrina 
desperationis? 181 ] Ac prodeat aliquis ex adversariis, qui doceat nos de hac dilectione, quomodo ipse diligat 
Deum. Prorsus, quid dicant, non intelligunt; tantum vocabulum dilectionis non intellectum reddunt, sicut 
parietes. Adeo confusa et obscura est eorum doctrina et gloriam Christi transfert in humana opera et 
conscientiam vel ad praesumptionem vel ad desperationem adducit. 182 ] Nostra vero speramus a piis mentibus 
facile intelligi, et speramus afferre perterrefactis conscientiis piam et salubrem consolationem. Nam quod 
adversarii cavillantur multos impios ac diabolos etiam credere, saepe iam diximus nos de fide in Christum, hoc 
est, de fide remissionis peccatorum, de fide, quae vere et ex corde assentitur promissioni gratiae, loqui. Haec 
non fit sine magno agone in cordibus humanis. Et homines sani facile iudicare possunt, illam fidem, quae credit 
nos a Deo respici, nobis ignosci, nos exaudiri, rem esse supra naturam; nam humanus animus per sese nihil tale 
de Deo statuit. Itaque neque in impiis, neque in diabolis haec fides est, de qua loquimur. 

183 ] Praeterea si quis sophista cavillatur iustitiam in voluntate esse, quare non possit tribui fidei, quae in 
intellectu est, facilis est responsio, quia isti in scholis etiam fatentur voluntatem imperare intellectui, ut 
assentiatur Verbo Dei. Ac nos clarius dicimus: Sicut terrores peccati et mortis non sunt tantum cogitationes 
intellectus, sed etiam horribiles motus voluntatis fugientis iudicium Dei, ita fides est non tantum notitia in 
intellectu, sed etiam fiducia in voluntate, hoc est, est velle et accipere hoc, quod in promissione offertur, 
videlicet reconciliationem et remissionem peccatorum. 184 ] Sic utitur nomine fidei Scriptura, ut testatur haec 
sententia Pauli, Rom. 5, 1: Iustificati ex fide, pacem habemus erga Deum. Iustificare vero hoc loco forensi 
consuetudine significat reum absolvere et pronuntiare iustum, sed propter alienam 185 ] iustitiam, videlicet 
Christi, quae aliena iustitia communicatur nobis per fidem. Itaque quum hoc loco iustitia nostra sit imputatio 
alienae iustitiae, aliter hic de iustitia loquendum est, quam quum in philosophia aut in foro quaerimus iustitiam 
proprii operis, quae certe est in voluntate. Ideo Paulus inquit 1 Cor. 1, 30: Ex ipso vos estis in Christo Iesu, qui 
factus est nobis sapientia a Deo, iustitia et sanctificatio et redemptio. Et 2 Cor. 5,21: Eum, qui non 186 ] novit 
peccatum, pro nobis fecit peccatum, ut nos efficeremur iustitia Dei in ipso. Sed quia iustitia Christi donatur 
nobis per fidem, ideo fides est iustitia in nobis imputative, id est, est id, quo efficimur accepti Deo propter 
imputationem et ordinationem Dei, sicut Paulus ait 187 ] Rom. 4, 3. 5: Fides imputatur ad iustitiam. Etsi propter 
morosos quosdam xs%vo>.oyiKoso loquendum est: Fides recte est iustitia, quia est obedientia erga evangelium. 
Constat enim obedientiam erga edictum superioris vere esse speciem distributivae iustitiae. Et haec obedientia 
erga evangelium imputatur pro iustitia adeo, ut tantum propter hanc, quia hac apprehendimus propitiatorem 
Christum, placeant bona opera seu obedientia erga legem. Neque enim legi satisfacimus, sed id propter 
Christum condonatur nobis, ut Pauli is ait Rom. 8, 1: Nulla nunc damnatio est his, qui in Christo Iesu, etc. Haec 
fides reddit Deo honorem, reddit Deo, 188 ] quod suum est, per hoc, quod obedit accipiens promissiones. Sicut 
et Paulus inquit Rom. 4, 20: De promissione Dei non dubitavit per diffidentiam, sed firmus fuit fide dans 
gloriam 189 ] Deo. Ita cultus et Aaxpcii a evangelii est accipere bona a Deo; econtra cultus legis est bona nostra 
Deo offerre et exhibere. Nihil autem possumus Deo offerre, nisi antea reconciliati et renati. Plurimum autem 
consolationis affert hic locus, quod cultus in evangelio praecipuus est a Deo velle accipere remissionem 
peccatorum, gratiam et iustitiam. De hoc cultu ait Christus Ioh. 6, 40: Haec est voluntas Patris mei, qui misit 
me, ut omnis, qui videt Filium et credit in eum, habeat vitam aeternam. Et Pater inquit Matth. 17, 5: Hic est 
Filius meus 190 ] dilectus, in quo mihi complacitum, est; hunc audite. Adversarii de obedientia erga legem 
dicunt, non dicunt de obedientia erga evangelium, quum tamen legi non pessimus obedire, nisi renati per 
evangelium, quum non possimus diligere Deum, nisi accepta remissione peccatorum. 191 ] Donec enim 
sentimus eum nobis irasci, natura humana fugit iram et iudicium eius. Si quis hoc etiam cavilletur: Si fides est, 
quae vult illa, quae in promissione offeruntur, videntur confundi habitus, fides et spes, quia spes est, quae 
exspectat res promissas: ad hoc respondemus hos affectus non ita divelli posse re ipsa, ut in scholis distrahunt 
otiosis cogitationibus. Nam et ad Hebraeos definitur fides esse exspectatio rerum sperandarum, Hebr. 1 1, 1. Si 
quis tamen volet discerni, dicimus spei obiectum proprie esse eventum futurum, fidem autem de rebus futuris et 
praesentibus esse et accipere in praesentia remissionem peccatorum exhibitam in promissione. 

192 ] Ex his speramus satis intelligi posse, et quid sit fides, et quod cogamur sentire, quod fide iustificamur, 
reconciliemur et regeneremur, siquidem iustitiam evangelii, non iustitiam legis docere volumus. Nam qui 
docent, quod dilectione iustificamur, legis iustitiam docent, 193 ] nec uti docent Christo mediatore in 
iustificatione. Et haec manifesta sunt, quod non dilectione, sed fide vincamus terrores peccati et mortis, quod 



non possimus nostram dilectionem et impletionem legis opponere irae Dei, quia Paulus dicit Rom. 5, 2: Per 
Christum habemus accessit ad Deum per fidem. Hanc sententiam toties inculcamus propter perspicuitatem. 
Totius enim causae nostrae statum clarissime ostendit, et diligenter inspecta abunde de tota re docere et 
consolari bonas mentes potest. Ideo prodest eam in promptu et in conspectu habere, non solum ut opponere 
pessimus adversariorum doctrinae, qui docent non fide, sed dilectione et meritis sine mediatore Christo ad 
Deum accedere, sed etiam ut per eam 194 ] erigamus nos in pavoribus et fidem exerceamus. Manifestum est et 
hoc, quod sine auxilio Christi non possimus legem facere, sicut ipse inquit Ioh. 15,5: Sine me nihil potestis 
facere. Ideo priusquam legem facimus, oportet corda fide renasci. 

195 ] Hinc etiam intelligi potest, quare reprehendamus adversariorum doctrinam de merito condigni. 
Facillima diiudicatio est, quia non faciunt mentionem fidei, quod fide propter Christum placeamus, sed fingunt 
bona opera, facta adiuvante illo habitu dilectionis, iustitiam esse dignam, quae per se placeat Deo, et dignam 
aeterna vita, nec opus habere mediatore Christo. 196 ] Quid est hoc aliud, quam transferre gloriam Christi in 
opera nostra, quod videlicet propter opera nostra placeamus, non propter Christum? At hoc quoque est detrahere 
Christo gloriam mediatoris, qui perpetuo est mediator, non tantum in principio iustificationis. Et Paulus ait Gal. 
2, 17, si iustificatus in Christo opus habet, ut postea alibi quaerat iustitiam, tribui Christo, quod sit minister 
peccati, id est, quod 197 ] non plene iustificet. Et absurdissimum est, quod adversarii docent, quod bona opera 
de condigno mereantur gratiam, quasi vero post principium iustificationis, si conscientia terreatur, ut fit, gratia 
per bonum opus quaerenda sit, et non fide in Christum. 

198 ] Secundo. Doctrina adversariorum relinquit conscientias ambiguas, ut nunquam pacatae esse queant, 
quia lex semper accusat nos etiam in bonis operibus. Semper enim caro concupiscit adversus Spiritum, Gal. 5, 
17. Quomodo igitur hic habebit conscientia pacem sine fide, si sentiet, quod non propter Christum, sed propter 
opus proprium iam placere debeat? Quod opus inveniet, quod statuet dignum esse vita aeterna? Siquidem spes 
ex meritis tantum debet 199 ] existere. Adversus has dubitationes Paulus inquit Rom. 5, 1: Iustifiicati ex fide, 
pacem habemus', certo statuere debemus, quod propter Christum donetur nobis iustitia et vita aeterna. Et de 
Abraham ait Rom. 4, 18: Contra spem in spem credidit. 

200] Tertio. Quomodo sciet conscientia, quando opus inclinante illo habitu dilectionis factum sit, ut statuere 
possit, quod de condigno mereatur gratiam? Sed haec ipsa distinctio tantum ad eludendas Scripturas conficta 
est, quod alias de congruo, alias de condigno mereantur homines, quia, ut supra diximus, intentio operantis non 
distinguit genera meritorum, sed hypocritae securi sentiunt simpliciter opera sua esse digna, ut propterea iusti 
reputentur. Econtra territae conscientiae de omnibus operibus dubitant, ideo subinde alia quaerunt. Hoc est enim 
de congruo mereri, dubitare et sine fide operari, donec desperatio incidit. In summa, plena errorum et 
periculorum sunt omnia, quae in hac re tradunt adversarii. 

201 ] Quarto. Tota ecclesia confitetur, quod vita aeterna per misericordiam contingat. Sic enim inquit 
Augustinus de gratia et libero arbitrio, quum quidem loquitur de operibus sanctorum post iustificationem factis: 
Non meritis nostris Deus nos ad aeternam vitam, sed pro sua miseratione perducit. Et lib. 9 Confess.: Vae 
hominum vitae quantumcunque laudabili, si remota misericordia indicetur! Et Cyprianus in enarratione 
orationis dominicae: Ne quis sibi quasi innocens placeat et se extollendo plus pereat, instruitur et docetur 
peccare 202 ] quotidie, dum quotidie pro peccatis iubetur orare. Sed res nota est et habet plurima et clarissima 
testimonia in Scriptura et ecclesiasticis patribus, qui uno ore omnes praedicant nos, 203 ] etiamsi habeamus bona 
opera, tamen in illis bonis operibus misericordia indigere. Hanc misericordiam intuens fides erigit et consolatur 
nos. Quare adversarii male docent, quum ita efferunt merita, ut nihil addant de hac fide apprehendente 
misericordiam. Sicut enim supra diximus promissionem et fidem correlativa esse, nec apprehendi promissionem 
nisi fide, ita hi, dicimus promissam misericordiam correlative requirere fidem, nec posse apprehendi nisi fide. 
Iure igitur reprehendimus doctrinam de merito condigni, quum nihil de fide iustificante tradat 204 ] et obscuret 
gloriam et officium mediatoris Christi. Neque nos quidquam hac in re novi docere existimandi sumus, quum 
patres in ecclesia hanc sententiam tam clare tradiderint, quod misericordia indigeamus etiam in bonis operibus. 

205 ] Et Scriptura idem saepe inculcat. In Psalmo 143, 2: Non intres in iudicium cum servo tuo, quia non 
iustificabitur in conspectu tuo omnis vivens. Hic simpliciter detrahit omnibus etiam sanctis et servis Dei gloriam 
iustitiae, si non ignoscat Deus, sed iudicet et arguat corda eorum. Nam quod alibi gloriatur David de sua iustitia, 
loquitur de causa sua adversus persecutores Verbi Dei, non loquitur de personali munditie, et rogat causam et 
gloriam Dei defendi, ut Psalmo 7, 9: Iudica me, Domine, secundum iustitiam meam et secundum innocentiam 
meam super me. Rursus Psalmo 130, 3 ait neminem posse sustinere iudicium Dei, si observet 206 ] peccata 



nostra: Si iniquitates observaveris, Domine, Domine, quis sustinebit? Et Iob. 9, 28: Verebar omnia opera mea. 
Item v. 30: Si lotus fuero quasi aquis nivis, et fulserint velut mundissimae manus meae, tamen sordibus intinges 
me. Et Prov. 20, 9: Quis potest 207 ] dicere, mundum est cor meum, purus sum a peccato? Et 1 Ioh. 1, 8: Si 
dixerimus, quod peccatum non habemus, ipsi nos seducimus, et veritas in nobis non est etc. Et in oratione 208 ] 
dominica sancti petunt remissionem peccatorum. Habent igitur et sancti peccata. In Numeris, cap. 14, 18: Et 
innocens non erit innocens. Et Deut. 4, 24: Deus tuus ignis consumens est. Et Zacharias ait 2, 13: Sileat a facie 
Domini omnis caro. Et Esaias 40, 6: Omnis caro foenum et omnis gloria eius quasi flos agri; exsiccatum est 
foenum, et occidit flos, quia Spiritus Domini sufflavit in eo, id est, caro et iustitia carnis non potest sustinere 
iudicium Dei. 209 ] Et Ionas ait cap. 2, 9: Frusta observant vana, qui misericordia relinquunt, id est, omnis 
fiducia est inanis, praeter fiduciam misericordiae, misericordia servat nos, propria merita, proprii conatus non 
servant nos. 210 ] Ideo et Daniel orat cap. 9, 18 sq.: Neque enim in iustificationibus nostris prosternimus preces 
coram te, sed in miserationibus tuis multis. Exaudi, Domine, placare, Domine, attende et fac ne moreris propter 
temet ipsum, Deus meus, quia nomen tuum invocatum est super civitatem et super populum tuum. Sic docet nos 
Daniel apprehendere misericordiam in orando, hoc est, confidere misericordia Dei, non confidere nostris 211 ] 
meritis coram Deo. Et miramur, quid agant in precatione adversarii, si tamen homines profani unquam aliquid a 
Deo petunt. Si commemorant se dignos esse, quia dilectionem et bona opera habeant, et reposcunt gratiam 
tamquam debitam, perinde orant ut Pharisaeus apud Lucam, cap. 18, 11, qui ait: Non sum sicut ceteri homines. 
Qui sic petit gratiam, nec nititur misericordia Dei, iniuria afficit Christum, qui, quum sit pontifex noster, 
interpellat pro 212 ] nobis. Sic igitur nititur oratio misericordia Dei, quando credimus nos propter Christum 
pontificem exaudiri, sicut ipse ait Ioh. 14, 13: Quidquid petieritis Patrem in nomine meo, dabit vobis, in nomine 
meo, inquit, quia sine hoc pontifice non possumus accedere ad Patrem. 

213 ] Huc pertinet et sententia Christi Lue. 17, 10: Quum feceritis omnia, quae praecepta sunt vobis, dicite: 
Ser\n inutiles sumus. Haec verba clare dicunt, quod Deus salvet per misericordiam et propter suam 
promissionem, non quod debeat propter dignitatem 214 ] operum nostrorum. Sed adversarii mirifice ludunt hic 
in verbis Christi. Primum faciunt oa vxiaxpas (pov et in nos retorquent. Multo magis, inquiunt, dici posse: Si 
credideritis omnia, dicite: Servi inutiles sumus. Deinde addunt opera inutilia esse Deo, nobis 215 ] vero non esse 
inutilia. Videte, quam delectet adversarios puerile studium sophistices. Et quamquam hae ineptiae indignae sint, 
quae refutentur, tamen paucis respondebimus. ’ Avxiaxpa: (pov est vitiosum. Primum 216 ] enim decipiuntur 
adversarii in vocabulo fidei, quodsi significaret nobis notitiam illam historiae, quae etiam in impiis et diabolis 
est, recte ratiocinarentur adversarii fidem inutilem esse, quum dicunt: Quum credideritis omnia, dicite: Servi 
inutiles sumus. Sed nos non de notitia historiae, sed de fiducia promissionis et misericordiae Dei loquimur. Et 
haec fiducia promissionis fatetur nos esse servos inutiles, imo haec confessio, quod opera nostra sint indigna, 
est ipsa vox fidei, sicut apparet in hoc exemplo Danielis, 9, 18, quod paulo ante citavimus: Non in 
iustificationibus nostris prosternimus preces etc. Fides 217 ] enim salvat, quia apprehendit misericordiam seu 
promissionem gratiae, etiamsi nostra opera sint indigna. Et in hanc sententiam nihil laedit nos cd vxrcxpse (pov: 
Quum credideritis omnia, dicite: Servi inutiles sumus, videlicet, quod opera nostra sint indigna; hoc enim eum 
tota ecclesia docemus, quod per misericordiam salvemur. 218 ] Sed si ex simili ratiocinari volunt: Quum feceris 
omnia, noli confidere operibus tuis, ita: Quum credideris omnia, noli confidere promissione divina: haec non 
cohaerent. Sunt enim dissimillima. Dissimiles causae, dissimilia obiecta fiduciae sunt in priore propositione et 
in posteriore. Fiducia in priore est fiducia nostrorum operum. Fiducia in posteriore est fiducia promissionis 
divinae. Christus autem damnat fiduciam nostrorum operum, non damnat fiduciam promissionis suae. Non vult 
nos de gratia et misericordia Dei desperare, arguit opera nostra tamquam indigna, 219 ] non arguit 
promissionem, quae gratis offert misericordiam. Et praeclare hic inquit Ambrosius: Agnoscenda est gratia, sed 
non ignorantia natura. [Ambrosius, Tom. V, p. 131, Basileae 1567: “Sequitur, ut nemo in operibus glorietur, 
quia iure Domino debemus obsequium.... Si ergo tu non solum non dicis servo tuo: Recumbe, sed exigis ab eo 
aliud ministerium et gratias ei non agis: ita nec in te patitur Dominus unius usum esse operis aut laboris, quia 
dum vivimus, debemus semper operari. Ergo agnosce te esse servum plurimis obsequiis defoeneratum. Non te 
praeferas, quia Filius Dei diceris: agnoscenda gratia, sed non ignoranda natura (das natuerliche, kreatuerliche 
Verhaeltnis). Neque te iactes, si bene servisti, quod facere debuisti. Obsequitur sol, obtemperat luna, serviunt 
angeli. Vas gentium electus a Domino: non sum, inquit, dignus vocari apostolus, quia persecutus sum Ecclesiam 
Dei. Deinde alibi nullius se ostendens conscium culpae, subiecit; sed non in hoc iustificatus sum. Et nos ergo 
non a nobis laudem exigamus, nec praecipiamus iudicium Dei, et praeveniamus sententiam Iudicis, sed suo 



tempori, suo Iudici reservemus.”] Promissioni gratiae confidendum est, non 220 ] naturae nostrae. Sed adversarii 
suo more faciunt, contra fidei doctrinam detorquent 221 ] sententias pro fide traditas. Verum haec spinosa 
reficiamus ad scholas. Illa cavillatio plane puerilis est, quum interpretantur servos inutiles, quia opera Deo sint 
inutilia, nobis vero sint utilia. At Christus de ea utilitate loquitur, quae constituit nobis Deum debitorem gratiae. 
Quamquam alienum est hoc loco disputare de utili aut inutili. Nam servi inutiles significant insufficientes, quia 
nemo tantum timet, tantum diligit Deum, tantum credit Deo, 222 ] quantum oportuit. Sed missas faciamus has 
frigidas cavillationes adversariorum, de quibus quid iudicaturi sint homines, si quando proferentur in lucem, 
facile possunt existimare viri prudentes. In verbis maxime planis et perspicuis repererunt rimam. At nemo non 
videt, in illo loco fiduciam nostrorum operum improbari. 

223 ] Teneamus igitur hoc, quod ecclesia confitetur, quod per misericordiam salvemur. Et ne quis hic 
cogitet: Si per misericordiam salvandi sumus, incerta spes erit, si nihil praecedit in his, quibus contingit salus, 
quo discernantur ab illis, quibus non contingit: huic satisfaciendum est. Scholastici enim videntur hac ratione 
moti quaesivisse meritum condigni. 224 ] Nam haec ratio valde potest exercere humanum animum. Breviter 
igitur respondemus. Ideo ut sit certa spes, ideo ut sit praecedens discrimen inter hos, quibus contingit, et illos, 
quibus non contingit salus, necesse est constituere, quod per misericordiam salvemur. Hoc, quum ita nude 
dicitur, absurdum videtur. Nam in foro et iudiciis humanis ius seu debitum certum est, misericordia incerta. Sed 
alia res est de iudicio Dei. Hic enim misericordia habet claram et certam promissionem et mandatum Dei. Nam 
evangelium proprie hoc mandatum est, quod praecipit, ut credamus Deum nobis propitium esse propter 
Christum. Non misit Deus Filium suum in mundum, ut iudicet mundum, sed ut salvetur mundus per ipsum. Qui 
credit in eum, non iudicatur etc., Ioh. 3, 17. 18. 225 ] Quoties igitur de misericordia dicitur, addenda est fides 
promissionis. Et haec fides parit certam spem, quia nititur Verbo et mandato Dei. Si spes niteretur operibus, 
tunc vero esset incerta, quia opera non possunt pacare 226 ] conscientiam, ut supra saepe dictum est. Et haec 
fides facit discrimen inter hos, quibus contingit salus, et illos, quibus non contingit. Fides facit discrimen inter 
dignos et indignos, quia vita aeterna promissa est iustificatis, fides autem iustificat. 

227 ] Sed hic iterum clamitabunt adversarii, nihil opus esse bonis operibus, Si non merentur vitam aeternam. 
Has calumnias supra refutavimus. Imo vero necesse est bene operari. Iustificatis dicimus promissam esse vitam 
aeternam. At nec fidem nec iustitiam retinent illi, qui ambulant secundum carnem. Ideo iustificamur, ut iusti 
bene operari et obedire legi Dei 228 ] incipiamus. Ideo regeneramur et Spiritum Sanctum accipimus, ut nova vita 
habeat nova 229 ] opera, novos affectus, timorem, dilectionem Dei, odium concupiscentiae etc. Haec fides, de 
qua loquimur, existit in poenitentia, et inter bona opera, inter tentationes et pericula confirmari et crescere debet, 
ut subinde certius apud nos statuamus, quod Deus propter Christum respiciat nos, ignoscat nobis, exaudiat nos. 
Haec non discuntur sine magnis et multis certaminibus. Quoties recurrit conscientia, quoties sollicitat ad 
desperationem, quum ostendit aut vetera peccata aut nova aut immunditiem naturae! Hoc chirographum non 
deletur sine magno 230 ] agone, ubi testatur experientia, quam difficilis res sit fides. Et dum inter terrores 
erigimur et consolationem concipimus, simul crescunt alii motus spirituales, notitia Dei, timor Dei, spes, 
dilectio Dei, et regeneramur, ut ait Paulus Coi. 3, 10 et 2 Cor. 3, 18, ad agnitionem Dei, et intuentes gloriam 
Domini transformamur in eandem imaginem, id est, concipimus veram notitiam Dei, 231 ] ut vere timeamus 
eum, vere confidamus nos respici, nos exaudiri. Haec regeneratio est quasi inchoatio aeternae vitae, ut Paulus 
ait Rom. 8, 10: Si Christus in vobis 232 ] est, spiritus vivit, corpus autem mortuum est etc. Et 2 Cor. 5, 2. 3: 
Superinduemur, si tamen induti, non nudi reperiemur. Ex his iudicare candidus lector potest, nos maxime 
requirere bona opera, siquidem hanc fidem docemus in poenitentia existere et debere subinde crescere in 
poenitentia. Et in his rebus perfectionem Christianam et spiritualem ponimus, Si simul crescant poenitentia et 
fides in poenitentia. Haec intelligi melius a piis possunt, quam 233 ] quae de contemplatione aut perfectione 
apud adversarios docentur. Sicut autem iustificatio ad fidem pertinet, ita pertinet ad fidem vita aeterna. Et Petrus 
ait 1 Petr. 1, 9: Reportantes finem seu fructum fidei vestrae, salutem animarum. Fatentur enim adversarii, 234 ] 
quod iustificari sint filii Dei et coheredes Christi. Postea opera, quia placent Deo propter fidem, merentur alia 
praemia corporalia et spiritualis. Erunt enim discrimina gloriae sanctorum. 

235] Sed hic reclamant adversarii, vitam aeternam vocari mercedem, quare necesse sit eam de condigno 
mereri per bona opera. Breviter et plane respondemus. Paulus Rom. 6, 23 vitam aeternam donum appellat, quia 
donata iustitia propter Christum simul efficimur filii Dei et coheredes Christi, sicut ait lohannes 3, 36: Qui 
credit in Filium, habet vitam aeternam. Et Augustinus inquit, et hunc secuti alii multi idem dixerunt: Dona sua 
coronat Deus in nobis. Alibi vero, Lue. 6, 23, scriptum est: Merces vestra copiosa erit in coelis. Haec si 



videntur adversariis 236 ] pugnare, ipsi expedient. Sed parum aequi iudices sunt, nam doni vocabulum omittunt 
et fontes totius negotii, et excerpunt vocabulum mercedis idque acerbissime interpretantur non solum contra 
Scripturam, sed etiam contra sennonis consuetudinem. Hinc ratiocinantur, quia merces nominatur, igitur opera 
nostra sunt eiusmodi, quae debeant esse pretium, pro quo debetur vita aeterna. Sunt igitur digna gratia et vita 
aeterna, nec indigent misericordia aut mediatore Christo 237 ] aut fide. Plane nova est haec dialectica: 
vocabulum audimus mercedis, igitur nihil opus est mediatore Christo aut fide habente accessum ad Deum 
propter Christum, non propter opera nostra. Quis non 238 ] videt haec esse oa vaKoo AouOa? Nos non rixamur de 
vocabulo mercedis. De hac re litigamus, utrum bona opera per se sint digna gratia et vita aeterna, an vero 
placeant tantum propter fidem, quae apprehendit mediatorem Christum. 239 ] Adversarii nostri non solum hoc 
tribuunt operibus, quod sint digna gratia et vita aeterna, sed fingunt etiam, quod merita supersint sibi, quae 
donare aliis et i usti li care alios queant, ut quum monachi suorum ordinum merita vendunt aliis. Haec portenta 
Chrysippeo more coacervant, hac una voce mercedis audita: Merces appellatur, igitur habemus opera, quae sunt 
pretium, pro quo debetur merces; igitur opera per sese, non propter mediatorem Christum placent. Et quum alius 
alio plura habeat merita, igitur quibusdam supersunt merita. Et haec merita donare aliis possunt isti, qui 
merentur. 240 ] Mane lector, nondum habes totum huius totum soriten. Addenda sunt enim certa sacramenta 
huius donationis, mortuis induitur cucullus etc. Talibus coacervationibus beneficium Christi et iustitia fidei 
obscurata sunt. 

241 ] Non movemus inanem Xoyopa%u av de vocabulo mercedis. Si concedent adversarii, quod fide propter 
Christum iusti reputemur, et quod bona opera propter fidem placeant Deo, de nomine mercedis postea non valde 
rixabimur. Nos fatemur vitam aeternam mercedem esse, quia est res debita propter promissionem, non propter 
nostra merita. Est enim promissa iustificatio, quam supra ostendimus proprie esse donum Dei. Et huic dono 
coniuncta est promissio vitae aeternae, iuxta illud, Rom. 8, 30: Quos iustificavit, eosdem 242 ] et glorificavit. 

Huc pertinet, quod Paulus ait 2 Tim. 4, 8: Reposita est mihi corona iustitiae, quam reddet mihi Dominus iustus 
iudex etc. Debetur enim corona iusti li catis 243 ] propter promissionem. Et hanc promissionem scire sanctos 
oportet, non ut propter suum commodum laborent, debent enim laborare propter gloriam Dei; sed ne desperent 
in afflictionibus, scire eos oportet voluntatem Dei, quod velit eos adiuvare, eripere, servare. Etsi aliter perfecti, 
aliter infirmi audiunt mentionem poenarum et praemiorum; nam infirmi laborant sui commodi causa. 244 ] Et 
tamen praedicatio praemiorum et: poenarum necessaria est. In praedicatione poenarum ira Dei ostenditur, quare 
ad praedicationem poenitentiae pertinet. In praedicatione praemiorum gratia ostenditur. Et sicut Scriptura saepe 
mentione bonorum operum fidem complectitur, vult enim complecti iustitiam cordis cum fructibus: ita interdum 
cum aliis praemiis simul offert gratiam, ut Esa. 58, 8 sq. et saepe alias apud prophetas. 245 ] Fatemur et hoc, 
quod saepe testati sumus, quod, etsi iustificatio et vita aeterna ad fidem pertinent, tamen bona opera mereantur 
alia praemia corporalia et spiritualia et gradus praemiorum iuxta illud, 1 Cor. 3,8: Unus quisque accipiet 
mercedem iuxta suum laborem. Nam iustitia evangelii, quae versatur circa promissionem gratiae, gratis accipit 
iustificationem et vivificationem. Sed impletio legis, quae sequitur fidem, versatur circa legem, in qua non 
gratis, sed pro nostris operibus offertur et debetur merces. Sed qui hanc merentur, prius iustificati sunt, quam 
legem faciunt. Itaque prius sunt translati in regnum Filii Dei, ut Paulus ait Coi. 1,13; Rom. 8, 17, et facti 
coheredes Christi. 246 ] Sed adversarii, quoties de merito dicitur, statim transferunt rem a reliquis praemiis ad 
iustificationem, quum evangelium gratis offerat iustificationem propter Christi merita, non nostra; et merita 
Christi communicantur nobis per fidem. Ceterum opera et afflictiones merentur non iustificationem, sed alia 
praemia, ut in his sententiis merces operibus offertur: Qui parce seminat, parce metet, et qui largiter seminat, 
largiter metet, 2 Cor. 9, 6. Hic clare modus mercedis ad modum operis confertur. Honora patrem et matrem, ut 
sis longaevus super terram, Exod. 20, 12. Et hic proponit lex certo 247 ] operi mercedem. Quamquam igitur 
legis impletio meretur mercedem, proprie enim merces ad legem pertinet: tamen meminisse nos evangelii 
oportet, quod gratis offert iustificationem propter Christum. Nec legem prius facimus, aut facere possumus, 
quam reconciliati Deo, iustificati et renati sumus. Nec illa legis impletio placeret Deo, nisi propter fidem 
essemus accepti. Et quia homines propter fidem sunt accepti, ideo illa inchoata legis impletio placet, et habet 
mercedem in hac vita et post hanc vitam. De 248 ] nomine mercedis pleraque aha hic etiam dici poterant ex 
natura legis, quae, quia longiora sunt, alio in loco explicanda erunt. 

249 ] Verum urgent adversarii, quod proprie mereantur vitam aeternam bona opera, quia Paulus dicit Rom. 

2, 6: Reddet unicuique secundum opera eius. Item v. 10: Gloria, honor et pax omni operanti bonum. Ioh. 5, 29: 
Qui bona fecerunt, in resurrectionem vitae. Matth. 25, 35: Esurivi, et dedistis mihi manducare etc. 250 ] In his 



locis et similibus omnibus, in quibus opera laudantur in Scripturis, necesse est intelligere non tantum externa 
opera, sed fidem etiam cordis, quia Scriptura non loquitur de hypocrisi, sed de iustitia cordis cum fructibus suis. 
Quoties 251] autem fit mentio legis et operum, sciendum est, quod non sit excludendus Christus mediator. Is est 
enim finis legis et ipse inquit Ioh. 15, 5: Sine me nihil potestis facere. Ex hoc canone diximus supra iudicari 
posse omnes locos de operibus. Quare quum operibus redditur vita aeterna, redditur iustificatis, quia neque bene 
operari possunt homines nisi iustificati, qui aguntur Spiritu Christi, nec sine mediatore Christo et fide placent 
bona opera, iuxta illud, Hebr. 11,6: Sine fide impossibile est placere Deo. 252] Quum dicit Paulus: Reddet 
unicuique secundum opera eius , intelligi debet non tantum opus externum, sed tota iustitia vel iniustitia. Sic: 
Gloria operanti bonum, hoc est, iuste. Dedistis mihi manducare, fructus et testimonium iustitiae cordis et fidei 
allegatur, redditur 253] igitur vita aeterna iustitiae. Ad hunc modum Scriptura simul complectitur iustitiam 
cordis cum fructibus. Et saepe fructus nominat, ut ab imperitis magis intelligatur, et ut significat requiri novam 
vitam et regenerationem, non hypocrisin. Fit autem regeneratio fide in poenitentia. 

254] Nemo sanus iudicare aliter potest, nec nos aliquam otiosam subtilitatem hic affectamus, ut divellamus 
fructus a iustitia cordis, si tantum adversarii concesserint, quod fructus propter fidem et mediatorem Christum 
placeant, non sint per sese digni gratia et vita 255] aeterna. Hoc enim reprehendimus in adversariorum doctrina, 
quod talibus locis Scripturae, seu philosophico, seu Iudaico more intellectis, abolent iustitiam fidei et excludunt 
mediatorem Christum. Ex his locis ratiocinantur, quod haec opera mereantur gratiam, alias de congruo, alias de 
condigno, quum videlicet accedit dilectio, id est, quod iustificent et, quia sint iustitia, digna sint vita aeterna. 

Hic error manifeste abolet iustitiam fidei, quae sentit, quod accessum ad Deum habeamus propter Christum, non 
propter opera nostra, quae sentit nos per pontificem et mediatorem Christum adduci ad Patrem et habere 
placatum Patrem, ut supra 256] satis dictum est. Et haec doctrina de iustitia fidei non est in ecclesia Christi 
negligenda, quia sine ea non potest officium Christi conspici, et reliqua doctrina iustificationis tantum est 
doctrina legis. Atqui nos oportet retinere evangelium et doctrinam de promissione propter Christum donata. 

257] Non igitur litigamus in hoc loco de parva re cum adversariis. Non quaerimus otiosas subtilitates, quum 
reprehendimus eos, quod docent vitam aeternam mereri operibus, omissa hac 258] fide, quae apprehendit 
mediatorem Christum. Nam de hac fide, quae credit nobis Patrem propitium esse propter Christum, nulla apud 
scholasticos syllaba exstat. Ubique sentiunt, quod simus accepti, iusti propter opera nostra vel ex ratione facta, 
vel certe facta, inclinante 259] illa dilectione, de qua dicunt. Et tamen habent quaedam dicta, quasi 
apophthegmata 260] veterum auctorum, quae depravant interpretando. lactatur in scholis, quod bona opera 
placeant propter gratiam, et quod sit confidendum gratiae Dei. Hic interpretantur gratiam habitum, quo nos 
diligimus Deum, quasi vero voluerint dicere veteres, quod debeamus confidere nostra dilectione, quae, quam sit 
exigua, quam sit immunda, certe experimur. Quamquam hoc mirum est, quomodo isti iubeant confidere 
dilectione, quum doceant nesciri, utrum adsit. Cur non exponunt hic gratiam misericordiam Dei erga nos? Et 
quoties mentio huius fit, addere oportebat fidem. Non enim apprehenditur nisi fide promissio misericordiae, 
reconciliationis, dilectionis Dei erga nos. In hanc sententiam recte dicerent confidendum esse gratia, 261] 
placere bona opera propter gratiam, quum fides gratiam apprehendit, lactatur et hoc in scholis, valere bona 
opera nostra virtute passionis Christi. Recte dicitur. Sed cur non addunt de fide? Christus enim est propitiatio, ut 
Paulus Rom. 3, 25 ait, per fidem. Quum fide eriguntur pavidae conscientiae et sentiunt peccata nostra deleta 
esse morte Christi et Deum nobis reconciliatum esse propter passionem Christi, tum vero prodest nobis passio 
Christi. Si omittatur doctrina de fide, frustra dicitur opera valere virtute passionis Christi. 

262] Et plerasque alias sententias corrumpunt in scholis, propterea quia non tradunt iustitiam fidei, et fidem 
intelligunt tantum notitiam historiae seu dogmatum, non intelligunt hanc virtutem esse, quae apprehendit 
promissionem gratiae et iustitiae, quae vivificat corda in terroribus peccati et mortis. 263] Quum Paulus inquit 
Rom. 10, 10: Corde creditur ad iustitiam, ore fit confessio ad salutem. Hic fateri adversarios existimamus, quod 
confessio ex opere operato non iustificet aut salvet, sed tantum propter fidem cordis. Et Paulus sic loquitur, 
quod confessio salvet, ut ostendat, qualis fides consequatur vitam aeternam, nempe firma et 264] efficax fides. 
Non est autem firma fides, quae non ostendit se in confessione. Sic cetera bona opera placent propter fidem, 
sicut et orationes ecclesiae rogant, ut omnia sint accepta propter Christum. Item petunt omnia propter Christum. 
Constat enim semper in fine 265] precationum addi hanc clausulam: per Christum, Dominum nostrum. Ideo 
concludimus, quod fide iustificemur coram Deo, reconciliemur Deo et regeneremur, quae in poenitentia 
apprehendit promissionem gratiae et vere vivificat perterritam mentem, ac statuit, quod Deus sit nobis placatus 
ac propitius propter Christum. Et hac fide ait Petrus 1. ep. 1,5, nos custodiri ad salutem, quae revelabitur. 266] 



Huius fidei cognitio Christianis necessaria est et uberrimam affert consolationem in omnibus afflictionibus et 
officium Christi nobis ostendit, quia isti, qui negant homines fide iustificari, negant Christum mediatorem esse 
ac propitiatorem, negant promissionem gratiae et evangelium. Tantum docent aut doctrinam rationis aut legis de 
iustificatione. 267] Nos, quantum hic fieri potuit, ostendimus fontes huius causae et exposuimus ea, quae 
adversarii obiiciunt. Quae quidem facile diiudicabunt boni viri, si cogitabunt, quoties citatur locus de dilectione 
aut operibus, legem non fieri sine Christo, nec nos ex lege, sed ex 268] evangelio, hoc est, promissione gratiae 
in Christo promissae, iustificari. Et speramus hanc, quamvis brevem, disputationem bonis viris ad 
confirmandam fidem, ad docendam et consolandam conscientiam utilem futuram esse. Scimus enim ea, quae 
diximus, consentanea esse scripturis propheticis et apostolicis, sanctis patribus, Ambrosio, Augustino et 
plerisque aliis et universae ecclesiae Christi, quae certe confitetur Christum esse propitiatorem et iustificatorem. 

269] Nec statim censendum est Romanam ecclesiam sentire, quidquid papa aut cardinales aut episcopi aut 
theologi quidam aut monachi probant. Constat enim pontificibus magis curae esse dominationem suam quam 
evangelium Christi. Et plerosque compertum est palam Epicuraeos esse. Theologos constat plura ex philosophia 
admiscuisse doctrinae Christianae, 270] quam satis erat. Nec auctoritas horum videri debet tanta, ut nusquam 
dissentire a disputationibus eorum liceat, quum multi manifesti errores apud eos reperiantur, ut quod possimus 
ex puris naturalibus Deum super omnia diligere. Hoc dogma peperit alios errores multos, 271] quum sit 
manifeste falsum. Reclamant enim ubique Scripturae, sancti patres et omnium piorum iudicia. Itaque, etiamsi in 
ecclesia pontifices aut nonnulli theologi ac monachi docuerunt remissionem peccatorum, gratiam et iustitiam 
per nostra opera et novos cultus quaerere, qui obscuraverunt Christi officium, et ex Christo non propitiatorem et 
iustificatorem, sed tantum legislatorem fecerunt: 272] mansit tamen apud aliquos pios semper cognitio Christi. 
Porro Scriptura praedixit, fore ut iustitia fidei hoc modo obscuraretur per traditiones humanas et doctrinam 
operum. Sicut Paulus saepe (cf. Gal. 4, 9; 5, 7; Coi. 2, 8. 16 sq.; 1 Tim. 4, 2 sq. et al.) queritur tunc quoque 
fuisse, qui pro iustitia fidei docebant homines per opera propria et proprios cultus, non fide propter Christum 
reconciliari Deo et iustificari, quia homines 273] naturaliter ita iudicant Deum per opera placandum esse. Nec 
videt ratio aliam iustitiam quam iustitiam legis civiliter intellectae. Ideo semper exstiterunt in mundo, qui hanc 
carnalem iustitiam solam docuerunt, oppressa iustitia fidei, et tales doctores semper existent etiam. 274] Idem 
accidit in populo Israel. Maxima populi pars sentiebat se per sua opera mereri remissionem peccatorum, 
cumulabant sacrificia et cultus. Econtra prophetae, damnata illa opiniones docebant iustitiam fidei. Et res gestae 
in populo Israel sunt exempla eorum, quae in 275] ecclesia futura fuerunt. Itaque non perturbat pias mentes 
multitudo adversariorum, qui nostram doctrinam improbant. Facile enim iudicari de spiritu eorum potest, quia 
in quibusdam articulis adeo perspicuam et manifestam veritatem damnaverunt, ut palam appareat 276] eorum 
impietas. Nam et bulla Leonis X. [Iunii 15, 1520: Exsurge, Domine ] damnavit articulum maxime necessarium, 
quem omnes Christiani teneant et credant, videlicet non esse confidendum, quod simus absoluti propter nostram 
contritionem, sed propter verbum Christi Matth. 16, 19: 277] Quodcunque ligaveris etc. Et nunc in hoc 
conventu auctores confutationis damnaverunt apertis verbis hoc, quod fidem diximus partem esse poenitentiae, 
qua consequimur remissionem peccatorum et vincimus terrores peccatorum et conscientia pacata redditur. Quis 
autem non videt hunc articulum, quod fide consequamur remissionem peccatorum, verissimum, certissimum et 
maxime necessarium esse omnibus Christianis? Quis ad omnem posteritatem, audiens talem sententiam 
damnatam esse, iudicabit auctores huius condemnationis ullam Christi notitiam habuisse? 

278] Et de spiritu eorum coniectura fieri potest ex illa inaudita crudelitate, quam constat eos in bonos viros 
plurimos hactenus exercuisse. Et accepimus in hoc conventu quendam reverendum patrem in senatu imperii, 
quum de nostra confessione sententiae dicerentur, dixisse nullum sibi consilium videri utilius, quam si ad 
confessionem, quam nos exhibuissemus atramento scriptam, sanguine rescriberetur. Quid diceret crudelius 
Phalaris? Itaque hanc vocem nonnulli etiam principes iudicaverunt indignam esse, quae in tali consessu 
diceretur. Quare 279] etiamsi vindicant sibi adversarii nomen ecclesiae, tamen nos sciamus ecclesiam Christi 
apud hos esse, qui evangelium Christi docent, non qui pravas opiniones contra evangelium defendunt, sicut 
inquit Dominus Ioh. 10, 27: Oves meae vocem meam audiunt. Et Augustinus ait: Quaestio est, ubi sit ecclesia. 
Quid ergo facturi sumus? In verbis nostris eam quaesituri sumus, an in verbis capitis sui, Domini nostri Iesu 
Christi? Puto, quod in illius verbis quaerere debemus, qui veritas est et optime novit corpus suum. Proinde non 
perturbent nos iudicia adversariorum, quum humanas opiniones contra evangelium, contra auctoritatem 
sanctorum patrum, qui in ecclesia scripserunt, contra piarum mentium testimonia defendunt. 

Art. VII. VIII. (IV.) De Ecclesia. 



1] Septimum articulum confessionis nostrae damnaverunt, in quo diximus ecclesiam esse congregationem 
sanctorum. Et addiderunt longam declamationem, quod mali non sint ab ecclesia segregandi, quum Iohannes 
comparaverit ecclesiam areae, in qua triticum et paleae simul coacervata sint, Matth. 3, 12, et Christus 
comparaverit eam sagenae, in qua 2] pisces boni et mali sunt, 13, 47 etc. Profecto verum est, quod aiunt: 
Nullum remedium esse adversus sycophantae morsum. Nihil tam circumspecte dici potest, ut calumniam evitare 
queat. 3] Nos ob hanc ipsam causam adiecimus octavum articulum, ne quis existimaret nos segregare malos et 
hypocritas ab externa societate ecclesiae, aut adimere sacramentis efficaciam, quae per hypocritas aut malos 
administrantur. Itaque hic non est opus longa defensione adversus hanc calumniam. Satis nos purgat articulus 
octavus. Concedimus enim, quod hypocritae et mali in hac vita sint admixti ecclesiae et sint membra ecclesiae, 
secundum externam societatem signorum ecclesiae, hoc est, Verbi, professionals et sacramentorum, praesertim 
si non sint excommunicati. Nec sacramenta ideo non sunt efficacia, quia per malos tractantur, imo recte uti 
possumus sacramentis, quae per 4] malos administrantur. Nam et Paulus 2 Thess. 2, 4 praedicit futurum, ut 
antichristus sedeat in templo Dei, hoc est, in ecclesia dominetur et gerat officia. 5] At ecclesia non est tantum 
societas externarum rerum ac rituum, sicut aliae politiae, sed principaliter est societas fidei et Spiritus Sancti in 
cordibus, quae tamen habet externas notas, ut agnosci possit, videlicet puram evangelii doctrinam et 
administrationem sacramentorum consentaneam evangelio Christi. Et haec ecclesia sola dicitur corpus Christi, 
quod Christus Spiritu suo renovat, sanctificat et gubernat, ut testatur Paulus Eph. 1, 22 sq., quum ait: Et ipsum 
dedit caput super omnia ecclesiae, quae est corpus eius, videlicet integritas, id est, tota congregatio ipsius, qui 
6] omnia in omnibus perficit . Quare illi, in quibus nihil agit Christus, non sunt membra Christi. Idque fatentur 
adversarii, malos esse mortua membra ecclesiae. Quare miramur, cur reprehenderint nostram descriptionem, 7] 
quae de vivis membris loquitur. Neque novi quidquam diximus. Paulus omnino eodem modo definivit 
ecclesiam Eph. 5, 25 sq., quod purificetur, ut sit sancta . Et addit externas notas, Verbum et sacramenta. Sic enim 
ait: Christus dilexit ecclesiam et se tradidit pro ea, ut eam sanctificet, purificans lavacro aquae per Verbum, ut 
exhibeat eam sibi gloriosam ecclesiam non habentem maculam neque rugam aut aliquid tale, sed ut sit sancta 
et inculpata . Hanc sententiam pene totidem verbis nos in confessione posuimus. Sic definit ecclesiam et 
articulus in symbolo, qui iubet nos credere, quod sit sancta catholica ecclesia. 8] Impii vero non sunt sancta 
ecclesia. Et videtur additum, quod sequitur, sanctorum communio, ut exponeretur, quid significet ecclesia, 
nempe congregationem sanctorum, qui habent inter se societatem eiusdem evangelii seu doctrinae et eiusdem 
Spiritus Sancti, qui corda eorum renovat, sanctificat et gubernat. 

9] Et hic articulus necessaria de causa propositus est. Infinita pericula videmus, quae minantur ecclesiae 
interitum. Infinita multitudo est impiorum in ipsa ecclesia, qui opprimunt eam. Itaque ne desperemus, sed 
sciamus ecclesiam tamen mansuram esse; item, ut sciamus, quamvis magna multitudo sit impiorum, tamen 
ecclesiam existere et Christum praestare illa, quae promisit ecclesiae, remittere peccata, exaudire, dare Spiritum 
Sanctum: has consolationes proponit 10] nobis articulus ille in symbolo. Et catholicam ecclesiam dicit, ne 
intelligamus, ecclesiam esse politiam externam certarum gentium, sed magis homines sparsos per totum orbem, 
qui de evangelio consentiunt et habent eundem Christum, eundem Spiritum Sanctum et eadem sacramenta, sive 
habeant easdem 11 ] traditiones humanas sive dissimiles. Et in decretis inquit glossa, ecclesiam large dictam 
complecti bonos et malos', item, malos nomine tantum in ecclesia esse, non re, bonos vero re et nomine. [Glossa 
decreti: “Ecclesia Christi, quandoque large sumitur, ut granum et paleam complectitur.... Vel dic aliud esse de 
ecclesia, quod hic negatur de malis; aliud esse in ecclesia, quod in contrariis conceditur. Vel distingue. Nam 
sunt quidam in ecclesia nomine et re, ut boni catholici; ut hic: quidam nec nomine nec re, ut praecisi”] Et in 
hanc sententiam multa leguntur apud patres. Hieronymus enim ait: Qui ergo peccator est aliqua sorde 
maculatus, de ecclesia Christi non potest appellari nec Christo subtectus dici. 

12] Quamquam igitur hypocritae et mali sint socii huius verae ecclesiae secundum externos ritus, tamen 
quum definitur ecclesia, necesse est eam definiri, quae est vivum corpus Christi, item, quae est nomine et re 
ecclesia. 13] Et multae sunt causae. Necesse est enim intelligi, quae res principaliter efficiat nos membra et viva 
membra ecclesiae. Si ecclesiam tantum definiemus externam politiam esse bonorum et malorum, non intelligent 
homines regnum Christi esse iustitiam cordis et donationem Spiritus Sancti, sed iudicabunt tantum externam 
observationem esse certorum cultuum ac rituum. Item, 14] quid intererit inter populum legis et ecclesiam, si 
ecclesia est externa politia? At sic discernit Paulus ecclesiam a populo legis, quod ecclesia sit populus 
spiritualis, hoc est, non civilibus ritibus distinctus a gentibus, sed verus populus Dei, renatus per Spiritum 
Sanctum. In populo legis praeter promissionem de Christo habebat et carnale semen promissiones rerum 



corporalium, regni etc. Et propter has dicebantur populus Dei etiam mali in his, quia hoc carnale semen Deus 
separaverat ab aliis gentibus per certas ordinationes externas et promissiones; et tamen 15] mali illi non 
placebant Deo. At evangelium affert non umbram aeternarum rerum, sed ipsas res aeternas, Spiritum Sanctum 
et iustitiam, qua coram Deo iusti sumus. 

16] Igitur illi tantum sunt populus iuxta evangelium, qui hanc promissionem Spiritus accipiunt. Adhaec 
ecclesia est regnum Christi, distinctum contra regnum diaboli. Certum est autem impios in potestate diaboli et 
membra regni diaboli esse, sicut docet Paulus Eph. 2, 2, quum ait, diabolum efficacem esse in incredulis .Et 
Christus inquit ad Pharisaeos, quibus certe erat externa societas cum ecclesia, id est, cum sanctis in populo 
legis, praeerant enim, sacrificabant et docebant: Vos ex patre diabolo estis, Ioh. 8, 44. Itaque ecclesia, quae vere 
est regnum Christi, est proprie congregatio sanctorum. Nam impii reguntur a diabolo et sunt captivi diaboli, non 
reguntur Spiritu Christi. 

17] Sed quid verbis opus est in re manifesta? Si ecclesia, quae vere est regnum Christi, distinguitur a regno 
diaboli, necesse est impios, quum sint in regno diaboli, non esse ecclesiam; quamquam in hac vita, quia nondum 
revelatum est regnum Christi, sint admixti ecclesiae et gerant officia in ecclesia. 18] Nec propterea impii sunt 
regnum Christi, quia revelatio nondum facta est. Semper enim hoc est regnum Christi, quod .Spiritu suo 
vivificat, sive sit revelatum, sive sit rectum cruce. Sicut idem est Christus, qui nunc glorificatus est, antea 
afflictus erat. Et 19] conveniunt huc similitudines Christi, qui clare dicit Matth. 13, 38, bonum semen esse filios 
regni, at zizania filios diaboli; agrum dicit mundum esse, non ecclesiam. Ita Iohannes de illa tota genre 
Iudaeorum loquitur et dicit fore, ut vera ecclesia separetur ab illo populo. Itaque hic locus magis contra 
adversarios facit, quam pro eis, quia ostendit verum et spiritualem populum a populo carnali separandum esse. 

Et Christus de specie ecclesiae dicit, quum ait Matth. 13, 47: Simile est regnum coelorum sagenae aut decem 
virginibus, et docet ecclesiam rectam esse multitudine malorum, ne id scandalum pios offendat; item ut sciamus 
Verbum et sacramenta efficacia esse, etsi tractentur a malis. Atque interim docet impios illos, quamvis habeant 
societatem externorum signorum, tamen non esse verum regnum Christi et membra Christi. 20] Sunt enim 
membra regni diaboli. Neque vero somniamus nos Platonicam civitatem, ut quidam impie cavillantur, sed 
dicimus existere hanc ecclesiam, videlicet vere credentes ac iustos sparsos per totum orbem. Et addimus notas: 
puram doctrinam evangelii et sacramenta. Et haec ecclesia proprie est columna veritatis, 1 Tim. 3, 15. Retinet 
enim purum evangelium et, ut Paulus inquit 1 Cor. 3, 12, fundamentum, hoc est, veram Christi cognitionem et 
fidem. Etsi sunt in his etiam multi imbecilles, qui supra fundamentum aedificant stipulas perituras, hoc est, 
quasdam inutiles opiniones, quae tamen, quia non evertunt fundamentum, rum condonantur illis, 21] tum etiam 
emendantur. Ac sanctorum patrum scripta testantur, quod interdum stipulas etiam aedificaverint supra 
fundamentum, sed quae non everterunt fidem eorum. Verum pleraque istorum, quae adversarii nostri defendunt, 
fidem evertunt, ut quod damnant articulum de remissione peccatorum, in quo dicimus fide accipi remissionem 
peccatorum. Manifestus item et perniciosus error est, quod docent adversarii mereri homines remissionem 
peccatorum dilectione erga Deum ante gratiam. Nam hoc quoque est tollere fundamentum, hoc est, Christum. 
Item, quid opus erit fide, si sacramenta ex opere operato 22] sine bono motu utentis iustificant? Sicut autem 
habet ecclesia promissionem, quod semper sit habitura Spiritum Sanctum, ita habet comminationes, quod sint 
futuri impii doctores et lupi. Illa vero est proprie ecclesia, quae habet Spiritum Sanctum. Lupi et mali doctores, 
etsi grassantur in ecclesia, tamen non sunt proprie regnum Christi. Sicut et Lyra testatur, quum ait: Ecclesia non 
consistit in hominibus ratione potestatis vel dignitatis ecclesiasticae vel saecularis, quia multi principes et 
summi pontifices et alii inferiores inventi sunt apostatasse a fide. Propter quod ecclesia consistit in illis 
personis, in quibus est notitia vera et confessio fidei et veritatis. Quid aliud diximus nos in confessione nostra, 

quam quod hic dicit Lyra? 

2 


Art. VII. VIII. (IV.) De Ecclesia. 

1] Septimum articulum confessionis nostrae damnaverunt, in quo diximus ecclesiam esse congregationem 
sanctorum. Et addiderunt longam declamationem, quod mali non sint ab ecclesia segregandi, quum Iohannes 
comparaverit ecclesiam areae, in qua triticum et paleae simul coacervata sint, Matth. 3, 12, et Christus 

Includes index, (electronic ed.) (The Confession of Faith: 3, VIII, 17-Apology ofthe Augsburg Confession: 1, III, 279). Milwaukee 
WI: Northwestern Publishing House. 



comparaverit eam sagenae, in qua 2 ] pisces boni et mali sunt, 13 , 47 etc. Profecto verum est, quod aiunt: 
Nullum remedium esse adversus sycophantae morsum. Nihil tam circumspecte dici potest, ut calumniam evitare 
queat. 3] Nos ob hanc ipsam causam adiecimus octavum articulum, ne quis existimaret nos segregare malos et 
hypocritas ab externa societate ecclesiae, aut adimere sacramentis efficaciam, quae per hypocritas aut malos 
administrantur. Itaque hic non est opus longa defensione adversus hanc calumniam. Satis nos purgat articulus 
octavus. Concedimus enim, quod hypocritae et mali in hac vita sint admixti ecclesiae et sint membra ecclesiae, 
secundum externam societatem signorum ecclesiae, hoc est, Verbi, professionals et sacramentorum, praesertim 
si non sint excommunicati. Nec sacramenta ideo non sunt efficacia, quia per malos tractantur, imo recte uti 
possumus sacramentis, quae per 4 ] malos administrantur. Nam et Paulus 2 Thess. 2, 4 praedicit futurum, ut 
antichristus sedeat in templo Dei, hoc est, in ecclesia dominetur et gerat officia. 5 ] At ecclesia non est tantum 
societas externarum rerum ac rituum, sicut aliae politiae, sed principaliter est societas fidei et Spiritus Sancti in 
cordibus, quae tamen habet externas notas, ut agnosci possit, videlicet puram evangelii doctrinam et 
administrationem sacramentorum consentaneam evangelio Christi. Et haec ecclesia sola dicitur corpus Christi, 
quod Christus Spiritu suo renovat, sanctificat et gubernat, ut testatur Paulus Eph. 1, 22 sq., quum ait: Et ipsum 
dedit caput super omnia ecclesiae, quae est corpus eius, videlicet integritas, id est, tota congregatio ipsius, qui 
6] omnia in omnibus perficit. Quare illi, in quibus nihil agit Christus, non sunt membra Christi. Idque fatentur 
adversarii, malos esse mortua membra ecclesiae. Quare miramur, cur reprehenderint nostram descriptionem, 7] 
quae de vivis membris loquitur. Neque novi quidquam diximus. Paulus omnino eodem modo definivit 
ecclesiam Eph. 5, 25 sq., quod purificetur, ut sit sancta. Et addit externas notas, Verbum et sacramenta. Sic enim 
ait: Christus dilexit ecclesiam et se tradidit pro ea, ut eam sanctificet, purificans lavacro aquae per Verbum, ut 
exhibeat eam sibi gloriosam ecclesiam non habentem maculam neque rugam aut aliquid tale, sed ut sit sancta 
et inculpata. Hanc sententiam pene totidem verbis nos in confessione posuimus. Sic definit ecclesiam et 
articulus in symbolo, qui iubet nos credere, quod sit sancta catholica ecclesia. 8 ] Impii vero non sunt sancta 
ecclesia. Et videtur additum, quod sequitur, sanctorum communio, ut exponeretur, quid significet ecclesia, 
nempe congregationem sanctorum, qui habent inter se societatem eiusdem evangelii seu doctrinae et eiusdem 
Spiritus Sancti, qui corda eorum renovat, sanctificat et gubernat. 

9 ] Et hic articulus necessaria de causa propositus est. Infinita pericula videmus, quae minantur ecclesiae 
interitum. Infinita multitudo est impiorum in ipsa ecclesia, qui opprimunt eam. Itaque ne desperemus, sed 
sciamus ecclesiam tamen mansuram esse; item, ut sciamus, quamvis magna multitudo sit impiorum, tamen 
ecclesiam existere et Christum praestare illa, quae promisit ecclesiae, remittere peccata, exaudire, dare Spiritum 
Sanctum: has consolationes proponit 10 ] nobis articulus ille in symbolo. Et catholicam ecclesiam dicit, ne 
intelligamus, ecclesiam esse politiam externam certarum gentium, sed magis homines sparsos per totum orbem, 
qui de evangelio consentiunt et habent eundem Christum, eundem Spiritum Sanctum et eadem sacramenta, sive 
habeant easdem 11 ] traditiones humanas sive dissimiles. Et in decretis inquit glossa, ecclesiam large dictam 
complecti bonos et malos', item, malos nomine tantum in ecclesia esse, non re, bonos vero re et nomine. [Glossa 
decreti: “Ecclesia Christi, quandoque large sumitur, ut granum et paleam complectitur.... Vel dic aliud esse de 
ecclesia, quod hic negatur de malis; aliud esse in ecclesia, quod in contrariis conceditur. Vel distingue. Nam 
sunt quidam in ecclesia nomine et re, ut boni catholici; ut hic: quidam nec nomine nec re, ut praecisi”] Et in 
hanc sententiam multa leguntur apud patres. Hieronymus enim ait: Qui ergo peccator est aliqua sorde 
maculatus, de ecclesia Christi non potest appellari nec Christo subtectus dici. 

12 ] Quamquam igitur hypocritae et mali sint socii huius verae ecclesiae secundum externos ritus, tamen 
quum definitur ecclesia, necesse est eam definiri, quae est vivum corpus Christi, item, quae est nomine et re 
ecclesia. 13 ] Et multae sunt causae. Necesse est enim intelligi, quae res principaliter efficiat nos membra et viva 
membra ecclesiae. Si ecclesiam tantum definiemus externam politiam esse bonorum et malorum, non intelligent 
homines regnum Christi esse iustitiam cordis et donationem Spiritus Sancti, sed iudicabunt tantum externam 
observationem esse certorum cultuum ac rituum. Item, 14 ] quid intererit inter populum legis et ecclesiam, si 
ecclesia est externa politia? At sic discernit Paulus ecclesiam a populo legis, quod ecclesia sit populus 
spiritualis, hoc est, non civilibus ritibus distinctus a gentibus, sed verus populus Dei, renatus per Spiritum 
Sanctum. In populo legis praeter promissionem de Christo habebat et carnale semen promissiones rerum 
corporalium, regni etc. Et propter has dicebantur populus Dei etiam mali in his, quia hoc carnale semen Deus 
separaverat ab aliis gentibus per certas ordinationes externas et promissiones; et tamen 15 ] mali illi non 



placebant Deo. At evangelium affert non umbram aeternarum rerum, sed ipsas res aeternas, Spiritum Sanctum 
et iustitiam, qua coram Deo iusti sumus. 

16 ] Igitur illi tantum sunt populus iuxta evangelium, qui hanc promissionem Spiritus accipiunt. Adhaec 
ecclesia est regnum Christi, distinctum contra regnum diaboli. Certum est autem impios in potestate diaboli et 
membra regni diaboli esse, sicut docet Paulus Eph. 2, 2, quum ait, diabolum efficacem esse in incredulis .Et 
Christus inquit ad Pharisaeos, quibus certe erat externa societas cum ecclesia, id est, cum sanctis in populo 
legis, praeerant enim, sacrificabant et docebant: Vos ex patre diabolo estis, Ioh. 8, 44. Itaque ecclesia, quae vere 
est regnum Christi, est proprie congregatio sanctorum. Nam impii reguntur a diabolo et sunt captivi diaboli, non 
reguntur Spiritu Christi. 

17 ] Sed quid verbis opus est in re manifesta? Si ecclesia, quae vere est regnum Christi, distinguitur a regno 
diaboli, necesse est impios, quum sint in regno diaboli, non esse ecclesiam; quamquam in hac vita, quia nondum 
revelatum est regnum Christi, sint admixti ecclesiae et gerant officia in ecclesia. 18 ] Nec propterea impii sunt 
regnum Christi, quia revelatio nondum facta est. Semper enim hoc est regnum Christi, quod .Spiritu suo 
vivificat, sive sit revelatum, sive sit rectum cruce. Sicut idem est Christus, qui nunc glorificatus est, antea 
afflictus erat. Et 19 ] conveniunt huc similitudines Christi, qui clare dicit Matth. 13, 38, bonum semen esse filios 
regni, at zizania filios diaboli; agrum dicit mundum esse, non ecclesiam. Ita Iohannes de illa tota genre 
Iudaeorum loquitur et dicit fore, ut vera ecclesia separetur ab illo populo. Itaque hic locus magis contra 
adversarios facit, quam pro eis, quia ostendit verum et spiritualem populum a populo carnali separandum esse. 

Et Christus de specie ecclesiae dicit, quum ait Matth. 13, 47: Simile est regnum coelorum sagenae aut decem 
virginibus, et docet ecclesiam rectam esse multitudine malorum, ne id scandalum pios offendat; item ut sciamus 
Verbum et sacramenta efficacia esse, etsi tractentur a malis. Atque interim docet impios illos, quamvis habeant 
societatem externorum signorum, tamen non esse verum regnum Christi et membra Christi. 20 ] Sunt enim 
membra regni diaboli. Neque vero somniamus nos Platonicam civitatem, ut quidam impie cavillantur, sed 
dicimus existere hanc ecclesiam, videlicet vere credentes ac iustos sparsos per totum orbem. Et addimus notas: 
puram doctrinam evangelii et sacramenta. Et haec ecclesia proprie est columna veritatis, 1 Tim. 3, 15. Retinet 
enim purum evangelium et, ut Paulus inquit 1 Cor. 3, 12, fundamentum, hoc est, veram Christi cognitionem et 
fidem. Etsi sunt in his etiam multi imbecilles, qui supra fundamentum aedificant stipulas perituras, hoc est, 
quasdam inutiles opiniones, quae tamen, quia non evertunt fundamentum, rum condonantur illis, 21] tum etiam 
emendantur. Ac sanctorum patrum scripta testantur, quod interdum stipulas etiam aedificaverint supra 
fundamentum, sed quae non everterunt fidem eorum. Verum pleraque istorum, quae adversarii nostri defendunt, 
fidem evertunt, ut quod damnant articulum de remissione peccatorum, in quo dicimus fide accipi remissionem 
peccatorum. Manifestus item et perniciosus error est, quod docent adversarii mereri homines remissionem 
peccatorum dilectione erga Deum ante gratiam. Nam hoc quoque est tollere fundamentum, hoc est, Christum. 
Item, quid opus erit fide, si sacramenta ex opere operato 22 ] sine bono motu utentis iustificant? Sicut autem 
habet ecclesia promissionem, quod semper sit habitura Spiritum Sanctum, ita habet comminationes, quod sint 
futuri impii doctores et lupi. Illa vero est proprie ecclesia, quae habet Spiritum Sanctum. Lupi et mali doctores, 
etsi grassantur in ecclesia, tamen non sunt proprie regnum Christi. Sicut et Lyra testatur, quum ait: Ecclesia non 
consistit in hominibus ratione potestatis vel dignitatis ecclesiasticae vel saecularis, quia multi principes et 
summi pontifices et alii inferiores inventi sunt apostatasse a fide. Propter quod ecclesia consistit in illis 
personis, in quibus est notitia vera et confessio fidei et veritatis. Quid aliud diximus nos in confessione nostra, 
quam quod hic dicit Lyra? 

23 ] Sed fortassis adversarii sic postulant definiri ecclesiam, quod sit monarchia externa suprema totius orbis 
terrarum, in qua oporteat Romanum pontificem habere potestatem cfl vimeiu Ouvov, de qua nemini liceat 
disputare aut iudicare, condendi articulos fidei, abolendi Scripturas, quas velit, instituendi cultus et sacrificia, 
item condendi leges, quas velit, dispensandi et solvendi, quibuscunque legibus velit, divinis, canonicis et 
civilibus, a quo imperator et reges omnes accipiant potestatem et ius tenendi regna de mandato Christi, cui 
quum Pater omnia subiecerit, intelligi oporteat hoc ius in papam translatum esse. Quare necesse sit papam esse 
dominum totius orbis terrarum, omnium regnorum mundi, omnium rerum privatarum et publicarum, habere 
plenitudinem potestatis in temporalibus et spiritualibus, habere utrumque gladium, spiritualem et temporalem. 
Atque 24 ] haec definitio, non ecclesiae Christi, sed regni pontificii, habet auctores non solum canonistas, sed 
etiam Danielem, cap. 1 1, 36 sqq. 



25] Quodsi hoc modo definiremus ecclesiam, fortassis haberemus aequiores iudices. Multa enim exstant 
immoderate et impie scripta de potestate Romani pontificis, propter quae nemo unquam reus factus est. Nos soli 
plectimur, quia praedicamus beneficium Christi, quod fide in Christum consequamur remissionem peccatorum, 
non cultibus excogitatis a pontifice. 26] Porro Christus, prophetae et apostoli longe aliter definiunt ecclesiam 
Christi quam regnum pontificium. 27] Nec est ad pontifices transferendum, quod ad veram ecclesiam pertinet, 
quod videlicet sint columnae veritatis, quod non errent. Quotusquisque enim curat evangelium aut iudicat 
dignum esse lectione? Multi etiam palam irrident religiones omnes, aut si quid probant, probant illa, quae 
humanae rationi consentanea sunt; cetera fabulosa esse arbitrantur 28] et similia tragoediis poetarum. Quare nos 
iuxta Scripturas sentimus ecclesiam proprie dictam esse congregationem sanctorum, qui vere credunt evangelio 
Christi et habent Spiritum Sanctum. Et tamen fatemur multos hypocritas et malos his in hac vita admixtos 
habere societatem externorum signorum, qui sunt membra ecclesiae secundum societatem externorum signorum 
ideoque gerunt officia in ecclesia. Nec adimit sacramentis efficaciam, quod per indignos tractantur, quia 
repraesentant Christi personam propter vocationem ecclesiae, non repraesentant proprias personas, ut testatur 
Christus Luc. 10, 16: Qui vos audit, me audit. Quum Verbum Christi, quum sacramenta porrigunt, Christi vice 
et loco porrigunt. Id docet nos illa vox Christi, ne indignitate ministrorum offendamur. 

29] Sed de hac re satis clare diximus in Confessione, nos improbare Donatistas et Viglevistas, qui senserunt 
homines peccare, accipientes sacramenta ab indignis in ecclesia. Haec in praesentia videbantur sufficere ad 
defensionem descriptionis ecclesiae, quam tradidimus. Neque videmus, quum ecclesia proprie dicta appelletur 
corpus Christi, quomodo aliter describenda fuerit, quam nos descripsimus. Constat enim impios ad regnum et 
corpus diaboli pertinere, qui impellit et habet captivos impios. Haec sunt luce meridiana clariora, quae tamen si 
pergent calumniari adversarii, non gravabimur copiosius respondere. 

30] Damnant adversarii et hanc partem septimi articuli, quod diximus ad veram unitatem ecclesiae satis 
esse, consentire de doctrina evangelii et administratione sacramentorum, nec necesse esse, ubique similes 
traditiones humanas esse seu ritus aut ceremonias ab hominibus institutas. Hic distinguunt universales et 
particulares ritus et probant articulum nostrum, si intelligatur de particularibus ritibus; de universalibus ritibus 
non 31] recipiunt. Non satis intelligimus, quid velint adversarii. Nos de vera, hoc est, spirituali unitate loquimur, 
sine qua non potest existere fides in corde seu iustitia cordis coram Deo. Ad hanc, dicimus, non esse 
necessariam similitudinem rituum humanorum sive universalium sive particularium, quia iustitia fidei non est 
iustitia alligata certis traditionibus, sicut iustitia legis erat alligata Mosaicis ceremoniis, quia illa iustitia cordis 
est res vivificans corda. Ad hanc vivificationem nihil conducunt humanae traditiones sive universales, sive 
particulares, nec sunt effectus Spiritus Sancti, sicut castitas, patientia, timor Dei, dilectio proximi et opera 
dilectionis. 

32] Nec leves causae fuerunt, cur hunc articulum poneremus. Constat enim multas stultas opiniones de 
traditionibus serpsisse in ecclesiam. Nonnulli putaverunt humanas traditiones necessarios cultus esse ad 
promerendam iustificationem. Et postea disputaverunt, qui fieret, quod tanta varietate coleretur Deus, quasi vero 
observationes illae essent cultus, et non potius externae et politicae ordinationes, nihil ad iustitiam cordis seu 
cultum Dei pertinentes, quae alibi casu, alibi propter quasdam probabiles rationes variant. Item aliae ecclesiae 
alias propter tales traditiones excommunicaverunt, ut propter observationem Paschatis, picturas et res similes. 
Unde imperiti existimaverunt fidem seu iustitiam cordis coram Deo non posse existere sine his observationibus. 
Exstant enim de hoc negotio multa inepta scripta Summistarum et aliorum. 

33] Sed sicut dissimilia spatia dierum ac noctium non laedunt unitatem ecclesiae, ita sentimus non laedi 
veram unitatem ecclesiae dissimilibus ritibus institutis ab hominibus. Quamquam placet nobis, ut universales 
ritus propter tranquillitatem serventur. Sicut et nos in ecclesiis ordinem missae, diem dominicum et alios dies 
festos celebriores libenter servamus. Et gratissimo animo amplectimur utiles ac veteres ordinationes, praesertim 
quum contineant paedagogiam, qua prodest populum et imperitos assuefacere ac docere. 34] Sed non 
disputamus nunc, an conducat propter tranquillitatem aut corporalem utilitatem servare. Aha res agitur. 
Disputatur enim, utrum observationes traditionum humanarum sint cultus necessarii ad iustitiam coram Deo. 
Hoc est Kprv® psvov in hac controversia, quo constituto postea iudicari potest, utrum ad veram unitatem 
ecclesiae necesse sit, ubique similes esse traditiones humanas. Si enim traditiones humanae non sunt cultus 
necessarii ad iustitiam coram Deo, sequitur posse iustos et filios Dei esse, etiamsi quas traditiones non habent, 
quae alibi receptae sunt. Ut si forma vestitus Germanici non est cultus Dei necessarius ad iustitiam coram Deo, 



sequitur posse iustos ac filios Dei et ecclesiam Christi esse, etiamsi qui utantur non Germanico, sed Gallico 
vestitu. 

35] Hoc clare docet Paulus ad Coi. 2, 16.17, quum ait.: Nemo vos iudicet in cibo aut in potu aut in parte diei 
festi aut neomeniae aut sabbatorum, quae sunt umbra futurorum, corpus autem Christi. Item, v. 20 sqq.: Si 
mortui estis cum Christo ab elementis mundi, quid adhuc tamquam viventes mundo decreta facitis: ne 
tetigeritis, neque gustaveritis, neque contrectaveritis, quae omnia pereunt usu consumpta et sunt praecepta et 
doctrinae hominum, speciem habentia sapientiae in superstitione et humilitate? 36] Est enim sententia: Quum 
iustitia cordis sit res spiritualis vivificans corda, et constet, quod traditiones humanae non vivificent corda, nec 
sint effectus Spiritus Sancti, sicut dilectio proximi, castitas etc., nec sint instrumenta, per quae Deus movet 
corda ad credendum, sicut Verbum et sacramenta divinitus tradita, sed sint usus rerum nihil ad cor pertinentium, 
quae usu pereant, non est sentiendum, quod sint necessariae ad iustitiam coram Deo. Et in eandem sententiam 
inquit Rom. 14, 17: Regnum Dei non est esca et potus, sed iustitia 37] et pax et gaudium in Spiritu Sancto. Sed 
non est opus citare multa testimonia, quum ubique sint obvia in Scripturis, et nos plurima in confessione 
congesserimus in posterioribus articulis. Et huius controversiae Kpivoo psvov infra paulo post repetendum erit, 
videlicet utrum traditiones humanae sint cultus necessarii ad iustitiam coram Deo. Ubi de hac re copiosius 
disputabimus. 

38] Adversarii dicunt universales traditiones ideo servandas esse, quia existimentur ab apostolis traditae 
esse. O religiosos homines! Ritus ab apostolis sumptos retineri volunt, non volunt retineri doctrinam 
apostolorum. 39] Sic iudicandum est de ritibus illis, sicut ipsi apostoli in suis scriptis iudicant. Non enim 
voluerunt apostoli nos sentire, quod per tales ritus iustificemur, quod tales ritus sint res necessariae ad iustitiam 
coram Deo. Non voluerunt apostoli tale onus imponere conscientiis; non voluerunt iustitiam et peccatum 
collocare in observationibus dierum, ciborum et similium rerum. 40] Imo Paulus appellat huiusmodi opiniones 
doctrinas daemoniorum, 1 Tim. 4, 1. Itaque voluntas et consilium apostolorum ex scriptis eorum quaeri debet; 
non est satis allegare exemplum. Servabant certos dies, non quod ea observatio ad iustificationem necessaria 
esset, sed ut populus sciret, quo tempore conveniendum esset. Servabant et alios quosdam ritus, ordinem 
lectionum, si quando conveniebant. Quaedam etiam ex patriis moribus, ut fit, retinebat populus, quae apostoli 
nonnihil mutati ad historiam evangelii accommodaverunt, ut Pascha, Pentecosten, ut non solum docendo, sed 
etiam per haec exempla memoriam maximarum 41] rerum traderent posteris. Quodsi haec tradita sunt tamquam 
necessaria ad iustificationem, cur in his ipsis postea multa mutarunt episcopi? Quodsi erant iuris divini, non 
licuit ea mutare auctoritate humana. Pascha 42] ante synodum Nicaenam alii alio tempore servabant. Neque 
haec dissimilitudo laesit fidem. Postea ratio inita est, ne incideret nostrum Pascha in Iudaici Paschatis tempus. 

At apostoli iusserant ecclesias servare Pascha cum fratribus conversis ex Iudaismo. Itaque hunc morem 
quaedam gentes pertinaciter post synodum Nicaenam retinuerunt, ut Iudaicum tempus observarent. Verum 
apostoli decreto illo non voluerunt ecclesiis imponere necessitatem, id quod verba decreti testantur, lubet enim, 
ne quis curet, etiamsi fratres servantes Pascha non recte supputent tempus. Verba decreti exstant apud 
Epiphanium: fY psu<; prp \|/r)(pti Qixs, oa XXca 7ioisuxs, oOo rav oii oa Sstapoi tu poso v oii £ k 7tspixoprn q, psx’ 
od uxofio v cCfi pa 7toisuxs, Ko£tt v xs 7iAavq0cso oi, pq8se v tfi puv ps^se xa>.* Haec scribit Epiphanius verba esse 
apostolorum in decreto quodam posita de Paschate, in quibus prudens lector facile potest iudicare, apostolos 
voluisse populo stultam opinionem de necessitate certi temporis eximere, quum prohibent curare, 43] etiamsi in 
supputando erretur. Porro quidam in Oriente, qui Audiani appellari sunt ab auctore dogmatis, propter hoc 
decretum apostolorum contenderunt Pascha cum Iudaeis servandum esse. Hos refellens Epiphanius laudat 
decretum et inquit nihil continere, quod dissentiat a fide aut ecclesiastica reugula, et vituperat Audianos, quod 
non recte intelligant xoo (p qxoo v, et interpretatur in hanc sententiam, in quam nos interpretamur, quod non 
senserint apostoli referre, quo tempore servaretur Pascha, sed quia praecipui fratres ex Iudaeis conversi erant, 
qui morem suum servabant, horum exemplum propter 44] concordiam voluerint reliquos sequi. Et sapienter 
admonuerunt lectorem apostoli, se neque libertatem evangelicam tollere, neque necessitatem conscientiis 
imponere, quia addunt non esse curandum, etiamsi erretur in supputando. 

45] Multa huius generis colligi possunt ex historiis, in quibus apparet dissimilitudinem humanarum 
observationum non laedere unitatem fidei. Quamquam quid opus est disputatione? Omnino quid sit iustitia fidei, 
quid sit regnum Christi, non intelligunt adversarii, si iudicant necessariam esse similitudinem observationum in 
cibis, diebus, vestitu et similibus rebus, quae non habent mandatum Dei. 46] Videre autem religiosos homines, 
adversarios nostros! Requirunt ad unitatem ecclesiae similes observationes humanas, quum ipsi mutaverint 



ordinationem Christi in usu coenae, quae certe fuit antea ordinatio universalis. Quodsi ordinationes universales 
necessariae sunt, cur mutant ipsi ordinationem coenae Christi, quae non est humana, sed divina? Sed de hac tota 
controversia infra aliquoties dicendum erit. 

47] Octavus articulus approbatus est totus, in quo confitemur, quod hypocritae et mali admixti sint ecclesiae, 
et quod sacramenta sint efficacia, etiamsi per malos ministros tractentur, quia ministri funguntur vice Christi, 
non repraesentant suam personam, iuxta illud 48] Lue. 10, 16: Qui vos audit, me audit. Impii doctores deserendi 
sunt, quia hi iam non funguntur persona Christi, sed sunt antichristi. Et Christus ait Matth. 7, 15: Cavete a 
pseudoprophetis. Et Paulus Gal. 1.9: Si quis aliud evangelium evangelizaverit, anathema sit. 

49] Ceterum monuit nos Christus in collationibus de ecclesia, ne offensi privatis vitiis sive sacerdotum sive 
populi schismata excitemus, sicut scelerate fecerunt Donatistae. 50] Illos vero, qui ideo excitaverunt schismata, 
quia negabant sacerdotibus licere, tenere possessiones aut proprium, plane seditiosos iudicamus. Nam tenere 
proprium civilis ordinatio est. Licet autem Christianis uti civilibus ordinationibus, sicut hoc aere, hac luce, cibo, 
potu. Nam ut haec rerum natura et hi siderum certi motus vere sunt ordinatio Dei et conservantur a Deo, ita 
legitimae politiae vere sunt ordinatio Dei et retinentur ac defenduntur a Deo adversus diabolum. 

[Art. IX. De Baptismo.] 

51] Nonus articulus approbatus est, in quo confitemur, quod Baptismus sit necessarius ad salutem, et quod 
pueri sint baptizandi, et quod baptismus puerorum non sit irritus, sed necessarius et efficax ad salutem. 52] Et 
quoniam evangelium pure ac diligenter apud nos docetur, Dei beneficio hunc quoque fructum ex eo capimus, 
quod in ecclesiis nostris nulli exstiterunt Anabaptistae, quia populus Verbo Dei adversus impiam et seditiosam 
factionem illorum latronum munitus est. Et quum plerosque alios errores Anabaptistarum damnamus, rum hunc 
quoque, quod disputant baptismum parvulorum inutilem esse. Certissimum est enim, quod promissio salutis 
pertinet etiam ad parvulos. Neque vero pertinet ad illos, qui sunt extra ecclesiam Christi, ubi nec Verbum nec 
sacramenta sunt, quia regnum Christi tantum cum Verbo et sacramentis existit. Igitur necesse est baptizare 
parvulos, ut applicetur eis promissio salutis iuxta mandatum Christi, Matth. 28, 19: Baptizate omnes gentes. Ubi 
sicut offertur omnibus salus, ita offertur omnibus baptismus: viris, mulieribus, pueris, infantibus. Sequitur igitur 
clare infantes baptizandos esse, quia salus cum 53] baptismo offertur. Secundo manifestum est, quod Deus 
approbat baptismum parvulorum. Igitur Anabaptistae impie sentiunt, qui damnant baptismum parvulorum. 

Quod autem Deus approbet baptismum parvulorum, hoc ostendit, quod Deus dat Spiritum Sanctum sic 
baptizatis. Nam si hic baptismus irritus esset, nullis daretur Spiritus Sanctus, nulli fierent salvi, denique nulla 
esset ecclesia. Haec ratio bonas et pias mentes vel sola satis confirmare potest contra impias et fanaticas 
opiniones Anabaptistarum. 

[Art. X. De Sacra Coena.] 

54] Decimus articulus approbatus est, in quo confitemur nos sentire, quod in coenci Domini vere et 
substantialiter adsint corpus et sanguis Christi et vere exhibeantur cum illis rebus, quae videntur, pane et vino, 
his, qui sacramentum accipiunt. Hanc sententiam constanter defendimus re diligenter inquisita et agitata. Quum 
enim Paulus dicat 1 Cor. 10, 16 , panem esse participationem corporis Domini etc., sequeretur panem non esse 
participationem corporis, sed tantum spiritus Christi, si non adesset vere corpus Domini. 55] Et comperimus non 
tantum Romanam ecclesiam affirmare corporalem praesentiam Christi, sed idem et nunc sentire et olim sensisse 
Graecam ecclesiam. Id enim testatur canon missae apud illos, in quo aperte orat sacerdos, ut mutato pane ipsum 
corpus Christi fiat. Et Vulgarius [Theophylactus Bulgarius], scriptor, ut nobis videtur non stultus, diserte inquit, 
panem non tantum figuram esse, sed 56] vere in carnem mutari. Et longa sententia est Cyrilli in Iohannem, cap. 
15, in qua docet, Christum corporaliter nobis exhiberi in coena. Sic enim ait: Non tamen negamus recta nos fide 
caritateque sincera Christo spiritualiter coniungi. Sed nullam nobis coniunctionis rationem secundum carnem 
cum illo esse, id profecto pernegamus. Idque a divinis Scripturis omnino alienum dicimus. Quis enim dubitavit 
Christum etiam sic vitem esse, nos vero palmites, qui vitam inde nobis acquirimus? Audi Paulum dicentem 1 
Cor. 10, 17; Rom. 12, 5; Gal. 3, 28: Quia “ omnes unum corpus sumus in Christo ”, quia, “ etsi multi sumus, 
unum tamen in eo sumus. Omnes enim uno pane participamus ”. An fortasse putat ignotam nobis mysticae 
benedictionis virtutem esse? Quae quum in nobis sit, nonne corporaliter quoque facit, communicatione carnis 
Christi, Christum in nobis habitare? Et paulo post: Unde considerandum est non habitudine solum, quae per 
caritatem intelligitur, Christum in nobis esse, verum 57] etiam participatione naturali etc. Haec recitavimus, 
non ut hic disputationem de hac re institueremus, non enim improbat hunc articulum Caesarea Maiestas, sed ut 
clarius etiam perspicerent, quicunque ista legent, nos defendere receptam in tota ecclesia sententiam, quod in 



coena Domini vere et substantialiter adsint corpus et sanguis Christi et vere exhibeantur cum his rebus, quae 
videntur, pane et vino. Et loquimur de praesentia vivi Christi; scimus enim, quod mors ei ultra non dominabitur, 
Rom. 6, 9. 

[Art. XI. De Confessione.] 

58] Undecimus articulus de retinenda absolutione in ecclesia probatur. Sed de confessione addunt 
correctionem, videlicet observandam esse constitutionem cap. Omnis utriusque* ut et quotannis fiat confessio, 
et quamvis omnia peccata enumerari non queant, tamen diligentiam adhibendam esse, ut colligantur, et illa, 
quae redigi in memoriam possunt, recenseantur. [Concilium Lateranense, A.D. 1515, can. 2 1 : “Omnis utriusque 
sexus fidelis, postquam ad annos discretionis pervenerit, omnia sua solus peccata fideliter confiteatur, saltem 
semel in anno, proprio sacerdoti, et iniunctam sibi poenitentiam studeat pro viribus adimplere, suscipiens 
reverenter ad minus in Pascha eucharistiae sacramentum, nisi forte de consilio proprii sacerdotis ob aliquam 
rationabilem causam ad tempus ab eius perceptione duxerit abstinendum; alioquin et vivens ab ingressu 
ecclesiae arceatur, et moriens Christiana careat sepultura. Unde hoc salutare statutum frequenter in ecclesiis 
publicetur, ne quisquam ignorantiae caecitate velamen excusationis assumat. Si quis autem alieno sacerdoti 
voluerit iusta de causa sua confiteri peccata, licentiam prius postulet et obtineat a proprio sacerdote, cum aliter 
ille ipse non possit solvere vel ligare.” Mansi, Collectio amplissima 22, 1007.] De hoc toto articulo dicemus 
paulo post copiosius, quum sententiam nostram de poenitentia totam explicabimus. 59] Constat nos beneficium 
absolutionis et potestatem clavium ita illustravisse et ornavisse, ut multae afflictae conscientiae ex doctrina 
nostrorum consolationem conceperint, postquam audiverunt mandatum Dei esse, imo propriam evangelii 
vocem, ut absolutioni credamus et certo statuamus nobis gratis donari remissionem peccatorum propter 
Christum, et sentiamus vere nos hac fide reconciliari Deo. Haec sententia multas pias mentes erexit, et initio 
commendationem maximam apud omnes bonos viros attulit Luthero, quum ostendit certam et firmam 
consolationem conscientiis, quia antea tota vis absolutionis erat oppressa doctrinis operum, quum de fide et 
gratuita remissione nihil docerent sophistae et monachi. 

60] Ceterum de tempore, certe in ecclesiis nostris plurimi saepe in anno utuntur sacramentis, absolutione et 
coena Domini. Et qui docent de dignitate et fructibus sacramentorum, ita dicunt, ut invitent populum, ut saepe 
utantur sacramentis. Exstant enim de hac re multa a nostris ita scripta, ut adversarii, si qui sunt boni viri, haud 
dubie probent ac 61] laudent. Denuntiatur et excommunicatio flagitiosis et contemptoribus sacramentorum. 

Haec ita fiunt et iuxta evangelium et iuxta 62] veteres canones. Sed certum tempus non praescribitur, quia non 
omnes pariter eodem tempore idonei sunt. Imo si accurrant eodem tempore omnes, non possunt ordine audiri et 
institui homines. Et veteres canones ac patres non constituunt certum tempus. Tantum ita dicit canon: Si qui 
intrant ecclesiam Dei et deprehenduntur nunquam communicare, admoneantur. Quodsi non communicant, ad 
poenitentiam accedant. Si communicant, non semper abstineant. Si non fecerint, abstineant. [Concilium 
Toletanum, A.D. 400, can. 13: “De his, qui intrant in ecclesiam, et deprehenduntur nunquam communicare, 
admoneantur, ut si (quod si) non communicant, ad poenitentiam accedant; si communicant, non super 
abstineantur; si non fecerint, abstineantur.” Mansi, Coli. amp. 3, 1000.] Christus ait 1 Cor. 11, 29, illos sibi 
iudicium manducare, qui manducant indigne. Ideo pastores non cogunt hos, qui non sunt idonei, ut sacramentis 
utantur. 

63] De enumeratione peccatorum in confessione sic docentur homines, ne laquei iniiciantur conscientiis. 
Etiamsi prodest rudes assuefacere, ut quaedam enumerent, ut doceri facilius possint: verum disputamus nunc, 
quid sit necessarium iure divino. Non igitur debebant adversarii nobis allegare constitutionem Omnis utriusque, 
quae nobis non est ignota, sed ex iure divino ostendere, quod enumeratio peccatorum sit necessaria ad 
consequendam remissionem. 64] Tota ecclesia per universam Europam scit, quales laqueos iniecerit conscientiis 
illa particula constitutionis, quae iubet omnia peccata confiteri. Nec tantum habet incommodi textus per se, 
quantum postea affinxerunt Summistae, qui colligunt circumstantias peccatorum. Quales ibi labyrinthi, quanta 
carnificina fuit optimarum mentium! Nam feros et profanos ista 65] terriculamenta nihil movebant. Postea 
quales tragoedias excitavit quaestio de proprio sacerdote inter pastores et fratres, qui tune minime erant fratres, 
quum de regno confessionum belligerabantur. Nos igitur sentimus enumerationem peccatorum non esse 
necessariam iure divino. Idque placet Panonnitano et plerisque aliis eruditis iurisconsultis. Nec volumus 
imponere necessitatem conscientiis nostrorum per constitutionem illam Omnis utriusque, de qua perinde 
iudicamus, ut de aliis traditionibus humanis, de quibus sentimus, quod non sint cultus ad iustificationem 



necessarii. Et haec constitutio rem impossibilem praecipit, ut omnia peccata confiteamur. Constat autem 
plurima nos nec meminisse, nec intelligere iuxta illud Ps. 19, 13: Delicta quis intelligit? 

66] Si sint boni pastores, scient, quatenus prosit examinare rudes, sed illam carnificinam Summistarum 
confirmare non volumus, quae tamen minus luisset intolerabilis, si verbum unum addidissent de fide consolante 
et erigente conscientias. Nunc de hac fide consequente remissionem peccatorum nulla est syllaba in tanta mole 
constitutionum, glossarum, summarum, confessionalium. Nusquam ibi Christus legitur. Tantum leguntur 
supputationes peccatorum. Et maxima pars consumitur in peccatis contra traditiones 67] humanas, quae est 
vanissima. Haec doctrina adegit multas pias mentes ad desperationem, quae non potuerunt acquiescere, quia 
sentiebant iure divino necessariam esse enumerationem, et tamen experiebatur impossibilem esse. Sed haerent 
alia non minora vitia in doctrina adversariorum de poenitentia, quae iam recensebimus. 

Art. XII. (V.) De Poenitentia. 

I] In articulo duodecimo probant primam partem, qua exponimus lapsis post baptismum contingere posse 
remissionem peccatorum, quocunque tempore et quotiescunque convertuntur. Secundam partem damnant, in 
qua poenitentiae partes dicimus esse contritionem et fidem. Negant fidem esse alteram partem 2] poenitentiae. 
Quid hic, Carole, Caesar invictissime, faciamus? Haec est propria vox evangebi, quod fide consequamur 
remissionem peccatorum. Hanc vocem evangebi damnant isti scriptores Confutationis. Nos igitur nullo modo 
assentiri Confutationi possumus. Non possumus saluberrimam vocem evangebi et plenam consolationis 
damnare. Quid est aliud negare, quod fide consequamur remissionem peccatorum, quam contumelia afficere 
sanguinem et mortem Christi? 3] Rogamus igitur te, Carole, Caesar invictissime, ut nos de hac re maxima, quae 
praecipuum evangebi locum, quae veram Christi cognitionem, quae verum cultum Dei continet, patienter ac 
diligenter audias et cognoscas. Comperient enim omnes boni viri, nos in hac re praecipue docuisse vera, pia, 
salubria et necessaria universae ecclesiae Christi. Comperient ex scriptis nostrorum plurimum lucis accessisse 
evangelio, et multos perniciosos errores emendatos esse, quibus antea obruta fuit doctrina de poenitentia per 
scholasticorum et canonistarum opiniones. 

4] Ac priusquam accedimus ad defensionem nostrae sententiae, hoc praefandum est. Omnes boni viri 
omnium ordinum, ac theologici ordinis etiam, baud dubie fatentur ante Lutheri scripta confusissimam fuisse 
doctrinam poenitentiae. 5] Exstant libri Sententiariorum, ubi sunt infinitae quaestiones, quas nulli theologi 
unquam satis explicare potuerunt. Populus neque rei summam complecti potuit nec videre, quae praecipue 
requirerentur in poenitentia, ubi quaerenda esset pax 6] conscientiae. Prodeat nobis aliquis ex adversariis, qui 
dicat, quando fiat remissio peccatorum. Bone Deus, quantae tenebrae sunt! Dubitant, utrum in attritione vel in 
contritione fiat remissio peccatorum. Et si fit propter contritionem, quid opus est absolutione, quid agit potestas 
clavium, si peccatum iam est remissum? Hic vero multo magis etiam sudant et potestatem clavium impie 
extenuant. 7] Alii somniant potestate clavium non remitti culpam, sed mutari poenas aeternas in temporales. Ita 
saluberrima potestas esset ministerium non vitae et Spiritus, sed tantum irae et poenarum. Alii, videlicet 
cautiores, fingunt potestate clavium remitti peccata coram ecclesia, non coram Deo. Hic quoque perniciosus 
error est. Nam si potestas clavium non consolatur nos coram Deo, quae res tandem redder pacatam 
conscientiam? Iam 8] illa sunt magis etiam perplexa. Docent nos contritione mereri gratiam. Ubi si quis 
interroget, quare Saul, ludas et similes non consequantur gratiam, qui horribiliter contriti sunt? Hic de fide et de 
evangelio respondendum erat, quod ludas non crediderit, non erexerit se evangelio et promissione Christi. Fides 
enim ostendit discrimen inter contritionem Iudae et Petri. Verum adversarii de lege respondent, quod ludas non 
dilexerit 9] Deum, sed timuerit poenas. Quando autem territa conscientia praesertim in seriis, veris et illis 
magnis terroribus, qui describuntur in psalmis ac prophetis et quos certe degustant isti, qui vere convertuntur, 
iudicare poterit, utrum Deum propter se timeat, an fugiat aeternas poenas? Hi magni motus literis et vocabulis 
discerni possunt, re ipsa non ita divelluntur, ut isti suaves sophistae lot somniant. 10] Hic appellamus iudicia 
omnium bonorum et sapientum virorum. Hi haud dubie fatebuntur has disputationes apud adversarios 
perplexissimas et intricatissimas esse. Et tamen agitur de re maxima, de praecipuo evangebi loco: de remissione 
peccatorum. Tota haec doctrina de his quaestionibus, quas recensuimus, apud adversarios plena est errorum et 
hypocrisis, et obscurat beneficium Christi, potestatem clavium et iustitiam fidei. 

II] Haec fiunt in primo actu. Quid quum ventum est ad confessionem? Quantum ibi negotii est in illa 
infinita enumeratione peccatorum, quae tamen magna ex parte consumitur in traditionibus humanis? Et quo 
magis crucientur bonae mentes, fingunt hanc 12] enumerationem esse iuris divini. Et quum ipsam 
enumerationem exigant praetextu iuris divini, interim de absolutione, quae vere est iuris divini, frigide 



loquuntur. Fingunt ipsum sacramentum ex opere operato conferre gratiam sine bono motu utentis; de fide 
apprehendente absolutionem et consolante conscientiam nulla fit mentio. Hoc vere est, quod dici solet, 
od 7UfE vai 7ipob xoso v pnaiqpiiwv. 

13] Restat tertius actus de satisfactionibus. Hic vero habet confusissimas disputationes. Fingunt aeternas 
poenas mutari in poenas purgatorii, et harum partem remitti potestate clavium, partem docent redimendam esse 
satisfactionibus. 14] Addunt amplius, quod oporteat satisfactiones esse opera supererogatio/Av, et haec 
constituunt in stultissimis observationibus, velut in peregrinationibus, rosariis aut similibus observationibus, 
quae 15] non habent mandata Dei. Deinde, sicut purgatorium satisfactionibus redimunt, ita excogitata est ars 
redimendi satisfactiones, quae fuit quaestuosissima. Vendunt enim indulgentias, quas interpretantur esse 
remissiones satisfactionum. Et hic quaestus non solum ex vivis, sed multo amplior est ex mortuis.* Neque 
solum indulgentiis, sed etiam sacrificio missae redimunt satisfactiones mortuorum. 16] Denique infinita res est 
de satisfactionibus. Inter haec scandala (non enim possumus enumerare omnia) et doctrinas daemoniorum iacet 
obruta doctrina de iustitia fidei in Christum et de beneficio Christi. Quare intelligunt omnes boni viri utiliter et 
pie reprehensam esse doctrinam sophistarum et canonistarum de poenitentia. Nam haec dogmata aperte falsa 
sunt, et non solum aliena a Scripturis sanctis, sed etiam ab ecclesiasticis patribus: 

17] I. Quod per bona opera extra gratiam facta mereamur ex pacto divino gratiam. 

18] II. Quod per attritionem mereamur gratiam. 

19] III. Quod ad deletionem peccati sola detestatio criminis sufficiat. 

20] IV. Quod propter contritionem, non fide in Christum consequamur remissionem peccatorum. 

21] V. Quod potestas clavium valeat ad remissionem peccatorum non coram Deo, sed coram ecclesia. 

22] VI. Quod potestate clavium non remittantur peccata coram Deo, sed quod sit instituta potestas clavium, 
ut mutet poenas aeternas in temporales, ut imponat certas satisfactiones conscientiis, ut instituat novos cultus et 
ad tales satisfactiones et cultus obliget conscientias. 

23] VII. Quod enumeratio delictorum in confessione, de qua praecipiunt adversarii, sit necessaria iure 
divino. 

24] VIII. Quod canonicae satisfactiones necessariae sint ad poenam purgatorii redimendam, aut prosint 
tamquam compensatio ad delendam culpam. Sic enim imperiti intelligunt. 

25] IX. Quod susceptio sacramenti poenitentiae ex opere operato sine bono motu utentis, hoc est, sine fide 
in Christum, consequatur gratiam. 

26] X. Quod potestate clavium per indulgentias liberentur animae ex purgatorio. 

27] XI. Quod in reservatione casuum non solum poena canonica, sed etiam culpa reservari debeat in eo, qui 
vere convertitur. 

28] Nos igitur, ut explicaremus pias conscientias ex his labyrinthis sophistarum, constituimus duas partes 
poenitentiae, videlicet contritionem et fidem. Si quis volet addere tertiam, videlicet dignos fructus poenitentiae, 
hoc est, mutationem totius vitae ac morum in 29] melius, non refragabimur. De contritione praecidimus illas 
otiosas et infinitas disputationes, quando ex dilectione Dei, quando ex timore poenae doleamus. Sed dicimus 
contritionem esse veros terrores conscientiae, quae Deum sentit irasci peccato, et dolet se peccasse. Et haec 
contritio ita fit, quando Verbo Dei arguuntur peccata, quia haec est summa praedicationis evangelii, arguere 
peccata et offerre remissionem peccatorum et iustitiam propter Christum et Spiritum Sanctum et vitam 
aeternam, et ut renati benefaciamus. 30] Sic complectitur summam evangelii Christus, quum ait Lucae ultimo, 
v. 47: Praedicari in nomine meo poenitentiam et remissionem peccatorum inter omnes gentes. 31] Et de his 
terroribus loquitur Scriptura, ut Ps. 38, 5: Quoniam iniquitates meae super, gressae sunt caput meum, sicut onus 
grave gravatae sunt super me, etc. Afflictus sum et humiliatus sum nimis. Rugiebam a gemitu cordis mei. Et Ps. 
6, 3. 4: Miserere mei, Domine, quoniam infirmus sum. Sana me, Domine, quoniam conturbata sunt ossa mea, et 
anima mea turbata est valde. Et tu, Domine, usque quo? Et Es. 38, 10.13: Ego dixi in dimidio dierum meorum: 
Vadam ad portas inferi. Sperabam usque ad mane. Quasi leo, sic contrivit omnia ossa mea. In 32] his terroribus 
sentit conscientia iram Dei adversus peccatum, quae est ignota securis hominibus secundum carnem 
ambulantibus. Videt peccati turpitudinem et serio dolet se peccasse; etiam rugit interim horribilem iram Dei, 
quia non potest eam sustinere humana 33] natura, nisi sustentetur Verbo Dei. Ita Paulus ait, Gal. 2, 19: Per 
legem legi mortuus 34] sum. Lex enim tantum accusat et ferret conscientias. In his terroribus adversarii nostri 
nihil de fide dicunt: ita tantum proponunt verbum, quod arguit peccata. Quod quum solum traditur, doctrina 
legis est, non evangelii. His doloribus ac terroribus dicunt homines mereri gratiam, si tamen diligunt Deum. At 



quomodo diligent Deum homines in veris terroribus, quum sentiunt horribilem et inexplicabilem humana voce 
iram Dei? Quid aliud nisi desperationem docent, qui in his terroribus tantum ostendunt legem? 

35 ] Nos igitur addimus alteram partem poenitentiae de fide in Christum, quod in his terroribus debeat 
conscientiis proponi evangelium de Christo, in quo promittitur gratis remissio peccatorum per Christum. Debent 
igitur credere, quod propter Christum gratis 36 ] remittantur ipsis peccata. Haec fides erigit, sustentat et vivificat 
contritos, iuxta illud, Rom. 5, 1: Iustificari ex fide pacem habemus. Haec fides consequitur remissionem 
peccatorum. Haec fides iustificat coram Deo, ut idem locus testatur: Iustificari ex fide. Haec fides ostendit 
discrimen inter contritionem Iudae et Petri, Saulis et Davidis. Ideo Iudae aut Saulis contritio non prodest, quia 
non accedit ad eam haec fides apprehendens remissionem peccatorum donatam propter Christum. Ideo prodest 
Davidis aut Petri contritio, quia ad eam fides accedit apprehendens remissionem peccatorum donatam propter 
Christum. 37 ] Nec prius dilectio adest, quam sit facta fide reconciliatio. Lex enim non fit sine Christo, iuxta 
illud, Rom. 5, 2: Per Christum habemus accessum ad Deum. Et haec fides paulatim crescit et per omnem vitam 
luctatur cum peccato, ut vincat peccatum et mortem. Ceterum fidem sequitur 38 ] dilectio, ut supra diximus. Et 
sic clare definiri potest filialis timor, talis pavor, qui cum fide coniunctus est, hoc est, ubi fides consolatur et 
sustentat pavidum cor. Servilis timor ubi fides non sustentat pavidum cor. 

39 ] Porro potestas clavium administrat et exhibet evangelium per absolutionem, quae est vera vox evangelii. 
Ita et absolutionem complectimur, quum de fide dicimus, quia fides est ex auditu, ut ait Paulus Rom. 10, 17. 
Nam audito evangelio, audita absolutione erigitur et concipit consolationem conscientia. 40 ] Et quia Deus vere 
per Verbum vivificat, claves vere coram Deo remittunt peccata, iuxta illud, Lue. 10, 16: Qui vos audit, me audit. 
Quare voci absolventis non secus ac 41 ] voci de coelo sonanti credendum est. Et absolutio proprie dici potest 
sacramentum poenitentiae, ut etiam scholastici theologi 42 ] eruditiores loquuntur. Interim haec fides in 
tentationibus multipliciter alitur per evangelii sententias et per usum sacramentorum. Haec enim sunt signa novi 
testamenti, hoc est, signa remissionis peccatorum. Offerunt igitur remissionem peccatorum, sicut clare testantur 
verba coenae Domini, Matth. 26, 26. 28: Hoc est corpus .meum, quo pro vobis traditur. Hic est calix novi 
testamenti etc. Ita fides concipitur et confirmatur per absolutionem, per auditum evangelii, per usum 
sacramentorum, ne succumbat, dum luctatur 43 ] cum terroribus peccati et mortis. Haec ratio poenitentiae plana 
et perspicua est, et auger dignitatem potestatis clavium et sacramentorum, et illustrat beneficium Christi, docet 
nos uti mediatore ac propitiatore Christo. 

44 ] Sed quia Confutatio damnat nos, quod has duas partes poenitentiae posuerimus, ostendendum est, quod 
Scriptura in poenitentia seu conversione impii ponat has praecipuas partes. Christus enim inquit Matth. 11, 28: 
Venite ad me omnes, qui laboratis et onerati estis, et ego reficiam vos. Hic duo membra sunt. Labor et onus 
significant contritionem, pavores et terrores peccati et mortis. Venire ad Christum est credere, quod propter 
Christum remittantur peccata; quum credimus, vivificantur corda Spiritu Sancto 45 ] per verbum Christi. Sunt 
igitur hic duae partes praecipuae, contritio et fides. Et Marci primo, v. 15, Christus ait: Agite poenitentiam et 
credite evangelio. Ubi in priore particula arguit peccata, in posteriore consolatur nos et ostendit remissionem 
peccatorum. Nam credere evangelio non est illa generalis fides, quam habent et diaboli, sed proprie est credere 
remissionem peccatorum propter Christum donatam. Haec enim revelatur in evangelio. Videtis et hic duas 
partes coniungi, contritionem, quum arguuntur peccata, et fidem, quum dicitur: Credite evangelio. Si quis hic 
dicat Christum complecti etiam fructus poenitentiae seu totam novam vitam, non dissentiemus. Nam hoc nobis 
sufficit, quod hac partes praecipuae nominantur: contritio et fides. 

46 ] Paulus fere ubique, quum describit conversionem seu renovationem, facit has duas partes, 
mortificationem et vivificationem, ut Coi. 2, 1 1: In quo circumcisi estis circumcisione non manu facta, videlicet 
exspoliatione corporis peccatorum carnis. Et postea, v. 12: In quo simul resuscitati estis per fidem efficaciae 
Dei. Hic duae sunt partes. Altera est exspoliatio corporis peccatorum, altera est resuscitatio per fidem. Neque 
haec verba, mortificatio, vivificatio, exspoliatio corporis peccatorum, resuscitatio, Platonice intelligi debent de 
simulata mutatione; sed mortificatio significat veros terrores, quales sunt morientium, quos sustinere natura non 
posset, nisi erigeretur fide. Ita hic exspoliationem corporis peccatorum vocat, quam nos dicimus usitate 
contritionem, quia in illis doloribus concupiscentia naturalis expurgatur. Et vivificatio intelligi debet non 
imaginatio 47 ] Platonica, sed consolatio, quae vere sustentat fugientem vitam in contritione. Sunt ergo hic duae 
partes, contritio et fides. Quia enim conscientia non potest reddi pacata nisi fide, ideo sola fides vivificat, iuxta 
hoc dictum, Hab. 2, 4; Rom. 1,17: Ius tus ex fide vivet. 



48 ] Et deinde in Colossensibus, 2, 14, inquit, Christum delere chirographum, quod per legem adversatur 
nobis. Hic quoque duae sunt partes, chirographum et deletio chirographi. Est autem chirographum conscientia 
arguens et condemnans nos. Porro lex est verbum, quod arguit et condemnat peccata. Haec igitur vox, quae 
dicit: Peccavi Domino, sicut David ait 2 Sam. 12, 13, est chirographum. Et hanc vocem impii et securi homines 
non emittunt serio. Non enim vident, non legunt scriptam in corde sententiam legis. In veris doloribus ac 
terroribus cernitur haec sententia. Est igitur chirographum ipsa contritio, condemnans nos. Delere 
chirographum est tollere hanc sententiam, qua pronuntiamus, fore ut damnemur, et sententiam insculpere, qua 
sentiamus nos liberatos esse ab illa condemnatione. Est autem fides nova illa sententia, quae abolet priorem 
sententiam et reddit pacem et vitam cordi. 

49 ] Quamquam quid opus est multa citare testimonia, quum ubique obvia sint in Scripturis. Psalmo 118, 18: 
Castigans castigavit me Dominus, et morti non tradidit me. Psalmo 1 19, 28: Defecit anima mea prae angustia; 
confirma me Verbo tuo. Ubi in priore membro continetur contritio, in secundo modus clare describitur, 
quomodo in contritione recreemur, scilicet Verbo Dei, quod 50 ] offert gratiam. Id sustentat et vivificat corda. Et 
1 Reg. 2(1 Sam. 2, 6): Dominus mortificat et vivificat, deducit ad inferos et reducit. Horum altero significatur 
contritio, 51 ] altero significatur fides. Et Es. 28, 21: Dominus irascetur, ut faciat opus suum. Alienum est opus 
eius, ut operetur opus suum. Alienum opus Dei vocat, quum terret, quia Dei proprium opus est vivificare et 
consolari. Verum ideo terret, inquit, ut sit locus consolationi et vivificationi, quia secura corda et non sentientia 
iram Dei fastidiunt consolationem. 52 ] Ad hunc modum solet Scriptura haec duo coniungere, terrores et 
consolationem, ut doceat haec praecipua membra esse in poenitentia, contritionem et fidem consolantem et 
iustifi cantem. Neque videmus, quomodo natura poenitentiae clarius et simplicius tradi possit. 

53 ] Haec enim sunt duo praecipua opera Dei in hominibus, perterrefacere, et iustificare ac vivificare 
perterrefactos. In haec duo opera distributa est universa Scriptura. Altera pars lex est, quae ostendit, arguit et 
condemnat peccata. Altera pars evangelium, hoc est, promissio gratiae in Christo donatae, et haec promissio 
subinde repetitur in tota Scriptura, primum tradita Adae, postea patriarchis, deinde a prophetis illustrata, 
postremo praedicata et exhibita a Christo inter Iudaeos et ab apostolis sparsa in totum mundum. 54 ] Nam fide 
huius promissionis sancti omnes iustificari sunt, non propter suas attritiones vel contritiones. 

55 ] Et exempla ostendunt similiter has duas partes. Adam obiurgatur post peccatum et perterrefit; haec fuit 
contritio. Postea promittit Deus gratiam, dicit futurum semen, quo destruetur regnum diaboli, mors et peccatum; 
ibi offert remissionem peccati. Haec sunt praecipua. Nam etsi postea additur poena, tamen haec poena non 
meretur remissionem peccati. Et de hoc genere poenarum paulo post dicemus. 

56 ] Sic David obiurgatur a Nathan et perterrefactus inquit 2 Sam. 12, 13: Peccavi Domino. Ea est contritio. 
Postea audit absolutionem: Dominus sustulit peccatum tuum, non morieris. Haec vox erigit Davidem et fide 
sustentat, iustificat et vivificat eum. Additur et hic poena, sed haec poena non meretur remissionem peccatorum. 

57 ] Nec semper adduntur peculiares poenae, sed haec duo semper existere in poenitentia oportet, contritionem 
et fidem, ut Luc. 7, 37.38. Mulier peccatrix venit ad Christum lacrymans. Per has lacrymas agnoscitur contritio. 
Postea audit absolutionem: Remittuntur tibi peccata; fides tua salvam te fecit; vade in pace. Haec est altera pars 
poenitentiae, fides, quae 58 ] erigit et consolatur eam. Ex his omnibus apparet piis lectoribus nos eas partes 
poenitentiae ponere, quae propriae sunt in conversione seu regeneratione et remissione peccati. Fructus digni et 
poenae sequuntur regenerationem et remissionem peccati. Ideoque has duas partes posuimus, ut magis conspici 
fides possit, quam in poenitentia requirimus. Et magis intelligi potest, quid sit fides, quam praedicat 
evangelium, quum opponitur contritioni ac mortificationi. 

59 ] Sed quia adversarii nominatim hoc damnant, quod dicimus homines fide consequi remissionem 
peccatorum, addemus paucas quasdam probationes, ex quibus intelligi poterit remissionem peccatorum 
contingere non ex opere operato propter contritionem, sed fide illa speciali, qua unusquisque credit sibi remitti 
peccata. Nam hic articulus praecipuus est, de quo digladiamur cum adversariis, et cuius cognitionem ducimus 
maxime necessariam esse Christianis omnibus. Quum autem supra de iustificatione de eadem re satis dictum 
videatur, hic breviores erimus. Sunt enim loci maxime cognati, doctrina poenitentiae et doctrina iustificationis. 

60 ] Adversarii quum de fide loquuntur et dicunt eam praecedere poenitentiam, intelligunt fidem, non hanc, 
quae iustificat, sed quae in genere credit Deum esse, poenas propositas esse impiis etc. Nos praeter illam fidem 
requirimus, ut credat sibi quisque remitti peccata. De hac fide speciali litigamus; et opponimus eam opinioni, 
quae iubet confidere non in promissione Christi, sed in opere operato contritionis, confessionis et satisfactionum 
etc. Haec fides ita sequitur terrores, ut vincat eos et reddat pacatam conscientiam. Huic fidei tribuimus, quod 



iustificet et regeneret, dum ex terroribus liberat, et pacem, gaudium et novam vitam in corde parit. Hanc fidem 
defendimus vere esse necessariam ad remissionem peccatorum, ideo ponimus inter partes poenitentiae. Nec 
aliud sentit ecclesia Christi, etiamsi adversarii nostri reclamant. 

61 ] Principio autem interrogamus adversarios, utrum absolutionem accipere pars sit poenitentiae nec ne. 
Quod si a confessione separant, ut sunt subtiles in distinguendo, non videmus, quid prosit confessio sine 
absolutione. Sin autem non separant a confessione acceptionem absolutionis, necesse est eos sentire, quod fides 
sit pars poenitentiae, quia absolutio non accipitur nisi fide. Quod autem absolutio non accipiatur nisi fide, ex 
Paulo probari potest, qui docet Rom. 4, 16, quod promissio non possit accipi nisi fide. Absolutio autem est 
promissio remissionis peccatorum. 62 ] Igitur necessario requirit fidem. Nec videmus, quomodo dicatur is 
accipere absolutionem, qui non assentitur ei. Et quid aliud est non assentiri absolutioni, quam Deum accusare 
mendacii? Si cor dubitet, sentit incerta et inania esse, quae promittit Deus. Ideo 1 Ioh. 5, 10 scriptum est: Qui 
non credit Deo, mendacem facit eum, quia non credit in testimonium, quod testificatus est Deus de Filio suo. 

63 ] Secundo fateri adversarios existimamus, remissionem peccatorum poenitentiae seu partem, seu finem, 
seu, ut ipsorum more loquamur, terminum esse ad quem. Ergo id, quo accipitur remissio peccatorum, recte 
additur partibus poenitentiae. Certissimum est autem, etiamsi omnes portae inferorum reclamant, remissionem 
peccatorum non posse accipi nisi sola fide, quae credit peccata remitti propter Christum, iuxta illud Rom. 3, 25: 
Quem proposuit Deus propitiatorem per fidem in sanguine ipsius. Item Rom. 5, 2: Per quem accessum 
habemus per fidem in 64 ] gratiam etc. Nam conscientia territa non potest opponere irae Dei opera nostra aut 
dilectionem nostram, sed ita demum fit pacata, quum apprehendit mediatorem Christum et credit 
promissionibus propter illum donatis. Non enim intelligunt, quid sit remissio peccatorum aut quomodo nobis 
contingat, qui somniant corda pacata fieri sine 65 ] fide in Christum. Petrus, 1. ep. 2, 6, citat ex Esaia, 49, 23 et 
28, 16: Qui crediderit in eum, non confundetur. Necesse est igitur confundi hypocritas, confidentes se accipere 
remissionem peccatorum propter sua opera, non propter Christum. Et Petrus ait in Actis, cap. 10, 43: Huic 
omnes prophetae testimonium perhibent, remissionem peccatorum accipere per nomen eius omnes, qui credunt 
in eum. Non potuit dici magis dilucide, quam quod ait: per nomen eius, et addit: omnes, qui credunt in 
eum. Tantum igitur ita accipimus remissionem peccatorum per nomen Christi, hoc est, propter Christum, non 
propter ulla nostra merita atque opera. Et hoc ita fit, quum credimus nobis remitti peccata propter Christum. 

66] Adversarii nostri vociferantur se esse ecclesiam, se consensum ecclesiae sequi. At Petrus hic in nostra 
causa etiam allegat consensum ecclesiae: Huic, inquit, omnes prophetae perhibent testimonium, remissionem 
peccatorum accipere per nomen eius etc. Profecto consensus prophetarum iudicandus est universalis ecclesiae 
consensus esse. Nec papae nec ecclesiae concedimus potestatem decernendi contra hunc consensum 
prophetarum. 67 ] At bulla Leonis aperte damnat hunc articulum de remissione peccatorum, damnant et 
adversarii in confutatione. Qua ex re apparet, qualis sit ecclesia iudicanda istorum, qui non solum decretis 
improbant hanc sententiam, quod remissionem peccatorum consequamur fide, non propter opera nostra, sed 
propter Christum, sed etiam iubent eam vi ac ferro abolere, iubent omni genere crudelitatis perdere viros bonos, 
qui sic sentiunt. 

68] Sed habent magni nominis auctores, Scotum, Gabrielem et similes, dicta patrum, quae in decretis 
truncata citantur. Certe, si numeranda sunt testimonia, vincunt. Est enim maxima turba nugacissimorum 
scriptorum in sententias, qui tamquam coniurati defendunt illa figmenta de merito attritionis et operum et 
cetera, quae supra recitavimus. 69 ] Sed ne quis multitudine moveatur, non magna auctoritas est in testimoniis 
posteriorum, qui non genuerunt sua scripta, sed tantum compilatis superioribus transfuderunt illas opiniones ex 
aliis libris in alios. Nihil iudicii adhibuerunt, sed ut pedanei senatores [Du Cange, Glossarium, Tom. 6, p. 242: 
“Pedaneus iudex, inferior, qui minora iudicia exercet ... Pedarii dicti senatores, qui nondum maioribus 
honoribus functi, pedibus itabant in curiam.”] taciti comprobaverunt superiorum errores non intellectos. Nos 
igitur hanc Petri vocem non dubitemus opponere 70 ] quamlibet multis legionibus Sententiariorum, quae allegat 
consensum prophetarum. 71] Et accedit testimonium Spiritus Sancti ad hanc concionem Petri. Sic enim ait 
textus, Act. 10, 44: Adhuc loquente Petro verba haec cecidit Spiritus Sanctus super omnes, qui 72 ] audiebant 
verbum. Sciant igitur piae conscientiae hoc esse mandatum Dei, ut credant sibi gratis ignosci propter Christum, 
non propter opera nostra. Et hoc mandato Dei sustentent se adversus desperationem et 73 ] adversus terrores 
peccati et mortis. Et hanc sententiam sciant a principio mundi in ecclesia exstitisse apud sanctos. Petrus enim 
clare allegat consensum prophetarum, et apostolorum scripta testantur eos idem sentire. Nec desunt patrum 
testimonia. Nam Bernardus idem dicit verbis minime obscuris: Necesse est enim primo omnium credere, quod 



remissionem peccatorum habere non possis nisi per indulgentiam Dei, sed adde adhuc, ut credas et hoc, quod 
per ipsum peccata tibi donantur. Hoc est testimonium, quod perhibet Spiritus Sanctus in corde tuo dicens: 
Dimissa sunt tibi peccata tua. Sic enim arbitratur apostolus gratis iustificari hominem per fidem. 74] Haec 
Bernardi verba mirifice illustrant causam nostram, quia non solum requirit, ut in genere credamus peccata 
remitti per misericordiam, sed iubet addere specialem fidem, qua credamus, et nobis ipsis remitti peccata, et 
docet, quomodo certi reddamur de remissione peccatorum, videlicet quum fide corda eriguntur et fiunt 
tranquilla per Spiritum Sanctum. Quid requirunt amplius adversarii? Num adhuc audent negare fide nos 
consequi remissionem peccatorum, aut fidem partem esse poenitentiae? 

75] Tertio adversarii dicunt peccatum ita remitti, quia attritus seu contritus elicit actum dilectionis Dei, per 
hunc actum meretur accipere remissionem peccatorum. Hoc nihil est nisi legem docere, deleto evangelio et 
abolita promissione de Christo. Tantum enim requirunt legem et nostra opera, quia lex exigit dilectionem. 
Praeterea docent confidere, quod remissionem peccatorum consequamur propter contritionem et dilectionem. 
Hoc quid est aliud nisi collocare fiduciam in nostra opera, non in Verbum et promissionem Dei de Christo? 
Quodsi lex satis est ad consequendam remissionem peccatorum, quid opus est evangelio, quid opus est Christo, 
si propter nostrum opus consequimur remissionem peccatorum? 76] Nos contra a lege ad evangelium 
revocamus conscientias, et a fiducia propriorum operum ad fiduciam promissionis et Christi, quia evangelium 
exhibet nobis Christum et promittit gratis remissionem peccatorum propter Christum. Hac promissione iubet 
nos confidere, quod propter Christum reconciliemur Patri, non propter nostram contritionem aut dilectionem. 
Non enim alius est mediator aut propitiator nisi Christus. Nec legem facere possumus, nisi prius per Christum 
reconciliati simus. Et si quid faceremus, tamen sentiendum est, quod non propter illa opera, sed propter 
Christum mediatorem et propitiatorem consequimur remissionem peccatorum. 

77] Imo contumelia Christi et evangelii abrogatio est sentire, quod remissionem peccatorum propter legem 
aut aliter consequamur quam fide in Christum. Et hanc rationem supra tractavimus de iustificatione, quum 
diximus, quare profiteamur homines fide iustificari, non dilectione. 78] Itaque doctrina adversariorum, quum 
docent homines contritione et dilectione sua consequi remissionem peccatorum et confidere hac contritione et 
dilectione, tantum est doctrina legis, et quidem non intellectae, sicut Iudaei in velatam Mosis faciem 
intuebantur. Fingamus enim adesse dilectionem, fingamus adesse opera, tamen neque dilectio neque opera 
possunt esse propitiatio pro peccato. Ac ne possunt quidem opponi irae et iudicio Dei, iuxta illud Ps. 143, 2: 

Non intrabis in iudicium cum servo tuo, quia non iustificabitur in conspectu tuo omnis vivens. Nec debet bonos 
Christi transferri in nostra opera. 

79] Propter has causas contendit Paulus, quod non iustificemur ex lege, et opponit legi promissionem 
remissionis peccatorum, quae propter Christum donatur, ac docet nos gratis propter Christum fide accipere 
remissionem peccatorum. Ad hanc promissionem revocat nos Paulus a lege. In hanc promissionem iubet intueri, 
quae certe irrita erit, si prius lege iustificamur, quam per promissionem, aut si propter nostram iustitiam 
consequimur remissionem peccatorum. 80] At constat, quod ideo nobis data est promissio, ideo exhibitus est 
Christus, quia legem non possumus facere. Quare necesse est prius nos promissione reconciliari, quam legem 
facimus. Promissio autem tantum fide accipitur. Igitur necesse est contritos apprehendere fide promissionem 
remissionis peccatorum donatae propter Christum, ac statuere, quod gratis propter Christum habeant placatum 
Patrem. 81] Haec est sententia Pauli ad Rom. 4, 16, ubi inquit: Ideo ex fide, ut secundum gratiam firma sit 
promissio. Et ad Gal. 3, 22: Conclusit Scriptura omnia sub peccatum, ut promissio ex fide Iesu Christi detur 
credentibus, id est, omnes sunt sub peccato, nec possunt aliter liberari, nisi fide apprehendant promissionem 
remissionis peccatorum. 82] Prius igitur oportet nos fide accipere remissionem peccatorum, quam legem 
facimus, etsi, ut supra dictum est, fidem dilectio sequitur, quia renati Spiritum Sanctum accipiunt; ideo legem 
facere incipiunt. 

83] Citaremus plura testimonia, nisi obvia essent cuilibet pio lectori in Scripturis. Et nos non nimis prolixi 
esse cupimus, ut facilius 84] haec causa perspici possit. Neque vero dubium est, quin haec sit sententia Pauli, 
quam defendimus, quod fide accipiamus remissionem peccatorum propter Christum, quod fide mediatorem 
Christum opponere debeamus irae Dei, non opera nostra. Nec perturbentur piae mentes, etiamsi Pauli sententias 
calumnientur adversarii. Nihil tam simpliciter dicitur, quod non queat depravari cavillando. Nos scimus hanc, 
quam diximus, veram et germanam sententiam Pauli esse, scimus hanc nostram sententiam piis conscientiis 
firmam consolationem afferre, sine qua nemo consistere in iudicio Dei queat. 



85] Itaque repudientur illae pharisaicae opiniones adversariorum, quod non accipiamus fide remissionem 
peccatorum, sed quod oporteat mereri dilectione nostra et operibus, quod dilectionem nostram et opera nostra 
irae Dei opponere debeamus. Haec doctrina legis est, non evangelii, quae fingit prius hominem lege iustificari, 
quam per Christum reconciliatus sit Deo, quum Christus dicat 1 Ioh. 15, 5: Sine me nihil potestis facere; item: 
Ego sum vitis vera, vos palmites. 86] Verum adversarii fingunt nos esse palmites non Christi, sed Mosis. Prius 
enim volunt lege iustificari, dilectionem nostram et opera offerre Deo, quam reconcilientur Deo per Christum, 
quam sint palmites Christi. Paulus contra contendit legem non posse fieri sine Christo. Ideo promissio prius 
accipienda est, ut fide reconciliemur Deo propter Christum, quam legem facimus. 87] Haec satis perspicua esse 
piis conscientiis existimamus. Et hinc intelligent, cur supra professi simus, iustificari homines fide, non 
dilectione, quia oportet nos opponere irae Dei non nostram dilectionem aut opera, aut confidere nostra 
dilectione ac operibus, sed Christum mediatorem. Et prius oportet apprehendere promissionem remissionis 
peccatorum, quam legem facimus. 

88] Postremo, quando erit pacata conscientia, si ideo accipimus remissionem peccatorum, quia nos 
diligimus aut legem facimus? Semper enim accusabit nos lex, quia nunquam legi Dei satisfacimus. Sicut inquit 
Paulus Rom. 4, 15: Lex iram operatur. Chrysostomus quaerit de poenitentia, unde certi reddamur peccata nobis 
remissa esse. Quaerunt et in sententiis eadem de re adversarii. Hoc non potest explicari, non possunt 
conscientiae reddi tranquillae, nisi sciant mandatum Dei esse et ipsum evangelium, ut certo statuant propter 
Christum gratis remitti peccata, nec dubitent sibi remitti. Si quis dubitat, is, ut Iohannes ait 1 Ep. 5, 10, accusat 
promissionem divinam mendacii. Hanc certitudinem fidei nos docemus requiri in evangelio. Adversarii 
relinquunt conscientias incertas et ambigentes. 89] Nihil autem agunt conscientiae ex fide, quum perpetuo 
dubitant, utrum habeant remissionem. Quomodo possunt in hac dubitatione invocare Deum, quomodo possunt 
statuere, quod exaudiantur? Ita tota vita est sine Deo et sine vero cultu Dei. Hoc est, quod Paulus inquit Rom. 

14, 23: peccatum esse, quidquid non fit ex fide. Et quia in hac dubitatione perpetuo versantur, nunquam 
experiuntur, quid sit fides. Ita fit, ut ad extremum ruant in desperationem. Talis est doctrina adversariorum, 
doctrina legis, abrogatio evangelii, doctrina desperationis. Nunc 90] libenter omnibus bonis viris permittimus 
iudicium de hoc loco poenitentiae, nihil enim habet obscuri, ut pronuntient, utri magis pia et salubria 
conscientiis docuerint, nos an adversarii. Profecto non delectant nos hae dissensiones in ecclesia, quare nisi 
magnas et necessarias causas haberemus dissentiendi ab adversariis, summa voluntate taceremus. Nunc quum 
ipsi manifestam veritatem damnent, non est integrum nobis deserere causam, non nostram, sed Christi et 
ecclesiae. 

91] Diximus, quas ob causas posuerimus has duas partes poenitentiae, contritionem et fidem. Idque hoc 
fecimus libentius, quia circumferuntur multa dicta de poenitentia, quae truncata citantur ex patribus, quae ad 
obscurandam fidem detorserunt adversarii. Talia sunt: Poenitentia est mala praeterita plangere, et plangenda 
iterum non committere. Item: Poenitentia est quaedam dolentis vindicta, puniens in se, quod dolet se 
commisisse. In his dictis nulla fit mentio fidei. Ac ne in scholis quidem, quum interpretantur, aliquid 92] de fide 
additur. Quare nos eam, ut magis conspici doctrina fidei posset, inter partes poenitentiae numeravimus. Nam illa 
dicta, quae contritionem aut bona opera requirunt et nullam fidei iustificantis mentionem faciunt, 93] periculosa 
esse res ipsa ostendit. Et merito desiderari prudentia in istis potest, qui centones illos sententiarum et 
decretorum congesserunt. Nam quum patres alias de aha parte poenitentiae loquantur, non tantum de una parte, 
sed de utraque, hoc est, de contritione et fide, excerpere et coniungere sententias profuisset. 

94] Nam Tertullianus egregie de fide loquitur, amplificans iusiurandum illud apud prophetam, Ezech. 33, 

1 1 : Vivo ego, dicit Dominus nolo mortem peccatoris, sed ut convertatur et vivat. Quia enim iurat Deus nolle se 
mortem peccatoris, ostendit requiri fidem, ut iuranti credamus, et certo statuamus eum nobis ignoscere. Magna 
debet esse auctoritas apud nos promissionum divinarum per sese. At haec promissio etiam iureiurando 
confirmata est. Quare si quis non statuit sibi ignosci, is negat Deum verum iurasse, qua blasphemia atrocior 
nulla excogitari potest. Sic enim ait Tertullianus: Invitat praemio ad salutem, iurans etiam. “ Vivo ” dicens cupit 
sibi credi. O beatos, quorum causa iurat Deus! O miserrimos, si nec iuranti Domino 95] credimus! Atque hic 
sciendum est, quod haec fides debeat sentire, quod gratis nobis ignoscat Deus propter Christum, propter suam 
promissionem, non propter nostra opera, contritionem, confessionem aut satisfactiones. Nam si fides nitatur his 
operibus, statim fit incerta, quia conscientia pavida videt haec 96] opera indigna esse. Ideo praeclare ait 
Ambrosius de poenitentia: Ergo et agendam poenitentiam et tribuendam veniam credere nos convenit, ut 
veniam tamen tamquam ex fide speremus, tamquam ex syngrapha fides impetrat. Item: Fides est, quae peccata 



97] nostra cooperit. Exstant itaque sententiae apud patres non solum de contritione et operibus, sed etiam de 
fide. Verum adversarii, quum neque naturam poenitentiae intelligant, neque sermonem patrum, excerpunt dicta 
de parte poenitentiae, videlicet de operibus; alibi dicta de fide, quum non intelligant, praetereunt. 

(Art. VI.) De Confessione et Satisfactione. 

1] Boni viri facile iudicare possunt plurimum referre, ut de superioribus partibus, videlicet contritione et 
fide, conservetur vera doctrina. Itaque in his locis illustrandis semper plus versari sumus, de confessione et 
satisfactionibus non admodum rixati sumus. 2] Nam et nos confessionem refmemus praecipue propter 
absolutionem, quae est verbum Dei, quod de singulis auctoritate divina pronuntiat potestas clavium. 3] Quare 
impium esset ex ecclesia privatam absolutionem tollere. 4] Neque quid sit remissio peccatorum aut potestas 
clavium, intelligunt, si qui primi vatam absolutionem aspernantur. 5] Ceterum de enumeratione delictorum in 
confessione supra diximus, quod sentiamus eam non 6] esse iure divino necessariam. Nam quod obiiciunt 
quidam iudicem prius debere cognoscere causam, priusquam pronuntiat, hoc nihil ad hanc rem pertinet, quia 
ministerium absolutionis beneficium est seu gratia, non est 7] iudicium seu lex. Itaque ministri in ecclesia 
habent mandatum remittendi peccata, non habent mandatum cognoscendi occulta 8] peccata. Et quidem 
absolvunt ab his, quae non meminimus, quare absolutio, quae est vox evangelii remittens peccata et consolans 
conscientias, non requirit cognitionem. 

9] Et ridiculum est huc transferre dictum Salomonis, Prov. 27, 23: Diligenter cognosce vultum pecoris tui. 
Nihil enim dicit Salomon de confessione, sed tradit oeconomicum praeceptum patrifamilias, ut utatur suo et 
abstineat ab alieno, et iubet eum res suas diligenter curare; ita tamen, ne studio augendarum facultatum 
occupatus animus abiiciat timorem Dei aut fidem aut curam Verbi Dei. Sed adversarii nostri mirifica 
metamorphosi transformant dicta Scripturae in quaslibet sententias. Hic cognoscere significat eis audire 
confessiones, vultus non externam conversationem, sed arcana conscientiae. Pecudes significant homines. Sane 
bella est interpretatio et digna istis contemptoribus studiorum eloquentiae. Quodsi velit aliquis per 
similitudinem transferre praeceptum a patrefamilias ad pastorem ecclesiae, certe vultum debebit interpretari de 
externa conversatione. Haec similitudo magis quadrabit. 

10] Sed omittamus ista. Aliquoties fit in Psalmis mentio confessionis, ut Ps. 32, 5: Dixi, confitebor 
adversum me iniustitiam meam Domino, et tu remisisti iniquitatem peccati mei. Talis confessio peccati, quae 
Deo fit, est ipsa contritio. Nam quum Deo fit confessio, corde fieri necesse est, non solum voce, sicut fit in 
scenis ab histrionibus. Est igitur talis confessio contritio, in qua sentientes iram Dei confitemur Deum iuste 
irasci, nec placari posse nostris operibus, et tamen quaerimus misericordiam propter promissionem Dei. 11] 

Talis est haec confessio, Ps. 51, 6: Tibi soli peccavi, ut tu iustificeris et vincas, quum indicaris. Id est: Fateor me 
peccatorem esse et meritum aeternam iram, nec possum opponere meas iustitias, mea merita tuae irae. Ideo 
pronuntio te iustum esse, quum condemnas et punis nos. Pronuntio te vincere, quando hypocritae iudicant te, 
quod sis iniustus, qui ipsos punias aut condemnes bene meritos. Imo nostra merita non possunt opponi tuo 
iudicio, sed ita iustificabimur, si tu iustifices, si tu reputes nos iustos per misericordiam tuam. 12] Fortassis et 
Iacobum citabit aliquis, 5, 16: Confitemini vicissim delicta. Sed hic non loquitur de confessione sacerdotibus 
facienda, sed in genere de reconciliatione fratrum inter se. Iubet enim mutuam esse confessionem. 

13] Porro adversarii nostri multos doctores receptissimos damnabunt, si contendent enumerationem 
delictorum in confessione necessariam esse iure divino. Quamquam enim confessionem probamus et quandam 
examinationem prodesse iudicamus, ut institui homines melius possint: tamen ita moderanda res est, ne 
conscientiis iniiciantur laquei, quae nunquam erunt tranquillae, si existimabunt se non posse consequi 
remissionem peccatorum, nisi facta illa scrupulosa enumeratione. 14] Hoc certe falsissimum est, quod adversarii 
posuerunt in Confutatione, quod confessio integra sit necessaria ad salutem. Est enim impossibilis. Et quales 
laqueos hic iniiciunt conscientiae, quum requirunt integram confessionem! Quando enim statuet conscientia 
integram esse confessionem? 15] Apud scriptores ecclesiasticos fit mentio confessionis, sed hi non loquuntur de 
hac enumeratione occultorum delictorum, sed de ritu publicae poenitentiae. Quia enim lapsi aut famosi non 
recipiebantur sine certis satisfactionibus, ideo confessionem faciebant isti apud presbyteros, ut pro modo 
delictorum praescriberentur eis satisfactiones. Haec tota res nihil simile habuit huic enumerationi, de qua nos 
disputamus. Confessio illa fiebat, non quod sine ea non posset fieri remissio peccatorum coram Deo, sed quod 
non poterant satisfactiones praescribi, nisi prius cognito genere delicti. Nam alia delicta habebant alios canones. 

16] Et ex illo ritu publicae poenitentiae reliquum habemus etiam nomen satisfactionis . Nolebant enim sancti 
patres recipere lapsos aut famosos, nisi prius cognita et spectata poenitentia eorum, quantum fieri poterat. Et 



huius rei multae videntur fuisse causae. Nam ad exemplum pertinebat castigare lapsos, sicut et Glossa in 
Decretis admonet, et indecorum erat homines famosos statim admittere ad communionem. [Glossa Decreti: “Si 
crimina aliquorum nolentium confiteri fuerint manifesta vel probata: praelati eorum debent eos prius admonere 
et increpare, ut emendentur; quodsi non fecerint, ferro excommunicationis sunt ab aliis separandi.”] Hi mores 
diu iam antiquati sunt. Nec necesse est eos restituere, quia non sunt necessarii ad remissionem peccatorum 
coram Deo. 17 ] Neque hoc senserunt patres, mereri homines remissionem peccatorum per tales mores aut talia 
opera. Quamquam haec spectacula imperitos solent fallere, ut putent se per haec opera mereri remissionem 
peccatorum coram Deo. Verum si quis sic sensit, iudaice et gentiliter sensit. Nam et ethnici habuerunt quasdam 
expiationes delictorum, per quas fingebant se 18 ] reconciliari Deo. Nunc autem more antiquato manet nomen 
satisfactionis et vestigium moris, quod in confessione praescribuntur certae satisfactiones, quas definiunt esse 
opera non debita. Nos vocamus satisfactiones 19 ] canonicas. De his sic sentimus, sicut de enumeratione, quod 
satisfactiones canonicae non sint necessariae iure divino ad remissionem peccatorum, sicut neque illa spectacula 
vetera satisfactionum in poenitentia publica iure divino necessaria fuerunt ad remissionem peccatorum. 
Retinenda est enim sententia de fide, quod fide consequamur remissionem peccatorum propter Christum, non 
propter nostra opera praecedentia aut sequentia. Et nos ob hanc causam praecipue de satisfactionibus 
disputavimus, ne susciperentur ad obscurandam iustitiam fidei, neve existimarent homines se propter illa opera 
consequi remissionem peccatorum. 20 ] Et adiuvant errorem multa dicta, quae in scholis iactantur, quale est, 
quod in definitione satisfactionis ponunt: fieri eam ad placandam divinam offensam. 

21] Sed tamen fatentur adversarii, quod satisfactiones non prosint ad remissionem culpae. Verum fingunt 
satisfactiones prodesse ad redimendas poenas seu purgatorii seu alias. Sic enim docent in remissione peccati 
Deum remittere culpam, et tamen, quia convenit iustitiae divinae punire peccatum, mutare poenam aeternam in 
poenam temporalem. Addunt amplius partem illius temporalis poenae remitti potestate clavium, reliquum autem 
redimi per satisfactiones. Nec potest intelligi, quarum poenarum pars remittatur potestate clavium, nisi dicant 
partem poenarum purgatorii remitti; qua ex re sequeretur satisfactiones tantum esse poenas redimentes 
purgatorium. Et has satisfactiones dicunt valere, etiamsi fiant ab his, qui relapsi sunt in peccatum mortale, quasi 
vero divina offensa placari queat ab his, qui sunt in peccato mortali. 22 ] Haec tota res est commentitia, recens 
conficta sine auctoritate Scripturae et veterum scriptorum ecclesiasticorum. Ac ne Longobardus quidem de 
satisfactionibus 23 ] hoc modo loquitur. Scholastici viderunt in ecclesia esse satisfactiones. Nec animadverterunt 
illa spectacula instituta esse turn exempli causa, tum ad probandos hos, qui petebant recipi ab ecclesia. In 
summa, non viderunt esse disciplinam et rem prorsus politicam. Ideo superstitiose finxerunt eas non ad 
disciplinam coram ecclesia, sed ad placandum Deum valere. Et sicut alias saepe incommode commiscuerunt 
spiritualia et TtoAmKOU. idem accidit et in satisfactionibus. 24 ] At qui glossa in canonibus aliquoties testatur has 
observationes institutas esse propter disciplinam ecclesiae. 

25 ] Videre autem, quomodo in Confutatione, quam ausi sunt obtrudere Caesareae Maiestati, probent haec 
sua figmenta. Multa dicta ex Scripturis citant, ut fucum imperitis faciant, quasi haec res habeat auctoritatem ex 
Scripturis, quae adhuc Longobardi tempore ignota erat. Allegant has sententias: Facite fructus dignos 
poenitentiae, Matth. 3, 8; Mare. 1, 15. Item: Exhibere membra vestra servire iustitiae, Rom. 6, 19. Item, 

Christus praedicat poenitentiam, Matth. 4, 17: Agite poenitentiam! Item, Christus, Lue. 24, 47, iubet apostolos 
poenitentiam praedicare, et Petrus praedicat poenitentiam, Act. 2, 38. Postea citant quaedam dicta patrum et 
canones et concludunt: satisfactiones in ecclesia contra expressum evangelium et conciliorum et patrum decreta 
abolendae non sunt, quin imo absoluti a sacerdote iniunctam poenitentiam perficere debent, illud Pauli, Tit. 2, 
14, sequentes: Dedit semetipsum pro nobis, ut redimeret nos ab omni iniquitate et mundaret sibi populum 
acceptabilem, sectatorem bonorum operum. 

26 ] Deus perdat istos impios sophistas, tam sceleste detorquentes Verbum Dei ad sua somnia vanissima! 
Quis bonus vir non commoveatur indignitate tanta? Christus inquit: Agite poenitentiam, apostoli praedicant 
poenitentiam: igitur poenae aeternae compensantur poenis purgatorii, igitur claves habent mandatum remittendi 
partem poenarum purgatorii, igitur satisfactiones redimunt poenas purgatorii. Quis docuit istos asinos hanc 
dialecticam? Sed haec neque dialectica neque sophistica est, sed est sycophantica. Ideo allegant hanc vocem: 
Agite poenitentiam, ut, quum tale dictum contra nos citatum imperiti audiunt, concipiant opinionem nos totam 
poenitentiam tollere. His artibus alienare animos et inflammare odia conantur, ut conclament contra nos 
imperiti, tollendos esse e medio tam pestilentes haereticos, qui improbent poenitentiam. 



27 ] Sed speramus apud bonos viros has calumnias parum profecturas esse. Et Deus tantam impudentiam ac 
malitiam non diu feret. Nec utiliter consulit suae dignitati Romanus pontifex, quod tales patronos adhibet, quod 
rem maximam iudicio horum sophistarum pennittit. Nam quum nos in confessione fere summare doctrinae 
Christianae universae complexi simus, adhibendi fuerant iudices de tantis, tam multis et tam variis negotiis 
pronuntiaturi, quorum doctrina et fides probatior esset quam horum sophistarum, qui hanc Confutationem 
scripserunt. 28 ] Idque te, Campegi, pro tua sapientia providere decebat, ne quid in tantis rebus isti scriberent, 
quod aut hoc tempore aut ad posteros videatur posse minuere Romanae sedis existimationem. Si Romana sedes 
censer aequum esse, ut omnes gentes agnoscant eam pro magistra fidei, debet operam dare, ut docti et integri 
viri de religionibus cognoscant. Quid enim iudicabit mundus, si quando proferetur in lucem scriptum 
adversariorum, quid iudicabit posteritas de his calumniosis 29 ] iudiciis? Vides, Campegi, haec esse postrema 
tempora, in quibus Christus praedixit plurimum periculi fore religioni. Vos igitur, qui tamquam in specula 
sedere et gubernare religiones debetis, his temporibus oportuit singularem adhibere tum prudentiam, tum 
diligentiam. Multa sunt signa, quae, nisi provideritis, minantur mutationem Romano statui. 30 ] Et erras, si 
tantum vi et armis existimas ecclesias retinendas esse. Doceri de religione postulant homines. Quam multos esse 
existimas non tantum in Gennania, sed etiam in Anglia, in Hispania, in Galliis, in Italia, denique in ipsa urbe 
Roma, qui, quoniam vident exortas esse de maximis rebus controversias, dubitare alicubi incipiunt et taciti 
indignantur, quod has tantas res rite cognoscere et iudicare recusatis, quod non explicatis ambigentes 
conscientias, quod tantum iubetis nos armis opprimi ac deleri. 31 ] Multi sunt boni viri, quibus haec dubitatio 
morte acerbior est. Non satis expendis, quanta res sit religio, si bonos viros leviter existimas angi, sicubi 
incipiunt ambigere de aliquo dogmate. Et haec dubitatio non potest non parere summam odii acerbitatem 
adversus illos, qui, quum mederi conscientiis debebant, obsistunt, quominus explicari res 32 ] possit. Non hic 
dicimus Dei iudicium vobis pertimescendum esse. Nam hoc leviter curare pontifices putant, qui, quum ipsi 
teneant claves, scilicet patefacere sibi coelum, quum volunt, possunt. De hominum iudiciis deque tacitis 
voluntatibus omnium gentium loquimur, quae profecto hoc tempore requirunt, ut haec negotia ita cognoscantur 
atque constituantur, ut sanentur bonae mentes et a dubitatione liberentur. Quid enim futurum sit, si quando 
eruperint odia illa adversus vos, pro tua sapientia facile iudicare potes. Verum hoc beneficio devincire omnes 
gentes vobis poteritis, quod omnes sani homines summum et maximum iudicant, si dubitantes 33 ] conscientias 
sanaveritis. Haec non eo diximus, quod nos de nostra confessione dubitemus. Scimus enim eam veram, piam et 
piis conscientiis utilem esse. Sed credibile est passim multos esse, qui non de levibus rebus ambigunt, nec 
tamen audiunt idoneos doctores, qui mederi conscientiis ipsorum possint. 

34 ] Sed redeamus ad propositum, Scripturae citatae ab adversariis prorsus nihil loquuntur de canonicis 
satisfactionibus et de opinionibus scholasticorum, quum constet eas nuper natas esse. Quare mera calumnia est, 
quod detorquent Scripturas ad illas suas opiniones. Nos dicimus, quod poenitentiam, hoc est, conversionem seu 
regenerationem, boni fructus, bona opera, in omni vita sequi debeant. Nec potest esse vera conversio aut vera 
contritio, ubi non sequuntur mortificationes carnis et boni fructus. Veri terrores, veri dolores animi non 
patiuntur corpus indulgere voluptatibus, et vera fides non est ingrata Deo, nec contemnit mandata Dei. Denique 
nulla est interior poenitentia, nisi foris pariat etiam castigationes carnis. 35 ] Et hanc dicimus esse sententiam 
Iohannis, quum ait Matth. 3, 8: Facite fructus dignos poenitentiae, item Pauli, quum ait Rom. 6, 19: Exhibete 
corpora vestra hostiam vivam, sanctam etc. Et quum Christus inquit Matth. 4, 17: Agite poenitentiam, certe 
loquitur, de tota poenitentia, de tota novitate vitae et fructibus; non loquitur de illis hypocriticis satisfactionibus, 
quas fingunt scholastici turn quoque valere ad compensationem poenae purgatorii aut aliarum poenarum, quum 
fiunt ab his, qui sunt in peccato mortali. 

36 ] Ac multa colligi argumenta possunt, quod haec dicta Scripturae nullo modo pertineant ad scholasticas 
satisfactiones. Isti fingunt satisfactiones esse opera indebita; Scriptura autem in his sententiis requirit opera 
debita. Nam haec vox Christi est vox 37 ] praecepti: Agite poenitentiam. Item, adversarii scribunt confitentem, si 
recuset suscipete satisfactiones, non peccare, sed persoluturum esse has poenas in purgatorio. Iam hac 
sententiae sine controversia praecepta sunt ad hanc vitam pertinentia: Agite poenitentiam; facile fructus dignos 
poenitentiae; exhibete membra vestra servire iustitiae. Quare non possunt detorqueri ad satisfactiones, quas 
recusare licet. Non enim licet recusare praecepta Dei. 38 ] Tertio, indulgentiae remittunt illas satisfactiones, ut 
docet cap. Quum ex eo, de poenitentiis et remissione. [Decret. Grat., lib. V, tit. 38, c. 14: “Decernimus, ut, cum 
dedicatur basilica, non extendatur indulgentia ultra annum ...; ac deinde in anniversario dedicationis tempore 40 
dies de iniunctis poenitentiis indulta remissio non excedat.”] At indulgentiae non solvunt nos illis praeceptis: 



Agite poenitentiam; facite fructus dignos poenitentiae. Itaque manifestum est male detorqueri illa dicta 
Scripturae ad canonicas satisfactiones. Videre 39] porro, quid sequatur. Si poenae purgatorii sunt satisfactiones 
seu satispassiones, aut satisfactiones sunt redemptio poenarum purgatorii: num etiam hac sententiae praecipiunt, 
ut animae castigentur in purgatorio? Id quum sequi necesse sit ex adversariorum opinionibus, hac sententiae 
novo modo interpretandae erunt: Facite fructus dignos poenitentiae; agite poenitentiam , hoc est, patiamini 
poenas purgatorii post hanc vitam. Sed 40] piget has ineptias adversariorum pluribus refellere. Constat enim 
Scripturam loqui de operibus debitis, de tota novitate vitae, non de his observationibus operum non debitorum, 
de quibus loquuntur adversarii. Et tamen his figmentis defendunt ordines, venditionem missarum et infinitas 
observationes, quod scilicet sint opera, si non pro culpa, tamen pro poena satisfacientia. 

41 ] Quum igitur Scripturae citatae non dicant, quod operibus non debitis poenae aeternae compensandae 
sint, temere affirmant adversarii, quod per satisfactiones canonicas poenae illae compensentur. Nec habent 
claves mandatum poenas aliquas commutandi, item partem poenarum remittendi. Ubi enim leguntur haec in 
Scripturis? Christus de remissione peccati loquitur, quum ait Matth. 18, 18: Quidquid solveritis etc., quo 
remisso sublata est mors aeterna, et reddita vita aeterna. Neque hic loquitur de imponendis poenis: Quidquid 
ligaveris, sed de retinendis peccatis illorum, qui non convertuntur. Sed 42 ] dictum Longobardi de parte 
poenarum remittenda sumptum est a canonicis poenis; harum partem remittebant pastores. Quamquam igitur 
sentimus, quod poenitentia debeat bonos fructus parere propter gloriam et mandatum Dei; et boni fructus habent 
mandata Dei, vera ieiunia, verae orationes, verae eleemosynae etc.: tamen hoc nusquam reperimus in Scripturis 
sanctis, quod poenae aeternae non remittantur nisi propter poenam purgatorii aut satisfactiones canonicas, hoc 
est, propter certa quaedam opera non debita, aut quod potestas clavium habeat mandatum commutandi poenas 
aut partem remittendi. Haec probanda erant adversariis. 

43 ] Praeterea mors Christi non est solum satisfactio pro culpa, sed etiam pro aeterna morte, iuxta illud Hos. 
13, 14: Ero mors tua, o mors. Quid est igitur monstri, dicere, quod Christi satisfactio redimat culpam, nostrae 
poenae redimant mortem aeternam, ut iam illa vox: Ero mors tua, intelligi debeat non de Christo, sed de nostris 
operibus, et quidem non de operibus a Deo praeceptis, sed de frigidis quibusdam observationibus excogitatis ab 
hominibus! Et dicuntur mortem abolere, 44 ] etiam quum fiunt in peccato mortali. Incredibile est, quanto cum 
dolore has ineptias adversariorum recitemus, quas qui expendit, non potest non succensere istis doctrinis 
daemoniorum, quas sparsit in ecclesia diabolus, ut opprimeret cognitionem legis et evangelii, poenitentiae et 
vivificationis et beneficiorum 45 ] Christi. Nam de lege sic dicunt: Deus condescendens nostrae infirmitati 
constituit homini mensuram eorum, ad quae de necessitate tenetur, quae est observatio praeceptorum, ut de 
reliquo, id est, de operibus supererogationis, possit satisfacere de commissis. Hic fingunt homines legem Dei ita 
facere posse, ut plus etiam, quam lex exigit, facere possimus. Atqui Scriptura ubique clamat, quod multum 
absimus ab illa perfectione, quam lex requirit. Sed isti fingunt legem Dei contentam esse externa et civili 
iustitia, non vident eam requirere veram dilectionem Dei ex toto corde etc., damnare totam concupiscentiam in 
natura. Itaque nemo tantum facit, quantum lex requirit. Ridiculum igitur est, quod fingunt nos amplius facere 
posse. Quamquam enim externa opera facere possumus non mandata lege Dei, tamen illa est varia et impia 
fiducia, quod legi Dei sit satisfactum. 46 ] Et verae orationes, verae eleemosynae, vera ieiunia habent praecepta 
Dei; et ubi habent praeceptum Dei, non possunt sine peccato omitti. Verum illa opera, quatenus non sunt 
praecepta lege Dei, sed habent certain formam ex humano praescripto, sunt opera traditionum humanarum, de 
quibus Christus dicit Matth. 15, 9: Frustra colunt me mandatis hominum, ut certa ieiunia instituta non ad 
carnem coercendam, sed ut per id opus reddatur honos Deo, ut ait Scotus, et compensetur mors aeterna. Item 
certus numerus precum, certus modus eleemosynarum, quum ita fiunt, ut ille modus sit cultus ex opere operato, 
reddens honorem Deo et compensans mortem aeternam. Tribuunt enim his ex opere operato satisfactionem, 
quia docent, quod valeant etiam in his, qui sunt 47 ] in peccato mortali. Iam illa longius recedunt a praeceptis 
Dei, peregrinationes, et harum magna est varietas, alius facit iter cataphractus, alius facit iter nudis pedibus. 
Haec vocat Christus inutiles cultus, quare non prosunt ad placandam offensam Dei, ut adversarii loquuntur. Et 
tamen haec opera magnificis titulis ornantur, vocantur opera supererogationis, tribuitur eis honos, quod sint 
pretium pro morte aeterna. Ita 48 ] praeferuntur operibus praeceptorum Dei. In hunc modum lex Dei bifariam 
obscuratur, et quia putatur legi Dei satisfactura esse per externa et civilia opera, et quia adduntur traditiones 
humanae, quarum opera praeferuntur operibus legis divinae. 

49 ] Deinde obscuratur poenitentia et gratia. Nam mors aeterna non redimitur illa compensatione operum, 
quia est otiosa, nec degustat in praesentia mortem. Alia res opponenda est morti, quum tentat nos. Sicut enim ira 



Dei fide in Christum vincitur, ita vincitur mors fide in Christum. Sicut Paulus ait 1 Cor. 15, 57: Deo gratia, qui 
dat nobis victoriam per Dominum nostrum Iesum Christum; non inquit: Qui dat nobis victoriam, si adversus 
mortem opponamus satisfactiones 50 ] nostras. Adversarii otiosas speculationes tractant de remissione culpae, 
nec vident, quomodo in remissione culpae liberetur cor ab ira Dei et a morte aeterna per fidem in Christum. 
Quum igitur mors Christi sit satisfactio pro morte aeterna, et quum ipsi adversarii fateantur illa opera 
satisfactionum esse opera non debita, sed opera traditionum humanarum, de quibus Christus inquit Matth. 15, 9, 
quod sint inutiles cultus: tuto possumus affinnare, quod satisfactiones canonicae non sint neccessariae iure 
divino ad remissionem culpae aut poenae aeternae aut poenae purgatorii. 

51 ] Sed obiiciunt adversarii vindictam seu poenam necessariam esse ad poenitentiam, quia Augustinus ait: 
Poenitentiam esse viri dictam punientem etc. [Augustinus, De Vera et Falsa Poenitentia: “Ille poenam tenet, 
qui semper vindicat, quod commisisse dolet. Poenitentia itaque est vindicta, puniens in se, quod dolet 
commisisse.”] Concedimus vindictam seu poenam in poenitentia necessariam esse non tamquam meritum seu 
pretium, sicut adversarii fingunt satisfactiones, sed vindicta formaliter est in poenitentia, hoc est, quia ipsa 
regeneratio fit perpetua mortificatione vetustatis. Sit sane belle dictum a Scoto, poenitentiam appellari quasi 
poenae tenendam. Sed de qua poena, de qua vindicta loquitur Augustinus? Certe de vera poena, de vera 
vindicta, scilicet de contritione, de veris terroribus. Neque hic excludimus mortificationes externas corporis, 
quae 52 ] sequuntur veros animi dolores. Longe errant adversarii, si verius poenam esse iudicant satisfactiones 
canonicas quam veros terrores in corde. Stultissimum est nomen poenae detorquere ad illas frigidas 
satisfactiones, non referre ad illos horribiles terrores conscientiae, de quibus ait David Ps. 18, 5; 2 Sam. 22, 5: 
Circumdederunt me dolores mortis etc. Quis non malit loricatus et cataphractus quaerere templum Iacobi, 
Basilicam Petri etc., quam sustinere illam ineffabilem vim doloris, quae est etiam in mediocribus, si sit vera 
poenitentia. 

53 ] At, inquiunt, convenit iustitiae Dei punire peccatum. Certe punit in contritione, quum in illis terroribus 
iram suam ostendit. Sicut significat David, quum orat Ps. 6, 1: Domine, ne in furore tuo arguas me. Et Ieremias, 
cap. 10, 24: Corripe me, Domine; verumtamen in iudicio, non in furore, ne ad nihilum redigas me. Hic sane de 
acerbissimis poenis loquitur. Et fatentur adversarii contritionem posse tantam esse, ut non requiratur satisfactio. 
Verius igitur contritio 54 ] poena est quam satisfactio. Praeterea subiecti sunt sancti morti et omnibus 
communibus afflictionibus, sicut ait Petrus 1 ep. 4, 17: Quia tempus est incipere iudicium a domo Dei; si autem 
primum a nobis, qualis erit finis istorum, qui non credunt evangelio? Et ut hae afflictiones plerumque sint 
poenae peccatorum, tamen in piis habent alium finem potiorem, scilicet ut exerceant eos, ut inter tentationes 
discant quaerere auxilium Dei, agnoscant diffidentiam cordium suorum etc., sicut Paulus de se inquit 2 Cor. 1, 

8: Sed ipsi in nobis sententiam mortis habuimus, ne confideremus nobis ipsis, sed Deo excitanti mortuos. Et 
Esaias ait, 26, 16: Angustia, in qua clamant, disciplina tua est ipsis, hoc est, afflictiones sunt disciplina, 55 ] qua 
Deus exercet sanctos. Item, afflictiones propter praesens peccatum infliguntur, quia in sanctis mortificant et 
exstinguunt concupiscentiam, ut renovari Spiritu possint, sicut ait Paulus Rom. 8, 10: Corpus mortuum est 
propter peccatum, id est, mortificatur propter praesens peccatum, quod adhuc in carne reliquum est. 56 ] Et mors 
ipsa servit ad hoc, ut aboleat hanc carnem peccati, ut prorsus novi resurgamus. Neque iam in morte credentis, 
postquam fide terrores mortis vicit, ille aculeus est et sensus irae, de quo dicit Paulus 1 Cor. 15, 56: Aculeus 
mortis peccatum est, potentia vero peccati lex. Illa potentia peccati, ille sensus irae vere est poena, donec adest; 
mors sine illo sensu irae 57 ] proprie non est poena. Porro satisfactiones canonicae non pertinent ad has poenas, 
quia adversarii dicunt potestate clavium remitti aliquam partem poenarum. Item, claves iuxta ipsos condonant 
satisfactiones et poenas, quarum causa fiunt satisfactiones. At constat illas afflictiones communes non tolli 
potestate clavium. Et si de his poenis volunt intelligi, quare addunt, quod in purgatorio oporteat satisfacere? 

58 ] Obiiciunt de Adamo, de Davide, qui propter adulterium punitus est. Ex his exemplis faciunt universalem 
regulam, quod singulis peccatis respondeant propriae poenae temporales in remissionem peccatorum. 59 ] Prius 
dictum est sanctos sustinere poenas, quae sunt opera Dei, sustinent contritionem seu terrores, sustinent et alias 
communes afflictiones. Ita sustinent aliqui proprias poenas a Deo impositas, exempli causa. Et hae poenae nihil 
pertinent ad claves, quia claves neque imponere neque remittere eas possunt, sed Deus sine ministerio clavium 
imponit et remittit. 

Nec sequitur universalis regula: Davidi propria poena imposita est; igitur praeter communes afflictiones alia 
quaedam purgatorii poenae est, in qua singulis peccatis singuli gradus respondent. 60 ] Ubi docet hoc Scriptura, 
non posse nos a morte aeterna liberari, nisi per illam compensationem certarum poenarum praeter communes 



afflictiones? At contra saepissime docet remissionem peccatorum gratis contingere propter Christum, Christum 
esse victorem peccati et mortis. Quare non est assuendum meritum satisfactionis. Et quamvis afflictiones 
reliquae sint, tamen has interpretatur praesentis peccati mortificationes esse, non compensationes aeternae 
mortis seu pretia pro aeterna morte. 

61] Iob excusatur, quod non sit afflictus propter praeterita mala facta. Itaque afflictiones non seinper sunt 
poenae aut signa irae. Imo pavidae conscientiae docendae sunt, alios fines afflictionum potiores esse, ne sentiant 
se a Deo reiici, si in afflictionibus nihil nisi poenam et iram Dei videant. Alii fines potiores sunt considerandi, 
quod Deus alienum opus faciat, ut suum opus facere possit etc., sicut longa concione docet Esaias cap. 28, 21. 
62] Et quum discipuli interrogarent de caeco, quis peccasset, Ioh. 9, 2. 3, respondet Christus causam caecitatis 
esse non peccatum, sed ut opera Dei in eo manifestentur. Et apud Ieremiam, 49, 12, dicitur: Quibus non erat 
iudicium, bibentes biberit etc. Sicut prophetae interfecti sunt, Iohannes Baptista et alii sancti. 63] Quare 
afflictiones non semper sunt poenae pro certis factis praeteritis, sed sunt opera Dei destinata ad nostram 
utilitatem, et ut potentia Dei fiat conspectior in infirmitate nostra. 

Sic Paulus ait 2 Cor. 12, 5. 9: Potentia Dei perficitur in infirmitate mea. Itaque corpora nostra debent esse 
hostiae, propter voluntatem Dei, ad obedientiam nostram declarandam, non ad compensandam mortem 
aeternam, pro qua aliud pretium habet Deus, scilicet 64] mortem Filii sui. Et in hanc sententiam interpretatur 
Gregorius ipsam etiam poenam Davidis, quum ait: Si Deus propter peccatum illud fuerat comminatus, ut sic 
humiliaretur a filio, cur dimisso peccato, quod erat ei comminatus, implevit? Respondetur, remissionem illam 
peccati factam esse, ne homo ad percipiendam vitam impediretur aeternam. Subsecutum vero illud 
comminationis exemplum, ut pietas hominis etiam in illa humilitate exerceretur atque probaretur. Sic et mortem 
corporis propter peccatum Deus homini inflixit et post peccatorum remissionem propter exercendam iustitiam 
non ademit, videlicet ut exerceatur et probetur iustitia istorum, qui sanctificantur. 

65] Neque vero tolluntur communes calamitates proprie per illa opera satisfactionum canonicarum, hoc est, 
per illa opera traditionum humanarum, quae ipsi sic valere dicunt ex opere operato, ut, etiamsi fiant in peccato 
66] mortali, tamen redimant poenas. Et quum obiicitur illud Pauli, 1 Cor. 11,31: Si nos indicaremus ipsi, non 
iudicaremur a Domino, verbum iudicare intelligi debet de tota poenitentia et fructibus debitis, non de operibus 
non debitis. Adversarii nostri dant poenas contemptae grammatices, quum intelligunt iudicare idem esse, quod 
cataphractum peregre ire ad sanctum Iacobum aut similia Opera. Iudicare significat totam poenitentiam, 
significat damnare peccata. Haec 67] damnatio vere fit in contritione et mutatione vitae. Tota poenitentia, 
contritio, fides, boni fructus impetrant, ut mitigentur poenae et calamitates publicae et privatae, sicut Esaias 
capite primo, v. 17-19 docet: Desinite male facere, et discite benefacere etc. Si fuerint peccata vestra ut 
coccinum, quasi nix dealbabuntur. Si volueritis et audieritis me, 68] bona terrae comedetis. Nec est ad 
satisfactiones et opera traditionum humanarum transferenda gravissima et saluberrima sententia a tota 
poenitentia et operibus debitis seu a Deo praeceptis. Et hoc prodest docere, quod mitigentur communia mala per 
nostram poenitentiam et per veros fructus poenitentiae, per bona opera facta ex fide, non, ut isti fingunt, facta in 
peccato mortali. 69] Et huc pertinet exemplum Ninivitarum, Ionae 3,10, qui sua poenitentia (de tota loquimur), 
reconciliari sunt Deo et impetraverunt, ne deleretur civitas. 

70] Quod autem patres mentionem faciunt satisfactionis, quod concilia fecerunt canones, diximus supra 
disciplinam ecclesiasticam fuisse exempli causa constitutam. Nec sentiebant hanc disciplinam necessariam esse 
vel ad culpae vel ad poenae remissionem. Nam si qui in his mentionem purgatorii fecerunt, interpretantur esse 
non compensationem aeternae poenae, non satisfactionem, sed purgationem imperfectarum animarum. Sicut 
Augustinus ait venialia concremari, hoc est, mortificari diffidentiam erga Deum et alios 71] affectus similes. 
Interdum scriptores transferunt satisfactionis vocabulum ab ipso ritu seu spectaculo ad significandam veram 
mortificationem. Sic Augustinus ait: Vera satisfactio est peccatorum causas excidere, hoc est, mortificare 
carnem, item coercere carnem, non ut compensentur aeternae poenae, sed ne caro pertrahat ad peccandum. 
[Gennadius Massiliensis, De fide sive dogmatibus ecclesiasticis liber ad Gelasium papam: “Satisfactio 
poenitentiae est, causas peccatorum excidere, nec earum suggestionibus aditum indulgere.”] 

72] Ita Gregorius de restitutione loquitur falsam esse poenitentiam, si non satisfiat illis, quorum res 
occupatas tenemus. Non enim vere dolet se furatum esse aut rapuisse is, qui adhuc furatur. Tantisper enim fur 
aut praedo est, dum est iniustus possessor alienae rei. Civilis illa satisfactio necessaria est, quia scriptum est 
Eph. 4, 28: Qui furatus est, 73] deinceps non furetur. Item Chrysostomus inquit: In corde contritio, in ore 



confessio, in opere tota humilitas. Hoc nihil contra nos facit. Debent sequi bona opera poenitentiam, debet 
poenitentia esse, non simulatio, sed totius vitae mutatio in melius. 

74] Item, patres scribunt satis esse, si semel in vita fiat illa publica seu solennis poenitentia, de qua sunt facti 
canones satisfactionum. Qua ex re intelligi potest, quod sentiebant illos canones non esse necessarios ad 
remissionem peccatorum. Nam praeter illam solonnem poenitentiam saepe alias volunt poenitentiam agi, ubi 
non requirebantur canones satisfactionum. 

75] Architecti Confutationis scribunt, non esse tolerandum, ut satisfactiones contra expressum evangelium 
aboleantur. Nos igitur hactenus ostendimus canonicas illas satisfactiones, hoc est, opera non debita, facienda 
propter compensationem poenae, non habere 76] mandatum evangelii. Res ipsa hoc ostendit. Si opera 
satisfactionum sunt opera non debita, quare allegant expressum evangelium? Nam si evangelium iuberet 
compensari poenas per talia opera, iam essent debita opera. Sed sic loquuntur, ut fucum faciant imperitis, et 
allegant testimonia, quae de debitis operibus loquuntur, quum ipsi in suis satisfactionibus praescribant opera 
non debita. Imo ipsi concedunt in scholis, sine peccato recusari posse satisfactiones. Falso igitur hic scribunt, 
quod expresso evangelio cogamur satisfactiones illas canonicas suscipere. 

77] Ceterum nos saepe iam testati sumus, quod poenitentia debeat bonos fructus parere, et qui sint boni 
fructus, docent mandata, videlicet invocatio, gratiarum actio, confessio evangelii, docere evangelium, obedire 
parentibus et magistratibus, servire vocationi, non occidere, non retinere odia, sed esse placabilem, dare 
egentibus, quantum pro facultatibus possumus, non scortari, non moechari, sed coercere et refrenare, castigare 
carnem, non propter compensationem poenae aeternae, sed ne obtemperet diabolo, ne offendat Spiritum 
Sanctum, item vera dicere. Hi fructus habent praecepta Dei, et propter gloriam et mandatum Dei fieri debent, 
habent et praemia. Sed quod non remittantur poenae aeternae nisi propter compensationem certarum 
traditionum aut purgatorii, hoc non docet Scriptura. 78] Indulgentiae olim erant condonationes publicarum 
illarum observationum, ne nimium gravarentur homines. Quodsi humana auctoritate remitti satisfactiones et 
poenae queunt, non igitur iure divino necessaria est illa compensatio; nam ius divinum non tollitur humana 
auctoritate. Porro quum nunc per se antiquatus sit reos, et quidem dissimulantibus episcopis, nihil opus est 
remissionibus illis. Et tamen mansit nomen indulgentiarum. Et sicut satisfactiones non intellectae sunt de 
politica disciplina, sed de compensatione poenae: ita indulgentiae male intellectae sunt, quod liberent animas ex 
purgatorio. 79] At clavis non habet potestatem nisi super terrain ligandi et solvendi, iuxta illud Matth. 16, 19: 
Quidquid ligaveris super terram, erit ligature in coelo; quidquid solveris super terrain, erit solutum in coelo. 
Quamquam, ut supra diximus, clavis potestatem habet non imponendi poenas aut cultus instituendi, sed tantum 
habet mandatum remittendi peccata his, qui convertuntur, et arguendi et excommunicandi istos, qui nolunt 
converti. Sicut enim solvere significat remittere peccata, ita ligare significat non remittere peccata. Loquitur 
enim Christus de regno spirituali. Et mandatum Dei est, ut ministri evangelii absolvant hos, qui convertuntur, 
iuxta illud 2 Cor. 10, 8: Potestas nobis data est ad aedificationem. Quare 80] reservatio casuum politica res est. 
Est enim reservatio poenae canonicae, non est reservatio culpae coram Deo in his, qui vere convertuntur. 
Proinde recte iudicant adversarii, quum fatentur, quod in articulo mortis illa reservatio casuum non debeat 
impedire absolutionem. 

81] Exposuimus summam nostrae doctrinae de poenitentia, quam certo scimus piam et salubrem bonis 
mefitibus esse. Et boni viri, si contulerint nostram doctrinam cum confusissimis disputationibus adversariorum, 
perspicient adversarios omisisse doctrinam de fide iustificante et consolante pia corda. Videbunt etiam multa 
fingere adversarios de merito attritionis, de illa infinita enumeratione delictorum, de satisfactionibus, oUUu is 
yrq q (paaiv oiJUu xs oiU pavou) od 7ixoo psva, quae ne ipsi quidem adversarii satis explicare possunt. 

3 

Art. XIII. (VII.) De Numero et Usu Sacramentorum. 

1] In XIII. articulo probant adversarii, quod dicimus sacramenta non esse tantum notas professionis inter 
homines, ut quidam fingunt, sed magis esse signa et testimonia voluntatis Dei erga nos, per quae movet Deus 2] 
corda ad credendum. Sed hic iubent nos etiam septem sacramenta numerare. Nos sentimus praestandum esse, ne 
negligantur res et ceremoniae in Scripturis institutae, quotcunque sunt. Nec multum referre putamus, etiamsi 

docendi causa alii numerant aliter, si tamen recte conservent res in Scriptura traditas. Nec veteres eodem modo 
numeraverunt. 

3 ] Si sacramenta vocamus ritus, qui habent mandatum Dei, et quibus addita est promissio gratiae, facile est 
iudicare, quae sint proprie sacramenta. Nam ritus ab hominibus instituti non erunt hoc modo proprie dicta 
sacramenta. Non est enim auctoritatis humanae promittere gratiam. Quare signa sine mandato Dei instituta non 
sunt certa signa gratiae, etiamsi fortasse rudes docent aut admonent aliquid. 4] Vere igitur sunt sacramenta 
baptismus, coena Domini, absolutio, quae est sacramentum poenitentiae. Nam hi ritus habent mandatum Dei et 
promissionem gratiae, quae est propria novi testamenti. Certo enim debent statuere corda, quum baptizamur, 
quum vescimur corpore Domini, quum absolvimur, quod vere ignoscat nobis Deus 5] propter Christum. Et 
corda simul per Verbum et ritum movet Deus, ut credant et concipiant fidem, sicut ait Paulus Rom. 10, 17: 

Fides ex auditu est. Sicut autem Verbum incurrit in aures, ut feriat corda, ita ritus ipse incurrit in oculos, ut 
moveat corda. Idem effectus est Verbi et ritus, sicut praeclare dictum est ab Augustino sacramentum esse 
Verbum visibile, quia ritus oculis accipitur et est quasi pictura Verbi, idem significans, quod Verbum. Quare 
idem est utriusque effectus. [Augustinus, Tract. 80 in Iohannem: “Accedit Verbum ad elementum et fit 
sacramentum, etiam ipsum tamquam visibile Verbum.”] 

6] Confirmatio et extrema unctio sunt ritus accepti a patribus, quos ne ecclesia quidem tamquam necessarios 
ad salutem requirit, quia non habent mandatum Dei. Propterea non est inutile hos ritus discernere a superioribus, 
qui habent expressum mandatum Dei et claram promissionem gratiae. 

7 ] Sacerdotium intelligunt adversarii non de ministerio Verbi et sacramentorum aliis porrigendorum, sed 
intelligunt de sacrificio, quasi oporteat esse in novo testamento sacerdotium simile Levitico, quod pro populo 
sacrificet et mereatur aliis remissionem peccatorum. 8] Nos docemus, sacrificium Christi morientis in cruce 
satis fuisse pro peccatis totius mundi, nec indigere praeterea aliis sacrificiis, quasi illud non satis fuerit pro 
peccatis nostris. Ideo iustificantur homines non propter ulla reliqua sacrificia, sed propter illud unum Christi 
sacrificium, si credant illo sacrificio se redemptos esse. 9] Ideo sacerdotes vocantur non ad ulla sacrificia velut 
in lege pro populo facienda, ut per ea mereantur populo remissionem peccatorum, sed vocantur ad docendum 
evangelium et sacramenta porrigenda populo. 10 ] Nec habemus nos aliud sacerdotium, simile Levitico, 11 ] 
sicut satis docet epistola ad Ebraeos. Si autem ordo de ministerio Verbi intelligatur, non gravatim vocaverimus 
ordinem sacramentum. Nam ministerium Verbi habet mandatum Dei et habet magnificas promissiones, Rom. 1, 
16: Evangelium est potentia Dei ad salutem omni credenti. Item Es. 55, 11: Verbum meum, quod egredietur de 
ore meo, non revertetur ad me vacuum, sed faciet, quaecunque volui etc. 12 ] Si ordo hoc modo intelligatur, 
neque impositionem manuum vocare sacramentum gravemur. Habet enim ecclesia mandatum de constituendis 
ministris, quod gratissimum esse nobis debet, quod scimus Deum approbare ministerium illud et adesse in 
ministerio. 13 ] Ac prodest, quantum fieri potest, ornare ministerium Verbi omni genere laudis adversus 
fanaticos homines, qui somniant Spiritum Sanctum dari non per Verbum, sed propter suas quasdam 
praeparationes, si sedeant otiosi, taciti, in locis obscuris, exspectantes illuminationem, quemadmodum olim 

£ vBoDoiaoiaii docebant et nunc docent Anabaptistae. 

14 ] Matrimonium non est primum institutum in novo testamento, sed statim initio create genere humano. 
Habet autem mandatum Dei, habet et promissiones, non quidem proprie ad novum testamentum pertinentes sed 
magis pertinentes ad vitam corporalem. Quare si quis volet sacramentum vocare, discernere tamen a prioribus 
illis debet, quae proprie sunt signa novi testamenti et sunt testimonia gratiae et remissionis peccatorum. 15 ] 
Quodsi matrimonium propterea habebit appellationem sacramenti, quia habet mandatum Dei, etiam alii status 
seu officia, quae habent mandatum Dei, poterunt vocari sacramenta, sicut magistratus. 

16 ] Postremo, si omnes res annumerari sacramentis debent, quae habent mandatum Dei et quibus sunt 
additae promissiones, cur non addimus orationem, quae verissime potest dici sacramentum? Habet enim et 
mandatum Dei et promissiones plurimas, et collocata inter sacramenta quasi in illustriore loco, invitat homines 
ad orandum. 17 ] Possent hic numerari etiam eleemosynae, item afflictiones, quae et ipsae sunt signa, quibus 
addidit Deus promissiones. Sed omittamus ista. Nemo enim vir prudens de numero aut vocabulo magnopere 
rixabitur, si tamen illae res retineantur, quae habent mandatum Dei et promissiones. 

18 ] Illud magis est necessarium intelligere, quomodo sit utendum sacramentis. Hic damnamus totum 
populum scholasticorum doctorum, qui docent, quod sacramenta non ponenti obicem conferant gratiam ex 
opere operato sine bono motu utentis. Haec simpliciter Iudaica opinio est sentire, quod per ceremoniam 
iustificemur, sine bono motu cordis, hoc est, sine fide. Et tamen haec impia et perniciosa opinio magna 



auctoritate 19] docetur in toto regno pontificio. Paulus reclamat et negat, Rom. 4, 9 sqq., Abraham iustificatum 
esse circumcisione, sed circumcisionem esse signum propositum ad exercendam fidem. Ita nos docemus, quod 
in usu sacramentorum fides debeat accedere, quae credat illis promissionibus et accipiat res promissas, quae ibi 
in sacramento offeruntur. 20] Et est ratio plana et firmissima. Promissio est inutilis, nisi fide accipiatur. At 
sacramenta sunt signa promissionum. Igitur in usu debet accedere fides, ut, si quis utetur coena Domini, sic 
utatur. Quia id est sacramentum novi testamenti, ut Christus clare dicit Lue. 22 , 20 , ideo statuat sibi offerri res 
promissas in novo testamento, scilicet gratuitam remissionem peccatorum. Et hanc rem fide accipiat, erigat 
pavidam conscientiam et sentiat haec testimonia non esse fallacia, sed tam certa, quam si Deus novo miraculo 
de coelo promitteret se velle ignoscere. Quid autem prodessent illa miracula et promissiones non credenti? 21] 
Et loquimur hic de fide speciali, quae praesenti promissioni credit, non tantum quae in genere credit Deum esse, 
sed quae credit offerri remissionem peccatorum. 22] Hic usus sacramenti consolatur pias et pavidas mentes. 

23] Quantum autem in ecclesia abusuum pepererit illa fanatica opinio de opere operato sine bono motu 
utentis, nemo verbis consequi potest. Hinc est illa infinita profanatio missarum; sed de hac infra dicemus. 

Neque ulla littera ex veteribus scriptoribus proferri potest, quae patrocinetur hac in re scholasticis. Imo 
contrarium ait Augustinus, quod fides sacramenti, non sacramentum iustificet. [Augustinus, Tract. 80 . in 
Iohannem: “Unde ista tanta virtus aquae, ut corpus tangat et cor abluat, nisi faciente Verbo, non quia dicitur, sed 
quia creditur?”] Et est nota Pauli sententia, Rom. 10, 10: Corde creditur ad iustitiam. 

Art. XIV. De Ordine Ecclesiastico. 

24] Articulum XIV., in quo dicimus nemini nisi rite vocato concedendam esse administrationem 
sacramentorum et Verbi in ecclesia, ita recipiunt, si tamen utamur ordinatione canonica. Hac de re in hoc 
conventu saepe testari sumus, nos summa voluntate cupere conservare politiam ecclesiasticam et gradus in 
ecclesia, factos etiam humana auctoritate. Scimus enim bono et utili consilio a patribus ecclesiasticam 
disciplinam hoc modo, ut veteres canones describunt, constitutam esse. Sed 25] episcopi sacerdotes nostros aut 
cogunt hoc doctrinae genus, quod confessi sumus, abiicere ac damnare, aut nova et inaudita crudelitate miseros 
et innocentes occidunt. Hac causae impediunt, quominus agnoscant hos episcopos nostri sacerdotes. Ita saevitia 
episcoporum in causa est, quare alicubi dissolvitur illa canonica politia, quam nos magnopere cupiebamus 
conservare. Ipsi viderint, quomodo rationem Deo reddituri sint, quod dissipant 26] ecclesiam. Nostrae 
conscientiae hac in re nihil habent periculi, quia, quum sciamus Confessionem nostram veram, piam et 
catholicam esse, non debemus approbare saevitiam istorum, qui hanc doctrinam persequuntur. 27] Et ecclesiam 
esse scimus apud hos, qui Verbum Dei recte docent et recte administrant sacramenta, non apud illos, qui 
Verbum Dei non solum edictis delere conantur, sed etiam recta et vera docentes trucidant, 28] erga quos, 
etiamsi quid contra canones faciunt, tamen ipsi canones mitiores sunt. Porro hic iterum volumus testatum, nos 
libenter conservaturos esse ecclesiasticam et canonicam politiam, si modo episcopi desinant in nostras ecclesias 
saevire. Haec nostra voluntas et coram Deo et apud omnes gentes ad omnem posteritatem excusabit nos, ne 
nobis imputari possit, quod episcoporum auctoritas labefactatur, ubi legerint atque audierint homines, nos 
iniustam saevitiam episcoporum deprecantes nihil aequi impetrare potuisse. 

Art. XV. (VIII.) De Traditionibus Humanis in Ecclesia. 

1] In articulo XV. recipiunt primam partem, in qua dicimus observandos esse ritus ecclesiasticos, qui sine 
peccato observari possunt et ad tranquillitatem et bonum ordinem in ecclesia prosunt. Alteram partem omnino 
damnant, in qua dicimus traditiones humanas institutas ad placandum Deum, ad promerendam gratiam et 
satisfaciendum pro peccatis adversari evangelio. 2] Quamquam in ipsa Confessione de discrimine ciborum satis 
multa diximus de traditionibus, tamen hic quaedam breviter repetenda sunt. 

3] Etiamsi arbitrabamur adversarios ex aliis causis defensuros esse traditiones humanas, tamen hoc non 
putavimus futurum, ut hunc articulum damnarent: non mereri nos remissionem peccatorum aut gratiam 
observatione traditionum humanarum. Postquam igitur hic articulus damnatus est, facilem et 4] planam causam 
habemus. Nunc aperte iudaizant adversarii, aperte obruunt evangelium doctrinis daemoniorum. Tunc enim 
Scriptura, 1 Tim. 4, 13, vocat traditiones doctrinas daemoniorum, quando docetur, quod sint cultus utiles ad 
promerendam remissionem peccatorum et gratiam. Tunc enim obscurant evangelium, beneficium Christi et 5] 
iustitiam fidei. Evangelium docet nos fide propter Christum gratis accipere remissionem peccatorum et 
reconciliari Deo. Adversarii contra alium mediatorem constituunt, scilicet has traditiones. Propter has volunt 
consequi remissionem peccatorum, per has volunt placare iram Dei. At Christus aperte dicit Matth. 15, 9: 
Frustra colunt me mandatis hominum. 



6] Supra copiose disputavimus homines iustificari fide, quum credunt se habere Deum placatum non propter 
nostra opera, sed gratis, propter Christum. Hanc certum est evangelii doctrinam esse, quia Paulus clare dicit ad 
Ephesios, 2, 8. 9: Gratis salvari estis per fidem, et hoc non ex vobis; Dei donum est, 7] non ex hominibus. Nunc 
isti dicunt, promereri homines remissionem peccatorum per has observationes humanas. Quid hoc est aliud, 
quam praeter Christum alium iustificatorem, alium mediatorem constituere? 8] Paulus inquit ad Galatas, 5,4: 
Evacuati estis a Christo, qui lege iustificamini; id est, si sentitis vos mereri observatione legis, ut iusti coram 
Deo reputemini, nihil proderit vobis Christus, quia quorsum opus est Christo istis, qui sentiunt se iustos esse sua 
observatione 9 ] legis? Deus proposuit Christum, quod propter hunc mediatorem, non propter nostras iustitias 
velit nobis esse propitius. At isti sentiunt Deum esse placatum, propitium propter traditiones et non propter 
Christum. Adimunt igitur Christo honorem mediatoris. 10 ] Nec interest inter nostras traditiones et Mosaicas 
ceremonias, quod ad hanc rem attinet. Paulus ideo damnat Mosaicas ceremonias, sicut traditiones damnat, quia 
existimabantur esse opera, quae mererentur iustitiam coram Deo. Ita obscurabatur officium Christi et iustitia 
fidei. Quare remota lege, remotis traditionibus contendit, quod non propter ista opera, sed propter Christum 
gratis promissa sit remissio peccatorum, modo ut fide accipiamus eam. Nam promissio non accipitur 11] nisi 
fide. Quum igitur fide accipiamus remissionem peccatorum, quum fide habeamus propitium Deum propter 
Christum, error et impietas est constituere, quod per has observationes mereamur remissionem peccatorum. 12 ] 
Si quis hic dicat non mereri nos remissionem peccatorum, sed iam iustificatos per has traditiones mereri 
gratiam: hic iterum reclamat Paulus, Gal. 2, 17, Christum peccati ministrum fore, si post iustificationem 
sentiendum sit, quod deinde non propter Christum iusti reputemur, sed primum mereri debeamus per alias 
observationes, ut iusti reputemur. Item Gal. 3, 15: Hominis testamento nihil addi debet. Ergo nec Dei 
testamento, qui promittit, quod propter Christum propitius nobis esse velit, addi debet, quod primum per has 
observationes debeamus mereri, ut accepti et iusti reputemur. 

13 ] Quamquam quid opus est longa disputatione? Nulla traditio a sanctis patribus hoc consilio instituta est, 
ut mereatur remissionem peccatorum aut iustitiam, sed sunt institutae propter bonum ordinem in ecclesia 14 ] et 
propter tranquillitatem. Et ut velit aliquis instituere certa opera ad promerendam remissionem peccatorum aut 
iustitiam, quomodo sciet illa opera Deo placere, quum non habeat testimonium Verbi Dei? Quomodo de 
voluntate Dei certos reddet homines sine mandato et Verbo Dei? Nonne ubique in prophetis prohibet instituere 
peculiares cultus sine suo mandato? Ezech. 20, 18. 19 scriptum est: In praeceptis patrum vestrorum nolite 
incedere, nec iudicia eorum custodiatis, nec in idolis eorum polluamini. Ego Dominus Deus vester. In 
praeceptis meis ambulate, et iudicia mea custodite et facite ea. 15 ] Si licet hominibus instituere cultus, et per 
hos cultus merentur gratiam, iam omnium gentium cultus erunt approbandi, cultus instituti a Ieroboam, 1 Reg. 
12, 26 sqq., et aliis extra legem erunt approbandi. Quid enim interest, si nobis licuit instituere cultus utiles ad 
promerendam gratiam aut iustitiam, cur non licuit idem gentibus et Israelitis? Ideo 16 ] gentium et Israelitarum 
cultus improbari sunt, quod sentiebant sese per illos mereri remissionem peccatorum et iustitiam, et 17] 
iustitiam fidei non norant. Postremo, unde reddimur certi, quod cultus ab hominibus instituti sine mandato Dei 
iustificent, siquidem de voluntate Dei nihil affirmari potest sine Verbo Dei? Quid si hos cultus non approbat 
Deus? Quomodo igitur affirmant adversarii, quod iustificent? Sine Verbo ac testimonio Dei hoc non potest 
affirmari. Et Paulus ait Rom. 14, 23, omne, quod non est ex fide, peccatum esse. Quum autem hi cultus nullum 
habeant testimonium Verbi Dei, dubitare conscientiam necesse est, utrum placeant Deo. 

18 ] Et quid in re manifesta verbis opus est? Si hos humanos cultus defendunt adversarii nostri, tamquam 
promerentes iustificationem, gratiam, remissionem peccatorum, simpliciter constituunt regnum antichristi. Nam 
regnum antichristi est novus cultus Dei, excogitatus humana auctoritate, reiiciens Christum, sicut regnum 
Mahometi habet cultus, habet opera, per quae vult iustificari coram Deo, nec sentit homines coram Deo gratis 
iustificari fide propter Christum. Ita et papatus erit pars regni antichristi, si sic defendit humanos cultus, quod 
iustificent. Detrahitur enim honos Christo, quum docent, quod non propter Christum gratis iustificemur per 
fidem, sed per tales cultus, maximeque quum docent tales cultus non solum utiles esse ad iustificationem, sed 
necessarios etiam, sicut supra in articulo octavo [Art. VII.] sentiunt, ubi damnant nos, quod diximus, quod non 
sit necessarium ad veram unitatem ecclesiae ubique similes esse ritus ab hominibus institutos. 19 ] Daniel capite 
undecimo, v. 38, significat novos cultus humanos ipsam formam et Trofixeu av regni antichristi fore. Sic enim 
inquit: Deum Maosim in loco suo colet, et deum, quem non noverunt patres eius, colet auro et argento et 
lapidibus pretiosis. Hic describit novos cultus, quia inquit talem deum coli, qualem 20 ] patres ignoraverint. 

Nam sancti patres, etsi habuerunt et ipsi ritus et traditiones, tamen non sentiebant has res utiles aut necessarias 



esse ad iustificationem, non obscurabant gloriam et officium Christi, sed docebant nos iustificari fide propter 
Christum, non propter illos humanos cultus. Ceterum ritus humanos observabant propter utilitatem corporalem, 
ut sciret populus, quo tempore conveniendum esset, ut ordine et graviter in templis exempli causa fierent omnia, 
denique ut vulgus etiam haberet quandam paedagogiani. Nam discrimina temporum et varietas rituum valet ad 
admonendum vulgus. Has 21 ] causas habebant patres rituum servandorum, et propter has causas nos quoque 
recte servari traditiones posse iudicamus. Et valde miramur adversarios alium finem traditionum defendere, 
quod videlicet mereantur remissionem peccatorum, gratiam aut iustificationem. Quid hoc aliud est, quam colere 
Deum auro et argento et rebus pretiosis, id est, sentire, quod Deus fiat placatus varietate vestitus, ornamentorum 
et similibus ritibus, quales sunt infiniti in traditionibus humanis? 

22] Paulus ad Colossenses, 2, 23, scribit traditiones habere speciem sapientiae. Et habent profecto. Nam 
sttJ xacf a illa valde decet in ecclesia, eamque ob causam necessaria est. Sed humana ratio, quia non intelligit 
iustitiam fidei, naturaliter affingit, quod talia opera iustificent homines, quod 23 ] reconcilient Deum etc. Sic 
sentiebat vulgus inter Israelitas, et hac opinione augebant tales ceremonias, sicut apud nos in monasteriis 
creverunt. 24 ] Sic iudicat humana ratio etiam de exercitiis corporis, de ieiuniis, quorum finis quum sit coercere 
carnem, ratio affingit finem, quod sint cultus, qui iustificent. Sicut Thomas scribit, ieiunium valere ad 
deletionem et prohibitionem culpae. Haec sunt verba Thomae. Ita sapientiae ac iustitiae species in talibus 
operibus decipit homines. Et accedunt exempla sanctorum, quos dum student imitari homines, imitantur 
plerumque externa exercitia, non imitantur fidem eorum. 

25 ] Postquam fefellit homines haec species sapientiae ac iustitiae, deinde sequuntur infinita incommoda, 
obscuratur evangelium de iustitia fidei in Christum, et succedit vana fiducia talium operum. Deinde obscurantur 
praecepta Dei, haec opera arrogant sibi titulum perfectae et spiritualis vitae et longe praeferuntur operibus 
praeceptorum Dei, ut operibus suae cuiusque vocationis, administrationi reipublicae, administrationi 
oeconomiae, vitae coniugali, educationi liberorum. 26 ] Haec prae illis ceremoniis iudicantur esse profana, ita ut 
cum quadam dubitatione conscientiae a multis exerceantur. Constat enim multos deserta administratione 
reipublicae, deserto coniugio illas observationes amplexos esse tamquam meliores et sanctiores. 

27 ] Neque hoc satis est. Ubi occupavit animos persuasio, quod tales observationes ad iustificationem 
necessariae sint, misere vexantur conscientiae, quia non possunt omnes observationes exacte praestare. Nam 
quotusquisque numerare omnes potuit? Exstant immensa libri, imo bibliothecae totae, nullam syllabam de 
Christo, de fide in Christum, de bonis operibus suae cuiusque vocationis continentes, sed tantum colligentes 
traditiones et harum interpretationes, quibus interdum 28 ] exacerbantur, interdum relaxantur. Quomodo 
torquetur vir optimus Gerson, dum quaerit gradus et latitudines praeceptorum. Nec tamen potest constituere 
£ 7USiiKsiav in gradu certo; interim graviter deplorat pericula piarum conscientiarum, quae parit haec acerba 
interpretatio traditionum. 

29 ] Nos igitur contra illam speciem sapientiae et iustitiae in humanis ritibus, quae fallit homines, muniamus 
nos Verbo Dei, et primum sciamus eas neque remissionem peccatorum, neque iustificationem mereri coram 
Deo, neque ad iustificationem necessarias esse. 30 ] Testimonia quaedam supra citavimus. Et plenus est Paulus. 
Ad Colossenses 2, 16. 17 clare dicit: Nemo vos indicet in cibo, potu aut stato festo aut novilunio aut sabbatis, 
quae sunt umbrae futurorum; corpus autem Christi. Atque hic simul et legem Mosis et traditiones humanas 
complectitur, ne adversarii eludant haec testimonia, ut solent, quod Paulus tantum de lege Mosis loquatur. Ille 
vero hic clare testatur se loqui de traditionibus humanis. Quamquam, quid dicant, adversarii non vident; si 
evangelium negat ceremonias Mosis, quae erant divinitus institutae, iustificare, quanto minus iustificant 
traditiones humanae? 

31 ] Nec habent episcopi potestatem instituendi cultus tamquam iustificantes aut necessarios ad 
iustificationem. Imo apostoli Act. 15, 10 dicunt: Quid tentatis Deum, imponentes iugum? etc., ubi velut 
magnum peccatum accusat Petrus hoc consilium onerandae ecclesiae. Et ad Galatas 5, 1 vetat Paulus 32 ] iterum 
servituti subiici. Volunt igitur apostoli in ecclesia manere hanc libertatem, ne iudicentur ulla cultus legis aut 
traditionum necessarii esse, sicut in lege fuerunt necessariae ceremoniae ad tempus, ne obscuretur iustitia fidei, 
si iudicent homines cultus illos mereri iustificationem, aut ad iustificationem 33 ] necessarios esse. Multi varias 
£ 7ur.iKT.ii aq quaerunt in traditionibus, ut conscientiis medeantur, neque tamen certos gradus reperiunt, per quos 
explicent conscientias ex his vinculis. 34 ] Verum sicut Alexander solvit Gordium nodum, quem, quum 
explicare non posset, gladio semel dissecuit, ita apostoli semel liberant conscientias traditionibus, praesertim si 
tradantur ad promerendam iustificationem. Huic doctrinae cogunt nos apostoli adversari docendo et exemplis. 



Cogunt nos docere, quod traditiones non iustificent, quod non sint necessariae ad iustificationem, quod nemo 
debeat 35 ] condere aut recipere traditiones hac opinione, quod mereantur iustificationem. Tunc etiamsi quis 
observat, observet sine superstitione tamquam politicos mores, sicut sine superstitione aliter vestiuntur milites, 
36 ] aliter scholastici. Apostoli violant traditiones et excusantur a Christo. Erat enim exemplum ostendendum 
Pharisaeis, quod illi 37 ] cultus essent inutiles. Et si quas traditiones parum commodas omittunt nostri, satis nunc 
excusati sunt, quum requiruntur, tamquam promereantur iustificationem. Talis enim opinio in traditionibus est 
impia. 

38 ] Ceterum traditiones veteres factas in ecclesia utilitatis et tranquillitatis causa libenter servamus easque 
interpretamur 7ipob q xcb sttJ (pqpoo xspov, exclusa opinione, quae sentit, 39 ] quod iustificent. Ac falso nos 
accusant inimici nostri, quod bonas ordinationes, quod disciplinam ecclesiae aboleamus. Vere enim praedicare 
possumus publicam formam ecclesiarum apud nos honestiorem esse quam apud adversarios. Et si quis recte 
expendere velit, verius servamus canones quam adversarii. 40 ] Apud adversarios missas faciunt sacrificuli inviti 
et mercede conducti et plerumque tantum mercedis causa. Canunt Psalmos, non ut discant aut orent, sed cultus 
causa, quasi illud opus sit cultus, aut certe mercedis causa. Apud nos utuntur coena Domini multi singulis 
Dominicis, sed prius instituti, explorati et absoluti. Pueri canunt Psalmos, ut discant; canit et populus, ut vel 
discat vel oret. Apud 41 ] adversarios nulla prorsus est Kaxrp %r|aig puerorum, de qua quidem praecipiunt 
canones. Apud nos coguntur pastores et ministri ecclesiarum publice instituere et audire pueritiam; et haec 
ceremonia optimos fructus 42 ] parit. Apud adversarios in multis regionibus toto anno nullae habentur 
conciones, praeterquam in Quadragesima. Atqui praecipuus cultus Dei est docere evangelium. Et quum 
concionantur adversarii, dicunt de traditionibus humanis, de cultu sanctorum et similibus nugis, quas iure 
fastidit populus; itaque deseruntur statim initio, post quam recitatus est evangelii textus. Pauci quidam meliores 
nunc de bonis operibus dicere incipiunt; de iustitia fidei, de fide in Christum, de consolatione conscientiarum 
nihil dicunt; imo hanc saluberrimam evangelii 43 ] partem lacerant conviciis. Econtra in nostris ecclesiis omnes 
conciones in his locis consumuntur: de poenitentia, de timore Dei; de fide in Christum, de iustitia fidei, de 
consolatione conscientiarum per fidem, de exercitiis fidei; de oratione, qualis esse debeat, et quod certo 
statuendum sit, quod sit efficax, quod exaudiatur; de cruce; de dignitate magistratuum et omnium civilium 
ordinationum; de discrimine regni Christi seu regni spiritualis et politicarum rerum; de coniugio; de educatione 
et institutione puerorum; de castitate; de omnibus officiis caritatis. 44 ] Ex hoc statu ecclesiarum iudicari potest 
nos disciplinam ecclesiasticam et pias ceremonias et bonos mores ecclesiasticos diligenter conservare. 

45 ] Ac de mortificatione carnis et disciplina corporis ita docemus, sicut narrat Confessio, quod vera et non 
simulata mortificatio fiat per crucem et afflictiones, quibus Deus exercet nos. In his obediendum est voluntati 
Dei, sicut ait Paulus Rom. 12, 1: Exhibete corpora vestra hostiam etc. Et haec sunt spiritualis, exercitia timoris 
et fidei. Verum 46 ] praeter hanc mortificationem, quae fit per crucem, est et voluntarium quoddam exercitii 
genus necessarium, de quo Christus ait Luc. 21, 34: Cavete, ne corda vestra graventur crapula. Et Paulus 1 Cor. 
9, 27: Castigo corpus meum et in servitutem redigo etc. 47 ] Et haec exercitia suscipienda sunt, non quod sint 
cultus iustificantes, sed ut coerceant carnem, ne saturitas obruat nos et reddat securos et otiosos, qua ex re fit, ut 
affectibus camis indulgeant et obtemperent homines. Haec diligentia debet esse perpetua, 48 ] quia habet 
perpetuum mandatum Dei. Et illa praescripta forma certorum ciborum ac temporum nihil facit ad coercendam 
carnem. Est enim delicatior et sumptuosior quam reliqua convivia; et ne adversarii quidem observant formam in 
canonibus traditam. 

49 ] Multas et difficiles disputationes habet hic locus de traditionibus, ac nos re ipsa experti sumus 
traditiones vere esse laqueos conscientiarum. Quum exiguntur tamquam necessariae, miris modis cruciant 
conscientias praetennittentes aliquam observationem. Rursus abrogatio sua habet incommoda, suas 50 ] 
quaestiones. Sed nos facilem et planam causam habemus, quia adversarii damnant nos, quod docemus 
traditiones humanas non mereri remissionem peccatorum. Item requirunt universales traditiones, quas sic 
vocant, tamquam necessarias ad iustificationem. Hic habemus patronum constantem Paulum, qui ubique 
contendit has observationes neque iustificare, neque necessarias esse supra iustitiam fidei. 51 ] Et tamen usum 
libertatis in his rebus ita moderandum esse docemus, ne imperiti offendantur et propter abusum libertatis fiant 
iniquiores verae doctrinae evangelii, neve sine probabili causa mutetur aliquid in usitatis ritibus, sed ut propter 
alendam concordiam serventur veteres mores, qui sine peccato aut sine magno incommodo servari possunt. 52 ] 
Et in hoc ipso conventu satis ostendimus nos propter caritatem oQ 5ioa (popa non gravatim observaturos esse 
cum aliis, etiamsi quid incommodi haberent, sed publicam concordiam, quae quidem sine offensione 



conscientiarum fieri posset, iudicavimus omnibus aliis commodis anteferendam esse. Sed de hac tota re paulo 
post etiam dicemus, quum de votis et de potestate ecclesiastica disputabimus. 

Art. XVI. De Ordine Politico. 

53 ] Articulum XVI. recipiunt adversarii sine ulla exceptione, in quo confessi sumus, quod liceat Christiano 
gerere magistratus, exercere iudicia ex imperatoriis legibus seu aliis praesentibus legibus, supplicia iure 
constituere, iure bella gerere, militare, iure contrahere, tenere proprium, iusiurandum postulantibus 
magistratibus dare, contrahere matrimonium, denique quod legitimae ordinationes civiles sint bonae creaturae 
Dei et ordinationes divinae, quibus tuto Christianus uti potest. 54 ] Hic totus locus de discrimine regni Christi et 
regni civilis literis nostrorum utiliter illustratus est, quod regnum Christi sit spirituale, hoc est, in corde notitiam 
Dei, timorem Dei et fidem, iustitiam aeternam et vitam aeternam inchoans, interim foris sinat nos uti politicis 
ordinationibus legitimis quarumcunque gentium, inter quas vivimus, sicut sinit nos uti medicina aut 55 ] 
architectonica aut cibo, potu, aere. Nec fert evangelium novas leges de statu civili, sed praecipit, ut praesentibus 
legibus obtemperemus, sive ab ethnicis, sive ab aliis conditae sint, et hac obedientia caritatem iubet exercere. 
Insaniebat enim Carolostadius, qui nobis imponebat leges iudiciales Mosis. De 56 ] his rebus ideo copiosius 
scripserunt nostri, quia monachi multas perniciosas opiniones sparserunt in ecclesiam. Vocaverunt politiam 
evangelicam communionem rerum, dixerunt esse consilia, non tenere proprium, non ulcisci. Hac opiniones 
valde obscurant evangelium et regnum spirituale, et sunt periculosae rebus publicis. 57 ] Nam evangelium non 
dissipat politiam aut oeconomiam, sed multo magis approbat, et non solum propter poenam, sed etiam propter 
conscientiam iubet illis parere tamquam divinae ordinationi. 

58 ] Iulianus Apostata, Celsus et plerique alii obiecerunt Christianis, quod evangelium dissiparet respublicas, 
quia prohiberet vindictam, et alia quaedam traderet parum apta civili societati. Et hac quaestiones mire 
exercuerunt origenem, Nazianzenum et alios, quum quidem facillime explicari possint, si sciamus evangelium 
non ferre leges de statu civili, sed esse remissionem peccatorum et inchoationem vitae aeternae in cordibus 
credentium; ceterum non solum externas politias approbare, sed nos etiam subiicire illis, Rom. 13, 1, sicut 
necessario subditi sumus legibus, temporum, vicibus hiemis et aestatis tamquam divinis ordinationibus. 59 ] 
Evangelium prohibet vindictam privatam, idque hoc consilio Christus toties inculcat, ne apostoli putarent se 
imperia debere istis eripere, qui alioqui tenebant, sicut Iudaei de regno Messiae somniabunt, sed ut scirent se de 
regno spirituali docere oportere, non mutare civilem statum. Itaque privata vindicta non consilio, sed praecepto 
prohibetur Matth. 5, 39 et Rom. 12, 19. Publica, quae fit ex officio magistratus, non dissuadetur, sed praecipitur 
et est opus Dei iuxta Paulum, Rom. 13,1 sqq. Iam publicae vindictae species sunt iudicia, 60 ] supplicia, bella, 
militia. De his rebus quam male iudicaverint multi scriptores, constat, quia in hoc errore fuerunt evangelium 
externam quandam, novam et monasticam politiam esse, nec viderunt evangelium cordibus afferre iustitiam 
aeternam, foris autem probare statum civilem. 

61 ] Vanissimum et hoc est, quod sit perfectio Christiana non tenere proprium. Nam perfectio Christiana est 
sita non in contemptu civilium ordinationum, sed in motibus cordis, in magno timore Dei, in magna fide, sicut 
Abraham, David, Daniel etiam in magnis opibus atque in imperiis non minus 62 ] perfecti erant quam ulli 
eremitae. Sed monachi illam externam hypocrisin offuderunt oculis hominum, ne videri posset, in quibus rebus 
sit vera perfectio. Quibus laudibus vexerunt communionem rerum quasi 63 ] evangelicam! At hae laudes 
plurimum habent periculi, praesertim quum longe dissentiant a Scripturis. Scriptura enim non praecipit, ut res 
sint communes, sed lex Decalogi, cum inquit Exod. 20, 15: Non furtum facies, dominia distinguit, et suum 
quemque tenere iubet. Plane furebat Vuiglefus, qui negabat licere sacerdotibus tenere proprium. 64 ] Sunt 
infinitae disputationes de contractibus, de quibus nunquam satis fieri bonis conscientiis potest, nisi sciant hanc 
regulam, quod Christiano liceat uti civilibus ordinationibus ac legibus. Haec regula tuetur conscientias, quum 
docet eatenus licitos esse contractus coram Deo, quatenus eos magistratus seu leges approbant. 

65] Hic totus locus rerum politicarum a nostris ita patefactus est, ut plurimi boni viri, qui versantur in 
republica et in negotiis, praedicaverint se magnopere adiutos esse, qui antea monachorum opinionibus vexati 
dubitabant, utrum illa civilia officia et negotia evangelium permitteret. Haec ideo recitavimus, ut etiam exteri 
intelligant hoc doctrinae genere, quod nos sequimur, non labefactari, sed multo magis muniri auctoritatem 
magistratuum et dignitatem omnium ordinationum civilium, quarum rerum magnitudo fatuis illis opinionibus 
monasticis mirifice antea fuit obscurata, quae longe praeferebant hypocrisin paupertatis et humilitatis politiae et 
oeconomiae, quum hae mandatum Dei habeant, illa communio Platonica non habeat mandatum Dei. 

Art. XVII. De Christi Reditu ad Iudicium. 



66] Articulum XVII. recipiunt adversarii sine exceptione, in quo confitemur Christum in consummatione 
mundi appariturum esse, ac mortuos omnes resuscitaturum, et piis aeternam vitam et aeterna gaudia daturum, 
impios vero condemnaturum esse, ut cum diabolo sine fine crucientur. 

Art. XVIII. De Libero Arbitrio. 

67] Articulum XVIII. recipiunt adversarii de libero arbitrio, etsi quaedam addunt testimonia parum apta ad 
eam causam. Addunt et declamationem, quod non sit nimium tribuendum libero arbitrio cum Pelagianis, neque 
omnem ei libertatem adimendam esse cum 68] Manichaeis. Praeclare sane; sed quid interest inter Pelagianos et 
adversarios nostros, quum utrique sentiant homines sine Spiritu Sancto posse Deum diligere et praecepta Dei 
facere quoad substantiam actuum, mereri gratiam ac iustificationem operibus, quae ratio per se efficit sine 
Spiritu Sancto? 69] Quam multa absurda sequuntur ex his Pelagianis opinionibus, quae in scholis magna 
auctoritate docentur! Has Augustinus sequens Paulum magna contentione refutat, cuius sententiam supra in 
articulo De Iustificatione [vid. p 1 18 et 152] recitavimus. 70] Neque vero adimimus humanae voluntati 
libertatem. Habet humana voluntas libertatem in operibus et rebus deligendis, quas ratio per se comprehendit. 
Potest aliquo modo efficere iustitiam civilem seu iustitiam operum, potest loqui de Deo, exhibere Deo certum 
cultum externo opere, obedire magistratibus, parentibus, in opere externo eligendo potest continere manus a 
caede, ab adulterio, a furto. Quum reliqua sit in natura hominis ratio et iudicium de rebus sensui subiectis, 
reliquus est etiam delectus earum rerum et libertas et facultas efficiendae iustitiae civilis. Id enim vocat 
Scriptura iustitiam carnis, quam natura carnalis, hoc est, ratio per se, 71] efficit sine Spiritu Sancto. Quamquam 
tanta est vis concupiscentiae, ut malis affectibus saepius obtemperent homines quam recto iudicio. Et diabolus, 
qui est efficax in impiis, ut ait Paulus Eph. 2, 2, non desinit incitare hanc imbecillem naturam ad varia delicta. 
Hac causae sunt, quare et civilis iustitia rara sit inter homines, sicut videmus ne ipsos quidem philosophos eam 
consecutos 72] esse, qui videntur eam expetivisse. Illud autem falsum est, non peccare hominem, qui facit opera 
praeceptorum extra gratiam. Et addunt amplius talia opera etiam de congruo mereri remissionem peccatorum ac 
iustificationem. Nam humana corda sine Spiritu Sancto sunt sine timore Dei, sine fiducia erga Deum, non 
credunt se exaudiri, sibi ignosci, se iuvari et servari a Deo. Igitur sunt impia. Porro arbor mala non potest ferre 
bonos fructus, Matth. 7, 18. Et sine fide impossibile est Deo placere, Ebr. 11,6. 

73] Igitur etiamsi concedimus libero arbitrio libertatem et facultatem externa opera legis efficiendi, tamen 
illa spiritualia non tribuimus libero arbitrio, scilicet vere timere Deum, vere credere Deo, vere statuere ac 
sentire, quod Deus nos respiciat, exaudiat, ignoscat nobis etc. Haec sunt vera opera primae tabulae, quae non 
potest humanum cor efficere sine Spiritu Sancto, sicut ait Paulus 1 Cor. 2, 14: Animalis homo, hoc est, homo 
tantum naturalibus viribus utens, non percipit ea, 74] quae Dei sunt. Et hoc iudicari potest, si considerent 
homines, quomodo corda de voluntate Dei sentiant, utrum vere statuant se respici et exaudiri a Deo. Hanc fidem 
difficile est et sanctis retinere; tantum abest, ut sit in impiis. Concipitur autem, ut supra diximus, quum corda 
perterrefacta evangelium audiunt et consolationem concipiunt. 

75] Prodest igitur ista distributio, in qua tribuitur libero arbitrio iustitia civilis, et iustitia spiritualis 
gubernationi Spiritus Sancti in renatis. Ita enim retinetur paedagogia, quia omnes homines pariter debent scire, 
et quod Deus illam civilem iustitiam requirat, et quod aliquo modo praestare eam possimus. Et tamen ostenditur 
discrimen inter iustitiam humanam et spiritualem, inter philosophicam et doctrinam Spiritus Sancti, et intelligi 
potest, ad quid opus sit Spiritu Sancto. 76] Neque haec distributio a nobis inventa est, sed Scriptura clarissime 
tradit eam. Tractat eam et Augustinus, et est recens egregie tractata a Guilielmo Parisiensi, sed sceleste obruta 
est ab istis, qui somniaverunt homines legi Dei obedire posse sine Spiritu Sancto, dari autem Spiritum Sanctum, 
ut accedat respectus meritorii. 

Art. XIX. De Causa Peccati. 

77] Articulum XIX. recipiunt adversarii, in quo confitemur, quod, etsi unus ac solus Deus condiderit 
universam naturam et conservet omnia, quae existunt, tamen causa peccati sit voluntas in diabolo et hominibus 
avertens se a Deo, iuxta dictum Christi de diabolo, Ioh. 8, 44: Quum loquitur mendacium, ex propriis loquitur. 

Art. XX De Bonis Operibus. 

78] In articulo XX. diserte ponunt haec verba, quod reiiciant et improbent hoc, quod dicimus, quod non 
mereantur homines remissionem peccatorum bonis operibus. Hunc articulum clare praedicant se reiicere et 
improbare. Quid in re tam manifesta dicendum 79] est? Hic aperte ostendunt architecti Confutationis, quo 
spiritu agantur. Quid est enim certius in ecclesia, quam quod remissio peccatorum contingat gratis propter 
Christum, quod Christus sit propitiatio pro peccatis, non nostra opera, sicut Petrus inquit Act. 10, 43: Huic 



omnes prophetae perhibent testimonium, in nomine ipsius accipere remissionem peccatorum omnes, qui 
credunt in eum. Huic ecclesiae prophetarum assentiamur potius quam istis perditis scriptoribus Confutationis, 
qui tam impudenter blasphemant Christum. 80] Nam etiamsi qui fuerunt scriptores, qui senserunt post 
remissionem peccatorum homines iustos esse coram Deo, non fide, sed ipsis operibus, tamen hoc non senserunt, 
quod ipsa remissio peccatorum contingat propter opera nostra, non gratis propter Christum. 

81] Non ferenda est igitur blasphemia tribuere honorem Christi nostris operibus. Nihil pudet iam istos 
theologos, si talem sententiam in ecclesia audent ferre. Neque dubitamus, quin optimus Imperator ac plerique 
Principum hunc locum nullo modo fuerint in Confutatione relicturi, si essent admoniti. 82] Infinita hoc loco 
testimonia ex Scriptura, ex patribus citare possemus. Verum et supra satis multa de hac re diximus. Et nihil opus 
est pluribus testimoniis illi, qui scit, quare Christus nobis donatus sit, qui scit Christum esse propitiationem pro 
peccatis nostris. Esaias inquit 53, 6: Posuit Dominus in eo iniquitates omnium nostrum. Adversarii contra 
docent Deum ponere iniquitates nostras non in Christo, sed in nostris operibus. Neque hic dicere libet, qualia 
opera doceant. 83] Videmus horribile decretum contra nos compositum esse, quod magis terreret nos, si de 
ambiguis aut levibus rebus contenderemus. Nunc quum conscientiae nostrae intelligant damnari ab adversariis 
manifestam veritatem, cuius propugnatio ecclesiae necessaria est et amplificat gloriam Christi, facile terrores 
mundi contemnimus, et ingenti animo, si quid erit patiendum, propter gloriam Christi, propter utilitatem 
ecclesiae feremus. 84] Quis non gaudeat mori in confessione horum articulorum, quod remissionem peccatorum 
fide consequamur gratis propter Christum, quod operibus nostris non mereamur remissionem 85] peccatorum? 
Nullam habebunt satis firmam consolationem conscientiae piorum adversus terrores peccati et mortis et 
adversus diabolum sollicitantem ad desperationem, si non sciant, se debere statuere, quod gratis propter 
Christum habeant remissionem peccatorum. Haec fides sustentat et vivificat corda in illo asperrimo certamine 
desperationis. 

86] Digna igitur causa est, propter quam nullum recusemus periculum. “Tu ne cede malis, sed contra 
audentior ito”, quisquis assentiris Confessioni nostrae, quum adversarii terroribus, cruciatibus, suppliciis 
conantur excutere tibi tantam consolationem, quae universae ecclesiae in hoc nostro articulo proposita est. 87] 
Non deerunt quaerenti testimonia Scripturae, quae confirmabunt animum. Nam Paulus tota voce, ut dicitur, 
clamitat Rom. 3, 24 sq. et 4, 16, gratis remitti peccata propter Christum. Ideo inquit: Ex fide iustificamur, et 
gratis, ut firma sit promissio. Id est, si ex nostris operibus penderet promissio, non esset firma. Si propter nostra 
opera daretur remissio peccatorum, quando sciremus eam nos consecutos esse, quando reperiret opus 
conscientia territa, quod statueret ad placandam iram Dei sufficere? Sed 88] supra de tota re diximus. Inde 
lector sumat testimonia. Nam hanc non disputationem, sed querelam indignitas rei nobis expressit, quod hoc 
loco diserte posuerunt se improbare hunc nostrum articulum, quod remissionem peccatorum consequamur non 
propter opera nostra, sed fide et gratis propter Christum. 

89] Adversarii etiam addunt testimonia suae condemnationi. Et operae pretium est unum atque alterum 
recitare. Allegant ex Petro, 2. ep. 1, 10: Studete firmam facere vocationem vestram etc. Iam vides, lector, 
adversarios nostros non perdidisse operam in discenda dialectica, sed habere artificium ratiocinandi ex 
Scripturis prorsus, quidquid libet. Facite firmam vocationem vestram per bona opera. Igitur opera merentur 
remissionem peccatorum. Sane concinna erit argumentatio, si quis sic ratiocinetur de reo capitalis poenae, cui 
poena remissa est: Magistratus praecipit, ut in posterum abstineas ab alieno. Igitur per hoc meritus es 
condonationem poenae, quod nunc ab alieno abstines. 90] Sic argumentari est ex non causa causam facere. Nam 
Petrus loquitur de operibus sequentibus remissionem peccatorum et docet, quare sint facienda, scilicet, ut sit 
firma vocatio, hoc est, ne vocatione sua excidant, si iterum peccent. Facite bona opera, ut perseveretis in 
vocatione, ne amittatis dona vocationis, quae prius contigerunt, non propter sequentia opera, sed iam retinentur 
fide, et fides non manet in his, qui amittunt Spiritum Sanctum, qui abiiciunt poenitentiam, sicut supra [252, 1 
sq.] diximus, fidem exsistere in poenitentia. 

91] Addunt alia testimonia non melius cohaerentia. Postremo dicunt hanc opinionem ante mille annos 
Augustini tempore damnatam esse. Id quoque falsissimum est. Semper enim ecclesia Christi sensit remissionem 
peccatorum gratis contingere. Imo Pelagiani damnari sunt, qui gratiam propter opera nostra dari contendebant. 
92] Ceterum supra satis ostendimus, quod sentiamus bona opera necessario sequi debere fidem. Non enim 
abolemus legem, inquit Paulus Rom. 3, 31, sed stabilimus. Quia quum fide accepimus Spiritum Sanctum, 
necessario sequitur legis impletio, qua subinde crescit dilectio, patientia, castitas et alii fructus Spiritus. 

Art. XXI. (IX.) De Invocatione Sanctorum. 



1 ] Articulum XXI. simpliciter damnant, quod invocationem sanctorum non requirimus. Nec ullo in loco 
prolixius rhetoricantur. Neque tamen aliud quidquam efficiunt, quam sanctos honorandos esse, item sanctos, qui 
vivunt, orare pro aliis: quasi vero propterea necessaria sit invocatio mortuorum sanctorum. 2] Allegant 
Cyprianum, quod vivum Cornelium rogaverit, ut discedens pro fratribus oret. [Cyprianus, Lib. 7, ep. 7 ad 
Cornelium papam: “Memores nostri invicem sumus, concordes atque unanimes utrobique pro nobis semper 
oremus. Et si quis hinc nostrum prior divina dignationis celeritate praecesserit, perseveret apud Deum nostra 
dilectio, pro fratribus et sororibus nostris apud misericordiam Patris non cesset oratio.”] Hoc exemplo probant 
mortuorum invocationem. Citant et Hieronymum contra Vigilantium: In hac arena, inquiunt, ante mille et 
centum annos vicit Hieronymus Vigilantium. Sic triumphant adversarii, quasi iam sit debellatum. Nec vident 
isti asini, apud Hieronymum contra Vigilantium nullam exstare syllabam de invocatione. Loquitur de honoribus 
sanctorum, 3] non de invocatione. Neque reliqui veteres scriptores ante Gregorium fecerunt mentionem 
invocationis. Certo haec invocatio cum his opinionibus, quas nunc docent adversarii de applicatione meritorum, 
non habet testimonia veterum scriptorum. 

4] Confessio nostra probat honores sanctorum. Nam hic triplex honos probandus est. Primus est gratiarum 
actio. Debemus enim Deo gratias agere, quod ostenderit exempla misericordiae, quod significaverit se velle 
salvare homines, quod dederit doctores aut alia dona ecclesiae. Et haec dona, ut sunt maxima, amplificanda 
sunt, et laudandi ipsi sancti, qui his donis fideliter usi sunt, sicut Christus laudat fideles negotiatores, 5] Matth. 
25, 21.23. Secundus cultus est confirmatio fidei nostrae; quum videmus Petro condonari negationem, erigimur 
et nos, ut magis credamus, quod vere gratia exuberet 6 ] supra peccatum, Rom. 5, 20. Tertius honos est imitatio 
primum fidei, deinde ceterarum virtutum, quas imitari pro sua quisque vocatione debet. 7] Hos veros honores 
non requirunt adversarii. Tantum de invocatione, quae, etiamsi nihil haberet periculi, tamen non est necessaria, 
rixantur. 

8] Praeterea et hoc largimur, quod angeli orent pro nobis. Exstat enim testimonium Zachariae 1, 12, ubi 
angelus orat: Domine exercituum, usque quo tu non misereberis 9] Ierusalem etc.? De sanctis etsi concedimus, 
quod, sicut vivi orant pro ecclesia universa in genere, ita in coelis orent pro ecclesia in genere, tametsi 
testimonium nullum de mortuis orantibus exstat in Scripturis, praeter illud somnium sumptum ex libro 
Machabaeorum posteriore, 2 Macc. 15, 14. 

Porro ut maxime pro ecclesia orent sancti, 10 ] tamen non sequitur, quod sint invocandi. Quamquam 
confessio nostra hoc tantum affirmat, quod Scriptura non doceat sanctorum invocationem, seu petere a sanctis 
auxilium. Quum autem neque praeceptum neque promissio neque exemplum ex Scripturis de invocandis sanctis 
afferri possit, sequitur conscientiam nihil posse certi de illa invocatione habere. Et quum oratio debeat ex fide 
fieri, quomodo scimus, quod Deus approbet illam invocationem? Unde scimus sine testimonio Scripturae, quod 
sancti intelligant singulorum 11 ] preces? Quidam plane tribuunt divinitatem sanctis, videlicet quod tacitas 
cogitationes mentium in nobis cernant. Disputant de matutina et vespertina cognitione, fortassis, quia dubitant, 
utrum mane an vesperi audiant. Haec comminiscuntur, non ut sanctos honore afficiant, sed ut quaestuosos 12 ] 
cultus defendant. Nihil afferri potest ab adversariis contra hanc rationem, quod, quum invocatio non habeat 
testimonium ex Verbo Dei, non possit affirmari, quod sancti intelligant invocationem nostram, aut, ut maxime 
intelligant, quod Deus eam approbet. Quare 13 ] adversarii non debebant nos ad rem incertam cogere, quia oratio 
sine fide non est oratio. Nam quod allegant ecclesiae exemplum, constat novum hunc in ecclesia morem esse; 
nam veteres orationes, etsi mentionem sanctorum faciunt, non tamen invocant sanctos. Quamquam etiam illa 
nova invocatio in ecclesia dissimilis est invocationi singulorum. 

14 ] Deinde adversarii non solum invocationem in cultu sanctorum requirunt, sed etiam applicant merita 
sanctorum pro aliis et faciunt ex sanctis non solum deprecatores, sed etiam propitiatores. Id nullo modo 
ferendum est. Nam hic prorsus transfertur in sanctos proprius honor Christi. Faciunt enim eos mediatores et 
propitiatores, et quamquam distinguunt de mediatoribus intercessionis et mediatoribus redemptionis, tamen 
plane faciunt ex sanctis mediatores redemptionis. 15 ] Atque etiam illud dicunt sine testimonio Scripturae, quod 
sint mediatores intercessionis, quod, ut verecundissime dicatur, tamen obscurat officium Christi et fiduciam 
misericordiae debitam Christo transfert in sanctos. Fingunt enim homines Christum duriorem esse et sanctos 
placabiliores, et magis confidunt misericordia sanctorum quam misericordia Christi, et fugientes Christum 
quaerunt sanctos. Ita faciunt ex eis re ipsa mediatores redemptionis. 



16 ] Itaque ostendemus, quod vere faciant ex sanctis non tantum deprecatores, sed propitiatores, hoc est, 
mediatores redemptionis. Nondum recitamus hic vulgi abusus. De doctorum opinionibus adhuc loquimur. 
Reliqua etiam imperiti iudicare possunt. 

17 ] In propitiatore haec duo concurrunt. Primum oportet exstare Verbum Dei, ex quo certo sciamus, quod 
Deus velit misereri et exaudire invocantes per hunc propitiatorem. Talis exstat de Christo promissio, Ioh. 16, 23: 
Quidquid petieritis Patrem in nomine meo, dabit vobis. De sanctis nulla exstat talis promissio. Quare 
conscientiae non possunt certo statuere, quod per sanctorum invocationem exaudiamur. Itaque invocatio illa 18 ] 
non fit ex fide. Deinde mandatum etiam habemus, ut invocemus Christum iuxta illud Matth. 11, 28: Venite ad 
me, qui laboratis etc., quod certe nobis quoque dictum est. Et Esaias ait 11, 10: In die illa stabit radix Iesse, in 
signum populorum; ipsum gentes deprecabuntur. Et Ps. 45, 13: Vultum tuum deprecabuntur omnes divites 
plebis. Et Ps. 72, 1 1.15: Et adorabunt eum omnes reges terrae. Et paulo post: Orabunt coram eo iugiter. Et Ioh. 
5, 23 inquit Christus: Ut omnes honorificent Filium, sicut honorificant Patrem. Et Paulus 2 Thess. 2, 16.17 
orans inquit: Ipse autem Dominus noster Iesus Christus et Deus et Pater noster exhortetur corda vestra et 
confirmet vos etc. At de sanctorum invocatione, quod possunt adversarii praeceptum, quod exemplum ex 
Scripturis afferre? 19 ] Alterum est in propitiatore, quod merita ipsius proposita sunt, ut quae pro aliis 
satisfacerent, quae aliis donentur imputatione divina, ut per ea tamquam propriis meritis iusti reputentur. Ut si 
quis amicus pro amico solvit aes alienum, debitor alieno merito tamquam proprio liberatur. Ita Christi merita 
nobis donantur, ut iusti reputemur fiducia meritorum Christi, quum in eum credimus, tamquam propria merita 
haberemus. 

20] Et ex utroque, nempe ex promissione et donatione meritorum, oritur fiducia misericordiae. Talis fiducia 
promissionis divinae, item meritorum Christi debet afferri ad orandum. Vere enim statuere debemus, et quod 
propter Christum exaudiamur, et quod ipsius meritis habeamus placatum Patrem. 

21] Hic adversarii primum iubent invocare sanctos, quum neque promissionem Dei neque mandatum neque 
exemplum Scripturae habeant. Et tamen faciunt, ut maior fiducia misericordiae sanctorum concipiatur quam 
Christi, quum Christus ad se venire iusserit, 22 ] non ad sanctos. Secundo applicant merita sanctorum aliis, sicut 
merita Christi, iubent confidere meritis sanctorum, quasi reputemur iusti propter merita sanctorum, sicut iusti 
reputamur meritis Christi. Nihil 23 ] hic fingimus. In indulgentiis dicunt se applicare merita sanctorum. Et 
Gabriel, interpres canonis missae, confidenter pronuntiat: Nos ordine instituto a Deo debere ad auxilia 
sanctorum confugere, ut salvemur eorum meritis et votis. Haec sunt verba Gabrielis. Et tamen passim in libris et 
concionibus adversariorum leguntur absurdiora. Quid est facere propitiatores, si hoc non est? Prorsus sequantur 
Christo, si confidere debemus, quod meritis eorum salvemur. 

24 ] Ubi autem institutus est ille ordo a Deo, quem dicit iste, quod debeamus ad auxilia sanctorum 
confugere? Proferat exemplum ex Scripturis aut praeceptum. Fortassis ex aulis regum sumunt hunc ordinem, 
ubi amicis intercessoribus utendum est. At si rex constituerit certum intercessorem, non volet ad se causas per 
alios deferri. Ita quum Christus sit constitutus intercessor et pontifex, cur quaerimus alios? 

25 ] Passim usurpatur haec forma absolutionis: Passio Domini nostri Iesu Christi, merita beatissimae 
virginis Mariae et omnium sanctorum sint tibi in remissionem peccatorum . Hic pronuntiatur absolutio, quod 
non solum meritis Christi, sed meritis aliorum sanctorum reconciliemur et iusti reputemur. 26 ] Quidam e nobis 
viderunt morientem doctorem theologiae, ad quem consolandum adhibitus erat monachus quispiam theologus. 

Is morienti nihil inculcabat, nisi hanc precationem: Mater gratiae, nos ab hoste protege, in hora mortis suscipe; 

27 ] Ut largiamur, quod beats Maria oret pro ecclesia, num ipsa suscipit animas in morte, num vincit 
mortem, num vivificat? Quid agit Christus, si haec facit beats Maria? Quae etsi est dignissima amplissimis 
honoribus, tamen non vult se aequari Christo, sed potius exempla sua nos intueri et amplecti 28 ] vult. At res 
loquitur ipsa, quod publica persuasione beata virgo prorsus in locum Christi successerit. Hanc invocaverunt 
homines, huius misericordia confisi sunt, per hanc voluerunt placare Christum, quasi is non esset propitiator, 
sed tantum horrendus iudex 29 ] et ultor. Nos autem sentimus, quod non sit confidendum, quod merita 
sanctorum nobis applicentur, quod propter ilia Deus nobis reconcilietur, aut reputet nos iustos, aut salver nos. 
Tantum enim Christi meritis consequimur remissionem peccatorum, quum in eum credimus. De aliis sanctis 
dictum est 1 Cor. 3, 8: Unusquisque recipiet mercedem secundum suum laborem, id est, ipsi inter se donare sua 
merita alii aliis non possunt, sicut monachi vendunt suorum ordinum merita. Et 30 ] Hilarius ait de fatuis 
virginibus: Et quia prodire obviam fatuae extinctis lampadibus non possunt, deprecantur eas, quae prudentes 
erant, ut oleum mutuent, quibus responderunt, non posse se dare, quia non sit forte, quod omnibus satis sit, 



alienis scilicet operibus ac meritis neminem adiuvandum, quia unicuique lampadi suae emere oleum necesse 
sit. 

31] Quum igitur adversarii doceant fiduciam collocare in invocationem sanctorum, quum neque Verbum. 
Dei, neque exemplum Scripturae habeant, quum applicent merita sanctorum pro aliis, non secus ac merita 
Christi, et proprium Christi honorem in sanctos transferant: neque opiniones eorum de cultu sanctorum, neque 
consuetudinem invocationis recipere possumus. Scimus enim fiduciam in Christi intercessionem collocandam 
esse, quia haec sola habet promissionem Dei. Scimus solius Christi merita propitiationem pro nobis esse. 

Propter Christi merita reputamur iusti, quum credimus in eum, sicut textus ait, Rom. 9, 33; cf. 1 Petr. 2, 6 et Ies. 
28, 16: Omnes, qui confidunt in eum, non confundentur. Nec est confidendum, quod iusti reputemur meritis 
beatae Virginis aut aliorum sanctorum. 

32] Haeret et hic error apud doctos, quod singulis sanctis certae procurationes commissae sint, ut Anna 
divitias largiatur, Sebastianus arceat pestilentiam, Valentinus medeatur morbo comitiali, Georgius tueatur 
equites. Hae persuasiones plane sunt ortae ex ethnicis exemplis. Sic enim apud Romanos putabatur luno ditare, 
Febris arcere febrim, Castor et Pollux defendere equites etc. 33] Et fingamus moderatissime tradi invocationem 
sanctorum, tamen, quum exemplum sit periculosissimum, quorsum opus est eam defendere, quum nullum 
habeat mandatum aut testimonium ex Verbo Dei? Imo nec veterum scriptorum testimonium habet. 34] Primum 
quia, ut supra dixi, quum alii mediatores praeter Christum quaeruntur, collocatur fiducia in alios, obruitur tota 
notitia Christi. Idque res ostendit. Videtur initio mentio sanctorum, qualis est in veteribus orationibus, tolerabili 
consilio recepta esse. Postea secuta est invocatio, invocationem prodigiosi et plus quam ethnici abusus securi 
sunt. Ab invocatione ad imagines ventum est, hae quoque colebantur, et putabatur eis inesse quaedam vis, sicut 
magi vim inesse fingunt imaginibus signorum coelestium certo tempore sculptis. Vidimus in quodam 
monasterio simulacrum beatae Virginis, quod quasi onfi xcd paiov arte movebatur, ut videretur aut aversari 
petentes aut annuere. 

35] Et tamen omnium statuarum atque picturarum portenta superant fabulosae historiae de sanctis, quae 
magna auctoritate publice tradebantur. Barbara petit inter tormenta praemium, ne quis invocans ipsam moriatur 
sine eucharistia. Alius totum psalterium stans pede in uno quotidie recitavit. Christophorum pinxit aliquis vir 
prudens, ut significaret per allegoriam, magnum oportere robur animi esse in his, qui ferrent Christum, hoc est, 
qui docerent evangelium, aut confiterentur, quia necesse sit subire maxima pericula. Deinde stolidi monachi 
apud populum docuerunt invocare Christophorum, quasi talis Polyphemus aliquando exstitisset. Quumque 36] 
sancti maximas res gesserint vel reipublicae utiles vel continentes privata exempla, quarum commemoratio turn 
ad fidem confirmandam, rum ad imitationem in rebus gerendis multum conduceret, has nemo ex veris historiis 
conquisivit. At vero prodest audire, quomodo sancti viri administraverint respublicas, quos casus, quae pericula 
subierint, quomodo sancti viri regibus auxilio fuerint in magnis periculis, quomodo docuerint evangelium, quas 
habuerint cum haereticis dimicationes. Prosunt et exempla misericordiae, ut quum videmus Petro condonatam 
esse negationem, quum videmus Cypriano condonatum esse, quod magus fuisset, quum videmus Augustinum in 
morbo expertum vim fidei constanter affirmare, quod vere Deus exaudiat preces credentium. Huiusmodi 
exempla, quae vel fidem vel timorem vel administrationem reipublicae continent, proderat recitari. 37] Sed 
histriones quidam nulla neque fidei neque rerumpublicarum regendarum scientia praediti confinxerunt fabulas 
imitatione poematum, in quibus tantum insunt superstitiosa exempla de certis precibus, certis ieiuniis, et addita 
sunt quaedam ad quaestum facientia. Cuiusmodi sunt miracula de rosariis et similibus ceremoniis conficta. 
Neque opus est hic recitare exempla. Exstant enim legendae, ut vocant, et specula exemplorum et rosaria, in 
quibus pleraque sunt non dissimilia veris natrationibus Luciani. 

38] His prodigiosis et impiis fabulis applaudunt episcopi, theologi, monachi, quia faciunt 7ipcB q xca 
oba Apua, nos non ferunt, qui, ut Christi honos et officium magis conspici possit, non requirimus invocationem 
sanctorum et abusus in cultu sanctorum taxamus. 39] Quumque omnes boni viri ubique desiderent in his 
abusibus corrigendis vel episcoporum auctoritatem vel diligentiam concionantium, tamen adversarii nostri in 
Confutatione omnino dissimulant etiam manifesta vitia, quasi recepta Confutatione velint nos cogere, ut etiam 
notissimos abusus approbemus. 

40] Ita insidiose scripta est Confutatio non tantum in hoc loco, sed fere ubique. Nullus est locus, in quo a 
dogmatibus suis discernunt manifestos abusus. Et tamen apud ipsos, si qui sunt saniores, fatentur multas falsus 
persuasiones haerere in doctrina scholasticorum et canonistarum, multos praeterea abusus in tanta inscitia et 
negligentia pastorum irrepsisse in ecclesiam. 41] Neque enim primus fuit Lutherus, qui de publicis abusibus 



quereretur. Multi docti et praestantes viri longe ante haec tempora deploraverunt abusus missae, fiduciam 
observationum monasticarum, quaestuosos cultus sanctorum, confusionem doctrinae de poenitentia, quam vel 
maxime oportebat perspicuam et explicatam exstare in ecclesia. Ipsi audivimus excellentes theologos desiderare 
modum in scholistica doctrina, quae multo plus habet rixarum philosophicarum quam pietatis. Et tamen in his 
veteres fere propiores sunt Scripturae quam recentiores. Ita magis magisque degeneravit istorum theologia. Nec 
alia causa fuit multis bonis viris, qui initio amare Lutherum coeperunt, quam quod videbant eum explicare 
animos hominum ex illis labyrinthis confusissimarum et infinitarum disputationem, quae sunt apud scholasticos 
theologos et canonistas, et res utiles ad pietatem docere. 

42] Quare non fecerunt candide adversarii, quod quum vellent nos assentiri Confutationi, dissimulaverunt 
abusus. Ac si vellent ecclesiae consultum, maxime isto in loco, in hac occasione, debebant hortari optimum 
Imperatorem, ut de corrigendis abusibus consilium cuperet, quem quidem non obscure animadvertimus 
cupidissimum esse bene constituendae et sanandae ecclesiae. Sed adversarii non hoc agunt, ut honestissimam et 
sanctissimum voluntatem Imperatoris adiuvent, sed ut nos quoquo modo opprimant. 43] De statu ecclesiae 
multa signa ostendunt eos parum sollicitos esse. Non dant operam, ut exstet apud populum certa quaedam 
summa dogmatum ecclesiasticorum. Manifestos abusus nova et inusitata crudelitate defendunt. Nullos patiuntur 
in ecclesiis idoneos doctores. Haec quo spectent, boni viri facile iudicare possunt. Sed hac via neque suo regno 
neque ecclesiae bene consulunt. Nam interfectis bonis doctoribus, oppressa sana doctrina, postea exsistent 
fanatici spiritus, quos non poterunt reprimere adversarii, qui et ecclesiam impiis dogmatibus perturbabunt et 
totam ecclesiasticam politiam evertent, quam nos maxime cupimus .conservare. 

44] Quare te, optime Imperator Carole, propter gloriam Christi, quam nihil dubitamus te cupere ornare atque 
augere, oramus, ne violentis consiliis adversariorum nostrorum assentiaris, sed ut quaeras alias honestas vias 
concordiae ita constituendae, ne piae conscientiae graventur, neve saevitia aliqua in homines innocentes, sicut 
hactenus fieri vidimus, exerceatur, neve sana doctrina in ecclesia opprimatur. Hoc officium Deo maxime 
omnium debes, sanam doctrinam conservare et propagare ad posteros, et defendere recta docentes. Id enim 
postulat Deus, quum reges omat nomine suo et deos appellat, inquiens Ps. 82, 6: Ego dixi: Dii estis, ut res 
divinas, hoc est, evangelium Christi, in terris conservari et propagari curent, et tamquam vicarii Dei vitam et 
salutem innocentum defendant. 

Art. XXII. (X.) De Utraque Specie Coenae Domini. 

1] Non potest dubitari, quin pium sit et consentaneum institutioni Christi et verbis Pauli, uti utraque parte in 
coena Domini. Christus enim instituit utramque partem et instituit non pro parte ecclesiae, sed pro tota ecclesia. 
Nam non presbyteri solum, sed tota ecclesia auctoritate Christi, non auctoritate humana utitur sacramento, idque 
2] fateri adversarios existimamus. Iam si Christus instituit pro tota ecclesia, cur altera species adimitur parti 
ecclesiae? Cur prohibetur usus alterius speciei? Cur mutatur ordinatio Christi, praesertim quum ipse vocet eam 
testamentum suum? Quodsi hominis testamentum rescindere non licet, multo minus Christi testamentum 
rescindere licebit. 3] Et Paulus inquit 1 Cor. 1 1, 23 sq., se a Domino accepisse, quod tradidit. Tradiderat autem 
usum utriusque speciei, sicut clare ostendit textus, 1 Cor. 11. Hoc facite, inquit primum de corpore., postea 
eadem verba de poculo repetit. Et deinde: Probet se ipsum homo, et sic de pane comedat et ex poculo bibat. 
Haec sunt verba disponentis. Et quidem praefatur, ut, qui sunt usuri coena Domini, simul utantur. 4] Quare 
constat pro tota ecclesia sacramentum institutum esse. Et manet reos adhuc in ecclesiis Graecis et fuit quondam 
etiam in Latinis ecclesiis, sicut Cyprianus et Hieronymus testantur. Sic enim inquit Hieronymus in Sophoniam: 
Sacerdotes, qui eucharistiae serviunt et sanguinem Domini populis eius dividunt etc. Idem testatur Synodus 
Toletana. Nec difficile fuerit magnum acervum testimoniorum 5] congerere. Hic nihil exaggeramus, tantum 
relinquimus prudenti lectori expendendum, quid sentiendum sit de divina ordinatione. 

6] Adversarii in Confutatione non hoc agunt, ut excusent ecclesiam, cui adempta est altera pars sacramenti. 
Id decuit bonos et religiosos viros. Erat quaerenda firma ratio excusandae ecclesiae et docendarum 
conscientiarum, quibus non potest contingere nisi pars sacramenti. Nunc ipsi defendunt recte prohiberi alteram 
partem, et vetant concedere usum utriusque partis. 7] Primum fingunt initio ecclesiae alicubi morem fuisse, ut 
una pars tantum porrigeretur. Neque tamen exemplum huius rei vetus ullum afferre possunt. Sed allegant locos, 
in quibus fit mentio panis, ut apud Lucam, 24, 35, ubi scriptum est, quod discipuli agnoverint Christum in 
fractione panis. Citant et alios locos, Act. 2, 42. 46; 20, 7, de fractione panis. Quamquam autem non valde 
repugnamus, quominus aliqui de sacramento accipiantur, tamen hoc non consequitur, unam partem tantum 
datam esse, quia parris appellatione reliquum significatur communi consuetudine sermonis. 8] Addunt de laica 



communione, quae non erat usus alterius tantum speciei, sed utriusque; et si quando sacerdotes laica 
communione uti iubentur, significatur, quod a ministerio consecrationis remoti fuerint. Neque hoc ignorant 
adversarii, sed abutuntur inscitia imperitorum, qui, quum audiunt laicam communionem, statim somniant 
morem nostri temporis, quo datur laicis tantum pars sacramenti. 

9 ] Ac videre impudentiam! Gabriel inter ceteras causas recitat, cur non detur utraque pars, quia fuerit 
discrimen inter laicos et presbyteros faciendum. Et credibile est hanc praecipuam causam esse, cur defendatur 
prohibitio unius parris, ut dignitas ordinis religione quadam fiat commendatior. Hoc est consilium humanum, ut 
nihil dicamus incivilius, quod quo spectet, facile iudicari potest. 10 ] Et in Confutatione allegant de filiis Heli, 
quod amisso summo sacerdotio petituri sint unam partem sacerdotalem, 1 Sam. 2, 39. Hic dicunt usum unius 
speciei significatum esse. Et addunt: Sic ergo et nostri laici una parte sacerdotali, una specie contenti esse 
debent. Plane ludunt adversarii, quum ad sacramentum transferunt historiam de posteris Heli. Ibi describitur 
poena Heli. Num hoc quoque dicerit laicos propter poenam removeri ab altera parte? Sacramentum institutum 
est ad consolandas et erigendas territas mentes, quum credunt carnem Christi datam pro vita mundi cibum esse, 
quum credunt se coniunctos Christo vivificari. Verum adversarii argumentantur laicos removert ab altera parte 
poenae causa. Debent, inquiunt, esse contenti. 11 ] Satis pro imperio. Cur autem debent? Non est quaerenda 
ratio, sed lex esto, quidquid dicunt theologi. Haec est £ ceAoKpaoua Ecciana. Agnoscimus enim istas 
Thrasonicas voces, quas si exagitare vellemus, non defutura nobis esset oratio. Videtis enim, quanta sit 
impudentia. Imperat tamquam aliquis tyrannus in tragoediis: Quod nolunt, velint, 12 ] debent esse contenti. Num 
hac rationes, quas citat, excusabunt hos in iudicio Dei, qui prohibent partem sacramenti, qui saeviunt in homines 
bonos utentes integro sacramento? 13 ] Si hac ratione prohibent, ut sit ordinis discrimen, haec ipsa ratio movere 
debeat, ne assentiamur adversariis, vel si alioqui morem cum ipsis servaturi eramus. Alia sunt discrimina ordinis 
sacerdotum et populi, sed non est obscurum, quid habeant consilii, cur hoc discrimen tantopere defendant. Nos, 
ne de vera dignitate ordinis detrahere videamur, de hoc callido consilio plura non dicemus. 

14 ] Allegant et periculum effusionis et similia quaedam, quae non habent tantam 15 ] vim, ut ordinationem 
Christi mutent. Et fingamus sane liberum esse, uti una parte aut ambabus, quomodo poterit prohibitio defendi? 
Quamquam ecclesia non sumit sibi hanc libertatem, ut ex ordinationibus Christi faciat res 16 ] indifferentes. Nos 
quidem ecclesiam excusamus, quae hanc iniuriam pertulit, quum utraque pars ei contingere non posset, sed 
auctores, qui defendunt recte prohiberi usum integri sacramenti, quique nunc non solum prohibent, sed etiam 
utentes integro sacramento excommunicant et vi persequuntur, non excusamus. Ipsi viderint, quomodo Deo 
rationem suorum consiliorum reddituri 17 ] sint. Neque statim iudicandum est ecclesiam constituere aut probare, 
quidquid pontifices constituunt, praesertim quum Scriptura de episcopis et pastoribus vaticinetur in hanc 
sententiam, ut Ezechiel ait 7, 26: Peribit lex a sacerdote. 

Art. XXIII. (XI.) De Coniugio Sacerdotum. 

1 ] In tanta infamia inquinati coelibatus audent adversarii non solum defendere legem pontificiam impio et 
falso praetextu nominis divini, sed etiam hortari Caesarem ac Principes, ne tolerunt coniugia sacerdotum ad 
ignominiam et infamiam Romani imperii. Sic enim loquuntur. 

2 ] Quae maior impudentia unquam ulla in historia lecta est, quam haec est adversariorum? Nam argumenta, 
quibus utuntur, postea recensebimus. Nunc hoc expendat prudens lector, quid frontis habeant isti nihili homines, 
qui dicunt coniugia parere infamiam et ignominiam imperio, quasi vero ecclesiam valde ornet ista publica 
infamia flagitiosarum ac prodigiosarum libidinum, quae flagrant apud istos sanctos patres, qui Curios simulant 
et bacchanalia vivunt. Ac pleraque ne verecunde quidem nominari queunt, 3] quae isti summa licentia faciunt. 

Et has suas libidines castissima dextra tua, Carole Caesar, quem etiam vetera quaedam vaticinia appellant regem 
pudica facie, de te enim dictum apparet: Pudicus facie regnabit ubique [Oracula Sibyllina: Kai tgo ts od yvao q 
oda vac, 7toa aqg yrq q aKrq 7ixpa Kpaxrp asi eti q ati ooo va q oda Ttaviag]. propugnari postulant. Postulant, ut contra 
ius divinum, contra ius gentium, contra canones conciliorum dissipes matrimonia, ut in homines innocentes 
tantum propter coniugium atrocia supplicia constituas, ut sacerdotes trucides, quibus religiose parcunt etiam 
barbari, ut in exilium agas extorres mulieres, orbos pueros. Tales leges tibi ferunt, optime et castissime 
Imperator, quas nulla barbaria, quamlibet immanis ac 4 ] fera, posset audire. Sed quia nulla cadit in hos tuos 
mores vel turpitudo vel saevitia, speramus te et in hac causa clementer nobiscum acturum esse, praesertim ubi 
cognoveris, nos gravissimas habere causas nostrae sententiae sumptas ex Verbo Dei, cui adversarii 
nugacissimas et vanissimas persuasiones opponunt. 



5] Et tamen non tuentur serio coelibatum. Neque enim ignorant, quam pauci praestent castitatem, sed 
praetexunt speciem religionis regno suo, cui prodesse coelibatum putant, ut intelligamus Petrum recte monuisse 
2. ep. 2, 1, futurum ut pseudoprophetae fictis verbis decipiant homines. Nihil enim vere, simpliciter et candide 
in hac tota causa dicunt, scribunt aut agunt adversarii, sed re ipsa dimicant de dominatione, quam falso putant 
periclitari et hanc impio praetextu pietatis munire conantur. 

6] Nos hanc legem de coelibatu, quam defendunt adversarii, ideo non possumus approbare, quia cum iure 
divino et naturali pugnat et ab ipsis canonibus conciliorum dissentit. Et constat superstitiosam et periculosam 
esse. Parit enim infinita scandala, peccata et corruptelam publicorum morum. Aliae controversiae nostrae 
aliquam disputationem doctorum desiderant: in hac ita manifesta res est in utraque parte, ut nullam requirat 
disputationem. Tantum requirit iudicem virum bonum et timentem Dei. Et quum defendatur a nobis manifesta 
veritas, tamen adversarii calumnias quasdam architectati sunt ad cavillanda argumenta nostra. 

7] Primum. Gen. 1, 28 docet homines conditos esse, ut sint foecundi, et sexus recta ratione sexum appetat. 
Loquimur enim non de concupiscentia, quae peccatum est, sed de illo appetitu, qui in integra natura futurus erat, 
quem vocant axopyrp v cpoaiKrp v. Et haec OTopcprp est vere ordinatio divina sexus ad sexum. Quum autem haec 
ordinatio Dei sine singulari opere Dei tolli non possit, sequitur ius contrahendi matrimonii non posse tolli 
statutis aut votis. 

8] Haec cavillantur adversarii, dicunt initio fuisse mandatum, ut repleretur terra, nunc repleta terra non esse 
mandatum coniugium. Videre, quam prudenter iudicent! Natura hominum formatur illo verbo Dei, ut sit 
foecunda non solum initio creationis, sed tantisper, dum haec corporum natura exsistet, sicut hoc verbo, Gen. 1, 
11, terra fit foecunda: Germinet terra herbam virentem. Propter hanc ordinationem non solum initio coepit terra 
producere gramina, sed quotannis vestiuntur agri, donec exsistet haec natura. Sicut igitur legibus humanis non 
potest natura terrae mutari, ita neque votis neque lege humana potest natura hominis mutari sine speciali opere 
Dei. 

9] Secundo. Et quia haec creatio seu ordinatio divina in homine est ius naturale, ideo sapienter et recte 
dixerunt iurisconsulti coniunctionem maris et feminae esse iuris naturalis. Quum autem ius naturale sit 
immutabile, necesse est semper manere ius contrahendi coniugii. Nam ubi natura non mutatur, necesse est et 
illam ordinationem manere, quam Deus indidit naturae, nec potest legibus humanis tolli. 10] Ridiculum igitur 
est, quod adversarii nugantur, initio fuisse mandatum coniugium, nunc non esse. Hoc perinde est, ac si dicerent: 
Olim nascentes homines secum attulerunt sexum, nunc non afferunt. Olim secum attulerunt ius naturale 
nascentes, nunc non afferunt. Nullus Faber fabrilius cogitare quidquam posset, quam hac ineptiae excogitatae 
sunt ad eludendum ius naturae. 11 ] Maneat igitur hoc in causa, quod et Scriptura docet, et iurisconsultus 
sapienter dixit: coniunctionem maris et feminae esse iuris naturalis. 12] Porro ius naturale vere est ius divinum, 
quia est ordinatio divinitus impressa naturae. Quia autem hoc ius mutari non potest sine singulari opere Dei, 
necesse est manere ius contrahendi coniugii, quia ille naturalis appetitus est ordinatio Dei in natura sexus ad 
sexum, et propterea ius est; alioqui quare uterque sexus 13] conderetur? Et loquimur, ut supra dictum est, non 
de concupiscentia, quae peccatum est, sed de illo appetitu, quem vocant axopyrp v (pnaiKrp v, quem 
concupiscentia non sustulit ex natura, sed accendit, ut nunc remedio magis opus habeat, et coniugium non 
solum procreationis causa necessarium sit, sed etiam remedii causa. Haec sunt perspicua et adeo firma, ut nullo 
modo labefactari queant. 

14] Tertio. Paulus ait 1 Cor. 7, 2: Propter fornicationem unusquisque habeat uxorem suam. Hoc iam 
expressum mandatum est, ad omnes pertinens, qui non sunt idonei ad coelibatum. 15] Adversarii iubent sibi 
ostendi praeceptum, quod praecipit sacerdotibus uxores ducere, quasi sacerdotes non sint homines. Nos, quae de 
natura hominum in genere disputamus, profecto etiam ad sacerdotes pertinere iudicamus. 16] An non praecipit 
hic Paulus, ut ducant uxorem isti, qui non habent donum continentiae? Interpretatur enim se ipse paulo post, v. 

9, quum ait: Melius est nubere, quam uri. Et Christus clare dixit Matth. 19, 11: Non omnes capiunt hoc verbum, 
sed quibus datum est. Quia nunc post peccatum concurrunt haec duo, naturalis appetitus et concupiscentia, quae 
inflammat naturalem appetitum, ut iam magis opus sit coniugio quam in natura integra: ideo Paulus de coniugio 
tamquam de remedio loquitur et propter illa incendia iubet nubere. Neque hanc vocem: Melius est nubere, quam 
uri, ulla humana auctoritas, ulla lex, ulla vota tollere possunt, quia haec non tollunt naturam aut 
concupiscentiam. 17] Retinent igitur ius ducendi omnes, qui uruntur. Et tenentur hoc mandato Pauli: Propter 
fornicationem unusquisque habeat uxorem suam, omnes, qui non vere continent, de qua re iudicium ad 
conscientiam cuiusque pertinet. 



18 ] Nam quod hic iubent petere a Deo continentiam, iubent corpus laboribus et inedia conficere, cur sibi 
quoque non canunt haec magnifica praecepta? Sed ut supra diximus, tantum ludunt adversarii, nihil agunt serio. 
19 ] Si continentia esset omnibus possibilis, non requireret peculiare donum. At Christus ostendit eam peculiari 
dono opus habere, quare non contingit omnibus. Reliquos vult Deus uti communi lege naturae, quam instituit. 
Non enim vult Deus contemni suas ordinationes, suas creaturas. Ita vult illos castos esse, ut remedio divinitus 
proposito utantur, sicut ita vult vitam nostram alere, 20 ] si cibo, si potu utamur. Et Gerson testatur multos fuisse 
bonos viros, qui conati domare corpus, tamen parum profecerunt. Ideo recte ait Ambrosius: Sola virginitas est, 
quae suaderi potest, imperari non potest; res 21 ] magis voti quam praecepti est. Si quis hic obiecerit Christum 
laudare hos, qui se castrant propter regnum coelorum , Matth. 19, 12, is hoc quoque consideret, quod tales 
laudat, qui donum continentiae habent, ideo enim addidit: Qui potest capere, capiat. 22 ] Non enim placet 
Christo immunda continentia. Laudamus et nos veram continentiam. Sed nunc de lege disputamus, et de his, qui 
non habent donum continentiae. Res debebat relinqui libera, non debebant iniici laquei imbecillibus per hanc 
legem. 

23 ] Quarto. Dissentit lex pontificia et a canonibus conciliorum. Nam veteres canones non prohibent 
coniugium, nec contracta coniugia dissolvunt, etsi hos, qui in ministerio contraxerunt, removent ab 
administratione. Haec missio istis temporibus beneficii loco erat. Sed novi canones, qui non sunt in synodis 
conditi, sed privato consilio pontificum facti, et prohibent contrahere matrimonia, et contracta dissolvunt; idque 
palam est fieri contra mandatum Christi, Matth. 19, 6: Quos Deus coniunxit, homo non 24 ] separet. Adversarii 
vociferantur in Confutatione coelibatum praeceptum esse a conciliis. Nos non accusamus decreta conciliorum, 
nam haec certa conditione permittunt coniugium, sed accusamus leges, quas post veteres synodos Romani 
pontifices contra auctoritatem synodorum condiderunt. Adeo pontifices contemnunt auctoritatem synodorum, 
quam aliis volunt videri sacrosanctam. 25 ] Propria igitur est haec lex de perpetuo coelibatu huius novae 
pontificiae dominationis. Neque id abs re. Daniel, 11, 37, enim tribuit hanc notam regno antichristi, videlicet 
contemptum mulierum. 

26 ] Quinto. Etsi adversarii non defendunt legem superstitionis causa, quum videant non solere observari, 
tamen superstitiosas opiniones serunt, dum praetexunt religionem. Coelibatum ideo praedicant se requirere, 
quod sit mundities, quasi coniugium sit immundities ac peccatum, aut quasi coelibatus magis mereatur 
iustificationem quam coniugium. Et 27 ] huc allegant ceremonias legis Mosaicae, quod quum in lege tempore 
ministerii sacerdotes separati fuerint ab uxoribus, in novo testamento sacerdos, quum semper orare debeat, 
semper debeat continere. Haec inepta similitudo allegatur tamquam demonstratio, quae cogat sacerdotes ad 
perpetuum coelibatum, quum quidem in ipsa similitudine coniugium concedatur, tantum ministerii tempore 
consuetudo interdicitur. Et aliud est orare, aliud ministrare. Orabant sancti tunc quoque, quum non exercebant 
publicum ministerium, nec consuetudo cum coniuge prohibebat, ne orarent. 

28 ] Sed respondebimus ordine ad haec figmenta. Primum hoc fateri necesse est adversarios, quod 
coniugium sit mundum in credentibus, quia est sanctificatum Verbo Dei, hoc est, est res licita et approbata 
Verbo Dei, sicut copiose testatur Scriptura. 29 ] Christus enim vocat coniugium coniunctionem divinam, quum 
ait Matth. 19, 6: Quos 30 ] Deus coniunxit. Et Paulus de coniugio, de cibis et similibus rebus inquit 1 Tim. 4, 5: 
Sanctificantur per Verbum et orationem, hoc est, per verbum, quo conscientia fit certa, quod Deus approbet, et 
per orationem, hoc est, per fidem, quae cum gratiarum 31 ] actione tamquam dono Dei utitur. Item 1 Cor. 7, 14: 
Sanctificatur vir infidelis per uxorem fidelem etc., id est, usus coniugalis licitus et sanctus est propter fidem in 
Christum; sicut licitum est uti cibo etc. Item 32 ] 1 Tim. 2, 15: Salvatur mulier per filiorum generationem etc. Si 
talem locum adversarii de coelibatu proferre possent, tum vero miros triumphos agerent. Paulus dicit salvari 
mulierem per filiorum generationem. Quid potuit dici contra hypocrisin coelibatus honorificentius, quam 
mulierem salvari ipsis coniugalibus operibus, usu coniugali, pariendo et reliquis oeconomicis officiis? Quid 
autem sentit Paulus? Lector observet addi fidem, nec laudari officia oeconomica sine fide: Si manserint, inquit, 
infide Loquitur enim de toto genere matrum. Requirit igitur praecipue fidem, qua mulier accipit remissionem 
peccatorum et iustificationem. Deinde addit certum opus vocationis, sicut in singulis hominibus fidem sequi 
debet bonum opus certae vocationis. Id opus placet Deo propter fidem. Ita mulieris officia placent Deo propter 
fidem, et salvatur mulier fidelis, quae in talibus officiis vocationis suae pie servit. 

33 ] Haec testimonia docent coniugium rem licitam esse. Si igitur mundities significat id, quod coram Deo 
licitum et approbatum est, coniugia sunt munda, quia sunt approbata Verbo Dei. 34 ] Et Paulus ait de rebus 



licitis Tit. 1,15: Omnia munda mundis, hoc est, his, qui credunt Christo et fide iusti sunt. Itaque ut virginitas in 
impiis est immunda, ita coniugium in piis est mundum propter Verbum Dei et fidem. 

35 ] Deinde. Si mundities proprie opponitur concupiscentiae, significat munditiem cordis, hoc est, 
mortificatam concupiscentiam, quia lex non prohibet coniugium, sed concupiscentiam, adulterium, 
scortationem. Quare coelibatus non est mundities. Potest enim esse maior mundities cordis in coniuge, velut in 
Abraham aut Iacob, quam in plerisque etiam vere continentibus. 

36 ] Postremo. Si ita intelligunt coelibatum munditiem esse, quod mereatur iustificationem magis quam 
coniugium, maxime reclamamus. Iustificamur enim neque propter virginitatem neque propter coniugium, sed 
gratis propter Christum, quum credimus nos propter 37 ] eum habere Deum propitium. Hic exclamabunt 
fortassis, Ioviniani more aequari coniugium virginitati. Sed propter haec convicia non abiiciemus veritatem de 
iustitia 38 ] fidei, quam supra exposuimus. Neque tamen aequamus coniugio virginitatem. Sicut enim donum 
dono praestat, prophetia praestat eloquentiae, scientia rei militaris praestat agriculturae, eloquentia praestat 
architectonicae: ita virginitas donum est praestantius 39 ] coniugio. Et tamen sicut orator non est magis iustus 
coram Deo propter eloquentiam quam architectus propter architectonicam, ita virgo non magis meretur 
iustificationem virginitate quam coniunx coniugalibus officiis, sed unusquisque in suo dono fideliter servire 
debet ac sentire, quod propter Christum fide consequatur remissionem peccatorum, et fide iustus coram Deo 
reputetur. 

40 ] Nec Christus aut Paulus laudant virginitatem ideo, quod iustificet, sed quia sit expeditior, et minus 
distrahatur domesticis occupationibus in orando, docendo, serviendo. Ideo Paulus ait 1 Cor. 7, 32: Virgo curat 
ea, quae sunt Domini. Laudatur igitur virginitas propter meditationem et studium. Sic Christus non simpliciter 
laudat hos, qui se castrant, sed addit: propter regnum coelorum, hoc est, ut discere aut docere evangelium vacet. 
Non enim dicit virginitatem mereri remissionem peccatorum aut salutem. 

41 ] Ad exempla sacerdotum Leviticorum respondimus, quod non efficiunt oportere perpetuum coelibatum 
imponi sacerdotibus. Deinde immunditiae Leviticae non sunt ad nos transferendae. Consuetudo contra legem 
tunc erat immunditia. Nunc non est immunditia, quia Paulus dicit Tit. 1,15: Omnia munda mundis. Liberat 
enim nos evangelium ab illis 42 ] immunditiis Leviticis. Ac si quis hoc consilio legem coelibatus defendit, ut 
illis observationibus Leviticis graver conscientias, huic perinde adversandum est, ut apostoli in Actis, cap. 15, 

10 sq., adversantur his, qui circumcisionem requirebant et legem Mosis Christianis imponere conabantur. 

43 ] Interim tamen boni scient moderari usum coniugalem, praesertim quum sunt occupati publicis 
ministeriis, quae quidem saepe tantum faciunt negotii bonis viris, ut omnes domesticas cogitationes animis 
excutiant. Sciunt boni et hoc, quod Paulus 1 Thess. 4, 4 iubet, vasa possidere in sanctificatione. Sciunt item, 
quod interdum secedendum sit, ut vacent orationi, sed Paulus hoc ipsum non 44 ] vult esse perpetuum, 1 Cor. 7, 
5. Iam talis continentia facilis est bonis et occupatis. Sed illa magna turba otiosorum sacerdotum, quae in 
collegiis est, in his deliciis ne quidem hanc Leviticam continentiam praestare potest, ut res ostendit. Et nota sunt 
poemata: Desidiam puer ille sequi solet, odit agentes etc. 

45 ] Multi haeretici male intellecta lege Mosis contumeliose de coniugio senserunt, quibus tamen peperit 
singularem admirationem coelibatus. Et Epiphanius queritur Encratitas hac commendatione praecipue cepisse 
imperitorum animos. Hi abstinebant a vino, etiam in coena Domini, abstinebant a carnibus omnium 
animantium, qua in re superabant fratres Dominici, qui piscibus vescuntur. Abstinebant et a coniugio, sed haec 
res praecipuam admirationem habuit. Haec opera, hos cultus sentiebant magis mereri gratiam, quam usam vini 
et carnium, et quam coniugium, quod videbatur res esse profana et immunda, et quae vix posset placere Deo, 
etiamsi non in totum damnaretur. 

46 ] Has religiones angelorum Paulus ad Colossenses, 2, 18, valde improbat. Opprimunt enim cognitionem 
Christi, quam sentiunt homines se mundos ac iustos esse propter talem hypocrisin, opprimunt et cognitionem 
donorum et praeceptorum Dei. Vult 47 ] enim Deus nos pie uti donis suis. Ac nos exempla commemorare 
possemus, ubi valde perturbatae sunt piae quaedam conscientiae propter legitimam usam coniugii. Id malum 
erat natum ex opinionibus monachorum superstitiose laudantium coelibatum. 48 ] Neque tamen temperantiam 
aut continentiam vituperamus, sed supra diximus, exercitia et castigationes corporis necessarias esse. Fiduciam 
vero iustitiae detrahimus certis observationibus. 49 ] Et eleganter dixit Epiphanius, observationes illas laudandas 
esse 5ioa irp v f£ yKpoa rsiav Kod 5ica rrp v Tto/arai av, hoc est, ad coercendum corpus aut propter publicos 
mores; sicut sunt instituti quidam ritus ad commonefaciendos imperitos, non quod sint cultus iustific antes. 



50 ] Sed adversarii nostri non requirunt coelibatum per superstitionem; sciunt enim non solere praestari 
castitatem. Veram praetexunt superstitiosas opiniones, ut imperitis fucum faciant. Magis igitur odio digni sunt 
quam Encratitae, qui quadam specie religionis lapsi videntur; illi Sardanapali consulto abutuntur praetextu 
religionis. 

51 ] Sexto. Quam habeamus tot causas improbandae legis de perpetuo coelibatu, tamen praeter has accedunt 
etiam pericula animarum et publica scandala, quae, etiamsi lex non esset iniusta, tamen absterrere bonos viros 
debent, ne approbent tale onus, quod innumerabiles animas perdidit. 

52 ] Diu omnes boni viri de hoc onere questi sunt vel sua, vel aliorum causa, quos periclitari videbant, sed 
has querelas nulli pontifices audiunt. Neque obscurum est, quantum haec lex noceat publicis moribus, quae 
vitia, quam flagitiosas libidines pepererit. Exstant Romanae satyrae. In his etiam nam agnoscit mores Roma 
legitque suos. 

53 ] Sic ulciscitur Deus contemptum sui doni suaeque ordinationis in istis, qui coniugium prohibent. Quum 
autem hoc fieri in aliis legibus consueverit, ut mutentur, si id evidens utilitas suaserit, cur idem non fit in hac 
lege, in qua tot graves causae concurrunt, praesertim his postremis temporibus, cur mutari debeat? Natura 
senescit et fit paulatim debilior, et crescunt vitia, quo magis remedia 54 ] divinitus tradita adhibenda erant. 
Videmus, quod vitium accuset Deus ante diluvium, quod accuset ante conflagrationem quinque urbium. Similia 
vitia praecesserunt excidia aliarum urbium multarum, ut Sybaris, Romae. Et in his imago temporum proposita 
est, quae proxima erunt rerum fini. 55 ] Ideo imprimis oportuit hoc tempore severissimis legibus atque exemplis 
munire coniugium et ad coniugium invitare homines. Id ad magistratus pertinet, qui debent publicam 
disciplinam tueri. Interim doctores evangelii utrumque faciant: hortentur ad coniugium incontinentes, hortentur 
alios, ut donum continentiae non aspernentur. 

56 ] Pontifices quotidie dispensant, quotidie mutant alias leges optimas, in hac una lege coelibatus ferrei et 
inexorabiles sunt, quum quidem constet eam simpliciter humani iuris 57 ] esse. Et hanc ipsam legem nunc 
exacerbant multis modis. Canon iubet suspendere sacerdotes, isti parum commodi interpretes suspendunt non ab 
officio, sed ab arboribus. Multos bonos viros crudeliter occidunt, tantum propter coniugium. 58 ] Atque haec 
ipsa parricidia ostendunt hanc legem doctrinam esse daemoniorum. Nam diabolus, quum sit homicida, legem 
suam defendit his parricidiis. 

59 ] Scimus aliquid offensionis esse in schismate, quod videmur divulsi ab his, qui existimantur esse 
ordinarii episcopi. Sed nostrae conscientiae tutissimae sunt, postquam scimus nos summo studio concordiam 
constituere cupientes, non posse placare adversarios, nisi manifestam veritatem proficiamus, deinde nisi cum 
ipsis conspiremus, quod velimus hanc iniustam legem defendere, contracta matrimonia dissolvere, interficere 
sacerdotes, si qui non obtemperent, in exilium agere miseras mulieres atque orbos pueros. Quum autem certum 
sit has conditiones Deo displicere, nihil doleamus nos non habere cn)ppa%u av tot parricidiorum cum adversariis. 

60 ] Exposuimus causas, quare non possimus bona conscientia assentiri adversariis, legem pontificiam de 
perpetuo coelibatu defendentibus, quia pugnet cum iure divino et naturali ac dissentiat ab ipsis canonibus, et sit 
superstitiosa et plena periculi, postremo, quia tota res sit simulata. Non enim imperatur lex religionis causa, sed 
dominationis causa, et huic impie praetexitur religio. Neque quidquam a sanis hominibus contra has 61 ] 
firmissimas rationes afferi potest. Evangelium permittit coniugium his, quibus opus est. Neque tamen hos cogit 
ad coniugium, qui continere volunt, modo ut vere contineant. Hanc libertatem et sacerdotibus concedendam 
esse sentimus, nec volumus quemquam vi cogere ad coelibatum, nec contracta matrimonia dissolvere. 

62 ] Obiter etiam, dum recensuimus argumenta nostra, indicavimus, quomodo adversarii unum atque alterum 
cavillentur, et calumnias illas diluimus. Nunc brevissime commemorabimus, quam gravibus rationibus 63 ] 
defendant legem. Primum dicunt a Deo revelatam esse. Videtis extremam impudentiam istorum nebulonum. 
Audent affirmare, quod divinitus revelata sit lex de perpetuo coelibatu, quum adversetur manifestis Scripturae 
testimoniis, quae iubent, ut unusquisque habeat uxorem suam propter fornicationem, 1 Cor. 7, 2; item, quae 
vetant dissolvere contracta matrimonia, Matth. 5, 32; 19, 6; 1 Cor. 7, 27. Paulus admonet, quem auctorem 
habitura fuerit ista lex, quum vocat eam doctrinam daemoniorum, 1 Tim. 4, 1. Et fructus indicant auctorem, tot 
monstrosae libidines, tot parricidia, quae nunc suscipiuntur praetextu illius legis. 

64] Secundum argumentum adversariorum est, quod sacerdotes debeant esse mundi, iuxta illud Es. 52, 11: 
Mundamini, qui fertis vasa Domini. Et citant in hanc sententiam mule. Hanc rationem, quam ostendant velut 
maxime sttJ 7ipoo aconov, supra diluimus. Diximus enim virginitatem sine fide non esse munditiem coram Deo, 
et coniugium propter fidem mundum esse, iuxta illud Tit. 1,15: Omnia munda mundis. Diximus et hoc extras 



munditias et ceremonias legis non esse huc transferendas, quia evangelium requirit munditiem cordis, non 
requirit ceremonias legis. Et fieri potest, ut cor mariti, velut Abrahae aut Iacobi, qui fuerunt Tio/au yapot, 
mundius sit et minus ardeat cupiditatibus quam multarum virginum, etiam vere continentium. Quod vero Esaias 
ait: Mundamini, qui fertis vasa Domini, intelligi debet de munditie cordis, de 65] tota poenitentia. Ceterum 
sancti in externo usu scient, quatenus conducat moderari usum coniugalem et, ut Paulus ait 1 Thess. 4, 4, 66] 
possidere vasa in sanctificatione. Postremo, quum coniugium sit mundum, recte dicitur his, qui in coelibatu non 
continent, ut ducant uxores, ut sint mundi. Ita eadem lex: Mundamini, qui fertis vasa Domini, praecipit, ut 
immundi coelibes fiant mundi coniuges. 

Tertium argumentum horribile est, quod sit 67] haeresis Ioviniani coniugium sacerdotum. Bona verba! 
Novum hoc crimen est, coniugium esse haeresin. Ioviniani tempore nondum norat mundus legem de perpetuo 
coelibatu. Impudens igitur mendacium est, coniugium sacerdotum Ioviniani haeresin esse, aut ab ecclesia tunc 
id coniugium damnatum 68] esse. In huiusmodi locis est videre, quid consilii habuerint adversarii in scribenda 
Confutatione. Iudicaverunt ita facillime moveri imperitos, si crebro audiant convicium haeresis, si fingant 
nostram causam multis ante iudiciis ecclesiae confossam et damnatam esse. Itaque saepe falso allegant ecclesiae 
iudicium. Id quia non ignorant, exhibere nobis exemplum apologiae noluerunt, ne haec vanitas, ne hac 
calumniae coargui possent. Quod vero ad Ioviniani causam attinet, de collatione virginitatis 69] et coniugii 
supra diximus, quid sentiamus. Non enim aequamus coniugium et virginitatem, etsi neque virginitas neque 
coniugium meretur iustificationem. 

70] Talibus argumentis tam vanis defendunt legem impiam et perniciosam bonis moribus. Talibus rationibus 
muniunt Principum animos adversus iudicium Dei, in quo Deus reposcet rationem, cur dissipaverint coniugia, 
cur cruciaverint, cur interfecerint sacerdotes. Nolite enim dubitare, quin, ut sanguis Abel mortui clamabat, Gen. 
4, 10, ita clamet etiam sanguis multorum bonorum virorum, in quos iniuste saevitum est. Et ulciscetur hanc 
saevitiam Deus; ibi comperietis, quam sint inanes hac rationes adversariorum, et intelligetis in iudicio Dei 
nullas calumnias adversus Verbum Dei consistere, ut ait Esaias 49, 6: Omnis caro foenum, et omnis gloria eius 
quasi flos foeni. 

71] Nostri Principes, quidquid acciderit, consolari se conscientia rectorum consiliorum poterunt, quia, 
etiamsi quid sacerdotes in contrahendis coniugiis mali fecissent, tamen illa dissipatio coniugiorum, illae 
proscriptiones, illa saevitia manifeste adversatur voluntati et Verbo Dei. Nec delectat nostros Principes novitas 
aut dissidium, sed magis fuit habenda ratio Verbi Dei, praesertim in causa non dubia, quam aliarum rerum 
omnium. 


Art. XXIV. (XII.) De Missa. 

Initio hoc iterum praefandum est nos 1] non abolere missam, sed religiose retinere ac defendere. Fiunt enim 
apud nos missae singulis dominicis et aliis festis, in quibus porrigitur sacramentum his, qui uti volunt, postquam 
sunt explorati atque absoluti. Et servantur usitatae ceremoniae publicae, ordo lectionum, orationum, vestitus et 
alia similia. 

2] Adversarii longum declamationem habent de usu Latinae linguae in missa, in qua suaviter ineptiunt, 
quomodo prosit auditori indocto in fide ecclesiae missam non intellectam audire. Videlicet fingunt ipsum opus 
audiendi cultum esse et prodesse sine intellectu. Haec 3] nolumus odiose exagitare, sed iudicio lectorum 
relinquimus. Nosque ideo commemoramus, ut obiter admoneamus, et apud nos retineri Latinas lectiones atque 
orationes. 

Quum autem ceremoniae debeant observari, tum ut discant homines Scripturam, rum ut Verbo admoniti 
concipiant fidem, timorem, atque ita orent etiam, nam hi sunt fines ceremoniarum: Latinam linguam retinemus 
propter hos, qui Latine discunt atque intelligunt, et admiscemus Germanicas cantiones, ut habeat et populus, 
quod discat, et quo excitet 4] fidem et timorem. Hic mos semper in ecclesiis fuit. Nam etsi aliae frequentius, 
aliae rarius admiscuerunt Germanicas cantiones, tamen fere ubique aliquid canebat populus sua 5] lingua. Illud 
vero nusquam scriptum aut picture est hominibus prodesse opus audiendi lectiones non intellectas, prodesse 

ceremonias, non quia doceant vel admoneant, sed ex opere operato, quia sic fiant, quia spectentur. Male valeant 
istae pharisaicae opiniones! 

6] Quod vero tantum fit apud nos publica missa seu communis, nihil fit contra catholicam ecclesiam. Nam 
in Graecis parochiis ne hodie quidem fiunt privatae missae, sed fit una publica missa, idque tantum dominicis 
diebus et festis. In monasteriis fit quotidie missa, sed tantum publica. Haec sunt vestigia morum veterum. 
Nusquam enim veteres scriptores ante Gregorium mentionem 7] faciunt privatarum missarum. Qualia fuerint 
initia, nunc omittimus; hoc constat, quod, postquam monachi mendicantes regnare coeperunt, ex falsissimis 
persuasionibus et propter quaestum ita auctae sunt, ut omnes boni viri diu iam eius rei modum desideraverint. 
Quamquam S. Franciscus recte voluit ei rei prospicere, qui constituit, ut singula collegia quotidie unica 
communi missa contenta essent. Hoc postea mutatum est sive per superstitionem, sive quaestus causa. Ita, 8] ubi 
commodum est, instituta maiorum mutant ipsi, postea nobis allegant auctoritatem maiorum. Epiphanius scribit 
in Asia synaxin ter celebratam esse singulis septimanis, nec quotidianas fuisse missas. Et quidem ait hunc 
morem ab apostolis traditum esse. Sic enim inquit: Euvod ^sig 5as SE tutcFou') psvai Ta%0suaai siiaiv od 7iob 
raso v od 7100106 ^cov, xsxpod 5i Kai 7tpoaaPPoa xocp xai KupiaKiffl . [Franciscus, Ep. 12 ad sacerdotes totius 
ordinis: “Moneo praeterea et exhortor in Domino, ut in locis, in quibus morantur fratres, una tantum celebratur 
Missa in die, secundum formam s. Rom. ecclesiae. Si vero in loco plures fuerint sacerdotes, sic fit per amorem 
charitatis, alter contentus celebratione sacerdotis alterius.”] 

9] Etsi autem adversarii in hoc loco multa congerunt, ut probent missam esse sacrificium, tamen ille ingens 
tumultus verborum prolata hac unica responsione consilescet, quod haec, quamvis longa, coacervatio 
auctoritatum, rationum, testimoniorum non ostendat, quod missa ex opere operato conferat gratiam, aut 
applicata pro aliis mereatur eis remissionem venialium et mortalium peccatorum, culpae et poenae. Haec una 
responsio evertit omnia, quae adversarii obiiciunt non solum in hac Confutatione, sed in omnibus scriptis, quae 
de missa ediderunt. 

10 ] Et hic causae status est, de quo ita nobis admonendi sunt lectores, ut Aeschines admonebat iudices, ut, 
perinde ac pugiles de statu inter se certant, ita cum adversario dimicarent ipsi de statu controversiae, nec 
sinerent eum extra causam egredi. Ad eundem modum hic adversarii nostri cogendi sunt, ut de re proposita 
dicant. Et cognito controversiae statu facillima erit diiudicatio de argumentis in utraque parte. 

11 ] Nos enim in Confessione nostra ostendimus, nos sentire, quod coena Domini non conferat gratiam ex 
opere operato, nec applicata pro aliis vivis aut mortuis mereatur eis ex opere operato remissionem peccatorum, 
culpae aut poenae. 12] Et huius status clara et firma probatio est haec, quia impossibile est consequi 
remissionem peccatorum propter opus nostrum ex opere operato, sed fide oportet vinci terrores peccati et 
mortis, quum erigimus corda cognitione Christi, et sentimus nobis ignosci propter Christum ac donari merita et 
iustitiam Christi, Rom. 5, 1: Ius tifi cari ex ridge pacem habemus. Haec tam certa, tam firma sunt, ut adversus 
omnes portas inferorum consistere queant. 

13] Si, quantum opus est, dicendum fuit, iam causa dicta est. Nemo enim sanus illam pharisaicam et 
ethnicam persuasionem de opere operato probare potest. Et tamen haec persuasio haeret in populo, haec auxit in 
infinitum missarum numerum. Conducuntur enim missae ad iram Dei placandam, et hoc opere remissionem 
culpae et poenae consequi volunt, volunt impetrare, quidquid in omni vita opus est; volunt etiam mortuos 
liberare. Hanc pharisaicam opinionem docuerunt in ecclesia monachi et sophistae. 

14] Quamquam autem causa iam dicta est, tamen quia adversarii multas scripturas inepte detorquent ad 
defensionem suorum errorum, pauca ad hunc locum addemus. Multa de sacrificio in Confutatione dixerunt, 
quum nos in Confessione nostra consulto id nomen propter ambiguitatem vitaverimus. Rem exposuimus, quid 
sacrificium isti nunc intelligant, quorum improbamus abusus. Nunc ut male detortas scripturas explicemus, 
necesse est initio, quid sit sacrificium, exponere. Toto 15] iam decennio infinita paene volumina ediderunt 
adversarii de sacrificio, neque quisquam eorum definitionem sacrificii hactenus posuit. Tantum arripiunt nomen 
sacrificii vel ex Scripturis, vel ex patribus. Postea affingunt sua somnia, quasi vero sacrificium significet, 
quidquid ipsis libet. 

Quid Sit Sacrificium, et Quae Sint Sacrificii Species. 

16] Socrates in Phaedro Platonis ait se maxime cupidum esse divisionum, quod sine his nihil neque explicari 
dicendo, neque intelligi possit, ac si quem deprehenderit peritum dividendi, hunc inquit se assectari, eiusque 
tamquam Dei vestigia sequi. Et iubet dividentem in ipsis articulis membra secare, ne quod membrum mali coqui 
more quassatum frangat. Sed haec praecepta adversarii magnifice contemnunt, ac vere sunt iuxta Platonem 



Koucoi pax ysipoi, sacrificii membra corrumpentes, quemadmodum intelligi poterit, quum species sacrificii 
recensuerimus. 17 ] Theologi recte solerit distinguere sacramentum et sacrificium. Sit igitur genus horum vel 18 ] 
ceremonia vel opus sacrum. Sacramentum est ceremonia vel opus, in quo Deus nobis exhibet hoc, quod offert 
annexa ceremoniae promissio, ut baptimus est opus, non quod nos Deo offerimus, sed in quo Deus nos baptizat, 
videlicet minister vice Dei, et hic offert et exhibet Deus remissionem peccatorum etc., iuxta promissionem 
Mare. 16, 16: Qui crediderit et baptizatus fuerit, salvus erit. Econtra sacrificium est ceremonia vel opus, quod 
nos Deo reddimus, ut eum honore afficiamus. 

19 ] Sunt autem sacrificii species proximae duae, nec sunt plures. Quoddam est sacrificium propitiatorium, 
id est, opus satisfactorium pro culpa et poena, hoc est, reconcilians Deum seu placans iram Dei, seu quod 
meretur aliis remissionem peccatorum. Altera species est sacrificium sttJ yapiGTiK'® v, quod non meretur 
remissionem peccatorum aut reconciliationem, sed fit a reconciliatis, ut pro accepta remissione peccatorum et 
pro aliis beneficiis acceptis gratias agamus, seu gratiam referamus. 

20] Has duas species sacrificii magnopere oportet et in hac controversia et in aliis multis disputationibus in 
conspectu et ob oculos positas habere, et singulari diligentia cavendum est, ne confundantur. Quod si modus 
huius libri pateretur, rationes huius divisionis adderemus. Habet enim satis multa testimonia in Epistola ad 
Ebraeos et alibi. Et 21] omnia sacrificia Levitica ad haec membra referri tamquam ad sua domicilia possunt. 
Dicebantur enim in lege quaedam propitiatoria sacrificia propter significationem seu similitudinem, non quod 
mererentur remissionem peccatorum coram Deo, sed quia merebantur remissionem peccatorum secundum 
iustitiam legis, ne illi, pro quibus fiebant, excluderentur ab ista politia. Dicebantur itaque propitiatoria pro 
peccato, pro delicta holocaustum. Illa vero erant sttJ %apicmicca, oblatio, libatio, retributiones, primitiae, 
decimae. 

22 ] Sed revera unicum tantum in mundo fuit sacrificium propitiatorium, videlicet mors Christi, ut docet 
Epistola ad Ebraeos, quae ait 10, 4: Impossibile est sanguine taurorum et hircorum auferri peccata. Et paulo 
post, v. 10, de voluntate Christi: In qua voluntate sanctificati sumus per oblationem corporis 23 ] Iesu Christi 
semel. Et Esaias interpretatur legem, ut sciamus mortem Christi vere esse satisfactionem pro peccatis nostris seu 
expiationem, non ceremonias legis, quare ait 53, 10: Postquam posuerit animam suam hostiam pro delictis, 
videbit semen longaevum etc. Nam vocabulum quo hic usus est, significat hostiam pro delicta, quae in lege 
significavit, quod ventura esset hostia quaedam satisfactura pro peccatis nostris et reconciliatura Deum, ut 
scirent homines, quod non propter nostras iustitias, sed propter aliena merita, videlicet Christi, velit Deus nobis 
reconciliari. Paulus idem nomen OttfN interpretatur peccatum, Rom. 8,3: De peccato damnavit peccatum, id est, 
peccatum punivit de peccato, id est, per hostiam pro peccato. Significantia verbi facilius intelligi potest ex 
moribus gentium, quos videmus ex patrum sermonibus male intellectis acceptos esse. Latini vocabant piaculum 
hostiam, quae in magnis calamitatibus, ubi insigniter videbatur Deus irasci, offerebatur ad placandam iram Dei, 
et litaverunt aliquando humanis hostiis, fortassis quia audierant, quandam humanam hostiam placaturam esse 
Deum toti generi humano. Graeci alibi Ka0cd ppara, alibi 7tspn|/r|i para appellaverunt. Intelligunt igitur Esaias 
et Paulus, Christum factum esse hostiam, 24 ] hoc est, piaculum, ut ipsius meritis, non nostris, reconciliaretur 
Deus. Maneat ergo hoc in causa, quod sola mors Christi est vere propitiatorium sacrificium. Nam Levitica illa 
sacrificia propitiatoria tantum sic appellabantur ad significandum futurum piaculum. Propterea similitudine 
quadam erant satisfactiones redimentes iustitiam legis, ne ex politia excluderentur isti, qui peccaverant. 
Debebant autem cessare post revelatum evangelium; et quia cessare in evangelii revelatione debebant, non erant 
vere propitiationes, quum evangelium ideo promissum sit, ut exhibeat propitiationem. 

25 ] Nunc reliqua sunt sacrificia sttJ xapiaxiKca, quae vocantur sacrificia laudis (cf. Lev. 3, 1 sq.; 7, 11 sq.; 
Ps. 56, 13 et infir.), praedicatio evangelii, fides, invocatio, gratiarum actio, confessio, afflictiones sanctorum, 
imo omnia bona opera sanctorum. Haec sacrificia non sunt satisfactiones pro facientibus, vel applicabiles pro 
aliis, quae mereantur eis ex opere operato remissionem peccatorum seu reconciliationem. Fiunt enim a 
reconciliatis. 26 ] Et talia sunt sacrificia novi testamenti, sicut docet Petrus 1 Pet. 2, 5: Sacerdotium sanctum, ut 
offeratis hostias spirituales. Opponuntur autem hostiae spirituales non tantum pecudibus, sed etiam humanis 
operibus, ex opere operato oblatis, quia spirituale significat motus Spiritus Sancti in nobis. Idem docet Paulus 
Rom. 12, 1: Exhibete corpora vestra hostiam viventem, sanctam, cultum rationalem. Significat autem cultus 
rationalis cultum, in quo Deus intelligitur, mente apprehenditur, ut fit in motibus timoris et fiduciae erga Deum. 
Opponitur igitur non solum cultui Levitico, in quo pecudes mactabantur, sed etiam cultui, in quo. fingitur opus 
ex opere operato offerri. Idem docet epistola ad Ebraeos, cap. 13, 15: Per ipsum offeramus hostiam laudis 



semper Deo, et addit interpretationem, id est, fructum labiorum confitendum nomini eius. Iubet offerre laudes, 
hoc est, invocationem, gratiarum actionem, confessionem et similia. Haec valent non ex opere operato, sed 
propter fidem. Id monet particula: per ipsum offeramus, hoc est, fide in Christum. 

27] In summa, cultus novi testamenti est spiritualis, hoc est, est iustitia fidei in corde et fructus fidei. 

Ideoque abrogat Leviticos cultus. Et Christus ait Ioh. 4, 23.24: Veri adoratores adorabunt Patrem in spiritu et 
veritate. Nam et Pater tales quaerit, qui adorent eum. Deus est spiritus, et eos, qui adorant eum, in spiritu et 
veritate oportet adorare. Haec sententia clare damnat opiniones de sacrificiis, quae fingunt ex opere operato 
valere, et docet, quod oporteat spiritu, id est, moribus cordis et fide, adorare. Ideo 28] et prophetae damnant in 
veteri testamento opinionem populi de opere operato et docent iustitiam et sacrificia spiritus. Ieremiae 7, 22. 23: 
Non sum locutus cum patribus vestris et non praecepi eis in die, qua eduxi eos de terra Aegypti, de holocaustis 
et victimis, sed hoc verbum praecepi eis dicens: Audire vocem meam, et ero vobis Deus etc. Quomodo 
existimemus Iudaeos hanc concionem excepisse, quae videtur palam pugnare cum Mose? Constabat enim Deum 
praecepisse patribus de holocaustis ac victimis, sed Ieremias opinionem de sacrificiis damnat, hanc non 
tradiderat Deus, videlicet, quod illi cultus ex opere operato placarent eum. Addit autem de fide, quod hoc 
praeceperit Deus: Audite me, hoc est, credite mihi, quod ego sim Deus vester, quod velim sic innotescere, quum 
misereor et adiuvo, nec habeam opus vestris victimis; confidite, quod ego velim esse Deus iustificator, salvator, 
non propter opera, sed propter verbum et promissionem meam; a me vere et ex corde petite et exspectare 
auxilium. 

29] Damnat opinionem de opere operato et Psalmus 50, 13. 15, qui repudiatis victimis requirit 
invocationem: Numquid manducabo carnes taurorum? etc. Invoca me in die tribulationis tuae, et eripiam te, et 
honorificabis me. Testatur hanc esse veram Aarpeti av, hunc esse verum honorem, si ex corde invocemus ipsum. 

Item Ps. 40, 7: Sacrificium et oblationem noluisti, antes autem aperuisti mihi, id est, verbum mihi 
proposuisti, quod audirem, et requiris, ut credam Verbo tuo et promissionibus tuis, quod vere velis misereri, 
opitulari etc. Item Ps. 51, 18. 19: Holocaustis non delectaberis. Sacrificium Deo spiritus contribulatus; cor 
contritum et humiliatum Deus non despicies. Item Ps. 4, 6: Sacrificate sacrificium iustitiae et sperate in 
Domino. Iubet sperare, et dicit id esse iustum sacrificium, significans cetera sacrificia non esse vera et iusta 
sacrificia. Et Ps. 116, 17: Sacrificabo hostiam laudis et nomen Domini invocabo. Vocat invocationem hostiam 
laudis. 

30] Sed plena est Scriptura talibus testimoniis, quae docent, quod sacrificia ex opere operato non 
reconcilient Deum. Ideoque in novo testamento abrogatis cultibus Leviticis docet fore, ut nova et munda 
sacrificia fiant, videlicet fides, invocatio, gratiarum actio, confessio et praedicatio evangelii, afflictiones propter 
evangelium et similia. 

31] Et de his sacrificiis loquitur Malachias, 1, 1 1: Ab ortu solis usque ad occasum magnam est nomen meum 
in gentibus, et in omni loco incensum offertur homini meo et oblatio munda. Hunc locum detorquent adversarii 
ad missam et allegant auctoritatem patrum. Facilis est autem responsio, quod, ut maxime loqueretur de missa, 
non sequatur missam ex opere operato iustificare, aut applicatam aliis mereri remissionem peccatorum etc. Nihil 
horum dicit propheta, quae monachi et sophistae impudenter affingunt. 32] Ceterum ipsa prophetae verba 
offerunt sententiam. Primum enim hoc proponunt, magnum fore nomen Domini. Id fit per praedicationem 
evangelii. Per hanc enim innotescit nomen Christi, et misericordia Patris in Christo promissa cognoscitur. 
Praedicatio evangelii parit fidem in his, qui recipiunt evangelium. Hi invocant Deum, hi agunt Deo gratias, hi 
tolerant afflictiones in confessione, hi bene operantur propter gloriam Christi. Ita fit magnum nomen Domini in 
gentibus. Incensum igitur et oblatio munda significant non ceremoniam ex opere operato, sed omnia illa 
sacrificia, per quae fit magnum nomen Domini, scilicet fidem, invocationem, praedicationem 33] evangelii, 
confessionem etc. Et facile patimur, si quis hic velit complecti ceremoniam, modo neque intelligat solam 
ceremoniam, neque doceat ceremoniam ex opere operato prodesse. Sicut enim inter sacrificia laudis, hoc est, 
inter laudes Dei, complectimur praedicationem Verbi: ita laus esse potest seu gratiarum acrid ipsa sumptio 
coenae Domini, sed non ex opere operato iustificans aut applicanda aliis, ut mereatur eis remissionem 
peccatorum. Sed paulo post exponemus, quomodo et ceremonia sacrificium sit. Verum quia Malachias de 
omnibus cultibus novi testamenti, non solum de coena Domini loquitur, item, quia non patrocinatur pharisaicae 
opinioni de opere operato, ideo nihil contra nos facit, sed magis adiuvat nos. Requirit enim cultus cordis, per 
quos vere fit magnum nomen Domini. 



34 ] Citatur ex Malachia et alius locus, 3,3: Et purgabit filios Levi, et colabit eos quasi aurum et quasi 
argentum, et erunt Domino offerentes sacrificia in iustitia. Hic locus aperte requirit sacrificia iustorum, quare 
non patrocinatur opinioni de opere operato. Sunt autem sacrificia filiorum Levi, hoc est, docentium in novo 
testamento, praedicatio evangelii et boni fructus praedicationis, sicut Paulus ait Rom. 15, 16: Sacrifico 
evangelium Dei, ut oblatio gentium fiat accepta, sanctificata Spiritu Sancto, id est, ut gentes fiant hostiae 
acceptae Deo per fidem etc. Nam illa mactatio in lege significabat et mortem Christi et praedicationem 
evangelii, qua hanc vetustatem carnis mortificari oportet, et inchoari novam et aeternam vitam in nobis. 

Sed adversarii ubique sacrificii nomen ad solam ceremoniam detorquent. Praedicationem evangelii, fidem, 
invocationem et similia omittunt, quum ceremonia propter haec instituta sit, et novum testamentum debeat 
habere sacrificia cordis, non ceremonialia pro peccatis facienda more Levitici sacerdotii. 

35 ] Allegant et iuge sacrificium (cf. Ex. 29, 39 sq.; Dan. 8, 1 1 sq.; 12, 1 1), quod, sicut in lege fuit iuge 
sacrificium, ita missa debeat esse iuge sacrificium novi testamenti. Bene cum adversariis agitur, si patimur nos 
vinci allegoriis. Constat autem, quod allegoriae non pariunt firmas probationes. Quamquam nos quidem facile 
patimur missam intelligi iuge sacrificium, modo ut tota missa intelligatur, hoc est, ceremonia cum praedicatione 
evangelii, fide, invocatione et gratiarum actione. Nam haec simul coniuncta sunt iuge sacrificium novi 
testamenti, quia ceremonia propter haec instituta est, nec ab his divellenda est. Ideo Paulus ait 1 Cor. 1 1, 26: 
Quoties comedetis panem hunc et poculum Domini bibetis, annuntiate mortem Domini. Illud vero nullo modo 
sequitur ex hoc typo Levitico, quod ceremonia sit opus ex opere operato iustificans aut applicandum pro aliis, ut 
mereatur eis remissionem peccatorum etc. 

36] Et typus apte pingit non ceremoniam solam, sed etiam praedicationem evangelii. In Num. cap. 28, 4 sq. 
tres ponuntur partes istius quotidiani sacrificii: crematio agni, libatio et oblatio similae. Lex habebat picturas 
seu umbras rerum futurarum. Ideo in hoc spectaculo Christus et totus cultus novi testamenti pingitur. Crematio 
agni significat mortem Christi. Libatio significat, ubique in toto mundo credentes illius agni sanguine aspergi 
per evangelii praedicationem, hoc est, sanctificari, sicut Petrus loquitur, 1 ep. 1, 2: In sanctificationem Spiritus, 
in obedientiam et aspersionem sanguinis Iesu Christi. Oblatio similae significat fidem, invocationem et 
gratiarum actionem in cordibus. 37] Ut igitur in veteri testamento umbra cernitur, ita in novo res significata 
quaerenda est, non alius typus tamquam ad sacrificium sufficiens. 

38] Quare etiamsi ceremonia est memoriale mortis Christi, tamen sola non est iuge sacrificium, sed ipsa 
memoria est iuge sacrificium, hoc est, praedicatio et fides, quae vere credit, Deum morte Christi reconciliatum 
esse. Requiritur libatio, hoc est, effectus praedicationis, ut per evangelium aspersi sanguine Christi 
sanctificemur, mortificati ac vivificati. Requiruntur et oblationes, hoc est, gratiarum actiones, confessiones et 
afflictiones. 

Sic abiecta pharisaica opinione de 39] opere operato intelligamus, significari cultum spiritualem et iuge 
sacrificium cordis, quia in novo testamento corpus bonorum, hoc est, Spiritus Sanctus, mortificatio et vivificatio 
requiri debent. 40 ] Ex his satis apparet typum de iugi sacrificio nihil contra nos facere, sed magis pro nobis, 
quia nos omnes partes significatas iugi sacrificio requirimus. Adversarii falso somniant solam ceremoniam 
significari, non etiam praedicationem evangelii, mortificationem et vivificationem cordis etc. 

41 ] Nunc igitur boni viri facile iudicare poterunt falsissimam hanc criminationem esse, quod iuge 
sacrificium aboleamus. Res ostendit, qui sint Antiochi illi, qui regnum tenent in ecclesia, qui praetextu 
religionis trahunt ad se regnum mundi, et abiecta cura religionis et docendi evangelii dominantur, belligerantur 
velut reges mundi, qui novos cultus 42 ] instituerunt in ecclesia. Nam adversarii in missa solam retinent 
ceremoniam, eamque conferunt publice ad sacrilegum quaestum. Postea fingunt hoc opus applicatum pro aliis 
43 ] mereri eis gratiam et omnia bona. In concionibus non docent evangelium, non consolantur conscientias, non 
ostendunt gratis remitti peccata propter Christum, sed proponunt cultus sanctorum, satisfactiones humanas, 
traditiones humanas, per has affirmant homines coram Deo iustificari. Et harum quaedam quum sint manifeste 
impiae, tamen vi defenduntur. Si qui concionatores volunt perhiberi doctiores, tradunt quaestiones 
philosophicas, quas neque populus, neque ipsi, qui proponunt, intelligunt. Postremo, qui sunt tolerabiliores, 
legem docent; de iustitia fidei nihil dicunt. 

44 ] Adversarii in Confutatione miras tragoedias agunt de desolatione templorum, quod videlicet stent 
inornatae arae sine candelis, sine statuis. Has nugas iudicant esse ornatum ecclesiarum. Longe aliam 
desolationem 45 ] significat Daniel 11,31; 12, 11, videlicet ignorationem evangelii. Nam populus obrutus 
multitudine et varietate traditionum atque opinionum nullo modo potuit complecti 46 ] summam doctrinae 



Christianae. Quis enim unquam de populo intellexit doctrinam de poenitentia, quam adversarii tradiderunt? Et 
hic praecipuus locus est doctrinae Christianae. 

Vexabantur conscientiae enumeratione delictorum et satisfactionibus. De fide, qua gratis consequimur 
remissionem peccatorum, nulla prorsus fiebat ab adversariis mentio. De exercitiis fidei luctantis cum 
desperatione, de gratuita remissione peccatorum propter Christum omnes libri, omnes conciones adversariorum 
mutae erant. 47 ] Ad haec accessit horribilis profanatio missarum et alii multi impii cultus in templis. Haec est 
desolatio, quam Daniel describit. 

48 ] Econtra Dei beneficio apud nos serviunt ministerio Verbi sacerdotes, docent evangelium de beneficiis 
Christi, ostendunt remissionem peccatorum gratis contingere propter Christum. Haec doctrina affert firmam 
consolationem conscientiis. Additur et doctrina bonorum operum, quae Deus praecipit. Dicitur de dignitate 
atque usu sacramentorum. 

49 ] Quodsi iuge sacrificium esset usus sacramenti, tamen nos magis retineremus quam adversarii, quia apud 
illos sacerdotes mercede conducti utuntur sacramento. Apud nos crebrior et religiosior usus est. Nam populus 
utitur, sed prius institutus atque exploratus. Docentur enim homines de vero usu sacramenti, quod ad hoc 
institutum sit, ut sit sigillum et testimonium gratuitae remissionis peccatorum, ideoque debeat pavidas 
conscientias admonere, ut vere statuant et credant, sibi gratis remitti peccata. Quum igitur et praedicationem 
evangelii et legitimum usum sacramentorum retineamus, manet apud nos iuge sacrificium. 

50 ] Et, si de externa specie dicendum est, frequentia in templis apud nos maior est quam apud adversarios. 
Tenentur enim auditoria utilibus et perspicuis concionibus. Verum adversariorum doctrinam nunquam neque 
populus neque doctores intellexerunt. Et 51 ] verus ornatus est ecclesiarum doctrina pia, utilis et perspicua, usus 
pius sacramentorum, oratio ardens et similia. Candelae, vasa aurea et similes ornatus decent, sed non sunt 
proprius ornatus ecclesiae. Quodsi adversarii in talibus rebus collocant cultus, non in praedicatione evangelii, in 
fide, in certaminibus fidei, sunt in istis numerandi, quos Daniel describit colere Deum suum auro et argento. 

52 ] Allegant et ex epistola ad Ebraeos, 5, 1: Omnis pontifex ex hominibus assumptus pro hominibus 
constituitur in his, quae sunt ad Deum, ut offerat dona et sacrificia pro peccatis. Hinc ratiocinantur, quum in 
novo testamento sint pontifices et sacerdotes, sequitur, quod sit et sacrificium aliquod pro peccatis. Hic locus 
vel maxime movet indoctos, praesertim quum illa pompa sacerdotii et sacrificiorum veteris testamenti 
offunditur oculis. Haec similitudo decipit imperitos, ut iudicent oportere ad eundem modum apud nos exsistere 
aliquod ceremoniale sacrificium, applicandum pro peccatis aliorum, sicut in veteri testamento. Neque aliud est 
ille cultus missarum et reliqua politia papae, quam KaKoCqAd a Leviticae politiae male intellectae. 

53 ] Et quum sententia nostra habeat praecipua testimonia in epistola ad Ebraeos, tamen adversarii locos ex 
illa epistola truncatos contra nos detorquent, ut in hoc ipso loco, ubi dicitur, pontificem constitui, ut offerat 
sacrificia pro peccatis. Scriptura ipsa statim attexit Christum pontificem, Ebr. 5, 5. 6. 10. Verba praecedentia de 
Levitico sacerdotio loquuntur et significant Leviticum pontificatum fuisse imaginem pontificatus Christi. Nam 
sacrificia Levitica pro peccatis non merebantur remissionem peccatorum coram Deo; tantum erant imago 
sacrificii Christi, quod unum futurum erat propitiatorium sacrificium, ut supra diximus. 54 ] Itaque epistola 
magna ex parte consumitur in hoc loco, quod vetus pontificatus et vetera sacrificia non fuerint ad hoc instituta, 
ut mererentur remissionem peccatorum coram Deo seu reconciliationem, sed tantum ad significandum futurum 
sacrificium unius Christi. Oportuit 55 ] enim sanctos in veteri testamento iustificari fide ex promissione 
remissionis peccatorum donandae propter Christum, sicut et sancti in novo testamento iustificantur. Omnes 
sanctos ab initio mundi sentire oportuit, hostiam et satisfactionem fore pro peccato Christum, qui promissus 
erat, sicut Esaias docet cap. 53, 10: Quum posuerit animam suam hostiam pro peccato etc. 

56] Quum igitur in veteri testamento sacrificia non mererentur reconciliationem nisi similitudine quadam 
(merebantur enim reconciliationem politicam), sed significarent venturum sacrificium, sequitur unicum esse 
sacrificium Christi, applicatum pro aliorum peccatis. Nullum igitur reliquum est in novo testamento sacrificium 
applicandum pro peccatis aliorum praeter unum Christi sacrificium in cruce. 

57] Tota via errant, qui fingunt sacrificia Levitica coram Deo meruisse remissionem peccatorum, et hoc 
exemplo sacrificia applicanda pro abis in novo testamento requirunt praeter mortem Christi. Haec imaginatio 
simpliciter obruit meritum passionis Christi et iustitiam fidei et corrumpit veteris et novi testamenti doctrinam et 
pro Christo alios mediatores et propitiatores nobis efficit pontifices et sacrificulos, qui quotidie vendunt operam 
suam in templis. 



58 ] Quare si quis ita argumentatur, oportere in novo testamento pontificem esse, qui pro peccatis offerat, 
tantum de Christo concedendum est. Et hanc solutionem confirmat tota epistola ad Ebraeos. Et id prorsus esset 
alios mediatores constituere praeter Christum, si aliam satisfactionem applicandam pro peccatis aliorum et 
reconciliantem Deum praeter mortem Christi requireremus. 59 ] Deinde quia sacerdotium novi testamenti est 
ministerium Spiritus, ut docet Paulus 2 Cor. 3, 6, ideo unicum habet sacrificium Christi satisfactorium et 
applicatum pro peccatis aliorum. Ceterum nulla habet sacrificia similia Leviticis, quae ex opere operato 
applicari pro aliis possint, sed exhibet aliis evangelium et sacramenta, ut per haec concipiant fidem et Spiritum 
Sanctum, et mortificentur et vivificentur, quia ministerium Spiritus pugnat cum applicatione operis operari. Est 
enim ministerium Spiritus, per quod Spiritus Sanctus efficax est in cordibus, quare habet tale ministerium, quod 
ita prodest aliis, quum in eis efficax est, quum regenerat et vivificat eos. Id non fit applicatione alieni operis pro 
aliis ex opere operato. 

60 ] Ostendimus rationem, quare missa non iustificet ex opere operato, nec applicata pro aliis mereatur eis 
remissionem, quia utrumque pugnat cum iustitia fidei. Impossibile, est enim remissionem peccatorum 
contingere, vinci terrores peccati et mortis ullo opere aut ulla re nisi fide in Christum, iuxta illud Rom. 5,1: 
lustificari ex fide pacem habemus. 

61 ] Ad haec ostendimus Scripturas, quae contra nos citantur, minime patrocinari impiae opinioni 
adversariorum de opere operato. Idque iudicare omnes boni viri apud omnes 62 ] gentes possunt. Quare 
repudiandus est error Thomae, qui scripsit: Corpus Domini, semel oblatum in cruce pro debito originali, iugiter 
offerri pro quotidianis delictis in altari, ut habeat in hoc ecclesia munus ad 63 ] placandum sibi Deum. 
Repudiandi sunt et reliqui communes errores, quod missa conferat gratiam ex opere operato facienti. Item, quod 
applicata pro aliis, etiam iniustis non ponentibus obicem, mereatur eis remissionem peccatorum, culpae et 
poenae. Haec omnia falsa et impia sunt, nuper ab indoctis monachis conficta, et obruunt gloriam passionis 
Christi et iustitiam fidei. 

64 ] Et ex his erroribus infiniti alii nati sunt, quantum missae valeant applicatae simul pro multis, quantum 
valeant singulae pro singulis. Sophistae habent descriptos gradus meritorum, sicut argentarii gradus ponderum 
in auro aut argento. Deinde vendunt missam tamquam pretium ad impetrandum, quod quisque expetit, 
mercatoribus, ut felix sit negotiatio, venatoribus, ut felix sit venatio. Et alia infinita. Postremo transferunt eam et 
ad mortuos, liberant animas applicatione sacramenti a poenis purgatorii, quum sine fide nec vivis missa prosit. 
Neque 65 ] ex Scripturis adversarii afferre vel unam syllabam possunt ad defensionem istarum fabularum, quas 
in ecclesia magna auctoritate docent, neque ecclesiae veteris, neque patrum testimonia habent. 

Quid Patres de Sacrificio Senserint. 

66] Et quoniam loca Scripturae, quae contra nos citantur, explicavimus, de patribus etiam respondendum 
est. Non ignoramus missam a patribus appellari sacrificium, sed hi non hoc volunt missam ex opere operato 
conferre gratiam, et applicatam pro aliis mereri eis remissionem peccatorum, culpae et poenae. Ubi leguntur 
haec portenta verborum apud patres? Sed aperte testantur se de gratiarum actione loqui. Ideoque vocant 
sttJ %apicmiav. 67 ] Diximus autem supra sacrificium sttJ yapiGTiKCD v non mereri reconciliationem, sed fieri a 
reconciliatis, sicut afflictiones non merentur reconciliationem, sed tunc sunt sacrificia sUU yapioTiKou, quando 
reconciliari sustinent eas. 

Et hoc responsum in genere ad patrum dicta satis tuetur nos contra adversarios. Certum est enim illa 
figmenta de merito operis operari nusquam exstare apud patres. Sed ut tota causa magis perspici possit, dicemus 
et nos de usu sacramenti ea, quae certum est consentanea esse patribus et Scripturae. 

De Usu Sacramenti et de Sacrificio. 

68] Quidam belli homines fingunt coenam Domini institutam esse propter duas causas. Primum, ut sit nota 
et testimonium professionis, sicut certa forma cuculli est signum certae professionis. Deinde cogitant praecipue 
talem notam Christo placuisse, videlicet convivium, ut significaret mutuam inter Christianos coniunctionem 
atque amicitiam, quia symposia sunt signa foederum et amicitiae. Sed haec opinio est civilis, nec ostendit 
praecipuum usum rerum a Deo traditarum, tantum de caritate exercenda loquitur, quam homines profani et 
civiles utcumque intelligunt; de fide non loquitur, quae, quid sit, pauci intelligunt. 

69 ] Sacramenta sunt signa voluntatis Dei erga nos, non tantum signa sunt hominum inter sese, et recte 
definiunt sacramenta in novo testamento esse signa gratiae. Et quia in sacramento duo sunt, signum et verbum: 
verbum in novo testamento est promissio gratiae addita. Promissio novi testamenti est promissio remissionis 
peccatorum, sicut textus hic dicit, Lue. 22, 19: Hoc est corpus meum, quod pro vobis datur; hic est calix novi 



testamenti cum sanguine meo, qui pro multis effundetur in remissionem peccatorum . 70] Verbum igitur offert 
remissionem peccatorum. Et ceremonia est quasi pictura verbi seu sigillum, ut Paulus Rom. 4, 1 1 vocat, 
ostendens promissionem. Ergo sicut promissio inutilis est, nisi fide accipiatur, ita inutilis est ceremonia, nisi 
fides accedat, quae vere statuat hic offerri remissionem peccatorum. Et haec fides erigit contritas mentes. Et 
sicut verbum ad hanc fidem excitandam traditum est, ita sacramentum institutum est, ut illa species incurrens in 
oculos moveat corda ad credendum. Per haec enim, videlicet per verbum et sacramentum, operatur Spiritus 
Sanctus. 

71] Et talis usus sacramenti, quum fides vivificat perterrefacta corda, cultus est novi testamenti, quia novum 
testamentum habet motus spirituales, mortificationem et vivificationem. Et ad hunc usum instituit Christus, 
quum iubet facere in sui commemorationem . 72] Nam meminisse Christi non est otiosa spectaculi celebratio aut 
exempli causa instituta, sicut in tragoediis celebratur memoria Herculis aut Ulyssis; sed est meminisse beneficia 
Christi, eaque fide accipere, ut per ea vivificemur. Ideo Psalmus ait, 1 1 1, 4. 5: Memoriam fecit mirabilium 
suorum, misericors et miserator Dominus; escam dedit timentibus se. Significat enim voluntatem et 
misericordiam Dei agnoscendam esse in illa 73] ceremonia. Illa autem fides, quae agnoscit misericordiam, 
vivificat. Et hic principalis usus est sacramenti, in quo apparet, qui sint idonei ad sacramentum, videlicet 
perterrefactae conscientiae, et quomodo uti debeant. 

74] Accedit et sacrificium. Sunt enim unius rei plures fines. Postquam conscientia fide erecta sensit, ex 
qualibus terroribus liberetur, turn vero serio agit gratias pro beneficio et passione Christi, et utitur ipsa 
ceremonia ad laudem Dei, ut hac obedientia gratitudinem ostendat, et testatur se magnifacere dona Dei. Ita fit 
ceremonia sacrificium laudis. 

75] Ac patres quidem de duplici effectu loquuntur, de consolatione conscientiarum et de gratiarum actione 
seu laude. Horum effectuum prior ad sacramenti rationem pertinet; posterior pertinet ad sacrificium. De 
consolatione ait Ambrosius: Accedite ad eum et absolvimini, quia est remissio peccatorum. Qui sit ista, 
quaeritis? Audire ipsum dicentem, Ioh. 6, 35: Ego sum panis vitae; qui venit ad me, non esuriet, et qui credit in 
me, non sitiet unquam. Hic testatur in sacramento offerri remissionem peccatorum, testatur et fide accipi debere. 
Infinita testimonia leguntur in hanc sententiam apud patres, quae omnia detorquent adversarii ad opus operatum 
et applicandum pro aliis, quum patres aperte requirant fidem et de propria cuiusque consolatione loquantur, non 
de applicatione. 

76] Praeter haec leguntur et sententiae de gratiarum actione, qualis illa est suavissime dicta a Cypriano de 
pie communicantibus: Pietas, inquit, inter data et condonata se dividens, gratias agit tam uberis beneficii 
largitori id est, pietas intuetur data et condonata, hoc est, confert inter se magnitudinem beneficiorum Dei et 
magnitudinem nostrorum malorum, mortis et peccati, et agit gratias etc. Et hinc exstitit appellatio sttJ '/apiarii ag 
in ecclesia. 77] Neque vero ceremonia ipsa est gratiarum actio ex opere operato applicanda pro aliis, ut mereatur 
eis remissionem peccatorum etc., ut liberet animas defunctorum. Haec pugnant cum iustitia fidei, quasi 
ceremonia sine fide prosit aut facienti, aut aliis. 

De Vocabulis Missae. 

78] Adversarii revocant nos etiam ad grammaticam, sumunt argumenta ex appellationibus missae, quae non 
habent opus longa disputatione. Non enim sequitur missam, etiamsi vocatur sacrificium, opus esse ex opere 
operato gratiam conferens, aut applicatum pro aliis mereri eis remissionem peccatorum etc. 79] Asixonpyiia, 
inquiunt, significat sacrificium, et Graeci missam appellant liturgiam. Cur hic omittunt appellationem veterem 
synaxis, quae ostendit missam 80] olim fuisse multorum communicationem? Sed dicamus de liturgia. Ea vox 
non significat proprie sacrificium, sed potius publicum ministerium, et apte quadrat ad nostram sententiam, 
quod videlicet unus minister consecrans reliquo populo exhibet corpus et sanguinem Domini, sicut unus 
minister docens exhibet evangelium populo, sicut ait Paulus 1 Cor. 4, 1 : Sic nos existimet homo tamquam 
ministros Christi dispensatores sacramentorum Dei, hoc est, evangelii et sacramentorum. Et 2 Cor. 5, 20: 
Propter causam Christi legatione fungimur tam 81] quum Deo per nos adhortante, rogamus Christi causa: 
Reconciliamini etc. Ita apte quadrat nomen Asixonpyiia ad ministerium. Est enim vetus verbum, usurpatum in 
publicis ministeriis civilibus, ac significat Graecis onera publica, sicut tributum, sumplum instruendae classis 
aut similia, ut testatur oratio Demosthenis 7ipob a- As7ixiivqv, quae tota consumitur in disputatione de publicis 
muneribus et immunitatibus: Orp asi 6ss od vaqii oug xivoa q od vOpoab 7iou<; sttJ popssvong od xss Asiav 
SE k8s8okse vai xoa q Asixoupyii aq, id est: Dicet indignos quosdam homines inventa immunitate detrectare 
publica onera. Et sic Romanis temporibus locuti sunt, ut ostendit rescriptum Pertinacis ff. De iure immunitatis, 



/. Semper: Eli Koi prf| 7100000 v ^sixoopyuso v xou> q jumi pa q c D xobo v ts: kvgov ad piBpco q ad vsuxai; etsi non 
liberat parentes omnibus oneribus publicis numerus natorum. Et commentarius Demosthenis scribit, 

Acixoupyii av genus esse tributorum, sumptus ludorum, sumptus instruendarum navium, curandi gymnasii et 
similium publicarum 82 ] curationum. Et Paulus pro collatione usurpavit 2 Cor. 9, 12. Officium huius collationis 
non solum supplet ea, quae desunt sanctis, sed etiam efficit, ut plures Deo ubertim agant gratias etc. Et Phil. 2, 
25 appellat Epaphroditum Acixoupyco v, ministrum necessitatis suae, 83 ] ubi certe non potest intelligi 
sacrificulus. Sed nihil opus est pluribus testimoniis, quum exempla ubique obvia sint legentibus Graecos 
scriptores, in quibus ^sixonpyii a usurpatur pro publicis oneribus civilibus seu ministeriis. Et propter 
diphthongum grammatici non deducunt a Xixrf|, quod significat preces, sed a publicis bonis, quae vocant Acuxa, 
ut sit ^sixoopyss co: curo, tracto publica bona. 

84 ] Illud est ridiculum, quod argumentantur altaris mentionem fieri in sacris literis, quare necesse sit 
missam esse sacrificium, quum parabola altaris per similitudinem a Paulo citetur. 85 ] Et missam fingunt dictam 
ab altari, mm. Quorsum opus erat tam procul accersere etymologiam, nisi volebant ostentare scientiam Ebraicae 
linguae? Quorsum opus est procul quaerere etymologiam, quum exstet nomen missa Deut. 16, 10, ubi significat 
collationes seu munera populi, non oblationem sacerdotis? Debebant enim singuli venientes ad celebrationem 
86] paschae aliquod munus quasi symbolam afferre. Hunc morem initio retinuerunt et Christiani. Convenientes 
afferebant panes, vinum et alia, ut testantur canones apostolorum. Inde sumebatur pars, quae consecraretur; 
reliquum distribuebatur pauperibus. Cum hoc more retinuerunt et nomen collationum missa. Et propter tales 
collationes apparet etiam alicubi missam dictam esse od yax 7iqv, nisi quis mavult ita dictam esse propter 
commune convivium. 87 ] Sed omittamus has nugas. Ridiculum est enim adversarios in re tanta adeo leves 
coniecturas afferre. Nam etiamsi missa dicitur oblatio, quid facit vocabulum ad illa somnia de opere operato et 
applicatione, quam fingunt aliis mereri remissionem peccatorum? Et potest oblatio dici propterea, quia ibi 
offeruntur orationes, gratiarum actiones et totus ille cultus, sicut et sttJ yapioxtia dicitur. Verum neque 
ceremoniae neque orationes ex opere operato sine fide prosunt. Quamquam nos hic non de orationibus, sed 
proprie de coena Domini disputamus. 

88] Graecus canon etiam multa dicit de oblatione, sed palam ostendit se non loqui proprie de corpore et 
sanguine Domini, sed de toto cultu, de precibus et gratiarum actionibus. Sic enim ait: Kai 7ioiiaov rf] pax q 

cd ^iorx; ysvss aOai xom 7ipoacpsE psiv aot Scrp asig Kai ilxsauat; Kai Onaiat; od vaipax kxoix; UJ 7tsE p 7iavxob q 
Aaom. Nihil offendit recte intellectum. Orat enim nos dignos effici ad offerendas preces et supplicationes et 
hostias incruentas pro populo. Nam ipsas preces vocat hostias incruentas. Sicut et paulo post: Exi 
7ipoa(pS£ ponpse v aot xrfi v AoyiKrfi v xam xqv Kai od vaupaKxov Aaxpsu av; offerimus, inquit, hunc rationalem et 
incruentum cultum. Inepte enim exponunt, qui hic rationalem hostiam malunt interpretari et transferunt ad 
ipsum corpus Christi, quum canon loquatur de toto cultu, et AoyiKrfi Carpsi a a Paulo, Rom. 12, 1, dicta sit 
contra opus operatum, videlicet de cultu mentis, de timore, de fide, de invocatione, de gratiarum actione etc. 

[De Missa pro Defunctis .] 

89 ] Quod vero defendunt adversarii nostri applicationem ceremoniae pro liberandis animabus defunctorum, 
qua ex re quaestum infinitum faciunt, nulla habent testimonia, nullum mandatum ex Scripturis. Neque vero est 
leve peccatum, tales cultus sine mandato Dei, sine exemplo Scripturae in ecclesia instituere, et coenam Domini 
institutam ad recordationem et praedicationem inter vivos transferre ad mortuos. Hoc est abuti nomine Dei 
contra secundum praeceptum. 

Primum enim contumelia est evangelii sentire, quod ceremonia ex opere operato sine fide sit sacrificium 
reconcilians Deum et satisfaciens pro peccatis. Horribilis oratio est, tantundem tribuere operi sacerdotis 
quantum morti Christi. Deinde peccatum et mors non possunt vinci nisi fide in Christum, sicut Paulus docet 
Rom. 5,1: Iustificari ex fide pacem habemus, quare non potest vinci poena purgatorii applicatione alieni operis. 

90 ] Omittemus iam, qualia habeant adversarii testimonia de purgatorio, quales existiment poenas esse 
purgatorii, quales habeat causas doctrina satisfactionum, quam supra ostendimus vanissimam esse. Illud tantum 
opponemus: certum est coenam Domini institutam esse propter remissionem culpae. Offert enim remissionem 
peccatorum, ubi necesse est vere culpam intelligere. Et tamen pro culpa non satisfacit, alioqui missa esset par 
morti Christi. Nec remissio culpae accipi potest aliter nisi fide. Igitur missa non est satisfactio, sed promissio et 
sacramentum requirens fidem. 



91 ] Ac profecto necesse est omnes pios acerbissimo dolore affici, si cogitent missam magna ex parte ad 
mortuos et ad satisfactiones pro poenis translatam esse. Hoc est tollere iuge sacrificium ex ecclesia, hoc est, 
Antiochi regnum, qui saluberrimas promissiones de remissione culpae, de fide transtulit ad vanissimas 
opiniones de satisfactionibus, hoc est, evangelium contaminare, corrumpere usum sacramentorum. Hi sunt, quos 
Paulus 1 Cor. 1 1, 27 dixit reos esse corporis et sanguinis Domini , qui oppresserunt doctrinam de fide, et 
remissionem culpae et corpus et sanguinem Domini ad sacrilegum quaestum praetextu satisfactionum 
contulerunt. Et huius sacrilegii poenas aliquando dabunt. Quare cavendum est nobis et omnibus piis 
conscientiis, ne approbent adversariorum abusus. 

92 ] Sed redeamus ad causam. Quum missa non sit satisfactio, nec pro poena nec proculpa, ex opere operato 
sine fide, sequitur applicationem pro mortuis inutilem esse. Neque hic opus est longiore disputatione. Constat 
enim, quod illae applicationes pro mortuis nulla habeant ex Scripturis testimonia. Nec tutum est in ecclesia 
cultus instituere sine auctoritate Scripturae. Et si quando opus erit, prolixius de tota re dicemus. Quid enim nunc 
rixemur cum adversariis, qui neque quid sacrificium, neque quid sacramentum, neque quid remissio 
peccatorum, neque quid sit fides, intelligunt? 

93 ] Nec Graecus canon applicat oblationem tamquam satisfactionem pro mortuis, quia applicat eam pariter 
beatis omnibus patriarchis, prophetis, apostolis. Apparet igitur, Graecos tamquam gratiarum actionem offerre, 
non applicare tamquam satisfactionem pro poenis, quamquam etiam loquuntur non de sola oblatione corporis et 
sanguinis Domini, sed de reliquis missae partibus, videlicet orationibus et gratiarum actionibus. Nam post 
consecrationem precantur, ut sumentibus prosit, non loquuntur de aliis. Deinde addunt: ’Exi 7ipoacpa§ popsev aoi 
xrfl v ^oyiKrfi v xarh xqv ^axpsu av ttJ 7tsE p xoao v £ v ni axsi oa va7ianaapsE vcov 7ipo7iaxoo pcov, 7taxas pwv, 
mxpiapyooo v, 7tpo(pqxcso v, od noaTOO /uov non significat ipsam hostiam, sed orationes et omnia, quae ibi 
geruntur. 94 ] Quod vero allegant adversarii patres de oblatione pro mortuis, scimus veteres loqui de oratione pro 
mortuis, quam nos non prohibemus, sed applicationem coenae Domini pro mortuis ex opere operato 
improbamus. Nec patrocinantur adversariis veteres de opere operato. Et ut maxime Gregorii aut recentiorum 95 ] 
testimonia habeant, nos opponimus clarissimas et certissimas scripturas. Et patrum magna dissimilitudo est. 
Homines erant et labi ac decipi poterant. Quamquam si nunc reviviscerent, ac viderent sua dicta praetexti 
luculentis illis mendaciis, quae docent adversarii de opere operato, longe aliter se ipsi interpretarentur. 

96 ] Falso etiam citant adversarii contra nos damnationem Aerii, quem dicunt propterea damnatum esse, 
quod negaverit in missa oblationem fieri pro vivis et mortuis. Saepe hoc colore utuntur, allegant veteres 
haereses, et cum his falso comparant nostram causam, ut illa collatione praegravent nos. Epiphanius testatur 
Aerium sensisse, quod orationes pro mortuis sint inutiles. Id reprehendii. Neque nos Aerio patrocinamur, sed 
vobiscum litigamus, qui haeresin manifeste pugnantem cum prophetis, apostolis et sanctis patribus sceleste 
defenditis, videlicet quod missa ex opere operato iustificet, quod mereatur remissionem culpae et poenae, etiam 
iniustis, pro quibus applicatur, si non ponant obicem. Hos perniciosos errores improbamus, qui laedunt gloriam 
passionis Christi et penitus obruunt doctrinam de iustitia fidei. 97 ] Similis fuit persuasio impiorum in lege, quod 
mererentur remissionem peccatorum non gratis per fidem, sed per sacrificia ex opere operato. Itaque augebant 
illos cultus et sacrificia, instituebant cultum Baal in Israel, in Iuda etiam sacrificabant in lucis. Quare prophetae 
damnata illa persuasione belligerantur non solum cum cultoribus Baal, sed etiam cum aliis sacerdotibus, qui 
sacrificia a Deo ordinata cum illa opinione impia faciebant. Verum haeret in mundo haec persuasio et haerebit 
semper, quod cultus et sacrificia sint propitiationes. Non ferunt homines carnales soli sacrificio Christi tribui 
hunc honorem, quod sit propitiatio, quia iustitiam fidei non intelligunt, sed parere honorem tribuunt reliquis 
cultibus et sacrificiis. 98 ] Sicut igitur in Iuda haesit apud impios pontifices falsa persuasio de sacrificiis, sicut in 
Israel baalitici cultus duraverunt, et tamen erat ibi ecclesia Dei, quae impios cultus improbabat: ita haeret in 
regno pontificio cultus baaliticus, hoc est, abusus missae, quam applicant, ut per eam mereantur iniustis 
remissionem culpae et poenae. Et videtur hic baaliticus cultus una cum regno pontificio duraturus esse, donec 
veniet Christus ad iudicandum, et gloria adventus sui perdet regnum antichristi. Interim omnes, qui vere credunt 
evangelio, debent improbare illos impios cultus excogitatos contra mandatum Dei ad obscurandam gloriam 
Christi et iustitiam fidei. 

99 ] Haec de missa breviter diximus, ut omnes boni viri ubique gentium intelligere queant, nos summo studio 
dignitatem missae tueri et verum usum ostendere et iustissimas habere causas, quare ab adversariis 
dissentiamus. Ac volumus admonitos esse omnes bonos viros, ne adiuvent adversarios defendentes 
profanationem missae, ne gravent se societate alieni peccati. Magna causa, magna res est, nec inferior illo 



negotio Eliae prophetae, qui cultum Baal improbabat. Nos modestissime causam tantam proposuimus et nunc 
sine contumelia respondimus. Quodsi commoverint nos adversarii, ut omnia genera abusuum missae 
colligamus, non tam clementer erit agenda causa. 

Art. XXVII. (XIII.) De Votis Monasticis. 

I] Apud nos in oppido Thuringiae Isenaco Franciscanus quidam fuit ante annos triginta, Iohannes Hilten, 
qui a suo sodalitio coniectus est in carcerem, propterea quod quosdam notissimos abusus reprehenderat. 

Vidimus enim eius scripta, ex quibus satis intelligi potest, quale fuerit ipsius doctrinae genus. Et qui norunt 
eum, testantur fuisse senem placidum 2] et sine morositate gravem. Is multa praedixit, quae partim evenerunt 
hactenus, partim iam videntur impendere, quae non volumus recitare, ne quis interpretetur, ea aut odio 
cuiusquam aut in gratiam alicuius narrari. Sed postremo, quum vel propter aetatem, vel propter squalorem 
carceris in morbum incidisset, accersivit ad se guardianum, ut suam valetudinem illi indicaret; quumque 
guardianus accensus odio pharisaico duriter obiurgare hominem propter doctrinae genus, quod videbatur 
officere culinae, coepisset, tum iste omissa iam mentione valetudinis ingemiscens inquit, se has iniurias aequo 
animo propter Christum tolerare, quum quidem nihil scripsisset aut docuisset, quod labefactare statum 
monachorum posset, tantum notos quosdam abusus reprehendisset. 3] Sed alius quidam, inquit, venit anno 
Domini MDXVI, qui destruet vos, nec poteritis ei resistere. Hanc ipsam sententiam de inclinatione regni 
monachorum et hunc annorum numerum postea etiam repererunt eius amici perscriptum ab ipso in 
commentariis suis inter annotationes, quas reliquerat in certos locos Danielis. 4 ] Quamquam autem, quantum 
huic voci tribuendum sit, eventus docebit, tamen exstant alia signa, quae minantur mutationem regno 
monachorum, non minus certa quam oracula. Constat enim, quantum sit in monasteriis hypocrisis ambitionis, 
avaritiae, quanta inscitia et indoctissimi cuiusque saevitia, quanta vanitas in concionibus, in excogitandis 
subinde novis aucupiis pecuniae. Et sunt alia 5] vitia, quae non libet commemorate. Quumque fuerint olim 
scholae doctrinae Christianae, nunc degeneraverunt velut ab aureo genere in ferreum, seu ut cubus platonicus in 
malas harmonias degenerat, quas Plato ait exitium afferre. Locupletissima quaeque monasteria tantum alunt 
otiosam turbam, quae ibi falso praetextu religionis helluatur de 6] publicis eleemosynis ecclesiae. Christus 
autem admonet de sale insipido, quod soleat effundi et conculcari, Matth. 5, 13. Quare ipsi 7] sibi monachi his 
moribus rata canunt. Et accedit nunc aliud signum, quod passim auctores sunt interficiendorum bonorum 
virorum. Has caedes Deus haud dubie brevi ulciscetur. 8] Neque vero accusamus omnes; arbitramur enim 
passim aliquos viros bonos in monasteriis esse, qui de humanis cultibus et factitiis, ut quidam scriptores vocant, 
moderate sentiunt, nec probant saevitiam, quam exercent hypocritae apud ipsos. 

9 ] Sed de genere doctrinae disputamus, quod nunc defendunt architecti Confutationis, non utrum vota 
servanda sint. Sentimus enim licita vota servari debere, sed utrum cultus illi mereantur remissionem peccatorum 
et iustificationem; utrum sint satisfactiones pro peccatis; utrum sint pares baptismo; utrum sint observatio 
praeceptorum et consiliorum; utrum sint perfectio evangelica; utrum habeant merita supererogationis; utrum 
merita illa applicata aliis salvent eos; utrum sint licita vota his opinionibus facta; utrum licita sint vota, quae 
praetextu religionis tantum ventris et otii causa suscepta sunt; utrum vere sint vota, quae sunt extorta aut invitis 
aut his, qui per aetatem nondum iudicare poterant de genere vitae, quos parentes aut amici intruserunt in 
monasteria, ut de publico alerentur, sine patrimonii privati iactura; utrum licita sint vota, quae palam vergunt ad 
malum exitum, vel quia propter imbecillitatem non servantur, vel quia hi, qui sunt in illis sodalitiis, coguntur 
abusus missarum, impios cultus sanctorum, consilia saeviendi in bonos viros 10 ] approbare et adiuvare. De his 
quaestionibus disputamus. Et quum nos in Confessione pleraque diximus de eiusmodi votis, quae etiam canones 
pontificum improbant, tamen adversarii iubent omnia, quae produximus, reiicere. His enim verbis usi sunt. 

Ac operae pretium est audire, quomodo cavillentur nostras rationes et quid afferant ad muniendam suam 
causam. Ideo breviter percurremus pauca quaedam argumenta nostra, et diluemus in his obiter cavillationes 
adversariorum. Quum autem haec tota causa diligenter et copiose a Luthero tractata sit in libro, cui titulum fecit: 
De votis monasticis, volumus hic librum illum pro repetito habere. 

II] Primum hoc certissimum est non esse licitum votum, quo sentit is, qui vovet, se mereri remissionem 
peccatorum coram Deo aut satisfacere pro peccatis coram Deo. Nam haec opinio est manifesta contumelia 
evangelii, quod docet nobis gratis donari remissionem peccatorum propter Christum, ut supra copiose dictum 
est. Recte igitur citavimus Pauli locum ad Galatas, Gal. 5, 4: Evacuati estis a Christo, qui in lege iustificamini, 
a gratia excidistis. Qui quaerunt remissionem peccatorum non fide in Christum, sed operibus monasticis, 
detrahunt de honore Christi et iterum crucifigunt Christum. Audite autem, audite, quomodo hic elabantur 



architecti Confutationis! 12] Pauli locum tantum de lege Mosis exponunt et addunt monachos omnia propter 
Christum observare et conari propius secundum evangelium vivere, ut mereantur vitam aeternam. Et addunt 
horribilem epilogum his verbis: Quare impia sunt, quae hic 13 ] contra monasticen allegantur. O Christe, 
quamdiu feres has contumelias, quibus evangelium tuum afficiunt hostes nostri! Diximus in Confessione 
remissionem peccatorum gratis accipi propter Christum per fidem. Si haec non est ipsa evangelii vox, si non est 
sententia Patris aeterni, quam tu, qui es in sinu Patris, revelasti mundo, iure plectimur. Sed tua mors testis est, 
tua resurrectio testis est, Spiritus Sanctus testis est, tota ecclesia tua testis est, vere hanc esse evangelii 
sententiam, quod consequamur remissionem peccatorum non propter nostra merita, sed propter te, per fidem. 

14 ] Paulus quum negat homines lege Mosis mereri remissionem peccatorum, multo magis detrahit hanc 
laudem traditionibus humanis, idque aperte ad Colossenses, 2, 16, testatur. Si lex Mosis, quae erat divinitus 
revelata, non merebatur remissionem peccatorum, quanto minus istae fatuae observationes abhorrentes a civili 
consuetudine vitae merentur remissionem peccatorum! 

15 ] Adversarii fingunt Paulum abolere legem Mosis, et Christum ita succedere, ut non gratis donet 
remissionem peccatorum, sed propter opera aliarum legum, si quae 16 ] nunc excogitentur. Hac impia et fanatica 
imaginatione obruunt beneficium Christi. Deinde fingunt inter hos, qui observant illam legem Christi, monachos 
propius observare quam alios, propter hypocrisin paupertatis, obedientiae et castitatis, quum quidem omnia sint 
plena simulationis. Paupertatem iactant in summa copia rerum omnium. Obedientiam iactant, quum nullum 
genus hominum libertatem habeat maiorem quam monachi. De coelibatu non libet dicere, qui quam purus sit in 
plerisque, qui student continere, Gerson indicat. Et quotusquisque continere studet? 

17 ] Scilicet hac simulatione propius secundum evangelium vivunt monachi. Christus non ita succedit Mosi, 
ut propter nostra opera remittat peccata, sed ut sua merita, suam propitiationem opponat irae Dei pro nobis, ut 
gratis nobis ignoscatur. Qui vero praeter Christi propitiationem propria merita opponit irae Dei, et propter 
propria merita consequi remissionem peccatorum conatur, sive afferat opera legis Mosaicae, sive Decalogi, sive 
regulae Benedicti, sive regulae Augustini, sive aliarum regularum, is abolet promissionem Christi, abiecit 
Christum et excidit gratia. Haec est Pauli sententia. 

18 ] Vide autem, Carole Caesar Imperator clementissime, videre, Principes, videre, omnes Ordines, quanta 
sit impudentia adversariorum! Quum Pauli locum in hanc sententiam citaverimus, ipsi adscripserunt: Impia 
sunt, quae hic contra monasticen allegantur. Quid 19 ] est autem certius, quam quod remissionem peccatorum 
consequuntur homines fide propter Christum? Et hanc sententiam audent isti nebulones impiam vocare. Nihil 
dubitamus, quin, si admoniti fuissetis de hoc loco, eximi e Confutatione tantam blasphemiam curassetis. 

Quum autem supra copiose ostensum 20 ] sit impiam opinionem esse, quod propter opera nostra 
consequamur remissionem peccatorum, breviores in hoc loco erimus. Facile enim inde prudens lector ratiocinari 
poterit, quod non mereamur remissionem peccatorum per opera monastica. Itaque et illa blasphemia nullo modo 
ferenda est, quae apud Thomam legitur, professionem monasticam parem esse baptismo. Furor est humanam 
traditionem, quae neque mandatum Dei neque promissionem habet, aequare ordinationi Christi, quae habet et 
mandatum et promissionem Dei, quae continet pactum gratiae et vitae aeternae. 

21] Secundo. Obedientia, paupertas et coelibatus, si tamen non sit impurus, exercitia sunt oa 5ioa (popa. 
Ideoque sancti uti eis sine impietate possunt, sicut usi sunt Bemhardus, Franciscus et alii sancti viri. Et hi usi 
sunt propter utilitatem corporalem, ut expeditiores essent ad docendum et ad alia pia officia, non quod opera 
ipsa per se sint cultus, qui iustificent aut mereantur vitam aeternam. Denique sunt ex illo genere, de quo Paulus 
ait 1 Tim. 4, 8: Corporalis exercitatio parumper 22 ] utilis est. Et credibile est alicubi nunc quoque esse bonos 
viros in monasteriis, qui serviunt ministerio Verbi, qui illis observationibus sine impiis opinionibus utuntur. 23 ] 
At sentire, quod illae observationes sint cultus, propter quos coram Deo iusti reputentur et per quos mereantur 
vitam aeternam, hoc pugnat cum evangelio de iustitia fidei, quod docet, quod propter Christum donetur nobis 
iustitia et vita aeterna. Pugnat et cum dicto Christi Matth. 15,9: Frustra colunt me mandatis hominum. Pugnat 
et cum hac sententia, Rom. 14, 23: Omne, quod non est ex fide, peccatum est. Quomodo autem possunt 
affirmare, quod sint cultus, quos Deus approbet tamquam iustitiam coram ipso, quum nullum habeant 
testimonium Verbi Dei? 

24 ] Sed videre impudentiam adversariorum. Non solum docent, quod observationes illae sint cultus 
iustificantes, sed addunt perfectiores esse cultus, hoc est, magis merentes remissionem peccatorum et 
iustificationem, quam sint alia vitae genera. Et hic concurrunt multae falsae ac perniciosae opiniones. Fingunt se 
servare praecepta et consilia. Postea homines liberales, quum somnient se habere merita supererogationis, 



vendunt haec 25] aliis. Haec omnia plena sunt pharisaicae vanitatis. Extrema enim impietas est sentire, quod 
Decalogo ita satisfaciant, ut supersint merita, quum haec praecepta omnes sanctos accusent: Diligas Dominum 
Deum tuum ex toto corde tuo, Deut. 6, 5, item: Non concupiscas, Rom. 7, 7. Propheta ait Ps. 116, 11: Omnia 
homo mendax, id est, non recte de Deo sentiens, non satis timens, non satis credens Deo. Quare falso gloriantur 
monachi in observatione monasticae vitae praeceptis satisfieri ac plus quam praecepta fieri. 

26] Deinde falsum et hoc est, quod observationes monasticae sint opera consiliorum evangelii. Nam 
evangelium non consulit discrimina vestitus, ciborum, abdicationem rerum propriarum. Hae sunt traditiones 
humanae, de quibus omnibus dictum est 1 Cor. 8, 8: Esca non commendat Deo. Quare neque cultus iustificantes 
sunt, neque perfectio, imo, quum his titulis fucatae proponuntur, sunt merae doctrinae daemoniorum. 

27] Virginitas suadetur, sed his, qui donum habent, ut supra dictum est. Error est autem perniciosissimus 
sentire, quod perfectio evangelica sit in traditionibus humanis. Nam ita etiam Mahometistarum monachi gloriari 
possent se habere perfectionem evangelicam. Neque est in observatione aliorum, quae dicuntur oa 5ioa (popa, 
sed quia regnum Dei est iustitia et vita in cordibus, Rom. 14, 17, ideo perfectio est crescere timorem Dei, 
fiduciam misericordiae promissae in Christo et curam obediendi vocationi, sicut et Paulus describit 
perfectionem 2 Cor. 3, 18: Transformamur a claritate in claritatem, tamquam a Domini Spiritu. Non ait: Alium 
subinde cucullum accipimus aut alios calceos aut alia cingula. Miserabile est in ecclesia tales pharisaicas, imo 
Mahometicas voces legi atque audiri, videlicet perfectionem evangelii, regni Christi, quod est vita aeterna, in 
his stultis observationibus vestium et similium nugarum collocari. 

28] Nunc audite Areopagitas nostros, quam indignam sententiam posuerint in Confutatione. Sic aiunt: 

Sacris literis expressum est monasticam vitam, debita observatione custoditam, quam per gratiam Dei quilibet 
monastici custodire possunt, mereri vitam aeternam, et quidem multo auctiorem Christus eis promisit Matth. 

19, 29, qui reliquerint demum 29] aut fratres etc. Haec sunt verba adversariorum, in quibus hoc primum 
impudentissime dicitur, quod sacris literis expressum sit vitam monasticam mereri vitam aeternam. Ubi enim 
loquuntur sacrae literae de monastica? Sic agunt causam adversarii, sic citant Scripturas nihili homines; quum 
nemo nesciat monasticam recens excogitatam esse, tamen allegant auctoritatem Scripturae, et quidem dicunt 
hoc suum decretum expressum esse in Scripturis. 

30] Praeterea contumelia afficiunt Christum, quum dicunt homines per monasticam mereri vitam aeternam. 
Deus ne suae quidem legi hunc honorem tribuit, quod mereatur vitam aeternam, sicut clare dicit apud Ezech., 
cap. 20, 25: Ego dedi eis praecepta non bona 31] et indicia, in quibus non vivent. Primum hoc certum est, quod 
vita monastica non meretur remissionem peccatorum, sed hanc fide gratis accipimus, ut supra dictum est. 

Deinde 32] propter Christum, per misericordiam donatur vita aeterna his, qui fide accipiunt remissionem, nec 
opponunt merita sua iudicio Dei, sicut et Bernhardus gravissime dicit: Necesse est primo omnium credere, quod 
remissionem peccatorum habere non possis nisi per indulgentiam Dei. Deinde, quod nihil prorsus habere queas 
operis boni, nisi et hoc dederit ipse. Postremo, quod aeternam vitam nullis pores operibus promereri, nisi 
gratis detur et illa. Cetera, quae in eandem sententiam sequuntur, supra recitavimus. Addit autem in fine 
Bernhardus: Nemo se seducat, quia, si bene cogitare voluerit, inveniet procul dubio, quod nec cum decem 
millibus possit occurrere ei, qui cum viginti millibus venit ad se. 33] Quum autem nec divinae legis operibus 
mereamur remissionem peccatorum aut vitam aeternam, sed necesse sit quaerere misericordiam promissam in 
Christo, multo minus observationibus monasticis, quum sint merae traditiones humanae, tribuendus est hic 
honor, quod mereantur remissionem peccatorum aut vitam aeternam. 

34] Ita simpliciter obruunt evangelium de gratuita remissione peccatorum et de apprehendenda misericordia 
promissa in Christo, qui docent monasticam vitam mereri remissionem peccatorum aut vitam aeternam, et 
fiduciam debitam Christo transferunt in illas stultas observationes. Pro Christo colunt suos cucullos, suas 
sordes. Quum autem et ipsi egeant misericordia, impie faciunt, quod fingunt merita supererogationis eaque aliis 
vendunt. 

35] Brevius de his rebus dicimus, quia ex his, quae supra de iustificatione, de poenitentia, de traditionibus 
humanis diximus, satis constat vota monastica non esse pretium, propter quod detur remissio peccatorum et vita 
aeterna. Et quum Christus vocet traditiones cultus inutiles, nullo modo sunt perfectio evangelica. 

36] Verum adversarii videri volunt astute moderari vulgarem persuasionem de perfectione. Negant 
monasticam vitam perfectionem esse, sed dicunt statum esse acquirendae perfectionis. Belle dictum est, et 
meminimus hanc correctionem exstare apud Gersonem. Apparet enim prudentes viros offensos immodicis illis 
encomiis vitae monasticae, quum non auderent in totum detrahere ei laudem perfectionis, addidisse hanc 



SE 7iavoo pOcomv, quod sit status acquirendae perfectionis. 37] Hoc si sequimur, nihilo magis erit monastica 
status perfectionis quam vita agricolae aut fabri. Nam hi quoque sunt status acquirendae perfectionis. Omnes 
enim homines in quacunque vocatione perfectionem expetere debent, hoc est, crescere in timore Dei, in fide, in 
dilectione proximi et similibus virtutibus spiritualibus. 

38] Exstant in historiis eremitarum exempla, Antonii et aliorum, quae exaequant genera vitae. Scribitur 
Antonio petenti, ut Deus sibi ostenderet, quantum in hoc vitae genere proficeret, quendam in urbe Alexandria 
sutorem monstratum esse per somnium, cui compararetur. Postridie Antonius veniens in urbem accedit ad 
sutorem, exploraturus illius exercitia et dona; collocutus cum homine nihil audit, nisi mane eum pro universa 
civitate paucis verbis orare, deinde arti suae operam dare. Hic intellexit Antonius non esse iustificationem 
tribuendam illi vitae generi, quod susceperat. 

39] Sed adversarii, etsi nunc moderantur laudes de perfectione, tamen aliter reipsa sentiunt. Vendunt enim 
merita et applicant pro aliis hoc praetextu, quod observent praecepta et consilia, quare reipsa sentiunt sibi 
superesse merita. Quid est autem arrogare sibi perfectionem, si hoc non est? Deinde in ipsa Confutatione 
positum est, quod monastici contendant propius secundum evangelium vivere. Tribuit igitur perfectionem 
traditionibus humanis, si ideo propius secundum evangelium vivunt monachi, quia non habent proprium, quia 
sunt coelibes, quia obediunt regulae in vestitu, cibis et similibus nugis. 

40] Item, Confutatio dicit monachos mereri vitam aeternam auctiorem, et allegat Scripturam, Matth. 19, 29: 
Qui reliquerit domum etc.; scilicet, hic quoque perfectionem arrogat factitiis religionibus. Sed hic locus 
Scripturae nihil facit ad vitam monasticam. Non enim hoc vult Christus, quod deserere parentes, coniugem, 
fratres sit opus ideo faciendum, quia mereatur remissionem peccatorum et vitam aeternam. Imo maledicta est 
illa desertio. Fit enim cum contumelia Christi, si quis ideo deserat parentes aut coniugem, ut hoc ipso opere 
mereatur remissionem peccatorum et vitam aeternam. 

41] Duplex autem desertio est. Quaedam fit sine vocatione, sine mandato Dei; hanc non probat Christus, 
Matth. 15, 9. Nam opera a nobis electa sunt inutiles cultus. Clarius autem hinc apparet Christum non probare 
hanc fugam, quia loquitur de deserenda uxore et liberis. Scimus autem, quod mandatum Dei prohibet deserere 
uxorem et liberos. Alia desertio est, quae fit mandato Dei, videlicet quum cogit nos potestas aut tyrannis cedere, 
aut negare evangelium. Hic habemus mandatum, ut potius sustineamus iniuriam, potius eripi nobis patiamur 
non solum facultates, coniugem, liberos, sed vitam quoque. Hanc desertionem probat Christus ideoque addit: 
propter evangelium, ut significet se de his loqui, non qui faciunt iniuriam uxori et liberis, sed qui propter 
confessionem evangelii 42] sustinent iniuriam. Corpus nostrum etiam deserere debemus propter evangelium. 

Hic ridiculum fuerit sentire, quod cultus Dei sit se ipsum occidere et relinquere corpus sine mandato Dei. Ita 
ridiculum est sentire, quod cultus Dei sit deserere possessiones, amicos, coniugem, liberos sine mandato Dei. 

43] Constat igitur male detorqueri dictum Christi ad vitam monasticam. Nisi fortassis hoc quadrat, quod 
centuplum in hac vita recipiunt. Plurimi enim fiunt monachi non propter evangelium, sed propter culinam et 
otium, qui pro exiguis patrimoniis inveniunt 44] amplissimas opes. Sed ut tota res monastica simulationis plena 
est, ita falso praetextu testimonia Scripturae citant, ut dupliciter peccent, hoc est, ut fallant homines, et fallant 
praetextu nominis divini. 

45] Citatur et alius locus de perfectione, Matth. 19, 21: Si vis perfectus esse, vade, vende, quae habes, et da 
pauperibus et veni et sequere me. Hic locus exercuit multos, qui finxerunt perfectionem esse, possessiones ac 
dominia rerum abiicere. 46] Sinamus philosophos Aristippum praedicare, qui magnum auri pondus abiecit in 
mare. Talia exempla nihil pertinent ad Christianam perfectionem. Rerum divisio, dominia et possessio sunt 
ordinationes civiles, approbatae Verbo Dei in praecepto, Exod. 20, 15: Non furtum facies. Desertio facultatum 
non habet mandatum aut consilium in Scripturis. Nam evangelica paupertas non est desertio rerum, sed non esse 
avarum, non confidere opibus, sicut David pauper erat in ditissimo regno. 

47] Quare quum desertio facultatum sit mere traditio humana, est inutilis cultus. Et immodica sunt illa 
encomia in Extravagante, quae ait abdicationem proprietatis omnium rerum propter Deum meritoriam et 
sanctum et viam perfectionis esse. Et periculosissimum est rem pugnantem cum civili consuetudine talibus 
immoderatis laudibus efferre. 48] At Christus hic perfectionem vocat. Imo iniuriam faciunt textui, qui 
truncatum allegant. Perfectio est in hoc, quod addit Christus: 49] Sequere me. Exemplum obedientiae in 
vocatione propositum est. Et quia vocationes dissimiles sunt, ita haec vocatio non est omnium, sed proprie ad 
illam personam, cum qua ibi loquitur Christus, pertinet, sicut vocatio Davidi ad regnum, Abrahami ad 
mactandum filium non sunt nobis imitandae. Vocationes sunt personales, sicut negotia ipsa variant temporibus 



et personis; sed exemplum obedientiae est generale. 50] Perfectio erat futura illi iuveni, si huic vocationi 
credidisset et obedivisset. Ita perfectio nobis est obedire unumquemque vera fide suae vocationi. 

51] Tertio. In votis monasticis promittitur castitas. Supra autem diximus de coniugio sacerdotum, non posse 
votis aut legibus tolli ius naturae in hominibus. Et quia non omnes habent donum continentiae, multi propter 
imbecillitatem infeliciter continent. Neque vero ulla vota aut ullae leges possunt abolere mandatum Spiritus 
Sancti, 1 Cor. 7, 2: Propter fornicationem unusquisque habeat uxorem suam. Quare hoc votum non est licitum 
in his, qui non habent donum continentiae, sed propter imbecillitatem contaminantur. 52] De hoc toto loco satis 
supra dictum est, in quo profecto mirum est, quum versentur ob oculos pericula et scandala, tamen adversarios 
defendere suas traditiones contra manifestum Dei praeceptum. Nec commovet eos vox Christi, qui obiurgat 
Pharisaeos, Matth. 23, 13 sqq., qui traditiones contra mandatum Dei fecerant. 

53] Quarto. Liberant hos, qui vivunt in monasteriis, impii cultus, quales sunt profanatio missae ad quaestum 
collatae pro mortuis, cultus sanctorum, in quibus duplex vitium est, et quod sancti in locum Christi surrogantur 
et impie coluntur, sicut linxerunt Dominicastri rosarium beatae Virginis, quod est mera flaxxoAoyti a non minus 
stulta quam impia, vanissimam fiduciam alens. Deinde hac ipsae impietates tantum conferuntur ad 54] 
quaestum. Item, evangelium de gratuita remissione peccatorum propter Christum, de iustitia fidei, de vera 
poenitentia, de operibus, quae habent mandatum Dei, neque audiunt neque docent. Sed versantur aut in 
philosophicis disputationibus aut in traditionibus ceremoniarum, quae obscurant Christum. 

55] Non hic dicemus de illo toto cultu ceremoniarum, de lectionibus, cantu et similibus rebus, quae poterant 
tolerari, si haberentur pro exercitiis, sicut lectiones in scholis, quarum finis est docere audientes et inter 
docendum aliquos commovere ad timorem aut fidem. Sed nunc fingunt has ceremonias esse cultus Dei, qui 
mereantur remissionem peccatorum ipsis et aliis. Ideo enim augent has ceremonias. Quodsi susciperent ad 
docendos et adhortandos auditores, breves et accuratae lectiones plus prodessent quam illae infinitae 
Paxxo^oyii ai. 56] Ita tota vita monastica plena est hypocrisi et falsis opinionibus. Ad haec omnia accedit et hoc 
periculum, quod, qui sunt in illis collegiis, coguntur assentiri persequentibus veritatem. Multi igitur graves et 
magnae rationes sunt, quae liberant bonos viros ab hoc vitae genere. 

57] Postremo multos liberant ipsi canones, qui aut illecti artibus monachorum sine iudicio voverunt, aut 
coacti ab amicis voverunt. Talia vota ne canones quidem pronuntiant esse vota. Ex his omnibus apparet 
plurimas esse causas, quae docent vota monastica, qualia hactenus facta sunt, non esse vota, quare tuto deseri 
potest vitae genus plenum hypocrisis et falsarum opinionum. 

58] Hic obiiciunt ex lege Nazaraeos, Num. 6, 2 sqq. Sed hi non suscipiebant vota sua cum his opinionibus, 
quas hactenus diximus nos reprehendere in votis monachorum. Nazaraeorum ritus erat exercitium aut 
protestatio fidei coram hominibus; non merebatur remissionem peccatorum coram Deo, non iustificabat coram 
Deo. Deinde sicut nunc circumcisio aut mactatio victimarum non esset cultus, ita nec ritus Nazaraeorum nunc 
debet proponi tamquam cultus, sed debet iudicari simpliciter oa 5ioa (popov. Non igitur recte confertur 
monachatus sine verbo Dei excogitatus, ut sit cultus, qui mereatur remissionem peccatorum et iustificationem, 
cum ritu Nazaraeorum, qui habebat verbum Dei, nec traditus erat in hoc, ut mereretur remissionem peccatorum, 
sed ut esset exercitium externum sicut aliae ceremoniae legis. Idem de aliis votis in lege traditis dici potest. 

59] Allegantur et Rechabitae, qui nec possessiones habebant ullas, nec vinum bibebant, ut scribit Ieremias 
cap. 35, 6 sq. Scilicet pulchre quadrat exemplum Rechabitarum ad monachos nostros, quorum monasteria 
superant palatia regum, qui lautissime vivunt. Et Rechabitae in illa omnium rerum penuria tamen erant 
coniuges. Nostri monachi, quum affluant omnibus deliciis, profitentur coelibatum. 

60] Ceterum exempla iuxta regulam, hoc est, iuxta Scripturas certas et claras, non contra regulam seu contra 
Scripturas interpretari convenit. 61] Certissimum est autem observationes nostras non mereri remissionem 
peccatorum aut iustificationem. Quare quum laudantur Rechabitae, necesse est eos morem suum non ideo 
servasse, quod sentirent se per eum mereri remissionem peccatorum, aut opus ipsum cultum esse iustificantem, 
aut propter quem consequerentur vitam aeternam, non per misericordiam Dei, propter semen promissum. Sed 
quia habuerunt mandatum parentum, laudatur obedientia, de qua exstat praeceptum Dei: Honora patrem et 
matrem. 

62] Deinde mos habebat finem proprium: quia peregrini erant, non Israelitae, apparet patrem voluisse eos 
certis notis discernere a suis popularibus, ne relaberentur ad impietatem popularium. Volebat his notis eos 
admonere doctrinae fidei et immortalitatis. 63] Talis finis est licitus. At fines monasticae longe alii traduntur. 
Fingunt opera monastices cultus esse, fingunt ea mereri remissionem peccatorum ac iustificationem. Est igitur 



dissimile monasticae exemplum Rechabitarum; ut omittamus hic alia incommoda, quae haerent in praesenti 
monastica. 

64] Citant et ex priore ad Timotheum, cap. 5,11 sqq., de viduis, quae servientes ecclesiae alebantur de 
publico, ubi ait: Nubere volunt, habentes damnationem, quia primam 65] fidem irritam fecerunt. Primum hic 
fingamus apostolum de votis loqui; tamen hic locus non patrocinabitur monasticis votis, quae fiunt de impiis 
cultibus, et hac opinione, ut mereantur remissionem peccatorum et justificationem. Paulus enim tota voce 
damnat omnes cultus, omnes leges, omnia opera, si ita observentur, ut mereantur remissionem peccatorum, aut 
ut propter ea consequamur vitam aeternam, non propter Christum per misericordiam. Ideo necesse est vota 
viduarum, si qua fuerunt, dissimilia fuisse votis monasticis. 

66] Praeterea, si non desinant adversarii detorquere locum ad vota, detorquendum erit eodem hoc quoque, 
quod vetat eligi viduam minorem annis sexaginta, 1 Tim. 5, 9. Ita vota 67] ante eam aetatem facta erunt irrita. 
Sed nondum norat ecclesia haec vota. Itaque damnat Paulus viduas, non quia nubunt, iubet enim nubere 
iuniores, sed quia publico sumptu alitae lasciviebant ideoque fidem abiiciebant. Hoc vocat primam fidem, 
scilicet non voti monastici, sed Christianismi. Et hoc modo fidem accipit in eodem capite, v. 8: Si quis 
proprios, et maxime domesticos, non curat, fidem abnegavit. 68] Aliter enim de fide loquitur quam sophistae. 
Non tribuit fidem his, qui habent peccatum mortale. Ideo dicit hos abiicere fidem, qui non curant propinquos. Et 
ad eundem modum dicit mulierculas petulantes fidem abiicere. 

69] Percurrimus aliquot nostras rationes et obiter diluimus ea, quae adversarii obiiciunt. Et haec collegimus 
non solum propter adversarios, sed multo magis propter pias mentes, ut habeant in conspectu causas, quare 
improbare debeant hypocrisin et fictos cultus monasticos, quos quidem totos haec una vox Christi abrogat, 
quum ait Matth. 15, 9: Frustra colunt me mandatis hominum. Quare vota ipsa et observationes ciborum, 
lectionum, cantuum, vestitus, calceorum, cingulorum inutiles cultus sunt coram Deo. Et certo sciant omnes piae 
mentes simpliciter pharisaicam et damnatam opinionem esse, quod illae observationes mereantur remissionem 
peccatorum, quod propter eas iusti reputemur, quod propter eas consequamur vitam aeternam, non 70] per 
misericordiam propter Christum. Et necesse est sanctos viros, qui in his vitae generibus vixerunt, abiecta fiducia 
talium observationum didicisse, quod remissionem peccatorum propter Christum gratis haberent, quod propter 
Christum per misericordiam consecuturi essent vitam aeternam, non propter illos cultus, quod Deus tantum 
approbet cultus suo Verbo institutos, qui valeant in fide. 

Art. XXVIII. (XIV.) De Potestate Ecclesiastica. 

1] Vehementer hic vociferantur adversarii de privilegiis et immunitatibus ecclesiastici status et addunt 
epilogum: Irrita sunt omnia, quae in praesenti articulo contra immunitatem ecclesiarum et sacerdotum 
inferuntur. 2] Haec est mera calumnia; nos enim de rebus aliis in hoc articulo disputavimus. Ceterum saepe 
testari sumus nos politicas ordinationes et donationes Principum et privilegia non reprehendere. 

3] Sed utinam vicissim audirent adversarii, querelas ecclesiarum et piarum mentium! Dignitates et opes suas 
fortiter tuentur adversarii, interim statum ecclesiarum negligunt, non curant recte doceri ecclesias et sacramenta 
rite tractari. Ad sacerdotium admittunt quoslibet sine discrimine. Postea imponunt onera intolerabilia, quasi 
delectentur exitio aliorum, suas traditiones longe accuratius servari postulant quam evangelium. 4] Nunc in 
gravissimis et difficillimis controversiis, de quibus populus misere cupit doceri, ut habeat aliquid certi, quod 
sequatur, non expediunt mentes, quas dubitatio acerbissime cruciat, tantum conclamant ad anna. Praeterea in 
rebus manifestis decreta sanguine scripta proponunt, quae minantur honenda supplicia hominibus, nisi 
manifeste 5] contra mandata Dei faciant. Hic vicissim oportebat vos videre lacrimas miserorum et audire 
miserabiles querelas multorum bonorum hominum, quas baud dubie respicit et exaudit Deus, cui aliquando 
rationem procurationis vestrae reddituri estis. 

6] Quum autem nos in Confessione, in hoc articulo, varios locos complexi simus, adversarii nihil respondent 
nisi episcopos habere potestatem regiminis et coercitivae correctionis, ad dirigendum subditos in finem 
beatitudinis aeternae et ad potestatem regiminis requiri potestatem iudicandi, definiendi, discernendi et statuendi 
ea, quae ad praefatum finem expediunt aut conducunt. Haec sunt verba Confutationis, in quibus docent nos 
adversarii, quod episcopi habeant auctoritatem condendi leges utiles ad consequendam vitam aeternam. De hoc 
articulo controversia est. 

7] Oportet autem in ecclesia retinere hanc doctrinam, quod gratis propter Christum fide accipiamus 
remissionem peccatorum. Oportet et hanc doctrinam retineri, quod humanae traditiones sint inutiles cultus, 
quare nec peccatum nec iustitia in cibo, potu, vestitu et similibus rebus collocanda est, quarum usum voluit 



Christus liberum relinqui, quum ait Matth. 15, 11: Quod intrat in os, non coinquinat hominem, et Paulus Rom. 
14, 17: Regnum 8 ] Dei non est esca aut potus. Itaque nullum habent ius episcopi condendi traditiones extra 
evangelium, ut mereantur remissionem peccatorum, ut sint cultus, quos approbet Deus tamquam iustitiam, et 
qui gravent conscientias, ita ut peccatum sit eos omittere. Haec omnia docet vel unus locus in Actis, 15, 9 sq., 
ubi apostoli dicunt: Fide purificari corda. Et deinde prohibent imponere iugum, et ostendunt, quantum periculi 
sit, exaggerant peccatum istorum, qui onerant ecclesiam. Quid tentatis Deum? inquiunt. Hoc fulmine nihil 
terrentur adversarii nostri, qui vi defendunt traditiones et impias opiniones. 

Nam et supra damnaverunt articulum XV., 9 ] in quo posuimus, quod traditiones non mereantur remissionem 
peccatorum, et hic dicunt traditiones conducere ad vitam aeternam. Num merentur remissionem peccatorum? 
Num sunt cultus, quos approbat Deus tamquam iustitiam? Num vivificant corda? 10 ] Paulus ad Colossenses, 2, 
20 sqq., ideo negat prodesse traditiones ad iustitiam aeternam et vitam aeternam, quia cibus, potus, vestitus et 
similia sint res usu pereuntes. At vita aeterna in corde rebus aeternis, hoc est, Verbo Dei et Spiritu Sancto, 
efficitur. Expediant igitur adversarii, quomodo conducant traditiones ad vitam aeternam. 

11 ] Quum autem evangelium clare testetur, quod non debeant imponi ecclesiae traditiones, ut mereantur 
remissionem peccatorum, ut sint cultus, quos approbet Deus tamquam iustitiam, ut gravent conscientias, ita ut 
omittere eas iudicetur esse peccatum: nunquam poterunt adversarii ostendere, quod episcopi habeant potestatem 
tales cultus instituendi. 

12] Ceterum quam potestatem tribuat evangelium episcopis, diximus in Confessione. Qui nunc sunt 
episcopi, non faciunt episcoporum officia iuxta evangelium; sed sint sane episcopi iuxta politiam canonicam, 
quam non reprehendimus. Verum nos de episcopo loquitur iuxta evangelium. 13 ] Et placet nobis vetus partitio 
potestatis in potestatem ordinis et potestatem iuris dictionis. Habet igitur episcopus potestatem ordinis, hoc est, 
ministerium Verbi et sacramentorum, habet et potestatem iurisdictionis, hoc est, auctoritatem excommunicandi 
obnoxios publicis criminibus et rursus absolvendi eos, si conversi 14 ] petant absolutionem. Neque vero habent 
potestatem tyrannicam, hoc est, sine certa lege, neque regiam, hoc est, supra legem, sed habent certum 
mandatum, certum verbum Dei, quod docere, iuxta quod exercere suam iurisdictionem debent, quare non 
sequitur, etiamsi habeant aliquam iurisdictionem, quod possint novos cultus instituere. Nam cultus nihil 
pertinent ad iurisdictionem. Et habent Verbum, habent mandatum, quatenus exercere iurisdictionem debeant, 
scilicet, si quis commiserit adversus illud Verbum, quod acceperunt a Christo. 

15 ] Quamquam nos in Confessione addidimus etiam, quatenus liceat eis condere traditiones, videlicet non 
tamquam necessarios cultus, sed ut sit ordo in ecclesia propter tranquillitatem. Et hae non debent laqueos 
iniicere conscientiis, tamquam praecipiant necessarios cultus, sicut Paulus docet, quum ait Gal. 5, 1: In 
libertate, qua Christus vos liberavit, state, nec iterum iugo servitutis subiiciamini. 16 ] Oportet igitur liberum 
usum tabum ordinationum relinqui, modo ut scandala vitentur, ne iudicentur esse cultus necessarii; sicut 
pleraque ordinaverunt ipsi apostoli, quae tempore mutata sunt. Neque ita tradiderunt, ut mutare non liceret. Non 
enim dissentiebant a suis scriptis, in quibus magnopere laborant, ne ecclesiam opprimat opinio, quod ritus 
humani sint necessarii cultus. 

17 ] Haec est simplex ratio traditionum interpretandarum, videlicet ut sciamus eas non esse necessarios 
cultus, et tamen propter vitanda scandala in loco sine superstitione 18 ] observemus. Et sic multi docti et magni 
viri in ecclesia senserunt. Nec videmus, quod opponi possit. Certum est enim, sententiam illam, Lue. 10, 16: 

Qui vos audit, me audit, non loqui de traditionibus, sed maxime contra traditiones facere. Non est enim 
mandatum cum libera, ut vocant, sed cautio de rato, de speciali mandato, hoc est, testimonium datum apostolis, 
ut eis de alieno verbo, non de proprio, credamus. Vult enim Christus nos confirmare, quemadmodum opus erat, 
ut sciremus verbum traditum per homines efficax esse, nec quaerendum esse aliud verbum 19 ] de coelo. De 
traditionibus non potest accipi: Qui vos audit, me audit. Requirit enim Christus, ut ita doceant, ut ipse audiatur, 
quia dicit: Me audit. Igitur suam vocem, suum verbum vult audiri, non traditiones humanas. Ita dictum, quod 
maxime pro nobis facit et gravissimam consolationem et doctrinam continet, detorquent isti asini ad res 
nugacissimas, discrimina ciborum, vestitus et similia. 

20] Citant et hoc, Ebr. 13, 17: Obedite praepositis vestris. Haec sententia requirit obedientiam erga 
evangelium. Non enim constituit regnum episcopis extra evangelium. Nec debent episcopi traditiones contra 
evangelium condere, aut traditiones suas contra evangelium interpretari. Idque quum faciunt, obedientia 
prohibetur, iuxta illud, Gal. 1, 8: Si quis aliud evangelium docet, anathema sit. 



21 ] Idem respondemus ad hunc locum, Matth. 24, 3: Quidquid dixerint, facite, quod constet non 
universaliter praecipi, ut omnia recipiamus, quia alibi, Act. 5, 29, iubet Scriptura plus obedire Deo quam 
hominibus. Quando igitur impia docent, non sunt audiendi. Haec autem impia sunt, quod traditiones humanae 
sint cultus Dei, quod sint necessarii cultus, quod mereantur remissionem peccatorum et vitam aeternam. 

22 ] Obiiciunt et scandala publica et motus, qui exorti sunt praetextu nostrae doctrinae. Ad 23 ] haec breviter 
respondemus. Si in unum conferantur omnia scandala, tamen unus articulus de remissione peccatorum, quod 
propter Christum gratis consequamur remissionem peccatorum per fidem, 24 ] tantum affert boni, ut omnia 
incommoda obruat. Et hic initio conciliavit Luthero non tantum nostrum favorem, sed etiam multorum, qui nunc 
nos oppugnant. 

na^ouoa yoa p sUUu 6st Xoa pig, oa pvoa povsg 5as Pporoii, 
inquit Pindarus. Nos tamen neque deserere veritatem necessariam ecclesiae volumus, 25 ] neque assentiri 
adversariis condemnantibus eam possumus. Oportet enim Deo magis obedire quam hominibus. Isti rationem 
schismatis excitati reddent, qui manifestam veritatem initio condemnaverunt et nunc summa crudelitate 
persequuntur. Deinde nullane scandala 26 ] haerent apud adversarios? Quantum mali est in sacrilega 
profanatione missae ad quaestum collatae! quanta turpitudo in coelibatu! Sed omittamus comparationem. Haec 
pro 27 ] tempore respondimus ad Confutationem. Nunc iudicium permittimus omnibus piis, an adversarii recte 
glorientur se Confessionem nostram Scripturis vere confutasse. 

TEAOS 

IV. 

5 

[ARTICULI SMALCALDICI.] 

Articuli Christianae Doctrinae, 

qui a nostris concilio, si quod vel Mantuae vel alibi congregandum fuisset, exhibendi fuerant, indicantes, 

quid recipere vel concedere possemus et quid non, 
scripti a D. Martino Luthero 

Anno 1537. 

Praefatio D. Martini Lutheri. 

1 ] Quum papa Paulus, huius nominis tertius, concilium indiceret anno superiori circa Pentecosten Mantuae 
congregandum, et paulo post ab urbe Mantua alio transferret (unde nondum constat, quo illud convocare vel 
velit vel possit) et nobis quoque sperandum esset, ut ad concilium ipsi etiam vocaremur, vel metuendum, ne non 
vocati damnaremur, iniungebatur mihi, ut articulos doctrinae nostrae conscriberem et colligerem, si forte res 
procederet, ut constaret, quid et quatenus pontificiis cedere, et in quibus capitibus constanter perseverare et 
vellemus et possemus. 

2] Conscripsi igitur hosce articulos et nostrae parti tradidi. A nostris illi recepti et unanimi confessione 
approbati sunt et decretum est, ut concilio (si quod a papa et pontificiis tandem sine mendaciis et fraudibus vero, 
legitimo et Christiano modo institueretur, sicut omnino deberet) publice offerrentur, et fidei nostrae 
confessionem explicarent. 

Quum autem Romana ista aula seu 3] curia adeo formidet Christianum liberumque concilium et lucem 
turpissime fugiat, ita ut etiam ipsis pontificiis spes concilii Christiani non tantum convocandi, sed etiam ferendi 
et concedendi prorsus adempta sit, unde sane offenduntur merito multi pontificii et aegre ferunt negligentiam 
istam papae, ac inde facile colligunt malle papam interitum totius Christianitatis et damnationem omnium 
animarum quam sui et suorum vel exiguam saltem reformationem, et quam tyrannidi suae modum praescribi 
patiatur : ideo et nihilominus articulos hos in publicum emittere volui, ut si citius ex hac vita evocarer, quam 
concilium congregaretur (quod ita eventurum esse omnino confido et spero, quum lucifugi isti nebulones 
nimium in protrahendo et impediendo concilio laborent), ut, inquam, ii, qui post me vivent et remanebunt, 

testimonium et confessionem meam haberent et proponere possent adiunctam confessioni, quam antea 
publicavi, in qua hactenus constanter pennansi et permanebo deinceps per Dei gratiam. 

4] Quid enim dicam? Quomodo querelam instituam? Adhuc superstes sum, scribo, conciones habeo et 
praelego publice et quotidie, et tamen virulenti homines non tantum ex adversariis, sed etiam falsi fratres, qui 
nobiscum se sentire aiunt, mea scripta et doctrinam meam simpliciter contra me afferre et allegare audent, me 
vivente, vidente et audiente, etiamsi sciant me aliter docere, et volunt virus suum meo labore exornare et 
miseros homines meo sub nomine decipere et seducere. Quid ergo, bone Deus, post obitum meum fiet? 

5] Deberem quidem ad omnia respondere, dum adhuc vivo. Sed quaeso, quomodo omnia diaboli ora 
obstruere solus possum? praesertim eorum (utpote venenatorum omnium), qui nec audire nec attendere volunt, 
quid scribamus, sed in eo toti sunt, ut verba nostra etiam in minutissimis literis scelerate pervertant et depravent. 
His ergo diabolus respondeat et tandem ira Dei, quemadmodum merentur. 6] Saepe recordor boni Gersonis 
dubitantis, num quid boni publice scribendum et proferendum sit. Si scriptio omittitur, multae animae 
negliguntur, quae liberari potuissent. Si vero illa praestatur, statim diabolus praesto est cum linguis pestiferis et 
calumniarum plenis, quae omnia corrumpunt et veneno inficiunt, ut utilitas scriptorum impediatur. 7] Quid 
tamen ex ista malitia sua commodi recipiant, manifestum est. Quia enim nos mendaciis perdite onerarunt et 
simpliciores per ista mendacia in suo coetu retinere voluerunt, Deus opus suum subinde promovit et ipsorum 
coetum reddidit minorem, nostrum vero maiorem, ac ipsos ob mendacia confudit et confundit etiamnum. 

8] Recitabo historiam. Fuit Wittebergae Doctor quidam ex Galbis missus, qui nobis palam indicabat, regi 
suo certo certius persuasum esse apud nos nullam esse ecclesiam, nullum magistratum, nullum coniugium, sed 
promiscue omnes pecudum more vivere pro arbitrio. 9] Dic iam, quo vultu nos coram tribunali Christi in ultimo 
iudicio sint aspecturi ii, qui tam crassa et prodigiosa mendacia regi et aliis regnis per sua scripta inculcarunt ceu 
veritatem? Christus, omnium nostrum Dominus et iudex, scit ipse istos mentiri et semper mentitos esse. Huius 
sententiam vicissim audire cogentur, quod certo scio. Deus convertat convertendos, ut agant poenitentiam! 
Ceteros obruet vae et ah in aeternum. 

10] Ut autem redeam ad rem, optarim ex animo concilium Christianum et liberum aliquando congregari, ut 
multis et rebus et hominibus consuleretur; non quod nos concilio indigeamus (nostrae enim ecclesiae per Dei 
gratiam puritate Verbi et vero usu sacramentorum ac cognitione vocationum et verorum operum ita sunt 
illustratae et constitutae, ut concilio opus nobis non sit, nec a concilio de his rebus quidquam melius sperare et 
exspectare possimus), sed quod in episcopatibus videamus passim multas parochias plane desertas et vacuas, ita 
ut prae dolore cor hominis pii exstingui facile possit. Et tamen nec episcopi nec canonici curant, quomodo 
miseri homines vel vivant vel moriantur, pro quibus tamen Christus est mortuus, quem miseri homines ut verum 
pastorem cum ovibus suis loquentem audire non possunt. 11] Et hoc me movet, ut exhorrescens vehementer 
metuam, ne Christus ipse aliquando convocet concilium angelicum contra Germaniam, quo funditus deleamur, 
sicut Sodoma et Gomorrha, quandoquidem tam temere ipsi illudimus nomine et praetextu concilii. 

12] Praeter haec tam necessaria negotia ecclesiastica essent quoque res magnae in statu politico corrigendae, 
ut discordia principum et statuum. Usura et avaritia ceu diluvium inundarunt et specie iuris defenduntur. 
Petulantia, lascivia, superbia et luxus ac fastus in vestitu, crapula, alea, pompa, vitiorum et scelerum concursus, 
malitia, contumacia subditorum, familiae, opificum, mercenariorum, rusticorum aucupia et iniquissima in 
venditionibus aestimatio (et quis recitare potest omnia?) adeo accreverunt, ut decem conciliis et viginti comitiis 
politicis corrigi nequeant. Si haec principalia in ecclesiastico et politico statu, quae contra 13] Deum fiunt, in 
concilio tractarentur, satis superque esset, de quibus ageretur, nec opus esset ludicris et iocularibus 
confabulationibus de veste talari, de insignibus verticalibus, rasuris et tonsuris, de cingulis latis seu balteis, de 
episcoporum et cardinalium infulis, galeris, pileis et baculis et similibus vanitatibus. Si antea Dei mandatum et 
voluntatem in ecclesiastico et politico ordine expedivissemus, satis postea otii et temporis nobis relinqueretur ad 
reformationem ciborum, vestium, cereorum, rasurarum, casularum etc. At, quia camelos deglutimus et interea 
culices excolamus, trabes relinquimus et festucas inquirimus et iudicamus, supersedere concilio possumus. 

14] Paucos igitur articulos conscripsi. Habemus enim iam antea satis mandatorum Dei in ecclesia, in politia, 
in oeconomia, quibus satisfacere nunquam possumus. Ad quid ergo prodest copia ista decretorum, traditionum 
et legum in concilio, quum praecipua capita a Deo mandata nec curentur nec serventur? Quasi vero Deus in 
ludicris fabulis nostris acquiescere, et interea sua divina mandata pedibus ut conculcentur, ferre cogatur, peccata 
autem nostra nos aggravant, nec sinunt Deum nobis esse propitium, quia poenitentiam non agimus et insuper 
omnem abominationem defendere volumus. 



15] O Domine Jesu Christe, indicito et celebra tu ipse concilium, et libera tuos adventu tuo glorioso. Actum 
est de papa et pontificiis. Ei te non curant. Iuva ergo nos miseros et inopes, qui ad te gemimus et te ex corde 
quaerimus secundum gratiam, quam nobis dedisti, per Spiritum Sanctum tuum, qui tecum et cum Patre vivit et 
regnat, benedictus in saecula! Arnen. 

PRIMA PARS 

de summis articulis divinae Maiestatis. 

I. 

Pater, Filius et Spiritus Sanctus, in una divina essentia et natura, tres distinctae personae, sunt unus Deus, 
qui creavit coelum et terram; 

II. 

Pater a nullo, Filius a Patre genitus est. Spiritus Sanctus a Patre et Filio procedit; 

III. 

Non Pater, non Spiritus Sanctus, sed Filius homo factus est; 

IV. 

Filius ita factus est homo, ut a Spiritu Sancto sine virili opera conciperetur, et ex Maria, pura, sancta 
sempervirgine nasceretur. Postea passus et mortuus est, sepultus, descendit ad inferna, resurrexit a mortuis, 
ascendit ad coelos, sedet ad dexteram Dei, venturus iudicare vivos et mortuos etc., sicut de his Symbolum 
Apostolicum et Athanasianum et Catechismus noster puerilis nos edocent. 

De his articulis nulla est inter nos et adversarios controversia, quum illos utrinque confiteamur; quamobrem 
non est necesse, ut pluribus iam de illis agamus. 

SECUNDA PARS 

est de articulis, qui officium et opus Iesu Christi sive redemptionem nostram concernunt. 

Hic primus et principalis articulus est : 

1] Quod lesus Christus, Deus et Dominus noster, sit propter peccata nostra mortuus et propter iustitiam 
nostram resurrexerit, Rom. 4, 24. 

2] Et quod ipse solus sit Agnus Dei, qui tollit peccata mundi, Ioh. 1, 29, et quod Deus omnium nostrum 
iniquitates in ipsum posuerit, Esaiae 53, 6. 

3] Omnes peccaverunt et iustificantur gratis absque operibus seu meritis propriis, ex ipsius gratia, per 
redemptionem, quae est in Christo Iesu, in sanguine eius, Rom. 3, 23 sq. 

4] Hoc quum credere necesse sit, et nullo opere, lege aut merito acquiri et apprehendi possit, certum est et 
manifestum solam hanc fidem nos iustificare, sicut Paulus Rom. 3, 28 inquit: Statuimus iustificari hominem per 
fidem absque operibus legis', item v. 26: Ut sit ipse iustus et iustificans eum, qui est ex fide Iesu Christi. 

5] De hoc articulo cedere aut aliquid contra illum largiri aut permittere nemo piorum potest, etiamsi coelum 
et terra ac omnia corruant. Non enim est aliud nomen hominibus datum, per quod salvari possimus, inquit Petrus 
Act. 4, 12. Et per vulnera eius sanati sumus, Esa. 58, 3. Et in hoc articulo sita sunt et consistunt omnia, quae 
contra papam, diabolum et universum mundum in vita nostra docemus, testamur et agimus. Quare oportet nos 
de hac doctrina esse certos, et minime dubitare, aboquin actum est prorsus, et papa et diabolus et omnia adversa 
ius et victoriam contra nos obtinent. 

II. Articulus de Missa docet: 

1] Quod missa in papatu sit maxima et horrenda abominatio, simpliciter et hostiliter e diametro pugnans 
contra articulum primum, quae tamen prae omnibus aliis pontificiis idololatriis summa et speciosissima fuit. 
Statuerunt enim, quod sacrificium istud seu opus missae, etiam ab impio ac perdito nebulone praestitum, liberet 
hominem a peccatis cum in hac vita, tum in purgatorio, quum tamen solus agnus Dei nos liberet, ut supra 
dictum est. Hic nihil pennittendum nec cedendum est, quia prior articulus id non fert. 

2] Cum sanioribus pontificiis placide hoc modo conferri posset: Primum, quare tam rigide missae 
patrocinium suscipiant, quum illa tantummodo sit hominum inventum et a Deo non mandata sit Hominum vero 
inventiones tuto omittere possumus, ut Christus testatur Matth. 16, 9: Frustra colunt me mandatis hominum. 

3] Secundo. Res est non necessaria sine peccato et periculo omitti potest. 

4] Tertio. Sacramentum meliori et Deo magis accepto, imo hoc solo accepto, salutari et beato modo 
secundum Christi institutionem sumi potest. Cur igitur propter figmentum humanum et non necessarium, quum 
aliter et rectius res ipsa haberi possit, ad extremas miserias homines cogerentur et adigerentur? 



5] Curetur, ut publice hominibus ostendatur missam ut rem commentitiam seu humanum figmentum posse 
sine peccato omitti, et neminem damnari, qui missam non curat, sed etiam sine missa meliore ratione homines 
salvari posse. Sic fiet, ut missa sit sponte corruitura, non tantum in vulgo rudi, sed etiam in animis omnium 
piorum, Christianorum et sanorum, idque multo magis, quum audierint missam esse quiddam valde 
periculosum, sine Dei Verbo et voluntate confictum atque inventum. 

6] Quarto. Quum fere innumeri et inenarrabiles abusus in universo mundo ex negotiatione missarum 
exstiterint, abroganda merito missa est, ut abusus isti removeantur, etiamsi quid utilitatis et boni in se contineret. 
Quanto magis .autem, quum plane inutilis, non necessaria et periculosa sit, et omnia utilius atque certius absque 
missa haberi possint, eam missam facere debemus, ut abusus istos tetros perpetuo fugiamus! 

7] Quinto. Quum missa nihil sit aliud nec aliud esse possit (sicut canon et omnes libri pronuntiant) quam 
opus hominum (etiam impiorum nebulonum), quo opere aliquis se ipsum et alios una cum se ipso cum Deo 
reconciliare, remissionem peccatorum et gratiam impetrare et mereri conatur (sic enim aestimatur missa, quum 
maxime praedicatur; ad quid enim alioqui prodesset?), ideo certe damnanda et reiicienda est. Hoc enim directe 
pugnat cum primario articulo, qui affirmat non missificum sacerdotem, vel bonum vel malum, suo opere, sed 
Agnum Dei et Filium Dei tollere peccata nostra. 

8] Quodsi quis fucum facere et praetendere vellet, se ex devotione sibi ipsi communionem exhibere velle, is 
longe erraret, nec serio et ex animo loqueretur. Communio enim vera et certa est in sacramento, quae fit 
secundum institutionem Christi. Se ipsum autem communicare humana persuasio est, in-certa et non necessaria, 
imo prohibita. Nescit enim ille, quid faciat, quum absque Verbo Dei opinioni et figmento humano obsequatur. 

9] Non etiam recte facit is (etiamsi res alioqui plana esset), qui sacramentum proprium ecclesiae, extra ecclesiae 
communionem, sine Verbo Dei, ex propria quadam devotione et affectione usurpare vult. 

10] In hoc articulo de missa concilium potissimum sudabit et consummabitur. Etsi enim possibile esset, ut 
omnes reliquos articulos nobis concederent, tamen hunc concedere non poterunt, quemadmodum Campegius 
Augustae dixit, se prius omnia tormenta, membrorum dilaniationem et mortem passurum, quam missam missam 
facturum esse. Et ego etiam per Dei opem in cineres corpus meum redigi et concremari patiar prius, quam ut 
missarium ventrem, vel bonum vel malum, aequiparari Christo Iesu, Domino et Servatori meo, aut eo 
superiorem esse feram. Sic scilicet in aeternum disiungimur et contrarii invicem sumus. Sentiunt quidem 
optime, cadente missa cadere papatum. hoc priusquam fieri patiantur, omnes nos trucidabunt, si poterunt. 

11 ] Ceterum draconis cauda ista ( missam intelligo ) peperit multiplices abominationes et idololatrias. 

12] Primo purgatorium. Missis enim pro animabus, item vigiliis, septimis, et tricesimis, anniversariis, 
exsequiis, postremo vulgari septimana et omnium animarum die, balneis, et quae his affinia sunt, innumeris aliis 
phantasiis, irruerunt in purgatorium. Sic missa propemodum pro solis defunctis fuit celebrata, quum tamen 
Christus sacramentum pro solis viventibus instituerit. Quapropter purgatorium, et quidquid ei solennitatis, 
cultus et quaestus adhaeret, mera diaboli larva est. Pugnat enim cum primo articulo, qui docet Christum solum, 
et non hominum opera, animas liberare. Et constat etiam de mortuis nihil nobis divinitus mandatum esse. 

Idcirco tuto omitti illud omne potest, etiamsi nihil erroris et idololatriae ei inesset. 

13] Pontificii allegant Augustinum et quosdam patres, qui de purgatorio scripserint, et non putant nos 
intelligere, ad quid et quare sic illi locuti sint. Augustinus non scribit esse purgatorium, nec etiam habet 
testimonium Scripturae, quo nitatur, sed in dubio relinquit, num sit, et inquit matrem suam petiisse, ut sui 
commemoratio fieret ad altare sive sacramentum. At hoc in universum nihil nisi hominum, et quidem unius 
atque alterius, devotio fuit, non constituens articulum fidei, id quod solius Dei est. 

14] Nostri autem pontificii sententias istas hominum citant, ut fides habeatur tetris, blasphemis et maledictis 
nundinationibus de missis pro animabus in purgatorio, seu de inferiis et oblationibus etc. Sed ex Augustino 
nunquam ista probabunt. Et quum nundinationes istas et missas purgatorio destinatas aboleverint, quae ne per 
somnium quidem Augustino in mentem venerunt, colloquemur tandem cum illis, an Augustini dicta, destituta 
Verbo, sint admittenda, et an mortuorum commemoratio ad eucharistiam sit facienda. 15] Ex patrum enim 
verbis et factis non sunt exstruendi articuli fidei, alioquin etiam articulus fidei fieret victus ipsorum, 
vestimentorum ratio, domus etc., quemadmodum cum reliquiis sanctorum luserunt. Regulam autem aliam 
habemus, ut videlicet Verbum Dei condat articulos fidei, et praeterea nemo, ne angelus quidem. 

16] Secundo. Hoc etiam inde evenit, ut cacodaemones malitiam suam exercerent, et ceu animae 
defunctorum apparerent, missas, vigilias, peregrinationes et eleemosynas exigerent, horrendis mendaciis et 
ludibriis. 17] Quae omnia oportuit nos pro articulis fidei recipere et vitam secundum illa instituere, atque haec 



papa confirmavit, sicut et missam et alias abominationes omnes. In his ergo cedere aut aliquid concedere nec 
possumus nec debemus. 

18] Tertio. Ortae inde sunt peregrinationes. Ad has etiam postulatae sunt missae, remissio peccatorum et 
gratia Dei. Missa enim omnia gubernavit. Constat autem certo, peregrinationes istius modi carentes Verbo Dei 
nobis madatas non esse, nec esse necessarias, quum melius ad animae curam pervenire, et sine peccato et 
periculo peregrinationes illas omittere possimus. Cur domi vocationes, parochiae, Verbum Dei, uxores et liberi 
etc. deseruntur, quorum cura necessaria et mandata est, et non necessarii, incerti, periculosi et diabolici ignes 
vere fatui seu errores 19] illis praeferuntur? Sic scilicet Satanas papam dementavit, ut ista laudaret et stabiliret, 
et multi magno numero a Christo ad propria sua opera desciscerent et idolatrae [idololatrae] fierent, quod 
omnium pessimum est, quum alioqui res ipsa per se nec necessaria nec praecepta sit, sed consilio et certitudine 
destituatur et plane noxia sit. Quamobrem hic cedere aut concedere aliquid non 20] licet etc. Atque hoc pro 
concione doceatur peregrinationes istas esse non necessarias, sed perniciosas, et postea videatur, ubinam 
peregrinationes maneant. Sic enim sponte corruent. 

21] . Quarto. Fraternitates seu societates. Coenobia enim, canonicatus et vicaristae scriptis se obligarunt et 
communicaverunt (contractu certo et emptione confirmata) missas omnes et bona opera etc. pro vivis et 
mortuis. Hoc non tantum prorsus humanum figmentum est, sine Verbo Dei, non necessarium, non mandatum, 
sed etiam contra prima rium articulum redemptionis. Quare nec admittendum nec ferendum. 

22] Quinto. Reliquiae sanctorum refertae multis mendaciis, ineptiis et fatuitatibus. Canum et equorum ossa 
ibi saepe reperta sunt. Et licet aliquid forte laudandum fuisset, tamen propter imposturas istas, quae diabolo 
risum excitarunt, iamdudum damnari debuissent, quum praesertim careant Verbo Dei, et non necessariae et 
inutiles sint. Est23] que hoc omnium teterrimum, quod finxerunt istas reliquias indulgentiam et remissionem 
peccatorum operari, et loco cultus Dei et boni operis, sicut missam, illas venerati sunt etc. 

24] Sexto. Huc pertinent indulgentiae vivis et defunctis pro pecunia attributae, quibus sacrilegus et 
damnatus ille ludas seu papa meritum Christi et merita superflua omnium sanctorum et totius ecclesiae vendidit 
etc., quae omnia et singula nequaquam ferenda sunt, quia carent Verbo Dei, non sunt mandata, non sunt 
necessaria, sed pugnant cum articulo primo. Meritum enim Christi non nostris operibus aut nummis, sed per 
fidem ex gratia apprehenditur et obtinetur sine pecunia et merito, non per papae potestatem, sed per 
praedicationem Verbi Dei oblatum et propositum. 

De Invocatione Sanctorum. 

25] Invocatio sanctorum est etiam pars abusuum et errorum antichristi, pugnans cum primo principali 
articulo et delens agnitionem Christi. Non etiam est mandata, nec consilio nec exemplo nec testimonio 
Scripturae nititur. Omnia in Christo melius et certius nobis sunt proposita, ut non egeamus invocatione 
sanctorum, etiamsi res pretiosa esset, quum tamen sit res maxime perniciosa. 

Etsi angeli in coelo pro nobis orent 26] (sicut ipse quoque Christus facit) et sancti in ferris et fortassis etiam 
in coelis, tamen inde non sequitur angelos et sanctos a nobis esse invocandos, adorandos, ieiuniis, feriis, missis, 
oblationibus, templorum, altarium, cultuum fundationibus et aliis modis honorandos, ut patronos et 
intercessores, et unicuique eorum certa auxilia esse tribuenda, ut papistae docent et faciunt. Hoc enim 
idololatricum est, et hic bonos soli Deo tribuendus est. 27] Pores quidem ut Christianus et sanctus in tetris pro 
me orare, non in una tantum, sed in omni necessitate, propterea autem non debeo te adorare, invocare, ferias, 
ieiunia, oblationes, missas in tui honorem et cultum celebrare et fidem ad salutem meam tibi mancipare, quum 
aliis modis te honorare, diligere et tibi gratias agere in Christo possim. Hic 28] ergo idololatricus cultus de 
angelis et defunctis sanctis si sublatus fuerit, reliqua veneratio periculo carebit et cito oblivioni tradetur. Ubi 
enim spes commodi et subsidii corporalis et spiritualis adempta fuerit, ibi cultus sanctorum facile evanescet, 
sive illi sint in sepulcris sive in coelis. Frustra enim aut ex mera carirate nemo ipsorum facile recordabitur, nec 
eos colet et honore divino afficiet. 

29] Summatim: Quidquid missa pontificia est, et quidquid habet, quod ex ea natum est, et quidquid ei 
adhaeret, id universum ferre non possumus, sed damnare cogimur, ut venerandum sacramentum, purum et 
certum, secundum institutionem Christi, per fidem usurpatum et acceptum, retinere possimus. 

III. Articulus. De Collegiis Canonicorum, Cathedralibus et Monasteriis. 

1] Collegia canonicorum et coenobia olim optima intentione maiorum fundata ad educandos viros doctos et 
castas ac modestas feminas, debebant rursum converti in talem risum, ut pastores, concionatores et alii 



ecclesiarum ministri haberi possent, item alii idonei ad politicam administrationem sive ad rempublicam, in 
civitatibus et regionibus, ac pie educatae virgines ad oeconomiam et liberorum educationem etc. 

2] Hunc usum si non retineant, consultum est, ut vasta deserantur aut diruantur potius, quam ut idololatricis 
cultibus et figmentis hominum propagata praeferantur Christianae vitae et a Deo mandatis officiis et 
vocationibus. Haec enim omnia pugnant cum primo principali articulo de redemptione, facta per Iesum 
Christum. Quid, quod, sicut alia hominum somnia, non sunt praecepta, non necessaria, non utilia, sed 
periculosa, et causam praebent vano labori, molestiis periculosis et cultui infrugifero, quem prophetae appellant 
Avert, id est, dolorem et laborem. 

IV. Articulus de Papatu docet, 

1] Quod papa non sit iure divino seu secundum Verbum Dei caput totius Christianitatis (hoc enim nomen 
uni et soli Iesu Christo debetur), sed tantum episcopus et pastor ecclesiae, quae est Romae, et eorum, qui 
voluntarie et sponte vel per humanam creaturam, id est, politicum magistratum, se ad eum conferunt, non ut sub 
ipso tamquam sub domino vivant, sed ut cum eo tamquam fratres, collegae, sodales et Christiani sint, 
quemadmodum hoc ipsum vetera concilia et aetas Cypriani ostendunt. 

2] Hodie vero nullus, episcoporum audet papam nominare fratrem, ut aetate Cypriani factum est, sed 
oportet, ut episcopi, imo Caesares et reges papam appellent omnium gratiosissimum dominum. Hanc 
arrogantiam bona conscientia nec volumus nec possumus nec debemus probare. Qui vero se ei subiicere 
voluerit, faciat id suo periculo sine nobis. 

3] Hinc sequitur, omnia, quae papa ex tam arrogante, temeraria, mendace, blasphema et furto arrepta 
potestate suscepit et fecit et adhuc facit, fuisse et esse mere diabolica acta et instituta (excepta politici regni 
administratione, ubi Deus saepe etiam per tyrannos et perfidos nebulones populo alicui benefacit) ad 
perditionem totius sanctae ecclesiae catholicae seu Christianae (quantum in ipso est) et ad destructionem primi 
et praecipui articuli de redemptione facta per Iesum Christum. 

4] Prostant enim omnes ipsius bullae et libri, in quibus rugit ut leo (ut angelus Apoc. 12, 1 sqq. significat), 
clamitans neminem Christianorum posse salvari, nisi ei obediat et subiectus sit in omnibus, quaecunque vult, 
quaecunque dicit, quaecunque facit. Hoc totum quid aliud dictum est nisi: Licet in Christum credas et omnia, 
quae ad salutem necessaria sunt, in ipso solo habeas, tamen te nihil proficere, nisi papam habeas et colas ut 
Deum tuum et ei subditus sis et obedias? Quum tamen manifestum sit sanctam ecclesiam sine papa fuisse ad 
minimum ultra quingentos annos, et adhuc hodie Graecorum et multarum aliarum linguarum ecclesias nec 
fuisse hactenus, nec adhuc esse sub papa. 5] Taceo, quod, ut saepe dictum est, hominum hoc figmentum sit, non 
mandatum, non necessarium, non utile. Sancta enim Christiana sive catholica ecclesia consistere absque isto 
capite optime potest, et constitisset certe rectius, ac melius cum ea ageretur, nisi diabolus illud caput in medium 
proiecisset et 6] exaltasset. Et certum est papatum nullius esse usus in ecclesia, quia nullum ecclesiasticum 
officium exercet. Et necesse est, ecclesiam permanere et consistere sine papa. 

7] Pono autem, papam fateri se non iure divino sive ex mandato Dei esse supremum, sed, ut concordia et 
unitas Christianorum adversus sectarios et haereticos commodius conservari possit, caput certum esse 
eligendum, cui ceteri omnes quasi innitantur, atque tale caput per homines eligi, et in hominum quoque 
electione et potestate situm esse, illud caput ut mutet et semoveat, sicut Constantiense concilium hac 
propemodum ratione tres papas removit et quartum elegit; pono, inquam, haec a papa et sede Romana ita dici et 
accipi (quod tamen impossibile est, sic enim universum suum regnum et statum immutari, everti et destrui 
pateretur omniaque Jura et volumina sua, id quod, ut paucis dicam, nunquam lacier): tamen neque hoc modo 
consuleretur ecclesiae Christianae, sed plures quam antea sectae oriturae essent. 

8] Si enim non ex mandato Dei, verum ex hominis libera voluntate capiti isti obedientia praestanda esset, 
facile et brevi tempore contemptum, tandem nullum membrum retineret, nec etiam perpetuo Romae aut quovis 
alio in loco illud esse oporteret, sed ubicunque et in quacunque ecclesia Deus virum talem, qui ad tantum munus 
obeundum idoneus esset, largiretur. Haec res perplexa et confusionis plena futura esset. 

9] Quapropter ecclesia nunquam melius gubernari et conservari potest, quam si omnes sub uno capite, quod 
est Christus, vivamus, et episcopi omnes pares officio (licet dispares sint quoad dona) summa cum diligentia 
coniuncti sint unanimitate doctrinae, fidei, sacramentorum, orationis et operum caritatis etc., sicut S. 
Hieronymus scribit sacerdotes Alexandriae communi opera gubernasse ecclesias. Et apostoli idem fecerunt ac 
postea omnes episcopi in toto orbe Christiano, donec papa caput suum super omnes attolleret. 



10] Haec doctrina praeclare ostendit papam esse ipsum verum antichristum, qui supra et contra Christum 
sese extulit et evexit, quandoquidem Christianos non vult esse salvos sine sua potestate, quae tamen nihil est et 
11] a Deo nec ordinata nec mandata est. Hoc proprie loquendo est se efferre supra et contra Deum, sicut Paulus 
2 Thess. 2, 4 loquitur. Et hoc profecto nec Tureae nec Tartari faciunt, quantumvis sint Christianorum atroces 
hostes, sed permittunt, ut credat in Christum, quicunque voluerit, et accipiunt tributum et obedientiam externam 
sive corporalem a Christianis. 

12] Papa vero prohibet hanc fidem, aiens sibi obediendum esse, si quis salvari velit. Hoc autem facere 
nolumus, etiamsi nobis propterea moriendum sit in nomine Domini. Et 13] id in universum inde oritur, quod 
papa iure divino voluit esse summum caput Christianae ecclesiae. Ideo se ipsum Christo aequiparavit et supra 
Christum tandem extulit et se caput, deinde dominum ecclesiae, postea totius mundi et simpliciter terrestrem 
deum praedicare voluit, donee etiam ipsis angelis in coelo praecipere haec et illa conalretur. 14] Et quum 
instituitur discrimen inter dogma papae et Sacram Scripturam et utriusque fit collatio, manifeste patet papae 
dogma, etiam optimum, ex civili, Caesareo et ethnico iure concinnatum esse, et politics negotia et indicia seu 
iura tractare, sicut ostendunt decretales; deinde proponere ceremonias de templis, vestibus, cibis, personis et 
similibus ludicris, larvis et iocularibus supra modum, et inter haec omnia nihil plane de Christo, fide et mandatis 
Dei; postremo repraesentare ipsum diabolum, dum mendacia papalia de missis, purgatorio, monastics vita, 
operibus propriis et cultibus fictitiis (in quibus singulis merus papatus fundatur et consistit) supra et contra 
Deum urget et disseminat, et omnes Christianos, qui has papae abominationes super omnia praedicare et 
honorare nolunt, damnat, trucidat, excruciat. Quare sicut diabolum ipsum non possumus adorare et pro Domino 
et Deo colere, ita nec eius apostolum, papam seu antichristum, in regno eius ut caput et dominum ferre 
possumus. Mentiri enim et occidere, animus et corpora in aeternum perdere pontificii regni proprium est, sicut 
hoc ipsum multis libris evidentissime ad oculum demonstravi. 

15] Hi articuli quatuor sufficiunt, quos in concilio sibi damnandos proponant. Non enim vel minimum 
punctulum in his articulis nobis concedent. Et de hoc certos nos esse oportet et praemonitos ac obfinnatos firma 
spe, Christum, Dominum nostrum, irruisse in adversarium suum, quem et insecuturus et confecturus est Spiritu 
et adventu suo. Arnen. 

16] Nam in concilio stabimus non coram Caesare aut politico magistratu, sicut Augustae Vindelicorum (ubi 
Caesar clementissimum edictum promulgans, benigne et placide causam et rem ipsam audiri volebat), sed 
coram papa ac ipso diabolo comparebimus, qui nihil audire vult, sed simpliciter indicta causa damnare, occidere 
et ad idololatriam vi cogere. Quare hic non sunt nobis exosculandi pedes eius nec dicendum: Gratiosissimus 
Dominus es! sed quemadmodum in Zacharia [3, 2] angelus ad Satanam dicebat: Increpet Dominus te, Satana! 

TERTIA PARS ARTICULORUM. 

De sequentibus articulis agere poterimus cum doctis et prudentibus viris, vel etiam inter nos ipsos. Papa et 
regnum pontificum illos non magnopere curant. Conscientia enim apud eos nihil est, sed pecunia, gloria, 
honores, potentia ipsis sunt omnia. 

I. De Peccato. 

1] Hic confitendum nobis est, ut Paulus Rom. 5,11 affirmat, peccatum ab uno homine Adamo ortum esse et 
introiisse in mundum, per cuius inobedientiam omnes homines facti sunt peccatores, morti et diabolo obnoxii. 
Hoc nominatur originale, hereditarium, principale et capitale peccatum. 

2] Huius peccati fructus postea sunt mala opera in Decalogo prohibita, ut sunt diffidentia, incredulitas, falsa 
fides sive KaK 07 UOTiia, idololatria, sine Dei timore esse, praesumptio seu temeritas, desperatio, coecitas seu 
excoecatio, et ut summatim dicam, Deum non agnoscere, non curare; deinde mentiri, nomine Dei abuti, 
peierare, non orare, non invocare, Verbum Dei contemnere vel negligere, parentibus immorigerum esse, 
occidere, lascivire, furari, decipere etc. 

3] Hoc peccatum hereditarium tam pro, funds et tetra est corruptio naturae, ut nullius hominis ratione 
intelligi possit, sed ex Scripturae patefactione agnoscenda et credenda sit, Ps. 51, 7; Rom. 5, 12 sqq.; Exod. 33, 
3; Gen. 3, 7 sqq. Quapropter meri sunt errores et caligines contra hunc articulum scholasticorum doctorum 
dogmata, quibus docetur: 

Post Adae lapsum hominis naturales 4] vires mansisse integras et incorruptas et hominem naturaliter 
habere rationem rectam et bonam voluntatem, sicut philosophi docent. 

5] Et, hominem habere liberum arbitrium faciendi bonum et omittendi malum, et econtra omittendi bonum 
et faciendi malum. 



6] Item, hominem posse naturalibus viribus omnia mandata Dei servare et facere. 

7] Et, posse naturalibus viribus Deum super omnia diligere et proximum sicut se ipsum. 

8] Item, si faciat homo, quantum in se est, Deum largiri ei certo suam gratiam. 

9 ] Et, si accedere velit homo ad eucharistiam, non opus esse bono proposito recte faciendi, sed sufficere, si 
non adsit medum propositum peccandi; tam bonam scilicet esse naturam, et tantam esse vim sacramenti. 

10] Item, non posse ex Scriptura probari ad bonum opus necessario requiri Spiritum Sanctum et opus 
gratiam. 

11] Talia et similia portenta orta sunt ex inscitia et ignorantia peccati et Christi, Servatoris nostri, suntque 
vere et mere ethnica dogmata, quae tolerare non possumus. Si enim ista approbantur, Christus frustra mortuus 
est, quum nullum peccatum et damnum sit in homine, pro quo mori eum oportuerit; aut solummodo pro corpore 
mortuus diceretur, non pro anima, quandoquidem anima prorsus sana et solum corpus morti obnoxium 
perhiberetur. 

II. De Lege. 

1 ] Sentimus legem a Deo datam esse, primum ut peccatum prohiberetur comminationibus et metu 
poenarum, item promissione et annuntiatione gratiae et beneficiorum. Sed haec omnia propter malitiam, quam 
peccatum in homine effecit, male cesserunt. 2] Quidam enim inde deteriores redditi fuerunt, qui scilicet legem 
oderunt prohibentem ea, quae facere ipsi mallent, et praecipientem, quae gravatim praestant. Quare, nisi poena 
coerceantur, plura patrant contra legem quam antea. Atque hi sunt male, effrenes et securi homines, qui 
perpetrant mala, quoties occasionem aliquam offerri sibi animadvertunt. 

3] Quidam vero arrogantia et coecitare percutiuntur et insolenti opinione tenentur, se servare et posse 
servare legem viribus suis, sicut iam paulo ante de scholasticis doctoribus dictum est. Hinc hypocritae et 
iustitiarii seu in speciem sancti proveniunt. 

4 ] Praecipuum autem officium et £ vspysia legis est, ut peccatum originale et omnes fructus eius revelet et 
homini ostendat, quam horrendum in modum natura eius lapsa sit et funditus ac totaliter depravata, ita ut lex ei 
dicat, hominem nec habere nec curare Deum et adorare alienos deos, id quod antea et sine lege homo non 
credidisset. Hac ratione petterrefit, humiliatur, prosternitur, desperat de se ipso et anxie desiderat auxilium, nec 
scit, quo fugiat, incipit irasci Deo et obmurmurare prae impatientia. 5] Hoc est, quod Paulus inquit Rom. 4, 15: 
Lex iram operatur, et Rom. 5, 20: Lex auget peccatum. Lex subintravit, ut abundaret delictum. 

III. De Poenitentia. 

1 ] Hoc officium legis retinetur in Novo Testamento, et in eo exercetur, ut Paulus Rom. 1,18 facit, inquiens: 
Ira Dei de coelo revelatur super omnes homines. Et 3 , 12: Omnes sunt rei coram Deo. Nemo hominum iustus 
est coram eo. Et Christus Ioh. 16, 8 inquit: Spiritus Sanctus arguet mundum de peccato. 

2] Hoc igitur fulmen est Dei, quo et manifestos peccatores et hypocritas prosternit et nullum iustum 
pronuntiat, sed omnes ad terrorem et desperationem adigit. Hic malleus est, ut Hieremias inquit 23 , 29 : Verbum 
meum quasi malleus conterens petras. Haec non est activa contritio seu factitia et accersita, sed passiva 
contritio, conscientiae cruciatus, vera cordis passio et sensus mortis. 

3] Sic scilicet incipit vera poenitentia. Et hic homo audit sententiam promulgari dicentem: Quotquot estis, 
nihil estis, sive manifesti peccatores sive opinione vestra sancti sitis, omnes vos alios fieri oportet et aliter 
operari, quam quales hunc estis et sicut iam operamini, qualescunque sane sitis, magni, sapientes, potentes, 
sancti. In summa, hic nemo iustus, sanctus, pins est. 

4 ] Huic officio Novum Testamentum statim adiungit consolationem et promissionem gratiae evangelii, cui 
credendum est, sicut Christus inquit Mare. 1,15: Agite poenitentiam et credite evangelio, id est, fiatis alii et 
faciatis 5] aliter et credatis meae promissioni. Et ante Christum Iohannes nominatur praeco poenitentiae, sed ad 
remissionem peccatorum, hoc est, Iohannes omnes arguit et peccatores esse evicit, ut scirent, quid coram Deo 
essent, et se ipsos agnoscerent ut perditos homines, atque ita Deo appararentur ad gratiam amplectendam et 
remissionem peccatorum ab eo sperandam et accipiendam. Sic etiam Christus Lue. 24, 47 ipse inquit: 6] In 
nomine meo ubique praedicanda est poenitentia et remissio peccatorum inter omnes gentes. 

7] Quando autem lex hoc officium suum sola exercet sine evangelio, nihil aliud nisi mors et infernus 
hominem opprimunt, prorsus desperantem, ut Saulem et ludam, sicut Paulus [Rom. 7, 10] testatur legem per 
peccatum hominem morti tradere. 8] Econtra evangelium affert consolationem et remissionem non uno tantum 
modo, sed per Verbum, sacramenta et similiter, quemadmodum audietuus paulo post, ut ita redemptio apud 
Deum sit copiosa, ut in 130. Psalmo, v. 7, scriptura est, contra horrendam captivitatem peccati. 



9] Nunc porro falsam poenitentiam sophistarum cum vera poenitentia conferemus, ut utraque melius 
intelligi possit. 

De Falsa Poenitentia Pontificiorum. 

10] Impossibile fuit pontificios recte docere de poenitentia, quum verum peccatum non recte agnoverint. 
Nam, ut supra ostensum est, de peccato originali non recte sentiunt, qui aiunt naturales vires hominis mansisse 
omnino integras et incorruptas, et rationem recte posse docere ac voluntatem posse ca, quae docentur, praestare, 
et Deum certo donare suam gratiam, quum homo tantum facit, quantum in se est, secundum liberum suum 
arbitrium. 

11] Ex hoc dogmate sequitur, tantum ob actualia peccata agendam esse poenitentiam, ut sunt malae 
cogitationes, quibus homo obtemperat (concupiscentia enim, vitiosi affectus, inclinatio, libido et affectio prava 
secundum illos non sunt peccata), sermones mali, mala opera, quae voluntas libera omittere potuisset. 

Huic poenitentiae adiungunt tres partes: 12] contritionem, confessionem et satisfactionem, addita grandi 
consolatione et pollicitatione remissionis peccatorum, meriti, expiationis peccatorum ac plenariae redemptionis 
coram Deo, si homo vere doleat, confiteatur et satisfaciat. Sic in poenitentia homo ad fiduciam propriorum 
operum ducitur. 13] Hinc orta est vox, quae in suggestis, quum praelegeretur vulgo publica absolutio, usurpata 
fuit: Prolonga, Deus, vitam meam, doneo pro meis peccatis satisfecero et vitam meam emendavero. 

14] Hic altum fuit silentium de Christo et fide, et tantum opinio et spes fuit de propriis operibus, quibus 
peccata coram Deo delerentur. Et hanc ob causam facti sumus sacrifici et monachi, ut nos ipsos peccato 
opponeremus. 

15] Quod ad contritionem attinet, quum nemo posset omnia peccata sua in memoria retinere, praesertim per 
integrum annum commissa, centones hos assuebant, si memoria peccati absconditi forte recurrefet, etiam illud 
sufficiente contritione deflendum confitendum esse etc. Interea Dei gratiae homo committebatur. 

16] Quum etiam nemo sciret, quanta contritio esse deberet, quae coram Deo sufficeret, dicebant, si quis 
contritionem non haberet, eum saltem attritionem habere oportere, id est, dimidiam quasi contritionem vel 
initium contritionis. Haec vocabula ipsi nec intellexerunt nec intelligunt, minus quam ego. Et attritio reputabatur 
pro contritione venientibus ad confessionem. 

17] Et quum quis diceret se non posse habere contritionem, seu non dolere posse ob peccata sua (ut fieri 
potuit in illicito amore aut vindictae cupiditate et ceteris), interrogabant, an is non optaret et cuperet dolere. 
Respondenti cupere se (quis enim, nisi ipse diabolus, negaret se cupere?) accipiebant hoc pro contritione et 
remittebant peccata propter hoc bonum ipsius opus, quod nomine contritionis ornabant. Hic allegabant 
exemplum Bernhardi etc. 

18] Videmus autem, quam palpet et titubet coeca ratio in rebus divinis et consolationem quaerat in propriis 
operibus pro sua opinione et Christi et fidei prorsus obliviscatur. Quodsi res ipsa perspicue consideretur, 
contritio ista est factitia et fictitia cogitatio seu imaginatio ex propriis viribus absque fide, absque agnitione 
Christi. Et in ista contritione miser peccator forte recordans suae flammae et cupiditatis vindictae vel ridere, vel 
lacrimare potius potuit, quam aliud cogitare, exceptis iis, qui vel legis fulmine facti, vel a diabolo spiritu 
tristitiae afflicti fuerunt. His, inquam, exceptis contritio ista fuit mera hypocrisis et peccati flammas non 
mortificavit. Oportuit enim homines dolere, quum libentius peccassent, si liberum ipsis fuisset. 

19] Confessio sic instituebatur, ut homines iuberentur omnia sua peccata enumerare (quod factu impossibile 
est); haec ingens carnificina fuit. Et si quis quorundam peccatorum oblitus esset, is eatenus absolvebatur, ut, si 
in memoriam illa recurrerent, ea postea confiteretur. Nemo igitur scire potuit, num unquam sufficienter, pure et 
recte confessus esset et quando confessionis finis futurus esset. Et tamen nihilominus ducebantur homines ad 
propria sua opera, et haec consolatio ipsis proponebatur: quo confessio esset purior, magis ingenua et aperta, 
pudore et ignominia coram sacerdote suffusa, eo satisfactionem pro peccato esse pleniorem, et humilitate illa 
certo ac merito gratiam Dei impetrari. 

20] Nulla hic fides, nullus Christus erat. Et virtus absolutionis non explicabatur confitenti, sed consolatio 
eius in enumeratione peccatorum et pudefactione consistebat. Nemo autem recitare potest miserias, carnificinas, 
fraudes et idololatrias, ex confessione ista natas. 

21] Ceterum satisfactio longe perplexior est. Nemo enim scire poterat, quantum faciendum esset pro uno 
tantum peccato, nedum pro omnibus. Hic arte utebantur et parum satisfactionum imponebant, quae etiam facile 
servari poterant, ut quinque orationes dominicas, ieiunium unius dici etc.; cetera, quae in poenitentia desiderari 
dicebant, relegabant ad purgatorium. 



22] Hic quoque magna calamitas oriebatur. Quidam enim metuebant, se in aeternum ex purgatorio non 
liberari posse, quum secundum veteres canones pro uno peccato mortali poenitentia septennis seu septeni 
annorum constituta esset. 23] Et tamen fiducia semper collocata erat in nostro opere satisfactionis, ac si 
satisfactio potuisset esse perrecta, tota fiducia in earn coniecta fuisset, nec opus fuisset Christo et fide. At 
impossibilis illa erat. Et si quis centum annos poenitentiam ista ratione exercuisset, nondum certus tamen de 
sufficientia, perfectione et fine poenitentiae suae fuisset. Hoc scilicet erat perpetuo poenitere et nunquam ad 
poenitentiam pervenire. 

24] Hac de causa sedes ista Romana sancta miserae ecclesiae subveniebat et indulgentias effingebat, quibus 
remittebatur et abolebatur expiatio seu satisfactio, primum particulatim, ad annos septem, centum etc., et eas 
distribuebat inter cardinales et episcopos, ita ut quidam annos centum, quidam ad dies centum indulgentiam 
conferrent. Totam autem satisfactionem relaxandi potestatem sibi reservabat. 

25] Hac ratione quum accresceret pecunia et nundinatio bullarum esset fructuosa, excogitavit annum aureum 
iubilaeum, vere aurirerum (Iubeliahr, Gueldeniahr), quem Romae celebrari voluit. Hunc appellabat remissionem 
omnis culpae et poenae. Accurrebant igitur plurimi, quia ab onere molestissimo liberari unusquisque cupiebat. 
Hoc erat effodere et conquirere thesauros terrae. Mox papa annos aureos mutiplicabat et alium super alium 
accumulabat, et quo plus auri devorabat, eo plus fauces ipsius appetebant. 

Ideoque per legatos suos mittebat annos istos passim in provincias, quoad omnia templa et domus annis 
aureis opplerentur. 26] Tandem irruebat etiam in purgatorium ad defunctos, primum missarum et vigiliarum 
fundatione, deinde indulgentiis et anno aureo, et animas tam viii pretio aestimabat, ut unam pro sex nummis 
liberam pronuntians dimitteret. 

27] Neque tamen hoc quoque sufficiebat. Papa enim, etsi iubebat homines indulgentiis istis tuto fidere ad 
salutem, tamen ipse rem universam denuo incertam, in dubium vocabat. Nam in bullis suis scribit, eum, qui 
indulgentiarum seu iubilaei anni particeps fieri velit, oportere contritum et confessum esse, ac pecuniam 
humerare. Audivimus autem supra contritionem et confessionem illorum esse incertam et hypocriticam. Nemo 
etiam sciebat, quae anima in purgatorio esset, ac si quae in eo esse dicebantur, nemo sciebat, quae recte et 
contritae et confessae fuissent. Sic papa sanctum denarium corradebat et interea ducebat homines ad fiduciam 
potestatis et indulgentiarum suarum et rursum inde abducebat ac remittebat ad incerta ipsorum opera et merita. 

28] Quumque nonnulli essent, qui se actualium peccatorum istorum vel cogitationibus vel verbis vel factis 
commissorum non agnoscebant reos, quemadmodum ego et mei similes in monasteriis et fundationibus, seu 
sacerdotum sodalitiis seu collegiis monachi et flamines ieiuniis, vigiliis, orationibus, missarum celebrationibus, 
duris lectisterniis et vestibus etc. resistere conabamur malis cogitationibus et violenter sancti esse volebamus, et 
licet innatum malum saepe etiam inter dormiendum (sicut Augustinus et Hieronymus et alii quoque 
conqueruntur) naturam suam exsereret: tamen nos mutuo sanctos esse aestimabamus, sicut docebamus, sine 
peccato et plenos operum bonorum, usque adeo, ut bona opera nostra etiam aliis, quasi superflua in nobis ad 
salutem consequendam, communicaretuus et venderemus, id quod ita factum esse testantur sigilla, literae, 
exempla, quae exstant. 

29] Quum igitur, inquam, tales essent, hi poenitentia non indigebant. Quae enim contritio poterat esse in iis, 
qui malis cogitationibus non assentirentur? Quae confessio de verbis non prolatis? Quae satisfactio pro non 
factis seu pro innocentia, qua aliis miseris peccatoribus superabundans iustitia vendi poterat? Tales hypocritae 
et sancti erant tempore Christi etiam Pharisaei et scribae. 

30] Hic exsurgit angelus ille igneus, B. Iohannes, Apoc. 10, praeco verus verae poenitentiae, et tonitru ac 
fulmine uno ferit amhos (vendentes et ementes opera) inquiens 31] Matth. 3, 2: Agite poenitentiam . Attamen 
egimus poenitentiam, aiunt miseri illi. Ceteri vero dicunt: Non indigemus poenitentia. 32] Iohannes autem 
inquit: Ambo agite poenitentiam, quia falsi estis poenitentiarii, et ceteri sunt falsi sancti seu hypocritae, et ambo 
indigetis remissione peccatorum, quum nondum sciatis, quid sit vere peccatum, nedum, ut de eo poenitere et 
fugere illud possitis. Nullus vestrum bonus est, pleni estis incredulitate, ruditate et ignorantia Dei et voluntaris 
Dei. Praesens enim hic coram adest, de cuius plenitudine nos omnes accipere oportet gratiam pro gratia [Ioh. 1, 
16], et nemo hominum sine ipso coram Deo iustus esse potest. Quare si poenitentiam agere volueritis, recte 
illam agite, vestra poenitentia nulla est. Et, vos hypocritae, qui non egetis poenitentia, vos genimina viperarum, 
quis vos certos reddidit, ut fugeretis a ventura ira etc.? Matth. 3, 7 [Luc. 3, 7]. 

33] Eodem modo etiam Paulus Rom. 3,12 condonatur: Non est iustus quisquam, non est intelligens, non 
est requirens Deum, non est, qui faciat bonum, ne unus quidem; omnes 34] declinaverunt et inutiles facti sunt. 



Et Act. 17, 30: Nunc Deus annuntiat hominibus, ut omnes ubique poenitentiam agant. Omnes, dicit, nemine 
excepto, qui modo homo est. 35] Haec poenitentia docet nos agnoscere peccatum, videlicet de nobis omnibus 
plane actum esse, et intus et in cute nihil boni in nobis esse, et simpliciter fieri nos alios et novos homines 
oportere. 

36] Haec poenitentia non est partialis et mutilata, qualis est ista actualium peccatorum, nec etiam est incerta, 
qualis ista est. Non enim disputat, utrum sit peccatum vel non peccatum, sed totum prosternit et affirmat 
universum et merum esse peccatum quoad nos (et nihil esse in nobis, quod non sit peccatum sive reum). Quid 
enim diu quaerere, partiri et distinguere volumus? Quamobrem etiam contritio hic non est dubia aut incerta. 
Nihil enim remanet, quo aliquid boni cogitare possimus ad expiandum peccatum, sed abiicienda nobis est omnis 
spes de omnibus, quidquid sumus, quidquid cogitamus, loquimur et facimus etc. 

37] Similiter confessio quoque non potest esse falsa, incerta, manca aut mutila. Qui enim confitetur totum in 
se esse merum peccatum, is comprehendit omnia peccata, nullum excludit, nullius obliviscitur. 38] Sic et 
satisfactio non potest esse incerta, quia non est nostrum incertum et peccato contaminatum opus, sed est passio 
et sanguis immaculati et innocentis Agni Dei, qui tollit peccata mundi. 

39] De hac poenitentia concionatur Iohannes, deinde Christus in evangelio et nos etiam. Et hac poenitentiae 
concione destruimus papam et omnia, quae nituntur nostris bonis operibus. Omnia enim fundamento putri et 
vano insistunt, quod appellatur bonum opus sive lex, quum tamen nullum bonum opus adsit, sed tantum mala 
opera, et nemo faciat legem (ut Christus Ioh. 7, 19 testatur), sed omnes eam transgrediantur. Quare aedificium, 
quod superstruitur, tantummodo mendacium et hypocrisis est, etiam qua in parte sanctissimum et 
fonnosissimum est. 

40] Haec poenitentia in Christianis durat usque ad mortem, quia luctatur cum peccato residuo in carne per 
totam vitam, sicut Paulus Rom. 7, 14. 25 ostendit, se belligerari cum lege membrorum suorum etc., idque non 
propriis viribus, sed dono Spiritus Sancti, quod remissionem peccatorum sequitur, et quotidie reliquias peccati 
purgat et expellit, et in eo est, ut hominem purificet, rectificet, sanctificet. 

41] De tantis rebus papa, theologi, iuristae aliique homines ex ratione sua nihil norunt, sed haec doctrina est 
e coelo per evangelium patefacta et ab impiis sanctis seu hypocritis pro haeresi proclamatur. 

42] Ceterum si sectarii quidam orientur, quorum nonnulli iam forsan adsunt et tempore seditionis rusticanae 
mihi ipsi in conspectum veniebant, sentientes, omnes eos, qui semel Spiritum aut remissionem peccatorum 
accepissent et credentes facti essent, etsi deinde peccarent, manere tamen in fide, et peccatum ipsis nihil obesse. 
Hinc voces ipsorum: Fac quidquid lubet, modo credas, nihil tibi nocet, fides omnia peccata delet etc. Addunt 
praeterea, si quis post fidem et Spiritum acceptum peccet, eum nunquam Spiritum et fidem vere habuisse. Et 
tam insanos homines vidi et audivi multos, et vereor, ne adhuc in nonnullis daemon iste latitans habitet. 

43] Si igitur, inquam, tales in posterum etiam orirentur, sciendum et docendum est, quod si sancti, qui 
originale peccatum adhuc habere se sentiunt et quotidie de eo poenitent et cum eo luctantur, insuper ruant in 
manifesta peccata, ut David in adulterium, homicidium et blasphemiam, eos excutere fidem et Spiritum 
Sanctum, et abesse turn ab ipsis 44] fidem et Spiritum Sanctum. Spiritus enim Sanctus non sinit peccatum 
dominari, invalescere et victoriam obtinere ac consummari, sed reprimit et coercet, ne facere possit, quod vult. 

Si vero facit, quod vult, certe Spiritus Sanctus et fides amittuntur nec simul adsunt. Sic enim inquit Iohannes [1 
Ioh. 3,9]: Qui ex Deo natus est, non peccat et peccare non potest. Et tamen etiam hoc verum est, quod idem 
Iohannes dicit [1 ep. 1, 8]: Si dicimus nos peccatum non habere, mentimur, et veritas Dei non est in nobis. 

IV. De Evangelio. 

Nunc ad evangelium redibimus, quod non uno modo consulit et auxiliatur nobis contra peccatum; Deus 
enim superabundanter dives et liberalis est gratia et bonitate sua: primum per verbum vocale, quo iubet 
praedicari remissionem peccatorum in universo mundo, et hoc est proprium officium evangelii; secundo per 
baptismum; tertio per venerandum sacramentum altaris; quarto per potestatem clavium, atque etiam per mutuum 
colloquium et consolationem fratrum, Matth. 18, 20: Ubi duo aut tres fuerint congregati etc. 

V. De Baptismo. 

1] Baptismus nihil est aliud quam verbum Dei cum mersione in aquam, secundum ipsius institutionem et 
mandatum, sive, ut Paulus inquit Eph. 5, 26, lavacrum in verbo; sicut et Augustinus ait: Accedat verbum ad 
elementum, et fit sacramentum. 2] Quare non sentimus cum Thoma et monachis praedicatoribus seu 
Dominicanis, qui verbi et institutionis Dei obliti dicunt, Deum spiritualem virtutem aquae contulisse et 
indidisse, quae peccatum 3] per aquam abluat. Non etiam facimus cum Scoto et Minoritis seu monachis 



Franciscanis, qui docent, baptismo ablui peccatum ex assistentia divinae voluntatis, et hanc ablutionem fieri 
tantum per Dei voluntatem, et minime per verbum et aquam. 

4] De paedobaptismo docemus infantes esse baptizandos. Pertinent enim ad promissam redemptionem per 
Christum factam. Et ecclesia debet illis baptismum et promissionis illius annuntiationem. 

VI. De Sacramento Altaris. 

1] De sacramento altaris sentimus panem et vinum in coena esse verum corpus et sanguinem Christi, et non 
tantum dari et sumi a piis, sed etiam ab impiis Christianis. 

2] Et non tantum unam speciem esse dandam. Non enim indigemus doxosophia ista, quae nos doceat sub 
una specie tantum esse quantum sub utraque, sicut sophistae et Concilium Constantiense docent. 3] Etsi enim 
verum esse forte possit, quod sub una tantum sit quantum sub utraque, tamen una species non est tota ordinatio 
et institutio per Christum facta, tradita et mandata. 4] Imprimis vero damnamus et exsecramur in nomine 
Domini omnes eos, qui non tantum utramque speciem omittunt, verum etiam tyrannice eam prohibent, damnant 
et blasphemant ut haeresin et ita se ipsos supra et contra Christum, Dominum et Deum nostrum, extollunt 
opponentes et praeponentes se Christo etc. 

5] De transsubstantiatione subtilitatem sophisticam nihil curamus, qua lingunt panem et vinum relinquere et 
amittere naturalem suam substantiam, et tantum speciem et colorem panis et non verum panem remanere. 
Optime enim cum Sacra Scriptura congruit, quod panis adsit et maneat, sicut Paulus ipse nominat [1 Cor. 10, 

161 : Panis, quem frangimus. Et 1 1 Cor. 11, 281: Ita edat de pane. 

VII. De Clavibus. 

1] Claves sunt officium et potestas ecclesiae a Christo data, ad ligandum et solvendum peccata non tantum 
enormia et manifesta, sed etiam subtilia, abscondita, soli Deo nota, sicut Ps. 19, 13 scriptum est: Delicta quis 
intelligit? Et Rom. 7, 25 Paulus conqueritur, 2] se carne servire legi peccati. Non enim penes nos est, sed solius 
Dei est iudicare, quae, quanta et quotuplicia sint peccata, ut scriptum est Ps. 143, 2: Ne intres in indicium cum 
servo tuo, quia non iustificabitur coram 3] te omnis vivens. Et Paulus 1 Cor. 4, 4 inquit: Nullius quidem mihi 
conscius sum, sed per hoc non iustificatus sum. 

VIII. De Confessione. 

1] Quum absolutio et virtus clavium etiam sit consolatio et auxilium contra peccatum et malam 
conscientiam, in evangelio ab ipso Christo instituta, nequaquam in ecclesia confessio et absolutio abolenda est, 
praesertim propter teneras et pavidas conscientias et propter iuventutem indomitam et petulantem, ut audiatur, 
examinetur et instituatur in doctrina Christiana. 

2] Enumeratio autem peccatorum debet esse unicuique libera, quid enumerare aut non enumerare velit. 
Quamdiu enim in came sumus, non mentiemur confitentes et dicentes: Agnosco, me miserum esse peccatorem 
et scatere peccatis. Rom. 7, 23: Sentio aliam legem in membris meis etc. Et quum absolutio privata ab officio 
clavium oriatur, negligenda non est, sed maximi facienda, sicut et alia officia Christianae ecclesiae magni 
facienda sunt. 

3] Et in his, quae vocale et externum Verbum concernunt, constanter tenendum est Deum nemini Spiritum 
vel gratiam suam largiri falsi per Verbum et cum Verbo externo et praecedente, ut ita praemuniamus nos 
adversum enthusiastas, id est, spiritus, qui iactitant se ante Verbum et sine Verbo Spiritum habere, et ideo 
Scripturam sive vocale Verbum iudicant, flectunt et reflectunt pro libito, ut faciebat Monetarius et multi adhuc 
hodie, qui acute discernere volunt inter spiritum et literam et neutrum norunt, nec 4] quid statuant, sciunt. Quid, 
quod etiam papatus simpliciter est merus enthusiasmus, quo papa gloriatur omnia iura esse in scrinio sui 
pectoris, et quidquid ipse in ecclesia sua sentit et iubet, id spiritum et iustum esse, etiamsi supra et contra 
Scripturam et vocale Verbum aliquid statuat et praecipiat. 

5] Hoc in universum antiquus est Satanas et serpens, qui etiam Adamum et Evam in enthusiasmum 
coniiciebat et ab externo Verbo Dei ad spiritualitates et proprias opiniones abducebat, id quod tamen et ipse per 
alia externa verba perficiebat. 6] Perinde ac hodie nostri enthusiastae externum Verbum damnant et tamen ipsi 
non silent, sed mundum garrulitatibus et scriptionibus implent, quasi vero Spiritus per scripta et vocale verbum 
apostolorum venire nequeat, sed per ipsorum verba et scripta primum veniat. Cur ergo non ipsi etiam omittunt 
suas conciones et scriptiones, donec Spiritus ipse ad homines sine ipsorum scriptis et ante ea veniat, 
quemadmodum gloriantur Spiritum se accepisse sine praedicatione Scripturarum? Sed de his iam non vacat 
pluribus disputare; et satis alias de his a nobis dictum est. 



7] Nam etiam ii, qui ante baptismum credunt vel in baptismo credere incipiunt, per externum praecedens 
Verbum credunt ut adulti. Audiunt enim [Mare. 16, 16]: Quicunque crediderit et baptizatus fuerit salvus erit, 
etiamsi primum increduli post decennium accipiant 8] Spiritum et baptismum. Cornelius Act. 10, 1 sqq. longe 
ante audierat apud Iudaeos de venturo Messia, per quem iustus coram Deo, preces et eleemosynas Deo gratus 
praestabat ex fide (sicut Lucas eum nominat iustum, pium et timentem Dei) et sine praecedente illo Verbo atque 
auditu credere et iustus esse non poterat. Petrus autem patefacere ei iubebatur, Messiam (in quem venturum 
hactenus ille crediderat) iam advenisse, ut fides eius de venturo Messia eum apud induratos et incredulos 
Iudaeos non captivum teneret, sed ut sciret se salvandum esse per praesentem Messiam, et hunc cum Iudaeorum 
turba non negaret, nec persequeretur etc. 

9] Quid multis? Enthusiasmus insitus est Adamo et filiis eius a primo lapsu usque ad finem mundi, ab 
antiquo dracone ipsis veneno quodam implantatus et infusus, estque omnium haeresium et papatus et 
Mahometismi origo, 10] vis, vita et potentia. Quare in hoc nobis est constanter perseverandum, quod Deus non 
velit nobiscum aliter agere nisi per vocale Verbum et sacramenta, et quod, quidquid sine Verbo et sacramentis 
iactatur ut spiritus, sit 11] ipse diabolus. Nam Deus etiam Mosi voluit apparere per rubum ardentem et vocale 
Verbum. Et nullus propheta, sive Elias sive Elisaeus, Spiritum sine Decalogo sive Verbo 12] vocali accepit. Et 
Iohannes Baptista nec concipiebatur sine Gabrielis praecedente verbo, nec in matris utero saliebat sine Mariae 
verbo. 13] Et Petrus inquit, 2 Pet. 1,21: Prophetae non ex voluntate humana, sed Spiritu Sancto inspirati locuti 
sunt, sancti Dei homines, qui sine Verbo externo non erant sancti, nec a Spiritu Sancto, ut non sancti seu 
profani, ad prophetandum impulsi; sed sancti erant, inquit Petrus, quum per eos Spiritus Sanctus loqueretur. 

IX. De Excommunicatione. 

Maiorem illam excommunicationem, quam papa ita nominat, non nisi civilem poenam esse ducimus, non 
pertinentem ad nos ministros ecclesiae. Minor autem, quam nominat, vera et Christiana est excommunicatio, 
quae manifestos et obstinatos peccatores non admittit ad sacramentum et communionem ecclesiae, donec 
emendentur et scelera vitent. Et ministri non debent confundere hanc ecclesiasticam poenam seu 
excommunicationem cum poenis civilibus. 

X. De Initiatione, Ordine et Vocatione. 

1] Si episcopi suo officio recte fungerentur et curam ecclesiae et evangelii gererent, posset illis nomine 
caritatis et tranquillitatis, non ex necessitate, permitti, ut nos et nostros concionatores ordinarent et confirmarent, 
hac tamen conditione, ut seponerentur omnes larvae, praestigiae, deliramenta et spectra pompae ethnicae. 2] 
Quia vero nec sunt nec esse volunt veri episcopi, sed politici dynastae et principes, qui nec concionantur et 
docent, nec baptizant, nec coenam administrant, nec ullum opus et officium ecclesiae praestant, sed eos, qui 
vocati munus illud subeunt, persequuntur et condemnant: profecto ipsorum culpa ecclesia non deserenda, nec 
ministris spolianda est. 

3] Quapropter, sicut vetera exempla ecclesiae et patrum nos docent, idoneos ad hoc officium ipsi ordinate 
debemus et volumus. Et hoc nobis prohibere non possunt, etiam secundum sua iura, quae affirmant etiam ab 
haereticis ordinatos vere esse ordinatos, et illam ordinationem non debere mutari. Et Hieronymus scribit de 
ecclesia Alexandrina, eam primum absque episcopis, presbyteris et ministris communi opera gubernatam fuisse. 

XI. De Coniugio Sacerdotum. 

1] Quod coniugium prohibuerunt et divinum ordinem sacerdotum perpetuo coelibatu onerarunt, malitiose 
sine omni honesta causa fecerunt, et in eo antichristi, tyrannorum et pessimorum nebulonum opus exercuerunt, 
ac causam praebuerunt multis horrendis, abominandis, innumeris peccatis tetrarum libidinum, in quibus adhuc 
volutantur. 2] Sicut autem nec nobis nec ipsis datum est, ut ex masculo feminam aut ex femella marem 
condamus aut utrumque annihilemus, ita etiam ipsis non est datum, ut creaturas Dei disiungant, separent, vetent, 
ne in coniugio honeste 3] una cohabitent et vivant. Quare ipsorum spurco coelibatui assentiri nolumus, nec 
etiam illum feremus, sed coniugium liberum habere volumus, sicut Deus illud ipse ordinavit et instituit, cuius 
opus nec rescindere nec destruere nec impedire volumus. Paulus enim dicit prohibitionem coniugii esse 
doctrinam daemoniorum, 1 Tim. 4, 1 sqq. 

XII. De Ecclesia. 

1] Nequaquam largimur ipsis, quod sint ecclesia, quia revera non sunt ecclesia. Non etiam audiemus ea, 
quae nomine ecclesiae vel 2] mandant vel vetant. Nam (Deo sit gratia) puer septem annorum novit hodie, quid 
sit ecclesia, nempe credentes, sancti, oviculae audientes vocem pastoris sui. Sic enim orant 3] pueri: Credo 



sanctam ecclesiam catholicam sive Christianam. Haec sanctitas non consistit in amiculo linteo, insigni verticali, 
veste talari et aliis ipsorum ceremoniis, contra Sacram Scripturam excogitatis, sed in Verbo Dei et vera fide. 

XIII. Quomodo coram Deo Homo Iustificetur, et de Bonis Operibus. 

1 ] Quod de iustificatione hactenus semper et assidue docui, mutare nec in minimo possum, videlicet nos per 
fidem, ut Petrus Act. 15, 9 loquitur, aliud novum et mundum cor acquirere, et Deum propter Christum, 
mediatorem nostrum, nos iustos et sanctos reputare. Et etsi peccatum in carne nondum plane ablatum et 
mortuum est, tamen Deus illud nobis non vult imputare nec meminisse. 

2 ] Hanc fidem, renovationem et remissionem peccatorum sequuntur bona opera. Et quod in illis pollutum et 
imperfectum est, pro peccato et defectu non censetur, idque etiam propter Christum, atque ita totus homo, quum 
quoad personam suam turn quoad opera sua, iustus et sanctus est et nominatur ex mera gratia et misericordia, in 
Christo super nos 3] effusa, expansa et amplificata. Quare gloriari ob merita et opera non possumus, quum 
absque gratia et misericordia aspiciuntur, sed ut scriptura est 1 Cor. 1,31: Qui gloriatur, in Domino glorietur, 
quod scilicet habeat Deum propitium. Sic enim omnia bene se habent. 4 ] Dicimus praeterea, ubi non sequuntur 
bona opera, ibi fidem esse falsam et non veram. 

XIV. De Votis Monasticis. 

1 ] Quia vota monastica e diametro pugnant cum primo principali articulo, ideo plane abroganda sunt. Ea 
enim sunt, de quibus Christus inquit Matth. 24, 5. 23 sqq.: Ego sum 2 ] Christus etc. Qui enim votum facit in 
monasterio vivendi, is credit se vitae rationem sanctiorem initurum esse, quam abi Christiani ducunt, et suis 
operibus non tantum sibi, sed etiam abis coelum mereri vult. Hoc vero 3] quid aliud est quam Christum negare? 
Et pontificii ex suo Thoma dicere non erubescunt, votum monasticum esse aequale et par baptismo. Haec 
blasphemia est in Deum. 

XV. De Humanis Traditionibus. 

1 ] Quod pontificii dicunt humanas traditiones facere ad remissionem peccatorum et mereri salutem, plane 
impium et damnatum est, sicut Christus inquit [Matth. 15, 9]: Frustra colunt me docentes doctrinas et mandata 
hominum. Et Tit. 1, 14: Aversandum 2 ] veritatem. Item, quod dicunt, esse peccatum mortale, si quis non servet 
ista statuta, etiam impium est. 

3] Hi sunt articuli, in quibus constantem me esse oportet, et constans ero usque ad mortem meam, Deo 
dante. Et nec mutare nec concedere quidquam in illis possum. Si quis alius voluerit aliquid concedere, faciat id 
periculo suae conscientiae. 

4 ] Postremo restant praestigiae papales de stultis et puerilibus articulis, ut de templorum dedicationibus, 
Campanarum baptizationibus, altarium dedicationibus et baptizationibus adhibitis patrinis seu susceptoribus, qui 
munera largiebantur etc. Haec baptizatio fit in contumeliam, ignominiam et dedecus sacrosancti baptismi et ideo 
minime toleranda est. 5] Deinde de consecrationibus cereorum, palmarum, placentarum, avenae, herbarum et 
aromatum etc., quae omnia non possunt dici consecrationes, sed ludibria et merae imposturae sunt. Et sunt 
talium praestigiarum infinitae aliae, quas committimus deo ipsorum et ipsis adorandas, donec illis defatigentur. 
Nobis nihil cum istis negotii esse debet. 

DE POTESTATE ET PRIMATU PAPAE. 

Tractatus per Theologos Smalcaldiae Congregatos Conscriptus. 

Anno MDXXXVII. 

1] Romanus pontifex arrogat sibi, quod iure divino sit supra omnes episcopos et pastores. 

2] Deinde addit etiam, quod iure divino habeat utrumque gladium, hoc est, auctoritatem etiam regna 
conferendi et transferendi. 

3] Et tertio dicit, quod haec credere sit de necessitate salutis. Et propter has causas Romanus episcopus 
vocat se vicarium Christi in terris. 

4] Hos tres articulos sentimus falsos, impios, tyrannicos et perniciosos ecclesiae esse. 

5] Ut autem intelligi nostra confirmatio possit, primum definiemus, quid vocent supra omnes esse iure 
divino. Intelligunt enim esse episcopum universalem et, ut ipsi loquuntur, oii KonpsviKov, id est, a quo debeant 
petere ordinationem et confirmationem omnes episcopi et pastores per totum orbem terrarum, qui habeat ius 
eligendi, ordinandi, confirmandi, 6] deponendi omnes episcopos. Ad haec arrogat sibi auctoritatem condendi 
leges de cultibus, de mutatione sacramentorum, de doctrina, et vult suos articulos, sua decreta, suas leges 
existimari pares legibus divinis, hoc est, sentit sic obligari conscientias hominum legibus pontificiis, ut peccent 



mortaliter, qui eas negligunt etiam sine scandalo. Et atrocius est, quod addit, quod sit de necessitate salutis haec 
omnia credere. 

7 ] Primum igitur ostendamus ex evangelio, quod Romanus episcopus non sit iure divino supra alios 
episcopos et pastores. 

8] Lue. 22, 25 Christus expresse prohibet dominationem inter apostolos. Nam haec ipsa erat quaestio: quum 
Christus dixisset de sua passione, disputabant, quis esset praefuturus et tamquam absentis Christi vicarius 
futurus. Ibi Christus hunc apostolorum errorem reprehendit et docet non futuram inter illos dominationem seu 
superioritatem, sed apostolos tamquam pares ad commune ministerium evangelii mittendos esse. Ideo ait: Reges 
gentium dominantur eis, vos autem non sic; sed quicunque voluerit esse maior inter vos, erit minister vester. 

Hic ostendit antithesis, quod dominatio improbetur. 

Idem docet similitudo, quum Christus in eadem disputatione de regno, Matth. 18, 2, collocat in medio 
puerum, significans non futurum principatum inter ministros, sicut nec puer principatum aliquem sibi sumit aut 
appetit. 

9 ] Ioh. 20, 2 1 . Christus pariter mittit apostolos sine discrimine, quum ait: Sicut tui. sit me Pater, ita et ego 
mitto vos. Eodem modo ait se mittere singulos, sicut ipse missus est, quare nulli tribuit praerogativam aut 
dominationem prae reliquis. 

10] Gal. 2, 7 sq. Paulus manifeste affirmat se neque ordinatum neque confirmatum esse a Petro, nec 
agnoscit Petrum talem, a quo petenda sit confirmatio. Et nominatim pugnat hac de re, suam vocationem non 
pendere ab auctoritate Petri. Debuit autem agnoscere Petrum tamquam superiorem, si Petrus erat iure divino 
superior. Ideo inquit Paulus se, non consulto Petro, statim docuisse evangelium. Item: Mea nihil refert, quales 
illi fuerint, qui aliquid esse videatur; personam enim hominis Deus non accipit. Item: Qui videbantur esse 
aliquid, nulla mihi mandata dederunt. Quum igitur Paulus clare testetur se ne voluisse quidem requirere 
confirmationem Petri, etiam quum ad eum venisset: docet auctoritatem ministerii a Verbo Dei pendere, et 
Petrum non fuisse superiorem ceteris apostolis, nec unius Petri ordinationem aut confirmationem requirendam 
esse. 

11] 1 Cor. 3, 6. Paulus exaequat ministros et docet ecclesiam esse supra ministros. Quare Petro non tribuitur 
superioritas aut dominatio supra ecclesiam aut reliquos ministros. Sic enim ait: Omnia vestra sunt, sive Paulus, 
save Apollo, sive Cephas, id est, nec ceteri ministri nec Petrus sibi sumat dominationem aut superioritatem 
supra ecclesiam, non onerent ecclesiam traditionibus, non valeat ullius auctoritas plus quam Verbum, non 
opponatur auctoritas Cephae contra auctoritatem aliorum apostolorum, sicut argumentabantur eo tempore: 
Cephas hoc observat, qui est superior apostolus, ergo et Paulus et ceteri debent hoc observare. Hunc praetextum 
Paulus detrahit Petro et negat eius auctoritatem anteferendam esse ceteris aut ecclesiae. 

Ex Historiis 

12] Nicaena Synodus ordinavit, ut Alexandrinus episcopus curaret ecclesias in Oriente et Romanus 
episcopus curaret suburbanas, hoc est, eas, quae in provinciis Romanis in occidente erant. Hinc primum humano 
iure, hoc est, ordinatione synodi, crevit auctoritas Romani episcopi. Iam si Romanus episcopus habuisset iure 
divino superioritatem, non licuisset synodo detrahere ei aliquid iuris et in Alexandrinum transferre, imo omnes 
Orientis episcopi perpetuo debuissent petere ordinationem et confirmationem a Romano. 

13 ] Item Synodus Nicaena constituit, ut episcopi eligerentur a suis ecclesiis, praesente 14 ] aliquo vicino 
episcopo aut pluribus. Idem servatum est etiam in Occidente et in Latinis ecclesiis, sicut testatur Cyprianus et 
Augustinus. Sic enim ait Cyprianus in Epistola 4. ad Cornelium: Propter quod diligenter de divina traditione et 
apostolica obserratione servandum est et tenendum, quod apud nos quoque et fere in omnibus provinciis 
tenetur , ut ad ordinationes rite celebrandas, ad eam plebem, cui praepositus ordinatur, episcopi eiusdem 
provinciae proximi quique conveniant, et episcopus deligatur plebe praesente, quae singulorum vitam 
plenissime novit, quod et apud nos factum videmus in Sabini collegae nostri ordinatione, ut de universae 
fraternitatis suffragio et de episcoporum, qui in praesentia convenerant, indicio episcopatus ei deferretur et 
manus ei imponeretur [imponerentur]. 

15 ] Hunc morem Cyprianus vocat divinam traditionem et apostolicam observationem et affirmat fere in 
omnibus provinciis observari. 

Quum igitur nec ordinatio nec confirmatio a Romano episcopo peteretur in maxima orbis parte, in Graecis et 
Latinis ecclesiis, satis apparet ecclesias tune non tribuisse superioritatem et dominationem Romano episcopo. 



16 ] Superioritas illa est impossibilis. Nam impossibile est unum episcopum esse inspectorem ecclesiarum 
totius orbis terrarum, aut ecclesias in ultimis terris sitas petere ab uno ordinationem. Constat enim regnum 
Christi dispersum esse per totum orbem terrarum, hodieque multae sunt ecclesiae in Oriente, quae non petunt a 
Romano episcopo ordinationem aut confirmationem. Itaque superioritas illa quum sit impossibilis, et non 
agnoverint eam ecclesiae in maxima parte orbis, satis apparet non institutam esse. 

17 ] Multae veteres synodi sunt indictae et habitae, in quibus non praesedit Romanus episcopus, ut Nicaena 
et pleraeque aliae. Id quoque testatur, quod ecclesia tune non agnoverit primatum seu superioritatem Romani 
episcopi. 

Hieronymus inquit: Si auctoritas 18 ] quaeritur, orbis est maior urbe. Ubicunque episcopus fuerit, sive 
Romae sive Eugubii sive Constantinopoli sive Rhegii sive Alexandriae, eiusdem meriti est et eiusdem sacerdotii 
etc. 

19 ] Gregorius scribens ad Alexandrinum patriarcham, vetat se appellari universalem episcopum. Et in 
regestis dicit, in Synodo Chalcedonensi oblatum esse primatum Romano episcopo, nec tamen acceptum. 
[Gregorius, Epist., lib. 7, Ep. 33 ad Mauric. Augustum: “Ego autem fidenter dico, quia, quisquis se universalem 
sacerdotem vocat vel vocari desiderat, in elatione sua AntiChristum praecurrit, quia superbiendo se ceteris 
praeponit.”] 

20] Postremo, quomodo potest papa iure divino esse supra totam ecclesiam, quum ecclesia habeat 
electionem, et paulatim reos invaluerit, ut Romani episcopi ab imperatoribus 21 ] confirmarentur? Item, quum 
diu fuissent certamina de primatu inter Romanum et inter Constantinopolitanum episcopum, tandem Phocas 
Imperator constituit Romano episcopo tribuendum esse primatum. Quodsi ecclesia vetus agnovisset Romani 
pontificis primatum, haec contentio non incidere potuisset, nec fuisset opus decreto Imperatoris. 

22] Sed obiiciunt quaedam dicta, videlicet [Matth. 16, 18 sq.]: Tu es Petrus, et super hanc petram 
aedificabo ecclesiam meam; item: Tibi dabo claves; item [Ioh. 21, 15]: Pasce oves meas; et alia quaedam. 

Quum autem haec tota controversia copiose et accurate tractata sit alibi in libris nostrorum, nec recenseri omnia 
hoc loco possint, referimus nos ad ea scripta, eaque pro repetitis habere volumus. Breviter tamen respondebimus 
de interpretatione. 

23 ] In omnibus illis dictis Petrus sustinet personam communem totius coetus apostolorum, sicut ex ipso 
textu apparet. Nam Christus interrogat non unum Petrum, sed ait: Vos quem me esse dicitis? Et quod hic 
singulari numero dicitur: Tibi dabo claves, quidquid ligaveris, alibi plurali numero dicitur [Matth. 18, 18]: 
Quidquid ligaveritis etc. Et in Iohanne [20, 23]: Quorum remiseritis peccata etc. Haec verba testantur pariter 
omnibus apostolis tradi claves, et pariter mitti omnes apostolos. 

24 ] Ad haec necesse est fateri, quod claves non ad personam unius certi hominis, sed ad ecclesiam 
pertineant, ut multa clarissima et firmissima argumenta testantur. Nam Christus de clavibus dicens Matth. 18, 

19 sq. addit: Ubicunque duo vel tres consenserint super terrain etc. Tribuit igitur principaliter claves ecclesiae 
et immediate, sicut et ob eam causam ecclesia principaliter habet ins vocationis. 

Itaque necesse est in illis dictis Petrum sustinere personam totius coetus apostolorum. Quare non tribuunt 
aliquam praerogativam seu superioritatem seu dominationem Petro. 

25] Quod vero dictum est: Super hanc petram aedificabo ecclesiam meam, certe ecclesia non est aedificata 
super auctoritatem hominis, sed super ministerium illius professionis, quam Petrus fecerat, in qua praedicat 
Iesum esse Christum, Filium Dei. Ideo alloquitur eum tamquam ministrum: Super hanc petram, id est, super 
hoc ministerium. 

26 ] Porro ministerium novi testamenti non est alligatum locis et personis, sicut ministerium Leviticum, sed 
est dispersum per totum orbem terrarum, et ibi est, ubi Deus dat dona sua, apostolos, prophetas, pastores, 
doctores; nec valet illud ministerium propter ullius personae auctoritatem, sed propter Verbum 27 ] a Christo 
traditum. Et hoc modo, non de persona Petri, interpretantur plurimi ex sanctis patribus hanc sententiam ( super 
hanc pertram), ut Origenes, Cyprianus, Augustinus, 28 ] Hilarius et Beda. Sic ait Chrysostomus: Super hanc 
petram, non super Petrum. Non enim super hominem, sed super fidem Petri aedificavit ecclesiam suam. Quae 
autem erat 29 ] fides? Tu es Christus, Filius Dei vivi. Et Hilarius: Petro revelavit Pater, ut diceret: Tu es Filius 
Dei vivi. Super hanc igitur confessionis petram ecclesias aedificatio est; haec fides ecclesiae fundamentum est. 

30] Et hoc, quod dicitur [Ioh. 21,15 sqq.]: Pasce oves meas, item: Diligis me plus his? hinc nondum 
sequitur peculiarem superioritatem Petro traditam esse. Iubet eum pascere, hoc est, docere Verbum seu 
ecclesiam Verbo regere, quod habet Petrus commune cum ceteris apostolis. 



31 ] Secundus articulus magis etiam perspicuus est, quod Christus dederit apostolis tantum potestatem 
spiritualem, hoc est, mandatum docendi evangelii, annuntiandi remissionem peccatorum, administrandi 
sacramenta, excommunicandi impios sine vi corporali, nec dederit potestatem gladii aut ius constituendi, 
occupandi aut conferendi regna mundi. Christus enim ait [Matth. 28, 18 sq.]: Ite docentes servare ea, quae 
praecepi vobis. Item [Ioh. 20, 21]: Sicut misit me Pater, ita et ego mitto vos. 

Constat autem Christum non esse missum, ut gladium gereret aut teneret regnum mundanum, sicut ipse 
inquit [Ioh. 18, 36]: Regnum non est de hoc mundo. Et Paulus ait [2 Cor. 1, 24]: Non dominamur fidei vestrae; 
item [2 Cor. 10, 4]: Arma militiae nostrae non sunt carnalia etc. 

32 ] Quod igitur Christus in passione spinis coronatur et producitur deridendus in regia purpura, significatum 
est fore, ut spreto regno spirituali, hoc est, oppresso evangelio, constituatur aliud mundanum regnum, praetextu 

33 ] potestatis ecclesiasticae. Quare Bonifacii Octavi Constitutio et cap. Omnes, distinet. 22, et similes sententiae 
sunt falsae et impiae, quae contendunt iure divino papam esse dominum regnorum mundi. 34 ] Ex qua 
persuasione tenebrae in ecclesiam horribiles invectae sunt, deinde etiam magni in Europa merus orti. Neglectum 
est enim ministerium evangelii, exstincta est notitia fidei et regni spiritualis, Christiana iustitia putabatur esse 
illa externa politia, quam papa constituisset. [Bonifacius VIII., Constitutio Unam sanctam in extrav. Commun. 
lib. 1, tit. 8, c. 1: “Porro subesse Romano pontifici, omni humanae creaturae declaramus, dicimus, definimus et 
pronuntiamus omnino esse de necessitate salutis.” Hier deutet auch Bonifacius den Ausdruck spiritualis homo, 

1 Kor. 2, 15, auf den Klerus und dessen Oberhaupt, den Papst.] 

35 ] Deinde papae rapere ad se imperia coeperunt, transtulerunt regna, vexarunt iniustis 
excommunicationibus et bellis fere omnium nationum reges in Europa, sed maxime Imperatores Gennanicos, 
alias ut occuparent Italicas civitates, alias ut episcopos Germaniae redigerent in suam servitutem, et eriperent 
imperatoribus collationem. Imo etiam in Clementina scriptum est: Vacante imperio papam esse legitimum 
successorem. 

36] Ita papa non solum dominationem contra mandatum Christi invasit, sed etiam tyrannice praetulit se 
omnibus regibus. Nec tantum in hac re factum ipsum reprehendendum est, quantum illud detestandum, quod 
praetexit auctoritatem Christi, quod claves ad regnum mundanum transfert, quod salutem alligat ad has impias 
et nefarias opiniones, quum ait de necessitate salutis esse, ut credant homines iure divino hanc dominationem 
competere. 

37 ] Hi tanti errores, quum obscurent fidem et regnum Christi, nullo modo dissimulandi sunt. Eventus enim 
ostendit eos fuisse magnas pestes ecclesiae. 

38 ] Tertio loco hoc addendum est. Etiamsi Romanus episcopus divino iure primatum et superioritatem 
haberet, tamen non debetur obedientia his pontificibus, qui defendunt impios cultus, idololatriam et doctrinam 
pugnantem cum evangelio. Imo tales pontifices et tale regnum haberi debent tamquam anathema, sicut Paulus 
[Gal. 1, 8] clare docet: Si angelus de coelo aliud evangelium doceret, praeter id, quod vos docui, anathema sit. 
Et in Actis [5, 29]: Oportet Deo magis obedire quam hominibus. Idem et canones clare docent, haeretico papae 
non esse obediendum. 

Leviticus pontifex iure divino erat summus sacerdos, et tamen impiis pontificibus non erat obediendum, ut 
Ieremias et alii prophetae dissentiebant a pontificibus, apostoli dissentiebant a Caipha, nec debebant ei obedire. 

39 ] Constat autem Romanos pontifices cum suis membris defendere impiam doctrinam et impios cultus. Ac 
plane notae antichristi competunt in regnum papae et sua membra. Paulus enim ad Thessalonicenses [2. ep. 2, 
3sq.], describens antichristum, vocat eum adversarium Christi, extollentem se super omne, quod dicitur aut 
colitur Deus, sedentem in templo Dei tamquam Deum. Loquitur igitur de aliquo regnante in ecclesia, non de 
regibus ethnicis, et hunc vocat adversarium Christi, quia doctrinam pugnantem cum evangelio excogitaturus sit, 
et is arrogabit sibi auctoritatem divinam. 

40 ] Primum autem constat papam regnare in ecclesia et praetextu ecclesiasticae auctoritatis et ministerii sibi 
hoc regnum constituisse. Praetexit enim haec verba: Tibi dabo claves. Deinde doctrina papae multipliciter 
pugnat cum evangelio, et arrogat sibi papa auctoritatem divinam tripliciter. Primum, quia sumit sibi ius mutandi 
doctrinam Christi et cultus a Deo institutos, et suam doctrinam et suos cultus vult observari tamquam divina. 
Secundo, quia sumit sibi potestatem non solum ligandi et solvendi in hac vita, sed etiam sumit sibi ius de 
animabus post hanc vitam. Tertio, quia papa non vult ab ecclesia aut ab ullo iudicari, et antefert suam 
auctoritatem iudicio conciliorum et totius ecclesiae. Hoc autem est se Deum facere, nolle ab ecclesia aut ab ullo 



iudicari. Postremo hos tam horribiles errores et hanc impietatem defendit summa saevitia et interficit 
dissentientes. 

41] Haec quum ita sint, cavere omnes Christiani debent, ne fiant participes impiae doctrinae, blasphemiarum 
et iniustae crudelitatis papae. Ideo papam cum suis membris tamquam regnum antichristi deserere et exsecrari 
debent, sicut Christus iussit [Matth. 7, 15]: Cavete a pseudoprophetis! Et Paulus iubet, impios doctores vitandos 
et exsecrandos esse tamquam anathemata [Gal. 1, 8; Tit. 3, 10]. Et 2 Cor. 6, 14 ait: Ne sitis consortes 
infidelium; quae est enim societas lucis et tenebrarum? 

42] Dissidere a consensu tot gentium et dici schismaticos grave est. Sed auctoritas divina mandat omnibus, 
ne sint socii et propugnatores impietatis et iniustae saevitae. 

Ideo satis excusatae sunt conscientiae nostrae; sunt enim manifesti errores regni papae. Et Scriptura tota 
voce clamitat, errores illos esse doctrinam daemoniorum et 43] antichristi. Manifesta est idololatria in 
profanatione missarum, quae quum aha vitia habent, turn ad turpissimum quaestum impudenter collatae sunt. 

44] Doctrina de poenitentia prorsus depravata est a papa et a suis membris. Docent enim remitti peccata propter 
dignitatem nostrorum operum. Deinde iubent dubitare, an contingat remissio. Nusquam docent, quod gratis 
propter Christum remittantur peccata, et quod hac fide consequamur remissionem peccatorum. 

Ita gloriam Christi obscurant et conscientiis firmam consolationem eripiunt et abolent veros cultus, videlicet 
exercitia fidei luctantis cum desperatione. 

45] Obscuraverunt doctrinam de peccato et finxerunt traditionem de enumeratione delictorum, parientem 
multos errores et desperationem. 

Affinxerunt satisfactiones, quibus etiam obscuraverunt beneficium Christi. 

46] Ex his natae sunt indulgentiae, quae sunt mera mendacia, quaestus causa excogitata. 

47] Deinde invocatio sanctorum quantos abusus et quam horrendam idolatriam [idololatriam] peperit! 

48] Quanta flagitia orta sunt ex traditione de coelibatu! 

Quantas tenebras offudit evangelio doctrina de votis! Ibi finxerunt vota esse iustitiam coram Deo et mereri 
remissionem peccatorum. Ita transtulerunt beneficium Christi in humanas traditiones et penitus exstinxerunt 
doctrinam de fide. Finxerunt nugacissimas traditiones esse cultus Dei et perfectionem, et praetulerunt eas 
operibus vocationum, quas Deus requirit et ordinavit. Neque hi errores sunt existimandi leves; laedunt enim 
gloriam Christi et afferunt perniciem animabus, nec possunt dissimulari. 

Deinde ad hos errores accedunt duo 49] ingentia peccata: primum, quod defendit errores illos iniusta 
saevitia et suppliciis; alterum, quod iudicium eripit ecclesiae, nec sinit rite iudicari ecclesiasticas controversias, 
imo contendit se supra concilium esse et decreta conciliorum rescindere posse, sicut interdum impudenter 
loquuntur canones. Sed multo impudentius hoc factum esse a pontificibus, exempla testantur. 

50] 9. Quaestione 3. ait canon: Nemo iudicabit primatu sedem; neque enim ab Augusto, neque ab omni 
clero, necque a regibus, neque a populo iudex indicatur. 

51] Duplicem tyrannidem exercet papa: defendit errores suos vi et homicidiis et vetat cognitionem. Hoc 
posterius etiam plus nocet quam ulla supplicia. Quia sublato vero iudicio ecclesiae non possunt tolli impia 
dogmata et impii cultus, et multis saeculis infinitas animas perdunt. 

52] Considerent igitur pii tantos errores regni papae et tyrannidem et cogitent primum abiiciendos esse 
errores et amplectendam esse veram doctrinam propter gloriam Dei et 53] ad salutem animarum. Deinde 
cogitent etiam, quantum scelus sit adiuvare iniustam crudelitatem in interficiendis sanctis, quorum sanguinem 
Deus baud dubie ulciscetur. 

54] Imprimis autem oportet praecipua membra ecclesiae, reges et principes, consulere ecclesiae et curare, ut 
errores tollantur et conscientiae sanentur, sicut Deus nominatim reges hortatur [Ps. 2, 10]: Et nunc, reges, 
intelligite; erudimini, qui indicatis terrain. Prima enim cura regum esse debet, ut ornent gloriam Dei. Quare 
indignissimum fuerit eos conferre auctoritatem et potentiam suam ad confirmandam idololatriam et cetera 
infinita flagitia et ad faciendas caedes sanctorum. 

55] Et ut papa synodos habeat, quomodo sanari ecclesia potest, si papa nihil decerni contra arbitrium suum 
patiatur, si nemini concedat dicere sententiam nisi suis membris, quae habet obligata horrendis iuramentis et 
maledictionibus ad defensionem suae tyrannidis et impietatis sine ulla exceptione Verbi Dei? 

56] Quum autem iudicia synodorum sint ecclesiae iudicia, non pontificum, praecipue regibus convenit 
coercere pontificum licentiam et efficere, ne ecclesiae eripiatur facultas iudicandi et decernendi ex Verbo Dei. 



Et ut reliquos errores papae taxare ceteri Christiani debent, ita etiam reprehendere debent pontificem 
defugientem et impedientem veram cognitionem et verum iudicium ecclesiae. 

57] Itaque etiamsi Romanus episcopus iure divino haberet primatum, tamen posteaquam defendit impios 
cultus et doctrinam pugnantem cum evangelio, non debetur ei obedientia, imo necesse est ei tamquam 
antichristo adversari. Errores papae manifesti sunt et non leves: 

58] Manifesta est etiam crudelitas, quam exercet. Et constat mandatum Dei esse, ut fugiamus idololatriam, 
impiam doctrinam et iniustam saevitiam. Ideo magnas, necessarias et manifestas causas habent omnes pii, ne 
obtemperent papae. Et hac necessariae causae pios consolantur adversus omnia convicia, quae de scandalis, de 
schismate, de discordia obiici solent. 

59] Qui vero sentiunt cum papa et defendunt eius doctrinam et cultus, polluunt se idololatria et blasphemis 
opinionibus, fiunt rei sanguinis piorum, quos papa persequitur, laedunt gloriam Dei et impediunt salutem 
ecclesiae, quia confirmant errores et flagitia ad omnem posteritatem. 

De Potestate et luris dictione Episcoporum. 

60] Evangelium tribuit his, qui praesunt ecclesiis, mandatum docendi evangelii, remittendi peccata, 
administrandi sacramenta, praeterea iurisdictionem, videlicet mandatum excommunicandi eos, quorum nota 
sunt crimina, et resipiscentes rursum absolvendi. 

61] Ac omnium confessione, etiam adversariorum, liquet hanc potestatem iure divino communem esse 
omnibus, qui praesunt ecclesiis, sive vocentur pastores sive presbyteri sive 62] episcopi. Ideoque Hieronymus 
aperte docet in literis apostolicis, omnes, qui praesunt ecclesiis, et episcopos et presbyteros esse, et citat ex Tito 
[Tit. 1, 5 sq.]: Propterea te reliqui in Creta, ut constituas presbyteros per civitates. Et deinde addit: Oportet 
episcopum esse unius uxoris virum. Item Petrus et Iohannes vocant se presbyteros [1 Petr. 5, 1; 2 Ioh. 1]. Et 
deinde addit: Quod autem postea unus electus est, qui ceteris praeponeretur, in remedium schismatis factum 
est, ne unusquisque ad se trahens ecclesiam Christi rumperet. Nam et Alexandriae a Marco Evangelista usque 
ad Esdram [* Heraclam] et Dionysium episcopos presbyteri semper ex se unum eligebant et in excelsiors loco 
collocabant, quem episcopum nominabant, quomodo si exercitus imperatorem sibi faciat. Diaconi autem 
eligant ex se, quem industrium noverint et archidiaconum nuncupent. Quid enim facit episcopus excepta 
ordinations, quod presbyter non facit? 

63] Docet igitur Hieronymus, humana auctoritate distinctos gradus esse episcopi et presbyteri seu pastoris. 
Idque res ipsa loquitur, quia potestas est eadem, quam supra 64] dixit. Sed una res postea fecit discrimen 
episcoporum et pastorum, videlicet ordinatio, quia institutum est, ut unus episcopus ordinaret ministros in 
pluribus ecclesiis. 

65] Sed quum iure divino non sint diversi gradus episcopi et pastoris, manifestum est ordinationem a pastore 
in sua ecclesia factam iure divino ratam esse. 

66] Itaque quum episcopi ordinarii fiunt hostes ecclesiae aut nolunt impertire ordinationem, ecclesiae 
retinent ius suum. 

67] Nam ubicunque est ecclesia, ibi est ius administrandi evangelii. Quare necesse est ecclesiam retinere ius 
vocandi, eligendi et ordinandi ministros. Et hoc ius est donum proprie datum ecclesiae, quod nulla humana 
auctoritas ecclesiae eripere potest, sicut et Paulus testatur ad Ephesios [4, 8], quum ait: Ascendit, dedit dona 
hominibus. Et numerat inter dona propria ecclesiae pastores et doctores et addit, dari tales ad ministerium, ad 
aedificationem corporis Christi. Ubi est igitur vera ecclesia, ibi necesse est esse ius eligendi et ordinandi 
ministros. Sicut in casu necessitatis absolvit etiam laicus et fit minister ac pastor alterius; sicut narrat 
Augustinus historiam de duobus Christianis in navi, quorum alter baptizaverit Karqxoupcvov et is baptizatus 
deinde absolverit alterum. 

68] Huc pertinent sententiae Christi, quae testantur claves ecclesiae datas esse, non tantum certis personis 
[Matth. 18, 20]: Ubicunque erunt duo vel tres congregari in nomine meo etc. 

69] Postremo etiam hoc confirmat sententia Petri [1. ep. 2, 9]: Vos estis regale sacerdotium. Quae verba ad 
veram ecclesiam pertinent, quae quum sola habeat sacerdotium, certe habet ius eligendi et ordinandi ministros. 

70] Idque etiam communissima ecclesiae consuetudo testatur. Nam olim populus eligebat pastores et 
episcopos. Deinde accedebat episcopus seu eius ecclesiae seu vicinus, qui confirmabat electum impositione 
manuum, nec aliud fuit ordinatio nisi talis comprobatio. 71] Postea accesserunt novae ceremoniae, quales 
multas describit Dionysius. Sed est auctor novus et fictitius, quisquis est, sicut et Clementis scripta sunt 



supposititia. Deinde recentiores addiderunt: Do tibi potestatem sacrificandi pro vivis et mortuis. Sed ne illud 
quidem apud Dionysium est. 

72] Ex his omnibus liquet ecclesiam retinere ius eligendi et ordinandi ministros. Et causam schismati et 
discordiae praebent impietas et tyrannis episcoporum, quia Paulus [Gal. 1, 7 sqq.] praecipit, ut episcopi 
docentes et defendentes impiam doctrinam et impios cultus habeantur tamquam anathemata. 

73] Diximus de ordinatione, quae una, ut Hieronymus ait, discernebat episcopos a reliquis presbyteris. 

Itaque nulla disputatione opus est de ceteris episcoporum officiis. Nec vero opus est dicere de confirmatione, 
item de Campanarum consecratione, quae propemodum sola retinuerunt. De iurisdictione aliquid dicendum est. 

74] Constat iurisdictionem illam communem excommunicandi reos manifestorum criminum pertinert ad 
omnes pastores. Hanc tyrannice ad se solos transtulerunt et ad quaestum contulerunt. Constat enim officiales, ut 
vocantur, non toleranda licentia usos esse, et vel avaritia vel propter alias cupiditates vexasse homines et 
excommunicasse sine ullo ordine iudiciorum. Quae est autem tyrannis, officiales in civitatibus habere 
potestatem suo arbitratu, sine ordine iudiciorum damnandi 75] et excommunicandi homines? Et hac potestate 
qualibus in rebus abusi sunt, videlicet non in puniendis veris delictis, sed in ieiuniis aut feriis violatis aut 
similibus nugis! Tantum adulteria interdum puniebant; et in hac re saepe vexabant innocentes et honestos 
homines. Porro quum hoc crimen sit gravissimum, certe sine ordine iudiciali nemo damnandus est. 

76] Quum igitur hanc iurisdictionem episcopi tyrannice ad se solos transtulerint eaque turpiter abusi sint, 
nihil opus est propter hanc iurisdictionem obedire episcopis. Sed quum sint iustae causae, cur non 
obtemperemus, rectum est et hanc iurisdictionem reddere piis pastoribus et curare, ut legitime exerceatur ad 
morum emendationem et gloriam Dei. 

77] Reliqua est iurisdictio in iis causis, quae iure canonico ad forum, ut vocant, ecclesiasticum pertinent, ac 
praecipue in causis matrimonialibus. Haec quoque habent episcopi humano iure, et quidem non admodum 
veteri, sicut ex codice et novellis Iustiniani apparet iudicia matrimoniorum tunc fuisse apud magistratus. Et iure 
divino coguntur magistratus mundani haec iudicia exercere, si episcopi sint negligentes. Idem concedunt et 
canones. Quare etiam propter hanc iurisdictionem non necesse est obedire 78] episcopis. Et quidem quum leges 
quasdam condiderint iniustas de coniugiis et in suis iudiciis observent, etiam propter hanc causam opus est alia 
iudicia constitui. Quia traditiones de cognatione spirituali sunt iniustae. Iniusta etiam traditio est, quae prohibet 
coniugium personae innocenti post factum divortium. Etiam iniusta lex est, quae in genere omnes clandestinas 
et dolosas desponsationes contra ius parentum approbat. Est et iniusta lex de coelibatu sacerdotum. Sunt et alii 
laquei conscientiarum in eorum legibus, quos omnes recitare nihil attinet. Illud satis est recitasse, quod multae 
sunt iniustae leges papae de negotiis matrimonialibus, propter quas magistratus debent alia iudicia constituere. 

79] Quum igitur episcopi, qui sunt addicti papae, defendant impiam doctrinam et impios cultus, nec ordinent 
pios doctores, imo adiuvent saevitiam papae, praeterea iurisdictionem eripuerint pastoribus et hanc tantum 
tyrannice exerceant, postremo quum in causis matrimonialibus multas iniustas leges observent, satis multae et 
necessariae causae sunt, quare ecclesiae non agnoscant eos tamquam episcopos. 

80] Ipsi autem meminerint opes datas esse episcopis tamquam eleemosynas propter administrationem et 
utilitatem ecclesiarum, sicut inquit regula: Beneficium datur propter officium. Quare non possunt bona 
conscientia possidere illas eleemosynas et ecclesiam interim defraudant, cui opus est illis facultatibus ad 
ministros alendos et iuvanda studia et suppeditandum certis pauperibus et constituenda iudicia, praesertim 
matrimo81] nialia. Tanta enim varietas et magnitudo est controversiarum matrimonialium, ut his opus sit 
peculiari foro, ad quod constituendum opus est ecclesiae facultatibus. 82] Petrus [ 2 . ep. 2 , 13 ] praedixit futuros 
impios episcopos, qui eleemosynis ecclesiarum abuterentur ad luxum, neglecto ministerio. Sciant ergo illi, qui 

ecclesiam defraudant, etiam eius sceleris poenas Deo se daturos esse. 

DOCTORES ET CONCIONATORES, 

qui Confessioni Augustanae et Apologiae subscripserunt. 

Anno MDXXXVII. 

De mandato illustrissimorum Principum et Ordinum ac Civitatum, evangelii doctrinam profitentium, 
relegimus articulos Confessionis exhibitae Imperatori in Conventu Augustano, et Dei beneficio omnes 

Concionatores, qui in hoc Smalcaldensi Conventu interfuerunt, consentientes profitentur se iuxta articulos 
Confessionis et Apologiae sentire et docere in suis ecclesiis. Profitentur etiam se articulum de primatu papae et 
eius potestate et de potestate et iurisdictione episcoporum, qui hic Principibus in hoc conventu exhibitus est 
Smalcaldiae, approbare. Ideo nomina sua subscribunt: 

] Ego, Iohannes Bugenhagius Pomeranus D., subscribo articulis Confessionis Augustanae, Apologiae et articulo de 
papatu Smalcaldiae Principibus oblato. 

1] Et ego, Urbanus Regius D., Ecclesiarum in Ducatu Luneburgensi Superintendens, subscribo. 

1] Nicolaus Ambsdorff Magdeburgensis subscripsit. 

1] Georgius Spalatinus Aldenburgensis subscripsit. 

»] Andreas Osiander subscribo. 

>] M. Virus Dietrich Noribergensis subscripsit. 

r ] Stephaniis Agricola, Ecclesiastes Curiensis, manu propria subscripsit. 

1] Iohannes Draconites Marburgensis subscripsit. 

»] Chunradus Figenbotz subscripsit per omni 

0] Martinus Bucerus. 

1 ] Erhardus Schnepfius subscribo. 

2] Paulus Rhodius, Condonator in Stettin. 

3| Gerardus Oeniken, Ecclesiae Mindensis Minister. 

4] Brixius Northanus, Susatiensis Condonator. 

5] Simon Schnevveis, Parochus Crailsheim. 

6] Rursum ego, Pomeranus, subscribo nomine magistri Iohannis Brentii, quemadmodum mihi mandavit. 

7] Philippus Melanthon subscribit manu propria. 

8] Anthonius Corvinus subscribit tam suo quam Adami a Fulda nomine, manu propria. 

9] Iohannes Schlainhauffen subscribit manu propria. 

10] M. Georgius Heltus Forchemius. 

11] Michael Caelius, Condonator Mansfeldensis. 

12] Petrus Geltnerus, Condonator Ecclesiae Frankenfur densis. 

13] Dionysius Melander subscripsit. 

14] Paulus Fagius Argentinensis. 

15] Wendalinus Faber, Parochus Seburgae in Mansfeldia. 

16] Conradus Otingerus Phorcensis, Udalrici Ducis Wirt. Condonator. 

17] Bonifacius Wolfart, Verbi Minister Ecclesiae Augustanae. 

18] Iohannes Aepinus, Hamburgensis Superintendens , subscripsit propria manu. 

19] Id ipsum facit Iohannes Amsterdamus Bremensis. 

10] Iohannes Fontanus, inferioris Hassiae Superintendens, subscripsit. 

»1] Fridericus Myconius pro se et Insto Menio subscripsit. 

>2] Ambrosius Blaurerus. 

Legi et iterum atque iterum relegi Confessionem et Apologiam ab illustrissimo Principe Electore Saxoniae 
et abis Principibus ac Statibus Romani Imperii Caesareae Maiestati Augustae oblatam. Legi item Formulam 
Concordiae in re Sacramentaria Witebergae cum D. Bucero et abis institutam. Legi etiam articulos a D. Martino 
Luthero, Praeceptore nostro observandissimo, in Smalcaldensi Conventu Germanica lingua conscriptos, et 
libellum de papatu et de potestate ac iurisdictione episcoporum. Ac pro mediocritate mea iudico haec omnia 
convenire cum Sacra Scriptura et cum sententia verae Kai yvqaiqi; catholicae ecclesiae. Quamquam autem in 
tanto numero doctissimorum virorum, qui nunc Smalcaldiae convenerunt, minimum omnium me agnoscam, 
tamen quia mihi non licet exitum huius conventus exspectare, obsecro te, clarissime vir, D. Iohannes 
Bugenhagi, Pater in Christo observande, ut humanitas tua nomen meum, si opus fuerit, omnibus illis, quae supra 
commemoravi, adscribat. Me enim ita sentire, confiteri et perpetuo docturum esse per Iesum Christum, 
Dominum nostrum, hoc meo chirographo testor. Actum Smalcaldiae, XXIII Februarii, Anno MDXXXVII. 

Iohannes Brentius, Ecclesiastes Hallensis. 


V. 


Enchiridion 

Catechismus Minor 

D. Martini Lutheri 
pro Parochis et Concionatoribus 
Praefatio D. Martini Lutheri. 

Martinus Lutherus omnibus fidelibus, piis Parochis et Concionatoribus gratiam, misericordiam et pacem in Christo 
Iesu, Domino nostro, pr. [praemittit]. 

I] Miserabilis illa facies, quam proxime cum visitatorem agerem, vidi, me ad edendum hunc Catechismum, 
simplicissime et brevissime 2] tractatum, coegit. Deum immortalem! quantum calamitatem ibi vidi! Vulgus, 
praesertim autem illud, quod in agris vivit, item plerique parochi, adeo nullam Christianae doctrinae 
cognitionem habent, ut dicere 3] etiam pudeat. Et tamen omnes sancto illo Christi nomine appellantur et 
nobiscum communibus utuntur sacramentis, cum Orationem Dominicam, Symbolum Apostolicum et 
Decalogum non modo non intelligant, sed ne verba quidem referre possint. Quid multis moror? nihil omnino a 
bestiis differunt. Iam autem, cum evangelium passim doceatur, illi vel maxime Christianorum libertate fruuntur. 

4] Quid hic Christo respondebitis, episcopi, quibus illa cura est divinitus demandata? Vos enim estis, quibus 
vel solis illa Christianae religionis calamitas debetur. Vos pennisistis ita turpiter errare homines, vestra ea est 
culpa, qui nihil minus unquam fecistis quam hoc, quod vestri officii erat facere. 5] Nolo hic quidquam mali 
vobis imprecari. Ea autem an non est summa impietas cum maxima impudentia coniuncta, quod unicam tantum 
speciem sacramenti ac vestras traditiones urgetis: hoc prorsus contemnitis et negligitis, an illi, qui vestrae fidei 
et curae commendati sunt, Orationem Dominicam, Symbolum Apostolicum aut Decalogum teneant necne. Vae, 
vae vobis! 

6] Per Deum igitur omnes vos parochos et concionatores rogo atque obtestor, ut serio vestrum faciatis 
officium, et ut divinitus vobis commendatae plebis agatis curam, quod tum rectissime feceritis, si una nobiscum 
hunc Catechismum vulgo, praesertim autem iunioribus, inculcetis. Quodsi qui ex vobis adeo sunt indocti, ut 
omnino nullam harum rerum cognitionem habeant, illos non pudeat suis auditoribus praelegere de verbo ad 
verbum a nobis praescriptam hanc formam, in hunc modum: 

7] Primo omnium hoc cavebunt concionatores, ne subinde alio atque alio modo vel Decalogum vel 
Dominicam Orationem vel Symbolum Apostolicum vel etiam sacramenta proponant, sed ut perpetuo eadem 
utantur fonna in his proponendis et explicandis vulgo. Ideo autem hoc do consilium, quod sciam non posse 
feliciter doceri simpliciores homines et qui natu minores sunt, quam una atque eadem fonna saepius proposita 
ac repetita. Quodsi iam isto, iam alio modo eadem proponas, facile perturbantur simpliciores animi, et fiet, ut 
pereat omnis opera, quam in docendo ponis. 

8] Atque hoc viderunt sancti patres, qui voluerunt Decalogi, Symboli et Dominicae Orationis unam 
eandemque certis verbis descriptam formam in ecclesia esse. Illorum diligentiam nos imitari convenit, et danda 
opera est, ut simplicioribus et iunioribus sic illa proponamus, ut ne una quidem syllaba immutetur, 
quotiescunque tandem Catechismum doceas, et ut perpetuo sui similis sit tractatio. 

9] Quamcunque igitur tibi delegeris praedicandi Catechismi formam, eam perpetuo retinebis neque unquam 
ab ea discedes. Alia autem ratio est, si in turba doctorum hominum evangelium doceas; ibi enim eruditionis tuae 
specimen edere potes, neque prohibeo, si apud illos tractationem varies et subinde alium atque alium vultum 
dicendo fingas. Apud simpliciores autem perpetuo eadem 10] certis verbis descripta fonna uteris. Et debet is 
primus esse labor, ut Decalogum, Symbolum, item Orationem Dominicam de verbo ad verbum nude et 
simplicissime doceas, ut eadem saepius audita ipsi quoque auditores referre discant. 

II] Quodsi qui adeo religionem contemnunt, ut discere haec nolint, illi monendi sunt, quod Christum 
negent, et quod nihil minus sint quam Christiani. Atque illi neque admittendi sunt ad sacramentum altaris neque 
ad catechistarum officium, qui pueris baptizandis adsunt, et si Christianae libertatis iure uti velint, ubi eis est 
commodum, non est illud eis concedendum, sed potius ad papam atque eos, quos vocant officiales, et ad ipsum 
quoque Satanam sunt ablegandi. Parentum autem 12] et patrumfamilias officium erit negare talibus hominibus 
victum, et pulchre quoque fecerint, si efferatis illis hominibus indicent, eam principis esse sententiam, ut in 
exilium aliquo delegentur et eiiciantur e patria. 



13] Quamquam enim sic sentiam, ad fidem neminem vel posse vel debere cogi, hoc tamen omnino 
faciendum est, ut teneat vulgus, quid ius, quid item contra ius illorum sit, cum quibus vivit et suum quaeritat 
victum. Hoc enim requiritur, ut quisque suae civitatis iura, quibus ceu privilegio quodam uti volet, norit et 
observet, sive credat vere, sive perditus aliquis sit nebulo. 

14] Secundum: Cum simpliciores illi iam Catechismi verba bene annumerare didicerint, tradenda post 
quoque est eis explicatio, ut ea etiam intelligant. Potes autem vel hac nostra forma, quam hic praescriptam 
vides, vel alia 15] quadam uti. Sicut autem, ut ante monui, Catechismus nudus iisdem semper verbis vulgo 
proponendus est, ita in expositione Catechismi cuperem perpetuo eandem tractationem sequendam, ne quidem 
immutata unica syllaba. 16] Sumes autem ad eam rem satis temporis; neque enim necesse est omnia simul 
proposuisse, sed sunt faciendi ordines, et in tractando alterum alteri rite convenit subiicere, Ut si iam exacte 
tenuerint, quidnam primum praeceptum postulet, tum ad secundum est pergendum, ut sic omnia doceantur certo 
ordine; alias enim fiet, ut nimia copia obrutae et perturbatae mentes nihil prorsus retineant. 

17] Tertio: Postquam hanc brevem Catechismi expositionem absolvisti, tum illam longiorem tractationem 
ingredieris, ut plenius omnia auditores intelligant. Ibi singula praecepta, singulas Symboli et Orationis 
Dominicae partes suis illustrabis coloribus, varia enumerabis opera, varios fructus et commoda, quae inde 
enascuntur, item pericula et damna quoque, in quae conficimur, si minus ea praestemus. Invenies autem ista 
passim piorum hominum scriptis copiose explicata. Porro 18] maxime urgebis illa praecepta, in quae 
potissimum committere tui loci homines vides. Et ut eius rei exempla subiiciam, septimum praeceptum 
potissimum urgebis apud mercatores et apud illos, qui manuarias exercent operas. Commode quoque hoc 
praeceptum apud agricolas, servos et servas urgetur; illi enim pessima fide cum hominibus agunt et variis modis 
committuntur furta. Sic quartum praeceptum apud imperitum vulgus et minores natu potissimum urgere 
convenit, ut sint quieti, bona fide omnia agant, pareant magistratibus et parentibus, publicam pacem non 
perturbent. Sunt autem haec sacrarum literarum historiis illustranda, ubi Deus vel graves poenas a 
transgressoribus huius praecepti exegit, vel illorum, qui servarint, omnia coepta mirabiliter fortunavit. 

19] Hoc quoque imprimis eo loco ages, ut commoneas sui officii magistratum et parentes, ut summa 
diligentia publica munera obeant et suos liberos ad literarum studia adhibeant. Sic autem commonendi sunt, ut 
sentiant se debere illa ex divino mandato, quae si minus faciant, gravissime a se esse peccatum. Quid enim illi 
faciunt aliud, quam ut simul et divinam et humanam administrationem tollant, non aliter atque infensissimi 20] 
tum Dei tum hominum hostes? Atque hic ceu in tabula spectandum propones, quam gravia damna rebus 
publicis dent illi, qui suos liberos non adhibent ad literas, ut in parochos, in ministros Verbi, item ad alia officia, 
quorum haec vita non sine magna calamitate carere potest, aliquando defigi possint. Hoc quoque addes, Deum 
gravissimas poenas pro illo peccato a parentibus expetiturum. Et sane haud scio, an sit alius locus, qui aeque 
merebatur tractari atque hic. Neque enim dici potest, quantum hac in parte a magistratibus et parentibus nostro 
saeculo peccetur. Non autem dubium est, quin id a Satana fiat eo consilio, ut in maximam calamitatem 
Germaniam coniiciat. 

21] Postremo: Quoniam papae tyrannis imminuta et labefactata iam est, multos passim invenias, qui ad 
sacramentum nunquam accedunt, sed contemnunt plane ceu rem inutilem et non necessariam. Illi quoque 
impellendi et urgendi sunt, hac tamen ratione: nolo ego quemquam neque ad fidem neque ad sacramenta cogi, et 
male faciunt illi, qui leges, certa tempora aut certa loca ad tales res praescribunt. 22] Sic tamen docere illi, qui in 
officio Verbi sunt, debent, ut sine nostris legibus ultro sua voluntate coacti auditores ad nos veniant et nos 
ministros Verbi cogant quasi ad porrigendum sacramentum. Id quod tum fiet, si sic doceas periculum esse, ne ii 
contemnant sacramentum, neque digni sint, qui in Christianorum numero censeantur, qui non in anno quater ut 
minimum sacramentum sumant, quemadmodum neque illi in Christianorum numero censendi sunt, qui 
evangelio vel non credunt, vel illud non audiunt. Neque enim Christus, quum institueret sacramentum, dixit: 
“Hoc omittite vel contemnite”, sed: Hoc facite, quotiescunque biberitis etc. [1 Cor. 1 1, 25.] Hoc certe vult, ut 
faciamus; non vult, ut aut prorsus intermittamus aut contemnamus; sic enim ait: Hoc facite. 

23] Quodsi quis sacramentum contemnit, certum id est argumentum, quod neque is peccatum neque carnem 
neque Satanam neque mundum neque mortem neque pericula neque infernum habeat, hoc est, quod prorsus 
nihil horum credat, quamquam totus immersus sit peccatis et in Satanae regno gravissime teneatur captivus; 
contra, non gratia, non vita, non paradiso, non coelo, non Christo, non Deo neque ullo alio bono opus habeat. 
Nam si crederet se peccatis obrutum longissime a gratia abesse, sine dubio hoc sacramentum non contemneret, 
in quo contra peccata remedium et tanta omnium bonorum copia nobis exhibetur. Neque etiam huic ullis legibus 



opus esset, quibus ad sacramentum sumendum cogeretur; ipse sua sponte accurreret, coactus peccatorum mole, 
et te potius cogeret ad porrigendum sibi sacramentum. 

24] Non igitur hic legibus agendum eat, id quod papa fecit. Hoc fac, ut oratione, quantum potes, huius 
sacramenti commoda et incommoda, pericula et bona, item necessitatem cum summa utilitate coniunctam 
exaggeres: tum fiet, ut ultro accurrant et ipsi se cogant. Quodsi his nihil moveantur aliqui, sine eos suo vivere 
more, hoc tantum eis dices, quod in Satanae sint regno, qui nihil neque sua necessitate neque Dei benignitate et 
gratia, quam eis in sacramento exhibet, moveantur. 25] Qui vero hoc modo suos auditores non urgent et legibus 
eos potius volunt cogere, illi occasionem contemnendi sacramenti illis praebent. Cum enim ministri Verbi adeo 
sint oscitantes, non est mirum, si auditores quoque sint negligentiores. 26] Hoc igitur probe considerent parochi 
et ministri Verbi, longe iam aliud suum esse officium, quam olim in papatu fuerit. Iam enim est ministerium 
salutis et gratiae, fit igitur quo que difficilius et laboriosius. Et cum gravissima pericula et tentationes in 
ministerio sint perferendae, tamen neque laborum praemium neque gratias in mundo meretur. 27] Verum nihil 
nos illa mundi ingratitudo cum summa impietati coniuncta moveat. Christus ipse nobis satis ampla praemia 
proposuit, si modo fideliter in eius vinea laboraverimus. Id autem ut commodius possimus, faxit Pater omnis 
gratiae, cui sit laus et gloria in saecula per Christum Iesum, Dominum nostrum! Arnen. 


I. DECEM PRAECEPTA. 

quomodo paterfamilias ea suae familiae simplicissime tradere debeat. 


1] I. Praeceptum. 

Non habebis deos alienos. 

2] Quae est huius praecepti sententia ? 

[Responsio.] 

Debemus Deum supra omnia timere, diligere et illi confidere. 

3] II. Praeceptum. 

Non assumes nomen Domini Dei tui in vanum; non enim habebit insontem Dominus eum, qui assumpserit 
nomen eius in vanum. 

4] Quae est huius praecepti sententia ? 

Responsio. 

Debemus Deum timere et diligere, ne per nomen eius imprecemur, iuremus, incantemus, mentiamur aut 
dolis fallamus, sed in omni necessitate illud invocemus, adoremus et cum gratiarum actione laudemus. 

5] III. Praeceptum. 

Memento, ut diem Sabbati sanctifices. 

6] Quae est huius praecepti sententia! 

Responsio. 

Debemus Deum timere et diligere, ne divinos sermones et eius Verbum contemnamus, sed ut sanctum 
reputemus, libenter audiamus et discamus. 

7] IV. Praeceptum. 

Honora patrem et matrem, ut bene sit tibi et sis longaevus super terram. 

8] Quae est huius praecepti sententia? 

Responsio. 

Debemus Deum timere et diligere, ne parentes et dominos nostros contemnamus neque ad iram 
commoveamus, sed honore afficiamus, illis serviamus, morem geramus, amore eos prosequamur et magni 
faciamus. 

9] V. Praeceptum. 

Non occides. 

10] Quae est huius praecepti sententia? 

Responsio. 

Debemus Deum timere et diligere, ne vitae proximi nostri incommodemus aut aegre faciamus, sed ilium 
adiuvemus et promoveamus in omnibus vitae et corporis necessitatibus et periculis. 

11] VI. Praeceptum. 

Non moechaberis. 



12] Quae est huius praecepti sententia? 

Responsio. 

Debemus Deum timere et diligere, ut caste et pudice vivamus in verbis ac operibus, et unusquisque suam 
coniugem amet ac honoret. 

13] VII. Praeceptum. 

Non furtum facies. 

14] Quae est huius praecepti sententia? 

Responsio. 

Debemus Deum timere et diligere, ne proximo pecuniam aut bona auferamus, neque falsis mercibus aut 
impostum ad nos pertrahamus, sed demus operam, ut illius opes conserventur, et eius conditio melior reddatur. 

15] VIII. Praeceptum. 

Non loqueris contra proximum tuum falsum testimonium. 

16] Quae est huius praecepti sententia? 

Responsio. 

Debemus Deum timere et diligere, ne proximum falsis mendaciis involvamus, prodatuus, traducamus aut 
infamia aliqua afficiatuus, sed illum excusemus, bene de eo sentiamus et loquamur et omnia in meliorem partem 
accipiamus et interpretemur. 

17] IX. Praeceptum. 

Non concupisces domum proximi tui. 

18] Quae est huius praecepti sententia? 

Responsio. 

Debemus Deum timere et diligere, ne hereditatem vel domum proximi dolo malo captemus et sub specie 
iuris et recti nostris facultatibus adiungamus, sed potius eum iuvemus, ut suas fortunas retineat integras. 

19] X. Praeceptum. 

Nec desiderabis uxorem eius, non servum, non ancillam, non bovem, non asinum nec omnia, quae illius 
sunt. 

20] Quae est huius praecepti sententia? 

Responsio. 

Debemus Deum timere et diligere, ne [a] proximo uxorem, servos, ancillas vel pecudes abalienemus aut 
abstrahamus, sed illos adhortemur et urgeamus, ut maneant et suum officium diligenter faciant. 

21] Quid autem summatim dicit Deus de his praeceptis omnibus? 

Responsio. 

Sic dicit Exod. 20, 5 sq.: 

Ego, Dominus Deus tuus, sum fortis zelotes, visitans iniquitatem patrum in filios in tertiam et quartam 
generationem eorum, qui oderunt me; et faciens misericordiam in millia his, qui diligunt me et custodiunt 
praecepta mea. 

22] Quae est horum verborum sententia? 

Responsio. 

Deus minatur poenam omnibus, qui ista praecepta transgrediuntur et violant. Debemus itaque expavescere et 
timere iram Dei et nihil contra huiusmodi praecepta facere. Rursus promittit etiam suam gratiam et omnia bona 
omnibus, qui mandata illa observant. Merito igitur debemus Deum diligere et illi confidere et iuxta mandata 
eius omnem nostram vitam sedulo et diligenter instituere. 


II. SYMBOLUM APOSTOLICUM, 

quomodo paterfamilias id suae familiae simplicissime tradere debeat. 


1] Primus Articulus. 

De Creatione. 

Credo in Deum Patrem omnipotentem, Creatorem coeli et terrae. 

2] Quae est huius articuli sententia? 
Responsio. 



Credo, quod Deus creaverit me, una cum omnibus creaturis, quod corpus et animam, oculos, aures et omnia 
membra, rationem et omnes sensus mihi dederit et adhuc sustentet; ad haec, quod vestes et calceos, cibum ac 
potum, domum, uxorem, liberos, agros, iumenta et omnia bona, cum omnibus vitae necessariis, copiose et 
quotidie largiatur, me contra omnia pericula protegat et ab omnibus malis liberet et custodiat; et haec omnia ex 
mera sua paterna ac divina bonitate et misericordia, sine ullis meis meritis aut ulla dignitate; pro quibus 
omnibus illi gratias agere, pleno ore laudem tribuere, inservire, obsequi merito debeo. Hoc certissime verum est. 

3] Secundus Articulus. 

De Redemptione. 

Et in Iesum Christum, Filium eius unicum, Dominum nostrum, qui conceptus est de Spiritu Sancto, natus ex 
Maria virgine, passus sub Pontio Pilato, crucifixus, mortuus et sepultus, descendit ad inferna, tertia die 
resurrexit a mortuis, ascendit in coelos, sedet ad dexteram Dei, Patris omnipotentis, inde venturus est iudicare 
vivos et mortuos. 

4] Quae est huius articuli sententia! 

Responsio. 

Credo, quod Iesus Christus, verus Deus, a Patre ante saecula genitus, idemque verus homo, natus ex Maria 
virgine, sit meus Dominus, qui me perditum et damnatum hominem redemit et ab omnibus peccatis, a morte, a 
potestate Satanae liberavit, non quidem auro et argento, sed suo sancto ac pretioso sanguine suaque innocente 
passione ac morte, ut ego essem totus ipsius, et in regno eius sub ipso viverem ac ei servirem in perpetua 
iustitia, innocentia et beatitudine, perinde ac ipse a morte surrexit, vivit et regnat in aeternum. Hoc certissime 
verum est. 

5] Tertius Articulus. 

De Sanctificatione. 

Credo in Spiritum Sanctum, sanctam ecclesiam catholicam, sanctorum communionem, remissionem 
peccatorum, carnis resurrectionem et vitam aeternam. Arnen. 

6] Quae est huius articuli sententia? 

Responsio. 

Credo me propriis rationis meae viribus Iesu Christo, Domino meo, fidere, aut ad eum accedere et pervenire 
nullo modo posse; sed Spiritus Sanctus per evangelium me vocavit, suis donis illuminavit, in recta fide 
sanctificavit et conservavit; quemadmodum solet totam ecclesiam in terra vocare, congregare, illuminare, 
sanctificare et in Iesu Christo per veram ac unicam fidem conservare; in qua ecclesia mihi et omnibus 
Christianis omnia peccata quotidie benigne remittit et nos omnes in extremo die a morte suscitabit ac mihi et 
omnibus in Christum credentibus vitam aeternam dabit. Hoc certissime verum est. 


III. ORATIO DOMINICA, 

quomodo paterfamilias eam suae familiae simplicissime tradere debeat. 


1] Pater noster, qui es in coelis. 

2] Quae est horum verborum sententia? 

Responsio. 

Deus amanter nos hac praefatiuncula invitat, ut vere credamus eum nostrum verum Patrem nosque eius 
veros filios esse, ut eum confidentius pleni fiducia invocemus, quemadmodum videmus liberos certa fiducia 
aliquid a parentibus suis petere. 

3] I. Petitio. 

Sanctificetur nomen tuum. 

4] Quae est huius petitionis sententia? 

Responsio. 

Nomen Dei per se quidem sanctum est; verum nos oramus hac petitione, ut apud nos quoque sanctificetur. 

5] Qua ratione fit istud? 

Responsio. 

Cum Verbum Dei pure ac sincere docetur, et nos secundum illud, ut filios Dei decet, pie vivimus. Quod ut 
fiat, dona nobis, mi Pater, qui es in coelis! Qui vero aliter docet vel vivit, quam Verbum Dei docet, ille nomen 
Dei inter nos profanat. Ne autem hoe accidat, tu prohibe, mi Pater coelestis! 



6] II. Petitio. 

Adveniat regnum tuum. 

7] Quae est huius petitionis sententia? 

Responsio. 

Regnum Dei venit etiam per se, sine nostra oratione; sed petimus hac precatione, ut ad nos quoque 
perveniat. 

8] Qua ratione fit istud! 

Responsio. 

Cum Pater coelestis dat nobis suum Sanctum Spiritum, qui efficit gratia sua, ut sancto eius Verbo credamus 
ac pie vivamus, cum in hoc tempore, tum postea in aeternum. 

9] III. Petitio. 

Fiat voluntas tua, sicut in coelo, sic et in terra. 

10] Quae est huius petitionis sententia? 

Responsio. 

Bona ac misericors Dei voluntas fit quoque sine nostra oratione; sed rogamus hac petitione, ut etiam apud 
nos fiat. 

Qua ratione fit istud? 

11] Responsio. 

Cum Deus frangit ac impedit omne malum consilium, voluntatem et conatus, qui obstant, quominus nomen 
Dei sanctificemus, regnumque eius ad nos pervenire possit, ut est diaboli, mundi et carnis nostrae voluntas; 
deinde cum confortat et conservat nos firmiter in suo Verbo ac fide usque ad finem vitae nostrae: haec est 
misericors ac bona ipsius voluntas. 

12] IV. Petitio. 

Panem nostrum quotidianum da nobis hodie. 

13] Quae est huius petitionis sententia? 

Responsio. 

Deus dat quidem omnibus panem quotidianum, quamvis non petamus, etiam malis hominibus. At nos 
precamur hac petitione, ut agnoscamus hoc beneficium, atque ita panem nostrum quotidianum cum gratiarum 
actione accipiamus. 

Quid autem significat panis quotidianus? 

14] Responsio. 

Significat omne, quod ad vitae nostrae necessitatem ac sustentationem pertinet, videlicet cibum, potum, 
vestes, calceos, domum, aream, agros, pecudes, pecuniam, divitias, probam coniugem, probos liberos, probos 
servos, probum ac fidum magistratum, bonum reipublicae statum, salubrem aerem, pacem, sanitatem, 
modestiam, honorem, bonos amicos, fidos vicinos et id genus alia. 

15] V. Petitio. 

Et remitte nobis debita nostra, sicut et nos remittimus debitoribus nostris. 

16] Quae est huius petitionis sententia? 

Responsio. 

Petimus hac precatione, ne Pater coelestis velit respicere et examinare peccata nostra et propter ista nostram 
Orationem repudiare; quandoquidem nullis rebus, quas petimus, digni sumus, nec quidquam mereri possumus; 
sed ut velit nobis sua gratia et bonitate donare omnia, quia quotidie multifariam peccamus et nihil nisi poenas 
meremur. Vicissim autem ex corde condonabimus, quidquid in nos peccaverint alii, et pro maleficio libenter 
reddemus beneficium. 

17] VI. Petitio. 

Et ne nos inducas in tentationem. 

18] Quae est huius petitionis sententia? 

Responsio. 

Deus quidem neminem tentat, sed tamen petimus hac petitione, ut ipse nos custodiat et conserver, ne 
Satanas, mundus et caro nostra nobis imponant et nos a recta fide seducant et in superstitionem, diffidentiam, 
desperationem atque alia gravia scelera et flagitia conficiant, et ut maxime eiusmodi tentationibus sollicitemur, 
ne succumbamus, sed ut tandem vincamus ac triumphemus. 



19] VII. Petitio. 

Sed libera nos a malo. 

20] Quae est huius petitionis sententia? 

Responsio. 

Oramus hac precatione tamquam in summa, ut Pater noster coelestis liberet nos ab omnibus malis ac 
periculis corporis et animae, bonorum et honorum, et ut tandem, cum hora mortis venerit, felicem vitae exitum 
nobis largiatur, nosque pro sua gratuita bonitate ex hac miseriarum valle ad se in coelum recipiat. 

21] Amen. 

Quae est huius voculae [vocabuli] significatio? 

Amen significat idem quod certe, ut scilicet ego sim certus, eiusmodi petitiones Patri nostro coelesti esse 
acceptas atque ab eo exauditas, quia ipse nobis mandavit, ut ad hunc modum oraremus [oremus], promisitque se 
nos exauditurum esse. Amen, Amen, id est, vere, certe, haec ita fient. 


IV. SACRAMENTUM BAPTISMI, 

quomodo de eo paterfamilias suam familiam simplicissime docere debeat. 


Primum. 

1] Quid est baptismus? 

2 ] Responsio. 

Baptismus non est simpliciter aqua, sed est aqua divino mandato comprehensa et verbo Dei obsignata. 

3] Quod est illud verbum Dei? 

Responsio. 

4] Ubi Dominus noster Iesus Christus dicit Matthaei ultimo [28, 19]: Euntes docete omnes gentes, 
baptizantes eos in nomine Patris et Filii et Spiritus Sancti. 

Secundum. 

5] Quid praestat aut confert baptismus? 

6] Responsio. 

Operatur remissionem peccatorum, liberat a morte et a diabolo et donat aeternam beatitudinem omnibus et 
singulis, qui credunt hoc, quod verba et promissiones divinae pollicentur. 

7] Quae sunt illa verba et promissiones divinae? 

8] Responsio. 

Ubi Dominus noster Iesus Christus dicit Marci ultimo [16, 16]: Qui crediderit et baptizatus fuerit, salvus 
erit. Qui vero non crediderit, condemnabitur. 

Tertium. 

9] Qui potest aqua tam magnas res efficere? 

10] Responsio. 

Aqua certe tantas res non efficit, sed verbum Dei, quod in et eum aqua est, et fides, quae verbo Dei aquae 
addito credit. Quia aqua sine verbo Dei est simpliciter aqua et non est baptismus, sed addito verbo Dei est 
baptismus, hoc est, salutaris aqua gratiae et vitae et lavacrum regenerationis in Spiritu Sancto, sicut Paulus ait 
ad Titum, 3, 5 sqq.: 

Secundum suam misericordiam nos salvos fecit per lavacrum regenerationis ac renovationis Spiritus 
Sancti, quin effudit in nos opulenter per Iesum Christum, Salvatorem nostrum, ut iustificati illius gratia heredes 
efficeremur iuxta spem vitae aeternae. Fidelis hic sermo est. 

11] Quartum. 

Quid autem significat ista in aquam immersio? 

12] Responsio. 

Significat, quod vetus Adam, qui adhuc in nobis est, subinde per quotidianam mortificationem ac 
poenitentiam in nobis submergi et exstingui debeat una cum omnibus peccatis et malis concupiscentiis, atque 
rursus quotidie emergere ac resurgere novus homo, qui in iustitia et puritate coram Deo vivat in aeternum. 

13] Ubi hoc scriptum est? 

14] Responsio. 



Sanctus Paulus ad Romanos, 6, 4, dicit: Sepulti igitur sumus una cum Christo per baptismum in mortem , ut 
quemadmodum excitatus est Christus ex mortuis per gloriam Patris, ita et nos in novitate vitae ambulemus. 


V. DE CONFESSIONE. 

15] Quomodo simpliciores de ea erudiendi sint. 


16] Quid est confessio? 

Responsio. 

Confessio duo comprehendit: unum est peccata confiteri, alterum est absolutionem sive remissionem a 
confessionario sive praecone evangelii accipere, tamquam ab ipso Deo, et non dubitare, sed firmiter credere 
peccata per illam absolutionem coram Deo in coelo remissa esse. 

17] Quae peccata sunt confitenda? 

18] Responsio. 

Coram Deo omnium peccatorum reos nos sistere debemus, etiam eorum, quae nobis sunt abscondita, sicut in 
Oratione Dominica facimus. Coram ministro autem debemus tantum ea peccata confiteri, quae nobis cognita 
sunt et quae in corde sentimus. 

19] Quaenam sunt ista? 

20] Responsio. 

Hic unusquisque examinet vitae suae statum secundum Decalogum: an pater, mater, filius, filia, dominus, 
hera, servus sis; an contumax, infidelis, negligens fueris; an aliquem laeseris dictis, factis; an furtum commiseris 
aut iniuria, ignavia et segnitie damnum alicui intuleris. 

21] Brevis Forma Confessionis pro Rudioribus. 

In hunc modum alloqui debes ministrum Verbi: 

Reverende et dilecte domine, rogo te, ut confessionem meam audias et mihi propter Deum remissionem 
annunties. 

[Dicas.] 

22] Miser ego peccator confiteor coram Deo me omnium peccatorum reum esse; imprimis confiteor coram 
te, me quidem servum, anciliam etc. esse, sed infideliter servire domino meo; non enim feci, non facio, quae 
mihi iniungit, irritavi et ad maledicendum commovi dominum vel dominam meam, multa neglexi et damno 
causam praebui etc., in verbis et factis petulantem me praebui, impatiens fui, obstrepui etc. Ideo doleo, gratiam 
imploro, emendationem promitto. 

23] Herus aut hera sic dicant: 

Imprimis confiteor coram te, me non diligentem fuisse in fideli educatione et institutione liberorum et 
familiae ad gloriam Dei, blasphemavi, nomine Dei abusus sum, malum exemplum prava loquens et faciens 
praebui, vicinos laesi, multis obtrectavi, pondera et mensuras violavi, decepi proximum vendendo merces etc. 

Et si quid aliud contra praecepta Dei in cuiusque vocatione occurrit etc. 

24] Si vero quis non sentit se onerari talibus aut gravioribus peccatis, is non sit sollicitus, nec quaerat aut 
fingat peccata, nec ex confessione carnificinam faciat sed unum atque alterum peccatum sibi notum recitet, ut: 
Imprimis confiteor me abusum esse nomine divino, verbis impudicis usum, hoc vel illud neglexisse etc. Sic 
sane quiescat animus. 

25] Si vero plane nullius tibi conscius es (quod propemodum impossibile est), nullum etiam in specie 
recites, sed accipias remissionem, facta generali confessione, quam coram Deo ad ministrum pronuntias. 

26] Respondeat autem minister: 

Deus tibi sit propitius et confirmet fidem tuam. Arnen. 

27] Interroget etiam confitentem: 

Num meam remissionem credis esse Dei remissionem ? 

[Responsio. 

Ita, dilecte domine.] 

Affirmanti et credenti porro dicat: 

28] Fiat tibi, sicut credis. Et ego ex mandato Domini nostri Iesu Christi remitto tibi tua peccata in nomine 
Patris, Filii et Spiritus Sancti. Arnen. Vade in pace! 



29] Qui vero conscientias habent afflictas, tentatas, moestas, eos minister pluribus sententiis Scripturae 
facientibus ad fidei incrementum consolabitur. Haec, quam commemoravimus, tantum est puerilis et communis 
fonna confessionis pro simplicioribus et rudioribus. 


VI. SACRAMENTUM ALTARIS, 

quomodo paterfamilias simplicissime suam familiam de eo docere debeat. 


1] Quid est sacramentum altaris? 

2] Responsio. 

Sacramentum altaris est verum corpus et verus sanguis Domini nostri Iesu Christi, sub pane et vino nobis 
Christianis ad manducandum ac bibendum ab ipso Christo institutum. 

Ubi hoc scriptum est! 

3] Responsio. 

4] Sic scribunt sancti Evangebstae, Matthaeus 26, 26, Marcus 14, 22, Lucas 22, 19, et Sanctus Paulus [1 
Cor. 11,23]: 

Dominus noster Iesus Christus in ea nocte, qua traditus est, accepit panem et, postquam gratias egisset, 
fregit et dedit discipulis suis, dicens: Accipite, comedite. Hoc est corpus meum, quod pro vobis datur. Hoc 
facite in mei commemorationem. 

Similiter et postquam coenavit, accepit calicem et, quum gratias egisset, dedit illis, dicens: Bibite ex hoc 
omnes. Hic calix novum testamentum est in meo sanguine, qui pro vobis effunditur in remissionem peccatorum. 
Hoc facite, quotiescunque biberitis, in mei commemorationem. 

5] Quid vero prodest sic comedisse et bibisse? 

6] Responsio. 

Id indicant nobis haec verba: Pro vobis datur et effunditur in remissionem peccatorum, nempe quod nobis 
per verba illa in sacramento remissio peccatorum, vita, iustitia et salus donentur. Ubi enim remissio peccatorum 
est, ibi est et vita et salus. 

7] Qui potest corporalis illa manducatio tantas res efficere? 

8] Responsio. 

Manducare et bibere ista certe non efficiunt, sed illa verba, quae hic ponuntur: Pro vobis datur et effunditur 
in remissionem peccatorum. Quae verba sunt una cum corporali manducatione caput et summa huius 
sacramenti. Et qui credit his verbis, ille habet, quod dicunt et sicut sonant, nempe remissionem peccatorum. 

9] Quis utitur hoc sacramento digne? 

10] Responsio. 

Ieiunare et corpus suum praeparare est quidem bona et externa disciplina. At ille est vere dignus ac probe 
paratus, qui habet fidem in haec verba: Pro vobis datur et effunditur in remissionem peccatorum. 

Qui vero his verbis non credit aut de illis dubitat, ille est indignus ac imparatus, quia hoc verbum, Pro vobis, 
postulat omnino cor, quod Deo credat. 


[Appendix I.] 


QUO PACTO PATRESFAMILIAS 

suam familiam formas benedictionis, unam mane, alteram vesperi dicendam, simplicissime docere 

debeant. 


[Benedictio Mane Dicenda.] 

1] Mane cum surgis e lecto, signabis te signo sanctae crucis, dicens: 

In nomine Patris et Filii et Spiritus Sancti. Arnen. 

2] Deinde innitens genibus vel stans dicas Symbolum et Orationem Dominicam. His potes et hanc 
precatiunculam addere: 

Gratias ago tibi, mi Pater coelestis, per Iesum Christum, Filium tuum dilectum, quod me hac nocte ab 
omnibus incommodis ac periculis conservatum custodieris. Et oro te, ut me hac die quoque conservare et a 



peccato et omnibus malis custodire velis, ut tibi omnia mea facta atque adeo tota vita bene placeant. Quia ego 
me meumque corpus et animam ac omnia in manus tuas commendo. Tuus sanctus angelus sit mecum, ne 
diabolus quidquam in me possit. Arnen. 

3] Postea alacriter ad vocationis tuae operas accedendum est, cantato psalmo, Decalogo vel alio carmine, 
quo excitetur cor tuum. 

[Benedictio Vesperi Dicenda.] 

4] Similiter vesperi, quum confers te cubitum, signabis te signo sanctae crucis, dicens: 

In nomine Patris et Filii et Spiritus Sancti. Arnen. 

5] Deinde flexis genibus vel stans dicas Symbolum et Orationem Dominicum. His potes et hanc 
precatiunculam addere: 

Gratias ago tibi, mi Pater coelestis, per Iesum Christum, Filium tuum dilectum, quod me hac die gratuita 
misericordia et bonitate tua custodieris. Et oro te, ut mihi omnia peccata mea, quae perpetravi et quibus offendi 
te, remittere et me hac nocte tua gratia benigne conservare velis. Quia ego me meumque corpus et animam ac 
omnia in manus tuus commendo. Tuus sanctus angelus sit mecum, ne diabolus quidquam in me possit. Arnen. 

Atque ita tandem placide et tranquille dormiendum est. 


6] QUO PACTO PATRE SF AMILI AS 

suam familiam benedictionem mensae et gratiarum actionem simplicissime docere debeant. 


7] Benedictio Mensae. 

Pueri una cum familia debent complicatis manibus, modestiam prae se ferentes, ad mensam accedere et sic 
orare: 

Oculi omnium in te sperant, Domine, et tu das escam illorum in tempore opportuno. Aperis tu manum tuam 
et imples omne animal benedictione. 

8] Scholion. 

Benedictio hic significat largam distributionem Dei, qui omnibus animantibus tantum cibi suppeditat, ut 
inde hilariter et iucunde vivere possint. Hanc benedictionem et laetitiam ac acquiescentiam impediunt 
sollicitudo prohibita, cura, avaritia, tenacitas. 

9] Deinde addant Orationem Dominicum cum oratione sequenti: 

Domine Deus, Pater coelestis, benedic nobis et his donis tuis, quae de tua largitate sumimus, per Iesum 
Christum, Dominum nostrum. Arnen. 

10] Gratiarum Actio. 

Sic quoque post cibum sumptum ad eundem modum modeste complicatis manibus ad mensam assistant et 
dicant: 

Confitemini Domino, quoniam bonus, quoniam in aeternum misericordia eius, qui dat escam omni carni, qui 
dat iumentis escam ipsorum et pullis corvotum invocantibus eum. Non in fortitudine equi voluntatem habebit, 
neque in tibiis viri beneplacitum erit ei. Beneplacitum est Domino super timentes eum et in eis, qui sperant 
super misericordia eius. 

11] Deinde addant Orationem Dominicam cum oratione sequenti: 

Gratias agimus tibi, Domine Deus Pater, per Iesum Christum, Dominum nostrum, pro universis beneficiis 
tuis, qui vivis et regnas in saecula saeculorum. Arnen. 


[Appendix II.] 


1] TABULA OECONOMICA, 

in qua proponuntur elegantes quaedam ex Sacra Scriptura sententiae, pro omnibus sanctis ordinibus ac 
statibus, per quas illi, tamquam propria quadam lectione, sui officii et muneris admonentur. 


Episcopis, Parochis et Concionatoribus. 

2] Oportet episcopum irreprehensibilem esse, unius uxoris maritum, vigilantem, sobrium, modestum, 
hospitalem, aptum ad docendum, non vinolentum, non percussorem, non turpis lucri cupidum, sed aequum, 



alienum a pugnis, alienum ab avaritia, qui suae domui bene praesit, qui liberos habeat in subiectione cum omni 
reverentia, non novitium, tenacem fidelis sermonis, qui secundum doctrinam est, ut potens sit exhortari doctrina 
sana, et eos, qui contradicunt, arguere etc. 1. ad Tim. 3, 2 sqq. et ad Titum 1, 6 sqq. 

Quid Debeant Auditores Episcopis Suis. 

3 ] Dominus ordinavit his, qui evangelium annuntiant, de evangelio vivere, 1 Cor. 9, 14. Communicet 
doctori in omnibus bonis is, qui docetur Verbo, Gal. 6, 6. Qui bene praesunt presbyteri, duplici honore digni 
habeantur, maxime qui laborant in Verbo et doctrina. Dicit enim Scriptura: Non obligabis os bovi trituranti. Et: 
Dignus est operarius mercede sua [1 Tim. 5, 17.18] Obedite praepositis vestris et cedite eis. Ipsi enim vigilant, 
quasi rationem pro animabus vestris reddituri, ut cum gaudio hoc faciant, et non gementes; hoc enim non 
expedit vobis [Ebr. 13, 17]. 

De Magistratibus. 

4 ] Omnis anima potestatibus supereminentibus subdita sit. Non enim est potestas nisi a Deo. Quae vero sunt 
potestates, a Deo ordinatae sunt. Itaque quisquis resistit potestati, Dei ordinationi resistit. Qui autem restiterint, 
sibi ipsis iudicium accipient. Non enim frustra gladium gestat, nam Dei minister est, ultor ad iram ei, qui, quod 
malum est, fecerit. Rom. 13, 1 sqq. 

Quid Subditi Magistratibus Debeant. 

5 ] Reddite, quae sunt Caesaris, Caesari, Matth. 22, 2 1 . Omnis anima potestatibus sublimioribus subdita sit 
etc. Ideoque necessitate subditi estote, non solum propter iram, sed etiam propter conscientiam. Ideo enim et 
tributa praestatis. Ministri enim Dei sunt, in hoc ipsum servientes. Reddite ergo omnibus debita: cui tributum, 
tributum; cui vectigal, vectigal; cui timorem, timorem; cui honorem, honorem, Rom. 13, 1.5 sqq. Adhortor 
primum omnium fieri obsecrationes, orationes, interpellationes, gratiarum actiones pro omnibus hominibus, pro 
regibus et omnibus, qui in sublimitate constituti sunt, ut quietam et tranquillam vitam agamus cum omni pietate 
et gravitate, 1 Tim. 2, 1 sqq. Admone illos principibus et potestatibus subditos esse etc., Tit. 3, 1. Subditi estote 
omni humanae creaturae propter Dominum, sive regi tamquam praecellenti, sive ducibus tamquam ab eo missis 
etc., 1 Petr. 2, 13 sq. 

Maritis. 

6] Viri cohabitent cum uxoribus secundum scientiam, veluti infirmiori vasi muliebri impertientes honorem, 
tamquam etiam coheredibus gratiae vitae, ne interrumpantur preces vestrae. 1 Petr. 3, 7. Viri, diligite uxores et 
ne sitis amarulenti adversus illas. Coi. 3, 19. 

Uxoribus. 

7 ] Similiter, uxores, subditae sitis vestris viris tamquam Domino, quemadmodum Sara obedivit Abrahae, 
dominum illum appellans, cuius factae estis filiae, dum benefacitis, et non terremini ullo pavore. 1 Petr. 3, 6. 
Eph. 5, 22. 

Parentibus. 

8] Parentes, ne provocetis ad iram liberos vestros, sed educetis eos per eruditionem et correptionem Domini. 
Eph. 6, 4. 

Liberis. 

9 ] Filii, obedite parentibus vestris in Domino, nam id est iustum. Honora patrem tuum et matrem tuam, 
quod est praeceptum primum in promissione, ut bene tibi sit, et sis longaevus in terra. Eph. 6, 1 sq. 

Servis, Ancillis, Mercenariis et Ceteris ad Laborem Conductis. 

10] Servi, obedite iis, qui domini sunt secundum carnem, cum timore ac tremore, cum simplicitate cordis 
vestri, tamquam Christo, non ad oculum servientes, veluti hominibus placere studentes, sed tamquam servi 
Christi, facientes, quae vult Deus, ex animo cum benevolentia, servientes Domino et non hominibus, illud 
scientes, quod unusquisque, quod fecerit bonum, hoc reportaturus sit a Deo, sive servus fuerit sive liber. Eph. 6, 
5 sqq. Coi. 3, 22. 

Patribusfamilias et Matribusfamilias. 

11] Et vos, domini, eadem facite erga illos, remittentes minas, scientes, quod et vester ipsorum Dominus sit 
in coelis, nec personae respectus sit apud illum. Eph. 6, 9. Coi. 4, 1. 

Communi Iuventuti. 

12] Similiter, iuniores, subditi estote senioribus, sic, ut omnes alius alii vicissim subiiciamini. Humilitatem 
animi vobis infixam habete, propterea quia Deus superbis resistit, humilibus autem dat gratiam. Humiliamini 
igitur sub potenti manu Dei, ut vos exaltet tempore opportuno. 1 Petr. 5, 5 sqq. 



Viduis. 

13] Quae vere vidua est ac desolata, speret in Deo et perseveret in obsecrationibus ac precationibus noctu 
dieque. Quae vero in deliciis vivit, ea vivens mortua est. 1 Tim. 5, 5. 

Omnibus in Commune. 

14] Dilige proximum tuum sicut te ipsum. In hoc sennone omnia praecepta summatim comprehenduntur. 
Rom. 13, 8 sqq. Et ante omnia fiant deprecationes, obsecrationes, interpellationes, gratiarum actiones pro 
omnibus hominibus etc. 1 Tim. 2, 1 sq. 

16] Cuique sit imprimis magnae sua lectio curae, 

Ut domus officiis stet decorata suis. 

17] IIa<; ii 6iqv da vayvcoaiv & iift q 7tpa7U§saaiv da 0pr|oa<;, 

OllKOV SEf %Sl TtUKlVCOV SllJ 7lOpSOVia K'a.ACOV. 

VI. 

CATECHISMUS MAIOR 

D. Martini Lutheri. 

Pia, utilis et necessaria Praefatio et fidelis ac seria cohortatio D. Martini Lutheri, scripta ad omnes pios, 
imprimis ad pastores et concionatores, ut quotidie se et alios in Catechismo tamquam in summa et SE Tuxopiflq 
totius Sacrae Scripturae diligenter exerceant et illum fideliter et assidue ecclesiae proponant etc. 

1] Quod in concionibus non ipsi solum Catechismum urgemus, sed alios etiam, ut idem faciant, rogamus 
obtestamurque, non contemnendas sane causas habemus, maxime quum videamus et concionatores et parochos 
ipsos hic ut plurimum cessare, contemnentes et officium suum et doctrinam ipsam idque inde adeo, quod 
quidam illorum nimis alta, ut sibi quidem videntur, sapiunt, quidam etiam ipsa socordia ventrisque cura nihil 
prius habent, non aliter erga hoc negotium affecti, quam si ventris solummodo causa parochi et praecones Verbi 
constituantur, nec alia re occupatos esse conveniat, quam ut strenue prodigant consumantque, dum vivunt, 
omnia, perinde ut sub papatu consuevere. 

2] Ac tametsi omnia, quae doceri atque praedicari debeant, hoc tempore abunde illis suppetant dilucideque 
ob oculos posita sint, tot praeclaris ac salutaribus ad hoc editis libris, quumque, ut olim nominare consueverunt, 
ita nunc re ipsa Sermones per se loquentes, Dormi secure, Paratos et Thesauros habeant: ita tamen sive inertes 
sive etiam perversi quidam sunt, ut haec scripta nec emere dignentur, nec si empta habeant, intueri saltem ac 
legere velint. Bone Deus, quam noxium detestandumque hoc hominum genus est, ventris gulaeque mancipia, 
quos rectius porcis aut canibus quam fidelium animabus praefeceris. 

3] Ac optandum quidem foret, ut, cum inutiles laboriosaeque demurmurationes precularum canonicarum, ut 
vocantur, desierint, harum loco mane, meridie ac vesperi aliquot saltem paginas vel in Catechismo vel in 
Precationibus vel in Novo Testamento evolverent, aut denique aliud quidpiam ex Bibliis Sacris sibi sumerent, 
Orationemque Dominicam aliquando ad Deum Patrem et sua et gregis sui causa perorarent, quo tandem 
videlicet evangelio, cuius beneficio tot oneribus ac molestiis liberati sunt, vel aliquam rependant gratiam 
suppudeatque eos, quod instar canum ac suum non aliud ex evangelio addidicerint quam desidiosam, noxiam ac 
detestandam hanc carnis licentiam. 4] Nam cum vulgus alioqui nimis frigide erga evangelium affectum sit, et 
nos etiam, cum omnia summa conamur, aut nihil aut parum efficiamus, quanto minus praeclari aliquid 
sperandum erit, si, quemadmodum sub papatu fuimus, ita nunc quoque desides ac negligentes esse coeperimus. 

5] His accedit noxium atque pestiferum illud malum securitatis et satietatis, quod multorum animis 
iampridem latenter obrepit eosque ita inficit, ut sancte deierent nihil esse facilius ipsa Catechismi doctrina, adeo 
etiam, ut cum unica lectione illum percurrerint, statim velut ad summum provecti atque edocti librum ipsum in 
angulum aliquem abiiciant pudeatque eos quodammodo in manus sumere denuo. 

6] Imo, quod indignius est, reperiuntur hodie etiam ex nobilibus quidam adeo ignobilis animi, ut affirmare 
ausint nihil opus esse amplius sive parochis sive concionatoribus, sed sufficere libros, ex quibus eadem haec 
discere quilibet per se ac nullo tradente queat. Unde et ipsas parochias strenue ac fortiter collabi ac desolari 
patiuntur, parochos autem et concionatores tantum non fame interire sinunt, perinde ut decet stolidos ac insanos 
Germanos. Talem etenim populum Germani et habemus et tolerare cogimur. 



7] Ego vero, ut de me ipso dicam scilicet, tametsi doctor ac praedicator sum, non minori, ut opinor, cum 
doctrina tum experientia praeditus quam ii, qui tanta de se praesumunt et ad tantam securitatem pervenerunt: 
haudquaquam tamen imitari me pueros pudet, sed quemadmodum illos Catechismum docemus, ita et ego mane 
aut quandocunque vacui aliquid temporis datur, ipsam Orationem Dominicam, decem praecepta, articulos fidei, 
psalmos aliquot etc. mecum ipse quasi ad verbum recito. Et quamquam adhuc quotidie lectionibus et studiis 
vaco, attamen ne sic quidem possum pervenire, quo cupio, aut praestare, 8] quae volo. Ita fit, ut puerum ac 
discipulum Catechismi etiam hodie me profiteri necesse habeam, profiteorque libenter. At delicatuli 
fastidiosulique isti vel unica tantum lectione assequuntur, ut repente omnes ubique doctores post se relinquant 
sciantque omnia, nec ullius doctrina aut institutione opus amplius habeant. Imo vero hoc ipso veluti certissimo 
argumento ostendunt, quod nullam prorsus nec sui officii nec salutis populi rationem habeant, sed contemnant 
et Deum pariter et Verbum ipsius. Nec est quod ruinam ultra metuant cum iam horrendissimum casum fecerint, 
quin potius opus illis sit denuo repuerascere ac discere prima literarum elementa, quae alioqui etiam ipsis 
calceis (ut dicitur) sibi protrita esse existimant. 

9] Rogo itaque hos ignavos ventres ac praesumptuosos sanctos, ut vel propter Deum hoc sibi persuaderi 
patiantur se ad eam eruditionem haudquaquam pervenisse, quam ipsi sibi tribuunt, deinde ut nec unquam in 
animum inducant se Catechismi partes omnino omnes perdidicisse perspectasque habere, etiamsi notissimae ac 
meditatissimae ipsis videantur. Nam ut maxime demus, eos omnia quam optime et perfectissime tenere ac scire 
(quod tamen in hac vita propemodum impossibile fuerit), non tamen neque illud praetereundum, multiplicem 
usum ac fructum ex eo consequi, si eadem illa rudimenta quotidie legantur, meditandoque et loquendo 
exerceantur. Nimirum quod Spiritus Sanctus adsit huic lectioni, sermoni ac meditationi, qui subinde novos 
motus excitet ac maius lumen suppeditet, ut quotidie magis magisque hac doctrina afficiamur, ac maius operae 
pretium in ea faciamus, sicuti et Christus ipse promittit apud Matthaeum, cap. 18, 20, cum inquit: Ubicunque 
duo aut tres congregati fuerint in nomine meo, ero in medio eorum. 

10] Adhaec nihil est efficacius contra diabolum, carnem et omnes pravas cogitationes, quam si sedulo 
tractetur Verbum Dei, de eo sit sermo et meditatio nostra, adeo ut psalmus primus eos pronuntiet beatos, qui in 
lege Dei meditantur die ac nocte. Nec est, quod thus praestantius aut odoramentum aliquod efficacius adversus 
daemones habiturum te speres, quam si Verbum et praecepta Dei multo usu tractes, de iis familiares misceas 
sennones, illa canas ac mediteris. Haec enim vere aqua illa sanctificata sunt verumque signum, quo Satan et 
fugatur, et quod fugit maxime. 

11] Et si nulla alia utilitas hinc petenda sit, quam quod Satanam et pravas cogitationes depellat, certe vel 
sola haec tanti facienda erat, ut hanc doctrinae partem libenter disceres, legeres, meditareris et tractares. Non 
enim potest nec ferre nec audire Verbum Dei Satan. Et ipsum Verbum non est tale, quales sunt aniles fabulae 
aut cannina lyricorum, sed est, quemadmodum Paulus ait [Rom. 1, 16 ], potentia Dei ad salutem omni credenti. 
Ac revera potentia Dei, quae Satanam ut maxime affligit et premit, nos vero supra modum refocillat et reficit. 

12] Et quid multis opus? Si fructum ac utilitatem omnem, quam Verbum Dei operatur, enumerare vellem, 
neque charta neque tempus suppeteret. Vulgo vocant Satanam mille artium opificem, hoc est, cuius potestas sit 
varia ac multiplex. At ipsum Dei sermonem, qui non solum variam ac multiplicem potestatem habet, verum 
etiam illum ipsum mille artium artificem cum omni potentia et arte sua opprimit et ad nihilum redigit, quo 
tandem nomine dignabimur? Nimirum non mille tantum artium, sed multarum myriadum 13] artificem merito 
dixeris. Quare nos quidem si tantam potentiam, tantam utilitatem, tantas vires, tantum denique usum illius adeo 
parvi aestimaremus, praesertim qui parochi et concionatores esse et perhiberi volumus, tum digni sane essemus, 
quibus non solum nullus suppeditaretur cibus, sed qui canibus etiam exagitaremur, praesertim cum illis omnibus 
non minus quam quotidiani panis opus habeamus, ac plane iisdem contra quotidianas ac irrequietas tentationes 
et insidias mille istius artium artificis carere non possimus. 

14] Quodsi neque haec satis sufficiant ad excitandos commonendosque animos ad diligentem Catechismi 
lectionem, ipsum tamen praeceptum Dei vel solum cogere nos debebat, quod exstat Deut. 6, 6 sqq., ut praecepta 
ipsius sedentes, ambulantes, stantes, iacentes, surgentes nunquam non meditemur, ac velut signum aliquod ob 
oculos ponamus ac manibus gestemus. Procul dubio non temere Deus hoc tam severiter et praecipit et exigit, 
sed cum non ignoret, quae nos pericula et necessitates urgeant, adhaec quanta contentione, assiduitate et 
pertinacia maligni spiritus nullo non momento in perpetuam nostri perniciem sint instructi, voluit nos contra 
optimus ille Pater noster coelestis veluti solida et efficaci armatura hoc modo paratos atque instructos esse, quo 
possimus, et ignita tela ac pravas pestiferasque illorum aggressiones repellere ac profligare. 



15] Sed o stolidos ac insensatos nos, qui, cum necesse habeamus, diversari ac degere inter hostes adeo 
potentes, nempe daemones, nihilominus anna nostra contemnamus, desides atque stertentes ea ne aspicere 
quidem, aut ipsorum meminisse sustineamus! 

16] Et quid, quaeso, saturi illi praesumptuosique sancti, Catechismi videlicet doctrinam respuentes ac longe 
abiectiorem aestimantes, quam quae quotidie legi ac disci debeat, aliud agunt, quam quod se ipsos longe 
doctiores reputant Deo ipso, omnibus angelis, patriarchis, apostolis et omnibus Christianis? Nam cum non 
pudeat Deum ipsum haec quotidie docere, ut qui melius aut praestantius aliquid, quod doceatur, non habeat, 
eademque illa saepius iteret atque inculcet, novi vero ac alienum ab hac doctrina nihil sibi sumat; addo etiam, 
cum omnes sancti nihil melius nec utilius sciant, quod discant, nec unquam ad plenum discere queant: an non 
scilicet egregii se perbelli homines sumus, quod, cum semel hanc doctrinam vel legerimus vel audiverimus, in 
eam persuasionem veniamus, quasi omnia sciamus, nec ulla amplius nobis opus sit lectiones adeoque una etiam 
hora illud perdiscere possimus, quod nec ipse Deus perdocere potuit, idque cum iam inde a condito mundo ad 
finem usque illius idem hoc agat; denique omnes prophetae ac sancti abunde semper habuerint hinc, quod 
discerent, nihilominus discipuli perpetuo manserint et manere necesse habuerint? 

17] Nam illud sane certum atque indubitatum est, quod, qui decem praecepta probe norit ac perdidicerit, is 
totam etiam Scripturam sciat, ut possit in quibuslibet negotiis et casibus consilio, auxilio, consolatione praesto 
esse, discernere ac iudicare civiles pariter et ecclesiasticas controversias, sitque iudex omnium doctrinarum, 
ordinum, spirituum, iuris et aequitatis ac quidquid in mundo esse possit. 18] Et quid, precor, totus psalmorum 
liber aliud quam meras cogitationes exercitiaque primi praecepti continet? Atqui persuasissimum habeo 
huiusmodi ignavos ventres ac praesumptuosos spiritus ne unicum quidem psalmum intelligere, nedum totam 
Scripturam. Et interim tamen iidem illi Catechismi traditionem contemnunt, qui totius Scripturae quasi 
quoddam compendium est brevemque illius atque summariam descriptionem continent. 

19] Quare nunc iterum omnes Christianos obsecro obtestorque, imprimis vero parochos et concionatores, ne 
praemature doctores fieri velint seque omnia scire falso sibi persuadeant. Nam ut falsis ponderibus atque 
mensuris, ita et vanis persuasionibus multum decedit, cum ad iustum examen exiguntur. Quin potius quotidie 
his studiis exerceantur eademque sedulo inculcent. Adhaec omni cura ac diligentia caveant, ne detestanda 
contagione securitatis praesumptionisque corripiantur, sed in hoc praecipue incumbant, ut legendo, docendo, 
discendo, cogitando et meditando omne tempus consumant, nec antea desistant, donec re ipsa compererint ac 
certi fiant, quod Satanam ad mortem perdidicerint doctioresque facti sint Deo et omnibus angelis eius. 

20] Quodsi hanc diligentiam adhibuerint, sancte ipsis promitto, ac re ipsa iidem etiam experientur, quod 
magnum inde fructum sint consecuturi, et quod excellentes viros Deus ex ipsis facturus sit, adeo ut ipsi etiam 
aliquando fateantur, quod, quo magis Catechismi doctrinam repetunt iterantque, eo minus ipsam apprehendant 
ac sciant, sed necesse habeant perpetuo illam discere. Ex qua quidem re fiet, ut tum demum veluti esurientibus 
et sitientibus placere ac sapere illud incipiat, cuius nunc prae nimia saturitate ac fastidio ne olfactum quidem 
ferre sustinent. Quod ut fiat, Deum precamur, quo gratiam nobis suam largiatur! Arnen. 

DOCT. MART. LUTHERI BREVIS 
PRAEFATIO. 

1] Praesentis huius opusculi sermonem haud alio animo elaboravimus, quam ut esset institutio puerorum 
atque simplicium. Hinc apud veteres lingua Graeca Catechismus dictus est, quae vox puerilem institutionem 
significat. 2] Haec vero cuivis Christianorum necessario debet esse perspecta et cognita, ita ut, si quis huius 
cognitionem non habeat, in Christianorum numerum merito non sit referendus neque ad sacramentorum 
participationem admittendus, quemadmodum opifex quispiam manuarius, qui artis aut opificii sui rationem et 
usum non callet, iure optimo reprobandus et minimi pretii habendus. 3] Quapropter pueris articuli ad 
Catechismum seu puerilem institutionem pertinentes summo studio tradendi sunt, inque ipsis non segniter 
exercenda eorundem industriam 

4] Inde fidelis ac vigilantes patrisfamilias officium exigit, ut per hebdomadam ad minimum semel habito 
examine liberorum ac familiae periculum faciat ac audiens exacte perquirat, quid hisce de rebus intelligant aut 
didicerint, quibus ignoratis eosdem serio et graviter eo, ut ista perdiscant, adigat. 5] Probe enim commemini, 
atque adeo quotidie hoc ipsum usu venire videmus, ut usque adeo tardo atque hebeti ingenio inveniantur 
homines, iamque natu grandiores, quibus hac de re nihil prorsus compertum fuit, aut etiam hodie teneant, 
quamquam nihilo secius sacramentorum nobiscum fiant participes omnibusque illis utantur, quae peculiariter 
Christianis utenda data et instituta sunt, cum tamen ii, qui sacramentorum usum sibi vindicant, plus scire, neque 



non ampliore Christianarum rerum intelligentia praediti atque exculti esse debeant quam pueri aut novitii 
scholastici. 6] Ceterum nos pro instituendo vulgo hisce tribus partibus contenti erimus, quae a priscis usque 
saeculis recepta consuetudine in Christianismo permanserunt, tametsi perpauca, ex his recte et sincere tradita 
sint populo, donec in iisdem probe triti et exercitati evaserint, cum senes tum iuvenes, quicunque Christiani esse 
aut dici contendunt. Sunt autem hac, quae sequuntur: 

[Primo.] 

DECEM PRAECEPTA. 

1] I. Non habebis deos alienos coram me. 

2] II. Non assumes nomen Domini Dei tui in vanum, quia non habebit Dominus Deus tuus insontem eum, 
qui assumpserit nomen eius in vanum. 

3] III. Memento, ut diem sabbati sanctifices. 

4] IV. Honora patrem tuum et matrem tuam, ut sis longaevus super terram. 

5] V. Non occides. 

6] VI. Non moechaberis. 

7] VII. Non furtum facies. 

8] VIII. Non loqueris contra proximum tuum falsum testimonium. 

9] IX. Non concupisces domum proximi tui. 

10] X. Non desiderabis uxorem eius, non servum, non ancillam, non bovem, non asinum nec omnia, quae 
illius sunt. 

Secundo. 

ARTICULI CHRISTIANAE FIDEI. 

11] I. Credo in Deum Patrem omnipotentem, Creatorem coeli et terrae. 

12] II. Et in Iesum Christum, Filium eius unicum, Dominum nostrum, qui conceptus est de Spiritu Sancto, 
natus ex Maria virgine, passus sub Pontio Pilato, crucifixus, mortuus et sepultus, descendit ad inferos, tertia die 
resurrexit a mortuis, ascendit ad coelos, sedet ad dexteram Dei, Patris omnipotentis, inde venturus est iudicare 
vivos et mortuos. 

13] III. Credo in Spiritum Sanctum, sanctam ecclesiam catholicam, sanctorum communionem, remissionem 
peccatorum, carnis resurrectionem et vitam aeternam. Arnen. 

14] Tertio. 

ORATIO, QUAM NOBIS CHRISTUS TRADIDIT IN EVANGELIO. 

Pater noster, qui es in coelis. 

I. Sanctificetur nomen tuum. 

II. Adveniat regnum tuum. 

III. Fiat voluntas tua, quemadmodum in coelo, sic etiam in terra. 

IV. Panem nostrum quotidianum da nobis hodie. 

V. Et remitte nobis debita nostra, sicut et nos remittimus debitoribus nostris. 

VI. Et ne inducas nos in tentationem. 

VII. Sed libera nos a malo. Quia tuum est regnum et potentia et gloria in saecula saeculorum. Arnen. 

15] Haec sunt capita summe necessaria, quae cuivis Christianorum primo perdiscenda sunt atque ad verbum 
recitanda. Sunt 16] autem ad hoc quotidie assuefaciendi pueri, ut, quoties mane e stratis surrexerint et ad 
capiendum cibum accesserint et sub vesperam iterum dormitum ierint, memoriter recitent, neque ad cibum aut 
potum admittantur nisi his omnibus ante diligenter recitatis. Non 17] secus boni patrisfamilias officium herile 
exigit cum familia, nempe cum servis et ancillis, agere, neque quemquam in famulitio suo perferre, ista 
nescientem aut recusantem 18] discere. Neque enim ullo modo ferendum est, ut hominum aliquis usque adeo 
ferus sit et barbarus, qui haec nolit discere, cum in hisce tribus partibus summatim ac ruditer, et quoad eius fieri 
potuit, simplicissime comprehensa sint omnia, quidquid passim in sacris 19] literis longe lateque tractamus. 
Etenim sancti patres aut apostoli (quicunque tandem illi fuerint) huiusmodi compendio complexi sunt 
Christianorum doctrinam, vitam, artem et sapientiam, qua de re loquantur et tractent, aut quid tandem id sit, 
quod exerceant. 

20] Perceptis itaque diligenter hisce tribus articulis, deinceps consentaneum est etiam nosse, quid de 
sacramentis nostris dicendum aut sentiendum sit, quae Christus ipse instituit, nempe de baptismo et de corpore 



et sanguine Iesu Christi. Cum primis vero refert scire verba Matthaei [28, 19 sq.] ac Marci [16, 15 sq.] 
postremis capitibus evangeliorum relata, quemadmodum Christus ex hoc mundo discedens, ultimo munere suos 
affecerit discipulos eosdemque a se donatos dimiserit. 

21] DE BAPTISMO. 

Ite, docete omnes gentes, baptizantes eos in nomine patris et Filii et Spiritus Sancti. Qui crediderit et 
baptizatus fuerit, salvus erit; qui vero non crediderit, condemnabitur. 

22] Tantum ex Scriptura Sacra de baptismo simplicem Christianum nosse sufficit. Similiter et de secundo 
sacramenta paucis et simplicibus verbis, nempe ex Pauli prima ad Corinthios epistola, cap. 1 1, 23 sqq. 

DE COENA DOMINI. 

23] Dominus noster Iesus Christus, in qua nocte tradebatur, accepit panem et gratias agens, fregit, deditque 
discipulis suis et dixit: Accipite et manducare. Hoc est corpus meum, quod pro vobis tradetur. Hoc facite in 
meam commemorationem. 

Similiter et calicem, Postquam coenavit, dicens: Hic calix novum testamentum est in meo sanguine. Hoc 
facite, quotiescunque biberitis, in meam commemorationem. 

24] Ita passim quinque partes esse videmus totius Christianae doctrinae, quas subinde exerceri atque ad 
verbum a pueris exigi et audiri oportet. Neque enim est, quod sperers iuventutem ex solis concionibus ista 
comprehensuram, aut sensibus et memoriae reposituram. 25] His ergo probe perspectis et cognitis, non 
incommode atque intempestive aliquot etiam psalmi et hymni in hoc formati et expositi proponi possunt pueris, 
ut hisce prius perceptis quasi roborentur et confinnentur, utque hac ratione iuventus Scripturae legendae et 
exercendae assuescat ac quotidie maioribus incrementis aucta progrediatur. 26] Sed non in hoc contenti esse 
debemus, ut haec tantum verbotenus percipiantur ac recitantur, sed hoc etiam curae tibi sit, ut iuventus sedulo 
intersit concionibus, praesertim iis temporibus, quae exercenda Catechismo destinata sunt, ut haec exposita 
audiant, et quid singula in se comprehendant, non oscitantes discant intelligere, adeo ut prompte audita recitare 
calleant et interrogati scite respondere queant, ne citra fructum ista pro 27] concionibus doceantur. Eam enim ob 
rem nos hanc operam hoc diligentius sumimus, Catechismum subinde praedicantes, ut haec iuventuti diligenter 
inculcentur, nullo quidem orationis splendore aut apparatu rhetorico neque also ingenii acumine, sed breviter et 
simplicissime, ut hoc facilius et fidelius dicta nostra percipiantur et tenacius memoriae infixa haereant. 

28] Quocirca supra memoratos articulos iam nunc singulatim tractandos in manus sumemus atque de iis, 
quantum fieri poterit et necessitas postulaverit, significantissime verba faciemus. 


[Prima Pars.] 


Praeceptum I. 

Non habebis deos alienos coram me. 

1] Hoc est, me solum pro Deo tuo habebis ac coles. Quid vero hisce verbis sibi vult, ac quomodo hoc 
intelligendum est? Quid est habere Deum, aut quid est Deus? Responsio: 2] Deus est et vocatur, de cuius 
bonitate et potentia omnia bona certo tibi pollicearis, et ad quem quibuslibet adversis rebus atque periculis 
ingruentibus confugias, ut Deum habere nihil aliud sit, quam illi ex toto corde fidere et credere; quemadmodum 
saepe numero a me dictum est, quod sola cordis fiducia Deum pariter atque idolum faciat et constituat. 3] 

Quodsi fides et fiducia recta et sincera est, Deum rectum habebis; contra, si falsa fuerit et mendax fiducia, etiam 
Deum tuum falsum et mendacem esse necesse est. Siquidem haec duo, fides et Deus, una copula coniungenda 
sunt. Iam in quacunque re animi tui fiduciam et cor fixum habueris, haec haud dubie Deus tuus est. 

4] Quare huius praecepti sensus hic est, ut veram cordis fidem atque fiduciam exigat, a vero et unico Deo 
non aberrantem, sed illi soli constanter adhaerentem. Idem plane vult dicere: Hoc vide cures, ut me solum Deum 
tuum esse statuas, nec omnino extra me alium quaerere coneris, hoc est, quarumcunque rerum inopia 
laboraveris, easdem de mea munificentia tibi pollicearis et apud me quaeras, volo. Ac ubicunque pressus 
infortunio adversa pateris, ad me protinus opem imploraturus confugito. Ego, ego, inquam, affluente omnium 
rerum copia te implebo uberrime, atque etiam periclitantem ex omnibus malis eripiam. Tantum hoc cave sedulo, 
ne cor tuum ulli alteri apponas, nec ab eo pendeas, nec in eo conquiescas. 

5] Hoc aliquanto planius ac rudius explicandum est, ut exemplis sumptis a contraria rectius intelligatur, quid 
haec sibi velint. Equidem pennultos videre licet, existimantes sese et Deum et omnia abunde habere, quando 



divitiis abundant et opibus, quibus confisi adeo insolenter intumescunt, adeo constanter et secure his fruuntur, ut 
neminis rationem aut 6] respectum ullum habeant. Ecce, ii quoque Deum habent, sed cui nomen est Mammona, 
hoc est, opus et pecunia, cui totius cordis adhaerent fiducia, in quem omnem spei suae summam collocant, 
quique omnium communissimum in terris idolum est. 7] Qui pecunia aut opibus large instructus est, ille re sua 
probe constabilita securum se esse statuit, animo adeo laeto atque interrito, quasi in medio paradiso vitam agat 
omnium felicissimam. 8] Contra, qui opibus et pecunia caret, ille animi dubius omnem spem abiicit, ac 9] si 
nihil prorsus de ullo Deo vel tantillum sibi constet. Etenim paucos admodum iuvenias, qui sint bono animo, 
quique nihil tristentur aut conquerantur, si destituat eos Mammona. Haec enim rei precuniariae cura atque 
cupiditas humanam naturam ad sepulcrum usque indivulse comitatur. 

10] Ita quoque, qui spei aut fiduciae suae summam in hoc sitam habet, quod ceteros ingenio, eruditione, 
sapientia, potentia, favore, multorum amicitia ac dignitate anteeat, ille quoque Deum habet, sed non verum 
illum coelestem et unicum Deum. Hoc inde iterum haud difficulter perspicitur, quam confidenter, secure et 
insolenter hisce rebus abundantes agere soleant; rursus quam desperanter, quam abiecte et humiliter, quibus 
haec aut non adsunt aut aliquando casu fortuito subtrhuntur. Quare iterum dico, quod vera huius parrticulacae 
interpretatio, Deum habere, nihil aliud sit, quam habere aliquid, cui cor humanum per omnia fidere soleat. 

11] Ad haec considera, quaeso, quae nos rerum portenta sub papatu, horrenda coecitate percussi, 
admiserimus. Dolebat alicui denticulus, ille protinus ob honorem divae Apolloniae voluntario ieiunio carnem 
suam macerabat. Quodsi in metu erat, ne forte possessio sua aliquando conflagraret incendio, protinus in 
Laurentii clientelam ac patrocinium semet tradebat. Metuebat aliquis contagium pestilentiae, illico nuncupatis 
votis profectionem ad S. Sebastianum aut Rochium instituebat. Et id genus portenta atque abominationes 
innumerabiles, quibus fiebat, ut quisque peculiarem divum sibi colendum eligeret, ad quem pressus necessitate 
preces fundebat currebatque. Huc pertineat etiam 12] illi, qui omnem modum hisce in rebus excedunt ac cum 
diabolo foedus ineunt, ut eos ampliter ditet, aut amicarum compotes faciat, aut pecus a contagione servet 
incolume, aut rem perditam restituat; cuius generis sunt incantatores, venefici et magicarum artium periti. Hi 
enim omnes cordis sui fiduciam alio collocant, quam in verum Deum, de quo nihil boni sibi persuadent, neque 
apud illum quaeritant quidquam boni. 

13] Ad hunc modum iam haud obscure intelligis, quid et quantum hoc praecepto exigatur, nimirum totum 
cor hominis omnisque erga Deum et neminem alium fiducia. Quo pacto enim Deus haberi possit, ipse perfacile 
aestimare potes, quod neque digitis apprehendi, nec in marsupium ut moneta condi, nec in cistam ut vasa 
argentea conclude possit. 14] Ita vero dicitur haberi et apprehendi Deus, quando corde apprehenditur eique soli 
hominis animus constanti atque inconcussa 15] adhaeret fiducia. Ceterum corde illi adhaerere nihil aliud est, 
quam eidem per omnia fidere. Eam ob rem ab omnibus aliis, quae extra illum sunt, nos conatur divellere atque 
abstrahere et ad se solum, quum unicum illud et immortale bonum sit, attrahere. Quasi ad hunc modum diceret: 
Quidquid antehac e divorum favore ac benevolentia tibi proventurum pollicitus es, aut si quam in Mammona aut 
aliis rebus spem atque fiduciam reposuisti, omne aliud iam tibi certa persuasione de me pollicere, meque eum 
esse haud dubitanter existimes, qui tibi laboranti opem laturus sit, teque omnibus rebus amplissime florentem et 
abundantem facturus. 

16] Ecce, iam habes, quinam verus Dei honos sit et cultus gratus illi et acceptus, quemque sub aeternae 
maledictionis poena praestandum praecipit, nimirum ut cor hominis nullam aliam consolationem, nullam aliam 
fiduciam sciat, quam ipsum solum, neque ullo pacto ab hoc se divelli patiatur, sed potius de omnibus, quae sub 
sole sunt, semel in periculum veniat, adeoque ipsius vitae citius iacturam faciat, 17] quam ut hunc Deum 
deserat. Iam vicissim facile videbis ac iudicabis, quomodo mundus nihil aliud quam falsum Dei cultum et 
idololatriam passim constituent atque exerceat. Nulla enim uspiam fuit usque adeo effera et ferina hominum 
natio, quae non aliquem Dei cultum constituent et servarit. Omnes enim certatim eum Deum sibi colendum 
delegerunt, ex quo aliquid emolumenti, opis atque solatii speraverunt. 

18] Inde videmus gentiles, quorum prora ac puppis, ut vulgato fertur proverbio, in opulentia, dominatu, 
imperiis sita fuit, pro summo Deo cumprimis coluisse suum Iovem. Porro alii, quorum scopus erant divitiae, 
tum prosper rerum successus, aut qui sectabantur voluptates et delicias, Herculem, Mercurium, Venerem 
aliosque religiose venerabantur. Mulieres uterum ferentes Dianam seu Lucinam sibi pro numine vindicabant. 
Atque ita deinceps quisque hunc sibi Deum venerandum proponebat, adquem corde et animo ferebatur. Ita 
gentilium quoque opinione Deum habere 19] nihil aliud est, quam fidere et credere. In hoc tamen errant et 
falluntur, quod eorum fiducia falsa et mendax est, neque enim ad Deum verum recta tendit aut ordinata est, 



extra quem pro certo constat nullum alium Deum esse, neque in coelo neque in terra. 20] Quocirca gentes plane 
suam propriam et effictam persuasionem seu opinionem et somnium, quod de Deo conceperunt, pro idolo 
sibimet constituunt, spemque suam prorsus in 21] mere nihilo habent repositam. Ea plane omnis idololatriae est 
ratio. Neque enim in hoc solum consistit, ut simulacrum aliquod erectum adoretur, sed in corde potissimum 
latet, quod alio intentum est, opem se consolationem apud creaturas, divos aut diabolos quaeritans, Deum non 
curans ac ne tantillum quidem benignitatis de illo sibi persuadens, quod velit opitulari. Multo minus credit Dei 
liberalitate et munificentia sibi continger, quidquid bonarum rerum uspiam illi acciderit. 

22] Praeter haec alius adhuc superest falsus et erroneus Dei cultus, summam in sese complectens idolatriam 
[idololatriam], quam hactenus strenue exercuimus, et adhuc passim in mundo viget ac regnat, in quem omnes 
religiosorum ordines fundati sunt, quique solam attingit conscientiam, quae auxilium, consolationem et salutem 
quaerit ex propriis operibus, tantum sibi sumens, ut perverse conetur et temere, velit nolit Deus, in coelum 
perrumpere, subducens secum rationem, quarum fundationum auctor extiterit, quantum ieiunaverit, quot 
missarum myriadas lectitaverit etc., spem suam in hoc reponens atque ferociens, quasi nihil velit a Deo gratuito 
accipere, sed omnia sua opera ab ipso consequi et abundanter promereri, non secus ac si Deus nobis cogatur 
obnoxius esse servitio et debito, et nos 23] illius essemus domini. Quid hoc aliud est quam ex Deo ficulneum 
simulacrum aut pomarium (quod aiunt) Deum facere ac semet ipsum pro Deo aestimare inque eius locum 
sufficere? Sed haec acutiora sunt, quam quae pueris ac tenerae aetati proponenda sint. 

24] Ceterum hoc dictum sit simplicioribus, quo huius praecepti sensum probe notent ac retineant, ut Deo 
soli fidamus, de eodem optima quaeque nobis polliceamur et, tamquam de eo, qui nobis det corpus, donet vitam, 
largiatur victus alimoniam, offundat annonam, tribuat membrorum valetudinem, paret defensionem, conciliet 
pacem ac reliqua rerum temporalium et sempiteritarum necessaria suppeditet; adhaec qui nos ab omnibus 
tueatur periculis et infortunio, et si quid adversi nobis evenerit, a malis nos clementer servet et potenter eripiat, 
ita ut Deus (quemadmodum abunde dictum est) solus ille pro certo habendus sit, a cuius bonitate omnia 
consequimur, tum cuius ope et 25] opera ab omnibus malis eripimur. Atque hinc adeo est, ut mea fert opinio, 
quod nos Gennani usque a maioribus nostris (praeclarius profecto et pulchrius quam ulla alia lingua) Deum 
(Gott) a bonitatis vocabulo (Gut) sermone nobis vernaculo vocamus, quippe qui fons perennis sit et perpetuo 
scaturiens, affluentissimis bonis exundans, et a quo omne, quidquid uspiam boni est et dicitur, emanat. 

26] Nam quamquam alioqui multis bonis cumulentur et afficiamur ab hominibus, omnia tamen a Deo data et 
concessa dicuntur, quaecunque eius iussu et ordine undequaque percipimus. Maiores enim nostri et omnes, qui 
in magistratu sunt, adhaec quilibet erga proximum suum, hoc in mandatis a Deo acceperunt, ut omnis generis 
officia nobis ostendant et exhibeant, adeo ut haec non ab illis, sed per illos a Deo peculiariter accipiamus. 
Siquidem creaturae tantum manus sunt, canales, media et organa, quorum opera et adminiculo Deus omnia 
largitur hominibus, quemadmodum matri dat ubera lacte fecunda, quibus infans lactandus et alendus est, et 
campo suam segetem et omnia fructuum genera, quibus vescimus, quorum nullum ulla creatura proprio conatu 
aut studio creare potest aut producere. 

27] Quapropter nemo conari debet, ut vel aliquid accipiat vel det, nisi a Deo praeceptum fuerit, ut pro Dei 
munere cognoscatur illique pro sua munificentia, prout hoc praeceptum exigit, agatur gratia. Quamobrem et 
haec media, videlicet per creaturas bona percipiendi, non sunt respuenda, neque temeraria praesumptione aliae 
rationes et viae investigandae, quam Deus praecipit. Hoc enim non esset a Deo accipere, sed a se ipso quaerere. 

28] Iam quisque apud se exactam curam habeat, ut hoc praeceptum ante omnia magni faciat, neque iocuni 
esse existimet. Perquire et expiscare ipse cor tuum diligenter, et haud dubie invenies, num ex solo Deo pendeat 
necne. Quodsi eiusmodi tibi est animus, qui mera bona de divina bonitate persuadere se polliceri sibi potest, 
praecipue vero tempore necessitatis et inopiae, adhaec, qui omnia potest contemnere, quidquid non est Deus: 
non est quod dubites te habere Deum illum verum et unicum. Contra, sin ex alio quopiam pendet, de quo plus 
boni et opis sperat quam ab ipso Deo sese consecuturum, nec ad illum confugit, sed potius aufugit rebus minime 
secundis, certum est te a Deo vero alienum esse et idolum aliud habere. 

29] Ut autem videamus Dei voluntatem non esse, ut hoc suum praeceptum floccipendatur., sed certo 
statuatur, ipsum gravissima huius praecepti auctoritatem tueri velle, huic ipsi praecepto primum terribiles et 
horrendas minas adiecit, ac deinceps amabiles et consolatorias pollicitationes apposuit, quae quoque multoties 
repetendae et iuventuti etiam atque etiam inculcandae sunt, ut hasce imis sensibus reconditas tandem memori 
mente teneant. 

Primi Praecepti Appendicis Expositio. 



30] Quia ego sum Dominus Deus tuus fortis zelotes, visitans iniquitatem patrum in filios in tertiam et 
quartam generationem eorum, qui me oderunt, et faciens misericordiam in millia his, qui diligunt me et 
custodiunt praecepta mea. 

31] Quamquam vero haec verba communiter ad omnia praecepta referenda sunt (ut infra audiemus), ea 
tamen huic praecepto, quod aliorum omnium caput est, peculiariter adiecta sunt, propterea quod permagni 
admodum referat hominem rectum habere caput. Salvis enim rebus capitis reliquam etiam vitam bene se habere 
necesse est, et contra. 32] Iam vero ex his verbis perdisce, quam implacabiliter Deus irascetur iis, qui rei 
cuipiam extra ipsum confidunt; et contra quanta clementia et misericordia eos prosequatur, qui ei soli toto corde 
fidunt et credunt, adeo ut iracundia sua nullum finem faciat saeviendi in tertiam et quartam generationem, et 
rursum, ut sua clementia multis millibus benefacere non desinat, 33] ne tam securo ambulemus animo, nullam 
nostri aut harum rerum rationem habentes, quemadmodum impia illa planeque ferina corda cogitare 
consueverunt, non ita multum referre, qua ratione vixerixit. 34] Eiusmodi Deus est, qui, si ab eo discedatur, 
inultum id non patitur, neque modum aut finem irascendi statuit, in quartam usque generationem, donec omnes 
funditus exstirpentur. Quamobrem vult esse formidini, non contemptui aut ludibrio. 

35] Hoc ipsum multis etiam historiis et illis memorabilibus abunde testatum fecit, cuius rei nobis passim 
Scriptura facit iudicium, atque etiamnum id ipsum in dies singulos quotidianis experimentis verissimum esse 
discimus. Siquidem iam inde ab initio omnem idololatriam funditus exstirpavit, huiusque gratia cum gentes tum 
Iudaeos, sicut adhuc hodie omnem falsum Dei cultum evertit, ut plane omnibus in ea permanentibus 
succumbendum sit. 36] Quocirca, tametsi tam feroces et potentes inveniantur Sardanapali et Phalarides, qui 
ipsos Persas divitiis superant, quibus secure freti parum curant, irascatume an arrideat Deus, ut, qui iram eius 
sustinere se posse confidant, tamen tandem perniciem non effugient, sed dicto citius et praeter omnium 
exspectationem cum tota sua pompa, cui fidebant perperam, pessum ibunt, velut omnes ceteros periisse 
videmus, qui maiori freti potentia in utramvis, quod aiunt, aurem dormiebant. 

37] Et ob hos ipsos duros et praefractos homines, qui existimant Deum, quia ad tempus connivet eosque 
secure sua potentia frui permittit, vel ignarum plane esse istarum rerum, vel earum cura non affici, tanta 
necessario utitur plectendi saevitia, ut neque natorum natos oblivioni possit tradere, ut quisque haec repetens 
animo tantam animi securitatem et contemptum emendet et videat Deum 38] non iocari. Nam illi ipsi sunt, quos 
putat et perstringit, ita inquiens: Qui me oderunt, hoc est, qui propria freti fiducia insolenter intumescunt atque 
ferociunt, qui, quidquid pro concione illis dicatur, audire recusant, qui correpti, ut, priusquam obruantur 
supplicio, flagitiosam vitam emendent, in furorem ac rabiem vertuntur, ut ita omnibus modis iram Dei egregie 
promereantur, quemadmodum hodie huius rei certissimum documentum in episcopis et principibus nostris 
experimur. 

39] Porro autem, quanto atrociores et terribiliores hac sunt comminationes, tanto potentior est promissionis 
consolatio, nempe quod Deus iis, qui semet ei totos omni tradunt fiducia, misericordiam suam certo ostensurus 
sit, hoc est, omnis generis benefacta exhibiturus, non tantum vero illis ipsis, sed ipsorum quoque natis, longa 
propagatione, in mille 40] usque et iterum mille generationem. Haec, inquam, commovere nos debent et 
impellere, ut totius cordis nostri cogitationem omni fiducia in Deum iactemus, postulantes, ut omnium rerum et 
temporalium et immortalium fiamus compotes, quando summa maiestas Dei tanta tam benigne et clementer 
nobis offert, tam amanter provocat, adeo uberum pollicetur. 

41] Quare quisque Christianorum det operam, ut sibi haec verba cordi sint, neque in iram opinionem veniat, 
ut existimet haec dicta ab homine. Res tua agitur; semel enim me de summa salutis tuae periclitaberis, ut aut 
perpetuo salvam, felicem et beatam vitam exigas, aut ut perpetuo damnatus Dei inclementia omnes calamitatem 
et aerumnas ad inferos non dicendis cruciatibus torquendus exhaurias. Quid vero habebis amplius aut plus etiam 
postulabis, quam quod tam amanter tibi pollicetur, nimirum, se tuum esse velle cum omni rerum copia, se tui 
defensorem et auxiliatorem in adversis futurum? 

42] Sed proh dolor! in hoc omnes fallimur, quod mundus horum verborum nullum verum esse credit, neque 
verba Dei esse existimet, videns eos, qui suam fiduciam in Deum et non in Mammonam reiecerunt, omni 
miseriarum genere affectos vix vitam trahere, diabolo illis ipsis reluctante et obstante, ut nihil opum, nihil 
favoris, nihil dignitatis uspiam consequuntur, imo vitam ipsam aegre tueantur et obtineant. Contra illi, quorum 
summa spes atque fiducia est Mammon, ad amplissimos divitatis gradus evecti in sublimi resident imperio, 
potentia, favore, dignitate et omni tranquillitate mundo venerandi atque spectabiles. Eam ob rem talia verba 



memoriae infigenda sunt, ut huic rerum mundanarum larvae atque obtuitui opponantur; neque ignorandum 
esthaec non posse mentiri aut fallere, sed esse et fore veracissima. 

43] Iam vero paulisper retroversa cogitatione, repete tecum animo, aut alioqui perquire ab aliis, mihique 
responde, quidnam illi, quorum omnis conatus, studium, cura et diligentia tantum eo destinata fuere, ut 
immensas opes per fas atque nefas cumularent atque reponerent, quidnam, inquam, illi tandem effecerint? Haud 
dubie iuvenies, eos omnes lusisse et laborem et operam. Aut quamquam inaestimandos thesauros multo sudore 
partos accumulaverint, ita tamen evanuisse eos ipsos vel cum pulvisculo comperies, ut neque ipsi unquam ex 
tantis opibus ullam voluptatem perceperint, neque postea quidquam ad tertium heredem pervenerit. 

44] Harum rerum exempla abunde multa omnes suppeditabunt historiae, et haec eadem a natu maioribus 
multarum rerum peritis audies; tantum vide, ut earundem curam et rationem non levem habere digneris. 

45] Pro certo sane constat Saulem regem fuisse amplissimum, ab ipso Deo in regni administrationem 
surrogatum, vitae non improbae; sed iam consecutus imperium, quum a Deo suo declinasset animo omnemque 
suam fiduciam in potentia, corona ac sceptro suo collocatam haberet, succumbendum ac pereundum illi erat 
funditus, una cum rebus omnibus, quas possederat, adeo ut neque liberorum suorum ullus superstes maneret. 

46] Contra David, infimae fortunae horne, erat abiectus et pastor, fugatus et passim actus insectationibus, ut 
ubique fere de vita veniret in periculum; attamen a Saulis impetu et insidiis tuto custodiebatur inque eius locum 
rex creabatur. Oportebat enim haec verba manere et vera fieri, posteaquam Deus mentiri nescit aut fallere. 
Tantum vide, ne diabolus et mundus hac sua splendida facie, quae quidem ad tempus durat, sed profecto umbra 
aut somnio vanior est atque incertior, tibi imprudenti imponant. 

47] Quamobrem primi praecepti sensum exacte nobis perdiscendum esse statuo, ut videamus, quam Deus 
nullo modo vanam animi praesumptionem aut falsam erga aliam rem extra se fiduciam tolerare queat. Nec 
quidquam tantopere a nobis postulat quam certam quandam et indubitatam omnium bonarum rerum de se 
persuasionem, ita ut recta via porro progredientes rebus omnibus, quas Deus largiri nobis consuevit, non aliter 
utamur atque sutor quispiam acu, subula filoque sutorio ad confidendum opus suum, quo confecto illa deponit, 
aut quemadmodum hospites diversorio: ut de concessis opibus victum et amictum habeamus, prout diurni victus 
necessitas exegerit, quisque in suo statu, in quem divina vocatione et ordine constitutum est, nec quidquam rei 
nostrum dominum aut idolum 48] esse permittamus. Et haec de primo praecepto dicta sufficiant, quod verbis 
aliquanto fusioribus explanandum fuit, quando summa et caput totius pietatis in eo vertatur, propterea quod (ut 
praedictum) ubi cordi cum Deo bene convenit, et hoc praeceptum servatum fuerit, cetera omnia apte 
consequuntur. 

Praeceptum II. 

49] Non assumes nomen Domini Dei tui in vanum. 

50] Quemadmodum primo praecepto cor hominis institutum est et fidei ratio tradita, ita hoc secundum foras 
nos producit, osque ac linguam erga Deum fingit ac format. Primum enim, quod natum e corde ebullit et 
progreditur seque ostendit, senno est. Itaque quemadmodum supra respondendum docui, quid sit habere Deum, 
ita quoque huius et aliorum praeceptorum omnium intelligentiam simpliciter comprehendas atque pronunties 
necesse est. 

51] Interrogatus ergo, quomodo secundum praeceptum intelliges, aut quid significat nomen Dei in vanum 
sumere sive eo abuti, responde ad hunc modum paucissimis: Hoc est divino abuti nomine, quando Dei nomen 
quacunque ratione ad confirmanda mendacia aut alia id genus vitia atque flagitia tuenda usurpamus. Hinc 
tantum valet huius praecepti constitutio, ne Dei nomen falso citemus, aut in os sumamus, quando cor longe 
aliter sibi conscium est, aut rem aliter habere non ignorat, aut omnino aliter scire debebat. Veluti iis persaepe 
solet contingere, qui lites in foro et curia sectantur et iudicia, et altera pars aliquid perfide abiurat alteri. 52] 
Neque enim alia ratione nomine Dei perinde abutimur, quam si eo ad mentiendum et fallendum turpiter 
abutamur. Et hic huius praecepti sensus sit facillimus et simplicissimus. 

53] Ex his omnibus quivis facile colligere potest, quoties et quam multifariam divino nomine abutantur 
homines, tametsi omnes abusus perstringere impossibile sit. Ut tamen haec paucis expediamus, nominis divini 
abusus omnium maxime in negotiis consistit et causis saecularibus, illis nimirum, quae ad rem pecuniariam, 
opes aut honores pertinent. Sive illud propalam fiat in contentione forensi sive alibi, ubi iuratur divini nominis 
adducto testimonio, periuraturque, aut ipsa anima oppigneratur periurio. Cumprimis vero hoc vehementer locum 
habet in re connubiali, ubi duo furtim contracto inter se matrimonia, tandem quum ad iudices ventum est, datam 
fidem abiurat alter alteri. 



54] Omnium vero maxime hic divini nominis abusus in rebus viget spiritualibus, quae pertingunt 
conscientiam, falsis doctoribus emergentibus, suaque mendacia divini Verbi loco venditantibus. 

55] Ecce, omnibus hisce rationibus nihil aliud quaerunt aut agunt homines, quam ut semet divini nominis 
praetextu exornent perfide, pravo quodam consilio iusti esse contendentes, sive illud in mundanis et carnalibus 
sive in sublimioribus et subtilioribus fidei et doctrinae negotiis fieri soleat. Iam in mentientium numerum etiam 
blasphematores referendi sunt, non illi quidem crassi et impudentes, vulgo noti omnibus, qui nullius prohibiti 
metu aut reverentia nomen Dei ore prorsus illoto, blasphemo et procaci subinde conspurcant et contaminant 
(quorum blasphema impietas non in nostra, sed carnificis schola emendanda est), verum etiam illi, qui veritatem 
et Verbum Dei propalam contumeliose lacerant ac diaboli verbum impudenter et impie esse confirmant. De 
quibus in praesentia amplius verba facienda non sunt. 

56] Discamus itaque hoc loco diligenterque volutemus animo, quantum intersit hoc praeceptum servare aut 
transgredi, ut omni studio diligentiaque caveamus vitemusque omnem sacratissimi nominis Dei abusum et 
contumeliam, tamquam peccatum omnium maximum et pessimum, quod externe designari potest. Nam tametsi 
mentiri et fallere per se satis grande sit flagitium, multo tamen gravius illud reddunt et maiori etiam cumulant 
flagitio, conantes illud defendere periurio, ac turpiter mentiendo divino nomine abutentes pro praetextu 
turpitudinis. Qua ratione fit, ut ex unico mendacio periurii accessione cumulato multiplicis pullulent mendacia. 

57] Eam ob rem Deus huic quoque praecepto saevam comminationem annexuit, cuius haec sunt verba: Nec 
enim habebit insontem Dominus eum, qui assumpserit nomen Domini Dei sui in vanum. Hoc est, nemo hoc 
impune laturus est, sed poenas graves dabit blasphemiae. Quam enim multum non patitur Deus, si quis cordis 
fiducia ab eo discedat, tam impunitum non sinet, si quis pro tuendis mendaciis falso usurpet nomen eius. Sed o 
Deum 58] immortalem, quae tam exsecranda consuetudo divinum nomen blasphemandi omnium hominum 
animos corripuit! Nam perinde pauci sunt, qui salutifero Dei nomine ad mendacia, vanitatem et omnem 
iniquitatem suam tuendam non abutuntur, quam illorum, qui solum ex animo Deo credunt fiduntque. 

59] Siquidem illa praeclare virtus (si Christo placet) omnibus nobis natura insita est, ut is, qui aliquod 
admisit criminose flagitium, suam turpitudinem summa ope celare studeat, ne cuius oculis pateat, aut aliquis 
designati facinoris sibi sit conscius. Usque adeo enim dissolutum aut sui negligentem et deploratae malitiae 
arbitror esse neminem, qui perpetrate flagitii sese iactet coram omnibus. Verum nemo non studet peccare 
clanculum et subdole, priusquam palam fiat, aut resciscant homines. Tum si quis eam ob rem invaditur aut 
insimulatur facinoris, protinus nomen Dei patet iniuriis estque obnoxium contumeliis. Hoc enim quisque suae 
culpae praetexit, cogiturque nomen illud omnibus modis venerandum e vitiis virtutes, ex ignominia 60] gloriam, 
e dedecore honores facere. Et hic est iam totius mundi communis quidam cursus, quo veluti quodam diluvio 
omnes regiones orbis terrarum inundant. Hinc nostris meritis digna quoque praemia capimus, et quod nostra 
blasphemia procacissime quaerimus, hoc nobis plena manu offunditur, nempe pestilentia, motus bellici, 
annonae caritas, incendia, aquarum inundationes, degeneres uxores et liberi, perfida familia et id genus 
malorum examina innumerabilia. Unde enim tantum calamitatum alioqui nobis eveniret? Adhuc bene magna 
gratia haec est, quod terra nos ferat atque nutriat. 

61] Quamobrem summo studio iuventus eo perducenda est et assuefacienda sedulo, ut secundum hoc 
praeceptum una cum primo reverenter habeat magnique faciat, proque transgressione protinus emendetur 
ferulis, posito ante oculos praecepto et subinde inculcate, ut ita pueri non tantum educentur disciplina et 
verberibus, sed Dei quoque metu et reverentia coerceantur. 

62] Iam ergo intelligis, quid sit abuti divino nomine, nimirum (ut breviter decurram per capita) quando aut 
simpliciter pro tuendo mendacio abutimur, aut aliud quidpiam, quod non est, sub divini nominis praetextu 
molimur, quo alterum fraudulenter circumducimus, aut illud blasphemando, exsecrando, maledicendo, 
incantando ignominiose usurpamus. Breviter, quacunque ratione eius adminiculo perpetrari possunt flagitia. 

63] Adhaec scitu quoque opus est, quomodo Dei nomine recte utamur. Hisce enim verbis, quibus praecepit: 
Non assumes nomen Domini Dei tui in vanum, etiam illud intelligendum nobis proponit, Dei nomine nos etiam 
recte et utiliter uti posse. Non enim aliam ob causam nobis revelatum est, quam ut utentibus subinde sit 
fructuosum et utile. 64] Inde hoc utro evincitur, quod quum hic praecepto cautum sit, ne mentientes aut alioqui 
flagitiose delinquentes sanctum Dei nomen prave usurpemus, contra praeceptum nobis esse arbitremur, ut eo ad 
confirmandam veritatem ac reliquas actiones honestas utamur, nempe, quando recte iuramus, quum aut 
necessitas postulat, aut a nobis iusiurandum exigitur; ita quoque quando recte et sincere docetur veritas 
evangelii; praeterea, quando in necessitatibus nomen Dei imploramus, aut idem rebus secundis laudamus et 



gratias agimus etc. Quae omnia summatim comprehensa ac praecepta inveniuntur Ps. 50 , 15 : Invoca me in die 
tribulationis; eripiam te, et glorificabis me. Omnibus hisce rationibus vere et salubriter divino nomine utimur, 
atque ita eius nomen sanctificatur, quemadmodum in Oratione Dominica precamur. 

65] Ita totam huius praecepti summam habes explicatam. Ex hac intelligentia haud difficulter ad 
quaestionem respondere potest, quae multorum doctorum non vulgariter torsit et conturbavit ingenia: 
quamobrem in evangelio nobis, ne iuremus, interdictum sit, cum pro certo constet Christum, Paulum aliosque 
sanctos iurasse saepenumero. 66] Estque breviter haec sententia: Equidem nullo modo nobis ad mala iurandum 
est, hoc est, ad mendacia, et ubi neque utile neque necesse est. Verum ad bonum et proximi utilitatem licet 
nobis iurare. Est enim opus valde bonum, quo Deus laudatur, veritas et iustitia confirmatur, mendacium 
refellitur, homines dissidentes in concordiam rediguntur, obedientia exhibetur et lites componuntur. Nam Deus 
ipse hic intervenit, segregans iustitiam ab iniustitia ac honos malosque disiungens. 67] Quodsi alterutra pars 
malitiose periurat, iam iudicii sententia pronuntiata est, quod poenam et supplicium periurii non sit effugitura. 

Et si fieret, ut ad tempus supplicii irrogatio protraheretur, nihil tamen illi cadet ex sententia, ita ut, quidquid 
periurio lucri fecerunt, sub manibus sensim evanescet, nec unquam ea re ex animo laeti fruantur. 68] Hoc ipsum 
ego non obscuris argumentis in bene multis expertus sum, qui posteaquam connubii fidem promissam 
abiurarunt, nunquam vel horulam iucundam habuerunt, aut saltem dieculam incolumi fuerunt valetudine, atque 
ita pariter et corpore et animo, bonis etiam amissis, calamitose perierunt. 

69] Quapropter etiam atque etiam hortor et moneo, ut mature pueros properemus monitis deterrere et 
verberibus compescere, ne assuescant mendaciis, potissimum vero, ne ad haec confirmando Dei nomen citent et 
adducant. Ubi enim ea iurandi licentia pueris impune permittitur, nulla spes amplius superest ullius bonae frugis 
ab illis exspectandae, quemadmodum hodie videmus, ut ego existimem mundum nunquam fuisse deteriorem et 
perditis moribus corruptiorem, quam nunc est, quando ne facies quidem ullius reipublicae bene institutae, 
nullum obedientiae et fidei amplius superest vestigium, verum omnia deploratissimis hominibus, qui nullo 
modo frenari aut coerceri possunt, et in quibus docendis et obiurgandis et oleum (quod aiunt) periit et opera, 
omnia sunt refertissima. Quae omnia divinae irae et supplicii argumenta sunt certissima, quo nos obruit propter 
procacem et temerariam huius praecepti transgressionem. 

70] Secundo, vicissim eo alliciendi et assuefaciendi sunt pueri, ut Dei nomen reverente colant, et semper in 
ore habeant in omnibus, quidquid uspiam illis queat occurrere aut accidere. Hic enim rectus nominis divini 
cultus est, ut de eo omnem nobis omnium malorum levationem et consolationem polliceamur, eamque ob rem, 
illum imploremus, ita ut cor prius (sicut supra diximus) per fidem Deo suum honorem tribuat, deinceps vero os 
honorifica confessione, idem faciat. 

71] Atque haec divini nominis invocandi consuetudo vehementer salutaris est et utilis, ac cum primis efficax 
adversus diaboli insidias, quas semper nobis molitur improbus, omnes adoriendi et invadendi occasiones venans 
et captans, quibus nos in peccatum et dedecus, in calamitatem et aerumnas praecipitet. Sed perinvitus audit 
divini nominis implorationem, neque diu cunctatur aut cessat, ubicunque ex animo sacratissimum Dei nomen 
invocari perceperit. 72] Et profecto multiplicibus et horrendis casibus atque periculis saepe numero ex 
improvise obrueremur, nisi Deus per nominis sui invocationem nobis in tempore ferret suppetias. Ipse propriis 
experimentis hoc verissimum esse didici, non raro improvisum et terribilem aliquem casum aut cladem in ipsa 
nominis Dei invocatione in melius fuisse commutatum ac nihil damni dedisse. Ut diabolo aegre faceremus, 
inquam, hoc sacrum nomen semper in ore habendum esset, ne, quemadmodum cupit, nocere nobis possit et 
incommodare. 

73] Eodem et conducit, si assuescamus quotidie nos et corpore et animo Deo commendare, inque eius 
tutelam ponere uxorem, liberos, familiam et quidquid rerum possidemus, adversus omnes casus et pericula. 
Unde etiam consecratio mensae et gratiarum actio aliaeque nocturnae et matutinae benedictiones 74] in usu 
permanserunt. Praeterea puerorum illud exercitium, ut sese cruce vel precatiuncula muniant, audita re aliqua 
terrifica et horribili, dicentes: Custodiat nos, Deus Pater! Auxiliare, Domine Iesu Christe! aut tale quippiam. Ita 
quoque, si cui praeter spem aliquid boni contigerit, quantulumcunque tandem sit, ut dicat: Deo sit laus et gratia, 
cuius munificentia hoc mihi obtigit etc. quemadmodum quondiam pueri parentum monitu consueverunt divum 
Nicolaum et ieiunio honorare et precibus invocare. Haec, inquam, si fierent, Deo multo essent gratiora et 
acceptiora quam ulla vita monastica aut fucata Carthusianorum sanctimonia. 

75] Ecce, ad hunc modum iuventus puerili quadam ratione et per lusum in timore et cultu Dei educari 
posset, ut primum et secundum praeceptum assiduo quodam fervore in continuo versarentur exercitio. Inde 



alicuius bonae frugis aut indolis aliquando exorsurae et immensum fructum pariturae spes esset, ut tales 
enascerentur homines, a quibus in 76] totam patriam emanare posset utilitas. Et haec ipsa quoque vera esset 
puerorum educandorum ratio, quando gratia quadam et voluptate eorum animi flecti possunt. Nam qui tantum 
plagis et ferulis evincendi et cogendi sunt, hi mox sub initium deplorata ac desperata sunt indole, ac licet omnis 
diligentia, cura et opera in formandis ipsis adhibeatur, et quasi summum obtineatur, tamen tantisper 
tantummodo oderunt peccare, donec plagarum ac ferulae formido eorum oculis et animo obversatur. 

77] Haec vero educationis ratio in corde agit radices, ut Deum plus metuant, quam ut ferulam aut fustem 
perboirescant. Atque haec iuventutis causa tam simpliciter dico, ut vel tandem in animum penetrant ibique 
radices agant. Nam quum pueros doceamus, cum iisdem nobis quoque balbutiendum fuit. Ita quidem divini 
nominis abusum praecavimus et rectum usum tradidimus, qui non tantum in verbis, verum multo magis in 
exercitio et vita debet consistere, ut sciamus hunc Deo summe placere, quem etiam tam munifice remuneraturus 
est, quam horrende in abusum sui nominis animadversurus est. 

7 

Praeceptum III. 

78] Memento, ut diem Sabbatum sanctifices. 

79] Sabbatum ab Hebraica dictione Sabbat nominatum est, quod proprie feriari, hoc est, a labore otiosum 
esse, significat. Hinc dicere solemus feriari seu vacare a labore, et sabbatum sanctificare. 80] Iam Deus in veteri 
testamento diem septimum elegit, eundemque feriis et otio destinavit, et prae omnibus aliis sanctificandum 
praecepit. Eius itaque externae quietis gratia Iudaeis hoc praeceptum constitutum est, ut ab externis et manuariis 
operibus quiescentes indulgerent otio, quo et homines et pecora alterna quadam requie vires repararent, neque 
assiduo labore debilitate absumerentur. 81] Quamquam postea nimis arcte suas ferias colebant ac vehementer iis 
abutebantur, adeo ut in Christo quoque ea opera damnarent et calumniarentur, quae ipsi quoque diebus festis 
faciebant, ut passim legitur in evangelio, quasi vero haec esset huius praecepti perfecta completio, si nullum 
prorsus externum opus manibus conficeretur, cum tamen eius haec nunquam fuerit sententia, sed potius haec, ut 
diem festum sive Sabbatum sanctificarent, quemadmodum in sequentibus latius audituri sumus. 

82] Quamobrem hoc praeceptum, quantum ad externum et crassum illum sensum attinet, ad nos Christianos 
non pertinet. Est enim externa quaedam res, sicut omnes aliae veteris testamenti constitutiones certis quibusdam 
ritibus, personis, temporibus et locis destinatas, quae omnes iam per Christum liberae factae sunt. 

83] Ceterum, ut hinc Christianum aliquem intellectum hauriamus pro simplicibus, quidnam Deus hoc in 
praecepto a nobis exigat, ita habe: Nos dies festos celebrare, non propter intelligentes et crudites Christianos, hi 
enim nihil opus habent feriis, verum primo etiam corporalis cuiusdam causae et necessitatis gratia, quam et 
natura docet et exigit, nimirum communis multitudinis gratia, servorum, ancillarum, qui per totam hebdomadam 
laboribus servierunt, ut et ipsi diem habeant, qua ab operibus respirantes semet ex labore reficiant et corpora 
fessa quiete firmare queant. 

84] Deinde eam ob rem potissimum, ut die Sabbati, quando alias ei rei vacare non licet, otium et tempus 
sumatur cultui divino serviendi, ita ut conveniamus ad audiendum et tractandum Dei Verbum, ac deinceps 
Deum hymnis, psalmis, canticis et precibus laudemus. 

85] Sed hoc, inquam, apud nos non perinde certis temporibus sicut apud Iudaeos alligatum est, ut ei rei hic 
aut ille [dies] dictus aut praestitutus sit; nullus enim dies altero est melior aut praestantior; verum haec quidem 
quotidie fieri debebant, sed quando multitudo praepedita negotiis interesse nequeat, ad minimum unus aliquis 
dies per hebdomadam huic rei serviendae eligendum est. Porro autem, quum a maioribus nostris ad hoc dies 
dominica ordinata sit, non est immutanda temere haec innoxia veterum consuetudo iam recepta, ut unanimis et 
consentiens ordo consistat, ne quis sua non necessaria innovations conturbet omnia. 

86] Huius ergo praecepti hic simplex sensus est, quando alias dies festos agimus, ut hasce ferias Verbo Dei 
discendo destinemus, ita ut earundem dierum proprium munus sit officium condonandi, et hoc iuventutis et 
multitudinis instituendae gratia. Neque tamen tam arcte et superstitiose colantur feriae, ut earum gratia labores, 
qui vitari et intermitti non possunt, interdicantur. 

87] Quare interrogatus, quid sit: Sabbatum sanctifices, responde: Sabbatum sanctificare idem est, quod 
Sabbatum sanctum habere. Quid ergo est, Sabbatum sanctum habere? Nihil aliud quam sanctis verbis, operibus 

7Lutheran Church. Missouri Synod. (1997). Concordia Triglotta - Latin : The symbolical books of the Evangelical Lutheran Church. 
Includes index, (electronic ed.) (The Smalcald Articles: 4, 82-The Large Catechism: 1, 77). Milwaukee WI: Northwestern Publishing 
House. 



et vitae vacare. Siquidem hic dies pro se non opus habet sanctificatione, iam enim inde ab initio creationis a suo 
conditore, sanctificatus est. Hoc autem Deus a te contendit, ut tibi sit sanctus. Ita fit, ut tui gratia sanctus aut 
profanus reddatur, quatenus tu in eo sanctis aut profanis operibus vacaveris. 

88] In quo ergo Sabbati sanctificatio sita est? Sane profecto non in hoc, ut post fornacem compressis (quod 
aiunt) manibus sedeas, aut nullum externum opus opereris, aut corona florea caput cingas, ut vestitu 
splendidiore te exornes, sed (ut dictum est) Verbum Dei tractes inque eodem, emendata in melius vita, temet 
exerceas. 

89] Et profecto nobis Christianis subinde tales agendae essent feriae tantumque sacris rebus vacandum et 
incumbendum, hoc est, quotidie Verbum Dei exercendum et in ore ac corde ferendum. Verum, quia non 
omnibus, ut diximus, et tempus et otium suppetit, certis aliquot per hebdomadam horis pro iuventute aut ad 
minimum die quopiam pro tota ecclesia utamur oportet, ut tantum huic rei intenti simus, neque aliud quam 
Decem Praecepta, Symbolum Fidei et Orationem Dominicam exponendam et discendam proponamus, atque ita 
totam hanc vitam nostram ad divinorum verborum amussim et regulam instituamus. 90] Quocunque ergo 
tempore ista communi et unanimi consensu tractantur et exercentur, ibi profecto rectum celebratui, Sabbatum; 
sin non, neque Christianorum Sabbatum dicendum est. Quippe ferias et otium agere noverunt etiam ii, qui a 
Christo omni que pietate sunt alienissimi, quemadmodum videmus totum illud examen et otiosam ac mollem 
turbam religiosorum nostrorum, qui quotidie in templis stantes cantillant et strenue tinniunt, boant et 
vociferantur, sed nullum sanctificant hac stentorea vociferatione et lupino illo ululatu suo Sabbatum. Neque 
enim ullum Dei Verbum docent aut exercent, sed plane diversum et contrarium, et doctrina et vita, exprimunt. 

91] Siquidem Dei Verbum unicum illud sacrum est, quod omnes res sacras longe lateque sanctitate 
praecellit et exsuperat, imo potius unicum illud mysterium, quod nos Christiani et scimus et habemus. Nam 
tametsi omnes omnium sanctorum reliquias et ossa in acervum cumulata possideremus, aut in universum omnes 
sacras vestes haberemus nihil tamen inde emolumenti caperemus aut sentiremus auxilii. Sunt enim res mortuae, 
neminem sanctificare valentes. Verum enim vero Dei Verbum thesaurus ille et gaza est pretiosissima, quae 
omnia sanctificat, cuius adminiculo etiam ipsi sancti omnes sanctimoniam consecuti sunt. 92] Iam quacunque 
hora Verbum Dei docetur, praedicatur, auditur, legitur, consideratum aut repetetur memoria, ea huius tractatione 
audientes persona, dies et opus sanctificatur, non externi quidem operis gratia, sed propter Verbum, quo omnes 
nos sancti reddimur et efficimur. Quocirca nunquam non dico, omnem vitam et opera nostra Verbi Dei ductu et 
auspicio gubernari debere atque institui, si volumus haec Deo placere et sancta esse; quodsi fit, constat huius 
praecepti fervere efficaciam et plenitudinem. 

93] Contra quaecunque res aut opera extra Dei Verbum feruntur et instituuntur, haec coram Deo profana 
sunt et immunda, quamlibet tandem praeclare et splendida, etiamsi meris sacris divorum reliquiis essent 
exornata. Cuius generis sunt ficti atque excogitati religiosorum ordines, Verbum Dei prorsus ignorantes et 
sanctitatem ex propriis operibus quaeritantes. 

94] Quare ita habe, huius praecepti vim atque virtutem non consistere in otiando, sed in sanctificando, ita ut 
hic dies praecipuum aliquod sanctarum rerum exercitium habeat. Nam reliqui labores et exercitia proprie non 
dicuntur sancta exercitia, nisi homo prius sanctus fuerit. Hic vero ea fieri debent opera, per quae homo ipse 
sanctus fiat, id quod solum, ut dixi, Verbo Dei fieri potest. Ad quod etiam fundata et constituta sunt certa loca, 
tempora, personae et totus externus Dei cultus, ut haec propalam assiduo usu exercitata ferveant. 

95] Cum itaque tanti momenti sit Verbum Dei, ut citra huius tractationem nullas ferias sanctas esse certum 
sit, scire debemus Deum hoc praeceptum severe atque adeo serio conservari velle, suppliciumque de his 
omnibus esse sumpturum, quotquot Verbum eius proterve contemnunt, aut audire et discere recusant, eo 
praesertim tempore, quod huic audiendo et discendo destinatum est. 

96] Quare adversus hoc praeceptum peccant non tantum ii, qui contumeliosis operibus abutuntur Sabbato, 
idemque irreligiose profanant, ut illi, qui dediti avaritiae aut prava rapti libidine Verbum Dei non audiunt, aut in 
tabernis vinariis poculis ac gulae indulgentes ferinam atque suillam vitam exigunt, verum etiam illi, qui perinde 
Verbum Dei audiunt tamquam fabulam, quandam et commentum anile, tantum pro more ac usitata quadam 
consuetudine auditum accedunt intrantes atque exeuntes, iamque anno elapso ne pilo doctiores aut meliores 
facti sunt. 97] Hactenus enim haec apud homines inveteravit opinio, ut existimarent per omnia satisfactum esse 
Sabbato, si die dominico missa ac evangelium audiretur. Ceterum, Verbum Dei nemo admodum requisivit, 
quemadmodum nemo quoque praesto fuit, qui illud sincere docuisset. Iam vero, posteaquam tanti thesauri facti 
sumus compotes, quo maior aut amplior nullus reperiri potest, abusum nequaquam tollimus, sed sinimus 



quidem nobis multa praedicari ac nos moneri sedulo, ceterum nulla gravitate animique constantia et cura 
audimus. 

98] Scias itaque non tantum referre, ut audias verum multo magis etiam, ut auditum Dei Verbum perdiscas 
et custodias. Neque in eam venias opinionem, ut haec tecum cogites in tua voluntate situm esse, aut non ita 
multum referre, audias necne, sed praeceptum Dei esse, qui aliquando auditi a te Verbi sui rationem tecum 
initurus est, quomodo illud didiceris, audieris aut quam reverenter habueris. 

99] Pari quoque ratione obiurgandi sunt illi delicate et fastidiosi spiritus, qui simul atque unam et alteram 
concionem audierunt, protinus saturi sunt, correptique nausea Verbum fastidiunt, utpote qui ipsi illud probe 
calleant, nec egeant magistro aut doctore amplius. Haec enim Verbi Dei nausea et fastidium ipsum illud 
peccatum est, quod inter mortalia peccata hactenus numeratum est, diciturque oa Kq5ia, hoc est, socordia et 
taedium, odiosa profecto et damnosa pestis, qua diabolus hoc tempore multorum perstringit pectora, ut nos 
oscitantes opprimat ac Verbum Dei iterum nobis clanculum subtrahat. 

100] Hoc enim tibi praedictum sit, quamquam Verbi divini omnium esses scientissimus, omnesque reliquos 
huius anteires cognitione et magisterio: quotidie tamen in Satanae potestate et regno positus es diu noctuque non 
desinentis tibi machinari perniciem, ut in corde tuo incredulitatem excitet, teque malis cogitationibus adversus 
priora et omnia praecepta incendat. Quare omnibus modis necessarium est, ut Verbum Dei in promptu, habeas 
et, quod dici solet, in numerato, hoc est, in corde, in ore, in auribus. Quiescente autem corde, nec Verbo Dei 
personante, impressionem facit ac prius, quam animadvertamus, damnum dedit. 101] Contra, ea vis et virtus 
Verbi est, ut, ubi seria quadam animi agitatione revocatur in memoriam, aut auditur et tractatur, nunquam sine 
fructu evanescat, sed subinde nova quadam intelligentia, voluptate ac devotione auditorem afficiat, retineat ac 
excitet, pectusque et cogitationes purificet. Neque enim verba sunt putrida aut emortua, succo et vigore carentia, 

102] sed plane viva et efficacia. Adhaec, si nulla alia utilitas aut necessitas ad crebro et diligenter audiendum 
Dei Verbum nos provocaret, tamen haec una satis vehemens esse debebat, quae merito omnes nos excitaret, 
quod Verbi divini tractatione daemon fugatur et abigitur, et hoc praeceptum impletur, Deoque acceptius est sui 
Verbi exercitium, quam omnia alia splendida hypocritarum opera. 

Praeceptum IV 

103] Hactenus tria priora praecepta didicimus, quae erga Deum servanda nobis tradita sunt. Primum, ut ei ex 
toto corde fidamus, eum per omnem vitam nostram metuamus et diligamus. Deinde, ut eius sancto nomine 
nequaquam ad mendacia aut ullam aliam nequitiam tuendam abutamur, sed idem ad laudem Dei ac utilitatem et 
salutem proximi atque etiam nostram usurpemus. Tertio, ut diebus festis Verbum Dei diligenter audiatur et 
exerceatur, ut tota vita nostra ad eius gnomonem et regulam non discrepante amussi respondeat. Sequuntur nunc 
deinceps reliqua septeni praecepta, quae erga proximum nobis conservanda sunt, quorum primum et summum 
hoc est: 

104] Honora patrem tuum et matrem tuam, ut sis longaevus super terram. 

105] Hunc parentum statum et ordinem Deus praecipue hoc ornavit elogio ante omnes alios, qui sub ipso 
sunt, status et ordines, ut non simpliciter praecipiat parentes esse amandos, sed honorandos. Nam erga fratres, 
sorores et proximum in genere nihil amplius praecipit, quam amore prosequendos esse, ita ut parentes ab 
omnibus aliis, qui in terra agunt, 106] segreget iuxtaque se collocet. Est enim honor res amore multis modis 
sublimior, utpote quae non tantum amorem in se complectatur, verum etiam singularem quandam modestiam, 
humilitatem et reverentiam, quae cuidam quasi maiestati hic occulte habenda sit. 107] Neque tantum exigit, ut 
amanter et cum honore parentes compellemus, sed omnium maxime, ut et corpore et animo ita nos geramus, 
exhibeamus, ut in existimatione magna apud nos sint, ac post Deum pro summis ac maximis inter homines 
intueamur. Cui enim non simulate, sed ex animo honorem dare volumus, hunc profecto maximi pretii hominem 
esse existimamus oportet. 

108] Necessarium ergo est, ut pueris hoc identidem inculcetur, ut parentes suos Dei loco revereantur atque 
in honore habeant, itaque secum animo cogitent, quod, quamquam tenues, egeni, imbecilles, deficientes et 
morosi sint, nihilominus parentes sint, ab ipso Deo sibi dati. Nam conditionis aut defectus gratia debito honore 
privati non sunt. Quare parentum personae intuendae non sunt, sed Dei voluntas consideranda, ita iubentis et 
ordinantis. Alioqui coram Deo omnes quidem pares sumus, sed nos inter nos hoc dispari et ordinato discrimine 
non possumus non discrepare. Quamobrem a Deo praeceptum est, ut mihi tanquam tuo patri dicto sis audiens, 
egoque imperium in te obtineam. 



109] Disce ergo sub initium, quinam honor parentibus habendus sit, hoc praecepto exactus, nimirum ut prae 
omnibus rebus reverenter habeantur et tractentur benefice veluti maximiis et pretiosissimum in terris thesaurus. 
110] Deinde, ut parem quoque in verbis humanitatem et modestiam a nobis sentiant, ne acerbe eos invadant 
liberi, neve cum iisdem agant elate et ferociter, sed illis de suo iure nonnihil concedent et taceant, etiamsi 
nonnunquam modum excesserint. 111] Tertio, ut idem quoque opere comprobent, hoc est, amore et officiis 
corporis et fortunae talem honorem habeant, ut eos sublevent obsequio, iuvent munifice, eorundem non 
difficilem curam habeant, ubi iam consenuerint ac per aetatem viribus destituti languescere coeperint, aut ad 
egestatem redacti fuerint. Atque haec omnia humanitatis officia non solum libenter et benevole decrepitis 
parentibus, sed cum omni etiam humilitate et reverentia, tamquam coram Deo inspectante fiant, praestanda sunt. 
Qui enim novit, cuius modi existemationem de parentibus in corde circumferre debeat, ille non patietur eos 
laborare penuria, aut fame ac siti contabescere, sed eosdem supra iuxtaque se collocatos faciet discumbere, 
illisque de fortunulis suis, quidquid habebit, non gravate impertiet. 

112] Deinde vide, quaeso, et attende animum, quam magna et sancta opera hic liberis proposita sint; 
quorum, proh dolor! nullus est respectus, sed quae plane negliguntur, nec quisquam est, qui animadvertat haec a 
Deo esse praecepta, aut Dei verbum esse et Scripturae Sacrae documenta. Quodsi enim alterutrum horum 
aestimatum esset ab hominibus, quivis ex hoc facile potuisset colligere, sanctos quoque oportere esse homines, 
qui secundum horum verborum praescriptum viverent. Neque monasticam vitam instituere aut religiosorum 
perversos ordines invenire necesse fuisset, sed quivis puer in hoc praecepto mansisset, potuissetque quietam et 
salvam erga Deum obtinere conscientiam ac dicere: Si mihi bona ac sancta facienda sunt opera, nullum scio 
praestantius, quam ut parentibus meis omnem honorem et obedientiam exhibeam, quando Deus hoc ipsum mihi 

113] faciendum tantopere praecipit. Quidquid enim Deus praecepit, necessario multo debet esse nobilius et 
praestantius quam omne illud, quidquid nos ipsi comminiscimur. Et quum non sit alius ad inveniendum 
magister cum sublimior tum acutior, certum est neque doctrinam ullam esse potiorem, quam cuius ipse auctor et 
magister extiterit. Iam quidem abunde, quid faciendum sit, perdocet, si vere bona opera facere atque exercere 
cupimus, atque hoc ipso, quod haec, facienda praecipit, satis indicat sibi quoque eadem mirifice probari. Quodsi 
ergo Deus est, qui ista mandat fieri, nec aliquid praeclarius novit constituere, nulla spes est hisce meliora me 
inventurum. 

114] Ad hunc quidem modum probus puer docendus erat et salubriter educandos ac domi in parentum 
obsequio et obedientia iugiter retinendum, unde spectantes cepissent voluptatem et gaudium. Verum tanta cura 
ac diligentia divinum praeceptum non fuit commendandum, sed posthabendum planeque dissimulanter 
praetereundum, ita ut puer ista animo cogitare non potuerit, sed interim veluti hians lupus illud captare, quod 
ipsi vix unquam consulto, aut semel salutato, quod dicitur, Deo, commenti adiuvenimus. 

115] Quare aliquando tandem discamus, obsecro, ut iuventus reliquis omnibus posthabitis cumprimis ad hoc 
praeceptum inconniventer intentos habeat oculos, cupiens Deo servire vere bonis operibus, ut faciat, quae 
parentibus aut his, quibus horum loco subiecta est, grata esse intellexerit. Quicunque enim puer haec comperta 
habet et facit, omnium primum hanc ingentem in corde consolationem obtinet, ut plenus gaudio dicere seque 
vere iactare possit adversus omnes, qui propriis et a se inventis operibus occupati sunt: Ecce, certus sum, hoc 
opus Deo meo 116] acceptum esse. Sine vero illos cum suis multis, magnis, laboriosis, amaris et gravibus 
operibus omnes ad unum prodire in medium et iactare, videamus saltem, num unum aliquod producturi sint, 
quod maius sit aut praeclarius, quam obedire parentibus, quod Deus post suae maiestatis obedientiam primum 
esse voluit praecepitque, ita ut, si Dei Verbum et voluntas locum habet et effecta fuerit, nihil quidquam valere 
debeat amplius quam parentum verbum et voluntas, ita tamen, ut haec quoque divinae obedientiae subdita sit, 
neque contra priora praecepta feratur. 

117] Quapropter vere atque ex animo tibi triumphandum esset gaudio, Deoque gratiae agendae, quod te 
dignatus ad hoc elegerit, ut illi tam grata et pretiosa faceres opera. Tantum vide, ut hoc magni aestimes, quamvis 
apud homines videatur levissimum et contemptissimum, et hoc non dignitatis nostrae gratia, quae nulla est, sed 
quod re omnium pretiosissima, nempe Dei Verbo comprehensum et conclusum sit. 118] O quam magno 
emerent omnes Carmelitae et monachi et moniales, ut in omni religione sua vel unum opus possent producere, 
divinorum praeceptorum iussu factum, possentque coram Deo alacri animo dicere: Iam quidem certus sum hoc 
opus tibi bene placere. Ubi vero miserandi illi et aerumnosi manebunt homines, quando coram Deo et universo 
mundo extreme confundentur, conati ad unum aliquem puerum, qui hoc in praecepto vixerit, cogenturque fateri 
sese cum omni vitae suae ratione et operibus non dignos esse, qui illi vel matellam 119] porrigant! Sed et iure 



hoc illis accidit, propter perversitatem diabolicam, quia Dei praeceptum ita contumeliose pessundant, ut semet 
in cassum ultro excogitatis operibus excarnificatos discrucient, nihil adhaec praemii inde aliud praeterquam 
ignominiam una cum damno reportent. 

120] Quomodo ergo cor hominis non gestiret gaudio, aut laetitia difflueret, quod labori se accingeret 
faceretque, quod sibi demandatum esset, possetque dicere: Ecce, hoc opus praestat ac potius est omnium 
Carthusianorum sanctimonia, etiamsi ad necem usque se ipsos macerarent ieiunio, ac citra intermissionem 
innixi genibus preculas ad Deum funderent? Hic enim certum habes divini Verbi testimonium, quod haec 
facienda mandaverit, ceterum de illis ne iota quidem uspiam praeceptum invenitur. At deploranda haec mundi 
plaga et horrenda caecitas est, quod haec omnia nemo credit; adeo diabolus simulata sanctitate et fucatis 
operibus nostros perstrinxit ac dementavit oculos. 

121] Quamobrem percuperem (ut repetam), ut apertis oculis et auribus, serio tandem ista corde 
complecteremur, ne aliquando iterum a puro Dei Verbo abstracti et abalienati in diabolica mendacia 
prolaberemur. Quin etiam hac ratione futurum prospicerem, ut parentes maiori gaudio, amore, amicitia et 
concordia fruerentur in aedibus, et liberi parentes haberent summa devinctos benevolentia. Contra, 122] ubi 
pertinaces sunt, nec citius, quam fustibus adacti, iussa capessunt, Deum simul et parentes exasperant, eoque se 
ipsos tanto privant thesauro et gaudio conscientiae, omneque malum et idfortunium sibi cumulant. 123] Atque 
hinc est, quod ea iam per totum orbem est rerum conditio, quemadmodum nemo non conqueritur, quod aeque et 
senes et iuvenes sint efferi et effrenes, in quibus nullum aut reverentiae aut honoris vestigium vel scintilla 
conspiciatur, nihil nisi verberibus evictum facientes, ac clanculum, quidquid possunt, efficientes et subtrahentes. 
Eam ob rem Deus quoque punit eos, ut in omnem calamitatem prolapsi aerumnose vitam exigant. 124] Fere 
etiam videmus, ut ipsi parentes quoque nihil sciant et omnium rerum ignari sint; ita fit, ut stultus stultum doceat, 
et quemadmodum parentes vixerunt, ad eum modum deinceps vivant et liberi. 

125] Hoc, inquam, primum et maximum esse debebat, quod ad huius praecepti observantiam nos merito 
provocaret, cuius gratia, etiamsi parentibus destitueremur, optandum tamen nobis fuerat, ut nobis Deus truncos 
et saxa proponeret, quae parentum vice coleremus, aut parentum appellatione dignaremur. Quanto magis, 
posteaquam vivos parentes nobis largitus est, laetitia nobis exsultandum est, ut illis honorem habere et 
obedientiae obsequium ostendere queamus, non ignorantes Deo optimo maximo ac omnibus angelis hoc summe 
placere et diabolo aegre esse, adhoc 126] maximum esse opus, quod ipsi facere possumus, post summum illum 
Dei cultum, in prioribus praeceptis comprehensum, adeo ut eleemosynis iuvare egentes, neque non omnia 
reliqua opera, quae proximo praestantur, huic nullo modo conferenda sint. Quippe Deus huic parentum ordini 
primas tribuit eundemque in terris plane in suam sedem colendum evexit et extulit. Haec quidem Dei voluntas et 
beneplacitum sat vehementibus et causis et stimulis nostram debebat impulisse negligentiam, ut eum quadam 
voluptate atque lubentia, quod officium nostrum postulat, faceremus. 

127] Adhaec coram mundo quoque in hoc astringimur, ut acceptorum a parentibus beneficiorum memores, 
mutuam officii vicem rependamus, utque parentes aetate fessos vicissim alamus foveamusque. 128] Sed hic 
rursum in mundo dominatur diabolus, ut liberi parentum obliviscantur, quemadmodum omnes nos Dei 
obliviscimur nec quisquam memoria repetita qua sedulitate Deus nos alat, custodiat ac defendat, tum quanta 
bonorum copia corporis et animi nos cumulet et obruat. Praecipue vero, quando horulam paulo infeliciorem vix 
ostendentem se adversitate sustinemus, protinus malorum impatientes, in iram prorumpimus ac murmuramus, 
deque tot immensis bonis per omnem vitam a Deo acceptis nullum vel tantillum in memoria nostra residet, 
amplius, sed prorsus expuncta omnia, oblivioni mandata sunt. Non secus quoque cum parentibus agimus, nec 
ullus puer est, qui difficultatem, quam parentes in nutricando et fovendo eo multifariam perpessi sunt, agnoscat 
aut perpendat, nisi hoc a Spiritu Sancto acceperit gratiae. 

129] Eiusmodi vitiosam mundi naturam et ingratitudinem Deus probe compertam habet, quare praeceptis 
nos subinde impellit et admonet, ut quisque animo secum repetat, quantum bonorum a parentibus acceperit, et 
inveniet se ab iisdem et corpus et vitae initium accepisse, atque item multo sudore et cura enutritum et 
educatum esse, ubi alias vel sexcenties in propriis sordibus sibi pereundum 130] fuisset. Quocirca praeclare et 
sapienter a veteribus dictum est: Deo, parentibus et magistris non potest satis gratiae rependi. Quicunque horum 
verborum recte tremor fuerit, non exspectabit aliorum commonefactiones, ut erga parentes gratus appareat, sed 
sua sponte properabit eosdem et omni honore cumulare et in sinu (quod aiunt) gestare ut eos, quorum opera 
Deus illi omnium bonorum copiam pleno cornu affuderit. 



131 ] Super haec omnia ad huius praecepti conservationem vel haec causa potissimum nos provocasse 
debebat, quod Deus huic praecepto corporalium bonorum promissionem annectit, inquiens: Ut sis longaevus 
super terram, quam Dominus Deus tuus tibi dabit. 

Hic ipse aestima, quanta severitate 132 ] hoc praeceptum Deo cordi sit, non solum aperte indicanti, illud sibi 
gratum esse aut gaudio ac voluptati, verum nobis etiam ipsis casurum esse felicissime, ac nonnisi in optimam 
partem eventurum, ut vitam tranquillam atque suavem exigamus omnibus rebus in terris affluentes. 133 ] Hinc 
ipse quoque Paulus ad Ephesios sexto, v. 1,2, hoc ipsum citans, pleno ore iactat, ubi inquit: Filii, obedite 
parentibus in Domino, hoc enim iustum est. Honora patrem tuum et matrem tuam, quod est mandatum primam 
in promissione, ut bene tibi sit et sis longaevus super terram. Nam tametsi et aliis praeceptis sua inclusa sit 
promissio, nulli tamen adeo significanter et expresse quam huic adiecta est. 

134 ] Habes itaque huius praecepti fructum et praemium, ut ille, qui hoc transgressus non fuerit, dies felices 
exigat, nulla pressus inopia; contra quoque poenam, ut ille, qui parentibus dicto non erit audiens, hoc citius 
intereat, nec unquam sua vita cum voluptate fruatur. Esse enim aut fieri longaevum, non tantum ad decrepitam 
usque aetatem vivere Scriptura nominat, sed omnia habere affatim, quae ad longaevam vitam traducendam 
pertinent, ut est prospera valetudo corporis, uxor et liberi, victus non tenuis aut sordidus, externa rerum pax, 
bona et aequabilis reipublicae administratio et huiusmodi, sine quibus haec vita neque iucunde peragi neque diu 
consistere potest. 135 ] Iam ergo si gravaris auscultare parentibus, et ab iisdem emendari recusas, esto dicto 
audiens carnifici. Quodsi neque huic obedire sustines, obedito Oavaxcflp mvdapdxopi, xcov koikcov 7ia(8cov 
5i6aaK'd/utip . 136 ] Hoc enim Deus, velis nolis, exigit, ut aut, si ipsi auscultaveris moremque gesseris, tibi 
largiter et affatim omnibus bonis penset praestiti obsequii promptitudinem, aut, si eius iracundiam tua pertinacia 
exasperaveris, te et morti et carnifici cruciandum obiiciat. 

137 ] Unde etiam agminatim pullulant et emergunt quotidie tot facinorosorum hominum examina, quae 
partim laqueo, partim gladio, partim etiam rota et igne plectenda et exstinguenda sunt, quam ex inobedientia 
erga parentes? Quandoquidem parentum obiurgationem, ex gratia et amore profectam, perferre nolunt, fit, ut 
Dei iracundia in omne facinus prolapsi, deinceps propalam excarnificati parentibus et dolori sint et dedecori. 
Perraro enim contingit, ut tam perditi et deplorati homines rectam aut maturam mortem oppetant. 

Ceterum probi et obedientes benedictionem accipiunt, ut in multa tranquillitate belle et molliter 
consenescant, ac natos natorum (ut supra dictum est) videant in tertiam et quartam generationem usque 
procreatos. 

138 ] Hoc ipsum experimentis quoque discimus, ut, ubi honestae et vetustae sunt familiae, divitiis et 
liberorum numerosa sobole abundantes, procul dubio inde incrementum longa quadam propagatione acceperint, 
quod illorum aliquot sancte educati fuerint, suisque maioribus reverenter auscultaverint. Rursum de impiis ita in 
sacris literis memoriae proditum legimus Ps. 109, 13: Nepotes eius eradicabuntur, in generatione altera 
deleatur nomen eorum. 139 ] Sit ergo tibi semel atque adeo dictum serio, quanti Deus faciat obedientiam, cum 
illi tantum tribuat, tantum ea delectetur, ut eius observationem amplissimis praemiis remuneret et rursus 
transgressores acerbe et immisericorditer puniat. 

140 ] Haec omnia eo a me dicuntur, ut ista pueris sedulo inculcentur. Nemo enim facile credit, quam 
necessarium sit hoc praeceptum, hactenus tamen in papatu non magni aestimatum, ac ne traditum quidem 
unquam. Sunt quidem verba vulgaria et facilia, quae nemo non ante sibi probe cognita esse existimat, et haec 
ipsa causa est, cur tantopere negligantur, adeo ut ad alia nimium curiose intenti simus, ignorantes interim neque 
credentes, tam accendi et provocari iram Dei huius praecepti contemptu et negligentia nostra, et vicissim 
obedientia eius praecepti tam praeclara et grata opera illi praestare. 

141 ] In huius praecepti explanatione neque illud tacitum aut silentio praetereundum est, quod ad 
multiplicem obedientiam superiorum attinet, nempe eorum, qui versantur in imperio et reipublicae 
procurationem sustinent. Siquidem e parentum potestate omnes aliae propagantur et manant. Ubi enim parens 
aliquis filium rebellem et dyscolum solus educare nequit, magistratum adiutorem sibi adlibet, qui literis ac 
disciplinis liberalibus pueri ferociam molliat ac mitiget. Quodsi huius quoque opera ad retundendam ferocientis 
ingenii barbariem parum fuerit efficax aut valida, adiungit sibi vicini auxilium. Quodsi diem suum obierit, 
commendat ac tradit filium educandum magistratibus aut tutoribus ad 142 ] hoc constitutis. Adhaec, ad rei 
familiaris admiristrationem servis quoque et ancillis opus est, ita ut omnes, quotquot domini appellatione 
censentur, vice parentum sint, ab iisdemque potestatem ac vim regnandi accipiant. Unde quoque secundum 
Scripturam omnes dicuntur patres, utpote qui in sua gubernatione officium patris obire, ergaque subditos patris 



animum inducere debeant, quemadmodum et olim apud Romanos et alios plerosque populos heros herasque 
patres et matresfamilias nominabant. Ita quoque suos magistratus et principes dixerunt patres patriae, nobis 
Christianis in dedecus et ignominiam, quod non eadem appellatione parentes et principes nostros dignamur, aut 
ad minimum eos pro talibus honoratos existimamus. 

143] Iam quaecunque liberi parentibus suis debent, eadem plane debent illis omnes, qui in oeconomia 
versantur. Quare et servi et ancillae etiam atque etiam operam dare debent, ut non solum dominis ac dominabus 
suis libenter pareant, morem gerentes et obtemperantes, verum etiam veluti parentes suos honestent honoribus, 
non quidem coacte et invito animo, sed prompte et cum gaudio. Et hoc propter priorem causam, quod Deus 
honorandos eos et colendos praecepit, hacque obedientia prae omnibus aliis operibus imprimis delectatur. 144] 
Cuius rei gratia vel ipsi pretium impendere, planeque gestire gaudio debebant, si heros et heras consequantur, 
tamque pacata et hilari conscientia fruantur et sciant, quomodo vere aurea opera praestare queant; quae hactenus 
prorsus rubigine et squalore obscurata et contempta ignoravimus, pro quibus faciendas nemo non impulsu 
diaboli aut in monasticae vitae lernam sceleratissimam semet praecipitavit, aut ad divos mercatum 
indulgentiarum decipulas abiit, magna iactura et temporis et nummorum et conscientiae. 

145] Haec ergo quemadmodum dicta sunt, si misero vulgo iterum atque iterum inculcarentur, qui fieri 
possit, ut famula non exsiliret gaudio, Deo gratias ageret eumque celebraret et mediocri labore, pro quo alias 
victum et mercedem accipit, eiusmodi thesaurum consequeretur, cuius illi, quos sanctissimos esse putamus, 
nunquam facti sunt participes? Nonne vero haec insignis et praeclara est iactantia nosse et posse dicere, te, si 
quotidie diurni laboris pensum diligenter absolveris, opus fecisse sanctius ac melius, quam omnium 
monachorum sanctitas ac vita est, quam dure et laboriose exigunt? Adhaec 146] annexam habes promissionem 
prospere ac feliciter id tibi casurum esse. Qua ratione vis esse beatior, aut sanctiorem vitam agere, 147] 
quantum ad opera attinet? Nam apud Deum sola fides vere iustificat eique soli servit, opera vero hominibus. 

148] Ita fit, ut nihil non boni, protectionis et defensionis sub Domino tuo habeas, ad haec pacatam conscientiam 
et faventem Deum obtineas, qui multis servitii tui rationem tibi pensaturus est. Quid multis moror? Palam 
beatus es, dummodo probitatis et obedientiae virtutem constanter retineas. Sin minus, primum quidem nonnisi 
iram a Deo lucrifacis et inimicitias, postea amissa cordis tranquillitate omnes plagas incurris et infortunia. 

149] Quem ergo ista non movebunt et probum facient, hunc tamquam deploratae vitae hominem carnifici 
commendamus et morti. Quare quilibet, qui moneri se patitur, cogitet Deum hoc suo praecepto non ludos facere, 
aut iocos exercere, sciasque illum ipsum haec tecum loqui et obedientiam requirere. Quodsi illi morem gesseris, 
placebis ei, eiusque dilectus filius eris. Sin vero contempseris, age, et dedecus, aerumnas et dolores praemii loco 
tibi habeto. 

150] Similiter quoque dicendum est de obedientia, quae debetur magistratibus, quae, ut diximus, et ipsa in 
parentum ordinem pertinet et huc referenda est, omnium maxime longe lateque patens. Neque enim hic saltem 
unius familiae parens est, sed toties pater princeps existimandum est, quotquot cives aut subditos suae ditioni 
subiectos habuerit. Quippe Deus non secus per illos quam parentes nos alit ac sustinet, illorum opera victum 
nobis praestans, penates, tutelam, pacem atque quotquot eives aut subditos suae ditioni subiectos habuerit. 
Quippe Deus non secus per illos quam parentes nos alit ac sustinet, illorum opera victum nobis praestans, 
penates, tutelam, pacem atque securitatem. Quamobrem cum nomen et titulum illum uti summum decus et 
gloriam suam merito et dignissime gestent, vicissim et nos debemus eos, ut digni sunt, omni honore ostenso, 
magni facere ut thesaurum in terris omnium pretiosissimum. 

151] Iam qui hic prompto ac lubenti animo obsequitur, neque gravatim ea, quae ad exhibendum honorem 
attinent, exsequitur, is scit se rem Deo gratam facere, praemiique loco gaudium ac felicitatem se consecuturum. 
Quodsi gravatur facere, aut magistratus etiam contemnit, aut concitato tumultu rebellat, rursum quoque ille 
sciat, nullius gratiae aut benedictionis divinae unquam sese futurum compotem, sed ab his omnibus excidisse 
planissime. Et ubi sperat hac sua inobedientia aureum se lucraturum, alibi in decuplo graviorem iacturam faciet, 
aut in carnificis manus incidet, aut vel bello vel peste vel fame peribit, aut liberos suos degeneres omnique 
vitiorum genere coopertos videbit, a familia, vicinis, hostibus, fisco et tyrannis certatim compilabitur, damnum 
accipiet et per iniuriam opprimetur, ut ita dignum ad nos redeat praemium, id quod per inobedientiam et 
quaerimus et meremur. 

152] Proinde, si persuaderi saltem id nobis aliquando pateremur, ut crederemus in tantum haec opera placere 
Deo, tamque amplum praemium propositum sibi habere; equidem in exuberantissima omnium rerum copia 
felicissimam vitam degeremus, omnia, quaecunque humanus animus concupiscit, possidentes. Quia vero tam 



leviter et ne unius quidem assis Dei Verbum et praeceptum aestimare solemus, quasi Cares quispiam aut 
Thressis homuncio illud dixisset sanxissetque: videris quoque, num tu is vir sies [sis], qui aequo Marte cum illo 
possit in arenam descendere. Quam vero difficile factu hoc illi erit, ut te persolvens tuam contundat ferociam! 
Quare 153 ] multo quidem mihi videretur consultius et praestabilius, magisque in rem tuam foret, ut potius in 
Dei favore, pace ac gratia, neque non felici rerum successu viveres, quam eodem tibi hostiliter adversante et 
inimico existente. 154 ] Undenam putas universum iam orbem refertum esse perfidia, malitia, sceleribus, rapina, 
caede, periuriis, latrocinio omnique genere calamitatum atque dedocoris, quam quod nemo alieni imperii iugum 
ferre sustinet, quod quisque liber, quisque sui iuris Kai aiu xovopog esse conatur, neminemque revereri aut 
metuere, sed, quodcunque animo suo visum aut libitum est, facere vult? Inde fit, ut Deus latronem latrone 
puniat, ut ubi domino tuo fraudulenter imposueris, aut eundem superbe spreveris, alius veniat, qui eadem 
mensura tibi remetiatur, imo et in propriis laribus ab uxore, liberis et familia decuplo plus perferre cogaris. 

155 ] Sentimus equidem haud obscure nostrum infortunium, murmurantes et conquerentes de perfidia, vi, 
iniuria, sed interim clausis oculis egregie dissimulamus nos ipsos intus et in cute nebulones esse perditissimos, 
qui poenam hanc amplissime meriti simus, nec tamen vel tantillum vita in melius commutata resipiscere 
animum inducamus. Nullum locum gratiae et felicitati apud nos reliquum facimus, iure ergo optimo nonnisi 
infortunium et acerbitatem, omni sublata misericordia, persentiscimus. 156 ] Et profecto reor adhuc in humanis 
esse alicubi pios ac probos homines, quum tantum boni adhuc Deus nobis tribuere soleat. Nam nostri gratia ne 
teruncium quidem in aedibus aut stipulam in arvis 157 ] retinere debebamus. Haec omnia eam ob rem mihi 
percensenda fuere verbosius, si semel quispiam ista, vel tandem emollitus, corde conciperet, ut a miseranda ista 
caecitate et calamitate, in qua tam profunde immersi iacuimus, liberaremur, Dei Verbum ac voluntatem 
cognoscentes ac denique serio arripientes. Ex hoc enim disceremus, quo pacto gaudio, prosperitate et salute hic 
et in futuro saeculo frui possemus. 

158 ] Ita triplices in hoc praecepto patres nobis praestitutos esse videmus. Primum quidem sanguinis, deinde 
praesidentes in aedibus, ultimo, quibus partes gubernandae reipublicae commendatae sunt. Praeter hos 
supersunt adhuc patres spirituales, non illi quidem, qui hactenus in papatu hoc nominis sibi falso arrogarunt, 
neque tamen ullum patris officium sunt exsecuti. Illi enim soli spirituales patres dici merentur, qui Verbo Dei 
nos pascunt, regunt ac docent et fideliter praesunt gregi. 159 ] Quo nomine S. Paulus se patrem iactat, scribens 
Corinthiis, 1 Cor. 4, 15: In Christo Iesu per evangelium vos genui. Cum 160 ] ergo patres eos esse constet, et his 
honor prae omnibus aliis deferendus est. Verum enim vero hic omnium minime cernitur. Ad hunc enim modum 
a mundo honorandi et honestandi sunt, ut passim eiecti oppidis agantur in exilium, et ne frusto quidem panis 
pascantur citra invidiam, et in summa huius mundi purgamenta, ut Paulus eodem capite (v.13) loquitur, et 
peripsemata omnium esse cogantur. 

161 ] Verumtamen valde necessarium est, ut haec quoque summa diligentia vulgo inculcentur eos, qui 
Christiani esse contendunt, coram Deo debere pro officio, ut duplici honore illos afficiant, qui eorum animarum 
curam gerunt, ut eosdem vicissim alant ac foveant; ad quod iterum Deus abunde suppeditabit, ut nulla 162 ] 
premaris inopia. Sed hic rursum nemo non pertinacissime tenax est, metuens, ne forte venter fame effractus 
contabescat. Nec unum iam valemus doctum, probum atque fidelem concionatorem alere, ubi ante decent 
cucullatos porcos aut aleatores sacrificos tantum abdomini servientes opipare saginavimus. Qua 163 ] ratione 
etiam promeremur, ut suo Verbo et benedictione Deus nos iterum tantae ingratitudinis gratia privet atque 
defraudet, sinatque iterum mendaciorum doctores exoriri, qui suis imposturis recta ad orcum nos ductitent, 
neque non sudorem et sanguinem nostrum devorent. 

164 ] Ceterum, qui Dei voluntatem et praeceptum reverentur, eam promissionem acceperunt, fore, ut illis 
affatim pensetur, quidquid in alendis cum corporalibus, tum spiritualibus patribus insumpserint et ad 
amplificandum ipsorum honorem praestiterint, non quod per unius tantum anni spatium abunde habituri sint 
victum, vestitum et aliquantulum pecuniae possessuri, sed quod longaevi futuri sint, commeatu instructi 
splendido, pacis tranquillitate fruituri, breviter, perpetuo 165 ] divites ac beati. Quare etiam atque etiam cura, ut, 
quod officium tuum exigit, prompte facias, omnemque curam in Deum reiicias, quomodo te aliturus sit aut omni 
copia instructurus. Quodsi promisit, nec unquam cuiquam mendax aut deceptor inventus est, nec tibi mentietur. 

166 ] Haec, inquam, nos provocare debebant, ac talem animum facere, qui se omnium amantissime 
effunderet erga eos, quibus honorem debemus, ita ut supinis manibus gaudentes Deo gratias ageremus, qui 
eiusmodi promissiones nobis tribuit, quarum gratia ad extremos Indos impigerrime cursitare debebamus. Nam 
tametsi totus mundus omnes suas vires conferret, ne horulam quidem ad summam vitae nostrae posset adiicere, 



aut unicum saltem granum e terra producere. Deus haec omnia et vult et potest tibi superabundanter et plena 
(quod aiunt) manu praestare, ex animi tui voto atque sententia. Iam qui taba negligit aut ventis et aurae 
discerpenda permittit, ille indignior est, quam ut ullum Dei verbum audiat. Haec velut auctarii loco iis, qui huic 
praecepto subiecti sunt, diximus. 

167] Adhaec parentes quoque docendi essent, quaenam illorum sint partes et officia, quomodo se gerere 
debeant erga eos, quos gubernandos et tuendos susceperunt. Quae res etsi dilucide in Decalogo expressa non 
est, multis tamen aliis in locis Scripturae abunde praecepta invenitur ac tradita. Deus quoque hoc ipso praecepto 
haec vult subintelligi, ubi 168] parentum mentionem facit. Neque enim eius voluntas est, ut aut perditi 
nebulones aut enormes tyranni huius officii procurationem obeant, neque in hoc illis ipsis honorem tribuit, hoc 
est, potentiam et ius regendi, ut se precibus tamquam numen aliquod adorari patiantur, sed cogitent potius, quod 
et ipsi Deo obedientiam debeant, ut officium suae fidei delegatum ipsis curae sit ac sollicitudini, utque liberos, 
familiam et subditos suos non tantum nutriant et corporalibus alimentis provideant, sed omnium maxime ad 
laudem et gloriam Dei propagandam educent. 169] Quamobrem nequaquam fac cogites, haec in tuo arbitratu 
aut voluntate sita esse, ut statuas aut facias in his, quae tibi visa fuerint, sed quod Deus haec tibi graviter atque 
adeo serio facienda praeceperat, cui etiam aliquando exigenti harum rerum rationem redditurus es. 

170] Sed quam hic rursus miserandam plagam videmus, quod huius officii nemo respectum aut curam 
habere dignatur, perinde agentes, ac si Deus liberos tantum in hoc nobis dedisset, ut animi fallendi gratia nobis 
voluptati essent aut delectamento; praeterea familiam tantum in hoc, ut ea tamquam bove aut asino opere 
faciundo utamur, aut cum subditis pro animi nostri libidine agamus, non secus eos habentes neglectui, quam si 
ad nos non pertinerent, aut nostra nihil interesset, quid discant, aut quibus pietatis studiis suam 171] vitam 
traducant. Nec quisquam eo intendit animum, ut cogitet hoc divinae maiestatis esse praeceptum, hoc ipsum 
severe examinaturae et graviter ulturae, aut summam necessitatem hoc exigere, ut iuventutis recte educandae 
atque instituendae praecipua habeatur cura et ratio. 172] Quodsi enim cum ad spiritualem tum mundanam rerum 
administrationem homines idoneos, promptos et appositos habere desideramus: profecto non erit ulli parcendum 
labori aut operae aut impensis, diligenter docendo atque instituendo liberos, ut et Deo servire et hominibus 
utiles esse 173]queant. Neque tantum nobis cogitandum est, quo pacto illis ipsis magnam saltem nummorum 
vim cumulemus ac reponamus. Hos enim Deus citra nostram operam alere ac ditare novit, id quod etiam 
quotidie factitat. Ideo vero liberos nobis largitus est et commendavit, ut eosdem iuxta voluntatem eius 174] 
educemus regamusque, alioqui nihil opus erat parentibus. Quapropter quisque indubitate ita habeat se debere 
pro officio, eoque astringi, qui modo nolit infensum et inclementem Deum suo malo experiri, ut ante omnia ad 
Dei timorem et agnitionem suos liberos educet. Atque disciplinis imbuendos et fomandos tradant, ut eorum 
malae indolis, eosdem quoque bonis literis ac disciplinis imbuendos et fonnandos tradant, ut eorum opera ad 
politiam, et ad quamcunque rem opus fuerit, uti queant homines. 

175] His peractis diligenter et strenue, Deus nobis haud dubie suam benedictionem et gratiam largiter 
impertiret, ut eiusmodi educarentur homines, a quibus cum ipsa patria tum populares praecipuum emolumentum 
caperent. Et huius quoque disciplinae sedulitate et studio brevi emergerent bene modesti et recte educati cives, 
tum pudicae beneque moratae matronae, rei familiaris diligentes et studiosae, qui deinceps indesinenter probos 
liberos et familiam 176] laudabilem procrearent. Iam ipse tecum animo repete, quam nefarium admittas facinus, 
quamque atrox damnum des, si hac in re negligenter agas, aut per te stet, quo minus liberi tui utiliter ac 
salubriter educentur. Ad haec omnibus peccatis et ira temet gravas et oneras, ita ut liberorum tuorum ergo 
aeternam damnationem promerearis, tametsi alias sanctam atque inculpatam vitam traduxeris. 177] Eam ob rem 
Deus quoque, quum ista tam omisso animo negliguntur, mundum inusitatis et non dicendis poenis afficit, ut 
nullius disciplinae et pacatae gubernationis vestigium apud nos cernatur amplius, quod non raro dolenter 
conquerimur, interim non videntes, tantarum tragoediarum culpam nostram esse, quemadmodum enim regere 
consuevimus, ita rebelles ac degeneres subditos et liberos experimur. 178] Et haec monendi gratia in praesens 
sufficiant; haec enim tractare prolixius aliud tempus postulat. 

Praeceptum V. 

179] Non occides. 

180] Hactenus et spiritualem et mundanum magistratum, hoc est, cum Dei tum parentum ius et obedientiam, 
exsecuti sumus. Hoc vero in loco ex aedibus nostris ad vicinos egredimur, ad discendum, quo pacto nobis inter 
nos, cuique erga proximum, vita instituenda atque 181] exigenda sit. Quare hoc praecepto Deus et magistratus 
non sunt comprehensi, neque illis et ius et facultas perimendi facinorosos, quam obtinent, sublata est. Siquidem 



Deus ius suum plectendi criminosos magistratui parentum loco commendavit ac credidit, qui antiquatus ipsi (ut 
in Mose legitur) suos ipsorum liberos in ius rapere ac iudicio condemnare cogebantur. Quapropter quidquid hic 
interdicitur, privatis personis peculiariter interdictum est et non magistratui. 

182 ] Iam hoc praeceptum est intellectu valde facile ac crebro declaratum, quando quotannis in evangelio, 
Matth. 5, 21 sqq., audituri, ubi illud Christus ipse interpretatur ac summatim complectitur, scilicet neque manu 
neque cordis cogitationibus neque ore neque signis neque consilio et auxilio esse occidendum. Quare omnibus 
hic irasci interdictum est, exceptis his, ut diximus, qui Dei locum in terris obtinent, hoc est, parentibus et 
magistratui. Dei enim et illorum, qui in divinum ordinem cooptati sunt, interest irasci, indignari, obiurgare et 
punire, ob eos ipsos, qui hoc et alia praecepta flagitiose transgrediuntur. 

183 ] Ceterum cuius praecepti constituenda necessitas et causa haec fuit, quod Deo obscurum non erat, 
quanta esset mundi malitia et iniquitas, et quam haec vita multis obnoxia esset periculis; eam ob rem Deus hoc 
praeceptum inter bonos et malos constituit. Iam quemadmodum multae sunt aliorum praeceptorum 
impugnationes, ita quoque huius non sunt paucae aut modicae, ut cum multis hominibus nobis vivendum sit, qui 
nos iniuria afficiunt, unde causas nanciscimur, inimico animo eosdem prosequendi. 

184 ] Exempli causa: Si vicinus tuus viderit tibi esse aedes splendidiores, numerosiorem familiam, 
pinguiores agros, plus opum atque fortunae a Deo esse quam sibi, statim aegre patitur, tibique prosperos rerum 
successus invidere incipit, neque quidquam boni de te aut cogitat aut loquitur. 

Ita impulsu mali genii multos consequeris inimicos, qui nihil boni neque spiritualiter neque corporaliter tibi 
faveant. Hos ergo cum videmus, animus noster vicissim ira exaestuat ac vindictae cupiditate ardere incipit. Inde 
maledictorum ac litium pullulant initia, ex quibus deinceps calamitatem et caedes emergunt oriunturque. 185 ] 
Hic vero Deus tamquam amicus ac clemens pater praevenit, seque interponit arbitrum, volens omnem 
discordiam componi ac praescindi, ne qua oriatur iniurias aut alius perdat alium. Et in summa, hoc praecepto 
quemvis ab omni vi atque iniuria tutum, pacatum ac defensum, hocque praeceptum veluti murum, arcem, 
asylum et propugnaculum proximo esse vult, ne quam molestiam et damnum a quoquam corpore accipiat. 

186 ] Est ergo huius praecepti sensus, ne quis ob ullum malefactum ulla conturbetur aut afficiatur iniurias 
etiamsi hanc abunde promeruisset. Ubi enim caedes interdicta est aut homicidium, ibi quoque causae, unde oriri 
possit homicidium, interdictae sunt. Crebro enim fit, ut aliquis, tametsi manus caede non contaminet, ita cruente 
imprecando devoveat proximum, ut non diu superstes viveret, si effectus esset eius imprecationibus. 187 ] 
Quando ergo hoc natura omnibus nobis insitum est, et usitatum esse deprehenditur, ut nemo quidquam ab alio 
ferre sustineat, vult Deus radicem atque adeo ipsam stirpem evellere, unde cor hominis adversus proximum 
exacerbatum exulceratur, nosque assuefacere, ut nunquam non hoc praeceptum nostris oculis obversetur, in quo 
tamquam in speculo vitam nostram contemplemur, voluntatem Dei intueamur, illiusque vindictae vim atque 
iniuriam, quam immerenter patimur, certa quadam animi fiducia ac nominis sui imploratione commendemus 
atque ita illos vehementer furere atque irasci permittamus, ut, quod possunt, faciant. Ut ad hunc modum homo 
discat sedare iracundiam ac patientem et mansuetum induere animum, comprimis erga illos, qui causam 
irascendi ei suppeditant, hoc est, erga inimicos. 

188 ] Quocirca tota huius praecepti summa haec est, ut simplicibus significantissime inculcetur, quid sit non 
occidere: Principio, ne quis afficiatur iniuria, primum quidem manu aut opere; deinde ne utamur lingua in hoc, 
ut consilium demus alicui incommodandi; insuper, ne qua utamur via aut medio, unde aliquis detrimentum 
possit accipere, neve aliis utentibus consentiamus; ac denique, ut ipsum cor hostiliter infensum sit nemini aut 
irritatum iracundia male velit, ita ut et corpus et anima extra omnem sint noxam, cum de quovis tum peculiariter 
de eo, qui tibi mali quid vel precatur, vel etiam infert. Nam ei male facere, qui bene de te sit meritus, aut tuis 
rationibus optime consultum cupit, non humanum est, sed plane diabolicum. 

189 ] Secundo, huius praecepti reus est non tantum is, qui male facit, sed etiam is, qui, cum proximo 
benefacere eiusque damnum aut iacturam antevertere, obstare, eum tueri et servare posset, ne quod malum aut 
iniuriam 190 ] accipiat corpore, non facit. Iam ergo quotiescunque nudum videris, eundemque non adiutum 
dimiseris, cum prae facultatibus eius nuditatem convestire possis ac tegere: hunc profecto frigore enecasti. Ita 
quoties videris famelicum, nec tamen pascis eum: hunc fame cruciatum interire sinis. Non secus quoque si 
quem morte condemnatum videris, aut in simili quopiam casu periclitantem, nec eum servare approperas, cum 
neque viae neque occasiones illius eripiendi tibi sint incognitae: pro certo constat hunc te neci dedisse. Neque 
tibi proderit haec adducta excusatio, te in eius necem non consensisse, aut consilio et auxilio non adiuvasse 



[adiutasse]: si quidem caritatem illi subtraxisti, iisque benefactis eum privasti, quibus adiutus non difficulter 
vitam retinuisset. 

191 ] Quare Deus non iniuria omnes illos damnat homicidiis qui necessitate pressis aut de vita periclitantibus 
consilio aut ope non subveniunt. Hos in die novissimo horrenda quoque damnabit sententia, quemadmodum 
ipse Christus annuntiat, inquiens [Matth. 25, 35 sq.] : Esurivi et sitii, et non dedistis mihi manducare aut 
bibere; hospes eram, et non collegistis me; nudus eram, et non sooperuistis me; infirmus et in carcere eram, et 
non visitastis me. Hoc est: Meque meosque fame, siti, frigore perire, a feris discerpi, in carcere situ et squalore 
putrescere inque omnibus necessitatibus foede succumbere sivistis. Quid 192 ] hoc aliud est, quam homicides, et 
od vbpocpovoug Kai piaupovoug (Bluthunde) culpasse? Nam tametsi hoc ipsum opere non perpetrasti, proximum 
tamen in periculis atque infortunio haerentem, quantum ad te attinebat, immisericorditer perire permisisti. 

Et perinde est, ac si quem in profunda aqua navigantem et adversis ventis laborantem perspicerem aut in 
ignem prolabentem, possemque illum porrecta manu e periculo eripere ac servare, et non facerem. Qui vero 
coram toto mundo aliter atque funestus homicida et cruentus latro probari aut perhiberi possem? 

193 ] Quapropter haec decisiva Dei est sententia, ne quem hominem laedi aut damnum accipere patiamur, 
sed omnibus humanitatis et benevolentiae officiis demereamur. Estque 194 ] hoc praeceptum peculiariter erga 
eos conservandum, cum quibus inimicitiae nobis intercesserunt. Ut enim amicis ac fautoribus nostris 
benefaciamus, virtus valde levis est et ethnica, quemadmodum Christus Matth. 5, 46 loquitur. 

195 ] Hoc loco iterum verbum Dei habemus propositum, quo nos ad vera, praeclara ac summa opera, nempe 
mansuetudinem, patientiam, breviter ad amorem et benefacta inimicis nostris exhibenda pellicere ac provocare 
conatur. Vultque nos subinde commonefacere, ut retroflexa cogitatione prioris praecepti simus memores, illum 
esse Deum nostrum, hoc est, nobis velle suppetias ferre, assistere ac tueri, ut animum vindictae cupidum in 
nobis compescat atque coerceat. 

196 ] Iam haec vulgo essent tradenda atque inculcanda; tum abunde bonorum esset operum, quae nos facere 
oportebat. 197 ] Verum haec praedicatio non esset ex usu monachorum, sed plus iusto religiosorum ordinem 
defraudaret, inferretque insignem Cannelitarum sanctitati iniuriam, et fortasse hoc ipsum diceretur bona opera 
interdicere et monasteria desolare. Hac enim ratione vulgus tanti, imo potius multo maioris fieret eosque longo 
intervallo praecelleret, ac quivis facile perspiceret, quomodo ipsi mundo tam foede hactenus imposuerint sua 
fucata et hypocritica sanctitate, quod et hoc praeceptum et alia praecepta omnia illiberaliter respuerint et inutilia 
existimarint, tamquam non praecepta fuissent, sed consilia; adhaec suos fictitios ordines et sectas tam 
perniciosas quam hypocriticas pro perfectissima vita impudenter iactarint et proclamarint, ut plane vitam 
suavem et tranquillam omnique et eruce vacantem et patientia, illi ventres et porci agerent. Quam ob causam se 
quoque in monasteria abdiderunt, ut a nemine quidquam paterentur molestiae, neve quemquam ulla in re 198 ] 
bona iuvarent. Tu vero scito haec vera, sancta et divina esse opera, quibus Deus cum omnibus angelis 
exhilaratur, quibusque omnis humana sanctitas collata nonnisi foetor et stercus est, nec aliud quam iram et 
damnationem promeretur. 

Praeceptum VI. 

199 ] Non moechaberis. 

200 ] Sequentia praecepta intellectu iam sunt facilia ex interpretatione antecedentis. Eo enim tendunt omnia, 
ut a damno et inferenda iniuria proximo caveamus. Sunt vero eleganti ordine posita. Primum enim de non 
laedenda proximi persona conditum est. Secundum respicit personam sibi proximam, aut post se rem sibi 
proximam, nempe suam coniugem, quacum unum corpus et una caro effectus est, ita ut nulla in re maiori possit 
affici iniurias. Quamobrem hoc in loco diserte ac significanter expressum est, ne quam ignominiam illi 
faciamus, afficientes contumelia 201] suam coniugem. Ac peculiariter de adulteria sonat, propterea quod in 
Iudaismo ita ordinatum et praeceptum fuerat, ut quisque ducta uxore matrimonium contraheret. Unde et iuvenes 
mature contrahebant, ita ut virginitatis status et coelibatus apud Iudaeos nullius haberetur momenti. Sed neque 
propalam visebantur aut concedebantur meretricum ac scortatorum lustra, ut hodie apud nos solenne est. 
Quamobrem adulterium apud illos communissimum fuit peccatum impudicitiae. 

202 ] Quoniam vero apud nos adeo foeda et nefanda omnium vitiorum et scortationum lerna cernitur, hoc 
praeceptum quoque adversus omnia impudicitiae genera et species constitutum est, quocunque tandem dici 
possunt 203 ] nomine. Et non solum externum opus interdicitur, verum omnis generis etiam causae, illectamenta 
et occasiones, ut cor, os, oculi, aures atque adeo totum corpus purum sit ac castum, nullum locum, opem, 
consilium 204 ] impudicitiae serviendae praebeat. Et non solum hoc, sed etiam hisce nefariis rebus summo 



conatu obstet, tueatur, prohibeat, ubi periculum et necessitatem viderit, ac contra praesto sit auxilio et consilio 
proximo suo nequam famae suae iacturam, accepta in coniuge contumelia, faciat. Nam ubicunque tale aliquid 
per negligentiam intermittis, cum possis obsistere, aut dissimulanter connives, quasi tua nihil intersit, non secus 
eius flagitii culpa teneris quam is ipse, qui perpetravit. 205] Tantum ergo hoc praeceptum ut paucissimis 
complectamur, a nobis exigit, ut quisque tum pro se vitam castam exigat, tum proximo quoque in hac obtinenda 
et tuenda sit auxilio. Voluit enim Deus hoc praecepto cuiusque uxorem tamquam vallo circumsepire ac 
defendere, ne quis temere eam contrectando semet adulterio reum faceret aut pollueret. 

206] Cum autem de coniugio tam evidenter praeceptum hoc constitutum sit, ac nobis causam de eo 
disserendi suppeditet, probe tibi notandum et imis sensibus reponendum erit. Primo quidem, quomodo Deus 
hunc matrimonii statum ac ordinem amplissime honoret ac praedicat, ut eundem praecepto suo aeque confirmet 
et tueatur ab iniuria. Supra quidem quarto praecepto illum confirmavit: Honora patrem et matrem tuam. Hoc 
vero in loco, ut dictum est, ut in tuto esset, circvumvallavit ac 207] defendit eum. Quamobrem et a nobis 
requirit, ut eundem honoremus, servemus et traducamus veluti divinum ac beatum ordinem, quando illum initio 
ante omnes alios servandum instituerit, eamque ob rem separatim masculum et feminam crearit, non ad 
libidinose exercendam spurcitiem atque lasciviam, sed ut legitime coniuncti fecundi essent, liberos procrearent, 
nutrirent, eosdemque ad Die gloriam ampliandam pie ac recte educarent. 

208] Idcirco quoque Deus hunc matrimonii ordinem prae omnibus aliis tantis cumulavit benedictionibus, 
adhaec, quaecunque in mundo sunt, huic provehendo insumpsit eidemque utenda subdidit, tantum in hoc, ut hic 
ordo opulente et largiter esset constabilitus. Qua ex re facile liquet non iocum aut curiositatem, sed rem 
magnam et arduam atque adeo constantem Dei voluntatem esse matrimonium. Permagni enim sua refert, ut 
educentur homines, qui mundum sua opera ad Dei cognitionem et beatam ac virtutibus exornatam vitam 
exigendam queant perducere adversus malitiam et daemones pugnandi gratia. 

209] Quocirca subinde docui, ne hunc ordinem contemnamus, aut tamquam iocularem leviter aestimemus, 
quem irridendi morem caeco mundo et pseudoreligiosis nostris hactenus fuisse vidimus, sed iuxta Dei Verbum, 
quo multis modis exornatus et sanctificatus est, eum intueamur, ita ut non solum ceteros pretio et dignitate 
aequare soleat, sed omnes ceteros longo intervallo post se relinquat, sive illi sint invicti caesares sive purpurati 
principes aut infulati episcopi aut quicunque tandem. Quicunque enim aut spirituales aut saeculares (ut 
loquuntur) sunt ordines, his omnibus hic venerandus est, et omnibus hic quoque amplectendus, ut post audiemus 
latius. 210] Quapropter matrimonium non privatus aliquis status habendum est, sed communissimus et 
nobilissimus, cuius usus per totam Christianitatem, imo per totum mundum longe lateque patet. 

211] Secundo sciendum est hunc ordinem non solum esse honestum, sed necessarium etiam, neque non 
serio a Deo praeceptum, ut in genere omnes status ac ordines, cum viri tum mulieres, quacunque ad hunc 
amplectendum natura sunt appositi, in eo versentur, exceptis nonnullis, licet perpaucis, quos Deus singulari 
quodam consilio segregavit, ut ad iugum matrimonii minus reperiantur idonei, aut sublimi ac supernaturali 
gratia ea libertate donavit, quo possint extra hunc ordinem, servata vitae pudicitia, castitatem tueri. Ubi 212] 
enim natura, quemadmodum a Deo nobis insita est, fertur ac rapitur, fieri nullo modo potest, ut extra 
matrimonium caste vivatur. Siquidem caro ac sanguis naturam suam immutare non potest, ac naturalis ille 
appetitum et carnis inclinatio consuetum iter, nulla re obstante aut prohibente, sequitur, id quod omnibus liquet 
hominibus. Quare ut aliquatenus libido carnis caveri posset, Deus matrimonium instituit, ut quisque sua parte 
legitime destinata fruatur illaque contentus vivat; tametsi hic quoque gratia Dei opus est, ut cor quoque castum 
sit. 

213] Ex hoc iam liquide perspicis, quam furiose illa turba papistica, sacrifici, monachi et modachae, huic 
ordinationi et praecepto Dei reluctentur, qui matrimonium contemnunt et prohibent, seque perpetuam castitatem 
servaturos magna animi praesumptione pollicentur ac vovent, adhaec simplicium animos phaleratis dictis, hoc 
est, imposturas ac mendaciis, impudenter seducunt. 214] Nemo enim perinde castitatem exosam habet, aut in 
libidines est pronior ac illi, qui matrimonium prae magna sanctitate detrectant et aut propalam et impudenter 
scortationi et libidinibus indulgent, aut clanculum longe foediora, quae honeste commemorari non possunt, 
perpetrant, ut nimium, proh dolor! experti 215] sumus. Et breviter, quamquam ab ipso opere temperent, ipsum 
tamen cor impuris cogitationibus et pravis cupiditatibus plenum extrema flagrat libidine, ut plane perpetuo 
quodam incendio et occulto quodam vulnere carpantur et absumantur, quod in matrimonia constitutis nulla cum 
difficultate evitare licet. 216] Quare hoc praecepto omnium eorum, qui extra coniugium degunt, castitatis vota 
damnata et soluta sunt, imo quoque omnibus irretitis et miseris conscientiis, quae suis monasticis votis misere 



deceptae sunt, praeceptum est, ut deserto libidinoso et impuro ordine matrimonium arripiant, ita reputantes, 
quod, quamquam alioqui monastica vita prorsus divina esset, tamen in viribus suis situm non sit coelibem vitam 
agere, in qua, si maneant, tantum magis atque magis libidine incensi adversus hoc praeceptum delinquere 
cogantur. 

217] Iam haec eo a me dicta sunt, ut iuventus crebris monitis in eam perducatur sententiam, ut incipiat 
voluptate quadam complecti matrimonium, sciatque felicem et Deo acceptum esse ordinem. Hac enim ratione 
temporis progressu tantum effici posset, ut illi suus iterum honos redderetur, et foeda illa et manifestorum 
scortationum et aliorum turpissimorum vitiorum, quae contemptum matrimonii consecuta sunt, lema passim 
nunc in 218] mundo regnans diminueretur. Quare hoc quoque parentum ac magistratus est officium, iuventutis 
rationem habere, ut pudicitiam et honestatem perdiscant, atque ubi adoleverint, mature honesto iungantur 
matrimonia, quam rem haud dubie sua gratia et benedictione prosperare dignaretur Deus, ut voluptas et 
gaudium inde perciperetur. 

219] Ultimo, ex his omnibus epilogi vice hoc adiiciatur, hoc praeceptum non solum exigere, ut quisque 
operibus, verbis et cogitationibus caste vivat in suo, hoc est, coniugali imprimis statu, sed etiam, ut comparem et 
coniugem a Deo sibi concessam in pretio habeat ac amore prosequatur. Ubi enim volumus coniugali castitate 
locum esse, ibi necessum est ante omnia, ut vir et mulier in amore concordem conversentur, ut alter alterum ex 
animo mutua quadam benevolentia et fide complectatur. Hoc enim unum est ex praecipuis, quae amorem et 
studium castitatis accendunt; quodsi praesto fuerit, ipsa quoque castitas sua sponte sine mandato consequetur. 
220] Inde quoque divus Paulus tanta diligentia eos, qui sunt in matrimonia, admonet, ut mutuo amore se diligant 
et venerentur. 221] Habes ergo hic iterum opus valde pretiosum, imo potius multa magna et praeclare opera, 
quae alacri animo iactare ac omnibus religiosorum ordinibus, citra Verbi Dei auctoritatem institutis et electis, 
opponere potes. 

Praeceptum VII. 

222] Non furtum facies. 

223] Post tuam tuaeque coniugis personam proximum est res familiaris; hanc quoque Deus vult esse in tuto, 
praecepitque, ne quis alterius fortunas invadat, aut clanculum compilet. 224] Furari enim nihil aliud est aut 
dicitur, quam fortunas alterius per iniuriam sibi vindicate, qua re breviter omnis generis in omnibus negotiis 
proximi defraudationes comprehensae sunt. Iam hoc vitium admodum commune est et longe lateque patet, at 
tam parum curatur, ut omnem plane modum excedat, adeo ut si omnes, quotquot fures sunt, fures tamen dici 
nolunt, suspendendi essent, cito totus mundus desolaretur, neque cruces aut carnifices sufficerent. Neque enim 
hoc tantum furtum dicendum est, ut diximus, cistas et marsupia clanculum evacuare, sed in foro quoque locum 
habet, in tabernis, ubi res venales prostant, in cella vinaria et cerevisiaria, in officinis. Breviter, ubicunque 
tractantur commercia, ubi pecunia vel pro mercibus vel labore datur et accipitur. 

225] Exempli causa, ut pro simplicibus aliquanto fusius ac rudius explanemus, ut saltem videamus, quam 
probi simus: quando servus aut ancilla suo servitio non fideliter praeest, heroque suo damnum dat aut fieri 
permittit, cui obstare potuisset, aut quominus fieret, antevertere, aut alioqui rem herilem male tractat, aut propter 
socordiam, indiligentiam aut malitiam negligit, ut hero ac herae aegre atque moleste faciat, et quocunque pacto 
hoc prava animi libidine fieri potest. Neque enim loquor de his, quae per incogitantiam invito fiunt animo. Sic, 
inquam, quotannis herum tuum triginta aut quadraginta aureis defraudare potes, quos si alius clanculum 
convasasset, huius gula esset perfringenda laqueo. Verum tu tanti furti tibi conscius adhuc ferocire audes et 
insolenter agere, neque quisquam te audet furti accusare at alienae pecuniae condemnare. 

226] Non secus quoque loquor de fabris sive opificibus et mercenariis, qui sua utuntur libidine, neque 
sciunt, quo pacto eos, qui suam sibi locant operam, satis exhauriant, quum nihilo secius in opere frigeant, 
segniter et infideliter laborantes. Hi omnes longo superant intervallo nocturnes illos et clancularios fures, qui vel 
seris ac repagulis caveri, vel comprehensi ita coerceri possunt, ut amplius id non faciant. Horum autem 
improbitatem nemo, quamlibet perspicax, cavere potest, nec quisquam audet eos vultu aliquanto obliquiore 
contueri, aut ullius furti accusare, ita ut aliquis decies libentius aes suum e crumena amittere sustineret. Nam hi 
mei vicini sunt, mihi amici, mei proprii ministri, de quibus mihi omnia fidei et diligentiae officia polliceor, illi 
primi sunt, a quibus indigne compilor. 

227] Ita quoque in foro, in emporiis, in mercatibus, in publicis commerciis omnium potentissime hoc furti 
genus regnat et locum obtinet, ubi alius alium vitiosa merce, falsa mensura, iniquo pondere, adulterina moneta 
defraudat ac decipit, neque non versipelli quadam astutia et miris imposturas atque decipulis circumductum 



dispoliat. Adhaec, si quis alium pro libidine sua gravat commerciis, ad vivum usque tondens et crucians. Et quis 
haec omnia fando enumerare valet aut excogitare? 228] In summa, haec communissima omnium ars est et 
omnium numerosissima in terris sodalitas. Nam si quis mundum per omnes vagatus ordines recto iudicio 
contemplabitur, nihil videbit aliud quam ingens aliquod et spatiosum stabulum, quod magnis furibus est 
refertissimum. 

229] Unde quoque archipiratae, latrocinio quaquaversum grassantes, recte dicuntur, non cistarum 
compilatores aut fures clancularii, qui substantiam alicuius furto imminuunt, sed qui domi desident, magni 
dicuntur proceres se cives probi et integris sub honestatis praetextu furtum exercentes et latrocinium. 

230] Sed possent praeteriri silentio, quae de parvis et nullius momenti furibus memoravimus, prae illis, quae 
de maximis illis furum antesignanis dicenda essent, quibuscum potentes et summi principes societatem ineunt, 
qui non unam atque alteram solum civitatem compilare solent, sed totam Germaniam quotidie compilant atque 
denudant. Imo ubi maneret, quae totius mundi opes furtim ad se rapuit et in hunc usque diem possidet, 
defensatrix illa et caput furum omnium, sancta, si Deo placet, sedes Romana? 

231] Breviter, ita iam in mundo comparatum est, ut qui propalam furari ac praedari novit, is concessa 
impunitate ab omnibus libere et secure agat, quin et honorem sibi deferri postulet; parvi interim et clancularii illi 
fures, semel in furto deprehensi, dedecus et poenam perferre, illorumque honestatem confirmare cogantur. 
Verumtamen sciant illi se coram Deo fures esse omnium maximos, cui et dignas, quas meriti sunt, poenas sunt 
daturi. 

232] Cum itaque hoc praeceptum tam multa, ut ostensum est modo, complectatur, necessarium est, ut haec 
vulgo diligenter proponantur et explanentur, neve tam secure et libere eos abire patiamur, sed subinde iram Dei 
eis ob oculos ponamus et inculcemus. Neque enim talia Christianis, verum omnium maxime nebulonibus 
praedicamus, quibus multo iustius iudex aut minister carceris aut 233] carnifex praedicaret. Quapropter quilibet 
sciat, qui quidem iratum Deum experiri nolit, sibi praeceptum esse, ut non solum proximo non damnum inferat 
aut eius intervertat commodum, neque in commerciis aut contractibus ulla perfidia, simulatione aut dolo malo 
eundem circumducat, sed etiam ut eius bona magna cum fide ducatur, eius commoditatem, quoad eius fieri 
potest, promoveat, praecipue quando suam operam argento, mercede ac victu pensandam locavit proximo. 

234] Iam quacunque haec temere contempserit, effugerit ille fortasse manus carnificis, at ipsius Dei iram et 
poenam nunquam effugiet. Et quamquam ad tempus hac sua utatur ferocia, circumforaneus erro tamen et 
mendicus manebit, omnes plagas et infortunia experturus. 235] Iam quidem alio te vocat animi tui prolubium, 
ubi res herilis singulari quadam fide tibi procuranda fuerat, tu gulae interim ac ventri tuo servis, non secus ac fur 
mercedem tuam accipiens, contendens etiam ob istam tuam perfidam negligentiam coli et honorari. Huius 
generis permultos est videre iam ministros ac famulos, qui non contenti omnia perfide et maligne agere, insuper 
cum heris suis etiam superbe et ferociter delitigant, neque tantum humanitatis aut fidei lubentes ostenderent, ut 
damnum aliquod antevertendo praecaverent. 

236] Sed attende, precor, animum, quidnam hac ratione lucri sis consecuturus, nempe ut, ubi ducta uxore 
ipse propriae domus curam susceperis (ad quod tibi Deus omnium inauspicatissime opem suam non denegabit), 
haec tua perfidia ad te ipsum redeat, fiatque, ut ubi hero tuo prius vel unius oboli fraudem feceris aut damnum 
dederis, trigesies id tuo maximo malo persolvas. 

237] Pari ratione artificibus quoque et mercenariis sua pensabitur perfidia, a quibus iam non dicendam 
planeque intolerabilem libidinem et audire et perferre cogimur, quasi in alienis bonis obtinerent dominium, aut 
quivis, quodcunque postulassent, citra contradictionem mox numerare cogeretur. 238] Hisce omnibus pennitte 
sane, ut audacter proximum iniquissimis exactionibus deglubant ac tondeant, quamdiu poterunt: equidem Deus 
sui praecepti non erit immemor, illisque ipsis debita praemia redditurus est, eosque non in virentem crucem, sed 
plane in aridam furcam suspensurus, ut per omnem aetatem infelices nihil unquam bonorum consequantur. 239] 
Et profecto, si rempublicam haberemus bonis legibus institutam, facile ac citra moram eiusmodi hominum 
libido atque temeritas coerceri posset atque infringi, qualem olim apud Romanos morem fuisse legimus, ubi 
talium homunicionum improbitatem acerbissimis poenis, ut alii inde exemplum sibi sumerent, coercebant. 

240] Nihilo felicius aliis quoque sua debet cadere avaritia et milvina rapacitas, qui e foro et macello publico, 
quod omnibus servire debebat, lustra praedonum et locum latrocinii constituunt, ubi quotidie indignis modis 
gravantur miseri, novis subinde inductis oneribus et caritatis rationibus. Ac quisque foro pro sua libidine, utque 
illi visum fuerit, abutitur, ad hoc intolerabiliter superbiens atque ferociens, quasi iure sibi hoc liceat, sua, quam 
maximo velit pretio, divendere, tantum abest, ut aliquis eam ob rem illi oblique obmurmuret. 241] Horum 



omnium spectatores erimus, pennissuri, ut pro arbitratu suo alios deglubant, spolient, mutilent, lacerent, rapiant 
ac omnibus modis suae avaritiae serviant. In 242] Deo tamen fiduciam nostram habebimus, alioqui etiam hoc 
ipsum facturo, ut ea benedictione, ubi diu multumque alios degluberis, neque parum boni corraseris, tuas opes 
prosperet, ut frumentum tuum in horreo, cerevisia tua in cellario, pecus tuum in stabulo pereat, imo potius, ubi 
proximum tuum vel aureo defraudaveris, tu de tota summa ac sorte periclitans in dubvium venias, ut ita 
absumpta et ablata evanescat etiam cum pulvisculo, ut nunquam ullam ex ea voluptatem capias. 

243] Hoc verum esse equidem quotidianis experimentis discimus, nullam rem aut furto aut fraude paratam 
possessori lucro esse. Quot enim esse putas, qui diu noctuque corradendis et cumulandis opibus se excruciant, 
qui tamen ne teruncio quidem ditiores evadunt? Et quamquam multum cumulent, tot tamen plagis et 
calamitatibus affecti sunt, ut cum voluptate ac gaudio rebus partis frui nequeant, neque liberis suis eam 
hereditatem 244] relinquant. Verum enim vero cum neminem haec moveant atque non secus, ac si nostra nihil 
interesset, agamus, necesse est, ut alia ratione nos invisat et sapere doceat, ut nempe novis subinde exactionibus 
exsugamur, aut numeroso quodam peregrinorum militum exercitu nos adoriatur, qui in unius horulae spatio ita 
cistas et marsupia nostra exenterent, nec ante depraedandi finem faciant, quam nobis nullus obolus maneat 
reliquus; adhaec vastata passim patria aedes nobis exurant etiam, neque non uxores et liberos nostros affectos 
ignominia perimant. 

245] Et ut summatim dicam, multum furans certo tibi pollicere, multo plura te furto amissurum. Tum qui per 
vini atque iniuriam rapto vivit et lucro servit, ut alteri incommodet, ille alium nanciscetur, a quo paria 
accepturus est. Deus enim huius artis est scientissimus, quandoquidem quisque alterum rapinis ac furto 
compilat, ut furem fure, latronem latrone puniat. Ubi alias sufficiens nobis suppeteret ad puniendos fures et 
patibulorum et laqueorum copia? 

246] Iam qui amicis dictis commonetur, ille certum habeat Dei esse praeceptum, quod in iocum converti 
nolit. Nam etsi nos deceperis, contempseris aut furto et rapinis compilaveris; tuam quidem iniuriam aequo 
animo tolerabimus, fortasse propterea non illico fame perituri, tibique, quemadmodum nos docet Oratio 
Dominica, omnium iniuriarum concessa venia condonabimus tuique miserebimur. Probi enim et iusti non 
possunt non exuberare copia, tuque tibi longe maius detrimentum quam alteri concilias. 

247] Sed hic, obsecro, fac attento sis animo tibique caveas, ubi pauperes (quorum iam magnus est numerus) 
venerint, quibus nummis diumo labore partis omnia mercanda sunt, tuque non secus agis, quam si omnibus e 
tua gratia pendendum sit, ad vivum usque deglubens ac rodens, quos etiam superbe a te dimissos abigis 
inhumanissime, quibus dare debebas et largiri gratuito. Illi quidem misere a te abeunt et affecti tristitia, et cum 
neminem habeant, cui ista conquerantur, sublata in coelum voce Deum ultorem invocant. Haec, inquam, iterum 
atque iterum repetens moneo, ut caveas tamquam ipsum cacodaemonem. Tales pauperum gemitus et 
implorationes ioculares non erunt, sed vim in se habebunt, quae et tibi et universo mundo erit intolerabilis, atque 
ad eum pertingent, qui egenorum et afflictorum cura afficitur ac iniuriam illis illatam non patitur inultam. 

Quodsi haec superbe contempseris aut etiam irriseris, tum vide, quem inimicum tibi feceris. Si enim propere tibi 
ceciderit, tum Deum et me coram mundo universo mendacii coarguas licet. 

248] Nos abunde satis admonuimus ac dehortati sumus; qui ista neglexerit, aut non crediderit, hunc missum 
faciemus, donec suo malo harum rerum fecerit periculum. Iuventuti tamen haec studiose inculcanda sunt, ut sibi 
caveat, nec veteris et indomitae multitudinis insequatur vestigia, sed mandatum Dei in conspectu habeat, ne et 
ipsam comprehendat ira et poenae divinae. 249] Nostrum officium non latius protenditur, quam ut hominum 
flagitia indicemus eademque Verbo Dei puniamus. Verum ut tam aperta et manifesta depraedandi ac furandi 
libido coerceatur, principum et magistratus interest, qui si ipsi oculos haberent et animum, in omnibus negotiis 
atque commerciis certam rationem atque ordinem constituendi et conservandi, neque pauperes gravarentur et 
opprimerentur, neque semet ipsos alienis peccatis onerarent. 

250] Sed iam satis superque dictum est, quid sit furari, ne tam angustis id metis concludatur, sed eo usque 
sinatur protendi, quousque nostra cum proximo exercenda negotia protenduntur. Et ut compendio quodam rei 
summam, sicut in aliis praeceptis factitavimus, perstringam, illud hoc praecepto cautum est: primum, ne quam 
iniuriam inferamus proximo (qualescunque tandem et quam multiplices rationes excogitari possunt opes atque 
substantiam alienam imminuendi, decurtandi, impediendi, alienandi) neque his consentiamus aut haec fieri 
patiamur, sed prohibeamus ac omnibus modis eius damnum antevertamus. 251] Contra vero praeceptum est, ut 
eius bona promoveamus augeamusque, atque, ubi necessitate pressus est, eius inopiam benigne sublevemus, illi 
impertiamus, prae manu aliquid demus, quo fruatur, cum amicis tum inimicis. 



252] Iam qui bona opera quaerit aut cupit facere, hic abunde satis inveniet, quae Deo ex animo perplacent et 
grata sunt, adhaec quae incredibili quadam benedictione remuneratur et amplissime cumulat, ut abunde 
compensetur nobis, quidquid officii ac humanitatis proximo exhibuerimus, quemadmodum sapientissimus etiam 
docet Salomon Prov. 19, 17: Foeneratur Domino, qui miseretur pauperis, et vicissitudinem suam reddet ei. 
Habes hic 253] opulentum Dominum, qui tibi procul dubio solvendo est, nec patietur ulla te premi aut urgeri 
penuria, quo adiutore tranquilla conscientia in centuplo plus frui potes, quam cum perfidia aut iniuria proximi 
corradere. Iam qui hanc benedictionem nauseabundus fastidit, ille irarum et infortunii abunde inveniet. 

Praeceptum VIII. 

254] Non loqueris contra proximum tuum falsum testimonium. 

255] Praeter corpus proprium, legitimam coniugem et rem familiarem adhuc alius thesaurus nobis superest, 
nempe nominis et famae aequabilis atque inviolatae praeclarum testimonium, quo nequaquam carere possumus. 
Neque enim praestat, ut fama parum secunda vivamus inter homines, aperte infamia notabiles et contempti 
omnibus. 256] Quocirca Deus proximi famam, nomen et iustitiam nihilo magis vult imminui aut decurtari quam 
argentum et opes eius patere furto aut depraedationibus, ne quis aut uxoris aut liberorum aut familiae aut etiam 
vicini laboret 257] infamia. Ac primum quidem crassior huius praecepti sensus, quemadmodum ipsa verba 
sonant ( Non loqueris contra proximum tuum falsum testimonium ), ad negotia forensia referendum est, ubi miser 
aliquis et innocens accusatur falsisque testibus opprimitur, ut luendo poenas aut corporis aut rei aut famae in 
periculum veniat. 

258] Iam hoc perinde apparet, duas parum ad nos pertineat. Ceterum apud Iudaeos res fuit vehementer 
usitata et communis, siquidem populus optimis legibus gubernabatur. Et ibi etiam hodie est respublica ad hunc 
modum instituta, non potest non ei peccato locus esse. Cuius rei haec causa est: Ubi enim pro tribunali iudices, 
consules, principes aut alii magistratus cognoscendis causis dant operam, hic fieri non potest, quin pro huius 
mundi usitata consuetudine res agatur; nemo libenter potentiorem laedere sustinet, sed quisque assentatur et 
loquitur ad gratiam, victus aut nummis aut spe aut amicitia. Unde fit, ut miser aliquis victus et oppressus causa 
cadere ac poenas pendere cogatur. Estque communis quaedam in mundo clades atque calamitas, quod iudicio 
perraro praesunt viri boni et integri. 

259] Neque enim quivis ei rei invenitur appositus, sed cum primis necesse est, ut is, qui iudicis functurus est 
officio, vir sit probus et pius, et non tantum probus, verum etiam prudens sit et perspicax, nec minori audacia et 
animi fortitudine praeditus. Non secus quoque operae pretium, ut, qui testem acturus est, vir sit fortis ac vitae 
inculpatae. Qui enim in omnibus causis semper iuste iudicare, neque vim aut iniuriam inferre iustitiae voluerit, 
ei saepicule amici, affines, cognati, vicini, potentes ac divites laedendi erunt et offendendi, qui multum illi aut 
obesse aut prodesse queant. Quocirca omnino caecus sit oportet, ut clausis et auribus et oculis nihil audiat aut 
videat, praeterquam quae illi exponuntur, ut secundum illa ferat sententiam. 

260] Primum ergo eo tendit huius praecepti constitutio, ut quivis proximo in eius iure tuendo ferat suppetias 
neque obstet, neve alio malitiose torqueat aut torqueri sinat, verum omnibus modis promoveat illique interrite 
patrocinetur, sive iudicis sive testis personam obtinuerit, quaecunque tandem res 261] in contentionem venerit. 
Cum primis vero hoc loco iureperitis meta praefixa est, quo diligenter videant, ut causas forenses iuste tractent 
atque integre, ut, quod iustum est, iustum esse patiantur, et contra, ne suis imposturis et technis nigra in candida 
vertant et prava recta faciant, aut verum reticentes tacitum praetereant, nullo respectu pecuniarum, opum, 
dignitatis atque potentiae habito. Et haec est una pars huius praecepti et sensus aliquanto crassior de omnibus, 
quae aguntur in iudicio. 

262] Deinde multo latius patet, si in spirituale iudicium aut regimen referatur, ubi ita agitur, ut quivis 
adversus proximum suum falsum loquatur testimonium. Ubicunque enim gentium probi agunt Christiani et 
praedicatores, eo iam damnati sunt coram mundo iudicio, ut pro haereticis et apostatis habeantur, imo potius ut 
seditiosi et perditissimi latrones dicantur et aestimentur. Adhaec Dei quoque Verbum turpissime et 
virulentissime insectationem patitur, blasphematur, mendacii arguitur, malitiose pervertitur et falso huc et illuc 
torquetur ac depravatur. Sed haec in praesentia quidem missa faciamus. Ea enim caeci mundi natura est, ut 
veritatem et filios Dei improbe condemnet et iniuriose insectetur, neque tamen hoc factum peccati loco 
aestimet. 

263] Tertio, quod ad nos omnes pertinet, omne peccatum linguae, quo famam proximi denigrare aut laedere 
possumus, hoc praecepto interdictum est. Nam loqui falsum testimonium nihil aliud quam oris et linguae opus 
est. Iam quacunque ratione linguae operibus proximus offenditur, hoc Deus prohibet, sive illud fiat per falsos 



doctores, perversa doctrina et blasphemiis, sive per iniquos testes et iudices, falso iudicio, sive extra forum 
mendaciis et linguae virulentia. 264] Hucque imprimis pertinet detestabile illud vitium detractionis sive 
calumniae, quod diabolus penitus nobis insevit et inspiravit, de quo perquam multa verba facienda forent. Est 
enim haec quaedam perniciosa et communis calamitas, ut quivis mala de proximo quam bona audire malit. Et 
quamquam ipsi tam sumus mali, ut, si quis mali quid de nobis referat, ferre id non possimus, sed quivis optaret, 
ut nemo non optima et aurea quaeque de se praedicaret, audire tamen non possumus, ut et de aliis optima 
praedicentur. 

Quare ad devitandum hoc vitium discamus 265] nemini videlicet concessum esse proximum suum propalam 
iudicare et obiurgare, tametsi eundem peccantem videat, nisi prius iudicandi et puniendi potestatem concreditam 
266] acceperit. Multo enim haec duo seiuncta sunt discrimine: peccatum iudicare et peccati esse conscium. 
Nosse quidem potes peccatum, verum tuum non est idem quoque iudicare. Proximum meum peccantem audire 
et videre possum, verum ut eundem quoque traducam apud alios, sua peccata palam faciendo, in mandatis non 
habeo. Iudicans ergo alium et condemnans in maius et gravius delictum prolabor, quam ille erat obnoxius. 

Itaque si alicuius delicti conscius es, nihil aliud facies, quam ut obstructis ore et auribus sepultum relinquas in 
pectore, donec iudicis provincia tibi tradita fuerit et officium puniendi commissum. 

267] Iam illi dicuntur obtrectatores seu quadruplatores, qui non contenti sunt se alienorum delictorum esse 
conscios, verum iudicandi quoque partes sibi suniunt, atque, ubi quidpiam de alio resciverint, in omnes id 
diffundunt angulos passim deferentes, semet voluptuose titillantes et perfricantes alterius sordes movendo, 
quemadmodum lutulenta sus in suo coeno se volutat et rostrum 268] foede immergit. Et hoc nihil aliud est, 
quam Deo in iudicium et officium eius procaciter irrumpere, ac iudicio omnium acerbissimo condemnare atque 
punire. Neque enim ullus iudex quempiam graviore potest punire supplicio, quam si dixerit: Hic fur est, hic 
homicida est, proditor est etc. Quare quacunque tantum sibi sumpserit audaciae, ut non vereatur de proximo 
quidvis petulanter emovere, ille tantum sibi sumit potestatis, quantum Caesar et omnes magistratus sibi 
vindicant. Nam quamquam gladii potestatem non usurpes, tua tamen maledica, mordaci et virulenta lingua 
uteris, qua baccans in proximum eius famae perpetuam maculas inuris. 

269] Eam ob rem Deus prohibet, ne quis alterum maledico dente carpat, aut alteri probrose detrahat, etiamsi 
reus sit ille, et hic rem probe compertam habeat; multo minus vero, quando rei ipsius ignarus ex aliorum tantum 
relatu quid accepit. Dices autem: 270] Cur vero reticerem, cum verum esse certus sim? Respondeo: Cur non 
defers eum ad legitimum iudicem? Sed, inquis, hoc ipsum certo testimonio non possum evincere, unde 
periculum est, ne falso intentatae calumniae poenas incurram. Hinc illae lacrimae, hoc illud est, quod 
pertimescis. Quodsi non tantum tibi fidis, ut coram ordinatis personis rem transigas atque respondeas, vide, ut 
os tuum etiam privatim compescas digito. Sin autem conscius es, tibi scias, non alteri. Ubi enim latius sparseris, 
etsi verum fuerit, non nisi impudenter mendax eris, cum verum id esse evincere nequeas: adhaec sceleratum 
nebulonem et sycophantam agis. Nemo enim per calumniam suo nomine aut fama fraudandus est, nisi ante 
propalam damnatus iudicis sententia ea dispoliatus est. 

271] Proinde falsum loqui testimonium omne illud loqui dicitur, quod aliquem fecisse aperte, et 
quemadmodum decet, non 272] possumus evincere. Quocirca quidquid sufficienti testimonio nondum satis 
manifestum est, hoc nemini revelandum est aut pro vero referendum. Et in summa, quidquid occultum et 
arcanum est, hoc in occulto sinendum est, aut occulte, quemadmodum audiemus, redarguendum. 273] Quare 
ubicunque in detractorem incideris, alterius dicta ac facta contumeliose deferentem ac petulantem in quempiam 
debacchantem, audacter huic in os obsiste, ut pudore suffundatur. Ita futurum est, ut crebro quis os suum 
obstruat, qui alioqui miserum aliquem in ora hominum pestifera detractione diffunderet, eas notas ac maculas 
inusturus, quas aegre aut nunquam possis eluere. Praeclari enim nominis ac integrae famae testimonium cito 
alicui eripitur, sed semel ereptum non perinde facile recuperatur. 

274] Ita vides, in universum interdictum esse mali quidpiam loqui de proximo, exceptis tamen 
magistratibus, concionatoribus et parentibus, ut hoc praeceptum ita intelligatur, ne vitia impunita maneant. Iam 
quemadmodum quinto praecepto neminem iubemur laedere, excepto tamen carnifice, qui ex officio nemini 
commodat, sed irrogatis suppliciis officit omnibus, neque tamen praeceptum Dei transgreditur, propterea quod 
Deus huius officii procurationem sua gratia constituerit; nam poenarum irrogationem, suae voluntati reservavit, 
ut in praecepto primo minatur: ita quoque, quamquam nemo, quantum ad propriam personam attinet, alium 
iudicare neque damnare debeat, tamen ubi hoc non faciunt ii, quibus hoc demandatum est, equidem ii non minus 
peccant ob negligentiam quam illi, qui extra officium hoc iniussi faciunt. Hic enim exigit necessitas, ut de vitiis 



sermo habeatur, ut accusantur, deferantur in iudicio, perquirantur et testimonio comprobentur. 275] Neque secus 
agitur, quam cum medico, qui nonnunquam aegroti, quem curandum suscepit, loca arcana contueri et 
contrectare necessitate cogitur. Ita quoque magistratus, parentes, fratres atque sorores, tum qui amici sunt inter 
se, hoc mutuo obstringuntur officio, ut, ubi utile fuerit ac necessarium, alter alterius vicissim reprehendat vitia. 

276] Ceterum haec recta esset ratio obiurgandi vitia, si ordinem praescriptum in evangelio observaremus, 
ubi Christus inquit Matth. 18, 15: Si peccaverit in te frater tuus, vade et corrige eum inter te et ipsum solum. 
Vides hic praeclaram doctrinam tibi propositam, qua linguam gubernabis, quae etiam diligenter animadvertenda 
est contra perniciosum detrahendi abusum et vitium. Ad huius itaque doctrinae amussim tuam vitam institue, ne 
tam cito proximi tui famam in vulgus efferas, eumque foede ac turpiter traducas, sed occulte corripias ac 
moneas, ut mutata vita resipiscat. Similiter alium quoque aliquid tibi susurrantem aut deferentem, quid hic aut 
alter flagitiose designaverit, doce facere, ut eat illumque ipsum corripiat, si viderit; sin minus, ut os a 
detractione clausum teneat. 

277] Hoc etiam discere potes ex quotidiana rei familiaris procuratione. Ita enim agere solet paterfamilias, 
videns servum suum cessare aut suo non fungentem graviter officio, ipse per se eundem obiurgat et admonet 
officii. Verum si tam vecors esset et amens animi, ut, relicto domi compressis (quod aiunt) manibus desidente 
servo, in forum progressus servilem socordiam vicinis conquereretur, haud dubie ab iisdem audire cogeretur: 
Quid vero hoc nostra interest, o caput modis ridiculum? 278] Cur illi ipsi ista non exprobras? Ecce, ad hunc 
quidem modum fraterne ageres, ut emendarent [emendarentur] vitia, et proximi tui fama maneret salva atque 
integra. Sicut etiam Christus ipse eodem loco testatur, inquiens: Si te audierit, animam fratris tui lucratus es. Ita 
quidem magni ac memorabilia operis auctor exstitisses. Aut tu forte rem leviculam esse existimas fratrem 
lucrifacere? Sine vero omnes monachos ac sacros ordines ad unum in unam massam conflatos prodire, num 
tantam sibi laudem vindicare possint, se suis operibus vel unum lucratos esse fraterculum. 

279] Eodem loco Christus docet ulterius: Si autem te non audierit, adiunge tibi adhuc unum vel duos, ut in 
ore duorum vel trium testium stet omne verbum, ita ut semper res ipsa cum eo transigatur, cuius maxime 
interest, ne quid prorsus absenti maledice detrahatur. 280] Porro, si haec omnia ad emendandum fratrem parum 
erunt valida aut efficacia, defer haec omnia propalam iudicanda ecclesiae sive spiritualibus sive saecularibus 
magistratibus. Neque enim hic solus causam agis, sed habes duos illos testes tibi coniunctos, accusationem tuam 
comprobantes, cui innixus iudex intrepide iudicare et poenam irrogare potest. Ac tum quidem legitimo iure ac 
ordine eo perveniri potest, ut malorum improbitas aut coerceatur aut in melius emendetur. 281] Alioqui quando 
alius passim detractionibus infamatus passim per omnes urbis angulos traducitur, tantumque sordes 
commoventur, nemo emendatur, ac deinceps, ubi res comprobanda erit testimonio, quisque 282] a se dictum 
esse pernegat. Quapropter rectissime cum hisce detractoribus ageretur, ut gravissimas intemperantis linguae 
poenas luentes omnem maledicendi et obtrectandi voluntatem amitterent, ut alii inde exemplum sumentes 
linguae virulentiam dediscerent. 283] Si haec fierent a te in rem proximi, aut veritatis amore faceres, 
clandestinis ac furtivis calumniis rem non ageres, neque diem et solem lucifugae instar vitares. 

284] Haec omnia hactenus de occultis peccatis dicta sunt. Ceterum ubi peccatum plane manifestum est, ut 
neque iudici neque cuiquam obscurum sit, tune sine omni peccato illius commercium vitare eumque missum 
facere potes, ut cum, qui se ultro exposuerit dedecori. Ubi enim res manifeste liquet omnibus, ibi neque 
obtrectationi neque falso iudicio neque improbis testibus locus relinquitur; veluti quum hodie Romanum 
pontificem tamquam antichristum falsae doctrinae coarguimus, quam editis in lucem libris passim divulgavit et 
per totum orbem infinitarum animarum exitio proclamatam disseminavit. Ubi enim peccatum manifestum est, 
ibi non iniuria et poena manifesta illud consequitur, ut quivis exemplis monitus illud cavere possit. 

285] Ita iam huius praecepti summam et communem intellectum paucis explicatum habemus, ne quis suo 
proximo, aeque amico atque inimico, linguae maledica petulantia noceat, neve male de eo loquatur, sive verum 
illud sive confictum, cum neque ex mandato id faciat, neque in usum aut aedificationem proximi; sed ita sum 
lingua utatur, ut eius patrocinium prosit ac serviat aeque omnibus, de universes ac item singulis honorificam 
mentionem faciendo, ut illorum peccata atque defectus officiose contegat, amice excuset suoque 286] ipsius 
honore amanter exornet. Ad quod hac potissimum causa provocandi essemus, quam Christus ipse indicat in 
evangelio, quaque quodam quasi compendio omnia praecepta erga proximum observande comprehensa voluit, 
inquiens [Matth. 7, 12]: Quidquid volueritis, ut faciant vobis homines, hoc etiam facite illis. 

287] Quin etiam natura ipsa in proprio quemque corpore hoc docet, quemadmodum Paulus 1 Cor. 12, 22 sq. 
inquit: Membra corporis, quae videntur infirmiora esse, necessariora sunt, et quae putamus ignobiliora esse 



membra corporis, his honorem abundantiorem circumdamus, et quae inhonesta sunt nostra, abundantiorem 
honestatem habent. Faciem, oculos, nares, os nemo contegit, neque enim egent, ut velentur, ut quae per se 
membra sunt honestissima omnium, quae habemus. Ceterum infirmissima quaeque, quorum nos pudet, si 
conspicerentur, illa omni studio conteguntur, atque hic quidem manus, oculi una cum universo corpore in hisce 
tegendis et 288] velandis occupati sunt. Non secus nobis quoque inter nos faciendum est, ut, quidquid in 
proximo nostro parum fuerit honorificum et infirmum, hoc accurate exornemus ac omnibus viribus eius honori 
tuendo serviamus, opitulemur, eius famam ampliorem faciamus et contra, quidquid illi possit aut ignominiae aut 
dedecori esse, studiose propulsemus. 289] Estque praecipue haec praeclara virtus et illustris, qui omnia, 
quaecunque de proximo dicta audierit (si non manifesta fuerint flagitia), in optimam partem interpretari noverit, 
aut aequi bonique consulere, contra linguas venenatas atque pestiferas, quibus unice studio est, ut, si quid 
expiscentur et arripiant, quod in proximo reprehendere queant, illud pessime interpretentur aut malitiose 
pervertant, quemadmodum iam omnium maxime Dei Verbo eiusque doctoribus solet contingere. 

290] Sunt itaque in hoc praecepto valde multa bona opera, quae et Deo summe placent et abunde multum 
benedictionis et bonorum secum apportant, si modo ea perdita huius mundi caecitas et falsi illi sanctum 
agnoscere 291] vellent. Neque enim quidquam est in toto homine, quod longe lateque perinde plus bonorum, ac 
itidem plus malorum, aeque cum in spiritualibus tum in mundanis negotiis operari potest, atque lingua, 
quamquam omnium membrorum et minimum sit et invalidissimum. 

Praeceptum IX. et X. 

292] Non concupisces domum proximi tui. Nec desiderabis uxorem eius, non servum, non ancillam, non 
bovem, non asinum nec omnia, quae illius sunt. 

293] Haec duo posteriore praecepta Iudaei peculiariter data sunt, quamquam ad nos quoque nonnulla ex 
parte pertineant. Neque enim de prava carnis libidine aut furto illa interpretantur aut intelligunt, quae supra 
abunde interdicta sunt. Putabant quoque aha omnia sancte se servasse, si externe fecissent aut non fecissent 
opera. Eam ob rem Deus haec duo aliis praeceptis adiecit, ut haec quoque pro peccatis aestimentur: uxorem aut 
rem proximi concupiscere aut aliquo pacto 294] pro ea potiunda conari. Et hoc eam ob causam potissimum, 
cum in Iudaismo servi et ancillae non, ut nunc, erant liberi, ut huic aut illi mercede conducti pro suo arbitratu, 
quamdiu libuisset, serviissent; sed domino erant proprie mancipati, una cum corpore et rebus omnibus, 
quemadmodum pecora et reliqua substantia. 295] Adhaec ea quoque potestas in uxorem suam cuique erat libera, 
ut illam dato libello repudii a se posset dimittere ac aliam ducere. Iam in hoc vicissim inter se periclitabantur, ne 
quis alterius uxoris cupidus, sumpta alicubi occasione, et suae repudium renuntiaret et alteri suam ereptam ipse 
aliquo modo et praetextu ficto consequeretur. Tam hoc apud Iudaeos non habebatur dedecorosum, multo minus, 
quam quod apud nos iam cum mancipiis agitur, quando paterfamilias servum aut ancillam e servitio repudiat aut 
alius alium alio quovis modo suis ministris privat. 

296] Proinde haec praecepta ita, inquam, interpretati sunt, et recte quidem (tametsi et latius aliquanto 
pateant), ne quis cogitaret vel in animum induceret rem alterius, nempe uxorem, familiam, domum, agros, prata, 
pecora, sibi vindicare, etiamsi ea res cum aliquo honestatis praetextu fieri possit, neque tamen citra damnum 
proximi . Supra enim praecepto septimo illud interdictum est vitium, quo aliena bona alteri eripiuntur et per vim 
possidentur, id quod nullo iure fieri potest. Hic vero ea quoque animi pravitas et versutia interdicta est, ne quid 
proximo persuasione aliqua e manibus auferamus, etiamsi coram mundo illud honeste fieri possit, ne quis 
exprobrare tibi queat, te per vim et iniuriam id esse consecutum. 

297] Ita enim natura comparatum est, ut nemo tantum faveat alteri quantum sibi, et quisque, quantum potest, 
tantum ad se per fas atque nefas rapiat, non valde sollicitus, quid 298] relinquatur alteri. Adhaec probi etiam 
haberi volumus, eamque animi versutiam atque improbitatem pulcherrime omare atque tegere novimus, diu 
noctuque tam ingeniosas technas atque imposturas inquirimus atque fingimus (quemadmodum quotidie iam 
acutissime excogitantur et inveniuntur), quasi e iure ac legibus petitas. Neque veremur, iis freti decipulis e iure 
falso citatis, ferociter et superbe omnibus obsistere, neque improbitatem aut nequitiam hanc, sed industriam ac 
299] providentiam nominari volumus. His omnibus suffragantur et opitulantur quoque iuris periti atque legum 
doctores, qui, si qua spes improbi nummi affulserit, ius per vim torquent ac trahunt, prout causae servire posse 
videtur, verbula in commodum suum excerpentes, posthabita et aequitate et proximi necessitate. Atque ut in 
summa dicam, qui hac in re omnium fuerit ingeniosissimus et exercitatissimus, huic iura omnium fortissime 
suffragantur, ut et inquiunt ipsi: Vigilantibus iura subveniunt. 



300] Quare postremum hoc praeceptum non improbis in mundo nebulonibus conditum est, sed iis, qui 
volunt esse vita inculpatissima, qui laudari cupiunt et videri longe omnium optimi et integerrimi, ut qui adversus 
priora praecepta nihil prorsus deliquerint. Quales praecipue Iudaei esse contendebant, et nunc multi adhuc 
magni proceres, nobiles et principes. Etenim alia illa communis turba et fex popularis ad locum multo 
inferiorum, nempe praeceptum septimum, releganda est, ut cui non nimium curae est, qua laude aut integritate 
sua bona sibi paraverit. 

301] Iam haec potissimum in his negotiis usu venire solent, quae in contentionem forensem perducta sunt, 
quibus decretum est proximo a nonnulla parte bonorum excusso aliquid eripere. Veluti exempli gratia, eum de 
pingui atque opulenta aliqua hereditate contentio est, aut si quando aliae res magnae in medium vocantur. Hic 
quisque ad tuendam suae causae aequitatem adducit, quidquid uspiam vel speciem iusti obtinet, quod tanto 
verborum apparatu exornat, ut illi ius suffragari cogatur, eoque titulo erepta bona retinet, ut nemo posthac iis de 
rebus cum eo pedem 302] (quod aiunt) conferre audeat. Praeterea si quis aut arci aut civitati aut comitatui aut 
alioqui rei magnae adiecit oculum, ac tantum largitionibus vel per amicos vel quavis ratione alia efficere potest, 
ut alio inde pulso sibi adiudicetur possessio, eademque adhaec litteris et sigillis confirmatur, ut titulo principali 
et honeste acquisita esse dicatur. 

303] Similiter quoque in vulgaribus illis et publicis commerciis et contractibus, ubi alter alteri e manibus 
aliquid prompta quadam astutia eripit, ut alteri illi tamquam lupo hianti discedendum sit, aut alioqui alterum 
iniqua contractione urget et obruit, nonnulla spe lucri aut emolumenti ad se redituri conspecta, quam alter ille 
aut pressus necessitate aut aeris alieni magnitudine victus sine dispendio obtinere aut assequi non potest, ut 
dimidium aut etiam amplius dimidio invenerit et lucrifecerit. Neque tamen hoc inique partum aut vi erepturi, 
verum iustus contractus dicendus est. Hoc non est aliud, quam quod dicitur: Potior est, qui prior ad dandum est. 
Et quisque sui emolumenti rationem habeat, foroque utatur, non admodum sollicitus, quid proximus habeat. 

304] Et quis velit esse tam solers ac perspicax, ut omnes defraudandi ac imponendi rationes ac vias excogitaret, 
quibus honesta quadam specie aliquid insidiose eripientes alteri nobis vindicamus? Quod tamen mundi iudicio 
ut inique actum aut inhonestum non existimatur, neque legibus vindicatur; sed neque videt quisquam ita 
proximum opprimi eidemque eripi, quo citra singulare dispendium carere non potest; cum tamen pro certo 
constet esse neminem, qui haec sibi ab alio fieri velit aut aequo animo sustineat, ut facile appareat eiusmodi 
praetextus et effugia mala esse et improba. 

305] Ad hunc quoque modum apud antiquos agebatur in re uxoria, ubi tales technas comminiscebantur, 
adlubescente et arridente alicuius oculis alterius coniuge, ut per se aut alios (velut multiplices erant harum 
fraudum struendarum viae) tantum efficeret, ut maritus cum uxore simultatem susciperet, aut illa marito 
adversaretur neque in omnibus eius voluntati esset morigera, ita ut repudiatam cogeretur a sese dimittere ac 
alteri concedere. Hic abducendarum uxorum mos haud dubie apud ludaeos frequens fuit et usitatus; 
quemadmodum in evangelio quoque de Herode legitur, qui uxorem fratris sui adhuc vivi sibi ducebat, qui tamen 
alioqui vir iustus et integer vitae haberi contendebat, sicut Marcus (6, 20) illi quoque fert testimonium. Ceterum 

306] eiusmodi exempla spero apud nos locum non habitura, cum in novo testamento legibus intercepta sit et 
antiquata repudiandi licentia, nisi fortasse quispiam alteri sponsam egregie dotatam quadam versipelli vafritie e 
faucibus praeriperet. Porro autem, ut alter alteri servos aut ancillas abalienet aut alioqui blandis verbis persuasus 
[persuasos] abducat, equidem apud nostrates non est rarum aut insolens. 

307] Iam quocunque modo hic dolus malus fieri potest, sciendum est Deum nolle pati, ut tu aliquid detrahas 
proximo, quod suum est, ut ille egeat tuque tuae servias avaritiae, etsi illud non contradicente mundo honorifice 
retinere posses. Est enim occulta quaedam et insidiose sycophantia, qua (quemadmodum dicitur) fucum fecisti 
proximo, ne animadverti ac deprehendi possit. Nam tametsi perinde te geras, quasi nemini feceris iniuriam, plus 
iusto tamen onerosus exstitisti proximo. Etsi neque furti neque fraudis insimulandus es, certum tamen est te rem 
proximi concupiisse, hoc est, pro ea consequenda laborasse, praeter voluntatem eius abalienasse, eidemque, 
quod divina liberalitate consecutus 308] est, invidiose non favisse. Et quamquam neque iudex neque quisquam 
alius tibi id audeat eripere vicissirn, neque tamen Deus ibidem eo te pacate frui permittet. Ipse enim 
fraudulentum pectus et mundi huius vafritiem acute perspicit, quae, ubi vel lati digiti libertatem atque licentiam 
consecuta fuerit, mox omnem modum excedit ac denique in apertam vim atque iniuriam prorumpit. 

309] Huius ergo praecepti communis intellectus est: primum, ut hoc cautum sit, ne damnum proximi 
desideremus, neque ad id adiutores simus, vel re vel consilio causam nocendi proximo suppeditantes, verum ei, 
quidquid habuerit, candide faveamus sinamusque. Adhaec, ut omnibus officiis promoventes ab iniuria quoque 



res suas defendamus, quemadmodum cupimus idem ab alio nobis 310] fieri et contingere. Ita ut praecipue hoc 
praeceptum ad invidiam et foedam insatiabilemque habendi cupidinem respiciat, quo Deus causam atque adeo 
ipsam radicem funditus evulsam auferat e medio, unde omnes proximo nocendi viae ac rationes pullulant. Unde 
illud quoque hisce verbis expresse et significanter extulit: Non desiderabis etc. Cordis enim puritatem cum 
primis quaeritat, tametsi eandem plene, quoad in humanis agemus, nunquam consequemur. Ita ut hoc 
praeceptum cum ceteris omnibus facile praeceptum maneat, quod citra intermissionem nos accuset iudicetque, 

quam probi coram Deo simus. 

8 

Conclusio Decalogi. 

311] Iam ergo explanata utcunque habemus decem praecepta, potiorem divinae doctrinae summam 
indicantia, quid nobis faciendum sit, ut tota vita nostra Deo probetur et placeat. Praeterea fontem ipsum ac 
scaturiginem, ex qua ebullient et in quam redeant vicissim omnia, quaecunque bonorum operum nomine 
censenda sunt, ita ut extra decem praecepta nullum bonum opus, quod quidem Deo placere possit, esse 
existimandum sit, quamlibet tandem coram mundo aut bonum aut magnum 312] aut speciosum esse videatur. 
Sine iam vicissim videamus, quid nostri magni illi heroes sanctitate spectabiles iactare possint de spiritualibus 
suis et difficillimis operibus, quae ipsi ultro excogitarunt sibique facienda proposuerunt, et haec a Deo praecepta 
missa faciunt, quasi leviora et viliora aut iamdudum praestita essent. 

313] Ego equidem in ea sum sententia, cuivis abunde hic praescriptum esse, quod efficiat, oOo aaov xiq 
Suvaxai yspaiv xs 7tooiv xs nempe ut haec diligenter servaremus mansuetudinem, patientiam et amicum erga 
inimicos animum, castitatem, commodandi promptitudinem atque id genus alia, quae his virtutibus annexa sunt. 
Verum eiusmodi opera nihil splendoris et auctoritatis coram mundo habent. Neque enim rara et nova sunt et 
fastu turgida, certis temporibus, locis, personis, ritibus, habitibus destinatas sed communia, protrita et 
domestica, quae vicinus erga vicinum exercere potest; eam ob rem nullius sunt auctoritatis et pretii. 

314] Porro autem illa aha hominum et ora et oculos in se convertunt, quae ipsi quoque sumptuosissimis 
ceremoniis, magnis, impensis regiis aedificiis provehunt atque ita exornant, ut omnia summe niteant ac 
splendeant. Ibi thura incenduntur ac thymiamata, ibi pulsatur et cantillatur planeque omnia concentu 
perstrepunt. Alibi incenduntur cerei, ut prae his alia neque videri neque audiri queant. Nam quod sacrificus 
quispiam picturata auro casula amictus conspicitur, aut laicus quispiam per totum diem flexis innititur genibus 
in ecclesia, secum, nescio quid, murmurans, hoc vero opus speciosum et praeclarum dicitur, quod a nemine 
sufficienter laudari potest. Ceterum, quod misera aliqua puellula infanti in cunis posito sedulo servit ac fideliter, 
quod illi demandatum est, facit, illud vero nullius pretii habendum est. Quid enim aliud ventrosi monachi et 
lascivae ac prurientes libidine moniales in monasteriis suis quaeritarent? 

315] Vide vero, an non haec detestabilis quaedam sit istorum desperatorum hominum praesumptio, qua sibi 
tantum sumunt, ut audeant sublimiorem vitam et ordines invenire, quam decem praecepta docent, affirmantes, 
ut dictum est, vitam esse simplicem ac leviculam, tantumque vulgo observandam et sectandam, suam vero 
sanctis et perfectis convenientem 316] et propositam. Neque vident calamitosi illi et talpis longe caeciores 
homines nullum hominem eo rem deducere posse, ut vel uni praeceptorum perfecte satisfaciat, ut 
satisfaciendum est, sed subvenire nobis necesse sit, sicut audiemus, et fidem et orationem, qua praeceptorum 
servandorum vim atque virtutem quaeramus ac precemur indesinenterque accipiamus. Quapropter eorum 
iactantia non est alia, quam si iactarem et dicerem: Equidem neque grossum habeo, quem debitoribus meis 
numerem, decem tamen aureos perfacile exsolvam. 

317] Haec propterea hoc diligentius dico et inculco identidem, ut tandem a miserando illo abusu, qui usque 
adeo invaluit actis profundissime radicibus et adhuc adhaeret omnibus, liberemur et assuescamus ex omnibus 
totius orbis ordinibus huc tantum intentos habere oculos, deque his esse solliciti. Nullo enim unquam tempore 
ullam doctrinam aut vitae ordines inveniemus, quae decem praeceptis aut pares sint aut conferendi, cum ita sint 
sublimia, ut ea nullus homo unquam suis viribus assequi queat. Et qui eadem assecutus fuerit, coelestis et 
angelicum homo perhibendus est, longe lateque omnem mundi sanctitatem excedens. 318] Tantum vide, ut ea 
tibi proponas, tuique in iis ipsis periculum non segniter facias, omnes virium tuarum nervos intendens et 

exercens, ac illico senties tantum tibi superesse negotii, ut supervacaneum existimaveris alia sanctitatis aut 
praestantioris vitae opera ambitiose curare atque quaerere. 

319] Et haec de prima parte cum ad monendum tum docendum dicta sufficiant. Ut tamen aptius ei rei finis 
imponatur, illa nobis verba hic repetenda sunt, quae supra quoque in primo praecepto explanavimus, ut 
discamus, quantum operis Deus impendi velit decem praeceptis probe perdiscendis, inculcandis et exercendis. 

320] Ego sum Dominus Deus tuus fortis zelotes, visitans iniquitatem patrum in filios in tertiam et quartam 
generationem, qui me oderunt, et faciens misericordiam in millia his, qui diligunt me et custodiunt praecepta 
mea. 

321] Haec appendix quamquam, ut supra audivimus, sub initium primo praecepto annexa est, omnium 
tamen praeceptorum gratia positam esse negare non possumus, ut quae coniunctam omnia huc referenda et 
dirigenda sint. Quare dixi haec quoque iuventuti proponenda et identidem occinenda esse, ut discat et tenaciter 
retineat, quo certum nobis fiat, quare ad huiusmodi praeceptorum observationem et adigendi et impellendi 
essemus. Neque aliter haec verba intuenda sunt, quam si ad unum quodque singillatim adiecta, sint, ita ut in his 
et per haec proficiscantur omnia. 

322] Iam (ut praedictum est) haec verba uno quasi fasce et terribiles minas et amicam promissionem in se 
complectuntur, ut nos partim et terreant et admoneant, partim amanter provocent et pelliciant, ut eius verba 
perinde ut divinam quandam severitatem arripiamus ac magni faciamus: quandoquidem ipse hoc tacitum non 
praetexit, quanti sua verba faciat aut a nobis fieri velit, tum quam severe eadem tueri decreverit, nempe quod 
acerbissimis suppliciis terribiliter excruciaturus sit omnes eos, qui sua praecepta contempserint se violaverint, 

323] et vicissim, quam largiter remunerari, benefacere et omnia bona largiri velit iis, qui magni ea faciunt et 
libenter iuxta praescriptum eorum vivunt et agunt. Quare hoc a nobis exigit, ut omnia e tali proficiscantur 
pectore, quod Deum tantummodo metuat, eum unice in oculis habeat, quodque hoc metu inductum omnia illa 
accurate caveat, quae eius voluntati repugnare videntur, ne Deum ad iracundiam provocet, et contra, quod illi 
unice fidat quodque in eius gratiam faciat omnia, quaecunque animo eius grata esse intelligit, quandoquidem 
tam amicum et paternum erga nos animum prae se fert nobisque omnibus ultro offert omnes totius inexhaustae 
gratiae ac bonitatis suae divitias. 

324] Et haec quoque primi ac praecipua praecepti, ex quo cetera omnia manant et ebulliunt, sententia est et 
vera ac genuina interpretatio, ita ut hoc verbum (Non habebis Deos alienos ) nihil aliud simplicissime expositum 
in se complectatur quam hoc ipsum, quod hic exigitur, nempe: Tu me velut unicum et verum Deum tuum 
metuas, me ames, tuam fiduciam in me solum reiicias, volo. Ubi enim eiusmodi erga Deum cor erectum est, hoc 
et praesens et reliqua praecepta omnia ad unum complevit. Contra quacunque aliud in coelis aut in terra 
pertimescit et amat, neque hoc 325] neque alia ulla servabit. Ita tota Scriptura passim hoc unum praeceptum 
docuit et subinde inculcavit, neque non omnia ad haec duo, nempe timorem Dei et fiduciam, retulit. Cum primis 
vero propheta David nihil aliud paene per omnes psalmos docet, velut cum inquit Ps. 147, 11: Beneplacitum est 
Domino super timentes eum et in eis, qui sperant super misericordia eius. Quasi totum praeceptum unico 
versiculo explicatum esset, eiusque haec summa foret: Illi Deo summe placent, quibus non sunt dii alieni. 

326] Ad eum modum primum praeceptum lucere debet deque se splendorem emittere, ut aliis omnibus 
lucem praebeat. Quamobrem haec verba per omnia praecepta penetrare debent, veluti ligneus in sertis circulus, 
ut finem cum principio copulent et omnia uno quasi fasce complectantur, ut subinde repetantur animo, ne 
memoriae excidant, nempe in secundo praecepto, ut Deum metuamus, eius nomine non foede ac impie 
abutamur ad exsecrandum, maledicendum, mentiendum, fallendum aliasque improbitates et vitia exercenda, 
verum bene et recte so utamur, invocando, precando, laudando et gratias agendo, amore ac fiducia Dei incitati, 
iuxta primi praecepti constitutionem. Similiter eo ipso metu, amore atque fiducia incitandi sumus, ut eius 
verbum non contemptim respuamus aut delicati fastidiamus, sed avide discamus, libenter audiamus, 
sacrosanctum, pretiosum et honorificum habeamus. 

327] Ita quoque deinceps per reliqua praecepta, virtute primi erga proximum observandas gradus faciendi 
sunt, ut parentes, dominos ac omnes magistratus honorantes habeamus in pretio, libenter eisdem obedientes 
obsequamur, non quidem ob illorum, sed divinae voluntatis auctoritatem. Neque enim tibi parentes respiciendi 
sunt, neque quidquam illis gratificandum aut omittendum, sed eo fac respicias, quidnam rei Deus a te exigat, 
quod fidenter a te postulaturus est. Qua in re, si negligens fueris, iratum ac saevum iudicem, sin feceris, 
clementem Patrem experiere. 



328] Praeterea ne quam proximo tuo iniuriam aut damnum inferas, vel vim facias, neve ulla in re illi 
incommodes, sive corpus eius sive coniugem sive opes, honorem aut ius spectes, veluti omnia haec ordine sunt 
mandata, etsi ad haec commode perpetranda neque locus tibi deesset neque occasio, adhaec nullius hominis 
reprehensionem eo nomine incurreres; sed de omnibus bene merearis, omnes officiose iuves ac promoveas, 
quacunque ratione et ubicunque potes, tantum in hoc, ut Deo obedias, hac fiducia, eum ipsum omnia 329] haec 
largiter tibi compensaturum. Ita vides, quomodo primum praeceptum caput ac fons sit, unde reliqua omnia suam 
trahunt originem, quodque rursus omnia alia retro pertrahat ex se pendentia, ut et finis et principium uno 
indissolubili nodo colligata et copulata sint. 

330] Talia, inquam, operae pretium est, ut iuventuti nunquam non proponantur, monendo inculcentur et in 
memoriam assidue repetendo revocentur, ut non tantum fuste ac plagis, quemadmodum pecora rationis expertia, 
sed etiam in timore ac cultu Dei pia quadam ratione educentur. Quicunque enim haec considerant et animi seria 
quadam cogitatione perpendunt, esse videlicet haec non humanae rationis commenta, sed summae maiestatis 
mandata, quae tanta severitate contemptores eorum punire, contra vero factores eorum inaestimabilibus 
bonitatis suae divitiis remunerari velit: illi sua sponte ad faciendam Dei voluntatem satis erunt propensi. 331] 
Quare in veteri testamento non temere mandatum erat, ut decem praecepta omnibus inscriberentur parietibus, 
angulis et vestibus, non in hoc, ut tantum inscripta specianda circumferrentur, quemadmodum factitare Iudaei 
consueverant, sed ut citra intermissionem obversarentur oculis et memoriae occurrerent in omnibus nostris 
negotiis et actionibus. Sint 332] ergo cuique haec quotidiana exercitia et studia, in omnibus casibus, negotiis et 
officiis, ac si omnibus insculpta locis legenda occurrerent, quocunque oculorum aciem flexerit, imo potius 
ubicunque incesserit, aut presso vestitio steterit. Ita fiet, ut aeque et domi et foris erga vicinos semper 
sufficientem causam inveniamus decem praecepta exercendi, ut nemini ea incumbat necessitas illa procul 
petendi. 

333] Ex his omnibus iam facile existimare licet aut videre, quousque haec praecepta extollenda, aut quanti 
tandem facienda sint prae omnibus et operibus et ordinibus, qui doceri consueverunt. Hic enim confidenter 
dicere possumus, ut ad unum prodeant omnes sapientes et, quotquot sanctimoniae titulo superbiunt, num unum 
queant opus quamlibet pusillum producere, quod vel extremo horum praeceptorum opusculo aequiparandum sit, 
quod tanta severitate Deus a suis exigit et faciendum praecipit, tantam tamque intolerabilem transgressoribus 
interminatus iracundiam et contra factoribus adeo splendidas promissiones pollicitus, se nimirum inexhaustis 
benedictionis suae divitiis tantum non obruturum eos. Quocirca non iniuria haec praecepta omnibus aliis 
doctrinis anteferenda sunt, inque magno habenda pretio, tamquam thesaurus, quem a Deo accepimus, omnium 
pretiosissimus. 


Secunda Pars Catechismi. 


SYMBOLUM FIDEI. 

1] Hactenus Catechismi, hoc est, Christianae doctrinae, primam partem audivimus, in qua, quid facere, quid 
omittere nos Deus velit, vidimus. Hanc deinceps iusto ordine fides subsequitur, qua nobis summatim, quid a 
Deo nobis exspectandum et accipiendum sit, proponitur, atque ut paucis dicam, eundem nos 2] per omnia docet 
cognoscere. Quae eo nobis servire ac prodesse debet, ut id, quod praecepta exigunt, facere queamus, dum ea 
exigentibus praeceptis facere cogimur. Nam (ut supra dictum) adeo sublimis et alta eorum est constitutio, ut 
omnium hominum vires longe leviores sint et invalidiores, quam ut eandem possint assequi aut contingere et ei 
satisfacere. Eam ob rem nihilominus necessarium est hanc partem perdiscere quam priorem, ut sciamus, 
quomodo praeceptis satisfacere queamus, et unde tanta vis ac virtus 3] petenda aut impetranda sit. Etenim si 
propriis viribus divinis praeceptis satisfacere possemus, quemadmodum illis satisfaciendum 4] est, ed fide et 
precatione haud difficulter careremus. Prius vero quam eiusmodi et utilitas et necessitas fidei explanetur, initio 
sufficit pro rudibus plane, ut fidem per se comprehendant et intelligere discant. 

5] Principio theologi nostri fidem hactenus in duodecim articulos diviserunt; quamquam, si omnes 
particulae, quas tradit Scriptura et ad fidem referendae sunt, singulatim comprehenderentur, multo plures sunt 
articuli, sed neque tam paucis verbis satis significanter possunt exprimi. 6] Verumtamen ut quam facillime et 
simplicissime comprehendantur, veluti pueris tradendi sunt, totum fidei Symbolum tribus tantum principalibus 
articulis complectemur, iuxta tres divinitatis personas, ad quas omnia, quae credimus, referuntur et ordinantur, 
ita ut primus articulus, de Deo Patre, creationem explicet, secundus, de Filio, redemptionem, tertius, de Spiritu 



Sancto, sanctificationem. 7] Quasi fides quam brevissime tot verbis comprehensa esset: Credo in Deum Patrem, 
qui me creavit; credo in Deum Filium, qui me liberavit; credo in Spiritum Sanctum, qui me sanctificat. Unus 
Deus et una fides, verum tres personae, quare tres 8] etiam articuli et confessiones. Iam ergo ipsa fidei verba 
breviter percurremus. 

Articulus I. 

9] Credo in Deum Patrem omnipotentem, Creatorem coeli et terrae. 

10] Quaenam sit Dei Patris essentia, voluntas et opus, hisce verbis compendiosissime e adumbratum et 
propositum est. Cum enim decem praecepta docuerint non esse nisi unum Deum habendum et colendum, in 
quaestionem venire posset, quid Deus esset, quid operis faceret, quibus denique rebus laudandus sit aut 
depingendus, ut cognoscatur. Hoc iam sequens docet articulus, fidem nihil aliud esse quam responsionem 
quandam et confessionem Christianorum ad primum praeceptum ordinatam. 11] Velut puer interrogatus a 
quopiam: quemnam Deum habes, aut quid de illo compertum tenes? respondere possit: Primum quidem hoc 
Deus meus est, videlicet Pater, qui coelum ac terram condidit; extra hunc unum nullum alium Deum esse credo, 
praeter hunc enim nemo est, qui sua virtute atque potentia coelum ac terram possit condere. 

12] Ceterum pro doctis, et qui aliquam Scripturae cognitionem sibi paraverunt, ii tres articuli aliquanto 
fusius et locupletius declarari possunt inque tot partes dividi, quot verbis fidei Symbolum contextum est. Verum 
in praesentia pro novitiis scholasticis maxime cognitu necessaria indicasse sufficiat, nempe hunc articulum, ut 
diximus, ad rerum creationem pertinere, ut huic verbo innitamur: Creator coeli et terrae. 13] Quid ergo haec 
sibi verba volunt, aut his tu significari putas: Credo in Deum Patrem omnipotentem, Creatorem etc.? Responsio: 
Hoc significari puto et credo, me Dei esse creaturam, hoc est, quod ille mihi dederit quotidieque alat 
sustentetque corpus, animam, vitam, membra corporis, cum parva tum magna, omnes sensus, rationem, rationis 
usum virtutemque intelligentiae, ac deinceps cibum et potum, amictum, commeatum, uxorem, liberos, familiam, 
aedes, praedia etc. 14] Adhaec qui omnes creaturas ad vitae meae utilitatem et necessitatem servire mihi sinit, 
solem, lunam et sidera coelestis, diem et noctem, aerem, ignem, aquam, terram et omnes fructus terrae, quos sua 
fecunditate producit, volueres, pisces et omnia frumentorum et fructuum genera. 15] Insuper si quae sunt alia 
rerum corporalium et temporalium bona, ut est aequabilis reipublicae status et administratio, pax, tranquilla 
securitas. 16] Ita ut ex hoc articulo discamus, nostrum neminem vitam omniaque alia iam enumerata, et quae 
adhuc enumerari possent, a se habere neque retinere posse, quamlibet pusillum aut leve fuerit. Haec enim omnia 
nomine Creatoris comprehensa sunt. 

17] Praeter haec ingenue quoque confitemur Deum Patrem non solum haec omnia, quae habemus, 
possidemus, coramque oculis intuemur, nobis dedisse, sed quotidie etiam eius tutela nos ab omnibus malis atque 
periculis custodiri, omnes incommoditates, ruinas atque discrimina a nobis abigente et propulsante. Quae omnia 
mera humanitate et bonitate sua pellectus nobis immerentibus exhibet, tamquam lenis ac clemens Pater, cui nos 
curae sumus, ne quid mali aut adversi nobis accidat. 18] Verum ea verbosius persequi ad reliquas duas partes 
pertinet, ubi dicimus: Patrem omnipotentem . 

19] Ex his iam demonstrates facile evictum consequatur et colligitur, cum omnia, quae possidemus quaeque 
in coelo et in terra sunt, quotidie a Deo concessa sustententur et custodiantur debere nos eundem indesinenter 
diligere, laudibus extollere, agendisque gratiis acceptorum beneficiorum esse memores, et, ut uno verbo dicam, 
illi prorsus atque per omnia hisce gratuito datis muneribus servire, quemadmodum hoc ipsum decem praeceptis 
a nobis exigit et faciendum praecepit. 

20] Iam hic multis dicendum esset, si illustrare id quis vellet, quam pauci sint, qui hunc articulum credunt. 
Hunc enim omnes praetervolamus, audientes quidem et memorantes, sed nequaquam videntes aut animo ex 
pendentes, quid ipsa verba nobis non oscitanter aut somniculose expendendum proponant. 21] Quodsi enim 
haec ex animo crederemus, horum verborum iussa haud dubie capesseremus, neque tam superbe incederemus, 
insolenter intumescentes, quasi a nobismet ipsis aut nostra opera partis, vita, divitiis, potentia, dignitate, 
honoribus etc. frueremur, ut alii servitute nobis obnoxii nos pertimescere cogerentur, quemadmodum infelix ac 
perversus mundus factitare consuevit, qui in caecitate sua submersus est, omnibus bonis et muneribus divinitus 
datis tantum ad superbiam, avaritiam, voluptates et delicias turpissime abutens, neque Deum vel semel 
respiciens, ut illi gratias ageret, aut pro Domino ac Creatore suo eum agnosceret. 

22] Quocirca hic articulus omnes nos humiliare ac conterrere debebat, si haec vera esse certo et constanter 
crederemus: siquidem quotidie victi carnis affectibus peccamus oculis, auribus, manibus, corpore et anima, 
opibus atque divitiis, breviter omnibus rebus, quascunque possidemus. Praecipue vero illi, qui etiamnum 



impietate instigati divino Verbo repugnant ac reluctantur. Verumtamen Christiani hanc praerogativam habent, 
quod se Deo Creatori suo id debere agnoscunt, ut pro acceptis bonis ipsi serviant atque obtemperent, id quod 
mundus facere nescit. 

23] Proinde hic articulus nobis quotidie exercendus, menti infigendus et in memoriam subinde revocandus 
est in omnibus, quae eunque nobis obiiciuntur, quando vel bene et feliciter quae nobis eveniunt, vel quando e 
periculis et necessitatibus liberati emergimus, sicut Deus haec omnia nobis largitur et facit, ut in hoc certis 
experimentis animadvertentes discamus paternum eius erga nos animum et inaestimabilem caritatem. Ex hoc 
certe pectus incalescet et ad gratiarum actionem prompte agendam mirifice inflammabitur, ut omnibus eiusmodi 
rebus ad Dei laudem et gloriam utatur. 

24] Ita quidem paucissimis erutum atque expressum huius articuli sensum habemus, quantum simplicibus 
initio scire ac discere necesse est, et quid a Deo habeamus et acceperimus, et quid pro acceptis bonis eidem 
vicissim debeamus. Quae ingens et paene inaestimabilis est cognitio, thesaurus tamen multo praestantior. 
Etenim hic plane videmus, quomodo Pater cum omnibus creaturis se nobis tradiderit, quamque nos, quamdiu 
hac vita fruimur, rebus omnibus opulentissime instruat, praeterquam quod ineffabilibus et aeternis bonis per 
Filium suum se Spiritum Sanctum amplissima cumularit, ut in sequentibus audiemus. 

Articulus II. 

25] Et in Iesum Christum, Filium eius unicum, Dominum nostrum, qui conceptus est de Spiritu Sancto, 
natus ex Maria virgine, passus sub Pontio Pilato, crucifixus, mortuus et sepultus, descendit ad inferos [inferna], 
tertia die resurrexit a mortuis, ascendit ad [in] coelos, sedet ad dexteram Dei Patris omnipotentis, inde venturus 
est iudicare vivos et mortuos. 

26] Hoc loco secundam Divinitatis personam discimus cognoscere, ut videamus, quid praeter bona 
temporalia prius enumerata Deus nobis largiri soleat, nempe quomodo omnes bonitatis suae ac divitiarum 
thesauros semel nobis effuderit, nihilque sibi reliquum fecerit, quod nobis utendum fruendumque non 
impertierit. Iam hic articulus quoque late patet estque plane fecundissimus. Verum ut et hunc breviter ac 
pueriliter discutiamus, unum verbum sumemus, quo totius rei summam complectemur, nempe (sicut dictum est) 
ut ex hoc discamus, quomodo per Christum ab omni maledictione liberati simus, quod hisce verbis nititur: Et in 
Iesum Christum, Filium eius unicum, Dominum nostrum etc. 

27] Iam ergo interrogatus a quopiam: Quid credis in Secundo Articulo de Iesu Christo? ad hunc modum 
responde paucissimis: Ego credo Iesum Christum, verum Dei Filium, Dominum meum esse factum. Quid hoc 
sibi vult: fieri Dominum? Hoc est, quod me liberarit sanguine suo a peccatis, diabolo, morte et omni exitio. 

Ante enim neque regem habebam, neque dominum, sed sub diaboli potestate atque imperio captivus tenebar, ad 
mortem condemnatus inque peccatis ac caecitate irretitos. 

Iam enim a Deo creati cum omnis 28] generis inaestimabilia bona a Patre accepissemus, venit diabolus, 
nostrae felicitati invidens, et nos suis technis in apertam Dei rebellemque inobedientiam, mortem et omnia 
pericula pertractos iniecit, adeo ut in eius indignatione faceremus, perpetuae damnationi adiudicati, veluti culpa 
nostra promerueramus. 29] Hic nulla erat amplius relicta aut spes recuperandae gratiae aut consilium 
adipiscendae salutis aut auxilium placandi Patris aut consilium ignoscendi delictis donec ille immortalis Patris 
immortalis Filius calamitosam miseriam et exitium nostrum sua profundissima bonitate miseratus de coelo 
nobis opem laturus descendit, nosque ab omni et peccati et mortis ac diaboli captivitate in 30] libertatem 
adoptionis suae asseruit. Ita quidem omnium illorum tyrannorum atque exactorum potestas profligata et 
oppressa est, quorum in locum successit Iesus Christus, vitae, iustitiae, salutis, iustificationis ac omnium 
bonorum Auctor et Dominus, qui nos miseros, aerumnosos peccatores ex inferorum faucibus eripuit, asseruit 
inque libertatem vindicavit, irati Patris favorem et gratiam placata indignatione conciliavit ac tamquam 
possessionem suam in tutelam suam nos suscepit, ut nos per suam iustitiam, sapientiam, potestatem, vitam et 
beatitatem regat et gubernet. 

31] Sit itaque haec huius articuli summa, ut haec vocula Dominus simplicissime tantum significet atque 
Salvator seu Redemptor, hoc est, qui a diabolo ad Deum, e morte ad vitam, a peccatis ad iustitiam reduxit, in 
quibus et nos conservat. Porro reliquae huius articuli partes, ordine semet consequentes, nihil faciunt aliud, 
quam quod talem redemptionem per Christum nobis partam declarant ac exprimunt, quomodo et per quem 
confecta sit, hoc est, quanti Christum constiterit, et quid pro ea impetranda insumpserit, ut nos lucrifaceret 
suaeque ditioni subiiceret, nempe quod homo factus et e Spiritu Sancto ac Maria virgine sine omni labe peccati 
conceptus et natus sit, ut esset peccati Dominus; adhaec passus, mortuus et sepultus, ut pro me satisfaceret 



meamque culpam, quae mihi luenda fuerat, persolveret, non auro neque argento, sed proprio et pretioso suo 
sanguine; et haec omnia, non ob aliam rem ullam, quam ut meus fieret Dominus. Neque enim sui gratia harum 
rerum quidquam fecit aut opus habuit. Post id iterum surrexit devicta atque absorpta morte, ac denique coelos 
conscendit, suscepta imperii administratione, sedens ad dexteram Patris, ut diaboli ac omnes potestates ad illius 
pedes proiectae obedire cogantur, donec nos in die novissimo prorsus ab hoc pravo saeculo, diabolo, morte, 
peccatis liberatos separet ac segreget. 

32] Ceterum hasce partes singillatim tractare huic compendioso et pro pueris instituto sermoni non convenit, 
sed prolixis concionibus, quae per totius anni circulum habentur, praesertim iis temporibus, quae talibus 
prolixiore sermone tractandis destinata sunt, de nativitate, passione, resurrectione, ascensione Christi etc. 

33] Quin etiam totum evangelium, quod praedicamus, eo tendit, ut hunc articulum probe percipiamus, ut in 
quo totius salutis et felicitatis nostrae summa sita est, quemque ob usum et fecunditatem suam longe lateque 
patentem nunquam satis perdiscere possumus. 

Articulus III. 

34] Credo in Spiritum Sanctum, sanctam ecclesiam catholicam, communionem sanctorum, remissionem 
peccatorum, carnis resurrectionem et vitam aeternam. Arnen. 

Hunc articulum non alio commodius 35] quam, sicut dictum, ad sanctificationem referre possum, quod 
videlicet per hunc Spiritus Sanctus eiusque officium, nempe quod sanctificet, adumbretur et depingatur. Quare 
huic verbo nitendum est: Credo in Spiritum Sanctum, quod tam stricte et breviter comprehensum sit, ut aliud 
habere nequeamus. 36] Sunt enim alioqui multiplices in Scriptura spiritus, veluti humani, coelestes et mali 
spiritus. Verum enim vero Spiritus Dei solus Sanctus Spiritus dicitur, hoc est, qui nos sanctificavit et adhuc 
sanctificat. Nam quemadmodum Pater creator, Filius redemptor aut salvator dicitur, ita quoque Spiritus Sanctus 
ab officii sui opere sanctus aut sanctificator 37] dicendus est. Quae vero huius sanctificationis est ratio? 
Respondeo: quemadmodum Filius dominium suum, quo nos sibi peculiariter vindicavit, per suam nativitatem, 
mortem, resurrectionem etc. consequitur, ita quoque Spiritus Sanctus sanctificationis munus exsequitur per 
sequentia, hoc est, per communionem sanctorum aut ecclesiam Christianorum, remissionem peccatorum, carnis 
resurrectionem et vitam aeternam. Hoc est, primum nos ducit Spiritus Sanctus in sanctam communionem suam, 
ponens in sinum ecclesiae, per quam nos docet et Christo adducit. 

38] Siquidem neque ego neque tu quidquam de Christo scire possemus, aut in eum credere aut pro Domino 
consequi, nisi per evangelii praedicationem Spiritus Sancti opera nobis offerretur et ultro donaretur. Opus 
quidem ipsum completum est. Christus enim thesaurum nobis impetravit et peperit sua passione, morte et 
resurrectione etc. Verum si in occulto manens delitesceret, nec quisquam aliquid de eo exploratum haberet, 
nemini esset usui, sed plane inutilis et deperditus. Ne ergo eiusmodi thesaurus sepultus iaceat, sed eo in usum 
verso fruantur homines, Deus Verbum suum emisit praedicandum et invulgandum omnibus, in quo Spiritum 
Sanctum largitus est, ut eiusmodi thesauri nos 39] faceret compotes. Quare sanctificare nihil aliud est, quam ad 
Christum adducere, ad suscipiendum bona per Christum nobis parta, ad quae per nosmet ipsos nunquam 
pervenire possemus. 

40] Iam ergo quam fieri potest significantissime, hunc articulum disco intelligere, ut interrogatus, quid hisce 
verbis significari putas Credo in Spiritum Sanctum? prompte respondere possis: Credo Spiritus Sancti opera me 
sanctificari, cui rei nomen eius 41] testimonio est. Qua autem re illud facit, aut qua ratione quove medio ad hoc 
utitur? Responsio: Per Christianorum communionem, remissionem peccatorum, carnis resurrectionem et vitam 
aeternam. 42] Primum enim singularem in mundo communionem obtinet; haec mater est, haec quamlibet 
Christianum parturit ac alit per Verbum, quod Spiritus Sanctus revelat et praedicat, et per quod pectora illuminat 
et accendit, ut Verbum accipiant, amplectantur, illi adhaerescant inque eo perseverent. 

43] Ubicunque enim gentium Spiritus Sanctus Verbum Dei praedicare non sinit inque corde excitat, ut 
accipiatur, ibi frustra est ac deperditum, quemadmodum dominante papatu accidit, ubi fides prorsus neglecta et 
obscurata iacuit, nemo Christum pro Domino cognovit, neque Spiritum Sanctum pro eo, qui sanctificaret, 
habuit, hoc est, nemo credidit Christum eum esse Dominum, qui sine operibus et meritis nostris tantum 
thesaurum nobis peperisset, nosque Patri reconciliasset. 44] Et quid tandem in causa fuit? Hoc scilicet, quod 
Spiritus Sanctus praesto non fuerit, qui talia de Christo revelasset et praedicare sivisset; verum homines et mali 
daemones praesto fuerunt, qui docuerunt propriis operibus consequendam esse salutem et irati 45] Patris 
gratiam impetrandam. Eam ob rem neque Christianorum fuit Communio. Ubi enim de Christo nihil docetur, ibi 



neque ullus est Spiritus Sanctus, qui Christianorum communionem solet constituere, convocare ac in unum 
cogere, citra cuius opem et operam nemo ad Christum Dominum pervenire potest. 

46] Haec quidem de summa huius articuli sufficiant. Cum vero partes ac membra in eo enumerata pro captu 
simplicium non omnino clara sint, ea quoque paucis percurremus. 

47] Sanctam Christianorum ecclesiam communionem sanctorum fides nominat. Utrumque enim idem 
coniunctam significat. Olim vero alterum adiectum non erat, planeque male et inepte lingua nobis vernacula 
expositum est. Quodsi significanter enuntiandum esset, Germanico sermone prorsus aliter proferendum foret. 
Siquidem haec vox ecclesia proprie nihil aliud quam congregationem significat. 48] Porro nos Germani hanc 
dictionem Kirche usurpare consuevimus, quam simplices non de congregata multitudine, sed de consecratis 
templis aut aedificiis intelligunt. Tametsi sacra domus ecclesia dicenda non est, nisi propterea quod hominum 
multitudo in ea convenire soleat. Nos enim, qui convenimus praecipuum locum confluendi nobis delegimus, 
atque ita domui secundum multitudinem nominis quoque appellationem imponimus. 

Ita haec Gennanica vocula Kirche proprie nihil aliud significat quam congregationem, neque vox Germana 
est, sed Graeca, sicut etiam SE KK^qaia, Illi enim sua lingua Knpiav, quemadmodum Latini curiam, nominant. 
Quamobrem recto Germanorum sermone Christianorum communio seu congregatio (eine christliche Gemeinde 
oder Sammlung ) aut omnium optime et clarissime sancta Christianitas ( eine heilige Christenheit ) dicenda fuerat. 

49] Ita quoque haec dictiuncula communio, quae alteri annexa est, non Gemeinschaft, sed Gemeinde 
interpretanda fuerat. Neque aliam ob rem, quam interpretandi gratia, priori adiecta est, qua quispiam haud dubie 
exponere voluit, quid Christianorum esset ecclesia. Pro quo nostri, qui et Germanae et Latinae linguae iuxta 
imperiti fuere, transtulerunt Gemeinschaft der Heiligen, cum tamen nulla Germanorum lingua ita loquatur aut 
intelligat. Verum recta et genuina Germanorum lingua vertenda erat: eine Gemeinde der Heiligen, sanctorum 
communio, hoc est, eiusmodi communio, in qua nonnisi sancti versantur, aut adhuc significantius, eine heilige 
Gemeinde, 50] hoc est, sancta communio. Haec ideo dico, ut verba sane et recte intelligantur, cum haec 
consuetudo usque adeo usu recepta inveteraverit, ut vix unquam ex hominum animis evelli possit et statim 
haeresin esse oporteat, ubi verbulum aliquod immutatum fuerit. 

51] Huius autem appendicis haec summa est: Credo in terris esse quandam sanctorum congregatiunculam et 
communionem ex mere sanctis hominibus coactam, sub uno capite Christo, per Spiritum Sanctum convocatam 
in una fide, eodem sensu et sententia, multiplicibus dotibus exornatam, in amore tamen unanimem et per omnia 
concordem, sine sectis 52] et schismatibus. Horum me quoque partem et membrum esse constanter credo, 
omnium bonorum, quaecunque habent, participem ac municipem, Spiritus Sancti opera eo perductum, iisdem 
uno corpore unitum, per hoc, quod Verbum Dei audierim atque etiamnum audio, quod principium est in hanc 
communionem ingrediendi. Ante enim, quam ad hanc pervenimus, penitus sub potestate eramus diaboli, ut ii, 
quibus de Deo ac Christo prorsus nihil comperte exploratum fuerat. 53] Quin etiam Spiritus Sanctus a 
sanctorum communione seu Christianitate non discedit, sed cum ea usque ad consummationem saeculi 
perseverat, per quam nos adducit, eiusque in hoc utitur adminiculo, ut Verbum praedicet atque exerceat, per 
quod sanctificationem efficit, communionem amplificans, ut quotidianis incrementis crescat et in fide eiusque 
fructibus, quos producit, corroborata fortis evadat. 

54] Praeterea cernimus etiam nobis in hac Christianitate esse remissionem peccatorum propositam, quae fit 
per sacramenta et absolutionem ecclesiae, adhaec multiplices totius evangelii sententias, bonae spei ac 
consolationis plenissimas. Quare huc ea pertinent, quae de sacramentis et deinde de sacramentorum usu atque 
praestantia tradenda sunt et in summa totum evangelium ac omnia Christianitatis officia, quae, ut assidue 
exerceantur et sedulo, summe necessarium est. Etenim quamquam Dei gratia per Christum impetrata est et 
sanctificatio per Spiritum Sanctum facta, per Verbum divinum in unitate ecclesiae catholicae, nunquam tamen 
nos a peccatis sumus vacui, et hoc carnis nostrae gratia, quam adhuc adhaerentem humeris nostris 
circumferimus. 

55] Quocirca omnia in Christianitate eo adornata sunt, ut quotidie meras peccatorum condonationes 
auferamus, et verbis et signis ad hoc constitutis, ad consolandam et erigendam conscientiam, quamdiu in hac 
vita futuri sumus. Ita facit Spiritus Sancti gratia, ut, quamquam peccatis simus contaminati, non tamen nobis 
noceant in Christianitate constitutis, ubi nihil aliud quam assidua et indesinens est peccatorum remissio, cum 
quam nobis Deus largitur, tum qua nobis inter nos vicissim utimur, ignoscentes, sufferentes et erigentes nos 
invicem. 



56] Sed etiam extra hanc Christianitatem, ubi huic evangelio locus non est, neque ulla est peccatorum 
remissio, quemadmodum nec ulla sanctificatio adesse potest. Quocirca ab hac ecclesia omnes ii semet sua 
sponte abalienarunt, qui non per evangelii gratiam et peccatorum condonationem, sed propriis operibus 
sanctificationem quaerunt ac venantur ac promereri contendunt. 

57] Sed enim in hoc, quando sanctificationis opus inchoatum est et quotidie augetur, exspectamus, ut haec 
nostra caro cum omnibus suis sordibus et vitiis abolita et sepulta computrescat, verum praeclare et magnifice 
iterum prodeat et exsurgat a mortuis ad perfectam et absolutam sanctitatem, nova atque 58] immortali vita 
animata. Iam enim tantum ex dimidio puri ac sancti sumus, ut Spiritus Sanctus subinde habeat, quod divini 
Verbi praedicatione in nobis eluat ac purificet, tum in dies singulos remissionem peccatorum distribuat, usque 
in futuram vitam, ubi remissioni locus non erit amplius, sed homines in universum ab omni peccatorum 
contagio puri et sancti, pleni omni probitate atque iustitia, subtracti et liberati a peccatis, morte et omni exitio, in 
novam, perpetuam, glorificatam et transfiguratam vitam traducentur. 

59] Ecce, haec omnia Spiritus Sancti sunt officia et opera, ut hic in terris sanctificationem exordiatur, 
eandemque quotidie per haec duo augeat, nempe per sanctorum ecclesiam et peccatorum remissionem. Porro 
ubi iam soluti in cinerem computruerimus, hoc ipsum in momento oculi plene absoluturus est et purificaturus, in 
qua perpetuo nos retinebit duobus articulis posterioribus. 

60] Quod autem hic ponitur {Auferstehung des Fleisches, carnis resurrectionem ), ne hoc quidem valde apte 
et bene lingua nostra vernacula expressum est. Etenim carnem audientes non ulterius cogitamus quam de 
macello. Verum recte et genuine loquendo Germanice diceremus Auferstehung des Leibes oder Leichnams, hoc 
est, corporis resurrectionem. Attamen res est momenti non magni, dummodo verborum sensum recte 
percipiamus. 

61] Iam hic ille est articulus, cuius opus semper fervere debet et efficax persistere. Rerum enim creationem 
accepimus, sed et redemptionem iam effectam habemus. Porro autem Spiritus Sanctus citra intermissionem 
nobis sanctificandis opus suum perficit usque in extremum diem, ad quod communionem destinat, per quam 
omnia facit et loquitur. 62] Nondum Christianos suos omnes coegit, neque remissionis distribuendae officio 
prorsus perfunctus est. Eam ob rem in hunc credimus, qui quotidie nos divini Verbi praedicatione attrahit et 
adsciscit, fidemque impertit, auget atque corroborat per Verbum illud et remissionem peccatorum, ut nos his 
omnibus perfecte absolutis, nobisque iisdem constanter adhaerentibus et mundo ac omnibus periculis iam 
mortuis, denique prorsus per omnia sanctos faciat, id quod iam per Verbum in fide exspectamus. 

63] Ecce, hoc loco totam Divinitatis essentiam, voluntatem et operationem verbis equidem admodum 
brevibus, attamen opulentis et fecundis, artificiose depictam habes, in quibus omnis nostra sapientia sita est, 
omnem humanam sapientiam, rationem ac sensum longe lateque excedens ac superans. Nam universus mundus, 
quamquam sedula pervestigatione iam inde ab initio elaborarit, quidnam Deus esset, aut quid haberet animi, seu 
cui operi intentus esset, nihil tamen harum rerum unquam intelligentia aut ratione assequi potuit; hic vero omnia 
haec copiosissime in numerato 64] habes. Hic enim ipse in omnibus tribus articulis profundissimam abyssum 
paterni sui pectoris et meras ardentissimi et ineffabilis amoris sui flammas manifestavit reservavitque. Quippe 
ob id ipsum nos creavit, ut nos redimeret et sanctificaret, et praeterea, quae nobis possidenda et utenda subiecit, 
quaecunque uspiam in coelo et in terra cernuntur, Filium quoque suum et Spiritum Sanctum nobis largitus est, 
per quos nos ad se 65] attraheret. Neque enim unquam (ut supra ostensum est) eo propriis viribus pervenire 
possemus, ut Patris favorem ac gratiam cognosceremus, nisi per Iesum Christum, Dominum nostrum, qui 
paterni animi erga nos speculum est, extra quem nihil nisi iratum et truculentum videmus iudicem. Sed neque de 
Christo quidquam scire possemus, si non per Spiritum Sanctum nobis revelatum esset. 

66] Proinde ii articuli nostrae fidei nos Christianos ab omnibus aliis, qui sunt in terris, hominibus separant. 
Quicunque enim extra Christianitatem sunt, sive gentiles sive Tureae sive Iudaei aut falsi etiam Christiani et 
hypocritae, quamquam unum tantum et verum Deum esse credant et invocent, neque tamen certum habent, quo 
erga eos animatus sit animo, neque quidquam favoris aut gratiae de Deo sibi polliceri audent aut possunt, 
quamobrem in perpetua manent ira et damnatione. Neque enim habent Christum Dominum, neque ullis Spiritus 
Sancti donis et dotibus illustrati et donati sunt. 

67] Ex hoc iam clare vides et cognoscas fidem longe aliam esse doctrinam, quam sunt decem praecepta. 

Nam haec docent quidem, quid faciendum sit, illa vero indicat, quid Deus nobis fecerit et praestiterit. Decem 
praecepta alioqui etiam omnium hominum cordibus inscripta sunt, ceterum fides nulli humanae sapientiae est 
comprehensibilis, sed a solo Spiritu Sancto tradenda et docenda est. 68] Eam ob rem praeceptorum doctrina 



nondum ullum Christianum facit. Semper enim Dei ira atque indignatio nobis incumbit, quamdiu servare 
nequimus, quod Deus praeceptis suis a nobis exigit. Haec vero, nempe fidei doctrina, meram gratiam secum 
apportat, et haec iustos Deoque nos acceptos facit. 69] Per huius doctrinae cognitionem amorem ac voluptatem 
Dei praeceptorum faciendorum consequimur, videntes hic, quomodo Deus prorsus se nobis tradiderit cum 
omnibus, quae possidet, ut praesente ope et auxilio in perficiendis praeceptis nos sublevet, Pater quidem 
omnibus suis creaturis, Christus vero omnibus suis operibus, porro autem Spiritus Sanctus omnibus suis 
dotibus. 

70] Haec quidem in praesentia de fide, fundamenti pro simplicibus locandi gratia, dicta sufficiant, ne 
obruantur multitudine, ut huius rei intellecta iam probe summa ipsi postea hanc rem latius indagent et, quidquid 
in Scripturis didicerint, huc referant, ac subinde locupletiorem intellectum quotidianis incrementis 
consequantur. Quotidie enim haec, quamdiu hic vivimus, docentes et discentes vix unquam satis discemus aut 
docebamus. 


Tertia Catechismi Pars. 


ORATIO DOMINICA. 

1] Hactenus audivimus, quid nobis cum faciendum tum credendum sit, quibus in rebus optima et felicissima 
vita sita sit. Sequitur iam deinceps pars tertia, docens, quomodo 2] orandum sit. Cum enim ita nobiscum 
comparatum esse videamus, ut nemo hominum decem praecepta plene et perfecte servare queat, tametsi credere 
inceperit, et diabolus huic nostro conatui summo studio, una cum mundi ac propriae carnis nostrae illecebris, 
obluctetur ac renitatur, nihil perinde necessarium est, quam ut assiduis precibus divinas aures fatigemus et 
obtundamus, ut fidem et praeceptorum satisfactionem nobis largiri, sustentare atque adaugere, tum et quidquid 
ad eam nobis impedimento est, omne 3] hoc e medio tollere dignetur. Sed enim, ne nobis obscurum foret, quid 
et quomodo orare debeamus, Dominus noster, Iesus Christus, ipse nos rationem et verba orandi docuit, 
quemadmodum mox audiemus. 

4] Prius tamen, quam ipsam orationem particulatim tractandam aggrediamur, vehementer operae pretium 
esse videtur, homines ad orandum ostensis nonnullis argumentis et persuasionibus hortari et provocare, veluti 
Christus quoque et apostoli fecisse leguntur. 5] Et hoc quidem primo loco recensendum est, ut non ignoramus 
divini praecepti iussu nobis orandum esse. Ita enim in secundo praecepto audivimus: Non assumes nomen 
Domini Dei tui in vanum , quibus verbis hoc simul exigitur, ut sanctum Dei nomen laudemus, idemque in 
omnibus necessitatibus precando invocemus. Invocare enim nihil aliud est, quam preces ad 6] Deum fundere, ita 
ut severe atque adeo serio praeceptum sit, quam omnia alia minaciter interdicta: non habendos esse alienos 
deos, non occidendum, non furandum etc., ne quis temere in eam opinionem veniat, ut existimet, perinde esse, 
oret necne; quemadmodum nonnulli crassi et inculti homines factitare consueverunt, in eiusmodi cogitationes 
descendentes: Quid vero multis orarem, cum nesciam, num Deus preces meas curet et audiat necne? Quodsi non 
oravero, oret alius. Ex quo tandem in eam consuetudinem deveniunt, ut nunquam quidquam orent, praetexentes 
tandem suae pigritiae aut ignavae impietati potius, nos falsas et hypocriticam oratiunculas reficere, quasi vero 
nos unquam docuissemus, non esse orandum. 

7] Quamquam hoc diffiteri non possumus, eas orationes, quae hactenus factae sunt, stentoreis clamoribus in 
ecclesiis vociferando et tonando etc., non fuisse orationes. Eiusmodi enim res externae, ubi harum rectus est 
usus, puerorum, scholasticorum ac simplicium esse possunt exercitia, legendo aut cantando consistentia, proprie 
tamen orationes aut 8] preces existimandae non sunt. Sed enim hoc denique orare dicitur, quemadmodum 
secundum praeceptum docet, Deum tempore necessitatis invocare. Hoc a nobis exigit, neque res est nostri 
arbitrii, verum orare debemus et cogimur, si modo Christiani perhiberi volumus, aeque atque parentibus et 
magistratibus omnibus obedientiae officiis obtemperare cogimur. Siquidem invocando et precando nomen 9] 

Dei colitur et utiliter usurpatur, quemadmodum enim hoc non valet, si filius ad patrem diceret: Quid Deus 
meam obedientiam curat, et quid commodi mea tibi praestare potest obedientia? Ego vadam facturus, quod 
potero, perinde est, sive morigerus sim necne. Verum hic exstat praeceptum Dei; velis, nolis, facias oportet. Ita 
quoque hic, ut omittas aut facias, in tuo arbitratu situm non est, sed omnino orandum est, nisi Dei iram et 
indignationem incurrere velis. 

10] Atque haec diligenter et ante omnia sunt notanda, ut his reprimamus et expellamus cogitationes, quibus 
ab orando abstrahimur et deterremur, quasi parum [parvi] momenti res sit non orare, aut quasi, ut orent, 



mandatum sit iis tantum, qui sanctitate excellant et in maiore apud Deum gratia sint quam nos; quemadmodum 
humanum cor tam desperatum et natura perversum esse experimur, ut semper Deum fugiat et cogitet Deum 
aversari nostras preces, cum simus peccatores et nihil aliud quam iram meriti 11 ] simus. Ad has cogitationes 
repellendas rursum dico hoc praeceptum nobis esse considerandum, ut ad Deum convertamur, ne ista 
inobedientia gravius eum irritemus. Hoc enim mandato (ut scilicet oremus) satis ipse ostendit se non velle nos et 
preces nostras reiicere, a se abigere et pellere, etiamsi simus peccatores, sed magis allicere ad se, ut coram ipso 
humiliemur et nostras miserias et aerumnas ipsi aperiamus, et gratiam opemque eius imploremus. Hinc in 
Scriptura Sacra legitur Deum etiam irasci iis, qui propter peccata sua percussi et puniti ad Deum converti et 
oratione sua irae eius se quasi opponere et gratiam implorare noluerunt. 

12] Ex hoc iam ita collige ac cogita, cum tantopere nobis iniunctum sit, ut oremus, ne quo modo quispiam 
suas preces contemnat, sed magni aestimet et magnifice de illis sentiat. 13 ] Ac subinde similitudinem ex aliis 
praeceptis petas. Puer nequaquam suam erga parentes obedientiam leviter ducere debet, verum semper cogitare: 
Hoc opus obedientiae est, et quidquid facio, non alio animo facio, quam quod in obedientia et praecepto Dei 
versor, cui inniti possum, atque hoc ipsum magni pendere, non quidem meae dignitatis gratia, sed propter 
praeceptum. Ad eundem plane modum et hic, quidquid et pro quacunque re Deum oraverimus, ita intuendum 
est, quasi a Deo exactum inque eius obedientia factum, atque ita cogitare oportet: Quantum ad me quidem 
attinet, haec oratio nullius est habenda momenti aut pretii, quia peccator sum; verum ob id respuenda non est, 
cum Deus orare mihi praeceperit. Ita cuique, quamcunque tandem rem precibus impetrare statuit, semper ad 
Deum huius praecepti obedientia veniendum est. 

14 ] Quocirca omnes homines per Christum obtestamur et hortamur, quam fieri potest diligentissime, ut haec 
denique nobis cordi sint, neve ullo pacto nostras orationes tamquam rem nihili aspernemur. Ita enim hactenus in 
mali genii nomine docti sunt homines, ut nemo harum rerum ullam curam susceperit, aestimaritque satis 
superque actum esse, modo opus orandi factum esset; Deus hoc exaudiret necne, non magnopere laborabatur. 
Sed hoc est orationem et invocationem nauci facere, aut loqui ventis ac litori, ita nequaquam murmurando; ob id 
inutilis 15 ] quoque et infrugifero fuit oratio. Eius enim generis cogitationibus conturbamur et absterremur: Ego 
quidem sanctus non sum neque satis dignus; quodsi tanta probitate ac vitae sanctimonia praecellerem, ut divus 
Petrus aut Paulus, libenter orare vellem. Sed procul hinc aufer ex animo istiusmodi cogitationes. Nam hoc ipso 
praecepto, quo Paulus orare iussus est, etiam nos orare iubemur. Neque minus in mei gratiam quam eius hoc 
secundum praeceptum constitutum est, ut non liceat illi sanctius iactare praeceptum aut praestantius. 

16 ] Quare ita tibi dicendum est: Meae preces, quas ad Deum fundo, nihilo sunt deteriores aut profaniores aut 
Deo minus acceptae, quam fuere Pauli et omnium etiam sanctissimorum. Ratio est: Perlibenter illis, quantum ad 
personam attinet, cedam vitae sanctimonia, verum praecepto nequaquam. Certum enim habeo Deum 
nequaquam orationem personae gratia respicere, sed propter verbum suum atque obedientiam sibi praestitam 
atque exhibitam. Ei enim praecepto, cui omnes sancti orando innixi sunt, ego quoque precans innitor, adhaec 
eadem ipsa precor, quae ipsi omnes ad unum precantur aut precati sunt. 

17 ] Haec quidem prima huius exhortationis pars sit et omnium maxime necessaria, ut omnis nostra oratio 
divinae obedientiae innitatur, nullo nostrae personae respectu, sive iusti simus sive peccatores, digni an indigni. 

18 ] Et sciendum est Deum nullo modo aeque laturum, ut ista in iocum convertantur, sed graviter nos et acerbe 
puniturum, si segnes in orando fuerimus, non secus ac omnem aliam inobedientiam punire solet; deinde, quod 
nostras preces frustra ac temere effundi non patietur. Si enim te audire nollet, ut orares, nunquam tam severe tibi 
praecepisset. 

19 ] Alterum, quod nos ad orandum hoc impensius instigare debebat, hoc est, quod Deus orationi quoque 
promissionem adiunxerit, pollicitus certo fore, quidquid orantes petierimus, quemadmodum hoc testatur 
Psalmus 50, 15: Invoca me in die tribulationis, et eripiam te. Et Christus Matth. 7, 7: Petite et dabitur vobis etc. 
Quicunque enim petit, accipit. 20 ] His utique promissionibus pectora nostra excitanda erant et inflammanda, ut 
cum voluptate et amore Deum invocaremus, cum ipse suomet verbo testatum faciat, sibi nostras orationes 
impense placere easque exauditum iri, ne ipsi eas respuamus aut nihili pendamus, in incertum orantes. 

21] Haec igitur illi potes obiicere, ita dicens: Venio ad te, carissima Pater, oratum, non quidem ex proprio 
arbitrio aut proposito aut propria dignitate adductus, sed tuo praecepto ac promisso incitatus, quae mihi 
nequaquam mentientur. Iam qui tali promissioni fidem non habet, iterum sciat se Deum ad iracundiam 
provocasse, ut qui summa eum afficit contumelia ac mendacii insimulat. 



22] Praeter haec etiam hoc ipso ad orandum non mediocriter pellicendi et pertrahendi essemus, quod Deus 
iuxta praeceptum et promissionem etiam antevertit nos, ipse verba ac modum orandi nobis praescribens, se 
velut praemansum in os inserens, quomodo et quid nos orare oporteat, ut videamus, quam amanter necessitas 
nostra sibi curae sit, neque ullo pacto dubitemus nostras orationes sibi 23] placere, easque certo exaudiri. Quare 
sane dominica seu ab ipso Domino praescripta nobis oratio longe antecellit omnes reliquas, quas ipsi excogitare 
possemus. Etenim in his conscientia semper futura esset in dubio atque dictura: Oravi quidem, ceterum ignoro, 
quomodo illi placuerit, aut num legitimum modum ac mensuram orandi assecutus sim. Quapropter hac nobilior 
in terris non potest inveniri precatio, cum tam praeclara habeat testimonia, quod Deo tam ex animo arrideat, pro 
qua totius orbis divitias commutare non debeamus. 

24] Quin etiam eam ob rem certis verbis praescripta est, ut videamus et in animum revocemus necessitatem, 
qua ad indesinenter orandum adigendi et impellendi essemus. Etenim qui orare voluerit, necessum est, ut is 
aliquid apportet, exponat et nominatim perstringat, quod petiit; quod nisi fit, non potest dici precatio. 

25] Merito itaque reiecimus omnium monachorum ac sacrificorum hactenus factas orationes, qui diu quidem 
ac noctu laboriose admodum ululant et murmurant, at interim nullus eorum unquam vel pro titivillitio orare 
decrevit, et si in unum locum omnes ecclesiae rudentium asinorum officinae una cum toto omnium religiosorum 
examine congregarentur, non possent non fateri se nunquam ex corde vel pro minima vini guttula Deum orasse. 
Neque enim quisquam illorum unquam aut Dei obedientia adductus aut fide promissionis pellectus orare statuit, 
neque ullam necessitatem intuitus est, sed non ultra cogitavit (quando preculae vel optime demurmuratae sunt), 
quam bonum opus facere, quo diurnum pensum Deo persolveret, ut qui non ab eo accipiunt, sed tantum illi dare 
volunt. 

26] Ceterum ubi oratio, recte instituta esse debet, necessum est, ut seria sit precatio, ut quis necessitatem 
sentiat, qua premitur et ad invocandum et clamandum impellitur. Atque ita demum fit, ut recta, quemadmodum 
par est, ad Deum fundatur oratio, ut nullo doctore opus sit, quomodo aliquis ad orandum se praeparet aut unde 
devotionem hauriat. 27] Necessitatem vero, quae cum pro nobis tum pro aliis nobis cordi esse debet, abunde 
satis in oratione a Christo nobis praescripta invenies, quae etiam ad hanc rem nobis servire debet, ut ex illa 
necessitatis saepe admoneamur, ne ad orandum segnes reddamur. Sunt enim non parum multa, quae desunt 
nobis omnibus; hoc tamen unum cum primis in omnibus desideratur, quod nemo nostrum ea videat aut sentiat. 
Quare Deus a nobis hoc summe contendit, ut eam necessitatem, qua premeris, orans conqueraris atque exponas, 
non quod ignoret ipse, verum ut tu cor tuum accendas ad impensius ac fortius petendum, utque sinum pallii tui 
saltem quam latissime distendas et aperias ad multa percipiendum. 

28] Quocirca statim a pueritia assuescere conveniebat, ut quisque privatim pro sua necessitate, quamcunque 
tandem sibi obiectam persentisceret, tum etiam pro abis hominibus, quibuscum versatur, quotidie precaretur, 
veluti pro concionatoribus, magistratibus, vicinis, familia et aliis; semperque Deum (ut dictum est) sui praecepti 
promissionisque admoneret, nihil haesitans eundem suas preces 29] exauditurum. Haec propterea dico, 
perlibenter enim velim, ut his probe perceptis homines iterum recte orare perdiscerent, neque tam horridam et 
incultam atque ab omni devotionis affectu alienam vitam viverent, a qua in dies singulos ad precationes 
faciendas ineptiores evadunt, quod et diabolus anxie desiderat, omnibus viribus eo instigans et iuvans; neque 
enim obscure sentit, quantum detrimenti sibi afferre soleat oratio fervens et sedula. 

30] Hoc enim scire debemus, omnem tutelam ac defensionem nostram unice adeo in oratione sitam esse. 
Multo enim viribus imbecilliores sumus, quam ut cum diabolo eiusque sociis auxiliaribus nos infestantibus 
aequo Marte depugnare queamus, adeo ut nos profligatos tantum pedibus conculcare possent. Ideo nobis 
impense danda est opera, ut ea arma manibus arripiamus, quibus instructi 31] Christiani diabolo queant 
resistere. Quid enim putas hactenus tam magnas res effecisse, inimicorum, nostrorum consiliis discutiendis, 
insidiis detegendis, caedibus tollendis, seditionibus clanculariis opprimendis et exstinguendis, quibus diabolus 
nos una cum evangebo penitus opprimere cogitabat, nisi aliquot proborum ac piorum hominum obstitisset oratio 
ac tamquam murus aeneus se interposuisset et nos defendisset? Alioqui et ipsi adversarii nostri longe 
cruentiorem tragoediam vidissent, quomodo nempe diabolus totam Germaniam in suo proprio sanguine 
submersisset. Nunc vero salse haec illi et confidenter rideant licet et pro ludibrio habeant; nos tamen et ipsis et 
diabolo solius orationis adminiculo sat fortes erimus, dummodo diligenter oraverimus, 32] nec segnes facti 
fuerimus. Ubicunque enim probus ac pius Christianus orat: Coelestis ac omnipotens Pater, precor, ut tuam 
voluntatem fieri sinas, illico in sublimi respondet Deus: Optime fili, plane hoc tibi persuadeas futurum, ad 
retundendam diaboli mundique ferociam. 



33] Hactenus haec monendi gratia dicta sint, ut ante omnia discamus orationem magni facere, veroque 
discrimine discernere verbosum multiloquium ab oratione aliquid petente. Nequaquam enim precationes 
reiicimus, verum nonnisi mere inutilem illum boatum ac murmur damnamus; quemadmodum ipse quoque 
Christus in oratione molestam et ad ostentationem compositam battologiam damnat 34] ac prohibet. Iam vero 
ipsam orationem ab eodem nobis traditam paucis tractabimus, et quam fieri potest clarissima. Sunt autem in his 
septem articulis sive precationibus omnes necessitates ordine comprehensae, quae nobis subinde contingunt, et 
unaquaeque harum ita magna est et vehemens, ut ea per omnem vitam nostram ad orandum impellendi essemus. 

Prima Precatio [Petitio]. 

35] Sanctificetur nomen tuum. 

36] Hoc aliquanto obscurius dictum est, nec significanter expressum. Lingua enim nobis vernacula ita 
diceremus: Coelestis Pater, fac, quaeso, ut tantum nomen tuum sanctum sit. 37] Quid ergo sibi vult haec oratio, 
ut nomen eius sanctum fiat? Annon antea sanctum est? Responsio: Imo vero nunquam non sanctum est in sua 
essentia, at in usu nostro sanctum non est. Dei enim nomen nobis datum et inditum est, posteaquam Christiani 
facti et baptizati sumus, ut filii Dei vocemur et sacramenta habeamus, per quae illi uniti et copulati sumus, ita ut 
omnia, quaecunque Dei sunt, usui nostro servire debeant. 

38] Ceterum hic iam nobis magna necessitas incumbit et imponitur, quae nobis cumprimis curae esse debet, 
et nomini divino suus honor habeatur, ut sancte ac reverenter tractetur, veluti thesaurus noster unicus, quo nobis 
non maior est aut amplior; utque nos tamquam probi liberi ab hoc Patre precibus contendamus, ut nomen suum, 
quod alioqui in coelis per omnia sanctum est, etiam in terris apud nos inque universe orbe sanctum sit ac 
maneat. 

39] Porro autem nomen eius quomodo inter nos sanctificatur aut sanctum fit? Responsio, ut quam 
apertissime potero dicam: Cum et doctrina et vita nostra divina et Christiana fuerit. Cum enim hac oratione 
Deum Patrem nostrum compellemus, utique debemus, ut in omnibus ita nos geramus, quemadmodum probos 
liberos aequum est, ne illi simus dedecori, sed laudi atque honori. 

40] Iam vero eius nomen a nobis aut verbis aut factis indigne violatum profanatur (quidquid enim in terris 
agimus, aut verbo aut 41] facto comprehenditur). Ac primum quidem ad hunc modum, quando sub divini 
nominis praetextu id praedicatur, docetur ac dicitur, quod falsum est atque erroneum, et quo seducuntur 
homines, ita ut eius nomine comandum ac exornandum sit mendacium, atque etiam venalius faciendum. Hoc 
iam summum dedecus est et contumelia, qua sacratissimum nomen Dei Patris nostri indignissimis modis 42] 
contaminatur et afficitur. Deinde quoque quoties foede ac turpiter nomine Dei abutimur peierando, exsecrando, 
maledicendo, in 43] cantando etc. Tertio quoque vita et operibus manifeste malis ac nefariis, cum ii, qui 
Christiani et populus Dei vocantur, sunt adulteri, vinolenti, avari, invidiosi, obtrectatores, maledici. Hic iterum 
gloriosum Dei nomen nostri gratia contumeliae ac dedecori exponitur. 44] Sicut enim corporali patri filius male 
moratus ac degener infamiae est ac turpitudini, qui et dictis et factis praecepta paterna transgreditur, nobilitans 
semet flagitiis, ut eius gratia ab omnibus contemptus notetur ignominia: ita quoque Deo vergit in contumeliam, 
si nos, qui iuxta nominis eius appellationem vocati sumus atque ab eodem omnigena bona accepimus, aliter 
docuerimus, locuti fuerimus, vixerimus, atque pios ac coelestes filios Dei decet, adeo ut ob hoc ipsum male 
audire cogatur, nos videlicet non esse filios Dei, sed filios diaboli. 

45] Ita clare vides hoc articulo idem nos orare, quod in secundo praecepto Deus a nobis exigit, nimirum ne 
eius nomine prave abutamur iurando, detestando, mentiendo, fallendo etc., sed utiliter idem ad Dei honorem et 
gloriam usurpemus. Quicunque enim divino nomine alicuius vitii tegendi gratia abutitur, ille hoc sanctum 
nomen profanat, violat, conspurcat atque contaminate non secus atque olim sacrae domus profanatae dicebantur 
caede humana conspersae, aut alioqui foeda aliqua turpitudine in iisdem flagitiose perpetrata dehonestatae, aut 
si res sacra contumeliose afficeretur, ut quae per se quidem sancta esset, 46] ipso tamen usu profana fieret. Est 
ergo hic articulus iam intellectu facilis, tantum verbis recte perceptis, ut sanctificare tantum significet ac 
laudare, extollere, honorem habere cum verbis tum operibus. 

47] Iam vero ipse vide, quam ista precatio omnibus modis sit necessaria. Cum enim haud obscure videamus, 
quam mundus refertus sit propemodum infinitis sectis et falsis doctoribus, omnibus divinum nomen suae 
diabolicae doctrinae praetexentibus, non iniuria nobis indesinenter clamandum erat adversus omnes ita scelerate 
divino nomine abutentes, hoc est, aeque adversus falsa docentes at prava superstitiose credentes, tum quidquid 
evangelium et sanam doctrinam nostram temere impugnat, ut sunt mitrati episcopi, tyranni, suenneri etc. 
Praeterea pro nobismet ipsis quoque, qui Verbum Dei habemus, sed qui non grati sumus, neque tanti muneris 



memores, neflue perinde, ut Verbo docemur, 48] vivimus. Haec devote atque ex animo orans, certus esse potes 
Deo summe placere tuam orationem. Neque enim quidquam audiet gratius aut amantius, quam quod eius honor 
et gloria prae omnibus rebus passim unice floreat ac vigeat, eius Verbum sincere doceatur ac carum et 
pretiosum aestimetur. 

Secunda Precatio [Petitio]. 

Adveniat regnum tuum. 

49] Quemadmodum primo articulo precati sumus ea, quae ad honorem et gloriam nominis Dei pertinent, ut 
prohibeat Deus, ne sui nominis praetextu mundus sua mendacia atque malitiam insidiose celet ac tegat, sed ipse 
eius gloriam claram habeat et inviolabilem cum in doctrina tum in vita, ut per nos celebretur et extollatur 
laudibus: ita quoque hic precamur, ut regnum eius veniat. 50] Verum sicut nomen Dei per se sanctum est, nos 
tamen oramus, ut apud nos quoque sanctum sit, ita quoque regnum eius ultro venit citra nostram precationem; 
nihilominus tamen precamur, ut ad nos veniat; id est, inter nos et apud nos versetur, ita ut nos quoque pars 
simus eorum, inter quos nomen eius sanctificetur et eius regnum floreat. 

51] Quid autem regnum Dei dicitur? Responsio: Nihil aliud, quam quod supra in Symbolo fidei audivimus, 
quod Deus Filium suum Iesum Christum in mundum miserit, ut nos a diaboli potentia et captivitate redimeret 
inque libertatem assereret et ad se perductos regeret, veluti rex iustitiae, vitae, salutis et felicitatis, adversus 
peccatum, mortem et malam conscientiam. Ad quod etiam Spiritum Sanctum largitus est, qui talia nobis offerret 
per sanctum Verbum suum, perque virtutem suam nos in fide illuminaret et fortificaret. 

52] Eam ob rem hic primum precamur, ut id, quod Christus nobis impetravit, apud nos fiat efficax, ut eius 
nomen celebretur per sanctum Dei Verbum et vitam pie et Christiane institutam, ut et nos, qui accepimus, illud 
constanter retineamus et quotidie in eo crescamus, ac idem ab aliis certatim arripiatur et potenter per mundum 
dominetur, ut multi ad regnum gratiae perveniant, redemptioni fiant participes, per Spiritum Sanctum adducti, ut 
omnes ita in huius regis regno hic inchoato perpetuo maneamus. 

53] Siquidem regnum Dei duplici ratione ad nos venire dicitur, semel in hoc mundo temporaliter per 
Verbum et fidem, deinde aeternaliter, et hoc per revelationem, lam utrumque hoc precamur, ut et ad eos veniat, 
qui nondum in eo versantur, et ad nos, qui illud consecuti sumus, quotidianis incrementis auctum, et in futuro in 
vita aeterna et immortali consummandum. 54] Horum omnium non alius quam hic sensus est: Coelestis ac 
omnipotens Pater, precamur te, ut nobis initio tuum Verbum impertire digneris, ut evangelium pure ac sincere 
per mundum praedicetur. Deinde, ut per fidem quoque susceptum in nobis operetur se vivat, ut ita regnum tuum 
inter nos erectum vigeat per Verbum ac virtutem Spiritus Sancti, ut regnum diaboli abolitum prorsus exstirpetur, 
ne quid iuris aut potestatis illi in nos relinquatur, donec prorsus subversum fuerit, peccatis, morte et orco 
exstinctis, ut nos perpetuo in perfecta iustitia ac felicitate vivamus. 

55] Ex his omnibus vides nos hoc loco non pro frusto panis aut re aliqua temporali et transitoria precari, sed 
pro aeterno thesauro, cuius pretium est inaestimabile. Breviter pro omnibus iis, quae Deus ipse possidet, quae 
multo maiora sunt, quam ut homo animo concipere auderet eam fiduciam tanta postulandi, nisi ipse haec 
petenda nobis in mandatis dedisset. 56] Verum quoniam Deus est, et quidem omnipotens, eum etiam honorem 
sibi vindicat, ut multo plura ac magnificentiora largiatur, quam ullus queat mente comprehendere, veluti fons 
perennis et indesinens, qui, quo largius ac copiosius manando exundat, hoc liberalius semet effundit. Nec 
quidquam impensius a nobis flagitat, quam ut multa et magna ab eo postulemus, et contra nobis infensus est, 
nihil audacter et confidenter a sua benignitate petentibus et postulantibus. 

57] Nam veluti cum opulentissimus et potentissimus caesar alicui mendico eam optionem et precandi 
libertatem offerret, ut, quodcunque eius ferret animus, a se optaret et peteret, se paratum esse munera plane 
regia et magnifica largiri petenti, ille vero stolidus non plus sordido postularet sorbitio: merito utique ille pro 
scelerato nebulone et homine nequam haberetur, qui caesareae maiestatis mandatum ludibrio haberet, neque 
dignus esset amplius, qui in conspectum caesaris admitteretur. Ita quoque Deo extreme contumeliosum est tanta 
tamque ineffabilia bona nobis offerenti et pollicitanti, si eius inexhaustam benignitatem contemnamus, aut nos 
certo consecuturos non speremus, ac vix pro frusto panis impetrando precari sustineamus. 

58] Verum enim vero omnis haec culpa impiae incredulitate nostrae assignanda est, non tantum bonitatis de 
Deo sibimet pollicenti, ut crederet ventrem a Deo nutritum iri, omitto, ut indubie speraret aliquando eiusmodi 
bona immortalia se consecuturum. Quare contra nos muniamus, hocque imprimis petamus, atque ita demum 
reliqua quoque omnia abunde habebimus, veluti Christus ipse docet [Matth. 6, 33]: Quaerite primum regnum 



Dei, et cetera omnia adiicientur vobis. Quomodo enim pateretur rerum temporalium nos urgeri inopia, cum 
aeterna et coelestis bona se nobis certo daturum persancte recepirit? 

Tertia Petitio. 

59] Fiat voluntas tua, sicut in coelo, sic etiam in terra. 

60] Hactenus, ut nomen eius a nobis sanctificetur et colatur, tum praeterea, ut eius regnum inter nos vigeat, 
precati sumus; quibus duobus plene comprehensum est, quidquid ad Dei honorem et nostram salutem pertinet, 
ut Deum cum omnibus suis divitiis peculiariter consequamur. Verum hic alia rursus nobis incumbit et vehemens 
quidem necessitas, ut tantas una cum Deo acceptas divitias constanter ac firmiter retineamus, neque nos 61] ullo 
modo avelli inde patiamur. Nam quemadmodum in republica bonis legibus constituta non tantum eos esse 
oportet, qui aedilium, praetorum et praefectorum partes obeant, hoc est, qui publicis praesint aedificiis et 
officiorum procurationibus, sed etiam qui imperatorem agant, qui hostiles incursiones propellant, qui ab omni vi 
atque iniuria patriam tueantur sedulo: ita quoque hic, quamquam pro eo, quod nobis summe necessarium est, 
oravimus, nempe ut evangelii fieremus compotes, neque non fidei ac Spiritus Sancti participes, qui nos regat, e 
diaboli potestate liberet, illud tamen nobis quoque nihilo segnius orandum est, ut voluntatem suam fieri patiatur 
Deus. Ut enim in cognita veritate persistamus, mirae exorientur tragoediae, multaeque impugnationibus et casus 
nobis erunt sufferendi ab omnibus iis, qui duo priora summa ope impedire nituntur atque subvertere. 

62] Nemo enim facile credit, quam diabolus omnibus repugnet viribus, ut qui ferre non potest quemquam 
recte docere aut sincere credere, neque illi quidquam potest accidere aegrius atque dolentius, quam quod videt 
nugaces et abominabilis doctrinas suas sub speciosissimo Dei nomine adoratas, iam exorta luce evangelii, 
detegi, atque ita turpiter subsannari, insuper e pectoribus hominum evelli, talique clade regni sui pomeria 
imminui. Quocirca tamquam inimicus ira percitus fremit insaniens, omnique exercitus sui robore nos incurrit et 
adoritur. Praeterea omnium 63] suorum copias sibi adiungens, mundi quoque et propriae camis nostrae socia 
arma auxilio sibi deposcit. Etenim caro nostra per se pigra est et prona ad malum, tametsi Verbum Dei 
apprehenderimus et credamus. Porro autem mundus extreme malus et improbus. Hunc in nos omnibus modis 
incitat, instigans ac provocans, ut obiecto impedimento nos retrahat, prosternat ac denuo victos iterum suo 64] 
imperio subiiciat. Haec tota sua voluntas est, has cogitationes versat in animo, hoc diu noctuque molitur, nec 
momento quidem quieti indulget et otio, omnibus suis artibus, dolis, insidiis, rationibus, modis viisque utens, 
quascunque excogitare poterit. 

65] Quare non est, quod quidquam certius nobis futurum polliceamur, si nobis animus est esse Christianis, 
quam cum diabolo et omnibus angelis eius, neque non cum mundo, nobis suscipiendas esse inimicitias, nos 
omnibus modis et omni molestiae genere vexaturis et infestaturis. Ubicunque enim gentium evangelium 
praedicatum, acceptum aut creditum fuerit et fructus produxerit, ibi necessario crucis quoque persecutionem 
consequuntur. Neque est, quod quisquam cogitet se pacate et tranquille victurum, sed semel iacta alea 
periclitandum esse de omnibus, quaecunque in terris uspiam possidet, de fortunis, honore, fama, aedibus, 
coniuge, liberis, familia, denique etiam de vita et capite proprio. 66] Hoc iam nostrae carni, nempe Adamo 
verteri, vehementer dolet, neque tamen malis cedendum est, sed magno animo constanter perseverandum et 
contra fortius eundum, ut invicta animi tolerantia, quibuscunque iniuriis impugnati fuerimus, perferamus eaque 
aequo animo mittamus, quaecunque per vim nobis erepta fuerint 

67] Eam ob rem aeque necessarium est, ut in omnibus aliis indesinenter oremus: Tua voluntas, precor, fiat, 
optime Pater, non diaboli neque inimicorum nostrorum neque omnium illorum, qui tuum sacratissimum 
Verbum insectantur quaerentes illud opprimere, aut regnum tuum impedire. Largire quoque nobis eam animi 
patientiam, ut, quaecunque nobis propterea toleranda sunt, patienter sufferamus atque vincamus, ne miseranda 
nostra caro, pieta imbecillitate aut pigritia, repudiata cruce turpiter tergiversetur. 

68] Ecce, ita simplicissime his tribus petitionibus necessitatem ipsi Deo incumbentem habemus, 
verumtamen propter nos. Nobis enim tantum seritur ac metitur, si quid oraverimus, nempe ita (sicut dictum est), 
ut in nobis quoque illud fiat, quod alioqui etiam extra nos fieri oportet. Nam quemadmodum eius nomen etiam 
nobis non orantibus sanctificari et regnum eius venire debet, ita quoque voluntas eius non potest non fieri, 
quamquam diabolus cum omnibus suis auxiliaribus copiis ei repugnet, irascatur et insaniat summa ope nitens 
totum evangelium subvertere. Verum propter nosmet ipsos nobis orandum est, ut eius voluntas inter nos etiam 
adversus eiusmodi illorum insanias completa locum inveniat, ut omnis illorum conatus frustra sit, et nos 
adversus omnem iniuriarum vim atque insectationem inconcussi perseveremus ac talem Dei voluntatem nobis 
nunquam displicere sinamus. 



69] Talis, inquam, oratio iam nunc nostra debet esse tutela et propugnatio, quae fuget prosternatque omne, 
quidquid diabolus, episcopi, tyranni et haeretici adversus evangelium nostrum insidiose moliuntur. Permitte 
sane, ut omnes magno erga nos irascantur stomacho, omnem (quod aiunt) moventes lapidem, ut collatis in unum 
consiliis decernant, quomodo nos velint opprimere, subvertere, evellere, ut suae voluntatis et consilii fiant 
compotes. Horum omnium improbis consiliis et perfidis conspirationibus unum atque alterum Christianum hac 
armatum precatiuncula non verebor opponere, ille noster murus erit et propugnaculum, quo victi ac profligati 

70] foede succumbent. Hanc equidem consolationem habemus et hanc fiduciam obtinemus, certo fore, ut 
diaboli ac omnium inimicorum nostrorum voluntas atque consilium facta irrita evanescent, quamlibet tandem 
ferociter insolescant, aut semet securos et potestes esse confidant. Nisi enim illorum voluntas intercepta 
ingringeretur, regnum Dei locum in terris non haberet, sed neque nomen eius sanctificaretur 

Quarta Petitio. 

71] Panem quotidianum da nobis hodie. 

72] Hoc loco xoiviKog Kai Kap5o7ion memores sumus, hoc est, victus nostri alendo corpori et temporali vitae 
sustentandae necessarii. Est autem verbum perbreve ac simplex, sed tamen late patens. Ubi enim panem 
quotidianum precaris ac nominas, ibi omnia, quae ad quotidiani panis fruitionem pertinent, precaris, et rursus 
eadem opera deprecaris etiam omnia, quae huic impedimento esse possunt. Quare generis alimenta nobis 
producentem. Nisi enim Deus e terris fruges sineret excrescere, insuper easdem benediceret et a calamitate 
defenderet, nunquam pistum panem e clibano extraheremus aut discumbentibus proponeremus. 

73] Ut autem compendiose dicamus, haec petitio conclusa in se complectitur omnia, quaecunque ad hanc 
vitam in hoc saeculo traducendam pertinent, cuius solius gratia quotidiano pane opus habemus. Iam non tantum 
ad hanc vitam sufficit, ut corpori nostro prospectum sit, unde alatur et tegatur aliaque habeat necessaria, verum 
etiam, ut cum iis hominibus, quibuscum conversamur et vivimus, quibuscum commercia et omnis generis 
negotia et contractus sociamus et exercemus, pacata ac tranquilla temporis conditione fruamur, et in summa, 
quidquid ad politicam, civilem et domesticam rerum administrationem pertinet. Etenim ubicunque locorum et 
domesticae et civilis administrationis usus interceptus aut conturbatus fuerit, ut perpetuum tenorem quietis 
obtinere nequeat, ibi quoque vitae alimenta intercepta sunt, planeque de victu nostro actum est. 74] Estque 
prorsus res omnium maxime necessaria, diligenter orare pro magistratibus, quippe quorum tutela et opera Deus 
nobis potissimum victus copiam huiusque vitae tranquillam conditionem conservat. Nam quamquam omnibus 
rebus a Deo datis abundaremus affluentissime, harum tamen nullam retinere pussumus, neque etiam cum 
securitate frui et gaudio, nisi constantem et pacatam reipublicae administrationem nobis tribuerit. Ubi enim 
motus vigent et tumultus fervent bellici, hic quoque panis quotidianus subtractus est aut ad minimum impeditus. 

75] Quare cuiusque boni et vigilantes principis insignia multo iustius pane insignirentur quam leonis 
imagine aut sertis rutae, aut ipsa moneta imaginis loco panes insculpto [insculpti] aptius cuderentur, admonendi 
gratia cum eos tum ipsorum quoque subditos, esse videlicet principes, quorum officio tutelam ac pacem 
haberemus, neque sine illis aut panem edere aut eundem nos servare posse. Cuius rei gratia omni etiam honore 
digni sunt, ut illis per nos benigne detur, quidquid ex officio dare debemus et possumus, veluti iis, quorum 
beneficio omnibus, quaecunque possidemus, molliter ac quiete fruimur, cum alioqui ne assem quidem eramus 
servaturi. Adhaec, ut pro illis ipsis quoque oremus, nostri est officii, ut per eos Deus plus benedictionis et 
bonorum nobis largiri dignetur. 

76] Sit ergo ita paucissimis indicatum et delineatum, quousque haec protendatur oratio, nempe per omnia 
huius vitae negotia atque commercia. Ex his iam aliquis prolixas preculas posset componere ac multis verbis 
omnes partes, quae huc referendae sunt, singillatim percensere, nimirum haec nos orare, ut Deus nobis praestet 
victus et amictus copiam, domum, prosperam corporis valetudinem, utque fruges in agris magno cum foenore 
laetas provenire sinat. Deinde ut domi quoque rei familiaris procurationem adiuvet, ut uxorem pudicam, probos 
liberos, bene moratam det familiam et servet incolumem, nostrum laborem, opificium aut quamcunque tandem 
rem efficiendam habemus, prosperet atque promoveat, fideles vicinos ac honos amicos nobis 77] iungat et 
offerat etc. Praeterea ut caesari, regibus et omnibus ordinibus, cumprimis vero nostrae ditionis principi eiusque 
consiliariis, proceribus atque praefectis sapientiam, fortitudinem et prosperitatem bene regnandi suppeditet 
atque adversus Tureas et omnes inimicos victoriam, subditis vero et communi plebeculae obedientiam, pacem et 
mutuam 78] inter sese vivendi concordiam. Contra, ut nos ab omnibus detrimentis victus ac vitae custodiat, a 
perniciosas tempestatibus, a saeva grandine, a calamitosis incendiis, a tristibus aquarum inundationibus, a 
veneno, ab annis pestiferis, a pecorum letali contagio, a belli saevitia et caedibus, ab annonae difficultate, ab 



exitiosis bestiis, a pravis hominibus, a virulentis 79] linguis, etc. Haec enim omnia diligenter inculcare 
simplicibus non est inutile, haec videlicet atque similia a Deo dari oportere et ab eodem precibus impetranda 
esse. 

80] Potissimum autem haec oratio contra hostem etiam nobis infensissimum, nempe diabolum, adornata est. 
Haec enim omnis eius est cogitatio et desiderium, ut haec omnia, quaecunque a Deo impertita habemus, nobis 
auferat. Neque contentus est rerum spiritualium procurationem foede conturbare, ut animas suis nugis seductas 
suo imperio subiiciat, verum manibus pedibusque obstat etiam enixe studendo, ne qua in terris externorum 
rerum administratio aut civilis status honeste et pacate institutus diu consistat, unde tot passim lites, iurgia, 
caedes, motus, seditiones, tumultus et belia concitat. Insuper tempestates et grandines emittit e nubibus aut 
contagione pecus inficit aut corrupto coeli tractu 81] aerem reddit pestilentem et tabificum. In summa, maxime 
discruciatur animo, unum aliquem vel bolum panis nos a Deo habere reliquum eoque pacate vesci. Et si in illius 
potestate esset constitutum, nec post Deum oratio nostra obstaret, sane ne culmum quidem in agris servaremus 
incolumem, neque salvum obolum in marsupio, imo nec unius horulae usuram ad vivendum nobis concederet, 
cumprimis vero iis, qui Verbum Dei habent et vere Christiani esse ex animo cupiunt. 

82] Ecce, ad hunc quidem modum Deus nobis indicat, quomodo omnes necessitates nostrae sibi curae sint, 
tum quam fideliter etiam temporalis victus nostri rationem habeat. 83] Et quamquam hunc impiis etiam 
hominibus et improbis nebulonibus affatim suppeditare soleat atque tueri, nihilominus tamen vult, ut pro eo 
consequendo oremus, ut certo cognoscamus nos haec omnia ab eius munificentia et liberalitate accipere, quo ita 
eius paternam bonitatem erga nos propensam non dubiis argumentis perspiciamus. Ubi enim manum suam aut 
clauserit aut subtraxerit, nihil feliciter provenire potest aut denique retineri, id quod quotidie verissimum esse 
experimur. 84] Quam enim hodie miseriam non patimur, adulterina saltem moneta, imo potius quotidianis 
aggravationibus et exactionibus in publicis commerciis, contractibus, negotiis, laboribus, eorum videlicet, qui 
pauperes pro sua libidine opprimunt, eorundemque victum decurtant et imminuunt? Quod quidem nobis 
perferendum est; ceterum illi sibi prospiciant, ne communis orationis iacturam faciant, sibi etiam atque 
caventes, ne hanc Orationis Dominicae particulam sibi adversam habeant. 

Quinta Petitio. 

85] Et remitte nobis debita nostra, sicut et nos remittimus debitoribus nostris. 

86] Hic articulus miseram et aerumnosam vitam nostram attingit, quae, quamquam Dei Verbum habeamus, 
credamus, eius voluntatem faciamus et perferamus, eiusque donis ac benedictionibus alamur, peccatis tamen 
vacua et immunis non est, adeo ut adhuc quotidie prolabamur modumque excedamus, in mundo viventes cum 
hominibus, multa nobis aegre facientibus, causamque impatientiae, iracundiae, ultionis et similium 
exhibentibus. 87] Adhaec diabolum a tergo nos infestantem habemus, qui ab omni parte nos impugnat, 
contraque priores (ut dictum est) articulos omnibus modis decertat, ita ut non sit possibile in tam frequenti et 
assiduo certamine non quandoque succumbere. 

88] Quamobrem hic iterum magna necessitudo orandi nobis incumbit: Optime Pater, remitte nobis debita 
nostra! Non quod non ante aut citra nostram precationem peccata nobis non remiserit (siquidem evangelium 
nobis dono dedit, in quo merae peccatorum condonationes continentur, priusquam pro illo impetrando 
oravimus, aut illud nobis in animum venit). Verum propterea nobis orandum est, ut talem remissionem 
agnoscamus et accipiamus. 89] Cum enim camis, in qua vivimus quotidie, ea sit indoles et ingenium, ut Deo 
non fidat et credat, semper pravis sit dedita concupiscentias, ut in dies singulos dictis ac factis, faciendo et 
omittendo peccemus, quare conscientiae tranquillitas conturbatur, ut Dei iram atque indignationem perhorrescat, 
et ita consolationem et fiduciam evangelii amittat, peropus est quotidie atque adeo citra intermissionem huc 
cursitare, consolationis petendae gratia, qua conscientiam iterum erectam sublevemus. 

90] Verum enim vero hoc eo valere debet, ut Deus insolescentis animi tumorem nobis infringat, inque 
humilitate retineat. Eam enim sibi praerogativam, soli praeservavit, ut, si quis ob suam probitatem sibi nimium 
placere, eam confidenter iactare velit, aliosque arroganter contemnere, ad se reversus semet ipsum intueatur, 
hancque orationem sibi ante oculos ponat, ita fore, ut mox inveniat se aliis nihilo meliorem esse. Omnibus enim 
nobis coram Deo cristae demittendae et contrahendae sunt, ac gaudendum, ut remissionis fiamus participes. 91] 
Nec quisquam inducat animum eo se rem perducturum, ut, quamdiu hic vivimus, non opus habeat ea 
remissione. In summa, nisi citra intermissionem remittat Deus, actum est de nobis. 

92] Iam itaque huius precationis hic est sensus, ne Deus peccata nostra intueatur, neve meritis nostris debita 
praemia reddat, sed nobiscum clementer agat, peccatorum concedens veniam, quemadmodum pollicitus est, 



atque ita nobis laetam ac interritam largiatur conscientiam, qua animati coram eo et stare et precari queamus. 

Ubi enim cordi cum Deo non recte convenit, neque talem haurire potest fiduciam, nunquam in perpetuum 
aliquid ab eo precari sustinebit. Porro autem eiusmodi fiducia et animus laetitia gestiens non aliunde venire 
potest, quam si certo sciat peccata sibi esse remissa. 

93] Verum huic precationi necessarium, attamen consolationis plenum, adiectum est auctarium: Sicut et nos 
remittimus debitoribus nostris. Pollicitus est, ut securi essemus, omnia peccata nobis esse remissa et condonata, 
ita tamen, ut nos vicissim proximo nostro offensiunculas, quibus ab eo laesi 94] sumus, benigne remittamus. 
Nam quemadmodum nos quotidie nostris peccatis Deum offendimus, et tamen ille omnia nobis benigne 
ignoscendo condonata ita nostri quoque erit officii proximo subinde dare veniam, qui damno, vi atque iniuria 
nos afficit, dolo malo nobiscum agit etc. Si gravaris ignoscere proximo, 95] non est, quod tibi pollicearis aut 
cogites, Deum tibi tua peccata condonaturum. Sin autem benigne ignoveris aliis, ea tibi consolatio et securitas 
proposita est, ut in coelo 96] quoque certo tibi ignoscatur. Et hoc quidem non propter tuam ignoscentiam aut 
veniam, quam largiris proximo; libere enim facit et gratuito ex mera gratia, cum illud se facturum receperit, 
quemadmodum docet evangelium: verum ut nos certos ac securos faciat, tamquam symbolo seu certo signo una 
cum promissione proposito, quae huic orationi consonat Lue. 6, 37: Remittite, et remittetur vobis. Eam ob rem 
Christus quoque Matth. 6, 14 illico post traditam orandi rationem repetita inquiens: Si enim remiseritis 
hominibus peccata eorum, remittet et vobis Pater vester coelestis delicta vestra 

97] Proinde huic orationi tale signum annexum est, ut nos orantes promissionis admoneat, ut ita cogitamus: 
Optime Pater, ideo ad te oratum venio, ut mihi ignoscas propitius, non quod operibus queam satisfacere aut 
veniam a te promereri, sed cum tu hoc nobis promiseris, adiecta etiam sphragide, ut tam certus sim veniae, ac si 
dictam a te 98] absolutionem accepissem. Quantum enim baptismum et sacramentum, pro externo signo 
constitutum, praestat, tantum etiam hoc signum conscientiam nostram corroborare atque exhilarare potest, 
estque ideo institutum pro aliis, ut hoc omnibus horis uti et frui queamus, ut re, quam semper nobiscum in 
parato habeamus. 

Sexta Petitio. 

99] Et ne inducas nos in tentationem. 

100] Iam quidem satis superque audivimus, quantum requirat laboris et operis omnia, quaecunque precamur, 
retinere et in illis constanter perseverare, tamen vel sic vix fieri posse, ut non labamur et hallucinemur. Adhaec 
quamquam erratorum veniam et conscientiae tranquillitatem consequamur, ac per omnia a peccatis perpurgati 
simus, ita tamen vitae nostrae ratio comparata est, ut hodie unus aliquis stet, postero die cadat. Quapropter 
iterum nobis orandum est, ne nos iam probitatem et iustitiam consecutos, et pacata erga Deum conscientia 
versantes, retro prolabi ac tentationum impugnationibus cedere sinat. 

101] Est autem triplex tentatio seu (ut Saxones nostri iam olim locuti sunt) conversio [persuasio, seductio], 
videlicet camis, 102] mundi et diaboli. Siquidem in carne versamur ac veterem Adamum humeris nostris 
circumferimus, hic suis movetur affectibus, et nos subinde provocat ac pellicit ad turpitudinem, ad socordiam, 
ad crapulam et ingluviem, ad avaritiam et fraudulentiam, ad decipiendum et defraudandum proximum, et, ut in 
summa dicam, ad omnes pravas cupiditates, quae natura nobis insitae sunt, quaeque in nobis saepe numero 
excitatur, ab aliis videlicet sodalibus, perniciosus exemplis, audiendo et videndo; quae non raro vel Davidis 
animum, vel si uspiam adhuc fuit incorruptior, possint inflammare atque corrumpere. 103] Deinde huic succedit 
mundus, a quo et dictis et factis offendimur, ac plane ad iracundiam et impatientiam compellimur. Atque ut 
summatim virtutes mundanas perstringam, hic nihil aliud videre est quam odium et invidentiam, inimicitias, 
simultates, iurgia, vim, iniurias, perfidiam, ultionem, maledicentiam, convicia, contumeliam, superbiam et 
insolentiam, nimio ornatu, honore, iactantia atque potentia semet efferentem, ubi nemo posteriores ferre 
sustinet, sed reliquos omnes sua pompa post se relinquere studet. 

104] Hic succenturiatus accedit nunc diabolus, passim instigans ac provocans. Verum praecipue in his 
perturbandis occupatus est, quae ad conscientiam et spiritualia negotia pertinent, nimirum ut ex aequo et 
Verbum et opera Dei ventis et aurae, quod dicitur, committamus et contemnamus, ut a fide et caritate nos 
avellat et in superstitionem, pravam nostri fiduciam et cordis indurationem aut in extremam desperationem et 
Dei abnegationem et exsecrationem aliaque innumera et detestanda piacula iterum nos praecipitet. Hi iam sunt 
laquei et retia, imo potius illa ignita tela, quae nequaquam caro et sanguis, verum diabolus in corda humana 
omnium venenatissime torquet et iaculatur. 



105] Haec equidem magna sunt et ardua pericula nec levium tentationum impugnationes, quae cuique 
Christianorum perferendae sunt, graves abunde, si harum una sola tantum toleranda esset. Inde omnibus horis 
ad orandum Deumque invocandum compellimur, quamdiu in hac calamitosa vita constituti ab omnibus partibus 
impugnamur, infestamur et fugamur, ne Deus nos defessos patiatur occumbere atque ita demum iterum in 
peccata, dedecus et incredulitatem prolabi. Absque hoc enim impossibile est vel levissimam tentatiunculam 
vincere. 

106] Iam hoc dicitur non in tentationem inducere, quoties vim ac robur resistendi nobis suppeditat, neque 
tamen tentatione sublata aut adempta. Neque enim quisquam tentationem tentationem aut illectamenta devitare 
potest, donec in carne vitam egerit, et diaboli copiis circumvallatus fuerit. Et velimus nolimus, tentationes nobis 
sufferendae sunt, atque etiam in illis ipsis nobis versandum est. Porro autem hoc deprecamur, ne in easdem 
prolabamur et in iis submergamur. 

107] Quare longe alia res est, tentationes persentire et iisdem consentire. Persentire omnes cogimur, neque 
tamen easdem omnes, sed nonnulli plures et graviores; veluti iuventus praecipue carnis tentationibus infestatur; 
deinde, qui ad maturam et constantem aetatem pervenerunt, iam grandiores facti, a mundo tentantur; alii vero, 
qui rebus spiritualibus sunt impliciti, nimirum fortes illi 108] Christiani, a diabolo. Verum eius modi 
tentationum sensus, quando praeter voluntatem nostram nobis obiiciuntur, nemini nocere possunt. Nisi enim 
sentirentur, tentationes dici non possent. Porro tum demum consentimus illis, quando laxatis habenis iisdem 
indulgemus, neque vi neque oratione repugnantes. 

109] Quapropter convenit nos Christianos esse instructos ac quotidie assiduam tentationum pugnam 
exspectare, ne quis tam oscitanter et secure in utramvis (quod aiunt) aurem donniat, quasi diabolus procul a 
nobis absit, sed, ubi ictus praevidendi et declinandi sunt, diligenter advigilet. Quippe quamquam modo purus et 
castus sim, sim etiam patiens, mitis et dulcis, stans firma fide munitus, fieri tamen potest, ut hac hora diabolus 
tam pestifero et violento telo cor meum configat, ut vix queat persistere. Eiusmodi enim hostis est, qui nunquam 
cessat aut defatigatur, adeo ut, ubi una tentationis procella impugnandi finem fecerit, subinde decem aliae 
suboriantur. 

110] Quapropter in tanta difficultate non aliud relinquatur consilium aut remedium, quam ad hanc orationem 
confugiendi, ac cum Deo ex corde ita loquendi: Tu me orare iussisti, optime Pater; fac, precor, ne victus 
tentationibus retro in antiquam flagitiorum lernam prolabar. Hoc facto videbis ac senties eas desinere ac minui, 
easdemque pietas herbam tibi porrecturas. 111] Alioqui si tuis cogitationibus et proprio consilio tibi opem ferre 
annisus fueris, rem malam tantum deteriorem facies, ac diabolo maiorem te impugnandi occasionem praebebis. 
Siquidem serpentinum caput habet, quod ubi foramen, per quod irrepere poterit, nactum fuerit, totum corpus 
nemine obstante illico subsequitur; ceterum oratione fugari ac repelli potest. 

Ultima Petitio. 

112] Sed libera nos a malo. Arnen. 

113] Graeci codices hoc loco ita habent: od Ala pp naai rf| pa<; od no xon 7tovqpon, Quae verba perinde 
sonare videntur, quasi loquatur de diabolo, quasi velit uno fasce omnia perstringere, ut huius orationis summa 
adversus hostem nostrum capitalissimum instituta sit. Ille enim is est, qui ea omnia, quae oramus, summo studio 
impedire conatur, nempe Dei nomen seu gloriam, Dei regnum et voluntatem, panem quotidianum, pacatam et 
laetam conscientiam etc. 

114] Quamobrem haec omnia summatim complectamur orantes: Carissime Pater, da, precor, ut ab omni 
malo atque infortunio liberemur. 115] Nihilominus tamen ea quoque una inclusa sunt, quaecunque mala sub 
regno diaboli nobis possunt contingere, cuius generis sunt egestas, dedecus, mors et breviter omnium 
calamitatum et miseriarum tragoedia, quae in terris multiplex et immensa est. Nam diabolus, cum non tantum 
mendax, verum etiam homicida sit, nunquam non nobis insidiose necem machinatur, ut animo suo morem gerat, 
nobis in periculosos casus praecipitatis aut damno corporis affectis. Inde fit, ut complures fracta cervice 
perimat, multos immissa insania rationis usu privet, nonnullos in undis submersos suffocet ac multos ad mortem 
voluntariam sibimet consciscendam adigat aut alios quospiam casus terribiles subire compellat. 116] Quare nihil 
aliud in terris nobis superest operis, quam ut indesinenter adversus capitalem hunc hostem oremus. Nisi enim 
divinitus conservaremur, ne unicam quidem horam ab insidiis eius tuti essemus. 

117] Ex his iam dictis facile perspicis, quomodo Deus pro omnibus rebus, etiam iis, quae corporalem sunt, 
rogari postulat, ut nusquam alibi quam apud eum unice ullum quaeratur 118] aut exspectetur auxilium. Ceterum 
hoc ultimo loco posuit. Si enim ab omnibus malis custodiri et liberari cupimus, necessum est, ut antea nomen 



eius in nobis sanctificetur, regnum eius penes nos sit, voluntas eius fiat. His, inquam, ante peractis, tum demum 
nos a peccatis, ab ignominia custodiet, praeterea ab omnibus aliis, quae aut dolori aut perniciosa nobis esse 
queant. 

119] Ita nobis Deus omnes necessitates nostras, quibus premimur, compendiosissime proposuit, ne qua 
nobis relinqueretur negligendae orationis excusatio. Verum in hoc summa vis orationis sita est, ut dicere quoque 
discamus Amen , hoc est, non haesitare, orationem nostram certo esse exauditam et futurum esse, quod precati 
sumus. Nihil enim aliud est, quam non haesitantis fidei verbum, non orantis temere, sed scientis Deum non 
mentiri, 120] posteaquam audiendi facilitatem et certitudinem pollicitus est. Iam ubicunque talis fides non est, 
hic neque verae orationi locus esse potest. 

121] Quare perniciosa quaedam illorum est opinio ita orantium, ut non audeant Amen quoque ad finem 
orationis adiicere, hoc est, certo concludere se exaudiri, verum in dubio perseverant dicentes: Qui vero tantum 
mihi sumerem, ut iactarem Deum meas preces exaudivisse, cum me peccatorem esse non ignorem etc.? 

122] Huius rei causa est, quod non ad promissionem Dei, sed ad opus proprium suamque dignitatem 
respiciant. Unde fit, ut suis orationibus Deum tantum subsannent et mendacii 123] coarguant. Hinc quoque 
quamlibet prolixe orantes consequuntur nihil, quemadmodum divus Iacobus inquit [1,6]: Qui orat, in fide oret, 
nihil haesitans. Qui enim haesitat, similes est fluctui maris, qui a vento movetur et circumfertur; non ergo 
existimet homo ille, quod accipiat aliquid a Domino. Ecce, tanti 124]refert apud Deum, ut certi simus nos non 
frustra orare, et ut nullo modo preces nostras vilipendamus. 


Quarta Pars Catechismi. 


DE BAPTISMO. 

1] Hactenus tres principales communis Christianae doctrinae partes exsecuti sumus. Praeter has superest, ut 
de duobus quoque sacramentis ab ipso Christo institutis disseramus, de quibus cuivis Christiano ad unanimum 
brevis quaedam institutio tenenda est; quandoquidem his ignoratis nemo Christianus esse potest, tametsi 
hactenus nihil prorsus recti, nihil sani de his traditum est populo. 2] Primum vero ipsum baptismum tractandum 
nobis proponamus, perquem primitus in Christianorum communionem cooptamur. Ut vero recte percipiatur, 
ordine cuncta explicabimus, tantum ea tradituri, quae cognitu erunt necessaria. Quomodo enim adversus 
haereticos baptismum defendendus sit, hoc doctis relinquentes commendabimus. 

3] Principio operae pretium est ipsa verba exacte nosse, in quibus fundatus est baptismus, et ad quae omnia 
respiciunt, quae de baptismo tractanda sunt, nempe ubi Christus inquit, Matthaei ultimo, v. 19: 

4] Euntes in mundum universum, docete orantes gentes, baptizantes eos in nomine Patris et Filii et Spiritus 
Sancti. 

Item Marci ultimo, v. 16: 

5] Qui crediderit et baptizatus fuerit, salvus erit. Qui vero non crediderit, condemnabitur. 

6] In his verbis primum tibi notandum et expendendum venit, hic exstare Dei mandatum et institutionem, ne 
dubitemus baptismum rem divinam esse, non ab hominibus excogitatam aut inventam. Nam quemadmodum pro 
certo dicere possum, Decem Praecepta, Symbolum Fidei, Orationem Dominicam nullum hominem e suo capite 
produxisse, sed ab ipso Deo data et manifestata esse: ita non minus vere iactare possum baptismum non esse 
humanae rationis commentum, sed ab ipso Deo institutum, adhaec severe praeceptum, ut nosmet baptizandos 
offeramus aut non salvari nos posse, ne quis in eam cogitationem forte veniat, rem esse tam leviculam, ac 
rubeam 7] novam tunicam induere. In hoc enim summa vis et virtus pendet, ut baptismum veluti rem 
praeclaram ac pretiosam magni aestimemus. De eo enim vel maxime pugnamus et dimicamus: siquidem iam 
mundus ita refertus est sectis vociferantibus baptismum esse rem externam, rem externam 8] vero nullius esse 
usus aut momenti. Verum pone esse rem quomodocunque externam; hic autem exstat Dei verbum et mandatum, 
quo baptismum instituitur, fundatur et confirmatur. Quidquid autem Deus instituit et faciendum praecipit, certe 
non rem nihili, sed rem pretiosam et utilem esse necesse est, tametsi quoad externam faciem stramineo culmo 
vilior 9] esset. Potuimus hactenus per multa saecula magni facere papam literis ac bullis suis vanissimis 
distribuentem indulgentias, altaria aut templa confirmantem, tantum propter concessa sigilla et literas. Quanto 
maiore in pretio atque existimatione nobis baptismus habendus est, cuius ipse Christus auctor exstitit, quem ipse 
praecepit, instituit ac in cuius nomine administrator. Ita enim verba sonant: Ite et baptizate, sed non in vestro, 
verum in Dei nomine. 



10 ] Siquidem baptizare in nomine Dei non est ab hominibus, sed ab ipso Deo baptizari. Quapropter, 
quamquam manu hominis administratur, revera tamen proprium Dei opus censendum et habendum est. Ex quo 
quivis haud difficulter potest colligere baptismi opus multo esse sublimius et praestantius quam ullum opus 
factum ab ullo divorum aut hominum. Quae enim opera possunt esse dicive maiora quam Dei opera? 

11] Sed enim hic omni studio occupatus est diabolus, ut factitia quadam larva et facie nos decipiat et a Dei 
opere ad nostrum opus nos abducat. Multo enim splendidius et praeclarius esse videtur, Carmelitam quempiam 
magna et laboriosa quaedam facere opera, et nos ipsi multo maioris opera et merita nostra 12 ] quam Dei 
aestimamus. Verum Scriptura ita docet: quamquam omnium monachorum opera, quantumvis nitentia, in unum 
conflata cumularentur, neque tamen tam pretiosa habenda forent, quam si Deus tantum stipulam humo 
sustulerit. Quid ita? Propterea, quod persona nobilior est atque excellentior. Iam vero hoc loco persona 
nequaquam iuxta opera, verum opera iuxta personam aestimanda sunt, a qua dignitatem mutuantur 13 ] et 
pretium. Verum hic insana ratio perverse ac praepostere iudicans ita existimat, cum non perinde splendidam 
faciem baptismus prae se ferre soleat atque opera, quae ipsa facit, nullius etiam momenti esse baptismum. 

14 ] Ex his iam memoratis sanum intellectum percipe atque interrogatus, quid baptismus sit, ita responde: 
non esse prorsus aquam simplicem, sed eiusmodi, quae verbo et praecepto Dei comprehensa et illi inclusa sit et 
per hoc sancti licata, ita ut nihil aliud sit quam Dei seu divina aqua; non quod aqua haec per sese quavis alia sit 
praestantior, sed quod ei verbum ac praeceptum Dei accesserit. 

15 ] Quocirca mera sycophantia est et diaboli illusio, quod hodie nostri novi spiritus, ut blasphement et 
contumelia afficiant baptismum, verbum et institutionem Dei ab eo divellunt, nec aliter intuentur eum, quam 
aquam e puteo haustam ac deinceps ita blasphemo ore blaterant: Quid vero utilitatis manus aquae plena 
praestaret animae? Quis 16 ] vero adeo vecors et inops animi est, qui hoc ignoret, divulsis baptismi partibus 
aquam esse aquam? Qua vero fronte tu tibi tantum sumis, ut non verearis ab ordinatione Dei pretiosissimum 
Ksipf|?aov avellere, quo Deus illam constrinxit et inclusit, neque inde divelli vult aut seiungi? Quippe verbum 
Dei aut praeceptum, item nomen Dei in aqua ipse solet esse nucleus, qui thesaurus ipso coelo et terra omnibus 
modis nobilior est et praestantior. 

17 ] Ad hunc ergo modum ita discerne, longe aliam rem esse baptismum atque omnes alias aquas: non 
naturalis essentiae gratia, sed quod huic aliquid praestantioris rei adiungitur. Ipse enim Deus baptismum suo 
honestat nomine suaque virtute confirmat. Eam ob rem non tantum naturalis aqua, sed etiam divina, coelestis, 
sancta et salutifera aqua, quocunque alio laudis titulo nobilitari potest, habenda et dicenda est; hocque nonnisi 
verbi gratia, quod coeleste ac sanctum verbum est, neque a quoquam satis ampliter, digne et cumulate laudari 
potest, siquidem omnem Dei virtutem et potentiam in se habet 18 ] comprehensam. Inde quoque baptismum 
suam accipit essentiam, ut sacramenti appellationem mereatur, quemadmodum sanctus etiam docet Augustinus: 
Accedat, inquit, verbum ad elementum, et fit sacramentum, hoc est, res sancta atque divina. 

19 ] Quocirca nunquam non docemus, sacramenta et omnes res externas, a Deo ordinatos et institutam, non 
intuendas esse iuxta crassam illam et externam larvam, veluti nucis putamina intuemur, sed quemadmodum 
hisce verbum Dei inclusum sit. 20 ] Neque secus de parentum statu et magistratibus loquimur, quos si eatenus 
intueri volumus, quatenus nares, oculos, aures, cutem, pilos, carnem et ossa habeant, tum Tureis et gentilibus 
sunt similes, ac aliquis dicere posset: Cur hos maioris facerem quam alios? Atqui accedente praecepto: Honora 
patrem tuum et matrem tuam, alium virum video, divina maiestate et gloria indutum et exornatum. Praeceptum, 
inquam, aureus ille torques est, quem collo circumfert, imo potius corona in capite, indicans, quomodo et 
quamobrem haec caro et sanguis honorandi sint. 

21] Ita quoque ac multo quidem vehementius baptismo honor habendus est propter verbum, quippe quem 
ipse Deus et verbo et facto honoravit, adhaec miraculis coelitus ostensis confirmavit. Num enim putas rem 
fuisse ioctilarem, cum Christus semet ipsum lohanni baptizandum offerret, coelum simul aperiretur, et Spiritus 
Sanctus propalam e coelo columbina specie descenderet, nec quidquam aliud adesset, quod non certissimis 
documentis divinam maiestatem et gloriam repraesentaret? 

22 ] Quare iterum atque iterum repetens moneo, ne haec duo, verbum et aquam, ullo modo disiungi atque 
divelli patiamur. Separato enim inde verbo, non aha est aqua atque illa, qua in culina ad elixandas carnes 
culinae praefecta utitur, potestque non male balneatorum dici baptismum. Ceterum coniuncta verbo, sicut 
Christus ordinavit et instituit, tum sacramentum est, ac Christi baptismum dicitur. Et haec prima huius 
institutionis pars sit de essentia et dignitate huius sacramenti. 



23] Deinde, posteaquam certi sumus, quid sit baptismum et quid de eo sentiendum, etiam illud nobis 
discendum venit, quamobrem et in quem usum baptismi ratio instituta sit, hoc est, quid utilitatis baptizatis 
afferat, conferat et pariat. Verum neque hoc melius atque compertius, quam ex verbis Christi supra citatis, sciri 
potest ac percipi, nimirum: Qui crediderit et baptizatus fuerit, salvus erit. Quare 24] rei summam ita 
simplicissime complectere, hanc videlicet baptismi virtutem, opus, fructum et finem esse, ut homines salvos 
faciat. Nemo enim in hoc baptizetur, ut princeps evadat, verum, sicut verba sonant, ut salvus 25] fiat. Ceterum 
salvum fieri scimus nihil aliud esse, quam a peccati, mortis et diaboli tyrannide liberari, in Christi regnum 
deferri, ac cum eo immortalem vitam agere. 

26] Ex hoc iterum non obscure perspicis, quanti momenti ac pretii baptismum habendus sit, in quo tam 
inaestimabilem tamque ineffabilem thesaurum consequimur. Atque hoc ipsum sufficienter indicate baptismum 
solam ac simplicem aquam esse non posse. Eius enim virtutis simplex aqua esse non potest, verum enim vero 
Dei verbum facit, tum quod (ut supra diximus) Dei nomen in illo sit. 27] Iam ubicunque Dei nomen est, ibi 
vitam quoque et summam felicitatem esse necesse est, ut non iniuria divina, beata, fructuosa et omnis gratiae 
plena aqua dici possit. Etenim verbi divini accessione eam virtutem consequatur, ut Aouxpov m/nyycveoiag 
lavacrum regenerationis sit, sicuti nominat Paulus ad Titum tertio, v. 5. 

28] Quod autem nasutuli nostri pcopooocpoi, novi illi spiritus, superciliose admodum fabulantur, fidem solam 
esse, quae salvos faciat, opera vero et res externas ad salutem consequendam nihil praestare aut facere: 
respondeo sane in nobis nihil aliud facere aut operari salutem quam fidem, qua de re mox infra 29] latius. Atqui 
hoc caecorum duces videre nolunt, fidem necessario aliquid habere, quod credat, hoc est, cui innitatur, et qua re 
suffulta persistat. Ita iam fides aquae adhaeret creditque baptismum esse, in quo mera beatitudo, et vita est, non 
aquae virtute (ut abunde dictum est), sed per hoc, quod baptismus verbo et ordinatione divina unitus et 
confirmatus est, eiusque nomine nobilitatus. Iam haec credens, quid aliud quam in Deum credo, ut in eum, qui 
suum verbum baptismo indidit et inseruit, ac nobis externas res proponit, in quibus tantarum rerum thesaurum 
comprehendere queamus? 

30] Iam usque adeo insaniunt novi illi spiritus, ut disiungere non vereantur fidem et rem, cui fides 
adhaerescit et alligata est, tametsi externa sit. Verum haec non potest non externa esse, ut sensibus percipi et 
comprehendi possit, atque ita deinceps animo infigi, quemadmodum totum evangelium externa quaedam et 
corporalis est praedicatio. In summa, quidquid Deus in nobis facit et operatur, tantum externis, istius modi rebus 
et constitutionibus operari dignatur. Ubicunque iam loquitur, imo potius quocunque aut per quemcunque locutus 
fuerit, eo fidei dirigendi sunt oculi, 31] eique adhaerendum. Iam hic verbum Dei in promptu habemus (Mare. 

16, 16): Qui crediderit et baptizatus fuerit, salvus erit. Quorsum ista verba alias quam de baptismo dicta sunt, 
hoc est, de aqua divino ordine fundata et confirmata? Ex hoc sequitur, ut is, qui baptismum contemnit et reiicit, 
verbum Dei, fidem et Christum quoque reiiciat eo nos ducentem et baptismo alligantem. 

32] Tertio, cognita iam ingenti cum virtute tum utilitate baptismi, videamus ulterius, quae persona sit talia 
accipiens, quae per 33] baptismum offeruntur. Hoc iterum pulcherrime et clarissima in his verbis expressum est: 
Qui crediderit et baptizatus fuerit, salvus erit. Hoc est, sola fides personam dignam facit, ut hanc salutarem et 
divinam aquam utiliter suscipiat. Cum enim hoc in verbis una cum aqua nobis offeratur et proponatur, non alia 
ratione potest suscipi, quam ut hoc 34] ex animo credamus. Citra fidem nihil prodest baptismum, tametsi per 
sese coelestis et inaestimabilis thesaurus esse negari non possit. Ideo unicum illud verbum (qui crediderit) 
tantum potest, ut excludat atque reiiciat omnia opera, quaecunque facere poterimus hoc animo, ut per ea salutem 
consequamur et promereamur. Iam enim ita irrevocabiliter decretum est, quidquid fides non est, illud ad 
consequendam salutem nihil profuturum neque tantillum consecuturum. 

35] Quodsi, ut solent, dixerint: Tamen ipse quoque baptismum opus est, et tu dicis opera ad salutem 
consequendam nullius esse momenti, ubi tunc manet fides? Responde: Sane vero nostra opera ad salutem nihil 
faciunt; porro autem baptismum non nostrum, sed Dei opus est. Dei enim baptismus, ut dictum est, longe 
lateque a balneatoris baptismo tibi secernendus est. Dei autem opera salutifera sunt et ad salutem consequendam 
necessaria, neque excludunt, sed fidem requirunt, citra 36] quam comprehendi non possent. Eo enim, quod te 
aqua perfundi sinis, baptismum nondum percepisti aut servasti, ut inde aliquid emolumenti ad te redeat. Verum 
inde primum tibi proderit, si hoc consilio temet baptizandum obtuleris, ut Dei mandato et institutioni satisfacias, 
ut in nomine Domini baptizatus promissam in aqua salutem consequaris. Iam hoc neque manus neque corpus 
efficere potest, sed corde credendum est. 



37] Ita vides liquido hic nullum esse opus, quod a nobis fiat, sed thesaurum, quem ille nobis largitur, sola 
fides apprehendit; non secus atque Dominus Iesus in cruce nullum opus est, sed thesaurus Verbo comprehensus 
nobisque oblatus, quem sola fides apprehendit et consequatur. Iniuriam itaque nobis faciunt, cum adversus nos 
vociferantur, quasi contra fidem doceamus, cum tamen unice illam urgeamus et inculcemus, ut quae tam sit 
necessaria ut sine illa nihil quidquam possimus apprehendere aut consequi. 

38] Ita quidem habemus tres huius sacramenti partes, quas quivis Christianus tenere debet, praecipue vero, 
quod baptismus Dei sit constitutio, in omni honore ac pretio habenda. Quae una abunde satis nos movere debet, 
tametsi res prorsus sit externa, quemadmodum quartum praeceptum: Honora patrem tuum et matrem tuam, 
tantum de corporali carne et sanguine honorandis constitutum est, in quo non carnem et sanguinem, sed Dei 
praeceptum intuemur, cui illa inclusa sunt, cuiusque gratia caro et sanguis pater ac mater dicuntur: ita quoque, si 
praeter haec verba: Ite et baptizate etc. nihil nobis esset aliud, attamen nobis illa, ut Dei constitutio, arripienda 
essent et 39] facienda. Iam hic non tantum adest praeceptum et mandatum faciendi, verum etiam promissio. 
Quare multo praestantior est atque sublimior baptismi constitutio quam alia, quae a Deo praecepta et ordinata 
sunt; in summa, adeo plena est consolationis et gratiae, ut eius sublimitatem coelum ac terra 40] assequi 
nequeant. Verum hic arte opus est, ut haec vera esse credantur, neque in thesauro quidquam desiderari potest, in 
hoc vis sita est, ut comprehendatur et comprehensus firmiter retineatur. 

Quapropter quivis Christianus per omnem 41] vitam suam abunde satis habet, ut aptismum recte perdiscat 
atque exerceat. Sat enim habet negotii, ut credat firmiter, quaecunque baptismo promittuntur et offeruntur, 
victoriam nempe mortis ac diaboli, remissionem peccatorum, gratiam Dei, Christum cum omnibus suis operibus 
et Spiritum Sanctum 42] cum omnibus suis dotibus. Breviter, ista omnia, quae baptismus secum apportat, 
omnem humanam cogitationem exsuperant, ita ut, si imbecilla natura animo repeteret, non iniuria in dubium 
veniret, num vera esse possint. 43] Ipse enim aestima: Quodsi uspiam gentium esset medicus ea arte praeditus, 
qua posset efficere, ne homines morerentur, aut si mortem oppeterent, postea tamen perpetuo viverent, quam 
non ad eundem maximi minimique certatim et undarum instar multis cum opibus cursitarent, ita ut prae divitum 
turba nulla daretur accedendi copia! Iam hic in baptismo parvis et amplis, hoc est, omnibus, gratuito ad fores 
usque offertur eiusmodi thesaurus et medicina, quae mortem absorbet ac homines in vita conservat. 

44] Ita baptismum intuendus est et nobis fructuosus faciendus, ut hoc freti corroboremur et confirmemur, 
quoties peccatis aut conscientia gravamur, ut dicamus: Ego tamen baptizatus sum; quodsi baptizatus, certum est 
ea promissa mihi data esse, me beatum fore ac vitam immortalem et anima et corpore possessurum. 45] Ideo 
enim haec duo in baptismo fiunt, ut et corpus aqua perfundatur, quod praeter aquam nihil plus potest capere, et 
ad haec verba proferuntur, ut haec anima 46] capiat. Iam vero quoniam et aquam et verba unum baptismum esse 
constat, sequitur, ut et corpus et anima salva fiant ac in aeternum vivant: anima quidem per verbum, cui credit; 
corpus autem, quoniam animae unitum est et baptismum quoque apprehendit, qua ratione potest apprehendere. 
Quare neque in anima neque in corpore uspiam rem pretiosiorem habemus; siquidem baptismi auxilio prorsus 
sancti ac felices reddimur, id quod alioqui nulla vita, nullum uspiam opus potest assequi. 

Haec quidem de baptismi essentia, utilitate et usu, quaecunque scitu erant necessaria, dicta sufficiant. 

[DE PUERORUM BAPTISMO.] 

47] Hoc vero loco occurrit quaestio, qua hodie diabolus per sectas suas mundum vari, illaqueat, nempe de 
puerorum baptismo, num illi quoque credant aut recte baptizentur. Ad 48] hanc nos ita breviter respondemus: 
Qui simplici intelligentia praeditus est, ille hanc quaestionem indiscussam a se removeat ac doctoribus 
discutiendam relinquat. Quodsi 49] tamen respondere volueris, ita responde: 

Puerorum baptismum Christo placere et gratum esse, suo ipsius opere abunde ostenditur, nempe quod Deus 
illorum non paucos sanctificavit, eosdemque Spiritu Sancto impertivit, qui statim a partu infantes baptizati sunt. 
Sunt etiam hodie non parum multi, quos certis indiciis animadvertimus Spiritum Sanctum habere, cum doctrinae 
eorum tum etiam vitae nomine; sicut et nobis gratia Dei datum et concessum est nosse Scripturas interpretari et 
Christum cognoscere, quod citra Spiritum Sanctum nullo modo fieri posse nemo 50] dubitat. At si puerorum 
baptismus Christo non probaretur, nulli horum Spiritum Sanctum aut ne particulam quidem eius impertiret, 
atque ut summatim, quod sentio, eloquar, per tot saecula, quae ad hunc usque diem elapsa sunt, nullus hominum 
Christianus perhibendus esset. Quoniam vero Deus baptismum sui Sancti Spiritus donatione confirmat, id quod 
in nonnullis patribus, divo Bemhardo, Gersone, Iohanne Huss et in aliis, non obscuris argumentis intelligitur, 
neque sancta Christianorum ecclesia usque ad consummationem saeculi interibit, fateri coguntur Deo 
baptismum non displicere. Neque enim sibi ipse potest esse contrarius, aut mendaciis et nequitiae suffragari, 



neque huic promovendae gratiam suam ac Spiritum suum 51] impertire. Et haec fere optima et firmissima est 
pro simplicibus et indoctis comprobatio. Neque enim hunc articulum: Credo ecclesiam catholicam, 
communionem sanctorum etc., nobis eripient aut subvertent unquam. 

52] Deinde hoc quoque dicimus, nobis non summam vim in hoc sitam esse, num ille, qui baptizetur, credat 
necne; per hoc enim baptismo nihil detrahitur. Verum summa rei in 53] verbo et praecepto Dei consistit. Hoc 
quidem aliquanto est acutius, verumtamen in hoc totum versatur, quod dixi baptismum nihil aliud esse quam 
aquam et verbum Dei simul iuncta; hoc est, accedente aquae verbo, baptismum rectus habendus est, etiam non 
accedente fide. Neque enim fides mea facit baptismum, sed baptismum percipit et apprehendit. Iam baptismum 
non vitiatur aut corrumpitur, hominibus eo abutentibus aut non recte suscipientibus, qui (ut dictum est) non fidei 
nostrae, sed verbo Dei alligatum est. 

54] Nam quamquam hodierno die ludaeus quispiam fraudulenta quapiam simulatione et malitiose proposito 
veniret, se baptizandum offerens, nosque eundem serio omni studio baptizaremus, nihilominus nobis dicendum 
esset baptismum verum et rectum esse. Hic enim aqua una cum verbo Dei praesto est, tametsi ille non recto 
animo, ut debebat, susceperit; sicut illi, qui indigne ad coenam Domini accedunt, verum corpus Domini 
accipiunt, quamquam non crediderint. 

55] Ita vides Rottensium Pcumopo paaxiy cov obiectionem vanam esse et nullius roboris. Nam 
quemadmodum diximus, quamquam pueri non crederent, quod nullo modo affirmandum est (ut iam ostensum 
est), tamen baptismum verus esset, neque quisquam eos rebaptizare debet; veluti sacramenta nihil detrahitur, 
tametsi aliquis ad eius participationem improbo animo accedit, neque ferendum esset, iit eadem hora propter 
priorem abusum ad sumendum accedat denuo, quasi initio verum sacramentum non percepisset. Hoc enim esset 
summa contumelia et ignominia sacramentum afficere. Qua vero ratione verbum et institutio Dei propterea irrita 
esse debebunt, quia nos non recte utimur? 

56] Propterea dico, si non recte credidisti prius, tamen adhuc crede, atque ita dicas: Baptismus quidem 
rectus fuit, ego vero miser eundem non recte suscepi. Nam ego ipse quoque et omnes alii, qui baptizantur, 
coram Deo ita coguntur dicere: Venio huc in mea et aliorum fide, neque tamen asseveranter affirmare audeo me 
certo credere, et multi pro me precantur, sed huic fidens innitor, quod hoc verbum et praeceptum tuum sit. 
Quemadmodum ad coenam corporis et sanguinis Domini accedo, non mea fide, sed Christi verbo fretus, sive 
iam firmo sive infirmo sim animo, illud ego Deo meo commendo. Hoc tamen comperte teneo, quod iussu Dei 
mihi accedendum, edendum et bibendum est etc., quodque mihi suum corpus et sanguinem donat; quae res 
nunquam mihi mentietur aut me decipiet. 

57] Ad hunc modum cum puerorum baptismo quoque facimus. Puerum ecclesiae ministro baptizandum 
apportamus hac spe atque animo, quod certo credat, et precamur, ut Deus eum fide donet; verum propterea non 
baptizamus, sed potius quod Deus ita faciendum nobis praeciperit. Cur ita? Ideo quod certi simus Deum non 
mentiri. Ego et proximus meus et in summa omnes homines errare possunt et fallere, porro autem Verbum Dei 
nec potest errare nec fallere. 

58] Quocirca nimium utique confidentes et crassi sunt Spiritus illi, qui ita concludentes inferunt: Ubi fides 
non est, ibi nec baptismus rectus esse potest. Quasi ita velim concludere: Si fidem non habuero, sequitur 
Christum nihil esse; aut sic: Si maiorum iussis morem non gessero, nec parentes nec magistratus quidquam sunt. 
Rectene ac bene colligitur, ubi quis non facit, quod illi faciendum fuerat, propterea sequi rem per se nihil 59] 
esse aut valere? Quin potius argumentum inverte atque ita collige: Sane ob id ipsum baptismum quantivis pretii 
et rectus habendus est, quod non recte ab hominibus susceptus est. Si enim per se baptismus rectus non esset, eo 
nullo modo possemus abuti, aut abutendo delinquere. Abusus non tollit, sed confirmat substantiam, vulgo dici 
solet. Siquidem aurum nihilominus manet aurum, quantumvis illud meretricula cum scelere et dedecore gestet 
ac circumferat. 

60] Quare tandem semel conclusum esto, baptismum omni tempore rectum esse ac plenam permanere eius 
substantiam, etiamsi vel unus hominum baptizaretur, neque tamen recte crederet. Neque enim id, quod semel 
Deus ordinavit et locutus est, ab hominibus 61] mutari sinit aut perverti. Verum enim vero usque adeo excaecati 
sunt fanatici illi spiritus, ut Dei praeceptum ac verbum perspicere nequeant, neque baptismum et magistratus 
aliter intuentur atque aquam in fluviis ac olla aut alium quempiam hominem, et cum nullam fidem aut 
obedientiam videant, et baptismum et magistratus nihil esse cogitur. 62] Hic vero clandestinus et seditiosus 
latitat diabolus, qui perlubenter coronam magistratui eriperet, ut deinceps oppressus conculcaretur pedibus, 
adhaec omnia Dei opera et ordinationes redactae in nihilum subverterentur funditus. 63] Ideo nobis 



advigilandum est naviter omni panoplia instructis, ne a Verbo Dei divelli et abstrahi nos patiamur, ut baptismum 
non nudum et solum signum esse credamus, quemadmodum nostri spermolegi seu suenneri somniant. 

64] Ultimo neque illud praetereundum aut ignorandum est, quid baptismo significetur, tum quamobrem 
Deus talibus externis signis et gestibus hoc sacramentum celebrandum instituerit, per quod primum in 
Christianorum communionem cooptamur. 65] Opus vero aut gestus est, quod baptizandi in aquam mergimur, 
qua prorsus contegimur, et postea mersi iterum extrahimur. Hae duae res, in aquam mergi et iterum emergere, 
virtutem et opus baptismi significant, quae non sunt alia quam veteris Adami mortificatio et postea novi 
hominis resurrectio. Quae duo per omnem vitam nobis indesinenter exercenda sunt, ita ut Christiani vita nihil 
aliud sit quam quotidianus quidam baptismus, semel quidem inceptus, sed qui semper exercendus sit. Ita enim 
fieri necesse est, ut subinde veteris Adami sordes repurgentur atque eluantur, ut novi hominis nitor et fonna 
prodeat. Quid 66] autem est vetus homo? Hoc nimirum est, quod ab Adamo, patre nostro, nobis successione 
quadam hereditaria innatum est, scilicet quod sumus iracundi, immites, invidi, luxuriosi, avari, pigri, superbi, 
increduli, breviter omnibus vitiis contaminate, et in quibus natura nihil boni inest. 67] Iam in Christi regnum 
delati, hisce vitiis quotidie decrescendum est, ut subinde magis atque magis mitiores, liberaliores, patientiores, 
mansuetiores fiamus, semper aliquid avaritiae, odio, invidentiae, superbiae atque id genus vitiis detrahentes. 

68] Et hic est rectus baptismi usus inter Christianos, per aquae mersionem significatus. Ceterum ubi 
baptismi exercitium non viget, sed Adamo veteri habenae laxantur, ut in dies fiat ferocior, hoc non dicitur, uti 
baptismo, 69] sed eidem reluctari. Qui enim extra Christum sunt, non possunt non quotidie in peius degenerare, 
sicut et vulgato eoque vero dicitur proverbio: Nunquam non deteriores; quo seniores eo peiores ( Immerje 
aerger; je laengerje boeser ). 70] Quodsi quis anno superiore nonnihil coepit fastu insolescere et ad rem 
attentus esse, ille mox anno sequente multo fit insolentior et ad rem attentior, ita ut vitia ab incunabulis cum eo 
certis quibusdam incrementis progrediantur. Infans puer nullis singularibus vitiis infectum est; sed ubi 
adoleverit, immodestae, intemperantis et lascivae vitae inquinamentis contaminatur, mox constantem ac virilem 
aetatem consecutus, tum demum magis atque magis vera illa vitiorum seges erumpit. 

71] Quare vetus homo naturam suam nemine obstante sequitur, si non baptismi virtute coercitus et 
refrenatus fuerit. Contra, ubicunque Christiani facti sunt, decrescit quotidie ac imminuitur, donec prorsus 
abolitus fuerit. Et hoc est vere in baptismo mergi et 72] iterum quotidie emergere. Itaque hoc consilio externum 
signum nobis propositum est, non tantum, ut efficaciter operetur, verum 73] etiam, ut aliquid significet. Iam 
ubicunque fides fructibus fecunda viget, hic baptismus non tantum inanem significationem repraesentat, sed 
mortificandae carnis opera coniuncta habet. Porro autem absente fide nudum et inefficax signum tantummodo 
permanet. 

74] Ex his iam clare vides, baptismum aeque et virtute et significatione sua tertium quoque sacramentum 
comprehendere, quod poenitentiam appellare consueverunt, quae 75] proprie nihil aliud est quam baptismum 
aut eius exercitium. Quid enim poenitentia dici potest aliud, quam veterem hominem magno adoriri animo, ut 
eius concupiscentiae coerceantur ac novam vitam amplecti? Quare vivens in poenitentia in baptismo versaris, 
hanc novam vitam non solum significante, verum etiam operante, incipiente et exercente. 76] In hoc enim 
baptizatis datur et gratia et spiritus et virtus veterem hominem compescendi, ut novus prodeat ac confirmetur. 

77] Rine baptismus semper substitit, et quamquam aliquis ab eo peccatorum procellis abreptus excidat, 
nobis tamen subinde ad eum regressus patet, ut veterem hominem resipiscentiae iugo iterum subiiciamus. 78] 
Verum ut iterum aqua perfundamur, non est necesse. Nam etsi centies in aquam mergeremur, non tamen nisi 
unus baptismus est. Ceterum opus et significatio durat et pennanet. 79] Ita resipiscentia aut poenitentia nihil 
aliud est quam regressus quidam et reditus ad baptismum, ut illud iterum petatur et exerceatur, quod ante 
quidem inceptum et tamen negligentia intermissum est. 

80] Haec ideo a me dicuntur, ne in eam veniamus opinionem, in qua permultos iam annos fuimus, opinati 
baptismum iam completum esse, ut eo amplius uti nequeamus, posteaquam iterum in peccata prolapsi sumus. 
Cuius rei causa exstitit, quod eundem ulterius non sumus intuiti nisi secundum externum opus, quod semel 
factum atque completum est. 81] Atque hoc inde quoque evenit, quod divus Hieronymus scriptum reliquit: 
Poenitentiam secundam esse tabulam, qua nobis ex huius mundi pelago natandum et traiiciendum est fracta 
iam navi, in quam transcendimus atque traiicimus, delati in Christianitatem. 82] Sed hisce verbis baptismi 
usum Hieronymus nobis sustulit, ut nobis amplius utilis esse nequeat. Quamobrem nequaquam recte docuit, 
neque enim navis frangitur, quando (ut diximus) Dei ordo seu constitutio et non nostrum opus est. Illud vero 



non raro fieri solet, ut labentes excidamus. Iam si quis exciderit, ille det operam, ut iterum annatet, huicque 
adhaerescat, donec iterum in navem recipiatur, inque ea iterum perinde versetur, ut primum inceperat. 

83] Ita iam liquido omnibus compertum esse arbitror, quam praeclare ac mirifica res sit baptismum, eripiens 
nos a rictu diabolico, Deum nobis proprium faciens, peccatum opprimens et auferens, deinde in dies singulos 
novum hominem fortificans, semper etiam durans et permanens, donec ex hoc exsilio erepti ad immortalem 
gloriam migraverimus. 

84] Eam ob rem cuique baptismum ita habendus est, ut amictus quotidianus, quo indutus semper debet 
incedere, ut nunquam non in fide eiusque fructibus inveniatur, ut coercitis veteris hominis concupiscentias in 
novo 85] adolescat. Si enim Christiani perhiberi contendimus, baptismi opus sedulo nobis exercendum est, unde 
Christiani appellationem 86] promeremur. Si quis autem exciderit, ille accedat vicissim. Nam quemadmodum 
Christus, omnis gratiae et misericordiae sedes, non cedit neque obstat nobis prohibens iterum ad sese accedere, 
quamquam peccantes hallucinemur, ita quoque universorum bonorum suorum et donorum thesaurus 
inconcussus permanet. Iam quemadmodum semel in baptismo peccatorum condonationem assecuti sumus, ita 
ea adhuc quotidie permanet, quamdiu vivimus, hoc est, donec in terris veterem hominem collo circumferimus. 


[Quinta Pars.] 


DE SACRAMENTO ALTARIS. 

1] Quemadmodum hactenus de baptismo disseruimus, ita iam nobis deinceps de secundo quoque 
sacramento disserendum est, nempe de his tribus partibus: quid sit, quid utilitatis afferat sumentibus, insuper 
quibus fruendum aut sumendum sit. Atque haec omnia ipsius Scripturae verbis confinnata comprobabimus, 
quibus a Christo iam inde ab initio institutum est. 2] Haec equidem cuivis Christiano cognoscenda sunt, qui 
quidem Christianus esse contendit et huius sacramenti cupit esse particeps. Neque enim nobis est animus 
posthac admittenda quemlibet aut quibuslibet illud administrandi, ignorantibus, quid hic quaerant aut 
quamobrem accedant. Ceterum verba haec sunt: 

3] Dominus noster Iesus Christus, in qua nocte tradebatur, accepit panem, et gratias agens fregit et dixit: 
Accipite et manducare. Hoc est corpus meum, quod pro vobis traditur. Hoc facite in mei commemorationem. 

Similiter et calicem, postquam coenavit, cum gratias egisset, dedit illis, dicens: Hic calix novum 
testamentum est in meo sanguine, qui pro vobis et multis effunditur in remissionem peccatorum. Hoc facite, 
quotiescunque biberitis, in mei commemorationem. 

4] Principio nequaquam decretum est nobis hic cum quoquam pedem conferre aut contentionis gratia cum 
huius sacramenti detestandis blasphematoribus suscepto bello in arenam descendere, verum sub initium potius 
discere, qua in re huius sacramenti vis et virtus (ut in baptismo fecimus) omnis sita sit, nimirum, ut sciamus 
caput et nervum in hoc esse Dei verbum, ordinem et mandatum. Neque enim a quoquam homine excogitatum 
aut inventum, sed citra cuiusvis consilium et deliberationem 5] ab ipso Christo institutum est. Quapropter sicut 
decem praecepta, Oratio Dominica, fidei Confessio suam dignitatem obtinent, tametsi ea in perpetuum nunquam 
servaveris, oraveris neque credideris, ita quoque hoc venerabile sacramentum salvum ac inviolatum pennanet, 
ut nihil ille detrahatur, quamlibet nos illo indigne abutamur. 6] Quid putas Deo nostra opera aut fidem adeo 
curae esse, ut eam ob rem suum ordinem aut institutionem immutari patiatur? Videmus enim in omnibus 
mundanis rebus eum perpetuo tenorem consistere et ordinem perdurare, quem Deus semel rebus creandis 
praescripsit et instituit, 7] quacunque tandem ratione illis utamur aut res creatas exerceamus. Haec quidem 
vulgo semper ac seculo inculcanda sunt; iis enim omnium seditiosorum spirituum neniae et gerrae illico 
labefactantur et subvertuntur. Illi enim sacramenta extra Dei Verbum intuentur ut rema nobis factam. 

8] Quid est itaque Sacramentum Altaris? 

Responsio: 

Est verum corpus et sanguis Domini nostri lesu Christi, in et sub pane et vino per verbum Christi nobis 
Christianis ad manducandum et bibendum institutum et mandatum. 9] Et sicut de baptismo diximus non 
simplicem eum esse aquam, ita quoque hic dicimus hoc sacramentum panem et vinum esse, sed non simpliciter 
panem et vinum esse, quae proponuntur discumbentibus, sed panem et vinum Dei verbo inclusa et, huic alligata. 

10] Verbum, inquam, illud est, quo hoc sacramentum fit atque discernitur, ne tantum simpliciter vinum et 
aqua [panis], sed Christi corpus et sanguis sit ac dicatur. Nos enim Augustini verbis subscribentis, ita dicentis: 
Accedat verbum ad elementum et fit sacramentum. Hoc Augustini verbum tam proprie et expresse dictum est, ut 



vix aliud dixerit praeclarius. Virtute verbi elementum fit sacramentum, citra cuius accessionem nonnisi 11] 
elementum manet. Iam hoc non est alicuius principes aut caesaris, sed omnipotentis Dei verbum et institutio, cui 
merito omnes creaturae debebant ad pedes accidere atque assentiri ita se rem habere, sicut dicit ipse, omnique 
reverentia, metu et humilitate illud accipere. 

12] Hoc verbo conscientiae tuae imbecillitatem confirmare potes ac dicere: Etiamsi infinitae diabolorum 
myriades una cum omnibus suermeris uno ore impudentissime affirmarent, quomodo panis et vinum Christi 
corpus et sanguis esse possunt etc., tamen compertum habeo, omnes ad unum spiritus et doctos non tanta 
excultos esse prudentia atque intelligentia, quanta Deum omnipotentem vel in minimo digitulo valere certe, 
scio. Iam 13] hic expresse Christi verbum ponitur: Accipite, edite, hoc est corpus meum. Bibite ex hoc omnes, 
hic est calix novi testamenti in meo sanguine etc. In haec verba pedibus imus, hisce constanter adhaeremus, 
perlibenter eos visuri, qui suo magisterio Christum aliter audeant docere aut aliter facere, atque 14] ipse locutus 
est. Hoc equidem non infitiabimur verum esse, si verbum auferas, aut sine eo hoc sacramentum intuearis, 
praeter merum panem ac vinum nihil tibi mansurum reliqui; sed verbis una cum vino et pane manentibus, sicut 
debet et oportet, tum constat illa veraciter esse Christi corpus et sanguinem. Sicut enim os Christi dicit ac 
loquitur, ita quoque est, ut qui neque mentiri novit neque fallere. 

15] Ex his iam haud difficulter respondere possumus ad omnis generis quaestiones, quibus iam passim multi 
solicitantur, quarum una haec est: num profligatae quoque vitae sacerdos sacramentum ministrare aut tractare 
16] possit, et eiusmodi. Siquidem hic nos ita concludimus, dicentes: Quamquam nebulo perditissimus 
sacramentum aliis ministret aut ipse sumat, tamen nihilominus sacramentum illum sumere, hoc est, Christi 
corpus et sanguinem, non secus atque is, qui omnium reverendissime et dignissime sumpserit aut tractaverit. 
Neque enim humana sanctimonia, sed Verbo Dei nititur illud. Et quemadmodum nullus sanctorum in terris, 
adde: etiam nullus angelorum in coelis, panem et vinum in Christi corpus et sanguinem vertere potest, ita 
quoque nemo aliter facere aut immutare potest, etsi hoc sacramento indignissime abutatur. 17] Nam propter 
personae indignitatem aut incredulitatem Verbum non fit falsum aut irritum, per quod sacramentum factum et 
institutum est. Neque enim dicit: Quando credideritis aut digni fueritis, tum corpus et sanguinem meum 
habebitis; sed: Accipite, edite, bibite; hoc est corpus meum et sanguis meus, et iterum: Hoc facite, nimirum 
quod ego iam facio, instituo, vobis edendum et bibendum porrigo. 18] Hoc perinde valet, ac si dixisset: Sive 
dignus sive indignus fueris, hic corpus et sanguinem meum 19] habes horum verborum virtute, quae pani ac 
vino adiecta sunt. Hoc animo reconditum fac diligenter conserves. In his enim verbis omne nostrum praesidium, 
tutela et propugnatio adversus omnes illorum errores et seductiones, quaecunque vel exortae sunt unquam, vel 
deinceps adhuc exoriri possunt, sita sunt. 

20] Ita habemus breviter primam partem, de substantia nempe sacramenti. Nunc porro videamus et virtutem 
ac utilitatem eius, cuius gratia potissimum sacramentum hoc institutum est, quodque omnium maxime in eo est 
necessarium, ut sciamus, quid hic nobis quaerendum indeque auferendum sit. 21] Sed et hoc valde perspicuum 
est et cognitu facile ex iisdem supra memoratis verbis: Hoc est corpus meum et sanguis meus, quod PRO 
VOBIS datur et effunditur in remissionem peccatorum. 22] Horum verborum breviter hic est sensus: Ideo ad 
sacramentum accedimus, ut eiusmodi thesaurum ibi accipiamus, per quem et in quo peccatorum remissionem 
consequamur. Quare hoc? Ideo quod verba illic exstant et haec dant nobis. Siquidem propterea a Christo iubeor 
edere et bibere, ut meum sit mihique utilitatem afferat, veluti certum pignus et arrabo, imo potius res ipsa, quam 
pro peccatis meis morte et omnibus malis ille opposuit et oppignoravit. 

23] Inde iure optimo cibus animae dicitur, novum hominem alens atque fortificans. Per baptismum enim 
initio, regeneremur, verum nihilominus antiqua et vitiosa cutis camis et sanguinis adhaeret homini. Iam hic 
multa sunt impedimenta et impugnationes, quibus cum a mundo tum a diabolo acerrime infestamur, ita ut non 
rare defessi viribus deficiamus, ac nonnunquam etiam in peccatorum sordes prolabamur. 

24] Ideo hoc sacramentum tamquam pro quotidiano alimento nobis datum est, ut huius esu fides iterum 
vires suas reparet atque recuperet, ne in tali certamine aut tergiversetur aut succumbat denique, sed subinde 
magis 25] atque magis fiat robustior. Etenim nova vita sic instituenda est, ut assidue crescat et porro pergendo 
incrementa accipiat. Verum 26] huic contra multae passiones exhaurundae sunt. Tanta enim aestuat iracundia 
inimicus noster diabolus, simul atque conspexerit nos adversus se niti et hominem veterem iniecto freno 
coerceri, ut ille nos vi nequeat opprimere, tum ab omni parte positis insidiis occulte irrepens nos adoritur, omnes 
suos nervos intendens, omnes suas artes experiens, nihil non fallaciarum conans, nec prius absistit, quam nos 
denique extrema lassitudine defessos fecerit, ut aut abiecta (quod aiunt) hasta fidem deseramus, aut omni 



desperata repugnandi fiducia taediosi aut impatientes 27] fiamus. Adhoc iam datum est solatium, et haec 
praesentaria animi levatio, adornata, ut, cum cor senserit se nimia impugnatione premi, hic vires et 
refocillationem quaerat et auferat. 

28] Atqui hoc loco iterum nasuti spiritus nostri mirifica eruditione et sapientia sua sese contorquent, 
tumultuantes et vociferantes: Qui vero, inquiunt, panis et vinum peccata possunt remittere aut fidem 
corroborare? cum tamen sciant et audiant, nos talia de vino et pane nunquam adhuc docuisse, velut panis per se 
panis est; verum de tali pane et vino, quae Christi corpus et sanguis sunt et verba secum coniuncta habent. Hic, 
inquam, panis thesaurus ille est, quem iactamus, hic certe est nec alius, per quem eiusmodi peccatorum 
condonationem Christus nobis meritus 29] est. Iam ille non aliter quam per verba: Pro vobis traditur et 
effunditur nobis offertur et donatur. Nam in his utrumque habes, et quod Christi corpus sit, et quod tuum sit 
tamquam thesaurus et donum concessum gratuito. 30] Quin etiam illud pro certo constat Christi corpus et 
sanguinem nequaquam rem otiosam et infrugiferam esse posse, quae nihil fructus aut utilitatis afferat. 
Verumtamen quamlibet magnus per se thesaurus existat, Verbo eum includi ac in eo nobis offerri necesse est; 
alioqui eundem neque scire neque quaerere possemus. 

31] Quare nihil etiam illud est planeque frivolum commentum, quod garriunt, Christi corpus et sanguinem 
non esse in coena pro nobis traditum et effusum, ob id in Sacramento peccatorum remissionem nos habere non 
posse. Nam tametsi opus ipsum in cruce peractum est, et peccatorum ibi parta condonatio, neque tamen alia 
ratione quam per Verbum ad nos pervenire aut perferri potest. Quid enim hac de re nos comperti haberemus, 
haec facta esse aut nobis condonata, nisi haec praedicatione aut vocali verbo nobis annuntiarentur? Unde vero 
illi hoc habent exploratum aut cognitum, aut quomodo remissionem peccatorum possunt apprehendere, nisi 
Scripturae et evangelio crediderint et innixi fuerint? 32] Iam totum evangelium et fidei articulus: Credo 
ecclesiam sanctam catholicam, remissionem peccatorum etc. virtute Verbi in hoc sacramentum conclusum est 
et nobis propositum, Quamobrem ergo talem thesaurum ex hoc Sacramento violenter atque indigne evelli ac 
diripi pateremur, cum, velint nolint, fateri cogantur eadem haec esse verba, quae passim in evangelio repetita 
audimus, et tam non affirmare audeant, haec verba in Sacramento nullius usus esse, quam affirmare non audent 
totum evangelium aut Verbum Dei extra sacramentum nullius pretii esse aut usus? 

33] Iam ergo totum sacramentum habemus, cum quid in se sit, tum quid afferat et prosit utentibus. Nunc et 
videndum est, quaenam sit persona ea, quae eam percipit vim et utilitatem. Haec est, ut breviter dicam, veluti 
supra de baptismo et alias non raro diximus: quicunque ea crediderit, quae verba loquuntur et afferunt. Neque 
enim saxis aut truncis dicta aut annuntiata sunt, sed audientibus, ad quos ita inquit: Accipite et manducare etc. 
34] Et quia peccatorum condonationem offert benigneque pollicetur, non possunt haec aliter atque per fidem 
percipi. Eam fidem ipse iis verbis exigit, inquiens: Pro vobis traditur, pro vobis effunditur. Quasi diceret: Ideo 
vobis corpus et sanguinem meum offero et edere ac bibere iubeo, ut vobis tamquam rem propriam vindicetis 
illisque ita fruamini. Iam 35] quacunque haec sibi dicta statuit, creditque ita se habere, ille certo consecutus est. 
Ceterum hisce verbis diffidens nihil habet, utpote qui nequiquam haec sibi offerri patitur, neque tam salutari 
bono frui cupit. Thesaurus equidem apertus est atque omnibus obvius et expositus, atque adeo ad fores usque 
adductus, imo potius mensae ad vescendum impositus; at requiritur porro, ut hunc tibi peculiariter vindices, huic 
manum extensam admoveas constanter credens, quemadmodum ipsa verba te docent. 

36] Haec iam tota Christiana praeparatio est hoc sacramentum digne percipiendi. Cum enim hic thesaurus in 
verbis prorsus nobis proponatur, non aliter quam corde apprehendi potest. Manibus enim eiusmodi donum 
adeoque perennis thesaurus non est apprehensibilis. 37] Ieiunium et oratio etc. externae quidem praeparationes 
locum habere et puerile exercitum esse potest, ut corpus modeste et reverenter erga corpus et sanguinem Christi 
se gerat; verum quod in hoc et per hoc nobis donatur, corpus nullo modo potest assequi aut apprehendere, sed 
fides cordis hoc facit, eiusmodi thesaurum cognoscentis et cupientis. Et 38] haec quidem, quantum ad 
communem huius sacramenti institutionem attinet, dicta sufficiant. Quae enim ea de re latius disserenda sunt, 
aliud ac peculiare tempus requirunt. 

39] Ultimo, quoniam de huius sacramenti recto intellectu et vera doctrina certi sumus, admonitione etiam et 
cohortatione peropus est, ne talem ac tantum thesaurum, qui quotidie inter Christianos administratur et 
distribuitur, negligamus, hoc est, ut ii, qui Christo nomen dederunt, se praeparent ad huius venerabilis 
sacramenti communionem 40] saepe frequentandam. Videmus enim non obscure, quam pigros et segnes ad id 
nos praebeamus. Est paene magna pars eorum, qui audiunt evangelium, qui, posteaquam papae commenta sunt 
sublata, nosque a mandato et coactione eius liberati sumus, duos, tres pluresve annos sine hoc sacramento 



exigunt, quasi tam firmi sint Christiani, qui eo plane non 41] opus habeant. Et impediri ac absterreri inde 
nonnulli hoc nomine sese patiuntur, quod docuimus non accedere debere ad hoc sacramentum, nisi quos fames 
ac sitis eius urgeat atque compellat. Sunt rursum, qui causantur liberum esse neque necessarium, ac satis 
superque esse, ut credant se manducasse; quorum maior pars eo denique pervenit, ut omnibus devotionis 
affectibus exutis plane brutescere incipient, ac demum cum sacramentum tum Verbum Dei extreme contemnant. 

42] Equidem quod initio docuimus, verum esse non negamus, neminem scilicet ad hanc coenam ullo modo 
adigendum aut impellendum esse, ne de integro novam animarum carnificinam constituamus. Hoc tamen 
interim sciendum est tales pro Christianis non esse reputandos, qui tanto tempore a sacramento semet alienos 
faciunt et subtrahunt. Illud enim Christus non in hoc instituit, ut circumferatur pro spectaculo, sed suis 
Christianis praecepit, ut edant ac bibant, suique per hoc sint memores. 

43] Et profecto qui veri Christiani sunt ac yvqmoi Christi discipulis quibus sacramentum est in aliqua 
existimatione ac pretio, illi semet sua sponte ultro impellent. Verum enim vero ut simplices etiam et infirmi, 
quibus aliqua voluntas est esse Christianis, hoc vehementius incitentur ad causam et necessitatem reputandam, 
qua ad sacramentum impelli debeant, ea de re pauca quaedam verba faciemus. Nam 44] quemadmodum in aliis 
negotiis ad fidem, caritatem, animi tolerantiam pertinentibus non satis est tantum docere et instituere, verum 
etiam quotidie ac sedulo monere populum, ita quoque hic requirit necessitas, ut praedicando seduli simus, ne 
segnes aut taediosi fiamus, non ignorantes, quanto conatu et studio diabolus huic rei ac omni Christiano 
exercitia reluctetur, adeo ut pro virili sua humanos animos ab eo fuget et absterreat. 

45] Ac primum quidem clarum textum in ipsis Christi verbis habemus: Hoc facite in mei 
commemorationem. Haec sunt verba nobis praecipientia et iubentia, quibus iis, qui Christiani censeri volunt, 
mandatur et praecipitur, ut utantur Sacramento. Quare qui Christi discipulus esse cupit, quibuscum hic verba 
facit, huic curae sit, ut haec verba sibi cordi sint, non quidem ex coactione, velut impulso ab hominibus, verum 
ut Christo Domino 46] obsequatur et obediat. Dixeris autem fortasse: Tamen haec quoque particula, 
quotiescunque feceritis, adiecta est, haec equidem cogit neminem, sed relinquit sacramenti usum in cuiusque 
arbitratu liberum? 47] Respondeo: Audio; sed non dixit, ut perpetuo nunquam faciamus, quin potius haec ipsa 
verba dicens, quotiescunque feceritis, una iniunxit, ut saepe sacramenti communionem iteremus. Estque 
propterea adiectum, quod sacramentum velit habere liberum, non certo tempori alligatum, velut erat Iudaeorum 
pascha, quod singulis annis semel tantum ac nonnisi decimo quarto die primi mensis vesperi manducare nec 
ullum diem transilire cogebantur. Quasi velit dicere: Ego vobis festivitatem paschalem seu coenam adorno et 
constituo, quam non tantum ad huius diei vesperam quotannis celebrabitis, sed ea saepe fruemini, quando et 
quotiescunque libitum fuerit, prout cuique integrum erit et necesarium. 48] nulli loco aut tempori alligatum. 
Quamquam Romanae sedis idolum pontificium hanc quoque, ut cetera omnia a Christo constituta perverterit, 
iterumque Iudaicam festivitatem ex ea reddiderit. 

49] Ex his iam perspicuum est omnibus non ita relictum esse liberum, quasi contemni possit. Ceterum hoc 
ego voco sacramentum contemnere, quando nullo impedimento praepediti tanto tempore, sacramentum quasi 
fastidientes, non accedimus neque desideramus. Quodsi hanc libertatem habere contendis, cur non potius illam 
quoque tibi arrogas, ut tibi prorsus non liceat esse Christiano, neque quidquam orare aut credere? Hoc enim 
perinde Christi praeceptum est atque illud. Sin Christianus perhiberi cupis, ut huic praecepto nonnunquam 
satisfacias atque obtemperes necesse est. 50] Hoc enim mandatum permovere utique te debebat, ut in te 
descenderes et cogitares: Ecce, cuiusmodi ego Christianus sum? Quod si essem, haud dubie vel modico harum 
rerum perficiendarum caperer desiderio, quas Dominus meus mihi faciendas praecepit. 

51] Et profecto quandoquidem ad hanc coenam tam gravate et fastidiose affecti sumus, ita nauseantes illam, 
satis apparet, quales in papatu Christiani fuerimus, ut qui tantum coactu et metu humani praecepti accesserimus, 
sine omni animi voluptate et amore, praecipientis Christi nullo respectu 52] habito. Sed enim nos neminem 
cogimus aut violenter impellimus, nec quisquam in nostri gratiam huius coenae conviva esse dignetur. Hoc vero 
impellere et ultro cogere te debebat, quod Christus id requirit et placet id illi. Hominibus utique non 
concedendum est, ut ab illis aut ad fidem aut ad ullum opus adigamur. Nos non plus facimus, quam ut doceamus 
et moneamus, quid facto opus sit, non in nostri, sed in tui gratiam. Ipse pellicit te ac omnibus modis ad se 
provocat; hunc si arroganter contempseris, vide, ut ipse pro te respondeas. 

53] Hoc primo quidem loco dictum est frigidis potissimum et negligentibus Christianis, ut vel tandem serio 
resipiscant, seque accendant et expergefaciant. Illud enim vero verius est, id quod apud me ipse expertus sum, et 
quisque apud se ita esse inveniet, ut tam diuturna sui a Sacramento alienatione in dies singulos etiam atque 



etiam frigidiores et barbariores evadamus, ac denique prorsus id fastidiamus. 54] Alioqui descendendum est 
cum animo in colloquium, atque ita gerendum, quemadmodum par est homini Dei favorem et gratiam ex animo 
cupienti. Iam quo frequentius hoc factum fuerit, hoc impensius cor calescit et incenditur, ne prorsus omnibus 
amoris divini flammis exstinctis congelescat. 

55] Dixeris fortasse: Quid autem, si sensero me non paratum esse? Respondeo: Et hoc me quoque impugnat 
adhuc e papatu usque, in quo tanta mentis anxietate quisque se excarnificavit, ut per omnia puri essemus, ne 
Deus quidquam naevi aut labis in nobis inveniret. Unde tanta trepidatione sumus exanimati, ut illico quisque 
attonito animo in haec verba proruperit: Heu te miserum! hac 56] coena omnibus modis indignus es. Nam 
natura et humana ratio hic suae dignitatis rationem inire incipit erga ingentis huius et pretiosi boni praestantiam, 
ac tune perinde nitet, atque obscura laterna lucido soli collata aut instar fimi candidis gemmis aut unionibus 
comparati. Has suae vitae sordes intuens recusat accedere et tantisper differt, donec bene praeparata fuerit, 
usque dum dies diei, mensis mensi, annus anno successerit. 57] Ceterum hoc si intueri voles, quam videlicet tu 
sis probus et purus, atque in hoc conari, ut nihil conscientiam tuam mordeat, futurum est, ut vix unquam 
accedas. 

58] Quare hic homines habita ratione discernendi sunt. Nam procaci feritate et improbitate insolescentibus 
dicendum est, ut a sacramento abstineant; neque enim ad percipiendam peccatorum remissionem sunt appositi, 
utpote qui eam non desiderant, nec libenter 59] probi esse student. Reliqui vero, qui non ita ferini sunt et 
belluini, quique probitatis amantes sunt, nullo modo semet ab hac coena debent seiungere, tametsi alioqui 
fragiles sint et imbecilles, quemadmodum et dictum est ab Hilario: Si quod peccatum non ita perpetratum est, 
cuius gratia aliquis iure ex ecclesia possit erigi ac pro gentili existimari, huic nequaquam a Sacramento 
temperandum est, ne quis se ipse vita privet. 60] Nemo enim eo probitatis unquam se venturum speret, ut non 
infinitos defectus in came et sanguine suo retineat. 

61] Quapropter eiusmodi hominibus discendum est, summam esse scientiam nosse, nostrum sacramentum 
non dignitatis nostrae gratia institutum esse. Non enim ut dignos et sanctos nos baptizari permittimus, neque hoc 
nomine peccata nostra confitemur, quasi puri et a delictis alieni essemus, sed plane contraria quadam ratione, ut 
miseri ac aerumnosi peccatores, et prorsus propterea, quia indigni sumus, nisi fortasse quispiam talis esset, qui 
nullam gratiam aut absolutionem desideraret, neque cogitaret unquam vita in melius mutata resipiscere. 

62] Sed enim qui gratiam ac consolationem habendi et impetrandi cupidus est, ille semet instiget, nulloque 
modo absterreri se patiatur, itaque dicat: Perlibenter quidem hac coena dignus esse velim, nulla adductus 
dignitate venio, verum tuo verbo fretus adsum, propterea quod tu mihi praecepisti, egoque non invitus in 
discipulorum tuorum numerum referri cupio; quantulacunque tandem mea sit 63] dignitas, nihil moror. Verum 
hoc arduum et grave est factu; hoc enim nobis nunquam non impedimento est et obstat, quod longe attentiores 
ad nos ipsos quam ad os et verba Christi sumus. Ita enim natura humana agere cuperet, ut securitate quadam et 
certitudine se ipsa potius frui et niti posset; qua re frustrata abhorret accedere. Verum haec de prima parte satis 
superque diximus. 

64] Secundo benigna quoque huic praecepto adiecta est promissio, ut supra etiam memoratum est, quae nos 
omnium vehementissime instigare debebat atque impellere. Haec enim illa sunt verba perquam amica et 
amabilia, humanitatis ac benevolentiae plenissime: Hoc est corpus meum, quod pro vobis traditur. Hic est 
sanguis meus, qui pro vobis effunditur in remissionem peccatorum . 65] Haec, inquam, verba dixi neque ullis 
cautibus neque quercubus esse praedicata, verum mihi et tibi; alioqui eadem opera aeque tacere potuisset neque 
ullum sacramentum instituere. Quare fac etiam atque etiam, ut et te in haec verba (PRO VOBIS) includas, ne 
nequiquam tecum loquatur. 

66] Hic enim omnes thesauri sui nobis offert divitias, quascunque coelitus secum humano generi detulit, ad 
quas etiam alias amicissime et amantissime nos provocat, veluti Matth. 1 1, 28 inquit: Venite ad me omnes, qui 
laboratis et onerati estis; ego reficiam vos. 67] Iam quidem extremum flagitium et facinus est, quod, cum ille 
tam amanter atque fideliter nos vocet et moneat, ad nostrum summum et maximum bonum confluendos, nos 
tam alienos erga vocantem geramus ac tantum temporis a sacramenti participatione remoti exigamus, donec 
prorsus animo indurato refrixerimus, ut nulla usquam desiderii aut amoris scintilla in nobis superstes remaneat. 
68] Equidem sacramentum non perinde intuendum est ut res noxia, a qua vitanda ambobus (quod aiunt) pedibus 
fugiendum sit, verum ut salutifera et utilis medicina, quae tuis morbis medeatur, vitamque tibi det et animae et 
corporis. Ubi enim anima recuperata salute convaluit, ibi corporis quoque valetudo salva est. Cur ergo nos illud 
ita abominantes cavemus, quasi cicuta esset, quae devorata mortem nobis inferret praesentem? 



69] Illud equidem infitias non iverim, eos ipsos, qui contemnunt aut beluino more vivunt, tantum in 
perniciem et damnationem sibi sumere. Talibus enim nihil debet esse bono aut saluti, perinde atque aegroto 
accidere solet, pro libidine sua edenti atque bibenti, quae ipsi a medico interdicta sunt. 70] Ii vero, qui suae 
carnis infirmitatem sentiunt, eaque libenter exonerati essent, quaerentes auxilium, non aliter intueri debent et uti 
atque preciosissima tyriaca aut antidoto praesentissimo adversus omnia venena, quibus infecti sunt. Hic enim in 
sacramenta ex ore Christi sumes peccatorum condonationem, secum habentem unaque apportantem Dei gratiam 
et spiritum una cum omnibus suis bonis, tutela, profectione et potestate contra mortem, diabolum atque omnia 
mala. 

71] Ita quidem a Deo et Christi praeceptum eiusque promissionem habes. Adhaec tui gratia tua ipsius 
necessitas, quae cervici tuae incumbit et cuius gratia eiusmodi praecepta, illectamenta et promissiones datae 
sunt, impellere te debebat. Ipse enim dicit [Matth. 9, 12]: Non est opus medico valentibus, sed male habentibus, 
hoc est, laborantibus et qui peccatis, mortis formidine, carnis atque diaboli tentatione onerati sunt. 72] Iam si 
peccatorum fasce gravatus es tuamque sentis infirmitatem, tum alacri accedas animo, teque Christo reficiendum, 
levandum et corroborandum offeras. 73] Etenim si tam diu procrastinare volueris, donec defecatis vitiis mundus 
et dignus sacramentum possis accedere, perpetuo tibi ab hac coena abstinendum erit. Etenim eam hic pronuntiat 
sententiam: 74] Si purus et probus es, mea ope non indiges, neque vicissim te mihi opus est. Quare ii tantum 
indigni dicuntur, qui suos defectus non sentiunt, neque peccatores esse sustinent. 

75] Quodsi dixeris: Quid mihi tum faciendum suades, si talem carnis meae necessitatem persentiscere 
nequeo, neque ulla sacramenti fame aut siti teneor? Respondeo: Iis, qui ita affecti sunt, ut nihil tale sentiant, 
nullum scio dare consilium praestantius, quam ut in sinum proprium inspiciant videantque, num ipsi quoque 
carnem et sanguinem habeant; quod cum ita esse comperient, tum sui tantum compendii gratia Pauli epistolam 
scriptam ad Galatas [5, 19 sqq.] requirant et audiant, cuiusmodi sua caro fructus soleat producere. Manifesta 
sunt autem (inquit) opera carnis, quae sunt: adulterium, fornicatio, immunditia, impudicitia, luxuria, idolorum 
servitus, venefica, inimicitiae, contentiones, aemulationes, irae, rixae, dissensiones, sectae, invidiae, homicidia, 
ebrietates, comessationes et his similia. 

76] Quapropter si haec sentire nequis, saltem Scripturae credas, quae tibi non mentietur, et cui caro tua 
propius quam tibi nota est. Imo amplius quoque concludit Paulus ad Rom. 7, 18 inquiens: Scio, quod non 
habitet in me, hoc est, in carne mea, bonum. Quodsi Paulus de sua carne id pronuntiare audet, neque nos vel 
meliores vel sanctiores 77] illo esse volumus. Quod autem nos idem non persentiscimus, hoc periculosius 
aegrotamus. Signum enim est certissimum nostram carnem lepra esse infectam, quae nihil quidem sentit, saevit 
tamen interim et circumcirca 78] serpit. Verumtamen, ut dictum, quodsi usque adeo mortuus es, saltem 
Scripturae testimonio fidem habere digneris, quae, qualis sis, iam tibi suo comprobavit iudicio. Et in summa, 
quo minus tua peccata et defectus persentiscis, hoc plures causae tibi supersunt accedendi, opemque et 
medicinam quaeritandi. 

79] Deinde in hoc quoque fac attentus sis, ut circumspicias, num in mundo quoque verseris, aut si ignoras, 
id ex vicinis tuis exquirito. Quodsi una cum aliis in mundo constitutus es, non est, ut cogites peccatum et 
necessitatem tibi defuturam. Tantum enim incipias, ac ita te geras, quasi probitatem sectari et cum evangelio 
stare decreveris, ac vide, num nemo tibi infensus futurus sit, insuper aegre faciat, vim atque iniuriam inferat, 
praeterea ad peccata et vitia causam suppeditet. Quodsi nondum expertus es, hoc ipsum Scriptura magistra fac 
audias, sursum ac deorsum his praeclaris testimoniis et titulis mundum praedicante. 

80] Praeter haec diabolum quoque iuxta te habebis, quem prostratum nequaquam prorsus conculcabis, cum 
Dominus noster Iesus Christus ipse devitare non potuerit. 81] Quid ergo est diabolus? Nihil aliud, quam quod 
eum Scriptura nominans esse perhibet, nempe mendax et homicida: mendax quidem ob id, quod cor humanum a 
Verbo Dei abducere et excaecare conatur, ne tuam necessitatem sentias, neve ad Christum medicum venire 
queas; homicida vero, qui ne ad unius quidem horulae spatium vitam tibi favet. 82] Quodsi videndi tibi daretur 
copia, quot gladiis, quot hastis, quot sagittis et telis omnibus momentis in te colliniet, gauderes toties tibi patere 
ad sacramentum accedendi ianuam, quoties possis consequi. Quod autem tam secure, tam incogitanter 
ambulamus, nihil facit aliud, quam quod non cogitamus aut credimus, nos in came et hoc pravo mundo vivere 
aut versari in regno diaboli. 

83] Quamobrem haec probe experienda et exercenda tibi proponito, teque ipse accurate fac excutias et 
noscas, tum paulisper circumspicito, et vide, quid Scriptura loquatur. Quodsi ne tum quidem quidquam senseris, 
hoc maior te urget ad conquerendum necessitas aeque apud Deum ac proximum tuum. Ab his petas auxilium, 



utque pro te precentur, postula neque prius absistas, quam cor tuum adamantina illa duritie liberatum fuerit. Ita 
84 ] fiet, ut demum tua tibi pateat necessitas, clare visuro te terque quaterque in omnium vitiorum lernam 
profundius esse immersum quam ullum alium peccatorem, teque sacramento multo egere impensius, medendae 
calamitati tibi occultae, Deo suam tibi largiente gratiam, ut magis sentias, fiasque ad hunc modum sacramenti 
esurientior. Praecipue vero diabolo tantopere te infestante tibique perniciem machinante, ut te comprehensum et 
anima et vita iuxta spoliet, ita ut nulla hora ab eius insidiis tibi in tuto esse liceat. Quam cito vero et subito te 
oscitantem et nil tale opinantem in omne calamitatis genus praecipitaverit! 

85 ] Haec iam hactenus monendi gratia dicta sint, non tantum nobis grandioribus, verum etiam natu 
minoribus, qui in Christiana doctrina eiusdemque intellectu educandi sunt. Ad hunc enim modum hoc minore 
negotio Decem Praecepta, Fidei Symbolum et Orationem Dominicam iuventuti inculcare possemus, ut cum 
quadam voluptate atque adeo serio haec caperent et ita statim ab ipsis infantiae crepundiis percepta indesinenter 
exercerent atque assuescerent. 86] Iam enim paene cum natu grandioribus actum est, ut haec atque alia ab ipsis 
impetrare ne queamus, nisi eiusmodi homines iam inde a puero educentur, qui nobis successuri sunt nostrumque 
opus et officium arrepturi, ut et ipsi suos liberos bene ac salutariter educent, quorum opera Dei Verbum 
sustentetur, et Christianorum 87 ] communio aedificetur. Quapropter quisque paterfamilias sciat, hoc sui esse 
officii, ut Dei iussu atque praecepto haec liberos suos doceat aut alios docere sinat, quae eos nosse par est. Cum 
enim baptizati sint, iamque in Christianorum numerum et communionem cooptati, aequum est, ut huius 
sacramenti participatione fruantur, ut nobis queant esse utilitati et subsidio. Oportet enim eos omnes et singulos 
nobiscum credere, diligere, orare et adversus diabolum pugnare. 

VII. 

9 

FORMULA CONCORDIAE 

[PARS PRIMA.] 

EPITOME ARTICULORUM 

de quibus 

Controversiae Ortae Sunt 

inter theologus Augustanae Confessionis, qui in repetitione sequenti secundum Verbi Dei 

praescriptum pie declarati sunt et conciliati. 

DE COMPENDIARIA REGULA ATQUE NORMA, 

ad quam omnia dogmata exigenda, et quae inciderunt certamina, pie declaranda et componenda sunt. 

1 ] I. Credimus, confitemur et docemus unicam regulam et normam, secundum quam omnia dogmata 
omnesque doctores aestimari et iudicari oporteat, nullam omnino aliam esse quam prophetica et apostolica 
scripta cum Veteris tum Novi Testamenti, sicut scriptum est Ps. 1 19, 105: Lucerna pedibus meis Verbum tuum 
et lumen semitis meis. Et divus Paulus inquit Gal. 1,8: Etiamsi angelus de coelo aliud praedicet evangelium, 
anathema sit. 

2] Reliqua vero sive patrum sive neotericorum scripta, quocunque veniant nomine, sacris litteris nequaquam 
sunt aequiparanda, sed universa illis ita subiicienda sunt, ut alia ratione non recipiantur nisi testium loco, qui 
doceant, quod etiam post apostolorum tempora et in quibus partibus orbis doctrina illa prophetarum et 
apostolorum sincerior conservata sit. 

3] II. Et quia statim post apostolorum tempora, imo etiam cum adhuc superstites essent, falsi doctores et 
haeretici exorti sunt, contra quos in primitiva ecclesia symbola sunt composita, id est, breves et categoricae 
confessiones, quae unanimem catholicae Christianae fidei consensum et confessionem orthodoxorum et verae 
ecclesiae complectebantur (ut sunt Symbolum Apostolicum, Nicaenum et Athanasianum): profitemur publice nos 
illa amplecti et reficimus omnes haereses omniaque dogmata, quae contra illorum sententiam unquam in 
ecclesiam Dei sunt invecta. 

4] III. Quod vero ad schismata in negotiis fidei attinet, quae in nostra tempora inciderunt, iudicamus 
unanimem consensum et declarationem Christianae nostrae fidei et confessionis, imprimis contra papatum et 
huius falsos ac idololatricos cultus et superstitiones et alias sectas, esse nostri temporis Symbolum, Augustanam 
illam primam et non mutatam Confessionem , quae Imperatori Carolo V. Augustae anno 30 in magnis Imperii 
Comitiis exhibita est, similiter et Apologiam ct Articulos Smalcaldicos anno 37 conscriptos et praecipuorum 
theologorum illius temporis subscriptione comprobatos. 

5] Et quia haec religionis causa etiam ad laicos, quos vocant, spectat eorumque perpetua salus agitur, 
profitemur publice nos etiam amplecti Minorem et Maiorem D. Lutheri Catechismos, ut ii tomis Lutheri sunt 
inserti, quod eos quasi laicorum biblia esse censeamus, in quibus omnia illa breviter comprehenduntur, quae in 
Sacra Scriptura fusius tractantur et quorum cognitio homini Christiano ad aeternam salutem est necessaria. 

6] Ad has rationes paulo ante monstratas omnis doctrina in religionis negotio confonnanda est, et, si quid iis 
contrarium esse deprehenditur, id reiiciendum atque damnandum est, quippe quod cum unanimi fidei nostrae 
declaratione pugnet. 

7] Hoc modo luculentum discrimen inter sacras Veteris et Novi Testamenti litteras et omnia aliorum scripta 
retinetur, et sola Sacra Scriptura iudex, norma et regula agnoscitur, ad quam ceu ad Lydium lapidem omnia 
dogmata exigenda sunt et iudicanda, an pia an impia, an vera an vero falsa sint. 

8] Cetera autem Symbola et alia scripta, quorum paulo ante mentionem fecimus, non obtinent auctoritatem 
iudicis; haec enim dignitas solis sacris litteris debetur; sed duntaxat pro religione nostra testimonium dicunt 
eamque explicant ac ostendunt, quomodo singulis temporibus sacrae litterae in articulis controversis in ecclesia 
Dei a doctoribus, qui tum vixerunt, intellectae et explicatae fuerint, et quibus rationibus dogmata cum Sacra 
Scriptura pugnantia reiecta et condemnata sint. 


I. DE PECCATO ORIGINIS. 


STATUS CONTROVERSIAE. 

1 ] An peccatum originale sit proprie et absque omni discrimine ipsa hominis corrupti natura, substantia et 
essentia aut certe principalis et praestantissima pars ipsius substantiae, utpote ipsa rationalis anima in summo 
suo gradu et in summis ipsius viribus considerata, an vero inter hominis substantiam, naturam, essentiam, 
corpus et animam, etiam post lapsum humani generis, et inter originale peccatum aliquod sit discrimen, ita ut 
aliud sit .ipsa natura et aliud ipsum peccatum originis, quod in natura corrupta haeret et naturam etiam depravat. 

AFFIRMATIVA. 

Sincera doctrina, fides et confessio, cum superiore norma et compendiosa declaratione consentiens. 

2] I. Credimus, docemus et confitemur, quod sit aliquod discrimen inter ipsam hominis naturam, non tantum 
quemadmodum initio a Deo purus et sanctus et absque peccato homo conditus est, verum etiam qualem iam 
post lapsum naturam illam habemus; discrimen, inquam, inter ipsam naturam, quae etiam post lapsum est 
permanetque Dei creatura, et inter peccatum originis, et quod tanta sit illa naturae et peccati originalis 
differentia, quanta est inter opus Dei et inter opus diaboli. 

3] II. Credimus, docemus et confitemur, quod summo studio hoc discrimen sit conservandum, propterea 
quod illud dogma, nullum videlicet inter naturam hominis corrupti et inter peccatum originis esse discrimen, 
cum praecipuis fidei nostrae articulis (de creatione, de redemptione, de sanctificatione et resurrectione carnis 
nostrae) pugnet neque salvis hisce articulis stare possit. 

4] Deus enim non modo Adami et Evae corpus et animam ante lapsum, verum etiam corpora et animas 
nostras post lapsum creavit, etsi haec iam sunt corrupta. Et sane hodie Dominus animas et corpora nostra 
creaturas et opus suum esse agnoscit, sicut scriptum est Iob. 10, 8: Manus tuae fecerunt me et plasmaverunt me 
totum in circuitu. Deut. 32, 18. Esa. 45, 9; 54, 5; 64, 8. Act. 17, 28. Ps. 100, 3; 139, 14. Eccl. 12, 1. 

5] Et Filius Dei unione personali illam humanam naturam, sed sine peccato, assumpsit, et non alienam, sed 
nostram carnem sibi adiugens arctissime copulavit eiusque assureptae camis ratione vere frater noster factus est, 
ut Scriptura testatur Hebr. 2, 14: Posteaquam pueri commercium habent cum carne et sanguine, et ipse similiter 
particeps factus est eorundem. Item v. 16: Non angelos assumit, sed semen Abrahae assumit, unde et debuit per 
omnia fratribus assimilari, excepto peccato. 6] Eandem humanam nostram naturam (opus videlicet suum) 
Christus redemit, eandem (quae ipsius opus est) sanctificat, eandem a mortuis resuscitat et ingenti gloria (opus 
videlicet suum) ornat. Peccatum autem originale non creavit, non assumpsit, non redemit, non sanctificat, non 



resuscitabit in electis, neque unquam gloria coelesti ornabit aut salvabit, sed in beata illa resurrectione plane 
abolitum erit. 

7] Ex his, quae a nobis allata sunt, discrimen inter corruptam naturam et inter corruptionem, quae naturae 
infixa est, per quam natura est corrupta, facile agnosci potest. 

8] III. Vicissim autem credimus, docemus atque confitemur, peccatum originis non esse levem, sed tam 
profundam humanae naturae corruptionem, quae nihil sanum, nihil incorruptum in corpore et anima hominis, 
atque adeo in interioribus et exterioribus viribus eius reliquit. Sicut ecclesia canit: Lapsus Adae vi pessima 
humana tota massa, natura et ipsa essentia corrupta, luce cassa etc. Hoc 9] quantum sit malum, verbis revera 
est inexplicabile, neque humanae rationis acumine indagari, sed duntaxat per Verbum Dei revelatum agnosci 
potest. 10] Et sane affirmamus, quod hanc naturae corruptionem ab ipsa natura nemo nisi solus Deus separare 
queat, id quod per mortem in beata illa resurrectione plene fiet. Ibi enim ea ipsa natura nostra, quam nunc 
circumferimus, absque peccato originis et ab eodem omnino separata et remota, resurget et aeterna felicitate 
fruetur. Sic enim scriptum est Iob. 19, 26. 27: Pelle mea circumdabor et in carne mea videbo Deum, quem ego 
visurus sum mihi, et oculi mei eum conspecturi sunt. 

NEGATIVA. 

Reiectio falsorum dogmatum, quae commemoratae sanae doctrinae repugnant. 

11] I. Reficimus ergo et damnamus dogma illud, quo asseritur, peccatum originale tantummodo reatum et 
debitum esse ex alieno deficto, absque ulla naturae nostrae corruptione, in nos derivatum. 

12] II. Item, concupiscentias pravas non esse peccatum, sed concreatus naturae conditiones et proprietates 
quasdam essentiales, aut defectus illos et malum ingens a nobis paulo ante commemoratum non esse peccatum, 
propter quod homo Christo non insertus sit filius irae. 

13] III. Reficimus etiam Pelagianam haeresin, qua asseritur hominis naturam post lapsum incorruptam esse, 
et quidem in spiritualibus rebus totam bonam et puram in viribus suis naturalibus mansisse. 

14] IV. Item, peccatum originis externum, levem et nullius prope momenti esse naevum, aut aspersam 
quandam maculam, sub qua nihilominus natura bonas suas vires etiam in rebus spiritualibus retinuerit. 

15] V. Item, peccatum originale tantum esse externum impedimentum bonarum spiritualium virium et non 
esse despoliationem et defectum earundem, sicuti, cum magnes allii succo illinitur, via eius naturalis attrahendi 
ferrum non tollitur, sed tantum impeditur; aut sicut macula de facie aut color de pariete abstergi facile potest. 

16] VI. Item, hominis naturam et essentiam non prorsus esse corruptam, sed aliquid boni adhuc in homine 
reliquum, etiam in rebus spiritualibus, videlicet bonitatem, capacitatem, aptitudinem, facultatem, industriam aut 
vires, quibus in rebus spiritualibus inchoare aliquid boni, operari aut cooperari valeat. 

17] VII. Contra autem reficimus etiam falsum dogma Manichaeorum, cum docetur, peccatum originis 
tamquam quiddam essentiale atque substantiale a Satana in naturam esse infusum et eum eadem permixtum, 
quemadmodum venenum et vinum miscentur. 

18] VIII. Item, non ipsum animalem hominem, sed aliquid aliud et peregrinum quiddam, quod sit in homine, 
peccare, ideoque non ipsam naturam, sed tantummodo peccatum originale in natura existens accusari. 

19] IX. Reficimus etiam atque damnamus ut Manichaeum errorem, quando docetur, originale peccatum 
proprie, et quidem nullo posito discrimine, esse ipsam hominis corrupti substantiam, naturam et essentiam, ita 
ut inter naturam corruptam post lapsum, per se ipsam consideratam, et inter peccatum originis nulla prorsus sit 
differentia, neque ulla distinctio cogitari, aut saltem peccatum illud a natura cogitatione discerni possit. 

20] X. D. Lutherus quidem originis illud malum peccatum .naturae, personale, essentiale vocat, sed non eam 
ob causam, quasi natura, persona aut essentia hominis, absque omni discrimine, sit ipsum peccatum originis, sed 
ideo ad hunc modum loquitur, ut huiusmodi phrasibus discrimen inter peccatum originale, quod humanae 
naturae infixum est, et inter aha peccata, quae actualia vocantur, melius intelligi possit. 

21] XI. Peccatum enim originis non est quoddam delictum, quod actu perpetratur, sed intime inhaeret 
infixum ipsi naturae, substantiae et essentiae hominis. Et quidem, si maxime nulla unquam prava cogitatio in 
corde hominis corrupti exoriretur, si nullum verbum otiosum proferretur, si nullum malum opus aut facinus 
designaretur, tamen natura nihilominus corrupta est per originale peccatum, quod nobis ratione corrupti seminis 
agnatum est, quod ipsum etiam scaturigo est omnium aliorum actualium peccatorum, ut sunt pravae 
cogitationes, prava colloquia, prave et scelerate facta. Sic enim scriptum legimus Matth. 15, 19 : Ex corde 
oriuntur cogitationes malae; et alibi, Gen. 6, 5; 8, 21: Omne figmentum cordis tantummodo malum est a 
pueritia. 



22] XII. Est etiam diligenter observanda varia significatio vocabuli naturae, cuius aequivocatione 
Manichaei abutentes errorem suum occultant, multosque simplices homines in errorem inducunt. Quandoque 
enim natura ipsam hominis substantiam significat, ut cum dicimus: Deus humanam naturam creavit. Interdum 
vero per vocabulum naturae intelligitur ingenium, conditio, defectus aut vitium alicuius rei, in ipsa natura 
insitum et inhaerens, ut cum dicimus: Serpentis natura est icere; hominis natura est peccare et peccatum. Et in 
hac posteriore significatione vocabulum naturae non ipsam hominis substantiam, sed aliquid, quod in natura aut 
substantia fixum inhaeret, denotat. 

23] XIII. Quod vero ad Latina vocabula substantiae et accidentis attinet, cum ea non sint Scripturae Sacrae 
vocabula, praeterea etiam a plebe non intelligantur, abstinendum est ab illis in publicis sacris concionibus, ubi 
indocta plebs docetur, et hac in re simplicium et rudiorum merito habenda est ratio. 

24] In scholis autem et apud homines doctos (quibus horum vocabulorum significatio nota est, et qui iisdem 
recte atque citra abusum uti possunt, proprie discernentes essentiam alicuius rei ab eo, quod aliunde ei accidit et 
per accidens inhaeret), in disputatione de peccato originis retinenda sunt. 

25] Nam hisce vocabulis discrimen inter opus Dei et inter opus diaboli quam maxime perspicue explicari 
potest. Diabolus enim substantiam nullam creare, sed tantummodo per accidens, permittente Domino, 
substantiam a Deo creatam depravare potest. 


II. DE LIBERO ARBITRIO. 


STATUS CONTROVERSIAE. 

1] Cum hominis voluntas quadruplicem habeat considerationem, primo ante lapsum, secundo post lapsum, 
tertio post regenerationem, quarto post resurrectionem carnis, nunc quaestio praecipua est tantum de voluntate 
et viribus hominis in secundo statu, quasnam vires post lapsum primorum parentum nostrorum ante 
regenerationem ex se ipso habeat in rebus spiritualibus: an propriis viribus, antequam per Spiritum Dei fuerit 
regeneratus, possit sese ad gratiam Dei applicare et praeparare, et num gratiam divinam (quae illi per Spiritum 
Sanctum in Verbo et sacramentis divinitus institutis offertur) accipere et apprehendere possit necne. 

AFFIRMATIVA. 

Sincera doctrina de hoc articulo, cum immota regula Verbi divini congruens. 

2] I. De hoc negotio haec est fides, doctrina et confessio nostra, quod videlicet hominis intellectus et ratio in 
rebus spiritualibus prorsus sint caeca, nihilque propriis viribus intelligere possint, sicut scriptum est 1 Cor. 2, 

14: Animalis homo non percipit ea, quae sunt Spiritus; stultitia illi est et non potest intelligere, quia de 
spiritualibus examinatur. 

3] II. Credimus, docemus et confitemur etiam, voluntatem hominis nondum renatam non tantum a Deo esse 
aversam, verum etiam inimicam Deo factam, ita ut tantummodo ea velit et cupiat iisque delectetur, quae mala 
sunt et voluntati divinae repugnant. Scriptum est enim Gen. 8, 21: Sensus et cogitatio humani cordis in malum 
prona sunt ab adolescentia sua. Item, Rom. 8, 7: Affectus carnis inimicitia est adversus Deum, neque enim legi 
subiicitur, ac ne potest id quidem. Itaque credimus, quantum abest, ut corpus mortuum se ipsum vivificare atque 
sibi ipsi corporalem vitam restituere possit, tantum abesse, ut homo, qui ratione peccati spiritualiter mortuus est, 
se ipsum in vitam spiritualem revocandi ullam facultatem habeat, sicut scriptum est Eph. 2, 5: Cum essemus 
mortui in peccatis, convivificavit nos cum Christo etc. 2 Cor. 3, 5: Itaque etiam ex nobismet ipsis, tamquam ex 
nobis, non sumus idonei, ut aliquid boni cogitemus; quod vero idonei sumus, id ipsum a Deo est. 

4] III. Conversionem autem hominis operatur Spiritus Sanctus non sine mediis, sed ad eam efficiendam uti 
solet praedicatione et auscultatione Verbi Dei, sicut scriptum est Rom. 1,16: Evangelion est potentia Dei 5] ad 
salutem omni credenti; et Rom. 10, 17: Fides est ex auditu Verbi Dei. Et sane vult Dominus, ut ipsius Verbum 
audiatur, neque ad illius praedicationem aures obdurentur [obturentur], Ps. 95, 8. Huic Verbo adest praesens 
Spiritus Sanctus et corda hominum aperit, ut, sicut Lydia in Actis Apostolicis, 16, 14, diligenter attendant et ita 
convertantur sola gratia et virtute Spiritus Sancti, cuius unius 6] et solius opus est hominis conversio. Si enim 
Spiritus Sancti gratia absit, nostrum velle et currere, nostrum plantare, seminate et rigare prorsus frustranea 
sunt, Rom. 9, 16; 1 Cor. 3, 7; si videlicet ille incrementum non largiatur, sicut Christus inquit, Ioh. 15, 5: Sine 
me nihil potestis facere. Et hic quidem paucis verbis Christus libero arbitrio omnes vires derogat, omniaque 
gratiae divinae ascribit, ne quis coram Deo habeat, de quo glorietur, 1 Cor. 1, 29 [2 Cor. 12, 5]; Ier. 9, 23. 

NEGATIVA. 



Reiectio contrariae et falsae doctrinae. 

7] Repudiamus igitur et damnamus omnes, quos iam recitabimus, errores cum Verbi divini regula non 
congruentes: 

8] I. Primo delirum philosophorum Stoicorum dogma, quemadmodum et Manichaeorum furorem, qui 
docuerunt omnia, quae eveniant, necessario fieri, et aliter fieri prorsus non posse, et hominem omnia coactum 
facere, etiam ea, quae in rebus externis agat, eumque ad designanda mala opera et scelera (qualia sunt libidines 
vagae, rapinae, caedes, furta et similia) cogi. 

9] II. Repudiamus etiam crassum illum Pelagianorum errorem, qui asserere non dubitarunt, quod homo 
propriis viribus, sine gratia Spiritus Sancti sese ad Deum convertere, evangelio credere, legi divinae ex animo 
parere et hac ratione peccatorum remissionem ac vitam aeternam ipse promereri valeat. 

10] III. Praeter hos errores reficimus et Semipelagianorum falsum dogma, qui docent, hominem propriis 
viribus inchoare posse suam conversionem, absolvere autem sine Spiritus Sancti gratia non posse. 

11] IV. Item, cum docetur, licet homo non renatus, ratione liberi arbitrii, ante sui regenerationem infirmior 
quidem sit, quam ut conversionis suae initium facere atque propriis viribus sese ad Deum convertere et legi Dei 
toto corde parere valeat, tamen, si Spiritus Sanctus praedicatione Verbi initium fecerit suamque gratiam in 
Verbo homini obtulerit, tum hominis voluntatem propriis et naturalibus suis viribus quodammodo aliquid, licet 
id modiculum, infirmum et languidum admodum sit, conversionem adiuvare atque cooperari et se ipsam ad 
gratiam applicare, praeparare, eam apprehendere, amplecti et evangelio credere posse. 

12] V. Item, hominem post regenerationem legem Dei perfecte observare atque implere posse, eamque 
impletionem esse nostram coram Deo iustitiam, qua vitam aeternam promereamur. 

13] VI. Reficimus etiam damnamusque Enthusiastarum errorem, qui fingunt, Deum immediate, absque 
Verbi Dei auditu et sine sacramentorum usu, homines ad se trahere, illuminare, iustificare et salvare. 
(Enthusiastae vocantur, qui neglecta praedicatione Verbi divini coelestes revelationes Spiritus exspectant.) 

14] VII. Item, Deum in conversione et regeneratione hominis substantiam et essentiam veteris Adami et 
praecipue animam rationalem penitus abolere, novamque animae essentiam ex nihilo in illa conversione et 
regeneratione creare. 

15] VIII. Item, cum hi sermones citra declarationem usurpantur, quod videlicet hominis voluntas ante 
conversionem, in ipsa conversione et post conversionem Spiritui Sancto repugnet, et quod Spiritus Sanctus iis 
detur, qui ex proposito et pertinaciter ipsi resistunt. Nam Deus in conversione ex nolentibus volentes facit et in 
volentibus habitat, ut Augustinus loqui solet. 

16] Quod vero ad dicta quaedam turn patrum turn neotericorum quorundam doctorum attinet: Deus trahit, 
sed volentem trahit, et: Hominis voluntas in conversione non est otiosa, sed agit aliquid: iudicamus, haec 
fonnae sanorum verborum non esse analoga. Afferuntur enim haec dicta ad confirmandam falsam opinionem de 
viribus humani arbitrii in hominis conversione contra doctrinam, quae soli gratiae divinae id opus attribuit. 
Ideoque ab eiusmodi sennonibus, quando de conversione hominis ad Deum agitur, abstinendum censemus. 

17] Contra autem recte docetur, quod Dominus in conversione per Spiritus Sancti tractionem (id est, morum 
et operationem) ex hominibus repugnantibus et nolentibus volentes homines faciat, et quod post conversionem 
in quotidianis poenitentiae exercitiis hominis renati voluntas non sit otiosa, sed omnibus Spiritus Sancti 
operibus, quae ille per nos efficit, etiam cooperetur. 

18] IX. Item, quod D. Lutherus scripsit, hominis voluntatem in conversione pure passive se habere, id recte 
et dextre est accipiendum, videlicet respectu divinae gratiae in accendendis novis moribus, hoc est, de eo 
intelligi oportet, quando Spiritus Dei per Verbum auditum aut per usum sacramentorum hominis voluntatem 
aggreditur et conversionem atque regenerationem in homine operatur. Postquam enim Spiritus Sanctus hoc 
ipsum iam operatus est atque effecit, hominisque voluntatem sola sua divina virtute et operatione immutavit 
atque renovavit, tunc revera hominis nova illa voluntas instrumentum est et organon Dei Spiritus Sancti, ut ea 
non modo gratiam apprehendat, verum etiam in operibus sequentibus Spiritui Sancto cooperetur. 

19] Relinquuntur igitur ante conversionem hominis duae tantum efficientes causae (ad conversionem 
efficaces), nimirum Spiritus Sanctus et Verbum Dei, quod est instrumentum Spiritus Sancti, quo conversionem 
hominis efficit. Hoc Verbum homo certe audire debet, sed tamen, ut illud ipsum vera fide amplectatur, id 
nequaquam suis viribus propriis, sed sola gratia et operatione Dei Spiritus Sancti obtinere potest. 


III. DE IUSTITIA FIDEI CORAM DEO. 



STATUS CONTROVERSIAE. 

Unanimi consensu (ad normam Verbi divini 1 ] et sententiam Augustanae Confessionis) in ecclesiis nostris 
docetur, nos peccatores longe miserrimos sola in Christum fide coram Deo iustificari et salvari, ita ut Christus 
solus nostra sit iustitia. Hic autem Iesus Christus, Salvator noster et iustitia nostra, verus Deus est et verus 
homo: etenim divina et humana naturae in ipso sunt personaliter unitae, Ier. 23, 6; 1 Cor. 1, 30; 2 Cor. 5, 21. 
Quaesitum igitur fuit, secundum quam naturam Christus nostra sit iustitia. Et hac occasione duo errores, et 
quidem inter se pugnantes, ecclesias quasdam perturbarunt. 

2] Una enim pars sensit, Christum tantummodo secundum divinam naturam esse nostram iustitiam, si 
videlicet ille per fidem in nobis habitet; etenim omnia hominum peccata, collata nimirum cum illa per fidem 
inhabitante divinitate, esse instar unius guttulae aquae cum magno mari comparatae. Contra hanc opinionem alii 
quidam asseruerunt, Christum esse nostram coram Deo iustitiam duntaxat secundum humanam naturam. 

AFFIRMATIVA. 

Sincera doctrina piarum ecclesiarum, utrique commemorato errori opposita. 

3] I. Ad refellendum utrumque errorem credimus, docemus et confitemur unanimiter, quod Christus vere sit 
nostra iustitia, sed tamen neque secundum solam divinam naturam, neque secundum solam humanam naturam, 
sed totus Christus secundum utramque naturam in sola videlicet obedientia sua, quam Patri ad mortem usque 
absolutissimam Deus et homo praestitit, eaque nobis peccatorum omnium remissionem et vitam aeternam 
promeruit. Sicut scriptum est: Sicut per in obedientiam unius hominis peccatores constituti sunt multi, ita et per 
unibus obedientiam iusti constituentur multi, Rom. 5, 19. 

4 ] II. Credimus igitur, docemus et confitemur, hoc ipsum nostram esse coram Deo iustitiam, quod Dominus 
nobis peccata remittit ex mera gratia, absque ullo respectu praecedentium, praesentium aut consequentium 
nostrorum operum, dignitatis aut meriti. Ille enim donat atque imputat nobis iustitiam obedientiae Christi; 
propter eam iustitiam a Deo in gratiam recipimur et iusti reputamur. 

5] III. Credimus etiam, docemus et confitemur, solam fidem esse illud medium et instrumentum, quo 
Christum Salvatorem et ita in Christo iustitiam illam, quae coram iudicio Dei consistere potest, apprehendimus; 
propter Christum enim fides illa nobis ad iustitiam imputatur, Rom. 4, 5. 

6] IV. Credimus praeterea, docemus et confitemur, fidem illam iustificantem non esse nudam notitiam 
historiae de Christo, sed ingens atque tale Dei donum, quo Christum, Redemptorem nostrum, in verbo evangelii 
recte agnoscimus ipsique confidimus, quod videlicet propter solam ipsius obedientiam ex gratia remissionem 
peccatorum habeamus, sancti et iusti coram Deo Patre reputemur et aeternam salutem consequamur. 

7] V. Credimus, docemus et confitemur, vocabulum iustificare phrasi Scripturae Sacrae in hoc articulo idem 
significare, quod absolvere a peccatis, ut ex dicto Salomonis, Prov. 17, 15, intelligi potest: Qui iustificat 
impium, et qui condemnat iustum, abominabilis est uterque apud Deum. Item Rom. 8, 33: Quis accusabit 
electos Dei? Deus est, qui iustificat. 

8] Et si quando pro vocabulo iustificationis vocabula regenerationis et vivificationis usurpantur (quod in 
Apologia Augustanae Confessionis factum est), sunt ea in illa superiore significatione accipienda. Nam alias eae 
voces de hominis renovatione intelligendae sunt, quae a fidei iustificatione recte discernitur. 

9 ] VI. Credimus, docemus et confitemur etiam, etsi vere in Christum credentes et renati multis infirmitatibus 
et naevis usque ad mortem sunt obnoxii, non tamen illis vel de iustitia, quae per fidem ipsis imputatur, vel de 
aeterna salute esse dubitandum, quin potius firmiter illis statuendum esse, quod propter Christum iuxta 
promissionem et immotum verbum evangelii Deum sibi placatum habeant. 

10] VII. Credimus, docemus et confitemur, quod ad conservandam puram doctrinam de iustitia fidei coram 
Deo necessarium sit, ut particulae exclusivae (quibus apostolus Paulus Christi meritum ab operibus nostris 
prorsus separat solique Christo eam gloriam tribuit) quam diligentissime retineantur, ut cum Paulus scribit: Ex 
gratia, gratis, sine meritis, absque lege, sine operibus, non ex operibus. Quae omnia hoc ipsum dicunt: Sola 
fide in Christum iustificamur et salvamur. [Eph. 2, 8; Rom. 1, 17; 3, 24; 4, 3sqq.; Gal. 3, 1 1; Ebr. 11.] 

11] VIII. Credimus, docemus et confitemur, etsi antecedens contritio et subsequens nova obedientia ad 
articulum iustificationis coram Deo non pertinent, non tamen talem fidem iustificantem esse fingendam, quae 
una cum malo proposito, peccandi videlicet et contra conscientiam agendi, esse et stare possit. Sed postquam 
homo per fidem est iustificatus, rum veram illam et vivam fidem esse per caritatem efficacem, Gal. 5, 6, et bona 



opera semper fidem iustificantem sequi et una cum ea, si modo vera et viva fides est, certissime deprehendi. 
Fides enim vera nunquam sola est, quin caritatem et spero semper secum habeat. 

ANTITHESIS seu NEGATIVA. 

Reiectio contrariae et falsae doctrinae. 

12] Repudiamus ergo et damnamus omnia falsa dogmata, quae iam recitabimus: 

13] I. Christum esse iustitiam nostram solummodo secundum divinam naturam; 

14] II. Christum esse iustitiam nostram tantummodo iuxta humanam naturam; 

15] III. In dictis propheticis et apostolicis, ubi de iustificatione fidei agitur, vocabula iustificare et iustificari 
non idem esse, ac a peccatis absolvere et absolvi et remissionem peccatorum consequi, sed nos per caritatem a 
Spiritu Sancto infusam, per virtutes et per opera, quae a caritate promanant, re ipsa coram Deo iustos fieri; 

16] IV. Fidem non respicere in solam Christi obedientiam, sed in divinam eius naturam, quatenus videlicet 
ea in nobis habitet atque efficax sit, ut per eam inhabitationem peccata nostra tegantur; 

17] V. Fidem esse talem fiduciam in obedientiam Christi, quae possit in eo etiam homine pennanere et 
consistere, qui vera poenitentia careat, et ubi caritas non sequatur, sed qui contra conscientiam in peccatis 
perseveret; 

18] VI. Non ipsum Deum, sed tantum dona Dei in credentibus habitare; 

19] VII. Fidem ideo salutem nobis conferre, quod novitas illa, quae in dilectione erga Deum et proximum 
consistit, per fidem in nobis inchoetur; 

20] VIII. Fidem in iustificationis negotio primas quidem partes tenere, sed tamen etiam renovationem et 
caritatem ad iustitiam nostram coram Deo pertinere, ita ut renovatio et caritas quidem non sint principalis causa 
nostrae iustitiae, sed tamen iustitiam nostram coram Deo (si absint renovatio et caritas), non esse integram et 
perfectam; 

21] IX. Credentes in Christum coram Deo iustos esse et salvos simul per imputatam Christi iustitiam et per 
inchoatam novam obedientiam, vel partim quidem per imputationem iustitiae Christi, partim vero per inchoatam 
novam obedientiam; 

22] X. Promissionem gratiae nobis applicari per fidem in corde et praeterea etiam per confessionem, quae 
ore fit, et per alias virtutes; 

23] XI. Fidem non iustificare sine bonis operibus, itaque bona opera necessario ad iustitiam requiri, et 
absque eorum praesentia hominem iustificari non posse. 


IV. DE BONIS OPERIBUS. 


STATUS CONTROVERSIAE. 

1] In doctrina de bonis operibus duae controversiae in quibusdam ecclesiis ortae sunt: 

2] I. Primum schisma inter theologos quosdam factum est, cum alii assererent, bona opera necessaria esse 
ad salutem, impossibile esse salvari sine bonis operibus, et neminem unquam sine bonis operibus salvatum 
esse; abi vero docerent, bona opera ad salutem esse perniciosa. 

3] II. Alterum schisma inter theologos nonnullos super vocabulis necessarium et liberum ortum est. Altera 
enim pars contendit, vocabulum necessarium non esse usurpandum de nova obedientia; eam enim non a 
necessitate quadam et coactione, sed a spontaneo spiritu promanare. Altera vero pars vocabulum necessarium 
prorsus retinendum censuit, propterea quod illa obedientia non in nostro arbitrio posita et libera sit, sed homines 
renatos illud obsequium debere praestare. 

4] Et dum de commemoratis illis vocabulis disputatum est, tandem etiam de re ipsa fuit disceptatum. Alii 
enim contenderunt, legem apud Christianos prorsus non esse docendam, sed tantummodo doctrina evangelii 
homines ad bona opera invitandos esse. Alii hanc opinionem impugnarunt. 

AFFIRMATIVA. 

Sincera ecclesiae doctrina de hac controversia. 

5] Ut hae controversiae solide et dextre explicentur atque decidantur, haec nostra fides, doctrina et confessio 
est: 

6] I. Quod bona opera veram fidem (si modo ea non sit mortua, sed viva fides) certissime atque indubitato 
sequantur tamquam fructus bonae arboris. 



7] II. Credimus etiam, docemus et confitemur, quod bona opera penitus excludenda sint, non tantum eum de 
iustificatione fidei agitur, sed etiam cum de salute nostra aeterna disputatur, sicut apostolus perspicuis verbis 
testatur, cum ait Rom. 4, 6: Sicut et David dicit [Ps. 32, 1 sq.] beatitudinem hominis, cui Deus accepto fert 
iustitiam sine operibus. Beati, quorum remissae sunt iniquitates, et quorum recta sunt peccata. Beatus vir, cui 
non imputavit Dominus peccatum etc. Et alibi, Eph. 2, 8 sq.: Gratia, inquit, estis salvari per fidem, et hoc non 
ex vobis; Dei enim donum est, non ex operibus, ne quis glorietur. 

8] III. Credimus, docemus et confitemur, omnes quidem homines, praecipue vero eos, qui per Spiritum 
Sanctum regenerati sunt et renovati, ad bona opera facienda debitores esse. 

9] IV. Et in hac sententia vocabula illa necessarium, debere, oportere recte usurpantur etiam de renatis 
hominibus et cum forma sanorum verborum non pugnant. 

10] V. Sed tamen per vocabula necessitas, necessarium, quando videlicet de renatis est senno, non 
intelligenda est coactio, sed tantum debita illa obedientia, quam vere credentes, quatenus renati sunt, non ex 
coactione aut compulsu legis, sed libero et spontaneo spiritu praestant, quandoquidem non amplius sub lege 
sunt, sed sub gratia, Rom. [6, 14] 7, 6; 8, 14. 

11] VI. Credimus igitur, docemus et confitemur, cum dicitur, renatos bene operari libero et spontaneo 
spiritu, id non ita accipiendum esse, quod in hominis renati arbitrio relictum sit bene aut male agere, quando ipsi 
visum fuerit, ut nihilominus tamen fidem retineat, etiamsi in peccatis ex proposito perseveret. 

12] VII. Hoc tamen non aliter quam de spiritu hominis iam liberato intelligendum est, sicut hanc rem ipse 
Christus eiusque apostoli declarant, quod videlicet spiritus hominis liberatus bene operetur, non fonnidine 
poenae ut servus, sed iustitiae amore, qualem obedientiam filii praestare solent, Rom. 8, 15. 

13] VIII. Hanc vero libertatem spiritus in electis Dei filiis non perfectam, sed multiplici infirmitate adhuc 
gravatam agnoscimus, quemadmodum divus Paulus super ea re de sua ipsius persona conqueritur, Rom. 7, 

14.25; Gal. 5, 17. 

14] IX. Illam tamen infirmitatem Dominus electis suis non imputat, idque propter mediatorem Christum. Sic 
enim scriptum est Rom. 8, 1: Nihil iam damnationis est his, qui in Christo Iesu sunt. 

15] X. Credimus praeterea, docemus et confitemur, fidem et salutem in nobis conservari aut retineri non per 
opera, sed tantum per Spiritum Dei et per fidem (qua scilicet salus custoditur), bona autem opera testimonia 
esse, quod Spiritus Sanctus praesens sit atque in nobis habitet. 

NEGATIVA. 

Falsa doctrina, superiori repugnans. 

16] I. Reficimus igitur et damnamus subsequentes phrases, cum docetur, bona opera necessaria esse ad 
salutem; neminem unquam sine bonis operibus salvatum; impossibile esse, sine bonis operibus salvari. 

17] II. Repudiamus et damnamus nudam hanc, offendiculi plenam et Christianae disciplinae perniciosam 
phrasin: bona opera noxia esse ad salutem. 

18] His enim postremis temporibus non minus necessarium est, ut homines ad recte et pie vivendi rationem 
bonaque opera invitentur atque moneantur, quam necessarium sit, ut ad declarandam fidem atque gratitudinem 
suam erga Deum in bonis operibus sese exerceant: quam necessarium est cavere, ne bona opera negotio 
iustificationis admisceantur. Non minus enim homines Epicurea persuasione de fide quam Pharisaica et 
papistica fiducia in propria opera et merita damnationem incurrere possunt. 

19] III. Praeterea reprobamus atque damnamus dogma illud, quod fides in Christum non amittatur, et 
Spiritus Sanctus nihilominus in homine habitet, etiamsi sciens volensque peccet, et quod sancti atque electi 
Spiritum Sanctum retineant, tametsi in adulterium aut in alia scelera prolabantur et in iis perseverent. 


V. DE LEGE ET EVANGELIO. 


STATUS CONTROVERSIAE. 

1] Quaesitum fuit: an evangelium proprie sit tantummodo concio de gratia Dei, quae remissionem 
peccatorum nobis annuntiet, an vero etiam sit concio poenitentiae arguens peccatum incredulitatis, quippe quae 
non per legem, sed per evangelion duntaxat arguatur. 

AFFIRMATIVA. 

Sincera doctrina cum norma Verbi Dei congruens. 



2] I. Credimus, docemus et confitemur, discrimen legis et evangelii ut clarissimum quoddam lumen 
singulari diligentia in ecclesia Dei retinendum esse, ut Verbum Dei, iuxta admonitionem divi Pauli, recte secari 
queat. 

3] II. Credimus, docemus et confitemur, legem esse proprie doctrinam divinitus revelatam, quae doceat, 
quid iustum Deoque gratum sit, quae etiam, quidquid peccatum est et voluntati divinae adversatur, redarguat. 

4 ] III. Quare, quidquid exstat in sacris litteris, quod peccata arguit, id revera ad legis concionem pertinet. 

5] IV. Evangelion vero proprie doctrinam esse censemus, quae doceat, quid homo credere debeat, qui legi 
Dei non satisfecit et idcirco per eandem damnatur, videlicet quod illum credere oporteat, Iesum Christum omnia 
peccata expiasse atque pro iis satisfecisse et remissionem peccatorum, iustitiam coram Deo consistentem et 
vitam aeternam, nullo interveniente peccatoris illius merito, impetrasse. 

6] V. Cum autem vocabulum evangelii non semper in una eademque significatione in Sacra Scriptura 
usurpetur, unde et dissensio illa primum orta est, credimus, docemus et confitemur, si vocabulum evangelii de 
tota Christi doctrina accipiatur, quam ipse in ministerio suo (quemadmodum et eius apostoli) professus est (in 
qua significatione Mare. 1, 15 et Act. 20, 21 vox illa usurpatur), recte dici et doceri, evangelium esse concionem 
de poenitentia et remissione peccatorum. 

7] VI. Quando vero lex et evangelion sicut et ipse Moses ut doctor legis et Christus ut doctor evangelii inter 
se conferuntur, credimus, docemus et confitemur, quod evangelium non sit concio poenitentiae, arguens 
peccata, sed quod proprie nihil aliud sit quam laetissimum quoddam nuntium et concio plena consolationis, non 
arguens aut terrens, quandoquidem conscientias contra terrores legis solatur, easque in meritum solius Christi 
respicere iubet, et dulcissima praedicatione de gratia et favore Dei per meritum Christi impetrato rursus erigit. 

8] VII. Quod vero ad revelationem peccati attinet, sic sese res habent. Velum illud Mosis omnium hominum 
oculis est obductum, quamdiu solam legis concionem, nihil autem de Christo audiunt. Itaque peccata sua ex 
lege non vere agnoscunt, sed aut hypocritae fiunt, qui iustitiae propriae opinione turgent, quales olim erant 
Pharisaei; aut in peccatis suis desperant, quod ludas proditor ille fecit. Eam ob causam Christus sumpsit sibi 
legem explicandam spiritualiter, Matth. 5, 21 sqq.; Rom. 7, 14, et hoc modo ira Dei de coelo revelatur super 
omnes peccatores [Rom. 1, 18], ut vera legis sententia intellecta animadvertatur, quanta sit illa ira. Et sic 
demum peccatores, ad legem remissi, vere et recte peccata sua agnoscunt. Talem vero peccatorum agnitionem 
solus Moses nunquam ex ipsis extorquere potuisset. 

9 ] Etsi igitur concio illa de passione et morte Christi, Filii Dei, severitatis et terroris plena est, quae iram Dei 
adversus peccata ostendit, unde demum homines ad legem Dei propius adducuntur, postquam velum illud Mosis 
ablatum est, ut tandem exacte agnoscant, quanta videlicet Dominus in lege sua a nobis exigat, quorum nihil nos 
praestare possumus, ita ut universam nostram iustitiam in solo Christo quaerere oporteat: 

10] VIII. Tamen quamdiu nobis Christi passio et mors iram Dei ob oculos ponunt et hominem 
perterrefaciunt, tamdiu non sunt proprie concio evangelii, sed legis et Mosis doctrina et sunt alienum opus 
Christi, per quod accedit ad proprium suum officium, quod est praedicare de gratia Dei, consolari et vivificare. 
Haec propria sunt praedicationis evangelicae. 

NEGATIVA. 

Contraria et falsa doctrina, quae reiicitur. 

11] Reficimus igitur ut falsum et perniciosum dogma, cum asseritur, quod evangelium proprie sit concio 
poenitentiae, arguens, accusans et damnans peccata, quodque non sit tantummodo concio de gratia Dei. Hac 
enim ratione evangelion rursum in legem transformatur, meritum Christi et sacrae litterae obscurantur, piis 
mentibus vera et solida consolatio eripitur, et pontificiis erroribus et superstitionibus fores aperiuntur. 


VI. DE TERTIO USU LEGIS. 


STATUS CONTROVERSIAE. 

1 ] Cum constet, legem Dei propter tres causas hominibus datam esse: primo, ut externa quaedam disciplina 
conservetur, et feri atque intractabiles homines quasi repagulis quibusdam coerceantur; secundo, ut per legem 
homines ad agnitionem suorum peccatorum adducantur; tertio, ut homines iam renati, quibus tamen omnibus 
multum adhuc carnis adhaeret, eam ipsam ob causam certam aliquam regulam habeant, ad quam totam suam 
vitam formare possint et debeant etc.: orta est inter paucos quosdam theologos controversia super tertio usu 



legis, videlicet an lex etiam renatis inculcanda et eius observatio apud eos urgenda sit an non. Alii urgendam 
legem censuerunt, alii negarunt. 

AFFIRMATIVA. 

Sincera et pia doctrina de hac controversia. 

2 ] I. Credimus, docemus et confitemur, etsi vere in Christum credentes et sincere ad Deum conversi a 
maledictione et coactione legis per Christum liberati sunt, quod ii tamen propterea non sint absque lege, quippe 
quos Filius Dei eam ob causam redemit, ut legem Dei diu noctuque meditentur, atque in eius observatione sese 
assidue exerceant, Ps. 1,2; 119, 1 sqq. Etenim ne primi quidem nostri parentes etiam ante lapsum prorsus sine 
lege vixerunt, quae certe cordibus ipsorum tum inscripta erat, quia Dominus eos ad imaginem suam creaverat, 
Gen. [1, 26 sq.]; 2, 16 sqq.; 3, 3. 

3] II. Credimus, docemus et confitemur, concionem legis non modo apud eos, qui fidem in Christum non 
habent et poenitentiam nondum agunt, sed etiam apud eos, qui vere in Christum credunt, vere ad Deum conversi 
et renati et per fidem iustificati sunt, sedulo urgendam esse. 

4 ] III. Etsi enim renati et spiritu mentis suae renovati sunt, tamen regeneratio illa et renovatio in hac vita non 
est omnibus numeris absoluta, sed duntaxat inchoata. Et credentes illi spiritu mentis suae perpetuo luctantur 
cum came, hoc est, cum corrupta natura, quae in nobis ad mortem usque haeret. Et propter veterem Adamum, 
qui adhuc in hominis intellectu, voluntate et in omnibus viribus eius infixus residet, opus est, ut homini lex Dei 
seinper praeluceat, ne quid privatae devotionis aftectu in negotio religionis contingat et cultus divinos Verbo 
Dei non institutos eligat. Item, ne vetus Adam pro suo ingenio agat, sed potius contra suam voluntatem, non 
modo admonitionibus et minis legis, verum etiam poenis et plagis coerceatur, ut Spiritui obsequatur seque ipsi 
captivum tradat, 1 Cor. 9, 27; Rom. 6, 12; 7, 21. 23; 12; Gal. 5, 17; 6, 14; Ps. 119; Hebr. 13, 21; [12, 1]. 

5 ] IV. Iam quod ad discrimen operum legis et fructuum Spiritus attinet, credimus, docemus et confitemur, 
quod opera illa, quae secundum praescriptum legis fiunt, eatenus opera legis sint et appellentur, quatenus ea 
solummodo urgendo et minis poenarum atque irae divinae ab homine extorquentur. 

6] V. Fructus vero Spiritus sunt opera illa, quae Spiritus Dei, in credentibus habitans, per homines renatos 
operatur, et quae a credentibus fiunt, quatenus renati sunt, ita quidem sponte ac libere, quasi nullum praeceptum 
unquam accepissent, nullas minas audivissent, nullamque renumerationem exspectarent. Et hoc modo filii Dei 
in lege vivunt et secundum normam legis divinae vitam suam instituunt; hanc vivendi rationem divus Paulus 
vocare solet in suis epistolis legem Christi et legem mentis, Rom. 7, 25; 8, 7 [Rom. 8, 2; Gal. 6, 2]. 

7] VI. Ad hunc modum una eademque lex est manetque, immota videlicet Dei voluntas, sive poenitentibus 
sive impoenitentibus, renatis aut non renatis proponatur. Discrimen autem, quoad obedientiam, duntaxat in 
hominibus est, quorum alii non renati legi obedientiam qualemcunque a lege requisitam praestant, sed coacti et 
inviti id faciunt (sicut etiam renati faciunt, quatenus adhuc carnales sunt); credentes vero in Christum, quatenus 
renati sunt, absque coactione, libero et spontaneo spiritu talem obedientiam praestant, qualem alias nullae 
quantumvis severissimae legis comminationes extorquere possent. 

NEGATIVA. 

Falsae doctrinae reiectio. 

8] Repudiamus itaque ut perniciosum et falsum dogma, quod Christianae disciplinae et verae pietati 
adversatur, cum docetur, quod lex Dei (eo modo, quo supra dictum est) non sit piis et vere credentibus, sed 
tantum impiis, infidelibus et non agentibus poenitentiam proponenda, atque apud hos solos sit urgenda. 


VII. DE COENA DOMINI. 


1 ] Etsi Cingliani doctores non in eorum theologorum numero, qui Augustanam Confessionem agnoscunt et 
profitentur, habendi sunt, quippe qui tum, cum illa Confessio exhiberetur, ab eis secessionem fecerunt, tamen, 
cum nunc sese in eorum coetum callide ingerant erroremque suum sub praetextu piae illius Confessionis quam 
latissime spargere conentur, etiam de hac controversia ecclesiam Dei erudiendam iudicavimus. 

STATUS CONTROVERSIAE, 
quae est inter nos et Sacramentariosin hoc articulo. 

2] Quaeritur, an in Sacra Coena verum corpus et verus sanguis Domini nostri Iesu Christi vere et 
substantialiter sint praesentia, atque cum pane et vino distribuantur et ore sumantur ab omnibus illis, qui hoc 
sacramento utuntur, sive digni sint sive indigni, boni aut mali, fideles aut infideles, ita tamen, ut fideles e Coena 



Domini consolationem et vitam percipiant, infideles autem eam ad iudicium sumant. Cingliani hanc 
praesentiam et dispensationem corporis et sanguinis Christi in Sacra Coena negant, nos vero eandem 
asseveramus. 

3] Ad solidam huius controversiae explicationem primum sciendum est, duo esse Sacramentariorum genera. 
Quidam enim sunt Sacramentarii crassi admodum; hi perspicuis et claris verbis id aperte profitentur, quod corde 
sentiunt, quod videlicet in Coena Domini nihil amplius quam panis et vinum sint praesentia ibique distribuantur 
et ore percipiantur. Alii 4] autem sunt versuti et callidi, et quidem omnium nocentissimi Sacramentarii; hi de 
negotio Coenae Dominicae loquentes, ex parte nostris verbis splendide admodum utuntur et prae se ferunt, quod 
et ipsi veram praesentiam veri, substantialis atque vivi corporis et sanguinis Christi in Sacra Coena credant, eam 
tamen praesentiam et manducationem dicunt 5] esse spiritualem, quae fiat fide. Et hi posteriores Sacramentarii 
sub his splendidis verbis eandem crassam, quam priores habent, opinionem occultant et retinent, quod videlicet 
praeter panem et vinum nihil amplius in Coena Domini sit praesens et ore sumatur. Vocabulum enim 
spiritualiter nihil aliud ipsis significat quam Spiritum Christi seu virtutem absentis corporis Christi eiusque 
meritum, quod praesens sit; ipsum vero Christi corpus nullo prorsus modo esse praesens, sed tantummodo id 
sursum in supremo coelo contineri sentiunt et affirmant oportere nos cogitationibus fidei sursum assurgere 
inque coelum ascendere, et ibidem (nulla autem ratione cum pane et vino Sacrae Coenae) illud corpus et 
sanguinem Christi quaerendum esse. 

AFFIRMATIVA. 

Confessio sincerae doctrinae de Coena Domini contra Sacramentarios. 

6] I. Credimus, docemus et confitemur, quod in Coena Domini corpus et sanguis Christi vere et 
substantialiter sint praesentia, et quod una cum pane et vino vere distribuantur atque sumantur. 

7] II. Credimus, docemus et confitemur, verba testamenti Christi non aliter accipienda esse, quam sicut 
verba ipsa ad litteram sonant, ita ne panis absens Christi corpus et vinum absentem Christi sanguinem 
significent, sed ut propter sacramentalem unionem panis et vinum vere sint corpus et sanguis Christi. 

8] III. Iam quod ad consecrationem attinet, credimus, docemus et confitemur, quod nullum opus humanum 
neque ulla ministri ecclesiae pronuntiatio praesentiae corporis et sanguinis Christi in Coena causa sit, sed qued 
hoc soli omnipotenti virtuti Domini nostri Iesu Christi sit tribuendum. 

9] IV. Interim tamen unanimi consensu credimus, docemus et confitemur, in usu Coenae Dominicae verba 
institutionis Christi nequaquam omittenda, sed publice recitanda esse, sicut scriptum est [1 Cor. 10, 16]: Calix 
benedictionis, cui benedicimus, nonne communicatio sanguinis Christi est etc.? Illa autem benedictio fit per 
recitationem verborum Christi. 

10] V. Fundamenta autem, quibus in hoc negotio contra Sacramentarios nitimur, haec sunt, quae etiam D. 
Lutherus in maiore sua de Coena Domini confessione posuit. 

Primum fundamentum est articulus 11] fidei nostrae Christianae, videlicet: Iesus Christus est verus, 
essentialis, naturalis, perfectus Deus et homo in unitate personae, inseparabilis et indivisus. 

12] Secundum: quod dextera Dei ubique est, ad eam autem Christus ratione humanitatis suae vere et re ipsa 
collocatus est, ideoque praesens gubernat, in manu sua et sub pedibus suis, ut Scriptura loquitur [Eph. 1, 22], 
habet omnia, quae in coelo sunt et in terra. Ad eam Dei dexteram nullus alius homo, ac ne angelus quidem, sed 
solus Mariae Filius collocatus est, unde et ea, quae diximus, praestare potest. 

13] Tertium: quod Verbum Dei non est falsum aut mendax. 

14] Quartum: quod Deus varios modos novit et in sua potestate habet, quibus alicubi esse potest, neque ad 
unicum illum alligatus est, quem philosophi localem aut circumscriptum appellare solent. 

15] VI. Credimus, docemus et confitemur, corpus et sanguinem Christi non tantum spiritualiter per fidem, 
sed etiam ore, non tamen Capernaitice, sed supematurali et coelesti modo, ratione sacramentalis unionis, cum 
pane et vino sumi. Hoc enim verba Christi perspicue testantur, quibus praecipit accipere, edere, bibere: idque ab 
apostolis factum esse, Scriptura commemorat, dicens Mare. 14, 23: Et biberunt ex eo omnes. Et Paulus inquit 1 
Cor. 10, 16: Panis, quem frangimus, est communicatio corporis Christi; hoc est: Qui hunc panem edit, corpus 
Christi edit. Idem magno consensu praecipui ex antiquissimis ecclesiae doctoribus, Chrysostomus, Cyprianus, 
Leo Primus, Gregorius, Ambrosius, Augustinus, testantur. 

16] VII. Credimus, docemus et confitemur, quod non tantum vere in Christum credentes, et qui digne ad 
Coenam Domini accedunt, verum etiam indigni et infideles verum corpus et sanguinem Christi sumant; ita 



tamen, ut nec consolationem nec vitam inde percipiant, sed potius, ut illis sumptio ea ad iudicium et 
damnationem cedat, si non convertuntur et poenitentiam agant [1 Cor. 11, 27. 29]. 

17] Etsi enim Christum ut Salvatorem a se repellunt, tamen eundem, licet maxime inviti, ut severum 
Iudicem admittere coguntur. Is vero non minus praesens iudicium suum in convivis illis impoenitentibus 
exercet, quam praesens consolationem et vitam in cordibus vere credentium et dignorum convivarum operatur. 

18] VIII. Credimus, docemus et confitemur, unum tantum genus esse indignorum convivarum: ii sunt soli 
illi, qui non credunt. De his scriptum est Ioh. 3, 18: Qui non credit, iam indicatus est. Et hoc iudicium indigno 
sacrae coenae usu cumulatur et aggravatur, 1 Cor. 1 1, 29. 

19] IX. Credimus, docemus et confitemur, quod nullus vere credentium, quamdiu vivam fidem retinet, 
sacram Domini Coenam ad iudicium sumat, quantacunque fidei imbecillitate laborer. Coena enim Domini 
imprimis propter infirmos in fide, poenitentes tamen, instituta est, ut ex ea veram consolationem et imbecillis 
fidei suae confirmationem percipiant [Matth. 9, 12; 11, 5. 28]. 

20] X. Credimus, docemus et confitemur, totam dignitatem convivarum coelestis huius Coenae in sola 
sacratissima obedientia et absolutissimo Christi merito consistere. Illud autem nobis vera fide applicamus et de 
applicatione huius meriti per sacramentum certi reddimur atque in animis nostris confirmatour. Nequaquam 
autem dignitas illa ex virtutibus nostris aut ex internis vel externis nostris praeparationibus pendet. 

NEGATIVA. 

Contrariae et damnatae Sacramentariorum doctrinae reiectio. 

Reficimus atque damnamus unanimi 21] consensu omnes erroneos, quos iam recitabimus, articulos, ut qui 
commemoratae piae doctrinae, simplicitati fidei et sincerae confessioni de Coena Domini repugnant: 

I. Papisticam transsubstantiationem, cum 22] videlicet in papatu docetur, panem et vinum in Sacra Coena 
substantiam atque naturalem suam essentiam amittere et ita annihilari, atque elements illa ita in Christi corpus 
transmutari, ut praeter externas species nihil de iis reliquum maneat. 

23] II. Papisticum missae sacrificium, quod pro peccatis vivorum et mortuorum offertur. 

24] III. Sacrilegium, quo laicis una tantum pars sacramenti datur, cum nimirum contra expressa verba 
testamenti Christi calice illis interdicitur, atque ita sanguine Christi spoliantur. 

25] IV. Dogma, quo docetur, quod verba testamenti Iesu Christi non simpliciter intelligenda et fide 
amplectenda sint, uti sonant; ea enim obscura esse ideoque verum eorum sensum ex abis Scripturae locis 
petendum esse. 

26] V. Corpus Christi in Sacra Coena non ore una cum pane sumi, sed tantum panem et vinum ore accipi, 
corpus vero Christi spiritualiter duntaxat, fide nimirum, sumi. 

27] VI. Panem et vinum in Coena Domini tantummodo symbola seu tesseras esse, quibus Christiani mutuo 
sese agnoscant. 

28] VII. Panem et vinum tantum esse figuras, similitudines et typos corporis et sanguinis Christi, longissimo 
intervallo a nobis absentis. 

29] VIII. Panem et vinum tantummodo signa, memoriae conservandae gratia, instituta esse, quae sigillorum 
et pignorum rationem habeant, quibus nobis confirmetur, quod fides, cum in coelum illa ascendit et evehitur, ibi 
tam vere corporis et sanguinis Christi particeps fiat, quam vere nos in Sacra Coena panem manducamus et 
vinum bibimus. 

30] IX. Fidem nostram de salute certam reddi et confirmari in Coena Domini nonnisi signis illis externis, 
pane et vino, nequaquam autem vere praesentibus vero corpore et sanguine Christi. 

31] X. In Sacra Coena duntaxat virtutem, operationem et meritum absentis corporis et sanguinis Christi 
dispensari. 

32] XI. Christi corpus ita coelo inclusum esse, ut nullo prorsus modo simul eodem tempore pluribus aut 
omnibus locis in terris prae sens esse possit, ubi Coena Domini celebratur. 

33] XII. Christum substantialem corporis et sanguinis sui praesentiam neque promittere neque exhibere 
potuisse, quandoquidem id proprietas humanae ipsius naturae assumptae nequaquam ferre aut admittere possit. 

34] XIII. Deum ne quidem universa sua omnipotentia (horrendum dictu et auditu) efficere posse, ut corpus 
Christi uno eodemque tempore in pluribus, quam uno tantum loco, substantialiter praesens sit. 

35] XIV. Non omnipotens illud verbum testamenti Christi, sed fidem praesentiae corporis et sanguinis 
Christi in Sacra Coena causam esse. 



36] XV. Fideles corpus et sanguinem Christi non in pane et vino Coenae Dominicae quaerere, sed oculos in 
coelum attollere et ibi corpus Christi quaerere debere. 

37] XVI. Infideles et impoenitentes Christianos in Coena Domini non verum corpus et sanguinem Christi, 
sed panem tantum et vinum sumere. 

38] XVII. Dignitatem convivarum in hac coelesti Coena non ex sola vera in Christum fide, sed etiam ex 
praeparatione hominum externa pendere. 

39] XVIII. Eos etiam, qui veram et vivam in Christum fidem habent eamque retinent, nihilominus hoc 
sacramentum ad iudicium sumere posse, propterea quod in externa sua conversatione adhuc imperfecti sint. 

40] XIX. Externa visibilia elementa panis et vini in sacramento adoranda esse. 

41] XX. Praeter haec iusto Dei iudicio relinquimus omnes curiosas, sannis virulentis tinctas et blasphemas 
quaestiones, quae honeste, pie et sine gravi offensione recitari nequeunt, aliosque sermones, quando de 
supematurali et coelesti mysterio huius sacramenti crasse, carnaliter, Capernaitice et plane abominandis modis, 
blaspheme et maximo cum ecclesiae offendiculo sacramentarii loquuntur. 

42] XXI. Prorsus etiam reficimus atque damnamus Capemaiticam manducationem corporis Christi, quam 
nobis Sacramentarii contra suae conscientiae testimonium, post tot nostras protestationes, malitiose affingunt, ut 
doctrinam nostram apud auditores suos in odium adducant, quasi videlicet doceamus, corpus Christi dentibus 
laniari et instar alterius cuiusdam cibi in corpore humano digeri. Credimus autem et asserimus, secundum clara 
verba testamenti Christi, veram, sed supernaturalem manducationem corporis Christi, quemadmodum etiam 
vere, supernaturaliter tamen, sanguinem Christi bibi docemus. Haec autem humanis sensibus aut ratione nemo 
comprehendere potest, quare in hoc negotio, sicut et in aliis fidei articulis, intellectum nostrum in obedientiam 
Christi captivate oportet. Hoc enim mysterium in solo Dei Verbo revelatur et sola fide comprehenditur. 


VIII. DE PERSONA CHRISTI. 


1] Ex controversia superiore de Coena Domini inter sinceros theologos Augustanae Confessionis et 
Calvinistas, qui alios etiam quosdam theologos perturbarunt, dissensio orta est de persona Christi, de duabus in 
Christo naturis et de ipsarum proprietatibus. 

STATUS CONTROVERSIAE. 

2] Principalis huius dissidii quaestio fuit, an divina et humana natura et utriusque proprietares propter 
unionem personalem realiter, hoc est, vere et re ipsa, in persona Christi invicem communicent, et quousque illa 
communicatio extendatur. 

3] Sacramentarii affirmarunt, divinam et humanam naturas in Christo eo modo personaliter unitas esse, ut 
neutra alteri quidquam realiter, hoc est, vere et re ipsa, quod cuiusque naturae proprium sit, communicet, sed 
nomina tantum nuda communicari. Unio (inquiunt illi) facit tantum nomina communia, ut videlicet Deus dicatur 
homo, et homo Deus appelletur, ita tamen, ut Deus nihil cum humanitare commune habeat, et vicissim 
humanitas nihil cum divinitate, quoad ipsius maiestatem et proprietates, realiter, hoc est, revera et re ipsa, 
commune habeat. Contrariam vero huic dogmati sententiam D. Lutherus, et qui cum ipso faciunt, adversus 
Sacramentarios propugnarunt. 

AFFIRMATIVA. 

Sincera doctrina ecclesiae Dei de persona Christi. 

4] Ad explicandam hanc controversiam et iuxta analogiam fidei nostrae Christianae decidendam, fidem, 
doctrinam et confessionem nostram piam perspicue profitemur, videlicet: 

5] I. Quod divina et humana natura in Christo personaliter unitae sint, ita prorsus, ut non sint duo Christi, 
unus Filius Dei, alter Filius hominis, sed ut unus et idem sit Dei et hominis Filius, Luc. 1, 35; Rom. 9, 5. 

6] II. Credimus, docemus et confitemur, divinam et humanam naturas non in unam substantiam commixtas, 
nec unam in alteram mutatam esse, sed utramque naturam retinere suas proprietares essentiales, ut quae alterius 
naturae proprietares fieri nequeant. 

7] III. Proprietates divinae naturae sunt: esse omnipotentem, aeternam, infinitam et secundum naturae 
naturalisque suae essentiae proprietatem, per se, ubique praesentem esse, omnia novisse etc. Haec omnia neque 
sunt, neque unquam fiunt humanae naturae proprietates. 



8] IV. Humanae autem naturae proprierates sunt: corpoream esse creaturam, constare carne et sanguine, esse 
finitam et circumscriptam, pati, mori, ascendere, descendere, de loco ad locum moveri, esurire, sitire, algere, 
aestu affligi et si quae sunt similia. Haec neque sunt, neque unquam fiunt proprietates divinae naturae. 

9] V. Cum vero divina et humana naturae personaliter, hoc est, ad constituendum unum iu qnaxdpsvov, sint 
unitae, credimus, docemus et confitemur, unionem illam hypostaticam non esse talem copulationem aut 
combinationem, cuius ratione neutra natura cum altera personaliter, hoc est, propter unionem personalem, 
quidquam commune habeat, qualis combinatio fit, cum duo asseres conglutinantur, ubi neuter alteri quidquam 
confert aut aliquid ab altero accipit. Quin potius hic summa communio est, quam Deus cum assumpto homine 
vere habet, et ex personali unione et summa ac ineffabili communione, quae inde consequitur, totum illud 
promanat, quidquid humani de Deo et quidquid divini de homine Christo dicitur et creditur. Et hanc unionem 
atque communionem naturarum antiquissimi ecclesiae doctores similitudine ferri candentis, itemque unione 
corporis et animae in homine declararunt. 

10] VI. Hinc etiam credimus, docemus atque confitemur, quod Deus sit homo et homo sit Deus, id quod 
nequaquam ita se haberet, si divina et humana natura prorsus inter se nihil revera et re ipsa communicarent. 

11] Quomodo enim homo, Mariae Filius, Deus aut Filius Dei altissimi vere appellari posset aut esset, si 
ipsius humanitas cum Filio Dei non esset personaliter units, atque ita tealiter, hoc est, vere et re ipsa, nihil 
prorsus, excepto solo nudo nomine, cum ipso commune haberet? 

12] VII. Eam ob causam credimus, docemus et confitemur, quod virgo Maria non nudum aut merum 
hominem duntaxat, sed verum Dei Filium conceperit et genuerit: unde recte mater Dei et appellatur et revera 
est. 

13 ] VIII. Inde porro credimus, docemus et confitemur, quod non nudus homo tantum pro nobis passus, 
mortuus et sepultus sit, ad inferos descenderit, a mortuis resurrexerit, ad coelos ascenderit et ad maiestatem et 
omnipotentem Dei virtutem evectus fuerit, sed talis homo, cuius humana natura cum Filio Dei tam arctam 
ineffabilemque unionem et communicationem habet, ut cum eo una sit facta persona. 

14 ] IX. Quapropter vere Filius Dei pro nobis est passus, sed secundum proprietatem humanae naturae, quam 
in unitatem divinae suae personae assumpsit sibique eam propriam fecit, ut videlicet pati et pontifex noster 
summus reconciliationis nostrae cum Deo causa esse posset. Sic enim scriptum est 1 Cor. 2, 8: Dominum 
gloriae crucifixerunt; et Act. 20, 28: Sanguine Dei redempti sumus. 

15 ] X. Ex eodem etiam fundamento credimus, docemus et confitemur, Filium hominis ad dexteram 
omnipotentis maiestatis et virtutis Dei realiter, hoc est, vere et re ipsa, secundum humanam suam naturam esse 
exaltatum, cum homo ille in Deum assumptus fuerit, quam primum in utero matris a Spiritu Sancto est 
conceptus, eiusque humanitas iam tum cum Filio Dei altissimi personaliter fuerit unita. 

16 ] XI. Eamque maiestatem ratione unionis personalis semper Christus habuit, sed in statu suae 
humiliationis sese exinanivit, qua de causa revera aetate, sapientia et gratia apud Deum atque homines profecit. 
Quare maiestatem illam non semper, sed quoties ipsi visum fuit, exeruit [exseruit], donec formam servi, non 
autem naturam humanam, post resurrectionem plene et prorsus deponeret et in plenariam usurpationem, 
manifestationem et declarationem divinae maiestatis collocaretur et hoc modo in gloriam suam ingrederetur 
[Phil. 2, 6 sqq.]. Itaque iam non tantum ut Deus, verum etiam ut homo omnia novit, omnia potest, omnibus 
creaturis praesens est et omnia, quae in coelis, in terris et sub terra sunt, sub pedibus suis et in manu sua habet. 
Haec ita se habere Christus ipse testatur, inquiens Matth. 28, 18; Ioh. 13, 3: Mihi data est omnis potestas in 
coelo et in terra. Et Paulus ait Eph. 4, 10: Ascendit super omnes coelos, ut omnia impleat. Hanc suam 
potestatem ubique praesens exercere potest, neque quidquam illi aut impossibile est aut ignotum. 

17 ] XII. Inde adeo, et quidem facillime, corpus suum verum et sanguinem suum in Sacra Coena praesens 
distribuere potest. Id vero non fit secundum modum et proprietatem humanae naturae, sed secundum modum et 
proprietatem dexterae Dei, ut Futherus secundum analogiam fidei nostrae Christianae in catechesi 
comprehensae loqui solet. Et haec Christi in Sacra Coena praesentia neque physica aut terrena est, neque 
Capernaitica, interim tamen verissima et quidem substantialis est. Sic enim verba testamenti Christi sonant: 

Hoc est, est, est corpus meum. etc. 

18 ] Hac nostra fide, doctrina et confessione persona Christi non solvitur, quod olim Nestorius fecit. Is enim 
veram communicationem idiomatum seu proprietatum utriusque naturae in Christo negavit et hac ratione Christi 
personam solvit, quam rem D. Futherus in libello suo De Conciliis perspicue declaravit. Neque hac pia nostra 
doctrina duae in Christo naturae earumque proprietates confunduntur, aut in unam essentiam commiscentur (in 



quo errore Eutyches fuit), neque humana natura in persona Christi negatur aut aboletur, neque altera natura in 
alteram mutatur; sed Christus verus Deus et homo in una indivisa persona est permanetque in omnem 
aeternitatem. Hoc post illud Trinitatis summum est mysterium, ut apostolus testatur 1 Tim. 3, 16, in quo solo 
tota nostra consolatio, vita et salus posita est. 

NEGATIVA. 

Contrariae et falsae doctrinae de persona Christi reiectio. 

19] Repudiamus igitur atque damnamus omnes erroneos, quos iam recitabimus, articulos, eo quod Verbo 
Dei et sincerae fidei nostrae Christianae repugnent, cum videlicet sequentes errores docentur: 

20] I. Quod Deus et homo in Christo non constituant unam personam, sed quod alius sit Dei Filius et alius 
hominis Filius, ut Nestorius deliravit. 

21] II. Quod divina et humana naturae in unam essentiam commixtae sint, et humana natura in Deitatem 
mutata sit, ut Eutyches furenter dixit. 

22] III. Quod Christus non sit verus, naturalis et aeternus Deus, ut Arius blasphemavit. 

23] IV. Quod Christus non veram humanam naturam anima rationali et corpore constantem habuerit, ut 
Marcion finxit. 

24] V. Quod unto personalis faciat tantum communia nomina et communes titulos. 

25] VI. Quod phrasis tantum et modus quidam loquendi sit, cum dicitur: Deus est homo et homo est Deus; 
siquidem Divinitas nihil cum humanitate et humanitas nihil cum Deitate realtier, hoc est, vere et re ipsa, 
commune habeat. 

26] VII. Quod tantum sit verbalis sine re ipsa idiomatum communicatio, cum dicitur, Filium Dei pro 
peccatis mundi mortuum esse, Filium hominis omnipotentem factum esse. 

27] VIII. Quod humana in Christo natura eo modo, quo est Divinitas, facta sit essentia quaedam infinita, et 
ex hac essentiali, communicata, in humanam naturam effusa et a Deo separata virtute et proprietate eo modo 
quo divina natura ubique praesens sit. 

28] IX. Quod humana natura divinae ratione substantiae atque essentiae suae vel proprietatum divinarum 
essentialium exaequata sit. 

29] X. Quod humana natura in Christo in omnia loca coeli et terrae localiter expansa sit, quod ne quidem 
divinae naturae est tribuendum. 

30] XI. Quod Christo impossibile sit propter humanae naturae proprietatem, ut simul in pluribus quam in 
uno loco, nedum ubique suo cum corpore esse possit. 

31] XII. Quod sola humanitas pro nobis passa sit nosque redemerit, et quod Filius Dei in passione nullam 
prorsus cum humanitate (re ipsa) communicationem habuerit, perinde ac si id negotium nihil ad ipsum 
pertinuisset. 

32] XIII. Quod Filius Dei tantummodo divinitate sua nobis in terris, in Verbo, sacramentis, in omnibus 
denique aerumnis, nostris praesens sit, et quod haec praesentia prorsus ad humanitatem nihil pertineat. Christo 
enim, postquam nos passione et morte sua redemerit, secundum humanitatem snare nihil amplius nobiscum in 
terris esse negotii. 

33] XIV. Quod Filius Dei, qui humanam naturam assumpsit, iam post depositam servi formam non omnia 
opera omnipotentiae suae in et cum humanitate sua et per eam efficiat, sed tantum aliqua, et quidem in eo 
tantum loco, ubi humana natura est localiter. 

XV. Quod secundum humanitatem omnipotentiae 34] aliarumque proprietatum divinae naturae prorsus non 
sit capax. Idque asserere audent contra expressum testimonium Christi, Matth. 28, 18: Mihi data est omnis 
potestas in coelo et in terra. Et contradicunt Paulo, qui ait Coi. 2, 9: In ipso inhabitat tota divinitatis plenitudo 
corporaliter. 

35] XVI. Quod Christo secundum humanitatem data quidem sit maxima potestas in coelo et in terra, 
videlicet maior et amplior, quam omnes angeli et creaturae acceperint, sed tamen ita, ut cum omnipotentia Dei 
nullam habeat communicationem, neque omnipotentia illi data sit. Itaque mediam quandam potentiam inter 
omnipotentiam Dei et inter aliarum creaturarum potentiam fingunt, datam Christo secundum humanam eius 
naturam per exaltationem, quae minor quidem sit quam Dei omnipotentia, maior tamen omnium aliarum 
creaturarum potestate. 



36] XVII. Quod Christo secundum spiritum suum humanum certi limites positi sint, quantum videlicet 
ipsum scire oporteat, et quod non plus sciat, quam ipsi conveniat, et ad exsecutionem sui officii, iudicis 
nimirum, necessario requiratur. 

37] XVIII. Quod Christus ne hodie quidem perfectam habeat cognitionem Dei et omnium ipsius operum, 
cum tamen de Christo scriptum sit Coi. 2, 3, in ipso omnes thesauros sapientiae et scientiae absconditos esse. 

38] XIX. Quod Christo secundum humanitatis suae spiritum impossibile sit scire, quid ab aeterno fuerit, 
quid iam nunc ubique fiat et quid in omnem aeternitatem sit futurum. 

39] XX. Reficimus etiam damnamusque, quod dictum Christi Matth. 28, 19: Mihi data est omnis potestas in 
coelo et in terra, horribili et blasphema interpretatione a quibusdam depravatur in hanc sententiam: quod 
Christo secundum divinam suam naturam in resurrectione et ascensione ad coelos iterum restituta fuerit omnis 
potestas in coelo et in terra, perinde quasi, dum in statu humiliationis erat, eam potestatem etiam secundum 
divinitatem deposuisset et exuisset. Hac enim doctrina non modo verba testamenti Christi falsa explicatione 
pervertuntur, verum etiam dudum damnatae Arianae haeresi via de novo sternitur, ut tandem aeterna Christi 
divinitas negetur, et Christus totus, quantus quantus est, una cum salute nostra amittatur, nisi huic impiae 
doctrinae ex solidis Verbi Dei et fidei nostrae catholicae fundamentis constanter contradicatur. 


IX. DE DESCENSU CHRISTI AD INFEROS. 


STATUS CONTROVERSIAE. 

1 ] Disceptam fuit super hoc articulo inter quosdam theologos, qui Augustanam Confessionem profitentur: 
quando et quomodo Dominus noster Iesus Christus, ut testatur fides nostra catholica, ad inferos descenderit, an 
id ante vel post mortem eius factum sit. Praeterea quaesitum fuit, num anima tantum, an divinitate sola, an vero 
anima et corpore descenderit, idque an spiritualiter an vero corporaliter sit factum. Disputatum etiam est, num 
hic articulus ad passionem an vero ad gloriosam victoriam et triumphum Christi sit referendus. 

2] Cum autem hic fidei nostrae articulus, sicut et praecedens, neque sensibus neque ratione nostra 
comprehendi queat, sola autem fide acceptandus sit, unanimi consensu consulimus, de hac re non esse 
disputandum, sed quam simplicissime hunc articulum credendum 3] et docendum esse. Atque in hoc negotio 
sequamur piam D. Lutheri doctrinam, qui hunc articulum in concione Torgae habita (anno etc. XXXIIL) pie 
admodum explicuit, omnes inutiles et curiosas quaestiones praecidit atque ad piam fidei simplicitatem omnes 
Christianos adhortatus est. 

4 ] Satis enim nobis esse debet, si sciamus, Christum ad inferos descendisse, infernum omnibus credentibus 
destruxisse, nosque per ipsum e potestate mortis et Satanae, ab aeterna damnatione atque adeo e faucibus inferni 
ereptos. Quo autem modo haec effecta fuerint, non curiose scrutemur, sed huius rei cognitionem alteri saeculo 
reservemus, ubi non modo hoc mysterium, sed et aha multa in hac vita simpliciter a nobis credita revelabuntur, 
quae captum caecae nostrae rationis excedunt. 


X. DE CEREMONIIS ECCLESIASTICIS, 

quae vulgo adiaphora seu res mediae et indifferentes vocantur. 


1 ] Orta est etiam inter theologos Augustanae Confessionis controversia de ceremoniis seu ritibus 
ecclesiasticis, qui in Verbo Dei neque praecepti sunt neque prohibiti, sed ordinis tantum et decori gratia in 
ecclesiam sunt introducti. 

STATUS CONTROVERSIAE. 

2 ] Quaesitum fuit, num persecutionis tempore et in casu confessionis (etiamsi adversarii nobiscum in 
doctrina consentire nolint) nihilominus salve conscientia aliquae iam abtogatae ceremoniae, quae per se 
indifferentes et a Deo neque mandatae neque prohibitae sint, postulantibus id et urgentibus adversariis iterum in 
usum revocari possint, et an hoc modo cum pontificiis in eiusmodi ceremoniis et adiaphoris confonnari recte 
queatuus. Una pars hoc fieri posse affirmavit, altera vero negavit. 

AFFIRMATIVA. 

Sincera doctrina et confessio de hoc articulo. 



3] I. Ad hanc controversiam dirimendam unanimi consensu credimus, docemus et confitemur, quod 
ceremoniae sive ritus ecclesiastici (qui Verbo Dei neque praecepti sunt neque prohibiti, sed tantum decori et 
ordinis causa instituti) non sint per se cultus divinus aut aliqua saltem pars cultus divini. Scriptum est enim 
Matth. 15, 9: Frustra colunt me, docentes doctrinas, mandata hominum. 

4 ] II. Credimus, docemus et confitemur, ecclesiae Dei ubivis terrarum et quocunque tempore licere, pro re 
nata ceremonias tales mutare iuxta eam rationem, quae ecclesiae Dei utilissima et ad aedificationem eiusdem 
maxime accommodate iudicatur. 

5] III. Ea tamen in re omnem levitatem fugiendam et offendicula cavenda, imprimis vero infirmorum in fide 
rationem habendam et iis parcendum esse censemus, 1 Cor. 8, 9; Rom. 14, 13. 

6] IV. Credimus, docemus et confitemur, quod temporibus persecutionum, quando perspicua et constans 
confessio a nobis exigitur, hostibus evangebi in rebus adiaphoris non sit cedendum. Sic enim apostolus inquit 
Gal. 5, 1: Qua libertate Christus nos libera, vit, in ea state et nolite iterum iugo servitutis subiici. Et alibi, 2 Cor. 
6, 14: Nolite iugum ducere cum infidelibus etc. Quae enim est societas luci ad tenebras etc.? Item Gal. 2, 5: 
Quibus neque ad horam cessimus subiectione, ut veritas evangelii permaneret apud vos. In tali enim rerum statu 
non agitur iam amplius de adiaphoris, sed de veritate evangelii et de libertate Christiana sarta tectaque 
conservanda, et quomodo cavendum sit, ne manifeste idololatria confirmetur et infirmi in fide offendantur. In 
huiusmodi rebus nostrum certe non est aliquid adversariis largiri, sed officium nostrum requirit, ut piam et 
ingenuam confessionem edamus, et ea patienter feramus, quae Dominus nobis ferenda imposuerit et hostibus 
Verbi Dei in nos permiserit. 

7] V. Credimus, docemus et confitemur, quod ecclesia alia aliam damnare non debeat, propterea quod haec 
vel illa plus minusve externarum ceremoniarum, quas Dominus non instituit, observer, si modo in doctrina 
eiusque articulis omnibus et in vero sacramentorum usu sit inter eas consensus. Hoc enim vetus et verum dictum 
est: Dissonantia ieiunii non dissolvit consonantiam fidei. 

NEGATIVA. 

Falsae doctrinae de hoc articulo reiectio. 

8] Repudiamus atque damnamus haec falsa et Verbo Dei contraria dogmata: 

9 ] I. Quod humanae traditiones et constitutiones in ecclesiasticis rebus per se pro cultu Dei aut certe pro 
parte divini cultus sint habendae. 

10] II. Quando eiusmodi ceremoniae et constitutiones ecclesiae Dei coactione quadam tamquam necessariae 
obtruduntur, et quidem contra libertatem Christianam, quam ecclesia Christi in rebus eiusmodi externis habet. 

11] III. Cum asseritur, quod tempore persecutionis, quando clara confessio requiritur, hostibus evangelii in 
observatione eiusmodi rerum adiaphorarum gratificari et cum ipsis pacisci et consentire liceat, quae res cum 
detrimento veritatis coelestis coniuncta est. 

12] IV. Cum externae ceremoniae, quae indifferentes sunt, ea opinione abrogantur, quasi ecclesiae Dei 
liberum non sit pro re nata, ut iudicaverit ad aedificationem utile esse, hanc vel illam ceremoniam ratione 
libertatis Christianae usurpare. 


XI. DE AETERNA PRAEDESTINATIONE ET ELECTIONE DEI. 


1 ] De hoc articulo non quidem publice mota est controversia inter Augustanae Confessionis theologos; sed 
tamen, cum hic articulus magnam piis mentibus consolationem afferat, si recte et dextre explicetur, visum est, 
eundem in hoc scripto declarare, ne forte temporis progressu disputationes aliquae cum offendiculo coniunctae 
de hac re exoriantur. 

AFFIRMATIVA. 

Sincera doctrina de hoc articulo. 

2 ] I. Primum omnium est, quod accurate observari oportet, discrimen esse inter praescientiam et 
praedestinationem sive aeternam electionem Dei. 

3] II. Praescientia enim Dei nihil aliud est, quam quod Deus omnia noverit, antequam fiant, sicut scriptum 
est Dan. 2, 28: Est Deus in coelo, revelans mysteria, qui indicavit tibi, rex Nabuchodonosor, quae ventura sunt 
in novissimis temporibus. 

4] III. Haec Dei praescientia simul ad bonos et malos pertinet, sed interim non est causa mali, neque est 
causa peccati, quae hominem ad scelus impellat. Peccatum enim ex diabolo et ex hominis prava et mala 



voluntate oritur. Neque haec Dei praescientia causa est, quod homines pereant; hoc enim sibi ipsis imputare 
debent. Sed praescientia Dei disponit malum et metas illi constituit, quousque progredi et quamdiu durare 
debeat, idque eo dirigit, ut, licet per se malum sit, nihilominus electis Dei ad salutem cedat. 

5 ] IV. Praedestinatio vero seu aeterna Dei electio tantum ad bonos et dilectos filios Dei pertinet, et haec est 
causa ipsorum salutis. Etenim eorum salutem procurat et ea, quae ad ipsam pertinent, disponit. Super hanc Dei 
praedestinationem salus nostra ita fundata est, ut inferorum portae eam eventere nequeant, Ioh. 10, 28; Matth. 
16, 18. 

6] V. Haec Dei praedestinatio non in arcano Dei consilio est scrutanda, sed in Verbo Dei, in quo revelatur, 
quaerenda est. 

7] VI. Verbum autem Dei deducit nos ad Christum; is est libet ille vitae, in quo omnes inscripti et electi 
sunt, qui salutem aeternam consequuntur. Sic enim scriptum est Eph. 1, 4: Elegit nos in Christo ante mundi 
constitutionem. 

8] VII. Christus vero omnes peccatores ad se vocat et promittit illis levationem. Et serio vult, ut omnes 
homines ad se veniant et sibi consuli et subveniri sinant. His sese Redemptorem in Verbo offert et vult, ut 
Verbum audiatur, et ut aures non obturentur nec Verbum negligatur et contemnatur. Et promittit se largiturum 
virtutem et operationem Spiritus Sancti et auxilium divinum, ut in fide constantes permaneamus et vitam 
aeternam consequamur. 

9] VIII. De nostra igitur electione ad vitam aeternam neque ex rationis nostrae iudicio neque ex lege Dei 
iudicandum est, ne vel dissolutae et Epicureae vitae nos tradamus, vel in desperationem incidamus. Qui enim 
rationis suae iudicium in hoc negotio sequuntur, in horum cordibus hac perniciosae cogitationes (quibus 
aegerrime resistere possunt) excitantur: Si (inquiunt) Deus me ad aeternam salutem elegit, non potero damnari, 
quidquid etiam designavero. Contra vero, si non sum electus ad vitam aeternam, nihil plane mihi profuerit, 
quantumcunque boni fecero; omnes enim conatus mei irriti erunt. 

10] IX. Vera igitur sententia de praedestinatione ex evangelio Christi discenda est. In eo enim perspicue 
docetur, quod Deus omnes sub incredulitatem concluserit, ut omnium misereatur, et quod nolit quemquam 
petite, sed potius, ut omnes convertantur et in Christum credant, Rom. 1 1, 32. Ezech. 18, 23; 33, 11.1 Ioh. 2, 2. 
[2 Petr. 3, 9.] 

11] X. Qui igitur voluntatem Dei revelatam inquirunt eoque ordine progrediuntur, quem divus Paulus in 
epistola ad Romanos secutus est (qui hominem prius deducit ad poenitentiam, ad agnitionem peccatorum, ad 
fidem in Christum, ad obedientiam mandatorum Dei, quam de aeternae praedestinationis mysterio loquatur): iis 
doctrina de praedestinatione Dei salutaris est et maximam consolationem affert. 

12 ] XI. Quod vero scriptum est [Matth. 22, 14]: Multos quidem vocatos, paucos vero electos esse, non ita 
accipiendum est, quasi Deus nolit, ut omnes salventur, sed damnationis impiorum causa est, quod Verbum Dei 
aut prorsus non audiant, sed contumaciter contemnant, aures obturent et cor indurent et hoc modo Spiritui 
Sancto viam ordinariam praecludant, ut opus suum in eis efficere nequeat, aut certe quod Verbum auditum 
flocci pendant atque abiiciant. Quod igitur pereunt, neque Deus neque ipsius electio, sed malitia eorum in culpa 
est. 2 Petr. 2, 1 sqq. Lue. 1 1, 49. 52. Heb. 12, 25 sqq. 

13 ] XII. Huc usque homo pins in meditatione articuli de aeterna Dei electione tuto progredi potest, quatenus 
videlicet ea in Verbo Dei est revelata. Verbum Dei enim nobis Christum, librum vitae, proponit, is nobis per 
evangelii praedicationem aperitur et evolvitur, sicut scriptum est Rom. 8, 30: Quos elegit, hos vocavit. In 
Christo igitur electio aeterna Dei Patris est quaerenda. Is in aeterno suo consilio decrevit, quod praeter eos, qui 
Filium eius, Iesum Christum, agnoscunt et in eum vere credunt, neminem salvum facere velit. Reliquae 
cogitationes ex animis piorum penitus excutiendae sunt, quia non a Deo, sed ex afflatu Satanae proficiscuntur, 
quibus humani generis hostis hoc agit, ut dulcissimam illam consolationem vel enervet, vel penitus e medio 
tollat, quam ex saluberrima hac doctrina haurire possumus: qua videlicet certi reddimur, quod mera gratia sine 
ullo nostro merito in Christo ad vitam aeternam electi simus, et quod nemo ex ipsius manibus rapere nos possit. 
Et hanc clementissimam electionem non nudis verbis, sed interposito iureiurando Dominus contestando 
confirmavit et venerabilibus sacramentis nobis obsignavit, quorum in summis tentationibus meminisse et ex iis 
consolationem petere debemus, ut ignita diaboli tela exstinguamus. 

14 ] XIII. Interim tamen summo studio in eo elaboremus, ut ad normam voluntatis divinae vitam nostram 
instituamus et vocationem nostram (ut divus Petrus loquitur) firmam faciamus, 2 Petr. 1,10, neque a Dei 
revelato Verbo latum unguem recedamus; illud enim nunquam nos fallet. 



15] XIV. Hac brevi explicatione aeternae electionis divinae hones suns Deo plene et in solidum tribuitur, 
quod videlicet secundum voluntatis suae propositum mera misericordia sine ullo nostro merito salvos nos faciat. 
Neque tamen hac doctrina vel gravioribus illis animi perturbationibus et pusillanimitati vel Epicurismo 
[Epicureismo] ansa praebetur. 

NEGATIVA. 

Falsae doctrinae de hoc articulo reiectio. 

16] Credimus igitur et sentimus, quando doctrina de electione Dei ad vitam aeternam eo modo proponitur, ut 
perturbatae piae mentes ex ea consolationem nullam capere queant, sed potius per eam in animi angustias aut 
desperationem coniiciantur, aut impoenitentes in dissoluta sua vita confirmentur, quod articulus hic non ad 
normam Verbi et voluntatis Dei, sed iuxta humanae rationis iudicium, et quidem impulsu Satanae, male et 
perperam tractetur. Quaecunque enim scripta sunt (inquit apostolus), ad nostram doctrinam scripta sunt, ut per 
patientiam et consolationem Scripturarum spero habeamus, Rom. 15, 4. Reiicimus itaque omnes, quos iam 
enumerabimus, errores: 

17] I. Quod Deus nolit, ut omnes homines poenitentiam agant et evangelio credant. 

18] II. Quando Deus nos ad se vocat, quod non serio hoc velit, ut omnes homines ad ipsum veniant. 

19] III. Quod nolit Deus, ut omnes salventur, sed quod quidam, non ratione peccatorum suorum, verum solo 
Dei consilio, proposito et voluntate ad exitium destinati sint, ut prorsus salutem consequi non possint. 

20] IV. Quod non sola Dei misericordia et sanctissimum Christi meritum, sed etiam in nobis ipsis aliqua 
causa sit electionis divinae, cuius causae ratione Deus nos ad vitam aeternam elegerit. 

21] Haec dogmata omnia falsa sunt, horrenda et blasphema, iisque piis mentibus omnis prorsus consolatio 
eripitur, quam ex evangelio et sacramentorum usu capere deberent, et idcirco in ecclesia Dei nequaquam sunt 
ferenda. 

22] Haec brevis est et simplicissima articulorum controversorum explicatio, de quibus inter theologos 
Augustanae Confessionis aliquamdiu disceptatum et discrepantibus inter se sententiis disputatum est. Et ex hac 
declaratione homo pius quantumvis simplex secundum analogiam Verbi Dei et Catechismi simplicem 
doctrinam deprehendere potest, quid verum sit, quid falsum. Non enim tantummodo sincera doctrina diserte est 
recitata, verum etiam contraria et falsa doctrina repudiata est et reiecta, et controversiae illae, offendiculorum 
plenae, solide sunt decisae atque diiudicatae. 

23] Faxit Deus omnipotens, Pater Domini nostri Iesu Christi, ut per gratiam Spiritus Sancti omnes in ipso 
consentientes et concordes simus atque in consensu pio, qui ipsi probetur, constanter perseveremus! Arnen. 


XII. DE ALIIS HAERES1BUS ET SECTIS, 

quae nunquam Augustanam Confessionem sunt amplexae. 


1] Ne tacita cogitatione haereses illae et sectae nobis tribuantur, propterea quod earum in commemorata 
declaratione expressam mentionem non fecimus, visum est articulos earum ad calcem (ut dicitur) huius scripti 
nude recitare, in quibus nostri temporis haeretici a veritate dissentiunt et sincerae nostrae religioni et confessioni 
contrarium docent. 

Errores Anabaptistarum. 

Anabaptistae in multas sectas sunt divini, 2] quarum aliae plures, aliae pauciores errores defendunt. 
Generatim tamen omnes talem doctrinam profitentur, quae neque in ecclesia neque in politia neque in 
oeconomia tolerari potest. 

Articuli Anabaptistici, qui in Ecclesia Ferri Non Possunt. 

3] I. Quod Christus carnem et sanguinem suum non e Maria virgine assumpserit, sed e coelo attulerit. 

4] II. Quod Christus non sit verus Deus, sed tantummodo ceteris sanctis sit superior, quia plura Spiritus 
Sancti dona acceperit quam alius quispiam homo sanctus. 

5] III. Quod iustitia nostra coram Deo non in solo Christi merito, sed in renovatione atque adeo in nostra 
propria probitate, in qua ambulemus, consistat. Ea vero Anabaptistarum iustitia magna ex parte electicia et 
humanitus excogitata quadam sanctimonia constat et revera nil aliud est quam novus quidam monachatus. 

6] IV. Quod infantes non baptizati coram Deo non sint peccatores, sed iusti et innocentes et in illa sua 
innocentia, cum usum rationis nondum habeant, sine Baptismo (quo videlicet ipsorum opinione non egeant) 



salutem consequantur. Et hoc modo reiiciunt totam de peccato originali doctrinam, reliqua etiam, quae ex ea 
dependent. 

7] V. Quod infantes baptizandi non sint, donec usum rationis consequantur et fidem suam ipsi profiteri 
possint. 

8] VI. Quod Christianorum liberi eam ob causam, quia parentibus Christianis et fidelibus orti sunt (etiam 
praeter et ante susceptum Baptismum), revera sancti et in filiorum Dei numero sint habendi. Qua de causa etiam 
neque paedobaptismum magni faciunt, neque id operam dant, ut infantes baptizentur, quod cum expressis verbis 
promissionis divinae pugnat; ea enim tantum ad eos pertinet, qui foedus Dei observant, illudque non 
contemnunt, Gen. 17, 7 sqq. 

9] VII. Quod ea non sit vera et Christiana ecclesia, in qua aliqui adhuc peccatores reperiuntur. 

10] VIII. Quod conciones non sint audiendae ullae in iis templis, in quibus aliquando missae pontificiae sunt 
celebratae. 

11] IX. Quod homo pins nihil prorsus commercii habere debeat cum ecclesiae ministris, qui evangelion 
Christi iuxta Augustanae Confessionis sententiam docent et Anabaptistarum conciones ac errores reprehendunt, 
et quod eiusmodi ecclesiae ministris neque servire, neque operam locate liceat, sed quod iidem, ut perversores 
Verbi divini, vitandi et fugiendi sint. 

Articuli Anabaptistici, qui in Politia sunt Intolerabiles. 

12] I. Quod magistratus officium non sit sub novo testamento genus vitae, quod Deo placent. 

13] II. Quod homo Christianus salva et illaesa conscientia officio magistratus fungi non possit. 

14] III. Quod homo Christianus illaesa conscientia officium magistratus, rebus ita ferentibus, adversus 
improbos administrare et exsequi, et subditi potestatem illam, quam magistratus a Deo accepit, ad defensionem 
implorare non possint. 

15] IV. Quod homo Christianus sana conscientia iusiurandum praestare et iuramento interposito 
obedientiam et fidem suo principi aut magistratui promittere nequeat. 

16] V. Quod magistratus sub novo testamento bona conscientia homines facinorosos capitali supplicio 
afficere non possit. 

Articuli Anabaptistici, qui in Oeconomia Ferri Non Possunt. 

17] I. Quod homo pins non possit conscientia salva proprium tenere et possidere, sed quod is, quidquid 
omnino facultatum habeat, id totum in commune conferre debeat. 

18] II. Quod homo Christianus illaesa conscientia neque cauponariam neque mercaturam exercere aut arma 
conficere possit. 

19] III. Quod coniugibus propter diversam religionem divortium facere et cum aha persona, quae in 
religione non dissentiat, matrimonium contrahere liceat. 

Errores Schwencofeldianorum. 

20] I. Quod omnes illi, qui Christum secundum carnem creaturam esse dicunt, non habeant veram regnantis 
coelestis Regis agnitionem. 

21] II. Quod caro Christi per exaltationem eo modo omnes proprietates divinas acceperit, ut Christus, 
quatenus homo est, potentia, virtute, malestate, gloria Patri et xofato Aoyto Cp per omnia, in gradu et statu 
essentiae omnino aequalis sit, ita ut iam utriusque in Christo naturae una sit essentia, eaedem proprietates, 
eadem voluntas eademque gloria, et quod cato Christi ad sacrosanctae Trinitatis essentiam pertineat. 

22] III. Quod ministerium Verbi, praedicatum et auditu perceptum Verbum, non sit instrumentum illud, per 
quod Deus Spiritus Sanctus homines doceat, salutaremque Christi agnitionem largiatur et conversionem, veram 
poenitentiam, fidem et novam obedientiam in ipsis efficiat. 

23] IV. Quod aqua Baptismi non sit medium, per quod Dominus adoptionem .in filiis Dei obsignet et 
regenerationem efficiat. 

24] V. Quod panis et vinum in Sacra Coena non sint organa, per quae et cum quibus Christus corpus et 
sanguinem suum distribuat, 

25] VI. Quod homo pins, vere per Spiritum Dei regeneratus, legem Dei in hac vita perrecte servare et 
implere valeat. 

26] VII. Quod non sit vera ecclesia Christi, in qua non vigeat publica excommunicatio et solennis aliquis 
excommunicationis modus seu, ut vulgo dicitur, processus ordinarius. 



27] VIII. Quod is ecclesiae ni ini ster alios homines cum fructu docere, aut vera sacramenta dispensare non 
possit, qui ipse non sit vere renovatus, renatus et vere iustus. 

Error Novorum Arianorum. 

28] Quod Christus non sit verus, substantialis, naturalis Deus, eiusdem cum Patre et Spiritu Sancto 
essentiae, sed divina tantum malestate ita cum Patre ornatus, ut Patre sit inferior. 

Error Antitrinitariorum. 

29] Haec prorsus nova est haeresis, quae antehac ecclesiis Christi ignota fuit, eorum videlicet, qui opinantur, 
docent et profitentur, non esse unicam tantum divinam et aeternam Patris, Filii et Spiritus Sancti essentiam, sed 
quemadmodum Pater, Filius et Spiritus Sanctus tres sunt distinctae personae, ita unamquamque personam 
habere distinctam et a reliquis personis Divinitatis separatam essentiam. Et horum alii sentiunt, quod singulae 
personae in singulis essentiis aequali sint potestate, sapientia, maiestate et gloria, sicut alias tres numero 
differentes homines, ratione essentiae suae, sunt a se invicem disiuncti et separati. Alii sentiunt, tres illas 
personas et essentias ita inaequales esse ratione essentiae et proprietatum, ut solus Deus Pater verus sit Deus. 

30] Hos atque his similes errores omnes, et eos etiam, qui ab his dependent et ex his consequuntur, reficimus 
atque damnamus, utpote qui falsi sint atque haeretici, et qui Verbo Dei, tribus approbatis Symbolis, Augustanae 
Confessioni, eiusdem Apologiae, Smalcaldicis Articulis et Catechismis Lutheri repugnent, quos etiam errores 
omnes pii, summi atque infimi, cavere et vitare debent, nisi aeternae suae salutis iacturam facere velint. 

31] Quod autem haec sit omnium nostrum fides, doctrina et confessio (de qua in novissimo illo die Iudici 
Domino nostro Iesu Christo rationem reddere parati sumus), et quod contra hanc doctrinam nihil vel occulte vel 
aperte dicere aut scribere, sed per gratiam Dei in ea constanter perseverare velimus, in eius rei fidem re bene 
meditata in vero Dei timore et invocatione nominis eius, hanc Epitomen propriis manibus subscripsimus. 


(FORMULA CONCORDIAE SOLIDA DECLARATIO) 

[PARS SECUNDA.] 

Solida, plana ac perspicua 

REPETITIO ET DECLARATIO 

quorundam Articulorum Augustanae Confessionis, de quibus aliquamdiu inter nonnullos theologos, 
eidem addictos, disputatum fuit, continens earum controversiarum ad normam et analogiam Verbi Dei et 
compendiariam Christianae nostrae doctrinae formulam et rationem decisionem atque conciliationem 

Immensa Dei Optimi Maximi bonitate atque 1] miseratione factum est, ut doctrina de praecipuis Christianae 
nostrae religionis articulis, quae opinionibus et traditionibus humanis durante papatu horribiliter obscurata 
fuerat, opera D. Lutheri, piae sanctaeque memoriae, rursus secundum praescriptum et analogiam Verbi Dei 
sincere explicaretur et repurgaretur, pontificii vero errores, abusus et idolomaniae graviter redarguerentur. 2] 
Hac pia reformatione adversarii nova dogmata in ecclesiam Dei introduci putaverunt, eam igitur, quasi Verbo 
Dei prorsus repugnaret et pias ordinationes penitus everteret, vehementer, falso tamen, criminati sunt et 
calumniis prope infinitis, quae nullo tamen vel probabili saltem colore fulcirentur, oppugnarunt. 3] Ea re moti 
illustrissimi pietateque religiosa praestantissimi Electores, Principes et Ordines Imperii (qui tum sinceram 
evangelii doctrinam amplexi fuerant et ecclesias suas ad Verbi Dei normam pie reformaverant) in comitiis 
frequentissimis et celeberrimis illis Augustae Vindelicorum anno post millesimum quingentesimum trigesimo 
habitis, sedulo curarunt, ut confessio pia, a sacris litteris collecta, conscriberetur, eamque confessionem 
Imperatori Carolo V. exhibuerunt. In ea perspicue et candide professi sunt, quid de praecipuis articulis (iis 
praesertim, qui inter ipsos et pontificios in controversiam venerant) in ecclesiis evangelicis et reformatis 
crederetur et publice doceretur. Eam confessionem adversarii moleste quidem graviterque acceperunt, sed ad 
hunc usque diem neque refutare neque evertere potuerunt. 

4] Hanc piam atque e fundamentis Verbi Dei solidissimis exstructam Augustanam Confessionem nos toto 
pectore amplecti, publice et sollemniter etiamnum profitemur et simplicem illius, sinceram et perspicuam 
sententiam, quam verba ipsa monstrant, retinemus. Eamque pium nostri temporis symbolum esse, quod piae 
mentes post invictam Verbi Dei auctoritatem recipere debeant, iudicamus: quemadmodum olim etiam in 
ecclesia Dei, exortis gravissimis in religionis negotio certaminibus, confessiones et pia quaedam symbola sunt 
conscripta, quae sinceri doctores et auditores toto animo amplectebantur et publice 5] profitebantur. Et quidem, 



bene iuvante nos gratia Dei Optimi Maximi, in illius Confessionis pia doctrina (quemadmodum ea Carolo V. 
anno etc. XXX. exhibita est) ad ultimos usque vitae nostrae spiritus constantes perseverabituus. Neque in animo 
habemus, hoc scripto aut quocunque alio a commemorata iam Confessione vel transversum, ut aiunt, unguem 
discedere, vel aliam aut novam confessionem condere. 

6] Etsi autem pia Confessionis illius doctrina magna ex parte (praeterquam quod a pontificiis factitatum est) 
non fuit impugnata, fateri tamen oportet, nonnullos theologos in praecipuis quibusdam et magni momenti 
articulis a doctrina illius Confessionis discessisse, veramque illius sententiam aut non assecutos esse, aut certe 
non constanter retinuisse, quosdam etiam ei alienam sententiam affingere conatos esse, qui nihilominus tamen 
Augustanam se Confessionem amplecti simularunt et ex ea, quasi gloriantes de eius 7] professione, praetextus 
quaesiverunt. Ex ea autem re gravia admodum et perniciosa in reformatis ecclesiis dissidia sunt orta; 
quemadmodum olim etiam, vivis adhuc apostolis, inter eos, qui Christiani haberi volebant et de doctrina Christi 
gloriabantur, horribiles errores sunt exorti. Quidam enim per opera legis justificationem et salutem quaerebant, 
Act. 15, 1-29, alii resurrectionem mortuorum negabant, 1 Cor. 15, 12, alii Christum verum et aeternum Deum 
esse non credebant. His certe apostoli sese et concionibus et scriptis severe opposuerunt, etsi non ignorabant, 
errores illos et de rebus tantis acerrima certamina gravissimam offensionem tam apud infideles quam apud 
infirmos in fide excitare; perinde ac hodie nostri adversarii pontificii propter dissidia illa inter nos orta 
exsultant, spem illam minime piam et quidem falsam foventes, fore ut ex nostris mutuis concertationibus sanae 
doctrinae ruina et interitus consequantur. 8] Infirmi vero interim valde offenduntur et perturbantur; quidam 
dubitant, an inter tot et tanta dissidia etiam vera apud nos doctrina reperiatur; quidam non vident, cui parti in 
articulis illis controversis subscribere debeant. 9] Mota enim illa certamina non sunt Aoyopayiai aut de verbis 
inanes et non necessariae disceptationes, quales oriri solerit, cum altera pars alterius sententiam non satis 
assecuta est, ut quibusdam fortasse in hoc religionis negotio res habere videntur, qui existimant disputari tantum 
de paucis quibusdam vocabulis, quae nullius paene aut certe non magni sint momenti. Sed res gravissimae sunt, 
de quibus controvertitur, et prorsus tales, ut illius partis, quae a vero aberrat, sententia in ecclesia Dei nec possit 
nec debeat ferri, nedum excusari aut defendi. 

10 ] Quare necessitas exigit, ut controversi illi articuli e Verbo Dei et probatis scriptis perspicue explicentur, 
quo omnes pii et intelligentes animadvertere possint, cuiusnam partis sententia in controversiis illis motis Verbo 
Dei et Augustanae Confessioni orthodoxae conformis sit, et quae probatis illis scriptis adversetur, ut bonae et 
piae mentes, quibus veritas cordi est, corruptelas et errores, qui exorti sunt, effugere et vitare queant. 


DE COMPENDIARIA DOCTRINAE FORMA, FUNDAMENTO, NORMA ATQUE 

REGULA, 

ad quam Omnia Dogmata iuxta Analogiam Verbi Dei Diiudicanda et Controversiae Motae Pie 

Declarandae atque Decidendae sunt. 

1 ] Primo ad solidam, diuturnam et firmam concordiam in ecclesia Dei constituendam necessarium omnino 
est, ut certa compendiaria fonna et quasi typus unanimi consensu approbatus exstet, in quo communis doctrina, 
quam ecclesiae sincerioris et reformatae religionis profitentur, e Verbo Dei collecta exstet. Etenim ea in re 
exemplum primitivae ecclesiae sequimur, quae in talem usum sua quaedam 2] certa symbola semper habuit. 
Cum vero compendiaria illa doctrinae forma non privatis, sed publicis scriptis niti debeat, quae confecta, 
approbata et recepta sint earum ecclesiarum nomine, quae sinceram doctrinam et religionem unanimi consensu 
profitentur: mentem nostram invicem corde et ore ita declaravimus et iam declaramus, quod nullam novam aut 
singularem confessionem fidei nostrae conscribere aut recipere in animo habeamus. Quin potius publica illa et 
communia scripta amplectimur, quae in omnibus ecclesiis Augustanae Confessionis pro symbolis et 
communibus confessionibus semper habita sunt, priusquam dissensiones inter eos, qui Augustanam 
Confessionem profitentur, ortae sunt; quae etiam scripta publicam auctoritatem obtinuerunt, quamdiu magno 
consensu passim in omnibus articulis sincera Verbi Dei doctrina, ut eam D. Lutherus proposuit, conservata, 
retenta atque usurpata fuit. 

3] I. Primum igitur toto pectore prophetica et apostolica scripta Veteris et Novi Testamenti, ut 
limpidissimos purissimosque Israelis fontes, recipimus et amplectimur et sacras litteras solas unicam et 
certissimam illam regulam esse credimus, ad quam omnia dogmata exigere, et secundum quam de omnibus tum 
doctrinis tum doctoribus iudicare oporteat. 



4] II. Et quia iam olim sincera Christi doctrina, in genuino et sano sensu, ex sacris litteris collecta et in 
articulos seu capita brevissima contra haereticorum corruptelas digesta est, amplectimur etiam tria illa 
catholica et generalia summae auctoritatis Symbola, Apostolicum videlicet, Nicaenum et Athanasii. Haec enim 
agnoscimus esse breves quidem, sed easdem maxime pias atque in Verbo Dei solide fundatas, praeclaras 
confessiones fidei, quibus omnes haereses, quae iis temporibus ecclesias Christi perturbarunt, perspicue et 
solide refutantur. 

5] III. Deinde cum postremis hisce temporibus Deus Optimus Maximus summa clementia puritatem Verbi 
sui tenebris horrendis et plus quam cimmeriis, quibus sub papatu oppressa fuerat, fideli opera praestantissimi 
viri, D. Lutheri, viri Dei, rursus in lucem produxerit, quae sincera doctrina non modo contra papatum, sed etiam 
adversus aliarum sectarum corruptelas e Verbo Dei in articulos et capita Augustanae Confessionis digesta est: 
etiam Augustanam, primam illam et non mutatam, Confessionem amplectimur. Idque non ea de causa facimus, 
quod a nostris theologis sit conscripta, sed quia e Verbo Domini est desumpta et ex fundamentis sacrarum 
litterarum solide exstructa, sicut ea anno 1530 scripto comprehensa et Imperatori Carolo V. per quosdam 
Electores, Principes et Ordines Romani Imperii (ut communis pie reformatarum ecclesiarum confessio) 
Augustae est exhibita. Hanc enim nostri temporis symbolum esse iudicamus, quo refonnatae nostrae ecclesiae 
ab Romanensibus aliisque reiectis et damnatis sectis et haeresibus seiunguntur. Et sane hoc ipsum olim usu in 
primitiva ecclesia receptum est, ut subsequentes synodi, pii item episcopi et doctores, ad Nicaenum Symbolum 
provocarent atque se id amplecti publice profiterentur. 

6] IV. Postea cum hoc etiam curandum esset, ut propria et genuina Confessionis Augustanae sententia 
conservaretur atque adversus pontificiorum calumnias plenius explicaretur et praemuniretur, ne sub Augustanae 
Confessionis praetextu et patrocinio damnari errores sese in ecclesiam Dei paulatim insinuarent: post exhibitam 
Confessionem luculenta Apologia conscripts et anno 1531 typis vulgata est. Eam etiam unanimi consensu 
approbamus et amplectimur, quia in ea non modo Augustana Confessio perspicue explicatur atque ab 
adversariorum calumniis vindicatur, verum etiam clarissimis et solidissimis Sacrae Scripturae testimoniis 
confirmatur. 

7] V. Praeterea etiam Articulos illos toto pectore amplectimur, qui Smalcaldiae in frequentissimo 
theologorum conventu anno salutis MDXXXVII. conscripti, approbati et recepti sunt. Eos autem articulos 
intelligimus, quales initio conscripti, postea typis in lucem editi sunt in eum videlicet finem, ut concilio vel 
Mantuae vel alibi celebrando nomine illustrissimorum Electorum, Principum atque Ordinum Imperii (ut 
Augustanae Confessionis uberior declaratio, in qua per Dei gratiam constantes perseverare decrevissent) publice 
proponi posset [possent]. In iis enim articulis doctrina Augustanae Confessionis repetita est et in quibusdam 
articulis e Verbo Dei amplius declarata, et insuper fundamenta monstrata et graves causae recitatae sunt, cur a 
pontificiis erroribus et idolomaniis secessionem fecerimus, cur etiam in iis rebus cum pontifice Romano nobis 
convenire non possit, quodque cum eo in illis conciliari nequeamus. 

8] VI. Postremo, quando negotium religionis etiam ad salutem vulgi et laicorum (quos vocant) pertinet, et 
illis etiam, ratione salutis, necessarium est, ut sinceram doctrinam a falsa discernant, amplectimur etiam 
Minorem et Maiorem D. Lutheri Catechismos, eos dicimus, quales illi ab ipso scripti et tomis eius inserti sunt. 
Omnes enim ecclesiae Augustanae Confessionis hos catechismos approbarunt atque receperunt, ita ut passim in 
ecclesiis et scholis publice et in privatis etiam aedibus propositi fuerint. Et pia doctrina, e Verbo Dei desumpta, 
in iis quam maxime perspicue et simplicissime in usum rudiorum et laicorum est comprehensa et dilucide 
declarata. 

9] Haec publica et ab omnibus piis approbata scripta in purioribus ecclesiis et scholis semper habita fuere 
pro compendiaria hypotyposi seu forma sanae doctrinae, quam D. Lutherus in suis scriptis e sacris litteris contra 
papatum et alias sectas deprompsit, luculenter declaravit et solide fundavit. Et ad D. Lutheri explicationes 
praeclaras tam in polemicis quam didacticis ipsius scriptis comprehensas provocamus, eo videlicet modo, quem 
D. Lutherus in Latina sua praefatione, tomis operum eius praefixa, de scriptis suis pia et necessaria admonitione 
nobis ipse monstravit. Ibi enim hoc discrimen (inter divina et humana scripta) perspicue posuit, solas videlicet 
sacras litteras pro unica regula et norma omnium dogmatum agnoscendas, iisque nullius omnino hominis scripta 
adaequanda, sed potius omnia subiicienda esse. 

10] Haec autem non ita accipi debent, quasi alia utilia et sincera scripta (verbi gratia commentarios in sacras 
litteras, errorum refutationes, articulorum praecipuorum explicationes) reiicere aut ex hominum manibus 
excutere velimus. Ea enim scripta (quatenus commemoratae hypotyposi et compendiariae sanae doctrinae 



conformia sunt) tamquam explicationes atque declarationes utiles retineri et cum fructu legi possunt. Quidquid 
enim hactenus de compendiaria hypotyposi sanae doctrinae diximus, eo tantum referendum est, ut unanimi 
consensu approbatam certamque formam doctrinae habeamus, quam evangelicae ecclesiae nostrae simul omnes 
agnoscant et amplectantur, secundum quam, cum e Verbo Dei sit desumpta, omnia alia scripta iudicare et 
accommodare oportet, quatenus probanda sint et recipienda. 

11] Quod enim commemorata scripta, videlicet Augustanam Confessionem, Apologiam, Smalcaldicos 
Articulos, Minorem et Maiorem Catechismos Lutheri, illa doctrinae nostrae Christianae summa complecti 
voluerimus, eam ob causam factum est, quod in iis unanimem et communem ecclesiarum nostrarum piam 
sententiam contineri semper sit iudicatum, quippe quae a praecipuis iisque excellentissimis illius temporis 
theologis subscriptione confirmata et in evangelicis ecclesiis et scholis 12] recepta fuere. Et ea quidem (ut paulo 
ante monuimus) omnia conscripta atque edita sunt, priusquam controversiae illae inter Augustanae Confessionis 
theologos orirentur, ideoque nihil in illis datum est affectibus; quare etiam ab iis, qui inter se disceptant, 
reprobari nullo iure possunt. Neque vero quisquam (modo sincere et sine fuco Augustanam Confessionem 
amplectatur) eorum auctoritatem elevabit aut contemnet, sed ea (ut veritatis testes) recipiet. Quare nemo vitio 
nobis vertet, quod ad eorum scriptorum declarationem et decisionem in obortis controversiis provocamus. 13] 

Ut enim Verbum Dei tamquam immotam veritatem pro fundamento ponimus, ita illa scripta tamquam veritatis 
testes et quae unanimem sinceramque maiorum nostrorum, qui in puriore doctrina constantes permansere, 
sententiam complectantur, in medium recte producimus. 

De Antithesi 

seu reiectione falsae doctrinae in articulis controversis, 

14] Necessarium est ad conservandam in ecclesia sinceram doctrinam et ad solidam, firmam Deoque 
probatam atque gratam concordiam, ut non tantum sana doctrina dextre proponatur, sed etiam contradicentes 
diversumque docentes redarguantur. Fidelium enim pastorum utrumque officium est (ut D. Lutherus dicere 
solet), et oviculas pascere et lupum arcere, ut alienas voces vitare discant et pretiosum a viii secernere possint. 1 
Tim. 3 [2 Tim. 3, 16]; Tit. 1, 9; Ioh. 10, 12; Ier. 15, 19. 

Quare in hac etiam parte mentem nostram 15] invicem declaravimus et perspicue declaramus, quod videlicet 
discrimen sit habendum inter non necessarias atque inutiles contentiones (quae plus destruunt quam aedificant), 
ne iis ecclesia perturbetur, et inter necessaria certamina, quando tales controversiae incidunt, ubi de articulis 
fidei aut praecipuis partibus Christianae doctrinae agitur; tum enim ad veritatis defensionem necessario 
contraria et falsa doctrina est refutanda. 

16] Etsi autem paulo ante commemorata scripta pio lectori, qui veritatis coelestis amore flagrat, in omnibus 
et singulis articulis Christianae nostrae religionis perspicue et dilucide commonstrant, quidnam iuxta Verbi Dei, 
propheticorum et apostolicorum scriptorum, normam verum sit et amplectendum, et quid falsum et reficiendum 
atque fugiendum sit: tamen de praecipuis et summis articulis singulis, qui hisce temporibus in controversiam 
venerunt, sententiam nostram perspicue et sine omni ambiguitate proponere voluimus. Idque eo consilio, ut 
veritas magis elucescat clariusque agnoscatur et ab erroribus facilius discernatur, ne quidquam, quod veritati 
officiat, sub nimis generalibus verbis aut phrasibus occultari possit; tum etiam, ut publicum solidumque 
testimonium, non modo ad eos, qui nunc vivunt, sed etiam ad omnem posteritatem exstaret, ostendens, quaenam 
ecclesiarum nostrarum de controversis articulis unanimis fuerit esseque perpetuo debeat decisio atque sententia, 
videlicet: 

17] I. Primo reficimus atque damnamus omnes haereses et errores, qui in primitiva (recte credentium) 
ecclesia ex solidis Verbi Dei fundamentis reiecti sunt et damnari. 

18] II. Deinde reprobamus et damnamus omnes sectas atque haereses, quae in scriptis paulo ante 
commemoratis reprobatae sunt. 

19] III. Praeterea, cum intra triginta annos partim ex interreligionis, quam Interim vocant, formula, partim 
aliis occasionibus dissidia inter theologos quosdam Augustanae Confessionis orta sint, de illis omnibus et 
singulis fidem et confessionem nostram non modo in thesi, verum etiam in antithesi (veram videlicet et falsam 
contrariam doctrinam) diserte, categorice et perspicue proponere et declarare voluimus. Idque ea de causa a 
nobis factum est, ut solida coelestis doctrinae in omnibus articulis fundamenta rectius conspicerentur, et omnia 
falsa, ambigua, suspecta et damnata dogmata (quibuscunque fibris contineantur et a quocunque tandem vel 
conscripta sint vel hodie etiamnum defendantur) diserte repudientur, ut omnes ad carendos errores (hinc inde in 
quorundam theologorum fibris sparsos) fideliter praemoneantur et excitentur, ne in rebus tantis ullius hominis 



20] auctoritate seducantur. Hanc nostram controversiarum explicationem si pius lector sedulo perpenderit 
eamque cum scriptis illis aliquoties commemoratis contulerit, liquido intelliget, ea, quae de unoquoque articulo 
(in compendiaria illa doctrina nostrae religionis et fidei) initio maiores nostri senserunt atque publice professi 
sunt, easque declarationes, quae diversis temporibus per intervalla sunt consecutae, et eam doctrinam, quam 
nunc hoc scripto repetimus, haudquaquam inter se discrepare, sed esse simplicem, immotam ac certissimam 
veritatem. Et agnoscet lector candidus, nos non de uno dogmate ad aliud (levitate quadam, ut adversarii nos 
criminantur) transsilire, sed potius nos in eo elaborare, ut semel exhibitam illam Augustanam Confessionem 
eiusque unanimem, piam et veram sententiam firmiter retineamus, atque in ea doctrina per gratiam Dei 
(adversus omnes, quae inciderunt, corruptelas) constantes perseveremus. 


I. DE PECCATO ORIGINIS. 

1] Orta est inter nonnullos Augustanae Confessionis theologos controversia de peccato originali , quidnam 
hoc proprie et revera sit. Una enim pars contendit (cum per lapsum Adae humana natura et essentia totaliter 
corrupta sit), quod nunc post lapsum hominis corrupta natura, substantia et essentia aut certe praecipua et 
praestantissima pars ipsius essentiae (anima videlicet rationalis in summo suo gradu aut praecipuis potentiis) sit 
ipsum peccatum originale, quod ideo vocetur peccatum naturae vel personae, quod non sit cogitatio, verbum aut 
opus quoddam, sed ipsissima natura, e qua tamquam ex radice omnia alia peccata oriantur, eamque ob causam 
affirmarunt, iam post lapsum (quandoquidem natura per peccatum corrupta est) nullum plane discrimen esse 
inter hominis naturam, substantiam seu essentiam et inter peccatum originis. 

2] Altera vero pars contrarium asseruit: peccatum videlicet originale non esse ipsam hominis naturam, 
substantiam aut essentiam, hoc est, ipsius hominis corpus et animam (quae hodie in nobis etiam post lapsum 
sunt manentque Dei opus et creatura), sed malum illud originis esse aliquid in ipsa hominis natura, corpore, 
anima omnibusque viribus humanis, horrendam videlicet, profundam, intimam atque verbis inexplicabilem 
humanae naturae corruptionem, ita ut homo originali iustitia, cum qua initio creatus erat, penitus spoliatus 
careat atque (in rebus spiritualibus) ad bonum prorsus sit mortuus, ad omne vero malum totus plane sit 
conversus, et ut propter hanc naturae corruptionem et insitum ac innatum peccatum (quod in ipsa natura infixum 
haeret) e corde humano omnis generis actualia peccata promanent. Discrimen itaque retinendum esse 
affirmarunt inter corrupti hominis naturam et essentiam, seu animam et corpus hominis, quae in nobis etiam 
post lapsum sunt Dei opus et creatura, et inter peccatum originale, quod est diaboli opus, per quod natura est 
depravata. 

3] Haec disceptatio de peccato originis non est certamen quoddam non necessarium, sed maximi momenti. 
Cum enim haec doctrina iuxta Verbi Dei analogiam recte ac sincere proponitur et ab omnibus cum Pelagianis 
tum Manichaeis erroribus separatur, tunc (ut Apologia habet) beneficia Christi et satisfactio seu pretiosissimum 
ipsius meritum atque operationes Spiritus Sancti gratuitae rectius agnoscuntur et magis celebrantur. Ac insuper 
Deo gloria sua tribuitur, quando opus Dei et creatura in homine a diaboli opere (per quod 4] natura corrupta est) 
recte discernitur. Ut igitur haec controversia pie, secundum Verbi Dei analogiam, explicetur, et sincera doctrina 
de peccato originis conservetur, ex illis, quorum supra mentionem fecimus, scriptis, thesin et antithesin, id est, 
sinceram doctrinam et falsam huic contrariam, in certa eaque brevia capita colligemus. 

5] I. Et primum quidem constat, Christianos non tantum, actualia delicta et transgressiones mandatorum Dei 
peccata esse, agnoscere et definire debere, sed etiam horrendum atque abominabilem illum hereditarium 
morbum, per quem tota natura corrupta est, imprimis pro horribili peccato, et quidem pro principio et capite 
omnium peccatorum (e quo reliquae transgressiones tamquam e radice nascantur et quasi e scaturigine 
promanent) omnino 6] habendum esse. Et hoc malum aliquando D. Lutherus peccatum naturae, item peccatum 
personae appellare solet, ut significet, etiamsi homo prorsus nihil mali cogitaret, loqueretur aut ageret (quod 
sane post primorum nostrorum, parentum lapsum in hac vita humanae naturae est impossibile), tamen 
nihilominus hominis naturam et personam esse peccatricem, hoc est, peccato originali (quasi lepra quadam 
spirituali) prorsus et totaliter intimis etiam visceribus et cordis recessibus profundissimis totam esse coram Deo 
infectam, venenatam et penitus corruptam; et propter hanc corruptionem atque primorum nostrorum parentum 
lapsum natura aut persona hominis lege Dei accusatur et condemnatur, ita ut natura filii irae, mortis et 
damnationis mancipia simus, nisi beneficio meriti Christi ab his malis liberemur et servemur. 

7] II. Deinde etiam hoc extra controversiam est positum (ut decimus nonus articulus Confessionis 
Augustanae habet), quod Deus non sit causa, creator vel auctor peccati, sed quod instinctu, opera et 



machinationibus Satanae per unum hominem peccatum (quod est diaboli opus) in mundum intraverit. Rom. 5, 
12; 1 Ioh. 3, 8. Et hodie, etiam in hac naturae corruptione, Deus non creat aut facit in nobis peccatum, sed una 
cum natura, quam Deus etiamnum in hominibus creat et efficit, peccatum originale per carnalem conceptionem 
et nativitatem a patre et matre (ex semine per peccatum corrupto) propagatur. 

8] III. Praeterea, quid et quantum sit hoc ingens hereditarium malum, id nulla humana ratio indagare aut 
agnoscere potest, sed (ut Smalcaldici Articuli loquuntur) ex Scripturae Sacrae patefactione discendum et 
credendum est, id quod in Apologia breviter his praecipuis capitibus comprehenditur: 

9] I. Primo, quod hoc hereditarium malum sit culpa seu reatus, quo fit, ut omnes propter inobedientiam 
Adae et Evae in odio apud Deum et natura filii irae simus, ut apostolus testatur. Rom. 5, 12 sqq. [Eph. 2, 3]. 

10] II. Deinde, quod sit per omnia totalis carentia, defectus seu privatio concreatae in paradiso iustitiae 
originalis seu imaginis Dei, ad quam homo initio in veritate, sanctitate atque iustitia creatus fuerat, et quod 
simul etiam sit impotentia et ineptitudo, aSuvapia et stupiditas, qua homo ad omnia divina seu spiritualia sit 
prorsus ineptus. Verba Apologiae Latine sic habent: Descriptio peccati originalis detrahit naturae non 
renovatae et dona et vim seu facultatem et actus inchoandi et efficiendi spiritualia. 

11] III. Praeterea, quod peccatum originale in humana natura non tantummodo sit eiusmodi totalis carentia 
seu defectus omnium bonorum in rebus spiritualibus ad Deum pertinentibus, sed quod sit etiam, loco imaginis 
Dei amissae in homine, intima, pessima, profundissima (instar cuiusdam abyssi), inscrutabilis et ineffabilis 
corruptio totius naturae et omnium virium, imprimis vero superiorum et principalium animae facultatum, in 
mente, intellectu, corde et voluntate. Itaque iam post lapsum homo hereditario a parentibus accipit congenitam 
pravam vim, internam immunditiem cordis, pravas concupiscentias et pravas 12] inclinationes, ita ut omnes 
natura talia corda, tales sensus et cogitationes ab Adamo hereditaria et naturali propagatione consequamur, quae 
secundum summas suas vires et iuxta lumen rationis naturaliter e diametro cum Deo et summis ipsius mandatis 
pugnent, atque inimicitia sint adversus Deum, praesertim quantum ad res divinas et spirituales attinet. In aliis 
enim externis et huius mundi rebus, quae rationi subiectae sunt, relictum est homini adhuc aliquid intellectus, 
virium et facultatum, etsi hac etiam miserae reliquiae valde sunt debiles et quidem haec ipsa quantulacunque per 
morbum illum hereditarium veneno infecta sunt atque contaminata, ut coram Deo nullius momenti sint. 

13] IV. Poenae vero peccati originalis, quas Deus filiis Adae ratione huius peccati imposuit, haec sunt: 
mors, aeterna damnatio et praeter has aliae corporales, spirituales, temporales atque aeternae aerumnae et 
miseriae, tyrannis et dominium Satanae, quod videlicet humana natura regno diaboli subiecta est, cui in 
miserrimam servitutem tradita, captiva ab eo tenetur. Is certe multos magnos et sapientes homines in mundo 
horribilibus erroribus ac haeresibus et caecitate multiplici fascinat et seducit, ac miseros mortales saepe in varia 
et atrocia scelera praecipitat. 

14] V. Hoc hereditarium malum tantum tamque horrendum est, ut nullo alio modo nisi propter solum 
Christum (in hominibus baptizatis et credentibus) coram Deo contegi et condonari possit. Et quidem humana 
natura, quae hoc malo perversa et tota corrupta est, aliter sanari non potest, nisi ut per Spiritum Sanctum 
regeneretur et renovetur. Idque opus Spiritus Sancti in hac vita tantummodo in nobis inchoatur, in altera demure 
vita absolvetur et perficietur. 

15] Haec capita de peccato originis, quae hoc loco summarie tantum recitavimus, in commemoratis scriptis, 
quae confessionem Christianae nostrae doctrinae complectuntur, copiosius explicantur. 

16] Haec vero doctrina sic asserenda, conservanda atque munienda est, ut in neutrum partem, hoc est, neque 
ad Pelagianos neque ad Manichaeos errores, declinet. Itaque (quanta fieri potest brevitate) etiam contraria de 
hoc articulo doctrina, quae ab ecclesiis nostris reprobatur et reiicitur, est recitanda. 

17] I. Repudiantur igitur et reiiciuntur veterum et recentiorum Pelagianorum falsae opiniones et dogmata 
vans, quod peccatum originale sit tantum reatus aut culpa, quae ex aliens transgressione (absque ulla naturae 
nostrae corruptione) sit contracta. 

18] II. Quod pravae concupiscentiae non sint peccatum, sed conditiones quaedam aut concreatae essentiales 
naturae proprietates. 

19] III. Quod defectus ille et malum hereditarium non sit proprie et vere coram Deo tale peccatum, propter 
quod homo filius irae et damnationis habeatur, cuius ratione sub tyrannide et regno Satanae ei sit pereundum, 
nisi Christo inseratur et per eum liberetur. 



20] IV. Reprobantur etiam et reiiciuntur hi et similes Pelagiani errores, ut: quod natura etiam post lapsum 
incorrupta, et quidem praecipue quoad res spirituales, tota adhuc bona ac pura sit et in suis naturalibus, hoc est, 
in potentiis et viribus suis naturalibus, perfecta et integra sit. 

21] V. Aut quod peccatum originis tantum sit externus quidam, nullius prope momenti, naevus aut aspersa 
macula aut corruptio tantum accidentium et qualitatum, cum qua et sub qua nihilominus natura suam bonitatem 
et vires, etiam in rebus spiritualibus, habeat et retineat. 

22] VI. Vel quod originale peccatum non sit defectus, spoliatio aut privatio, sed tantummodo externum 
quoddam impedimentum spiritualium bonarum virium, perinde ac si magnes allii succo illinitur, ubi non tollitur 
via ipsius naturalis, sed tantummodo impeditur; vel quod macula ista tamquam macula a facie aut color a pariete 
facile abstergi possit. 

23] VII. Repudiantur similiter et reiiciuntur etiam ii, qui docent, naturam ex lapsu humani generis valde 
quidem debilitatam atque corruptam esse, non tamen prorsus omnem bonitatem (quoad res divinas et 
spirituales) amisisse. Et falsum esse contendunt, quod ecclesiae nostrae canunt, per lapsum Adae penitus 
humanam naturam et essentiam corruptam esse. Aiunt enim, hominem ex naturali nativitate adhuc aliquid boni, 
quantulumcunque etiam et quam minutulum, exiguum atque tenue id sit, reliquum habere, capacitatem 
videlicet, aptitudinem, habilitatem, potentiam et vires aliquas, in rebus spiritualibus aliquid inchoandi, operandi 
aut 24] cooperandi. Quod vero ad externa, temporalia et ad hunc mundum pertinentia negotia, quae rationi 
subjects sunt, attinet, de his in sequentibus articulis dicetur. 

25] Haec atque huius generis veritati contraria dogmata eam ob causam reprehenduntur et reiiciuntur, quia 
Verbo Domini docemur, quod corrupta natura ex se et suis viribus in rebus spiritualibus et divinis nihil boni, et 
ne minimum quidem, utpote ullas bonas cogitationes, habeat. Neque id modo, sed insuper etiam asserunt, quod 
natura corrupta ex se et viribus suis coram Deo nihil aliud nisi peccare possit. Gen. 6. 8. 

26] Vera autem haec doctrina etiam ab altera parte contra Manichaeorum errores probe munienda est. Quare 
haec et similia alia falsa dogmata reiiciuntur, ut: quod initio quidem humana natura bona et pura a Deo creata 
sit, verum iam, post lapsum, extrinsecus peccatum originale (tamquam quiddam essentiale) per Satanam in 
naturam infusum et cum ea permixtum sit, quemadmodum venenum vino admiscetur. 

27] Etsi enim in Adamo et Eva natura initio pura, bona et sancta creata est, tamen per lapsum peccatum non 
eo modo ipsorum naturam invasit (ut Manichaei furenter dixerunt), quasi Satan aliquod malum substantiale 
creasset aut formasset et illud cum natura ipsorum commiscuisset. Quin potius cum seductione Satanae per 
lapsum iusto Dei iudicio (in poenam hominum) iustitia concreata seu originalis amissa esset, defectu illo, 
privatione seu spoliatione et vulneratione (quorum malorum Satan causa est) humana natura eo modo, quo supra 
diximus, perversa et corrupta est, ut iam natura una cum illo defectu et corruptione ad omnes homines, qui 
naturali modo a parentibus concipiuntur et 28] nascuntur, hereditario propagetur. Post lapsum enim iam humana 
natura non pura et bona primum creatur, et deinde demum per originis peccatum corrumpitur, sed in primo 
conceptionis nostrae momento ipsum semen, ex quo homo formatur, peccato iam contaminatum et corruptum 
est. Et hoc originale peccatum non est quiddam in natura vel extra naturam corrupti hominis per se subsistens, 
sed neque est hominis corrupti propria essentia, corpus aut anima aut homo ipse. Neque 29] etiam originale 
peccatum eo modo a corrupta per illud natura est discernendum, quasi ipsa natura coram Deo pura, bona, sancta 
et incorrupta exstaret, et tantum inhabitans in illa peccatum originis esset malum. 

30] Neque ea sententia, quam Augustinus Manichaeis tribuit, illa ratione probari potest, quod nimirum non 
homo ipse corruptus (ratione innati peccati originalis) peccet, sed aliud quiddam et alienum in homine, et quod 
Deus per legem non ipsam naturam (quatenus peccato corrupta est), sed tantum peccatum originale (quod sit in 
natura) accuset atque damnet. Tota enim hominis natura (ut supra in thesi seu assertione sincerae doctrinae de 
peccato originali diximus), qualis naturali modo a parentibus generatur, corpore et anima in omnibus viribus 
prorsus, tota extreme est per peccatum originis corrupta et perversa, quoad bonitatem suam, veritatem, 
sanctitatem et iustitiam, quae dotes in paradiso naturae erant concreatae. Non tamen penitus deleta, abolita aut 
in aliam substantiam, genere aut specie diversam, id est, quae secundum suam essentiam non sit similis nostrae 
naturae, atque ita nobiscum non unius essentiae sit, transmutata est. 

31] Et quidem propter hanc corruptionem tota hominis corrupta natura per legem accusatur et condemnatur, 
nisi peccatum propter Christum remittatur. 

32] Lex autem naturam nostram non eam ob causam accusat et damnat, quod homines simus, a Deo creati, 
sed ea de causa, quod peccatores et mali simus. Neque eatenus lex naturam accusat et damnat, quatenus etiam 



post lapsum ea in nobis est opus et creatura Dei, sed propterea et eatenus, quod per peccatum infecta et corrupta 
est. 

33] Etsi vero peccatum originale totam hominis naturam ut spirituale quoddam venenum et horribilis lepra 
(quemadmodum D. Lutherus loquitur) infecit et corrupit, ita quidem, ut iam in nostra natura corrupta ad oculum 
non monstrari possint distincte haec duo, ipsa natura sola et originale peccatum solum, tamen non unum et idem 
est corrupta natura seu substantia corrupti hominis, corpus et anima, aut homo ipse a Deo creatus, in quo 
originale peccatum habitat (cuius ratione natura, substantia, totus denique homo corruptus est), et ipsum 
originale peccatum, quod in hominis natura aut essentia habitat eamque corrumpit, quemadmodum etiam in 
lepra corporali ipsum corpus leprosum et lepra ipsa in corpore non sunt unum et idem, si proprie et distincte ea 
de re disserere velimus. Discrimen igitur retinendum est inter naturam nostram, qualis a Deo creata est hodieque 
conservatur, in qua peccatum originale habitat, et inter ipsum peccatum originis, quod in natura habitat. Haec 
enim duo secundum Sacrae Scripturae regulam distincte considerari, doceri et credi debent et possunt. 

34] Et quidem ad retinendum hoc discrimen movemur, urgemur atque cogimur praecipuis articulis 
Christianae fidei nostrae. In primo enim articulo de creatione docet Sacra Scriptura, Deum non modo ante 
lapsum humanam naturam creasse, verum etiam eandem post lapsum esse Dei opus et creaturam. Deut. 32, 6; 
Es. 45, 11; 54, 5; 64, 8; Act. 17,25;Iob. 10; Apoc. 4, 11. 

35] Manus tuae (inquit Iob. 10, 8-12) fecerunt me et plasmaverunt me totum in circuitu; et sic repente 
praecipitas me? Memento, quaeso, quod sicut lutum feceris me et in pulverem reduces me. Nonne sicut lac 
mulsisti me et sicut caseum me coagulasti? Pelle et carnibus vestiisti me, ossibus et nervis compegisti me. 

Vitam et misericordiam tribuisti mihi, et visitatio tua custodivit spiritum meum. 

36] Confiteor tibi (inquit David Ps. 139, 14-16), quod mirabiliter formatus sum; mirabilia sunt opera tua, 
et anima mea cognoscit abunde. Non est occultatum os meum a te, quod fecisti in occulto, et substantia mea (id 
est, formatio mei, seu: cum formarer) in inferioribus terrae. Imperfectum meum viderunt oculi tui, et in libro 
tuo omnes dies mei scripti sunt, qui adhuc futuri sunt, et nullus adhuc ex eis esset. 

37] Et Ecclesiastae Salomonis 12, 7 scriptum est: Revertetur pulvis in terram suam, unde erat, et spiritus 
redibit ad eum, qui dedit illum. 

38] Haec Scripturae dicta luculenter testantur, quod Deus etiam post lapsum nihilominus sit hominis 
Creator, qui ipsius corpus et animam creat. Itaque verum esse non potest, quod corruptus homo sine omni 
discrimine sit ipsum peccatum, alias consequeretur Deum esse peccati creatorem. Sicut etiam Minor noster 
Catechismus in explicatione primi articuli testatur, ubi ita scriptum est: Credo, quod Deus me creaverit, sicut et 
omnes alias creaturas, quodque mihi animam et corpus, oculos, cures et omnia membra, rationem et sensus 
omnes largitus sit et adhuc conservet. Et in Maiore Catechismo haec verba exstant: Hoc sentio et credo me esse 
Dei creaturam, hoc est, mihi ab ipso donata esse et semper conservari corpus meum, animam, vitam, membra 
tam minima quam maxima, omnes sensus totamque meam rationem et intellectum etc. Etiamsi negari non possit, 
quod ista creatura et opus Dei per peccatum horribiliter sint corrupta. Massa enim illa, ex qua hodie Deus 
hominem format et fingit, in Adamo corrupta et perversa est et ita hereditario modo in nos propagatur. 

39] Et hoc loco omnes piae mentes ineffabilem Dei bonitatem merito agnoscere debent, quod videlicet hanc 
penitus corruptam, perversam et peccato contaminatam massam Deus non statim a facie sua in aeternum 
Gehennae incendium abiicit, sed quod ex ea, quantumvis peccato horribiliter corrupta, format atque fingit 
humanam naturam, quam hodie circumferimus, ut per unigenitum dilectum Filium suum a peccato eam 
emundet, sanctificet atque salvam faciat. 

40] Quare ex hoc primo fidei nostrae articulo clarissime elucet discrimen. Originale enim peccatum non est 
a Deo, neque Deus est creator vel auctor peccati. Nec originale peccatum est opus aut creatura Dei, sed est opus 
diaboli. 

41] Quodsi prorsus nulla differentia esset inter naturam seu substantiam corporis atque animae nostrae, quae 
per peccatum originis corrupta sunt, et inter ipsum peccatum originale, quod naturam corrumpit, sequeretur 
alterutrum, videlicet aut Deum (quippe huius naturae nostrae Creatorem) etiam ipsum peccatum originis creare 
et formare, id enim hac ratione ipsius opus et creatura esset; aut certe conficeretur (cum peccatum sit opus 
diaboli), ipsum Satanam huius nostrae naturae, corporis atque animae, creatorem, atque ita naturam nostram 
opus et creaturam diaboli esse, si absque omni discrimine nostra corrupta natura ipsum peccatum esset. 
Utrumque autem absurdum primo fidei nostrae Christianae articulo repugnat. 42] Quapropter, ut opus et 
creatura Dei in homine ab opere diaboli discerni queat, asserimus, quod homo corpus et animam habet, id 



habere eum beneficio creationis divinae, et quidem id ipsum Dei esse opus, quod homo aliquid cogitare, loqui, 
agere, operari potest. In ipso enim vivimus, movemur et sumus, inquit apostolus Act. 17, 28. Quod vero natura 
hominis corrupta est, quod cogitationes, verba et facta eius prava sunt, hoc originaliter et principaliter est opus 
Satanae, qui per peccatum opus Dei in Adamo miserabiliter corrupit, quae naturae depravatio inde in nos 
hereditario derivata est. 

43 ] In secundo fidei nostrae articulo de redemptione sacrae litterae luculenter testantur, quod Filius Dei 
humanam nostram naturam (sine peccato tamen) assumpserit, ita quidem, ut nobis, fratribus suis, per omnia 
similis fieret, peccato excepto, ut apostolus docet Hebr. 2, 4. Unde omnes veteres orthodoxi dixerunt, Christum 
secundum assumptam humanam naturam nobis, fratribus suis, consubstantialem esse, quia naturam, quae 
(excepto peccato) eiusdem generis, speciei et substantiae cum nostra est, assumpsit. Et contrariam sententiam ut 
haeresin manifeste damnarunt. 

44 ] Iam si nullum esset discrimen inter hominis corrupti naturam seu substantiam et inter peccatum originis, 
horum alterutrum consequeretur: aut Christum naturam nostram non assumpsisse, quandoquidem certum est, 
quod peccatum non assumpserit, aut Christum assumpsisse etiam peccatum, cum naturam nostram assumpserit. 
Horum utrumque Sacrae Scripturae repugnat. Cum igitur Filius Dei naturam nostram humanam, non autem 
peccatum originale, assumpserit, manifestum est, quod humana natura, etiam post lapsum, et peccatum originis 
non sint unum et idem, sed quod diligenter sint discernenda. 

45 ] In tertio articulo fidei nostrae Christianae, de sanctificatione, testatur Sacra Scriptura, quod Deus 
hominem a peccato abluat, emundet, sanctificet [1 Ioh. 1, 7], et quod Christus populum suum salvum faciat a 
peccatis eorum, Matth. 1,21. Ergo peccatum originis non potest esse ipsemet homo. Deus enim hominem 
propter Christum in gratiam recipit, peccatum autem in omnem aeternitatem odit. Quare impium est et auditu 
horrendum, quod peccatum originale in nomine sacrosanctae Trinitatis baptizetur, sanctificetur et salvetur, et si 
quae sunt alia huius farinae prorsus paradoxa, quae in scriptis recentiorum Manichaeorum leguntur. Ea recitare 
nolumus, ne pias mentes offendamus. 

46 ] Quarto. In articulo de resurrectione Scriptura perspicue docet, quod huius nostrae camis, quam 
circumferimus, substantia (sed tamen a peccato mundata) sit resurrectura, et quod in vita aeterna eam ipsam 
animam (sed peccato non contaminatam) habituri et retenturi simus. 

47 ] Iam si nulla prorsus esset differentia inter corpus et animam nostram corruptam et inter peccatum 
originale, rursus duo absurda, quae cum hoc articulo e diametro pugnant, consequerentur: aut, videlicet, hanc 
carnem in die novissimo non resurrecturam, et nos in altero illo saeculo non has corporis et animae nostrae 
substantias, sed aliam substantiam sive aliam animam habituros, cum constet, nos tum ab omni peccato fore 
mundos; aut, quod etiam peccatum in novissimo die resurrecturum et in vita illa aeterna in electis futurum et 
mansurum sit. 

48 ] Ex his omnibus luce meridiana clarius est, hanc Manichaeorum doctrinam et omnes opiniones, quae ex 
ea dependent et consequuntur, reiici oportere, cum videlicet asseritur, quod peccatum originale sit hominis 
corrupti natura, substantia, essentia, corpus et anima ipsa, adeo ut nullum prorsus sit discrimen inter corruptam 
nostram naturam, substantiam et essentiam et inter peccatum originis. Praecipui enim articuli fidei nostrae 
Christianae magnas gravissimasque causas afferunt, quare differentia inter naturam seu substantiam hominis 
(per peccatum corrupti) et inter ipsum peccatum (quo homo corruptus 49 ] est) constituenda et retinenda sit. Et 
haec sufficere existimamus ad simplicem declarationem doctrinae sincerae et falsae contrariae (in thesi et 
antithesi) de hac controversia, quantum ad principalem ipsius statum attinet, hoc quidem loco, ubi non copiose 
et argute disputatur, sed certis quibusdam articulis tantum praecipua capita tractanda sunt. 

50 ] Quod vero ad vocabula et phrases attinet, utilissimum est et tutissimum, ut fonna sanorum verborum, 
quibus in hoc articulo explicando sacrae litterae et supra commemorata scripta publica et recepta utuntur, 
usurpetur et retineatur. 

51 ] Sed et aequivocationes vocabulorum, ad cavendas ^oyopaxiag, diligenter et diserte sunt explicandae. 
Verbi gratia, cum dicitur: Deus creat hominum naturam, per vocabulum naturae intelligitur ipsa substantia, 
corpus et anima hominis. Saepe autem proprietas aut conditio alicuius rei (tam in bonam quam in malam 
partem) vocatur eius rei natura, ut cum dicitur: Serpentis natura est icere et veneno inficere (ibi exprimitur non 
serpentis substantia, sed malitia). In hac sententia D. Lutherus utitur vocabulo naturae, cum dicit peccatum et 
peccare esse corrupti hominis naturam. 



52] Sic igitur peccatum originale proprie significat profundissimam illam naturae nostrae corruptionem, 
quemadmodum ea in Articulis Smalcaldicis describitur. Interdum etiam concretum seu subiectum, hoc est, 
hominem ipsum cum corpore et anima, in quo peccatum est et infixum haeret, simul complectimur, idque eam 
ob causam, quod totus homo peccato corruptus, veneno infectus et foedissima luc originalis peccati 
contaminatus sit. In hanc sententiam loquitur D. Lutherus, cum inquit: Tua nativitas, tua natura, tota tua 
substantia est peccatum, hoc est, peccatrix seu peccato polluta et impurissima. 

53] Et cum Lutherus utitur hisce vocabulis: peccatum naturae, peccatum personae, peccatum substantiale 
aut essentiale, satis ipse mentem suam declarat, quod hoc velit, non tantum hominis sennones, cogitationes et 
opera esse peccata, sed totam hominis naturam, personam et substantiam hominis per originale peccatum 
prorsus et omnino esse depravata et totaliter corrupta. 

54] Quod vero ad Latina vocabula substantiae et accidentis attinet, in publicis concionibus coram simplice 
plebe (quae horum vocabulorum significationem et vim non tenet) ab iis abstinendum censemus, ut ea in re piae 
et sanctae simplicitatis ecclesiae ratio habeatur. Cum autem viri docti, vel inter se vel cum aliis (quibus haec 
vocabula non sunt ignota) disserentes, iis in hoc negotio utuntur, tum immediatam hanc divisionem ponunt: 
quod omne, quidquid est, aut substantia sit aut accidens, quod non per se subsistit, sed in aliqua substantia est et 
ab ea discerni potest. Et sequuntur ea in re viri eruditi exemplum Eusebii, Ambrosii, imprimis Augustini, 

Cyrilli, Basilli aliorumque praecipuorum ecclesiae doctorum, qui cogente necessitate in explicatione articuli de 
peccato originis hisce vocabulis in genuina sua sententia contra haereticos sunt usi. 

55] Et cum sit indubitatum certissimumque axioma in re theologica, quod omnis substantia (quatenus est 
substantia) aut sit Deus ipse aut opus et creatura Dei, Augustinus in multis suis scriptis contra Manichaeos 
(quemadmodum et reliqui sinceri ecclesiae doctores) rem diligentissime expendit et propositionem hanc: 
Peccatum originis est substantia vel natura, magno zelo reiecit atque damnavit. Et post eum etiam omnes 
eruditi et intelligentes semper senserunt, quidquid non per se subsistit, nec est pars alterius per se subsistentis 
essentiae, sed in alio est mutabiliter, id substantiam non esse, id est, quiddam per se subsistens, sed accidens, 
quod aliunde accidit. Et Augustinus constanter in hanc sententiam loqui solet: Peccatum originale non est ipsa 
natura, sed accidens vitium 56] in natura. Et hoc ipso modo etiam nostro saeculo in scholis et ecclesiis nostris 
(iuxta regulas dialecticae) ante motam hanc controversiam libere et sine ulla haereseos suspicione locuti sunt 
viri docti, neque eam ob causam vel a D. Luthero vel ab ullo alio sincero doctore evangelicarum ecclesiarum 
unquam sunt reprehensi. 

57] Cum igitur haec sit immota veritas, quod, quidquid est, id aut substantia sit aut accidens, hoc est, vel per 
se subsistens quiddam vel quod aliunde accidit et in substantia haeret, quemadmodum paulo ante testimonio 
ecclesiasticorum scriptorum docuimus et demonstravimus, neque ea de re quisquam, qui est sanae mentis, 
dubitaverit, profecto necessario fatendum est, neque effugio ulli locus est, si quis quaerat, an peccatum sit 
substantia, id est, res quaedam per se subsistens et non in alio, an vero accidens, hoc est, res non per se 
subsistens, sed in alio inhaerens, quod simpliciter, categorice et rotunde respondendum ac fatendum sit, 
peccatum non esse substantiam, sed accidens. 

58] Quare ecclesiae Dei (ad constituendam firmam pacem quoad hanc controversiam) non consulitur, sed 
dissidia magis foventur et confirmantur, si ecclesiae ministri in dubio relinquantur, an peccatum originale 
substantia sit an vero accidens, et an illud recte et proprie substantia vel accidens nominetur. 

59] Quapropter si controversiam hanc (plenam certe offensionis et detrimenti) solide componere velimus, 
necessarium est, ut unusquisque de hoc negotio recte erudiatur. 

60] Quando autem praeterea quaeritur, qualenam accidens sit peccatum originis, haec iam alia est quaestio. 
Huius quaestionis declarationem veram nullus philosophus, nullus papista, nullus sophista, imo nulla humana 
ratio (quae etiam acutissimi sit iudicii) proferre potest, sed eius explicatio e sola Sacra Scriptura est petenda. Ea 
vero testatur, quod peccatum originale sit ineffabile malum et tanta humanae naturae corruptio, quae in natura 
omnibusque eius viribus tam internis quam externis nihil sinceri, nihil boni reliquerit, sed omnia penitus 
depravarit, ita quidem certe, ut homo, ratione peccati originalis, coram Deo vere et spiritualiter ad bonum cum 
omnibus viribus suis plane sit emortuus. 

61] Hac facta explicatione, per vocabulum accidentis peccatum originis haudquaquam extenuatur, cum 
videlicet illud iuxta Verbi Dei analogiam ita declaratur, quemadmodum D. Lutherus in Latino suo commentario 
in caput tertium Geneseos contra extenuationem peccati originalis magno zelo disseruit. Vocabulum autem 
accidentis in hunc tantum finem usurpatur, ut discrimen inter opus Dei (quod est nostra natura, etiam corrupta) 



et inter diaboli opus (quod est peccatum in opere Dei inhaerens, eius videlicet operis intima et ineffabilis 
corruptio) monstretur. 

62] Et sane D. Lutherus ipse in hoc negotio usus est vocabulo accidentis , quemadmodum etiam qualitatis, 
neque eas voces reiecit. Interim tamen singulari diligentia et magno zelo declaravit et inculcavit, quam horribilis 
sit qualitas et accidens, per quod humana natura non tantum contaminata aut impura facta, verum etiam adeo in 
universum corrupta est, ut nihil sinceri, nihil sani prorsus in ea sit relictum. Sic enim verba eius in explicatione 
Psalmi nonagesimi habent: Sive igitur peccatum originis qualitatem sive morbum vocaverimus, profecto 
extremum malum est non solum pati aeternam iram et mortem, sed ne agnoscere quidem, quae pateris. Et in 
commentario super tertium caput Geneseos inquit: Qui isto veneno peccati originals a planta pedis usque ad 
verticem infecti sumus, siquidem in natura adhuc integra haec accidere etc. 


II. DE LIBERO ARBITRIO SIVE DE VIRIBUS HUMANIS. 

10 

1 ] Cum de libero arbitrio seu viribus humanis non modo inter nos et pontificios hactenus controversum 
fuerit, verum etiam ea de re quidam Augustanae Confessionis theologi disceptarint, primum omnium, quinam 
controversiae huius inter Augustanae Confessionis theologos status fuerit, perspicue docebimus. 

2] Quandoquidem homo, ratione liberi sui arbitrii, in quatuor, et quidem valde diversis, statibus considerari 
potest, iam non quaeritur, quale fuerit ipsius arbitrium ante lapsum; aut quale id sit post lapsum ante hominis 
conversionem in rebus externis , quae ad hanc vitam spectant; neque quaeritur, quale sit illud arbitrium, aut 
quantae ipsius vires, etiam in rebus spiritualibus, postquam per Spiritum Dei regeneratus est et a Dei Spiritu 
iam regitur; aut quale liberum arbitrium sit habiturus, quando a mortuis resurget. Sed hic est verus et unicus 
controversiae status: quid hominis nondum renati intellectus et voluntas in ipsa conversione et regeneratione ex 
propriis suis et post lapsum reliquis viribus praestare possit, quando videlicet Verbum Dei praedicatur, et Dei 
gratia nobis offertur. Hic quaeritur, an homo ad hanc Dei gratiam apprehendendam sese applicare eam amplecti 
et Verbo Dei assentiri possit. Haec disputatio iam aliquot et quidem multos annos in ecclesiis Augustanae 
Confessionis inter theologos nonnullos fuit agitata. 

3] Una pars sensit atque docuit: quamvis homo propriis suis viribus legem Dei implere, Deo vere confidere, 
ipsum timere et diligere, sine gratia Spiritus Sancti non possit, tamen tantum adhuc ipsi virium naturalium, ante 
regenerationem, reliquum esse, ut aliquo modo se ad gratiam Dei praeparare, applicare et assentiri, languide 
tamen, possit, sed nisi accedat gratia Spiritus Sancti, nihil illum qualemcunque assensum praestare posse, sed in 
lucta succumbere. 

4] Ex altera autem parte enthusiastae tum veteres tum recentiores docuere, quod Deus hominem sine ullo 
medio aut instrumento creaturarum, hoc est, sine externa praedicatione et absque auditione Verbi Dei, per 
Spiritum suum convertat et ad salutarem Christi agnitionem pertrahat. 

5] Contra utriusque partis corruptelas sinceri Augustanae Confessionis doctores asseruerunt, hominem ex 
lapsu primorum nostrorum parentum ita penitus corruptum esse, ut in rebus spiritualibus, quae ad conversionem 
et salutem nostram spectant, natura caecus sit et Verbum Dei praedicatum neque intelligat neque intelligere 
possit, sed illud ut rem stultam iudicet et nunquam a se ipso ad Deum appropinquet, sed potius inimicus Dei sit 
et maneat, donec virtute Spiritus Sancti per Verbum praedicatum et auditum ex mera gratia sine omni sua 
propria cooperatione convertatur, fide donetur, regeneretur et renovetur. 1 Cor. 2. 

6] Ut autem haec controversia iuxta Verbi Dei analogiam pie declaretur et per ipsius gratiam decidatur, 
doctrina, fides et confessio nostra haec est, ut sequitur: 

7] Credimus, quod hominis non renati intellectus, cor et voluntas in rebus spiritualibus et divinis ex propriis 
naturalibus viribus prorsus nihil intelligere, credere, amplecti, cogitare, velle, inchoare, perficere, agere, operari 
aut cooperari possint, sed homo ad bonum prorsus corruptus et mortuus sit, ita ut in hominis natura post lapsum 
ante regenerationem ne scintillula quidem spiritualium virium reliqua manserit aut restet, quibus ille ex se ad 
gratiam Dei praeparare se, aut oblatam gratiam apprehendere, aut eius gratiae (ex sese et per se) capax esse 
possit, aut se ad gratiam applicare, aut accommodare, aut viribus suis propriis aliquid ad conversionem suam vel 
ex toto vel ex dimidia vel minima parte conferre, agere, operari aut cooperari (ex se ipso, tamquam ex semet 

ipso) possit, sed homo sit peccati servus et mancipium Satanae, a quo agitatur. Ioh. 8, 34; Eph. 2, 2; 2 Tim. 2, 
26. Inde adeo naturale liberum arbitrium, ratione corruptarum virium et naturae suae depravatae, dumtaxat ad 
ea, quae Deo displicent et adversantur, activum et efficax est. 

8] Hanc piam declarationem et generalem (ad statum causae, in exordio huius tractationis propositum) 
responsionem e Verbo Dei desumpta argumenta, quae recitabimus, confirmant. Licet autem ea supercilio 
humanae rationis et philosophiae displiceant, tamen novimus mundi huius perversissimi sapientiam coram Deo 
esse stultitiam, et quod de capitibus religionis nostrae tantummodo ex Verbo Dei sit iudicandum. 

9 ] I. Primo, etsi humana ratio seu naturalis intellectus hominis obscurare aliquam notitiae illius scintillulam 
reliquam habet, quod sit Deus, et particulam aliquam legis tenet, Rom. 1,19 sqq., tamen adeo ignorans, caeca et 
perversa est ratio illa, ut, etiamsi ingeniosissimi et doctissimi homines in hoc mundo evangelium de Filio Dei et 
promissiones divinas de aeterna salute legant vel audiant, tamen ea propriis viribus percipere, intelligere, 
credere et vera esse statuere nequeant. Quin potius, quanto diligentius in ea re elaborant, ut spirituales res istas 
suae rationis acumine indagent et comprehendant, tanto minus intelligunt et credunt et ea omnia pro stultitia et 
meris nugis et fabulis habent, priusquam a Spiritu Sancto illuminentur et 10 ] doceantur. Sic enim scribit 
apostolus 1 Cor. 2, 14: Animalis homo non percipit ea, quae sunt Spiritus Dei; stultitia enim est illi, et non 
potest intelligere, quia spiritualiter examinantur. Et 1 Cor. 1,21: Quia in Dei sapientia non cognovit mundus 
per sapientiam Deum, placuit Deo per stultitiam praedicationis salvos facere credentes. Et alibi, Eph. 4, 17 sq., 
de hominibus impiis et nondum renatis in hanc sententiam scribit: Gentes ambulant in vanitate sensus sui, 
tenebris obscuratum habentes intellectum, alienati a vita Dei per ignorantiam, quae est in illis, propter 
caecitatem cordis ipsorum. Et Christus inquit Matth. 13, 1 1 sqq., Luc. 8, 10: Videntes non vident et audientes 
non audiunt, neque intelligunt etc. Vobis autem datum est nosse mysterium regni Dei. Et rursus apostolus ait 
Rom. 3, 1 1. 12: Non est intelligens, non est requirens Deum; omnes declinaverunt, simul inutiles facti sunt; non 
est, qui faciat bonum, non est usque ad unum. Et Sacra Scriptura hominem naturalem in rebus divinis et 
spiritualibus tenebras vocat, Eph. 5, 8; Act. 26, 18. Ioh. 1,5: Lux in tenebris lucet, hoc est, in tenebricoso et 
excaecato mundo, qui Deum neque novit neque curat, et tenebrae eam non comprehenderunt. Quin etiam sacrae 
litterae docent, hominem in peccatis non tantummodo languidum et aegrotum, verum etiam prorsus mortuum 
esse, Eph. 2, 1.5; Coi. 2, 13. 

11] Sicut igitur homo, qui corporaliter mortuus est, se ipsum propriis viribus praeparare aut accommodare 
non potest, ut vitam externam recipiat, ita homo spiritualiter in peccatis mortuus se ipsum propriis viribus ad 
consequendam spiritualem et coelestem iustitiam et vitam praeparare, applicare aut vertere non potest, nisi per 
Filium Dei a morte peccati liberetur et vivificetur. 

12 ] Scriptura igitur hominis naturalis intellectui, cordi et voluntati omnem aptitudinem, capacitatem et 
facultatem in rebus spiritualibus aliquid boni et recti (ex semet ipso) cogitandi, intelligendi, inchoandi, volendi, 
proponendi, agendi, operandi et cooperandi adimit. Sic enim inquit apostolus 2 Cor. 3, 5: Non quod idonei 
simus cogitare aliquid a nobis, quasi ex nobis, sed quod idonei sumus, id ex Deo est etc, Rom. 3,12: Omnes 
inutiles facti sunt. Sermo meus, ait Christus Ioh. 8, 37, non capit in vobis. Ioh. 1,5: Tenebrae non 
comprehenderunt (seu receperunt) lucem. 1 Cor. 2, 14: Animalis homo non percipit (vel, ut Graecum 
vocabulum significanter exprimit, on Ssxstou, non capit, non comprehendit, non accipit) ea, quae sunt Spiritus 
Dei, vel non est capax rerum spiritualium; stultitia enim est illi, et non potest intelligere etc. Multo 13 ] minus 
igitur eiusmodi animalis seu naturalis homo evangelio vere credere aut assentiri et id pro veritate agnoscere 
poterit. Rom. 8, 7: Carnis, sive naturalis hominis, sensus inimicitia est adversus Deum, quia legi Dei non 
subiicitur, ac ne potest id quidem. 14 ] Summa, verum est perpetuoque manebit verum, quod Filius Dei inquit 
Ioh. 15,5: Sine me nihil potestis facere. Et apostolus ait Phil. 2, 13: Deus est, qui operatur in vobis et velle et 
perficere pro bona voluntate. Quae Scripturae dulcissima sententia omnibus piis mentibus, quae scintillulam 
aliquam et desiderium gratiae divinae et aeternae salutis in cordibus suis sentiunt, eximiam consolationem 
affert. Certi enim sunt, quod ipse Deus initium illud verae pietatis tamquam flammulam in cordibus ipsorum 
accenderit, quodque velit eos etiam in magna infirmitate porro confirmare et iuvare, ut in vera fide ad finem 
usque perseverent. 

15 ] Huc referantur etiam omnes sanctorum precationes, quibus petunt, ut a Deo doceantur, illuminentur et 
sanctificentur. His enim precibus fatentur, quod ea, quae petunt, suis naturalibus viribus habere nequeant. Et 
quidem David in uno duntaxat psalmo, Ps. 119, decies et amplius orat pro intellectu, ut doctrinam divinam recte 
capere et discere queat. Tales precatiunculae multae admodum in scriptis Paulinis exstant, Eph. 1, 17; Coi. 1, 9; 



Phil. 1, 9, quae preces et sententiae de ignorantia et impotentia nostra non ideo nobis praescriptae sunt, ut ad 
legendum, audiendum atque meditandum Verbum Dei tardiores atque remissiores reddamur, sed ut primum 
Deo toto pectore gratias agamus, quod nos e tenebris ignorantiae et captivitate peccati ac mortis per Filium 
suum liberaverit et per Baptismum et Spiritum Sanctum regeneraverit atque illuminaverit. 

16 ] Et postquam Deus per Spiritum Sanctum suum initium in Baptismo fecit atque veram Dei agnitionem et 
fidem in cordibus nostris accendit atque operatus est, assiduis precibus orandus est, ut per eundem Spiritum sua 
gratia (per quotidiana exercitia audiendi, legendi et ad usum transferendi Verbum Dei) in nobis fidem et 
coelestia sua dona fovere, de die in diem confirmare et ad finem usque conservare velit. Nisi enim Dominus 
ipse doctoris et praeceptoris officio fungatur, nihil eorum, quae ipsi grata, nobis autem et aliis salutaria sunt, 
discemus. 

17 ] II. Deinde Verbum Dei testatur, hominis naturalis, non renati intellectum, cor et voluntatem in rebus 
divinis prorsus non modo a Deci aversa, verum etiam adversus Deum ad omne malum conversa et penitus 
depravata esse. Item, hominem non tantum infirmum, imbecillem, ineptum et ad bonum emortuum, verum 
etiam per peccatum originis adeo miserabiliter perversum, veneno peccati infectum et corruptum esse, ut ex 
ingenio et natura sua totus sit maius, Deo rebellis et inimicus et ad omnia ea, quae Deus odit, nimium sit potens, 
vivus, efficax. Gen. 8, 21: Sensus et cogitatio humani cordis tantum mala sunt, ab adolescentia sua. Pravum est 
cor hominis, ait Ieremias 17, 9, et inscrutabile; quis cognoscet illud? Hoc dictum apostolus his verbis 
interpretatur Rom. 8, 7: Sensus carnis inimicitia est adversus Deum. Gal. 5, 17: Caro concupiscit adversus 
Spiritum; haec sibi invicem adversantur. Et ad Romanos, 7, 14, sic ait: Scimus quod lex spiritualis est, ego 
autem carnalis, venundatus sub peccato. Et paulo post: Scio, quod in me, hoc est, in carne mea, non habitet 
bonum etc. Condelector enim lege Dei secundum interiorem hominem (qui ex Spiritu Sancto renatus est); video 
autem aliam legem in membris meis repugnantem legi mentis meae et captivantem me in lege peccati etc. 

18 ] Si autem in beato apostolo Paulo et aliis renatis hominibus naturale vel carnale liberum arbitrium, etiam 
post regenerationem, legi divinae repugnat, quanto magis ante regenerationem legi et voluntati Dei rebellabit et 
inimicum erit! Ex his manifestum est (ut in articulo de peccato originis pluribus ostendimus, ad quae brevitatis 
causa nunc nos referimus), liberum arbitrium propriis et naturalibus suis viribus non modo nihil ad 
conversionem, iustitiam et salutem suam operari aut cooperari, aut Spiritui Sancto (qui homini in evangelio 
gratiam et salutem offert) obsequi, credere aut assentiri posse, sed potius, pro insita sua rebelli et contumaci 
natura, Deo et voluntati eius hostiliter repugnare, nisi Spiritu Dei illuminetur atque regatur. 

19 ] Eam ob causam sacrae litterae hominis non renati cor duro lapidi, qui ad tactum non cedar, sed resistat, 
item rudi trunco, interdum etiam ferae indomitae comparant; non quod homo post lapsum non amplius sit 
rationalis creatura, aut quod absque auditu et meditatione Verbi divini ad Deum convertatur, aut quod in rebus 
externis et civilibus nihil boni aut mali intelligere possit, aut libere aliquid agere vel omittere queat. 

20] Nam (ut D. Lutherus in Commentario super Psalmum 90. dicit) in civilibus externis rebus, quae ad 
victum et corporalem sustentationem pertinent, homo est industrius, ingeniosus et quidem admodum negotiosus; 
sed in spiritualibus et divinis rebus, quae ad animae salutem spectant, homo est instar statuae salis (in quam 
uxor patriarchae Lot est conversa), imo est similis trunco et lapidi ac statuae vita carenti, quae neque oculorum, 
oris aut ullorum sensuum cordisve usum 21] habet. Homo enim horrendam Dei iram adversus peccatum et ex ea 
consequentem mortem neque videt neque agnoscit, sed strenue in carnali sua securitate (etiam sciens volensque) 
pergit et ita in mille pericula, tandem etiam in aeternam mortem et damnationem se praecipitat. Neque ab eo ad 
interitum cursu homo precibus, admonitionibus, obsecrationibus, minis, obiurgationibus revocari se patitur, 
nulla doctrina, nullae conciones apud eum locum habent, antequam per Spiritum Sanctum illuminatur, 
convertitur et regeneratur. 22 ] Ad hanc vero Spiritus Sancti renovationem nullus lapis, nullus truncus, sed solus 
homo creatus est. Et cum Deus, severissimo et iustissimo suo iudicio, lapsos malos spiritus prorsus in aeternum 
abiecerit, singulari nihilominus et mera miseratione voluit, ut miserrima ex lapsu hominis natura conversionis et 
gratiae Dei ac vitae aeternae rursus capax particepsque fieret et esset, non ex sua propria, naturali et activa aut 
efficaci habilitate, aptitudine aut capacitate (natura enim hominis est inimicitia adversus Deum), sed ex mera 
gratia, per clementem et efficacem operationem Spiritus Sancti. 23 ] Et hoc ipsum vocat D. Lutherus 
capacitatem (non activam, sed passivam) eamque his verbis declarat: Quando patres liberum arbitrium 
defendunt, capacitatem libertatis eius praedicant, quod scilicet verti potest ad bonum per gratiam Dei et fieri 
revera liberum, ad quod creatum est. (Tom. 1, p. 236.) Horum similia etiam Augustinus, lib. 2, contra Iulianum, 
scripsit. [Augustinus: “Naturam demonstravit (Ambrosius) etiam istam, quae sub peccato nascitur et cuius ortus 



in vitio est, esse justificationis capacem, sed sane per gratiam.”] (D. Lutherus in 6. caput Oseae et in Postillis 
ecclesiasticis, in epistolam nativitatis Christi, Tit. 3, et ibidem Dominica 3. post Epiphaniae.) 

24] Antequam autem homo per Spiritum Sanctum illuminatur, convertitur, regeneratur et trahitur, ex sese et 
propriis naturalibus suis viribus in rebus spiritualibus et ad conversionem aut regenerationem suam nihil 
inchoare, operari aut cooperari potest, nec plus quam lapis, truncus aut limus. Etsi enim locomotivam potentiam 
seu externa membra regere, evangelium audire et aliquo modo meditari, atque etiam de eo disserere potest, ut in 
Pharisaeis et hypocritis est videre, tamen id tacitis cogitationibus ut rem stultam spernit neque credere potest. Et 
hac in parte deterior est trunco, quia voluntati divinae rebellis est et inimicus, nisi Spiritus Sanctus in ipso sit 
efficax et fidem aliasque Deo probatas virtutes atque obedientiam in ipso accendat et operetur. 

25] III. Praeterea sacrae litterae hominis conversionem, fidem in Christum, regenerationem, renovationem et 
omnia, quae ad illam efficaciter inchoandam et absolvendam pertinent, nequaquam humanis viribus naturalis 
liberi arbitrii, neque ex toto neque dimidia, aut ulla vel minitua ex parte, sed in solidum, id est, simpliciter, soli 
divinae operationi et Spiritui Sancto ascribunt, sicut etiam Apologia testatur. 

26] Ratio et naturale liberum arbitrium habet aliquo modo facultatem, ut externam honestam vitam 
instituere possit; at ut interne homo renascatur ipsiusque cor et animus immutentur, hoc solius Spiritus Sancti 
opus est. Et sane is donat intellectum et cor hominis aperit, ut Scripturam intelligat et Verbo Domini attendat, ut 
Lue. 24, 27 scriptum est: Aperuit ipsis Scripturam, ut eam intelligerent. Et Act. 16, 14: Lydiae auscultanti 
Dominus aperuit cor intendere his, quae dicebantur a Paulo. Operatur enim Dominus in nobis utrumque, et 
velle et perficere, Phil. 2, 13, dat poenitentiam, Act. 5, 31; 2 Tim. 2, 25, operatur fidem, ut apostolus ait Phil. 1, 
29: Vobis donatum est, ut in eum credatis. Eph. 2, 8: Donum Dei est. Et Christus inquit Ioh. 6, 29: Hoc est opus 
Dei, ut credatis in eum, quem misit ille. Deut. 29, 4; Matth. 13, 15: Dominus donat cor intelligens, oculos 
videntes et aures audientes. Tit. 3, 5: Spiritus Sanctus est Spiritus regenerationis et renovationis . Ezech. 11, 19; 
36, 26; Deut. 30, 6; Ps. 51, 12: Ille aufert durum lapideum cor et donat novum, molle et carneum cor, ut in 
praeceptis eius ambulemus . Eph. 2, 10: Ille nos in Christo Iesu creat ad opera bona et nos novas creaturas facit, 
2 Cor. 5, 17; Gal. 6, 15. Et ut paucis dicemus, lac. 1, 17: Omne, donum bonum est a Deo. Ioh. 6, 44: Nemo 
potest ad Christum venire, nisi Pater traxerit eum. Matth. 1 1, 27: Nemo novit Patrem, nisi cui Filius revelare 
voluerit. 1 Cor. 12, 3: Nemo potest Christum Dominum appellare nisi per Spiritum Sanctum. Sine me, inquit 
Christus, Ioh. 15, 5, nihil facere potestis. 2 Cor. 3, 5: Omnia sufficientia nostra a Deo est. 1 Cor. 4, 7: Et quid 
habes, quod non accepisti? Quid igitur gloriaris, quasi non acceperis? Et sane divus 27] Augustinus hoc 
Scripturae loco convictum se esse fatetur, ut opinionem, quam antea ea de re falsam conceperat, abiiceret. 
Senserat enim, gratiam Dei in eo tantum consistere, quod in praeconio veritatis Dei voluntas nobis revelaretur; 
ut autem praedicato nobis evangelio consentiremus, nostrum esse proprium et ex nobis esse. Item, erravi 
(inquit) cum dicerem, nostrum esse credere et velle; Dei autem, dare credentibus et volentibus facultatem 
operandi. 

28] Haec doctrina in sacris litteris solidissima fundamenta habet et Augustanae Confessioni aliisque scriptis 
publicis et approbatis, quorum supra mentionem fecimus, plane conformis est, quemadmodum dicta, quae 
recitabimus, luculenter testantur. 

29] In Articulo XX. Augustana Confessio haec verba habet: Homines sine Christo, sine fide et sine Spiritu 
Sancto sunt in potestate diaboli, qui impellit homines ad varia et manifesta scelera. Ideo primum docentur 
homines de fide, quomodo Spiritus Sanctus detur, et quod Christus nos iuvet et tegat contra diabolum etc. Et 
paulo post: Humana ratio et virtus sine Christo nimis infirma est ad resistendum diabolo, qui impellit homines 
ad peccandum etc. 

30] Ex his manifestum est, quod Augustana Confessio hominis voluntatem in rebus spiritualibus 
haudquaquam liberam pronuntiet, sed affirmet, hominem esse in diaboli potestate. Quomodo igitur suis ipse 
viribus ad evangelion aut ad Christum se convertere posset? 

31] Apologia Confessionis (Articulo 18.) de libero arbitrio ad hunc modum docet: Non adimimus humanae 
voluntati libertatem. Habet enim libertatem in operibus et rebus deligendis, quas ratio per se comprehendit etc. 
Et paulo post: Humana corda sine Spiritu Sancto sunt sine timore Dei, sine fide et fiducia erga Deum, non 
credunt se exaudiri a Deo, sibi remitti peccata et in tribulatione velle Deum opem ferre; igitur sunt impia. 32] 
Porro arbor mala non potest ferre bonos fructus [Matth. 7, 18]. Et sine fide impossibile est placere Deo [Hebr. 
11,6]. Igitur, etiamsi concedimus libero arbitrio libertatem et facultatem externa legis opera efficiendi, tamen 



illa spiritualia non tribuemus libero arbitrio, scilicet vere timere Deum, vere credere Deo etc. Haec satis clare 
testantur, quod Apologia humanae voluntati nullas vires attribuat vel bonum inchoandi vel ex sese cooperandi. 

33] In Articulis Smalcaldicis (De peccato originis) sequentes errores de libero arbitrio reiiciuntur: Quod 
homo liberum habeat arbitrium bonum agendi et malum omittendi etc. Et post aliqua tamquam error repudiatur, 
cum docetur: Non posse ex Scriptura probari, ad bonum opus necessario requiri Spiritum Sanctum et eius 
gratiam. 

34] Praeterea in Articulis Smalcaldicis (De poenitentia) haec leguntur: Et haec poenitentia in Christianis 
usque ad mortem durat. Luctatur enim cum reliquiis peccati in carne per totam vitam, quemadmodum divus 
Paulus Rom. 7, 23 testatur, se luctari cum lege membrorum suorum, atque hoc non propriis viribus, sed 
Spiritus Sancti dono, quod remissionem peccatorum statim sequitur. Hoc donum quotidie aliquid de reliquiis 
peccati expurgat et in hoc incumbit, ut hominem vere mundum 35] et sanctum reddat. Haec verba prorsus nihil 
de nostra voluntate loquuntur, neque dicunt, quod ea etiam in renatis aliquid ex sese operetur, sed omnia 
Spiritus Sancti dono ascribunt, quod hominem emundet et de die in diem meliorem et sanctiorem faciat, et ab eo 
opere vires nostrae propriae prorsus excluduntur. 

36] Maior D. Lutheri Catechismus sic habet (de tertio articulo Symboli Apostolici): Illius catholicae 
Christianae ecclesiae ego quoque pars sum et membrum, omnium bonorum, quae ipsa habet, particeps et 
consors; per Spiritum Sanctum enim ad eam communionem coelestium bonorum introductus et ecclesiae sum 
insertus, hoc videlicet medio, quod Verbum Dei audivi et adhuc audio; hoc enim initium est, per quod aditus ad 
ecclesiam 37] Dei nobis patet. Antequam enim in ecclesiam Christi introducti sumus, vilissima diaboli 
mancipia eramus, quia de Deo et Christo nihil noveramus. Spiritus Sanctus autem manet cum sancta ecclesia 
catholica ad novissimum usque diem et per ecclesiam nos sanat eiusque opera utitur in docendo et propagando 
Dei Verbo, per quod ipse sanctificationem nostram operatur et promovet, ut de die in diem proficiamus et in 
fide confirmemur, atque in ferendis bonis fidei fructibus, quos ipse efficit, progressus subinde maiores faciamus 
etc. 38] In his omnibus, quae iam e catechismo recitavimus, liberi nostri arbitrii aut cooperationis nostrae ne uno 
quidem verbulo fit mentio, sed omnia Spiritui Sancto attribuuntur, quod videlicet nos per ministerium Verbi in 
ecclesiam Dei introducat, in qua nos sanctificet et efficiat, ut quotidie in fide et bonis operibus proficiamus. 

39] Quamvis autem renati etiam in hac vita eo usque progrediantur, ut bonum velint eoque delectentur et 
bene agere atque in pietate proficere studeant, tamen hoc ipsum (ut paulo ante dictum est) non a nostra 
voluntate aut a viribus nostris proficiscitur, sed Spiritus Sanctus (ut Paulus Phil. 2, 13 ipse de hac re loquitur) 
operatur in nobis illud velle et perficere. Quemadmodum etiam alibi apostolus hoc opus soli Deo tribuit, cum 
inquit Eph. 2, 10: Ipsius sumus factura, creati in Christo Iesu ad opera bona, quae praeparavit Deus, ut in illis 
ambulemus. 

40] In Minori Catechismo D. Lutheri sic scriptum est: Credo me non propria mea ratione aut virtute in 
Iesum Christum, Dominum meum, credere ac ad ipsum venire posse, quandoquidem Spiritus Sanctus me per 
evangelium vocavit, suis donis illuminavit, in recta fide sanctificavit et conservavit ; quemadmodum universam 
Christianam ecclesiam in terris vocat, colligit, illuminat, sanctificat et in vera ac una fide in Iesum Christum 
conservat etc. 

41] Et in explicatione secundae petitionis in Oratione Dominica haec sunt verba: Qui fit hoc? ut scilicet 
regnum Dei ad nos veniat. Responsio: Quando coelestis Pater nobis Spiritum Sanctum suum largitur, ut Verbo 
eius sancto per gratiam Dei credamus et pie vivamus etc. 

42] Haec testimonia affirmant nos propriis viribus non posse ad Christum venire, sed Deum dare nobis 
Spiritum suum Sanctam, a quo illuminamur, sanctificamur et ita ad Christum per fidem adducimur atque in ipso 
conservamur. Hic nec voluntatis nostrae nec cooperationis mentio fit. 

43] His adiungimus dictum, quo D. Lutherus tandem adhibita protestatione se ipsum declarat, quod in hac 
doctrina usque ad vitae finem perseverare velit. Verba in Maiore Confessione de Sacrosancta Coena haec sunt: 
Reiicio et damno tamquam meros errores omnia dogmata, quae nostrum liberum arbitrium praedicant, utpote 
quae auxilio et gratiae Salvatoris nostri Iesu Christi simpliciter repugnant. Cum enim extra Christum mors et 
peccatum nobis dominentur, et diabolus sit deus et princeps noster, non potest hic esse ulla potentia aut virtus, 
sapientia aut intelligentia in nobis, qua ad iustitiam et vitam nos parare et eam quaerere possimus; sed constat 
nos plane excaecatos et captivos et peccati ac diaboli mancipia esse et facere atque cogitare ea, quae ipsis 
placent et Deo et praeceptis eius adversa sunt. 



44 ] In his verbis D. Lutherus, piae sanctaeque memoriae, libero nostro arbitrio prorsus nihil virium tribuit, 
quibus se homo ad iustitiam praeparare aut eam quaerere possit. Contra vero docet hominem excaecatum et 
captivum tantummodo voluntati Satanae parere, et ea, quae Deo displicent, facere. Quare non est in hoc negotio 
somnianda ulla cooperatio Voluntatis nostrae in hominis conversione. Etenim necesse est, ut homo divinitus 
trahatur et ex Deo renascatur, Ioh. 6, 65; alias nulla in cordibus nostris cogitatio est, quae a se ipso ad 
evangelion amplectendum sese convertat. Hoc negotium D. Lutherus in libro suo De Servo Arbitrio contra 
Erasinum egregie et solide explicuit atque sententiam hanc piam et invictam esse demonstravit. Postea in 
commentario illo praeclaro, quem in Genesin scripsit (praecipue in explicatione 26. capitis), eandem repetivit et 
declaravit. Eo loco etiam alias quasdam peculiares ab Erasmo motas disputationes (ut de absoluta necessitate 
etc.) attigit, et quomodo ea intelligi et accipi vellet, contra omnes sinistras suspiciones et corruptelas pia 
explicatione optime munivit. Ea hic repetita esse volumus et, ut diligenter legantur, omnes hortamur. 

45 ] Quare male docetur, cum lingitur, hominem non renatum adhuc tantum habere virium, ut evangelium 
amplecti eoque sese consolari cupiat, et hoc modo humanam voluntatem (qualis natura est) in conversione 
aliquo modo cooperari. Haec enim falsa opinio Sacrosanctae Scripturae, piae Augustanae Confessioni, eiusdem 
Apologiae, Smalcaldicis Articulis, Maiori et Minori Catechismis Lutheri et aliis huius excellentissimi et 
divinitus illuminati theologi scriptis repugnat. 

46 ] Non, ignoramus autem et enthusiastas et Epicuraeos pia hac, de impotentia et malitia naturalis liberi 
arbitrii, doctrina (qua conversio et regeneratio nostra soli Deo, nequaquam autem nostris viribus tribuitur) 
impie, turpiter et maligne abuti. Et multi impiis illorum sermonibus offensi atque depravati, dissoluti et feri 
fiunt atque omnia pietatis exercitia, orationem, sacram lectionem, pias meditationes remisse tractant, aut prorsus 
negligunt ac dicunt: quandoquidem propriis suis naturalibus viribus ad Deum sese convertere nequeant, 
perrecturos se in illa sua adversus Deum contumacia, aut exspectaturos, donec a Deo violenter et contra suam 
ipsorum voluntatem convertantur. Et cum in hisce spiritualibus rebus nullam agendi facultatem habeant, sed 
totum illud conversionis negotium solius Spiritus Sancti operatio sit, negant se porro Verbum Dei vel audituros 
vel lecturos, aut sacramento usuros, sed exspectare velle, donec ipsis Deus immediate coelitus dona sua 
infundat, ut revera in se ipsis sentire et experientia ipsa certiores fieri possint, se a Deo conversos esse. 

47 ] Alii vero, ut infirmae et perturbatae mentes, non satis recte intellecta pia nostra doctrina de libero 
arbitrio, fortasse in tristes has cogitationes et periculosam dubitationem incidere possent: an sint a Deo electi, et 
an Deus dona illa per Spiritum Sanctum in ipsis operari velit, praesertim cum in cordibus suis non adeo firmam 
et flagrantem fidem promptamque obedientiam, sed solummodo meras infirmitates, miserias et angustias 
sentiant. 

48 ] Hanc ob causam porro e Verbo Dei docebimus, quomodo homo ad Deum convertatur, quomodo et 
quibus mediis (videlicet per Verbum vocale et per sacramenta) Spiritus Sanctus in nobis efficax sit et veram 
poenitentiam, fidem novasque spirituales vires ac facultates ad bene agendum in cordibus nostris operari et 
largiri velit, et quemadmodum nos erga oblata illa media gerere et iis quomodo uti debeamus. 

49 ] Non est voluntas Dei, ut quisquam pereat, sed vult, ut omnes homines ad ipsum convertantur et in 
aeternum salvi fiant. Vivo ego, inquit Dominus Ezech. 33, 11, nolo mortem peccatoris, sed ut convertatur et 
vivat. Ioh. 3, 16: Sic enim Deus dilexit mundum, ut Filium suum unigenitum daret, ut omnis, qui in eum 
crediderit, non pereat, sed habeat vitam aeternam. 

50 ] Propterea Deus pro sua ineffabili bonitate et clementia curat, ut et sua divina et immota lex et mirandum 
consilium de liberatione nostra, sanctum videlicet et salvificum evangelion de aeterno Filio suo, unico Salvatore 
et Redemptore nostro, Iesu Christo, publice annuntientur. Ea praedicatione aeternam ecclesiam sibi e genere 
humano colligit et in hominum mentibus veram poenitentiam, agnitionem peccatorum et fidem veram in Filium 
Dei, Iesum Christum, operatur. Et visum est Deo per hoc medium, et non alio modo, nimirum per sanctum 
Verbum suum, cum id vel praedicari auditur vel legitur, et per sacramentorum legitimum usum homines ad 
aeternam salutem vocare, ad se trahere, convertere, regenerare et sanctificare. Quia 51 ] in Dei sapientia, inquit 
apostolus 1 Cor. 1,21, non cognovit mundus per sapientiam Deum, placuit Deo per stultitiam praedicationis 
salvos facere credentes. Et angelus inquit Act. 10, 5. 6: Petrus loquetur tibi verba, in quibus salvus eris tu et 
universa domus tua. Et Rom. 10, 17: Fides est ex auditu, auditus autem per Verbum Dei. Item Ioh. 17, 17.20: 
Sanctifica eos, Pater, in veritate tua! Verbum tuum est veritas etc. Oro autem pro iis etiam, qui per sermonem 
ipsorum in me sunt credituri. Quapropter aeternus Deus, Pater coelestis, coelitus de Filio suo dilecto et de 



omnibus, qui ipsius nomine poenitentiam et remissionem peccatorum praedicant, clamat Matth. 17, 5: Hunc 
audite. 

52] Hanc Verbi Dei praedicationem audire oportet omnes, qui aeternam salutem consequi cupiunt. 
Praedicatio enim Verbi Dei et eiusdem auscultatio sunt Spiritus Sancti instrumenta, cum quibus et per quae 
efficaciter agere et homines ad Deum convertere, atque in ipsis et velle et perficere operari vult. 

53 ] Hoc Dei Verbum homo, etiam nondum ad Deum conversus nec renatus, externis auribus audire aut 
legere potest. In eiusmodi enim externis rebus, ut supra dictum est, homo adhuc etiam post lapsum aliquo modo 
liberum arbitrium habet, ut ad coetus publicos ecclesiasticos accedere, Verbum Dei audire vel non audire possit. 

54 ] Per hoc medium seu instrumentum, praedicationem nimirum et auditionem Verbi, Deus operatur, 
emollit corda nostra trahitque hominem, ut ex concionibus legis et peccata sua et iram Dei agnoscat et veros 
terrores atque contritionem in corde suo sentiat.]Et per annuntiationem ac meditationem evangelii de gratuita et 
clementissima peccatorum remissione in Christo scintillula fidei in corde ipsius accenditur, quae remissionem 
peccatorum propter Christum amplectitur et sese promissione evangelii consolatur, et hoc modo Spiritus 
Sanctus, qui haec omnia operatur, in cor mittitur, Gal. 4, 6. 

55 ] Etsi autem utrumque, tum concionatoris plantare et rigare, tum auditoris currere et velle, frustra omnino 
essent neque conversio sequeretur, nisi Spiritus Sancti virtus et operatio accederet, qui per Verbum praedicatum 
et auditum corda illuminat et convertit, ut homines Verbo credere et assentiri possint, tamen neque concionator 
neque auditor de hac Spiritus Sancti gratia et operatione dubitare debent. Quin potius uterque certo sciat, si 
Verbum Dei iuxta mandatum et voluntatem Dei pure et sincere praedicatum fuerit, et homines diligenter et serio 
.auscultaverint illudque meditati fuerint, certissime Dominum gratia sua praesentem adesse et largiri ea, ut 
paulo ante dictum est, quae homo alias suis propriis viribus neque accipere neque dare potest. 56 ] De praesentia 
enim, operatione et donis Spiritus Sancti non semper ex sensu (quomodo videlicet et quando in corde 
sentiuntur) iudicari debet aut potest, sed, quia haec saepe multiplici infirmitate contecta fiunt, ex promissione 
Verbi Dei certo statuere debemus, quod Verbum Dei praedicatum et auditum revera sit ministerium et organon 
Spiritus Sancti, per quod in cordibus nostris vere efficax est et operatur, 2 Cor. 2, 14 sqq. [3, 5 sq.]. 

57 ] At si homo quispiam neque Verbum Dei audire neque legere velit, sed potius ministerium Verbi et 
ecclesiam Dei contemnat et in peccatis suis ita moriatur et pereat, is neque ex aeterna Dei praedestinatione 
quidquam consolationis capere neque misericordiam apud Deum consequi potest. Christus enim, in quo electi 
sumus, omnibus hominibus clementiam suam in Verbo et sacramentis offert et serio vult, ut Verbum illud 
audiatur, ac promisit Matth. 18, 20: ubicunque duo aut tres in nomine eius congregari fuerint et Verbum eius 
pie tractaverint, ibi se in medio ipsorum affuturum. 

58 ] Quare cum homo profanus instrumenta seu media Spiritus Sancti contemnit neque Verbum Dei audire 
vult, non fit illi iniuria, si a Spiritu Sancto non illuminetur, sed in tenebris infidelitatis suae relinquatur et pereat. 
De hac re sic scriptum exstat Matth. 23, 37: Quoties volui congregare filios tuos, quemadmodum gallina 
congregat pullos suos sub alas, et noluisti! 

59 ] Et hac ratione recte etiam dici potest, hominem non esse lapidem aut truncum. Lapis enim aut truncus 
non reluctatur ei, a quo movetur, sed neque intelligit aut sentit, quid secum agatur, sicut homo Deo sua 
voluntate reluctatur, donec ad Dominum conversus fuerit. Et tamen verum est, quod homo, etiam ante 
conversionem, sit creatura rationalis, quae intellectum et voluntatem habeat (intellectum autem non in rebus 
divinis, et voluntatem, non ut bonum et salutare aliquid velit); sed tamen ad conversionem suam (ut saepe iam 
est dictum) prorsus nihil conferre potest. Et hac in parte multo est deterior lapide aut trunco, quia repugnat 
Verbo et voluntati Dei, donec Deus eum a morte peccati resuscitet, illuminet atque renovet. 

60 ] Etsi autem Dominus hominem non cogit, ut convertatur (qui enim semper Spiritui Sancto resistunt, Act. 
7, 51, et veritati agnitae perseverantes repugnant, quod sanctus Stephanus induratis Iudaeis tribuit, hi non 
convertuntur), attamen trahit Deus hominem, quem convertere decrevit. Sic autem cum trahit, ut ex intellectu 
caecato illuminatus fiat intellectus, et ex rebelli voluntate fiat prompta et obediens voluntas. Et hoc ipsum 
Scriptura vocat novum cor creare [Ps. 51, 12]. 

61 ] Eam ob causam etiam non recte dicitur, hominem ante conversionem in rebus spiritualibus habere 
modum agendi aliquid, quod sit bonum et salutare. Cum enim homo ante conversionem in peccatis mortuus sit, 
Eph. 2, 5, non potest in ipso aliqua via ad bene agendum in rebus spiritualibus inesse, itaque non habet modum 
agendi seu operandi aliquid 62 ] in rebus divinis. Quando vero de eo agitur, quomodo Deus in homine operetur, 
verum quidem est, quod Deus alium modum agendi habeat in homine, utpote in creatura rationali, et alium 



modum in alia aliqua irrationali creatura, vel in lapide aut trunco. Nihilominus ea de causa homini ante 
conversionem eius modus agendi aliquid boni in rebus divinis tribui non potest. 

63 ] Quando vero iam homo est conversus et illuminatus, eiusque voluntas renovata est, tunc homo vult 
bonum, quatenus renatus et novus homo est, et lege Dei delectatur secundum interiorem hominem, Rom. 7, 22. 
Et in posterum tantum boni et tamdiu bonum operatur, quantum et quamdiu a Spiritu Dei impellitur, sicut divus 
Paulus ait [Rom. 8, 14]: Qui Spiritu Dei aguntur, hi sunt filii Dei. 64 ] Haec autem agitatio Spiritus Sancti non 
est coactio, sed homo conversus sponte bonum operatur, quemadmodum David inquit Ps. 1 10, 3: Post 
victoriam tuam populus tuus tibi spontaneus offeret. Et tamen simul etiam in renatis lucta carnis et spiritus 
reliqua manet, de qua Paulus ait Rom. 7, 22 sq. : Delector lege Dei secundum interiorem hominem; video autem 
aliam legem in membris meis repugnantem legi mentis meae et captivantem me in lege peccati, quae est in 
membris meis. Et ibidem, v. 25: Servio igitur mente legi Dei, carne vero legi peccati. Et ad Galatas, 5, 17, 
inquit: Caro concupiscit adversus spiritum, spiritus autem adversus carnem. Haec enim sibi invicem 
adversantur, ut non, quaecunque vultis, illa faciatis. 

65 ] Ex his consequitur, quam primum Spiritus Sanctus (ut dictum est) per Verbum et sacramenta opus suum 
regenerationis et renovationis in nobis inchoavit, quod revera tunc per virtutem Spiritus Sancti cooperari 
possimus ac debeamus, quamvis multa adhuc infinnitas concurrat. Hoc vero ipsum, quod cooperamur, non ex 
nostris carnalibus et naturalibus viribus est, sed ex novis illis viribus et donis, quae Spiritus Sanctus in 
conversione in nobis inchoavit. 66 ] In quam sententiam divus Paulus expressis verbis graviter hortatur, ut 
curemus, ne tamquam Dei cooperarii frustra Dei gratiam acceperimus, 2 Cor. 6, 1 . Quod tamen sic et non aliter 
intelligendum est: hominem iam conversum tantum atque tamdiu bene operari, quantum et quamdiu a Deo per 
Spiritum Sanctum ducitur, regitur et gubernatur. Quam primum enim Dominus clementem suam manure ab ipso 
retraheret, homo quidem ne ad minimum momentum [homo ne ad minimum momentum quidem] in obedientia 
divina perseverare posset. Si quis vero Pauli dictum in ea sententia accipere vellet, quasi homo conversus una 
cum Spiritu Sancto eo modo cooperaretur, quemadmodum duo equi simul una currum trahunt, equidem hoc 
citra veritatis divinae iacturam concedi haudquaquam posset. (2 Cor. 6, 1: EuvspyoDVTsg 7iapaKata)opsv. Nos, 
qui sumus administri seu cooperarii Dei, monemus vos, ut nostrum exemplum imitemini, qui estis arvum et 
aedificatio Dei, 1 Cor. 3, 9, ne gratia Dei in vobis sit inanis, 1 Cor. 15, 10, sed ut sitis templum Dei viventis et 
habitantis in vobis, 2 Cor. 6, 16.) 

67 ] Quapropter ingens discrimen est inter homines baptizatos et non baptizatos. Cum enim, iuxta Pauli 
doctrinam [Gal. 3, 27], omnes, qui baptizati sunt, Christum induerint et revera sint renati, habent illi iam 
liberatum arbitrium, hoc est, rursus liberati sunt, ut Christus testatur [Ioh. 8, 36]. Unde etiam non modo Verbum 
Dei audiunt, verum etiam, licet non sine multa infirmitate, eidem assentiri illudque fide amplecti possunt. 

68] Cum enim in hac vita tantum primitias Spiritus acceperimus, et regeneratio nondum sit absoluta, sed 
solummodo in nobis inchoata, manet perpetua quaedam lucta inter carnem et spiritum etiam in electis et vere 
renatis hominibus. Et quidem non modo inter Christianos magnum discrimen deprehenditur, quorum hic 
infirmus, ille robustus est spiritu, verum etiam hanc diversitatem quilibet Christianus in semet ipso 
animadvertere potest, se nunc quidem excelso animo esse et ad omnia virtute spiritus puratum promptumque, 
nunc vero timido et trepido; et iam quidem caritate ardere, firmum in fide et spe esse, post vero frigere et 
imbecillitatem suam sentire. 

69 ] Cum vero homines baptizati contra conscientiam aliquid patrarint et peccato in mortali suo corpore 
dominium concesserint atque ita Spiritum Sanctum in se ipsis contristarint et amiserint, non opus est quidem, ut 
rebaptizentur, necesse est autem, ut rursus convertuntur, de qua re antea satis dictum est. 

70 ] Hoc enim certissimum est in vera conversione immutationem, renovationem et morum fieri oportere in 
hominis intellectu, voluntate et corde, ut nimirum hominis mens peccata agnoscat, iram Dei metuat, a peccato 
sese avertat, promissionem gratiae in Christo agnoscat et apprehendat, pias cogitationes animo agitet, bonum 
propositum habeat atque diligentiam in moribus suis regendis adhibeat et contra camem pugnet. Ubi enim nihil 
horum fit, ibi procul dubio etiam non 71 ] est vera ad Deum conversio. Cum autem quaestio sit de causa 
efficiente, hoc est, quisnam haec in nobis operetur, unde homo hoc ipsum habeat, et quomodo id consequi 
possit, haec pia doctrina ostendit horum bonorum fontem, hoc videlicet modo: Cum naturales hominis vires ad 
veram conversionem nihil conferre aut quidquam adiumenti afferre possint, 1 Cor. 2; 2 Cor. 3, Deus ineffabili 
bonitate et misericordia nos praevenit et evangelion (per quod Spiritus Sanctus conversionem et renovationem 
in nobis operari et perficere vult) annuntiari curat et per Verbi sui praedicationem et meditationem fidem 



aliasque pietatis virtutes in nobis accendit, ita quidem, ut haec omnia solius Spiritus Sancti 72] dona sint atque 
operationes. Quin etiam haec sincera doctrina ostendit nobis media, per quae Spiritus Sanctus haec, quae 
diximus, in nobis vult inchoare et efficere, et monet, quomodo haec dona conserventur, confirmentur et 
augeantur, et hortatur, ut gratiam illam divinam non frustra acceperimus, sed ut dona illa sedulo exerceamus, 
cogitantes, quam grave sit peccatum, tales Spiritus Sancti operationes impedire aut illis resistere. 

73] Ex hac solida totius doctrinae de libero arbitrio explicatione de quaestionibus illis, quae iam multis annis 
in ecclesiis Augustanae Confessionis agitatae sunt, iudicari potest. Verbi gratia, quod quaesitum fuit: An homo 
ante, in vel post conversionem Spiritui Sancto repugnet, vel pure passive se habeat; an homo convertatur ut 
truncus; an Spiritus Sanctus detur repugnantibus, et an conversio hominis fiat per modum coactionis. Haec 
atque huiusmodi multa iuxta recitatam piam nostram de hoc articulo doctrinam facile diiudicari et contraria 
falsa dogmata et errores agnosci, redargui atque reiici possunt, ut sunt: 

74] I. Primo Stoicorum et Manichaeorum furores, qui asseruerunt, omnia, quae fiunt, necessario fieri, et 
quidem eo, quo fiunt, et non alio modo, et hominem coactum omnia facere, et quod hominis voluntas etiam in 
externis operibus nullam omnino libertatem aut facultatem (ad externam civilem iustitiam et disciplinam 
honestam aliquo modo praestandam et ad vitanda externa peccata et flagitia) habeat, aut quod hominis voluntas 
ad externa scelera, libidines, rapinas, caedes etc., violenter cogatur. 

75] II. Deinde crassus ille Pelagianorum error, quod liberum arbitrium ex propriis naturalibus viribus sine 
Spiritu Sancto sese ad Deum convertere, evangelio credere, legem Dei etiam toto corde implere atque hac libera 
et spontanea sua obedientia remissionem peccatorum et vitam aeternam promereri possit. 

76] III. Postea Papistarum et Scholasticorum error, qui aliquanto subtilius falsam opinionem suam 
proposuerunt et docuerunt, quod homo naturalibus suis viribus initium ad agendum bonum et ad conversionem 
suam facere possit, sed quia infirmior sit, quam ut bene coepta perficere queat, quod Spiritus Sanctus illa, quae 
naturalibus propriis viribus inchoata erant, adiuvet et absolvat. 

77] IV. Item, Synergistarum dogma, qui fingunt, hominem in rebus spiritualibus non prorsus ad bonum esse 
emortuum, sed tantum graviter vulneratum et semimortuum esse. Et quamvis liberum arbitrium infirmius sit, 
quam ut initium facere et se ipsum propriis viribus ad Deum convertere et legi Dei toto corde obedire possit, 
tamen, si Spiritus Sanctus initium faciat et nos per evangelion vocet, gratiam suam, remissionem peccatorum et 
aeternam salutem nobis offerat, tunc liberum arbitrium propriis suis naturalibus viribus Deo occurrere et aliquo 
modo (aliquid saltem, etsi parum et languide) ad conversionem suam conferre, eam adiuvare, cooperari, sese ad 
gratiam praeparare et applicare, eam apprehendere, amplecti, evangelio credere et quidem in continuatione et 
conservatione huius operis propriis suis viribus una cum Spiritu Sancto cooperari posse. 

78] Contra hunc errorem supra luculenter demonstratum est, quod facultas applicandi se ad gratiam non ex 
nostris naturalibus propriis viribus, sed ex sola Spiritus Sancti operatione promanet. 

79] V. Item Pontificum et Monachorum doctrina, quod homo, postquam regeneratus est, legem Dei in hac 
vita perfecte implere possit, et quod per hanc impletionem legis coram Deo iustificetur et vitam aeternam 
promereatur. 

80] VI. Ab altera parte magna severitate et pio zelo redarguendi sunt Enthusiastae neque in ecclesia Dei 
ferendi, qui somniant, Deum sine omnibus mediis, sine auditione Verbi divini et sine usu sacramentorum, 
hominem ad se trahere, illuminare, iustificare et salvum facere. 

81] VII. Item qui fingunt, Deum in conversione et regeneratione novum cor, atque adeo novum hominem ita 
creare, ut veteris Adami substantia et essentia (praesertim vero anima rationalis) penitus aboleatur, et nova 
animae essentia ex nihilo creetur. Hunc errorem expresse refutat divus Augustinus in explicatione psalmi 
vigesimi quinti, quo loco dierum Pauli [Eph. 4, 22]: Deponite veterem hominem etc., affert et interpretatur hisce 
verbis: Ne aliquis arbitretur, deponendam esse aliquam substantiam, exposuit, quid esset: Deponite veterem 
hominem et induite novum etc., cum dicit in consequentibus: quapropter deponentes mendacium, loquimini 
veritatem. Ecce, hoc est deponere veterem hominem et induere novum. 

82] VIII. Repudiamus etiam sequentes loquendi formas, si quis iis citra declarationem utatur: quod hominis 
voluntas ante conversionem, in ipsa conversione et post conversionem Spiritui Sancto repugnet, et quod Spiritus 
Sanctus detur ipsi repugnantibus. 

83] Ex ea enim, quam paulo ante recitavimus, explicatione manifestum est, ubi per Spiritum Sanctum in 
hominis intellectu, voluntate et corde prorsus nulla fit immutatio ad bonum, et homo promissioni divinae fidem 
prorsus non adhibet et a Deo ad gratiam non redditur idoneus, sed totus Verbo Dei repugnat, quod ibi nulla 



conversio vel fieri vel esse possit. Conversio enim hominis talis est immutatio per operationem Spiritus Sancti 
in hominis intellectu, voluntate et corde, qua homo (operatione videlicet Spiritus Sancti) potest oblatam gratiam 
apprehendere. Et quidem omnes illi, qui operationi et moribus Spiritus Sancti (quae per Verbum fiunt) 
contumaciter et perseveranter repugnant, non accipiunt, sed contristant et amittunt Spiritum Sanctum. 

84] Manet quidem etiam in renatis rebellio quaedam, cuius Scriptura mentionem facit, quod nimirum caro 
concupiscit adversus spiritum, Gal. 5,17, quod carnales concupiscentiae adversus animam militant, 1 Petr. 2, 

1 1, et quod lex illa in membris legi mentis repugnat, Rom. 7, 23. 

85] Homo autem non renatus Deo prorsus rebellis est et totus est servus peccati, Ioh. 8, 34; Rom. 6, 16. 
Renatus vero delectatur lege Dei secundum interiorem hominem. Videt autem nihilominus in membris suis 
legem peccati, quae legi mentis repugnat. Quare mente quidem servit legi Dei, came vero legi peccati, Rom. 7, 
25. Ad hunc modum vera de hoc negotio sententia solide, perspicue et dextre declaranda et docenda est. 

86] Quod vero attinet ad phrases et dicta Chrysostomi et Basilii: Trahit Deus, sed volentem trahit; tantum 
velis, et Deus praeoccurrit; item Scholasticorum et Pontificiorum: Hominis voluntas in conversione non est 
otiosa, sed agit aliquid etc., quia dicta illa pro confirmando naturali libero arbitrio in conversione hominis, 
contra doctrinam gratiae Dei introducta sunt: ex proposita declaratione manifeste apparet formae sanorum 
verborum ea non esse analoga, sed cum illa pugnare et idcirco, cum de conversione ad Deum agitur, merito 
vitanda esse. [Chrysostomus, Hom. 6. de laudibus Pauli Apostoli: “Deus nolentes non cogit, sed volentes 
trahit.” Hom. 4: “Non enim Deus homines cogit vocando, sed post vocationem quoque permittit eos propriarum 
esse dominos voluntatum.” Basibus Magnus, Senno de libero arbitrio: “Tantum velis, et Deus praecurrit.”] 

87] Conversio enim voluntatis nostrae depravatae (quae revera nihil aliud est quam eiusdem resuscitatio a 
spirituali morte) omnino solius Dei opus est, sicut etiam resuscitatio in corporali carnis resurrectione soli Deo 
est tribuenda, quemadmodum supra perspicue id explicatum et solidis Scripturae Sacrae testimoniis 
demonstratum est. 

88] Quomodo vero Dominus in conversione ex rebellibus et nolentibus hominibus per Spiritus Sancti 
tractum volentes et promptos faciat, et quod post hominis conversionem voluntas iam renata in quotidianis 
poenitentiae exercitiis non sit otiosa, sed in omnibus operibus Spiritus Sancti (quae ille per nos efficit) 
cooperetur, supra satis perspicue est declaratum. 

89] Et quando D. Lutherus affirmat, hominem in conversione sua pure passive sese habere, id est, plane 
nihil agere, sed tantummodo pati id, quod Deus in ipso agit, certe non sentit, quod conversio absque 
praedicatione et auditione Verbi Dei fiat, neque haec ita accipi voluit, quasi in conversione per Spiritum 
Sanctum prorsus nulli novi motus in nobis excitentur, neque ulla spiritualis operatio in nobis inchoatur. Sed hoc 
voluit D. Lutherus, hominem ex se ipso aut naturalibus suis viribus non posse aliquid conferre, vel adiumentum 
afferre ad suam conversionem, et hominis conversionem non tantum ex parte, sed totam prorsus esse 
operationem, donum et opus solius Spiritus Sancti, qui eam virtute et potentia sua, per Verbum (in intellectu, 
corde et voluntate hominis, tamquam in subiecto patiente, ubi homo nihil agit aut operatur, sed tantum patitur) 
efficiat atque, operetur. Quod tamen non eo modo fit, quasi cum statua e lapide formatur, aut sigillum in ceram 
imprimitur, quae cera neque notitiam neque sensum neque voluntatem habet, sed eo modo hominis 
immutationem et renovationem fieri credimus, quem satis luculenter supra explicuimus. 

90] Quandoquidem enim iuventus in scholis doctrina illa de tribus causis efficientibus, concurrentibus in 
conversione hominis non renati, vehementer perturbata est, dum disputatum fuit, quomodo illae (Verbum 
videlicet praedicatum et auditum, Spiritus Sanctus et hominis voluntas) concurrant, denuo repetitum volumus ex 
supra posita explicatione, quod conversio ad Deum sit solius Spiritus Sancti opus, qui solus est egregius ille 
artifex haec in nobis efficiens; interim tamen praedicatione et auditu sancti Verbi sui (tamquam ordinario et 
legitimo medio seu instrumento suo) utitur. Hominis autem nondum renati intellectus et voluntas tantum sunt 
subiectum convertendum, sunt enim hominis spiritualiter mortui intellectus et voluntas, in quo homine Spiritus 
Sanctus conversionem et renovationem operatur, ad quod opus hominis convertendi voluntas nihil confert, sed 
patitur, ut Deus in ipsa operetur, donec regeneretur. Postea vero in aliis sequentibus bonis operibus Spiritui 
Sancto cooperatur, ea faciens, quae Deo grata sunt, eo modo, qui iam a nobis in hoc scripto abunde satis est 
declaratus. 


III. DE IUSTITIA FIDEI CORAM DEO. 



1 ] Tertia controversia inter theologos quosdam Augustanae Confessionis orta est de iustitia Christi seu 
iustitia fidei, quae a Deo per fidem miseris peccatoribus ad iustitiam ex gratia imputatur. 

2] Alii contenderunt, iustitiam fidei (quam apostolus iustitiam Dei appellat) esse iustitiam Dei essentialem, 
quae sit ipse Christus, ut verus naturalis et essentialis Dei Filius, qui per fidem in electis habitet eosque ad bene 
operandum impellat, et hac ipsa ratione eorum sit iustitia, cuius inhabitantis essentialis iustitiae respectu 
omnium hominum peccata sese habeant instar guttulae aquae ad magnum mare collatae. 

3 ] Alii vero asseruerunt, Christum esse iustitiam nostram duntaxat iuxta humanam suam naturam. 

4 ] Contra utrosque unanimi consensu reliqui Augustanae Confessionis theologi docuerunt, Christum esse 
nostram iustitiam non secundum divinam tantum naturam, neque etiam secundum humanam tantum, sed iuxta 
utramque naturam: quippe qui nos (ut Deus et homo) a peccatis nostris perfectissima sua obedientia liberaverit, 
iustificaverit atque salvos fecerit. Itaque asseruerunt, fidei iustitiam esse remissionem peccatorum, 
reconciliationem cum Deo et adoptionem in filios Dei propter solam Christi obedientiam, quae per solam fidem, 
ex mera gratia, omnibus vere credentibus ad iustitiam imputetur, ita ut ipsi propterea ab omni iniustitia 
absolvantur. 

5] Praeter hanc controversiam etiam aliae quaedam disputationes de articulo iustificationis (occasione 
fonnulae Interim seu Interreligionis) et alias motae sunt, quae postea in antithesi, id est, in recitatione errorum, 
qui purae doctrinae in hoc articulo adversantur, explicabuntur. 

6] Hic autem articulus de iustitia fidei praecipuus est (ut Apologia loquitur) in tota doctrina Christiana, sine 
quo conscientiae perturbatae nullam veram et firmam consolationem habere aut divitias gratiae Christi recte 
agnoscere possunt. Id D. Lutherus suo etiam testimonio confirmavit, cum inquit: Si unicus hic articulus 
sincerus permanserit, etiam Christiana ecclesia sincera, concors et sine omnibus sectis permanet ; sin vero 
corrumpitur, impossibile est, ut uni errori aut fanatico spiritui recte obviam iri possit. (Tom. 5, Ienens., p. 159 
[Lat. tom. 3, 97].) Et de hoc articulo divus Paulus praecipue loquitur, 7] cum inquit Gal. 5, 9 [1 Cor. 5, 6]: 
Paululum fermenti totam conspersionem fermentat. Atque ea ipsa de causa Paulus particulas exclusivas 
(videlicet sine lege, sine operibus, ex gratia, gratis [Rom. 3, 28: 4, 5; Eph. 2, 8. 9]), quibus humana opera 
excluduntur, in hoc articulo tanta diligentia tantoque zelo urget, ut ostendat, quod valde necessarium sit, ut in 
hoc articulo non modo sincera doctrina perspicue explicetur, verum etiam antithesis ponatur, et omnia veritati 
contraria dogmata a pia doctrina segregentur, excludantur et reficiantur. 

8] Quare ut haec controversia pie iuxta Verbi Dei analogiam explicetur et per gratiam Dei componatur, 
sinceram doctrinam, fidem et confessionem nostram ad hunc modum recitamus: 

9 ] De iustitia fidei coram Deo unanimi consensu credimus, docemus et confitemur (iuxta compendiaria 
Christianae nostrae fidei et confessionis capita, quae supra posuimus), quod homo peccator coram Deo 
iustificetur, hoc est, absolvatur ab omnibus suis peccatis et a iudicio iustissimae condemnationis et adoptetur in 
numerum filiorum Dei atque heres aeternae vitae scribatur sine ullis nostris meritis aut dignitate et absque ullis 
praecedentibus, praesentibus aut sequentibus nostris operibus, ex mera gratia, tantummodo propter unicum 
meritum perfectissimamque obedientiam, passionem acerbissimam, mortem et resurrectionem Domini nostri 
Iesu Christi, cuius obedientia nobis ad iustitiam imputatur. 

10] Haec bona nobis in promissione evangelii per Spiritum Sanctum offeruntur. Fides autem unicum est 
medium illud, quo illa apprehendimus, accipimus nobisque applicamus. 11 ] Ea fides donum Dei est, per quod 
Christum, Redemptorem nostrum, in verbo evangelii recte agnoscimus et ipsi confidimus, quod videlicet tantum 
propter ipsius obedientiam, ex gratia, remissionem peccatorum habeamus et iusti a Deo Patre reputemur et in 
aeternum 12] salvemur. Itaque hac propositiones sunt aequipollentes et idem plane volunt, cum Paulus dicit 
Rom. 3, 2%, fide nos iustificari, aut 4, 5, fidem nobis ad iustitiam imputari, et cum docet 5, 19, quod unius 
Mediatoris Christi obedientia iustificemur, aut v. 18, quod per unius iustitiam in omnes homines iustificatio 
vitae 13 ] veniat. Fides enim non propterea iustificat, quod ipsa tam bonum opus tamque praeclara virtus sit, sed 
quia in promissione evangelii meritum Christi apprehendit et amplectitur; illud enim per fidem nobis applicari 
debet, si eo ipso merito iustificari veiltuus. 14 ] Itaque iustitia illa, quae coram Deo fidei aut credentibus ex mera 
gratia imputatur, est obedientia, passio et resurrectio Christi, quibus ille legi nostra causa satisfecit et peccata 
nostra expiavit. 15 ] Cum enim Christus non tantum homo, verum Deus et homo sit in una persona indivisa, tam 
non fuit legi subiectus, quam non fuit passioni et morti (ratione suae personae) obnoxius, quia Dominus legis 
erat. Eam ob causam ipsius obedientia (non ea tantum, qua Patri paruit in tota sua passione et morte, verum 
etiam, qua nostra causa sponte sese legi subiecit eamque obedientia illa sua implevit) nobis ad iustitiam 



imputatur, ita ut Deus propter totam obedientiam (quam Christus agendo et patiendo, in vita et morte sua nostra 
causa Patri suo coelesti praestitit) peccata nobis remittat, pro bonis et iustis nos 16 ] reputet et salute aeterna 
donet. Haec iustitia per evangelion et in sacramentis a Spiritu Sancto nobis offertur et per fidem applicatur atque 
apprehenditur; unde credentes habent reconciliationem cum Deo, remissionem peccatorum, Dei favorem, 
adoptionem filiorum et hereditatem vitae aeternae. 

17 ] Vocabulum igitur iustificationis in hoc negotio significat iustum pronuntiare, a peccatis et aeternis 
peccatorum suppliciis absolvere, propter iustitiam Christi, quae a Deo fidei imputatur, Phil. 3, 9. Et sane hic 
vocabuli illius usus tam in Veteri quam in Novo Testamento admodum frequens est. Salomon inquit Prov. 17, 
15: Qui iustificat impium, et qui condemnat iustum, abominabilis est uterque apud Deum. Iesaias, 5, 23, vae 
denuntiat illis, qui iustificant impium propter munera et iustitiam iusti auferunt ab eo. Paulus ait Rom. 8, 33: 
Quis accusabit electos Dei? Deus est, qui iustificat, hoc est, qui a peccatis absolvit. 

18 ] Cum autem interdum vocabulum regenerationis pro vocabulo iustificationis usurpetur, necesse est, ut 
illud dextre et proprie explicetur, ne renovatio, quae iustificationem sequitur, cum iustificatione fidei 
confundatur, sed haec recte a se invicem discernantur. 

19 ] Vocabulum enim regenerationis interdum in eo sensu accipitur, ut simul et remissionem peccatorum 
(quae duntaxat propter Christum contingit) et subsequentem renovationem complectatur, quam Spiritus Sanctus 
in illis, qui per fidem iustificati sunt, operatur. Quandoque etiam solam remissionem peccatorum et adoptionem 
in filios Dei significat. Et in hoc posteriore usu saepe multumque id vocabulum in Apologia Confessionis 
ponitur. Verbi gratia, cum dicitur: Iustificatio est regeneratio. Sed et Paulus haec vocabula cum discrimine 
ponit, cum dicit Tit. 3, 5: Salvos nos fecit per lavacrum regenerationis et renovationis Spiritus Sancti. 20 ] Quin 
etiam vivificationis vocabulum interdum ita accipitur, ut remissionem peccatorum notet. Cum enim homo per 
fidem (quam quidem solus Spiritus Sanctus operatur) iustificatur, id ipsum revera est quaedam regeneratio, quia 
ex filio irae fit filius Dei et hoc modo e morte in vitam transfertur, sicut scriptum est Eph. 2, 5: Cum essemus 
mortui in peccatis, convivificavit nos in Christo. Et alibi, Rom. 1, 17; Hab. 2, 4: Iustus fide sua vivet. Et in hac 
posteriore significatione Apologia vocabulo regenerationis frequenter uti solet. 

21 ] Deinde etiam regeneratio saepe pro sanctificatione et renovatione (quae fidei iustificationem sequitur) 
usurpatur. In qua significatione D. Lutherus hac voce, tum in libro De Ecclesia et Conciliis tum alibi etiam, 
multum usus est. 

22 ] Quando autem docemus, quod per operationem Spiritus Sancti regeneremur et iustificemur, non ita 
accipiendum est, quod iustificatis et renatis nulla prorsus iniustitia (post regenerationem) substantiae ipsorum et 
conversationi adhaereat, sed quod Christus perfectissima obedientia sua omnia ipsorum peccata tegat, quae 
quidem in ipsa natura (in hac vita) adhuc infixa haerent. Nihilominus tamen per fidem, propter obedientiam 
Christi (quam Christus inde a nativitate sua us que ad ignominiosissimam crucis mortem pro nobis Patri suo 
praestitit) boni et iusti pronuntiantur et reputantur, etiamsi ratione corruptae naturae suae adhuc sint maneant 
que peccatores, dum mortale hoc corpus circumferunt. Sed ne que hoc sentimus, quod liceat nobis abs que 
poenitentia et vitae emendatione peccatis frenos laxare, in iis que perseverare et subinde pergere. 

23 ] Oportet enim praecedere veram et non simulatam contritionem. Et qui mera gratia (ut diximus) propter 
unicum Mediatorem Christum, tantum per fidem, sine omnibus operibus et meritis coram Deo iusti sunt, hoc 
est, in gratiam Dei recipiuntur, his etiam Spiritus Sanctus datur, qui eos renovat atque sanctificat, in ipsis 
dilectionem erga Deum et proximum operatur. Cum autem inchoata illa renovatio in hac vita sit imperfecta, et 
peccatum adhuc in came, etiam in renatis, habitet, iustitia fidei coram Deo in gratuita et benignissima 
imputatione iustitiae Christi (abs que ulla nostrorum operum additione) consistit, quod videlicet peccata nobis 
remissa et recta sint, neque nobis imputentur, Rom. 4, 6 sqq. 

24 ] Sed et hoc diligentissime observandum est, si modo articulum de iustificatione sincerum retinere 
velimus, ne ea, quae fidem praecedunt, et quae eam sequuntur, articulo huic tamquam ad iustificationem 
necessaria et ad eam pertinentia admisceantur aut inserantur. Non enim unum idemque est, de conversione 
hominis et de iustificatione eius agere. 

25 ] Non omnia illa, quae ad veram conversionem requiruntur, etiam ad iustificationem pertinent. Ad 
iustificationem enim tantum haec requiruntur atque necessaria sunt: gratia Dei, meritum Christi et fides, quae 
haec ipsa Dei beneficia in promissione evangelii amplectitur, qua ratione nobis Christi iustitia imputatur, unde 
remissionem peccatorum, reconciliationem cum Deo, adoptionem in filios Dei et hereditatem vitae aeternae 
consequimur. 



26] Quare vera et salvans fides in iis non est, qui contritione carent et propositum in peccatis pergendi et 
perseverandi habent. Vera enim contritio praecedit, et fides iustificans in iis est, qui vere, non ficte, 
poenitentiam agunt. 

27] Et caritas fructus est, qui veram fidem certissime et necessario sequitur. Qui enim non diligit, de eo recte 
iudicari potest, quod non sit iustificatus, sed quod adhuc in morte detineatur aut rursus iustitiam fidei amiserit, 
ut Iohannes, 1 Ioh. 3, 14, testatur. Et quando divus Paulus affirmat [Rom. 3, 28], fide nos iustificari sine 
operibus, hoc ipso docet, neque praecedentem contritionem neque sequentia bona opera ad articulum aut 
negotium iustitiae fidei pertinere. Bona enim opera non praecedunt iustificationem, sed eam demum sequuntur. 
Et oportet personam primum esse iustam, antequam bona opera facere queat. 

28] Similiter et renovatio seu sanctificatio, quamvis et ipsa sit beneficium Mediatoris Christi et opus Spiritus 
Sancti, non tamen ad articulum aut negotium iustificationis coram Deo pertinet, sed eam sequitur, quia propter 
carnis nostrae corruptionem in hac vita imperfecta est et nondum omnibus numeris absoluta. De hac re erudite 
et pie D. Lutherus in praeclaro illo suo et copioso super epistolam ad Galatas commentario ad hunc modum 29] 
docet: Concedimus, de caritate et bonis operibus etiam docendum esse, sed suo tempore et loco, quando scilicet 
quaestio est de bonis operibus extra hunc articulum de iustificatione. Hic autem status causae et caput est, de 
quo agitur, ut scilicet quaeratur, non, an bona opera sint facienda et caritas exercenda sit, sed qua re 
iustificemur et vitam aeternam consequamur. Hic respondemus cum Paulo: sola fide in Christum nos 
pronuntiari iustos, non operibus legis aut caritate. Non quod opera aut caritatem reiiciamus, ut adversarii nos 
falso accusant, sed quod a statu causae in alienum negotium, quod ad hanc quaestionem prorsus non pertinet, 
abstrahi nos et implicari nolumus; id quod tamen Satanas maximopere molitur et quaerit. Itaque cum iam 
versemur in loco communi et articulo de iustificatione, reiicimus et damnamus opera. Is enim locus nequaquam 
patitur aut admittit disputationem de bonis operibus. Abscindimus igitur hoc proposito simpliciter omnes leges 
et omnia opera legis. Hactenus Lutherus. 

30] Quare ut perturbatae mentes certum firmamque consolationem habeant, et merito Christi atque gratiae 
divinae debitus honor tribuatur, docet nos Scriptura, iustitiam fidei coram Deo tantummodo consistere in sola 
clementi et quidem gratuita reconciliatione seu remissione peccatorum, quae ex mera gratia propter solum 
Christi Mediatoris meritum nobis donatur et per solam fidem in promissione evangelii apprehenditur. Ad 
eundem modum etiam fides illa in iustificatione coram Deo neque contritione neque dilectione aliisve 
virtutibus, sed solo Christo confidit et in Christo, ipsius perfectissima obedientia (qua pro nobis legem implevit) 
nititur, quae obedientia credentibus ad iustitiam imputatur. 

31] Et quidem neque contritio neque dilectio neque ulla alia virtus, sed sola fides est illud unicum medium 
et instrumentum, quo gratiam Dei, meritum Christi et remissionem peccatorum (quae bona nobis in promissione 
evangelii offeruntur) apprehendere et accipere possumus. 

32] Recte etiam dicitur, quod credentes, qui per fidem in Christum iustificari sunt, in hac vita primum 
quidem imputatam fidei iustitiam, deinde vero etiam inchoatam iustitiam novae obedientiae seu bonorum 
operum habeant. Sed haec duo non inter se permiscenda aut simul in articulum de iustificatione fidei coram Deo 
ingerenda sunt. Cum enim inchoata illa iustitia seu renovatio in nobis propter carnem in hac vita imperfecta sit 
et impura, eius iustitiae ratione persona coram Dei iudicio consistere non potest. Sola autem iustitia obedientiae, 
passionis et mortis Christi (quae fidei imputatur) coram iudicio Dei stare potest; ita quidem, ut tantum propter 
hanc obedientiam persona (etiam postquam renovata est et multa bona opera habet atque iam honeste et 
innocenter vivit) Deo placeat et accepta, in filium Dei adoptata atque heres vitae aeternae scripta sit. 

33] Huc referendum est, quod Paulus Rom. 4, 3 scribit, Abrahamum coram Deo iustificatum esse sola fide 
propter Mediatorem, sine operibus, idque non tantum, cum primo ab idololatria conversus, nulla bona opera 
haberet, sed etiam cum postea per Spiritum Sanctum renovatus, multis praeclaris bonis operibus ornatus esset, 
Gen. 15, 6; Hebr. 1 1, 8. Et movet Paulus Rom. 4, 1 sqq. quaestionem hanc: in quanam re Abrahami iustitia 
coram Deo (propter quam Deum clementem habuerit ipsique placuerit et acceptus ac heres regni Dei fuerit) 
posita et constituta fuerit. 

34] Respondet autem Rom. 4, 4 sq.: Ei, qui non operatur, credenti autem in eum, qui iustificat impium, 
reputatur fides eius ad iustitiam. Sicut et David [Ps. 32, 1] dicit, beatitudinem hominis (esse), cui Deus 
acceptam fert iustitiam sine operibus. Quare, 35] etsi conversi et in Christum credentes habent inchoatam in se 
renovationem, sanctificationem, dilectionem, virtutes et bona opera, tamen haec omnia nequaquam possunt aut 
debent immisceri articulo iustificationis coram Deo, ut Redemptori Christo honor illibatus maneat, et, cum 



nostra nova obedientia imperfecta et impura sit, perturbatae conscientiae certa et firma consolatione sese 
sustentare valeant. 

36] Et hoc ipsum vult divus Paulus, quando in hoc articulo particulas exclusivas, quibus ex articulo iustitiae 
fidei opera excluduntur, ut sunt hae: absque operibus, sine lege, sine merito, nonnisi ex gratia, gratis, non ex 
operibus, tanta diligentia tantoque zelo urget. Hac autem exclusivae omnes hisce verbis comprehenduntur, cum 
docemus: Sola fide coram Deo iustifiicamur et salvamur. Hoc enim modo opera nostra excluduntur, non quidem 
ea ratione, quasi vera fides possit existere sine contritione, aut quasi bona opera non necessario fidem veram 
(tamquam certissimi fructus) sequantur, aut quasi credentes in Christum non debeant bene operari. Sed ab 
articulo iustifiicationis coram Deo opera excluduntur, ne negotio iustificationis peccatoris coram Deo, quasi ad 
eam rem necessaria, pertinentia et requisita, inserantur et admisceantur. Et haec est vera particularum 
exclusivarum in articulo iustificationis sententia, quae diligenter et sedulo in hoc articulo retinenda atque 
urgenda est, propter rationes, quas statim subiiciemus: 

37] I. Primum, ut per illas particulas omnia opera propria, merita, dignitas, gloria et fiducia omnium operum 
nostrorum in articulo iustificationis penitus excludantur, ita quidem, ut opera nostra neque causae neque meriti 
ullius in iustificatione, ad quae Deus in hoc negotio respiciat, aut quibus nos fidere possimus aut debeamus, vel 
ex toto vel dimidia aut minima ex parte rationem habeant. 

38] II. Deinde, ut hoc officium et haec proprietas fidei solius sit maneatque, quod videlicet sola fides, et 
nulla prorsus alia res, sit illud medium et instrumentum, quo Dei gratia et meritum Christi in promissione 
evangelii apprehendatur, accipiatur nobisque applicetur, et ut ab hoc applicationis officio atque proprietate 
caritas omnesque aliae virtutes aut opera penitus excludantur. 

39] III. Denique has formulas teneamus, ut neque renovatio neque sanctificatio, virtutes aut bona opera, 
tamquam forma aut pars aut causa iustificationis aut sub qualicunque praetextu, titulo aut nomine, articulo 
iustificationis, tamquam ad eam rem necessaria aut pertinentia, immisceantur; sed ut fidei iustitia tantummodo 
in remissione peccatorum (ex mera gratia, propter solum Christi meritum) consistat, quae bona in promissione 
evangelii nobis offerantur, et sola fide recipiantur, apprehendantur nobisque applicentur. 

40] Eodem modo etiam conservandus est ordo inter fidem et bona opera, inter iustificationem et 
renovationem seu sanctificationem. 

41] Bona enim opera non praecedunt fidem, et sanctificatio non praecedit iustificationem. Sed primum in 
conversione per Spiritum Sanctum fides ex auditu evangelii in nobis accenditur. Illa vero apprehendit gratiam 
Dei in Christo, qua persona iustificatur. Cum vero persona iam est iustificata, tum etiam per Spiritum Sanctum 
renovatur et sanctificatur; ex ea vero renovatione et sanctificatione deinceps fructus, hoc est, bona opera, 
sequuntur. Et haec non ita divelluntur, quasi vera fides aliquando et aliquamdiu stare possit cum malo proposito, 
sed ordine causarum et effectuum, antecedentium et consequentium, ita distribuuntur. Manet enim, quod 
Lutherus recte dicit: Bene conveniunt et sunt connexa inseparabiliter fides et opera; sed sola fides est, quae 
apprehendit benedictionem sine operibus, et tamen nunquam est sola. De qua re supra satis est dictum. 

42] Ac multae sane disputationes hac vera et solida distinctione utiliter et dextre explicari possunt, quam 
etiam Apologia, cum agit de dicto Iacobi, 2, 20, affert. Quando enim de fide agitur, quomodo videlicet ea 
iustificet, haec est ea de re divi Pauli doctrina, quod sola fides sine operibus iustificet [Rom. 3, 28], quatenus 
nobis Christi meritum, ut diximus, applicat et communicat. Quando vero quaeritur, qua in re et quonam indicio 
homo Christianus vel in se ipso vel in aliis hominibus veram et vivam fidem, item simulatam et mortuam fidem 
agnoscere et discernere possit (cum multi torpentes et securi Christiani sibi opinionem quandam loco fidei 
imaginentur, cum tamen veram fidem non habeant), de hac re Apologia sic respondet: Iacobus eam vocat 
mortuam fidem, quam non omnis generis bona opera et fructus Spiritus sequuntur. Et in hanc sententiam etiam 
Latina Apologia loquitur: Iacobus recte negat, nos tali fide iustificari, quae est sine operibus, hoc est, quae 
mortua est. 

43] Iacobus autem (ut Apologia docet) agit de eorum operibus, qui per Christum iam sunt iustificari, cum 
Deo reconciliati et per Christum remissionem peccatorum sunt consecuti. Cum vero quaeritur, unde fides hoc 
habeat, et quid requiratur, ut iustificet et salver, tum falsum erit, si quis dicat, fidem non posse iustificare sine 
operibus, vel fidem, quatenus caritatem, qua fonnetur, coniunctam habet, iustificare; vel fidei, ut iustificet, 
necessarium esse praesentiam bonorum operum; aut ad iustificationem vel in articulo iustificationis esse 
necessariam praesentiam bonorum operum; vel bona opera esse causam sine qua non, quae per particulas 
exclusivas ex articulo iustificationis non excludantur. Fides enim tantum eam ob causam iustificat et inde vim 



illam habet, quod gratiam Dei et meritum Christi in promissione evangelii (tamquam medium et instrumentum) 
apprehendit et amplectitur. 

44] Et haec quidem, pro ratione compendiariae explicationis articuli de justificatione, sufficiant, qui 
articulus in scriptis supra nominatis copiosius tractatur. Ex his autem, quae iam dicta sunt, facile intelligi potest, 
non modo supra commemoratos errores, verum etiam ea falsa dogmata, quae iam recitabimus, redarguenda, 
repudianda et reiicienda esse: 

45] I. Quod dilectio nostra seu bona opera sint meritum vel causa nostrae coram Deo iustificationis aut ex 
toto aut saltem ex aliqua parte. 

46] II. Quod homo bonis operibus suis se praeparare debeat, ut dignus fiat applicatione et communicatione 
meritorum Christi. 

47] III. Formalem nostram iustitiam coram Deo esse inhaerentem nostram novitatem seu caritatem. 

48] IV. Quod iustitia fidei coram Deo duabus partibus constet, remissione peccatorum et renovatione seu 
sanctificatione. 

49] V. Fidem iustificare tantum initialiter, vel partialiter, vel principaliter; et novitatem vel caritatem 
nostram iustificare etiam coram Deo vel completive, vel minus principaliter. 

50] VI. Credentes coram Deo iustificari vel coram Deo iustos esse simul et imputatione et inchoatione, vel 
partim imputatione iustitiae Christi, partim inchoatione novae obedientiae. 

51] VII. Applicationem promissionis gratiae fieri et fide cordis et confessione oris et reliquis virtutibus. 

52] Sed et hic error reiiciendus est, cum docetur, hominem alio modo seu per aliquid aliud salvari quam per 
id, quo coram Deo iustificatur, ita ut sine operibus, per solam quidem fidem coram Deo iustificemur, sed tamen 
absque operibus salutem aeternam consequi impossibile sit. 

53] Hoc ideo falsum est, quia e diametro pugnat cum dicto Pauli, Rom. 4, 6: Beatitudo hominis est, cui 
Deus iustitiam imputat sine operibus. Et hoc est fundamentum Paulinae disputationis, quod eodem prorsus 
modo et iustitiam et salutem consequamur. Imo, quod eo ipso, cum fide iustificamur, simul etiam adoptionem in 
filios Dei et hereditatem vitae aeternae atque salutem adipiscamur. Eamque ob causam Paulus particulas illas 
exclusivas, id est, eiusmodi voces, quibus opera et propria merita prorsus excluduntur, videlicet: ex gratia, sine 
operibus et similes, non minus constanter et graviter in articulo salutis quam in articulo iustificationis nostrae 
urget. 

54] Praeterea etiam disputatio illa de inhabitatione essentialis iustitiae Dei in nobis recte declaranda est. Etsi 
enim Deus Pater, Filius et Spiritus Sanctus (qui est aeterna et essentialis iustitia) per fidem in electis, qui per 
Christum iustificari et cum Deo reconciliari sunt, habitat (omnes enim vere pii sunt templa Dei Patris, Filii et 
Spiritus Sancti, a quo etiam ad recte agendum impelluntur), tamen haec inhabitatio Dei non est iustitia illa fidei, 
de qua Paulus agit eamque iustitiam Dei appellat, propter quam coram Deo iusti pronuntiamur. Sed inhabitatio 
Dei sequitur antecedentem fidei iustitiam, quae nihil aliud est quam remissio peccatorum, gratuita acceptario 
peccatoris, propter solam obedientiam et meritum perfectissimum unius Christi. 

55] Cum igitur in ecclesiis nostris apud theologos Augustanae Confessionis extra controversiam positum sit, 
totam iustitiam nostram extra nos et extra omnium hominum merita, opera, virtutes atque dignitatem 
quaerendam, eamque in solo Domino nostro Iesu Christo consistere, dextre considerandum est, qua ratione 
Christus in negotio iustificationis nostra iustitia dicatur. Nempe quod iustitia nostra neque in divina neque in 
humana natura, sed in tota ipsius persona consistat, quippe qui ut Deus et homo in sola sua, tota et 
perfectissima obedientia est nostra iustitia. 

56] Etiamsi enim Christus de Spiritu Sancto quidem sine peccato conceptus et natus esset et in sola 
humanitate sua omnem iustitiam implevisset, nec tamen verus et aeternus Deus fuisset, talis tamen ipsius 
humanae naturae obedientia et passio nobis ad iustitiam imputari non posset. Et vicissim, si Filius Dei non 
homo factus esset, non posset sola divina natura nostra esse iustitia. Quare credimus, docemus et confitemur, 
quod tota totius personae Christi obedientia , quam ille Patri usque ad ignominiosissimam crucis mortem nostra 
causa praestitit, nobis ad iustitiam imputetur. Humana enim natura sola, sine divinitate, aeterno, omnipotenti 
Deo neque obedientia neque passione pro totius mundi peccatis satisfacere valuisset. Divinitas vero sola, sine 
humanitate, inter Deum et nos mediatoris partes implere non potuisset. 

57] Cum autem, ut supra commemoratum est, obedientia illa Christi non sit unius duntaxat naturae, sed 
totius personae, ideo ea est perfectissima pro humano genere satisfactio et expiatio, qua aeternae et immutabili 
iustitiae divinae (quae in lege revelata est) satis est factum. Ea obedientia est illa nostra iustitia, quae coram Deo 



valet et in evangelio revelata seu monstrata nobis est, qua fides nostra coram Deo nititur, quam iustitiam Deus 
fidei imputat, ut scriptum est Rom. 5, 19: Sicut per inobedientiam unius hominis peccatores constituti sunt 
multi, ita per unius obedientiam iusti constituentur multi. Et Iohannes inquit 1 Ioh. 1,7: Sanguis Iesu Christi, 
Filii Dei, emundat nos ab omni peccato. Item: Iustus fide sua vivet, Rom. 1,17; Hab. 2, 4. 

58] Hac ratione nobis neque divina neque humana Christi natura (per se) ad iustitiam imputatur, sed sola 
obedientia illius personae, quae simul Deus est et homo. Et hoc modo fides nostra respicit in personam Christi, 
quatenus illa pro nobis legi sese subiecit, peccata nostra pertulit et, cum ad Patrem suum iret, solidam, 
absolutam et perfectissimam obedientiam (iam inde a nativitate sua sanctissima usque ad mortem) Patri suo 
coelesti pro nobis miserrimis peccatoribus praestitit. Qua sua obedientia omnem nostram inobedientiam (quae in 
nostra natura et huius cogitationibus, verbis et operibus haeret) texit, ut ea nobis ad damnationem non 
imputetur, sed ex mera gratia, propter solum Christum, condonetur atque remittatur. 

59] Reficimus igitur atque unanimi consensu damnamus, praeter supra commemoratos errores, etiam 
sequentes et omnes alios hisce similes, quippe qui Verbo Dei, propheticae et apostolicae doctrinae, et piae 
nostrae religioni repugnant: 

60] I. Quod Christus sit iustitia nostra coram Deo tantum secundum divinam naturam. 

61] II. Quod Christus nostra sit iustitia duntaxat secundum humanam naturam. 

62] III. Quod in prophetarum et apostolorum dictis (ubi de iustitia fidei agitur) vocabula iustificare et 
iustificari non significent a peccatis absolvere et remissionem peccatorum consequi, sed propter infusam (per 
Spiritum Sanctum) caritatem, virtutes et opera, quae inde promanant, re ipsa et revera iustos effici. 

63] IV. Quod fides non respiciat tantum obedientiam Christi, sed divinam ipsius naturam, quatenus videlicet 
ea in nobis habitet et operetur, et quod per hanc inhabitationem nostra coram Deo peccata tegantur. 

64] V. Quod fides sit talis in obedientiam Christi fiducia, quae existere et manere possit in eiusmodi homine, 
qui non vere poenitentiam habeat, et qui caritate sit vacuus et in peccatis contra conscientiam perseveret. 

65] VI. Quod non Deus ipse, sed dona Dei duntaxat in credentibus habitent. 

66] Hos errores hisque similes omnes unanimiter reiicimus, quia Verbo Dei clarissimo repugnant. Et per Dei 
gratiam constantes perseveramus in doctrina sincera de iustificatione fidei coram Deo, ut ea in Augustana 
Confessione eiusque Apologia perspicue proposita, explicata et Verbo Dei munita est. 

67] Quod praeterea ad copiosiorem huius ardui et praecipui articuli iustificationis coram Deo (in quo nostra 
salus vertitur) explicationem requiritur, de eo praeclarum D. Lutheri commentarium in Epistolam Pauli ad 
Galatas ab unoquoque consuli et diligenter legi monemus, ad quem, brevitatis studio, hoc loco nos referimus. 


IV. DE BONIS OPERIBUS. 

1] Dissidium porro ortum est inter quosdam theologos Augustanae Confessionis de bonis operibus. Alii 
enim has propositiones usurparunt: Bona opera sunt necessaria ad salutem; impossibile est, sine bonis operibus 
salvari; nemo unquam sine bonis operibus est salvatus; quandoquidem a vere credentibus bona opera ut fructus 
fidei requirantur, et fides sine caritate mortua sit, etiamsi caritas non sit causa nostrae salutis. 

2] Alii vero hoc dogma impugnarunt atque docuerunt, quod bona opera necessaria quidem sint, sed non ad 
salutem, verum propter alias causas. Et affirmarunt, paulo ante recitatas propositiones in ecclesia Dei non esse 
ferendas, propterea quod fonnae sanorum verborum et piae doctrinae non sint conformes, et quod papistae cum 
antea semper, tum vero imprimis nostro saeculo eas propositiones opposuerint piae nostrae doctrinae, qua 
asserimus, sola fide nos iustificari et salvari. Itaque eas reiiciendas iudicarunt, ne meritum Christi, Servatoris 
nostri, extenuetur, et ut promissio de salute nostra credentibus certa sit et firma maneat. 

3] In hoc dissidio quidam pauci hanc propositionem (quae et ipsa controversiae occasionem dedit) 
attulerunt, bona opera ad salutem esse perniciosa. Sed et a quibusdam disputatum fuit, quod bona opera non 
necessaria, sed libera et spontanea sint, propterea quod non metu et comminationibus legis extorqueantur, sed 
spiritu spontaneo et alacri mente fieri debeant. Alii vero asseruerunt, bona opera esse necessaries. 

4] Haec posterior controversia initio tantum ex aequivocatione vocabulorum necessitatis et libertatis 
occasionem sumpsit, quod vocabulum necessitatis non tantum immutabilem et aeternum ordinem divinum (quo 
omnes homines ad obediendum Deo debitores sunt et astricti), verum etiam interdum coactionem, qua lex 
homines ad bona opera severe urget, designer. 



5 ] Progressu autem temporis non iam de verbis amplius disputatum, sed de rebus ipsis magna vehementia 
fuit disceptatum. Et a quibusdam acriter pugnatum est, novam obedientiam in renatis (quam supra 
commemoratus ordo divinus requirit) non esse necessariam. 

6] Ut autem et hoc dissidium iuxta Verbi Dei analogiam pie declaretur et per Dei gratiam prorsus 
componatur, doctrinam, fidem et confessionem nostram de hoc negotio recitabimus: 

7 ] Primo in hoc articulo nulla est inter nostros dissensio de his propositionibus: quod videlicet Dei voluntas 
et ordinatio sit atque mandatum, ut credentes in bonis operibus ambulent; quod ea non sint vere bona opera, 
quae quisque bona intentione ipsemet excogitat, aut quae secundum humanas traditiones fiunt, sed ea, quae 
Deus ipse in Verbo suo praescripsit atque praecepit; quod vere bona opera non propriis naturalibus viribus, sed 
tum demum fiant, cum persona per fidem cum Deo est reconciliata et per Spiritum Sanctum renovata et in 
Christo Iesu, ut Paulus Eph. 2, 10 loquitur, denuo ad bona opera creata est. 

8] Sed et hoc extra controversiam est, quomodo et qua de causa bona credentium opera (licet in hac carne 
nostra impura et imperfecta) Deo placeant et accepta sint, videlicet propter Dominum nostrum Iesum Christum, 
per fidem, propterea quod persona Deo accepta est. Etsi enim opera illa, quae ad conservandam externam 
disciplinam faciunt (qualia etiam ab infidelibus et non ad Deum conversis hominibus fiunt, et quidem 
requiruntur), suam coram mundo dignitatem et laudem habent et temporalibus quibusdam praemiis in hoc 
mundo a Deo ornantur, attamen, cum non ex vera fide proficiscantur, revera coram Deo sunt peccata, hoc est, 
peccatis contaminata, et a Deo pro peccatis et immunditia reputantur propter naturae humanae corruptionem, et 
quia persona cum Deo non est reconciliata. Mala enim arbor non potest bonos fructus ferre [Matth. 7, 18]. Et in 
ea, quae ad Romanos scripta est, legitur, Rom. 14, 23: Quidquid non ex fide est, peccatum est. Necesse est enim, 
ut persona Deo antea placeat, idque propter solum Christum, si modo personae illius opera Deo placere et 
accepta esse debent. 

9 ] Quare eorum operum, quae revera bona sunt et Deo placent, quae etiam Dominus tum in hoc tum in 
futuro saeculo vult remunerari, mater et fons est ipsa fides, unde et veri fructus fidei, sicut et fructus Spiritus a 
divo 10 ] Paulo [Gal. 5, 22] appellantur. Fides enim (quemadmodum D. Lutherus in praefatione epistolae Pauli 
ad Romanos scribit) est divinum quoddam opus in nobis, quod nos immutat, ex Deo regenerat, veterem 
Adamum mortificat et ex nobis plane alios homines ( in corde, animo et omnibus viribus nostris) facit et 
Spiritum Sanctum nobis confert. Et est fides illa quiddam vivam, efficax, potens ita ut fieri non possit, quin 
semper bona operetur. 11 ] Neque fides quaerit demum, an bona opera sint facienda, sed priusquam de ea re 
inquiratur, iam multa bona opera effecit et semper in agendo est occupata. Qui vero non ad hunc modum bene 
operatur, is homo vera fide caret, et ubi sit fides, ubi bona opera, quasi caecus palpando quaeritat, neque 
tamen quid fides aut bona opera sint, novit, interim tamen multa inepte de fide et bonis operibus garrit 12 ] et 
nugatur. Fides iustificans est viva et solida fiducia in gratiam seu clementiam Dei, adeo certa, ut homo millies 
mortem oppetere, quam eam fiduciam sibi eripi pateretur. Et haec fiducia atque agnitio divinae gratiae et 
clementiae laetos, animosos, alacres efficit cum erga Deum tum erga omnes creaturas, quam laetitiam et 
alacritatem Spiritus Sanctus excitat per fidem. Inde homo sine ulla coactione promptus et alacris redditur, ut 
omnibus benefaciat, omnibus inserviat, omnia toleret, idque in honorem et laudem Dei pro ea gratia, sua 
Dominus eum est prosecutus. Itaque impossibile est, bona opera a fide vera separare, quemadmodum calor 
urens et lux ab igne separari non potest. 

13 ] Quia vero de hac re inter nostros non est controversia, nolumus esse nunc prolixiores, sed tantum de iis 
rebus, quae in controversiam venerunt, quanta fieri potest, simplicitate et perspicuitate mentem nostram 
declarabimus. 

14 ] Quod igitur ad necessitatem aut libertatem bonorum operum attinet, negari non potest, quod in 
Augustana Confessione eiusdemque Apologia haec verba saepe usurpentur atque repetantur: bona opera esse 
necessaria; et, quod necesse sit, bona opera facere, quia necessario fidem et reconciliationem cum Deo sequi 
debent; et, quod necessario ea opera, quae Deus praecepit, a nobis sint facienda. Sed et sacrae litterae vocabulis 
necessitatis, necessarii, debiti, debemus, oportet etc. utuntur, quoties de iis rebus agunt, quas ratione mandati, 
ordinationis et voluntatis divinae praestare tenemur, Rom. 13, 5; 1 Cor. 9, 16; Act. 5, 29; Ioh. 15, 12; 1 Ioh. 4, 
21 . 

15 ] Quare propositiones hae (bona opera esse necessaria, et necesse esse bene agere) in commemorata pia et 
genuina sententia immerito a quibusdam reprehenduntur et reficiuntur. Hae enim retinendae atque urgendae sunt 
ad redarguendam atque refutandam securitatis Epicureae opinionem, qua multi fidem mortuam aut 



persuasionem quandam vanam, quae sine poenitentia et bonis operibus est, pro vera fide falso habent; quasi 
scilicet in uno eodemque corde simul stare possint vera fides et malum propositum in peccatis perseverandi et 
progrediendi, quod tamen prorsus est impossibile; aut quasi aliquis veram fidem, iustitiam et salutem habere ac 
retinere valeat, etiamsi arbor putrida et infrugifera sit maneatque, neque ullos bonos fructus ferat, imo, quamvis 
in peccatis contra conscientiam perseveret, aut rursus destinata malitia in scelera priora relabatur. Haec falsa et 
impia sunt. 

16 ] Interim tamen de hoc etiam discrimine commonefactio observanda est, quod per vocabulum necessitatis 
intelligenda sit necessitas ordinis, mandari et voluntatis Christi ac debiti nostri, non autem necessitas coactionis. 
17 ] Vult enim mandatum Dei, ut creatura suo Creatori obediat. In aliis enim quibusdam Scripturae locis 
vocabula ex necessitate de iis rebus accipiuntur, quae homini praeter voluntatem eius coactione quadam aut 
alias extorquentur, ut externe et quidem in speciem, sed tamen contra suam voluntatem aliquid faciat, 2 Cor. 9, 
7: Philemon 14; 1 Petr. 5, 2. Talia enim hypocritica opera Deus non probat, sed vult, ut populus novi testamenti 
sit populus spontaneus, et ut spontanea sacrificia offerat atque obedientiam non invitus aut coactus, sed ex 
animo praestet, Ps. 1 10, 3; 54, 8; 18 ] 2 Cor. 9, 7; Rom. 6, 17. Hilarem enim datorem diligit Dominus, 2 Cor. 9, 
7. In hanc sententiam recte dicitur atque docetur, quod vere bona opera sponte, libero spiritu, ab iis, quos Filius 
Dei liberavit, fieri debeant; quemadmodum etiam disputatio illa de libertate bonorum operum praecipue ad hanc 
sententiam confirmandam a quibusdam agitata est. 

19 ] Hic autem etiam discrimen hoc observandum est, de quo Paulus loquitur Rom. 7, 22 sq.: Delector lege 
Dei (promptus sum ad bene agendum) secundum interiorem hominem, sed in carne mea legem aliam reperio, 
quae non modo invita et ad bene operandum difficilis est, verum etiam legi mentis meae repugnat. Et quod ad 
illam rebellem et difficilem carnem nostram attinet, ea de re Paulus sic ait 1 Cor. 9, 27; Gal. 5, 24; Rom. 8, 13: 
Castigo corpus meum et in servitutem redigo, et: Qui sunt Christi, carnem suam crucifixerunt, imo 
mortificarunt, cum vitiis et concupiscentiis. 20 ] Contra autem opinio falsa redarguenda et reficienda est, cum 
docetur, bona opera ita esse libera homini Christiano, ut in eius libero arbitrio positum sit, ea vel facere vel 
omittere, aut licet contra legem Dei peccetur, nihilominus tamen fidem Dei, gratiam atque favorem retineri 
posse. 

21] Deinde, cum docetur, bona opera necessaria esse, etiam hoc explicandum est, quare quibusque de causis 
ea sint necessaria, quae causae in Augustana Confessione eiusque Apologia recitantur. 

22] Interim tamen diligenter in hoc negotio cavendum est, ne bona opera articulo iustificationis et salutis 
nostrae immisceantur. Propterea merito hac propositiones reficiuntur: bona opera fidelibus necessaria esse ad 
salutem, ita ut impossibile sit, sine bonis operibus salvari, quia simpliciter pugnant cum doctrina de particulis 
exclusivis in articulo iustificationis et salvationis, quibus particulis divus Paulus opera et merita nostra ab 
articulo iustificationis et salutis nostrae penitus exclusit et omnia soli gratiae atque clementiae divinae et Christi 
merito ascripsit, 23 ] quemadmodum superius declaravimus. Et propositiones illae (de necessitate bonorum 
operum ad salutem) perturbatis et afflictis conscientiis veram evangelii consolationem eripiunt, occasionem 
praebent dubitationi de gratia Dei, multis modis sunt periculosae, praesumptionem et falsam opinionem de 
propria iustitia et fiduciam propriae dignitatis confirmant, a papistis acceptantur et ad ipsorum malam causam 
fulciendam (contra sinceram doctrinam de sola fide salvante) adducuntur. 24 ] Quin etiam formae sanorum 
verborum repugnant, cum scriptum sit Rom. 4, 6: beatitudinem tantrum esse hominis, cui Deus imputat 
iustitiam sine operibus. Et in Confessione Augustana, articulo sexto, scriptum legimus, salvari nos sine opere, 
sola fide. Sed et D. Lutherus has propositiones reiecit atque damnavit: 

25] I. Primo quidem in falsis apostolis, qui Galatas in errorem induxerant. 

26] II. Deinde in papistis, multis admodum locis. 

27] III. Postea etiam in Anabaptistis, qui hanc interpretationem afferunt, quod fides quidem non debeat niti 
meritis operum, sed tamen ea necessario ad salutem requiri. 

28 ] IV. Postremo in quibusdam aliis, suis hominibus, qui hanc, ut loquuntur, glossam in medium 
adducebant: Si maxime, dicebant, bona opera tamquam ad salutem necessaria requiramus, tamen non docemus, 
quod bonis operibus sit confidendum. (In commentario suo super Genesin, cap. 22.) 

29 ] Quare et ex iam commemoratis causis in ecclesiis nostris merito hoc ratum, certum et fixum esse debet, 
quod phrases seu propositiones illae, de bonis operibus ad salutem necessariis, non sint docendae, defendendae, 
pingendae, sed potius ex ecclesiis nostris ut falsae et non sincerae explodendae atque reficiendae, quippe quae 
tempore persecutionis (ubi clara et perspicua confessione adversus omnis generis corruptelas et depravationes 



articuli justificationis maxime opus erat) ex interreligionis formula renovatae promanarint atque denuo 
disputationibus novis occasionem praebuerint. 

30 ] Postea, cum de eo etiam disputatur [disputetur]: an bona opera salutem conservent, aut num ad 
retinendam aut conservandam fidem, iustitiam et salutem sint necessaria, diligenter et accurate declarandum est, 
qua, ratione iustitia et salus in nobis conserventur, ne rursus amittantur. Scriptum est enim [Matth. 10, 22; 24, 
13]: Qui perseveraverit usque ad finem, salvus erit. Et apostolus ait Hebr. 3,6. 14: Participes Christi effecti 
sumus, si tamen initium substantiae usque ad finem firmum retinuerimus. 

31 ] Et quidem imprimis falsa et Epicures illa opinio graviter redarguenda atque reiicienda est, quod quidam 
fingunt, fidem et acceptam iustitiam atque salutem non posse ullis peccatis aut sceleribus (tametsi omnino 
voluntarie et destinata malitia mala opera perpetrentur) amitti, sed etiamsi homo absque omni Dei timore et 
pudore pravis suis concupiscentiis indulgeat, Spiritui Sancto repugnet et atrocia flagitia contra conscientiam 
suam (et quidem malo proposito) designer, nihilominus tamen fidem, gratiam Dei, iustitiam atque salutem 
retineri posse. 

32 ] Contra hanc pestilentissimam persuasionem singulari diligentia hae verissimae immotae divinae 
comminationes, poenae et admonitiones Christianis, per fidem iustificatis, saepe repetendae atque inculcandae 
sunt [1 Cor. 6, 9 sq.]: Nolite errore; neque fornicarii neque adulteri neque avari etc. regnum Dei possidebunt. 

Et alibi. Gal. 5.21; Eph. 5, 5: Qui talia agunt, regnum Dei non consequentur . Et ad Romanos 8. 13: Si 
secundum carnem vixeritis, moriemini. Et Coi. 3, 6: Propter tcdia venit ira Dei super filios incredulitatis. 

33 ] Quando autem et qua ratione ex hoc fundamento exhortationes ad bona opera (absque obscuratione 
doctrinae de fide et articuli de iustificatione) acui possint, Apologia luculentum eius rei exemplar depingit, ubi 
capite XX. super verba Petri, 2 Petr. 1,10 ( Satagite vocationem vestram firmam facere), haec verba habet: 
Petrus docet, quare sint bona opera facienda, scilicet ut sit firma vocatio, hoc est, ne vocatione sua excidant, si 
iterum peccen t. Facite ( inquit ) bona opera, ut perseveretis in vestra coelitus vobis iniuncta vocatione, ne 
rursum deficiatis et amittatis Spiritum ac dona, quae prius contigerunt, non propter sequentia opera, sed ex 
gratia, per Christum, et iam retinentur fide. At fides non manet in his, qui pravam vitam agunt et amittunt 
Spiritum Sanctum et abiiciunt poenitentiam . Hactenus Apologia. 

34 ] E contrario autem non est sentiendum, quod fides initio tantum iustitiam et salutem apprehendat, postea 
vero officium suum operibus resignet, ut ea deinceps fidem, apprehensam iustitiam et salutem conservare 
debeant. Ut enim nobis promissio de iustitia et salute nostra non modo consequenda, verum etiam retinenda, 
certa et firma esse possit, Paulus Rom. 5, 2 non tantum aditum ad gratiam, verum etiam, quod in gratia 
perseveramus et de futura gloria gloriamur (hoc est, initium, medium et finem), soli fidei ascribit. Et alibi, Rom. 
11, 20, ait: Propter incredulitatem suam defracti sunt, tu autem fide stas. Et ad Colossenses 1, 22 sq. inquit: 
Exhibebit vos sanctos et immaculatos et irreprehensibiles coram se ipso, si tamen permanetis in fide fundata et 
stabiles etc. Et Petrus ait, 1 Petr. 1,5.9 : In virtute Dei custodimini per fidem in salutem. Et: Reportabatis finem 
fidei vestrae, salutem animarum. 

35 ] Cum igitur ex sacrarum litterarum testimoniis manifestum sit, quod fides proprium et unicum illud 
medium sit, quo iustitia et salus non modo apprehenduntur, verum etiam a Deo conservantur, merito 
reiiciendum est Tridentinae Synodi decretum (et si quid alibi in eam sententiam fuit propositum), quod videlicet 
bona nostra opera salutem conservent, aut quod apprehensa fidei iustitia aut fides ipsa per nostra opera vel ex 
toto vel saltem ex parte retineantur ac conserventur. [Synodus Tridentina, sess. 6, can. 24: “Si quis dixerit, 
iustitiam acceptam non conservari atque etiam non augeri coram Deo per bona opera, sed opera ipsa fructus 
solummodo et signa esse iustificationis adeptae, non etiam ipsius augendae causam, anathema sit.”] 

36 ] Etsi enim ante motam hanc controversiam multi sincera doctores eiusmodi phrasibus in explicatione 
Sacrae Scripturae usa sunt, non autem eo animo, quod commemoratos papistarum errores confirmare vellent: 
tamen cum interea de eiusmodi phrasibus disceptationes, scandala et distractiones variae exortae sint, longe 
tutissimum est, iuxta Pauli admonitionem [2 Tim. 1, 13 \ formam sanorum verborum non minora diligentia 
quam ipsam sinceram doctrinam firmiter retinere, qua ratione multis non necessarias concertationibus ansa 
praeciditur, et multa in ecclesia Dei offendicula praecaventur. 

37 ] Praeterea, quod ad propositionem illam attinet: bona opera ad salutem esse perniciosa, sententiam 
nostram perspicue exponemus. Si quis bona opera articulo iustificationis immiscere, iustitiam suam aut 
fiduciam salutis suae in ea reponere, gratiam Dei iis promereri et per ea salutem consequi velit, respondemus 
non quidem nos, sed divus Paulus ipse, idque tertio repetit Phil. 3, 7 sqq., quod tali homini opera sua non tantum 



sint inutilia atque ad salutem impedimento, verum etiam perniciosa sint. Culpa tamen non est bonorum operum 
per se, sed vanae fiduciae, quae contra expressum Dei Verbum in opera collocatur. 

38] Inde tamen haudquaquam consequitur, quod simpliciter et nude asserere liceat, bona opera credentibus 
ad salutem esse perniciosa. Bona enim opera in credentibus (cum propter veras causas fiunt et ad veros fines, 
sicuti ea Deus a renatis exigit, referuntur) indicia sunt aeternae salutis, Phil. 1,11. Siquidem haec est voluntas et 
hoc expressum Dei mandatum, ut credentes bona opera faciant, quae Spiritus Sanctus in credentibus operatur, 
eaque Deus Pater propter Christum accepta et grata habet et praeclara illis praemia, huius et futurae vitae, 
promittit. 

39] Eam ob causam etiam paulo ante commemorata propositio in ecclesiis nostris reprehenditur et reiicitur, 
propterea quod ita nude usurpata falsa est et offendiculi plena, qua disciplina et morum honestas labefactantur, 
dissolutae vero et Epicureae ferae vitae ianua aperitur et confirmatur. Ab ea enim re, quae alicui ad animae suae 
salutem perniciosa creditur, abstinendum et cavendum esse omnes iudicant. 

40 ] Cum vero Christiani a bonis operibus non deterrendi, sed potius quam diligentissime ad ea adhortandi 
sint, profecto nuda ista propositio in ecclesia Christi tolerari non potest nec defendenda est. 


V. DE LEGE ET EVANGELIO. 

ii 

1 ] Cum discrimen legis et evangelii magnam et clarissimam lucem sacris litteris afferat, cuius adminiculo 
Verbum Dei recte secari et prophetica atque apostolica scripta dextre explicari atque intelligi possunt, accurata 
diligentia illud est in ecclesia conservandum atque retinendum, ne haec duo doctrinarum genera inter se 
commisceantur aut evangelion in legem transformetur. Ea enim ratione meritum Christi obscuraretur, et 
conscientiis perturbatis dulcissima consolatio (quam in evangelio Christi, sincere praedicato, habent, qua etiam 
sese in gravissimis tentationibus adversus legis terrores sustentant) prorsus eriperetur. 

2] Orta est autem etiam de hoc ipso negotio quaedam inter aliquos Augustanae Confessionis theologos 
controversia. Una enim pars asseruit, evangelion proprie non esse tantum doctrinam de gratia Dei, verum etiam 
esse simul concionem poenitentiae, quae summum peccatum, videlicet incredulitatem, redarguit. Altera vero 
pars contrariam sententiam propugnavit, quod nimirum evangelion proprie non sit concio poenitentiae, arguens 
peccatum (hoc enim legis Dei proprium esse officium, arguere omnia peccata, atque ita etiam incredulitatem), 
sed evangelion proprie esse praedicationem de gratia et clementia Dei propter Christum, per quem conversis ad 
Christum incredulitas (in qua antea haeserant, quam etiam lex Dei redarguerat) condonetur atque remittatur. 

3] Cum autem de hoc dissidio diligenter cogitamus, deprehenditur, inde adeo illud exortum esse, quod 
vocabulum evangelii non semper in una eademque significatione accipiatur, sed duobus modis tum in sacris 
litteris tum in veterum ac neotericorum scriptis usurpetur et accipiatur. 4 ] Uno enim modo totam Christi 
doctrinam significat, quam ministerio suo in his terris proposuit et in novo testamento proponendam praecepit, 
et hac ratione Christus legis explicationem et annuntiationem clementiae et gratiae Dei Patris sui coelestis est 
complexus, sicut Marci primo, v. 1, scriptum est: Initium evangelii Iesu Christi, Filii Dei etc. Et paulo post 
capita totius doctrinae coelestis praecipua recitantur, videlicet poenitentia et remissio peccatorum. Ad eundem 
modum, cum Christus post resurrectionem suam apostolis praeciperet Mare. 16, 15, ut praedicarent evangelion 
in universo terrarum orbe, totius doctrinae suae summam brevissimis comprehendit, inquiens Lue. 24, 46 sq.: 
Sic scriptum est, et sic oportebat Christum pati, et resurgere a mortuis tertia die et praedicari in nomine eius 
poenitentiam et remissionem peccatorum in omnes gentes. Et sic etiam Paulus Act. 20, 21 totam suam 
doctrinam vocat evangelion, summam autem suae doctrinae distribuit in haec duo praecipua capita: in 
poenitentiam erga Deum et 5] fidem in Christum. Et in hoc sensu generalis illa definitio evangelii (cum late 
accipitur et extra discrimen legis et evangelii usurpatur) vera est, cum dicitur: Evangelion est concio de 
poenitentia et [de] remissione peccatorum. Etenim Iohannes Baptista, Christus et apostoli praedicationem suam 
a poenitentia sunt exorsi et ita non tantum promissionem illam dulcissimam de immensa Dei gratia atque 
peccatorum remissione proposuerunt, verum etiam legem Dei explicuerunt atque 6] urserunt. Deinde 
vocabulum evangelii in alia, et quidem propriissima sua significatione usurpatur et tum non concionem de 

poenitentia, sed tantum praedicationem de clementia Dei complectitur, ut statim Mare. 1,15 sequitur, cum 
Christus inquit: Poenitentiam agite et credite evangelio. 

7] Sed et poenitentiae vocabulum in sacris litteris non semper unam eandemque significationem habet. 
Quibusdam enim Sacrae Scripturae locis pro tota hominis conversione ad Deum sumitur. Verbi gratia, cum 
Christus inquit Lue. 13, 5: Nisi poenitentiam egeritis, omnes similiter peribitis . Et alibi, Luc. 15, 7: Gaudium 
erit super uno peccatore poenitentiam agente etc. 8] At in Marco, 1,15 (quod testimonium paulo ante 
attulimus), et alibi, Act. 20, 21; Luc. 24, 46. 47, ubi distincte ponuntur poenitentia et fides in Christum aut 
poenitentia et remissio peccatorum, poenitentiam agere nihil aliud significat, quam peccata vere agnoscere, 
serio dolere et peccatis 9] in posterum abstinere. Ea vero peccatorum agnitio ex lege est et ad salutarem 
conversionem ad Deum non sufficit, si non fides in Christum accedat, cuius meritum dulcissima et consolationis 
plena evangelii doctrina omnibus resipiscentibus peccatoribus offert, qui per concionem legis perterriti et 
prostrati erant. Evangebon enim remissionem peccatorum non securis mentibus, sed perturbaris et vere 
poenitentibus annuntiat, Luc. 4, 18. Et ne contritio et terrores legis in desperationem vertantur, opus est 
praedicatione evangelii, ut sit poenitentia ad salutem, 2 Cor. 7, 10. 

10] Cum enim nuda illa legis praedicatio (sine mentione Christi) aut inflatos hypocritas efficiat, qui sibi 
imaginantur, quod legem externis operibus suis implere valeant, aut homines ad desperationem adigat, Christus 
legem in manus suas sumit, eamque spiritualiter explicat, Matth. 5, 21 sqq.; Rom. 7, 14; 1, 18, et sic iram suam 
de coelo revelat super omnem impietatem hominum et ostendit, quanta sit ira divina. Ea ratione ad legem illi 
ablegantur, ut ex ea demum recte peccata sua agnoscere discant; quam agnitionem peccatorum Moses nunquam 
ab illis extorquere potuisset. Quia (ut apostolus 2 Cor. 3, 14 sq. testatur), etsi Moses praelegitur, manet tamen 
nihilominus velamen super faciem eius, non retectum, ut non agnoscere possint homines, legem esse spiritualem 
et exigere a nobis res longe maximas, quas cum praestare et implere nequeant, legem nos horribili et extrema 
maledictione atque damnatione obruere. Quando autem ad Christum convertuntur, tum velamen illud tollitur, ut 
idem apostolus docet 2 Cor. 3,16. 

11 ] Haec cum ita se habeant, manifestum est, Spiritus Sancti officium esse non tantum consolari, verum 
etiam (ministerio legis) arguere mundum de peccato [Ioh. 16, 8] et ita (etiam in novo testamento) facere opus 
alienum, ut propheta [Ies. 28, 21] loquitur, quod est arguere, ut postea faciat opus proprium, quod est consolari 
et gratiam Dei praedicare. Hanc enim ob causam nobis Christus precibus suis et sanctissimo merito eundem 
nobis a Patre impetravit et misit, unde et Paracletus seu Consolator dicitur, quemadmodum Dr. Lutherus in 
explicatione evangelii Dominicae 5. post Trinitatis sequentibus verbis hanc rem perspicue exposuit: 

12 ] Concio legis est, quidquid de peccatis nostris et de ira Dei docet, quomodocunque aut quandocunque id 
fiat. Evangelion vero talis est concio, quae nihil nisi gratiam et clementiam Dei atque remissionem peccatorum 
in Christo monstrat et exhibet. Interim tamen verum est et recte fit, quod apostoli et evangelii ministri ( quod et 
ipse Christus fecit) concionem legis confirmant eamque inchoant apud eos, qui peccata sua nondum agnoscunt 
et sensu irae Dei nondum sunt perturbati, ut ipse inquit Ioh. 16, 8: Spiritus Sanctus arguer mundum de peccato, 
quia in me non credunt. Imo, quae magis severa et horrenda significatio atque concio irae divinae adversus 
peccata est quam illa ipsa passio et mors Iesu Christi, Filii Dei? Verumtamen quoad haec omnia iram Dei 
ostendunt et hominem terrent, nondum sunt proprie evangelii aut Christi concio, sed potius Moses et lex contra 
impoenitentes. Evangelion enim et Christus nobis non eam ob causam donantur, ut nos perterrefaciant atque 
condemnent, sed ut ii, qui perturbati et pusillanimes sunt, consolationem capiant atque erigantur. 13 ] Et alibi 
inquit Dr. Lutherus: Christus ait: Spiritus Sanctus arguet mundum de peccato. Hoc autem fieri non potest nisi 
per explicationem legis. (Tom. 2, Ienens., fol. 455.) 

14 ] In hanc sententiam etiam Smalcaldici Articuli loquuntur [Par. 3, Art. 3]: Novum testamentum retinet 
atque urget ministerium legis, quae et peccata arguit et iram Dei revelat; sed ad illud legis officium adiungit 
mox promissionem gratiae divinae per evangelii praedicationem. 

15 ] Et Apologia inquit [Art. 12]: Ad salutarem et veram poenitentiam non sufficit legis praedicatio, sed 
accedere oportet evangelion. Hoc modo duo haec doctrinarum genera coniuncta sunt, et ambo urgenda sunt, 
certo tamen ordine et convenienti discrimine observato. Et iuste damnantur Antinomi, adversarii legis, qui 
praedicationem legis ex ecclesia explodunt et affirmant, non ex lege, sed ex solo evangelio peccata arguenda et 
contritionem docendam esse. 



16 ] Ut autem omnes intelligant, quod in hac controversia nihil dissimulate, sed pio lectori totum negotium, 
quanta fieri potest simplicitate et perspicuitate, ante oculos proponamus [proponere cupiamus], sententiam 
nostram exponemus: 

17 ] Credimus, docemus et confitemur unanimi consensu, quod lex proprie sit doctrina divina, in qua 
iustissima et immutabilis Dei voluntas revelatur, qualem oporteat esse hominem, in sua natura, cogitationibus, 
verbis, factis, ut Deo probari et acceptus esse possit. Simul autem transgressoribus Dei iram et temporalia atque 
aeterna supplicia lex denuntiat. Nam (ut D. Lutherus contra Antinomos scribit) quidquid peccatum arguit, id 
legis habet rationem et ad legem pertinet, cuius proprium officium est, peccata arguere et ad agnitionem 
peccatorum adducere, Rom. 3, 20; 7, 7. Et quia incredulitas radix et fons est omnium peccatorum, quae 
arguenda et reprehendenda sunt, lex Dei etiam incredulitatem arguit. 

18 ] Est autem etiam hoc verum, legis doctrinam per evangelion illustrari et declatari. Nihilominus vero 
proprium legis officium est manetque, peccata arguere et de bonis operibus docere. 

19 ] Hac ratione lex incredulitatem arguit, quando videlicet Verbo Dei fides non adhibetur. Cum autem 
evangelion (quod solum et proprie docet ac iubet in Christum credere) sit Verbum Dei, Spiritus Sanctus per 
ministerium legis etiam incredulitatem arguit, quod peccatores non in Christum credant; quod evangebum 
tamen solum proprie docet de salvifica fide in Christum. 

20 ] Evangelion autem proprie doctrina est, quae docet (quandoquidem homo legi Dei non satisfecit, sed eam 
transgressus est, et legi Dei tota ipsius natura, cogitationes, sennones, facta, repugnant, unde et irae Dei, morti 
omnibusque temporalibus aerumnis et aeterno gehennae incendio obnoxius est), quid miserrimus ille peccator 
credere debeat, ut remissionem peccatorum apud Deum obtineat, videlicet Filium Dei, Dominum nostrum 
Iesum Christum, in sese suscepisse maledictionem legis ferendam, omnia nostra peccata plenissima 
satisfactione expiasse, ita quidem, ut per ipsum solum cum Deo reconciliemur, remissionem peccatorum per 
fidem consequamur, a morte omnibusque aliis peccati suppliciis liberemur et in aeternum salvemur. 

21 ] Quidquid enim pavidas mentes consolatur, quidquid favorem et gratiam Dei transgressoribus legis 
offert, hoc proprie est et recte dicitur evangelion, hoc est, laetissimum nuntium, quod Dominus Deus peccata 
nostra nolit punire, sed propter Christum condonate. 

22 ] Quare peccatores poenitentes credere debent, hoc est, totam suam fiduciam in solum Christum 
collocent, quod videlicet propter peccata nostra traditus sit et propter iustitiam nostram resurrexerit, Rom. 4, 
25; qui peccatum quidem non noverat et tamen pro nobis peccatum factus est, ut nos efficeremur iustitia Dei in 
ipso, 2 Cor. 5, 21; qui nobis factus est iustitia, 1 Cor. 1, 30, et cuius obedientia nobis coram severo Dei iudicio 
ad iustitiam imputatur, ut ita lex, ut supra ostensum est, ministerium sit, quod per litteram occidit et 
damnationem denuntiat, 2 Cor. 3, 7, evangelion autem sit potentia Dei ad salutem omni credenti, Rom. 1, 16 [1 
Cor. 1, 18. 21 ], praedicans iustitiam et dans Spiritum [2 Cor. 3, 8. 9; Gal. 3, 2]; quemadmodum D. Lutherus hoc 
discrimen propemodum in omnibus suis scriptis diligenter inculcavit atque accurate monuit, longe aliam Dei 
agnitionem ex evangelio quam ex lege hauriri, quia etiam Gentes ex lege naturae aliquam Dei cognitionem 
habuere, nec tamen eum recte vel agnoverunt vel coluerunt, Rom. 1, 20 sq. 

23 ] Haec autem duo doctrinarum genera iam inde a condito mundo in ecclesia Dei, convenienti tamen 
discrimine, proposita luere. Patriarcharum enim posteri (quemadmodum etiam ipsi patriarchae) non modo 
assidue in memoriam revocarunt, quod homo initio a Deo iustus et sanctus creatus, fraude autem serpentis 
mandatum Dei transgressus, peccator sit factus eaque re non modo se, verum etiam totam suam posteritatem 
perdiderit atque in mortem et aeternam damnationem praecipitaverit; sed rursus se erexerunt et consolati sunt 
dulcissima illa concione de Semine Mulieris, contrituro caput serpentis, Gen. 3, 15; item de Abrahami Semine, 
in quo benedicendae erant omnes gentes, Gen. 22, 18; et de Filio Davidis, qui regnum Israelis restaurare 
debebat et lumen gentium futurus erat, Ps. 110, 1; Ies. 49, 6; Lue. 1, 79 [2, 32]; qui vulneratus est propter 
iniquitates nostras et attritus est propter scelera nostra, cuius livore sanari sumus, Ies. 53, 5. 

24 ] Haec duo doctrinae Christianae capita credimus atque profitemur usque ad novissimum diem sedulo, 
convenienti tamen discrimine, in ecclesia Dei proponenda atque urgenda esse. Concione enim legis eiusque 
gravissimis comminationibus in ministerio novi testamenti mentes impoenitentium hominum perterrefaciendae 
atque ad veram peccatorum suorum agnitionem et ad agendam poenitentiam sunt adducendae. Id tamen non eo 
modo, ut propter peccata desperent, sed ut ad Christum confugiant. Lex enim paedagogus est in Christum, ut 
per fidem iustificemur, Gal. 3, 24, et cum Christus sit fimis legis, Rom. 10, 4, non a Christo, sed ad Christum 25 ] 
nos ducat. Quare post agnita peccata ex lege mentes perturbatae erigendae sunt, ut ex evangelii de Christo 



praedicatione solidam consolationem capiant atque confirmato animo sint, scientes, quod Dominus (si quidem 
evangelio crediderint) omnia peccata per Christum ipsis condonet, eos propter Mediatorem filios adopter et ex 
mera gratia, sine ullo ipsorum merito, iustificet et salvare velit. Non tamen divina illa gratia abutantur aut eius 
26] fiducia scientes volentes peccent. Et hoc discrimen legis et evangelii Paulus in Epistola ad Corinthios 
posteriore luculenter admodum declaravit, 2 Cor. 3, 7 sqq. 

27] Quare ne doctrina legis et evangelii denuo commisceantur et uni, quod alterius est, tribuatur, summo 
studio vera et propria differentia legis et evangelii retinenda atque urgenda est, eaque omnia, quae novae 
confusioni inter legem et evangelium occasionem praebere possent, studiose cavenda atque vitanda sunt. Talis 
enim confusio facile meratum et beneficia Christi obscurare et evangelion in legem transformare posset, quod 
sub papatu accidisse videmus. Et hac ratione piis mentibus vera consolatio, quam ex evangelio contra terrores 
legis hauriri debent, eriperetur, et pontificiis erroribus fenestra in ecclesiam Dei irrependi et invadendi 
aperiretur. Quapropter magno cum periculo coniunctum est, neque approbari potest, quod asseritur, evangelium 
(proprie sic dictum et quum a lege discernitur) esse concionem poenitentiae arguentem peccata. Abas vero, 
quando generaliter de tota doctrina Christiana accipitur, etiam Apologia aliquoties docet, quod evangelium sit 
concio de poenitentia et remissione peccatorum. Interim tamen Apologia etiam ostendit, evangelion proprie dici 
promissionem de remissione peccatorum et iustificatione nostra per Christum; legem vero esse doctrinam, quae 
et peccata arguat et damnationem denuntiet. 


VI. DE TERTIO USU LEGIS DIVINAE. 

1] Cum constet, triplicem esse legis divinae usum (I. Lege enim disciplina externa et honestas contra feros 
et indomitos homines utcunque conservatur; II. lege peccatores ad agnitionem peccati adducuntur; III. denique 
qui per Spiritum Dei renati et ad Dominum conversi sunt, et quibus iam velamen Mosis sublatum est, lege 
docentur, ut in vera pietate vivant et ambulent), orta est de tertio illo usu legis controversia inter paucos 
quosdam 2] theologos. Horum alii docuerunt atque senserunt, non opus esse, ut renati novam obedientiam seu 
bona opera (in quibus ambulare oporteat) ex lege discant, aut ut doctrina de bonis operibus ex lege depromatur 
vel urgeatur, quandoquidem per Filium Dei libertati restituti et iam facti sint templa Spiritus Sancti, et propterea 
liberi, perinde ac sol absque alieno impulsu sponte cursum suum naturalem conficit: ita enim et renatos sua 
sponte, instinctu et impulsu Spiritus Sancti ea agere, quae Deus ab ipsis requirat. 3] Alii vero docuere: etiamsi 
vere credentes Spiritu Dei revera agantur, et hac ratione secundum interiorem hominem libero et spontaneo 
spiritu voluntatem Dei faciant, tamen Spiritum Sanctum scripta lege ad doctrinam ipsorum uti solere, qua etiam 
recte credentes informentur et discant, Deo non esse serviendum iuxta ipsorum cogitationes aut opiniones, sed 
iuxta scriptam legem et verbum eius revelatum. Illud enim certissimam esse regulam et normam, ad quam vita 
secundum immutabilem voluntatem Dei sit pie instituenda. 

4] Ad declarandam igitur et componendam hanc dissensionem credimus, docemus et confitemur unanimiter, 
quod, etsi credentes et ad Deum vere conversi atque iustificati liberari sunt a maledictione legis, ita quidem, ut 
ea ratione iam liberi dicantur, tamen in lege divina quotidie exercere se debeant, ut scriptum Ps. 1,2; 119, 1: 
Beatus, qui lege Domini delectatur et in lege eius meditatur die ac nocte. Est enim lex Dei instar speculi 
limpidissimi, in quo voluntas Dei et quae ipsi placent, perspicue oculis nostris proponuntur; igitur ea 
credentibus semper inculcanda et apud eos diligenter et assidue est urgenda. 

5] Etsi enim gusto lex non est posita, ut apostolus testatur [1 Tim. 1, 9], sed iniustis, hoc tamen non ita nude 
accipiendum est, quasi iustis sine lege vivere liceat. Lex enim divina cordibus ipsorum inscripta est. Et quidem 
primo homini statim post ipsius creationem etiam lex data fuit, secundum quam vivere debebat. Haec igitur est 
verborum Pauli vera et genuina sententia, quod lex eos, qui per Christum cum Deo reconciliati sunt, 
maledictione sua obruere nequeat, et quod renatis coactione sua molesta esse non possit, quandoquidem illi 
secundum interiorem hominem lege Dei delectentur. 

6] Et sane, si credentes et electi filii Dei per inhabitantem Spiritum in hac vita perrecte renovarentur, ita 
quidem, ut in tota ipsorum natura et in omnibus viribus peccatum non amplius haereret, non indigerent illi lege 
neque ullo exactore, qui eos ad bene operandum urgeret, quia sponte et liberrimo spiritu, sine omni doctrina, 
admonitione, cohortatione aut impulsu legis, ea ipsa facerent, quae iuxta voluntatem Dei agere debent. Sicut 
etiam sot, luna et reliqua astra naturalem suum cursum sine admonitione, cohortatione, impulsu et coactione per 
se sine impedimento absolvunt ad eum modum, quem Dominus semel in prima creatione instituit; imo sicut 
sancti angeli promptam et per omnia spontaneam obedientiam praestant. 



7] At vero credentes in hac vita non perfecte, completive vel consummative (ut veteres locuti sunt) 
renovantur. Et quamvis ipsorum peccata Christi obedientia absolutissima confecta sint, ut credentibus non ad 
damnationem imputentur, et per Spiritum Sanctum veteris Adami mortificatio et renovatio in spiritu mentis 
eorum inchoata sit, tamen vetus Adam in ipsa natura omnibusque illius interioribus et exterioribus viribus adhuc 
semper inhaeret. 8 ] De hac re apostolus ait Rom. 7, 18 sqq.: Scio, quod in me, hoc est, in carne mea, non habitet 
bonum. Et rursus: Non quod volo bonum, hoc facio, sed quod nolo malum, hoc ago. Et [Rom. 7, 23]: Video 
aliam legem in membris meis, repugnantem legi mentis meae et captivantem me in lege peccati. Item Gal. 5,17: 
Caro concupiscit adversus spiritum, spiritus autem adversus carnem. Haec autem sibi invicem adversantur, ut 
non, quaecunque vultis, illa faciatis. 

9 ] Eam ob causam credentes, electi et renati filii Dei (propter illas concupiscentias carnis) non modo assidua 
legis admonitione, doctrina et comminationibus indigent, verum etiam saepe castigationibus, ut veternus illis 
excutiatur et Spiritui Sancto obtemperent, sicut scriptum est Ps. 1 19, 71: Bonum est mihi, Domine, quod 
humiliasti me, ut discerem iustificationes tuas. Et 1 Cor. 9, 27: Castigo corpus meum et in servitutem redigo, ne 
forte, cum aliis praedicaverim, ipse reprobus efficiat. Et Hebr. 12, 8: Quodsi extra disciplinam estis, eidus 
participes facti sunt omnes, ergo spurii et non filii estis. Ea de re D. Lutherus in explicatione evangelii 
Dominicae 19. post Trinitatis luculenter admodum docuit. 

10] Distincte autem etiam explicandum est, quid evangelium ad novam obedientiam credentium faciat et 
praestet, et quodnam (quoad bona opera credentium) sit legis officium. 

11] Lex enim inculcat quidem, esse voluntatem et mandatum Dei, ut in nova vita ambulemus, at vires et 
facultatem non donat, quibus novam obedientiam inchoare et praestare possimus. Spiritus autem Sanctus, qui 
non per legis, sed per evangelii praedicationem datur et accipitur, Gal. 3, 14, cor hominis 12 ] renovat. Deinde 
idem Spiritus ministerio legis utitur, ut per eam renatos doceat, atque in Decalogo ipsis monstret, quae sit 
voluntas Dei bona et ipsi placens, Rom. 12, 2, ut noverint, quibus bonis operibus opera danda sit, quae Deus 
praeparavit, ut in illis ambulemus, Eph. 2, 10. Et exhortatur Spiritus Sanctus ad bona opera; ac si quando 
propter carnem remissiores sunt et negligentiores aut etiam rebelles, per legem eos arguit. Et hoc modo idem 
Spiritus duo officia diversa in iisdem hominibus facit, mortificat et vivificat, deducit ad inferos et reducit. Eius 
enim officium non tantum est consolari, verum etiam arguere, ut scriptum est [Ioh. 16, 8]: Cum venerit 
Paracletus, arguer mundum (sub quo et vetus Adam comprehenditur) de peccato et de iustitia et de indicio. 13 ] 
Peccatum autem est, quidquid legi divinae adversatur. 14 ] Et Paulus ait 2 Tim. 3, 16: Omnis Scriptura, divinitus 
inspirata, utilis est ad docendum, ad arguendum etc. Arguere autem peccata est proprium officium legis. Quare 
quoties credentes delinquunt, corripiuntur et arguuntur a Spiritu Sancto per legem et ab eodem Spiritu rursus 
eriguntur et consolationem accipiunt per evangelii praedicationem. 

15 ] Ut autem omnis ambiguitas et erroris occasio, quoad eius fieri potest, caveatur, et discrimen inter opera 
legis et opera Spiritus proprie et dextre tradatur atque conservetur, singulari diligentia observandum est, quando 
de bonis operibus agitur, quae legi Dei sunt conformia (alias enim bona opera nequaquam censerentur), quod 
hoc loco vocabulum legis unam tantum rem significet: immutabilem videlicet voluntatem Dei, secundum quam 
homines omnes vitae suae rationes instituere debeant. 

16 ] Est autem discrimen in operibus propter differentiam hominum, qui secundum legem illam et 
voluntatem Dei vivere student. Homo enim nondum renatus, qui utcumque secundum legem Dei vivit et opera 
legis ideo facit, quia ad eum modum sunt mandata, eamque obedientiam formidine poenae aut spe praemii 
alicuius praestat: is adhuc sub lege est tamquam servus, et opera eius proprie a divo Paulo legis opera vocantur, 
quia talia opera a lege extorta sunt: et hi sunt Cainici sanctuli (hoc est, hypocritae). 

17 ] Cum autem homo per Spiritum Sanctum renatus atque a lege, hoc est, a coactione legis, liberatus est, 
iamque Spiritu Dei agitur, tum secundum immutabilem Dei voluntatem in lege revelatam vivit et omnia, 
quatenus renatus est, libero et prompto spiritu agit, 1 Tim. 1, 9; Rom. 6; 8, 14. Et talia opera proprie non sunt 
appellanda opera legis, sed opera et fructus Spiritus, aut ut divus Paulus ea vocat, dicuntur lex mentis et lex 
Christi. Hi enim homines non amplius sub lege sunt, sed sub gratia, ut idem apostolus testatur [Rom. 7, 23; 8, 2; 
1 Cor. 9,21]. 

18 ] Cum autem credentes in hac vita non plene renoventur, sed vetus Adam ipsis usque ad extremum 
spiritum adhaereat, manet etiam in illis lucta inter spiritum et carnem. Quare delectantur quidem lege Dei 
secundum interiorem hominem, interim tamen lex illa, quae est in membris eorum, legi mentis repugnat. Unde 



fit, ut nunquam quidem sine lege et tamen non sub lege, sed in lege sint, secundum legem Domini vivant et 
ambulent et tamen bona opera non ex coactione legis faciant. 

19 ] Quod vero ad veterem Adamum attinet, qui in ipsis adhuc haeret, ille non modo lege, verum etiam 
poenis urgendus et coercendus est et tamen omnia invitus et coactus facit, non minus quam impii, qui 
comminationibus legis urgentur et in officio et obedientia inviti utcumque retinentur, 1 Cor. 9, 27; Rom. 7, 18. 
19. 

20 ] Quin etiam legis doctrina hoc nomine credentibus necessaria est, ne propria quadam sanctimonia 
religiosum vitae genus de suo ingenio excogitent et sub praetextu Spiritus Dei electicios cultus sine verbo et 
mandato Dei instituant. De qua re sic scriptum est Deut. 12, 8. 28.32: Non facietis singuli, quod sibi rectum 
videtur etc. Quod praecipio tibi, hoc tantum facito Domino, neque addas quidquam, nec minuas. 

21] Sed et aliam ob causam doctrina legis in exercitio bonorum operum credentibus necessaria est. Facile 
enim homo imaginari et persuadere sibi potest, vitam et opera sua omnino pura et perfecta esse. At lex Dei 
credentibus bona opera ad eum modum praescribit, ut simul tamquam in speculo nobis commonstret, ea omnia 
in nobis in hac vita adhuc imperfecta et impura esse, ita quidem ut cum apostolo fatendum nobis sit 1 Cor. 4, 4: 
Etsi mihi nihil conscius sum, tamen in eo non sum iustificatus . Quare cum divus Paulus renatos hortatur, ut bona 
opera faciant, expresse Decalogum eis proponit, Rom. 13, 9, et opera sua imperfecta et impura esse ipse ex lege 
agnoscit, Rom. 7, 7 sqq. Et David inquit Ps. 1 19, 32: Viam mandatorum tuorum cucurri. Interim tamen orat Ps. 
143, 2: Non intres in iudicium cum servo tuo, quia non iustificabitur in conspectu tuo omnis vivens. 

22 ] Quomodo autem et qua de causa bona opera credentium (licet in hac vita propter peccatum in carne 
haerens imperfecta et impura) grata Deo acceptaque sint, hoc non docet lex, quae integram, perfectam et puram 
omnibusque numeris absolutissimam obedientiam requirit, si modo ea Deo probari debeat. Evangelion vero 
docet, spiritualia sacrificia nostra Deo accepta esse per fidem propter Christum, 1 Petr. 2, 5; Hebr. 11,4 sqq. Et 

23 ] hac ratione pii non sunt sub lege, sed sub gratia, propterea quod ipsa persona piorum a maledictione et 
damnatione legis per fidem in Christum sit liberata, et quod bona opera ipsorum, etsi imperfecta et impura, Deo 
propter Christum sint accepta et grata, et quod non ex coactione legis, sed ex renovatione Spiritus Sancti ex 
animo prompte et sponte ea faciant, quae Deo placent, quatenus secundum interiorem hominem sunt renati. 
Interim tamen assidue cum veteri suo Adamo luctantur. 

24] Vetus enim ille Adam (quasi asinus indomitus et contumax) est adhuc etiam pars aliqua ipsorum, quae 
non modo legis doctrina, exhortationibus, impulsu et comminationibus, verum etiam (quasi Iuste) plagis et 
poenis coercenda et in obedientiam Christi cogenda est, donec carnem peccati prorsus exuamus et homo 
perfecte in beata illa resurrectione renovetur. Tum vero nec doctrina nec comminationibus et reprehensionibus 
legis, denique ne evangelii quidem praedicatione indigebit; haec enim ad hanc mortalem duntaxat et 
imperfectam vitam spectant. 25] Sed quemadmodum Dominum facie ad faciem intuebuntur, ita virtute 
inhabitantis Spiritus Dei sponte sine ulla coactione, absque omni impedimento, puri prorsus et perfecti maximo 
cum gaudio voluntatem Patris coelestis facient et in Deo in omnem aeternitatem laetabuntur. 

26] Quare reficimus et damnamus ut errorem perniciosum, qui Christianam disciplinam solvit et verae 
pietati adversatur, cum docetur, quod lex (eo modo, qui supra explicatus est) non apud pios et credentes, sed 
tantum apud infideles, impios et impoenitentes urgenda sit. 


VII. DE COENA DOMINI. 

1 ] Quamvis fortasse quibusdam videri possit, declarationem articuli de Sacra Coena huic scripto inserendam 
non fuisse, in quo eos duntaxat articulos, qui inter theologos Augustanae Confessionis in controversiam 
venerunt, declarandos suscipimus, et vero manifestum sit, Sacramentarios iam olim (cum Confessio Augustana 
anno Domini MDXXX primum conscriberetur et Imperatori exhiberetur) penitus ab ea alienos fuisse atque 
talem eo tempore secessionem fecisse, ut peculiarem ea de re confessionem offerrent; quia tamen (quod sane 
dolendum est) theologi quidam et alii praeterea nonnulli, qui Confessionis Augustanae religionem iactitant, 
proximis hisce annis in hoc articulo non clam tantum et occulte, sed partim etiam aperte ad Sacramentarios 
defecerunt et contra conscientiae suae testimonium Augustanam Confessionem (quasi ea cum 
Sacramentariorum doctrina in hoc articulo per omnia faceret) violenter in alienam sententiam pertrahere 
eamque hoc modo depravare nituntur: facere non potuimus, quin etiam in hoc scripto veritati coelesti pia et 
sincera nostra confessione testimonium perhiberemus et veram ac genuinam tam verborum Christi quam 
Augustanae Confessionis sententiam de hoc negotio repeteremus. Agnoscimus enim, nostri officii esse, ut 



(quantum quidem in nobis est) piam et sinceram doctrinam hanc per gratiam Dei etiam ad posteritatem 
transmittamus et auditores nostros aliosque pios homines fideliter admoneamus, ut a pestilenti errore illo (qui et 
Verbo Dei et Augustanae Confessioni repugnat ac dudum aliquoties damnatus est) quam diligentissime sibi 
caveant. 

STATUS CONTROVERSIAE, 

quae est inter nos et Sacramentarios in negotio Coenae Dominicae. 

2] Etsi Sacramentarii quidam in eo elaborant, ut quam proxime verbis ad Augustanam Confessionem 
accedant et nostrarum ecclesiarum formas loquendi usurpent, ac fatentur, quod in Coena Domini corpus Christi 
vere a fidelibus accipiatur: attamen, quando serio urgentur, ut sententiam suam ingenue, aperte et perspicue 
profiteantur, tum uno ore omnes animum suum declarant, quod credant, verum et substantiale Christi corpus 
eiusque sanguinem a benedicto pane et vino in Coena Sacra tanto locorum intervallo abesse, quanto summum 
coelum ab infima terra distet. Haec enim sunt ipsorum verba: Abesse Christi corpus et sanguinem a signis tanto 
intervallo dicimus, quanto abest terra ab altissimis 3] coelis. Quare cum de praesentia corporis et sanguinis 
Christi in Coena loquuntur, non volunt ea in terris adesse nisi respectu fidei nostrae, hoc est, fidem nostram 
dicunt per visibilia symbola, perinde ut per verbum praedicatum, commonefieri et excitari, ut sese attollat atque 
omnes coelos transcendat et hoc modo praesens in coelo corpus Christi eiusque sanguinem (imo ipsum 
Christum cum omnibus beneficiis suis) vere et substantialiter, sed tamen spiritualiter tantum sumat eoque 
fruatur. Sentiunt enim, ut panis et vinum hic sunt in terris et non in coelo, ita corpus Christi iam in coelis esse et 
non in terra, quare in Coena Domini nihil aliud ore sumi quam panem et vinum. 

4] Ac initio quidem, cum haec controversia orta fuisset, fingebant, Coenam Domini esse tantum externum 
signum professionis, quo Christiani ab aliis hominibus discernerentur, et in eo sacramento nihil nisi panem et 
vinum (absentis videlicet corporis Christi nuda symbola) exhiberi. At cum intelligerent, hoc figmentum nihil 
prorsus coloris habere neque consistere posse, coeperunt fateri, Dominum nostrum Iesum Christum in Sacra 
Coena sua vere praesentem esse per communicationem idiomatum, hoc est, tantummodo secundum divinam 
suam naturam, sed non suo corpore et sanguine. 

5] Postea etiamsi verbis Christi graviter urgebantur, ut praesentiam corporis Christi in Sacra Coena fateri 
cogerentur, id tamen aliter non intellexerunt et declararunt, quam quod spiritualem tantum praesentiam 
crederent, hoc est, quod Christus tantum virtutis, operationis et beneficiorum suorum per fidem nos participes 
faceret, quia (inquiunt) Spiritus Christi (qui ubique praesens est) corpora nostra (in quibus Spiritus ille hic in 
terris habitat) cum corpore Christi, quod in coelis est, coniungit. 

6] Quare splendidis et magnificis verbis illis multis magnis et praeclaris viris imposuerunt, quando nimirum 
affirmarunt atque iactitarunt, se plane nihil aliud sentire, quam quod Dominus Iesus Christus vere, 
substantialiter, vivus in sacra sua Coena praesens sit. Hoc autem intelligunt ipsi tantum de divina Christi natura, 
non autem de ipsius carne et sanguine. De his enim sentiunt, ea tantum in coelis et praeterea nullibi esse, 
ideoque Christum nobis cum pane et vino verum corpus et verum sanguinem manducandum et bibendum dare, 
spiritualiter per fidem, sed non corporaliter ore sumendum. 

7] Verba enim institutionis Coenae Dominicae: Edite, hoc est corpus meum, non proprie, ut sonant, 
secundum litteram, sed quasi figuratum sermonem, figurate accipiunt, ita ut edere corpus Christi nihil aliud 
ipsis significet, quam credere in Christum, et vocabulum corporis illis nil nisi symbolum, hoc est, signum seu 
figuram corporis Christi, denotet, quod tamen non in terris et in Sacra Coena praesens, sed tantum in coelis sit. 
Verbum est sacramentaliter seu modo significativo interpretantur, ne quis rem cum signis ita putet copulari, ut 
Christi quoque caro nunc in terris adsit, modo quodam invisibili et incomprehensibili. 8] Hoc nimirum volunt, 
corpus Christi cum pane sacramentaliter seu significative unitum esse, ita, ut credentes ac pii homines tam certo 
corpus Christi (quod sursum in coelis sit) fide spiritualiter accipiant, quam certo panem ore manducant. Quod 
vero corpus Christi in Sacra Coena in his terris substantialiter (licet invisibili et incomprehensibili modo) 
praesens sit et una cum pane benedicto ore, etiam ab hypocritis et nomine duntaxat Christianis, sumatur, id 
solent quasi horrendam blasphemiam damnare et exsecrari. 

9] Contra vero de Coena Domini in Confessione Augustana ex Verbo Dei sic docetur: verum corpus et 
sanguinem Christi vere, sub specie panis et vini, in Sacra Domini Coena praesentia esse, distribui et sumi; 
secus autem docentes improbari. His postremis verbis Sacramentariorum error perspicue reficitur, qui eo ipso 
tempore Augustae peculiarem confessionem obtulerunt, quae veram et substantialem corporis et sanguinis 
Christi praesentiam in sacramento Coenae, in terris administratae, idcirco negabat, quia Christus 10 ] ascendisset 



in coelos. Pia etiam nostra de hac re sententia in minore D. Lutheri Catechismo perspicue sequentibus verbis 
expressa est: Sacramentum altaris est verum corpus et verus sanguis Domini nostri Iesu Christi, sub pane et 
vino nobis Christianis ad manducandum et bibendum a Christo ipso institutum. 11 ] Luculentius etiamnum haec 
ipsa sententia nostra in Apologia non modo declaratur, verum etiam illustri dicto Pauli 1 Cor. 10, 16 et 
testimonio Cyrilli confirmatur hisce verbis: Decimus articulus approbatus est, in quo confitemur, nos sentire, 
quod in Coena Domini vere et substantialiter adsint corpus et sanguis Christi et vere exhibeantur eum illis 
rebus, quae videntur, pane et vino, his, qui sacramentum accipiunt. Cum enim Paulus dicat, panem, quem 
frangimus, communicationem corporis Christi esse etc., sequeretur, panem non corporis, sed Spiritus Christi 
participationem esse, si non ipsum Christi corpus, sed duntaxat Spiritus Sanctus vere praesens esset. Et 
comperimus, non tantum Romanam ecclesiam affirmare corporalem Christi praesentiam, sed idem et nunc 
sentire et olim etiam sensisse Graecam ecclesiam. Sed et ibidem ex Cyrillo testimonium adducitur, Christum 
etiam corporaliter in Sacra Coena communicatione suae carnis in nobis habitare. 

12] Postea cum illi, qui Augustae peculiarem suam confessionem de hoc articulo obtulerant, nostrarum 
ecclesiarum confessionem approbare velle viderentur, Vitembergae anno Domini MDXXXVI formula quaedam 
concordiae (quam nunc recitabimus) inter Saxonicos et superioris Germaniae quosdam theologos conscripta, et 
D. Martini Lutheri aliorumque (utriusque partis) theologorum subscriptione approbata est. Ea sic habet: 

13 ] Audivimus Bucerum explicantem suam et aliorum condonatorum, qui una affuerunt, sententiam de 
sacramento corporis et sanguinis Christi, hoc modo: 

14 ] Confitentur, iuxta verba Irenaei, eucharistiam constare duabus rebus, terrena et coelesti. Proinde 
sentiunt et docent, cum pane et vino vere et substantialiter adesse, exhiberi et sumi corpus et sanguinem 
Christi. Et quamquam negant fieri transsubstantiationem, nec sentiunt fieri localem inclusionem in pane aut 
durabilem aliquam coniunctionem extra usum sacramenti, tamen concedunt, sacramentali unione panem esse 
corpus Christi, hoc est, porrecto pane sentiunt simul adesse et vere 15 ] exhiberi corpus Christi. Nam extra 
usura, cum reponitur aut asservatur inpixide aut ostenditur in processionibus, ut fit apud papistas, sentiunt 
non adesse corpus Christi. 

16 ] Deinde hanc institutionem sacramenti a Christo factam sentiunt valere in ecclesia, nec pendere ex 
dignitate vel indignitate ministri et sumentis. Quare sicut Paulus ait [1 Cor. 11, 27], etiam indignos manducare 
sacramentum, ita sentiunt, corpus Christi et sanguinem vere porrigi etiam indignis, et indignos vere illa 
sumere, ubi servantur verba et institutio Christi. Sed tales sumunt ad iudicium, ut Paulus ait, quia abutuntur 
sacramento, cum sine vera poenitentia et fide eo utuntur. Ideo enim institutum est, ut testetur illis applicari 
gratiam et beneficia Christi, illos inseri Christo et sanguine eius ablui, qui agunt poenitentiam et erigunt se fide 
in Christum. [Die Wittenberger Konkordie schliesst mit folgenden Saetzen: “Cum autem pauci convenerimus, 
et opus sit utrimque hanc rem ad alios concionatores et superiores referre, nondum licet nobis de concordia 
pacisci, priusquam ad alios retulerimus. Cum autem omnes profiteanter, se iuxta Confessionem et Apologiam 
Principum Evangelium pro Ii lentium in omnibus articulis sentire et docere velle, maxime cupimus sanciri et 
constitui concordiam. Et spes est nobis, si reliqui utrimque ita consenserint, solidam futuram esse concordiam.” 
Unterschrieben wurde die Wittenberger Formula Concordiae von Capito, Bucerus, Frechtus, Ottherus, 
Lycosthenes, Musculus, Gervasius, Bernhardi, Gennani, Aulbertus, Schradinus, Lutherus, Ionas, Cruciger, 
Bugenhagius, Melanchthon, Menius, Myconius, Regius, Spalatinus, Melander und vielen andem. Corpus 
Reformatorum, Melanthonis Opera, 3, 75 f.] 

17 ] In sequenti anno praecipui Augustanae Confessionis theologi e tota Germania Smalcaldiam convocati 
sunt, ut in medium consulerent, quae doctrinae capita, in nostris ecclesiis hactenus proposita, concilio (quod 
pontificii celebraturi dicebantur) exhibenda et defendenda essent. Ibi D. Lutherus articulos illos, quos 
Smalcaldicos vocant, composuit, qui communi et unanimi consensu ab omnibus illis theologis, qui convenerant, 
subscriptione confirmati sunt. In illis articulis D. Lutherus veram et genuinam supra commemoratae formulae, 
Vitembergae conscriptae, sententiam brevibus quidem, sed significantibus et perspicuis verbis, quae proxime ad 
verba Christi 18 ] accederent, explicuit. Sacramentarii enim iam dictae formulae verba ad malam suam causam 
fulciendam plane in alienam sententiam detorserant, quod videlicet corpus Christi non alia ratione in Coena 
distribueretur, quam sicut idem corpus una cum omnibus beneficiis suis verbo evangelii exhibetur. Et 
sacramentalem unionem nihil aliud esse quam praesentiam Christi spiritualem, quae fit fide, interpretati fuerant. 
Has rimas, per quas illi effugium quaerebant, Smalcaldici Articuli obstruxerunt. 19 ] Asserunt enim, panem et 



vinum in Sacra Coena. esse verum corpus et verum sanguinem Iesu Christi, quae et exhibeantur et sumantur 
non modo a piis, verum etiam ab iis, qui praeter nomen nihil habent Christianum. 

20] Hanc piam sententiam D. Lutherus copiosius e Verbo Dei in maiore suo Catechismo declarat et sic ait: 
Quid igitur est sacramentum, quod ad altare distribuitur? Respondetur: Est verum corpus et verus sanguis 
Christi in et sub pane et vino, quae edere 21] et bibere Christi verbo iubemur. Et post aliqua: Verbum Dei, 
inquam, illud est, quod hoc sacramentum constituit et discrimen facit, ut non sit merus panis et merum vinum, 
sed ut haec Christi corpus et sanguis sint et 22] dicantur. Et post pauca: Hoc Christi verbo conscientiam tuam 
confirmare et intrepido animo dicere pates: Etiamsi decem diabolorum myriades una cum omnibus fanaticis 
doctoribus irruentes mihi obiiciant, dicentes: Quomodo panis et vinum possunt esse corpus et sanguis Christi? 
tamen certo scio, quod omnes fanatici spiritus et doctissimi quique homines, omnes simul, non tantum 
sapientiae habeant, quantum divina maiestas vel in minimo digitulo habet. Hic vero in medio est Christi 
verbum expressum: Accipite, edite, hoc est corpus meum; bibite ex hoc omnes, hoc est novum testamentum in 
meo sanguine. Huic verbo firmiter insistimus, hic tuto manebimus et exspectabimus eventum, an ipsum vincere 
et institutionem eius mutare valeant. 23] Hoc quidem verum est: Quando Verbum Dei ab hoc sacramento 
removeris, aut absque Verbo divino sacramentum, considerare volueris, quod tum praeter panem et vinum nihil 
habeas. At si Verbum cum sacramento retineatur, ut fieri omnino convenit, tum sacramentum illud (ut ipsa 
verba testantur) revera est corpus et sanguis Iesu Christi. Ut enim Christus ore suo de hoc sacramento 
loquitur, ita res verissime habet; ipse enim mentiri et fallere nescit. Tit. 1, 2. 

24] His fundamentis iactis, facile est respondere ad quaestiones multas, quae hoc saeculo plurimum 
agitantur: an videlicet minister ecclesiae, qui vitae est dissolutioris, possit Coenam Domini recte administrare 
et exhibere, et si quae sunt alia his non dissimilia, de quibus disputatur. Ita enim sentimus et statuimus: si 
maxime homo improbus et sceleratus sacramentum Coenae Dominicae sumat aut distribuat, tamen sumere 
illum verum sacramentum, hoc est, Christi corpus et sanguinem, non minus quam eum, qui dignissime illud 
sumat ait distribuat. Hoc enim sacramentum non habet fundamentum hominum sanctitatem, sed ipsum Verbum 
Dei. Et quemadmodum nec ullus sanctus in terris neque angelus in coelis efficere potest, ut panis et vinum sint 
corpus et sanguis Christi, ita nemo id sacramentum mutare potest, ut non sit Christi corpus et sanguis, etiamsi 
quidam eo abutantur. 

25] Non enim propter alicuius aut personam aut incredulitatem Verbum Dei ( quo Coena Doming instituta 
est et propter quod rationem sacramenti habet) irritum et vanum fieri potest. Quia Christus non dixit: Si ere. 
dideritis aut digni fueritis, tum in Coena Sacra corpus et sanguinem meum praesentia habebitis; sed potius ait: 
Accipite, edite et bibite, hoc est corpus meum, hic est sanguis 26] meus. Et praeterea inquit: Hoc facite. 
Quidnam? Hoc ipsum certe, quod ego nunc facio, quod instituo, quod vobis trade et vos accipere iubeo. Verba 
Christi hoc volunt: Sive dignus sive indignus sis, habes hic in Coena Christi corpus et sanguinem, idque virtute 
verborum, quae ad panem et vinum accesserunt. Haec memori mente repone, quia in his verbis ( institutionis 
Coenae) fundamentum nostrum, defensio et arma nostra sunt adversus omnes errores et fallacias, quae aut 
allatae sunt hactenus, aut unquam afferri in hoc negotio poterunt. 

27] Haec Catechismi Maioris recitata verba veram praesentiam corporis et sanguinis Christi in Coena 
Domini Verbo Dei egregie confirmant, et iis solide demonstratur, praesentiam illam non tantum de 
manducatione credentium et dignorum, verum etiam de infidelibus et indignis communicantibus intelligendam 
esse. 

28] Et quia singularibus et excellentissimis Spiritus Sancti donis illuminatus heros, D. Lutherus, in spiritu 
praevidit, quod post mortem ipsius quidam ipsum suspectum facturi essent, quasi vel a doctrina iam 
commemorata vel ab aliis etiam partibus purioris doctrinae recesserit, eam ob causam maiori suae de Coena 
Domini confessioni hanc protestationem sub finem inseruit: 

29] Quia video, nullum esse sectarum et errorum finem, sed haec mala in dies increments sumere, 
Satanamque magis ac magis furere, ne quis igitur sectariorum, me vivo aut mortuo, aliquando nomen meum 
suo figmento praetexere possit erroremque suum ( non candide in medium allatis meis scriptis) stabilire ausit, 
quod Sacramentarii et Anabaptistae iam facere coeperunt: fidem meam in hoc scripto, coram Deo et toto 
mundo, de omnibus religionis nostrae articulis profitebor. Et in ea fide ( Domino me bene iuvante) ad extremum 
usque vitae spiritum perseverare atque ex hac vita emigrare et coram tribunali Domini nostri Iesu Christi 
intrepide comparer e paratus sum. 30] Ac si quis forte post meum obitum dicturus esset: Si D. Lutherus nunc 
viveret, profecto de hoc vel illo articulo longe aliter sentiret atque doceret ( non enim satis diligenter eam rem 



hactenus expendit ): contra hoc figmentum id iam dico , quod tunc essem affirmaturus, et quod tunc dicturus 
essem, idem iam nunc profiteor, me videlicet per gratiam Dei omnes hosce articulos quam diligentissime 
expendisse et non semel, sed saepissime ad normam Sacrae Scripturae exegisse et tamquam ad lydium lapidem 
examinasse, nec minore animi constantis atque Tt/opocpopia. singulos articulos defensurum, quam qua nunc 
doctrinam de sacramento 31] altaris propugnavi. Non temulentus sum, aut parum considerate loquor ; scio, 
quid affirmem, et intelligo, quanta res mea agatur in illo die Domini nostri Iesu Christi, cum venerit vivos et 
mortuos iudicaturus. Quare nemo me in re tam magna et seria nugari existimet, haec enim res vel maxime 
cordi mihi est. Novi ( Dei beneficio ) Satanam magna ex parte, qui eum possit Verbum Dei et sacras litteras 
pervertere et depravare, quid ille meis aut cuiuspiam alterius scriptis non faceret? Tom. 2, Wit. Get., fol. 243. 

32] Post hanc protestationem D. Lutherus sanctae memoriae inter alios articulos etiam hunc ponit: Eodem 
modo ( inquit ) loquor et confiteor etiam de sacramento altaris, quod nimirum ibi revera corpus et sanguis 
Christi in pane et vino ore edatur et bibunt, etiamsi ministri, qui Coenam Domini distribuunt, aut qui eam 
sumunt, non credant aut alias Sacra Coena abutantur. Coena enim Domini non nititur hominum fide aut 
incredulitate, sed Verbo Dei et ipsius institutione. Nisi forte Verbum Dei prius immutent et prorsus aliter, quam 
oportet, interpretentur, ut hodie sacra, menti hostes faciunt. Hi dubio procul nil nisi panem et vinum in Coena 
habent, quia neque verba neque institutionem Domini habent, sed ea ad suam falsam opinionem inflexerunt, 
mutarunt et depravarunt. Fol. 245. 

33] Et sane D. Lutherus (qui certe veram et genuinam Augustanae Confessionis sententiam prae aliis 
intellexit et eam constanter usque ad finem vitae retinuit et defendit) paulo ante suum ex hac vita discessum in 
postrema illa sua de Coena Domini confessione fidem suam de hoc articulo magno zelo sequentibus verbis 
professus est atque repetivit, ubi sic ait: Ego omnes eos eodem numero habeo, hoc est, pro Sacramentariis et 
fanaticis agnosco {sunt enim tales), qui credere nolunt, quod panis Domini in Sacra Coena sit verum ipsius 
naturale corpus, quod impius quispiam vel ludas ipse non minus ore accipiat quam divus Petrus et omnes alii 
sancti. Qui, inquam, hoc credere recusat, is me missum faciat, neque ullam amicitiam aut familiaritatem a me 
exspectet; sic enim stat sententia, quam non sum mutaturus. Tom. 2, Wit. Ger., fol. 252. 

34] Ex hisce (praesertim vero D. Lutheri ut primarii doctoris Augustanae Confessionis) declarationibus, 
quas prolixe recitavimus, cuilibet homini cordato (si modo is veritatis et pacis sit studiosus) manifestum, certum 
et indubitatum esse potest, quae fuerit, hodieque sit genuina et vera Confessionis Augustanae sententia. 

35] Quod autem praeter illas phrases, quibus Christus et Paulus utuntur (cum dicunt, panem in Coena esse 
corpus Christi aut communicationem corporis Christi), etiam alias loquendi formas usurpamus, verbi gratia, 
cum dicimus, sub pane, eum pane, in pane adesse et exhiberi corpus Christi, id non sine gravibus causis 
facimus. Primum enim his phrasibus ad reficiendam papisticam transsubstantiationem utimur. Deinde etiam 
sacramentalem unionem substantiae panis non multae et corporis Christi hac ratione docere volumus. 36] Ad 
eundem enim modum hoc dictum [Ioh. 1, 14]: Verbum caro factum est, repetitur et declaratur aliis 
aequipollentibus propositionibus, exempli gratia: Verbum habitavit in nobis; [Coi. 2, 9] in Christo inhabitat 
tota plenitudo Divinitatis corporaliter; [Act. 10, 38] Deus erat cum eo; [2 Cor. 5, 19] Deus erat in Christo etc. 
et alia plura huius generis. Hae phrases supra commemoratum dictum Iohannis repetunt et declarant, videlicet 
quod per incarnationem divina essentia non sit in humanam naturam conversa, sed quod duae naturae sine 
confusione personaliter sint 37] unitae. Et quidem multi excellentes doctores ex erudita antiquitate: Iustinus, 
Cyprianus, Augustinus, Leo, Gelasius, Chrysostomus et alii, hac ipsa similitudine (de persona Christi) 
mysterium sacramenti Coenae Dominicae explicant. Docent enim, quemadmodum in Christo duae distinctae et 
non mutatae naturae inseparabiliter sunt unitae, ita in Sacra Coena duas diversas substantias, panem videlicet 
naturalem et verum naturale corpus Christi, in instituta sacramenti administratione hic in terris simul esse 
praesentia. 38] Quod tamen non ita est accipiendum, quasi unio haec corporis et sanguinis Christi cum pane et 
vino sit personalis unio, qualis est utriusque naturae in Christo, sed est unio sacramentalis, ut eam D. Lutherus 
et alii (in illa concordiae formula anno XXXVL conscripta et alias) appellant. Quo significare volunt, etiamsi 
formis loquendi, in pane, sub pane, cum pane, quandoque utantur, tamen se propositionem: Hoc est corpus 
meum simpliciter, et ut verba sonant, accipere et amplecti, eamque nequaquam pro figurata, sed pro inusitata 
praedicatione agnoscere. 39] Sic etiam Iustinus de hoc negotio loquitur, inquiens: Nos ut panem vulgarem et 
potum accipimus, sed quemadmodum Christus, Servator noster, per Verbum Dei caro est factus, carnem 
quoque et sanguinem propter nostram salutem habuit: ita etiam credimus, per verbum et preces ab ipso 
sanctificatum cibum Domini nostri Iesu Christi corpus et sanguinem esse. 40] Et sane D. Lutherus (in maiori, 



praesertim vero ultima sua confessione de Coena) eam de hac re formam loquendi, qua Christus in prima Coena 
celebranda usus est, graviter et magno zelo defendit. 

41 ] Cum autem D. Lutherus haud dubie praecipuus earum ecclesiarum, quae Augustanam Confessionem 
amplexae sunt, doctor fuerit (cuius tota doctrina tamquam compendio summatim in Augustana Confessione 
comprehensa et Imperatori Carolo V. exhibita est): profecto commemoratae illius Augustanae Confessionis 
propria, vera et genuina sententia ex nullius hominis libellis rectius et certius quam ex D. Lutheri didacticis et 
polemicis scriptis hauriri potest. 

42 ] Et quidem haec ipsa iam commemorata D. Lutheri sententia in unica solidissima, immota et extra omne 
dubium posita petra veritatis (institutione nimirum Coenae, quae in Verbo Dei recitatur) fundata est, et hanc 
sententiam sancti evangelistae, apostoli et ipsorum discipuli ad eum modum acceperunt et amplexi sunt eamque 
alios docuerunt atque ad posteritatem propagarunt. 

43 ] Cum enim Dominus et Salvator noster Iesus Christus, de quo (ut de unico nostro Praeceptore) 
severissimum mandatum de coelis omnibus hominibus datum est Matth. 17, 5 [Lue. 9, 35]: Hunc audite, non sit 
vulgaris aliquis homo aut angelus, nec sit tantummodo verax, sapiens, potens, sed et ipsa aeterna veritas et 
sapientia et verus omnipotens Deus, qui rectissime novit, quid et quomodo loqui debeat, et omnia, quae loquitur 
ac promittit, potentissime efficere et praestare valet, sicut ipse inquit Lue. 21, 33: Coelum et terra transibunt, 
verba autem mea non transibunt; et alibi, Matth. 28, 18: Mihi data est omnis potestas in coelo et in terra etc.; 

44 ] Cum, inquam, hic verax, omnipotens Dominus, Creator et Redemptor noster Iesus Christus post 
ultimam illam Coenam, cum iamiam acerbissimam suam passionem et mortem pro peccatis nostris accederet, 
tristissimo nimirum illo et postremo tempore, re gravissime deliberata, et magno zelo augustissimum hoc 
sacramentum ecclesiae ordinaverit (quod usque ad finem mundi magna cum reverentia, obedientia et humilitate 
sumendum et perpetuum acerbissimae passionis et mortis et omnium beneficiorum eius monumentum futurum 
erat, simulque obsignatio et confirmatio novi testamenti, solacium omnium perturbatarum conscientiarum, 
firmum vinculum societatis Christianae et cum capite suo Christo et inter se invicem coniunctio arctissima), 
certe res gravissimas et longe maximas animo agitavit, cum haec verba institutionis Coenae (de pane illo, cui 
benedicebat et quem discipulis porrigebat) pronuntiaret: Accipite, comedite, hoc est corpus meum, quod pro 
vobis traditur, et de calice seu vino: Hic est sanguis meus novi testamenti, qui pro vobis effunditur in 
remissionem peccatorum. 

45 ] Haec cum ita se habeant, profecto aeterni, veracissimi atque omnipotentis Filii Dei, Domini, Creatoris et 
Redemptoris nostri Iesu Christi verba non ut figurate, metaphorice, tropice dicta aut prolata in aliam sententiam 
detorquenda sunt, ut nostrae humanae rationi verisimilia fiant. Quin potius haec Christi verba, ut sonant, in 
propria sua ac perspicua sententia simplici fide et debita obedientia atque reverentia accipere tenemur. Neque 
committendum est, ut ullae obiectiones aut hominum contradictiones, quae ab humanae rationis acumine 
promanant, utcunque humanae rationi blandiantur, nos ab expresso illo Christi testamento abducant. 

46 ] Sanctissimus patriarcha Abrahamus, cum verbum Dei de offerendo filio suo audisset, poterat certe 
occasionem disputandi arripete, an verba secundum litteram accipere, an vero commoda et tolerabiliore aliqua 
interpretatione lenire deberet, quandoquidem non modo cum omni ratione et cum lege Dei et naturae, verum 
etiam cum praecipuo illo fidei articulo, de promisso semine Christo, qui ex Isaaci stirpe nasciturus erat, aperte 
pugnare viderentur. Verumtamen, sicut antea promissionem de benedicto semine (ex Isaaci progenie nascendo) 
fide acceperat atque amplexus fuerat, etsi id ipsum rationi eius impossibile videretur et sic Deo laudem veritatis 
tribuerat, certissime sciens atque credens, quod Deus, quae promisisset, etiam praestare posset: ita quoque nunc 
simpliciter accipit verbum et mandatum Dei secundum litteram, remque totam divinae omnipotentiae et 
sapientiae permittens, quam scit multo plures habere modos, per quos promissionem illam de semine, ab Isaaco 
propagando, implere posset, quam ipse caeca sua ratione comprehendere valeret. 

47 ] Et ad hunc modum etiam nos vera humilitate et obedientia Creatoris et Redemptoris nostri perspicuo, 
firmo, claro et maxime serio verbo et mandato (absque omni haesitatione et disputatione), quomodo id ad 
nostram rationem quadret aut possibile sit, simpliciter credere debemus. Haec enim verba locutus est Dominus 
ille, qui immensa est Dei Patris sapientia et veritas ipsa, qui omnia, quae promittit, certissime re ipsa perficere et 
praestare potest. 

48 ] Et sane omnes circumstantiae institutionis Coenae Dominicae luculenter testantur, verba illa Domini et 
Salvatoris nostri Iesu Christi (quae per se perspicua, firma, clara et indubitata sunt) non aliter quam in usitata, 
propria et communi significatione accipi posse et debere. Cum enim Christus mandatum illud (de edendo 



corpore suo etc.) in mensa et in coena dederit, dubium esse non potest, quin de vero naturali pane et de vero 
naturali vino atque de manducatione, quae ore fit, loquatur, ita ut nulla in vocabulo panis metaphora esse possit, 
quasi Christi corpus spiritualem panem aut spiritualem cibum animae dicere voluerit. 49] Et Christus ipse 
praecavere studuit, ne metonymia in vocabulo corporis intelligeretur, et ne existimaretur de signo corporis sui, 
aut tantum de symbolo vel de figurato corpore aut de virtute corporis sui seu de beneficiis, quae oblatione 
corporis sui nobis promeruit, agere. Diserte, enim loquitur de vero, essentiali et substantiali suo corpore, quod in 
mortem pro nobis tradidit, et de vero, substantiali sanguine suo, quem pro nobis in ara crucis in remissionem 
peccatorum effudit. 

50] Atqui nullus potest esse tam fidelis aut idoneus atque doctus interpres verborum Iesu Christi quam ille 
ipse Christus Dominus, qui sua verba illa certissima, suam mentem atque sententiam omnium optime intelligit 
atque ad eam dextre declarandam intelligentia et sapientia instructissimus est. Hic in declaratione imprimis 
ultimae suae voluntatis, testamenti et perpetui foederis atque coniunctionis non figuratis, non ambiguis, sed 
propriis, simplicissimis et disertis verbis uti voluit, quemadmodum etiam in aliis fidei articulis ponendis et 
confirmandis atque in signis gratiae et pacti seu sacramentis instituendis (verbi gratia in circumcisione, in 
constituendis olim sacrificiis veteris testamenti, postea vero in Baptismi institutione) non verbis obscuris, 
figuratis aut ambiguis uti solitus est. Et ut omnem ambiguitatem caveret, satis mentem suam declaravit, cum de 
corpore suo in Sacra Coena exhibendo dixit: quod pro vobis datur, et de sanguine: qui pro vobis effunditur. Et 

51] cum apostoli haec ipsius verba simplicissime acciperent, relinquit eos in hac propria et simplici sententia ac 
mandat illis, ut omnes gentes ad eum modum doceant iubeantque eas observare, quae ipsis, apostolis, a Christo 
praecepta erant. 

52] Qua de causa etiam tres evangelistae, Matthaeus, Matth. 26, 26; Marcus, Mare. 14, 22; Lucas, Luc. 22, 
19, et divus Paulus, 1 Cor. 1 1, 24, qui institutionem Coenae Dominicae ab ipso Christo post ascensionem ipsius 
acceperat, unanimi consensu iisdem verbis et syllabis haec clara, firma, perspicua et vera verba Christi: Hoc est 
corpus meum, prorsus eodem modo de benedicto et distributo pane sine omni tropo, figura aut variatione 
recitant. Itaque dubium esse non potest, quin et 53] de altera parte sacramenti haec verba: Hic calix est novum 
testamentum in meo sanguine, in evangelista Luca et Paulo nullam aliam sententiam habeant quam verba 
Matthaei et Marci, qui dicunt: Hoc, quod ore ex calice bibitis, est sanguis meus novi testamenti, quo videlicet 
hoc testamentum meum et novum foedus, videlicet remissionem peccatorum, vobis hominibus sancto, ferio, 
obsigno et confirmo. 

54] Sed et haec repetitio, confirmatio et declaratio verborum Christi, quam divus Paulus ponit (ut 
clarissimum verae substantialis praesentiae et distributionis corporis et sanguinis Christi in Coena testimonium), 
singulari diligentia et accurate est expendenda. Sic enim ait 1 Cor. 10, 16: Calix benedictions, cui benedicimus, 
nonne communicatio sanguinis Christi est? Et panis, quem frangimus, nonne participatio corporis Domini est? 
His enim apostoli verbis docemur, quod non modo calix ille, cui Christus in prima Coena benedixit, et non 
modo panis, quem Christus fregit et distribuit, sed etiam panis, quem nos frangimus, et calix, cui nos 
benedicimus, sint corporis et sanguinis Christi communicatio, ita quidem, ut omnes, qui hunc panem edunt 
atque e calice bibunt, vere accipiant atque participent verum corpus et verum sanguinem 55] Christi. Etenim nisi 
corpus Christi vere et substantialiter, sed duntaxat virtute et efficacia sua praesens esset et sumeretur, panis non 
corporis, sed Spiritus, virtutis et beneficiorum Christi communicatio dici debuisset, quemadmodum etiam 
Apologia prorsus eadem 56] ratione in hoc ipso negotio argumentatur et statuit. Et sane si divus Paulus duntaxat 
de spirituali communicatione corporis Christi, quae per fidem fit, ageret (ut Sacramentarii hoc Paulinum dictum 
suo more depravare solent), non dixisset, panis, sed Spiritus aut fides est communicatio corporis Christi. At 
apostolus affinnat, panem esse communicationem corporis Christi, quod videlicet omnes, qui participant 
benedictum panem, etiam corporis Christi participes fiant. Ex eo ergo hoc conficitur, Paulum haudquaquam de 
spirituali, sed de sacramentali seu ea, quae ore fit, participatione corporis Christi loqui, quae piis et impiis, titulo 
duntaxat Christianis, communis est. 

57] Hanc piam nostram sententiam etiam ratio et circumstantiae concionis illius Paulinae confirmant. Eos 
enim, qui de idolothytis edebant et ethnicis cultibus diabolicis communicabant, nihilominus autem etiam ad 
mensam Domini accedebant et corporis ac sanguinis Christi participes fiebant, Paulus a tanto facinore deterret 
et admonet, ne sibi ipsis ad iudicium et damnationem corpus et sanguinem Christi sumant. Cum enim omnes 
illi, qui benedicti et distributi panis in Sacra Coena participes fiunt, etiam cum corpore Christi 



communicationem habeant, profecto divi Pauli verba non possunt accipi de spirituali communicatione cum 
Christo, qua nemo abuti unquam potest, et a qua homines non sunt deterrendi. 

58] Quare patres et pii maiores nostri, D. Lutherus et alii sinceri doctores Augustanae Confessionis, hoc divi 
Pauli dictum eiusmodi verbis declarant, ut cum verbis Christi optime consentiat; ut cum ad hunc modum id 
explicant: Panis, quem frangimus, est corpus Christi distributum, seu communicatum corpus Christi, quod inter 
eos distribuitur, qui fractum panem accipiunt. 

59 ] In hac simplici et solide fundata explicatione luculenti illius testimonii Paulini magno consensu 
acquiescimus. Et non iniuria miramur, quod audaces homines reperiantur, qui, cum ipsi ante haec tempora 
Sacramentariis hoc Pauli dictum, 1 Cor. 10, 16, opposuerint, nunc illud ipsum pro fundamento erroris sui (quod 
videlicet corpus Christi in Coena spiritualiter tantummodo sumatur) ponere non erubescant. Sic enim loquuntur: 
Panis est communicatio corporis Christi, hoc est, id, quo fit societas cum corpore Christi, quod est ecclesia, seu 
est medium, per quod fideles unimur Christo, sicut verbum evangelii fide apprehensum est medium, per quod 
Christo spiritualiter unimur et corpori Christi, quod est ecclesia, inserimur. 

60 ] Quod autem non tantum pii et credentes in Christum, verum etiam indigni, impii hypocritae (verbi gratia 
ludas et huius farinae homines, qui nullam prorsus spiritualem cum Christo communicationem habent et sine 
vera poenitentia atque conversione ad Deum ad Coenam Domini accedunt), etiam verum corpus et verum 
sanguinem Christi ore in sacramento sumant et grande scelus, indigne edendo et bibendo, in corpus et 
sanguinem Christi admittant, id divus Paulus, 1 Cor. 1 1, 27, expresse docet, cum affirmat, quod ii, qui indigne 
de illo pane edunt et de calice Domini bibunt, rei fiant non tantum panis et vini, non tantum signorum et 
symbolorum aut figurae corporis et sanguinis, sed quod rei sint corporis et sanguinis Iesu Christi, quem in 
Sacra Coena praesentem contumelia atque ignominia afficiunt, sicut Iudaei, qui ipso facto et opere (indignis 
modis Salvatorem tractantes) in corpus Christi horribiliter peccarunt et Christum occiderunt. Sic enim 
antiquissimi, pii et eruditi doctores ecclesiae hoc Pauli dictum intellexerunt et magno consensu in hanc 
sententiam sunt interpretati. 

61 ] Duplex igitur est manducatio camis Christi. Una spiritualis, de qua praecipue Christus in evangelista 
Iohanne, capite sexto, v. 54, agit, quae non alio modo quam spiritu et fide in praedicatione et meditatione 
evangelii fit, non minus quam cum Coena Domini digne et in fide sumitur. Haec spiritualis manducatio per se 
utilis et salutaris est, omnibusque Christianis et quidem omnibus temporibus ad salutem necessaria est, sine qua 
spirituali participatione sacramentalis illa, aut quae ore duntaxat fit, manducatio in Coena non modo 
accipientibus non salutaris, sed noxia etiam et damnationis causa esse solet. 

62 ] Spiritualiter igitur manducare nihil aliud est, quam credere praedicato Verbo Dei, in quo nobis Christus, 
verus Deus et homo, cum omnibus beneficiis, quae carne sua, pro nobis in mortem tradita, et sanguine suo, pro 
nobis effuso, promeruit, offertur, videlicet gratia et clementia Dei, remissio peccatorum, iustitia et vita aeterna. 
Haec qui ex Verbo Dei commemorari audit, fide accipit sibique applicat et hac consolatione totus nititur (quod 
Deum placatum et vitam aeternam propter mediatorem Iesum Christum habeamus), qui, inquam, vera fiducia in 
verbo evangelii firmiter in omnibus tribulationibus et tentationibus acquiescit, hic spiritualiter corpus Christi 
edit et sanguinem eius bibit. 

63 ] Altera vero manducatio corporis Christi est sacramentalis et ore fit, quando in Sacra Coena verum et 
substantiale corpus et sanguis Christi ore accipiuntur atque participantur ab omnibus, qui panem illum 
benedictum et vinum in Coena Dominica edunt et bibunt. Ac pii quidem corpus et sanguinem Christi in certum 
pignus et confirmationem accipiunt, quod peccata ipsis certo sint remissa, et quod Christus in ipsis habitet atque 
efficax esse velit. Impii vero idem corpus et eundem sanguinem Christi etiam ore suo, sed ad iudicium et 
damnationem sumunt. Hoc Christi 64 ] verba, quibus Coenam instituit, expresse docent. In prima enim Coena 
mensae assidens discipulis suis naturalem panem et naturale vinum porrigit et de iis pronuntiat, verum esse 
corpus et sanguinem suum, et iubet eos edere et bibere. Ergo illud Christi mandatum, consideratis diligenter 
omnibus circumstantiis, non potest nisi de orali, non autem de crassa, carnali, Capemaitica, sed de supernaturali 
et incomprehensibili manducatione corporis Christi intelligi. 65 ] Ad hanc manducationem, quae ore fit, Christus 
mandato suo etiam alteram requirit, cum inquit: Hoc facite in mei commemorationem; hic enim fidem (quae est 
spiritualis corporis Christi participatio) postulat. 

66] Quare tota erudita et pia antiquitas (secundum haec verba institutionis Christi et explicationem Pauli) 
expresse et cum tota catholica ecclesia magno consensu docuit, quod corpus Christi non tantum spiritualiter fide 
(quod etiam extra usum sacramenti fieri potest), verum etiam ore non modo a credentibus, sed et ab indignis, 



infidelibus, hypocritis, nomine duntaxat Christianis, accipiatur. Quae antiquitatis testimonia recitare hoc loco 
nimis esset prolixum, quare lectorem ad nostrorum scripta, in quibus haec copiose tractata sunt, remittimus. 

67] Ex his manifestum est, quam inique virulentis sarcasmis Sacramentarii Domino nostro Iesu Christo et 
divo Paulo totique ecclesiae insultent, qui oralem et indignorum manducationem vocant duos pios caudae 
equinae et commentum, cuius vel ipsum Satanam pudeat, doctrinam vero de maiestate Christi excrementum 
Satanae, quo diabolus sibi ipsi et hominibus illudat, appellare ausi fuerunt. Haec adeo horrenda sunt, ut homo 
Christianus ea sine horrore non recitare possit. 

68] Accurate autem hoc etiam declarandum est, quinam sint indigni convivae in hac Sacra Coena, hi 
nimirum, qui sine vera poenitentia et contritione et sine vera fide et absque bono proposito vitam emendandi ad 
Coenam Domini accedunt. Hi sibi ipsis iudicium, hoc est, temporales et aeternas poenas, indigna sua orali 
manducatione corporis Christi accersunt et corporis atque sanguinis Christi rei fiunt. 

69] Digni vero convivae in Coena Domini sunt infirmi in fide, pusillanimes, perturbati Christiani, qui dum 
magnitudinem et multitudinem peccatorum suorum secura reputant, cohorrescunt, qui magnam suam 
immunditiem considerantes, hoc pretiosissimo thesauro et benefietis Christi indignos sese iudicant, qui fidei 
suae infirmitatem sentiunt atque deplorant et nihil magis in votis habent, quam ut Domino Deo firmiore et 
alacriore fide et puriore obedientia servire possint. Hi (ut diximus) sunt vere digni illi convivae, in quorum 
gratiam et quibus recreandis imprimis hoc augustissimum sacramentum et sacrum 70] convivium est institutum. 
Christus enim eiusmodi homines benignissime invitat, dicens Matth. 1 1, 28: Venite ad me omnes, qui laboratis 
et onerati estis, et ego reficiam vos. Et alibi ait, Matth. 9, 12: Non est opus valentibus medicus, sed male 
habentibus. Et apostolus inquit 2 Cor. 12, 9: Virtus mea (dicit Dominus) in infirmitate perficitur. Et ad 
Romanos, 14, 1, scribit: Infirmum in fide assumite. Et paulo post: Deus eum assumpsit. Quisquis enim in Filium 
Dei crediderit, sive is firma sive infirma fide praeditus fuerit, habet vitam aeternam, Ioh. 3, 15.36. 

71] Dignitas igitur neque in magna neque in exigua infirmitate aut firmitate fidei, sed in merito Christi 
consistit. Huius fructum infirmus ille in fide angustique animi patens, qui opem Christi in curando filio 
miserrimo implorabat, Mare. 9, 24, non minus quam patriarcha Abraham, apostolus Paulus et alii, qui robustam 
fidem habuere, participat. 

72] Et haec de vera praesentia et duplici manducatione corporis et sanguinis Christi, quae aut fide 
spiritualiter aut ore fit (quae posterior dignis et indignis communis est), dicta sunt [sunto]. 

73] Cum vero etiam de consecratione et de usitata illa regula: Nihil habet rationem sacramenti extra usum 
seu actionem divinatus institutam, dissensiones quaedam inter aliquos Augustanae Confessionis theologos 
inciderint, de his etiam duobus capitibus unanimem et pium nostrum consensum declarare 74] visum est. Ac de 
priore illa quaestione, quae est de consecratione, sentimus, quod veram praesentiam corporis et sanguinis 
Christi in Coena non efficiat ullius hominis vel verbum vel opus, dignitas seu meritum, sive pronuntiatio 
ministri, seu manducatio, seu fides communicantium; horum nullum nobis corpus et sanguinem Christi 
praesentia facit. Sed hoc totum, quod in Coena Christi corpus praesens habemus, simpliciter et in solidum 
omnipotentis Dei virtuti et verbo, institutioni atque ordinationi Domini nostri Iesu Christi est ascribendum. 

75] Verissima enim illa et omnipotentia verba Iesu Christi, quae in prima institutione pronuntiavit, non 
mode in prima illa Coena efficacia luere, sed eorum vis, virtus et efficacia adhuc hodie durant et valent; ita 
quidem certe, ut eorum virtute in omnibus locis, ubi Coena Domini iuxta Christi institutionem celebratur et 
verba ipsius usurpantur, virtute et potentia eorum verborum, quae Christus in prima Coena locutus est, corpus et 
sanguis Christi vere praesentia distribuantur et sumantur. Christus ipse enim (ubi ipsius institutio observatur et 
verba eius super pane et vino recitantur et benedictus panis et vinum benedictum distribuuntur) per verba illa 
recitata, virtute primae institutionis, hodie etiam verbo suo, quod repeti vult, efficax est. Hanc 76] piam nostram 
sententiam Chrysostomus his verbis confirmat. Et nunc (inquit) ille praesto est Christus, qui illam ornavit 
mensam , ipse istam quoque consecrat. Non enim homo est, qui proposita, panem et vinum, corpus Christi facit 
et sanguinem, sed ille, qui crucifixus pro nobis est, Christus. Sacerdotis ore verba proferuntur, et Dei virtute 
consecrantur et gratia. Hoc est, ait: “ Corpus meum"; hoc verbo proposita elementa in Coena consecrantur. Et 
sicut illa vox, quae dicit [Gen. 1, 28]: “ Crescite et multiplicamini et replete terram'", semel quidem dicta est, sed 
omni tempore sentit effectum, ad generationem operante natura, ita et vox illa: ‘ Hoc est corpus meum, hic est 
sanguis meus", semel quidem dicta est, sed per omnes mensas ecclesiae usque ad hodiernum diem et usque ad 
eius adventum praestat sacrificio firmitatem. De Proditione Iudae, hom. 7, sive de passione. 



77] D. Lutherus de hac ipsa re ad eundem modum scribit. Haec illius iussio et institutio possunt hoc 
praestare et efficiunt, ut non nudum tantum panem et vinum, verum etiam corpus et sanguinem ipsius 
distribuamus et accipiamus. Sic enim verba ipsius habent: ‘ Hoc est corpus meum; hic est sanguis meus'’’ 

Itaque non opus nostrum, non pronuntiatio nostra, sed mandatum et ordinatio Christi efficiunt, ut panis sit 
corpus et vinum sit sanguis Christi; idque iam inde a prima institutione Coenae usque ad finem mundi fieri 
solet, nostro autem ministerio haec quotidie distribuuntur. Tom. 6. Ien., fol. 99. 

78] Item alibi: Sic et hic fit, etiamsi de omnibus panibus haec verba pronuntiarem: ‘ Hoc est corpus 
Christi ”, nihil tamen ea re efficeretur. At quando ad ipsius mandatum et institutionem in administratione 
Coenae Dominicae dicimus: u Hoc est corpus meum ”, tum revera est ipsius corpus. Non propter nostram 
pronuntiationem, aut quod haec verba pronuntiata hanc habeant efficaciam, sed quia Christus nobis praecipit, 
ut haec verba pronuntiemus et hoc agamus, quod ipse in prima Coena fecit et hoc modo suum mandatum et 
factum cum recitatione nostra coniunxit. Tom. 3. Ien., fol. 446. 

79] Et quidem verba institutionis Christi in administratione Coenae Dominicae palam coram ecclesia diserte 
et clare recitentur aut decantentur, neque ulla ratione intermittantur; idque plurimis et gravissimis de 80] causis: 
primum quidem, ut satisfiat et pareatur Christi mandato, qui inquit: Hoc facite; non igitur omittendum est, quod 
Christus ipse in Sacra Coena fecit; 81] deinde, ut auditorum fides de substantia et fructu huius sacramenti (de 
praesentia corporis et sanguinis Christi et de remissione peccatorum omnibusque beneficiis, quae nobis Christi 
morte et sanguinis profusione partae sunt et nobis in testamento Christi donantur) per verba testamenti Christi 
excitetur, confirmetur et 82] quam certissima reddatur; praeterea, ut elementa panis et vini ad hunc sacrum 
usum (quo videlicet nobis una cum illis Christi corpus manducandum et sanguis eius bibendus exhibeatur) 
sanctificentur seu benedicantur, ut divus Paulus inquit [1 Cor. 10, 16]: Calix benedictionis, cui benedicimus etc., 
haec autem benedictio non alia ratione fit quam verborum institutionis repetitione et recitatione. 

83] Haec tamen benedictio seu recitatio verborum institutionis Christi sola non efficit sacramentum, si non 
tota actio Coenae, quemadmodum ea a Christo ordinata est, observetur; verbi gratia, cum benedictus panis non 
distribuitur, sumitur aut participatur, sed vel includitur vel sacrificatur vel circumgestatur. Mandatum enim 
Christi: Hoc facite , quod totam actionem complectitur, totum et inviolatum observandum est. 84] Ad huius 
autem sacramenti administrationem requiritur, ut in conventu aliquo piorum hominum panis et vinum 
benedictione consecrentur, dispensentur, sumantur, hoc est, edantur et bibantur, et mors Domini annuntietur. Ad 
hunc enim modum divus Paulus totam actionem, in qua panis frangitur seu distribuitur et sumitur, ob oculos 
nobis proponit 1 Cor. 10, 16. 

85] Accedamus iam etiam ad alterum caput, de quo paulo ante mentio est facta. Ut vera et pia doctrina de 
Coena Domini sincera conservaretur, et multiplices idololatrici abusus atque corruptelae huius sacrosancti 
testamenti Christi vitarentur et abolerentur, utilis haec regula et norma ex verbis institutionis Coenae desumpta 
est: Nihil habet rationem sacramenti extra usum a Christo institutum seu extra actionem divinitus institutam. 
Haec regula nequaquam reficienda est, magno enim cum fructu in ecclesia Christi retineri potest 86] et debet. 
Vocabula autem usus seu actio in hoc negotio proprie non significant fidem nec solam manducationem, quae 
ore fit, sed totam externam visibilem actionem Coenae Dominicae a Christo institutam. Ad eam vere requiritur 
consecratio seu verba institutionis, distributio et sumptio seu externa, quae dicitur, oralis manducatio benedicti 
panis et vini, item corporis et sanguinis Christi perceptio. 87] Et cum extra hunc usum panis in missa pontificia 
non distribuitur, sed vel offertur vel includitur vel circumgestatur aut adorandus proponitur, non est ille pro 
sacramento agnoscendus. Quemadmodum etiam aqua baptismi, si ad campanas baptizandas aut ad curandam 
lepram adhiberetur aut adoranda proponeretur, nullam haberet sacramenti (baptismatis) rationem. Huiusmodi 
pontificiis abusibus haec regula initio renascentis evangelii opposita et ab ipso D. Luthero pie declarata est. 

Tom. 4, Ien. 

88] Interim tamen dissimulare non debemus, quod Sacramentarii hanc utilem et necessariam regulam vafre, 
subdole et malitiose ad negandam veram et substantialem praesentiam et oralem manducationem corporis 
Christi (quae hic in terris fit et dignis atque indignis communis est) falsa interpretatione depravent. 

Interpretantur enim eam de spirituali usu fidei inferno ac sentiunt, sumptionem Coenae Dominicae indignis non 
esse sacramentum, et fieri communicationem corporis Christi tantummodo spiritualiter per fidem, aut fidem hoc 
praestare, ut corpus Christi in Coena praesens sit. Inde porro colligunt, indignos, infideles, hypocritas corpus 
Christi nec praesens habere nec accipere. 



89] Atqui fides nostra sacramentum non efficit, sed tantum omnipotentis Dei atque Salvatoris nostri Iesu 
Christi certissimum verbum et institutio hoc praestant. Verbum enim Domini in ecclesia efficax est manetque, 
neque vel dignitate vel indignitate ministri, neque sumentis incredulitate quidquam ei derogatur aut virtus eius 
enervatur. Sanctum Christi evangelion est pennanetque evangelion, etiamsi impii quidam auditores nullam illi 
fidem adhibeant, in quibus etiam illud non est efficax ad salutem. Idem etiam fit in sumptione sacramenti, ut 
Christus in verbis suis: Accipite, edite; hoc est corpus meum, verax maneat, sive communicantes in ipsum 
credant, sive non credant; praesentiam enim corporis et sanguinis sui non per nostram fidem, sed per 
omnipotentiam suam efficit. 

90] Quare perniciosus error est, quem adversarii impudenter defendunt, et subdola depravatione usitatae 
huius regulae plus fidei nostrae (quippe quae, ipsorum opinione, corpus Christi praesens nobis sistat atque 
participet) quam omnipotentiae Domini atque Salvatoris nostri Iesu Christi ascribunt. 

91] Iam quod ad Sacramentariorum varia et imaginaria fundamenta atque futiles obiectiones attinet, quas illi 
de essentialibus et naturalibus humani corporis proprietatibus, de ascensu Christi ad coelos et de ipsius ex hoc 
mundo discessu, et si quae sunt his similia, afferunt: hae nugae, inquam, omnes et singulae, argumentis e Verbo 
Dei desumptis, solide, nervose et copiose a D. Luthero in polemicis ipsius scriptis refutatae sunt. Quare pium 
lectorem (brevitatis studio) ad illius scripta remittimus. In his autem principem locum habent: libellus, quem 
contra coelestes prophetas (ut tum vocabantur) edidit, et aliud opusculum, cuius inscriptio est: Quod verba: Hoc 
est corpus meum adhuc firma constent; item maior ipsius et minor (post aliquot annos) edita confessio de Coena 
Domini et alia praeterea eiusdem de hoc negotio evulgata opuscula. Neque enim fanatici spiritus a morte D. 
Lutheri ullum novum argumentum in medium attulerunt. 

92] Quod autem nullis argumentis ab hominibus argute excogitatis, utcunque rationi blandiantur, abduci nos 
patimur, nec pati vel volumus vel possumus vel debemus a perspicua, simplicissima et clara verborum 
testamenti Christi sententia in aliam opinionem, quae ab expressis verbis Christi recedit, sed simpliciter potius 
ea intelligimus et credimus: haec nostra sunt fundamenta, quibus hactenus, post motam controversiam in hoc 
articulo, 93] constanter nixi sumus, quae etiam D. Lutherus initio exortae huius dissensionis contra 
Sacramentarios sequentibus verbis posuit (D. Lutherus in maiori sua de Coena Domini confessione): Mea 
fundamenta, quibus in hoc negotio nitor, haec sunt: 

94] I. Primum est hic articulus fidei: Iesus Christus est substantialis, naturalis, verus, perfectus Deus et 
homo, in una persona indivisus et inseparabilis. 

95] II. Secundum, quod dextera Dei est ubique. 

96] III. Tertium, quod Verbum Dei neque falsum est neque fallax. 

97] IV. Quartum, quod Deus varios modos habet novitque, quibus aliquo in loco esse potest, neque uno illo 
tantummodo contentus esse cogitur, de quo fanatici homines nugantur, quem philosophi localem vocant. 

98] Et Christi unitum corpus (inquit Lutherus) tribus modis seu triplici ratione potest alicubi esse: 

99] Primo, comprehensibili et corporali ratione, quali usus est, cum in terris corporaliter conversaretur, 
cum certo loco secundum quantitatem suam circumscriberetur. Hoc modo etiam hodie uti potest, quoties ipsi 
visum fuerit, id quod post resurrectionem suam aliquoties fecit et in novissimo die tali ratione praesentiae sese 
manifestabit, sicut Paulus de Christo docet, inquiens 1 Tim. 6, 15: “ Quem [quam] suis temporibus ostendat 
beatus et solus potens, Rex regum et Dominus dominantium.’’'’ Et ad Colossenses 3, 4: “ Cum Christus 
apparuerit, vita vestra ” etc. Hoc modo Christus non est in Deo aut apud Patrem, aut in coelis, sicut fanaticus 
ille spiritus somniat. Deus enim non est corporalis locus. Et de hoc modo agitur in illis Scripturae dictis, quae a 
fanaticis hominibus afferuntur, quod videlicet Christus mundum reliquerit et ad Patrem iverit. 

100 ] Deinde alio incomprehensibili et spirituali modo alicubi esse potest, ut loco non circumscribatur, sed 
per omnes creaturas penetret pro liberrima sua voluntate, quemadmodum ( ut crassa quadam similitudine rem 
utcunque adumbrem ) visus meus per aerem, lumen aut aquam penetrat atque in iis rebus est, neque tamen loco 
circumscribitur. Et quemadmodum sonus per aquam, aerem, asserem aut parietem transit et in iis rebus est 
neque tamen loco circumscribitur. Eodem modo etiam lux et calor per aerem, aquam, vitrum, crystallum et per 
similes materias penetrant et in iis rebus sunt, nec tamen loco circumscribuntur; et quidem eius rei multa 
comparationes adduci possent. Hoc modo usus est Christus, cum resurgens e sepulcro clauso et obsignato 
prodiret, et quando per ianuas clausas ad discipulos ingrederetur, et sicut est in pane et vino Coenae, atque 
boo modo creditur de sanctissima virgine Maria, matre sua, natus esse. 



101] Praeterea alicubi esse potest divino et coelesti modo, secundam quem cum Deo una est persona. Ea 
ratione creaturae longe illi praesentiores et penetratu faciliores sunt quam iuxta secundum modum. Si enim 
iuxta illum secundum modum potest esse in creaturis et apud creaturas, ut tamen ipsum non sentiant, tangant, 
circumscribant aut comprehendant, multo profecto magis secundum hunc tertium, admirandum, sublimem 
modum in omnibus creaturis, multoque mirabilius erit, ut ipsum non includant, circumscribant aut 
comprehendant, sed potius, ut ipsos praesentes habeat, circumscribat et comprehendat. Hunc enim praesentiae 
Christi modum, quem ex unione personali cum Deo habet, longissime extra creaturas, quam longe videlicet 
Deus extra creaturas est, ponere te oportet. Rursus autem tam profunde et prope eundem modum in omnes 
creaturas, quam profunde et prope Deus in omnibus creaturis est, pones. Est enim una inseparabilis persona 
cum Deo; ubi igitur Deus est, ibi ipsum, quoque esse, aut 102] fidem nostram falsam esse oportet. Quis autem 
explicare aut saltem cogitationibus suis assequi poterit, quomodo hoc fiat? Scimus quidem, rem revera ita se 
habere, quod videlicet sit in Deo extra omnes creaturas, et cum ipso una sit persona; modum autem, quo ista 
fiant, ignoramus. Excedit hoc mysterium naturam et rationis humanae, imo etiam angelorum in coelis captum; 
soli Deo notum est. Cum igitur hoc arcanum nobis incomprehensum et tamen verissimum sit, non decet nos 
ipsius verbo contradicere, nisi firmis argumentis probare possimus, quod Christi corpus nequaquam ibi esse 
valeat, ubi Deus est, et quod hic modus praesentiae confictus sit. Hoc fanaticis illis hominibus probandum 
incumbit, sed nunquam id praestabunt. 

103] An vero Deus etiam plures modos habeat et norit, iuxta quos Christi corpus alicubi sit, ego 
haudquaquam negaverim. Hoc saltem indicare volui, quam crassi et stupidi homines sint fanatici illi, qui 
Christi corpori nonnisi unicum illum, primum et comprehensibilem praesentiae modum tribuunt. Sed neque de 
illo modo probare poterunt, quod cum nostra sententia pugnet. Ego enim nunquam asserere velim, quod 
potentia Dei non efficere valeat, ut unum corpus simul in pluribus locis, etiam corporali et comprehensibili 
modo, adesse possit. Quis enim et quibus argumentis evincet, quod hoc Deo sit impossibile? Quis potentiae 
ipsius finem deprehendit? Fanatici quidem id cogitant: hoc Deus praestare non potest; sed quis ipsorum 
cogitationibus credet, et quo argumentorum genere has cogitationes suas confirmabunt? Hactenus Lutherus. 

104] Ex his D. Lutheri verbis etiam manifestum est, in qua significatione vocabulum spiritualiter in 
ecclesiis nostris quoad hoc negotium usurpetur. Vocabulum enim spiritualiter Sacramentariis nihil aliud 
significat quam spiritualem illam communionem, quando nimirum per fidem in Spiritu vere credentes Christo 
Domino incorporantur et revera spiritualia membra corporis eius fiunt. 

105] Cum vero D. Lutherus aut nos vocabulo spiritualiter in hoc negotio utimur, intelligimus spiritualem, 
supematuralem, coelestem modum, secundum quem Christus in Sacra Coena praesens est et non tantum in 
credentibus consolationem et vitam, verum etiam in infidelibus iudicium efficit. Et quidem per vocabulum illud 
spiritualiter Capernaiticas illas imaginationes de crassa et carnali praesentia excludimus et reficimus, quae 
ecclesiis nostris per Sacramentarios post tot publicas nostras protestationes affingitur. Et in ea sententia intelligi 
volumus vocabulum spiritualiter, cum dicimus, corpus et sanguinem Christi in Sacra Coena spiritualiter accipi, 
edi et bibi. Tametsi enim participatio illa ore fiat, tamen modus spiritualis est. 

106] Fides igitur nostra in hoc articulo de vera praesentia corporis et sanguinis Christi in Sacra Coena super 
veri et omnipotentis Dei, Domini et Salvatoris nostri Iesu Christi, veritatem et omnipotentiam est fundata et 
exstructa. Haec fundamenta ita solida atque immota sunt, ut et fidem nostram in omnibus tentationibus (quae de 
hoc articulo incidere possunt) confirmare et stabilire et omnes Sacramentariorum obiectiones et argutias, 
utcunque speciosae sint et humanae rationi plurimum blandiantur, refutare et evertere et piis animis per omnia 
sufficere et praesentissimam consolationem et fiduciam afferre possint. 

107] Quare reficimus et damnamus corde et ore utpote fallaces et fraude plenos omnes errores, qui recitatae 
iam sanae doctrinae et in sacris litteris fundatae adversantur et repugnant: 

108] I. Pontificiam transsubstantiationem, cum docetur, quod panis et vinum, si consecrata seu benedicta 
fuerint, in Sacrosancta Coena substantiam et essentiam suam penitus amittant et in substantiam corporis et 
sanguinis Christi convertantur, ita quidem, ut sola externa species panis et vini, sive accidentia sine subiecto, 
reliqua maneant. Et quod fingunt, corpus Christi sub specie panis (qui tamen panis ipsorum opinione iam non 
amplius est panis, sed naturalem suam essentiam amisit) revera praesens esse etiam extra actionem Coenae 
Dominicae, cum videlicet panis in sacrario inclusus asservatur aut in solenni et theatrica pompa adorandus 
ostentatur et circumgestatur. Nihil enim rationem sacramenti habere potest extra mandatum Dei et usum a 
Christo institutum, ut supra monuimus. 



109] II. Repudiamus et damnamus etiam omnes alios pontificios abusus huius sacramenti, imprimis vero 
abominationem sacrificii missae pro vivis et defunctis. 

110] III. Quod laicis (ut vocant) una tantum sacramenti species sive pars (et quidem contra expressum 
mandatum et claram institutionem Christi) porrigitur. Et sane hi aliique plurimi pontificii abusus in ecclesiis 
nostris, in communi illa Confessione et Apologia, in Smalcaldicis Articulis et aliis nostrorum scriptis, solide 
Verbo Dei et eruditae atque piae antiquitatis testimoniis refutati et reiecti sunt. 

111] Cum autem in hoc scripto praecipue confessionem et declarationem nostram de vera praesentia 
corporis et sanguinis Christi contra Sacramentarios (quorum aliqui sub Augustanae Confessionis titulo in 
ecclesias nostras sine fronte sese ingerunt) proponere voluerimus, eam ob causam Sacramentariorum errores 
praecipue hoc loco recitare et commemorate visum est, eo fine, ut auditores nostri eos agnoscere et cavere 
possint. 

112] Reficimus igitur atque damnamus corde et ore ut falsas et imposturae plenas omnes Sacramentariorum 
opiniones et dogmata, quae supra commemoratae et in Verbo Dei fundatae doctrinae non consentiunt, sed 
adversantur et repugnant: 

113] I. Cum docetur, quod verba institutionis non simpliciter in propria sua significatione, ut sonant, de vera 
substantiali corporis et sanguinis Christi praesentia in Coena Domini, accipienda, sed per tropos et figuratas 
significationes in alienam et novam sententiam sint torquenda. Et hoc loco omnes Sacramentariorum opiniones 
eiusmodi, quarum aliquae inter se etiam pugnant (quot aut quam variae illae sint), reficimus. 

114] II. Quod oralis sumptio corporis et sanguinis Christi in Sacra Coena a Sacramentariis negatur eique 
opponitur, quod corpus Christi in Coena spiritualiter tantum, per fidem, accipiatur, ita quidem, ut ore in Sacra 
Coena tantum panem et vinum edamus atque bibamus. 

115] III. Quod docetur, panem et vinum in Coena Domini nihil aliud esse nisi notas quasdam professionis, 
quibus Christiani se invicem agnoscant. 

IV. Vel quod panis et vinum sint tantum figurae, symbola, typi ac similitudines longissime absentis corporis 
Christi, ea quidem ratione, quod, ut panis et vinum sunt cibus externus nostri corporis, ita absens corpus Christi 
una cum ipsius merito sit animae nostrae cibus spiritualis. 

116] V. Quod panis et vinum non sint nisi symbola aut signa memorialia absentis corporis Christi, quibus 
signis tamquam externo pignore confirmemur, quod fides illa (quae a Coena sese avertit et supra omnes coelos 
ascendit) sursum non minus vere corporis et sanguinis Christi particeps fiat, quam revera in Coena Domini ore 
externa symbola accipimus. Et quod hoc modo fides nostra in Sacra Coena tantummodo per externa symbola, 
non autem per verum, praesens et nobis exhibitum corpus et sanguinem Christi obsignetur et confirmetur. 

117] VI. Quod in Coena Domini fidei tantummodo virtus, operatio et meritum longe absentis corporis 
Christi distribuantur et communicentur, ut hac ratione absentis corporis Christi participes fiamus. Et quod iuxta 
hunc modum unio sacramentalis sit intelligenda, videlicet de analogia signi et signati, quatenus nimirum corpus 
et sanguis Christi cum pane et vino aliquid similitudinis habent. 

118] VII. Quod corpus et sanguis Christi spiritualiter duntaxat, per fidem, sumatur et participetur. 

119] VIII. Quod Christus propter ascensum suum in coelos corpore suo in certo quodam coeli loco ita sit 
comprehensus et circumscriptus, ut suo corpore nobiscum in Sacra Coena (quae iuxta institutionem Christi in 
terris celebratur) vere et substantialiter praesens esse neque possit neque velit, sed potius tam longe a Sacra 
Coena absit, quantum altissimum coelum a terris distat. Sic enim quidam Sacramentarii verba illa in Actis 
Apostolicis 3, 21: Oportet Christum coelum accipere, de industria malitiose (ad confirmandum errorem suum) 
depravarunt et loco sincerae translationis haec verba reposuerunt: Oportet Christum coelo capi, quae verba 
significant, Christum ita in coelum receptum, ut coelo circumscribatur et comprehendatur, ut nobiscum in terris 
humana sua natura nullo prorsus modo praesens esse possit aut velit. 

120] IX. Quod Christus veram, substantialem praesentiam corporis et sanguinis sui in sacra sua Coena 
neque promiserit neque praestare possit aut velit, cum ipsius natura et proprietas assumptae suae humanitatis id 
non admittant. 

121] X. Quod non solum verbum et sola Christi omnipotentia, sed fides corpus Christi in Coena Domini 
praesens nobis sistat. Unde quidam verba institutionis in actione Coenae Dominicae non recitant, sed omittunt. 
Etsi autem papistica consecratio (quae pronuntiationi verborum tamquam operi sacerdotis eam vim ascribit, 
quasi ea sacramentum efficiat) non iniuria reprehenditur atque reficitur, tamen verba institutionis in actione 
Coenae Dominicae nequaquam omitti possunt aut debent; id quod ex superiore declaratione manifestum est. 



122] XI. Quod credentes iubentur, corpus Christi non cum pane et vino Coenae (iuxta Christi institutionem) 
quaerere, sed a pane Sacrae Coenae fide sua in coelum ad locum illum ablegantur, in quo Christus suo corpore 
sit, ut ibi eius fiant participes. 

123] XII. Reiicimus etiam hunc errorem, cum docetur, quod in fideles et impoenitentes (qui titulo duntaxat 
Christiani sunt, revera autem fidem vivam, veram et salvificam non habent) in Coena Domini non corpus et 
sanguinem Christi, sed tantum panem et vinum accipiant. Et cum nonnisi duo genera convivarum in hoc coelesti 
convivio reperiantur, digni videlicet et indigni, reiicimus etiam illud discrimen inter indignos, quod aliqui 
faciunt, qui asserunt, impios Epicureos, empaectas et Verbi Dei contemptores (qui in externa ecclesiae 
communione sunt) non corpus et sanguinem Christi ad iudicium in usu Coenae, sed tantummodo panem et 
vinum sumere. 

124] XIII. Et cum docetur, dignitatem non tantum in vera fide, verum etiam in propria hominis 
praeparatione consistere. 

125] XIV. Similiter, cum docetur, etiam vere credentes, qui viva et vera fide praediti sunt eamque retinent, 
si tamen ea praeparatione propria et sufficiente careant, quam ipsi sibi proposuerunt, hoc sacramentum 
tamquam indignos convivas ad iudicium accipere. 

126] XV. Elementa illa seu visibiles species benedicti panis et vini adorari oportere. Quod autem Christus 
ipse, verus Deus et homo (qui in Coena sua, in legitimo nimirum eius usu, vere et substantialiter praesens est) in 
spiritu et in veritate (quemadmodum etiam omnibus aliis locis, praecipue vero ubi ecclesia ipsius est 
congregata) adorari debeat, id nemo nisi Arianus haereticus negaverit. 

127] XVI. Repudiamus praeterea et damnamus omnes curiosas, sarcasmis tinctas et blasphemas quaestiones 
atque huius generis sermones, qui crasse, camaliter et Capernaitice de supematuralibus et coelestibus mysteriis 
Coenae Dominicae proferuntur. 

128] Reliquae antitheses et reiectae opiniones, quae cum pia doctrina pugnant, in superiore declaratione 
reprehensae atque repudiatae sunt, eas (quia brevitati studemus) hoc loco repetere noluimus. Si quae sunt autem, 
praeter haec, alia falsa et damnata dogmata, eorum diiudicatio ex praemissa copiosa explicatione peti et (si opus 
sit) nominatim reprobari possunt. Nos enim omnia, quae supra commemoratae et in Verbo Dei bene fundatae 
doctrinae non consentiunt, sed repugnant, reiicimus atque damnamus. 


VIII. DE PERSONA CHRISTI. 

1] Orta est etiam controversia inter Augustanae Confessionis theologos de persona Christi, quam tamen non 
ipsi inter se moverunt, sed ei occasionem Sacramentarii originaliter dederunt. 

2] Cum enim D. Lutherus veram et substantialem corporis et sanguinis Christi in Sacra Coena praesentiam 
contra Sacramentarios, e verbis institutionis Coenae firmissimis argumentis liquido probasset atque 
confirmasset, a Cinglianis illi obiectum est: si corpus Christi simul in coelo et in terris in Coena Domini 
praesens sit, necessario consequi, illud non esse verum et humanum corpus; talem enim maiestatem soli Deo 
tribuendam, corpus vero Christi nequaquam illius capax esse. 

3] Hanc obiectionem D. Lutherus refutavit, eamque nihil ponderis habere, luculenter in didacticis et 
polemicis suis scriptis de Coena Domini, quae Sacramentariis opposuit, demonstravit, quae nos non minus 
quam didactica huius viri scripta approbamus; idque publice 4] testatum esse volumus. Interim, post mortem D. 
Lutheri prodierunt quidam theologi (Augustanam Confessionem profitentes), qui non quidem aperte et 
manifeste ad Sacramentarios in negotio Coenae Dominicae transierunt, sed tamen eadem fundamenta falsa, de 
persona Christi, quibus Sacramentarii veram et substantialem corporis et sanguinis Christi praesentiam e Coena 
Domini tollere conati sunt, in medium attulerunt, asserentes, humanae naturae in persona Christi ea non esse 
tribuenda, quae sint supra vel etiam contra humanas illius naturales et essentiales proprietates. Atque super hoc 
negotio D. Lutheri piam doctrinam et una omnes illos, qui eam utpote Verbo Dei conformem amplexi sunt, 
omnium propemodum veterum horribilium haereseon insimularunt atque accusarunt. 

5] Ut autem haec controversia pie iuxta Verbi Dei et fidei nostrae analogiam declaretur et per gratiam Dei 
componatur, unanimi consensu doctrinam, fidem et confessionem nostram de hoc articulo recitabimus. 

6] Credimus, docemus et confitemur: Etsi Filius Dei per se integra et distincta Divinitatis aeternae persona 
est, adeoque verus, substantialis, perfectus Deus, cum Patre et Spiritu Sancto ab aeterno fuit, quod tamen (in 
plenitudine temporis) humanam naturam in unitatem suae personae assumpserit, non ita, quasi duae iam in 
Christo personae aut duo Christi facti sint, sed quod Christus Iesus iam in una persona simul verus sit aeternus 



Deus, ab aeterno ex Patre genitus, et verus homo, e laudatissima virgine Maria natus, ut scriptum est Rom. 9, 5: 
Ex quibus est Christus secundum carnem, qui est super omnia Deus benedictus in saecula. 

7 ] Credimus, docemus et confitemur, iam in una illa indivisa persona Christi duas esse distinctas naturas, 
divinam videlicet, quae ab aeterno est, et humanam, quae in tempore assumpta est in unitatem personae Filii 
Dei. Et hae duae naturae in persona Christi nunquam vel separantur, vel confunduntur, vel altera in alteram 
mutatur, sed utraque in sua natura et substantia seu essentia (in persona Christi) in omnem aeternitatem 
permanet. 

8] Credimus etiam, docemus et confitemur, quod, ut natura utraque in sua natura et essentia inconfusa 
manet, neque unquam aboletur, ita etiam utraque suas naturales essentiales proprietates retineat, neque in 
omnem aeternitatem eas deponat, et quod unius naturae proprietates essentiales nunquam alterius naturae 
proprietates essentiales fiant. 

9 ] Credimus autem, docemus et confitemur, quod omnipotentem esse, aeternum, infinitum, ubique simul 
esse, naturaliter, hoc est, secundum proprietatem naturae et naturalis illius essentiae, per se ubique praesentem 
esse, omnia nosse etc. sint revera essentiales naturae divinae proprietates, quae etiam humanae naturae 
essentiales proprietates in aeternum nunquam fiant. 

10] At vero esse corpoream creaturam, carnem et sanguinem, finitum et circumscriptum esse, pati, mori, 
ascendere, descendere, de loco in locum moveri, esurire, sitire, algere, aestu affligi, et si quae sunt similia, esse 
proprietates humanae naturae statuimus, quae nunquam proprietates divinae naturae fiant. 

11] Credimus, docemus et confitemur etiam, quod iam, post factam incarnationem, non quaelibet natura in 
Christo per se ita subsistat, ut utraque sit persona separata, aut quod utraque personam singularem constituat, 
sed ita naturas unitas esse sentimus, ut unicam tantum personam constituant, in qua simul personaliter ambae, 
divina et humana natura assumpta, unitae sint et subsistant, ita quidem, ut iam, post incarnationem, ad integram 
Christi personam non modo divina, sed etiam assumpta humana natura pertineat, et quod persona Filii Dei 
incarnati ut sine divinitate sua, ita etiam sine humanitate sua non sit integra persona. In Christo igitur non sunt 
duae distinctae, sed unica tantum persona, non obstante, quod duae distinctae naturae, utraque in sua essentia et 
proprietatibus naturalibus, inconfusae in ipso reperiantur. 

12] Credimus quoque, docemus ac confitemur, assumptam humanam naturam in Christo non tantum 
essentiales et naturales suas proprietates habere et retinere, sed praeterea etiam per unionem personalem, qua 
cum divinitate mirando modo copulata est, et postea per glorificationem exaltatam esse ad dexteram maiestatis, 
virtutis et potentiae super omne, quod nominatur, non tantum in hoc, sed etiam in futuro saeculo, Eph. 1,21. 

13 ] Quod vero ad hanc maiestatem attinet, ad quam Christus secundum humanitatem suam exaltatus est, 
non eam tum demum accepit, cum a mortuis resurrexit et ad coelos ascendit, sed tum, cum in utero matris 
conciperetur et homo fieret, quando videlicet divina et humana natura personaliter sunt 14 ] unitae. De hac 
autem hypostatica unione non ita sentiendum est (ut quidam sinistre eam accipiunt), quasi duae illae naturae, 
divina et humana, eo modo unitae sint, quo duo asseres conglutinantur, ut realiter seu re ipsa et vere nullam 
prorsus communicationem inter se habeant. 15 ] Hic enim Nestorii et Samosateni error est et haeresis, qui 
haeretici (ut Suidas et Theodorus presbyter Rethehensis testantur) senserunt atque docuerunt: 5bo (poasig 
5nf| pqpsvcex; £ youoa.g, Kai aKoivowqxoog Ttpog SE amaq mvra.Tiaoiv. hoc est, duas naturas separatim seu 
seorsim se habentes et omni modo ad invicem seu inter se incommunicabiles esse. Hoc falso dogmate naturae 
separantur et duo Christi finguntur, quorum unus sit Christus, alter vero Deus Logos, qui in Christo habitet. 

16 ] Sic enim Theodorus presbyter scribit: Paulus quidam iisdem, quibus Manes tempori bus, Samosatenus 
quidem ortu, sed Antiochiae Syriae antistes, Dominum impie dixit nudum fuisse hominem, in quo Deus Verbum 
sicut et in singulis prophetis habitavit [habitaverit], ac proinde duas naturas separatas et citra omnem prorsus 
inter se communionem in Christo esse, quasi alius sit Christus, alius Deus Verbum in ipso habitans. 

17 ] Contra hanc damnatam haeresin catholica Christi ecclesia semper omnibusque temporibus simplicissime 
credidit et sensit, humanam et divinam naturam in persona Christi eo modo unitas esse, ut veram inter se 
communicationem habeant. Neque tamen ideo naturae in unam essentiam, sed ut D. Lutherus loquitur, in unam 
personam conveniunt 18 ] et commiscentur. Et propter hanc hypostaticam unionem et communicationem veteres 
orthodoxi ecclesiae doctores saepe admodum, non modo ante, verum etiam post Chalcedonense Concilium, 
vocabulo mixtionis, in pia tamen sententia et vero discrimine, usi sunt. Eius rei confirmandae gratia multa 
patrum testimonia in medium afferri possent, quae passim in hominum nostrorum scriptis reperire licet. Et 
quidem erudita antiquitas unionem hypostaticam et naturarum communicationem similitudine animae et 



corporis, item ferri candentis aliquo modo declaravit. Anima 19 ] enim et corpus (quemadmodum etiam ignis et 
ferrum) non tantum per phrasin aut modum loquendi aut verbaliter, sed vere et realiter communicationem inter 
se habent, neque tamen hoc modo confusio aut naturarum exaequatio introducitur, qualis fieri solet, cum ex 
meile et aqua mulsum conficitur; talis enim potus non amplius aut aqua est mera aut reel merum, sed mixtus 
quidam ex utroque potus. Longe certe aliter se res in illa divinae et humanae naturae unione(in persona Christi) 
habent [habet]. Longe enim sublimior est et plane ineffabilis communicatio et unio divinae et humanae naturae 
in persona Christi, propter quam unionem et communicationem Deus homo est et homo Deus. Nec tamen hac 
unione et communicatione naturarum vel ipsae naturae vel harum proprietates confunduntur, sed utraque natura 
essentiam et proprietates suas retinet. 

20 ] Propter hanc hypostaticam unionem (quae sine vera illa communicatione naturarum nec cogitari nec 
subsistere potest) non nude et sola humana natura, cuius proprium est pati et mori, pro totius mundi peccatis est 
passa, sed ipse Filius Dei vere (secundum tamen naturam humanam assumptam) passus et, ut Symbolum 
nostrum Apostolicum testatur, vere mortuus est, etsi divina natura neque pati neque mori potest. Hanc 21 ] rem 
D. Lutherus in maiore sua de Coena Domini confessione copiose et solide declaravit, ubi blasphemam Cinglii 
alloeosin, qui docuit, unam naturam pro altera sumi et intelligi., tamquam diaboli larvam reiecit et ad inferni 
barathrum damnavit. 

22] Et sane veteres ecclesiae doctores duo haec vocabula, Koivroviav et vcoaiv, communicationem et 
unionem, in explicatione huius mysterii coniunxerunt et alterum per alterum declararunt. Irenaeus, lib. IV, cap. 
37; Athanasius in Epistola ad Epictetum; Hilarius De Trinitate, lib. IX; Basibus et Nyssenus in Theodoreto; 
Damascenus, lib. III, cap. 19. 

23 ] Propter hanc hypostaticam unionem et communionem divinae et humanae naturae in Christo credimus, 
docemus et confitemur iuxta fidei nostrae Christianae analogiam omnia ea, quae de Christi maiestate secundum 
humanam eius naturam, qua ad dexteram omnipotentiae et virtutis Dei sedet, et iis, quae ex ea consequuntur, 
dici solent, locum non habitura, neque stare posse, nisi hypostatica illa unio et communicatio naturarum in 
persona Christi realiter et vere existerent. 

24 ] Huius hypostaticae unionis ratione et naturarum communione Maria, laudatissima illa virgo, non 
hominem duntaxat, sed talem hominem, qui vere Filius Dei altissimi est, genuit, ut archangelus Gabriel testatur. 
Is Filius Dei etiam in utero matris divinam suam maiestatem demonstravit, quod de virgine, inviolata ipsius 
virginitate, natus est. Unde et vere OsoxoKog, Dei genitrix, est et tamen virgo mansit. 

25] Illius hypostaticae unionis et communicationis virtute omnia miracula sua edidit et divinam suam 
maiestatem pro liberrima voluntate, quando et quomodo ipsi visum fuit (non tantum post resurrectionem suam 
et ascensum ad coelos, verum etiam in statu exinanitionis), manifestavit; verbi gratia in nuptiis, quae in Cana 
Galilaeae celebratae fuerunt; item, cum duodecim annos natus, inter viros eruditos eruditissime disputaret; 
praeterea in horto, quando unico propemodum verbulo hostes suos in terram prosterneret; quin imo in ipsa 
morte; non enim ut alius quispiam vulgaris homo mortuus est, sed in morte, et quidem per suam mortem, ipsam 
mortem, peccatum, diabolum, infernum et aeternam damnationem devicit. Haec certe admiranda opera humana 
natura sola nequaquam praestare potuisset, nisi cum divina natura personaliter unita fuisset et realem cum ea 
communicationem habuisset. 

26 ] Ex hac unione et naturarum communione humana natura habet illam exaltationem, post resurrectionem 
a mortuis, super omnes creaturas in coelo et in terra, quae revera nihil aliud est, quam quod Christus formam 
servi prorsus deposuit, humanam vero naturam non deposuit, sed in omnem aeternitatem retinet et ad plenam 
possessionem et divinae maiestatis usurpationem secundum assumptam humanam naturam evectus est. Eam 
vero maiestatem statim in sua conceptione, etiam in utero matris habuit, sed, ut apostolus loquitur Phil. 2, 7, se 
ipsum exinanivit eamque, ut D. Lutherus docet, in statu suae humiliationis secreto habuit, neque eam semper, 
sed quoties ipsi visum fuit, usurpavit. 

27 ] Iam vero, postquam non communi ratione, ut alius quispiam sanctus, in coelos ascendit, sed, ut 
apostolus Eph. 4, 10 testatur, super omnes coelos ascendit et revera omnia implet et ubique non tantum ut Deus, 
verum etiam ut homo praesens dominatur et regnat a mari ad mare et usque ad terminos terrae, quemadmodum 
olim prophetae, Ps. 8, 2. 7; 93, 1 sq.; Zach. 9, 10, de ipso sunt vaticinati, et apostoli Mare. 16, 20 testantur, quod 
Christus ipsis ubique cooperatus sit et sermonem ipsorum sequentibus signis confirmaverit. 28 ] Haec autem 
non terreno modo, sed, ut D. Lutherus loqui solet, pro modo et ratione dexterae Dei facta sunt, quae non est 
certus aliquis et circumscriptus in coelo locus (ut Sacramentarii sine testimonio Sacrae Scripturae fingunt), sed 



nihil aliud est nisi omnipotens Dei virtus, quae coelum et terram implet, in cuius possessionem Christus iuxta 
humanitatem suam sine confusione tamen et exaequatione naturarum et in essentialibus proprietatibus realiter 
seu revera venit. Ex 29] hac communicata sibi divina virtute homo Christus, iuxta verba testamenti sui, corpore 
et sanguine suo in Sacra Coena, ad quam nos verbo suo ablegat, praesens esse potest et revera est, quod alioqui 
nulli alii homini possibile est, quia nemo hominum cum divina natura hoc modo unitus et in divinam illam 
omnipotentem maiestatem et virtutem (ratione hypostaticae duarum in Christo naturarum unionis) collocatus 
est, sicut unus et solus ille 30] Iesus virginis Mariae filius. In ipso enim divina et humana natura hypostatice 
sunt unitae, ita ut in Christo tota Divinitatis plenitudo corporaliter inhabitet, Coi. 2, 9, et in illa personali unione 
tam arcta et ineffabilis est naturarum communio, in quam etiam, ut apostolus Petrus, 1 Pet. 1, 12, ait, desiderant 
angeli cum admiratione et gaudio prospicere. De qua re paulo post suo loco ordine et copiosius dicetur. 

31] Et ex hoc fundamento, cuius iam facta est mentio, et quod unio personalis docet, quomodo videlicet 
divina et humana natura in persona Christi sint unitae, ut non modo nomina communia, sed realiter etiam et re 
ipsa inter se, sine omni confusione et exaequatione essentiarum, communicent, promanat etiam doctrina illa de 
communicatione idiomatum duarum in Christo naturarum, de qua infra aliquid amplius dicetur. 

32] Cum autem indubitatum et extra controversiam positum sit, quod propria non egrediantur sua subjects, 
hoc est, quod quaelibet natura suas proprietates essentiales retineat, et illae non ab una natura separentur atque 
in alteram, tamquam aqua de uno vase in aliud, transfundantur, nulla prorsus fieri aut constare posset 
proprietatum communicatio, nisi illa, de qua diximus, personalis naturarum in Christo esset unio et 
communicatio. 33] Hoc autem (post articulum Sanctae Trinitatis) summum est mysterium, quo nullum maius in 
coelo et in terra reperitur. Unde Paulus ait 1 Tim. 3, 16: Manifeste magnum est pietatis mysterium, quod Deus 
manifestatus est in carne etc. 34] Cum enim apostolus Petrus clarissimis verbis 2 Pet. 1, 4 testetur, quod nos 
etiam, in quibus Christus (tantummodo ex gratia) habitat, propter tantum mysterium divinae naturae participes 
fiamus in Christo, quantum existimabimus eam esse communicationem divinae naturae, de qua apostolus 
loquitur, quod videlicet in Christo tota Divinitatis plenitudo inhabitat corporaliter, ita quidem, ut Deus et homo 
una sint 35] persona! Plurimum autem refert, ut haec doctrina de communicatione idiomatum convenienti 
discrimine et distincte tractetur et explicetur. Propositiones enim et praedicationes, quibus utimur, cum de 
persona Christi et de naturis et proprietatibus eius loquimur, non omnes unius sunt generis aut modi. Et si 
quando non satis dextre et distincte hoc negotium tractatur, tum doctrina haec involvitur, et lector simplex facile 
perturbatur. Quare ea, quam subiiciemus, explicatio alta mente reponatur; ea autem, ut res ipsa lectori planior et 
intellectu facilior sit, tribus praecipuis capitibus comprehendi potest. 

36] Primo, cum in Christo duae sint distinctae naturae, quae essentiis et proprietatibus suis neque mutantur 
neque confunduntur, utriusque vero naturae una tantum sit persona, ea, quae unius tantum naturae propria sunt, 
alteri naturae non seorsim, quasi separatae, sed toti personae (quae simul Deus et homo est) attribuuntur, sive 
Deus sive homo nominetur. 

37] Sed in hoc praedicationum genere non sequitur, quod ea, quae toti personae tribuuntur, simul utriusque 
naturae sint proprietates, sed distincte declarandum est, secundum quam naturam aliquid toti personae 
ascribatur. Ad hunc modum loquitur Paulus Rom. 1,3, cum de Christo dicit: Christum genitum esse ex semine 
Davidis secundum carnem. Et Petrus de Christo inquit 1 Pet. 3, 18; 4, 1, quod sit mortificatus carne, et quod 
passus sit in carne. 

38] Cum autem et occulti et aperti Sacramentarii sub hac regula (quando dicitur, quod toti personae 
tribuatur, quod uni naturae proprium est) perniciosum suum errorem occultent, dum totam quidem personam 
nominant, interim tamen unam, eamque (ut sic dicamus) nudam tantum naturam intelligunt, alteram autem 
penitus excludunt, quasi nuda vel sola humana natura pro nobis passa sit, placuit D. Lutheri verba hoc loco 
recensere e maiori ipsius de Coena Domini confessione, in quibus de Cinglii alloeosi agit, ut ecclesia Dei quam 
optime adversus errorem illum praemuniatur. Verba autem D. Lutheri sic habent (Tom. 2, Wittemb., fol. 188): 

39] Hoc Cinglius vocat alloeosin, cum aliquid de divinitate Christi dicitur, quod tamen humanitatis 
proprium est, et contra. Verbi gratia, ubi in Scriptura dicitur, Lue. 24, 26: “ Nonne haec oportuit pati Christum 
et ita intrare in gloriam suam. ?” Ibi nugatur Cinglius, quod vocabulum “ Christus ” hoc loco pro “ humana 
natura’’’ sumatur. Cave tibi, 40] cave, inquam, tibi ab ista alloeosi! Est enim larva quaedam diaboli, quae 
tandem talem Christum fingit, secundum cuius rationes ego certe nolim esse Christianus. Hoc enim illa vult, 
quod Christus nihil amplius sit aut efficiat sua passione et vita quam alius quispiam sanctus. Si enim persuaderi 
mihi patiar, ut credam, solam humanam naturam pro me passam esse, profecto Christus mihi non magni pretii 



salvator erit, sed ipse tandem salvatore eget. In summa, verbis explicari non potest, quid diabolus per hanc 
alloeosin moliatur. 

41] Et paucis interpositis: Si forte venefica illa, domina ratio ( cuius neptis est ipsa alloeosis ) reclamare 
voluerit, dicens: Divinitas neque pati neque mori potest, tu respondebis: Verum id quidem est; nihilominus 
tamen, quia divinitas et humanitas in Christo unam personam constituunt, Scriptura propter hypostaticam illam 
unionem etiam divinitati omnia illa tribuit, quae humanitati accidunt, et vicissim humanitati, quae divinitatis 
sunt. 42] Et sane revera ita res sese habent. Hoc enim fateri te necesse est: haec persona ( monstrato Christo) 
patitur, moritur ; haec autem persona est verus Deus. Recte igitur dicitur: Filius Dei patitur. Etsi enim una 
ipsius pars ( ut sic loquar), divinitas videlicet, non patiatur, tamen ea persona, quae Dens est, patitur in altera 
sua parte, nimirum in humanitate. Revera enim Filius Dei pro nobis est crucifixus, hoc est, persona, quae Deus 
est. Ipsa enim, ipsa ( inquam ) persona, crucifixa est, secundum humanitatem. 

43] Et rursus post aliqua: Si constabit alloeosis, ut eam Cinglius proponit, in Christo duas personas esse 
necesse erit, divinam videlicet et humanam, quandoquidem Cinglius dicta Scripturae de passione tantum ad 
humanitatem inflectit eaque per omnia a divinitate separat. Ubi enim opera divelluntur et separantur, ibi etiam 
personam ipsam dividi necesse est, cum omnia opera omnesque passiones non naturis, sed personae tribuantur. 
Persona enim ipsa est, quae omnia illa agit et patitur, hoc quidem secundum hanc naturam, illud vero 
secundum alteram naturam; quae sane omnia viris eruditis sunt notissima. Quare agnoscimus Dominum 
nostrum Iesum Christum Deum et hominem in una persona, non confundendo naturas nec dividendo personam. 

44] In eandem sententiam loquitur D. Lutherus etiam in eo libello, quem de conciliis et ecclesia scripsit 
(Tom. 7, Wittemb., fol. 530): Sciendum id nobis Christianis est, nisi Deus in altera lance sit et pondere vincat, 
nos lance nostra deorsum ( ad interitum) ferri. Hoc sic accipi rolo: Nisi haec vera sint: Deus mortuus est pro 
nobis, et si solus homo pro nobis mortuus est, tum profecto prorsus actum fuerit de nobis. At vero, si Dei re. 
ors, et quod Deus ipse mortuus est, in altera lance ponitur, tum ille deorsum fertur, nos vero instar vacuae et 
levioris lancis sursum tendimus. Sed et ille deinde rursus vel sursum tendere, vel e lance exsilire potest. Non 
autem poterat in lancem descendere et considere, nisi nostri similis, hoc est, homo fieret, ut vere et recte de 
ipsius passione dici posset: Deus mortuus est, Dei passio, Dei sanguis, Dei mors. Non enim in sua natura Deus 
mori potest. Postquam autem Deus et homo unitus est in una persona, recte et vere dicitur: Deus mortuus est, 
quando videlicet ille homo moritur, qui cum Deo unum quiddam seu una persona est. Hactenus Lutherus. 

45] Ex his liquet non carere errore, si quis dixerit scripseritve, quod commemoratae propositiones: Deus 
passus est, Deus mortuus est, sint tantummodo praedicationes verbales, hoc est, nuda verba, sine re. 
Simplicissima enim Christiana fides nostra docet, quod Filius Dei, qui homo factus est, pro nobis passus ac 
mortuus sit nosque sanguine suo redemerit. 

46] Deinde, quod ad rationes officii Christi attinet, persona non agit et operatur in seu cum una vel per unam 
naturam tantum, sed potius in, cum et secundum atque per utramque naturam, seu, ut Concilium Chalcedonense 
loquitur, una natura agit seu operatur cum communicatione alterius, quod cuiusque proprium est. 47] Itaque 
Christus est noster Mediator, Redemptor, Rex, Summus Pontifex, Caput et Pastor etc. non secundum unam 
tantum naturam, sive divinam sive humanam, sed secundum utramque naturam; de qua re alias etiam copiosius 
dicitur. 

48] Tertio vero longe adhuc aliud est, quando de eo quaeritur, disseritur vel tractatur, an duae illae naturae 
in hypostatica unione in Christo nihil amplius nisi suas naturales essentiales proprietates habeant; quod enim 
easdem habeant atque retineant, supra docuimus. 

49] Quantum ergo ad divinam in Christo naturam attinet, cum in ipso nulla sit, ut Iacobus testatur, lac. 1, 

17, transmutatio, divinae Christi naturae per incarnationem nihil (quoad essentiam et proprietates eius) vel 
accessit vel decessit et per eam in se vel per se neque diminuta neque aucta est. 

50] Iam quod ad humanam naturam in persona Christi attinet, non defuerunt quidam, qui contenderent, eam 
in personali etiam cum Divinitate unione nihil amplius habere quam duntaxat suas naturales essentiales 
proprietates, quarum ratione fratribus suis per omnia similis est. Unde affirmarunt, humanae in Christo naturae 
nihil eorum tribui vel debere vel posse, quod sit supra vel contra naturales ipsius proprietates, etiamsi Scripturae 
testimonia humanae Christi naturae talia tribuant. 51] Hanc vero ipsorum opinionem falsam esse Verbo Dei 
adeo perspicue demonstrari potest, ut etiam ipsorum consortes eum ipsum errorem reprehendere et reiicere 
tandem coeperint. Sacrae enim litterae et orthodoxi patres, Scripturae verbis edocti, praeclare testantur, quod 
humana natura in Christo eam ob causam et inde adeo, quod cum divina natura personaliter unita est (deposito 



servili statu et humiliatione, iam glori licata et ad dexteram maiestatis et virtutis divinae exaltata), praeter et 
supra naturales essentiales atque in ipsa permanentes humanas proprietates etiam singulares, excellentissimas, 
maximas, supernaturales, impervestigabiles, ineffabiles atque coelestes praerogativas maiestatis, gloriae, virtutis 
ac potentiae super omne, quod nominatur, non solum in hoc saeculo, sed etiam in futuro, Eph. 1,21, acceperit, 
ut ita humana in Christo natura (suo modo et ratione) in exsequendo officio Christi simul adhibeatur, cooperetur 
et suam efficaciam, id est, virtutem et operationem, habeat, non tantum ex suis naturalibus proprietatibus aut 
secundum essentiales proprietates, aut quousque earum virtus et efficacia progreditur, sed praecipue secundum 
maiestatem, gloriam, virtutem atque potentiam, quam per unionem hypostaticam, glorificationem et 
exaltationem accepit. 52] Et hoc ipsum hodie ne adversarii quidem nostri prorsus negare audent, nisi quod 
disputant et contendunt, illa tantum esse dona creata et finitas dotes seu quailtates, quibus humanam in Christo 
naturam donatam et ornatam esse sentiunt; quales sunt etiam in sanctis hominibus. Et argutis cogitationibus ac 
frivolis argumentationibus atque fictis probationibus metiri et ad calculum revocare conantur, quorum donorum 
humana natura in Christo, sine abolitione sua, capax aut non capax esse queat. 

53 ] Rectissima autem et omnium tutissima via in huius controversiae diiudicatione est haec, videlicet 
neminem melius et certius nosse, quid Christus secundum assumptam humanam naturam (ratione unionis 
hypostaticae et glorificationis seu exaltationis) acceperit et quarum praerogativarum (praeter et supra naturales 
suas proprietates) sine eiusdem abolitione capax sit, quam ipsum Dominum nostrum Iesum Christum. Is vero 
hoc ipsum (quantum quidem nostra et quidem salutis causa in hac vita interest) in Verbo suo revelavit. De 
quibus igitur in Sacra Scriptura, quod ad hanc rem attinet, certa et perspicua testimonia habemus, simpliciter 
illis fidem adhibeamus et nequaquam contra disputemus, quasi humana natura in Christo illorum capax esse 
nequeat. 

54 ] Vera quidem sunt, quae de creatis donis humanae naturae in Christo datis et communicatis dicuntur, 
quod humanitas Christi ea per se et in se ipsa habeat. Sed haec non satis explicant vel assequuntur maiestatem 
illam, quam Scriptura et orthodoxi patres secundum Scripturam humanae in Christo naturae ascribunt. 

55 ] Vivificare enim, omne iudicium omnemque .potestatem in coelo et in terra, adeoque omnia in manibus 
suis habere, omnia sub pedibus ipsius subiecta esse, a peccatis mundare etc. non sunt dona creata, sed divinae 
infinitae proprietates, quae tamen (iuxta testimonia Scripturae) Christo homini datae et communicatae sunt, Ioh. 
5, 25; 6, 39; Matth. 28, 18; Dan. 7, 14; Ioh. 3, 35; 13, 3; Matth. 1 1, 27; Eph. 1, 22; Hebr. 2, 8; 1 Cor. 15, 27; Ioh. 
1,3. 14.51. 

56] Quod autem haec communicatio non tantum, quasi per phrasin aut modum loquendi dicta, de persona 
Christi secundum ipsius divinitatem, sed potius secundum assumptam humanam naturam sit intelligenda, id 
tribus firmissimis, atque adeo invictis argumentis, quae iam recitabimus, demonstrari potest: 

57] I. Primo exstat regula communissima, maximo totius ecclesiae orthodoxae consensu approbata, 
videlicet: quae Scriptura Christum in tempore accepisse affirmat, ea non secundum divinitatem accepisse 
(secundum quam omnia ab aeterno possidet), sed quod persona Christi ratione et respectu humanae naturae ea 
in tempore acceperit. 

58 ] II. Deinde Scriptura luculenter testatur Ioh. 5, 21 sq. et 6, 39 sq., quod virtus vivificandi et potestas 
exercendi iudicii Christo datae sint propterea, quia filius hominis est, quatenus videlicet carnem et sanguinem 
habet. 

59 ] III. Postremo Scriptura in hoc negotio non tantum in genere filii hominis mentionem facit, sed quasi 
digitum in assumptam humanam naturam intendit, cum inquit 1 Ioh. 1,7: Sanguis Iesu Christi, Filii Dei, 
emundat nos ab omni peccato. Id autem non tantum de merito sanguinis Christi in cruce semel perfecto 
accipiendum est, sed Iohannes eo loco de ea re agit, quod in negotio iustificationis non tantum divina natura in 
Christo, verum etiam ipsius sanguis per modum efficaciae nos ab omni peccato emundet. Ita caro Christi est 
vivificus cibus, Ioh. 6, 48-58. Et ex hoc evangelistae et apostoli ditto Concilium Ephesinum pronuntiavit, 
carnem Christi habere vim vivificandi. Et de hoc articulo multa in nostrorum hominum scriptis clarissima 
veteris et orthodoxae ecclesiae testimonia collecta passim exstant. 

60] Quod igitur Christus virtutem vivificandi secundum humanitatem suam acceperit, et quod illa vis 
assumptae humanae naturae in Christo data atque communicata sit, id ex analogia Verbi Dei credere tenemur. 
Sed, ut paulo ante monuimus, cum duae naturae in Christo eo modo sint unitae, ut nulla sit facta confusio aut 
naturae unius in alteram transmutatio, et utraque suas naturales et essentiales proprietates retineat, ita ut unius 



naturae proprietates nunquam alterius naturae proprietates fiant: haec doctrina dextre admodum declaranda et 
adversus haeresium corruptelas bene munienda est. 

61] In hoc autem negotio nihil novi de ingenio nostro fingimus, sed amplectimur et repetimus 
declarationem, quam vetus et orthodoxa ecclesia, e Sacrae Scripturae fundamentis desumptam, ad nos 
incorruptam transmisit, videlicet quod divina illa virtus, vita, potestas, maiestas et gloria assumptae humanae 
naturae in Christo data sit. Id vero non eo modo, sicut Pater Filio, secundum divinam naturam, essentiam suam 
et omnes divinas proprietates ab aeterno communicavit, unde et unius cum Patre essentiae et ipsi aequalis est. 
Christus enim tantum secundum divinam naturam Patri aequalis est; secundum humanam vero naturam sub Deo 
est. Ex his manifestum est, nullam nos confusionem, exaequationem aut abolitionem naturarum in Christo 
statuere. Etenim virtus vivificandi non eo modo est in came Christi, quo est in divina eius natura, videlicet ut 
essentialis proprietas. 

62] Communicatio autem illa non facta est per essentialem aut naturalem effusionem proprietatum divinae 
naturae in naturam humanam, quasi humanitas Christi eas per se et a divina essentia separatas haberet, aut quasi 
per illam communicationem humana natura in Christo naturales ac essentiales suas proprietates prorsus 
deposuerit et vel in divinam naturam conversa, aut divinae naturae communicatis illis suis proprietatibus, in se 
ipsa et per se [sese], exaequata sit, aut quod utriusque naturae eaedem aut certe aequales naturales et essentiales 
proprietates et operationes sint. Hi enim et similes errores in vetustissimis et approbatis conciliis e fundamentis 
Sacrae Scripturae merito sunt reiecti et damnati. Nullo enim modo vel facienda vel admittenda est aut conversio 
aut confusio aut exaequatio sive naturarum in Christo sive essentialium proprietatum. 

63] Et quidem his vocabulis: realis communicatio, realiter communicari , nunquam ullam physicam 
communicationem vel essentialem transfusionem (qua naturae in suis essentiis aut essentialibus proprietatibus 
confunderentur) docere voluimus, ut quidam vocabula et phrases illas astute et malitiose falsa interpretatione, 
contra conscientiam suam, pervertere non dubitarunt, tantum, ut piam doctrinam suspicionibus iniquissimis 
gravarent. Sed vocabula et. phrases illas verbali communicationi opposuimus, cum quidam fingerent, 
communicationem idiomatum nihil aliud nisi phrasin et modum quendam loquendi, hoc est, mera tantum verba, 
nomina et titulos inanes esse. Et hanc verbalem communicationem adeo urserunt, ut de nulla alia 
communicatione audire quidquam vellent. Quapropter ad recte declarandam maiestatem Christi vocabula (de 
reali communicatione) usurpavimus, ut significaremus, communicationem illam vere et re ipsa (sine omni 
tamen naturarum et proprietatum essentialium confusione) factam esse. 

64] Sentimus itaque et docemus cum veteri orthodoxa ecclesia, quemadmodum illa hanc doctrinam ex 
Scriptura Sacra declaravit, quod humana in Christo natura maiestatem illam acceperit secundum rationem 
hypostaticae unionis, videlicet quod cum tota divinitatis plenitudo in Christo habitet, non quemadmodum in 
sanctis hominibus et angelis, sed corporaliter, ut in proprio suo corpore, etiam omni sua maiestate, virtute, 
gloria, operatione in assumpta humana natura, liberrime (quando et quomodo Christo visum fuerit) luceat et in 
ea, cum ea et per eam divinam suam virtutem, maiestatem et efficaciam exerceat, operetur et perficiat. Idque ea 
quodammodo ratione, qua anima in corpore et ignis in ferro candente agit. Hac enim similitudine (ut supra 
monuimus) tota erudita et pia antiquitas doctrinam hanc declaravit. 65] Haec autem humanae naturae maiestas 
in statu humiliationis maiori ex parte occultata et quasi dissimulata fuit. At nunc, post depositam servi formam 
(seu exinanitionem) maiestas Christi plene et efficacissime atque manifeste coram omnibus sanctis in coelo et in 
terris sese exserit. Et nos in altera illa beatissima vita hanc ipsius gloriam facie ad faciem videbimus, ut 
Iohannes testatur, cap. 17, 24. 

66] Hac ratione est pennanetque in Christo unica tantum divina omnipotentia, virtus, maiestas et gloria, 
quae est solius divinae naturae propria. Ea vero lucet et vim suam plene, liberrime tamen, exserit in et cum 
assumpta humanitate et per illam assumptam exaltatam in Christo humanitatem. Quemadmodum etiam in ferro 
candente non duplex est vis lucendi et urendi (quasi ignis peculiarem et ferrum etiam peculiarem et separatam 
vim lucendi et urendi haberet), quin potius illa vis lucendi et urendi est proprietas ignis. Sed tamen, quia ignis 
cum ferro unitus est, ideo vim et virtutem lucendi et urendi in et cum ferro et per ferrum illud candens exserit, 
ita quidem, ut ferrum ignitum ex hac unione vim habeat et lucendi et urendi, et tamen hoc fit sine 
transmutatione essentiae aut naturalium proprietatum tam ferri quam ignis. 

67] Quare testimonia illa Sacrae Scripturae, quae de ea maiestate loquuntur, ad quam humana in Christo 
natura exaltata est, non in eam sententiam accipimus, quod divina illa maiestas (quae divinae naturae Filii Dei 
propria est) in persona Filii hominis tantum secundum divinam naturam Christo sit ascribenda, aut quod 



maiestas illa tantum ea ratione sit in humana Christi natura, ut humana Christi natura nudum tantum titulum et 
nomen solum divinae illius maiestatis, per phrasin et modum loquendi, revera autem nullam prorsus cum ea 
communicationem 68 ] habeat. Cum enim Deus sit spiritualis indivisa essentia, quae ubique et in omnibus 
creaturis est, et ubi est, ibi (praesertim in credentibus et sanctis habitans) suam secum maiestatem habet: tum 
(secundum superiorem falsam hypothesin) dici posset in omnibus creaturis, in quibus Deus est, praecipue vero 
in electis et sanctis, qui sunt templa Dei, totam plenitudinem divinitatis corporaliter inhabitate, in eis omnes 
thesauros sapientiae et scientiae absconditos, illis omnem potestatem in coelo et in terra datam esse, cum fateri 
oporteat, credentibus Spiritum Sanctum datum esse, qui et ipse omnem potestatem in coelo et in terra habet. 69] 
Ea vero ratione inter Christum, iuxta humanam ipsius naturam, et inter alios sanctos homines nullum discrimen 
relinqueretur, et Christus maiestate illa sua, quam prae omnibus aliis creaturis ut homo seu secundum 
humanitatem 70] suam accepit, exueretur. Nulla autem creatura (sive homo, sive angelus) dicere potest aut 
debet: Mihi data est omnis potestas in coelo et in terra; cum tamen Deus universa divinitatis suae plenitudine, 
quam ubique secum habet, in electis quidem sit, verumtamen non corporaliter in illis habitet, nec personaliter 
cum illis unitus sit, sicut in Christo corporaliter inhabitat. Nam ratione illius hypostaticae unionis Christus dicit 
Matth. 28, 18 etiam secundum humanam suam naturam: Mihi data est omnis potestas in coelo et in terra. Et 
alibi, Ioh. 13, 3: Sciebat Iesus, quod omnia dedisset ei Pater in manus. Item Coi. 2, 9 .In ipso inhabitat tota 
divinitatis plenitudo corporaliter. Et Ps. 8, 6; Hebr. 2, 7 sq.: Gloria et honore coronasti eum et constituisti eum 
super omnia opera manuum tuarum; omnia subiecisti sub pedibus eius, 1 Cor. 15, 27. Dum autem omnia 
subiecit ei, nihil ( excepto eo, qui omnia ei subiecit ) reliquit, quod non ipsi subiecerit. 

71] Credimus autem, docemus et confitemur, non fieri talem maiestatis Dei et omnium proprietatum eius 
effusionem in humanam naturam Christi, qua divinae naturae aliquid decedat aut ut de suo alii ita largiatur 
aliquid, quod hac ratione sibi ipsa non in se retineat, aut quod humana natura in substantia atque essentia sua 
parere maiestatem acceperit, quae a natura et essentia divinae naturae sit separata et divisa, quasi cum vinum, 
aqua aut oleum de uno vase in aliud transfunditur. Neque enim vel humana in Christo natura vel ulla alia 
creatura in coelo aut in terra eo modo omnipotentiae divinae capax est, ut per se omnipotens essentia et natura 
fiat, aut omnipotentes proprietates in se et per se habeat. Hac enim ratione humana natura in Christo abnegaretur 
et in divinitatem prorsus transmutaretur. Quod sane et Christianae nostrae fidei et omnium prophetarum et 
apostolorum doctrinae repugnat. 

72] Credimus autem, docemus et confitemur, quod Deus Pater Spiritum suum dilecto Filio suo Christo, 
ratione assumptae humanitatis, eo modo dederit (unde et Messiae, hoc est, Lincti, nomen accepit), ut ille non ad 
mensuram (quemadmodum alii sancti) illius Spiritus dona acceperit. In Christo enim, Domino nostro (eum 
secundum divinitatem unius sit cum Spiritu Sancto essentiae), requiescit (ratione humanae naturae) Spiritus 
sapientiae et intellectus, Spiritus consilii et fortitudinis, Spiritus scientiae et pietatis, Ies. 1 1, 2; 61, 1; 73] Coi. 2, 
3. Id vero non eo certe modo fit, quod ille, quatenus homo, aliqua tantum norit et praestare possit, 
quemadmodum alii sancti virtute Spiritus Sancti (qui tantum dona creata in ipsis efficit) quaedam norunt et 
praestare possunt. Cum enim Christus, divinitatis ratione, secunda sit Persona in Sacrosancta Trinitate, et ab 
ipso non minus quam a Patre Spiritus Sanctus procedat (nam et Patris et Filii proprius Spiritus est, manetque in 
omnem aeternitatem, nec a Filio unquam separatur), certe Christo secundum carnem, quae cum Filio Dei 
personaliter unita est, tota plenitudo Spiritus (ut patres loquuntur) per hypostaticam illam unionem communicata 
est. 74] Ea vero liberrime in et cum humana Christi natura et per eam omnem vim suam exserit, non eo modo, 
ut Christus secundum humanam suam naturam aliqua tantum norit, aliqua vero ignoret, et quaedam praestare 
possit, quaedam vero praestare nequeat, sed iam etiam secundum assumptam humanam naturam omnia novit et 
potest. Pater enim super hunc Filium absque mensura Spiritum sapientiae et fortitudinis ita effudit, ut, quatenus 
homo est, per hypostaticam illam unionem omnem scientiam et omnem potestatem re ipsa et vere acceperit. Ea 
ratione omnes thesauri scientiae in Christo sunt absconditi, hoc modo omnis ipsi potestas in coelo et in terra 
data est, et ipse ad dexteram maiestatis et 75] virtutis Dei collocatus est. Manifestum est autem ex historiis, 
quod temporibus imperatoris Valentis inter Arianos peculiaris quaedam sects reperta fuerit eorum, qui Agnoetae 
appellabantur, propterea quod fingerent, Filium quidem utpote Verbum Patris omnia scire, at assumptam ipsius 
humanam naturam multarum rerum ignaram esse. Hanc haeresin etiam Gregorius Magnus refutavit. 

76] Propter unionem autem hypostaticam et ex ea consequentem communicationem (quam divina et humana 
natura in persona Christi revera et re ipsa inter se habent) Christo secundum carnem id tribuitur, quod ipsius 
care (in natura et essentia sua per se considerata) non esse et extra unionem illam id non habere potest. Verbi 



gratia: cami Christi recte ascribitur, quod sit vere vivificus cibus, et quod sanguis eius vere sit vivificus potus. 
Sic enim ducenti patres Ephesini Concilii pronuntiarunt, carnem Christi esse vivificare seu vivifiicatricem, unde 
solus hic homo Iesus Christus (nullus autem alius homo vel in coelo vel in terris) recte et vere dicere potest, 
Matth. 18, 20: Ubi sunt duo aut tres congregari in nomine meo, ibi sum in medio eorum. Item Matth. 28, 20: 
Ego vobiscum sum omnibus diebus usque ad consummationem saeculi. 

77] Et haec Scripturae testimonia non ita accipimus, quod tantum de praesentia divinitatis Christi in ipsius 
ecclesia, loquantur, quasi ea praesentia ad Christum, qua homo ipse est, prorsus non pertineat. Ea enim ratione 
Petrus, Paulus et omnes sancti in coelo nobiscum in terris praesentes essent, cum divinitas, quae ubique est, in 
ipsis habitet; id quod tamen de solo Christo et de nullo alio homine Sacra Scriptura testatur. 78] Credimus vero, 
superioribus Scripturae testimoniis maiestatem hominis Christi declarari, quam Christus secundum suam 
humanitatem ad dexteram maiestatis et virtutis Dei accepit, ut videlicet etiam secundum illam suam assumptam 
naturam et cum ea praesens esse possit, et quidem praesens sit, ubicunque velit; praesertim vero sentimus, eum 
ecclesiae suae in terris ut mediatorem, caput, regem et summum sacerdotem praesentem esse. Non autem 
dimidiatus tantum Christus aut una duntaxat ipsius pars ecclesiae praesto est, sed tota Christi persona. Ad eam 
autem pertinent ambae naturae, divina et humana, quare eum praesentem habemus non tantum secundum 
divinam, verum etiam secundum assumptam humanam ipsius naturam, iuxta quam ipse frater noster est, et nos 
care sumus de carne 79] eius et os de ossibus eius, Eph. 5, 30. Et sane in huius rei confirmationem sacram suam 
Coenam instituit, ut testaretur, se etiam secundum eam naturam, qua carnem et sanguinem habet, nobiscum 
esse, in nobis habitare, operari et efficacem esse velle. 

80] Huic firmissimo fundamento D. Lutherus, sanctae memoriae, innixus doctrinam de maiestate Christi 
iuxta humanitatem fideliter et perspicue ecclesiae proposuit. 

81] Is in maiori sua de Coena Domini confessione de persona Christi ad hunc modum scripsit: Cum 
Christus talis homo sit, qui praeter naturae ordinem cum Deo una est persona, et extra hunc hominem nullus 
Deus reperiatur, necessario conficitur, quod etiam iuxta tertium, supernaturalem illum modum sit et esse possit 
ubique, ubi Deus est, ita ut omnia plena sint Christi, etiam iuxta humanitatem, non quidem secundum primam 
illam corporalem et comprehensibilem rationem, sed iuxta supernaturalem divinum illum modum. Tom. 2, Wit. 
Ger.,Fol. 191. 

82] In hoc enim negotio fateri te oportet et dicere: Christus secundum divinitatem, ubiubi est, ibi est 
naturalis divina persona, et revera ibi naturaliter et personaliter est, quod perspicue ipsius incarnatio in utero 
materno testatur. Si enim Filius Dei erat, certe eum personaliter esse in utero matris et ibidem incarnari 
oportebat. Quodsi naturaliter et personaliter est, ubiubi est, profecto ibidem etiam necessario homo erit. Non 
enim in Christo sunt duae separatae personae, sed unica tantum est persona. Ubicunque ea est, ibi est unica 
tantum et indivisa persona. Et ubicunque recte dixeris: Hic est Deus, ibi fateri oportet et dicere: Ergo etiam 
Christus homo adest. Et si locum aliquem monstrares, in quo solus Deus, non autem homo esset, iam statim 
persona divideretur. Possem enim tum recte dicere: Hic est Deus ille, qui non est homo et qui adhuc nunquam 
homo factus est. 

83] Absit autem, ut ego talent Deum agnoscam aut colam. Ex his enim consequeretur, quod locus et spatium 
possent duas naturas separate et personam Christi dividere, quam tamen neque mors neque omnes diaboli 84] 
dividere aut separare potuere. Et quanti tandem, obsecro, pretii esset talis Christus, qui unico tantum loco 
simul divina et humana persona esset, in omnibus vero locis duntaxat et quidem separatus Deus aut divina 
persona esset, sine assumpta sua humanitate. Nequaquam vero id tibi, quisquis es, concessero: quin potius, 
quocunque locorum Deum collocaveris, eo etiam humanitatem Christi una collocare te oportebit; non enim 
duae in Christo naturae separari aut dividi possunt; una in Christo facta est persona, et Filius Dei assumptam 
humanitatem a se non segregat. 

85] In libello de ultimis verbis Davidis D. Lutherus paulo ante mortem suam in hanc sententiam scripsit: 
Secundum alteram temporalem humanam nativitatem etiam data est illi aeterna Dei potestas, sed in tempore et 
non ab aeterno. Humanitas enim Christi non fuit ab aeterno ut divinitas, sed Iesus. Mariae filius, iuxta 
supputationem veram, hoc anno natus est annos mille quingentos quadraginta tres. Interim tamen ab eo 
momento, in quo divinitas cum humanitate unita est in unam personam, homo ille, qui est filius Mariae, revera 
est et vocatur omnipotens aeternus Deus, qui aeternam habet potestatem, qui omnia creavit et conservat (per 
communicationem idiomatum), propterea quod cum divinitate una sit persona et verus sit Deus. De ea re 
loquitur, cum inquit Matth. 1 1, 27: Omnia mihi tradita sunt a Patre. Et alibi [Matth. 28, 18]: Mihi data est 



omnis potestas in coelo et in terra. Quis est ille, qui dicit: Mihi? Mihi, videlicet, Iesu Nazareno, Mariae filio 
nato homini. Ab aeterno quidem habebam eam a Patre, priusquam homo fierem. Cum autem humanam 
naturam assumerem, accepi eam in tempore secundum humanitatem; occultari autem eam, donec a morte 
resurgerem et ad coelos ascenderem ; tum ea debebat manifestari et declarari, sicut Paulus dicit Rom. 1, 4, 
eum declaratum seu demonstratum Filium Dei cum potentia; Iohannes, 17, 10, vocat clarificatum seu 
glorificatum. Tom. 5, Ger. Wit., Fol. 545. 

86] Plura in hanc sententiam testimonia in D. Lutheri scriptis reperire licet, praesertim in eo libro, cui 
titulum fecit: “Quod haec verba (‘Hoc est corpus meum’) adhuc firma maneant”; praeterea in maiori ipsius 
confessione de Coena Domini multa in hoc genere leguntur. Illa tanti viri pia scripta (ut bene fundatas 
declarationes articuli de maiestate Christi, sedentis ad dexteram Dei, et ipsius testamenti) brevitatis studio (eo 
modo, quo supra diximus) hoc loco, et de persona Christi et de Sacra Coena, repetita esse volumus. 

87] Quare perniciosum errorem esse iudicamus, quando Christo iuxta humanitatem maiestas illa derogatur. 
Christianis enim ea ratione summa illa consolatio eripitur, quam e promissionibus paulo ante commemoratis de 
praesentia et inhabitatione capitis, regis et summi sui pontificis haurire poterant. Is enim promisit, non modo 
nudam suam divinitatem ipsis praesto futuram (quae nobis miseris peccatoribus est tamquam ignis consumens 
aridissimas stipulas), sed ille ipse, homo ille, qui cum discipulis locutus est, qui omnis generis tribulationes in 
assumpta sua humana natura gustavit, qui ea de causa nobis (ut et hominibus et fratribus suis) condolere potest, 
se in omnibus angustiis nostris nobiscum futurum promisit, secundum eam etiam naturam, iuxta quam ille frater 
noster est et nos caro de came eius sumus. 

88] Reficimus igitur atque unanimi consensu, ore et corde damnamus omnes errores, qui a commemorata 
pia doctrina dissentiunt, qui cum propheticis et apostolicis scriptis, cum receptis et approbatis Symbolis et cum 
pia nostra Augustana Confessione pugnant, ut sunt: 

89] I. Quod humana natura, propter personalem unionem, cum divinitate sit confusa aut in eam transmutata. 

90] II. Quod humana in Christo natura eo modo quo divinitas, ut infinita aliqua essentia, et ex virtute aut 
proprietate essentiali suae naturae ubique praesens sit. 

91] III. Quod humana natura in Christo divinae naturae substantia seu essentia sua aut in suis essentialibus 
proprietatibus exaequata sit. 

92] IV. Quod humanitas Christi in omnia loca coeli et terrae localiter extensa sit, quod tamen ne quidem 
divinitati tribui debet. Quod autem Christus per divinam omnipotentiam suam corpore suo (quod ad dexteram 
maiestatis et virtutis Dei collocavit) praesens esse possit, ubicunque voluerit, ibique imprimis, ubi suam 
praesentiam illam, ut in sacra sua Coena, in Verbo suo promisit, hoc ipsius omnipotentia et sapientia optime 
efficere potest sine transmutatione aut abolitione verae suae humanae naturae. 

93] V. Quod humana natura in Christo sola pro nobis passa sit nosque redemerit, cum qua Filius Dei in 
passione nullam prorsus communicationem habuerit. 

94] VI. Quod Christus secundum divinitatem suam duntaxat nobiscum in terris cum Verbo Dei praedicato et 
legitimo sacramentorum usu praesens sit, et haec Christi praesentia ad humanam ipsius naturam prorsus nihil 
pertineat. 

95] VII. Quod assumpta humana natura in Christo cum divina virtute, sapientia, potentia, maiestate et gloria 
re ipsa et vere nullam habeat communicationem, sed quod tantum titulo et nomine nudo cum divinitate 
communicet. 

96] Hos errores et alios omnes, a pia et sincera doctrina paulo ante commemorata dissentientes, reficimus 
atque damnamus, ut qui Verbo Dei, propheticis et apostolicis scriptis et Christianae nostrae fidei et confessioni 
repugnent. Et hortamur omnes pias mentes (quandoquidem Christus in Sacra Scriptura mysterium vocatur, ad 
quod omnes haeretici capitibus suis impingnut), ne sua ratione humana in tantis mysteriis perscrutandis curiosae 
sint, sed potius cum apostolis Christi simpliciter credant, oculos rationis suae claudant et intellectum suum in 
Christi obedientiam captivent [2 Cor. 10, 5], inde autem dulcissimam et firmissimam consolationem petunt 
atque sibi perpetuo gratulentur, quod caro nostra et sanguis noster in Christo in tantam sublimitatem ad 
dexteram maiestatis et omnipotentis virtutis Dei sit collocata. Sic in omnibus adversis inveniemus, quo nos 
solide consolemur et ab omnibus perniciosis erroribus praeservemur. 


IX. DE DESCENSU CHRISTI AD INFEROS. 

1 ] Constat, hunc fidei nostrae articulum de descensu Christi ad inferos non modo a quibusdam recentioribus, 
verum etiam olim ab orthodoxis veteribus ecclesiae doctoribus non prorsus eodem modo explicatum esse. Nos 
igitur tutissimum iudicamus, si simplicitatem fidei nostrae, in Symbolo comprehensam, retineamus, ad quam D. 
Lutherus pia sua concione, in arce Torgensi anno Domini MDXXXIII de Christi ad inferos descensu habita, 
remisit, ubi confitemur, quod credamus in Iesum Christum, Dominum nostrum, Filium Dei, qui mortuus, 
sepultus est et ad inferos descendit; in qua confessione videmus, sepulturam et descensum Christi ad inferos 
tamquam diversos articulos distingui. 2] Simpliciter igitur credimus, quod tota persona, Deus et homo, post 
sepulturam ad inferos descenderit, Satanam devicerit, potestatem inferorum everterit et diabolo omnem vim et 
potentiam eripuerit. 3] Quomodo vero Christus id effecerit, non est, ut argutis et sublimibus imaginationibus 
scrutemur. Hic enim articulus non magis ratione humana et sensibus comprehendi potest quam prior, quomodo 
Christus ad dexteram omnipotentis virtutis et maiestatis Dei sit collocatus. In his ergo mysteriis fides duntaxat 
est adhibenda, et Verbum Dei firmo assensu retinendum est. Sic solidam doctrinam et veram consolationem 
(quod videlicet neque Satan neque ipsi inferi nos omnesque alios in Christum credentes in potestatem suam 
redigere aut nobis nocere valeant) ex hoc articulo hauriemus. [Tom. 6., Ien., fol. 77.] 


X. DE CEREMONIIS ECCLESIASTICIS, 

quae vulgo adiaphora seu res mediae et indifferentes vocantur. 

1 ] Ortum est etiam inter quosdam Augustanae Confessionis theologos dissidium de ceremoniis 
ecclesiasticis, quae Verbo Dei neque mandatae neque prohibitae sunt, sed bono consilio propter swaQav et 
ordinem aut ad conservandam piam disciplinam in ecclesia 2] usurpantur. Una pars sensit, quod persecutionis 
tempore (quando confessio fidei edenda est), etiamsi adversarii evangelii in doctrina nobiscum non consentiant, 
tamen sana et salva conscientia liceat, quasdam dudum abrogatas ceremonias (quae per se adiaphorae et a Deo 
neque praeceptae neque prohibitae sunt) postulantibus id et urgentibus adversariis restituere et hoc modo cum 
iis in rebus illis per se adiaphoris conformem quandam rationem instituere posse. Altera 3] vero pars contendit, 
quod persecutionis tempore (quando confessio fidei requiritur) adversariis illaesa conscientia et sine iactura 
veritatis coelestis restitutione rerum adiaphorarum gratificari non possimus; praesertim quando adversarii hoc 
agunt, ut aut vi manifesta aut occultis machinationibus sinceram doctrinam opprimant et paulatim falsa dogmata 
in ecclesias nostras reducant. 

4 ] Ut autem haec etiam controversia pie declaretur et tandem per Dei gratiam componatur, candido lectori 
simplicem et Verbo Dei conformem sententiam nostram aperiemus. 

5] Si quando talia sub titulo et praetextu externarum rerum adiaphorarum proponuntur, quae (licet alius 
color illis inducatur) revera Verbo Dei adversantur: ea nequaquam pro rebus adiaphoris habenda, sed tamquam 
Verbo Dei prohibita vitanda sunt. Et sane inter res adiaphoras non numerandae sunt tales ceremoniae, quae 
speciem quandam prae se ferunt, aut quibus (ad effugiendam persecutionem) simulatur, quasi nostra religio a 
pontificia non multum distaret, aut certe, quasi ab ea non admodum animus noster abhorreret, aut cum eiusmodi 
ceremoniae in eum finem restaurantur et earum restauratio ita accipitur, quasi hoc ipso dissentientes duae illae 
religiones iam in unam .redactae essent atque in unum corpus coaluissent, aut cum periculum est, ne videamur 
ad papatum rursum accessisse et a sincera evangelii doctrina recessisse vel paulatim recessuri. 

6] In hoc enim rerum statu maximum pondus habere debet illud apostoli dictum, 2 Cor. 6, 14. 17: Nolite 
iugum ducere eum infidelibus. Quae enim participatio iustitiae cum iniquitate, aut quae societas luci ad 
tenebras etc.? Propter quod exite de medio eorum et separamini, dicit Dominus. 

7] Sed et haec non sunt vera adiaphora, quae neque ad observandum bonum ordinem, neque ad piam 
disciplinam conservandam, neque ad stfi rafiav in ecclesia constituendam quidquam conferunt, sed praeter 
inutiles nugas et puerilia spectacula nihil habent. 

8] De rebus autem illis, quae revera sunt adiaphorae (quarum supra mentionem fecimus), haec est fides, 
doctrina et confessio nostra, quod eiusmodi ceremoniae per se non sint cultus Dei, neque etiam pars cultus 
divini, sed inter illas et veros Dei cultus diligenter discernendum esse iudicamus. Scriptum est enim de humanis 
traditionibus Matth. 15, 9: Frustra colunt me, docentes doctrinas, mandata hominum. 


12Lutheran Church. Missouri Synod. (1997). Concordia Triglotta - Latin : The symbolical books of the Evangelical Lutheran Church. 

9 ] Credimus autem, docemus et confitemur, quod ecclesia Dei, quibusvis temporibus et locis, pro re nata, 
liberrimam potestatem habeat (in rebus vere adiaphoris) aliquid mutandi, abrogandi, constituendi, si tamen id 
absque levitare et scandalo, decenter et bono ordine fiat, et si accurate expendatur, quid singulis temporibus ad 
conservandum bonum ordinem et ad piam retinendam disciplinam atque ad sttJ raqiav evangelica professione 
dignam et ad ecclesiae aedificationem quam plurimum faciat. Quousque etiam infirmis in fide in rebus illis 
externis bona cum conscientia cedere possimus, apostolus Paulus perspicue non modo verbis, verum etiam suo 
ipsius exemplo docuit, Rom. 14; Act. 16, 3; 21, 26; 1 Cor. 9, 19. 

10] Credimus, docemus et confitemur, quod eo tempore, quo veritatis coelestis confessio requiritur (quando 
videlicet Verbi Dei hostes doctrinam evangelii opprimere student), tota ecclesia et singuli Christiani, praecipue 
vero ministri Verbi Dei tamquam ii, quos Dominus ecclesiae suae regendae praefecit, teneantur piam doctrinam 
iuxta Verbum Dei, et quidquid omnino ad sinceram religionem pertinet, palam et libere non modo verbis, verum 
etiam factis profiteri. Et sentimus tali tempore, etiam in rebus vere et per se adiaphoris, non esse adversariis 
cedendum neque permittendum, ut adversarii nobis talia adiaphora (ad detrimentum veri cultus divini et ad 
plantandam et stabiliendam idololatriam) observanda imponant et obtrudant, sive id manifesta vi sive dolis 
efficere conentur. 11 ] Scriptum est enim Gal. 5, 1: In libertate igitur, qua Christus nos liberavit, state et ne 
rursus iugo servitutis implicemini. Et in eadem epistola, 2, 4 sq. : Propter subintroductos falsos fratres, qui 
subintroierant explorare libertatem nostram, quam habemus in Christo Iesu, ut nos in servitutem redigerent, iis 
neque ad horam cessimus subiectione, ut veritas evangelii permaneat apud vos. Manifestum 12 ] est autem, 
Paulum ibi agere de circumcisione, quae illis temporibus iam res adiaphora facta erat, 1 Cor. 7, 18 sq., et quam 
Paulus alias (in libertate tamen Christiana et spirituali) observare aliquoties solebat, Act. 16, 3. Cum autem 
pseudoapostoli circumcisionem ad stabiliendum falsum suum dogma (quod opera legis ad iustitiam et salutem 
necessaria essent) urgerent eaque ad confirmandum suum errorem in animis hominum abuterentur, ingenue 
affirmat Paulus, quod ne ad horam quidem ipsis cesserit, ut veritas evangelii sarta tectaque permaneret. 

13 ] Sic Paulus infirmis in fide cedit observatione discriminis ciborum et temporum seu dierum, Rom. 14, 6. 
Pseudoapostolis autem, qui haec tamquam necessaria conscientiis imponere volebant, etiam in rebus per se 
adiaphoris cedere recusat. Et alibi inquit, Coi. 2, 16: Nemo vos iudicet in cibo aut in potu aut in parte diei festi 
etc. Et cum Petrus et Barnabas ea in re Iudaeis plus, quam oportebat, cessissent, in faciem eis restitit, eo quod 
non recte ambularent ad veritatem evangelii, Gal. 2, 1 1 sqq. 

14 ] In eo enim rerum statu non iam de externis adiaphoris agitur, quae natura sua per se libera sunt 
permanentque, unde neque mandanda sunt neque prohibenda, ut vel observentur vel intermittantur. Sed agitur 
praecipuus religionis nostrae Christianae articulus, ut nimirum veritas evangelii constet, sicut apostolus testatur 
Gal. 2, 5. Veritas enim evangelii obscuratur et labefactatur, cum adiaphora cum mandato et coactione 
conscientiis observanda imponuntur, quia ad confirmationem superstitionum, falsae doctrinae et idololatriae et 
ad opprimendam sinceram doctrinam et libertatem Christianam vel palam ab adversariis requiruntur, vel certe 
ita ab ipsis recipiuntur et in hunc abusum et pravum finem restituta creduntur. 

15 ] Praeterea in hoc negotio agitur etiam articulus de libertate Christiana, quem diligentissime 
conservandum Spiritus Sanctus per os apostoli Pauli ecclesiae Christi, ut modo dictum est, severissime 
praecepit. Quam primum enim articulus ille labefactatur, et humanae traditiones per modum coactionis 
ecclesiae Dei tamquam observatu necessariae obtruduntur, quasi sine peccato negligi non possent: tum iam 
idololatriae magna fenestra est patefacta, ut deinceps humanae traditiones cumulentur et pro cultu divino 
habeantur, neque modo Dei praeceptis exaequentur, verum etiam illis longe praeponantur. 

16 ] Quin etiam eiusmodi intempestiva cessione in externis illis, rebus adiaphoris (ubi nondum de doctrina 
ipsa pins consensus est factus) idololatrae in sua idolomania confirmantur. Contra vero piae mentes et vere in 
Christum credentes contristantur, perturbantur, offenduntur et ipsarum fides, quasi ariete quodam, graviter 
concutitur et quodammodo labefactatur. Huic malo ne occasionem praebeamus, summo studio (si modo aeterna 
salus nobis cordi est) cavere debemus. Sic enim Christus dicit Matth. 18, 6 sq.: Vae mundo a scandalis! Et 
ibidem: Qui scandalizaverit unum de pusillis istis, qui in me credunt, expediret ei, ut suspenderetur mola 
asinaria in collo eius, et demergeretur in profundum maris. 

17 ] Imprimis vero hoc Christi dictum alta mente est reponendum Matth. 10, 32: Qui me confessus fuerit 
coram hominibus, eum etiam ego confitebor coram Patre meo coelesti. 

18 ] Et sane, quod haec semper fuerit clarissimorum Augustanae Confessionis theologorum fides et 
confessio de rebus adiaphoris (quam et nos ipsorum vestigiis insistentes, profitemur, et in ea constanter per Dei 



gratiam permanere cupimus), id liquidissime testimonia, quae recitabimus, demonstrabunt: ea in Smalcaldicis 
Articulis anno etc. XXXVII consignata et a praecipuis theologis subscriptione confirmata sunt. 

Testimonia e Smalcaldicis Articulis, 
anno Domini MDXXXVII conscriptis, deprompta. 

19] Articuli Smalcaldici (De ecclesia) de hoc negotio sic loquuntur: Nequaquam hoc episcopis (pontificiis) 
concedimus, quod ipsi sint ecclesia, quia non sunt ecclesia. Neque ea audiemus, quae illi nobis sub ecclesiae 
nomine vel mandaverint vel prohibuerint. Nam ( Dei beneficio) puer septennis iam novit, quae sit vera ecclesia: 
sancti videlicet, credentes et oviculae, quae pastoris sui vocem audiunt. Et paulo ante (De ordinatione et 
vocatione): Si episcopi recte officio episcopcdi fungi et ecclesiae regendae atque evangelii propagandi curam 
serio suscipere vellent, hoc illis ratione caritatis et propter bonum pacis (non tamen ex quadam necessitate) 
concedi posset, ut nos et ecclesiae nostrae ministros ordinarent atque in functione ecclesiastica confirmarent, 
remotis tamen omnibus larvatis ineptis et impiis nugis atque magicis pompis. Cum autem neque veri sint aut 
esse velint episcopi, sed potius huius mundi principes ac domini, qui neque condonantur neque docent neque 
baptizant neque Coenam Domini administrant neque ullum opus ecclesiasticum facere aut munus tale obire 
velint, quin potius eos, qui ad ministerium evangelii vocati sunt, in exilium eiiciunt, persequuntur atque 
anathemate feriunt: profecto ecclesia Dei in ipsorum gratiam connivere non potest, ut interea idoneis ministris 
destituatur. 

20] In articulo de primatu papae Articuli Smalcaldici in hanc sententiam loquuntur: Quare, ut non possumus 
ipsum diabolum ceu Dominum et Deum adorare, ita non possumus ipsius apostolum, pontificem Romanum seu 
antichristum, in suo illo imperio pro capite aut Domine agnoscere. Mentiri enim, innocentem sanguinem 
fundere, corpora et animas in aeternum exitium praecipitare, haec sunt pontificii regni propria. 

21] Et in scripto de potestate et iurisdictione papae, quod Smalcaldicis Articulis annexum et a theologis, qui 
tum Smalcaldiae erant, subscriptione confirmatum est, haec leguntur: Nemo ecclesiam Dei gravet propriis 
aliquibus traditionibus. In hoc enim negotio fixum et firmum esse debet, quod nullius hominis potestas vel 
auctoritas Verbo Dei sit praeferenda. 

22] Et post aliqua: Quae cum ita se habeant, omnes Christiani quam diligentissime sibi caveant, ne impiae 
illius [pontificiae ] doctrinae, blasphemiarum, tyrannidis crudelissimae participes sese faciant, pontificem 
autem, membra et squamas eius ut regnum ipsissimi antichristi aversentur atque exsecrentur. Christus enim id 
praecepit dicens [Matth. 7, 15]: “ Cavete a pseudoprophetis .” Et Paulus praecipit [Tit. 3, 1 1], ut falsos doctores 
vitemus etveluti abominationem quandam exsecremur. “ Nolite ” ( inquit 2 Cor. 6, 14) “ iugiim ducere cum 
infidelibus; quae enim participatio iustitiae cum iniquitate? aut quae societas luci ad tenebras ” etc.? 

23] Grave id quidem videri potest sese a tot regnis et populis seiungere et separare et peculiarem quandam 
doctrinam profiteri. Sed clarum est Dei mandatum, quod praecipit nobis, ut omnes caveamus a consensu cum 
iis, qui vel falsa docent, vel falsam doctrinam immani crudelitate tueri conantur. 

24] Sed et D. Lutherus in alio quodam scripto (in quo ad quaestionem de ceremoniis in genere, de 
adiaphoris vero etiam in specie quid sentiendum sit, docuit) ecclesiam Dei de hoc negotio pie et luculenter 
erudivit. Et exstant quaedam ab ipso anno Domini MDXXX exarata, quae magno cum fructu legi possunt. Tom. 
3 Ien., fol. 523. Tom. 5 Ien., Germ. 

25] Ex his omnibus perspicue intelligi potest, quid unamquamque ecclesiam, quid singulos Christianos, 
praesertim temporibus illis, quando confessio fidei edenda est, imprimis ecclesiae ministros in rebus adiaphoris 
bona et illaesa conscientia facere vel omittere deceat, ne Deus ad iustam indignationem provocetur, caritas 
violetur, hostes Verbi Dei animosiores reddantur et infirmi in fide offendantur. 

26] I. Reficimus igitur et damnamus hos errores: Quando humanae traditiones per se pro Dei cultu aut pro 
illius aliqua parte habentur. 

27] II. Quando humanae traditiones per modum coactionis tamquam necessariae ecclesiae Dei observandae 
obtruduntur. 

28] III. Repudiamus et damnamus etiam eorum opinionem, qui sentiunt, quod persecutionis tempore 
hostibus evangelii (cum iactura certe veritatis divinae) in adiaphoris restituendis gratificari et cum ipsis ea in 
parte consentire liceat. 

29] IV. Illud etiam crimine non vacare iudicamus, quando persecutionis tempore vel in adiaphoris vel in 
doctrina vel in aliis rebus ad religionem pertinentibus propter evangelii hostes ipso facto aliquid committitur, 
quod piae confessioni repugnet. 



30 ] V. Reiicimus et damnamus etiam eorum intemperiem, qui adiaphora ea opinione abrogant, quasi 
ecclesiae Dei non esset liberum, quovis loco aut tempore, pro re nata et ecclesiae utilitate, unum vel plura 
adiaphora recipere et pro ratione libertatis Christianae usurpare. 

31 ] Iuxta hanc de adiaphoris doctrinam nulla ecclesia propter ceremoniarum dissimilitudinem (quarum aliae 
pro ratione libertatis Christianae pauciores, aliae plures observant) alteram condemnabit, si modo in doctrina ei 
in omnibus illius partibus atque in legitime sacramentorum usu concordes fuerint. Vetus enim et memorabile 
dictum est: Dissonantia ieiunii non dissolvit consonantiam fidei. 


XI. DE AETERNA PRAEDESTINATIONE ET ELECTIONE DEI. 

1 ] De aeterna electione filiorum Dei inter Augustanae Confessionis theologos nulla hactenus aperta et cum 
scandalo coniuncta lateque sparsa controversia exorta est. Quia vero apud exteros de eo articulo vehementer 
disceptatum est, et inter nostros etiam homines aliquid gliscere coepit, et theologi non semper similes de hoc 
negotio sermones usurpant, studebimus, per gratiam Dei in eo elaborate, ut, quantum quidem in nobis erit, 
omnes dissensiones et schismata apud posteritatem nostram praecaveantur. Itaque illius articuli declarationem 
huic scripto inserere placuit, ut omnibus manifestum fiat, quae etiam de hoc articulo nostra fides, doctrina et 
confessio sit. 2] Neque enim sentiendum est, doctrinam de hoc articulo (si tamen iuxta praescriptum et 
analogiam Verbi Dei et fidei proponatur) vel inutilem vel non necessariam esse; multo autem minus 
existimandum est, quod offensionis plena sit et detrimentum aliquod piis mentibus afferat. Scriptura enim sacra 
huius articuli non semel tantum et obiter mentionem facit, sed multis locis eundem satis copiose tractat et 
explicat. 3] Neque vero propter abusum aut sinistras aliquorum opiniones doctrina Verbi coelestis negligenda 
est aut reiicienda, quin potius eam ipsam ob causam, ut abusus et pravae opiniones tollantur, vera de hoc 
negotio sententia ex sacrarum litterarum fundamentis proferenda atque proportends est. Summa autem doctrinae 
coelestis de hoc articulo his capitibus, quae recensebimus, comprehenditur. 

4 ] Initio discrimen inter aeternam praescientiam et inter electionem aeternam filiorum Dei ad aeternam 
salutem accurate observandum est. Praescientia enim vel praevisio Dei, qua ille omnia, antequam fiant, 
praevidet et praescit, ad omnes creaturas, tam malas quam bonas, extenditur. Hac enim vel praevisione vel 
praescientia Dominus ante novit videtque, quidquid est vel aliquando futurum est, quidquid iam fit, vel quod 
aliquando continget, sive id bonum sit sive malum, quia Deum neque praeterita neque futura latent, sed omnia 
ipsi sunt manifesta et praesentia. Sic enim scriptum est Matth. 10, 29: Nonne duo passeres asse veneunt? Et 
unus ex illis non cadet super terrain sine Patre vestro. Et Psaltes canit Ps. 139, 16: Imperfectum meum viderunt 
oculi tui, et in libro tuo omnes scripti erant dies, qui futuri erant, antequam essent. Et Esaias ait Es. 37, 28: 
Habitationem tuam et egressum tuum et introitum tuum cognovi et insaniam tuam contra me. 

5 ] Aeterna vero electio seu praedestinatio Dei ad salutem non simul ad bonos et ad malos pertinet, sed 
tantum ad filios Dei, qui ad aeternam vitam consequendam electi et ordinati sunt, priusquam mundi fundamenta 
iacerentur, ut apostolus testatur inquiens Eph. 1,5: Praedestinavit nos in adoptionem filiorum per Iesum 
Christum in ipsum. 

6] Praescientia Dei praevidet et novit etiam mala, antequam fiant, sed non ea ratione, quasi Dei voluntas 
propitia illa sit, ut fiant. Sed ea, quae perversa diaboli et hominum voluntas molitur et efficere conatur atque 
etiam effectura est, haec Deus omnia longe ante praevidet et novit. Et ipsius praescientia etiam in malis rebus et 
operibus ordinem suum ita servat, ut a Domino rebus malis (quas Deus nec vult nec approbat) certae merae 
ponantur atque circumscribantur, quas egredi nequeant, et iisdem praescribitur, quam diu durare debeant, et 
quando et quomodo ea mala impediri rursus et puniri debeant. Et haec omnia Dominus ita gubernat, ut ad 
nominis sui divini gloriam et ad electorum suorum salutem cedant, impii vero confundantur et pudefiant. 

7 ] Principium autem et causa mali non est ipsa Dei praescientia (Deus enim non creat, procurat, efficit aut 
operatur malum, sed neque illud iuvat aut promovet), at diaboli et hominum prava et perversa voluntas causa est 
mali. Sic enim scriptum est Os. 13,9: Perditio tua ex te est, Israel; tantummodo in me salus tibi. Et David inquit 
Ps. 5, 5: Non Deus volens iniquitatem tu es. 

8 ] Aeterna vero electio Dei non tantum praevidet et praescit electorum salutem, sed ex clementissima Dei 
voluntate et beneplacito in Christo Iesu causa est, quae nostram salutem, et quae ad eam pertinent, procurat, 
efficit, iuvat, promovet. Et quidem in ea divina praedestinatione aeterna nostra salus ita fundata est, ut etiam 
inferorum portae adversus eam praevalere nequeant , Matth. 16, 18. Scriptum est enim Ioh. 10, 28: Oves meas 
nemo rapiet de manu mea. Et alibi, Act. 13, 48: Crediderunt, quotquot ad vitam aeternam erant ordinati. 



9] Et haec sane aeterna electio seu ordinatio Dei ad vitam aeternam non nude in arcano illo coelesti et 
imperscrutabili Dei consilio consideranda est, quasi ea nihil praeterea complectatur, aut ad eam requiratur, aut 
in ea meditanda expendendum sit nisi hoc, quod Deus praeviderit, quinam et quot homines salutem sint 
consecuturi, et qui atque quam multi in aeternum sint perituri, aut quasi Dominus militarem quendam delectum 
instituerit atque dixerit aut statuerit: Hic salvandus est, ille vero damnandus; hic ad finem usque in fide constans 
perseverabit, ille vero non perseveraturus est. 

10] Ex opinione enim hac multi absurdas, periculosas et perniciosas cogitationes hauriunt, quae aut 
securitatem et impoenitentiam aut angustias et desperationem in mentibus hominum gignunt et confirmant Sic 
enim quidam periculose secum cogitant, quin etiam interdum in hanc sententiam loquuntur: Deus (inquiunt) 
electos suos ad vitam aeternam praedestinavit, antequam mundi fundamenta incerentur, Eph. 1, 4. Electio 
autem Dei errare non potest, neque eam quisquam impedire aut mutare valet, Es. 14, 27; Rom. 9, 19. Ergo si ad 
vitam aeternam sum electus, nihil saluti meae decedet, etiamsi absque omni poenitentia omnis generis scelera 
atque flagitia designavero, Verbum et sacramenta contempsero, neque unquam de poenitentia, fide, precibus aut 
pietate cogitavero. Necessario enim salvabor, quia electionem Dei fieri necessario oportet. Sin vero 
praedestinatus non luere, nihil prorsus mihi profuerit, etiamsi Verbum Dei meditatus fuero, poenitentiam egero, 
in Christum credidero etc., quia praedestinationem Dei neque impedire neque mutare petere. 

11] Neque vero tantum homines impii, verum etiam pii quandoque in has cogitationes veniunt et incidunt, 
ut, si maxime per Dei gratiam poenitentiam agant, in Christum credant et pie vivendi laudabile institutum 
habeant, nihilominus ita secum rem reputent: Quid? si non ab aeterno ad salutem electus seu praedestinatus es, 
omnis tuus conatus totusque labor tuus irritus erit. Et haec tum praecipue homini pio in mentem veniunt, cum 
suas infirmitates considerat et in eorum exempla animi oculos defixos habet, qui non in fide ad finem usque 
perseverarunt, sed a vera pietate in impietatem rursus prolapsi et apostatae facti sunt. 

12] Contra hanc falsam opinionem et periculosas cogitationes huic solidissimo fundamento, quod 
exspectationem nostram fallere non potest, sed longe firmissimum est, inniti oportet, nempe: Certum est, 
omnem Scripturam divinitus inspiratam non ad alendam securitatem aut impoenitentiam, sed ad arguendum, ad 
erudiendum in iustitia et ad vitae emendationero propositam esse, 2 Tim. 3, 16. Certum est etiam, quod omnia, 
quae in Scriptura Sacra nobis proponuntur, non ideo revelata sint, ut ad desperationem adigamur, sed ut per 
patientiam et consolationem Scripturae spem habeamus, Rom. 15, 4. Quare haec nequaquam erit vera et sana 
sententia aut legitimus usus doctrinae de aeterna praedestinatione Dei, quibus vel impoenitentia vel desperatio 
in hominum mentibus excitatur aut confirmatur. Neque vero nobis Scriptura hanc doctrinam aliter quam hoc 
modo proponit, ut nos ad Verbum Dei revelatum, fide amplectendum, ableget, ad poenitentiam agendam 
hortetur, ad pie vivendum invitet, fidem nostram confirmet et de salute nostra quam certissimos reddat. Eph. 1, 
13; 1 Cor. 1, 7; 2 Tim. 3, 16; Ioh. 5, 39; 15, 3; 10, 27 sq.; 2 Thess. 2, 13 sq. 

13] Quare cum de aeterna electione seu praedestinatione et ordinatione filiorum Dei ad vitam aeternam recte 
et cum fructu cogitare aut loqui volemus, assuefaciamus nos, ne nudam, occultam, nulli homini exploratam et 
cognitam Dei praescientiam ratione nostra perscrutari conemur. Sed ad eum modum divinam electionem 
meditemur, quemadmodum Dei consilium, propositum et ordinatio in Christo Iesu (qui est verus ille libet vitae) 
per Verbum nobis revelatur. Totam 14] igitur doctrinam de proposito, consilio, voluntate et ordinatione Dei 
(omnia videlicet, quae ad nostram redemptionem, vocationem, iustificationem et salutem pertinent) simul mente 
complectamur. Sic enim divus Paulus hunc articulum in scriptis suis, Rom. 8, 29 sq.; Eph. 1, 4 sq., tractavit et 
explicuit, idem fecit Christus in parabola illa de nuptiis regiis, Matth. 22, 1 sqq., quod videlicet Deus in suo 
consilio et proposito decreverit haec: 

15] I. Ut humanum genus vere redimeretur atque cum Deo per Christum reconciliaretur, qui nobis 
innocentia atque perfectissima obedientia, passione ac morte acerbissima iustitiam, quae coram ipso valet, et 
vitam aeternam promeruit. 

16] II. Ut Christi meritum eiusque beneficia per Verbum et sacramenta nobis offerrentur, exhiberentur et 
distribuerentur. 

17] III. Decrevit etiam, se Spiritu Sancto suo per Verbum annuntiatum, auditione perceptum et memoriae 
commendatum velle in nobis efficacem esse et corda ad veram poenitentiam agendam inflectere et in vera fide 
conservare. 

18] IV. Illius aeternum propositum est, quod omnes, qui poenitentiam vere agunt et Christum vera fide 
amplectuntur, iustificare, in gratiam recipere et in filios et heredes vitae aeternae adoptare velit. 



19] V. Et quod fide iustificatos in vera caritate sanctificare velit, ut apostolus testatur Eph. 1, 4. 

20] VI. Item in aeterno suo consilio proposuit, se iustificatos etiam in multiplici et varia ipsorum infirmitate 
adversus diabolum, mundum et carnem defensurum et in viis suis deducturum atque gubernaturum et, si lapsi 
fuerint, manum suppositurum, ut in cruce atque tentationibus solidam consolationem percipiant atque ad vitam 
conserventur. 

21] VII. Illius aeternum decretum est, quod opus illud bonum a se in illis inceptum promovere atque 
confirmare et ad finem usque conservare velit, si modo Verbo ipsius tamquam scipioni constanter innitantur, 
ipsius opem ardentibus precibus implorent, in gratia Dei perseverent et dona accepta fideliter et bene collocent. 

22] VIII. Ille idem in aeterno consilio suo decrevit, quod eos, quos elegit, vocavit, iustificavit, in altera 
aeterna illa vita salvos facere et aeterna gloria ornare velit. 

23] Et quidem Deus illo suo consilio, proposito et ordinatione non tantum in genere salutem suorum 
procuravit, verum etiam omnes et singulas personas electorum (qui per Christum salvandi sunt) clementer 
praescivit, ad salutem elegit et decrevit, quod eo modo (quem iam recitavimus) ipsos per suam gratiam, dona 
atque efficaciam salutis aeternae participes facere, iuvare, eorum salutem promovere, ipsos confirmare et 
conservare velit. 

24] Haec omnia secundum Scripturam in articulo praedestinationis et aeternae electionis divinae ad 
adoptionem in filios et ad aeternam salutem comprehenduntur, universa illa, de quibus diximus, sub hoc articulo 
complecti debemus, nec quidquam horum excludendum aut omittendum est, quando de proposito Dei, 
praedestinatione, electione et ordinatione ad vitam aeternam agitur. Et cum secundum Scripturam de hoc 
negotio cogitatur, per gratiam Dei hic articulus et perspicue et dextre intelligi et salubriter tractari potest. 

25] Sed et hoc ad pleniorem huius negotii declarationem et salutarem usum doctrinae de divina 
praedestinatione electorum ad salutem cognitu est necessarium: cum videlicet soli electi salventur, quorum 
nomina scripta sunt in libro vitae, quomodo et unde agnosci possit, quinam sint electi et quibus haec doctrina 
solatio esse possit et debeat. 

26] De hac autem quaestione non iudicandum est ex rationis nostrae sententia, sed neque ex lege, neque ex 
ulla aliqua externa specie. Et cavendum est, ne absconditam et occultissimam abyssum divinae praedestinationis 
pervestigare conemur. Quin potius in revelatam Dei voluntatem intueri nos oportet. Etenim certos nos reddidit 
de mysterio suae voluntatis, idque ex arcano illo consilio suo per Christum in lucem produci curavit, ut publice 
praedicaretur, Eph. 1, 9 sqq.; 2 Tim. 1, 9 sq. 

27] Ad hunc modum autem nobis illud arcanum consilium Dei revelatur. Quos praedestinavit, elegit et 
praeordinavit (inquit Paulus Rom. 8, 29 sq.), hos et vocavit. Dominus autem non solet homines immediate 
vocare, sed per Verbum, unde et praecepit, suo nomine praedicari poenitentiam et remissionem peccatorum, 
Luc. 24, 47. Idem testatur Paulus 2 Cor. 5, 20 dicens: Pro Christo legatione fungimur, tamquam Deo exhortante 
per nos. Obsecramus pro Christo: Reconciliamini Deo! Et parabola evangelica, Matth. 22, 2 sqq., docet 
convivas, quos rex ad filii sui nuptias convenire volebat, per emissos ipsius ministros invitatos et vocatos esse. 
Et sane Dominus in vineam suam vocat, alios quidem hora prima, alios tertia, sexta, nona, vel etiam undecima 
hora, Matth. 20, 3 sqq. 

28] Si igitur aeternam electionem ad salutem utiliter considerare voluerimus, firmissime et constanter illud 
retinendum est, quod non tantum praedicatio poenitentiae, verum etiam promissio evangelii sit universalis, hoc 
est, ad omnes homines pertineat. Eam ob causam Christus, Luc. 24, 47, iussit praedicari in nomine suo 
poenitentiam et remissionem peccatorum in omnes gentes. Deus enim mundum dilexit eique Filium suum 
unigenitum donavit, Ioh. 3, 16. Christus peccata mundi sustulit, Ioh. 1, 29. Idem carnem suam tradidit pro 
mundi vita , Ioh. 6, 51. Ipsius sanguis propitiatio est pro totius mundi peccatis, 1 Ioh. [1, 7] 2, 2. Christus dicit 
Matth. 11, 28: Venite ad me omnes, qui laboratis et onerati estis, et ego reficiam vos. Deus omnia in 
incredulitate conclusit, ut omnium misereatur, Rom. 1 1, 32. Non vult Dominus aliquos perire, sed omnes ad 
poenitentiam reverti, 2 Petr. 3, 9. Idem Dominus omnium, dives in omnes, qui invocant illum, Rom. 10, 12. 
Iustitia Dei per fidem Iesu Christi venit in omnes et super omnes, qui credunt in eum, Rom. 3, 22. Et haec est 
voluntas Patris, ut omnes, qui in Christum credunt, vitam aeternam habeant , Ioh. 6, 40. Et vult Christus, ut in 
genere omnibus, quibus poenitentia agenda praedicatur, etiam haec promissio evangelii proponatur, Luc. 24, 47; 
Mare. 16, 15. 

29] Et hanc vocationem Dei, quae per verbum evangelii nobis offertur, non existimemus esse simulatam et 
fucatam, sed certo statuamus, Deum nobis per eam vocationem voluntatem suam revelare, quod videlicet in iis, 



quos ad eum modum vocat, per Verbum efficax esse velit, ut illuminentur, convertantur et salventur. Verbum 
enim illud, quo vocamur, ministerium Spiritus est, 2 Cor. 3, 8, quod Spiritum Sanctum affert, seu per quod 
Spiritus Sanctus hominibus confertur, et est virtus Dei ad salutem omni credenti, Rom. 1,16. Cum igitur 
Spiritus Sanctus per Verbum efficax esse, nos corroborate et vires subministrare velit, profecto vult Dominus, ut 
verbum evangelii recipiamus, ei credamus atque pareamus. 

30] Qua de causa electi his notis in sacris litteris, ab aliis discernendi, describuntur: Oves meae vocem meam 
audiunt, et ego cognosco eas, et sequuntur me; et ego illis do vitam aeternam, Ioh. 10, 27 sq. Et Eph. 1, 11. 13: 
Qui secundum propositum ordinati sunt ad capiendam hereditatem , audiunt evangelion, credunt in Christum, 
invocant Deum eique gratias agunt, sanctificantur in caritate, perseverant in spe, patientia et consolatione sub 
cruce, Rom. 8, 25. Et quamvis haec bona omnia in ipsis adhuc tenuia atque infirma sint, tamen esuriunt et 
sitiunt iustitiam, Matth. 5,6. 

31] Sic scilicet Spiritus Dei testimonium electis perhibet, quod sint filii Dei, et cum, quid petendum sit, 
nesciunt, sicut oportet, ipse Spiritus pro eis intercedit gemitibus inenarrabilibus , Rom. 8, 16. 26. 

32] Praeterea Scriptura testatur, Deum, qui nos vocavit, adeo fidelem esse, ut, cum bonum opus in nobis 
inceperit, illud conservare et continuare atque ad finem usque perducere et perficere velit, si modo non ipsi nos 
ab eo avertamus, sed initium substantiae usque ad finem firmum retineamus; ad quam constantiam suam nobis 
gratiam promisit, 1 Cor. 1, 9; Phil. 1, 6 [1 Petr. 5, 10]; 2 Petr. 3, 9; Hebr. 3, 2. 

33] Hanc revelatam Dei voluntatem inquiramus, meditemur, atque, ut eidem pareamus, sedulo elaboremus, 
quandoquidem Spiritus Sanctus per Verbum (quo nos vocat) gratiam, vires et facultatem largiri vult; arcanae 
autem et occultae praedestinationis divinae abyssum perscrutari ne conemur. In hanc sententiam Christus 
cuidam curiose interroganti, an pauci salvarentur, respondit [Lue. 13, 24]: Contendite, ut intretis per angustam 
portare. Et D. Lutherus inquit (in praef. sup. ep. ad Rom.): Eodem ordine, quem Paulus in epistola ad Romanos 
observavit, procede. Prima tua cura sit de Christo eiusque evangelio, ut et tua peccata et ipsius gratiam atque 
clementiam agnoscas. Deinde luctare cum peccato, sicut docet Paulus a primo capite usque ad octavum. 

Postea ubi ( in octavo capite) sub cruce, tentationibus et afflictionibus exercitatus fueris, nonum, decimum et 
undecimum caput recte te docebunt, quanta in praedestinatione divina consolatio reposita sit. 

34] Quod autem multi vocati sunt, pauci vero electi [Matth. 20, 16], eius rei causa non est vocatio divina, 
quae per Verbum fit, quasi Dei haec sit sententia: Ego quidem vos, quibus Verbum meum propono, externe per 
id Verbum omnes voco ad regni mei coelestis participationem, at in corde meo non de omnibus serio ad salutem 
vocandis, sed de paucis tantum cogito. Voluntas enim mea haec est, ut maior eorum, quos per Verbum voco, 
pars neque illuminetur neque convertatur, sed condemnetur atque in aeterna morte maneat, etsi per Verbum 
meum, quo vocantur, aliter meam 35] illis mentem declaro etc. Hoc enim esset Deo contradictorias voluntares 
affingere, quasi is, qui aeterna veritas est, secum ipse dissentiret aut aliud loqueretur, aliud vero corde premeret. 
Hanc levitatem, hanc improbitatem (cum aliud verbis proponitur, aliud in corde fovetur) Deus ipse etiam in 
hominibus arguit et punit, ut David aliquoties testatur Ps. 5, 10; 36] 12, 3 sq. Et hac ratione fundamentum fidei 
nostrae maxime necessarium et consolationis verae plenissimum prorsus everteretur, ex quo nobis quotidie 
admonitiones hac afferuntur et inculcantur, quod ex solo Dei Verbo (per quod nobiscum agit nosque vocat) 
dicere atque statuere debeamus, quae sit ipsius erga nos voluntas, et quod omnia illa, quae nobis in Verbo 
Domini promittuntur, firma fide amplecti neque de iis ulla ratione dubitare debeamus. 

37] Et quidem eam ipsam ob causam (ne de revelate Dei erga nos voluntate dubitemus) promissionem 
evangelii Christus non tantum generaliter proponi curat, sed etiam sacramenta promissioni annectere voluit, 
quibus tamquam sigillis ad promissionem appensis unicuique credenti promissionis evangelicae certitudinem 
confirmat. 

38] Ea de causa refinemus etiam privatam absolutionem (ut Augustana Confessio articulo undecimo 
loquitur), docentes, Dei mandatum esse, ut absolutioni fidem habeamus ac certo statuamus, tam vere (quando 
verbis absolutionis fidem habemus) Deo reconciliatos nos esse, ac si vocem coelitus delapsam ea de re 
audivissemus, quam sententiam etiam Apologia confirmat. Haec vero consolatio eximia prorsus nobis 
eriperetur, si non ex vocatione, quae fit per Verbum et sacramenta, de voluntate Dei erga nos statuendum esset. 

39] Quin etiam illud fundamentum religionis nostrae everteretur, quod credimus, Spiritum Sanctum cum 
Verbo praedicato, audito et diligenter considerato praesentem atque efficacem esse et operari velle. Quare 
nequaquam sentiendum est, ut paulo ante monuimus, eos etiam in electorum numero habendos, qui Verbum Dei 
contemnunt, repellunt, exsecrantur atque persequuntur, Matth. 22, 6; Act. 13, 46, qui audito Verbo corda sua 



contra illud obfirmant, Hebr. 4, 2. 7, qui Spiritui Sancto resistunt, Act. 7, 51, qui in peccatis absque poenitentia 
perseverant, Luc. 14, 18, neque in Christum vere credunt, Mare. 16, 16, externa tantum specie pietatem prae se 
ferunt, Matth. 7, 22; 22, 12, aut extra Christum alias iustitiae et salutis rationes quaerunt, Rom. 9, 31. 40 ] Ut 
enim Deus in aeterno suo consilio ordinavit, ut Spiritus Sanctus electos per Verbum vocet, illuminet atque 
convertat, atque omnes illos, qui Christum vera fide amplectuntur, iustificet atque in eos aeternam salutem 
conferat: ita in eodem suo consilio decrevit, quod eos, qui per Verbum vocati illud repudiant et Spiritui Sancto 
(qui in ipsis per Verbum efficaciter operari et efficax esse vult) resistunt et obstinati in ea contumacia 
perseverant, indurare, reprobare et aeternae damnationi devovere velit. Et secundum has rationes intelligendum 
est, quod Scriptura dicit, multos vocatos, paucos vero electos esse. 

41 ] Pauci enim Verbum Dei serio recipiunt eique sincere obtemperant; maior pars contemnit Verbum neque 
in regiis illis nuptiis vult comparere, Matth. 22, 3 sqq. Huius contemptus Verbi non est in causa vel praescientia 
vel praedestinatio Dei, sed perversa hominis voluntas, quae medium illud et instrumentum Spiritus Sancti, quod 
Deus homini per vocationem offert, reiicit aut depravat et Spiritui Sancto, qui per Verbum efficaciter operari 
cupit, repugnat, sicut Christus dicit Matth. 23, 37: Quoties volui congregare te, et noluisti. 

42 ] Multi quidem Verbum Dei initio magno gaudio recipiunt, sed postea rursus deficiunt, Luc. 8, 13. Eius 
autem rei causa non haec est, quasi Deus illis, in quibus bonum illud opus iam incepit, gratiam suam ad 
perseverandum dare nolit; hoc enim cum Pauli verbis Phil. 1 , 6 pugnat; sed vera causa defectionis ipsorum est, 
quod sese a sancto Dei praecepto rursus, et quidem petulanter, avertunt, quod Spiritum Sanctum contristant et 
exasperant, quod coinquinationibus huius mundi rursus sese implicant et Satanae hospitium cordis sui adornant. 
Horum hominum posteriora deteriora fiunt prioribus, 2 Petr. 2, 10.20; Eph. 4, 30; Hebr. 10, 26; Luc. 1 1, 25. 

43 ] Huiusque Sacra Scriptura in revelando divinae praedestinationis mysterio progreditur. Quodsi intra has 
metas nos continuerimus et Verbo Dei revelato innixi fuerimus, profecto doctrina illa amplissima consolationis 
verae materiam nobis suppeditabit. Egregie enim praedestinationis doctrina articulum iustificationis confirmat, 
quod videlicet gratuito, sine omnibus operibus et meritis nostris, ex mera gratia, propter solum Christum 
iustificemur atque salvemur. Ante saecula enim huius mundi, priusquam in rerum natura essemus, imo 
antequam mundi fundamenta iacerentur, cum quidem nihil boni agere adhuc poteramus, secundum propositum 
Dei in Christo ad aeternam salutem electi sumus, Rom. 9, 1 1; 2 Tim. 1,9. 44 ] Hac etiam doctrina omnes falsae 
opiniones et errores de viribus naturalis nostri arbitrii evertuntur, quia manifestum est, quod Deus in suo 
consilio ante mundi saecula decreverit atque ordinarit, quod omnia, quae ad conversionem nostram pertinent, 
ipse virtute Spiritus sui Sancti (per Verbum) in nobis efficere et operari velit. 

45] Quin etiam haec doctrina praeclaram nobis consolationem monstrat. Quantum enim est hoc beneficium 
Dei, quod is de uniuscuiusque Christiani conversione, iustitia et salute adeo sollicitus fuit atque tam fideliter 
procuravit, ut ante iacta fundamenta mundi deliberaverit atque in illo arcano suo proposito iam tum ordinaverit, 
quomodo me ad salutem vocare, adducere et in illa conservare velit! Quid? quod meam salutem adeo firmis 
praesidiis munire voluit, ut eam in aeternum suum propositum (quod falli aut everti nunquam potest) tamquam 
in arcere munitissimam collocaret atque adeo in omnipotenti manu Domini nostri Iesu Christi (unde nemo 
rapere nos potest, Ioh. 10, 28) conservandam 46] poneret. Si enim nobis tutela et defensio nostrae salutis 
committeretur, Deus bone, quam levi momento eam propter infirmitatem, pravitatem et corruptionem camis 
nostrae amitteremus! quam facile ea nobis per insidias et vim diaboli atque mundi machinas e nostris manibus 
extorqueretur atque eriperetur! 47] Ideo Paulus certitudinem beatitudinis nostrae super fundamentum propositi 
divini exstruit, cum ex eo, quod secundum propositum Dei vocati sumus, colligit, neminem nos posse separate a 
dilectione Dei, quae est in Christo Iesu, Domino nostro, Rom. 8, 28.39. 

48 ] In afflictionibus vero et gravibus tentationibus dulcissimam ex hoc articulo consolationem petere licet. 
Docemur enim, Deum in consilio suo ante saecula mundi decrevisse, quod in omnibus calamitatibus, miseriis et 
angustiis nobis adesse, tolerantiam sub cruce largiri, consolari nos, spero Christianam exsuscitare, alere et 
nutantem erigere, talemque tandem eventum dare velit, ut omnia mala ad salutem nostram cedant eamque 
promoveant. 49 ] Unde et divus Paulus egregiam consolationem ex hoc articulo depromit, cum docet Rom. 8, 

28. 29. 35. 38. 39, Deum in suo proposito ante tempora mundi ordinasse, quasnam tribulationes et quod crucis 
genus Dominus singulis Christianis imponere velit, ut omnes conformes fiant imagini Filii sui, et ostendit, quod 
unicuique pio sua crux in bonum cedat seu cooperetur, propterea quod pii omnes secundum propositum Dei sint 
vocati. Ac tandem universa complectitur, quod neque tribulatio neque angustia, neque vita neque mors etc. 
possit nos separate a dilectione Dei, quae est in Christo Iesu. 



50 ] Praeterea hic articulus luculenter testatur, quod ecclesia Dei adversus omnes inferorum portas et impetus 
sit mansura, et docet, quae sit vera Dei ecclesia, ne magna illa falsae ecclesiae auctoritate et angusta illius specie 
offendamur, Rom. 9, 24.25. 

51 ] Et ex hoc articulo multae gravissimae admonitiones et exhortationes depromuntur, ut Lue. 7, 30: 
Contemnunt Dei consilium adversus semet ipsos. Et Lue. 14, 24: Dico vobis, quod nemo virorum illorum 
gustaturus sit coenam meam. Et alibi [Matth. 20, 16]: Multi vocati sunt, panel vero electi. Et rursus [Lue. 8, 8. 
18]: Qui aures habet audiendi, audiat, et: Videte, quomodo audiatis! Atque ita doctrina de hoc articulo salutaris 
est, plena consolationis et ad usum nostrum multis modis transferri potest. 

52 ] Accurate autem discrimen observandum et retinendum est inter id, quod de hoc negotio expresse in 
sacris litteris revelatum est, et inter ea, quae non sunt revelata. Praeter illa enim, de quibus hactenus dictum est, 
et quae in Christo manifeste revelata sunt, multa adhuc Dominus de hoc mysterio reticuit et occultavit, eaque 
soli suae sapientiae et scientiae reservavit. Talia investigare, cogitationibus nostris indulgere, aliquid de iis 
statuere aut scrutari nobis non licet, sed toti a Verbo Dei revelato, quod ipse nobis proponit, pendere debemus. 
Haec admonitio in hoc mysterio apprime necessaria est. 

53 ] Ea enim est corruptae naturae nostrae curiositas, ut magis iis, quae abstrusa et arcana sunt, indagandis 
quam iis, quae de hoc negotio Deus in Verbo suo nobis revelavit, cognoscendis delectemur, praesertim cum 
quaedam in hoc mysterio tam intricata et perplexa occurrant, quae nos in mentibus nostris acumine ingenii 
nostri conciliare non possumus; sed neque id nobis a Deo demandatum est. 

54 ] Dubium quidem non est, quin Deus exactissime et certissime ante tempora mundi praeviderit et hodie 
etiam norit, quinam ex eorum numero, qui vocati sunt, in Christum credituri aut non credituri sint; qui ex 
conversis in fide perseveraturi sint, qui non; et qui in peccata gravia prolapsi reversuri sint, et qui in sceleribus 
perituri. Et baud dubie etiam numerus eorum, qui salvabuntur, et 55 ] damnandorum Deo probe notus est. Quia 
vero Dominus talia arcana soli suae sapientiae reservavit, neque ea de re quidquam in Verbo suo revelavit, 
multo vero minus haec mysteria cogitationibus nostris indagare nos iussit, quin potius, ne id conaremur, 
prohibuit, Rom. 1 1, 33 sqq., non decet nos cogitationibus nostris indulgere, statuere aliquid, ratiocinari aut illa 
occultissima investigare velle, sed in Verbo ipsius revelato (ad quod ille nos ablegavit) acquiescere nos oportet. 

56 ] Novit etiam Dominus procul dubio tempus et horam eamque apud se constituit, quando videlicet 
unumquemque vocare, convertere et lapsum rursus erigere velit. Quia vero id nobis non est revelatum, 
intelligimus hoc nobis iniungi serio, ut semper praedicando et tractando Dei Verbo instemus, tempus vero et 
horam conversionis Deo permittamus, Act. 1, 7. 

57 ] Ad eundem modum, cum videmus, quod Deus Verbum suum alicui regno aut ditioni donat, idem vero 
alii genti non largitur; item, quod id ipsum ab uno populo aufert, alii vero diutius concedit; quod hic induratur, 
excaecatur et in reprobum sensum datur, ille vero, qui in eadem culpa haeret, ad Deum convertitur etc.: 
cavendum est diligenter, ne in his rebus expendendis cogitationibus nostris nimium indulgeamus. Paulus 58 ] 
Rom. 1 1, 22 sqq. autem certas metas nobis posuit, quousque progredi liceat. Iubet enim nos in illis, qui pereunt, 
considerare iustum Dei iudicium et poenas peccatorum. Sunt enim haec digna peccatis supplicia, si Deus totam 
aliquam provinciam aut gentem (propter Verbi divini contemptum) ita punit, ut hoc ingens malum etiam in 
ipsorum posteritatem redundet, ut est videre in obstinatis et 59 ] perditissimis hominibus, Iudaeis. Et hoc modo 
Dominus quarundam provinciarum et personarum poenis severitatem suam ostendit, ut demonstret, quibus nos 
omnes malis digni essemus, qui Deo pro revelato Verbo ingrati sumus et indigne evangelio vivimus, Spiritum 
Sanctum saepe graviter contristamus. Et vult Dominus, ut illorum exemplis moniti in timore Dei vivamus, et ut 
ipsius bonitatem (quae praeter meritum nobis contingit) in nobis, quos Verbo suo dignatur, neque nos indurat 
aut reiicit, agnoscamus et grata mente celebremus. 

60 ] Quum enim natura nostra peccato corrupta et idcirco irae divinae et aeternae damnationis rea sit, Deus 
nobis prorsus nihil debet neque ullo iure tenetur, ut nobis Verbum suum et Spiritum Sanctum largiatur atque 
gratia et favore nos prosequatur. Quid? quod saepe etiam ea dona, quae ipse nobis ex gratia largitur, repudiamus 
nosque aeterna vita indignos reddimus, Act. 13, 46. Iustum igitur suum iudicium, quod hominum impietas 
meretur, conspiciendum in quibusdam regnis, populis, personis proponit, ut, nos cum illis collati et quam 
simillimi illis deprehensi, tanto accuratius Dei immensam misericordiam (quae nulli merito nostro debetur) in 
vasis misericordiae agnoscere et celebrare discamus. 

61 ] Illi enim nulla afficiuntur iniuria, qui poenas suae impietatis luunt et scelerum suorum stipendia 
accipiunt. At in his, quos Deus luce Verbi sui donat eamque apud ipsos conservat, qua miseri mortales 



illuminantur, convertuntur, salvantur, Dominus immensam suam gratiam et misericordiam sine ipsorum meritis 
commendat. 

62] Cum eo usque in huius articuli meditatione progredimur, tum in tuta et regia via ambulamus. Scriptum 
est enim de hoc mysterio Oseae 13, 9: Perditio tua ex te est, Israel; tantummodo in me auxilium tuum. 

63] Quaecunque autem cogitationes et quicunque sermones extra hos limites in hac disputatione evagari 
volent, eos statim cohibeamus et cum divo Paulo labellum digito compescamus, memores dicti Rom. 9, 20: O 
homo, tu quis es, qui responses Deo? 

64] Et sane, quod in hoc articulo non omnia perscrutari et pervestigare possimus aut debeamus, docet divus 
Paulus suo ipsius exemplo. Cum enim de hoc articulo multis e Verbo Dei revelato disputasset, tandem cum eo 
venturo esset, ut diceretur, quaenam Deus arcanae suae sapientiae de hoc mysterio reservasset, silentio ea tegit, 
disputationem abrumpit et his verbis concludit, Rom. 1 1, 33 sqq.: O altitudo divitiarum sapientiae et scientiae 
Dei! Quam incomprehensibilia sunt indicia eius ! Quis enim cognovit sensum Domini? etc., scilicet extra et 
supra id, quod ipse in Verbo suo nobis revelavit. 

65] Aeterna igitur Dei praedestinatio in Christo et nequaquam extra mediatorem Christum consideranda est. 
In Christo enim, inquit Paulus Eph. 1, 4 sqq., elegit nos Deus, antequam mundi fundamenta iacerentur. Et 
scriptum est, quod Dominus dilexerit nos in Dilecto. Haec autem electio de coelo nobis revelatur per Verbi Dei 
praedicationem, cum Pater coelestis inquit Matth. 17, 5: Hic est Filius meus dilectus, in quo mihi complacitum 
est ; hunc audite. Et Christus dicit Matth. 1 1, 28: Venite ad me omnes, qui laboratis et onerati estis, et ego 
reficiam vos. De Spiritu Sancto vero Christus inquit Ioh. 16, 14: Ille me clarificabit, quia de meo accipiet et 
annuntiabit vobis etc. 66] Itaque tota sacratissima Trinitas, Pater, Filius et Spiritus Sanctus, ablegat omnes 
homines ad Christum tamquam ad librum vitae, ut in eo aeternam Patris praedestinationem investigent et 
cognoscant. Hoc enim iam ab aeterno decretum est a Patre, quod eos, quos salvare vult, per Christum salvos 
facere velit, ut Christus ipse inquit Ioh. 14, 6: Nemo venit ad Patrem nisi per me; et alibi, 10, 9: Ego sum 
ostium; si quis per me introierit, salvabitur. 

67] Christus autem, unigenitus Dei Filius, qui est in sinu Patris, Ioh. 1,18, nobis voluntatem Patris coelestis, 
atque hac ratione etiam electionem nostram ad vitam aeternam annuntiavit, idque his verbis Mare. 1,15: 
Poenitentiam agite et credite evangelio; appropinquavit enim regnum coelorum. Et alio loco, Ioh. 6, 40, ait: 
Haec est voluntas eius, qui misit me, \ut,\ qui Filium videt et credit in eum, habeat vitam aeternam. Et alibi, Ioh. 
3, 16: Sic Deus dilexit mundum, ut Filium suum unigenitum daret, ut omnis, qui in eum crediderit, non pereat, 
sed habeat vitam aeternam etc. 

68] Hanc dulcissimam concionem vult Deus Pater, ut omnes homines audiant, vult, ut ad Christum veniant. 
Qui vero venerint, eos Christus non a se repellit. Sic enim scriptum est Ioh. 6, 37: Quod venerit ad me, non 
eiiciam 

69] Ut autem ad Christum venire possimus, Spiritus Sanctus per auditionem Verbi Dei veram in nobis fidem 
operatur. Sic enim apostolus ait Rom. 10, 17: Fides est ex auditu Verbi Dei, quando videlicet illud sincere et 
pure annuntiatur. 

70] Qui igitur aeternae salutis vero desiderio tenentur, non macerent atque excrucient sese cogitationibus et 
imaginationibus de arcano Dei consilio, an ad vitam aeternam sint praedestinati et ordinati, quibus curis Satanas 
pias mentes quandoque affligere atque excruciare solet. Christum potius audiant et in eum ut in librum vitae 
intueantur, in quo perscripta est omnium filiorum Dei electio ad vitam aeternam. Hic vero omnibus hominibus 
absque ullo discrimine testis locupletissimus est, hanc esse Dei voluntatem, ut omnes homines ad Christum 
veniant, qui peccatis gravati et onerati sunt, ut ab ipso recreentur et salvi fiant [Matth. 11, 28]. 

71] Hac doctrina Christi percepta vitam emendemus et vere poenitentiam agamus et promissioni eius 
credamus totamque nostram in ipsum fiduciam collocemus. Quia vero haec nostris viribus et ex nobis ipsis 
praestare non possumus, Spiritus Sanctus ipse per Verbum et sacramenta in nobis poenitentiam et fidem 72] 
vult operari. Ut autem in bono isto proposito usque ad beatum finem progredi, perseverare atque in vera pietate 
constantes manere valeamus, invocandus est Deus ardentibus votis, ut gratiam nobis suam benigne largiatur, 
quam nobis in sacro baptismate pollicitus est, nec dubitemus, quin eam sit iuxta promissionem suam nobis 
donaturus. Hoc enim Christus nobis ipse sancte promisit, dicens Luc. 11,11 sqq.: Quis autem ex vobis patrem 
petit panem, numquid lapidem dabit illi; aut piscem, numquid pro pisce serpentem dabit illi; aut si petierit 
ovum, numquid porriget illi scorpionem? Si ergo vos, cum sitis mali, nostis bona dona dare filiis vestris, quanto 
magis Pater vester coelestis dabit Spiritum bonum petentibus se? 



73] Et quia Spiritus Sanctus in electis, qui iam in Christum credunt, habitat (1 Cor. 3, 16) ut in templo suo et 
in ipsis non est otiosus, sed impellit filios Dei ad obedientiam mandatis Dei praestandam, ipsos etiam credentes 
non otiosos esse, multo vero minus agenti et operanti Spiritui Sancto resistere decet. Exerceant igitur sese in 
omnibus virtutibus, homine Christiano dignis, in omni videlicet pietate, modestia, temperantia, patientia et 
caritate fraterna, magnamque diligentiam adhibeant, ut vocationem et electionem suam firmam faciant, ut tanto 
minus de ea dubitent, quanto efficacius Spiritus Sancti virtutem et robur in se sentiunt. 74] Spiritus Dei enim 
testimonium perhibet electis, quod sint filii Dei, Rom. 8, 16. Quodsi etiam aliquando in tam graves tentationes 
inciderint, ut prorsus nullam amplius inhabitantis Spiritus Dei virtutem in se animadvertere et sentire possint, ut 
cum Davide queribunda voce dicant, Ps. 31, 23: Ego dixi in excessu mentis meae: Proiectus sum a facie 
oculorum tuorum, tamen rursum se erigant et illud cum Davide adiiciant (utcunque aliud in se sentiant): Ideo 
exaudisti vocem orationis meae, dum clamarem ad te. 

75] Cum etiam electio nostra ad vitam aeternam non virtutibus aut iustitia nostra, sed solo Christi merito et 
benigna coelestis Patris voluntate nitatur, qui se ipsum negare non potest (cum in voluntate et essentia sua sit 
immutabilis): eam ob causam, quando filii ipsius obedientiam non praestant, sed in peccata labuntur, per 
Verbum eos ad poenitentiam revocat, et Spiritus Sanctus per Verbum vult in iis efficax esse, ut in viam redeant 
et vitam emendent. Quando igitur vera poenitentia et fide rursus ad ipsum sese convertunt, Pater coelestis 
animum suum paternum constanter omnibus suis ostendere vult, qui ad Verbum eius tremunt et serio 
resipiscunt. Sic enim scriptum est Ier. 3, l: Si dimiserit vix uxorem suam, et recedens ab eo, viro alteri nupserit, 
numquid revertetur ad eum ultra? Numquid non ipsa terra sic contaminaretur? Tu autem fornicata es cum 
amatoribus multis; tamen revertere ad me, dicit Dominus. 

76] Quod vero in sacris litteris, Ioh. 6, 44, asseritur, neminem ad Christum venire posse, nisi Pater eum 
trahat, id pie et recte dicitur. Pater autem neminem trahere vult absque mediis; sed utitur tamquam ordinariis 
mediis et instrumentis, Verbo suo et sacramentis. Et neque Patris neque Filii voluntas est, ut quisquam 
praedicationem Verbi negligat aut contemnat et interim exspectet, donec a Patre absque Verbo et sacramento 
trahatur. Pater enim trahit quidem hominem virtute Spiritus sui Sancti, trahit tamen eum iuxta ordinem a se 
decretum et institutum, videlicet per auditionem Verbi sui divini, tamquam reti aut sagena, qua electi e faucibus 
Satanae 77] eripiuntur. Ad conciones itaque sacras miseri peccatores conveniant, Verbum Dei accurata 
diligentia audiant neque dubitent, quin Pater eos ad Filium suum Christum sit pertracturus. Spiritus enim 
Sanctus virtute sua ministerio adesse et per illud ad hominum salutem vult operari. Et hic est tractus ille Patris, 
de quo sacrae litterae loquuntur. 

78] Quod autem non omnes, qui Verbum Dei audiunt, credunt, ideoque ad graviora supplicia in aeternum 
damnantur, non existimandum est, Deum illis salutem incidere. Ipsi suae perditionis causa sunt et culpam 
sustinent, propterea quod Verbum non ea intentione aut eo proposito audierint, ut illud serio et cum desiderio 
discerent, sed ut auditum Verbum spernerent, blasphemarent, conviciis proscinderent et Spiritui Sancto, qui per 
Verbum in ipsis operari volebat, resisterent. Tales olim erant Christi temporibus Pharisaei 79] eorumque 
asseclae. Unde accurate apostolus distinguit inter opus Dei, qui solus facit vasa honoris, et inter opus diaboli et 
hominis, qui ex instinctu et impulsu diaboli (nequaquam autem impellente Deo) se ipsum vas contumeliae fecit. 
Sic enim scriptum est Rom. 9, 22 sq.: Deus sustinuit in multa patientia vasa irae aptata in interitum, ut 
ostenderet divitias gloriae suae in vasa misericordiae, quae praeparavit in gloriam. 

80] His verbis Paulus diserte dicit, Deum vasa irae multa patientia sustinuisse, non autem dicit, Deum 
fecisse vasa irae. Si enim haec ipsius fuisset voluntas, non multa certe opus erat divina patientia. Quod autem 
aptata sunt ad interitum, in culpa sunt diabolus et homines, nullo autem modo Deus. 

81] Omnis enim praeparatio seu aptatio ad interitum a diabolo est et ab homine, per peccatum, nequaquam 
autem a Deo. Deus enim non vult, ut homo ullus damnetur: quomodo igitur hominem ad damnationem ipse 
praepararet seu aptaret? Ut enim Deus non est causa peccati, ita etiam non est poenae, hoc est, damnationis, sed 
unica causa damnationis est peccatum. Stipendium enim peccati mors est, Rom. 6, 23. Et ut Deus non vult 
peccatum nec peccato delectatur, ita etiam non vult mortem peccatoris, Ezech. 33, 11, neque ipsius damnatione 
delectatur. Non enim vult Deus quemquam perire, sed potius, ut omnes poenitentiam agant, 2 Petr. 3, 9. Sic 
enim scriptum est in Ezechiele, 18, 23; 33, 11: Vivo ego, dicit Dominus, nolo mortem peccatoris, sed ut 
convertatur et vivat. 82] Et Paulus disertis verbis testatur, quod ex vasis ignominiae vasa in honorem (per 
virtutem et operationem Dei) fieri possint. Sic enim scribit 2 Tim. 2, 21: Si quis emundaverit se ab istis, erit vas 
in honorem, sanctificatum et utile Domino, ad omne opus bonum paratum. Qui autem se emundare debet, eum 



necesse est prius fuisse iramundum, impurum et per consequens vas ignominiae. De vasis autem misericordiae 
apostolus clare dicit, quod Dominus ipse praeparaverit ea ad gloriam, id quod nequaquam affirmat de damnatis, 
qui ipsi (non autem Deus) sese vasa damnationis fecerunt. 

83 ] Sed et hoc magna cura considerandum est, quando Dominus peccata peccatis punit, hoc est, cum eos, 
qui aliquando conversi fuerant, propter subsequentem securitatem carnalem, impoenitentiam, contumaciam in 
sceleribus et propter voluntaria flagitia punit excaecatione et induratione, id non ita accipiendum esse, quasi 
Deus nunquam serio voluisset, ut tales ad agnitionem veritatis pervenirent et salutem consequerentur. Ut enim 
haec voluntas Dei revelata est: 

I. Quod Deus omnes resipiscentes et in Christum credentes in gratiam recipere velit. Ita et haec est Dei 
revelata voluntas, 

II. Quod eos, qui sponte sese a sancto Dei mandato avertunt, in coinquinationes mundi se denuo implicant, 2 
Petr. 2, 20, et Satanae cor adornant, Lue. 1 1, 25 sq., Spiritumque gratiae contumelia afficiunt, Hebr. 10, 29, 
severissime punire velit, et quod tales, si in impietate perseveraverint, indurandi, excaecandi et in aeternum 
damnandi sint. 

84 ] Itaque Pharao (de quo scriptum est Exod. 9, 16; Rom. 9, 17: In hoc ipsum excitavi te, ut ostendam in te 
virtutem meam, et ut annuntietur nomen meum in universa terra) non ideo periit, quod Deus illi salutem 
invideret, aut quasi Deus ipsius damnatione et interitu delectaretur. Deus enim non vult quemquam perire [2 Pet. 
3, 9]; neque morte peccatoris delectatur; sed vult, ut convertatur et vivat Ezech. 33, 11. 

85 ] Quod autem Dominus cor Pharaonis indurat, ut Pharao subinde peccando pergat, et quo gravius 
admonetur, eo magis ipse induretur, id poena est antecedentium ipsius peccatorum et immanissimae et 
multiplicis tyrannidis, quam in filios Israel (contra conscientiae suae stimulos) exercuerat. Et cum Dominus ipsi 
Verbum ac voluntatem suam annuntiari curaret, Pharao vero nihilominus ex proposito et destinata malitia 
simpliciter adversus omnes exhortationes et admonitiones contumaciter insurgeret, Dominus manure ab eo 
suam retraxit, eum deseruit, atque ita cor ipsius induratum est, et Dominus iustum iudicium suum adversus eum 
exsecutus est. Omnino enim Pharao aeterno gehennae incendio dignus erat. 86] Et sane divus Paulus exemplum 
Pharaonis non alio fine affert, quam ut eo ipso Dei iustitiam declararet, quam in impoenitentibus hominibus et 
Verbi divini contemptoribus puniendis demonstrat. Nequaquam autem Pauli mens est, quod Dominus Pharaoni 
aut ulli alii homini salutem invideat, aut quod in arcano suo consilio quemquam ad damnationem 
praedestinaverit, ut ille nullo modo salutem consequi possit. 

87 ] Hac pia doctrina et declaratione articuli de aeterna et salvifica electorum filiorum Dei praedestinatione 
Deo gloria sua omnis solide tribuitur, quod videlicet mera et gratuita misericordia in Christo (absque omnibus 
nostris meritis aut bonis operibus) salvos nos faciat, secundum voluntatis suae propositum. Sic enim scriptum 
est [Eph. 1, 5 sq.]: Qui praedestinavit nos in adoptionem filiorum per Iesum Christum, in ipsum, in laudem 
gloriae gratiae suae, in qua acceptos nos fecit in 88] Dilecto. Falsum igitur est et cum Verbo Dei pugnat, cum 
docetur, quod non sola Dei misericordia et unicum sanctissimum Christi meritum, verum etiam aliquid in nobis 
causa sit electionis divinae, propter quod nos Deus ad vitam aeternam praedestinaverit. Non enim tantum 
antequam aliquid boni faceremus, verum etiam priusquam nasceremur, imo ante iacta fundamenta mundi, elegit 
nos Deus in Christo. Ut secundum electionem propositum Dei maneret, non ex operibus, sed ex vocante, dictum 
est ei: Maior serviet minori. Sicut scriptum est: Iacob dilexi, Esau autem odio habui, Rom. 9, 1 1 sqq., Gen. 25, 
23; Mal. 1, 2 sq. 

89 ] Sed et haec pia doctrina nulli vel ad animi angustias, vel ad vitam dissolutam et impiam ullam 
occasionem praebet, quando videlicet homines docentur, quod aeternam electionem in Christo, qui liber vitae 
est, et sancto eius evangelio quaerere debeant. Evangelion enim nullum resipiscentem peccatorem a salute 
excludit, sed ad poenitentiam, ad agnitionem peccatorum suorum et ad fidem in Christum omnes peccato 
gravatos et sensu irae Dei perturbatos peccatores vocat et invitat et Spiritum Sanctum ad emundationem 90 ] et 
sanctificationem promittit. Etenim hic articulus recte et dextre explicatus veram et omnium firmissimam 
consolationem perturbatis mentibus praebet, quia inde certi fiunt, quod salus aeterna non in manu ipsorum sit 
posita (quam alias multo facilius quam Adam et Eva in paradiso, imo singulis horis et momentis amitterent), sed 
norunt, eam in clementi divina praedestinatione fundatam esse, quam nobis revelavit in Christo, ex cuius manu 
nemo nos rapiet, Ioh. 10, 28; 2 Tim. 2, 19. 

91 ] Quare si quis doctrinam de aeterna Dei praedestinatione eo modo proponat, ut vel perturbatae mentes ex 
ea consolationem nullam haurire possint, sed potius ad desperationem illis ansa praebeatur, vel impoenitentes in 



sua securitate, improbitate et malitia confirmentur, tum nihil certius est, quam quod articulus de electione non 
ad normam et iuxta voluntatem Dei, sed secundum humanae rationis caecum iudicium et ex impulsu atque 
instinctu diaboli male et perverse doceatur. 

92] Quidquid enim scriptum est (ut apostolus Rom. 15, 4 testatur), in doctrinam nostram scriptum est, ut 
per patientiam et consolationem Scripturae spero habeamus. Quodsi nobis per Scripturam consolatio illa vel 
enervatur vel eripitur, certo certius est, Scripturam contra sententiam et mentem Spiritus Sancti explicari et 
intelligi. 

93] In hac simplici, perspicua et salutari declaratione, quae in voluntate Dei revelata solidissimum habet 
fundamentum, acquiescimus et omnes argutas, curiosas et ad aedificationem inutiles quaestiones atque 
disputationes fugimus atque aversamur. Et si quae huic simplici, sincerae atque salutari explicationi repugnant, 
ea reiicimus atque damnamus. 

94] Et haec de controversis articulis (de quibus inter theologos Augustanae Confessionis multos iam annos 
disputatum est, cum quidam in illis errassent, unde difficiles controversiae et certamina religionis eruperunt) 
dixisse sufficiat. 

95] Speramus autem omnes, rant adversarios quam amicos nostros, ex hac declaratione deprehensuros, 
nostrum propositum haudquaquam fuisse, propter temporariam pacem, tranquillitatem aut concordiam aliquid 
(cum iactura aut detrimento aeternae atque immotae atque immutabilis veritatis coelestis) cuiquam largiri, id 
quod etiam non in nostra est potestate. Neque vero talis pax et concordia, quae veritati adversaretur et eiusdem 
oppressionem moliretur, diu durare posset. Sed et ne in animum quidem nostrum unquam induximus, purioris 
doctrinae corruptelas vel etiam manifestos damnatosque errores fuco quodam commendare, dissimulare 96] aut 
occultare. Hanc vero concordiam ex animo diligimus et toto pectore amplectimur eamque pro virili (quantum 
quidem in nobis erit) promovere summo studio cupimus, qua Deo honor suus illibatus servetur, veritati 
evangelicae nihil decedat, nulli etiam falso dogmati locus concedatur, peccatores ad seriam poenitentiam 
invitentur, perturbatae mentes fide erigantur, in obedientia nova confirmentur atque adeo per unicum Christi 
meritum iustitiam veram et salutem aeternam consequantur. 


XII. DE ALIIS HAERETICIS ET SECTARIIS 

qui Augustanam Confessionem nunquam sunt amplexi. 

1] Irrepserunt etiam hinc inde alii quidam haeretici et sectarii, qui Augustanam Confessionem non 
amplectuntur aut profitentur, quorum in hac declaratione nominatim nullam mentionem fecimus, ut sunt: 
Anabaptistae, Schwencfeldiani, Novi Ariani et Antitrinitarii. 2] Horum errores unanimi consensu ab omnibus 
ecclesiis Augustanam confessionem profitentibus damnati sunt. Noluimus autem de illis erroribus in hoc scripto 
nisi incidenter agere, propterea quod hoc tempore scopum illum praefixum habuerimus, ut potissimum 
adversariorum pontificiorum calumnias refutaremus. 

3] Illi enim sine fronte in toto Christiano orbe ecclesias nostras earumque sinceros doctores hactenus 
traduxerunt atque iactarunt non reperiri duos saltem evangelicos concionatores, qui de omnibus et singulis 
articulis Augustanae Confessionis consentiant, sed tantas inter eos omnes esse dissensiones, ut ne quidem 
amplius norint, quae sit vera Augustana Confessio et ipsius genuina et gennana sententia. 4] Non igitur nudis et 
paucis verbis aut nominum nostrorum subscriptionibus tantummodo de nostro consensu testari voluimus, sed de 
omnibus articulis, de quibus ab Augustanae Confessionis theologis disceptatum fuit, perspicuam, disertam, 
sinceram declarationem conscribere voluimus. Idque eo consilio fecimus, ut omnes intelligant, nos illas 
controversias et falsas opiniones neque malitiose dissimulare neque occultare voluisse. Et 5] deprehendent boni 
et intelligentes viri non hoc nos egisse, ut fucatam et simulatam concordiam faceremus, nec ut malis istis 
medicinam aliquam superficiariam, sed ut remedia 6] solida et vera adhiberemus. Itaque sententiam nostram 
liquidissime proposuimus, ut adversarios etiam nostros fateri oporteat, quod in tota hac controversiarum 
tractatione et explicatione veram, simplicem, sinceram, genuinam atque propriissimam Augustanae 
Confessionis sententiam retinere voluerimus. Et sane in ea pia sententia per gratiam Dei constanter ad ultimum 
usque spiritum perseverare cupimus. Et quantum quidem proficisci a cura nostra rationibusque ministerii nostri 
potest, non connivebimus aut silentio nostro committemus, ut aliquid, quod cum genuina et pia Augustanae 
Confessionis sententia pugnet, in ecclesias aut scholas nostras invehatur, in quibus nos Deus et Pater Domini 
nostri Iesu Christi doctores et pastores esse voluit. 



7] Ne quis autem tacitis nos cogitationibus accuser, quasi errores damnatos earum haeresium et sectarum 
(quarum supra paucis mentionem fecimus) ulla ex parte approbemus, facere non potuimus, quin publice coram 
tota ecclesia in hoc scripto protestaremur, nos illis erroribus omnibus (qualescunque et quotcunque tandem illi 
sint) nulla ex parte subscribere aut eos approbare, sed potius penitus reiicere atque damnare, propterea quod eos 
impios et fanaticos esse et cum prophetica et apostolica doctrina atque cum pia nostra Augustana Confessione in 
Verbo Dei probe 8] fundata pugnare iudicemus. Atque illi sane errores maxime in iis locis et tum temporis 
potissimum irrepserunt (ut est ingenium fanaticorum spirituum), ubi sincero Christi evangelio locus non erat, et 
unde omnes sinceri doctores et confessores evangelii fuere repulsi aut eiecti. Ubi enim crassissimae et plus 
quam cimmeriae, ut dici solet, papatus tenebrae regnabant, ibi miseri homines, qui pontificiam manifestissimam 
idololatriam et falsam doctrinam tantum non manibus palpant, ex mera simplicitate amplexi sunt, quidquid a 
papatu discrepabat et sub evangelii nomine ipsis obtrudebatur. Quorum malorum pontificia tyrannis, quae 
sinceram doctrinam persequitur, vel praecipua causa est. 

Errores Anabaptistarum. 

9] Reficimus et damnamus falsa Anabaptistarum dogmata, quae neque in ecclesia Dei neque in politia neque 
in oeconomia tolerari possunt. 

10] I. Quod iustitia nostra coram Deo non tantum in sola obedientia et unico merito Christi, verum etiam in 
nostra renovatione et propria iustitia (in qua coram Deo ambulamus) consistat. Et eam probitatem seu iustitiam 
Anabaptistae ut plurimum in peculiaribus observationibus et sua quadam electicia sanctimonia, quasi in quodam 
novo monachatu, collocant. 

11] II. Quod infantes non baptizati coram Deo non sint peccatores, sed iusti et prorsus innocentes, et quod in 
sua illa innocentia sine baptismo (quo non indigeant) salventur. Et hac ratione negant atque reiiciunt 
Anabaptistae totam de originali peccato doctrinam et quidquid ad eam pertinet. 

12] III. Quod docent, infantes non esse baptizandos, donec usum rationis habeant et fidem suam ipsi 
confiteri possint. 

13] IV. Infantes Christianorum ob eam causam (etiam sine baptismo et ante susceptum baptisma) sanctos et 
filios Dei esse, quod parentibus Christianis prognati sint. Unde et baptismum infantum non magni faciunt, 
neque admodum urgent. Id quod pugnat cum expressis verbis promissionis, quae ad eos tantum pertinet, qui 
foedus Dei observant, neque illud contemnunt [Gen. 17, 9]. 

14] V. Non esse eam veram et Christianam ecclesiam, in qua peccatores reperiantur. 

15] VI. Non esse conciones sacras audiendas in iis templis, in quibus aliquando missae pontificiae sunt 
celebratae. 

16] VII. Non habendum quidquam commercii cum ecclesiae ministris, qui et sanctum Christi evangelion 
iuxta piam Augustanae Confessionis sententiam docent et Anabaptistarum errores refutant, neque illis operam 
locandam, quin potius ut Verbi Dei corruptores fugiendos atque vitandos esse. 

17] VIII. Magistratus officium non esse (in novo testamento) genus vitae, homine et pio et Christiano 
dignum. 

18] IX. Hominem pium salva conscientia officio magistratus fungi non posse. 

19] X. Hominem Christianum illaesa conscientia officium magistratus, re ita postulante, adversus 
facinorosos facere et exsequi non posse, nec quemquam subditorum implorare opem magistratus debere. 

20] XI. Christianos sana conscientia in foro civili iuramentium praestare aut principi ac magistratui suo 
fidem sub religione iurisiurandi astringere non posse. 

21] XII. Quod magistratus sontes et morte dignos supplicio capitis afficere sine vulnere et labe conscientiae 
nequeat. 

22] XIII. Hominem Christianum salva sua conscientia proprium tenere ac possidere non posse, sed oportere, 
quidquid id est, in communem fiscum conferre. 

23] XIV. Hominem pium sana conscientia non posse cauponariam aut mercaturam exercere aut arma 
conficere. 

24] XV. Coniugibus propter religionis diversitatem divortium facere et matrimonium cum alia persona, 
quacum in religione conveniat, contrahere licitum esse. 

25] XVI. Christum carnem et sanguinem suum non e Maria virgine assumpsisse, sed de coelo attulisse. 

26] XVII. Christum non esse verum et essentialem Deum, sed duntaxat alios homines multitudine et 
excellentia donorum et gloriae superare. 



27] Hos atque similes falsos articulos Anabaptistae profitentur. Et quidem in multas sectas sunt divisi, et alii 
plures, alii pauciores religionis errores amplectuntur. Tota vero ipsorum secta nil nisi novus quidam est 
monachismus. 

Errores Schwencfeldianorum. 

28] Reficimus atque damnamus etiam Schwencfeldianorum errores, quibus docent: 

29] I. Quod omnes illi non habeant coelestis regis Christi iam regnantis veram agnitionem, qui sentiunt, 
Christum secundum carnem seu Christi humanam naturam esse creaturam, quod caro Christi per exaltationem 
omnes divinas proprietates ita acceperit, ut iam Christus, humanitatis suae ratione, potentia, virtute, maiestate, 
gloria Patri et aeterno Verbo prorsus gradu, loco et essentia sit aequalis, ita ut sit eadem omnino utriusque 
naturae in Christo essentia, eaedem proprietates, una eademque voluntas, una gloria, quod denique caro Christi 
ad essentiam Sacrosanctae Trinitatis pertineat. 

30] II. Quod ministerium ecclesiasticum, hoc est, Verbum Dei praedicatum et auditum, non sit medium seu 
instrumentum, quo Deus Spiritus Sanctus homines doceat et per quod ipsis donet veram Christi agnitionem, 
poenitentiam et fidem, et quo in ipsis novam obedientiam operetur. 

31] III. Quod aqua baptismi non sit medium aut instrumentum, quo Dominus adoptionem filiorum Dei 
obsignet et homines regeneret. 

32] IV. Quod panis et vinum in Sacra Coena non sint media seu instrumenta, cum quibus Christus corpus et 
sanguinem suum distribuat. 

33] V. Quod homo Christianus vere per Spiritum Dei renatus legem Dei in hac vita perfecte implere possit. 

34] VI. Quod non sit ea vera et Christiana ecclesia, in qua non externa excommunicatio vigeat, aut in qua 
non externus ordinarius excommunicationis modus, delectus et processus observetur. 

35] VII. Quod is ecclesiae minister non possit alios salubriter docere aut sacramenta rite administrare, qui 
non ipse sit vere renovatus, iustus et plus. 

Errores Novorum Arianorum. 

36] Reficimus et damnamus etiam novorum Arianorum impium et blasphemum dogma, quod affirmant, 
Christum non esse verum, essentialem, naturalem Deum, eiusdem aeternae atque divinae essentiae cum Deo 
Patre, sed fingunt eundem tantummodo divina maiestate cum Patre ornatum, ita ut revera sit inferior Deo Patre. 

Errores Novorum Antitrinitariorum. 

37] I. Quod Antitrinitarii aliqui vetera et in ecclesia Christi approbata Symbola, Nicaenum et Athanasianum, 
tum quoad verba tum quoad sententiam repudiant atque condemnant. Quod fidem haeretici asserunt, non esse 
unicam tantum aeternam divinam essentiam Patris, Filii et Spiritus Sancti, sed ut tres sunt distinctae Trinitatis 
personae (videlicet Deus Pater, Filius et Spiritus Sanctus): ita etiam unamquamque personam habere distinctam 
et ab aliis personis separatam essentiam. Et alii fingunt, tres illas separatas essentias (ut alias tres distinctos et in 
essentiis suis separatos homines) eiusdem esse potentiae, sapientiae, maiestatis et gloriae; alii vero sentiunt, tres 
illas personas ratione essentiae et proprietatum non esse aequales. 

38] II. Quod solus Pater sit verus Deus. 


39] Hos omnes articulos simul, et si quid cum illis cohaeret aut ex iis consequitur, reficimus atque 
damnamus ut falsos, impios, haereticos, Verbo Dei, tribus approbatis Symbolis, Augustanae Confessioni 
eiusdemque Apologiae, Smalcaldicis Articulis et Catechismis Lutheri repugnantes. Et hortamur omnes pias 
mentes, ut hos errores fugiant et detestentur, si modo ipsis animae salus est cordi. 

40] In conspectu igitur Dei omnipotentis et coram tota ecclesia Christi, quae nunc est et quae aliquando in 
posteritate erit, clara voce et diserte testamur, quod declaratio illa nostra de omnibus commemoratis 
controversis articulis, et nulla prorsus alia, revera sit nostra doctrina, fides et confessio. In ea per gratiam Dei 
intrepido animo coram tribunali Iesu Christi comparebimus, de ea iusto Iudici rationem reddituri. Contra hanc 
declarationem etiam nihil vel occulte vel aperte loquemur aut scriberemus, sed in ea, Domino nos bene iuvante, 
usque ad vitae finem constantes perseverabimus. In eius rei fidem matura cum deliberatione in timore Dei et 
nominis ipsius invocatione propriis manibus huic declarationi subscripsimus. 

